
1 Abraham Ccapaw, David Ccapaw Jesu Kri a thokeinaw ciihan ccauh.
         2 Abraham nynh Isaak a saah, te Isaak nynh Jakob a saah, te Jakob nynh Judah te a uno`ae
         a saah.
         3 Te Judah nynh a zu Tamar kyate Farez te Zerah a saah, te Farez nynh Hezron a saah,
         Hezron nynh Ram a saah.
         4 Te Ram nynh Amminadab a saah, te Amminadab nynh Nahshon a saah, te Nahshon nynh Salmon
         a saah.
         5 Te Salmon nynh a zu Rahab kyate Boaz a saah, te Boaz nynh Ruth kyate Obed a saah,
         te Obed nynh Jessi a saah.
         6 Te Jessi nynh siapharan David a saah, te siapharan David nynh Uriah zu lang phe a
         tang vae paw nopinung kyate Solomon a saah.
         7 Te Solomon nynh Rehoboam a saah, te Rehoboam nynh Abija a saah, te Abija nynh Asa
         a saah.
         8 Te Asa nynh Jehoshafat a saah, te Jehoshafat nynh Jehoram a saah, te Jehoram nynh
         Uzziah a saah.
         9 Te Uzziah nynh Jotham a saah, te Jotham nynh Ahaz a saah, te Ahaz nynh Hezekiah a
         saah.
         10 Te Hezekiah nynh Manasseh a saah, te Manasseh nynh Amon a saah, te Amon nynh Josiah
         a saah.
         11 Te Josiah nynh Jekoniah te a uno`ae kha a saah. Tuh ccyh loukaw khe nynh Jew`ae kha
         Babilon lang a cciakhae`ae.
         12 Te minmin kha Babilon lang a cciakhae`ae koute Jekoniah nynh Shealtiel a saah, Shealtiel
         nynh Zerubbabel a saah.
         13 Te Zerubbabel nynh Abiud a saah, te Abiud nynh Eliakim a saah, te Eliakim nynh Azor
         a saah.
         14 Te Azor nynh Zadok a saah, te Zadok nynh Akhim a saah, te Akhim nynh Eliud a saah.
         15 Te Eliud nynh Eliazar a saah, te Eliazar nynh Matthan a saah, te Matthan nynh Jakob
         a saah.
         16 Te Jakob nynh Meri a vawpaw Josef a saah, tuh-e nung kyate nynh Kri acikuh paw Jesu
         tuh a pui.
         17 Tukeiccu Abraham kyate David kyacia she balyn tuh she haw laepali, te David kyate
         Babilon lang see lang cciakhaenaw kyacia she haw laepali, te Babilon lang see lang
         cciakhaenaw kyate Kri kyacia she haw laepali acih.
         18 Atu Jesu Kri puinaw tuh hynhte nynh athua: A nung Meri tuh Josef zu lang hawpah`ae
         zah minmin pynkheihlan a umkheih`ae maw khe, aning tuh Thyaa Muisaw ccaaw a poi.
         19 Te a vawpaw Josef tuh adingpaw ccungccaw athua thyhhawte kha-e nung kha zapi malang
         maethyasah lan ry khyh zah amaw kha aphi te zya mya lan a tuaku.
         20 Thuasalama hynh-e uccaw`ae kong a tua lyakhe, dotua, a maan kya Bawipaw vaaw ccungccapaw
         nynh a kya yn langkuh zah, “David ccapaw Josef, na zu Meri kha namaw kalan hoeiku
         lanpaw rih nan, pawccecize a kya a poi paw ccaaw kha Thyaa Muisaw kya-e nynh thua.
         21 Te aning nynh Ccapaw lukheit yn saah cih zah Jesu cite a min na phu cih, pawccecize
         aning nynh a ccungccaw`ae kha mih seinaw`ae kyate a khum cih`ae,” a cipya.
         22 Bawipaw nynh profeh kyate a hopaw accing nawlan nynh atu hynh-e balyn tuh acyikuh.
         Tuh-e a hopaw tuh:
         23 “Dotua, liaccady nynh ccaaw a poi cih zah Ccapaw a saah cih, te minmin nynh a min
         kha Immanuel cite a phu cih`ae,” tuh-e asuilan tuh, “Pachia kaening ryte a um,” cipaw
         nynh thua a ci.
         24 Oute Josef tuh inaw kyate tho zah Bawipaw kya-e vaaw ccungccapaw nynh a hopya hawte
         cyih zah a kalan a zu kha a hoeiku.
         25 Te a ccatawccaaw phe a pui cia kha-e nung kha ikhae khyh, te Josef nynh a min kha
         Jesu cite a phu.

1 Atu Herod nynh siapharan lang a tang ccyh lya Judea pee Bethlehem khua kya Jesu he
         a pui tuh, dotua, nithua langte mihaw`ae nynh Jerusalem lang oun thua`ae zah,
         2 “A pui paw Jew`ae Siapharan tuh teisangmou a um? Pawccecize nithua langkhe amaw awsi
         kha phe kae muih zah amaw beik khylan nynh kae thua,” a ci`ae.
         3 Hynh-e kong kha siapharan Herod nynh he a thae tuh a thinphang, te amaw ryte Jerusalem
         ccungccaw`ae balyn mih thinphang.
         4 Te aning nynh alepaw ranpibawi`ae te ccungccaw`ae kyaze kawbya ccangpatu`ae balyn
         kha pynkheihlan a suelua`ae koute, Kri tuh teisangmou a pui cih cipaw kha a khia`ae.
         5 Te minmin nynh amaw kha, “Judea pee Bethlehem kya nynh thua; pawccecize profeh kyate
         hynhte azeikuh:
         6 ‘Judah ram kya Bethlehem nang tuh Judah uktu`ae lakuze adih huaccepaw na thua khyh,
         pawccecize nang na kyate ka ccungccaw Israel`ae a ring lanpaw ram Uktu yn pou cih,’
         cite azeikuh,” a cipya`ae.
         7 Oute Herod nynh mihaw`ae kha aphiru lante zya ko`ae zah paw ccyh kya mou awsi alangku
         cite minmin kha akaw-aleih a khia`ae.
         8 Te minmin kha Bethlehem lang saw`ae zah, “La cceih oh lah imohpaw kha thawmawte oun
         ccung oh, te he nae muih oh te nae hopah bua cih oh, kae mah kae cceihbua cih zah
         ka beik bua ccaw,” a cipya`ae.
         9 Siapharan bya he a thae`ae koute minmin tuh a pou`ae; te dotua, nithua lang-e a muih`ae
         paw awsi tuh mih malang khe a cceih. Imohpaw a umnaw luki kya a thua tuh a thadyn.
         10 Minmin nynh awsi kha he a muih`ae tuh myaryasangkae mih lungtua.
         11 Te minmin nynh inn lungkhu he thua`ae tuh Imohpaw kha a nung Meri ryte a muih`ae,
         te bakhung`ae zah amaw kha a beik`ae; te minmin nynh mih sisua`ae kha hung`ae zah
         lasung`ae sui, frankinsens te mura kha amaw a pya`ae.
         12 Te minmin tuh Herod kalan a ki vae khyh nawlan`ae Pachia nynh mih maan kya raeringnaw
         a pya`ae thyhte, minmin tuh mimaw ram lang ccangpaw laanpi langte nynh a ki`ae.
         13 Te minmin he a pou`ae te, dotua, maan kya Bawipaw kyae vaaw ccungccapaw tuh Josef
         kya yn langkuh zah, “Thokuh lah Imohpaw kha laah lah a nung ryte Izip ram lang ccuekhae`ae,
         te bya kae hopya makhia tuin kyakhe la um, pawccecize Herod nynh Imohpaw kha chia
         khylan yn ccung vae cih,” a cipya.
         14 Josef tuh thokuh zah Imohpaw te a nung kha hoei`ae zah khuazi khe Izip ram lang a
         poukhae`ae.
         15 Te Herod a chi mawlaezung aning tuh tuin kya nynh a um. Ou tuhte, “Izip ram kyate
         ka Ccapaw kha phe ka ko vae,” cite Bawipaw nynh profeh kyate a hopaw accing nawlan
         nynh thua.
         16 Oute mihaw`ae nynh phe yn ling vae`ae cipaw kha Herod nynh he a nyh tuh myaryamaw
         a thinria, te ccungccaw saw zah mihaw`ae kha akaw-aleih a khiasah`ae paw accyh thyhhawte,
         Bethlehem kya te tuh-e area balyn kya um paw, kum ning te akaw lang-e pise imua`ae
         balyn kha marya a chiasah`ae.
         17 Oute profeh Jeremiah nynh a hosyapaw bya tuh accing vae. A hopaw tuh:
         18 “Ramah kya rawnaw te khuinaw te thinlung phe koi paw rawkhuinaw roi tuh thae athua,
         Rachel tuh a ccaaw`ae a um vae khyh keiccuze rah zah soihbiaku ry vae khyh,” a ci.
         19 Thuasalama Herod he a chih tuh, dotua, Izip ram kyakhe Bawipaw kya-e vaaw ccungccapaw
         tuh maan kyate Josef kalan yn langkuh zah,
         20 “Thokuh lah Imohpaw te a nung kha laah`ae lah Israel ram lang cceih ccavae, pawccecize
         Imohpaw hiinnaw a ccung`ae paw tuh phe chih vae`ae,” a cipya.
         21 Te Josef tuh thokuh zah Imohpaw te a nung kha cciakhae`ae zah Israel ram lungkhu
         lang a thua`ae.
         22 Thuasalama Judea ram kya Arkhelaus nynh a paaw Herod hanpaw a uk cipaw kha Josef
         nynh he a thae tuh tuh-e kalan ccia lan phe a rih; tuhzemah maan kya Pachia nynh raeringnaw
         phe a pya vae thyhte, Galilee pee sang kheit lungkhu lang aning tuh a maeleihkuh.
         23 Te, “Aning tuh Nazarethpaw cite ko athua cih,” acikuh paw profeh`ae nynh a ho`ae
         paw accing nawlan aning tuh Nazareth acikuh paw khua kya thua zah tuin kyakhe a um
         vae.

1 Ccyh khaw aro koute Baptisma pyatu Johan tuh yn thua zah Judea pee rangkaw khe phungho
         zah,
         2 “Nanning ngaesikuh oh, pawccecize vaawran peenaw tuh anae vae,” a ci.
         3 Pawccecize e paw tuh profeh Isaiah nynh, “Rangkaw kya a sia paw roi nynh, ‘BAWIPAW
         a ccianaw kha paccynpah oh, A laanpi`ae kha lawbabinlan raepah oh,’ ” cite a honuathepaw
         kha nynh thua.
         4 Te Johan tuh kalauk ming te rae paw uccaw kha lawkuh zah a tae kya saving taesung
         kha a sungku; te a aepaw tuh tungkhipaw`ae te rangkaw e khoitui nynh thua.
         5 Oute Jerusalem e, Judea pee e te Jordan pepan e ccungccaw`ae balyn tuh Johan kalan
         oun thua`ae zah,
         6 mih seinaw`ae kha phykute Jordan vaw khe amaw kya baptisma a in`ae.
         7 Thuasalama Farasi`ae te Sadusi`ae patae nynh baptisma-in khylan oun thua`ae paw kha
         Johan nynh he a muih tuh minmin kha hynhte a cipya`ae, “Pou fuparepaw ciihan`ae, yn
         thua vae cih paw thinrianaw kyate ccue khylan hung nynh mou nanning kha raering ae
         pya oh?
         8 Tukeiccu ngaesikunaw te angaekuhpaw athae`ae kha oun thuakhae oh,
         9 te naemaw te naemaw kya, ‘Kaening tuh paaw lang Abraham kae hoi,’ cite ho lan tuakuh
         nan oh. Pawccecize Pachia tuh hynh-e lung`ae kyate Abraham a ccaaw`ae kha a pousah
         kho cipaw nanning kae hopya oh.
         10 Te atu mah hae tuh thingku leihpaw kya nungde athua vae; tukeiccu ahoypaw athae thae
         leipaw thingku miakaw tuh nge thua zah maee lungkhu lang phung athua.
         11 Ngaesikunaw hanlan kae nynh tui kya baptisma kae insah ccaccing oh; thuasalama kamaw
         koute yn thua lanpaw aning tuh kae laeze alesaehua, tuh-e paw a ccukoh ccyngpya lan
         kae tuh ka ngaekuh khyh; aning nynh nanning kha Thyaa Muisaw kya te maee kya baptisma
         ae insah cih oh.
         12 A kuih kya ccankung ccyng zah a sarahmin kha thyaapaping lang a cciccae cih, te a
         chanvui kha byng lungkhu lang a ruin cih, thuasalama asipaw kha tuh a chih kho leipaw
         maee te a u cih,” a ci.
         13 Oute Jesu tuh baptisma-in khylan Galilee kyate Jordan vaw lang Johan kalan yn thua.
         14 Thuasalama Johan nynh, “Kae khaw nang na kya-e baptisma-in lan ka ccan, nang nynh
         tou kae ka kalan nae cceih?” ci zah amaw kha a khee.
         15 Te Jesu nynh khung zah, “Atu ua, pawccecize dingnaw balyn marya accing nawlan ou
         tuhte aening hanlan accanpaw nynh thua,” a cipya. Oute Johan nynh amaw kha a ua.
         16 Te baptisma-in koute Jesu tuh tui kyate taloi a pou. Te dotua, amaw hanlan vaawran
         tuh hungkuh zah Pachia Muisaw nynh vafu hawte yn rungbung zah Jesu tungvaw a ccu paw
         kha Johan nynh a muih.
         17 Te vaekheihmawte vaawran kyate roi ccangkheit nynh, “E paw tuh ka sungsahpaw ka Ccapaw
         nynh thua, amaw kya ka lungrythua,” a ci.

1 Oute diabolos nynh a tuh-ou ccaw cite rangkaw langkhe Muisaw nynh Jesu kha a cciakhae.
         2 Te Jesu tuh nin sungpali te zi sungpali looh-ae he a sung tuh a vuelaw vae.
         3 Te tuh-outu amaw kalan yn thua zah, “Nang tuh Pachia Ccapaw na thua ze hynh-e lung`ae
         hynh sanlou lang tang lan kawpyatua,” a cipya.
         4 Thuasalama Jesu nynh khung zah, “Ccathyaa kya, ‘Ccungccaw tuh sanlou kyalya te hiin
         lan khyh, thuasalama Pachia khalang kyate yn toikuh paw bya miakaw te nynh a hiin
         cih,’ cite azeikuh,” a cipya.
         5 Oute diabolos nynh Jesu kha athyaapaw khuapi lungkhu lang cciakhae thung zah tempal
         ahang huaccenaw tungvaw khe a umsah.
         6 Te amaw kha, “Nang tuh Pachia Ccapaw na thua ze namaw te namaw toikubung tua; pawccecize
         Ccathyaa kya, ‘Nang te asekuh lante Pachia nynh a vaaw ccungccaw`ae kha kaw yn pya
         cih`ae,’ te ‘Lung kya na ccu na thuhku khyh nawlan minmin nynh mih kuih kya ae dua
         cih`ae,’ cite azeikuh,” a cipya.
         7 Jesu nynh, “Ccathyaa kya, ‘BAWIPAW na Pachia kha nang nynh na syntawtua lan khyh,’
         cite bua azeikuh,” a cipya.
         8 Diabolos nynh myarya ahangpaw mua langkhe bua cciakhae thung zah laephipi peenaw`ae
         te lesaenaw`ae balyn kha marya a muihsah.
         9 Te amaw kha, “Na bakhung zah kamaw hynh nae beik lan thua ze hynh-e uccaw`ae balyn
         hynh marya kae pya cih,” a cipya.
         10 Oute Jesu nynh, “Setan, la cceih! Pawccecize Ccathyaa kya, ‘BAWIPAW na Pachia kha
         na beik cih zah amaw kyalya kha rya na lawpah cih,’ cite azeikuh,” a cipya.
         11 Oute diabolos nynh amaw kha a poutaw; te dotua, vaaw ccungccaw`ae oun thua`ae zah
         amaw kha a dooih`ae.
         12 Johan kha thung a saw`ae cipaw Jesu nynh he a thae tuh Galilee pee lang a cceih.
         13 Te Nazareth khua kha cciataw te rili phae pe Zebulun phin te Naftali phin ramri kya
         um paw Kapernaum khua kya thua zah tuin kyakhe a um.
         14 Ou tuhte profeh Isaiah nynh a hopaw kha accing nawlan nynh thua. A hopaw tuh:
         15 “Zebulun ram te Naftali ram, rili laanpi pe, Jordan vaw khuraw, Zenta`ae umnaw Galilee
         ram:
         16 Mohnaw kya um paw ccungccaw`ae nynh alepaw awnaw kha a muih vae`ae. Te chinaw mynlyh
         te chinaw ram kya dahung`ae paw kya awnaw tuh yn langkuh vae,” a ci.
         17 Tuh-e ccyh kyate Jesu nynh, “Ngaesikuh oh, pawccecize vaawran peenaw tuh anae vae,”
         cite phungho lan a thotakaw vae.
         18 Te Jesu nynh Galilee Rili pe a ccia lya Piter cite a ko`ae paw Simon te a neitaw
         Andru, uno luning rili lungkhu mia vua`ae paw kha a muih; pawccecize minmin tuh ngasaw
         kyngtu`ae nynh thua.
         19 Te minmin kha, “Kamaw oun zui oh lah nanning kha ccungccaw kyngtu`ae lang kae rae
         cih oh,” a cipya`ae.
         20 Te minmin nynh vaekheihmawte mih mia kha cciataw`ae zah amaw kha a zui`ae.
         21 Te tuin kyate he cceih`ae tuh ccangpaw uno luning, Zebedi ccapaw`ae James te a neitaw
         Johan tuh kohlung kya mih paaw Zebedi ryte mih mia a thue`ae paw kha muih zah minmin
         kha a ko`ae.
         22 Te minmin nynh vaekheihmawte kohlung te mih paaw kha cciataw`ae zah amaw kha a zui`ae.
         23 Te Jesu tuh Galilee pee balyn po khuaccung zah mih sinakok`ae kya ccangpah`ae zah
         peenaw thehoypaw kha a hopya`ae, te ccungccaw`ae laku ccinaw aphuinphuin te ccihawnaw
         aphuinphuin kha a dansah`ae.
         24 Te a thungpang tuh Siria pee balyn po pazaekuh; te raerangsaro bahkuh`ae paw, a dung`ae
         paw, te mih kuihccuchih`ae paw, ccihawnaw aphuinphuin te myarya a ccih`ae paw ccungccaw`ae
         balyn kha amaw kalan oun cciakhae`ae zah minmin kha marya a dansah`ae.
         25 Te Galilee pee kyate, Dekapolis pee kyate, Jerusalem kyate, te Judea pee kyate, te
         Jordan vaw khuraw langte oun thua`ae paw ccungccaw zapi pi nynh amaw kha a zui`ae.
         
            

         
      
   
      
         5
1 Te ccungccaw zapi kha he a muih tuh Jesu tuh mua muakheit kalan a kaethung; te he
         a dahung tuh a zuitu`ae amaw kalan oun thua`ae.
         2 Te a khalang aw zah minmin kha hynhte a ccangpya`ae:
         3 “Muisaw kya ryachi`ae paw tuh hythuaccou`ae paw nynh thua; pawccecize vaawran peenaw
         tuh minmin kyae nynh thua.
         4 A rah a khui`ae paw tuh hythuaccou`ae paw nynh thua; pawccecize minmin tuh soihbia
         athua cih`ae.
         5 Lungne`ae paw tuh hythuaccou`ae paw nynh thua; pawccecize minmin tuh laephi rho a
         ccou cih`ae.
         6 Dingnaw elan vuelaw`ae zah tuihaw`ae paw tuh hythuaccou`ae paw nynh thua; pawccecize
         minmin tuh bynsah athua cih`ae.
         7 Ngaethya-umsanaw a hoi`ae paw tuh hythuaccou`ae paw nynh thua; pawccecize minmin
         tuh ngaethyaumsanaw a mue cih`ae.
         8 Thinlung athyaa`ae paw tuh hythuaccou`ae paw nynh thua; pawccecize minmin tuh Pachia
         kha a muih cih`ae.
         9 Daenaw raetu`ae tuh hythuaccou`ae paw nynh thua; pawccecize minmin tuh Pachia ccaaw`ae
         cite ko athua cih`ae.
         10 Dingnaw keiccuze a tua a sah`ae paw tuh hythuaccou`ae paw nynh thua; pawccecize vaawran
         peenaw tuh minmin kya-e nynh thua.
         11 “Kamaw keiccuze nanning kha ae sarya oh, ae tua ae sah oh zah ahme lei lante ahoy
         leipaw aphuinphuin ae honua vae oh ze, nanning tuh hythuaccou`ae paw nynh na thua
         oh.
         12 Lungtua oh lah myaryamaw nae lungpaw sah, pawccecize vaawran kya nae ryalaw mee tuh
         ale; pawccecize nanning maw-e profeh`ae kha mah minmin nynh tuhte a tua a sah`ae.
         13 “Nanning tuh laephi loi nynh na thua oh; thuasalama loi nynh a enawpaw kha a zosah
         lanze pawcihtemou esah kho thua ung cih? Pawpaw elan sanmah hoy vae lan khyh, thuasalama
         dae vua lan zah ccungccaw ccu kaw syde lan nynh accan vae cih.
         14 “Nanning tuh laephipi awnaw nynh na thua oh. Mua vawlan sak paw khua tuh thuru kho
         um khyh.
         15 Ccungccaw`ae nynh maeekhua aw`ae zah kee khung he khyh`ae, thuasalama maee awnawpaw
         vawlan nynh a nung`ae, te inn kya um`ae paw balyn kha awnaw a pya.
         16 Ahoypaw nae ryalaw`ae kha ccungccaw`ae nynh muih`ae zah vaawran kya um paw nae Paaw
         kha phu-esah nawlan`ae ccungccaw`ae malang nae awnaw kha awsah oh.
         17 “Kawbya tukhyhze Profeh`ae bya ro khylan nynh kae tuh kae thua cite tua nan oh; kae
         tuh ro khylan kae thua khyh, thuasalama ccingsah khylan nynh kae thua.
         18 Pawccecize byaccaccing kae hopya oh, vaawran te laephi azo cia, Kawbya abalynte accing
         makhia Kawbya kyaze adih huapaw ccafang te dyhsuapaw kha pawpawte mah roh lan khyh.
         19 Tukeiccu hunghung zemah hynh-e kawpyapaw`ae kyaze adih huapaw ccangkheit kha a lue
         lanze, ccungccaw`ae kha mah tuhte a ccangpya ze, aning tuh vaawran peenaw kya adih
         huapaw nynh athua cih; thuasalama hunghung zemah kha-e`ae kha zui zah ming`ae kha
         a ccangpya ze aning tuh vaawran peenaw kya alepaw athua cih.
         20 Pawccecize nanning kae hopya oh, nae dingnaw nynh kawbya ccangpatu`ae te Farasi`ae
         dingnaw kha alue khyh lanze pawpawte mah nanning tuh vaawran peenaw lungkhu lang na
         tee lan khyh oh.
         21 “ ‘Ccungccaw na theih lan khyh, hunghung zemah a theih paw tuh byapianaw kha a tung
         cih,’ cite kawbya nynh langmaw lya a ho`ae paw kha phe na thae vae oh.
         22 Thuasalama nanning kae hopya oh, hunghung zemah akonglang um leite a unopaw kha a
         thinrianuapaw tuh byapianaw kha a tung cih, te hunghung zemah a unopaw kha, ‘Raka!’
         a cih paw tuh kungsi zung kya byapia athua cih, te hunghung zemah a unopaw kha, ‘Nang
         tuh mingaeepaw!’ a cih paw tuh kehenna maee kya-e runaw kha a mue cih.
         23 Tukeiccu silawhang kalan na lasung kha nae ccyng vae ze, te na unopaw nynh nang ae
         rawse lanpaw kha khe kya na nyku lanze;
         24 silawhang malang khe na lasung kha cciataw lah la cceih, masaty na unopaw kya ccawkunaw
         kha rae lah oute rang lah na lasung kha pya.
         25 “Nang ae rawsetupaw ryte laanpi kya na cciakheih lya oh khe, arangte ccawkuh oh,
         tukhyh lanze ae rawsetupaw nynh byapiatu kalan ae ah cih zah byapiatu nynh thung uktu
         kalan ae ah cih, te nang kha thung ae saw cih`ae.
         26 Byaccaccing kae hopya, na rung lanpaw kuadron phuapia phe ccing lang na rung mawlaezung
         thunginn kyate na pou lan khyh.
         27 “ ‘Milae zu milae vawpaw na seikhae lan khyh,’ cite langmaw lya a ho`ae paw kha phe
         na thae vae oh.
         28 Thuasalama nanning kae hopya oh, hunghung zemah nopinung kha seikhae rynaw te a do
         lanze a thinlung kya khae nung ryte seinaw phe a rae vae.
         29 Te na ranglang mit nynh ae seisah ze, poh khoi lah na kyate dae vua; pawccecize na
         pyn balynte hell lungkhu lang vua na thua lae tuh na pyn kya-e ccangkhakheit aro lanpaw
         kha na hanlan ahoyhua.
         30 Te na ranglang kuih nynh ae seisah ze thoh tya lah na kyate dae vua; pawccecize na
         pyn balynte hell lungkhu lang vua na thua lae tuh na pyn kya-e ccangkhakheit aro lanpaw
         kha na hanlan ahoyhua.
         31 “ ‘Hunghung zemah a zu kha a mya lanze myakunawpaw ccaw kha kha-e nung kha pyasah,’
         cite phe a ho vae`ae.
         32 Thuasalama nanning kae hopya oh, hunghung zemah ohhuakunaw keiccu thua leite a zu
         kha a mya lanze kha-e nung kha milae vawpaw kya a seisahpaw nynh thua; te hunghung
         zemah a mya`ae paw nopinung kha zu lang a umkhaepaw tuh milae zu a seikhaepaw nynh
         thua.
         33 “Tuh-e koute, ‘Ahme leite bya na kinkuh lan khyh, thuasalama na byakinkupaw kha Bawipaw
         malang na tynsah hahe cih,’ cite langmaw lya a ho`ae paw kha mah phe na thae vae oh.
         34 Thuasalama nanning kae hopya oh, kharyh byakinkuh nan oh, vaawran phyate mah byakinkuh
         nan oh, pawccecize tuh-e tuh Pachia kya-e suitungkhung nynh thua;
         35 laephi phyate mah byakinkuh nan oh, pawccecize hynh-e tuh a ccusy nynh thua; Jerusalem
         phyate mah byakinkuh nan oh, pawccecize tuh-e tuh alesaepaw Siapharan kya-e khualipi
         nynh thua.
         36 Na lu phyate mah byakinkuh nan, pawccemacize na sang ccangkheit sanmah na rawsah
         kho khyh, na mangsah kho khyh.
         37 Thuasalama na ho paw tuh ‘athua’ ze ‘athua,’ ‘thua khyh’ ze ‘thua khyh,’ na ci cih;
         pawccecize pawpaw bya zemah hynh-e`ae laelan tuh ahoy leipaw kyate nynh yn thua.
         38 “ ‘Mit ccangkheit hanlan mit ccangkheit, te haw ccangkheit hanlan haw ccangkheit,’
         cite a ho`ae paw kha phe na thae vae oh.
         39 Thuasalama nanning kae hopya oh, mihoy leipaw kha la khee nan oh, thuasalama hunghung
         nynh zemah na ranglang byaki kha ae bia ze, hawkheit lang kha mah la tuapakuh.
         40 Te lukhakheit nynh tazaeccoi ae ry zah na angki kha a lawku ze, na angkile kha mah
         va lawku bia sah.
         41 Te hung nynh zemah me kheit ccia lan ae riase ze amaw ryte me ning la cceih oh.
         42 Nang ae ngiakuh paw ccungccaw kha la pya, te na kya-e koi lan ae ry paw kyate la
         maeleihtawkuh nan.
         43 “ ‘Na innpaw kha na sungsah cih zah na rhawpaw kha na hua cih’ cite a ho`ae paw kha
         phe na thae vae oh.
         44 Thuasalama nanning kae hopya oh, nae rhaw`ae kha sungsah oh, nanning thya ae law
         oh paw kha hythuapya oh, nanning ae hua oh paw kha ahoypaw cyipah oh, te nanning kha
         ae sarya oh zah ae tua ae sah oh paw hanlan sawsangpah oh.
         45 Ou tuhte nanning tuh vaawran a um paw nae Paaw ccaaw`ae na thua ccaw oh; pawccecize
         ahoy leipaw te ahoypaw ccungccaw tungvaw a khuanin kha pawsah zah adingpaw te ading
         leipaw tungvaw khua a rawsah.
         46 Pawccecize nanning ae sungsah oh paw kyalya kha na sungsah oh ze amee pawmou na mue
         cih oh? Nguntokhoi`ae paw nynh hei tuhhawte cyih khyh`ae tou?
         47 Te na uno`ae kyalya kha na beih`ae ze ming`ae laeze pawmou na cyi hua? Nguntokhoi`ae
         paw nynh hei tuhte cyih khyh`ae tou?
         48 Tukeiccu vaawran kya um paw nae Paaw tuh accing hawte nanning mah la ccing oh.

1 “Ccungccaw`ae nynh muihku khylan minmin malang ryachi bawngnaw na pya khyh nawlan
         oh la raeringkuh oh; tukhyh lanze vaawran kya um paw nae Paaw kya-e amee na mue lan
         khyh oh.
         2 Tukeiccu ryachi bawngnaw he na pya vae ze cyihruh`ae nynh sinakok`ae kya te laanpi`ae
         kyakhe ccungccaw`ae kya-e phuesanaw ccou khylan a cyi`ae hawte na malang mungkae la
         tu nan. Byaccaccing kae hopya oh, minmin tuh mih ryalaw mee kha phe a mue vae`ae.
         3 Thuasalama ryachi bawngnaw he na pya vae ze na ranglang kuih nynh paw nynh a cyi
         cipaw kha na voilang kuih la nysah nan.
         4 Ou tuhte ryachi bawngnaw na pya paw kha hung nynh san a ny khyh ccaw; te aphirute
         cyipaw a muih paw na Paaw amaw ccaccei nynh raerae muih lante amee kha ae pya cih.
         5 “Te saw he na sang vae ze cyihruh`ae hawte la cyih nan; pawccecize minmin tuh sinakok`ae
         kya, te laanpi`ae atungkunaw kya ccungccaw`ae nynh muihku khylan thadyn lante nynh
         sawsang a ry`ae. Byaccaccing kae hopya oh, minmin tuh mih ryalaw mee phe a mue vae`ae.
         6 Thuasalama nang tuh saw he na sang vae ze na khaan lungkhu lang tee lah na thuakaw
         he na khaw te, muih leipaw kya um paw na Paaw kalan khe sawsang, te aphirute cyipaw
         a muih paw na Paaw nynh raerae muih lante amee kha ae pya cih.
         7 Thuasalama saw he na sang vae oh ze lawki`ae nynh a cyi`ae hawte accakaepaw bya pei
         hothuipaw kha mang nan oh; pawccecize minmin nynh patae a ho`ae paw liate oun thaepah
         hua cih`ae cite a tuaku`ae.
         8 Tukeiccu nanning tuh minmin hawte cyih bua nan oh; pawccecize nae Paaw nynh paw uccaw`ae
         nynh nanning elan aho cipaw amaw na ngia maw oh phe a ny vae.
         9 Tukeiccu hynhcihte sawsang oh: Vaawran kya um paw kaening Paaw, na min sawtuanaw
         um sah.
         10 Na peenaw thua ccavae sah. Vaawran kya na rynaw acyikuh hawte laephi vawlan cyikuh
         bua sah.
         11 Nin takyh kae ae paw looh atunin kaening oun pyabua.
         12 Te kae tungvaw a sei`ae paw kae ngaethya`ae hawte kae seinaw kha oun ngaethyabua.
         13 Te tuh-ounaw lungkhu lang oun cciakhae nan, thuasalama ahoy leipaw kyate oun khumtua.
         Pawccecize peenaw, lesaenaw te phu-enaw tuh zungzae na kya-e nynh thua. Amen.
         14 “Pawccecize nanning nynh ccungccaw`ae cyiseinaw kha na ngaethya oh ze vaawran um
         paw nae Paaw nynh mah nanning kha ae ngaethya cih oh.
         15 Thuasalama nanning nynh ccungccaw`ae cyiseinaw kha na ngaethya khyh oh ze, nae Paaw
         nynh mah nanning cyiseinaw kha ae ngaethya lan khyh oh.
         16 “Tuhlaeze looh-ae he na sung vae oh ze, cyihruh`ae hawte a ngaethahpaw maesue te
         la um nan oh; pawccecize minmin tuh ccungccaw`ae malang looh-ae a sung paw hawte langku
         khylan mih maesue kha a umsaku`ae. Byaccaccing kae hopya oh, minmin tuh mih ryalaw
         mee kha phe a mue vae`ae.
         17 Thuasalama nang looh-ae he na sung vae ze na lu kha sathothuhkuh lah na mae la phikuh.
         18 Ou tuhte ccungccaw`ae malang looh-aesung paw hawte na langku khyh ccaw, thuasalama
         muih leipaw kya a um paw na Paaw malang na langkuh cih; te aphirute cyipaw a muih
         paw na Paaw nynh raerae muih lante amee kha ae pya cih.
         19 “Laehaw te chihhang nynh a ronaw te miruh`ae nynh kiabia`ae zah a runaw`ae laephi
         vawlan naemaw hanlan sisua`ae kha ccykuh nan oh.
         20 Thuasalama laehaw te chihhang nynh mah a ro leinaw, te miruh`ae nynh mah a kiabia
         leinaw`ae te a ru leinaw`ae vaawran kyakhe naemaw elan sisua`ae kha ccykuh oh.
         21 Pawccecize nae sisua umnaw kya nae thinlung mah a umbua cih.
         22 “Pyn kya-e awnaw tuh mit nynh thua; tukeiccu na mit tuh ahoy lanze na pyn balyn tuh
         awnaw te phe beih cih.
         23 Thuasalama na mit ahoy khyh ze na pyn balyn tuh mohnaw te phe beih cih. Tukeiccu
         nang na kya um paw awnaw tuh mohnaw athua ze tuh-e mohnaw tuh pawcih babang mou ale!
         24 “Hung ccungccaw nynh sanmah bawi luning ryalawpah kho khyh; pawccecize bawi lukheit
         kha a hua ze lukheit kha a sungsah cih; tukhyhze lukheitpaw kalan a pang ze lukheitpaw
         kha pawlangria leite a um cih. Nanning nynh Pachia te phuasui kha rya na lawpah kho
         khyh oh.
         25 “Tukeiccu nanning kae hopya oh, pawmou kae ae cih, tukhyhze pawmou kae nia ngaw cite
         nae hiinnaw hanlan nae lungriathae nan sah. Te pawmou kae lawkuh cih cite nae pyn
         hanlan nae lungriathae nan sah. Hiinnaw tuh aepaw laeze sunghua khyh tou? Te uccaw
         laeze pyn tuh sunghua khyh tou?
         26 Vaaw lang-e pavaw`ae khu dotua oh. Minmin tuh ccaciivua khyh`ae, looh mah rue khyh`ae,
         ccunginn lungkhu lang mah ruinkuh khyh`ae; tuhzemah vaawran um paw nae Paaw nynh minmin
         kha a dang`ae. Nanning tuh minmin laeze patae nae phutehua khyh tou?
         27 Nanning lakuze hungmou thinphangnaw liate amaw a hangnaw kha dung kheit a hangchih
         sakuh khopaw um?
         28 “Tukeiccu pawccemou uccaw hanlan nae lungvawsaw? Rangkaw e lilipaw`ae kha pawcihte
         nynh a lethung`ae cipaw tuatua oh; minmin tuh loopho khyh`ae, laaw mah sukuh khyh`ae.
         29 Tuhzemah nanning kae hopya oh, Solomon a phu-enaw balyn nynh heize lilipaw ccangkheit
         tuhte ccaankuh kho khyh.
         30 Tukeiccu, pou zynnaw azya`ae paw nanning, atunin um zah awkhualan tahkuamaee lungkhu
         lang phung athua paw rangkaw-e lonua hei kha Pachia nynh tuhte a ccaan lanze, nanning
         kha tuhlaeze houh ae ccaan lan khyh oh tou?
         31 Tukeiccu, ‘Pawmou ah ae cih oh? Tukhyhze pawmou ah neih cih oh? Tukhyhze paw uccaw
         mou ah lawkuh cih oh?’ cite nae lungriathae nan sah.
         32 Pawccecize hynh-e uccaw`ae balyn hynh Zenta`ae nynh a ccung`ae paw nynh thua; pawccecize
         vaawran um paw nae Paaw nynh hynh-e uccaw`ae balyn tuh nae hanlan aho cipaw phe a
         ny.
         33 Thuasalama Pachia peenaw te a dingnaw kha masaty ccung oh, te hynh-e uccaw`ae balyn
         kha pyachih na thua cih oh.
         34 Tukeiccu awkhualan hanlan nae lungriathae nan sah, pawccecize awkhualan nynh amaw
         elan a lungriathae cih. Nin kheit hanlan kha-e nin e lungriathaenaw tuh phe azaw.

1 “Nanning tuh byapia na thua khyh nawlan oh ming`ae kha byapia nan oh.
         2 Pawccecize na pianaw oh paw byapianaw thyhte naemaw kha byapia na thua cih oh; te
         na tounaw oh paw tounawpaw te naemaw kha toupya ru na thua cih oh.
         3 “Te namaw mit kya um paw thingpyng kha tuaku leite pawccemou na unopaw mit kya um
         paw athupaw taraw kha na dopya?
         4 Tukhyhze, namaw mit kya thingpyng phang a um pite, pawtemou na unopaw kha, ‘Na mit
         kya-e athupaw kha kae khoipah,’ na ci kho?
         5 Nang cyihruhpaw! Masaty namaw mit kya-e thingpyng kha khoikuh tou; oute nynh na unopaw
         mit kya-e athupaw kha khoipya lan ccaerarihlan na muih cih.
         6 “Athyaapaw uccaw kha ui`ae pya nan oh; nae kya-e pale`ae kha mah voh`ae malang sawpah
         nan oh, tuhte na cyi oh ze, minmin nynh mih ccu kaw a syde cih`ae, te ae maeleihnuakuh
         cih oh zah naemaw kha phe ae phia cih oh.
         7 “Ngia oh lah pya na thua cih oh; ccung oh lah na muih cih oh; khua oh lah thuakaw
         hungpya na thua cih oh.
         8 Pawccecize a ngia paw miakaw tuh a mue; te a ccung paw tuh a muih; te thuakaw a khua
         paw tuh hungpya athua cih.
         9 “ Nanning lakuze lukhakheit kha a ccapaw nynh sanlou a ngiaku ze, lung kha a pya
         cih tou?
         10 Tukhyhze ngasaw kha a ngiaku ze, fuparepaw kha pya ngaw ta?
         11 Tuhte nanning na hoy lei oh pite nae ccaaw`ae kha ahoypaw lasung`ae pawtemou pya
         lan cipaw na ny oh lanze, vaawran kya um paw nae Paaw nynh amaw kalan a ngiakuh`ae
         paw kha ahoypaw uccaw`ae kha pawcihmou houh a pya cih`ae?
         12 “Tukeiccu ccungccaw`ae nynh nae tungvaw cyih`ae sah cite na ry oh paw balyn kha minmin
         tungvaw tuhhawte cyih bua oh; pawccecize hynh-e tuh Kawbya te Profeh`ae ccauh nynh
         a ho`ae paw nynh thua.
         13 “Abypaw koikua kyate tee oh; pawccecize ronaw kalan a cciakhae paw koikua te laanpi
         tuh ako, te tuh-e kya a tee paw ccungccaw`ae tuh patae acih.
         14 Pawccemacize hiinnaw kalan a cciakhae paw koikua tuh by zah laanpi tuh aru, te tuh-e
         a muihkuh paw tuh azya.
         15 “Tuuphua bongkute nae kalan oun thua`ae paw ahme leipaw profeh`ae kha la raeringkuh
         oh; pawccecize minmin tuh alungkhu lante arepaw suizaw`ae nynh thua`ae.
         16 Minmin kha mih thae`ae liate nae nyh cih oh. Ccungccaw`ae nynh misu thae kha tahty
         ku`ae kyate lo`ae ta? Tukhyhze thaeku thae kha hingpawku`ae kyate lo`ae ta?
         17 Tuh-e hawte ahoypaw thingku miakaw nynh ahoypaw thingthae kha a thae, thuasalama
         ahoy leipaw thingku nynh tuh ahoy leipaw thingthae kha nynh a thae.
         18 Ahoypaw thingku nynh ahoy leipaw thingthae thae kho khyh, ahoy leipaw thingku nynh
         mah ahoypaw thingthae thae kho khyh.
         19 Ahoypaw thingthae a thae leipaw thingku miakaw tuh nge thua zah maee lungkhu lang
         phung athua.
         20 Tukeiccuze mih thae`ae liate kha-e ahme leipaw profeh`ae kha nae nyh cih oh.
         21 “Kamaw kha, ‘Bawipaw, Bawipaw,’ cite yn ko paw miakaw nynh vaawran peenaw lungkhu
         lang tee lan khyh`ae, thuasalama vaawran kya um paw ka Paaw rynaw a cyih paw nynh
         a tee cih.
         22 Tuh-e nin kya ccungccaw patae nynh kamaw kha, ‘Bawipaw, Bawipaw, na min te profehbya
         kae ho khyh tou? Na min te raerangsaro kae dee khyh tou? Na min te khuaruaru lan um
         paw ryalaw patae kae cyih khyh tou?’ oun ci cih`ae.
         23 Oute minmin kha, ‘Nanning kharyh kae nyh boi khyh oh, kawbya zui lei`ae paw nanning
         ka kyate pou oh,’ ka ci cih`ae.
         24 “Tukeiccu hunghung zemah hynh-e ka hopaw bya`ae hynh thae zah a zui paw ccungccaw
         tuh lungpi vawlan a inn sakkuh paw ahawpaw ccungccaw te nynh ka losakuh cih.
         25 Khua yn rah zah tui yn le, te khivae yn zaw zah tuh-e inn kha a mung; te kha-e inn
         tuh lungpi vawlan abingku keiccu pu khyh.
         26 Te hynh-e ka hopaw bya`ae kha thae zah a zui leipaw ccungccaw miakaw tuh laesia vawlan
         a inn sakkuh paw angaeepaw ccungccaw te nynh alokuh cih.
         27 Te khua yn rah zah tui yn le, te khivae yn zaw zah kha-e inn kha a mung, te kha-e
         inn tuh phe a pu. Te a pu paw tuh ale raria,” a ci.
         28 Ou tuhcihte Jesu nynh a hopaw kha he a thangsah tuh a ccangpyanaw kya ccungccaw`ae
         tuh mih ngaeangthua.
         29 Pawccecize aning nynh kawbya ccangpatu`ae hawte thua leite, kawhoinaw a hoi paw lukheit
         hawte minmin kha a ccangpya`ae keiccu nynh thua.

1 Mua kyate Jesu he a rungbung tuh ccungccaw zapi nynh amaw kha a zui`ae.
         2 Te dotua, vaethyakaepaw lukheit yn thua zah amaw kha beik zah, “Bawipaw, na ry lanze
         kae hynh nae thyaasah kho,” a cipya.
         3 Te Jesu nynh a kuih dyn zah kha-e paw kha hae zah, “Ka ry, nang thyaa ccavae,” a
         cipya. Te vaekheihmawte a vaethyaccinaw tuh phe athyaa.
         4 Te Jesu nynh, “La raeringkuh, hung ccungccaw san la hopah nan; thuasalama la cceih
         lah ranpibawi kalan namaw kha la dosakuh; te ming`ae kalan ccaekia lang, Mawsi nynh
         kawpya thyhte silawkunaw kha la rae,” a cipya.
         5 Te Kapernaum khua lungkhu lang Jesu he a tee tuh, rhawbawipaw lukheit amaw kalan
         yn thua zah,
         6 “Bawipaw, ka rya yn lawpatupaw tuh kuihccuchite ccih zah inn kya phang a huekuh,
         myarya a ccih,” cite amaw kha a ngiaku.
         7 Te Jesu nynh, “Kae cceih cih zah ka dansah cih,” a cipya.
         8 Rhawbawipaw nynh khung zah, “Bawipaw, ka inn lungkhu lang nang tee lante kae tuh
         ka ngaekuh khyh; thuasalama bya kawkheit kyalya ho lah ka rya yn lawpatupaw tuh a
         dan cih.
         9 Pawccecize kae mah kawhoinaw zakaw um paw ccungccaw lukheit nynh ka thua, kamaw kuihkaw
         rhawkaw`ae ka hoi; te lukheitpaw kha, ‘Cceih,’ ka ci ze a cceih; te ccangpaw kha,
         ‘Rang,’ ka ci ze yn thua; te ka rya yn lawpatu kha, ‘E hynh cyih,’ ka ci ze a cyih,”
         a cipya.
         10 Jesu nynh tuh-e bya kha he a thae tuh a ngaeangthua zah amaw a zui`ae paw kha, “Byaccaccing
         kae hopya oh, hynhcih alepaw zynnaw tuh Israel`ae kya heize ka muih boi khyh!
         11 Te nanning kae hopya oh, ccungccaw patae tuh nithua langte niccaw langte oun thua
         cih`ae zah vaawran peenaw kya Abraham ry, Isaak ry, te Jakob ryte a dahung cih`ae.
         12 Thuasalama peenaw ccaaw`ae tuh atolang mohnaw lungkhu lang vua athua cih`ae, tuin
         kya tuh rawkhuinaw te hawzynaw a um cih,” a cipya`ae.
         13 Te Jesu nynh rhawbawipaw kha, “La cceih ccavae; na zyn hawte na hanlan cyipya athua
         cih,” a cipya. Te a ryalawpatu tuh tuh-e ccyh ccaccei kya phe a dan.
         14 Te Jesu nynh Piter inn lungkhu lang he a tee tuh, Piter a zu nung tuh a ngesawling
         te ccih zah a huekupaw kha a muih.
         15 Te Jesu nynh a kuih kha hae zah ngesawlingpaw kha-e nung tuh phe dan; te aning tuh
         thokuh zah minmin elan ryalawpah vae`ae.
         16 Zete he a thua tuh ccungccaw`ae nynh raerangsaro bahkuh`ae paw ccungccaw patae kha
         amaw kalan oun cciakhae`ae; te aning nynh bya te muisaw`ae kha dee zah ngeccih`ae
         balyn kha a dansah`ae.
         17 Ou tuhte profeh Isaiah nynh, “Amaw nynh aening nyaanaw`ae kha laah zah aening ccinaw`ae
         kha a phu,” cite a hopaw bya accing nawlan nynh thua.
         18 Te Jesu nynh a pepan e ccungccaw zapi kha he a muih tuh khuraw lang zua lan kaw a
         pya`ae.
         19 Te kawbya ccangpatu lukheit yn thua zah amaw kha, “Ccangpatupaw, na ccianaw miakaw
         lang kae zui cih,” a cipya.
         20 Te Jesu nynh amaw kha, “Rang-ui`ae nynh laekarung hoi`ae zah vaaw lang-e pavaw`ae
         nynh bu a hoi`ae; thuasalama Ccungccaw Ccapaw tuh a lu nungnaw sanmah hoi khyh,” a
         cipya.
         21 Te ccangpaw a zuitupaw nynh amaw kha, “Bawipaw, masaty ka la cceih sah lah ka paaw
         kha ka la uh hin sah,” a cipya.
         22 Thuasalama Jesu nynh, “Kamaw yn zui, a chih`ae paw nynh mih michi`ae kha la uh`ae
         sah,” a cipya.
         23 Te Jesu kohlung lungkhu lang he a tee tuh a zuitu`ae nynh amaw kha a zui`ae.
         24 Te dotua, rili kya kohlung kha tuileih nynh pung vu lang ciate myarya arupaw khise
         yn tho, thuasalama Jesu tuh a itheih.
         25 Te a zuitu`ae nynh amaw kalan oun cceih`ae zah amaw kha tho`ae zah, “Bawipaw, kaening
         oun khumbua! Kae chih vae cih!” a cipya`ae.
         26 Te aning nynh minmin kha, “Pou zynnaw azya`ae paw nanning, pawccemou na ri oh?” a
         cipya`ae. Oute thokuh zah khise te rili kha a pe, tetuh daebabi vae.
         27 Te ccungccaw`ae tuh mih ngaeangthua zah, “E paw hynh pawtecihpaw ccungccaw pei, khise
         te rili nynh heize a kaw a ngae`ae?” a ci`ae.
         28 Te khuhlangraw Kadarene ram lungkhu lang Jesu he a thua tuh raerangsaro bahkuh`ae
         paw ccungccaw luning nynh shawku kyate oun pou`ae zah amaw te a tungkuh`ae; minmin
         tuh myarya rero`ae keiccu hung ccungccaw sanmah tuh-e laanpi langte cceihngan khyh`ae.
         29 Te minmin nynh, “Pachia Ccapaw Jesu, nang kha kaening nynh paw kae cyi mou? Accyh
         azaw maw kaening hynh vawsaw pya khylan tou hynhlang nae thua?” cite a sia`ae.
         30 Te minmin kyate hary asawnaw lang voh patae`ae phu kheit rangpaekuh`ae paw a um.
         31 Tukeiccu raerangsaro`ae nynh, “Nang nynh kaening hynh nae dee lanze, voh`ae lungkhu
         lang tee lan oun ua,” cite amaw kha a ngiaku`ae.
         32 Te aning nynh minmin kha, “Cceih oh,” a cipya`ae. Te minmin tuh pou`ae zah voh`ae
         lungkhu lang a tee`ae; te dotua, voh`ae tuh mih balynte apangnaw lang thawmawte ccuebung`ae
         zah rili lungkhu lang pung a phungkuh`ae, te tui kya pung a chih`ae.
         33 Te voh a laetu`ae tuh ccue`ae zah khua lungkhu lang a cceih`ae, te raerangsaro bahkuh`ae
         paw kya acyikuh paw balyn kha a hopya`ae.
         34 Te khuaccaw`ae balyn nynh Jesu te tungku khylan oun pou`ae zah amaw kha he a muih`ae
         tuh mih ram kyate a pou nawlan amaw kha a ngia`ae.

1 Te Jesu tuh kohlung lungkhu lang tee zah khuraw po zua zah amaw a khua lang a thua.
         2 Te dotua, iphae vawlan phang i paw a kuihccuchihpaw kha amaw kalan oun cciakhae`ae.
         Te Jesu nynh mih zynnaw kha he muih tuh, a kuihccuchihpaw kha, “Ka ccapaw, na thawmuin
         sah, na seinaw tuh ngaethya athua vae,” a cipya.
         3 Te kawbya ccangpatu`ae abang nynh, “E paw hynh Pachia saryate bya a ho!” cite mih
         thinlung kya a ci`ae.
         4 Te Jesu nynh mih tuanaw`ae kha nyte, “Pawccemou nae thinlung kya ahoy leipaw na tua
         oh?
         5 ‘Na seinaw tuh ngaethya athua vae,’ cipya paw tou azoihua? Tukhyhze, ‘Thokuh lah
         cceih ccavae,’ cipya paw tou azoihua? Paw hynh mou azoihua?
         6 Thuasalama Ccungccaw Ccapaw tuh laephi vawlan seinaw ngaethya lan kawhoinaw a hoi
         cipaw na ny nawlan oh,” ci zah, kuihccuchihpaw kha, ‘Thokuh, na iphae kha lawkuh lah
         na inn lang cceih ccavae,” a cipya.
         7 Te aning tuh thokuh zah a inn lang a cceih vae.
         8 Thuasalama ccungccaw zapi nynh kha-e kha he a muih`ae tuh mih ngaeangthua zah khatahawpaw
         thungnaw ccungccaw`ae a pyatupaw Pachia kha thehoysah`ae.
         9 Te tuin kyate Jesu po a pou tuh Matthai acikuh paw ccungccapaw lukheit ngunto khoinaw
         kya a dahung paw kha a muih. Te Jesu nynh, “Kamaw yn zui,” a cipya. Te aning nynh
         thokuh zah amaw kha a zui.
         10 Ou tuhcihte inn kya Jesu tuh ae lan ccaboi kya he a dahung tuh, dotua, nguntokhoi`ae
         paw patae te misei`ae oun thua`ae zah Jesu te a zuitu`ae ryte a dahungkheih`ae.
         11 Te Farasi`ae nynh he a muih`ae tuh, a zuitu`ae kha, “Pawccemou nae ccangpatupaw hynh
         nguntokhoi`ae paw te misei`ae ryte a aekheih`ae?” a cipya`ae.
         12 Te Jesu nynh tuh-e bya kha he a thae tuh minmin kha, “A dan`ae paw nynh sibawi peki
         khyh`ae, thuasalama a ccih`ae paw nynh a peki`ae.
         13 Thuasalama la cceih oh lah, ‘Kae tuh silawkunaw ka ry khyh, ngaethya-umsanaw nynh
         ka ry,’ acikuh paw kha na nythya nawlan oh la ccangkuh oh. Pawccecize kae tuh adingpaw
         ko khylan kae thua khyh, thuasalama misei`ae nynh a ngaesiku ccaw`ae cite nynh kae
         thua,” a cipya`ae.
         14 Oute Johan zuitu`ae nynh amaw kalan oun thua`ae zah, “Pawccemou kaening te Farasi`ae
         tuh atu te atu looh-ae kae sung, thuasalama nang na zuitu`ae tuh looh-aesung khyh`ae
         rei?” a ci`ae.
         15 Te Jesu nynh minmin kha, “Zudy ccangvaepaw tuh a uno`ae ryte a um lungkhu balyn tuh-e
         a uno`ae tuh mih ngaethah kho ngaw ta? Thuasalama zudy ccangvaepaw kha minmin kyate
         lawpya nin ccyh yn thua cih, oute minmin tuh looh-ae oun sung vae cih`ae.
         16 Hung ccungccaw nynh sanmah arynpaw uccaw kha athawpaw boeibia te bia boi khyh, tuhte
         a bia lanze bianawpaw nynh arynpaw uccaw kha po laah zah houh aseikuh paleih vae.
         17 Hung ccungccaw nynh sanmah athawpaw misutui kha arynpaw misu-saving bung lungkhu
         lang ruin boi khyh, tuhte a ruin lanze misu-saving bung tuh apaw cih zah misutui tuh
         azu cih, te misu-saving bung mah aroh cih; thuasalama athawpaw misutui tuh athawpaw
         misu-saving bung lungkhu lang nynh a ruin`ae, tuhte tuh paryh akhyn`ae,” a cipya`ae.
         18 Hynh-e bya`ae kha minmin kya a hopya`ae cciamang lyakhe, dotua, uktupaw lukheit yn
         thua zah amaw kha beik zah, “Ka ccanung tuh atumaw khe nynh a chi, thuasalama rang
         lah a tungvaw na kuih khang lah aning tuh a hiin cih,” a cipya.
         19 Te Jesu tuh thokuh zah kha-e paw kha a zui, te a zuitu`ae mah a zuikuh bua`ae.
         20 Te dotua, kum haw laening chii lua ccinaw a hoi paw nopinung lukheit amaw nuhlang
         yn thua zah a boei rae kha a hae.
         21 Pawccecize a boei kha me ka hae ze, kae phe ka dan cih cite a thinlung kyate a tuaku.
         22 Thuasalama Jesu nynh maeleihkuh zah kha-e nung kha he a muih tuh, “Ka ccanung, na
         thinphang nan sah, na zynnaw nynh phe ae dansah vae,” a cipya. Te nopinung tuh tuh-e
         suimilan ccyh kyate phe a dan vae.
         23 Te uktupaw inn lungkhu lang Jesu he a thua tuh tyngdaw khua`ae paw te a sia a rua`ae
         paw ccungccaw`ae kha muih zah,
         24 “Pou hin oh, pawccecize imohnung tuh chih khyh, thuasalama a ih,” cite minmin kha
         a hopya`ae. Te minmin nynh a nuinse`ae.
         25 Thuasalama ccungccaw`ae he a pou`ae te aning tuh tee zah kha-e nung kha a kuih te
         tho zah imohnung tuh po a tho vae.
         26 Te hynh-e thungpang tuh tuh-e ram lungkhu balyn po athaan.
         27 Te tuin kyate Jesu he a pou tuh, mitmoh`ae luning nynh zui`ae zah, “David Ccapaw,
         kaening hynh ngaethya beih oun um sah!” cite a sia`ae.
         28 Te inn lungkhu lang Jesu he a thua tuh mitmoh`ae tuh amaw kalan oun thua`ae; te Jesu
         nynh minmin kha, “E hynh cyi lan kae tuh a cyih kho cite na zyn oh tou?” cite a khia`ae.
         Minmin nynh, “Ou, kae zyn Bawipaw,” a ci`ae.
         29 Oute aning nynh mih mit kha hae zah, “Nae zynnaw thyhte nae tungvaw cyikuh sah,”
         a cipya`ae.
         30 Te mih mit`ae tuh oun aw vae; te Jesu nynh, “E hynh hung ccungccaw sanmah la nysah
         nan oh,” cite minmin kha tyntetyn lang byatawsya`ae.
         31 Thuasalama minmin nynh he a pou`ae tuh amaw thungpang kha kha-e ram balyn kya pung
         pazaesaku`ae.
         32 Minmin he a pou`ae tuh, dotua, raerangsaro bahkuhpaw bya ho kho leipaw ccungccaw
         lukheit kha Jesu kalan oun thuakhae`ae.
         33 Te raerangsaro kha deepya he athua tuh, bya ho kho leipaw tuh bya yn ho vae; te ccungccaw
         zapi tuh mih ngaeangthua zah, “E tahawpaw Israel kya muihkuh boi khyh!” a ci`ae.
         34 Thuasalama Farasi`ae nynh, “Raerangsaro`ae uktupaw liate nynh raerangsaro`ae kha
         aning nynh a dee,” a ci`ae.
         35 Te Jesu tuh khuapi`ae te khua taraw`ae balyn kalan po khuaccung zah mih sinakok`ae
         kyakhe a ccangpya`ae; te peenaw thehoypaw kha hopah`ae zah ccungccaw`ae mih ccinaw
         miakaw te ccihawnaw miakaw kha a dansah`ae.
         36 Thuasalama Jesu nynh ccungccaw zapi kha he a muih tuh minmin kha ngaethya-umsah`ae,
         pawccemacize minmin tuh mih thawbang zah tuuringtu a hoi leipaw tuu`ae hawte phiariphiarae
         pung um`ae keiccu nynh thua.
         37 Oute a zuitu`ae kha, “Loohrue lanpaw tuh alung ccaccing, thuasalama ryalahtu`ae tuh
         azya.
         38 Tukeiccu loohruenaw kya-e Bawipaw nynh a loohruenaw lungkhu lang ryalahtu`ae yn saw`ae
         ccaw nanning sawsang oh,” a cipya`ae.
         
            

         
      
   
      
         10
1 Te Jesu nynh a zuitu`ae luhaw laening kha amaw kalan ko`ae zah minmin kha athyaa
         leipaw muisaw`ae tungvaw thungnaw te dee khonaw, te ccinaw aphuinphuin te ccihawnaw
         aphuinphuin balyn kha dansah khonaw kaw a pya`ae.
         2 Locceihtu`ae luhaw laening min`ae tuh: masaty, Piter cite a ko`ae paw Simon, te a
         neitaw Andru, Zebedi ccapaw James, te a neitaw Johan;
         3 Filip te Bartholomew; Thomas te nguntokhoipaw Matthai; Alfeas ccapaw James, te Thadde
         cikuh paw Lebbe;
         4 Kanaan khua paw Simon, te Jesu a pheetupaw Judas Iskaria nynh thua`ae.
         5 E luhaw laening hynh Jesu nynh saw`ae zah hynhte kaw a pya`ae: “Zenta`ae ccianaw
         kalan na cceih lan khyh oh, te Samaria`ae khua lungkhu lang na tee lan khyh oh.
         6 Thuasalama Israel minphuin kyaze azopaw tuu`ae kalan palia la cceih oh.
         7 Te na ccia vae oh ze, ‘Vaawran peenaw tuh anae vae,’ cite na la hopah cih oh.
         8 Ngeccih`ae kha la dansah oh, vaethyakae`ae paw kha la thyaasah oh, a chih`ae paw
         kha la thosah oh, raerangsaro`ae kha la dee oh. Nanning tuh alakaw te nynh na mue
         oh, te alakaw te la pya oh.
         9 Nae phuabu`ae kya sui thuasah, ngunphua thuasah, daw phua thuasah la sangkuh nan
         oh.
         10 Nae khuaccungnaw hanlan sohrae, angki zung ning, ccukoh`ae te hoitang`ae mah phukuh
         nan oh; pawccecize ryalahtupaw tuh loohdang lan accan.
         11 “Te pawtecihpaw khuapi, tukhyhze khua lungkhu lang nanning na tee vae oh ze, tuh-e
         kya hungmou angaekuh cipaw la khia oh lah tuin kyate na pou mawlaezung oh tuh-e paw
         inn kya la um oh.
         12 Te nanning nynh inn lungkhu lang he na tee vae oh ze, ‘Daenaw um sah cite,’ la beih
         oh.
         13 Te inn tuh angaeku ze nae kya-e daenaw tuh tuhe innbyn tungvaw la thua sah; thuasalama
         angaeku khyh ze, nae kya-e daenaw tuh naemaw kalan la ki sah.
         14 Te hunghung zemah nanning kha innccung ae doih oh zah, nae bya kha mah a ngae khyh
         ze, tuh-e inn, tukhyhze tuhe khuapi kyate he na pou vae oh ze, nae ccu kya-e laenoi
         kha la pheihkuhsya oh.
         15 Byaccaccing kae hopya oh, byapia nin kya tuh-e khuapi hanlan laeze Sodom te Komorah
         ram hanlan ngaesang kho a um hua cih.
         16 “Dotua oh, suizaw`ae laku tuu`ae saw hawte nanning kha kae saw oh, tukeiccu nanning
         tuh fupaw`ae hawte nae lunghaw sah lah vafu`ae hawte nae lungne sah.
         17 Thuasalama ccungccaw`ae kha la raeringkuh oh, pawccecize minmin nynh kungsi`ae kalan
         ae ah cih oh zah mih sinakok`ae kya ae bua cih oh.
         18 Te minmin kalan te Zenta`ae kalan ccaekia na thua nawlan oh kamaw keiccuze ram uktu`ae
         te siapharan`ae malang nanning kha ae thuakhae cih oh.
         19 Thuasalama minmin nynh he ae thuakhae vae oh ze, pawmou ka ho cih, tukhyhze pawtemou
         ka ho cih cipaw nae lungvawsaw nan sah. Pawccecize tuh-e ccyh ccaccei kya na ho lan
         oh paw kha pya athua cih.
         20 Pawccecize a hotupaw tuh nanning thua khyh, thuasalama nae Paaw Pachia kya-e Muisaw
         nynh nanning kyate a ho.
         21 “Te uno nynh a uno toulou kha chinaw kalan yn ah cih, te paaw nynh a ccaaw kha yn
         ah cih; te ccaaw`ae nynh nungpaaw`ae kha oun rawse cih`ae zah minmin kha oun chisah
         cih`ae.
         22 Te kae ka min keiccuze ccungccaw balyn nynh nanning kha ae hua cih oh. Thuasalama
         athangnaw cia atynpaw ccungccaw tuh khum athua cih.
         23 Thuasalama khua khuakheit kya nanning kha he ae tua ae sah vae oh ze, ccangpaw khua
         kalan la ccue oh; pawccecize byaccaccing kae hopya oh, Ccungccaw Ccapaw yn thua maw
         nanning nynh Israel khua`ae kalan na cceih kou lan khyh oh.
         24 “Zuitu tuh a ccangpatu luki um khyh, see mah a bawipaw luki um khyh.
         25 Zuitu hanlan a ccangpatupaw hawte athua ze azaw vae, te see mah a bawipaw hawte athua
         ze azaw. Minmin nynh inn hoitu kha Beelzebub a ci`ae lanze a innbyn`ae kha pawcihmou
         houh a ci cih`ae!
         26 “Tukeiccu minmin kha la rih nan oh; pawccecize langsaku lei lante phang khung paw
         pawsang um khyh, te ny lei lante thurupaw mah um khyh.
         27 “Mohnaw kya kae hopya oh paw kha awnaw kya la ho oh, te nae nakaring kya na thae
         oh paw kha innccukaly langte la ho oh.
         28 “Te pyn kha theih kho zah hiinnaw-muisaw a theih kho lei`ae paw kha la rih nan oh;
         thuasalama hiinnaw-muisaw te pyn kha paryhte hell kya aroh khopaw raw kha la rih oh.
         29 Ccithya saning tuh daw phuapia piakheit lang zua thua khyh`ae ta? Te kha-e`ae sakheit
         sanmah nae Paaw kaw leite laekhu lang ccah lan khyh.
         30 Te nae lu kya-e nae sang`ae kha marya ria athua.
         31 Tukeiccu rih nan oh, nanning tuh ccithya`ae patae laeze nae phutehua.
         32 “Tukeiccu hunghung zemah ccungccaw`ae malang kamaw kha ccaekia yn khan ze, kha-e
         paw kha vaawran um paw ka Paaw malang kae nynh mah ccaekia ka khanru cih.
         33 Thuasalama hunghung zemah ccungccaw`ae malang kamaw kha yn vua paw tuh vaawran kya
         um paw ka Paaw malang kae nynh mah ka vuaru cih.
         34 “Laephi vawlan daenaw thuakhae khylan nynh kae tuh kae thua cite tua nan oh, daenaw
         thuakhae khylan kae thua khyh, thuasalama thaloi saw khylan nynh kae thua.
         35 “Ccungccapaw kha a paaw rawsesah khylan, te ccanung kha a nung rawsesah khylan, te
         monung kha a ninnung rawsesah khylan nynh kae tuh kae thua.
         36 Te ccungccapaw a rhaw`ae tuh amaw innbyn kya-e`ae nynh thua cih.
         37 “Kamaw laeze a paaw, tukhyhze a nung a sungsah huapaw ccungccaw tuh kamaw te ngaekuh
         khyh; te kamaw laeze ccapaw te ccanung a sungsah huapaw ccungccaw tuh kamaw te ngaekuh
         khyh.
         38 Te amaw a vaelantung puihku leite kamaw yn zui paw ccungccaw tuh kamaw te ngaekuh
         khyh.
         39 A hiinnaw a muihkuh paw ccungccaw tuh hiinnaw kha a shung cih, te kamaw keiccuze
         a hiinnaw a shung paw ccungccaw tuh hiinnaw kha bua a muihkuh cih.
         40 “Nanning kha ae thuasah oh paw tuh kamaw kha oun thuasah paw nynh thua, te kamaw
         oun thuasah paw tuh kamaw yn sawtupaw kha a thuasah paw nynh thua.
         41 Profeh min te profeh lukheit kha a thuasah paw tuh profeh kya-e law mee kha a mue
         cih. Te adingpaw ccungccapaw min te adingpaw ccungccaw kha a thuasah paw tuh adingpaw
         ccungccapaw kya-e ryalaw mee kha a mue cih.
         42 Te hunghung zemah zuitu lukheit min liate hynh-e imua`ae lukhakheit kha nia lanpaw
         tuikyaa banang nangkheit a pya lanze, byaccaccing kae hopya oh, tuh-e paw tuh a ryalaw
         mee kha pawpawte mah shung lan khyh,” a cipya`ae.
         
            

         
      
   
      
         11
1 Ou tuhcihte, Jesu nynh a zuitu`ae luhaw laening kha kawpya paw he a thangsah tuh,
         tuh-e area kya-e khua`ae kya ccangpya khylan te phungho khylan tuin kyate a pou vae.
         2 Te Johan nynh thunginn kyate Kri a ryalaw`ae kong kha he a thae tuh, a zuitu`ae luning
         kha saw`ae zah,
         3 Jesu kha, “Nang hynh yn thua lanpaw tuh na thua ta? Tukhyhze mingccangpaw tou kae
         la ngaehoi ung cih?” cite bya a khiasah`ae.
         4 Jesu nynh khung`ae zah minmin kha, “La cceih oh lah na muih oh paw te na thae oh
         paw uccaw`ae kha Johan la hopah oh.
         5 Mitmoh`ae nynh ngawmuih`ae zah ccukhou`ae nynh a cceih vae`ae, vaethyakae`ae paw
         a dan`ae, te nawpang`ae nynh nawthae`ae zah michi`ae tuh thosah athua vae`ae, te ryachi`ae
         kalan thehoypaw tuh hopya athua vae.
         6 Te kae ka keiccuze a lungthang leipaw tuh hythuaccoupaw nynh thua,” a cipya`ae.
         7 Te minmin he a pou`ae te Jesu nynh Johan konglang ccungccaw zapi kalan a hopya`ae
         paw tuh: “Nanning nynh paw do khylan mou rangkaw langkhe na ccia oh? Khivae nynh a
         he paw phaeku do khylan tou?
         8 Tukhyhze paw do khylan mou na ccia oh? Nebaleihpaw uccaw a lawkuh paw ccungccapaw
         do khylan tou? Dotua oh, nebaleihpaw uccaw a lawkuh`ae paw tuh siapharan inn kya nynh
         a um`ae.
         9 Tukhyhze paw do khylan mou na ccia oh? Profehpaw do khylan tou? Athua, nanning kae
         hopya oh, profeh lukheit lae heize alesaehua paw nynh athua.
         10 Pawccecize, ‘Dotua, na malang na ccianaw a paccyn cih paw ka zeccuetu kha na malang
         ka saw,’ cite azeikuh paw kha hynh-e paw kong nynh thua.
         11 “Byaccaccing kae hopya oh, nopi`ae kyate a pui`ae paw ccungccaw`ae laku Baptisma
         pyatu Johan laeze alesae huapaw lukheit san pou boi loh khyh; thuasalama vaawran peenaw
         kya adih huaccepaw ccungccaw tuh aning laeze alesaehua.
         12 Te Baptisma pyatu Johan ryalawnaw ccyh kyate tho zah atu rya cia vaawran peenaw tuh
         nangsenaw kha teing zah a nangse`ae paw nynh kha-e kha thawzung mangte a luade`ae.
         13 Pawccecize kawbya te profeh`ae ccauh balyn tuh Johan ccyh kyacia nynh profehbya a
         ho`ae.
         14 Te hynh-e ka bya hynh nanning nynh na lawku ry oh ze, aning tuh yn thua vae cih paw
         Elijah nynh thua.
         15 Thae nawlan nakaring a hoi paw ccungccaw nynh tuh thae sah!
         16 “Te hynh-e ccungccaw`ae hynh pawtemou ka touse cih`ae? E ciihan tuh kungkunaw hmin`ae
         kya dahung`ae zah mih ban`ae kha,
         17 ‘Kaening nynh nanning kha phyly kae tupah oh zah na law khyh oh, nae kalan kae rah
         kae khui zah na rah na khui khyh oh rei,’ cite a hopah`ae paw imua`ae te nynh aloku`ae.
         18 Pawccecize Johan tuh ae leite nia leite yn thua zah minmin nynh, ‘Aning tuh khozi
         bahkuhpaw nynh thua,’ a ci`ae.
         19 Ccungccaw Ccapaw tuh aete niate yn thua zah minmin nynh, ‘Dotua oh, aemoh paw te
         misusanphing khu! Ngunto khoitu`ae te misei`ae banpaw khu!’ a ci`ae. Thuasalama hawnaw
         tuh amaw a ccaaw`ae kyate thyaaccousah athua,” a ci.
         20 Oute athungpaw ryalawnaw`ae alung huacce a langsakunaw kya-e khua`ae nynh a ngaesiku
         khyh`ae keiccuze Jesu nynh hynhte a pe`ae:
         21 “Khorazin khua, nang tuh paw ngaethya lan na um babang! Bethsaida khua, nang tuh
         paw ngaethya lan na um babang! Pawccecize nanning kya acyikuh paw athungpaw ryalawnaw`ae
         kha Tai khuapi te Sidon khuapi kya a la cyiku lanze minmin tuh buri uccaw lawkuh cih`ae
         zah, buhaw kya toukute khawlya mawte phe a la ngaesikuh vae cih`ae.
         22 Thuasalama nanning kae hopya oh, byapianaw nin kya nanning hanlan laeze Tai te Sidon
         hanlan ngaesang kho a um hua cih.
         23 Te Kapernaum khua, nang tuh vaawran kyacia hangthung na thua zemah Hades lang sawbung
         na thua cih; pawccecize nang na kya acyikuh paw athungpaw ryalawnaw`ae kha Sodom khuapi
         kya a la cyiku ze, kha-e tuh atunin rya cia atyn ung cih paw.
         24 Thuasalama nang kae hopya, byapianaw nin kya na hanlan laeze Sodom khuapi hanlan
         ngaesang kho a um hua cih,” a ci.
         25 Tuh-e ccyh kya Jesu nynh tho zah, “Vaawran te laephi Bawipaw, Pou Apang, na kalan
         lungtuabya ka ho; pawccemacize nang nynh hynh-e uccaw`ae hynh a haw`ae paw te a thya`ae
         paw kyate phe na thuru zah nosi`ae kyakhe na phypya`ae.
         26 Ou tuhmawte nynh athua Apang, pawccecize na mitmuihnaw kya tuh-e tuh ahoypaw nynh
         thua.
         27 “Ka Paaw nynh pawpaw balyn kha kamaw kalan marya yn ah vae; te Paaw holeite hung
         ccungccaw nynh san Ccapaw kha nyh khyh; Ccapaw te Ccapaw nynh a phypya ry paw ccungccaw
         holeite hung ccungccaw nynh sanmah Paaw kha nyh khyh.
         28 “Riathae`ae paw te phuri`ae paw balyn kamaw kalan rang oh lah hae-ungnaw kae pya
         cih oh.
         29 Ka taphu hynh nae tungvaw khangkuh oh lah kamaw hynh yn ccangkuh oh; pawccecize kae
         tuh a lungnepaw te thinlung kya zakawsangsakuhpaw nynh ka thua; oute nae hiinnaw-muisaw
         hanlan hae-ungnaw kha na mue cih oh.
         30 Pawccecize ka taphu tuh nawre um zah ka phupaw tuh azaw,” a ci.

1 Tuh-e ccyh lya Jesu tuh Sabbath nin khe loo kya po a cceih; te a zuitu`ae tuh mih
         vuelaw zah looh avui kha zukuh`ae zah a ae`ae.
         2 Te Farasi`ae nynh he a muih`ae tuh amaw kha, “Dotua, Sabbath nin kya kawbya nynh
         cyi lan a ua leipaw kha na zuitu`ae nynh a cyi`ae,” a cipya`ae.
         3 Thuasalama Jesu nynh minmin kha, “David nynh amaw ryte a um`ae paw ry mih vuelaw
         lya, a cyi paw kha na ria boi khyh oh tou?
         4 Pachia inn lungkhu lang tee zah amaw hanlan te amaw ryte um`ae paw hanlan Kawbya
         nynh ae lan a ua leipaw, thuasalama ranpibawi`ae kyalya Kawbya nynh a ua paw, Pachia
         malang nungpyapaw sanlou kha phe a ae cipaw kha na ria boi khyh oh tou?
         5 Tukhyhze, tempal kya ranpibawi`ae nynh Sabbath nin kya Sabbath a thusah`ae zemah
         seibe thua khyh`ae cipaw kha kawbya kya na ria boi khyh oh tou?
         6 Tuhzemah nanning kae hopya oh, tempal laeze alesaehua paw tuh e kya a um.
         7 Thuasalama, ‘Silawkunaw tuh ka ry khyh, ngaethya-umsanaw nynh ka ry,’ acikuh paw
         asuilan hynh phe na ny oh lanze, seibe lan accan leipaw hynh nanning nynh sei na be
         cih lei oh paw.
         8 Pawccecize Ccungccaw Ccapaw tuh Sabbath Bawipaw ccaccei nynh thua,” a cipya`ae.
         9 Te tuin kyate Jesu he a pou tuh mih sinakok lungkhu langkhe a tee.
         10 Te dotua, tuin kya a kuih hawkheit lang achihpaw ccungccapaw lukheit a la um. Te
         minmin nynh Jesu kha a seinaw kae kyngpya ccaw cite, “Sabbath nin kya dansah lan kawbya
         nynh a ua tou?” cite a khia`ae.
         11 Te Jesu nynh minmin kha, “Nanning laku lukhakheit nynh tuu sakheit hoi zah kha-e
         tuh Sabbath nin kya hunghua lungkhu lang phe a ccaw lanze kha-e tuu kha kyng leite,
         thua leite a um paw na ung cih oh tou?
         12 Tuu laeze ccungccaw tuh pawcihmou houh aphutehua? Tukeiccu Sabbath nin kya ahoypaw
         cyi lan tuh accanpaw nynh thua,” a cipya`ae.
         13 Oute Jesu nynh ccungccapaw kha, “Na kuih kha dyngtua,” a cipya. Te aning nynh a kuih
         kha dyng zah hawkheit lang-e hawte phe ahoy vae.
         14 Oute Farasi`ae tuh pou`ae zah amaw kha rawsete pawtemou chia lan cipaw khuakhanku`ae.
         15 Thuasalama Jesu nynh kha-e kha he a nyh tuh tuin kyate phe a toikuh. Te ccungccaw
         zapi nynh amaw kha zui`ae zah minmin balyn kha a dansah`ae.
         16 Te amaw kha hung nynh thua cipaw na nysah lan khyh oh cite minmin kha bya a tawsya`ae.
         17 Ou tuhte profeh Isaiah nynh a hosyapaw bya accing nawlan nynh thua. A hopaw tuh:
         18 “Ka sungsahpaw, ka pokupaw ka rya oun lawpatu khu dotua oh! Amaw kya ka muisaw a
         lungrythua; amaw tungvaw ka Muisaw ka nung cih, te aning nynh Zenta`ae kha atazaenaw
         kong a hopah cih`ae.
         19 “Aning tuh eikuh lan khyh, sia mah sia lan khyh, hung ccungccaw nynh sanmah laanpi
         kya a roi thae lan khyh.
         20 Atazaenaw kha taenaw kalan a thuakhae makhia aning nynh a vaemaw um paw phaeku kha
         khya lan khyh zah maeekhuhpaw liarui kha the lan khyh.
         21 Te amaw min kha Zenta`ae nynh a doliakuh cih`ae,” a ci.
         22 Oute raerangsaro nynh bahkuh zah a mitmohpaw, bya ho kho leipaw lukheitpaw kha amaw
         kalan oun thuakhae`ae; te kha-e paw kha a dansah. Oute mitmoh zah bya ho kho leipaw
         tuh bya ho zah ngaw a muih vae.
         23 Te ccungccaw`ae balyn tuh mih ngaeangthua zah, “E paw tuh David Ccapaw thua khyh
         ta?” a ci`ae.
         24 Thuasalama Farasi`ae nynh he a thae`ae tuh, “E paw nynh khozi`ae uktupaw Beelzebub
         leite tuh khozi`ae kha dee khyh,” a ci`ae.
         25 Te Jesu nynh mih tuanaw kha nyh zah minmin kha, “Amaw te amaw kha rawsekuh zah aphiakuhpaw
         peenaw miakaw tuh ronaw kalan nynh a thua cih; te amaw te amaw kha rawsekuh zah aphiakuhpaw
         khuapi, tukhyhze inn miakaw tuh tyn kho lan khyh.
         26 Te Setan nynh Setan kha a dee lanze, aning tuh amaw te amaw a rawsekuhpaw te a phiakuhpaw
         nynh thua; pawcihtemou a peenaw tuh atyn kho cih?
         27 Te kae nynh Beelzebub liate raerangsaro`ae kha ka dee lanze, nae ccaaw`ae nynh hung
         liate mou minmin kha a dee`ae? Tukeiccu nae ccaaw`ae tuh nanning byapiatu`ae athua
         cih`ae.
         28 Thuasalama Pachia Muisaw liate raerangsaro`ae kha kae nynh ka dee ze, Pachia peenaw
         tuh nanning kalan yn thua ccaccing vae.
         29 Tukhyhze ccungccaw lukheit nynh a thawsaepaw ccungccapaw kha masaty a khiide khyh
         lanze, a inn lungkhu langkhe pawcihtemou a tee kho cih zah a uccaw`ae kha a lua kho
         cih? A khiidety ze nynh a inn kha a lua kho cih.
         30 Kamaw ryte a um leipaw ccungccaw tuh kae yn rawsepaw nynh thua; te kamaw ryte a sueluakuh
         bua leipaw tuh phiariphiarae a um paw nynh thua.
         31 “Tukeiccu nanning kae hopya oh, seinaw miakaw te Pachia saryapaw bya hanlan ccungccaw`ae
         tuh seingaethya athua cih`ae; thuasalama Thyaa Muisaw saryapaw bya a ho paw ccungccaw`ae
         tuh seingaethya thua lan khyh`ae.
         32 Te Ccungccaw Ccapaw kha rawsete bya a ho paw ccungccaw miakaw tuh seingaethya athua
         cih, thuasalama Thyaa Muisaw kha rawsete bya a ho paw ccungccaw tuh, atu she kya mah,
         yn thua lanpaw she kya mah seingaethya thua lan khyh.
         33 “Thingku kha ahoy lang rae lah athae ahoy cih, tukhyhze ahoy lei lang rae lah athae
         hoy lan khyh, pawccecize thingku tuh athae liate ny athua.
         34 Pou fuparepaw ciihan`ae! Pawcihtemou nanning na hoy lei oh pite ahoypaw uccaw`ae
         kong kha na ho kho cih oh? Pawccecize thinlung kya phe beihpaw kha nynh khalang nynh
         a ho.
         35 Ahoypaw ccungccaw nynh thinlung kya-e ahoypaw sisua bung kyate ahoypaw uccaw`ae kha
         yn poukhae; te ahoy leipaw ccungccaw nynh ahoy leipaw sisua bung kyate ahoy leipaw
         uccaw`ae kha yn poukhae.
         36 Thuasalama nanning kae hopya oh, ccungccaw`ae nynh ccakaepaw bya a ho`ae paw miakaw
         hanlan byapianaw nin kya pawcihte nynh a ho cipaw kha a langsakuh cih.
         37 Pawccecize na bya`ae liate nang tuh thyaaccousah na thua cih zah na bya`ae liate
         nang tuh seibe na thua cih,” a cipya`ae.
         38 Oute kawbya ccangpatu`ae abang te Farasi`ae nynh khung`ae zah, “Ccangpatupaw, na
         kyate muihsanaw ccangkheit kae muihtua ry,” a ci`ae.
         39 Thuasalama Jesu nynh minmin kha, “Ahoy leipaw te a ohhuakuhpaw ciihan nynh tuh muihsanaw
         hynh a ccung, thuasalama profeh Jonah kya-e muihsanaw laelan ccangpaw muihsanaw kha
         pya thua vae lan khyh.
         40 Pawccecize Jonah tuh nin thung te zi thung ngapi vuebua kya a um hawte, Ccungccaw
         Ccapaw mah nin thung te zi thung laephi lungkhu a um cih.
         41 Byapianaw kya Nineveh khua-e ccungccaw`ae tuh hynh-e she kya-e ccungccaw`ae ryte
         oun thokuh cih`ae zah hynh-e she kya-e ccungccaw`ae kha sei oun be cih`ae, pawccecize
         minmin tuh Jonah phunghonaw kya phe a ngaesikuh`ae, te dotua, Jonah laeze alesaehua
         paw tuh e kya nynh a um.
         42 Byapianaw kya deilang e siapharannung tuh hynh-e she kya-e ccungccaw`ae ryte yn thokuh
         cih zah sei yn be cih`ae, pawccecize aning tuh laephi athangnaw langte Solomon hawnaw
         bya thae khylan yn thua; te dotua, Solomon laeze alesaehua paw tuh e kya a um.
         43 “Athyaa leipaw muisaw nynh ccungccapaw kyate he a pou tuh aroupaw ahmin`ae lang po
         a cceih, hae-ungnaw kha ccungkuh zah muihkuh khyh.
         44 Oute aning nynh, ‘Ka poutawnaw ka inn lang ka ki cih,’ a ci; te he a thua tuh kha-e
         inn tuh phe la phikuh zah a ccunghangpaw te paccaan athua paw kha a muih.
         45 Oute aning tuh cceih zah amaw laeze houh ahoy leipaw ccangpaw muisaw lusari`ae kha
         amaw ry a hoeibua`ae, te minmin tuh tee`ae zah kha-e paw kya a um`ae; te kha-e ccungccapaw
         kya-e nyalang acyihkuh paw tuh masaty a umtu laeze houh a seihua. Tuh-e hawte nynh
         hynh-e ahoy leipaw ciihan kya mah acyikuh bua cih,” a cipya`ae.
         46 Ccungccaw zapi kha bya a hopya cciamang lyakhe, dotua, a nung te a neitapaw`ae tuh
         atolang khe thadyn`ae zah amaw kha bya hopya lan a ry`ae.
         47 Oute ccungccaw lukheit nynh amaw kha, “Dotua, na nung te na neitapaw`ae, nang ryte
         byahoku ry`ae zah atolang nynh a thadyn`ae,” a cipya.
         48 Thuasalama Jesu nynh amaw kha-e bya a hopah paw kha, “Ka nung tuh hungmou? Te ka
         neitapaw`ae tuh hungmou?” cite a khung.
         49 Te a zuitu`ae kalan khe a kuih kha dyng zah, “Ka nung te ka neitapaw`ae hynh dotua
         oh!
         50 Pawccecize vaawran kya um paw ka Paaw rynaw a cyih paw, kha-e paw kha nynh ka neitapaw,
         ka ccia, te ka nung tuh athua,” a ci.

1 Tuh-e nin kya Jesu tuh inn kyate pou zah rili kin khe a dahung.
         2 Te ccungccaw zapi pi tuh amaw kalan a sueluakuh`ae keiccu Jesu tuh kohlung lungkhu
         lang tee zah a dahung; te ccungccaw zapi khaleih tuh varan langkhe a thadyn`ae.
         3 Te Jesu nynh minmin kha tousenaw phungpaw`ae te bya patae a hopya`ae. A hopaw tuh:
         “Dotua oh, ccaciivuatu lukheit nynh ccaciivua lan a cceih.
         4 Te ccacii kha he a vua tuh, ccacii abang tuh laanpi pe khe ccah`ae zah pavaw`ae nynh
         oun thua`ae zah phe a tuh kou`ae.
         5 Abang tuh laephi zya zah lung alungnaw kya a ccah; te laephi thawkalae lang a um
         khyh keiccuze taloi a po`ae.
         6 Te khuanin he yn paw tuh minmin kha a rua vae`ae, te tharui a hoi khyh`ae keiccuze
         karae arou`ae.
         7 Te abang tuh hingpaw`ae laku ccah zah hingpaw`ae nynh lethin`ae zah minmin kha phang
         reihde`ae.
         8 Thuasalama ccangpaw ccacii`ae tuh ahoypaw lae kya ccah`ae zah abang tuh leih zakheit,
         abang tuh leih sungtaruh, abang tuh leih sungthung athae a thae`ae.
         9 Thae nawlan nakaring a hoi paw ccungccaw tuh thaesah,” a ci.
         10 Te zuitu`ae oun thua`ae zah amaw kha, “Pawccemou minmin kha tousenaw phungpaw`ae
         te na hopya`ae?” cite a khia`ae.
         11 Jesu nynh khung`ae zah, “Pawccemacize vaawran peenaw kya-e byakhupaw`ae kha ny lan
         nanning tuh pya na thua oh, thuasalama minmin tuh pya thua khyh`ae.
         12 Pawccecize hunghung zemah a hoi paw ccungccaw tuh pyachih athua cih zah pataepi houh
         a hoi cih; thuasalama hunghung zemah a hoi leipaw ccungccaw tuh a hoithypaw maw kha
         lawpya athua cih.
         13 Tukeiccu nynh minmin kha tousenaw phungpaw`ae te ka hopya`ae; pawccemacize minmin
         tuh mang a muih`ae pite muih khyh`ae, te mang a thae`ae pite thae khyh`ae, thae mah
         thaethya khyh`ae.
         14 “Te minmin kya Isaiah nynh a hopaw profehbya tuh accing vae; a hopaw tuh: ‘Thae paw
         tuh na thae cih oh zah na thaethya lan khyh oh, te muihpaw tuh na muih cih oh zah
         na nyh lan khyh oh.
         15 Pawccecize hynh-e ccungccaw`ae mih thinlung tuh phe amoh, te mih nakaring`ae tuh
         karae arua, te mih mit`ae tuh phang masi`ae; tukhyh lanze ccyhkhakheit kya mih mit`ae
         khate phe a muih cih`ae paw, mih nakaring`ae te phe a thae cih`ae paw, mih thinlung
         te phe a thaethya cih`ae paw, te phe a paleihkuh cih`ae paw, te minmin kha phe ka
         dansah cih`ae paw,’ a ci.
         16 “Thuasalama nanning nae mit`ae tuh ngawmuih`ae keiccu hythuaccou`ae paw nynh thua;
         te nae nakaring`ae tuh nawthae`ae keiccu hythuaccou`ae paw nynh thua.
         17 Pawccecize byaccaccing kae hopya oh, profeh`ae patae te adingpaw ccungccaw`ae nynh
         na muih oh paw uccaw`ae hynh muih a ry`ae zemah muih bua khyh`ae, te na thae oh paw
         hynh thae a ry`ae zemah thaebua khyh`ae.
         18 “Tukeiccu ccaciivuatupaw tousenaw phungpaw kong hynh nanning ngaetua oh.
         19 Lukhakheit nynh peenaw kong hopaw bya kha he a thae tuh kha-e kha thaethya khyh,
         oute mihoy leipaw nynh yn thua zah a thinlung kya vua paw ccacii kha dae a lawpya.
         Tuh-e paw tuh laanpi zung kya vua paw ccacii a mue paw kha nynh thua.
         20 Te lung alungnaw kya vua paw ccacii kha a mue paw ccungccaw tuh bya kha thae zah
         vaekheihmawte lungtuate a lawkuh paw kha nynh thua.
         21 Tuhzemah a kya atharui hoi khyh zah sosoh rou nynh atyn, te bya keiccuze vawsawrunaw,
         tukhyhze tuasakunaw he yn um tuh aro mawze aning tuh phe a maeleihkuh.
         22 Hingpaw`ae laku vua paw ccacii kha a mue paw ccungccaw tuh bya athae paw kha nynh
         athuabua; te hynh-e laephipi uccaw elan thinphangnaw te lingthyapaw hoirungnaw nynh
         bya kha phang a reihde pya, te aning tuh athae kha thae kho vae khyh.
         23 Thuasalama ahoypaw lae kya vua paw ccacii kha a mue paw ccungccaw tuh bya kha thae
         zah kha-e kha a thaethya paw nynh thua; athae kha thae zah abang tuh leih zakheit,
         abang tuh leih sungtaruh, abang tuh leih sungthung a pousah paw ccungccaw kha nynh
         thua,” a ci.
         24 Jesu nynh ccangpaw tousenaw phungpaw a hopya`ae paw tuh: “Vaawran peenaw tuh a loo
         kya ahoypaw ccacii a vua paw ccungccaw te nynh aloku.
         25 Te ccungccaw`ae a i`ae lyakhe a rhawpaw nynh yn thua zah chanvui laku khe lonua mung`ae
         kha vua zah phe a cceih.
         26 Thuasalama chanvui tuh yn po zah avui he yn pou tuh lonua`ae mah oun langkuh bua
         vae`ae.
         27 Tukeiccu inn hoitu a see`ae nynh a kalan yn thua`ae zah, ‘Bawihaepaw, na loo kya
         ccacii ahoypaw kha na vua khyh ta? Paw kyate mou lonua`ae hynh oun pou`ae?’ cite a
         khia`ae.
         28 Kha-e paw nynh, ‘Rhaw lukheit nynh e hynh a cyih,’ a cipya`ae. See`ae nynh, ‘Tuhte
         lanze kaening nynh ccianua lan zah kha-e`ae kha marya phoh lan na ry ta?’ a ci`ae.
         29 Thuasalama aning nynh, ‘Tuhte thua khyh, lonua`ae he na khae lya oh, khae` ae ryte
         chanvui mah phe na khaebia sei cih oh.
         30 Loohrue ccyh azaw makhia pynkheihlan paryh le`ae sah; te loohrue ccyh kya loohruetu`ae
         kha, “Nanning lonua`ae kha masaty suelua oh lah maee te rua lan la tung oh, thuasalama
         chanvui kha ka byng lungkhu lang oun ruin oh,” ka cipah cih`ae,’ a ci,” cite a hopya`ae.
         31 Jesu nynh ccangpaw tousenaw phungpaw a hopya`ae paw tuh: “Vaawran peenaw tuh ccungccapaw
         lukheit nynh lah zah a loo kya a vua paw mungngia cii te nynh aloku.
         32 Mungngia cii tuh ccacii`ae balyn kyaze adih huaccepaw ccaccing nynh thua; thuasalama
         kha-e nynh he yn le vae tetuh enaw-ekan`ae lakuze ale huapaw lang te thingku lang
         phe atang; te vawlae-e pavaw`ae nynh oun zou`ae zah kha-e aran`ae kyakhe bu a luaku`ae,”
         a ci.
         33 Ccangpaw tousenaw phungpaw a hopya`ae paw tuh: “Vaawran peenaw tuh ransi te nynh
         aloku; nopi lukheit nynh kha-e kha laah zah vaepoi kee keethung kya a phing paw, tuh-e
         vaepoi phe a thosah paw ransi te nynh aloku a ci,” a ci.
         34 Hynh-e uccaw`ae balyn hynh Jesu nynh ccungccaw zapi kalan tousenaw phungpaw`ae te
         nynh a ho; te tousenaw phungpaw leite minmin kha bya hopah khyh`ae.
         35 Ou tuhte profeh nynh, “Ka khalang ka aw cih zah tousenaw phungpaw`ae kha ka ho cih,
         laephipi athonaw kyate athurukuh paw uccaw`ae kha ka ho cih,” cite a ho paw bya accing
         nawlan nynh thua.
         36 Oute Jesu nynh ccungccaw zapi kha cciasah`ae zah inn lungkhu lang a tee; te a zuitu`ae
         nynh amaw kalan oun thua`ae zah, “Loo kya-e lonua`ae tousenaw phungpaw kong kha kaening
         oun hopah,” a ci`ae.
         37 Aning nynh minmin kha khung`ae zah, “Ccacii ahoypaw a vuatupaw tuh Ccungccaw Ccapaw
         nynh thua.
         38 Loo tuh laephipi nynh thua; ccacii ahoypaw tuh peenaw ccaaw`ae nynh thua; thuasalama
         lonua`ae tuh mihoy leipaw ccaaw`ae nynh thua.
         39 Tuh-e lonua mung`ae a vua paw rhaw tuh diabolos nynh thua; loohrue ccyh tuh laephi
         she athangnaw nynh thua; te loohruetu`ae tuh vaaw ccungccaw`ae nynh thua.
         40 Tukeiccu lonua`ae tuh suelua`ae zah maee kya a rua`ae hawte laephi she athangnaw
         kya acyikuh bua cih.
         41 Ccungccaw Ccapaw nynh a vaaw ccungccaw`ae kha yn saw cih`ae zah minmin nynh mingccang`ae
         a maeleihsakuh`ae paw te kawbya pawlangria lei`ae paw balyn kha a peenaw kyate oun
         suelua cih`ae.
         42 Te minmin kha maeephupi lungkhu lang a phung cih`ae, tuin kya rawkhuinaw te hawzynaw
         a um cih.
         43 Oute adingpaw ccungccaw`ae tuh mih Paaw peenaw kya khuanin hawte a aw vae cih`ae.
         Thae nawlan nakaring a hoi paw ccungccaw tuh thaesah!
         44 “Te vaawran peenaw tuh lei kya thurupaw sisua te nynh aloku; kha-e kha ccungccapaw
         nynh he a muih tuh zya a thuru, te kha-e elan lungtuanaw te cceih zah a hoi paw balyn
         kha zua zah kha-e lei kha a re.
         45 “Te vaawran peenaw tuh myarya ahoypaw pale`ae a ccungkuh paw kungkupaw te nynh aloku.
         46 Tuh-e paw nynh myarya aphutepaw pale kha he a muih tuh cceih zah a hoi paw balyn
         kha zua zah kha-e pale kha a re.
         47 “Te vaawran peenaw tuh rili lungkhu lang vua`ae zah ngasaw aphuinphuin akhung paw
         mia te nynh aloku.
         48 Ngasaw te he abeih tuh mia kha ngasaw kyng`ae nynh varan langkhe a sue`ae, te dahung`ae
         zah ahoypaw ngasaw`ae kha sua lungkhu lang a sang`ae, thuasalama ahoy leipaw kha a
         vua`ae.
         49 Tuh-e hawte laephi she athangnaw kya athua cih; vaaw ccungccaw`ae nynh oun rung cih`ae
         zah mihoy lei`ae kha a ding`ae paw laku kyate thohphia cih`ae.
         50 Te minmin kha maee phupi lungkhu lang a vua cih`ae; tuin kya rawkhuinaw te hawzynaw
         a um cih,” a ci.
         51 Jesu nynh, “E uccaw`ae balyn hynh na thaethya oh ta?” cite zuitu`ae kha a khia`ae.
         Minmin nynh, “Ou, Bawipaw,” a ci`ae.
         52 Oute Jesu nynh, “Tukeiccu vaawran peenaw kong ccangpya athua vae paw kawbya ccangpatu`ae
         miakaw tuh amaw a sisua bung lungkhu te athawpaw te arynpaw uccaw`ae yn thuakhae paw
         inn hoitupaw te nynh aloku,” a cipya`ae.
         53 Ou tuhcihte Jesu nynh e tousenaw phungpaw`ae kha he a ho kou tuh tuin kyate phe a
         pou.
         54 Te amaw a khua lang he a thua tuh a khuaccaw`ae kha mih sinakok kyakhe a ccangpya`ae;
         minmin tuh myarya mih ngaeangthua zah, “Paw kyate mou e paw nynh hynh-e hawnaw te
         e athungpaw ryalaw`ae hynh a mue?
         55 E paw tuh lehccamapaw ccapaw thua khyh tou? A nung Meri ci`ae paw thua khyh tou?
         Te a neitaw`ae tuh James, Joses, Simon te Judas thua khyh`ae tou?
         56 Te a ccia`ae tuh mih balynte aening ryte a um`ae paw kha thua khyh tou? Tuhte lanze
         paw kyate mou E paw nynh e uccaw`ae balyn hynh a mue?” a ci`ae.
         57 Tuhte minmin tuh amaw kya mih lung athang. Thuasalama Jesu nynh minmin kha, “Profeh
         lukheit tuh amaw a ram, te amaw a innbyn kya holeite tuh sawtua leite um khyh`ae,”
         a cipya`ae.
         58 Te minmin nynh a zyn khyh`ae keiccuze athungpaw ryalawnaw`ae patae kha khe kya Jesu
         nynh cyih khyh.

1 Tuh-e ccyh kya Herod tetrach nynh Jesu thungpang kha thae zah,
         2 a ryalawpatu`ae kha, “E paw tuh Baptisma pyatu Johan nynh thua, aning tuh chinaw
         kyate nynh a tho vae; tukeiccu nynh hynh-e thungnaw`ae hynh amaw kya alangku,” a cipya`ae.
         3 Pawccecize Herod nynh a neitaw Filip zu Herodia keiccuze Johan kha kyng zah a khii,
         te thunginn kya a saw.
         4 Pawccecize Johan nynh Herod kha, “Kha-e nung kha na hanlan na lawku lan ccan khyh,”
         a la cipya.
         5 Te aning nynh Johan kha chia lan a ry zemah ccungccaw zapi raw kha a rih. Pawccemacize
         minmin nynh Johan kha profeh lukheit hawte a tua`ae paw nynh thua.
         6 Thuasalama Herod a pui nin poi he a tua`ae tuh Herodia ccanung nynh mih malang khe
         he yn law tuh Herod kha a lungrythuasah.
         7 Tukeiccu kha-e nopinung nynh a ngiakupaw miakaw kha pya lan Herod nynh ccaesakute
         byakinpyaku.
         8 Te a nung nynh phe a hopyaty vae thyhte, kha-e nung nynh, “Hynhlang hin Baptisma
         pyatu Johan lu kha pakephepaw te yn pya,” a ci.
         9 Te siapharan tuh a ngaethah; tuhzemah ccaesakupaw keiccu te amaw ryte loohdangkunaw
         kya a dahungkheih`ae paw keiccuze kha-e nung kha pya lan kaw a pya`ae.
         10 Te ccungccaw saw zah thunginn kya Johan kha a lu paesah`ae.
         11 Te a lu kha pakephepaw kya oun ccyng`ae zah liaccanung taraw kha a pya`ae, te aning
         nynh kha-e kha a nung kalan a ccyng.
         12 Te Johan zuitu`ae oun thua`ae zah a rhua kha laah`ae zah a ccy`ae, te cceih`ae zah
         Jesu kha a hopya`ae.
         13 Jesu nynh tuh-e kong he a thae tuh tuin kyate a makhaete rangkaw lang kohlung te
         phe a pou; te ccungccaw`ae nynh kha-e kha he a thae`ae tuh khua kyate mih ccu te amaw
         kha a zui`ae.
         14 Te Jesu tuh yn pou zah ccungccaw zapi kha he a muih tuh minmin kha ngaethyaumsah`
         ae zah mih ngeccih`ae kha a dansah`ae.
         15 Te zete he yn thua tuh a zuitu`ae nynh amaw kalan oun thua`ae zah, “E kya tuh rangkaw
         thua zah khuanin phe anae vae, tukeiccu ccungccaw zapi hynh saw`ae lah minmin nynh
         khua`ae kalan cceih`ae sah lah mimaw elan aepaw a reku ccaw`ae,” cite a hopya`ae.
         16 Thuasalama Jesu nynh, “Minmin a pou`ae ho khyh, nanning nynh minmin kha ae lanpaw
         pya oh,” a cipya`ae.
         17 Te minmin nynh amaw kha, “E kya sanlou phe pangaw te ngasaw zawning rou nynh kae
         hoi,” a cipya`ae.
         18 Jesu nynh, “Kha-e`ae kha hynhlang kamaw kalan oun ccyng oh,” a ci.
         19 Te ccungccaw zapi kha lonua vawlan dahung lan kaw a pya, te sanlou phe pangaw te
         ngasaw zawning kha laah zah vaawran lang dothung zah lungtuabya a ho, te eih zah sanlou`ae
         kha zuitu`ae a pya, te zuitu`ae nynh ccungccaw zapi kha a pya`ae.
         20 Te minmin balyn tuh ae`ae zah phe byn`ae; te alaepaw a eihpaw kha khuin`ae zah kee
         haw laening phe abeih.
         21 Te tuh-e a ae`ae paw tuh nopi`ae te imua`ae holeite pise piccang thungpangaw loukaw
         acih`ae.
         22 Te Jesu nynh ccungccaw zapi a saw lya`ae khe, amaw malang khuraw lang cciaty khylan
         a zuitu`ae kha vaekheihmawte kohlung lungkhu lang a kaesah`ae.
         23 Te ccungccaw zapi kha he a saw`ae koute a makhaete sawsang lan mua muakheit kalan
         a kaethung; te zete he a thua tuh tuin kya a makhaete a um.
         24 Thuasalama kohlung tuh atu rili ngaelung kya um zah khisang nynh arawsekuh lante
         a mung keiccu tuileih nynh a hesaku.
         25 Te khuazi santari ccyhpalinaw kya Jesu tuh rili vawlan khe zuitu`ae kalan a cceih.
         26 Te zuitu`ae nynh amaw rili vawlan yn ccia paw kha he a muih`ae tuh rih`ae zah, “Muihsaw
         nynh thua!” a ci`ae; te minmin tuh a ri`ae keiccuze thawte a sia`ae.
         27 Thuasalama Jesu nynh hopah kanmaw`ae zah minmin kha, “Nae thawmuin sah! Kamaw nynh
         ka thua, rih nan oh,” a cipya`ae.
         28 Te Piter nynh amaw kha khung zah, “Bawipaw, namaw na thua ze, tui vawlan te na kalan
         ccia lan kaw yn pya,” a ci.
         29 Te Jesu nynh, “Rang,” a ci. Te Piter tuh kohlung kyate sahkuh bung zah Jesu kalan
         ccia lan tui vawlan khe a cceih.
         30 Thuasalama khisang arupaw kha he a muih tuh a rih vae, te tui kya he yn ccah takaw
         tuh, “Bawipaw, yn khum!” cite a sia.
         31 Te vaekheihmawte Jesu nynh a kuih kha dyng zah a kyng, te amaw kha, “Pou zynnaw azyapaw
         nang, pawccemou na lunghiin?” a cipya.
         32 Te minmin nynh kohlung lungkhu lang he oun thua`ae tuh khisang phe adae.
         33 Oute kohlung kya a um`ae paw ccungccaw`ae nynh oun cceih`ae zah, “Nang tuh Pachia
         Ccapaw ccaccing nynh na thua,” ci`ae zah amaw kha a beik`ae.
         34 Te minmin khuraw he oun zua`ae tuh Kenesaret ram lungkhu lang oun thua`ae.
         35 Te tuh-e hmin kya-e ccungccaw`ae nynh amaw kha he a nyh`ae tuh tuh-e area pepan balyn
         kalan ccungccaw`ae kha saw`ae zah ngeccih`ae balyn kha amaw kalan oun cciakhae`ae.
         36 Te minmin nynh a boei dung sankaw hae lan amaw kha a ngiaku`ae; te a hae paw miakaw
         tuh marya a dan`ae.

1 Oute Jerusalem khua e kawbya ccangpatu`ae te Farasi`ae tuh Jesu kalan oun thua`ae
         zah,
         2 “Pawccemou na zuitu`ae nynh langmaw-e piccang`ae phung kha a lue`ae? Pawccecize minmin
         nynh looh a ae`ae ze mih kuih singkuh khyh`ae,” a ci`ae.
         3 Thuasalama aning nynh khung`ae zah, “Pawccemou nanning so nae phung keiccuze Pachia
         kawpyapaw kha na lue oh?
         4 Pawccecize Pachia nynh, ‘Na paaw te na nung kha sawtua’; te, ‘A paaw khyhze a nung
         thyalah paw ccungccaw tuh chia thua sah,’ cite kaw a pya.
         5 Thuasalama nanning nynh, ‘Hunghung zemah a paaw khyhze a nung kha, “Pawpaw zemah
         kamaw liate na mue lanpaw bawngnaw tuh lasung nynh thua,” a ci ze,
         6 a paaw khyhze a nung kha sawtua ho vae khyh,’ na ci oh. Ou tuhte nae phung liate
         Pachia kawpyapaw kha pawlang um lei lan na rae oh.
         7 Nanning thyaruhthyaphe` ae! Nanning konglang Isaiah nynh hmerarihlan a la hoty vae.
         A hopaw tuh:
         8 ‘E ccungccaw`ae nynh mih khalang te kamaw kalan oun naekuh`ae zah mih mung te saw
         oun tua`ae; thuasalama mih thinlung tuh kamaw kyate asawkuh.
         9 Te ccungccaw`ae kyae kawpyapaw kha doctrine lang ccangpyate accakaepaw kya kamaw
         kha oun beik`ae’ a ci,” a cipya`ae.
         10 Te Jesu nynh ccungccaw zapi kha ko`ae zah minmin kha, “Ngae oh lah thaethya oh:
         11 Khalang lungkhu lang a tee paw nynh ccungccaw hynh nungsisakuh khyh; thuasalama khalang
         kyate yn pou paw nynh nynh ccungccaw kha a nungsisakuh,” a cipya`ae.
         12 Oute a zuitu`ae oun thua`ae zah amaw kha, “Hynh-e na hopaw a thae`ae koute Farasi`ae
         tuh mih lung phe thang cipaw hynh na nyh ta?” a cipya`ae.
         13 Thuasalama Jesu nynh khung`ae zah, “Vaawran um paw ka Paaw nynh a ling leipaw aku
         miakaw tuh marya phoh athua cih.
         14 Minmin tuh khamawte um`ae sah; minmin tuh mitmoh`ae a cciakhaetu`ae mitmoh`ae nynh
         thua`ae. Te mitmohpaw nynh mitmohpaw kha a cciakhae lanze paryhte hunghua lungkhu
         lang a ccah cih`ae,” a ci.
         15 Oute Piter nynh khung zah amaw kha, “Hynh-e tousenaw phungpaw hynh kaening oun hopah,”
         a cipya.
         16 Te Jesu nynh, “Nanning so thaethya leite tou na um ung oh?
         17 Khalang lungkhu lang a tee paw miakaw tuh vue lungkhu lang ccah zah ia-inn lungkhu
         lang po a thua cipaw hynh nanning na thaethya la khyh oh tou?
         18 Thuasalama khalang lungkhu te yn pou paw uccaw`ae tuh thinlung kyate yn pou paw nynh
         thua; te khae` ae nynh ccungccaw kha a nungsisakuh.
         19 Pawccecize ahoy leipaw tuanaw`ae, ccungccaw chianaw, milae zu milae vawpaw seikhaenaw,
         ohhuakunaw, ahme leipaw ccaekiakhannaw, runaw, te milae thethyahonaw`ae tuh thinlung
         kyate nynh oun pou.
         20 E uccaw`ae hynh nynh ccungccaw a nungsisakuh; thuasalama kuih singku leite ae paw
         nynh tuh ccungccaw kha nungsisakuh khyh,” a ci.
         21 Oute tuin kyate Jesu tuh cceih zah Tai te Sidon pee lungkhu lang a tee.
         22 Te dotua, Kanaan nopinung lukheit kha-e ram kyate yn thua zah, “Pou Bawipaw, David
         Ccapaw, kae hynh ngaethya yn umsah; ka ccanung tuh raerangsaro nynh myarya accih lang
         a tua,” cite sia zah amaw kha a hopya.
         23 Thuasalama Jesu nynh bya kawkheit san khung khyh. Te a zuitu`ae nynh amaw kalan oun
         cceih`ae zah, “Hynh-e nung hynh cciasah, pawccecize aening nuhlang te pei a sia,”
         cite amaw kha a ngia`ae.
         24 Thuasalama Jesu nynh khung`ae zah, “Israel innbyn kyaze azopaw tuu`ae kalan laelan
         kae tuh saw ka thua khyh,” a ci.
         25 Oute tuh-e nung nynh yn cceih zah amaw kha beik zah, “Bawipaw, beih yn bawng!” a
         ci.
         26 Thuasalama Jesu nynh khung zah, “Ccaaw`ae looh kha law lan zah ui taraw`ae vuapya
         lan ccan khyh,” a cipya.
         27 Te tuh-e nung nynh, “Ahme nyng Bawipaw, tuhzemah ui taraw`ae nynh mih bawi`ae ccaboi
         kyate accah paw loohmoi`ae kha a ae`ae khaw ta,” a ci.
         28 Oute Jesu nynh khung zah, “Pou nopinung, na zynnaw tuh ale raria! Na ry hawte na
         kya cyikuh sah,” a cipya. Te a ccanung tuh tuh-e suimilan ccyh ccaccei kyate phe a
         dan.
         29 Te tuin kyate Jesu pou zah Galilee Rili pe lang a thua; te mua muakheit kalan kaethung
         zah tuin kyakhe a dahung.
         30 Te ccungccaw zapi nynh mitmohpaw, ccukhoupaw, bya ho kho leipaw, kuihccu khyn leipaw
         te ccangpaw ngeccih patae kha mimaw ryte amaw kalan oun thuakhae`ae zah Jesu ccu leihpaw
         khe a nung`ae, te Jesu nynh minmin kha a dansah`ae.
         31 Ou tuhcihte bya ho kho leipaw nynh bya yn ho, kuihccu khyn leipaw nynh yn khyn, ccukhoupaw
         nynh laanpi cceih zah mitmohpaw nynh ngawmuih paw kha ccungccaw zapi nynh he a muih`ae
         tuh mih ngaeangthua; te minmin nynh Israel Pachia kha phu-esah`ae.
         32 Oute Jesu nynh a zuitu`ae kha amaw kalan ko`ae zah, “Ccungccaw zapi hynh thaw ka
         ccih`ae, pawccemacize minmin tuh kamaw ryte nin thung po um vae`ae zah ae lanpaw hoi
         khyh`ae, te minmin hynh ae leite ka saw ry khyh`ae, tuhte saw lanze laanpi kya phe
         a bawsei cih`ae,” a cipya`ae.
         33 Te a zuitu`ae nynh amaw kha, “Hynhzeih ccungccaw zapi phe byn lan`ae rangkaw kyahin
         paw kyate mou sanlou tuh kae mue cih?” a cipya`ae.
         34 Te Jesu nynh minmin kha, “Sanlou hozeihmou na hoi oh?” cite khia`ae zah minmin nynh,
         “Phe sari, te ngasaw taraw ccapyh nynh kae hoi,” a ci`ae.
         35 Te aning nynh ccungccaw zapi kha lae vawlan dahung lan kawpya`ae.
         36 Te aning nynh sanlou phe sari te ngasaw`ae kha lah zah lungtuabya ho zah kha-e`ae
         kha a ia, te a zuitu`ae kha pya`ae zah zuitu`ae nynh ccungccaw zapi kalan a nee`ae.
         37 Te minmin balyn tuh ae`ae zah mih vueso; te minmin nynh a eihpaw alaepaw kha khuin`ae
         zah kee sari phe abeih.
         38 Te nopi`ae te imua`ae holeite a ae`ae paw ccungccaw`ae tuh thungpali acih.
         39 Te Jesu nynh ccungccaw zapi kha a saw`ae, te kohlung kha ccikuh zah Magdala pee lungkhu
         lang a thua.

1 Te Farasi`ae te Sadusi`ae oun thua`ae zah Jesu kha syntaw khylan vaawran kyate muihsanaw
         kha minmin langsahpya lan amaw kha a ngia`ae.
         2 Aning nynh khung`ae zah, “Zete ccyh kya, nanning nynh, ‘Vaawlui ase keiccu khua ahoy
         cih,’ na ci oh.
         3 Te awkhua ccyh kya, ‘Vaawlui se zah mae-ui keiccuze atunin tuh khua hoy lan khyh,’
         na ci kho oh. Pou cyihruh`ae! Nanning nynh vaawlui mitmae kha na phiathya oh; thuasalama
         accyh`ae muihsanaw tuh na thaethya khyh oh.
         4 Ahoy leipaw te a ohhuakuhpaw ciihan nynh tuh muihsanaw kha a ccung; te profeh Jonah
         kya-e muihsanaw laelan pawpaw muihsanaw sanmah kha-e ciihan kalan langsapya thua vae
         lan khyh,” a ci. Te minmin kha cciataw`ae zah phe a pou.
         5 Te a zuitu`ae nynh khuraw lang he oun thua`ae tuh sanlou phuku lanpaw kha phe a ning`ae.
         6 Oute Jesu nynh minmin kha, “Farasi`ae te Sadusi`ae ransi kha do oh lah la raeringkuh
         oh,” a cipya`ae.
         7 Te minmin nynh, “Aening nynh sanlou ah phuku khyh oh keiccu nynh e bya hynh a ho,”
         cite mimaw te mimaw kya a hokuh`ae.
         8 Jesu nynh he a nyh tuh minmin kha, “Pou zynnaw azya`ae paw nanning, nanning nynh
         sanlou nae phuku khyh oh keiccuze pawccemou naemaw te naemaw kya tuhte na hoku oh?
         9 Na thaethya loh khyh oh tou? Sanlou phe pangaw kha ccungccaw thungpangaw nynh ae`ae
         zah kee hozeih nynh na khuin oh cipaw so na nyh vae khyh oh tou?
         10 Sanlou phe sari kha ccungccaw thungpali nynh ae`ae zah kee lepaw te hozeih nynh na
         khuin oh cipaw so na nyh vae khyh oh tou?
         11 Farasi`ae te Sadusi`ae ransi kha nanning na raeringkuh cih oh cite kae hopya oh paw
         tuh sanlou kong lante thua khyh cipaw kha nanning nynh pawccemou e hynh na thaethya
         khyh oh?” a cipya`ae.
         12 Oute zuitu`ae nynh sanlou kya-e ransi kha raeringku lan oun hopya ry paw thua khyh,
         thuasalama Farasi`ae te Sadusi`ae ccangpyanaw kong nynh oun hopya ry paw athua cipaw
         kha minmin nynh oun thaethya vae`ae.
         13 Jesu tuh Sisaria Filipi pee lungkhu lang he yn thua tuh a zuitu`ae kha, “Ccungccaw`ae
         nynh kae Ccungccaw Ccapaw hynh hung oun ci`ae mou?” cite a khia`ae.
         14 Te minmin nynh, “Ccungccaw abang nynh nang tuh Baptisma pyatu Johan ae ci`ae; abang
         nynh Elijah ae ci`ae; te abang nynh Jeremiah khyhze profeh lukhakheit nynh thua, ae
         ci`ae,” cite a khung`ae.
         15 Jesu nynh minmin kha, “Thuasalama nanning nynh so kae hynh hung nae ci oh mou?” cite
         a khia`ae.
         16 Te Simon Piter nynh, “Nang tuh Kri, ahiinpaw Pachia Ccapaw nynh na thua,” a ci.
         17 Te Jesu nynh khung zah, “Simon Bar-Jonah, nang tuh hythuaccoupaw nynh na thua, pawccecize
         chii te saw nynh e hynh na kalan ae phypah khyh, thuasalama vaawran um paw ka Paaw
         nynh ae phypah.
         18 Te nang tuh Piter nynh na thua cipaw kha mah kae hopya; te e lungtung vawlan ka kriccawbu
         kha ka sak cih; te Hades kya-e koikua`ae nynh e hynh tae kho lan khyh.
         19 Te vaawran peenaw toh`ae kha nang kae pya cih; te nang nynh laephi vawlan na khiidepaw
         miakaw tuh vaawran kya mah khiide athua cih; te laephi vawlan na supya paw miakaw
         tuh vaawran kya mah supya athua cih,” a cipya.
         20 Oute aning tuh Jesu Kri nynh thua cipaw kha hung ccungccaw sanmah a hopya khyh nawlan`ae
         a zuitu`ae kha kawpya`ae.
         21 Tuh-e ccyh kyate Jesu nynh Jerusalem lang a ccia lanpaw, piccang`ae te alepaw ranpibawi`ae,
         te kawbya ccangpatu`ae kya-e patae a teing lanpaw, te a chia lan`ae paw, te nin thungnaw
         kya bua yn thothui lanpaw kong kha a zuitu`ae kalan a langsapyaku vae`ae.
         22 Oute Piter nynh Jesu kha ccanglang cciakhae zah, “Tuh-e tuh na kyate sawkuh sah,
         Bawipaw; tuh-e tuh na tungvaw cyikuh nan sah!” cite amaw kha a pe.
         23 Thuasalama Jesu nynh Piter kalan maekuh zah, “Setan, ka nuhlang thungkuh! Nang tuh
         kae ka hanlan yn maeleihsakuhtupaw nynh na thua; pawccecize nang tuh Pachia uccaw`ae
         kha na peki khyh, thuasalama ccungccaw uccaw`ae kha nynh na peki,” a cipya.
         24 Oute Jesu nynh a zuitu`ae kha, “Lukhakheit nynh kamaw hynh yn zui ry lanze amaw te
         amaw kha vuakuh sah lah a vaelantung kha puihkuh sah, te kamaw kha yn zui sah.
         25 Pawccecize hunghung zemah a hiinnaw kha a khumkuh ry paw tuh a hiinnaw kha a shung
         cih; thuasalama hunghung zemah a hiinnaw kha kae ka keiccuze a shung paw tuh a hiinnaw
         kha bua a muihkuh cih.
         26 Pawccecize ccungccaw lukheit nynh laephipi hynh khaleih mue sah lah amaw a hiinnaw-muisaw
         kha a shung lanze, a hanlan pawmou athane? Tukhyhze a hiinnaw-muisaw hanlan paw uccaw
         te mou a rulae kho cih?
         27 Pawccecize Ccungccaw Ccapaw tuh a Paaw phu-enaw kya a vaaw ccungccaw`ae ryte oun
         thua vae cih; oute ccungccaw miakaw kha a ryalawnaw thyhte ryalaw mee yn pya cih`ae.
         28 “Byaccaccing kae hopya oh, Ccungccaw Ccapaw nynh a peenaw kya yn thua paw kha a muih`ae
         cia chinaw a tytua cih lei`ae paw abang e kya a um`ae,” a cipya`ae.

1 Te nin taruh acih koute Jesu nynh Piter, James, te a neitaw Johan kha hoei`ae zah
         mih makhaete ahangpaw mua muakheit kalan a cciakhae`ae.
         2 Te minmin malang khe Jesu tuh a muinsan rulaekuh. A mae tuh khuanin hawte phaephae
         ah zah a uccaw tuh awnaw hawte araw.
         3 Te dotua, tuin kya mih kalan Mawsi te Elijah oun langkuh`ae zah amaw ryte byahokuh`ae.
         4 Oute Piter nynh Jesu kha, “Bawipaw, e kya um paw tuh ah hanlan ahoy, na ry ze e kya
         bu ccangthung kae sak sah, na hanlan ccangkheit, Mawsi hanlan ccangkheit, te Elijah
         hanlan ccangkheit,” a cipya.
         5 Tuhte a ho cciamang lyakhe, dotua, a awpaw maeking nynh minmin kha pung a khung`ae;
         te dotua, maeking lungkhu te roi nynh, “E paw a kya ka lungry kou thua paw ka sungsahpaw
         ka Ccapaw nynh thua, amaw bya kha la ngae oh!” cite maeking kyate roi yn ccae.
         6 Te zuitu`ae nynh kha-e kha he a thae`ae tuh bakhung`ae zah myarya a rih`ae.
         7 Te Jesu nynh yn thua zah minmin kha tung`ae zah, “Thokuh oh lah rih nan oh,” a cipya`ae.
         8 Te minmin nynh he oun dothung`ae tuh Jesu kyalya laelan hung sanmah muih vae khyh`ae.
         9 Te minmin mua kyate he oun rungbung`ae tuh Jesu nynh, “Ccungccaw Ccapaw tuh a chih`ae
         paw kyate a thothui mawlaezung na muih oh paw vizin hynh hung sanmah la hopah nan
         oh,” cite zuitu`ae kha kawpya`ae.
         10 Te a zuitu`ae nynh, “Pawccemou kawbya ccangpatu`ae nynh Elijah tuh masaty yn thua
         hahe cih a ci`ae?” cite amaw kha a khia`ae.
         11 Te Jesu nynh minmin kha, “Elijah tuh masaty yn thua ccaccing cih zah pawpaw balyn
         kha bua yn nungthui cih.
         12 Thuasalama nanning kae hopya oh, Elijah tuh phe thua vae, te ccungccaw`ae nynh amaw
         kha nyh khyh`ae, thuasalama minmin nynh a cyi ry`ae paw miakaw kha amaw kalan phe
         cyi vae`ae. Tuhhawte Ccungccaw Ccapaw mah minmin kuih kyakhe yn teing bua vae cih,”
         a cipya`ae.
         13 Oute zuitu`ae nynh mih kalan Baptisma pyatu Johan kong kha nynh a ho cipaw a thaethya
         vae`ae.
         14 Te ccungccaw zapi kalan minmin he a thua`ae tuh Jesu kalan ccungccaw lukheit yn thua
         zah amaw malang ccukharutung zah,
         15 “Bawipaw, ka ccapaw tungvaw ngaethya beih umsah, pawccecize aning tuh dungpaw ccinaw
         hoi zah myarya a teing; te accyh ccyh vae ze maee lungkhu lang phungkuh zah accyh
         ccyh vae ze tui lungkhu lang a phungkuh.
         16 Te kae nynh na zuitu`ae kalan ka cciakhae zah minmin nynh dansah kho khyh`ae,” a
         cipya.
         17 Oute Jesu nynh khung zah, “Pou zyn lei`ae te a ccouseikuh`ae paw ciihan`ae, hohse
         cia mou nae kya ka um ung cih? Hohse cia mou kae ngaesangpah ung cih oh? Imohpaw kha
         kamaw kalan hynhlang oun cciakhae oh,” a ci.
         18 Te Jesu nynh raerangsaro kha pe zah aning tuh kha-e paw lungkhu te a pou; te imohpaw
         tuh tuh-e suimilan ccaccei kyate phe a dan.
         19 Oute zuitu`ae nynh mih makhaete Jesu kalan oun cceih`ae zah, “Pawccemou kaening nynh
         amaw kha kae dee kho khyh?” cite a khia`ae.
         20 Te Jesu nynh, “Na zyn khyh keiccu oh; pawccecize nanning byaccaccing kae hopya oh,
         mungngia mung mungkheit cia zynnaw na hoi oh ze, e mua hynh, ‘E kyate khuhlang khuin
         nuekuh,’ na ci oh ze a nuekuh cih; te nae hanlan athua kho leipaw pawsang um lan khyh.
         21 Tuhzemah e tahawpaw raerangsaro tuh loohaesungnaw te sawsangnaw leite tuh pou khyh,”
         a cipya`ae.
         22 Te Galilee kya minmin a um`ae lyakhe Jesu nynh zuitu`ae kha, “Ccungccaw Ccapaw tuh
         ccungccaw`ae kuih kalan oun ah vae cih`ae,
         23 te minmin nynh oun theih cih`ae zah nin thungnaw kya yn thothui cih,” a cipya`ae.
         Te minmin tuh myaryasangkae mih ngaethah.
         24 Te minmin Kapernaum khua kya he a thua`ae tuh tempal phuakhoi drakma a khoi`ae paw
         nynh Piter kalan oun thua`ae zah, “Nae Ccangpatupaw hynh tempal phuakhoi pya khyh
         ta?” a ci`ae.
         25 Piter nynh, “A pya,” a ci. Te Piter inn lungkhu lang he yn tee tuh, Jesu nynh cciadue
         zah, “Simon, pawte na tua? Laephi siapharan`ae nynh uccaw-phuakhoi, tukhyhze ccungccaw-phuakhoi
         kha hung`ae kya-e mou a lawku`ae? Mimaw mih ccaaw`ae kya-e tou? Tukhyhze milae`ae
         kya-e tou?” cite a khia.
         26 Piter nynh, “Milae`ae kya-e nynh a lawku`ae,” a ci. Jesu nynh, “Tuhte lanze ccaaw`ae
         tuh a lue`ae.
         27 Tuhzemah minmin tuh aening keiccuze a cyisei khyh ccaw`ae, nang rili kalan la cceih
         lah ngasabaw kha la sah, te masaty yn kae paw ngasaw kha la kyng; te a khalang he
         na kei te phua shekel ccangkheit na la muih cih, kha-e phua kha laah lah na hanlan
         te ka hanlan minmin kha la pya`ae,” a cipya.

1 Tuh-e ccyh kya zuitu`ae Jesu kalan oun thua`ae zah, “Vaawran peenaw kya hungmou alesae
         huacce?” cite a khia`ae.
         2 Te Jesu nynh imua taraw lukheit kha a kalan ko zah, minmin ngaelung khe imohpaw kha
         nung zah,
         3 “Byaccaccing kae hopya oh, nanning nynh na rulaeku khyh oh zah imua taraw hawte na
         thua khyh oh ze, vaawran peenaw lungkhu lang kharyh na tee lan khyh oh.
         4 Tukeiccu hunghung zemah e imua taraw hawte amaw te amaw kha zakawsangsaku lanze tuh-e
         paw tuh nynh vaawran peenaw kya alesae huaccepaw athua.
         5 Te hunghung zemah ka min liate e tahawpaw imua taraw lukheit kha a lehkhan ze kamaw
         kha yn lehkhan paw nynh thua.
         6 “Thuasalama hunghung zemah kamaw yn zyn paw e imua taraw lukhakheit kha a maeleihsakuh
         paw tuh a nging kyakhe mianawpaw lung ccangkheit kha sae`ae sah lah rili akhunaw kya
         phung lanze a hanlan ahoyhua.
         7 Maeleihsakunaw`ae keiccuze laephi ccungccaw`ae hanlan paw ngaethya lan um babang!
         Pawccecize maeleihsakunaw`ae yn thua hahe cih; thuasalama maeleihsakunaw a thuasatupaw
         tuh paw ngaethya lan um babang!
         8 “Tukeiccu na kuih khyhze na ccu nynh nang kha ae seisah ze thoh tya lah na kyate
         dae vua; ccukhoute, tukhyhze kuihccu ccing leite hiinnaw lungkhu lang tee lanpaw tuh,
         kuih ccangning, ccu ccangning hoibiate zungzae aruapaw maee lungkhu lang vuaku lanpaw
         lae na hanlan ahoyhua.
         9 Te na mit nynh nang ae seisah ze poh khoi lah na kyate dae vua; mit ccangning hoite
         kehenna maee lungkhu lang vuaku lanpaw lae tuh mit ccangkheit te hiinnaw lungkhu lang
         tee lanpaw kha na hanlan ahoyhua.
         10 “E imua taraw`ae lukheit san pawlangria leite na um khyh nawlan oh raeringkuh oh;
         pawccecize nanning kae hopya oh, imua`ae kya-e vaaw ccungccaw`ae nynh vaawran kya
         um paw ka Paaw mitmae kha pei a muih`ae.
         11 “Pawccecize Ccungccaw Ccapaw tuh azo`ae paw kha khum khylan nynh yn thua.
         12 Pawtemou na tua oh? Ccungccaw lukheit nynh tuu zakheit hoi zah tuhe` ae kyaze sakheit
         tuh laanpi phe avae sei ze, sungtakua satakua kha cciataw zah kha-e laanpi phe avae
         paw kha ccung khylan mua`ae kalan cceih lan khyh tou?
         13 Te kha-e tuu kha he a muih lan thua ze, byaccaccing kae hopya oh, laanpi vae lei`ae
         paw sungtakua satakua tungvaw laeze kha-e kya a lungtuahua.
         14 Tuh-e hawte hynh-e imua taraw`ae kyaze lukheit sanmah aro lanpaw tuh vaawran kya
         um paw nae Paaw rynaw thua khyh.
         15 “Tuhlaeze na uno nynh na tungvaw a cyisei ze cceih lah namaw te amaw makhae kya a
         cyiseinaw kha hopah; aning nynh nang kha ae ngaepya ze na uno kha phe na mue.
         16 Thuasalama aning nynh ae ngaepya khyh ze, luning khyhze luthung ccaekia`ae khalang
         kya-e bya miakaw tuh atyn nawlan namaw ryte lukheit khyhze luning la hoeikuh`ae.
         17 Te aning nynh minmin bya kha a ngae khyh lanze kriccawbu kalan hopah; thuasalama
         aning nynh kriccawbu bya kha bua a ngae vae khyh lanze amaw kha lawkipaw te nguntokhoipaw
         hawte la tua ccavae.
         18 “Byaccaccing kae hopya oh, pawpaw zemah laephi vawlan na hee oh paw tuh vaawran kya
         hee athua cih, te pawpaw zemah laephi vawlan na supya oh paw tuh vaawran kya supya
         athua cih.
         19 “Nanning bua kae hopya oh, nanning kyaze ccungccaw luning nynh lunglokute laephi
         vawlan uccaw ccangkhakheit kha oun ngiaku`ae ze kha-e kha minmin hanlan vaawran um
         paw ka Paaw nynh a cyipah cih`ae.
         20 Pawccecize luning khyh ze luthung nynh ka min liate pynkheihlan a sueluakunaw`ae
         kya, tuin kya minmin ngaelaku khe kae ka um,” a cipya`ae.
         21 Oute amaw kalan Piter yn thua zah, “Bawipaw, ka uno nynh ka tungvaw vae hozeihmou
         sei ngaw zah amaw kha ka ngaethya cih? Vaesari cia tou?” cite a khia.
         22 Jesu nynh, “Nang kha vaesari cia kae cipah khyh; thuasalama sungsari leih sari cia,
         kae cipya.
         23 Tukeiccu vaawran peenaw tuh a see`ae lae ccazing law a ry paw siapharanpaw lukheit
         te nynh aloku.
         24 Te ccazing he a laah tuh talent thung haw laeba um paw lukheit kha amaw kalan oun
         thuakhae`ae.
         25 Thuasalama pya lanpaw a hoi khyh keiccu a bawipaw nynh amaw ry, a zu te a ccaaw`ae
         ry, te a hoi paw balyn kha zua sah lah lae kha sang sah cite kaw a pya.
         26 “Tukeiccu kha-e see nynh bakhungte amaw kha beik zah, ‘Bawipaw, beih yn ngaethya
         hin lah marya kae pyaru cih,’ a ci.
         27 Oute tuh-e see a bawipaw nynh ngaethya-umsanaw hoi zah kha-e paw a laeba kha ngaethya
         zah phe a luesah.
         28 “Thuasalama tuh-e see tuh po pou zah amaw kya denari phua zakheit laeba um paw ryalahkheih`ae
         paw see lukheitpaw kha a muih; te kha-e paw kha kyng zah a lotharue meih zah, ‘Laeba
         nae um paw kha yn pya ccavae,’ a cipya.
         29 “Te a banpaw kha-e seepaw nynh a ccu leihpaw bakhung zah amaw kha, ‘Yn ngaethya hin
         lah marya kae sangru cih,’ cite a ngiaku.
         30 Te aning nynh ngaethya ry khyh, thuasalama cceih zah lae a sang makhia thunginn lungkhu
         a saw.
         31 Tukeiccu amaw a ban`ae see`ae nynh a cyipaw kha he a muih`ae tuh myarya mih ngaethah,
         te cceih`ae zah acyikuh paw balyn kha mih bawipaw kalan pung a hopya`ae.
         32 “Oute a bawipaw nynh kha-e see kha a ko koute amaw kha, ‘Pou see hoy leipaw, beih
         yn ngaethya lah cite nae ngiaku keiccuze na laeba balyn marya kae ngaethya.
         33 Kae nynh na tungvaw ngaethya kae umsah hawte na banpaw see tungvaw ngaethya na umsah
         lan ccan khyh ta?’ a cipya.
         34 Te a bawipaw tuh a thinria zah kha-e paw nynh a pya lanpaw balyn a pya makhia aning
         kha vawsaw pyatu`ae kalan a ah.
         35 “Tukeiccu tuhhawte vaawran um paw ka Paaw nynh mah nanning nae uno`ae mih cyiseinaw`ae
         kha nae thinlung kyate na ngaethya khyh oh ze nae tungvaw tuhhawte a cyih bua cih,”
         a cipya`ae.

1 Ou tuhcihte Jesu nynh tuh-e a ccangpya`ae paw kha he a thangsah tuh Galilee kyate
         pou zah Judea pee Jordan vaw khuraw langkhe a thua.
         2 Te ccungccaw zapi pi nynh amaw kha a zui`ae, te tuin kya minmin kha a dansah`ae.
         3 Farasi`ae mah amaw kalan oun thua`ae zah amaw kha syntaw khylan, “Ccangkhakheit konglang
         keiccuze pisepaw nynh a zu kha mya lan kawbya nynh ua tou?” cite a khia`ae.
         4 Te Jesu nynh khung`ae zah, “Atakaw lya a raetu nynh minmin kha pise te nopi nynh
         a rae cipaw,
         5 te, ‘Hynh-e keiccu pise nynh a paaw te a nung kha a cciataw cih zah a zu kalan a
         bekuh cih, te minmin luning tuh ngesaw pynkheit athua vae cih`ae,’ acikuh paw kha
         na ria boi khyh oh tou?
         6 Tukeiccu minmin tuh luning thua vae khyh`ae, thuasalama pyn kheit nynh thua vae`ae.
         Tukeiccu Pachia nynh pynkheihlan a suelua vae paw kha ccungccaw nynh phia nan sah,”
         a ci.
         7 Minmin nynh, “Tuhte lanze pawccemou Mawsi nynh zu te vaw myakunawpaw ccaw kha pya
         lan zah a zu kha mya lan kaw a pya?” cite a khung`ae.
         8 Jesu nynh, “Nae thinlung akhung keiccu nynh Mawsi nynh nae zu`ae kha mya lan ae ua
         oh; thuasalama atakaw lya tuhte thua khyh.
         9 Te nanning kae hopya oh, hunghung zemah ohhuakunaw keiccu thua leite a zu kha maah
         zah ccangpaw zu a hoi paw tuh milae zu a seikhaepaw nynh thua; te hunghung zemah a
         mya`ae paw nopi kha a zu lang a hoeikuh paw tuh milae zu a seikhaepaw nynh thua,”
         a cipya`ae.
         10 A zuitu`ae nynh amaw kha, “Zu kong pise hanlan tuhte athua lanze zuhoi leipaw tuh
         san ahoyhua,” a cipya`ae.
         11 Thuasalama Jesu nynh, “Hynh-e bya hynh ccungccaw balyn nynh lawkuh kho khyh, mih
         hanlan pya athua`ae paw rou nynh a lawkuh kho`ae.
         12 Pawccecize abang tuh mih nung vue kya mawte tingreihkuh`ae paw a um`ae; te abang
         tuh ccungccaw`ae nynh tingria`ae paw tingreihkuh`ae paw a um`ae; te vaawran peenaw
         keiccuze mimaw te mimaw kha tingreihkuh`ae paw a um`ae. E bya hynh a lawkuh khopaw
         ccungccaw nynh lawkuh sah,” cite a hopya`ae.
         13 Oute mih tungvaw Jesu nynh a kuih a khang ccaw cite, te sawsangpya ccaw`ae cite imua
         taraw`ae kha amaw kalan oun cciakhae`ae; thuasalama zuitu`ae nynh minmin kha a pe`ae.
         14 Thuasalama Jesu nynh, “Imua taraw`ae kha ka kalan oun cceih`ae sah, kang nan oh;
         pawccecize vaawran peenaw tuh khatahaw`ae paw elan nynh thua,” a ci.
         15 Te imua`ae tungvaw a kuih kha a khang, te tuin kyate a pou.
         16 Te dotua, ccungccaw lukheit amaw kalan yn thua zah, “Ccangpatu hoypaw, zungzae hiinnaw
         ka hoi nawlan paw uccaw hoypaw mou ka cyih cih?” cite a khia.
         17 Te Jesu nynh, “Pawccemou kamaw hynh ahoypaw cite nae ko? Pachia lukheit laelan ahoypaw
         hung sanmah um khyh; thuasalama hiinnaw lungkhu lang na tee ry lanze kawpyapaw`ae
         kha la zui,” a cipya.
         18 Aning nynh, “Paw kha mou?” cite amaw kha a khia. Jesu nynh, “ ‘Ccungccaw na theih
         lan khyh,’ ‘Milae zu na seikhae lan khyh,’ ‘Na ruh lan khyh,’ ‘Ahme leipaw ccaekia
         lang tang nan,’
         19 ‘Na paaw te na nung kha sawtua,’ te, ‘Na innpaw kha namaw na sungsaku hawte na sungsah
         cih,’ cikuh paw kha,” a cipya.
         20 Ccangvaepaw nynh, “Tuhe` ae balyn tuh ka ngawphue lya mawte phe ka zui vae; pawmou
         ka bou ung?” a cipya.
         21 Jesu nynh, “Nang nynh accingpaw na thua ry lanze, cceih lah na hoi paw kha la zua,
         te ryachi`ae kha la pya`ae, te vaawran kya sisua na hoi cih, oute rang lah kamaw hynh
         yn zui,” a cipya.
         22 Thuasalama ccangvaepaw nynh tuh-e bya kha he a thae tuh ngaethyate phe a cceih, pawccecize
         aning tuh uccaw`ae patae a hoi keiccu nynh thua.
         23 Oute Jesu nynh a zuitu`ae kha, “Byaccaccing kae hopya oh, mihoipaw hanlan vaawran
         peenaw lungkhu lang tee lanpaw tuh kou aru.
         24 Te bua kae hopya oh, mihoipaw hanlan Pachia peenaw lungkhu lang tee lanpaw lae tuh
         kalauk nynh phynbang khu kya tee lan azoihua,” a cipya`ae.
         25 A zuitu`ae nynh kha-e bya kha he a thae`ae tuh myaryasangkae mih ngaeangthua zah,
         “Tuhte lanze hungmou khumnaw tuh a mue kho cih?” a ci`ae.
         26 Thuasalama Jesu nynh minmin kha do`ae zah, “Ccungccaw lante hynh-e tuh thua kho khyh,
         thuasalama Pachia lante pawpaw balyn tuh athua kho,” a ci.
         27 Oute Piter nynh khung zah, “Dotua, kaening tuh pawpaw balyn marya kae vuasya zah
         namaw kha kae zui, tukeiccu pawmou kae mue cih?” a ci.
         28 Te Jesu nynh, “Byaccaccing kae hopya oh, tynre balyn bua raethuinaw ccyh kya Ccungccaw
         Ccapaw nynh a phu-enaw suitungkhung kya he yn dahungte kamaw nae zui oh paw nanning
         mah suitungkhung haw laening vawlan nae dahungbua cih oh zah Israel phin haw laening
         kha bya nae pia cih oh.
         29 Te kamaw min keiccuze inn`ae, tukhyhze uno`ae, tukhyhze ccia`ae, tukhyhze paaw, tukhyhze
         nung, tukhyhze zu, tukhyhze ccaaw`ae, tukhyhze lorang kha a cciataw paw ccungccaw
         miakaw tuh leih zakheit a mueru cih zah zungzae hiinnaw rhoccou cih.
         30 Thuasalama masaty e ccungccaw patae tuh nyathyakou thua cih`ae zah nyathyakou e patae
         tuh masaty thua cih`ae.
         
            

         
      
   
      
         20
1 “Pawccecize vaawran peenaw tuh a misu khokhu lungkhu lang ryalahtu`ae hoh lan cite
         awkhua takawte a cceih paw khokhu hoitupaw te nynh aloku.
         2 Te aning nynh nin kheit ze denari kia kheit pya lante ryalahtu`ae ryte nawccawnaw
         kha rae zah minmin kha a misu khokhu lungkhu lang a saw`ae.
         3 “Te suimilan ccangthungnaw loukaw khe bua pou zah kungkunaw kya pawsang cyi leite
         a thadyn`ae paw mingccang`ae kha a muih.
         4 Te minmin kha, ‘Nanning mah misu khokhu lungkhu lang la cceihbua oh lah accan thyhte
         kae pya cih oh,’ a cipya`ae. Te minmin mah a cceihbua`ae.
         5 Suimilan ccangtaruhnaw te ccangtakuanaw loukaw khe bua cceih zah tuhhawte bua a cyi.
         6 Te suimilan haw laekheitnaw loukaw khe bua cceih zah mingccang`ae pawsang cyi leite
         a thadyn`ae paw kha muih zah, ‘Nanning pawccemou e kya pawsang cyi leite nin balyn
         na thadyn oh?’ cite a khia`ae.
         7 “Minmin nynh, ‘Hung ccungccaw nynh san oun hohku khyh`ae keiccu,’ a ci`ae. Aning
         nynh minmin kha, ‘Nanning mah misu khokhu lungkhu lang la cceih oh lah accan thyhte
         na mue cih oh,’ a cipya`ae.
         8 “Te zete he yn thua tuh misu khokhu hoitupaw nynh a ryaccinkhanpaw kalan khe, ‘Ryalahtu`ae
         kha ko`ae lah nyathyakou a tee paw kyate tho lah masaty a tee paw kyacia mih ryalaw
         mee kha pya`ae,’ a cipya.
         9 “Te suimilan haw laekheitnaw loukaw kya ryalaw a tee`ae paw tuh oun thua`ae zah ccungccaw
         miakaw nynh denari kia kheit cci a mue`ae.
         10 Thuasalama masaty ryalaw a tee`ae paw he oun thua`ae tuh mimaw tuh alunghua kae mue
         cih cite a tuaku`ae; te minmin mah tuh-e hawte luraveih nynh denari kia kheit cci
         a mue`ae.
         11 Te khate he a mue`ae tuh minmin nynh khokhu hoitupaw kha ccohnuakuh`ae zah,
         12 ‘E`ae nyathyakou oun tee`ae paw tuh suimilan ccangkheit kyalya nynh ryalaw`ae, te
         minmin kha khuanin so teing`ae zah phupaw a phu`ae paw kaening ryte phe na nginsaku
         bua`ae,’ a cipya`ae.
         13 “Thuasalama aning nynh minmin kyaze lukheitpaw kha, ‘Ka ban, na kya ka cyihsei khyh,
         denari kia kheit te ryalaw lan na naw phe ccah khyh tou?
         14 Na ccan paw hynh lawkuh lah la cceih ccavae; hynh-e nyathyakou e paw hynh nang te
         phe anginkuh lan ka pya ry.
         15 Kamaw uccaw tungvaw ka cyi ry paw cyi lan ka hanlan ccan khyh tou? Kae nynh ka hoy
         keiccuze nang tuh na eiung tou?’ a cipya.
         16 “Tukeiccu nyathyakou e`ae tuh masaty thua cih`ae zah masaty e`ae tuh nyathyakou thua
         cih`ae; pawccecize ccungccaw patae tuh ko athua`ae, thuasalama ccapyh nynh po athua`ae,”
         a ci.
         17 Te Jesu tuh Jerusalem lang a cciathung lya laanpi kya zuitu`ae luhaw laening kha
         mih makhaete cciakhae`ae zah minmin kha,
         18 “Dotua oh, aening tuh Jerusalem lang ah cceihthung oh, te Ccungccaw Ccapaw tuh alepaw
         ranpibawi`ae te kawbya ccangpatu`ae kalan oun ah cih`ae zah minmin nynh amaw kha chia
         lan sei oun be cih`ae.
         19 Te amaw kha sarya khylan, bua khylan, te khiade khylan Zenta`ae kalan oun ah cih`ae;
         te nin thungnaw kya bua yn thothui cih,” a cipya`ae.
         20 Oute Zebedi ccaaw`ae mih nung tuh a ccaaw`ae ryte Jesu kalan oun thua`ae, amaw kha
         beik zah a kya-e uccaw ccangkheit a ngiaku.
         21 Te Jesu nynh, “Pawmou na ry?” cite a khia. Nopinung nynh, “Hynh-e ka ccaaw`ae luning
         nynh na peenaw kya lukheit na ranglang, te lukheit na voilang a dahungbua nawlan`ae
         oun pyabua,” a cipya.
         22 Thuasalama Jesu nynh, “Nanning nynh paw nynh kae ngia cipaw na nyh khyh oh. Nanning
         nynh ka neih vae cih paw banang kha na neihbua kho cih oh tou? Te kae nynh baptisma
         ka in lanpaw kha na in bua kho cih oh tou?” cite a khia`ae. Minmin nynh, “Kae cyih
         kho cih,” a ci`ae.
         23 Te Jesu nynh minmin kha, “Nanning nynh ka banang kha na neih ccaccing cih oh zah
         baptisma ka in lanpaw kya na in bua cih oh; thuasalama ka ranglang te ka voilang dahung
         lan pya lanpaw tuh ka kya-e thua khyh, thuasalama ka Paaw nynh mih hanlan a paccynpya`ae
         paw rou nynh pya athua cih`ae,” a cipya`ae.
         24 Te zuitu luhaw nynh kha-e kha he a thae`ae tuh uno luning tungvaw myarya mih thinria.
         25 Thuasalama Jesu nynh minmin kha ko`ae zah, “Zenta`ae uktu`ae nynh tuh uknaw kaw khate
         a uk`ae, te a lesae`ae paw nynh kawhoinaw kha a mang`ae cipaw na ny oh.
         26 Tuhzemah nanning laku tuhte thua lan khyh, thuasalama nanning laku alesaepaw lang
         a tang ry paw tuh nae rya ae lawpatu oh paw lang tangsah.
         27 Te nanning laku hunghung zemah lupihua lang a tang ry paw tuh nae seepaw lang tangsah.
         28 Tuhhawte Ccungccaw Ccapaw nynh mah rya lawsaku khylan yn thua khyh, thuasalama ming`ae
         ryalawpya khylan, te ccungccaw patae sawkhawnaw hanlan a hiinnaw kha pyaku khylan
         nynh yn thua,” cite a hopya`ae.
         29 Te Jeriko kyate minmin he a pou`ae tuh ccungccaw zapi nynh amaw kha a zui`ae.
         30 Te dotua, laanpi zung a dahung`ae paw mitmoh`ae luning nynh Jesu po a cceih cipaw
         he a thae`ae tuh, “Pou Bawipaw, David Ccapaw, kaening hynh thaw beih oun ccih!” cite
         a sia`ae.
         31 Te ccungccaw zapi nynh minmin kha daetedae lang a um ccaw`ae cite a sianua`ae; thuasalama
         minmin nynh, “Pou Bawipaw, David Ccapaw, kaening hynh thaw beih oun ccih!” cite houh
         a sia`ae.
         32 Te Jesu tuh a thadyn, te minmin kha ko`ae zah, “Nae hanlan pawmou nae cyisah ry oh?”
         cite a khia`ae.
         33 Minmin nynh, “Bawipaw, kae mit ngawmuih lanpaw nynh kae ry,” a ci`ae.
         34 Tukeiccu Jesu nynh ngaethyaumsah` ae zah mih mit kha a hae, te vaekheihmawte mih
         mit tuh ngawmuih zah minmin nynh amaw kha a zui vae`ae.

1 Te Jesu te a zuitu`ae nynh Jerusalem lang naekuh`ae zah Oliv Mua leihpaw Bethfake
         khua he a thua`ae tuh Jesu nynh zuitu luning kha saw`ae zah,
         2 “Nanning nae malang um paw khua kalan la cceih oh lah lann a khii`ae paw te lann
         taraw kha ccaheih na la muih cih oh; khae` ae kha oun supah oh lah kamaw kalan oun
         sue oh.
         3 Te lukhakheit nynh ae khia oh ze, nanning nynh, ‘Bawipaw nynh a peki,’ nae cipah
         cih oh; te kha-e paw nynh palou ae sawpah cih oh,” a cipya`ae.
         4 Profeh nynh a hosyapaw accing nawlan nynh hynh-e`ae balyn tuh marya acyikuh; a hosyapaw
         tuh:
         5 “ ‘Dotua, na Siapharan tuh anopaw lann taraw kha yn ccikuh zah lungnenaw te na kalan
         yn cceih cciamang,’ cite Zion ccanung kha hopah oh,” acikuh.
         6 Tukeiccu zuitu`ae tuh cceih`ae zah Jesu nynh kawpya`ae hawte a cyi`ae.
         7 Te lann pinung te lann taraw kha oun thuakhae`ae zah lann`ae tungvaw khe mih uccaw`ae
         kha de`ae zah kha-e`ae vawlan Jesu kha a ccisaku`ae.
         8 Te ccungccaw zapi pi nynh mih uccaw`ae kha laanpi kya a phaepya`ae; mingccang`ae
         nynh thingku kya-e thingran`ae kha loi`ae zah laanpi kya a phaepya`ae.
         9 Oute malang cceih`ae paw te nuhlang te a zuikuh`ae paw ccungccaw zapi nynh, “David
         Ccapaw, Hosanna! BAWIPAW min te yn thua paw tuh hythuaccou sah! Ahang huanaw kya Hosanna
         thua sah!” cite a sia`ae.
         10 Te Jesu Jerusalem lungkhu lang he a thua tuh, khualae balyn tuh ngaluin-ngaluin ccae`ae
         zah, “E paw tuh hungmou?” a ci`ae.
         11 Te ccungccaw zapi nynh, “E paw tuh Galilee pee e Nazareth paw profeh Jesu nynh thua,”
         a ci`ae.
         12 Te Jesu tuh Pachia tempal voidu lungkhu lang cceih zah tempal voidu kya a zua`ae
         paw te a re`ae paw balyn kha a dee`ae, te phuaru`ae paw mih ccaboi te vafu zua`ae
         paw tungkhung kha dae dawleihpah`ae zah,
         13 minmin kha, “ ‘Ka inn tuh sawsangnaw inn ci athua cih,’ cite azeikuh. Thuasalama
         nanning nynh ‘miruh`ae karung’ lang phe na rae oh,” a cipya`ae.
         14 Te mitmohpaw te ccukhoupaw amaw kalan tempal kya oun thua`ae zah minmin kha a dansah`ae.
         15 Te Jesu nynh a cyipaw ngaeang lan um paw uccaw`ae te imua`ae nynh tempal kya, “David
         Ccapaw kya Hosanna thua sah!” cite a sia`ae paw kha, alepaw ranpibawi`ae te kawbya
         ccangpatu`ae nynh he muih`ae tuh mih thin phe khykuh zah,
         16 amaw kha, “E imua`ae nynh a ho`ae paw tuh na thae tou?” a ci`ae. Te Jesu nynh, “Ou
         ka thae. ‘Imua`ae te mateizu`ae paw nosi`ae khalang lungkhu te phe accingpaw thehoysanaw
         kha na hoi,’ acikuh paw kha na ria boi khyh oh tou?” cite a khung`ae.
         17 Te minmin kha cciataw`ae zah khualae te pou zah Bethani khua lang a cceih; te tuin
         kya a rya.
         18 Awkhua khe khualae lang he a ki tuh a vuelaw vae.
         19 Te laanpi pe thaeku ku kha he a muih tuh a ccianua, thuasalama kha-e kya a naw`ae
         kyalya laelan pawsang muih khyh; te kha-e kha, “Atu te zungzae cia na kya athae la
         thae nan vae sah,” a cipya. Te vaekheihmawte thaeku ku tuh karae arou.
         20 Te kha-e kha zuitu`ae nynh he a muih`ae tuh mih ngaeangthua zah, “Pawtepei thaeku
         ku karae arou kanmaw?” a ci`ae.
         21 Jesu nynh minmin kha, “Byaccaccing kae hopya oh, lunghiinnaw hoi leite zynnaw na
         hoi oh ze, thaeku ku kya acyikuh paw kyalya thua leite, hynh-e mua hynh, ‘Nang nuekuh
         lah rili lungkhu lang phungkuh,’ na ci oh zemah ou tuhte acyikuh cih.
         22 Te zynte, pawpaw balyn sawsangnaw te na ngia oh paw tuh na mue cih oh,” a cipya`ae.
         23 Te Jesu tempal lungkhu lang thua zah a ccangpya`ae lyakhe, alepaw ranpibawi`ae te
         ccungccaw piccang`ae nynh amaw kalan oun thua`ae zah, “Paw kawhoinaw te mou hynh-e
         uccaw`ae hynh na cyi? Te hung nynh mou e kawhoinaw hynh nang ae pya?” cite a khia`ae.
         24 Te Jesu nynh khung`ae zah, “Kae mah bya ccangkheit kae khia cih oh, tuh-e tuh nae
         hopya oh ze, kae mah e uccaw`ae hynh paw kawhoinaw te nynh ka cyi cipaw kae hopah
         ru cih oh:
         25 Johan kya-e baptisma hynh paw kyate mou yn thua? Vaawran kyate tou? Tukhyhze ccungccaw`ae
         kyate tou?” cite a khia`ae. Te minmin nynh mimaw te mimaw hokuh`ae zah, “ ‘Vaawran
         kyate,’ ah ci oh ze, aning nynh, ‘Tuhte lanze pawccemou amaw kha na zyn khyh oh,’
         oun ci cih.
         26 Thuasalama, ‘Ccungccaw`ae kyate,’ ah ci oh ze, ccungccaw`ae rawri lan a um; pawccecize
         ccungccaw balyn nynh Johan tuh profeh lukheit hawte a tua`ae paw nynh thua,” a ciku`ae.
         27 Te minmin nynh Jesu kha, “Kae nyh khyh,” cite a khung`ae. Te aning nynh, “Kae mah
         paw kawhoinaw te nynh e uccaw`ae hynh ka cyi cipaw kae hopah lan khyh oh.
         28 “Thuasalama nanning pawte na tua oh? Ccungccapaw lukheit nynh ccaaw pise luning a
         hoi; aning nynh masaty e paw kalan cceih zah, ‘Ka ccapaw, atunin ka misu khokhu kya
         ryalaw lan va cceih vae lou,’ a cipya.
         29 “A ccapaw nynh, ‘Ka cceih lan khyh,’ a ci; thuasalama khuekheih acihte ngaesikuh
         zah phe a cceih.
         30 “Te luningnaw e paw kalan cceih zah, tuhhawte bua a hopya. Te aning nynh, ‘Ka la
         cceih vae sah, bawihaepaw,’ cipah zah cceih khyh.
         31 “Tuh-e luning`ae lakuze hung tuh mou a paaw rynaw a cyipah?” cite a khia`ae. Minmin
         nynh, “Masaty e paw,” a ci`ae. Jesu nynh minmin kha, “Byaccaccing kae hopya oh, nguntokhoi`ae
         paw te ohhuanung`ae nynh nae malang khe Pachia peenaw lungkhu lang a tee`ae.
         32 Pawccecize Johan tuh dingnaw laanpi kya zuite nanning kalan yn thua zah nanning nynh
         amaw kha na zyn khyh oh; thuasalama nguntokhoi`ae paw te ohhuanung`ae nynh amaw kha
         a zyn`ae; te nanning nynh kha-e kha na muih oh koute amaw kha na zyn nawlan oh na
         ngaesikuh khyh oh.
         33 “Ccangpaw tousenaw phungpaw hynh ngaetua oh: Inn hoitu lukheit nynh misu khokhu kha
         rae zah hohung po a koihlu, te misutui sunawkhu kha karyn zah buhang ccangkheit a
         sak, te khokhu kha misu ryalahtu`ae hohsakuh`ae zah asawnaw ram lang phe a cceih.
         34 Te misu thae lo ccyh he a thua tuh misu thae`ae kha mue khylan misu ryalahtu`ae kalan
         khe a ryalahtu`ae kha a saw`ae.
         35 “Te misu ryalahtu`ae nynh a ryalahtu`ae kha kyng`ae zah lukheitpaw kha a bua`ae,
         te lukheit kha a chia`ae, te lukheit kha lung te a deih`ae.
         36 Aning nynh masaty-e lae alungpaw ccangpaw a ryalahtu`ae kha bua a saw`ae; te minmin
         nynh khae` ae kha tuhhawte bua a cyi`ae.
         37 Thuasalama nyathyakou tuh, ‘Minmin nynh ka ccapaw tuh sawtua cih`ae,’ ci zah minmin
         kalan a ccapaw kha a saw.
         38 “Thuasalama misu ryalahtu`ae nynh a ccapaw kha he a muih`ae tuh, ‘E paw tuh rhoccoutu
         nynh thua, rang oh, amaw hynh theih oh sih lah a rho uccaw hynh lua oh sih,’ cite
         mimaw te mimaw laku a hokuh`ae.
         39 Te kha-e paw kha kyng`ae zah misu khokhu lungkhu te atolang dae vua`ae zah phe a
         chia`ae.
         40 “Tukeiccu misu khokhu hoitu he yn thua vae ze kha-e misu ryalahtu`ae kha pawtemou
         a cyih cih`ae?” cite a khia`ae.
         41 Minmin nynh, “Kha-e athaharuhpaw ccungccaw`ae kha phe ccihtheih lante a roh cih`ae
         zah a misu khokhu kha athae ccyh kya athae a pya cih`ae paw ccangpaw misu ccoutu`ae
         kalan nynh a hohsakuh vae cih,” a ci`ae.
         42 Jesu nynh minmin kha, “ ‘Lung-inn saktu`ae nynh a nue`ae paw lung tuh inn saknaw
         kya aki lang-e abapi huapaw lung lang yn tang, hynh-e tuh BAWIPAW nynh a cyi paw nynh
         thua, te aening muihnaw kya e tuh ngaeang lan um paw nynh thua,’ acikuh paw kha Ccathyaa
         kya na ria boi khyh oh tou?
         43 “Tukeiccu nanning kae hopya oh, Pachia peenaw tuh nanning kyate lawpya athua cih
         zah kha-e peenaw athae thae paw minphuin kalan khe pya athua cih.
         44 Te hunghung zemah hynh-e lung vawlan a ccah paw tuh phe akinkuh cih; thuasalama hunghung
         zemah e lung nynh a ccawthin paw tuh palae tui lang a mia cih,” a cipya`ae.
         45 Te alepaw ranpibawi`ae te Farasi`ae nynh tuh-e tousenaw phungpaw`ae kha he a thae`ae
         tuh minmin kong nynh oun honua cipaw a nyku`ae.
         46 Te minmin nynh amaw kha kyng lan cite he a ccung`ae tuh ccungccaw zapi raw kha a
         rih`ae; pawccemacize ccungccaw`ae nynh amaw tuh profeh cite a tua`ae paw nynh thua.

1 Te Jesu nynh ccungccaw`ae kha tousenaw phungpaw`ae te bua a hopya`ae. A hopaw tuh:
         2 “Vaawran peenaw tuh a ccapaw hanlan zudy poi a tua paw siapharanpaw te nynh aloku.
         3 Te zudy poi kalan thuabua lan a ko`ae paw kha kosah lan`ae a see`ae kha a saw`ae;
         thuasalama minmin tuh oun thua ry khyh`ae.
         4 “Ccangpaw a see`ae kha bua saw`ae zah, ‘Ko athua vae`ae paw kha hynhte la hopah oh,
         “Dotua oh, ka loohdangkunaw tuh phe ka paccyn kou vae, ka tangnuapaw`ae te athopaw
         saring`ae kha phe ka chia vae, te pawpaw balyn tuh paccyn athua vae, zudy poi loohdangkunaw
         kalan rang ccavae oh,” ’ cite a hosapya`ae.
         5 “Thuasalama minmin nynh kha-e kha pawlangria khyh`ae zah mih rynaw lang phe cceih`ae,
         lukheitpaw nynh a lei kalan cceih zah ccangpaw nynh a kungkunaw lang phe a cceih.
         6 Te tuhlae`ae nynh kha-e see`ae kha kyng`ae zah sarisarya zuenah`ae zah phe a chia`ae.
         7 Thuasalama siapharan nynh kha-e kong kha he a thae tuh myarya a thinria zah a rhawkaw`ae
         kha saw`ae zah kha-e ccungccatheih`ae kha phe a chiasah`ae, te mih khuapi kha maee
         te phe a rua`ae.
         8 “Oute a see`ae kha, ‘Zudy poi tuh paccyn phe athua vae, thuasalama ko`ae paw tuh
         ngaekuh vae khyh`ae.
         9 Tukeiccu nanning nynh laanpi lepaw`ae tungkunaw kalan la cceih oh lah na muih oh
         paw ccungccaw miakaw kha zudy poi kalan oun ko oh,’ cite a hopya`ae.
         10 Tukeiccu tuh-e see`ae tuh laanpi lepaw`ae tungkunaw lang cceih`ae zah ahoypaw te
         ahoy leipaw ccungccaw`ae paryhte a muih`ae paw balyn kha pynkheihlan pung a suelua`ae;
         te zudy poi tuh mikhia`ae ryte phe abeih vae.
         11 “Te siapharanpaw nynh mikhia`ae do lan he yn tee tuh zudy poi uccaw a lawkuh leipaw
         ccungccaw lukheit kha a muih.
         12 Te kha-e paw kha, ‘Ka ban, pawtemou zudy poi uccaw lawku leite hynhlang nae ccia?’
         a cipya. Te aning tuh yccae vae khyh.
         13 “Oute siapharanpaw nynh a see`ae kha, ‘A kuih te a ccu kha hee oh lah cciakhae oh,
         te rawkhuinaw te hawzynaw a umnaw atolang mohnaw lungkhu langkhe dae vua oh,’ a cipya`ae.
         14 “Pawccecize ko paw tuh alung, thuasalama popaw tuh azya,” a ci.
         15 Oute Farasi`ae tuh cceih`ae zah Jesu nynh a hopaw kya pawtemou kaangsyakhaw lan cipaw
         khuakhankuh`ae.
         16 Te minmin nynh Herod ccungccaw`ae ryte mimaw zuitu`ae kha Jesu kalan saw`ae zah,
         “Ccangpatupaw, nang tuh ahmepaw na thua zah Pachia laanpi kha hmerarihlan na ccangpya,
         te hung ccungccaw mah pawlang na ria khyh; pawccecize nang tuh ccungccaw`ae mae na
         do khyh cipaw kae ny.
         17 Tukeiccu kaening oun hopya tua, pawtemou na tua? Sizar kalan ngunto pya lan accan
         tou, ccan khyh tou?” cite a khiasah`ae.
         18 Thuasalama Jesu nynh mih thyaruhnaw kha phe nyh zah, “Cyihruh`ae, pawccemou kamaw
         hynh nae syntaw oh?
         19 Phuakhoi phua kha yn dosah tua oh,” a ci. Te minmin nynh denari kia kheit kha oun
         ccyngpya`ae.
         20 Te Jesu nynh minmin kha, “Hynh-e hynh hung muinsan te hung ccawzeipyapaw mou?” cite
         a khia`ae.
         21 Minmin nynh, “Sizar muinsan te a ccawzeikuh paw,” a ci`ae. Oute Jesu nynh, “Tukeiccu
         Sizar uccaw`ae kha Sizar kalan pya oh lah Pachia uccaw`ae kha Pachia kalan pya oh,”
         cite minmin kha a khung`ae.
         22 Minmin nynh he a thae`ae tuh mih ngaeangthua; te amaw kha cciataw`ae zah phe a cceih`ae.
         23 Tuh-e nin kya thothuinaw um khyh a cih`ae paw Sadusi`ae tuh Jesu kalan oun thua`ae
         zah hynhte a khia`ae:
         24 “Ccangpatupaw, ‘Ccungccaw lukheit nynh ccaaw hoi leite a chi ze a zu kha a neitapaw
         nynh a umkhae cih, te a upaw hanlan ciihan a pousah ccaw,’ cite Mawsi nynh a hosya.
         25 Atu kaening laku kya uno lusari a umbua`ae; atawccapaw nynh zuhoi zah ccaaw hoi leite
         phe a chih, a zu kha a neitapaw a cciatawpyasya.
         26 Tuhhawte luningnaw nynh bua a hoi, te luthungnaw kyate lusarinaw kalan phe thua.
         27 Te tuh-e`ae balyn koute tuh-e nopinung mah phe a chih.
         28 Tukeiccu thothuinaw kya tuh-e nung tuh lusari`ae kyaze hung zu lang mou a tang cih?
         Pawccecize minmin balyn nynh phe a umkhae`ae,” a ci`ae.
         29 Jesu nynh minmin kha, “Nanning phe na me oh, Ccathyaa na nyh khyh oh, Pachia thungnaw
         mah na nyh khyh oh.
         30 Pawccecize thothuinaw kya tuh zuhoi vae khyh`ae, zudypyaku mah um vae khyh, thuasalama
         minmin tuh vaawran kya um paw Pachia vaaw ccungccaw`ae hawte nynh athua vae`ae.
         31 Thuasalama a chih`ae paw thothuinaw konglang te Pachia nynh nanning kalan a hosyapaw
         kha na ria boi khyh oh tou? A hopaw tuh:
         32 ‘Kae tuh Abraham Pachia, Isaak Pachia, te Jakob Pachia nynh ka thua,’ a ci. Pachia
         tuh a chih`ae paw Pachia thua khyh, thuasalama a hiin`ae paw Pachia nynh thua,” cite
         a hopya`ae.
         33 Te ccungccaw zapi nynh tuh-e bya he a thae`ae tuh a ccangpyanaw kya mih ngaeangthua.
         34 Thuasalama Sadusi`ae kha Jesu nynh zya a daesah`ae cipaw kha Farasi`ae nynh he a
         thae`ae tuh pynkheihlan a sueluakuh`ae.
         35 Te minmin kyaze kawbyathyapaw lukheit nynh Jesu kha syntaw khylan bya a khia. A khia
         paw tuh:
         36 “Ccangpatupaw, kawbya kya tei-e hynh mou abapi huapaw kawpyapaw athua?” a ci.
         37 Jesu nynh, “ ‘BAWIPAW na Pachia kha na thinlung balynte, na hiinnaw-muisaw balynte,
         te na tuanaw balynte na sungsah cih,’ acikuh.
         38 Hynh-e tuh masaty te ale huapaw kawpyapaw nynh thua.
         39 Te ccangningnaw tuh kha-e te alokuh. ‘Na innpaw kha namaw toulou hawte na sungsah
         cih,’ acikuh.
         40 Kawbya balyn te Profeh`ae balyn tuh hynh-e kawpyapaw`ae ccangning kyahin nynh marya
         a kyngku,” a cipya.
         41 Farasi`ae pynkheihlan a sueluaku`ae lyakhe Jesu nynh,
         42 “Kri hynh pawtemou na tua oh? Aning tuh hung Ccaaw mou athua?” cite a khia`ae. Minmin
         nynh, “David Ccapaw nynh thua,” a ci`ae.
         43 Jesu nynh, “Tuhte lanze pawccemou David nynh Muisaw liate amaw kha ‘Bawipaw’ a ci.
         David nynh a hopaw tuh:
         44 “ ‘BAWIPAW nynh ka Bawipaw kha, “Na rhaw`ae kha na ccusy lang kae raepya makhia,
         nang tuh ka ranglang khe dahung,” a cipya,’ a ci.
         45 “David nynh Kri kha ‘Bawipaw’ cite a ko lanze, pawtemou aning tuh a Ccapaw athua
         cih?” cite a khia`ae.
         46 Te bya kawkheit a khung khopaw hung sanmah um khyh; tuh-e nin kyate lukhakheit nynh
         san byakhia ngan vae khyh`ae.

1 Oute Jesu nynh ccungccaw zapi te a zuitu`ae kha bya a hopya`ae.
         2 A hopaw tuh: “Kawbya ccangpatu`ae te Farasi`ae nynh tuh Mawsi tungkhung kya nynh
         a dahung`ae.
         3 Tukeiccu minmin nynh cyi lan ae hopya oh paw miakaw kha hoyte la tuase oh lah la
         cyih oh; thuasalama mih cyisahnaw`ae hawte la cyih bua nan oh, pawccecize minmin tuh
         ho`ae zah cyih khyh`ae.
         4 Pawccecize minmin tuh ri zah phu lan arupaw phupaw kha tung`ae zah ccungccaw`ae mih
         raw vawlan a khang`ae, thuasalama mimaw tuh mih kuihdung ccangkheit te san nue ry
         khyh`ae.
         5 “Thuasalama mih ryalaw`ae balyn kha tuh ccungccaw`ae nynh muih`ae sah cite nynh a
         law`ae. Mih terui kya te mih kuihbaw kya a khiideku`ae paw saving bung kha kosah`ae
         zah mih angkile`ae adung kha a ccuasaku`ae.
         6 Te poi kya ahoy huaccepaw ahangnaw khaan kha ry`ae zah sinakok`ae kya ahoy huaccepaw
         dahungnaw`ae kha a ry`ae.
         7 Te kungkunaw`ae kya beihkury`ae zah ccungccaw`ae nynh, ‘Rabbi, Rabbi,’ cite koku
         a ry`ae.
         8 “Thuasalama nanning tuh ‘Rabbi’ cite la kokuh ry nan oh; pawccecize Kri athua paw,
         nanning Ccangpatu lukheit rou nynh a um; te nanning balyn tuh uteno`ae nynh na thua
         oh.
         9 Te laephi vawlan hung sanmah ‘Apang’ cite ko nan oh; pawccecize vaawran kya a um
         paw nae Paaw lukheit rou nynh a um.
         10 ‘Ccangpatu’ cite mah la kokuh ry nan oh; pawccecize Kri athua paw, nanning Ccangpatu
         lukheit rou nynh a um.
         11 Thuasalama nanning laku ale huaccepaw tuh nanning ryalawpatu athua cih.
         12 Te hunghung zemah amaw te amaw a hangthungkuh paw tuh sawbung athua cih; te amaw
         te amaw zakawsangsakuhpaw tuh hangthung athua cih.
         13 “Thuasalama kawbya ccangpatu`ae te Farasi`ae, cyihruh`ae, nanning paw ngaethya lan
         na um oh babang! Pawccecize vaawran peenaw kha ccungccaw`ae elan phe na khaw oh, te
         naemaw mah na tee khyh oh zah a tee ry`ae paw mah na uapah khyh oh.
         14 Kawbya ccangpatu`ae te Farasi`ae, cyihruh`ae, nanning paw ngaethya lan na um oh babang!
         Pawccecize numae`ae inn kha na luade oh zah cyisakuthya nawlan saw kha asaepi na sang
         oh; tukeiccu ale huapaw detahnaw kha na mue cih oh.
         15 “Kawbya ccangpatu`ae te Farasi`ae, cyihruh`ae, nanning paw ngaethya lan na um oh
         babang! Pawccecize ccungccaw lukheit a beiknaw rulae khylan rili te laephi kya khua
         na ccung oh, te he yn rulaekuh tuh kha-e paw kha naemaw laeze leih ning kehenna ccapaw
         lang na rae oh.
         16 “Cciakhaetu`ae mitmoh`ae, paw ngaethya lan na um oh babang! Nanning nynh ‘Hunghung
         zemah tempal liate ccaesaku ze, tuh-e tuh pawtua um khyh; thuasalama hunghung zemah
         tempal kya-e sui liate ccaesakuh paw tuh a tynsah aho,’ na ci oh.
         17 Nanning mingaee`ae te mitmoh`ae! Sui tou abapihua, tukhyhze sui a thyaasah paw tempal
         tou abapihua? Paw hynh mou abapihua?
         18 Te ‘Hunghung zemah silawhang liate ccaesaku ze, tuh-e tuh pawtua um khyh, thuasalama
         hunghung zemah kha-e vawlan a um paw silawkunawpaw phyate ccaesakuh paw tuh a tynsah
         aho,’ na ci oh.
         19 Nanning mingaee`ae te mitmoh`ae! Silawkunawpaw tou abapihua, tukhyhze silawkunawpaw
         a thyaasahpaw silawhang tou abapihua? Paw hynh mou abapihua?
         20 Tukeiccu silawhang phyate ccaesakuh paw tuh silawhang te kha-e kya um paw uccaw`ae
         balyn phyate ccaesakuh paw nynh thua.
         21 Te tempal phyate ccaesakuh paw tuh tempal te kha-e kya um paw amaw phyate ccaesakuh
         paw nynh thua.
         22 Te vaawran phyate ccaesakuh paw tuh Pachia suitungkhung phyate ccaesakuh paw thua
         zah kha-e vawlan a dahung paw amaw phyate ccaesakuh paw nynh thua.
         23 “Kawbya ccangpatu`ae te Farasi`ae, cyihruh`ae, nanning paw ngaethya lan na um oh
         babang! Pawccecize nanning nynh hangmae, pucinan, te khanmuin kha pumhaw pumkheit
         na pya oh zah Kawbya kyaze akhingcci huapaw atazaenaw, ngaethyaumsanaw te zyn lan
         umnaw tuh phe na kawtaw oh; hynh-e`ae hynh na cyi lan oh accanpaw nynh thua, te ccangpaw
         mah cyi leite na um lan oh paw thua khyh.
         24 Cciakhaetu`ae mitmoh`ae, masihvaekan kha na ryhbia oh zah kalauk kha po na laang
         oh!
         25 “Kawbya ccangpatu`ae te Farasi`ae, cyihruh`ae, nanning paw ngaethya lan na um oh
         babang! Pawccecize nanning tuh banang te pake kha avawlan kyalya nynh na sing oh,
         thuasalama a lungkhu tuh luadenaw te alue lante cyipaw nynh phe abeih.
         26 Mitmohpaw Farasipaw, pakekhupaw te banang alungkhu kha masaty singty, ou tuhte ze
         nynh kha-e`ae avawlan kha mah athyaabua cih.
         27 “Kawbya ccangpatu`ae te Farasi`ae, cyihruh`ae, nanning paw ngaethya lan na um oh
         babang! Pawccecize nanning tuh avaw langte phe apuithya sasaw lante langkuh salamah
         alungkhu tuh michi`ae ru te athu-anangpaw`ae balynte phe beihpaw arawpaw thuhkuhpaw
         shawku te nynh na loku oh.
         28 Ou kha-e hawte nanning mah avaw langte tuh ccungccaw`ae malang adingpaw hawte nynh
         na langku oh, thuasalama nae lungkhu tuh cyiruhnaw te kawbya einaw te nynh phe abia.
         29 “Kawbya ccangpatu`ae te Farasi`ae, cyihruh`ae, nanning paw ngaethya lan na um oh
         babang! Pawccecize profeh`ae shawku kha na raepah oh zah miding`ae shaw lungbing kha
         na paccaan oh.
         30 Te ‘Kae minpaaw`ae she lyakhe kae la umbua ze, profeh`ae chii luasanaw kya minmin
         ryte kae umbua lan khyh,’ na ci oh.
         31 Tukeiccu nanning tuh profeh`ae a theih`ae paw minmin mih ccaaw`ae nynh kae thua cite
         naemaw te naemaw hanlan ccaekia`ae nynh na thua oh.
         32 Ou tuhte nae minpaaw`ae cyisahnaw tounawpaw kha na biachih oh.
         33 “Nanning fupaw`ae, fuparepaw ciihan`ae! Pawtemou kehenna kya-e detahnaw kyate na
         lue kho cih oh?
         34 Tukeiccu, dotua oh, profeh`ae te ahawpaw ccungccaw`ae te kawbya ccangpatu`ae kha
         nae kalan kae saw`ae; te minmin lakuze abang kha na theih cih oh zah na khiade cih
         oh; te abang kha nae sinakok`ae kya na bua cih oh zah khua khuakheit kyate khuakheit
         kyacia na tua na sah cih oh.
         35 Ou tuhte adingpaw Abel chii kyate, tempal te silawhang laku na chia oh paw Barachiah
         ccapaw Zakharia chii kyacia laephi vawlan alua paw adingpaw ccungccaw`ae chii balyn
         tuh nanning tungvaw a thua nawlan.
         36 Byaccaccing kae hopya oh, hynh-e uccaw`ae balyn tuh hynh-e ccungccaw`ae kyahin oun
         cyikuh cih.
         37 “Profeh`ae a theih paw, na kalan oun saw`ae paw ccungccaw`ae kha lung te a deih paw,
         pou Jerusalem, Jerusalem, awpinung nynh a taw`ae kha a sake kawlan a suelua`ae hawte
         na ccaaw`ae kha pynkheihlan suelua lan pei ka ry, thuasalama nang nynh na ry khyh!
         38 Dotua oh! Nae inn tuh nanning umnaw kho lei lante a um han.
         39 Pawccecize nanning kae hopya oh, ‘BAWIPAW min liate yn thua paw Ccungccaw tuh hythuaccoupaw
         nynh thua,’ cite na ho oh makhia atu kyate nanning nynh kamaw hynh nae muih vae lan
         khyh oh,” a ci.

1 Te Jesu tuh cceih zah tempal kyate a pou; te a zuitu`ae nynh tempal kya-e innsakkuhpaw`ae
         kha muihsah khylan amaw kalan oun thua`ae.
         2 Te Jesu nynh minmin kha, “E uccaw`ae balyn hynh na muih khyh oh tou? Byaccaccing
         kae hopya oh, tingsah bung leite lung ccangkheit vawlan ccangkheit san a khangthykuh
         paw e kya um lan khyh,” a cipya`ae.
         3 Te Oliv Mua vawlan a dahung lyakhe zuitu`ae nynh mih makhaete amaw kalan oun thua`ae
         zah, “E uccaw`ae hynh hotuhmou yn cyikuh cih? Te nae thuanaw lanpaw te laephi she
         athangnaw lanpaw paw muihsanaw mou yn langkuh cih? Kaening hynh oun hopah bua,” a
         ci`ae.
         4 Te Jesu nynh khung`ae zah, “Hung ccungccaw nynh san ae ling khyh nawlan oh la raeringkuh
         oh.
         5 Pawccecize ccungccaw patae nynh ka min te oun thua cih`ae zah, ‘Kae tuh Kri nynh
         ka thua,’ oun ci cih`ae zah ccungccaw patae kha oun ling cih`ae.
         6 Te nanning nynh rhawtukkunaw kong te rhawtukkunaw lanpaw kong kha nae thae vae cih
         oh; tuhzemah nae thinphang nan sah; pawccecize hynh-e uccaw`ae balyn tuh oun cyikuh
         hahe cih, thuasalama athangnaw tuh thua loh khyh.
         7 Pawccecize minphuin phuinkheit te phuinkheit, ram ramkheit te ramkheit oun rhawkuh
         cih`ae; te ccakangnaw yn thua cih, ccinaw yn thua cih, te khyzawvawkaw kya innrui
         yn suekuh cih.
         8 Hynh-e`ae balyn tuh vawsaw teingnaw athotakawnaw nynh thua.
         9 “Oute ccungccaw`ae nynh nanning kha vawrivawsaw nung khylan ae ah cih oh zah ae theih
         cih oh; te kamaw min keiccuze minphuin`ae balyn nynh ae hua cih oh.
         10 Oute ccungccaw patae tuh oun maeleihkuh vae cih`ae, lukheit te lukheit yn pheekuh
         cih`ae zah lukheit te lukheit yn huakuh cih`ae.
         11 Te ahme leipaw profeh`ae patae oun langkuh cih`ae zah ccungccaw patae kha oun ling
         cih`ae.
         12 Te kawngae leinaw alung keiccuze ccungccaw patae kya-e sungsakunaw tuh yn zya bung
         vae cih.
         13 Thuasalama athangnaw cia atynpaw tuh khum athua cih.
         14 Te hynh-e peenaw thehoypaw hynh minphuin`ae balyn kalan ccaekia lang laephipi balyn
         kya ho athua cih; oute athangnaw tuh yn thua vae cih.
         15 “Tukeiccu profeh Denial nynh a ho hawte, luathua-ae-ui lang um paw a rohtupaw nynh
         athyaapaw hmin kya a thadyn paw kha nanning nynh he nae muih vae oh ze, (Ccathyaa
         a ria paw ccungccaw miakaw tuh thaethya sah);
         16 Judah ram kya um`ae paw nynh mua lang ccue`ae sah.
         17 Inn tungvaw a um paw nynh a inn lungkhu e ccangkhakheit lawku khylan rungbung nan
         vae sah.
         18 Lei kya um paw ccungccaw nynh mah a boeining lawku khylan ki nan vae sah.
         19 Te tuh-e nin`ae kya ccaawpoipaw nopi`ae te mateizupaw nosi a hoi paw nopi`ae hanlan
         paw ngaethya lan um babang!
         20 Te nanning na ccuenaw oh ccyh tuh khoccih ccyh athua khyh nawlan te Sabbath nin kya
         athua khyh nawlan saw la sang oh.
         21 Pawccecize laephipi atho takawte atu cia a la um boi leipaw, te a um boi vae cih
         leipaw alepipaw vawsawrunawpi tuh yn thua cih.
         22 Te tuh-e nin`ae kha dynsah khyh lanze hung sanmah lue lan khyh, thuasalama popaw
         ccungccaw`ae hanlan kha-e nin`ae kha dynsah athua cih.
         23 “Oute lukhakheit nynh, ‘Dotua, e kya nynh Kri tuh a um!’ tukhyhze khuin nynh a um!’
         ae cipya oh ze la zyn nan oh.
         24 Pawccecize ahme leipaw kri`ae te ahme leipaw profeh`ae oun langkuh cih`ae zah athua
         kho ze alepaw muihsanaw te ngaeangnaw kha oun langsakuh cih`ae; ou khate popaw ccungccaw`ae
         hei kha oun ling cih`ae.
         25 Dotua oh, nanning kha phe kae hopyaty vae oh.
         26 “Tukeiccu minmin nynh, ‘Dotua, Kri tuh rangkaw nynh a um!’ ae cipya oh ze la cceih
         nan oh. ‘Dotua, aning tuh akhaan lungkhu nynh a um!’ ae cipya oh ze la zyn nan oh.
         27 Pawccecize khozawlaekuhpaw tuh nithua langte yn laekuh zah niccaw langcia a aw hawte
         nynh Ccungccaw Ccapaw yn thuanaw lanpaw mah athua cih.
         28 Pawccecize michihrua a umnaw`ae miakaw kya langtaw`ae mah pynkheihlan a sueluakuh
         bua cih`ae.
         29 “Tuh-e nin`ae kya-e vawsawrunaw koute vaekheihmawte khuanin amoh vae cih zah sawpaw
         aw vae lan khyh, te awsi`ae tuh vaawlui kyate accah cih`ae zah vaawran kya-e thungnaw`ae
         tuh oun hy vae cih.
         30 “Oute vaawran kya Ccungccaw Ccapaw muihsanaw yn langkuh cih; oute laephi kya-e minphuin`ae
         balyn tuh oun rah oun khui cih`ae, te Ccungccaw Ccapaw nynh thungnaw te alepaw phu-enaw
         ryte vaaw lang-e maeking`ae kya yn rung paw kha oun muih vae cih`ae.
         31 Te myarya accaepaw mungkae roi ryte a vaaw ccungccaw`ae kha yn saw cih`ae zah amaw
         nynh a po`ae paw kha minmin nynh laephi kipali kyate, vaawran athangnaw sang kheit
         kyate sang kheit kyacia pynkheihlan oun suelua cih`ae.
         32 “Thaeku ku tousenaw phungpaw hynh atu ccangku tua oh; aran ano lya anaw`ae he yn
         toih tuh hawning ccyh anae vae cipaw na ny oh.
         33 Tuh-e hawte nanning nynh hynh-e uccaw`ae balyn hynh he nae muih vae oh ze Ccungccaw
         Ccapaw yn thuanaw lanpaw tuh anae vae, thuakaw kin cia yn naekuh vae cipaw la nyh
         ccavae oh.
         34 Byaccaccing kae hopya oh, hynh-e uccaw`ae balyn acyiku kou makhia atu-e ccungccaw`ae
         zo lan khyh`ae.
         35 Vaawran te laephi tuh azo cih, thuasalama ka bya`ae tuh zo lan khyh.
         36 “Thuasalama tuh-e nin te ccyh tuh hung nynh sanmah nyh khyh, vaawran um paw vaaw
         ccungccaw`ae nynh mah nyh khyh`ae, thuasalama ka Paaw kyalya nynh a nyh.
         37 Te Noah ccyh lya hawte nynh Ccungccaw Ccapaw yn thuanaw lanpaw mah yn cyikuh cih.
         38 Pawccecize tuipayn a thua maw nin`ae kya, Noah nynh sanphalung lungkhu lang a tee
         nin cia, minmin tuh aete, niate, zudykute, zudypyakute nynh a um`ae.
         39 Te tuipayn thua zah minmin balyn pung a cciakhae`ae cia raeringku lanpaw kha nyh
         khyh`ae; tuh-e hawte Ccungccaw Ccapaw yn thua lanpaw kya acyikuh bua cih.
         40 Oute tuh-e ccyh lya lei kya a um paw ccungccaw luning laku lukheit kha law athua
         cih zah lukheit tuh cciataw athua cih.
         41 Sungmia a mia paw luning laku lukheit kha law athua cih zah lukheit tuh cciataw athua
         cih.
         42 “Tukeiccu paw suimilan ccyh kya nynh nae Bawipaw tuh yn thua cih cipaw na ny khyh
         oh keiccuze paccynkute la ngaw oh.
         43 Thuasalama e hynh nyh oh; inn hoitu nynh paw ccyh kya nynh miruhpaw yn thua cih cipaw
         kha phe a ny lanze a inn kha a kiabia khyh nawlan phe a ngaw cih cipaw na ny oh.
         44 Tukeiccu nanning mah raeringkuh oh, pawccecize na ngaehoi khyh oh ccyh lyakhe Ccungccaw
         Ccapaw tuh yn thua cih.
         45 “Te a bawipaw nynh a inn kya-e ccungccaw`ae kha accyh azaw vae ze ae lanpaw a neetu
         lang, a inn lungkhu a uktu lang a khang paw zyn lan um paw te ahawpaw see tuh hungmou
         athua?
         46 Tuhte rya a law paw kha a bawipaw nynh yn thua zah a muihpya paw see tuh hythuaccoupaw
         nynh thua.
         47 Byaccaccing kae hopya oh, kha-e see kha a uccaw balyn tungvaw uktu lang a tangsah
         cih.
         48 Thuasalama see hoy leipaw nynh a thinlung kya, ‘Ka bawipaw yn thua lanpaw tuh aro
         ung cih,’ ci zah,
         49 a ban`ae see`ae kha a bua vae`ae, te a neih`ae paw ryte aete niate a um vae.
         50 Kha-e see nynh a ngaw khyh nin te a ny khyh ccyh lyakhe a bawipaw tuh mang yn thua
         lanze,
         51 kha-e see kha ccangning lang thoh bae cih zah a hanpaw tuh cyihruh`ae nynh a ccou`ae
         paw kha a ccoubua cih; tuin kya rawkhuinaw te hawzynaw a um cih.

1 “Te vaawran peenaw tuh zudy ccangvaepaw kha cciadue lan mih maeekhua`ae kha ccyngkuh`ae
         zah a cceih`ae paw liaccady luhaw te nynh aloku.
         2 Te minmin kyaze lu pangaw tuh haw`ae zah lu pangaw tuh angaee`ae.
         3 Angaee`ae paw tuh mih maeekhua`ae ccyngkuh`ae zah maeetui ccyngkuh bia khyh`ae.
         4 Thuasalama ahaw`ae paw tuh mih maeekhua ryte a bawng kya maeetui kha a ccyngku bia`ae.
         5 Zudy ccangvaepaw khaw yn ro tuh minmin balyn tuh ngawphukuh`ae zah phe a itheih`ae.
         6 “Te ziraccyng khe, ‘Dotua oh, zudy ccangvaepaw yn thua vae; amaw te tungku lan nanning
         oun toikuh ccavae oh!’ cite roi accae.
         7 “Oute tuh-e liaccady`ae balyn tuh tho`ae zah mih maeekhua`ae kha a paccynku`ae.
         8 Te angaee`ae paw nynh ahaw`ae paw kha, ‘Nae maeetui abang kha oun pyabua oh, pawccecize
         kae maeekhua`ae a tui phe athang,’ a cipya`ae.
         9 “Thuasalama ahaw`ae paw nynh, ‘Tuhte thua khyh, kaemaw hanlan te nanning hanlan zaw
         lan khyh, a zua`ae paw kalan cceih oh lah naemaw hanlan oun rekuh oh,’ a cipya`ae.
         10 “Te minmin nynh maeetui reku lan a ccia`ae lyakhe, zudy ccangvaepaw tuh yn thua vae;
         te paccynkute um`ae paw tuh amaw ryte zudy poi kalan a tee`ae; te thuakaw kha phe
         a khaw vae`ae.
         11 “Tuhkoute ccangpaw liaccady`ae tuh mah oun thua`ae zah, ‘Bawipaw, Bawipaw, kaening
         mah oun hungpah bua!’ a ci`ae.
         12 Thuasalama aning nynh, ‘Byaccaccing kae hopya oh, nanning kae nyh khyh oh,’ cite
         a khung`ae.
         13 “Tukeiccu nanning nynh Ccungccaw Ccapaw yn thuanaw lanpaw nin te ccyh kha na ny khyh
         oh keiccu tuh phang la ngaw oh.
         14 “Pawccecize vaawran peenaw tuh ccungccaw lukheit nynh asawnaw ram lang khuaccung
         lan noukuh zah a see`ae kha ko`ae zah a uccaw`ae kha minmin kalan a ahpaw hawte nynh
         athua.
         15 Te luraveih kha amaw a cyi khonaw thyhte, lukheit kha talent ccangpangaw a pya, lukheit
         kha kaw ning a pya, te lukheit kha ccangkheit a pya; oute palou khuaccungtaw`ae.
         16 Oute talent kaw pangaw a ccou paw nynh cceih zah kha-e te kung a ku, te ccangpaw
         talent kaw pangaw a mue.
         17 Te tuh-e hawte talent ccangning a ccou paw nynh mah ccangpaw talent ccangning a mue.
         18 Thuasalama talent ccangkheit a ccou paw tuh cceih zah laephi kha thae zah a bawipaw
         phua kha zya a thuru.
         19 “Ccyhsaepi aro koute tuh-e see`ae mih bawipaw tuh yn thua zah minmin ryte ccazing
         a tua`ae.
         20 Te phua talent kaw pangaw a ccou paw nynh yn thua zah ccangpaw talent kaw pangaw
         kha yn ccyngbia zah, ‘Bawipaw, nang nynh kae kha talent kaw pangaw nae ah; dotua,
         kha-e laelan talent kaw pangaw bua ka mue,’ a cipya.
         21 “A bawipaw nynh kha-e paw kha, ‘Ahoy, zyn lan um paw see hoypaw, uccaw ccapyhpaw
         kya nang tuh zyn lan na um, uccaw patae tungvaw uktu lang kae rae cih, na bawipaw
         kya-e lungtuanaw lungkhu lang teebua,’ a cipya.
         22 “Talent kaw ning a ccou paw mah yn thua zah, ‘Bawipaw, nang nynh kae kha talent kaw
         ning nae ah; dotua, kha-e laelan ccangpaw talent kaw ning ka mue,’ a cipya.
         23 “A bawipaw nynh, ‘Ahoy, zyn lan um paw see hoypaw, uccaw ccapyhpaw kya nang tuh zyn
         lan na um, uccaw patae tungvaw uktu lang kae rae cih; na bawipaw kya-e lungtuanaw
         lungkhu lang teebua,’ a cipya.
         24 “Oute talent ccangkheit a ccou paw nynh yn thua zah, ‘Bawipaw, nang tuh myarya a
         reipaw ccungccaw, na ccouku leinaw kya a ruekuh paw te na vuaku leinaw kya a sueluakuh
         paw nynh na thua cipaw kha ka ny.
         25 Tukeiccu ka rih, te ka cceih zah na phua talent kha laephi kya ka thuru; dotua na
         uccaw tuh e kya phang a um,’ a cipya.
         26 “A bawipaw nynh khung zah, ‘Seethya-seeruh paw te thawnawpaw, ka ccouku leinaw kya
         ka ruekupaw te ka vuaku leinaw kya ka sueluakupaw kha na ny.
         27 Tukeiccu nang nynh ka phua kha phuarutu`ae kalan na nung lan accan, ou tuhte he kae
         thua te ka phua tuh amia ryte ka mue vae cih.
         28 “Tukeiccu a talent phua kha a kyate laah oh lah talent kaw haw a hoi paw kha pya
         oh.
         29 Pawccecize a hoi paw ccungccaw miakaw kha pyachih athua cih zah pataepi a hoi cih;
         thuasalama a hoi leipaw ccungccaw kyate a hoithypaw kha heize lawpya athua cih.
         30 Te nanning nynh ccungkia leipaw see kha rawnaw te hawzynaw a umnaw atolang mohnaw
         lungkhu langkhe dae vua oh,’ a cipya`ae.
         31 “Ccungccaw Ccapaw nynh a phu-enaw te, athyaapaw vaaw ccungccaw`ae balyn ryte he yn
         rung te, a phu-enaw suitungkhung vawlan yn dahung vae cih.
         32 Te amaw malang minphuin`ae balyn tuh oun sueluakuh cih`ae; te tuuringtu nynh a tuu`ae
         kha mia`ae kyate a phia hawte aning nynh minmin kha lukheit kyate lukheit yn phia
         cih`ae.
         33 Te tuu`ae kha a ranglang yn nung cih`ae, thuasalama mia`ae kha a voilang khe a nung
         cih`ae.
         34 “Oute Siapharan nynh a ranglang um`ae paw kha, ‘Ka Paaw kya-e hythuaccou`ae paw nanning
         rang oh, laephipi athonaw kyate nae hanlan paccynpaw peenaw hynh rhoccou oh.
         35 Pawccecize kae ka vuelaw lya aepaw nae pya oh, ka tuihaw lya nia lanpaw nae pya oh,
         kae mikhiapaw ka thua lya innccung nae ua oh;
         36 ka sasete ka um lya uccaw nae lawsaku oh, ka ccih zah nae dooih oh, thunginn kya
         ka um zah nae via oh,’ oun cipah cih`ae.
         37 “Oute a ding`ae paw nynh, ‘Bawipaw, hotuh lya mou na vuelawpaw kae muih zah aepaw
         kae dang? Tukhyhze na tuihaw zah nia lanpaw kae pya?
         38 Hotuh lya mou mikhiapaw lang na tang paw kha kae muih zah nang kha kae thua sah?
         Tukhyhze na sasete na um zah uccaw kae lawsaku?
         39 Tukhyhze hotuh lya mou na cci paw te thunginn kya na um paw kha kae muih zah kae
         paebua?’ cite oun khung cih`ae.
         40 “Te Siapharan nynh a khung cih`ae zah minmin kha, ‘Byaccaccing kae hopya oh, hynh-e
         ka uno`ae lakuze adih huapaw lukheit tungvaw na cyi oh paw miakaw kha kamaw kya na
         cyi oh paw nynh thua,’ a cipah cih`ae.
         41 “Oute a voilang um`ae paw kha mah, ‘Nanning thyalaw`ae paw, diabolos te a vaaw ccungccaw`ae
         hanlan paccynpya paw zungzae tynpaw maee lungkhu langkhe, kamaw kyate pou oh.
         42 Pawccecize kae tuh ka vuelaw zah looh nae pya khyh oh, ka tuihaw zah nia lanpaw nae
         pya khyh oh.
         43 Kae tuh mikhiapaw lang ka tang zah nae thuasah khyh oh; sasete ka um zah uccaw nae
         lawsakuh khyh oh; ka ccih, te thunginn kya ka um zah nae paebua khyh oh,’ cite oun
         cipah cih`ae.
         44 “Oute minmin nynh mah, ‘Bawipaw, hotuh lya mou na vuelawpaw kae muih, tukhyhze na
         tuihaw paw, mikhiapaw lang na tang paw, sasete na um paw, na cci paw, thunginn kya
         na um paw kha kae muih zah na hanlan ryalawpya leite kae um?’ cite oun khung cih`ae.
         45 “Oute aning nynh minmin kha, ‘Byaccaccing kae hopya oh, hynh-e`ae lakuze adih huaccepaw
         lukheit tungvaw na cyi khyh oh paw miakaw kha kamaw tungvaw na cyi khyh oh paw nynh
         thua,’ cite yn khung cih`ae.
         46 “Te hynh-e`ae tuh zungzae detahnaw lungkhu lang nynh a cceih cih`ae, thuasalama a
         ding`ae paw tuh zungzae hiinnaw lungkhu lang nynh a cceih cih`ae,” a ci.

1 Ou tuhcihte hynh-e a hopaw balyn hynh Jesu nynh he a thangsah tuh a zuitu`ae kha,
         2 “Nin ning koute Kawtaw Poi a um cipaw kha nanning nynh na ny oh, te Ccungccaw Ccapaw
         tuh khiade khylan ah athua cih,” a cipya`ae.
         3 Oute alepaw ranpibawi`ae te kawbya ccangpatu`ae te ccungccaw piccang`ae tuh Kaiafas
         acikuh paw ranpibawi lupi inn maepaw langkhe oun sueluakuh`ae zah,
         4 te minmin nynh Jesu kha lingte kae kyngsah lah kae chia ccaw cite khuakhanku`ae.
         5 Thuasalama, “Ccungccaw`ae oun pookuh sei cih`ae, poi nin tuh thua nan sah,” a ci`ae.
         6 Te Bethani khua kya vaethyakaepaw Simon inn kya Jesu a um lyakhe,
         7 nopinung lukheit nynh myarya aphutepaw mynkhuhpaw satho alabasta lung tuihinbu bukheit
         kha amaw kalan ccyng zah ae lan cite a dahung lyakhe kha-e kha a lu kya a bu.
         8 Thuasalama a zuitu`ae nynh kha-e kha he a muih`ae tuh myarya mih thinria zah, “Pawccemou
         e hynh alakaw lang a tangsah han?
         9 Pawccecize hynh-e mynkhuhpaw satho hynh phua patae lang zuate ryachi`ae kha pya lanpaw,”
         a ci`ae.
         10 Kha-e kha Jesu nynh he a nyh tuh minmin kha, “Pawccemou nopinung kha vawsaw na pya
         oh? Pawccecize aning nynh ka tungvaw ahoypaw rya kha phe a law vae.
         11 Pawccecize ryachi`ae tuh nanning kya pei a um`ae, thuasalama kae tuh nae kya pei
         ka um khyh.
         12 Pawccecize hynh-e mynkhuhpaw satho ka pyn vawlan a bu paw kya aning nynh e hynh ka
         rhua ccynaw hanlan a paccynpaw nynh thua.
         13 Byaccaccing kae hopya oh, lae vawlan balyn kya hynh-e thehoypaw honaw miakaw kya,
         hynh-e nopinung nynh a cyipaw hynh mah amaw liathui nawlan hobia athua cih,” a cipya`ae.
         14 Oute luhaw laening kyaze lukheit athua paw, Judas Iskaria acikuh paw tuh alepaw ranpibawi`ae
         kalan cceih zah,
         15 “Aning kha nae kalan kae ah ze pawmou nae pya cih oh?” a ci. Te minmin nynh ngunphua
         phuaccang sungthung kha a riapya`ae.
         16 Te tuh-e ccyh kyate Judas nynh amaw kha phee khylan ccyhhoy kha a ccungku vae.
         17 Te Ransi py leipaw Sanlou Poi masaty nin kyakhe zuitu`ae nynh Jesu kalan oun thua`ae
         zah, “Kawtaw Poi na ae nawlan pawkyamou na hanlan nae paccynsah ry?” cite a khia`ae.
         18 Te Jesu nynh, “Khua lungkhu lang la cceih oh lah ccungccapaw lukheit kha, ‘Ccangpatu
         nynh, “Ka ccyh anae vae, na inn kyakhe ka zuitu`ae ryte Kawtaw Poi kae mang cih,”
         a ci,’ cite la hopah oh,” a cipya`ae.
         19 Te zuitu`ae nynh Jesu nynh a hopya`ae hawte a cyi`ae; te minmin nynh Kawtaw Poi dangkunaw
         kha a paccyn`ae.
         20 Te zete he a thua tuh aning tuh luhaw laening ryte ae lan a dahung`ae.
         21 Te he a ae`ae tuh Jesu nynh, “Byaccaccing kae hopya oh, nanning laku-e lukhakheit
         nynh kamaw hynh yn ah cih,” a ci.
         22 Te minmin tuh myaryasangkae mih ngaethah zah, “Bawipaw, tuh-e paw tuh kae ka thua
         zaw?” cite luraveih nynh amaw kha a khia`ae.
         23 Te aning nynh khung`ae zah, “Kamaw ryte pake kya a kuih a pubua paw ccungccapaw nynh
         kamaw hynh yn phee cih.
         24 Amaw konglang azeikuh thyhhawte Ccungccaw Ccapaw tuh a cceih ccaccing cih; thuasalama
         Ccungccaw Ccapaw a pheetupaw ccungccapaw hanlan paw ngaethya lan um babang! Tuh-e
         paw hanlan a la pui khyh ze ahoyhua cih paw,” a cipya`ae.
         25 Oute amaw a pheetu Judas nynh tho zah, “Rabbi, tuh-e paw tuh kae tou?” a ci. Jesu
         nynh, “Na ho paw tuh athua,” a ci.
         26 Te he a ae`ae tuh Jesu nynh sanlou kha laah zah lungtuabya a ho, te kha-e kha eih
         zah a zuitu`ae kha pya`ae zah, “Lawkuh oh, ae oh, e tuh ka pyn nynh thua,” a cipya`ae.
         27 Te banang kha laah zah lungtuabya a ho koute minmin kha a pya`ae; te, “Nanning balyn
         e hynh neih oh.
         28 Pawccecize e tuh ccungccaw patae seinaw ngaethyanaw hanlan luasah paw byakin thawpaw
         kya-e ka chiise nynh thua.
         29 Thuasalama nanning kae hopya oh, ka Paaw peenaw kya nanning ryte athawpaw misutui
         ka nia nin a thua makhia, atu koute hynhtahawpaw misutui hynh ka neih boi vae lan
         khyh,” a ci.
         30 Te thehoysanaw law ccangkheit kha a sah kou`ae te minmin tuh Oliv Mua lang a cceih
         vae`ae.
         31 Oute Jesu nynh minmin kha, “Atu khuazi kamaw keiccuze nanning balyn tuh nae lung
         oun thang cih; pawccecize, ‘Tuuringtu kha ka bua cih zah tuuphu`ae tuh pung a phiakuh
         cih`ae,’ cite azeikuh.
         32 “Thuasalama kae tuh ka thothui koute nae malang Galilee lang ka la cceihty cih,”
         a cipya`ae.
         33 Piter nynh tho zah, “Nang na keiccuze hynh-e`ae balyn tuh a maeleihku`ae zemah kae
         tuh kharyh ka maeleihkuh lan khyh,” a ci.
         34 Jesu nynh Piter kha, “Byaccaccing kae hopya, atu khuazi awkhungpaw a khua maw, kamaw
         hynh vaethung nae vua cih,” a cipya.
         35 Piter nynh, “Namaw ryte phe ka chibua lan zemah nang kha kae vua lan khyh,” a ci.
         Tuhe hawte zuitu`ae balyn nynh mah a ci`ae.
         36 Oute Jesu tuh minmin ryte Kethsemane a ci`ae paw ahmin kya oun thua zah zuitu`ae
         kha, “Khuhlang khuin ka la cceih cih zah saw ka sang loukaw nanning e kya la dahung
         hin oh,” a cipya`ae.
         37 Te Piter te Zebedi ccaaw`ae luning kha a hoeibua`ae; te a ngaethah vae zah myarya
         a lungvawsaw vae.
         38 Oute minmin kha, “Ka hiinnaw-muisaw tuh chi lan ciate myaryasangkae a ngaethah; nanning
         e kya um oh lah kamaw ryte ngaw oh,” a cipya`ae.
         39 Te ccapyh asawnaw malang rakyh cceih zah bakhung zah, “Pou ka Paaw, athua kho ze
         e banang nynh kae hynh yn kawtaw sah; tuhzemah kae ka ry hawte thua nan sah, thuasalama
         na ry hawte thua sah,” cite sawsang.
         40 Te zuitu`ae kalan thua zah a i`ae paw kha a muih, te Piter kha, “Pawte! Kamaw kha
         suimilan ccangkheit san nae ngaw kho khyh oh tou?
         41 Tuh-ounaw lungkhu lang na phungku khyh nawlan oh ngaw oh lah sawsang oh; muisaw nynh
         tuh a ry ccaccing, thuasalama pynsaw tuh a thawzya,” a cipya.
         42 Vaeningnaw, bua cceih zah, “Pou ka Paaw, hynh-e banang hynh kae nynh nia leite athua
         kho khyh ze kamaw hynh yn kawtaw khyh nawlan na rynaw thyhte thua sah,” cite saw bua
         a sang.
         43 Te yn thua zah zuitu`ae bua a i`ae paw kha a muih; pawccecize mih mit tuh daekuh
         vae khyh.
         44 Te minmin kha cciataw`ae zah bua a cceih, te bya phe alokuh lante vaethungnaw bua
         saw a sang.
         45 Oute a zuitu`ae kalan yn thua zah minmin kha, “Na i ung oh zah na hae-ung ung oh
         tou? Dotua oh, Ccungccaw Ccapaw tuh misei`ae kuih kalan ah ccyh yn thua vae.
         46 Tho ccavae oh, cceih ccavae oh sih; dotua oh, kamaw yn pheetupaw tuh yn thua vae,”
         a cipya`ae.
         47 Te a ho cciamang lya, dotua oh, luhaw laening kyaze lukheitpaw Judas tuh alepaw ranpibawi`ae
         te ccungccaw piccang`ae nynh yn saw`ae paw ccungccaw zapi ry thaloi te tungbang pung
         ccyngkute oun thua vae`ae.
         48 Te amaw a pheetupaw nynh, “Kae nynh kae myng paw ccungccapaw kha tuh Jesu nynh thua,
         amaw kha kyng oh,” cite minmin kha syntawnaw pya`ae zah a hopya`ae.
         49 Te Jesu kalan palou yn cceih zah, “Rabbi, na dan khaw!” cite beih zah amaw kha a
         myng.
         50 Te Jesu nynh, “Ka ban, paw khylan mou nae thua?” a ci. Oute minmin nynh oun thua`ae
         zah Jesu kha kyng`ae zah a cciakhae`ae.
         51 Te Jesu ryte a um`ae paw lukheitpaw nynh a kuih thua zah a thaloi kha dungkuh zah
         ranpibawi lupi seepaw lukheit kha a nakua thoh pae lang a bae.
         52 Oute Jesu nynh kha-e paw kha, “Na thaloi kha a umnaw kyakhe bua nung; pawccecize
         thaloi a lawkuh`ae paw balyn tuh thaloi te nynh a chih cih`ae.
         53 Ka Paaw nynh vaaw ccungccaw`ae kha atumaw legion haw laening lae alung yn pya nawlan
         ka Paaw kalan atu sawsangkuh kho lan khyh cite tou na tua?
         54 Tuhte lanze ‘Hynhte acyikuh cih,’ acikuh paw Ccathyaa tuh pawtemou accing vae cih?”
         a cipya.
         55 Tuh-e suimilan ccyh kya Jesu nynh ccungccaw zapi kha, “Miruhpaw a kyng`ae hawte kamaw
         hynh kyng lan thaloi ry, tungbang ryte tou nae ccianua oh? Tempal kya ccangpyate kae
         tuh nanning ryte nin takyh ka dahung, te nae kyng khyh oh.
         56 Thuasalama profeh`ae kya-e Ccathyaa accing nawlan nynh hynh-e balyn tuh acyikuh,”
         a cipya`ae. Oute zuitu`ae balyn nynh amaw kha vua`ae zah pung ccuetaw vae`ae.
         57 Te Jesu a kyng`ae paw ccungccaw`ae nynh amaw kha kawbya ccangpatu`ae te piccang`ae
         a sueluakunaw`ae ranpibawi lupi Kaiafas kalan a cciakhae`ae.
         58 Thuasalama Piter nynh ranpibawi lupi maepaw kyacia amaw kha asawpi te a zui. Tuh-e
         maepaw kalan teebua zah athangnaw kha muih khylan tempal ngawtu`ae kyakhe a dahungbua.
         59 Atu alepaw ranpibawi`ae te piccang`ae, te Sanhedrin kungsi`ae balyn nynh Jesu kha
         rawsete chia khylan ahme leipaw ccaekia a ccungpya`ae.
         60 Thuasalama muih khyh`ae; athua, ahme leipaw ccaekia`ae patae athua`ae zemah a seinaw
         kha muih khyh`ae. Nyathyakou ahme leipaw ccaekia luning oun thua`ae zah,
         61 “Hynh-e paw nynh, ‘Pachia tempal hynh ka roh kho zah nin thung lungkhu ka sakthui
         kho,’ a ci,” a ci`ae.
         62 Te ranpibawi lupi nynh thokuh zah Jesu kha, “Kaw kheit san na khung khyh`ae rei?
         Nang ae rawse`ae paw e ccaekia`ae hynh pawte?” a ci.
         63 Thuasalama Jesu tuh daetedae lang nynh a um. Te ranpibawi lupi nynh tho zah, “Nang
         tuh Pachia Ccapaw Kri na thua lanze yn hopya tua, a hiinpaw Pachia liate nang kha
         ccae kae sahsaku,” a cipya.
         64 Jesu nynh, “Nang nynh mang na ho latu. Tuhzemah nanning kae hopya oh, atu koute nanning
         nynh Ccungccaw Ccapaw tuh thungnaw ranglang kya a dahung paw te vaawran e maeking`ae
         kya yn rung paw kha nae muih cih oh,” a cipya.
         65 Oute ranpibawi lupi nynh a uccaw kha ccarae sei zah, “Pachia saryapaw bya kha phe
         a ho vae, tuh laelan paw ccaekia mou aening aho ung? Dotua oh, atu Pachia a saryapaw
         bya kha phe na thae vae oh.
         66 Pawte na tua oh?” a ci. Minmin nynh khung`ae zah, “Aning tuh chi lan accan,” a ci`ae.
         67 Oute a mae kya mih tuin te thoi`ae zah a thung`ae, te ccungccaw abang nynh mih kuihphe
         te bia`ae zah,
         68 “Nang Kri, nang ae bia paw hynh hungmou? Profeh hawte oun hopya tua?” a ci`ae.
         69 Tuhlya Piter tuh atolang maepaw kyakhe a dahung; te ryalawpatu nung taraw lukheit
         nynh a kalan yn thua zah, “Nang mah Galilee paw Jesu ryte a umbua paw nynh na thua,”
         a ci.
         70 Thuasalama Piter nynh minmin balyn malang pheikuh zah, “Paw nynh na ho cipaw ka nyh
         khyh,” a ci.
         71 Te Piter tuh maepaw khunglang he a pou te ccangpaw ryalawpatunung nynh muih zah tuin
         kya a um`ae paw ccungccaw`ae kha, “E paw mah Nazareth paw Jesu ryte a umbua paw nynh
         thua,” cite a hopya`ae.
         72 Thuasalama Piter nynh ccaesaku biate, “Tuh-e paw tuh ka nyh khyh,” cite bua a pheiku.
         73 Te khuekheih aro koute tuin kya a thadyn`ae paw nynh Piter kalan oun thua`ae zah,
         “Thanccingte nang mah minmin kyaze lukheit nynh na thuabua, pawccecize na byaho nynh
         namaw kha phe ae langsaku,” a ci`ae.
         74 Oute Piter nynh, “Tuh-e Ccungccapaw tuh ka nyh khyh,” cite thyalawkuh zah byakinku
         vae. Te awkhungpaw palou a khua vae.
         75 Te, “Awkhungpaw a khua mawze nang nynh vaethung nae vua cih,” cite Jesu nynh a hopya
         paw bya kha Piter nynh a liathui vae. Te atolang pou zah thawmawte a rah.

1 Awkhua he a thua tuh alepaw ranpibawi`ae te ccungccaw piccang`ae balyn nynh Jesu
         kha rawsete chia lante khuakhan`ae.
         2 Te minmin nynh Jesu kha a hee kou`ae te, cciakhae`ae zah ram uktu Pontias Pilat kalan
         a ah`ae.
         3 Oute Jesu a pheetu Judas nynh Jesu kha chia lante seibe`ae paw kha he a muih tuh
         ngaesikuh zah ngunphua phuaccang sungthung kha alepaw ranpibawi`ae te piccang`ae kalan
         bua ccyng zah,
         4 “Seinaw a hoi leipaw chii ka phee paw tuh phe ka sei vae,” a cipya`ae. Te minmin
         nynh, “Tuh-e tuh kaening te pawmou asekuh? Tuh-e tuh namaw la do,” a ci`ae.
         5 Te aning nynh ngunphua phuaccang`ae kha tempal kya dae vua zah phe a pou; te cceih
         zah amaw te amaw a nging phe a oku.
         6 Te alepaw ranpibawi`ae nynh ngunphua phuaccang`ae kha khuin`ae zah, “E`ae tuh chii
         mee athua keiccuze tempal sisua bung lungkhu lang nung lan ccan khyh,” a ci`ae.
         7 Te minmin nynh khuakhan`ae zah mikhia`ae u nawlan cite lae-ang raetupaw laekua kha
         tuh-e phua`ae khate a re`ae.
         8 Tukeiccu tuh-e laekua kha, ‘Chii Laekua’ cite atunin cia ko athua.
         9 Ou tuhte profeh Jeremiah nynh, “Israel ccungccaw`ae nynh amee a khya`ae paw amaw
         mee ngunphua phuaccang sungthung kha minmin nynh laah`ae zah,
         10 BAWIPAW nynh kamaw yn hopyasya thyhhawte, kha-e phua`ae kha lae-ang raetupaw laekua
         mee lang a pya`ae,” cite a hopaw bya tuh yn ccing vae.
         11 Te Jesu tuh ram uktu malang thadyn zah ram uktu nynh, “Nang hynh Jew`ae Siapharan
         na thua tou?” cite a khia. Te Jesu nynh, “Nang nynh mang na ho latu,” a cipya.
         12 Te alepaw ranpibawi`ae te piccang`ae nynh amaw kha seibe`ae zah kawkheit san khung
         khyh`ae.
         13 Oute Pilat nynh amaw kha, “Nang kha rawsete minmin nynh ccaekia hozeih nynh a khan`ae
         cipaw hynh na thae khyh tou?” a cipya.
         14 Te Jesu nynh bya kawkheit san khung khyh, tukeiccuze ram uktu tuh myarya a ngaeangthua.
         15 Te Kawtaw Poi kya ccungccaw zapi nynh a ry`ae paw thungccahpaw lukheit kha ccungccaw`ae
         kalan ram uktu nynh leih a sawpya`ae.
         16 Ou tuhlya Barabbas acikuh paw a minthaanpaw thungccahpaw lukheit a la um.
         17 Tukeiccu ccungccaw`ae pynkheihlan he oun sueluakuh`ae te Pilat nynh minmin kha, “Nanning
         nae kalan hungmou nae sawsah ry oh? Barabbas tou? Tukhyhze Kri acikuh paw Jesu tou?”
         cite a khia`ae.
         18 Pawccecize alepaw ranpibawi`ae nynh mih eiung keiccu nynh Jesu kha a ah`ae cipaw
         Pilat nynh phe a ny.
         19 Te byapianaw tungkhung vawlan Pilat he a dahung tuh, a zu nynh a kalan ccungccaw
         yn saw zah, “Kha-e adingpaw Ccungccapaw kha pawsang mah la cyih nan; pawccecize amaw
         keiccuze atunin ka maan kya myarya ka teing,” cite a hopya.
         20 Thuasalama alepaw ranpibawi`ae te piccang`ae nynh Barabbas kha ngiaku lan zah Jesu
         kha chiasah lan cite ccungccaw zapi kha a hy`ae.
         21 Ram uktu nynh, “Hynh-e luning`ae kyaze hung hynh mou nae kalan nae sawsah ry oh?”
         cite minmin kha a khia`ae. Minmin nynh, “Barabbas,” a ci`ae.
         22 Pilat nynh, “Tuhte lanze Kri acikuh paw Jesu hynh pawtemou ka cyih cih,” cite a khia`ae.
         Minmin balyn nynh, “Amaw tuh khiade thuasah,” a ci`ae.
         23 Te ram uktu nynh, “Pawccemou, paw hoyleinaw mou a cyi?” cite a khia`ae. Thuasalama
         minmin nynh, “Amaw tuh khiade thuasah,” cite houh a sia`ae.
         24 Pilat nynh pawpawte mah ka tae kho vae lan khyh`ae, thuasalama keisukeilae houh yn
         um vae cih`ae cipaw kha he a muih tuh tui kha lawkuh zah ccungccaw zapi malang a kuih
         kha singkuh zah, “Hynh-e adingpaw Ccungccapaw chiise kyate kae tuh ka lue, e tuh nanning
         la do ccavae oh,” a ci.
         25 Oute ccungccaw balyn nynh khung`ae zah, “Amaw chiise tuh kaening tungvaw te kae ccaaw`ae
         tungvaw thua vae sah,” a ci`ae.
         26 Oute Pilat nynh Barabbas kha mih kalan a sawpya`ae. Te Jesu kha buasah`ae zah khiade
         khylan a ah vae.
         27 Oute ram uktu a rhawkaw`ae nynh Jesu kha Byapianaw Khaan lungkhu lang cciakhae`ae
         zah rhawkawphu phukheit khaleihte Jesu kalan a sueluakuh`ae.
         28 Te minmin nynh a uccaw kha phae`ae zah asepaw boeikhua kha a zingsah`ae.
         29 Te hingpaw lukhung kha a khepah`ae koute a lu vawlan a khungsah`ae, te a ranglang
         kuih kya phaeku kha a ccyngsah`ae; te a malang ccukharutung`ae zah, “Jew`ae Siapharanpaw
         salan kae pya!” cite amaw kha a sarya`ae.
         30 Oute amaw kha mih tuin te a thoi`ae, te phaeku kha lawkuh`ae zah a lu kha a bua`ae.
         31 Te he a sarya kou`ae te minmin nynh boeikhua kha phae`ae zah amaw a uccaw kha bua
         a lawsaku`ae, te khiade lan a poukhae vae`ae.
         32 Te oun ccia lya`ae, minmin nynh Sairenia khua paw Simon acikuh paw ccungccapaw kha
         he muih`ae tuh Jesu vaelantung kha puih lan a riase`ae.
         33 Te Luru Hmin a ci`ae paw Golgotha cikuh paw hmin kya he a thua`ae tuh,
         34 akhahpaw ryte apykuhpaw misuriapaw kha nia lan Jesu kha a pya`ae; te he a tangtua
         tuh neih ry vae khyh.
         35 Te minmin nynh Jesu kha khiade`ae zah amaw a uccaw kha ccungthy dungte a neeku`ae;
         ou tuhte, “Minmin nynh ka uccaw`ae kha a neeku`ae, te ka uccaw kya minmin nynh ccungthy
         a dung`ae,” cite profeh nynh a hopaw bya accing nawlan nynh thua.
         36 Te dahungte minmin nynh khe kya Jesu kha phang a ngaw`ae.
         37 Te, “E PAW TUH JEW`AE SIAPHARAN JESU NYNH THUA,” cite azeikuh paw, amaw seibenawpaw
         ccaw kha a lu luki khe a tawpya`ae.
         38 Tuh-e ccyh kya damiah`ae luning kha, a ranglang lukheit, te a voilang lukheit amaw
         ryte a khiade bua`ae.
         39 Te laanpi cceih`ae paw ccungccaw`ae nynh amaw kha a sarya`ae, mih lu thuhpah`ae zah,
         40 “Tempal kha roh zah nin thung lungkhu phe a sakthui paw nang, namaw te namaw kha
         khumku tua! Pachia Ccapaw na thua lanze vaelantung kyate yn rungtua,” a ci`ae.
         41 Tuh-e hawte kawbya ccangpatu`ae ryte piccang`ae te alepaw ranpibawi`ae nynh mah sarya`ae
         zah,
         42 “Aning nynh ming`ae kha a khum`ae, amaw te amaw tuh khumkuh kho khyh. Aning tuh Israel
         Siapharan athua lanze atumaw vaelantung kyate yn rungtua sah lah amaw kha kae zyn
         cih.
         43 Aning tuh Pachia kha a doliakuh, Pachia nynh a ry lanze atumaw amaw kha luesah tua
         sah; pawccecize, ‘Kae tuh Pachia Ccapaw nynh ka thua,’ a ciku,” a ci`ae.
         44 Amaw ryte a khiade bua`ae paw damiah`ae nynh mah tuhhawte a saryabua`ae.
         45 Suimilan ccangtaruhnaw te ccangtakuanaw cia tuh-e ram balyn tuh pung amoh.
         46 Te zete suimilan ccangthung loukaw khe Jesu nynh, “Eli, Eli, lama sabach thani,”
         cite thawte a sia. Asuilan tuh, “Ka Pachia, ka Pachia, pawccemou kae hynh phe nae
         vuasya?” cipaw nynh thua.
         47 Tuin kya a thadyn`ae paw ccungccaw abang nynh tuh-e kha he a thae`ae tuh, “E paw
         hynh Elijah nynh a koku,” a ci`ae.
         48 Te minmin lakuze lukheit nynh vaekheihmawte ccue zah phuesi tungkheit kha laah zah
         misuriapaw kyakhe a dung, te phaeku kya hede zah nia lan a pya.
         49 Tuhlae`ae nynh, “Amaw khate umtua sah, Elijah tuh e paw khum khylan yn thua ta, yn
         thua khyh ta dotua oh sih,” a ci`ae.
         50 Jesu nynh thawte bua a sia koute, a muisaw kha a ah vae.
         51 Te dotua, tempal kya-e boei zokhawpaw tuh alu te alia cia ccangning lang ccarae seikuh,
         te innruisuekuh zah lung`ae akoi.
         52 Te shaw`ae hungkuh zah a ih`ae paw mithyaa`ae pyn patae tuh tho`ae zah,
         53 amaw thothuinaw koute, shaw`ae kyate oun toikuh`ae; athyaapaw khuapi lungkhu lang
         cceih`ae zah ccungccaw patae kalan a langkuh`ae.
         54 Tuhlya rhawbawipaw te amaw ryte a um`ae paw nynh Jesu kha phang ngaw`ae zah innruisuekuh
         paw te tuh-e acyikuh paw uccaw`ae kha he a muih`ae tuh myarya rih`ae zah, “Thanccingte
         e paw tuh Pachia Ccapaw nynh thua!” a ci`ae.
         55 Te Galilee ram kyate Jesu kha ryalawpah`ae zah a zui`ae paw nopi`ae patae mah asawpi
         langte do`ae zah tuin kya a um`ae.
         56 Tuh-e`ae laku Magdala khua nung Meri, te James te Joses mih nung Meri, te Zebedi
         ccaaw`ae mih nung a umbua`ae.
         57 Zete he yn thua tuh Arimathia khua paw Josef acikuh paw mihoipaw tuh tuhlang yn thua,
         amaw tuh Jesu zuitu mah a thua.
         58 Tuh-e paw nynh Pilat kalan cceih zah Jesu rhua kha a ngiaku. Oute Pilat nynh Jesu
         rhua kha pya lan kaw a pya`ae.
         59 Te Josef nynh a rhua kha he a lawkuh koute athyaapaw boeirawpaw khate a lung.
         60 Te lung kya a karyn paw athawpaw amaw shaw kyakhe kha-e kha a ccy; te alepipaw lung
         kha shaw khu mohrae kalan tounua zah phe a cceih.
         61 Te Magdala khua nung Meri te ccangpaw Meri tuh shaw te ahawiliakuh lante dahung`ae
         zah tuin kya a um`ae.
         62 Paccynkunaw Nin koute, awkhualan nin kya alepaw ranpibawi`ae te Farasi`ae tuh pynkheihlan
         Pilat kalan oun sueluakuh`ae zah,
         63 “Bawihaepaw, kha-e ccungccaw lingtupaw nynh a hiin lyaze, ‘Nin thung koute bua ka
         thothui cih,’ cite a hopaw kha kae syntaw.
         64 Tukeiccu nin thungnaw abia makhia shaw kha varyn ring lan kawpya`ae, tukhyh lanze
         a zuitu`ae nynh khuazi khe oun cceih cih`ae zah phe oun ruh cih`ae, te ccungccaw`ae
         kha, ‘Aning tuh chinaw kyate phe tho vae,’ oun cipah cih`ae; tukeiccu nyathyakou e
         hyngbya tuh masaty-e laeze houh aseihua vae cih,” cite a hopya`ae.
         65 Pilat nynh, “Nanning a ngawtu phang na hoi oh, la cceih oh, na cyi khonaw oh thyhte
         akhyn lan la ngawsah oh,” a cipya`ae.
         66 Tukeiccu minmin tuh cceih`ae zah lung kha tazeih khiate, te a ngawtu kha nungte shaw
         kha akhyn lan a rae`ae.

1 Sabbath nin thang zah lonaw nawkheit kyaze masaty nin khuadae takaw lang he yn cih
         tuh Magdala khua nung Meri te ccangpaw Meri tuh shaw do lan oun thua`ae.
         2 Te dotua, myarya arupaw innruisuekuh; pawccecize Bawipaw kya-e vaaw ccungccapaw nynh
         vaawran kyate yn rung zah yn thua, te shaw thufu kyate lung kha tou zah kha-e lung
         vawlan khe a dahung.
         3 A mitmae tuh khozaw hawte thua zah a uccaw tuh vuiraw hawte araw.
         4 Te amaw rawri`ae keiccuze shaw a ngawtu`ae tuh thyngkuh`ae zah ccungccaw achihpaw
         hawte nynh thua`ae.
         5 Te vaaw ccungccapaw nynh nopi`ae kha, “Nanning rih nan oh, pawccecize nanning nynh
         a khiade`ae paw Jesu kha na ccung oh cipaw ka ny.
         6 Aning tuh e kya um vae khyh, pawccecize a ho hawte phe a tho vae. Rang oh, Bawipaw
         a ccynaw`ae hmin hynh oun dotua oh.
         7 Te arangte la cceih oh lah a zuitu`ae kha aning tuh chinaw kyate phe a tho vae cite
         la hopah oh; te dotua oh, Galilee lang nae malang a cceih cih, tuin kya amaw kha na
         la muih cih oh; nanning kha kae hopya vae oh,” a cipya`ae.
         8 Te nopi`ae tuh ribiate, lungtuanaw alepi te shaw kyate arangte cceih`ae zah a zuitu`ae
         kha tuh-e thungpang hopya khylan a ccue`ae.
         9 Te a zuitu`ae kha hopya khylan a ccia`ae lyakhe, dotua, Jesu nynh minmin kha cciadue`ae
         zah, “Nae lungtua sah!” a ci. Te minmin nynh amaw kalan thua`ae zah a ccu kha pum`ae
         zah amaw kha a beik`ae.
         10 Oute Jesu nynh minmin kha, “Rih nan oh; cceih oh lah ka neitapaw`ae kha Galilee lang
         a ccia ccaw`ae la hopah oh, tuin kya minmin nynh kamaw kha oun muih cih`ae,” cite
         a hopya`ae.
         11 Atu tuh-e nopi`ae a ccia`ae lyakhe, dotua, shaw ngawtu`ae abang nynh khuapi lungkhu
         lang oun thua`ae zah acyihkuh paw uccaw balyn kha alepaw ranpibawi`ae kalan a hopya`ae.
         12 Te alepaw ranpibawi`ae tuh piccang`ae ryte sueluakuh`ae zah khuakhan`ae koute rhawkaw`ae
         kha phua patae pya`ae zah,
         13 “Nanning nynh, ‘Kae itheih lya khuazi khe a zuitu`ae nynh oun thua`ae zah a rhua
         kha phe a ru`ae,’ nae ci cih oh.
         14 Te hynh-e kong ram uktu nynh yn thae ze amaw kha kae soihbia cih zah nanning kha
         kae khynsah cih oh,” cite a hopya`ae.
         15 Tukeiccu minmin nynh phua kha lawkuh`ae zah a ccangpya`ae thyhte a cyi`ae; te hynh-e
         bya tuh Jew`ae laku atunin cia po pazaekuh lan a ho ung`ae.
         16 Oute zuitu luhaw laekheit tuh Galilee ram lang Jesu nynh a tawsya`ae paw mua muakheit
         kalan a cceih`ae.
         17 Te amaw kha he a muih`ae tuh minmin nynh amaw kha a beik`ae; thuasalama abang tuh
         mih lunghiin.
         18 Te Jesu nynh yn thua zah, “Vaawran kya te laephi vawlan kawhoinaw balyn tuh kamaw
         hynh pya athua vae.
         19 Tukeiccu nanning la cceih oh lah minphuin`ae balyn kha zuitu`ae lang la rae oh, minmin
         kha Paaw, Ccapaw te Thyaa Muisaw min kya baptisma-insah oh.
         20 Nanning kaw kae pyasya oh paw balyn kha a zui nawlan`ae la ccangpah oh; te dotua
         oh, laephi she athangnaw cia kae tuh nae kya tyty ka um,” cite a zuitu`ae kha a hopya`ae.
         Amen.MarkMarkMarkMarkMark
         
            

         
      
   
      
         Mark
12345678910111213141516
   
      
         1
1 Pachia Ccapaw Jesu Kri thehoypaw athotakawnaw.
         2 Profeh`ae ccauh kya, “Dotua, na ccianaw a paccyn cih paw ka zeccuetu kha na malang
         ka saw.
         3 Rangkaw kya a sia paw lukheitpaw roi nynh, ‘BAWIPAW a ccianaw kha paccynpah oh, a
         laanpi kha lawbabinlan raepah oh,’ a ci,” cite azeiku hawte;
         4 Johan nynh rangkaw khe baptisma insah`ae zah seinaw ngaethyanaw hanlan ngaesikunaw
         te asekuhpaw baptisma kong kha a ho.
         5 Te Judah ram um`ae paw balyn te Jerusalem kya um`ae paw balyn tuh Johan kalan oun
         cceih`ae zah mih seinaw`ae phykute Jordan Vaw khe amaw kya marya baptisma in`ae.
         6 Te Johan tuh kalauk ming te rae paw uccaw kha lawkuh zah a tae kyakhe saving taesung
         kha a sungkuh, te tungkhipaw`ae te rangkaw e khoitui kha nynh a ae.
         7 Te aning nynh, “Kae laeze athung huapaw kamaw koute yn thua cih, tuh-e paw ccukoh
         rui kha bakhungnua lan zah phoupya lan san kae tuh ka ngaekuh khyh.
         8 Kae nynh nanning kha tui kya baptisma kae insah ccaccing oh, thuasalama aning nynh
         tuh Thyaa Muisaw kya baptisma ae insah cih oh,” cite phung a ho.
         9 Ou tuhte tuin nin`ae kyakhe Galilee pee Nazareth khua kyate Jesu yn thua zah Jordan
         vaw kyakhe Johan nynh baptisma a insah.
         10 Te tui lungkhu te ccahe yn pou tuh vaawran ahungkuhpaw kha muih zah Muisaw nynh vafu
         hawte amaw tungvaw khe yn ccuh.
         11 Te vaawran kyate roi ccangkheit yn ccae zah, “Nang tuh na kya ka lungrythuapaw ka
         sungsahpaw ka Ccapaw nynh na thua,” a ci.
         12 Te vaekheihmawte Muisaw nynh Jesu kha rangkaw langkhe a cciakhae.
         13 Te Jesu tuh rangkaw khe nin sungpali um zah Setan nynh a tuh-ou; te rangsaw`ae ryte
         umkheih`ae zah vaaw ccungccaw`ae nynh a dooih`ae.
         14 Atu Johan kha thung a sah kou`ae te, Jesu tuh Pachia peenaw thehoypaw kha hote, Galilee
         pee lungkhu lang yn thua zah,
         15 “Accyh phe accing vae, te Pachia peenaw tuh anae vae, nanning ngaesikuh oh lah thehoypaw
         hynh zyn oh,” a ci.
         16 Te Galilee Rili pe Jesu po a cceih tuh, Simon te a neitaw Andru nynh rili lungkhu
         mia vua`ae paw kha a muih, pawccecize minmin tuh ngasaw kyngtu`ae nynh thua`ae.
         17 Te Jesu nynh minmin kha, “Kamaw oun zui oh lah nanning kha ccungccaw kyngtu`ae lang
         kae rae cih oh,” a cipya`ae.
         18 Te vaekheihmawte minmin nynh mih mia kha cciataw`ae zah amaw kha a zui`ae.
         19 Te tuin kyate rakyh asawnaw lang he thua tuh, kohlung lungkhu mih mia a thue cciamang`ae
         paw, Zebedi ccapaw James te a neitaw Johan kha Jesu nynh a muih`ae.
         20 Te minmin kha palou a ko`ae; te minmin nynh a hoh`ae paw ryalawpatu`ae ryte mih paaw
         Zebedi kha kohlung kya cciataw`ae zah amaw kha a zui`ae.
         21 Te minmin tuh Kapernaum khua lang cceih`ae zah Sabbath nin lya Jesu tuh sinakok lungkhu
         lang palou tee zah a ccangpya`ae.
         22 Te a thae`ae paw tuh a ccangpyanaw kha mih ngaeangthua, pawccecize kawbya ccangpatu`ae
         hawte thua leite, kawhoinaw a hoi paw lukheit hawte minmin kha a ccangpya`ae keiccu
         nynh thua.
         23 Atu mih sinakok kya athyaa leipaw muisaw bahkuhpaw ccungccaw lukheit a um, te tuh-e
         paw nynh,
         24 “Kae makhaete kae um sah! Nazareth paw Jesu, nang te kaening pawmou kae sekuh? Kaening
         ro khylan tou nae thua? Nang tuh hung nynh na thua cipaw kae ny, Pachia kya-e Athyaapaw
         Lukheit nynh na thua!” cite a sia.
         25 Te Jesu nynh pe zah, “Yccae nan, kha-e paw lungkhu kyate toikuh,” a cipya.
         26 Te athyaa leipaw muisaw nynh kha-e paw kha karae ho lang he a reih koute raerae sia
         zah kha-e paw lungkhu kyate phe a toikuh.
         27 Te ccungccaw`ae balyn tuh mih ngaeangthua zah, “E hynh paw ang mou? E hynh paw athawpaw
         ccangpyanaw aa mou? Pawccecize kawhoinaw te athyaa leipaw muisaw`ae heize kawpya zah
         minmin nynh a kaw phe a ngae`ae ccarei,” cite mimaw te mimaw laku bya a khiakuh`ae.
         28 Te vaekheihmawte a thungpang tuh Galilee pepan balyn pung apazaekuh.
         29 Te sinakok kyate he oun pou`ae te James te Johan ryte Simon te Andru tuh inn lungkhu
         lang palou a tee`ae.
         30 Thuasalama Simon a zu nung tuh ngesawling te ccih zah a ih cipaw kha minmin nynh
         Jesu kalan palou a hopya`ae.
         31 Te Jesu nynh cceih zah a kuih te kyng zah a tho, te a ngesawlingpaw vaekheihmawte
         phe dan zah aning nynh minmin elan ryalawpah vae`ae.
         32 Te zete khuanin he ccah tuh, ccinaw hoi`ae paw balyn te raerangsaro bahkuh`ae paw
         kha amaw kalan oun cciakhae`ae.
         33 Te khuapi balynte thuakawzung khe oun sueluakuh`ae.
         34 Te ccinaw aphuinphuin te a ccih`ae paw patae kha dansah`ae zah raerangsaro patae
         a dee; te raerangsaro`ae kha bya ho lan kaw ua khyh`ae, pawkeiccumacize minmin nynh
         amaw kha a ny`ae.
         35 Te awkhua takaw khuadae maw Jesu tuh tho zah a pou, te ccungccaw um leinaw langkhe
         cceih zah tuin kya sawsang.
         36 Te Simon te amaw ryte um`ae paw nynh Jesu kha a ccung`ae.
         37 Te amaw kha he muih`ae tuh, “Ccungccaw balyn nynh nang kha ae ccung`ae,” cite amaw
         kha a hopya`ae.
         38 Te Jesu nynh minmin kha, “Anaenaw khua`ae kalan cceih oh sih, tuin kya phung ka ho
         ccaw, pawccecize tuh-e khylan nynh kae tuh kae thua,” a cipya`ae.
         39 Te Galilee pepan balyn mih sinakok`ae kya po phungho zah raerangsaro`ae kha a dee.
         40 Te vaethyakaepaw lukheit nynh a kalan yn thua zah a malang bakhungte, “Na ry lanze
         kae hynh nae thyaasah kho,” cite Jesu kha a ngiaku.
         41 Te Jesu nynh ngaethya-umsah pawte a kuih kha dyng zah kha-e paw kha hae zah, “Kae
         nynh ka ry, nang thyaa ccavae,” a cipya.
         42 Te tuhte he a ho kou tuh vaekheihmawte vaethyaccinaw tuh a kyate phe toikuh zah aning
         tuh phe athyaa vae.
         43 -
         44 Te Jesu nynh, “Hung ccungccaw sanmah bya kaw kheit san la hopah nan, thuasalama la
         cceih lah namaw kha ranpibawi`ae kalan la dosakuh`ae, te Mawsi nynh kawpya paw kha-e
         silawnaw kha minmin kalan ccaekia ccangkheit lang na thyaanaw elan la rae,” cite tyntetyn
         lang byatawsya zah kha-e paw kha palou a saw.
         45 Thuasalama tuh-e paw nynh cceih zah kha-e kha houh yn phy tuh kha-e thungpang kha
         pung pazaesaku, tukeiccu Jesu tuh khuapi lungkhu lang alangkuh lante tee kho vae khyh;
         thuasalama atolang rangkaw khe nynh a um vae, te mih umnaw raveih kyate ccungccaw`ae
         nynh amaw kalan oun thua`ae.

1 Te nin sosoh aro koute Jesu tuh Kapernaum khua lungkhu lang bua yn tee zah aning
         tuh inn lungkhu a um cipaw kha a thae`ae.
         2 Te vaekheihmawte ccungccaw patae tuh pynkheihlan oun sueluakuh`ae, tukeiccu thuakaw
         kin cia umnaw um lei lan inn nynh ccung khyh`ae; te Jesu nynh minmin kha phung hopya`ae.
         3 Te ccungccaw lupali nynh oun puih`ae paw a kuihccuchihpaw ngeccih lukheit kha amaw
         kalan oun cciakhae`ae.
         4 Te ccungccaw zapi keiccuze amaw kalan naekuh kho khyh`ae zah a umnaw luki innccukaly
         kha a kia`ae; te poh a uasah`ae te ngeccihpaw kha a inawpaw iphae ryte a sawbung`ae.
         5 Jesu nynh mih zynnaw kha he a muih tuh kuihccuchihpaw kha, “Ka ccapaw, na seinaw
         tuh ngaethya thua vae,” a cipya.
         6 Thuasalama tuin kya a dahung`ae paw kawbya ccangpatu`ae abang nynh mih thinlung kya,
         7 “E paw hynh pawccemou tuhte Pachia saryapaw bya`ae a ho? Pachia laelan hungmou seinaw
         a ngaethya kho?” cite a tuaku`ae.
         8 Te Jesu nynh a thinlung kyate mih thinlung kya a tuaku`ae paw kha ccaheih he a nyh
         tuh minmin kha, “Pawccemou nae thinlung kya hynh-e kong tuhte na tuaku oh?
         9 Kuihccuchihpaw ngeccihpaw kha, ‘Na seinaw tuh ngaethya athua vae,’ cipya paw tou
         azoihua, tukhyhze, ‘Thokuh lah na iphae kha lawkuh lah cceih ccavae,’ cipya paw tou
         azoihua?
         10 Thuasalama nanning nynh Ccungccaw Ccapaw tuh laephi vawlan seinaw ngaethya lan kaw
         a hoi cipaw na ny nawlan oh,” ci zah, kuihccuchihpaw kha,
         11 Jesu nynh, “Nang kae hopya, thokuh lah na iphae kha lawkuh lah na inn lang cceih
         ccavae,” a cipya.
         12 Te vaekheihmawte aning tuh a thokuh, iphae kha lawkuh zah tuh-e`ae balyn malang khe
         a cceih vae, ou tuhte minmin balyn tuh mih ngaeangthua zah, “Atu e hawte kharyh kae
         muih boi khyh,” ci`ae zah Pachia kha phu-esah`ae.
         13 Te Jesu tuh rili kin lang bua cceih zah ccungccaw zapi balyn tuh a kalan oun thua`ae,
         te minmin kha a ccangpya`ae.
         14 Te he a cceih tuh ngunto khoinaw kya a dahung paw Alfeas ccapaw Levi kha muih zah,
         “Kamaw yn zui,” a cipya. Te aning nynh thokuh zah amaw kha a zui.
         15 Ou tuhcihte Jesu tuh Levi inn zete looh-aenaw kya a dahung lya, ngunto khoitu`ae
         te misei`ae patae mah Jesu te a zuitu`ae ryte pynkheihlan a koihbua`ae, pawccecize
         tuin kya ccungccaw patae um`ae zah amaw kha a zui`ae.
         16 Te kawbya ccangpatu`ae te Farasi`ae nynh ngunto khoitu`ae te misei`ae ryte a aekheih`ae
         paw kha he muih`ae tuh minmin nynh a zuitu`ae kha, “Pawcce aning nynh ngunto khoitu`ae
         te misei`ae ryte aekheih`ae zah a niakheih`ae?” cite a khia`ae.
         17 Tuh-e bya kha Jesu nynh he thae tuh minmin kha, “Adan`ae paw nynh sibawi peki khyh`ae,
         thuasalama a ccih`ae paw nynh a peki`ae, kae tuh adingpaw ko khylan kae thua khyh,
         thuasalama misei`ae nynh a ngaesiku ccaw`ae cite nynh kae thua,” a cipya`ae.
         18 Johan zuitu`ae te Farasi`ae zuitu`ae tuh looh-ae leih a sung`ae, te minmin nynh oun
         cceih`ae zah Jesu kha, “Pawccemou Johan zuitu`ae te Farasi`ae zuitu`ae tuh looh-ae
         kae sung, thuasalama nang na zuitu`ae ze sung khyh`ae rei?” a cipya`ae.
         19 Jesu nynh minmin kha, “Zudy ccangvaepaw tuh poi oun too`ae paw a uno`ae ry phang
         a um lya zudy poi oun too`ae paw a uno`ae nynh looh-aesung ngaw`ae ta? Zudy ccangvaepaw
         minmin ryte a um lungkhu balyn tuh looh-aesung lan khyh`ae.
         20 Thuasalama zudy ccangvaepaw minmin kyate lawpya nin yn thua cih, oute tuin nin`ae
         kya minmin nynh looh-ae oun sung cih`ae.
         21 “Hung ccungccaw nynh sanmah athawpaw uccaw khate arynpaw uccaw kha bianah boi khyh,
         a bianaw lanze kha-e athawpaw nynh arynpaw kha poh laah zah houh aseikuh paleih.
         22 Te hung ccungccaw nynh sanmah athawpaw misutui kha arynpaw misu-saving bung lungkhu
         lang ruin boi khyh. A ruin lanze misutui athawpaw nynh misusaving bung kha phae pawsah
         zah misutui azu, te misu-saving bung tuh aroh; thuasalama athawpaw misutui tuh athawpaw
         misu-saving bung kya nynh ruin lan accan,” a cipya`ae.
         23 Ou tuhcihte Sabbath nin kya Jesu tuh loo kyakhe po he a cceih tuh, a cceih lalia`ae
         lante, a zuitu`ae nynh looh avui`ae kha a zuku`ae.
         24 Te Farasi`ae nynh Jesu kha, “Dotua, pawccemou Sabbath nin kya kawbya nynh cyi lan
         a ua leipaw minmin nynh a cyi`ae,” cite a khia`ae.
         25 Te Jesu nynh, “David nynh a vuelaw zah ahobou lya amaw ryte um`ae paw ryte paw nynh
         a cyi cipaw kharyh na ria boi khyh oh tou?
         26 Ranpibawi lupi Abiathar nin ccyh lyaze Pachia inn lungkhu lang tee zah ranpibawi
         laelan hung nynh sanmah ae lan kawbya nynh a ua leipaw, Pachia malang nungpyapaw sanlou
         kha ae zah amaw ryte um`ae paw kha mah a pyabua`ae paw kha pawcihte?” cite minmin
         kha a khung`ae.
         27 Te Jesu nynh, “Sabbath tuh ccungccaw hanlan nynh rae athua, te ccungccaw tuh Sabbath
         hanlan thua khyh.
         28 Tukeiccu Ccungccaw Ccapaw tuh Sabbath Bawipaw mah athua,” a cipya`ae.

1 Te Jesu tuh sinakok lungkhu lang bua tee zah, tuin kya a kuih hawkheit lang achihpaw
         ccungccapaw lukheit a la um.
         2 Te minmin nynh seibe khylan, Sabbath nin kyakhe kha-e paw kha yn dansah ta, yn dansah
         khyh ta cite amaw kha a dokhaw`ae.
         3 Te Jesu nynh a kuih achihpaw ccungccapaw kha, “Malang yn cceih,” a cipya.
         4 Te Jesu nynh minmin kha, “Sabbath nin kya ahoypaw cyi lan kawbya nynh a ua tou? Tukhyhze
         ahoy leipaw cyi lan tou a ua? Hiinnaw kha so khum lan a ua tou? Tukhyhze chia lan
         tou a ua?” cite a khia`ae. Thuasalama minmin tuh daetedae lang zya um`ae.
         5 Te thinria te minmin kha po lekuh lang he a do`ae tuh mih thinlung akhung paw elan
         a ngaethah zah kha-e paw kha, “Na kuih kha dyngtua,” a cipya. Te aning nynh a kuih
         kha dyng zah hawkheit lang hawte phe ahoy vae.
         6 Te Farasi`ae tuh pou`ae zah Jesu kha rawsete pawtemou chia lan cipaw kha Herod ccungccaw`ae
         ryte vaekheihmawte khuakhanku`ae.
         7 Thuasalama Jesu tuh a zuitu`ae ryte rili pe lang a nuekuh`ae, te Galilee pee kyate,
         Judah pee kyate,
         8 Jerusalem kyate, Idumia kyate, te Jordan vaw khuraw lang kyate ccungccaw zapi nynh
         amaw kha a zui`ae; te Tai khua te Sidon khua pepan um`ae paw ccungccaw zapi nynh Jesu
         nynh a cyi paw alepipaw uccaw`ae kong kha he thae`ae tuh amaw kalan oun thua`ae.
         9 Te ccungccaw zapi nynh amaw kha phang lungnuaku khyh nawlan`ae, kohlung ccangkheit
         a pe tyty nungpya lan Jesu nynh a zuitu`ae kha a hopya`ae.
         10 Pawccecize ccungccaw patae a dansah`ae keiccuze ccinaw hoi paw ccungccaw miakaw nynh
         amaw kha tung khylan a kalan a tuh-eihkuh`ae.
         11 Te athyaa leipaw muisaw bahkuh`ae paw nynh amaw kha he muih`ae tuh a malang bakhung`ae
         zah, “Nang tuh Pachia Ccapaw nynh na thua,” cite raerae sia`ae.
         12 Te Jesu nynh amaw kong kha na nysah lan khyh oh cite minmin kha tyntetyn lang byatawsya`ae.
         13 Te Jesu tuh mua vawlan kaethung zah a ry paw ccungccaw`ae kha amaw kalan khe ko`ae
         zah minmin tuh a kalan a thua`ae.
         14 Te Jesu nynh luhaw laening kha amaw ryte um khylan te minmin kha phungho lan saw
         khylan,
         15 ccinaw`ae dansah khylan te raerangsaro`ae a dee kho nawlan`ae kawhoinaw a mue ccaw`ae
         cite a khang`ae.
         16 Tuh-e a khang`ae paw tuh: Piter cite min a phuthui paw Simon;
         17 te Zebedi ccapaw James, te James neitaw Johan, te minmin kha Boaneke cite min a phuthui`ae,
         asuilan tuh, ‘Ria ccapaw`ae,’ cipaw nynh thua.
         18 Te Andru, te Filip, Bartholomew, Matthai, Thomas, Alfeas ccapaw James, Thadde, te
         Kanaan khua paw Simon,
         19 amaw pheetupaw Judas Iskaria nynh thua`ae; te minmin tuh inn lungkhu lang a tee`ae.
         20 Te ccungccaw zapi nynh pynkheihlan bua oun thua`ae keiccu minmin tuh aepaw ae thya
         vae khyh`ae.
         21 Te, “Jesu tuh a lungkyh vae khyh,” a ci`ae paw kha a vaeccaw`ae nynh he thae`ae tuh
         amaw kha kyng lan a cceih`ae.
         22 Te Jerusalem khuapi kyate oun cceihbung`ae paw kawbya ccangpatu`ae nynh, “Aning tuh
         Beelzebub a hoi, te khozi`ae uktupaw liate nynh khozi`ae kha a dee,” a ci`ae.
         23 Te aning nynh minmin kha amaw kalan khe ko`ae zah tousenaw phungpaw te a hopya`ae
         paw tuh: “Pawtemou Setan nynh Setan tuh a dee kho cih?
         24 Te peenaw ccangkheit nynh amaw te amaw kha rawsekute a phiaku lanze kha-e peenaw
         tuh tyn kho lan khyh.
         25 Te inn innkheit nynh amaw te amaw rawsekute a phiaku lanze kha-e inn tuh tyn kho
         lan khyh.
         26 Te Setan nynh amaw te amaw kha rawsekuh zah a phiaku lanze tyn kho lan khyh, thuasalama
         phe azo cih.
         27 Athawsaepaw ccungccapaw kha masaty khiity khyh lanze hung ccungccaw nynh sanmah a
         inn lungkhu lang tee kho lan khyh zah a uccaw`ae kha lua kho lan khyh, a khiity ze
         rou nynh a inn kha a ropah kho cih.
         28 Byaccaccing kae hopya oh, ccungccaw ccaaw`ae tungvaw e seinaw`ae balyn tuh ngaethya
         athua cih, te saryapaw bya`ae hopaw miakaw mah ngaethya athua cih.
         29 Thuasalama Thyaa Muisaw kha rawsete a saryapaw tuh seingaethyanaw mue boi lan khyh,
         thuasalama zungzae detahnaw accanpaw nynh thua,” a ci.
         30 Pawccemacize minmin nynh, “Aning tuh athyaa leipaw muisaw nynh a hoi,” a ci`ae keiccu
         nynh thua.
         31 Oute a nung te a neitapaw`ae oun thua`ae zah atolang khe a thadyn`ae, te a kalan
         ccungccaw oun saw`ae zah a kosah`ae.
         32 Te amaw pepan a dahung`ae paw ccungccaw zapi nynh amaw kha, “Dotua, na nung te na
         neitapaw`ae atolang khe nang kha ae ccung`ae,” a cipya`ae.
         33 Te Jesu nynh khung`ae zah, “Hungmou ka nung, tukhyhze hungmou ka neitapaw`ae tuh?”
         a ci.
         34 Te amaw pepan a dahung`ae paw kha po do`ae zah, “Dotua oh, ka nung te ka neitapaw`ae
         hynh!
         35 Pawccecize hunghung zemah Pachia rynaw a rae paw, ou tuh-e paw tuh nynh ka neitapaw,
         ka ccia, te ka nung athua,” a ci.

1 Te Jesu nynh rili pe khe bua a ccangpya`ae. Te amaw kalan ccungccaw zapi oun sueluaku`ae
         keiccu rili vawlan um paw kohlung lungkhu lang tee zah a dahung, te ccungccaw zapi
         balyn tuh rili kalan hawite varan langkhe a um`ae.
         2 Te aning nynh tousenaw phungpaw`ae khate minmin kha patae a ccangpya`ae, te a ccangpyanaw
         kya minmin kha,
         3 “Ngaetua oh! Dotua, ccaciivuatu lukheit nynh ccaciivua lan a cceih.
         4 Ou tuhcihte he a vua tuh ccacii abang tuh laanpi pe a ccah, te vawlae-e pavaw`ae
         nynh oun thua`ae zah phe a tuh kou`ae.
         5 Te abang tuh laephi azyanaw lung alungnaw lae kya a ccah; te laephi thawkalae lang
         a um khyh keiccuze taloi a po`ae.
         6 Thuasalama khuanin he yn tang tuh oun naan vae`ae, te tharui a hoi khyh`ae keiccuze
         karae arou`ae.
         7 Te abang tuh hingpaw`ae laku khe a ccah, te hingpaw`ae nynh lethin`ae zah kha-e kha
         varyn a reihde keiccuze athae thae kho khyh.
         8 Te abang tuh laehoy kya ccah zah a po, a pungthung, te athae thae zah abang tuh leih
         sungthung, abang tuh leih sungtaruh, te abang tuh leih zakheit avoi,” a cipya`ae.
         9 Te minmin kha, “Thae nawlan nakaring a hoi paw ccungccaw tuh thaesah,” cite a hopya`ae.
         10 Te Jesu a makhaete a um lyakhe, zuitu luhaw laening ryte amaw pe a um`ae paw nynh
         tousenaw phungpaw kong kha a khia`ae.
         11 Te Jesu nynh, “Pachia peenaw kya-e byakhupaw ny lan nanning tuh pya na thua oh, thuasalama
         atolang um`ae paw tuh pawpaw balyn kha tousenaw phungpaw te nynh hopya athua;
         12 tuhte, ‘Minmin nynh muihpaw tuh mang muih`ae zemah nyhthya khyh`ae, te thae paw tuh
         mang thae`ae zemah thaethya khyh`ae, tukhyh lanze minmin tuh a paleihkuh cih`ae zah
         mih seinaw ngaethya thua cih`ae paw,’ aciku hawte,” cite minmin kha a hopya`ae.
         13 Te Jesu nynh minmin kha, “E tousenaw phungpaw hynh na thaethya khyh oh tou? Tuhte
         lanze ccangpaw tousenaw phungpaw`ae balyn kha pawtemou na thaethya vae cih oh?
         14 Ccaciivuatu nynh bya kha nynh a vua.
         15 Te laanpi pe kya vua paw bya tuh hynh-e`ae hynh nynh thua: bya kha minmin nynh he
         a thae`ae tuh Setan nynh vaekheihmawte yn cceih zah mih thinlung kya a vua`ae paw
         bya kha phe a lawpya`ae.
         16 Tuhhawte lung alungnaw kya vua paw bya tuh hynh-e`ae hynh nynh thua, bya kha he a
         thae`ae tuh lungtuate palou a lawku`ae;
         17 te mimaw kya tharui a saw khyh keiccu sosoh rou nynh atyn. Tuhkoute bya keiccuze
         vawsawnaw te tuasakunaw he yn thua tuh vaekheihmawte minmin tuh phe a maeleihkuh`ae.
         18 Te hingpaw`ae laku vua paw bya tuh hynh-e`ae hynh nynh thua, minmin nynh bya kha
         a thae`ae,
         19 te hynh-e laephipi e lungriathaenaw, te hoirungnaw nynh lingnaw, te ccangpaw uccaw`ae
         duanaw yn tee zah bya kha varyn a reihde, tetuh athae thae kho vae khyh.
         20 Te laehoy kya vua paw bya tuh hynh-e`ae nynh thua: minmin nynh bya kha thae`ae zah
         a lawku`ae, te abang tuh leih sungthung, abang tuh leih sungtaruh, te abang tuh leih
         zakheit athae avoi,” a cipya`ae.
         21 Te Jesu nynh, “Maeekhua tuh kee te khung khylan, tukhyhze ikhung kaw nung khylan
         tou oun ccyng`ae? Maee awnawpaw vawlan khang lan oun ccyng khyh`ae tou?
         22 Pawccecize langsaku lei lante thurupaw pawsang um khyh, pawsang mah aphirute nung
         khopaw um khyh, thuasalama pung alangkuh cih.
         23 Thae nawlan nakaring a hoi paw ccungccaw tuh thae sah,” cite a hopya`ae.
         24 Te Jesu nynh, “Na thae oh paw kha raeringkuh oh, na tounaw oh paw khate nanning kha
         mah toupya ru athua cih, te na thae oh paw nanning kha houh lung pya athua cih.
         25 Pawccecize hunghung zemah a hoi paw ccungccaw tuh pyachih athua cih; thuasalama hunghung
         zemah a hoi leipaw ccungccaw tuh a hoithypaw maw kha lawpya athua cih,” a cipya`ae.
         26 -
         27 Te Jesu nynh, “Pachia peenaw tuh hynh hawte nynh thua. Ccungccapaw lukheit nynh lae
         kya ccacii a vua, te khuazi khe ih zah khuadae a tho. Ccacii tuh po zah a lethung,
         pawcihte cipaw amaw nynh a ny khyh hawkhate nynh athua.
         28 Pawccecize laephi nynh khamawte ccathae kha a pousah; masaty adung atoih, oute avui,
         tuhkoute avui kya aphaw yn um.
         29 Thuasalama aphaw he yn voi tuh aning nynh rungkou te taloi a nungde vae, pawccemacize
         loohrue ccyh phe azaw vae,” a ci.
         30 Te Jesu nynh, “Pachia peenaw hynh pawtemou ah losakuh cih oh? Tukhyhze pawtahawpaw
         tousenaw phungpaw te pei touse lan oh?
         31 Mungngia cii te nynh aloku, kha-e kha laephi kya he vua vae ze laephi kya vua paw
         ccacii balyn laeze adihhua.
         32 Thuasalama he vua vae tetuh lethung zah enaw-ekan`ae balyn laeze alehua, te aran
         alepaw toih zah vawlae-e pavaw`ae nynh a mynlyh kaw khe bu a luaku`ae,” a ci.
         33 Te minmin nynh a thaethya`ae thyhte tuhtahawpaw tousenaw phungpaw patae khate minmin
         kha bya a hopya`ae.
         34 Thuasalama tousenaw phungpaw leite minmin kha bya hopah khyh`ae, te mih makhaete
         um`ae lyakhe pawpaw balyn kha a zuitu`ae kha a ccaesapya`ae.
         35 Te tuh-e nin zete he a thua tuh Jesu nynh zuitu`ae kha, “Khuraw lang khuin zua oh
         sih,” a cipya`ae.
         36 Te minmin nynh ccungccaw zapi kha a cciataw`ae koute kohlung kya a umty vae paw Jesu
         kha a cciakhae`ae. Te ccangpaw kohlung taraw`ae mah amaw ryte a cceihbua`ae.
         37 Te myarya arupaw khise yn tho zah tuileih nynh kohlung lungkhu lang yn thekuh tuh
         kohlung kya tui phe abeih.
         38 Te Jesu tuh kohlung alu langsang, lungngya ngyate a ih, te minmin nynh tho`ae zah,
         “Ccangpatupaw, aening ah chih vae cih oh, pawlangria leite tou na ung cih?” a cipya`ae.
         39 Te Jesu nynh thokuh zah khisang kha a pe, te rili kha, “Dae, zyadae ccavae!” a cipya.
         Te khisang tuh dae zah kyaatekyaa vae.
         40 Te Jesu nynh minmin kha, “Pawccemou hynhcih balang na ri oh? Pawccemou zynnaw na
         hoi khyh oh?” a cipya`ae.
         41 Te minmin tuh myaryamaw rih`ae zah, “E paw hynh pawtecihpaw ccungccaw mou? Khisang
         te rili nynh heize a kawngae`ae!” cite lukheit te lukheit a hokuh`ae.

1 Te minmin tuh rili khuraw lang Kadarene ram lungkhu lang oun thua`ae.
         2 Te Jesu tuh kohlung lungkhu te he toikuh tuh athyaa leipaw muisaw bakuhpaw ccungccapaw
         nynh vaekheihmawte shawku kyate yn pou zah Jesu te a tungkuh`ae.
         3 Tuh-e paw a umnaw tuh shawku`ae laku thua zah hung ccungccaw nynh sanmah sivarui
         te khii kho khyh`ae.
         4 Pawccemacize aning tuh tunglua saw`ae zah sivarui te pei khii`ae zemah sivarui kha
         thoh pae zah tunglua kha palae tui lang leih a khya; hung ccungccaw nynh sanmah ngaesah
         kho khyh.
         5 Te khuazi khuadae shawku kya te mua`ae kyakhe pei um zah raerae siate amaw te amaw
         kha lung`ae te leih a tyaku he.
         6 Thuasalama asawpi te Jesu kha he a muih tuh a kalan ccue zah amaw kha a beik.
         7 Te raerae sia zah, “Ahang Huaccepaw Pachia Ccapaw Jesu, nang kha paw kae cyi mou?
         Kae hynh vawsaw nae pya khyh nawlan Pachia min te bya yn kinpakuh,” a cipya.
         8 Pawccecize Jesu nynh kha-e paw kha, “Nang athyaa leipaw muisaw, ccungccapaw kyate
         yn pou,” cite phe a cipya vae keiccu nynh thua.
         9 Te Jesu nynh, “Na min hungmou?” cite a khia. Te aning nynh khung zah, “Ka min tuh
         Legion nynh thua, pawccecize kaening tuh patae kae cih,” a cipya.
         10 Te tuh-e ram kyate asawnaw lang minmin kha a dee khyh`ae ccaw cite aning nynh Jesu
         kha thawte a ngia.
         11 Atu tuin pe mua vawlan rangpaekuh`ae paw, myarya alungpaw voh phu a um.
         12 Te raerangsaro`ae balyn nynh, “Voh`ae lungkhu lang kae tee ccaw minmin kalan oun
         saw,” cite Jesu kha a ngiaku`ae.
         13 Te vaekheihmawte Jesu nynh minmin kha pounawkaw pya`ae. Te athyaa leipaw muisaw`ae
         tuh cceih`ae zah voh`ae lungkhu lang a tee`ae, te voh phu tuh rili kin apangnaw lang
         thawte ccuebung`ae zah rili kya pung phungkuh`ae; voh`ae tuh thungning loukaw acih`ae.
         14 Te voh a laetu`ae tuh ccue`ae zah kha-e kong kha khuapi kya te khua taraw lang balyn
         a ho`ae. Te ccungccaw`ae tuh tuh-e acyikuh paw kha do khylan a cceih`ae.
         15 Te Jesu kya he thua`ae tuh raerangsaro bahkuh zah legion a hoi paw ccungccapaw nynh
         uccaw lawkuh zah a lungkyh lante a dahung paw kha he muih`ae tuh a rih`ae.
         16 Te kha-e a muih`ae paw nynh raerangsaro bahkuhpaw kya pawte nynh acyikuh cipaw te
         voh`ae kya acyikuh paw kha minmin a hopya`ae.
         17 Te minmin nynh mih khua mih ram kyate a pou nawlan Jesu kha a ngia`ae.
         18 Te Jesu nynh kohlung lungkhu lang he a tee tuh raerangsaro bahkuhpaw ccungccapaw
         nynh amaw kya umbua lan a ngiaku.
         19 Tuhzemah Jesu nynh ua khyh, thuasalama amaw kha, “Na ban`ae kalan inn lang la cceih
         lah na hanlan Bawipaw nynh pawcih alepaw uccaw`ae nynh ae cyipya cipaw te na tungvaw
         ngaethya-umsanaw a hoi paw kha la hopah`ae,” a cipya.
         20 Te aning nynh cceih zah Jesu nynh pawcih alepaw uccaw`ae kha nynh a hanlan a cyipya
         cipaw kha Dekapolis ram kyakhe a ho vae, te ccungccaw`ae balyn tuh mih ngaeangthua.
         21 Te Jesu tuh kohlung te ccangpaw khuraw lang bua zua zah rili pe a um lyakhe ccungccaw
         patae tuh amaw kalan oun sueluakuh`ae.
         22 Te dotua, sinakok uktu`ae lakuze lukheit, a min Jairu cikuh paw nynh yn thua zah
         Jesu kha he a muih tuh a ccu leihpaw khe bakhung zah,
         23 “Ka ccanung taraw vyavya a chih, a dan ccaw, a hiin ccaw, rang lah a tungvaw na kuih
         beih yn khang,” cite thawte a ngia.
         24 Te Jesu tuh tuh-e paw ryte cceih`ae zah ccungccaw patae nynh zui`ae zah amaw kha
         phang lungnuaku`ae.
         25 Te kum haw laening cia chii lua ccinaw a hoi paw nopinung lukheit tuh,
         26 sibawi patae kyate pataepi teing zah a hoi paw balyn pung a thangku zemah kharyh
         hoyhua khyh, thuasalama houh acihhua.
         27 Kha-e nung nynh Jesu kong he a thae tuh ccungccazaw laku nuhlang te yn cceih zah
         Jesu boei kha a hae.
         28 Pawccecize aning nynh, “A boei kha ka hae lanze phe ka dan cih,” a ciku.
         29 Te vaekheihmawte a chii luapaw tuh phe akang, te a pyn kya tuh-e ccinaw kyate phe
         ka dan vae cipaw a nyku.
         30 Te Jesu nynh amaw kyate thungnaw a pou cipaw ccahe a nyh tuh ccungccaw zapi kalan
         maeleihkuh zah, “Hungmou ka boei a hae?” a ci.
         31 Te a zuitu`ae nynh, “Ccungccaw zapi nynh phang ae lungnuaku`ae paw mang na muih pite,
         ‘Hungmou yn hae?’ na ci,” a cipya`ae.
         32 Te kha-e a cyih paw kha muih khylan Jesu nynh a pepan khe a do.
         33 Thuasalama nopinung nynh a kya acyikuh paw kha nyte rih zah thyngkute Jesu kalan
         khe cceih zah a malang khe bakhung zah acyikuh paw balyn kha hmerarihlan a hopya.
         34 Te Jesu nynh, “Ka ccanung na zynnaw nynh phe ae dansah vae, daebabilan la cceih lah
         na ccinaw kyate dan ccavae,” a cipya.
         35 Tuhte a ho cciamang lyakhe, sinakok uktupaw inn kyate ccungccaw yn thua zah, “Na
         ccanung kha phe chih vae, pawccemou Ccangpatupaw hynh vawsaw na pya ry ung?” cite
         sinakok uktu kha a cipya.
         36 Tuh-e bya kha Jesu nynh ccahe a thae tuh sinakok uktupaw kha, “Rih nan, zyn kyalya
         zyn,” a cipya.
         37 Te Jesu nynh Piter, James te James neitaw Johan laelan hung ccungccaw sanmah amaw
         zuibua lan ua khyh`ae.
         38 Te sinakok uktupaw inn lang he a thua tuh siarisiarae um`ae paw, te thawte a rah`ae
         paw te a khui`ae paw kha a muih.
         39 Te a lungkhu lang tee zah minmin kha, “Pawccemou siarisiarae na um oh zah na raw
         oh? Imohnung tuh chih khyh, thuasalama a ih,” a cipya`ae.
         40 Te minmin nynh saryate a nuinse`ae. Thuasalama minmin balyn kha he a pousah`ae koute
         imohnung a paaw te a nung, te amaw ryte umkheih`ae paw ry imohnung a inaw langkhe
         a tee`ae.
         41 Te imohnung kha a kuih te kyng zah, “Talitha, kumi,” cite a hopya; tuh-e asuilan
         tuh, “Imohnung taraw, thokuh kae cipya,” cipaw nynh thua.
         42 Te vaekheihmawte imohnung tuh thokuh zah a cceih, pawccecize aning tuh kum haw laening
         acih vae paw nynh thua. Te minmin tuh myaryasangkae mih ngaeangthua.
         43 Te kha-e kong kha hung sanmah a nysah khyh nawlan`ae minmin kha tyntetyn lang byatawsya`ae;
         te kha-e nung a ae lan ccangkhakheit pya oh cite a hopya`ae.

1 Te Jesu tuh tuin kyate cceih zah amaw a khua lang a thua, te a zuitu`ae nynh amaw
         kha a zui`ae.
         2 Te Sabbath nin he a thua tuh sinakok kya a ccangpya`ae, te a thae`ae paw ccungccaw
         patae tuh mih ngaeangthua zah, “E uccaw`ae hynh e paw nynh paw kyate mou a mue? Aning
         nynh a mue paw e hawnaw tuh pawtecihpaw hawnaw mou? Hynhcih athungpaw ryalaw`ae heize
         a kuih te a cyi kho rei!
         3 E paw tuh Meri Ccapaw, lehccamapaw, James, Joses, Judah te Simon mih upaw kha thua
         khyh tou? Te a ccia`ae tuh aening ryte e kya a um`ae paw kha thua khyh tou?” cite
         a ho`ae. Te minmin tuh a kya mih lungroh.
         4 Thuasalama Jesu nynh, “Profeh lukheit tuh amaw a ram kya, amaw vaeccaw`ae laku te
         amaw innbyn kya holeite tuh sawtua leite um khyh`ae,” a cipya`ae.
         5 Te tuin kya ngeccih`ae abang tungvaw a kuih khang zah a dansah`ae paw laelan athungpaw
         ryalaw lah kho vae khyh.
         6 Te a zyn leinaw`ae keiccu Jesu a ngaeangthua. Te tuin pepan e khua`ae kalan cceih
         zah a ccangpya`ae.
         7 Te zuitu luhaw laening kha ko`ae zah luning luning ccite minmin kha a saw`ae; te
         athyaa leipaw muisaw`ae tungvaw thungnaw kha a pya`ae.
         8 Te mih khuaccungnaw kya hoitang ccangkheit laelan pawpaw sanmah ccyngku lei lan;
         sohrae, sanlou phuku lei lan, phuabu kya phua sangku lei lan;
         9 thuasalama phanah nawku lan, te angkiccua zung ning kiku lei lan kawpya`ae.
         10 Te minmin kha, “Teitei hmin kya zemah inn innkheit lungkhu lang na tee vae oh ze,
         kha-e hmin kyate na pou makhia oh kha-e inn kyakhe la um oh.
         11 Te hunghung zemah nanning kha innccung ae doih oh zah nae bya a ngae khyh`ae ze,
         tuin kyate he na pou oh te, minmin rawsetu ccaekia lang nae ccu kaw-e vuiping kha
         la pheihkuh oh. Byaccaccing kae hopya oh, byapia nin kya tuh-e khuapi hanlan laeze
         Sodom te Komorah khua hanlan ngaesang kho a um hua cih!” a cipya`ae.
         12 Te minmin nynh cceih`ae zah ccungccaw`ae tuh ngaesiku lan accan cite phungho`ae.
         13 Te minmin nynh raerangsaro patae dee`ae zah accihpaw patae kha chitui thuhpah`ae
         zah a dansah`ae.
         14 Te Jesu tuh a min athaan keiccuze Herod Siapharan nynh amaw kong kha thae zah, “Baptisma
         pyatu Johan nynh a chih`ae paw kyate a thothui vae, tukeiccu nynh thungnaw`ae amaw
         kya alangku,” a ci.
         15 Mingccang`ae nynh, “Elijah nynh thua,” a ci`ae. Te mingccang`ae nynh, “Profeh nynh
         thua, tukhyhze profeh lukheit hawte nynh thua,” a ci`ae.
         16 Thuasalama Herod nynh he a thae tuh, “Aning tuh a lu ka paesah`ae paw Johan nynh
         thua, a chih`ae paw kyate phe a thothui vae,” a ci.
         17 Pawccecize Herod nynh a neitapaw Filip zu, Herodia kha a zu lang phe a lawku keiccuze
         ccungccaw saw zah Johan kha kyngsahte khiisah`ae zah thung a sawsah`ae.
         18 Pawccecize Johan nynh Herod kha, “Na neitapaw zu tuh na lawku lan ccan khyh,” cite
         phe a hopya vae.
         19 Tukeiccu Herodia nynh Johan kha lung-umtungpah zah phe chia lan a ry; thuasalama
         theih kho khyh.
         20 Pawccecize Johan tuh adingpaw te athyaapaw ccungccaw nynh thua cipaw kha Herod nynh
         nyh zah a raw a rih; te amaw kha a pangkhaw. Te a bya kha he a ngae vae ze, uccaw
         patae a rae; te a bya kha lungtuate a ngae.
         21 Te Herod nynh a puinin kya a ccungccaw bapihua`ae, rhawbawi`ae te Galilee pee-e a
         lesae`ae paw elan loohdangnaw kha he a rae tuh Herodia hanlan ccyhhoy yn thua vae.
         22 Herodia ccanung nynh tee zah he yn law tuh Herod te amaw ryte a dahungkheih`ae paw
         kha mih lungrythuasah`ae zah Herod nynh liaccanung kha, “Na ry paw miakaw yn ngiakuh
         lah kae pya cih,” a cipya.
         23 Te, “Nae ngiakupaw miakaw kae pya cih, ka peenaw akhankuh cia heize kae pya cih,”
         cite kha-e nung kha byakinpyaku.
         24 Te kha-e nung nynh toikuh zah a nung kha, “Pawmou ka ngiakuh cih?” cite a khia. Te
         a nung nynh, “Baptisma pyatu Johan a lu kha ngiakuh,” a cipya.
         25 Te vaekheihmawte siapharan kalan rangsakute yn tee zah, “Baptisma pyatu Johan a lu
         kha pakephepaw te atumaw yn pya ci nynh ka ry,” cite a ngiaku.
         26 Te siapharan tuh myaryasangkae a ngaethah, tuhzemah a byakinkupaw keiccu te amaw
         ryte a dahungkheih`ae paw keiccuze kha-e nung kha ei ry vae khyh.
         27 Te siapharan nynh ccungccaw theihtu kha palou saw zah Johan lu thuakhae lan kaw a
         pya, te tuh-e paw nynh cceih zah thunginn kyakhe Johan lu kha a pae.
         28 Te a lu kha pakephepaw kya yn ccyng zah liaccanung kha a pya; te liaccanung nynh
         kha-e kha a nung kalan a pya.
         29 Te kha-e kong Johan zuitu`ae nynh he a thae`ae tuh oun cceih`ae zah a rhua kha laah`ae
         zah shaw kya a ccy`ae.
         30 Te locceihtu`ae nynh Jesu kalan oun sueluakuh`ae zah a cyi`ae paw te a ccangpya`ae
         paw balyn kha a hopya`ae.
         31 Te Jesu nynh minmin kha, “Nae makhaete rangpakaw lang rang oh lah sosoh hae-ung oh,”
         a cipya`ae; pawccecize a tee paw te a pou paw ccungccaw myarya lung`ae zah minmin
         tuh aenaw ccyh san hoi khyh`ae.
         32 Te minmin tuh mih makhaete rangpakaw lang kohlung te phe a pou`ae.
         33 Te ccungccaw`ae nynh minmin a pou`ae paw kha muih`ae zah amaw cipaw kha he nyh`ae
         tuh khua takyh kyate mih ccu te oun ccue`ae zah locceihtu`ae kha phe thoih`ae zah
         Jesu kalan pynkheihlan pung oun thua`ae.
         34 Te Jesu nynh he pou zah ccungccaw zapi kha a muih`ae tuh minmin kha ngaethya-umsah`ae,
         pawccecize minmin tuh tuuringtu a hoi leipaw tuu`ae hawte athua`ae keiccu nynh thua;
         te minmin kha patae a ccangpya`ae.
         35 Te khuazi lan he cih tuh, a zuitu`ae nynh a kalan oun cceih`ae zah, “E kya tuh rangkaw
         thua zah atu khua yn zi vae cih.
         36 E ccungccaw`ae nynh hynh loukaw khua taraw`ae te khua`ae kalan cceih`ae sah lah mimaw
         elan sanlou a reku ccaw`ae minmin hynh saw`ae, pawccecize minmin tuh ae lanpaw hoi
         khyh`ae,” cite a hopya`ae.
         37 Jesu nynh khung`ae zah, “Nanning nynh minmin kha ae lanpaw pya oh,” a ci. Te minmin
         nynh, “Kae cceih cih zah denari phuapia zaning mee sanlou kae re cih zah tetou minmin
         ae lan kae pya cih`ae?” cite a khung`ae.
         38 Jesu nynh, “Sanlou hozeihmou na hoi oh? Cceih oh lah dotua oh,” a ci. Te minmin nynh
         he a nyh`ae te, “Sanlou phe pangaw te ngasaw zawning,” a ci`ae.
         39 Te Jesu nynh ccungccaw`ae balyn kha lonua ahinpaw vawlan aphuphu te dahungsah lan
         minmin kha kaw a pya`ae.
         40 Te ccungccaw`ae tuh zakheit phu, sungpangaw phu, cite aphuphu te a dahung`ae.
         41 Te Jesu nynh sanlou phe pangaw te ngasaw zawning kha laah zah vaawran lang dothung
         zah hythua a pya, te sanlou`ae kha eih zah ccungccaw`ae malang nyapya lan a zuitu`ae
         kha a pya`ae, te ngasaw zawning kha minmin balyn pung a nee`ae.
         42 Te ccungccaw`ae balyn tuh ae`ae zah phe byn`ae.
         43 Te minmin nynh ngasaw te sanlou a eihpaw kha kee haw laening phe beih lang a khuin`ae.
         44 Te sanlou a ae`ae paw tuh pise thungpangaw loukaw acih`ae.
         45 Te Jesu nynh ccungccaw zapi a saw lya`ae khe, a zuitu`ae kha vaekheihte kohlung kya
         ccisakuh`ae zah khuraw lang-e Bethsaida khua lang amaw malang a cciasaty`ae.
         46 Te minmin kha he a saw`ae koute Jesu tuh sawsang lan mua langkhe a cceih.
         47 Te zete he a thua tuh kohlung tuh rili ngaelung kya um zah Jesu tuh a makhaete laerou
         kya nynh a um.
         48 Te khisang nynh arawsekuh lante azaw keiccu zuitu`ae nynh thawte kohlung a zaw`ae
         paw kha a muih; te khuazi santari ccyhpalinaw loukaw khe minmin pe po ccia lan cite
         mih kalan rili vawlan khe a cceih.
         49 Thuasalama minmin nynh rili vawlan a ccia paw kha he muih`ae tuh khozi nynh thua
         cite tua`ae zah raerae sia`ae.
         50 Pawccecize minmin balyn nynh amaw kha muih`ae zah a rih`ae. Te Jesu nynh bya hopah
         kanmaw`ae zah minmin kha, “Nae thinphang nan sah! Kamaw nynh ka thua, rih nan oh,”
         a cipya`ae.
         51 Te kohlung lungkhu lang minmin kalan khe kaebua zah khisang tuh phe adae; te minmin
         tuh ho kho um lei lan mih ngaeangthua zah mih khuaruaru.
         52 Pawccecize mih thinlung akhung keiccuze sanlou kya a langsakupaw kha minmin nynh
         thaethya khyh`ae.
         53 Te minmin tuh khuraw he zua`ae te, Kenesaret ram lungkhu lang thua`ae zah varan langkhe
         kohlung kha a thadynsah`ae.
         54 Te kohlung kyate he oun pou`ae tuh ccungccaw`ae nynh amaw kha taloi a ny`ae.
         55 Te tuin pepan ram balyn po ccue`ae zah Jesu a um cite a thaenaw`ae langkhe ngeccih`ae
         kha iphae te a puih`ae.
         56 Te Jesu a teenaw khua`ae, khuapi`ae te khua taraw lang ngeccih`ae kha kungkunaw hmin
         kya nung`ae zah minmin nynh a boei dung sankaw kha a hae ccaw`ae cite amaw kha a ngia`ae;
         te kha-e a hae paw miakaw tuh a dan`ae.

1 Oute Farasi`ae te Jerusalem kyate oun cceih`ae paw kawbya ccangpatu`ae abang tuh
         Jesu kalan pynkheihlan oun thua`ae.
         2 Jesu zuitu`ae abang nynh anungsikuhpaw athua paw, kuih singku leite sanlou a ae`ae
         paw kha he muih`ae tuh mih seinaw a muihpya`ae.
         3 Pawccecize langmaw-e piccang`ae phung zuite Farasi`ae te Jew`ae balyn tuh mih kuih
         singku leite tuh ae khyh`ae.
         4 Te kungkunaw hmin kyate oun ki`ae vae ze, a singku khyh`ae ze ae khyh`ae. Te banang`ae
         singpaw, ang`ae singpaw, sohin angphe`ae singpaw, te dahungnawpaw singpaw tahawpaw
         a zui`ae paw ccangpaw patae a um.
         5 Oute Farasi`ae te kawbya ccangpatu`ae nynh, “Pawccemou na zuitu`ae nynh langmaw-e
         piccang`ae phung thyhte zui leite kuih singku leite sanlou a ae`ae?” cite Jesu kha
         a khia`ae.
         6 Jesu nynh khung`ae zah, “Thyaruh`ae nanning konglang Isaiah nynh hmerarihlan a hosya
         vae; ‘E ccungccaw`ae nynh mih mung te kamaw kha saw oun tua`ae, thuasalama mih thinlung
         tuh kamaw kyate asawkuh.
         7 Ccungccaw`ae kya-e kawpyapaw kha doctrine lang ccangpyate kamaw kha accakaepaw kya
         oun beik`ae,’ cite azeiku hawte nynh thua.
         8 “Pawccecize nanning nynh Pachia kawpyapaw kha na vua oh zah ang`ae, banang`ae singpaw
         ccungccaw`ae phung kha na zui oh zah khahtahawpaw ccangpaw patae kha na cyi oh,” a
         cipya`ae.
         9 Te Jesu nynh minmin kha, “Naemaw nae phung na zui nawlan oh, Pachia kawpyapaw kha
         phe na vua ccaccing oh.
         10 Pawccecize Mawsi nynh, ‘Na paaw te na nung kha sawtua’; te, ‘Hunghung zemah paaw,
         tukhyhze nung thyalah paw tuh chia thua sah,’ a ci.
         11 Thuasalama nanning nynh, ‘Ccungccaw lukheit nynh a paaw, tukhyhze a nung kha, “Kamaw
         liate na mue lanpaw bawngnaw tuh Korban nynh thua,” a ci,’ lanze, (tuh-e tuh Pachia
         hanlan lasung cipaw nynh thua),
         12 kha-e paw kha a paaw hanlan, tukhyhze a nung hanlan pawsang mah na cyisah vae khyh
         oh.
         13 Tuhcihte po na lawku oh paw nae phung liate Pachia bya kha pawlang um lei lan na
         rae oh; te nanning nynh khahtahawpaw patae na cyi oh,” a cipya`ae.
         14 Te Jesu nynh ccungccaw`ae balyn kha a kalan ko`ae zah minmin kha, “Lu raveih nynh
         ka bya hynh ngae oh lah thaethya oh:
         15 Ccungccaw a nungsisakuh khopaw atolang kyate ccungccaw lungkhu lang a tee paw pawsang
         um khyh; thuasalama ccungccaw lungkhu kyate a pou paw uccaw`ae nynh ccungccaw kha
         a nungsisaku kho.
         16 Thae nawlan nakaring a hoi paw ccungccaw tuh thae sah,” a cipya`ae.
         17 Te ccungccaw zapi kyate inn lungkhu lang he a tee tuh, a zuitu`ae nynh tousenaw phungpaw
         kong kha a khia`ae.
         18 Te Jesu nynh, “Nanning so thaethya leite tou na umbua oh? Atolang kyate ccungccaw
         lungkhu lang a tee paw pawpaw uccaw nynh mah ccungccaw tuh thusah kho khyh cipaw na
         thaethya khyh oh tou?
         19 Pawccemacize atolang e tuh a thinlung lungkhu lang tee khyh, thuasalama vue lungkhu
         lang nynh a tee; te aepaw balyn kha thyaasah zah ia-inn lungkhu lang po a cceih cipaw
         kha na nyh khyh oh tou?” cite a hopya`ae.
         20 Te Jesu nynh, “Ccungccaw lungkhu kyate a pou paw nynh ccungccaw tuh a nungsisaku.
         21 Pawccecize ahoy leipaw tuanaw, milae zu seikhaenaw, ohhuakunaw, ccungccaw chianaw,
         22 runaw, karangkunaw, hoyleinaw, lingnaw, nungsikunaw, seirynaw mitdae, thethyahonaw,
         tansakunaw, ngaeenaw`ae tuh ccungccaw thinlung lungkhu kyate nynh oun pou.
         23 E ahoy leipaw uccaw`ae balyn tuh lungkhu lante oun pou zah ccungccaw a nungsisaku,”
         a ci.
         24 Te Jesu tuh tuin kyate thokuh zah Tai te Sidon ram lang a cceih. Te inn innkheit
         lungkhu lang a tee paw kha hung ccungccaw san nysah ry khyh; thuasalama thurukuh kho
         khyh.
         25 Pawccecize athyaa leipaw muisaw a hoi paw liaccaw taraw a nung nynh Jesu kong thae
         zah a kalan oun cceih zah a ccu leihpaw khe a bakhung.
         26 Nopinung tuh Greek nung, Siria Finisia ram kya a pui nung nynh thua; te a ccanung
         kyate raerangsaro kha a deepya ccaw cite Jesu kha banban a ngia.
         27 Thuasalama Jesu nynh, “Ccaaw`ae masaty bynhin`ae sah; pawccecize ccaaw`ae looh kha
         law lan zah ui taraw`ae vuapya lan ccan khyh,” a cipya.
         28 Te nopinung nynh, “Athua, Bawipaw; tuhzemah ccaaw`ae nynh a hei`ae paw loohmoi kha
         ui`ae nynh ccaboi kaw te leih a ae`ae,” cite a ci.
         29 Te Jesu nynh, “E na hopaw na bya keiccu la cceih ccavae, na ccanung kyate raerangsaro
         phe a pou vae,” a cipya.
         30 Te tuh-e nung nynh a inn lang he a thua tuh, raerangsaro phe a pou paw te a ccanung
         tuh ikhung vawlan a i paw kha a muih.
         31 Te Tai te Sidon ram kyate bua pou zah Jesu tuh Dekapolis ram kya po a cceih, te Galilee
         Rili lang a thua.
         32 Te ccungccaw`ae nynh a nawpang zah bya a ho kho leipaw ccungccapaw kha a kalan oun
         cciakhae`ae zah a tungvaw khe a kuih khang lan a ngia`ae.
         33 Te Jesu nynh kha-e paw kha ccungccaw zapi kyate toikhaekuh zah a kuihdung kha a nakaring
         lungkhu lang a pu, te a tuinthoi zah a lae kha a tungpya.
         34 Te vaawran lang dothung zah a hy puin a saw; te kha-e paw kha, “Effatha,” a cipya.
         Asuilan tuh, “Ua ccavae sah,” cipaw nynh thua.
         35 Te vaekheihmawte a nakaring ua zah a laezan ne zah ccaepapeih lang bya a ho vae.
         36 Te Jesu nynh minmin kha kha-e kong hung ccungccaw san a hopya khyh nawlan`ae bya
         a tawsya`ae; thuasalama minmin kha ho lei lan bya houh taw`ae zemah minmin nynh houh
         a phy paleih`ae.
         37 Te ho kho um lei lan mih ngaeangthua zah, “Aning nynh pawpaw balyn kou hoy lang a
         rae; a nawpangpaw naw phe thaesah zah bya ho kho leipaw bya phe a hosah kho,” a ci`ae.
         
            

         
      
   
      
         8
1 Tuin nin`ae kya, ccungccaw tuh myarya lung`ae zah ae lanpaw pawsang hoi khyh`ae,
         Jesu nynh a zuitu`ae kha a kalan ko`ae zah minmin kha,
         2 “Ccungccaw zapi hynh ngaethya ka umsah`ae, pawccemacize minmin tuh kamaw ryte atu
         nin thung po um vae`ae zah, ae lanpaw hoi khyh`ae.
         3 Te ae leite mimaw inn lang ka saw`ae ze laanpi kya phe baw cih`ae, pawccecize minmin
         lakuze abang tuh asawnaw langte oun thua`ae paw nynh thua,” a cipya`ae.
         4 Te a zuitu`ae nynh amaw kha, “E rangkaw kyahin hynh-e ccungccaw`ae hynh pawtemou
         ccungccaw lukheit nynh sanlou phe byn lan`ae a dang kho cih?” cite a khung`ae.
         5 Te Jesu nynh, “Sanlou phe hozeihmou na hoi oh?” cite khia`ae zah minmin nynh, “Phe
         sari,” a ci`ae.
         6 Te ccungccaw zapi`ae kha lae vawlan dahung lan kaw a pya`ae; te sanlou phe sari kha
         laah zah lungtuabya a ho koute sanlou kha eih zah mih malang nyapya lan a zuitu`ae
         kha a pya`ae; te minmin nynh ccungccaw`ae malang a nyapya`ae.
         7 Te minmin tuh ngasaw taraw mah ccapyh hoi`ae zah hythua a pya koute mih malang nyapya
         lan a hopya`ae.
         8 Te minmin tuh ae`ae zah phe a byn`ae, te a eihpaw alaepaw kha khuin`ae zah alepaw
         kee kaw sari acih.
         9 Te a ae`ae paw ccungccaw tuh thungpali loukaw acih; oute minmin kha a saw`ae.
         10 Te vaekheihmawte a zuitu`ae ryte kohlung lungkhu lang tee`ae zah Dalmanutha ram lang
         a thua`ae.
         11 Te Farasi`ae tuh oun pou`ae zah Jesu ryte bya eikuh`ae zah amaw kha syntaw khylan
         vaawran kyate muihsanaw a ngia`ae.
         12 Te a muisaw kya a hy puin saw zah, “Pawccepei e ciihan nynh muihsanaw hynh a ccung?
         Byaccaccing kae hopya oh, e ciihan kalan pawpaw muihsanaw sanmah pya thua lan khyh,”
         a ci.
         13 Te minmin kha cciataw`ae zah kohlung lungkhu lang bua tee zah ccanglang khuraw lang
         a pou.
         14 Atu zuitu`ae nynh sanlou phuku lan phe ning`ae zah kohlung kya minmin nynh sanlou
         ccangkheit laelan hoi vae khyh`ae.
         15 Te Jesu nynh minmin kha, “Farasi`ae ransi te Herod ransi kha do oh lah raeringkuh
         oh,” cite byatawsya`ae.
         16 Te minmin nynh, “Aening sanlou ah hoi khyh oh keiccu nynh e hynh a ho,” cite mimaw
         te mimaw kya a hoku`ae.
         17 Te Jesu nynh kha-e kha he a nyh tuh minmin kha, “Sanlou na hoi khyh oh keiccuze,
         pawccemou tuhte na hoku oh? Na muihthya loh khyh oh tou? Na thaethya loh khyh oh tou?
         Nae thinlung tuh phang akhung ung tou?
         18 Mit phang na hoi oh pite na muih khyh oh tou? Te nakaring phang na hoi oh pite na
         thae khyh oh tou? Te na syntaw vae khyh oh tou?
         19 Ccungccaw thungpangaw hanlan sanlou phe pangaw ka ia lyakha, a eihpaw kee hozeihmou
         phe beih lang na khuin oh?” cite a khia`ae. Minmin nynh, “Kee haw laening,” a ci`ae.
         20 “Te ccungccaw thungpali halan sanlou phe sari ka ia lyakha so, a eihpaw kha kee lepaw
         phe beih lante hozeihmou na khuin oh?” cite a khia`ae. Te minmin nynh, “Kee sari,”
         a ci`ae.
         21 Te Jesu nynh, “Pawccemou e hynh na thaethya khyh oh?” a cipya`ae.
         22 Te Jesu tuh Bethsaida lang a thua, te mitmohpaw kha a kalan oun cciakhae`ae zah khae
         paw kha a hae ccaw cite a ngia`ae.
         23 Te mitmohpaw kha a kuih te kyng zah khua kyate a toikhaekuh koute a mit kha thoi
         zah a tungvaw a kuih he a khang te, ngaw na muih vae ta cite a khia.
         24 Te aning nynh dothung zah, “Ccungccaw`ae thingku hawte a ccia`ae paw ka muih,” a
         ci.
         25 Tuhkoute a kuih kha a mit tungvaw bua khang zah ngaw a dosah. Te aning tuh amaw thathyh
         lang phe dan zah ccungccaw miakaw kha ccaerarihlan a muih vae.
         26 Te Jesu nynh, “Khua lungkhu lang la tee nan, e hynh khua lungkhu hung sanmah la hopah
         nan,” cite hopah zah a inn lang a saw.
         27 Te Jesu tuh a zuitu`ae ryte Sisaria Filipi khua`ae kalan cceih`ae zah laanpi kyakhe
         a zuitu`ae kha, “Ccungccaw`ae nynh kae hynh hung oun ci`ae mou?” cite a khia`ae.
         28 Te minmin nynh, “Abang nynh baptisma pyatu Johan ae ci`ae; abang nynh Elijah ae ci`ae;
         te mingccang`ae nynh profeh lukhakheit ae ci`ae,” cite a khung`ae.
         29 Te Jesu nynh minmin kha, “Thuasalama nanning nynh so kae hynh hung nae ci oh mou?”
         cite a khia`ae. Te Piter nynh, “Nang tuh Kri nynh na thua,” a ci.
         30 Te Jesu nynh amaw kong kha hung sanmah na hopah lan khyh oh cite minmin kha tyntetyn
         lang bya a taw`ae.
         31 Te Ccungccaw Ccapaw tuh uccaw patae yn teing hahe cih zah piccang`ae te alepaw ranpibawi`ae
         te kawbya ccangpatu`ae nynh oun vua cih`ae zah chia athua cih, te nin thungnaw kya
         yn thothui cih cipaw zuitu`ae ccangpyapaw kha a tho vae.
         32 Te kha-e bya kha ccaerarihlan a ho. Te Piter nynh amaw kha cciakhae zah a pe vae.
         33 Thuasalama Jesu nynh maeleihkuh zah a zuitu`ae kha dote, Piter kha, “Setan, ka nuhlang
         thungkuh! Pawccecize nang tuh Pachia uccaw`ae kha na peki khyh, thuasalama ccungccaw
         uccaw`ae kha nynh na peki,” ci zah a pe.
         34 Te a zuitu`ae ryte ccungccaw`ae kha ko`ae zah minmin kha, “Hunghung zemah kamaw yn
         zui ry lan thua ze, amaw te amaw kha yn vuakuh sah lah a vaelantung kha puihkuh sah,
         te kamaw yn zui sah.
         35 Pawccecize hunghung zemah a hiinnaw a khumkuh ry paw tuh a hiinnaw kha a shung cih;
         thuasalama hunghung zemah kamaw te thehoypaw keiccuze a hiinnaw a shung paw tuh a
         hiinnaw kha a khumkuh cih.
         36 Pawccecize ccungccaw lukheit nynh laephipi hynh khaleih a mue zeso a hiinnaw-muisaw
         a shung lanze a hanlan pawmou athane?
         37 Tukhyhze a hiinnawmuisaw te rulae nawlan ccungccaw nynh pawmou a pya cih?
         38 Tukeiccu ohhuakuh zah a seipaw hynh-e ciihan kya hunghung zemah kamaw te ka bya kha
         mae yn thyakhae paw tuh Ccungccaw Ccapaw nynh mah a Paaw phu-enaw kya athyaapaw vaaw
         ccungccaw`ae ryte he oun rung vae ze kha-e paw kha maethyakhae ru cih,” a cipya`ae.

1 Te Jesu nynh minmin kha, “Byaccaccing kae hopya oh, thungnaw ryte yn thua paw Pachia
         peenaw kha a muih`ae cia chinaw a tytua cih lei`ae paw, ccungccaw abang e kya a um`ae,”
         a cipya`ae.
         2 Te nin taruh acih koute Jesu nynh Piter, James te Johan kha hoei`ae zah ahangpaw
         mua lang mih makhaete a cciakhae`ae; te minmin malang Jesu tuh a muinsan rulaekuh.
         3 Te a uccaw tuh phaephae ah zah vuiraw hawte myarya araw; tuh-e hawte laephi vawlan
         hung uccawsuh paw nynh sanmah rawsah kho lan khyh.
         4 Te Elijah te Mawsi tuh minmin kya oun langkuh`ae zah Jesu ryte byahokuh`ae.
         5 Te Piter nynh tho zah Jesu kha, “Rabbi, e kya um paw tuh kaening elan ahoy; te bu
         ccangthung kae sak; nang na hanlan ccangkheit, Mawsi hanlan ccangkheit, te Elijah
         hanlan ccangkheit,” a cipya.
         6 Minmin tuh myarya a ri`ae keiccuze paw nynh ho lan cipaw Piter nynh a ny khyh keiccu
         nynh tuhte a ho.
         7 Te maeking yn zi zah minmin kha pung a khung`ae, te, “E paw tuh ka sungsahpaw ka
         Ccapaw nynh thua, amaw bya kha la ngae oh,” cite maeking kyate roi yn ccae.
         8 Te vaekheihmawte minmin nynh mih pepan he a do`ae tuh, mimaw ryte Jesu laelan hung
         sanmah muih vae khyh`ae.
         9 Te minmin mua kyate he oun rungbung`ae tuh, Ccungccaw Ccapaw tuh a chih`ae paw kyate
         a thothui mawlaezung minmin nynh a muih`ae paw kha hung sanmah a hopya khyh nawlan`ae
         minmin kha kawpya`ae.
         10 Te minmin nynh a chih`ae paw kyate thothuinaw cipaw tuh pawmou a hory cite mimaw
         te mimaw kha khiakuh`ae zah kha-e a hopaw bya kha mimaw kya a ccykeku`ae.
         11 Te minmin nynh, “Pawccemou kawbya ccangpatu`ae nynh Elijah tuh masaty yn thua cih
         a ci`ae?” cite amaw kha a khia`ae.
         12 Te Jesu nynh khung`ae zah, “Elijah tuh masaty yn thua ccaccing cih zah pawpaw balyn
         kha yn nungthui cih; te aning tuh patae a teing cih zah pawlangria lan khyh`ae cite
         Ccungccaw Ccapaw kong azeikuh paw hynh pawte athua?
         13 Thuasalama nanning kae hopya oh, Elijah tuh phe a thua ccaccing vae; te amaw kong
         kha azeikuh thyhte ccungccaw`ae nynh a cyi ry`ae hawte a tungvaw phe a cyi vae`ae,”
         cite a hopya`ae.
         14 Te zuitu`ae kalan he a thua tuh ccungccaw zapi pi nynh minmin kha phang a koih`ae
         paw te kawbya ccangpatu`ae ryte bya eiku`ae paw kha a muih.
         15 Te ccungccaw`ae balyn nynh amaw kha ccahe a muih`ae tuh myarya mih ngaeangthua zah
         a kalan ccue`ae zah amaw kha bya a beih`ae.
         16 Te Jesu nynh kawbya ccangpatu`ae kha, “Minmin ryte pawmou na eiku oh?” cite a khia`ae.
         17 Te ccungccaw zapi lakuze lukheitpaw nynh khung zah, “Ccangpatu, bya ho leipaw muisaw
         abahkuhpaw ka ccapaw kha na kalan kae cciakhae.
         18 Te a bahkunaw kya miakaw aning kha laephi kya zianah zah a khalang kyate a taraphue
         a pou, a hawzy zah karae aho; tuh-e muisaw a dee ccaw`ae cite na zuitu`ae ka hopah`ae
         zah dee kho khyh`ae,” cite a hopya.
         19 Te Jesu nynh khung zah, “Pou zyn lei`ae ciihan, hohse cia mou nae kya ka um ung cih?
         Hohse cia mou kae ngaesangpah ung cih oh? Imohpaw kha ka kalan oun cciakhae oh,” a
         ci.
         20 Te minmin nynh imohpaw kha a kalan cciakhae`ae. Te tuh-e paw nynh amaw kha he a muih
         tuh vaekheihmawte muisaw nynh karaehosah zah laephi kalan a khuliakuh, te a taraphue
         thua lante laephi kya a toukuh.
         21 Te Jesu nynh imohpaw a paaw kha, “Hynhte a cyi paw hohsemou saw vae?” cite a khia.
         Te aning nynh, “A imua lya mawte a cyih vae.
         22 Imohpaw hynh ro khylan maee lungkhu lang te tui lungkhu lang pei a phungsaku. Thuasalama
         na cyi kho lanze kaening hynh thaw oun ccih lah oun bawng,” a ci.
         23 Jesu nynh, “Na zyn ngan lanze, a zyn paw ccungccaw hanlan pawpaw balyn tuh athua
         kho,” a cipya.
         24 Te imohpaw a paaw tuh vaekheihmawte sia zah mitphi ryte, “Bawipaw, ka zyn, ka zyn
         leinaw nang nynh yn bawng,” a cipya.
         25 Ccungccaw`ae nynh pynkheihlan oun ccue`ae paw kha Jesu nynh he a muih tuh, “Nawpang
         zah bya ho leipaw muisaw, imohpaw kyate pou lah bua tee nan vae, nang kha kaw kae
         pya!” cipah zah tuh-e ahoy leipaw muisaw kha a pe.
         26 Te muisaw tuh raerae sia zah imohpaw kha karaehosah zah a kyate phe a pou; imohpaw
         tuh achihpaw hawte thua zah ccungccaw patae nynh, “Phe chih vae,” a ci`ae.
         27 Thuasalama Jesu nynh a kuih te kyng zah a tho; te aning tuh po a tho.
         28 Te inn lungkhu lang he a tee tuh a zuitu`ae nynh, “Pawccemou kaening nynh amaw kha
         kae dee kho khyh,” cite mih makhaete a khia`ae.
         29 Te Jesu nynh, “Hynhtahawpaw tuh sawsangnaw te, looh-aesungnaw te rou nynh dee kho
         athua,” a cipya`ae.
         30 Te minmin tuh tuin kyate pou`ae zah Galilee pe po a ccia`ae paw kha Jesu nynh hung
         sanmah nysah ry khyh.
         31 Pawccecize, “Ccungccaw Ccapaw tuh ccungccaw`ae kuih lungkhu lang oun ah cih`ae zah
         oun theih cih`ae; te a theih`ae koute nin thungnaw kya thothui cih,” cite a zuitu`ae
         kha ccangpah`ae zah a hopya`ae.
         32 Tuh-e a hopaw kha minmin nynh a thaethya khyh`ae zemah amaw kha khia lan phe a rih`ae.
         33 Te Jesu tuh Kapernaum khua khe thua zah inn lungkhu a um lyakhe minmin kha, “Laanpi
         kya kha naemaw te naemaw pawmou na eiku oh?” cite a khia`ae.
         34 Thuasalama minmin tuh yccae khyh`ae; pawccecize minmin nynh laanpi khe mimaw lakuze
         hungmou alehua cih cipaw kha a eikuh`ae.
         35 Te Jesu tuh dahung zah luhaw laening kha ko`ae zah, “Lukhakheit nynh laanmasue lang
         athua ry ze, nyathyakou lang athua cih zah ccungccaw balyn ryalawpatu lang athua cih,”
         a cipya`ae.
         36 Te imua taraw kha laah zah minmin laku khe a nung; te a kuih kya dua zah minmin kha,
         37 “Hunghung zemah ka min liate hynhtahawpaw imua`ae lukheit kha a lehkhan paw tuh kamaw
         kha oun lehkhan paw nynh thua; te hunghung zemah kamaw oun lehkhan paw tuh kamaw kyalya
         oun lehkhan paw thua khyh, thuasalama kamaw yn sawtupaw kha mah lehkhan paw nynh thua,”
         cite a hopya`ae.
         38 Te Johan nynh, “Ccangpatu, kaening oun zui leipaw lukheitpaw nynh na min te raerangsaro`ae
         a dee paw kha kae muih; te kaening oun zui khyh keiccu amaw kha kae khee,” cite Jesu
         kha a hopya.
         39 Thuasalama Jesu nynh, “Tuh-e paw kha khee nan oh, pawccecize kamaw min liate athungpaw
         ryalaw a lah paw nynh tuh kamaw kha taloi thethya oun ho kho lanpaw hung san um khyh.
         40 Pawccecize aening oun rawse leipaw tuh aening kalan a pang paw nynh thua.
         41 Pawccecize nanning tuh Kri kya-e na thua oh keiccuze, hunghung zemah ka min liate
         nia lanpaw tui banang nangkheit ae pya oh paw tuh, byaccaccing kae hopya oh, tuh-e
         paw tuh a ryalaw mee shung lan khyh.
         42 “Te hunghung zemah kamaw oun zyn paw e imua taraw lukhakheit kha a maeleihsakuh paw
         ccungccaw tuh a nging kyakhe mianawpaw lung ccangkheit kha sae`ae sah lah rili lungkhu
         lang vua lanze a hanlan ahoyhua.
         43 Te na kuih nynh ae seisah ze, kha-e kha thoh tya. Kuih ccangning hoite achih kho
         leipaw hell maee lungkhu lang ccia lanpaw lae tuh kuihccung te hiinnaw lungkhu lang
         tee lanpaw kha na hanlan ahoyhua.
         44 “ ‘Tuin kya tuh zangpaw chih khyh zah maee mah chih khyh.’
         45 “Te na ccu nynh ae seisah ze, kha-e kha thoh tya; ccu ccangning hoite achih kho leipaw
         hell maee lungkhu lang vuaku lanpaw lae tuh ccukhoute hiinnaw lungkhu lang tee lanpaw
         kha na hanlan ahoyhua.
         46 “ ‘Tuin kya tuh zangpaw chih khyh zah maee mah chih khyh.’
         47 Te na mit nynh ae seisah ze, kha-e kha poh khoi; mit ccangning hoite hell maee lungkhu
         lang vuaku lanpaw lae tuh mit ccangkheit te Pachia peenaw lungkhu lang tee lanpaw
         kha na hanlan ahoyhua.
         48 Tuin kya tuh zangpaw chih khyh zah maee mah chih khyh.
         49 “Pawccecize ccungccaw miakaw kha maeeloi phing athua cih, te silawnawpaw miakaw kha
         loi phing athua cih.
         50 “Loi tuh ahoy, thuasalama loi nynh a e paw kha phe a zosah ze, pawtemou na esah kho
         ung cih oh? Naemaw kyakhe loi hoi oh, te lukheit te lukheit ccawkuh oh,” cite a hopya`ae.

1 Te tuin kyate Jesu tuh thokuh zah Jordan vaw khuraw langkhe cceih zah Judah ram akin
         langkhe a thua; te ccungccaw`ae nynh a kalan bua oun sueluakuh`ae zah leih a cyimae
         hawte minmin kha bua a ccangpya`ae.
         2 Te Farasi`ae nynh a kalan oun thua`ae zah amaw kha syntaw khylan, “Pise lukheit nynh
         a zu kha mya lan kawbya nynh ua tou?” cite amaw kha a khia`ae.
         3 Te Jesu nynh, “Mawsi nynh pawtemou kawbya ae pya oh?” cite a khung`ae.
         4 Te minmin nynh, “Mawsi nynh myakunaw ccaw zei lan zah mya lan a ua,” cite a khung`ae.
         5 Te Jesu nynh khung`ae zah, “Nae thinlung akhung keiccu nynh e kawpyapaw hynh a zei.
         6 Thuasalama raenaw athotakaw lya tuh Pachia nynh minmin kha pise te nopi nynh a rae.
         7 Hynh-e keiccuze pise nynh a paaw te a nung kha a cciataw cih zah a zu te a umkheih
         cih`ae;
         8 te minmin luning tuh ngesaw pyn kheit lang tang cih`ae; tukeiccu minmin tuh luning
         thua vae khyh`ae, thuasalama ngesaw pyn kheit nynh thua vae`ae.
         9 Tukeiccu Pachia nynh pynkheihlan a suelua vae paw kha hung ccungccaw nynh sanmah
         phia nan sah,” a ci.
         10 Te inn lungkhu khe a zuitu`ae nynh kha-e kong kha bua a khia`ae.
         11 Te Jesu nynh minmin kha, “Hunghung zemah a zu maah zah ccangpaw zu a hoi paw tuh
         nopi ccangpaw kha a seikhaepaw nynh thua.
         12 Te nopinung nynh a vawpaw maah zah ccangpaw vawpaw a hoi ze pise ccangpaw kha a seikhaepaw
         nynh thua,” a cipya`ae.
         13 Te Jesu nynh a kuih te a hae ccaw`ae cite imua`ae kha a kalan oun cciakhae`ae; te
         a zuitu`ae nynh oun cciakhaetu`ae kha a pe`ae.
         14 Thuasalama Jesu nynh he a muih tuh a thinria zah minmin kha, “Imua taraw`ae kha ka
         kalan oun cceih`ae sah, kang nan oh; pawccecize Pachia peenaw tuh khatahaw`ae paw
         elan nynh thua.
         15 Byaccaccing kae hopya oh, hunghung zemah Pachia peenaw kha imua taraw hawte a lawku
         khyh lanze, tuh-e peenaw lungkhu lang tee lan khyh,” a cipya`ae.
         16 Te imua`ae kha a dua`ae, a kuih kha mih tungvaw khang zah hythua a pya`ae.
         17 Te laanpi kya a ccia lya, lukheitpaw nynh a kalan yn ccue zah a malang ccukharutungte,
         “Ccangpatu hoypaw, zungzae hiinnaw rho ka ccou nawlan pawmou ka cyih cih?” cite amaw
         kha a khia.
         18 Te Jesu nynh, “Pawccemou kamaw hynh ahoypaw cite nae ko? Pachia lukheit laelan ahoypaw
         hung sanmah um khyh.
         19 Kawpyapaw`ae kha na ny: ‘Milae zu seikhae nan, ccungccaw theih nan, ruh nan, ahme
         leipaw ccaekia lang tang nan, ccungccaw hyngpah nan, na paaw te na nung sawtua,’ cipaw
         kha,” a cipya.
         20 Te aning nynh khung zah, “Ccangpatu, tuh-e`ae balyn tuh ka ngawphue lya mawte phe
         ka zui vae,” a cipya.
         21 Oute Jesu nynh kha-e paw kha sungsah zah dobiate, “Nang tuh ccangkheit na bou ung;
         la cceih lah na hoi paw miakaw kha la zua lah ryachi`ae kha la pya`ae, te vaawran
         kya sisua na hoi cih; te rang lah vaelantung kha puihkuh lah kamaw yn zui,” a cipya.
         22 Te aning tuh uccaw`ae patae a hoi paw athua keiccuze tuh-e bya kya a maesue hoy khyh
         zah ngaethyate po a cceih.
         23 Te Jesu nynh a pepan khe do zah, “A hoirung`ae paw nynh Pachia peenaw lungkhu lang
         tee lanpaw tuh pawcihmou aru ngaw!” cite a zuitu`ae kha a hopya`ae.
         24 Te a zuitu`ae tuh a bya kya mih ngaeangthua. Thuasalama Jesu nynh bua khung`ae zah
         minmin kha, “Ka ccaaw oh, hoirungnaw a doliakuh`ae paw hanlan Pachia peenaw lungkhu
         lang tee lanpaw tuh pawcihmou aru!
         25 Mihoipaw nynh Pachia peenaw lungkhu lang a tee lanpaw lae tuh Kalauk nynh phynbang
         khu kya tee lan azoihua,” a cipya`ae.
         26 Te minmin tuh myarya mih ngaeangthua zah mimaw te mimaw laku, “Tuhte lanze hungmou
         khumnaw a mue kho cih?” a ciku`ae.
         27 Te Jesu nynh minmin kha do`ae zah, “Ccungccaw hanlan tuh thua kho khyh, thuasalama
         Pachia hanlan athua kho leipaw um khyh; pawccecize Pachia hanlan pawpaw balyn tuh
         athua kho,” a ci.
         28 Oute Piter nynh tho zah amaw kha, “Dotua, kaening tuh pawpaw balyn phe kae cciataw
         zah namaw kae zui,” a cipya.
         29 Te Jesu nynh khung zah, “Byaccaccing kae hopya oh, kamaw keiccu te thehoypaw keiccuze
         inn, uteno`ae, ccia`ae, paaw, tukhyhze nung, zu, ccaaw`ae, lei`ae a cciataw paw tuh,
         30 atu hynh-e ccyh kya inn`ae, uteno`ae, ccia`ae, nung`ae, ccaaw`ae te lei`ae kha tuasakunaw
         ryte leih zakheit a mue cih; te bua yn thua lanpaw she kya zungzae hiinnaw kha a mue
         cih.
         31 Thuasalama masaty e ccungccaw patae tuh nyathyakou e athua cih`ae zah nyathyakou
         e tuh masaty e athua cih`ae,” a ci.
         32 Te minmin Jerusalem lang a cciathung lya`ae laanpi kyakhe, Jesu tuh mih malang a
         cceih; te minmin tuh mih ngaeangthua zah ribiate amaw kha a zui`ae. Te aning nynh
         luhaw laening kha bua cciakhae`ae zah amaw kya paw nynh yn cyikuh vae cih cipaw kha
         a hopya vae`ae:
         33 “Dotua oh, aening tuh Jerusalem lang nynh ah cciathung oh; te Ccungccaw Ccapaw tuh
         alepaw ranpibawi`ae te kawbya ccangpatu`ae kalan ah athua cih; te minmin nynh chia
         lan seibe cih`ae zah Zenta`ae kalan a ah cih`ae;
         34 te minmin nynh amaw kha a sarya cih`ae zah a bua cih`ae, te mih tuin te a thoi cih`ae
         zah a theih cih`ae; te nin thungnaw kya aning tuh bua a thothui cih,” a ci.
         35 Te Zebedi ccaaw`ae James te Johan nynh amaw kalan oun thua`ae zah, “Ccangpatu, kaening
         nynh kae ngiakupaw nae cyipya nawlan kae ry,” cite a hopya`ae.
         36 Te aning nynh, “Pawmou nae hanlan nae cyisah ry oh?” cite a khia`ae.
         37 Minmin nynh, “Na phu-enaw kya lukheit na ranglang, te lukheit na voilang kae dahungbua
         nawlan oun ua,” a ci`ae.
         38 Thuasalama Jesu nynh, “Nanning nynh paw nynh kae ngia cipaw na nyh khyh oh; ka nia
         paw banang kha na neih kho cih oh tou? Te baptisma ka in paw kha na in kho cih oh
         tou?” a cipya`ae.
         39 Te minmin nynh, “Kae cyih kho cih,” a ci`ae. Te Jesu nynh minmin kha, “Ka nia paw
         banang kha na neihbua ccaccing cih oh; te baptisma ka innaw kya na in bua cih oh.
         40 Thuasalama ka ranglang te ka voilang dahung lan pya lanpaw tuh ka kya-e thua khyh;
         thuasalama mih hanlan a paccynpya`ae paw rou nynh pya athua cih`ae,” a cipya`ae.
         41 Te zuitu luhaw nynh kha-e kha he a thae`ae tuh James te Johan tungvaw myarya mih
         thinria.
         42 Thuasalama Jesu nynh minmin kha ko`ae zah, “Zenta`ae tungvaw uktu`ae lang tua athua`ae
         paw nynh tuh mih bawithuanaw khate a uk`ae, te mih kya a lesae`ae paw nynh minmin
         tungvaw kawhoinaw a mang`ae cipaw na ny oh.
         43 Thuasalama nanning laku tuhte thua lan khyh; thuasalama hunghung zemah nanning laku
         lesae a ry paw tuh nanning ryalawpatu athua cih.
         44 Te nanning laku hunghung zemah lupihua lang a tang ry paw tuh ccungccaw balyn see
         lang a tang cih.
         45 Pawccecize Ccungccaw Ccapaw hei nynh ryalawsahpyaku khylan yn thua khyh, thuasalama
         ming`ae kha ryalawpya khylan nynh yn thua, te ccungccaw patae sawkhawnaw hanlan a
         hiinnaw kha pyaku khylan nynh yn thua,” cite a hopya`ae.
         46 Te minmin tuh Jeriko khua a thua`ae; te a zuitu`ae ry, ccungccaw pataepi ryte Jeriko
         kyate he a pou`ae tuh, Timae ccapaw mitmohpaw Bartimu tuh laanpi kin khe ccungccaw
         ngiakute a la dahung.
         47 Te Nazareth paw Jesu cipaw he a thae tuh, “David Ccapaw Jesu, kae hynh ngaethya yn
         umsah,” cite thawte a sia.
         48 Te ccungccaw patae nynh zya adae ccaw cite a raw`ae; thuasalama aning nynh, “David
         Ccapaw, kae hynh ngaethya yn umsah,” cite houh ccae lang a sia.
         49 Te Jesu tuh zya dahang zah kha-e paw kha a kosah`ae. Te mitmohpaw kha ko`ae zah,
         “Na thawmuin sah, thokuh, nang kha ae ko,” cite a hopya`ae.
         50 Te aning nynh a uccaw kha ccaring vuate, thokuh zah Jesu kya a thua.
         51 Te Jesu nynh, “Na hanlan pawmou cyisah nae ry?” cite a khia. Mitmohpaw nynh, “Rabboni,
         ngawmuih nynh ka ry,” a cipya.
         52 Te Jesu nynh, “La cceih ccavae, na zynnaw nynh phe ae dansah vae,” a cipya. Te vaekheihmawte
         ngawmuih zah laanpi kya Jesu kha a zui vae.

1 Te Jesu te a zuitu`ae nynh Jerusalem lang naekuh`ae zah, Oliv Mua leihpaw e Bethfake
         khua te Bethani khua khe he a thua`ae tuh a zuitu`ae luning kha Jesu nynh saw`ae zah,
         2 “Nae malang um paw khua kalan la cceih oh lah kha-e lungkhu lang he na tee miakaw
         oh te, hung ccungccaw nynh san a cciku boi lei`ae paw lann taraw a khii`ae paw kha
         na la muih cih oh, kha-e kha oun supah oh lah oun cciakhae oh.
         3 Te lukhakheit nynh, ‘Pawccemou khate na cyi oh?’ cite ae khia oh ze, ‘Bawipaw nynh
         a peki,’ cite la khung oh, te aning nynh kha-e kha hynhlang palou oun saw cih,” cite
         minmin kha a hopya`ae.
         4 Te minmin tuh cceih`ae zah sakoih akhunglang laanpi atungkunaw kya a khii`ae paw
         lann taraw kha muih`ae zah a supya`ae.
         5 Te tuin kya a thadyn`ae paw abang nynh minmin kha, “Pawccemou lann taraw kha na supya
         oh?” a ci`ae.
         6 Te minmin nynh Jesu nynh kawpya`ae hawte a hopya`ae; te minmin nynh a cciasah`ae.
         7 Te zuitu`ae nynh lann taraw kha Jesu kalan cciakhae`ae zah a tungvaw khe mih uccaw
         de`ae zah Jesu nynh a cciku.
         8 Te ccungccaw patae nynh mih uccaw kha laanpi kya a phaepya`ae; te abang nynh anaw
         lungpaw thingnge`ae kha loi`ae zah laanpi kya a phaepya`ae.
         9 Te malang cceih`ae paw te a zuikuh`ae paw nynh, “Hosanna! ‘BAWIPAW min te yn thua
         paw tuh hythuaccou sah!’
         10 Bawipaw min te yn thua paw, ah paaw David peenaw tuh hythuaccou sah! Ahang huaccenaw
         kya Hosanna thuasah!” cite a sia`ae.
         11 Te Jesu tuh Jerusalem lungkhu lang te tempal lungkhu lang a tee; te pawpaw balyn
         kha pung a do koute zete he athua tuh luhaw laening ryte Bethani khua lang a cceih`ae.
         12 Te awkhualan Bethani khua te he a ki`ae tuh Jesu tuh a vuelaw.
         13 Te anaw a sae paw thaeku ku kha asawpi te muih zah khe kya ccangkhakheit ka muihkuh
         cih vosi cite a ccianua; te he a thuanua tuh anaw`ae laelan pawsang muih vae khyh;
         pawccecize thaeku a thae ccyh thua loh khyh.
         14 Te Jesu nynh, “Atu koute zungzae cia hung ccungccaw nynh sanmah na thae la ae nan
         vae sah,” cite thaeku ku kha a cipya, kha-e kha a zuite`ae nynh phe a thae`ae.
         15 Te minmin tuh Jerusalem a thua`ae; te Jesu tuh tempal voidu lungkhu lang tee zah
         khe kya a zua`ae paw te a re`ae paw kha a dee`ae, te phuaru`ae paw ccaboi te valaele
         zua`ae paw tungkhung kha phya dawleihpya`ae.
         16 Te tempal voidu lungkhu lang uccaw`ae teekhae lan hung ccungccaw sanmah ua khyh.
         17 Te ccangpah`ae zah, “ ‘Ka inn tuh minphuin`ae balyn sawsangnaw inn cite ko athua
         cih,’ cite zeikuh khyh tou? Thuasalama nanning nynh miruh`ae karung lang phe na rae
         oh,” cite minmin kha a hopya`ae.
         18 Te kawbya ccangpatu`ae te alepaw ranpibawi`ae nynh he a thae`ae tuh amaw kha pawcihtemou
         chia lan cipaw a ccung`ae; pawccecize minmin nynh amaw raw a rih`ae, pawccemacize
         ccungccaw balyn nynh a ccangpyanaw kya mih ngaeangthua.
         19 Te zete he a thua tuh khua kyate phe a pou.
         20 Te awkhua minmin nynh laanpi kya a ccia lya`ae, thaeku ku atharui kyate karae aroupaw
         kha a muih`ae.
         21 Te Piter nynh liathui zah amaw kha, “Rabbi, dotua! Ccae na sah paw thaeku ku karae
         rou vae,” a cipya.
         22 Te Jesu nynh khung zah, “Pachia kya zynnaw hoi oh.
         23 Pawccecize byaccaccing kae hopya oh, hunghung zemah e mua kha, ‘Nang nuekuh lah rili
         lungkhu lang phungkuh,’ cipah zah lunghiinnaw hoi leite, a hopaw tuh acyikuh cih cite
         a zyn lanze, a ho hawte acyikuh cih.
         24 Tukeiccu nanning kae hopya oh, na peki oh paw uccaw balyn kha sawsangnaw te he na
         ngia vae oh ze, kha-e kha kae mue vae cite zyn oh lah na mue cih oh.
         25 Te sawsang te he na thadyn vae oh ze, lukhakheit kha ccangkhakheit seibe lanpaw na
         hoi oh ze la ngaethya oh; ou khate vaawran um paw nae Paaw nynh mah nae seinaw kha
         ae ngaethya cih oh.
         26 Thuasalama na ngaethya khyh oh ze, vaawran um paw nae Paaw nynh mah nae seinaw kha
         ae ngaethya lan khyh oh,” cite a hopya`ae.
         27 Te minmin tuh Jerusalem bua oun thua`ae. Te aning tempal voidu kya a ccia lyakhe,
         amaw kalan alepaw ranpibawi`ae te kawbya ccangpatu`ae, te piccang`ae oun thua`ae zah,
         28 “Paw kawhoinaw te mou e uccaw`ae hynh na cyi? E uccaw`ae cyi lan hung nynh mou e
         kawhoinaw hynh nang ae pya?” cite a khia`ae.
         29 Te Jesu nynh khung`ae zah, “Kae mah bya ccangkheit kae khia cih oh zah nae hopah
         cih oh, oute e uccaw`ae hynh paw kawhoinaw te nynh ka cyi cipaw kae hopah ru cih oh:
         30 Johan kya-e baptisma hynh vaawran kyate tou yn thua? Tukhyhze ccungccaw`ae kyate
         tou? Yn hopya tua oh,” cite a khia`ae.
         31 Te minmin tuh mimaw te mimaw hokuh`ae zah, “Aening nynh, ‘Vaawran kyate’ ah ci oh
         ze, aning nynh, ‘Tuhte lanze pawccemou amaw kha na zyn khyh oh’ yn ci cih.
         32 Thuasalama ‘Ccungccaw`ae kyate’ ah ci oh ze-,” minmin nynh ccungccaw`ae raw kha a
         rih`ae; pawccecize ccungccaw balyn nynh Johan tuh profeh ccaccing cite a tua`ae paw
         nynh thua.
         33 Te minmin nynh Jesu kha, “Kae nyh khyh,” a cipya`ae. Te Jesu nynh, “Kae mah paw kawhoinaw
         te nynh e uccaw`ae hynh ka cyi cipaw kae hopah lan khyh oh,” a cipya`ae.

1 Te Jesu nynh minmin kha tousenaw phungpaw te bya hopya`ae: “Ccungccapaw lukheit nynh
         misu khokhu a rae, te hohung po a sak lui, te misutui tuanawpaw nung nawlan akhu karyn
         zah buhang ccangkheit a sak, te misu khokhu kha misu ryalahtu`ae kalan hohsakuh`ae
         zah asawnaw ram lang phe a cceih.
         2 Te misu thae lo ccyh kya aning nynh khokhu kya-e misu athae kha ahohtu misu ryalahtu`ae
         kyate ka mue ccaw cite misu ahohtu`ae kalan ryalahtu lukheit a saw.
         3 Te minmin nynh kha-e paw kha kyng`ae zah bua`ae zah a kuih ccakaete a kisah`ae.
         4 Te aning nynh minmin kalan ccangpaw ryalahtu kha bua a saw; te minmin nynh lung te
         deih`ae zah a lu kya vaemaw muesah`ae zah maethya te a kisah`ae.
         5 Te aning nynh ccangpaw bua a saw; te minmin nynh phe a chia`ae; te ccangpaw patae
         kha mah abang kha bua`ae zah abang kha a chia`ae.
         6 “Tukeiccu a sungsahpaw ccapaw lukheit kyalya hoi ung zah, ‘Minmin nynh ka ccapaw
         tuh sawtua cih`ae,’ ci zah nyathyakou tuh a ccapaw kha minmin kalan a saw.
         7 “Thuasalama misu ryalahtu`ae nynh, ‘E paw tuh rhoccoutu nynh thua, rang oh, theih
         oh sih lah a rho uccaw tuh ah kya-e lang a tang ccaw,’ cite mimaw te mimaw kha a hoku`ae.
         8 Te minmin nynh amaw kha kyng`ae zah phe a chia`ae, te misu khokhu atolang khe dae
         a vua`ae.
         9 “Tukeiccu misu khokhu hoitupaw nynh pawtemou a cyi cih? Aning nynh yn thua cih zah
         misu ryalahtu`ae kha marya a roh cih zah misu khokhu kha mingccang`ae kalan nynh a
         pya cih.
         10 Te, ‘Lung-inn saktu`ae nynh a nue`ae paw lung tuh aki lang-e abapi huapaw lung lang
         yn tang.
         11 Hynh-e tuh BAWIPAW nynh a cyi paw thua zah e tuh aening mitmuihnaw kya ngaeang lan
         um paw nynh thua,’ cite azeikuh paw e Ccathyaa hynh na ria boi khyh oh tou?” a ci.
         12 Te minmin nynh tousenaw phungpaw hynh kaening nynh yn honua cipaw a nyku`ae keiccuze
         amaw kha kyng lan cite a ccung`ae; thuasalama ccungccaw zapi raw a ri`ae keiccuze
         amaw kha phe cciataw`ae.
         13 Te minmin nynh amaw bya ho paw kha kyngpya khylan Farasi`ae te Herod ccungccaw`ae
         abang kha amaw kalan a saw`ae.
         14 Te minmin he thua`ae tuh amaw kha, “Ccangpatu, nang tuh ahmepaw zah hung ccungccaw
         mah pawlang na ria khyh cipaw kae ny; pawccecize nang tuh ccungccaw`ae mae na do khyh,
         thuasalama Pachia laanpi kha hmerarih lang na ccangpya; Sizar kalan ngunto pya lan
         accan tou, ccan khyh tou?
         15 Kaening kae pya cih tou, kae pya lan khyh tou?” cite a khia`ae. Thuasalama aning
         nynh mih thyaruhnaw kha nyh zah minmin kha, “Pawccemou nae syntawtua oh? Denari kiakheit
         kha ka dotua ccaw yn cciakhae oh,” a ci.
         16 Te minmin nynh kha-e kha a cciakhae`ae. Te aning nynh minmin kha, “Hynh-e hynh hung
         muinsan te hung ccawzeipya paw mou?” cite a khia`ae. Te minmin nynh, “Sizar muinsan
         te a ccawzeipyapaw,” a ci`ae.
         17 Te Jesu nynh khung`ae zah, “Sizar uccaw`ae kha Sizar kalan pya oh lah Pachia uccaw`ae
         kha Pachia kalan pya oh,” a cipya`ae. Te minmin tuh amaw kya mih ngaeangthua.
         18 Oute thothuinaw um khyh a ci`ae paw Sadusi`ae tuh amaw kalan oun thua`ae zah amaw
         kha,
         19 “Ccangpatu, ‘Ccungccapaw lukheit a upaw nynh ccaaw saah leite chih zah a zu kha a
         cciataw lanze kha-e a upaw ciihan azo khyh nawlan a zu kha a neitapaw nynh a umkhae
         cih,’ cite Mawsi nynh kaening kha oun zeipya.
         20 Atu uteno lusari acih`ae paw a um`ae. Te masaty e paw nynh zuhoi zah ccaaw leite
         phe a chih.
         21 Te luningnaw e paw nynh kha-e nung kha umkhae zah ccaaw leite phe bua a chih; te
         luthungnaw e paw nynh tuhhawte a chitaw.
         22 Te lusari mawte kha-e nung kha umkhae`ae zah ccaaw hoi khyh`ae; tuh-e`ae balyn koute
         tuh-e nopinung mah phe a chihbua.
         23 Tukeiccu thothuinaw kya, minmin he thothui`ae te nopinung tuh hung zu lang mou a
         tang cih? Pawccecize lusari mawte kha-e nung kha zu lang phe a umkhae`ae,” cite a
         khia`ae.
         24 Te Jesu nynh minmin kha, “Ccathyaa te Pachia thungnaw kha na ny khyh keiccu oh ze
         phe na me khyh oh tou?
         25 Pawccecize a chih`ae paw kyate he thothui`ae tetuh zu te vaw umkheih ci um vae lan
         khyh, zudyku ci mah um vae lan khyh; thuasalama vaawran kya um paw vaaw ccungccaw`ae
         hawte nynh athua vae`ae.
         26 Te a chih`ae paw thothuinaw kong lante Pachia nynh, ‘Kae tuh Abraham Pachia, te Isaak
         Pachia te Jakob Pachia nynh ka thua,’ cite Mawsi kalan thabu kyate a hopya paw kha
         Mawsi ccauh kya na ria boi khyh oh tou?
         27 Pachia tuh achih`ae paw Pachia thua khyh, thuasalama ahiin`ae paw Pachia nynh thua,
         tukeiccu nanning myarya na me oh,” a cipya`ae.
         28 Te kawbya ccangpatu lukheit yn thua zah minmin a eiku`ae paw kha thae zah Jesu nynh
         ahoyte a phipya`ae paw kha a nyh tuh, “Kawpyapaw balyn kyaze paw kawpyapaw hynh mou
         abapihua?” cite a khia.
         29 Te Jesu nynh, “Kawpyapaw balyn kyaze abapi huapaw kawpyapaw tuh: ‘Pou Israel paw,
         ngaetua, ah Pachia BAWIPAW tuh BAWIPAW ccangkheit kyalya nynh thua.
         30 “Te na Pachia BAWIPAW kha na thinlung balynte, na hiinnaw-muisaw balynte, na tuanaw-thinlung
         balynte, te na thawzung balynte na sungsah cih.’ E hynh nynh abapi huapaw kawpyapaw
         tuh thua.
         31 Te ccangningnaw tuh: ‘Na innpaw kha namaw toulou hawte na sungsah cih.’ E`ae laeze
         abapi huapaw kawpyapaw ccangpaw um vae khyh,” a cipya.
         32 Te kawbya ccangpatu nynh, “Ahoy, Ccangpatupaw, byaccing nynh na ho, pawccecize Pachia
         ccangkheit rou nynh um; te amaw laelan ccangpaw Pachia um lae vae khyh.
         33 Te amaw kha thinlung balynte, te nythyanaw balynte, te hiinnaw-muisaw balynte, te
         thawzung balynte sungsah lanpaw te innpaw kha amaw hawte sungsah lanpaw tuh apynpi
         te maee te u paw silawkunaw`ae te silawkunawpaw`ae balyn laeze abapi huapaw nynh thua,”
         cite amaw kha a hopya.
         34 Te aning nynh hawrarih lante a khung paw kha Jesu nynh he a muih tuh amaw kha, “Nang
         tuh Pachia peenaw kyate na sawkuh khyh,” a cipya. Te tuh-e koute hung nynh sanmah
         byakhia ngan vae khyh`ae.
         35 Te Jesu nynh tempal kya a ccangpya`ae lyakhe khung`ae zah, “Pawtemou kawbya ccangpatu`ae
         nynh Kri tuh David Ccapaw nynh thua a ci`ae?
         36 Pawccecize David amaw ccaccei nynh Thyaa Muisaw liate, ‘BAWIPAW nynh ka Bawipaw kha,
         “Na rhaw`ae kha na ccusy lang kae raepya makhia nang tuh ka ranglang khe dahung,”
         a cipya,’ a ci.
         37 Tukeiccu David amaw ccaccei nynh Kri kha ‘Bawipaw’ cite a ko lanze pawtemou aning
         tuh a Ccapaw athua cih?” a ci. Te ranzae ccungccaw`ae nynh lungtuate a bya kha a ngae`ae.
         38 Te a ccangpyanaw kya Jesu nynh, “Kawbya ccangpatu`ae kha la raeringkuh oh. Minmin
         tuh uccaw ccuabalaepaw lawkute innlaepaery`ae zah kungkunaw kya sawtuate byabeihku
         a ry`ae;
         39 te sinakok kya tungkhung ahoy huaccepaw ry`ae zah poi kya ahoy huaccenaw kyakhe a
         umry`ae;
         40 minmin tuh numae`ae inn kha luade`ae zah cyisakuthya nawlan saw kha asaepi a sang`ae;
         minmin tuh ale huapaw detahnaw kha a mue cih`ae,” a ci.
         41 Te Jesu tuh sisua bung te ahawiliakuh lante dahung zah ccungccaw`ae nynh sisua bung
         lungkhu lang pawte nynh phua a sang`ae cipaw kha a do; te a hoirung`ae paw patae nynh
         patae te a sang`ae.
         42 Te a ryachipaw numaenung lukheit yn thua zah kuadron ccangkheit aphupaw daw phuapia
         pianing kha a sang.
         43 Te a zuitu`ae kha ko`ae zah minmin kha, “Byaccaccing kae hopya oh, sisua bung lungkhu
         lang a sang`ae paw balyn laeze e a ryachipaw numaenung nynh alunghua a sang vae.
         44 Pawccecize minmin balyn tuh phe beih lang a hoi`ae paw kya-e nynh a sang`ae; thuasalama
         e nung tuh a ryachi pi mawte a vuekuaku nawlan a hoithypaw balyn marya a sang,” a
         cipya`ae.

1 Te Jesu tuh tempal kyate ccahe a pou tuh a zuitu`ae kyaze lukheitpaw nynh, “Ccangpatupaw,
         dotua, e lung`ae te inn`ae nynh ale babang hynh!” cite amaw kha a hopya.
         2 Te Jesu nynh khung zah, “E alepipaw lung-inn`ae hynh na muih khaw? Tingsah bung leite
         lung ccangkheit vawlan ccangkheit san a khangthykuh paw um lan khyh,” a cipya.
         3 Te Oliv Mua vawlan, tempal te ahawiliakuh lante a dahung lya, Piter, James te Johan
         te Andru nynh mih makhaete,
         4 “E uccaw`ae hynh hotuhmou oun cyikuh cih? Te e uccaw`ae balyn oun ccing lan vae ze
         paw muihsanaw mou yn langkuh vae cih? Oun hopah,” cite a khia`ae.
         5 Te Jesu nynh minmin kha khung`ae zah, “Hung ccungccaw nynh san ae ling khyh nawlan
         oh la raeringkuh oh.
         6 Pawccecize ccungccaw patae nynh ka min te oun thua cih`ae zah, ‘Kae tuh amaw nynh
         ka thua,’ oun ci cih`ae zah ccungccaw patae kha oun ling cih`ae.
         7 Te nanning nynh rhawtukkunaw kong te rhawtukkunaw lanpaw kong kha he nae thae vae
         oh ze, nae vawsaw nan sah; pawccecize tuhtahawpaw oun cyikuh hahe cih, thuasalama
         athangnaw tuh thua la ngaw khyh.
         8 Pawccecize minphuin phuinkheit te phuinkheit yn rawkuh cih`ae zah ram ramkheit te
         ramkheit yn rawkuh cih`ae. Te khyzawvawkaw kya innrui yn suekuh cih zah ccakangnaw
         te vawsawnaw`ae yn um cih. Hynh-e`ae tuh vawsaw teingnaw athotakawnaw nynh thua.
         9 “Thuasalama naemaw te naemaw kha la raeringkuh oh; pawccecize minmin nynh nanning
         kha kungsi`ae kalan ae ah cih oh; te sinakok`ae kya ae bua cih oh. Kae ka keiccuze
         minmin a rawsepaw ccaekia lang uktu`ae te siapharan`ae malang ae thuakhae cih oh.
         10 Te thehoypaw hynh minphuin`ae balyn kalan masaty hopya athua hahe cih.
         11 Thuasalama minmin nynh ae kyng oh zah he ae ah vae oh ze, paw nynh ka ho cih cipaw
         tuakuhty nan oh lah paccynkuhty nan oh; thuasalama kha-e ccyh kya ho lan na mue oh
         paw kha ho oh; pawccecize a ho paw tuh nanning thua khyh, thuasalama Thyaa Muisaw
         nynh thua.
         12 “Te uteno nynh a uteno toulou kha chinaw kalan yn ah cih zah paaw nynh a ccaaw kha
         yn ah cih; te ccaaw`ae nynh nungpaaw`ae kha oun rawse cih`ae zah oun chisah cih`ae.
         13 Te kae ka min keiccuze ccungccaw balyn nynh nanning kha ae hua cih oh; thuasalama
         athangnaw cia a tyn paw tuh khum athua cih.
         14 “Thuasalama profeh Denial nynh a ho hawte, ro a mang paw, luathua–ae-ui lang um paw
         uccaw nynh um lan accan leinaw kya a thadyn paw kha he na muih vae oh ze (Hynh-e ccaw
         a ria paw ccungccaw tuh thaethya sah), Judah ram kya um`ae paw nynh mua lang ccue`ae
         sah.
         15 Te inn tungvaw um paw ccungccaw nynh a inn lungkhu-e ccangkhakheit law khylan inn
         lungkhu lang rung nan vae sah lah tee nan vae sah.
         16 Te lei kya um paw ccungccaw nynh a boeining lawku khylan ki nan vae sah.
         17 Thuasalama tuin nin`ae kya ccaawpoi`ae paw nopi`ae te mateizu paw nosi a hoi`ae paw
         nopi`ae hanlan paw ngaethya lan um babang!
         18 Te nanning na ccuenaw oh ccyh tuh khoccih ccyh athua khyh nawlan sawsang oh.
         19 Pawccecize Pachia nynh a rae paw raenaw athotakawnaw kyate atu ccyh cia a la um boi
         leipaw te nyalang mah a um boi vae cih leipaw vawsawrunaw tuh tuin nin`ae kya yn thua
         cih.
         20 Te Bawipaw nynh tuh-e nin`ae kha adynsah khyh lanze hung ccungccaw sanmah lue lan
         khyh`ae; thuasalama amaw nynh a po`ae paw ccungccaw`ae hanlan tuh-e nin`ae kha a dynsah
         cih.
         21 Oute lukhakheit nynh, ‘Dotua, e kya nynh Kri tuh a um!’ Tukhyhze, ‘Dotua, khuin nynh
         a um!’ ae cipya oh ze la zyn nan oh.
         22 Pawccecize ahme leipaw kri`ae te ahme leipaw profeh`ae oun langkuh cih`ae zah athua
         kho ze po`ae paw hei kha ling khylan muihsanaw`ae te ngaeangnaw`ae kha oun langsakuh
         cih`ae.
         23 Thuasalama la raeringkuh oh; dotua, kha-e`ae balyn kha marya kae hopyaty vae oh.
         24 “Thuasalama tuh-e vawsawrunaw koute, tuh-e nin`ae kya khuanin a moh cih zah sawpaw
         aw vae lan khyh.
         25 Vaawran e awsi`ae accah cih`ae zah vaawran kya um paw thungnaw`ae tuh oun hy cih.
         26 “Oute Ccungccaw Ccapaw tuh alepaw thungnaw te phuenaw ryte maeking`ae kya yn rung
         paw kha oun muih cih`ae.
         27 Oute aning nynh a vaaw ccungccaw`ae kha a saw cih`ae zah amaw nynh a po`ae paw ccungccaw`ae
         kha asaw huanaw laephi kyate asaw huanaw vaawran cia, laephi kipali kyate pynkheihlan
         oun suelua cih`ae.
         28 “Atu thaeku ku kyate hynh-e tousenaw phungpaw hynh ccangkuh oh: Thaeku ku nynh aran
         yn no zah anaw he yn toih vae ze hawning ccyh anae vae cipaw kha na ny oh.
         29 Tuh-e hawte nanning mah kha-e uccaw`ae yn cyikupaw kha he na muih vae oh ze Ccungccaw
         Ccapaw tuh thuakaw kin cia yn naekuh vae cipaw la nyh ccavae oh.
         30 Byaccaccing kae hopya oh, hynh-e uccaw`ae balyn acyiku kou makhia atu e ccungccaw`ae
         zo lan khyh`ae.
         31 Vaawran te laephi tuh azo cih, thuasalama ka bya`ae tuh zo lan khyh.
         32 “Thuasalama tuh-e nin te ccyh tuh hung nynh sanmah nyh khyh, vaawran um paw vaaw
         ccungccaw`ae te Ccapaw nynh mah nyh khyh`ae, thuasalama Paaw rou nynh a nyh.
         33 Raeringkuh oh, tuh-e ccyh tuh hotuh cipaw na ny khyh oh keiccuze raeringkute ngaw
         oh lah sawsang oh.
         34 Pawtemou aloku ci ze, asawnaw ram lang khuaccung lan a cih paw ccungccapaw nynh a
         inn kha cciataw zah a see`ae kha kawhoinaw a pya`ae, te luraveih kha ryalaw pya`ae
         zah thuakaw ngawtupaw kha thuakaw ngaw lan kawpya paw te nynh aloku.
         35 Tukeiccu, inn hoitupaw tuh zete ccyh tou, tukhyhze ziraccyng tou, tukhyhze awhykhua
         ccyh tou, tukhyhze khuadae takaw tou, hotuh ccyh nynh yn thua cih cipaw na ny khyh
         oh keiccuze, raeringkute la ngaw oh.
         36 Tukhyh lanze tua lei pite mang yn thua cih zah na i oh paw kha ae muih sei cih oh.
         37 Te nanning kae hopya oh paw hynh ccungccaw balyn kha mah ka hopya: Raeringkute ngaw
         oh!” a ci.

1 Nin ning koute Kawtaw Poi te Ransi py leipaw Sanlou Poi a um. Te alepaw ranpibawi`ae
         te kawbya ccangpatu`ae nynh Jesu kha pawtemou kae phee cih zah chia lan kae kyng cih
         cite a ccung`ae.
         2 Thuasalama minmin nynh, “Poi lya tuh thua nan sah, tukhyh lanze ccungccaw`ae pung
         oun pookuh sei cih`ae,” a ci`ae.
         3 Te Bethani khua kya, vaethyakaepaw Simon inn kya Jesu a um lya, ae lan ccaboi pe
         a dahung lyakhe, nopinung lukheit nynh myarya aphutepaw spaiknard satho bu alabasta
         lung tuihinbu bukheit kha oun ccyng zah kha-e tuihinbu kha koi zah Jesu lu kha a bu.
         4 Te minmin laku ccungccaw abang tuh mih thinria zah, “Pawccemou e mynkhuhpaw satho
         hynh alakaw lang a tangsah hang?
         5 Pawccecize denari phua zathung lae lang zua lan zah ryachi`ae pya lanze ahoypaw,”
         ci`ae zah kha-e nung kha a seisah`ae.
         6 Te Jesu nynh, “Kha-e nung kha khamawte um sah, pawccemou vawsaw na pya oh? Ahoypaw
         ryalaw kha ka tungvaw phe a law vae.
         7 Pawccecize nae kya ryachi`ae tuh pei a um`ae, te na ry takyh oh vae ze mih kya hoynaw
         na rae kho oh; thuasalama kae tuh nae kya pei ka um lan khyh.
         8 Aning nynh a cyi khopaw kha phe a cyi vae; aning tuh ka rhua ccynaw hanlan ka pyn
         hynh sathothuh khylan yn thuaty vae.
         9 Byaccaccing kae hopya oh, laephipi khaleih kya hynh-e thehoypaw honaw miakaw kya,
         hynh-e nopinung nynh a cyi paw hynh mah amaw liathui nawlan hobia athua cih,” a cipya`ae.
         10 Te luhaw laening lakuze lukheit athua paw Judas Iskaria tuh mih kalan Jesu kha ah
         khylan alepaw ranpibawi`ae kalan khe a cceih.
         11 Te kha-e kha he a thae`ae tuh minmin tuh mih lungtua zah amaw kha phua pya lan byakinpyaku`ae.
         Te aning nynh accanthya lya amaw kha pawtepei ah lan cipaw kha a ccung vae.
         12 Te Ransi py leipaw Sanlou Poi masaty nin, Kawtaw Poi elan saw he theih`ae tuh, a
         zuitu`ae nynh Jesu kha, “Kawtaw Poi na ae nawlan, kaening nynh kae cceih cih zah teisangmou
         paccynsah nae ry?” cite a khia`ae.
         13 Te Jesu nynh a zuitu`ae luning kha saw`ae zah, “Khuapi lungkhu lang la cceih oh lah
         dawre te tui yn the paw ccungccapaw kha na la tungkuh cih oh; amaw kha la zui oh.
         14 Te aning nynh a teenaw lang la teebua oh lah inn hoitupaw kha, ‘Ccangpatu nynh, “Ka
         zuitu`ae ryte Kawtaw Poi kae ae ccaw teisangmou mikhia khaan tuh a um?” a ci,’ cite
         la hopah oh.
         15 Te aning nynh phe paccynty vae paw, akopaw palung khaan kha ae la muihsah cih oh;
         tuin kyakhe aening hanlan la paccyn oh,” cite a hopya`ae.
         16 Te a zuitu`ae tuh cceih`ae zah khuapi lungkhu a thua`ae, te Jesu nynh mih kya a hopya`ae
         hawte a muih`ae; te minmin nynh Kawtaw Poi dangkunaw kha a paccyn`ae.
         17 Te zete ccyh khe aning tuh zuitu luhaw laening ryte oun thua`ae.
         18 Te minmin tuh dahung`ae zah a ae`ae lyakhe Jesu nynh, “Byaccaccing kae hopya oh,
         kamaw ryte a aekheih paw nanning laku-e lukheit nynh kamaw hynh yn ah cih,” a ci.
         19 Te zuitu`ae tuh mih ngaethah vae, te amaw kha, “Kae tou? Kae ka thua zaw?” cite lukheit
         koute lukheit nynh a khia`ae.
         20 Te aning nynh khung`ae zah, “Tuh-e paw tuh luhaw laening lakuze lukheit, kamaw ryte
         pake kya a pukheih paw nynh thua.
         21 Amaw kong azeiku thyhhawte Ccungccaw Ccapaw tuh a cceih ccaccing cih; thuasalama
         Ccungccaw Ccapaw a pheetupaw ccungccapaw hanlan paw ngaethya lan um babang! Tuh-e
         paw hanlan a la pui khyh ze ahoy cih paw,” a cipya`ae.
         22 Te a ae`ae lyakhe Jesu nynh sanlou kha laah zah lungtuabya a ho, te kha-e kha eih
         zah minmin kha pya`ae zah, “Lawkuh oh, ae oh; e tuh ka pyn nynh thua,” a cipya`ae.
         23 Te banang kha laah zah lungtuabya a ho koute minmin kha pya`ae zah mih balynte a
         neih`ae.
         24 Te aning nynh minmin kha, “E tuh ccungccaw patae hanlan luasah paw byakin thawpaw
         kya-e ka chiise nynh thua.
         25 Byaccaccing kae hopya oh, Pachia peenaw kya athawpaw misutui ka nia nin a thua makhia
         misu ku kya-e misutui kharyh ka neih boi vae lan khyh,” cite a hopya`ae.
         26 Te thehoysanaw law lakheit a sah kou`ae te minmin tuh Oliv Mua lang a cceih vae`ae.
         27 Te Jesu nynh minmin kha, “Atu khuazi kamaw keiccuze nanning balyn tuh ka kyate pung
         nae maeleihkuh cih oh; pawccecize, ‘Tuuringtu kha ka buatheih cih zah tuuphu`ae tuh
         pung a phiakuh cih`ae,’ cite azeikuh.
         28 “Thuasalama kae tuh ka thothui koute, nae malang Galilee lang ka la cceihty cih,”
         cite a hopya`ae.
         29 Thuasalama Piter nynh, “E`ae balyn tuh a maeleihku`ae zemah kae tuh na kyate ka maeleihkuh
         lan khyh,” a cipya.
         30 Te Jesu nynh Piter kha, “Byaccaccing kae hopya, atunin, atu khuazi ccaccei, awkhungpaw
         vaening a khua maw, kae hynh vaethung nae vua cih,” a cipya.
         31 Thuasalama Piter nynh houh ccih lante, “Namaw ryte phe ka chibua lan zemah nang kha
         kae vua lan khyh,” a ci. Tuhhawte minmin balyn nynh a ci`ae.
         32 Te Kethsemani acikuh paw ahmin kya oun thua`ae zah Jesu nynh a zuitu`ae kha, “Saw
         ka sang lya, nanning e kya la dahung oh,” a cipya`ae.
         33 Te amaw ryte Piter, James te Johan kha a hoeibua`ae; te a lungvawsaw zah myarya a
         lungriathae vae.
         34 Te minmin kha, “Ka hiinnaw-muisaw tuh chi lan ciate myaryasangkae a ngaethah; e kya
         la um oh lah la ngaw oh,” a cipya`ae.
         35 Te malang rakyh cceih zah laephi kya bakhung zah athua kho ze suimilan ccyh tuh amaw
         kyate alia ccaw cite saw a sang.
         36 Te, “Abba, Apang, pawpaw balyn tuh na hanlan athua kho; e banang hynh ka kyate yn
         lawpah; tuhzemah kae ka ry hawte thua nan sah, thuasalama na ry hawte thua sah,” a
         ci.
         37 Te yn thua zah minmin a ih`ae paw kha muih zah Piter kha, “Simon, na i tou? Suimilan
         ccangkheit san na ngaw kho khyh tou?
         38 Nanning nynh tuhounaw lungkhu lang na phungku sei khyh nawlan oh sawsang oh lah ngaw
         oh. Muisaw nynh tuh a ry ccaccing, thuasalama pynsaw tuh a thawzya,” a cipya.
         39 Te bua cceih ki zah a hoty paw bya`ae kha ho zah saw a sang.
         40 Te he a ki tuh minmin bua a ih`ae paw kha a muih, pawccecize mih mit tuh daekuh vae
         khyh; te amaw kha pawte nynh khung lan cipaw nyh khyh`ae.
         41 Te vaethungnaw bua thua zah minmin kha, “Atu tetuh ih ccavae oh, hae-ung ccavae oh.
         Azaw vae, accyh a thua vae. Dotua oh, Ccungccaw Ccapaw tuh misei`ae kuih kalan ah
         athua vae.
         42 Tho oh, cceih ccavae oh sih. Dotua oh, kamaw yn pheetupaw tuh yn thua vae,” a cipya`ae.
         43 Tuhte a ho cciamang lyakhe luhaw laening kyaze lukheit athua paw Judas tuh alepaw
         ranpibawi`ae, kawbya ccangpatu`ae te piccang`ae nynh oun saw`ae paw ccungccaw zapi
         ryte, thaloi`ae te tungbang`ae ccyngkute vaekheihmawte oun thua vae`ae.
         44 Te amaw a pheetupaw nynh, “Kae nynh kae myng paw kha tuh Jesu nynh thua; amaw kha
         kyng oh lah khyndadyhlan cciakhae oh,” cite hopah`ae zah minmin kha syntawnaw a pya`ae.
         45 Te aning nynh he yn thua miakaw te Jesu kalan palou cceih zah, “Rabbi, Rabbi,” ci
         zah amaw kha a myng.
         46 Oute minmin nynh a tungvaw kuihsaw`ae zah amaw kha a kyng`ae.
         47 Te a pe a thadyn paw ccungccapaw lukheit nynh thaloi kha thuakuh zah ranpibawi a
         seepaw kha a nakua thoh pae lang a bae.
         48 Te Jesu nynh, “Nanning nynh miruhpaw a kyng`ae hawte, kamaw hynh kyng lan thaloi
         te tungbang ryte tou nae ccianua oh?
         49 Kae tuh tempal kya ccangpyate nin takyh nanning ry ka um zah kamaw kha nae kyng khyh
         oh; Ccathyaa tuh accing hahe cih,” cite a hopya`ae.
         50 Oute zuitu`ae balyn nynh amaw kha cciataw`ae zah pung ccuetaw vae`ae.
         51 Te boei zungkheit a zingkuh paw ccangvaepaw lukheit nynh amaw kha a zui; te ccangvae`ae
         nynh kha-e paw kha a kyng`ae;
         52 te aning nynh boei kha phe ccuetaw zah minmin kyate a sasete po a ccue.
         53 Te minmin nynh Jesu kha ranpibawi lupi kalan a cciakhae`ae; te amaw ryte alepaw ranpibawi`ae
         balyn, piccang`ae te kawbya ccangpatu`ae tuh a la sueluakuh`ae.
         54 Te Piter nynh ranpibawi lupi umnaw maepaw kyacia Jesu kha asawpi te a zui; te aning
         tuh tempal ngawtu`ae kyakhe dahungbua zah maee a ekuh bua.
         55 Atu alepaw ranpibawi`ae te Sanhedrin kungsi`ae balyn nynh Jesu kha rawsete chia khylan
         ccaekia a ccungnua`ae; thuasalama kharyh muih khyh`ae.
         56 Pawccecize ccungccaw patae nynh amaw rawsete ahme leipaw ccaekia a khan`ae, thuasalama
         mih ccaekia`ae tuh lokuh khyh`ae.
         57 Te ccungccaw abang nynh tho`ae zah amaw rawsete ahme leipaw ccaekia kha hynhte a
         khan`ae:
         58 “E paw nynh, ‘Kuih te rae paw e tempal hynh ka roh cih zah kuih te rae leipaw ccangpaw
         tempal kha nin thung lungkhu ka sak cih,’ cite a ho paw kae thae,” a ci`ae.
         59 Thuasalama mih ccaekia mah lokuh khyh.
         60 Te ranpibawi lupi nynh angaelung khe thadyn zah Jesu kha, “Kawkheit san na khung
         khyh`ae rei? Nang ae rawsepaw e ccaekia`ae hynh pawte?” cite a khia.
         61 Thuasalama aning nynh yccae khyh, kawkheit san khung khyh. Ranpibawi lupi nynh amaw
         kha, “Nang tuh Thehoysapaw Pachia Ccapaw, Kri na thua tou?” cite bua a khia.
         62 Te Jesu nynh, “Ka thua; te nanning nynh Ccungccaw Ccapaw tuh Thungnaw ranglang kya
         a dahung paw te vaawran e maeking`ae ryte yn rung paw kha nae muih cih oh,” a ci.
         63 Oute ranpibawi lupi nynh a uccaw kha ccarae sei zah, “Tuh laelan paw ccaekia mou
         aening aho ung?
         64 Pachia saryate bya a ho paw phe na thae vae oh! Pawte na tua oh?” cite a khia`ae.
         Te minmin balyn nynh chi lan accan cite amaw kha seibe`ae.
         65 Te abang nynh amaw kha tuin te a thoi`ae, A mae kha phang bong`ae zah a thung vae`ae,
         te, “Profehbya hotua!” a ci`ae. Te tempal ngawtu`ae nynh mih kuihphe te amaw kha a
         bia`ae.
         66 Te Piter tuh akaw lang innvoidu kya a um lyakhe ranpibawi lupi a ryalawpatu nopinung
         lukheit yn thua zah,
         67 Piter nynh maee a ekupaw kha he a muih tuh, amaw kha rirido zah, “Nang mah Nazareth
         paw Jesu ryte a umbua paw nynh na thua,” a ci.
         68 Thuasalama Piter nynh ei zah, “Na hopaw tuh ka nyh khyh, thae mah ka thaethya khyh,”
         a ci. Te Piter tuh maepaw lang po a pou; te awkhungpaw a khua.
         69 Te ryalawpatu nopinung nynh Piter kha bua muih zah, tuin pe a thadyn`ae paw kha,
         “E paw hynh minmin kyaze lukheit nynh athuabua,” a cipya`ae.
         70 Thuasalama Piter nynh kha-e kha bua a ei. Te khuekheih cih koute, tuin a thadyn`ae
         paw nynh Piter kha, “Thanccingte nang tuh minmin kyaze lukheit nynh na thua; pawccecize
         nang tuh Galilee paw nynh na thua, te na byaho mah phe alokuh bua,” a ci`ae.
         71 Thuasalama Piter nynh, “Na ho oh paw Ccungccapaw tuh ka nyh khyh,” cite thyalawkuh
         zah byakinku vae.
         72 Te vaeningnaw awkhungpaw a khua. Te, “Awkhungpaw vaening a khua mawze, nang nynh
         vaethung nae vua cih,” cite Jesu nynh a hopya paw bya kha Piter nynh a liathui vae.
         Te kha-e kha he a tua tuh a rah vae.

1 Te awkhua khe alepaw ranpibawi`ae tuh piccang`ae ry, kawbya ccangpatu`ae te kungsi`ae
         balyn ryte arangte khuakhankuh`ae zah; Jesu kha a hee`ae, te cciakhae`ae zah Pilat
         kalan a ah`ae.
         2 Te Pilat nynh, “Nang hynh Jew`ae Siapharan na thua tou?” cite amaw kha a khia. Te
         aning nynh, “Na ho hawte nynh thua,” cite a khung.
         3 Te alepaw ranpibawi`ae nynh amaw kha patae seibe`ae; thuasalama aning nynh kawkheit
         san khung khyh`ae.
         4 Te Pilat nynh, “Kawkheit san na khung khyh`ae rei? Dotua, nang kha rawsete minmin
         nynh ccaekia hozeihmou a khan`ae!” cite amaw kha bua a khia.
         5 Thuasalama Jesu nynh kawkheit san bua khung khyh, tukeiccuze Pilat tuh a ngaeangthua.
         6 Te tuh-e Kawtaw Poi kya ccungccaw`ae nynh a ngiaku`ae paw thungccahpaw lukheit kha
         Pilat nynh leih a luesah he.
         7 Te doukunaw kya ccungccaw theihtu Barabbas acikuh paw tuh amaw ryte doukunaw a raekheih`ae
         paw ryte thungccah`ae.
         8 Te ccungccaw zapi nynh mimaw kalan leih a cyipya`ae hawte oun cyipya ccaw cite thawte
         sia`ae zah Pilat kha a ngia`ae.
         9 Thuasalama Pilat nynh, “Jew`ae Siapharanpaw hynh nae kalan kae luesahpya oh ze na
         ry oh tou?” cite a khia`ae.
         10 Pawccecize, alepaw ranpibawi`ae nynh mih eiung keiccu nynh Jesu kha a ah`ae cipaw
         Pilat nynh phe a ny.
         11 Thuasalama Pilat nynh Barabbas kha mih hanlan oun sawpya ccaw cite alepaw ranpibawi`ae
         nynh ccungccaw zapi kha phe a hy vae`ae.
         12 Te Pilat nynh bua khung`ae zah, “Tuhte lanze Jew`ae Siapharan na ci oh paw amaw hynh
         pawtemou nae cyisah ry oh?” cite bua a khia`ae.
         13 Te minmin nynh, “Amaw kha khiade!” cite bua a sia`ae.
         14 Oute Pilat nynh minmin kha, “Pawccemou? Paw ahoy leipaw mou aning nynh a cyi?” cite
         a khia`ae. Te minmin nynh, “Amaw kha khiade!” cite houh a sia`ae.
         15 Te Pilat nynh ccungccaw zapi kha lunghoysah ry zah Barabbas kha mih kalan a sawpya`ae;
         te Jesu kha buasah`ae zah khiade khylan a ah vae.
         16 Te Jesu kha rhawkaw`ae nynh Praetorium acikuh paw Byapianaw Khaan lungkhu lang a
         teekhae`ae; te minmin nynh rhawkawphu khaleih kha a kobua`ae.
         17 Te minmin nynh sekakungpaw uccaw kha zingsah`ae zah hingpaw lukhung kha khepah`ae
         zah a lu kya a khungsah`ae.
         18 Te, “Jew`ae Siapharanpaw salan kae pya!” cite amaw kha a beih`ae.
         19 Te minmin nynh a lu kha phaekute a bua`ae, te mih tuin te a thoi`ae, te ccukharutungte
         amaw kha a beik`ae.
         20 Te minmin nynh Jesu kha a sarya kou`ae te sekakungpaw uccaw kha phae`ae zah amaw
         a uccaw kha bua a lawsaku`ae, te khiade lan a cciakhae vae`ae.
         21 Te Alexanda te Rufas mih paaw, Sairin khua paw, Simon tuh khua taraw langte yn thua
         zah a cceih paw kha Jesu vaelantung puih lan minmin nynh a riase`ae.
         22 Te minmin nynh Jesu kha Luru Hmin acikuh paw, Golgotha hmin kalan khe a cciakhae`ae.
         23 Te minmin nynh amaw kha mura te apykuhpaw misutui kha nia lan a pya`ae; thuasalama
         aning nynh neih khyh.
         24 Te minmin nynh amaw kha he a khiade`ae tuh milu raveih nynh ccungthy dungte a uccaw`ae
         kha a neeku`ae.
         25 Te awkhua suimilan ccangtakua ccyh khe minmin nynh amaw kha a khiade`ae.
         26 Te amaw seibenaw`ae paw a luki kya ccawtawpya paw tuh: “JEW`AE SIAPHARAN,” ci nynh
         thua.
         27 Te amaw ryte damiah`ae luning kha mah, lukheit a ranglang, te lukheit a voilang a
         khiade bua`ae.
         28 Ou tuhte, “Aning tuh kawbya ei`ae paw ryte ria athua,” acikuh paw Ccathyaa tuh accing
         vae.
         29 Te khe pe a cceih`ae paw nynh mih lu thuhpah`ae zah, “Ah nopang! Tempal kha roh zah
         nin thung te phe a sakthui paw nang,
         30 namaw te namaw kha khumkuh lah vaelantung kyate yn rungtua!” cite a sarya`ae.
         31 Tuhhawte alepaw ranpibawi`ae te kawbya ccangpatu`ae nynh mah, “Aning nynh mingccang`ae
         kha tuh a khum`ae, amaw te amaw tuh khumkuh kho khyh.
         32 Kaening nynh kae muih sah lah kae zyn ccaw Israel Siapharan, Kri tuh atu vaelantung
         kyate yn rungtua sah,” cite amaw kha saryate mimaw te mimaw laku a ho`ae. Te amaw
         ryte a khiade bua`ae paw nynh mah amaw kha a saryabua`ae.
         33 Te ninthu suimilan haw laening ccyh he thua te zete suimilan ccangthung ccyh cia
         ram balyn tuh pung amoh.
         34 Te zete suimilan ccangthung ccyh kya Jesu nynh, “Eloi, Eloi, lama sabach thani?”
         cite thawte a sia. Asuilan tuh, “Ka Pachia, ka Pachia, pawccemou kae hynh phe nae
         vuasya?” cipaw nynh thua.
         35 Te a pe thadyn`ae paw abang nynh he a thae`ae tuh, “Dotua oh, aning nynh Elijah nynh
         a koku,” a ci`ae.
         36 Te lukheitpaw nynh ccue zah phuesitung kha misutui ariapaw kya dung zah phaeku dung
         kya a hede koute nia lan pya zah, “Amaw khate um tua sah; Elijah nynh amaw law lan
         yn rungnuabung tah yn rungnuabung khyh tah dotua oh sih,” a ci.
         37 Te Jesu tuh thawte sia zah a hy athang vae.
         38 Te tempal lungkhu boei zokhawpaw tuh alu te alia cia ccangning lang ccarae seikuh.
         39 Te amaw malang a thadyn paw rhawbawipaw nynh thawte sia zah a hy athangpaw kha he
         a muih tuh, “Thanccingte e Ccungccapaw tuh Pachia Ccapaw nynh thua!” a ci.
         40 Asawpi langte a do`ae paw nopi`ae mah a um`ae; tuh-e`ae laku Meri Magdalin, te adih
         huapaw James te Joses mih nung Meri, te Salomi;
         41 E`ae tuh Jesu Galilee ram kya a um lyaze amaw kha zui`ae zah ryalawpah`ae paw nynh
         thua`ae, te amaw ryte Jerusalem lang oun cceihkheih`ae paw ccangpaw nopi`ae patae
         a um`ae.
         42 Te zete he a thua tuh, Paccynkunaw Nin athua keiccuze, tuh-e nin tuh, Sabbath nin
         thua maw nin nynh thua;
         43 sawtua lan um paw kungsi memba lukheit athua paw, Pachia peenaw kha a ngaehoibua
         paw, Arimathia khua paw Josef tuh yn thua zah rhawhoyte Pilat kalan tee zah Jesu rhua
         kha a ngia.
         44 Te Pilat nynh Jesu tuh phe chih kanmaw vae ngaw tang cite a ngaeangthua zah rhawbawipaw
         kha ko zah aning tuh phe chih ccaccing vae tou cite a khia.
         45 Te rhawbawipaw kyate he a nyh te, Pilat nynh Jesu rhua kha Josef a pya.
         46 Te Josef nynh nebaleihpaw boei kha re zah amaw kha vaelantung kyate sahbung zah boei
         nepaw khate a lung vae. Te lung kya a karyn`ae paw shaw lungkhu khe ccy zah shaw khu
         kha lungphepi tounua zah a fusung.
         47 Te Meri Magdalin te Joses a nung Meri nynh a rhua a ccynaw`ae kha a do`ae.

1 Te Sabbath nin he alia te, Meri Magdalin te James a nung Meri, te Salomi nynh ccia
         lan zah amaw kha thuh khylan mynkhuhpaw satho kha a re`ae.
         2 Te lonaw nawkheit kyaze masaty nin awkhua takaw khuanin thua dyn khe minmin tuh shawku
         lang a cceih`ae.
         3 Te mimaw te mimaw kya, “Shaw thufu kyate lung kha hung nynh mou aening oun nuepah
         cih?” cite a hokuh`ae.
         4 Te minmin nynh he a do`ae tuh, lung tuh phe a nuekuh vae paw kha a muih`ae; tuh-e
         lung tuh myarya alepaw nynh thua.
         5 Te shaw lungkhu lang tee`ae zah arawpaw uccaw ccuabalaepaw a kikuh paw ccangvaepaw
         lukheit ranglang te a dahung paw kha a muih`ae tuh a rih`ae.
         6 Te aning nynh minmin kha, “Nae ngaeangthua nan sah, a khiade`ae paw Nazareth paw
         Jesu kha nanning nynh na ccung oh. Aning tuh phe a tho vae! E kya um vae khyh. Amaw
         a ccynaw`ae hmin kha dotua oh.
         7 Thuasalama la cceih oh lah a zuitu`ae te Piter kha aning tuh nae malang Galilee lang
         nynh a ccia; nae kya a ho hawte tuin kya amaw kha na la muih cih oh cite la hopah
         oh,” a cipya`ae.
         8 Te minmin tuh shawku kyate thokuh`ae zah arangte a cceih`ae; minmin tuh thyngkuh`ae
         zah mih ngaeangthua; a ri`ae keiccuze hung sanmah kharyh hopah khyh`ae.
         9 Atu Jesu tuh lonaw kyaze masaty nin awkhua takaw khe he a thothui tuh, a kyate raerangsaro
         lusari a deepya paw Meri Magdalin kyakhe masaty a langkuh.
         10 Te Meri nynh cceih zah Jesu ryte langmaw lya a umkheih`ae paw nynh khui`ae zah a
         raw`ae lyakhe, kha-e kong kha a hopya`ae.
         11 Te minmin nynh Jesu tuh a hiin vae cipaw te Meri nynh a muih cipaw he thae`ae tuh
         zyn khyh`ae.
         12 Tuh-e koute zuitu`ae luning nynh khua taraw lang a ccia lya`ae khe, Jesu tuh ccangpaw
         muinsan lante mih kalan a langkuh.
         13 Te minmin nynh cceih`ae zah kha-e kha tuhlaepaw kyakhe a hopya`ae; thuasalama minmin
         nynh kha-e kha zyn lae khyh`ae.
         14 Tuhkoute luhaw laekheit nynh aepaw a koih lya`ae khe Jesu mih kyakhe a langkuh, te
         a thothuipaw Jesu a muih`ae paw ccungccaw`ae bya kha a zyn khyh`ae keiccuze, mih zyn
         leinaw te mih lungkhungnaw elan minmin kha a pe`ae.
         15 Te Jesu nynh, “Laephipi balyn lang nanning la cceih oh lah rae paw miakaw kyakhe
         thehoypaw la ho oh.
         16 Zyn zah baptisma-in paw ccungccaw tuh khum athua cih; thuasalama a zyn leipaw ccungccaw
         tuh seibe athua cih.
         17 Te a zyn`ae paw tuh e muihsanaw`ae nynh a zuiding cih`ae: Ka min liate minmin nynh
         raerangsaro`ae a dee cih`ae; minmin nynh bya thawpaw te a ho cih`ae;
         18 minmin nynh fupaw`ae kha a kyng cih`ae; te a chisah khopaw asy kha a nia`ae zemah,
         pawtua um lan khyh`ae; ngeccih`ae tungvaw kuih khang cih`ae zah minmin kha a dansah
         cih`ae,” cite a hopya`ae.
         19 Ou tuhte Bawipaw nynh minmin kha a hopah`ae koute amaw tuh vaawran lang lawthung
         thua zah Pachia a ranglang khe a dahung vae.
         20 Te minmin tuh cceih`ae zah ahmin takyh kya phungho`ae, Bawipaw nynh minmin ryte ryalah
         zah mih kya a zuikuh paw muihsanaw`ae liate bya kha a tynsah. Amen.LukeLukeLukeLukeLuke

1 Kaening laku acyikuh paw, zyn athua ccaccing paw, a ho`ae paw uccaw`ae kong kha ccaw
         te ccakhung khylan ccungccaw patae nynh phe a tho vae`ae.
         2 Tuhhawte atakaw lyaze mit te a muih`ae paw ccaekia`ae te bya hanlan ryalahtu`ae nynh
         kha-e`ae kha kaening kalan oun hopya`ae.
         3 Tukeiccu kae mah atakaw te pawpaw balyn kha ahoyte phe ka thaethya koute kha-e kha
         na kalan athua thathyhte zei lan ahoypaw ka losah, sawtua lan um huaccepaw Theophilas.
         4 Ou tuhte phe ae ccangpya vae`ae paw uccaw`ae kong kha ahmepaw ccaccing nynh thua
         cipaw na ny nawlan nynh thua.
         5 Judah ram e siapharan Herod ccyh lya Abija aphu kya-e paw Zakharia acikuh paw ranpibawi
         lukheit a um, te a zu tuh Aaron ccanung`ae kya-e thua zah a min tuh Elizabeth nynh
         thua.
         6 Te minmin luning tuh Bawipaw kawpyapaw`ae balynte phung`ae kha ccaenaw um lei lan
         marya a zui`ae paw thua zah Pachia malang paryh adingpaw nynh thua`ae.
         7 Te Elizabeth tuh a tin keiccuze minmin tuh ccaaw hoi khyh`ae, te mih luning te paryh
         mih kum phe atang vae.
         8 Ou tuhte Zakharia tuh amaw a phu`ae ryte Pachia malang ranpibawi rya a law lyakhe,
         9 ranpibawi ryalaw phung thyhte, ccungthy dung`ae zah aning tuh Bawipaw kya-e athyaapaw
         tempal lungkhu lang tee lan zah mynkhuhpaw-upaw kha u lan accan.
         10 Te mynkhuhpaw-upaw a u ccyh lya tuin ccungccaw zapi balyn tuh athyaapaw tempal atolang
         khe sawsang`ae.
         11 Te Bawipaw kya-e vaaw ccungccapaw tuh a kalan langkuh zah mynkhuhpaw-upaw ccaboi
         ranglang khe a thadyn.
         12 Te Zakharia nynh he a muih tuh a lungvawsaw zah rinaw a tungvaw accah.
         13 Thuasalama vaaw ccungccapaw nynh, “Zakharia, rih nan, pawccecize na sawsangnaw tuh
         thaepya athua, te na zu Elizabeth nynh ccapaw ae sakpah cih zah a min tuh Johan cite
         na phu cih.
         14 Te lungtuanaw te lungpawnaw na hoi cih zah a puinaw kya ccungccaw patae mih lungtua
         cih.
         15 Pawccecize aning tuh Bawipaw mitmuihnaw kya a lesae cih, te misutui te aruikuh khopaw
         kha neih lan khyh; te aning tuh a nung vue ccaccei kya mawte Thyaa Muisaw te abeih
         cih.
         16 Te Israel ccaaw`ae patae kha aning nynh mih Pachia Bawipaw kalan a paleih cih`ae.
         17 Te paaw`ae thinlung kha ccaaw`ae hanlan paleih khylan, te kawngae lei`ae paw kha
         a ding`ae paw hawnaw kalan paleih khylan, Bawipaw hanlan ccungccaw`ae kha raeringkute
         paccyn khylan aning tuh Elijah kya-e muisaw thungnaw te Bawipaw malang a cceih cih,”
         a cipya.
         18 Te Zakharia nynh vaaw ccungccapaw kha, “Pawcihtemou e hynh ka nyh cih? Pawccecize
         kae tuh a taw vae paw ccungccaw nynh ka thua, te ka zu mah a kum phe atang vae,” a
         cipya.
         19 Te vaaw ccungccapaw nynh, “Kae tuh Pachia umnaw kya a thadyn paw Gabriel nynh ka
         thua; te kae tuh nang kha hynh-e lungtua lan um paw thungpang hynh hopya lan te muihsah
         khylan saw paw nynh ka thua.
         20 Te dotua, nang tuh e uccaw`ae accing makhia bya na ho lan khyh zah bya ho kho leite
         na um cih, pawccemacize accyh zawte accing cih paw ka bya`ae hynh na zyn khyh keiccu,”
         a cipya.
         21 Te ccungccaw`ae nynh Zakharia kha ngaw`ae zah tempal kya khaw aro keiccu mih ngaeangthua.
         22 Te aning he yn pou tuh mih kalan bya ho kho vae khyh; te minmin nynh aning tuh tempal
         kya vizin nynh a muih cite a tuase`ae; pawccecize aning nynh minmin kha kuih te tangpah`ae
         zah bya ho kho leite nynh a um vae.
         23 Ou tuhte a ranpibawi ryalawpaw nin`ae he athang tuh Zakharia tuh a inn lang a ki.
         24 Te tuh-e nin`ae koute a zu Elizabeth tuh ccaawpoi vae, te sawpaw sapangaw inn kya
         a khungkuh.
         25 Te Elizabeth nynh, “Ccungccaw`ae laku te ka maethyanaw kha lawpya khylan kamaw yn
         do ccyh lya Bawipaw nynh hynhte yn cyipya,” a ci.
         26 Te sawpaw sataruhnaw kya vaaw ccungccapaw Gabriel tuh Pachia kyate Galilee ram e
         Nazareth acikuh paw khua kalan,
         27 David ciihan paw, a min Josef acikuh paw ccungccapaw kalan a chiapya vae`ae paw liaccady
         kalan saw athua; tuh-e liaccady a min tuh Meri acikuh.
         28 Te vaaw ccungccapaw nynh tuh-e nung kalan thua zah, “Hei, maehoyccou nung, Bawipaw
         tuh nang ryte a um, nopi`ae lakuze nang tuh hythuaccou nung nynh na thua,” a cipya.
         29 Te Meri nynh he a muih tuh a hopya paw kya a lungvawsaw zah hynh-e tuh pawtecihpaw
         byabeihkupaw mou athua ngaw cite a thinlung kya a tua.
         30 Te vaaw ccungccapaw nynh, “Meri, rih nan, pawccecize nang tuh Pachia kya-e maehoynaw
         kha na mue.
         31 Te dotua, na vue kya ccaaw na hoi cih zah Ccapaw lukheit na saah cih, te a min kha
         JESU cite na phu cih.
         32 Aning tuh a lesae cih zah Ahang huaccepaw Pachia Ccapaw cite ko athua cih, te Bawipaw
         Pachia nynh amaw kha a paaw David suitungkhung kha a pya cih.
         33 Te aning nynh Jakob ciihan tungvaw zungzae a uk cih zah a peenaw tuh thangnaw um
         lan khyh,” a cipya.
         34 Oute Meri nynh vaaw ccungccapaw kha, “Pise ka nyh leite pawtemou tuh-e tuh athua
         kho cih?” a cipya.
         35 Te vaaw ccungccapaw nynh khung zah, “Thyaa Muisaw na tungvaw yn thua cih zah Ahang
         huaccepaw thungnaw nynh nang kha ae khung cih; tukeiccuze tuh-e athyaapaw lukheit
         nang na kyate yn pui cih paw tuh Pachia Ccapaw cite ko athua cih.
         36 Te dotua, na pui oh paw Elizabeth, a tinnung a ci`ae paw mah a kum tang vae mawte
         ccaawpoi zah atu hynh sawpaw sataruh acih vae.
         37 Pawccecize Pachia ryte tuh athua kho leipaw um lan khyh,” a cipya.
         38 Te Meri nynh, “Dotua, Bawipaw a seenung nynh ka thua, na bya thyhhawte ka tungvaw
         thua vae sah,” a ci. Te vaaw ccungccapaw tuh Meri kyate phe a pou.
         39 Te tuh-e nin`ae kya Meri tuh thokuh zah mua zung kya a um paw Judah khua langkhe
         arangte a cceih.
         40 Te Zakharia a inn lungkhu lang tee zah Elizabeth kha a beih.
         41 Ou tuhte Meri nynh bya beih paw kha Elizabeth nynh he a thae tuh, a vue kya neitaw
         tuh a thohkuh, oute Elizabeth tuh Thyaa Muisaw te phe beih.
         42 Te aning nynh roi accae lante a hopaw tuh: “Nopi`ae lakuze nang tuh hythuaccou nung
         nynh na thua, te na vue kya-e athae imua mah hythuaccoupaw nynh thua.
         43 Te ka Bawipaw a nung nynh kamaw kalan thua lante pawtemou e hynh kamaw kya acyikuh?
         44 Pawccecize dotua, na bya beih paw roi ka nakaring kya ccahe accae te ka vue kya neitaw
         nynh a lungtua zah a thohkuh.
         45 Te a zyn paw nopinung tuh hythuaccou nung nynh thua; pawccecize kha-e nung kya Bawipaw
         nynh a hopya paw bya tuh accing cih paw nynh thua,” a ci.
         46 Te Meri nynh, “Ka hiinnaw-muisaw nynh Bawipaw kha phu-esah,
         47 te ka muisaw tuh ka Khumtu Pachia kya a lungtua.
         48 Pawccecize a seenung kya-e zakawsangnaw kha a tuapya; pawccecize, atu kyate ciihan`ae
         balyn nynh kae tuh hythuaccou nung cite oun ko vae cih`ae.
         49 Pawccecize athungpaw Bawipaw nynh alepaw uccaw`ae kha kamaw kya phe yn cyipya vae;
         te a min tuh athyaapaw nynh thua.
         50 Te a ngaethya-umsanaw tuh amaw rawrih`ae paw tungvaw kya ciihan kyate ciihan kyacia
         atyn.
         51 A kuihthaw te thawzung a langsaku; mih thinlung-tuakunaw kya a tansakuh`ae paw kha
         pung a phiasaku`ae.
         52 Athungpaw ccungccaw`ae kha mih suitungkhung kyate sahbung`ae zah zakawsangsakuh`ae
         paw kha a hangthung`ae.
         53 A vuelaw`ae paw kha kou ahoy lang a dang`ae, thuasalama a hoirung`ae paw kha sasete
         a kisah`ae.
         54 -
         55 Ah minpaaw`ae kya, Abraham kya, te a ciihan kya zungzae a hosya vae hawte, a ngaethyaumsanaw
         liathuinaw kya a seepaw Israel kha phe a bawng vae,” a ci.
         56 Te Meri tuh Elizabeth ryte sawpaw sathung loukaw a umkheih`ae koute amaw a inn lang
         a ki.
         57 Te Elizabeth tuh ccaawpui lan accyh he azaw tuh ccaaw pise lukheit a saah.
         58 Te a innpaw`ae te a vaeccaw`ae nynh alepaw ngaethya-umsanaw kha Bawipaw nynh pawcihte
         nynh a tungvaw a langsapyaku cipaw he a thae`ae tuh amaw ryte mih lungtua`ae.
         59 Ou tuhte nin taryanaw kya imua vindung aw lan minmin tuh oun thua`ae; te minmin nynh
         a paaw min thyhte Zakharia cite a min a phu`ae.
         60 Te a nung nynh, “Tuhte thua khyh, thuasalama Johan cite nynh ko lan,” a ci.
         61 Te minmin nynh, “Na pui oh paw kya hynh-e min a phukuh paw lukheit san um boi khyh,”
         a ci`ae.
         62 Te minmin nynh a paaw kha pawtemou min na phury cite tangpya te a khia`ae.
         63 Te a paaw nynh zei nawlan ccalung kha ngiakuh`ae zah, “A min tuh Johan nynh thua,”
         cite a zei. Te minmin balyn tuh mih ngaeangthua.
         64 Te a khalang tuh vaekheihmawte yn ua zah a lae apia vae, te bya ho zah Pachia kha
         thehoysah.
         65 Te mih pe um`ae paw balyn tuh a rih`ae, te hynh-e thungpang tuh Judah pee mua kya
         um`ae paw balyn kalan po athaan.
         66 Te a thae`ae paw balyn nynh kha-e kha mih thinlung kya ccykekuh`ae zah, “E paw hynh
         pawtecihpaw imua mou athua ngaw?” a ci`ae. Te Bawipaw kuih nynh imohpaw kha a umkhae.
         67 Te a paaw Zakharia tuh Thyaa Muisaw te phe beih zah profehbya a ho,
         68 “Israel Pachia Bawipaw tuh thehoysah thuasah, pawccecize a ccungccaw`ae kha paebua
         zah a sawkhaw`ae.
         69 Te a seepaw David ciihan kyate aening hanlan khumnaw ki kha a langsaku vae.
         70 Laephipi athotakaw te a um paw amaw kya-e athyaapaw profeh`ae khalang kyate a ho
         hawte,
         71 ah rhaw`ae kyate aening kha khum khylan, te aening oun hua`ae paw balyn kuih kyate
         luesah khylan,
         72 ah minpaaw`ae kalan byakinpyakupaw ngaethya-umsanaw kha ccingsah khylan, te amaw
         kya-e athyaapaw byakin kha liathui khylan,
         73 ah paaw Abraham kalan kae pya cih oh cite ccaesakute bya a kinkupaw byakinnaw kha
         ccingsah khylan,
         74 -
         75 ah rhaw`ae kuih kyate luesah ah thua vae oh thyhte, Pachia malang ah hiin lungkhu
         oh balyn, thyaanaw te dingnaw te, rinaw hoi leite aening nynh amaw rya ah lawpya nawlan
         oh nynh thua.
         76 Te imohpaw, nang tuh Ahang Huaccepaw Pachia profeh cite ko na thua cih, pawccecize
         nang tuh Bawipaw a laanpi kha paccynpya khylan Bawipaw malang na cceih cih,
         77 mih seinaw`ae ngaethyanaw liate a ccungccaw`ae kalan khumnaw kong nynaw pya khylan;
         78 Ah Pachia kya-e nevyalyapaw ngaethyaumsanaw liate, ou tuh-e liate khuaninpaw paw
         nynh ahangnaw kyate aening kha oun paebua vae.
         79 Mohnaw te chinaw mynlyh kya a dahung`ae paw kha awnaw pya khylan, daenaw laanpi lungkhu
         lang aening ccu kha cciakhae khylan nynh thua,” cite a ho.
         80 Te imohpaw tuh lethung zah muisaw kya a thawsae, te Israel`ae kalan a langku nin
         a thua makhia aning tuh rangkaw nynh a um.

1 Oute tuh-e nin`ae kya Sizar Aukastas nynh ram pynpi balyn milu ccazing lawku athua
         cih cite kaw a tho.
         2 E milu ccazing lawkunaw tuh Kuirinias hynh Siria ram uktu athua lyaze masaty ccazing
         lawkunaw nynh thua.
         3 Te ccungccaw`ae balyn tuh milu ccazing lawku khylan mimaw mih khua raveih lang a
         cceih`ae.
         4 Te Josef mah David ciihan athua keiccuze, Galilee pee Nazareth khua kyate Judah pee
         Bethlehem acikuh paw David khuapi kalan khe,
         5 a zu lang a hoiku paw, ccaaw a poi paw Meri ryte ccazing lawku khylan a cceih`ae.
         6 Te minmin tuin kya a um`ae lyakhe, Meri tuh neitaw pui lan a ninsaw accing.
         7 Te Meri nynh a Ccatawccaaw kha puisah zah nolung uccaw te lung zah saring looh-aenaw
         kua kya a isah; pawccemacize mikhia thuanaw inn kya minmin hanlan akhaan um vae khyh.
         8 Te tuin ram kya khuazi khe mih tuuphu kha ring`ae zah rangkaw kya a um`ae paw tuuring`ae
         a um`ae.
         9 Te dotua, Bawipaw kya-e vaaw ccungccapaw nynh mih kalan yn thua zah Bawipaw phu-enaw
         tuh mih pepan phaephae a aw; te minmin tuh myarya a rih`ae.
         10 Te vaaw ccungccapaw nynh minmin kha, “Rih nan oh, pawccecize dotua oh, ccungccaw
         balyn hanlan myarya lungtua lan um paw thungpang hoypaw kha kae thuakhaepya oh.
         11 Pawccecize atunin David khuapi kya Bawi Kri athua paw Khumtu kha nanning hanlan a
         pui vae.
         12 Te e hynh nanning hanlan muihsanaw athua cih, nanning nynh nolung uccaw te a lung`ae
         paw nosi, saring aenaw kua kya a isah`ae paw kha na la muih cih oh,” a cipya`ae.
         13 Te vaaw ccungccapaw ryte vaawran e vaaw ccungccaw zapi tuh vaekheihmawte oun langkuh`ae
         zah Pachia kha thehoysah`ae zah,
         14 “Ahang huaccenaw kya Pachia tuh phuesah thua sah, te laephi vawlan daenaw um sah,
         ccungccaw`ae kalan a ngaethya-umsanaw um sah!” a ci`ae.
         15 Ou tuhte vaaw ccungccaw`ae tuh minmin kyate vaawran lang he a cceih`ae tuh tuuring`ae
         nynh, “Atu Bethlehem lang cceih oh sih lah Bawipaw nynh aening oun nysah paw hynh-e
         uccaw acyikuh paw hynh dotua oh sih,” cite lukheit te lukheit a hokuh`ae.
         16 Te minmin tuh arangte cceih`ae zah Meri te Josef, te saring looh-aenaw kua kya a
         ih paw Nosi kha a muih`ae.
         17 Te minmin nynh he a muih`ae tuh kha-e Imohpaw konglang mimaw a hopya`ae paw kha thungpang
         po athaansah`ae.
         18 Te tuuring`ae nynh a ho`ae paw bya a thae paw ccungccaw`ae balyn tuh e uccaw kya
         mih ngaeangthua.
         19 Thuasalama Meri nynh e uccaw`ae balyn kha a thinlung kya ccykekuh zah pei a tua a
         roih.
         20 Te tuurin`ae nynh mimaw kha a hopya`ae hawte a thae`ae paw te a muih`ae paw uccaw`ae
         balyn hanlan Pachia kha phu-esah`ae zah thehoysah biate a ki`ae.
         21 Te Imua vindung awkunaw hanlan nin tarya he accing te, vue kya a poi mawze vaaw ccungccapaw
         nynh a phuty vae paw min khate JESU cite min a phu`ae.
         22 -
         23 Te Bawipaw Kawbya kya, “Ccatawccaaw pise miakaw tuh BAWIPAW kalan athyaa ci athua
         cih,” cite azeiku hawte, Mawsi Kawbya thyhhawte Meri ccikannaw nin he accing tuh minmin
         nynh imohpaw kha Bawipaw kalan thuakhae khylan Jerusalem lang a cciakhae`ae.
         24 Te “Vafu saning, tukhyhze valaele” saning te silawnaw rae lan cite Bawipaw Kawbya
         kya a hoku thyhhawte silawnaw rae khylan a cceih`ae.
         25 Te dotua, a min Simeon acikuh paw ccungccaw lukheit Jerusalem kya a um. Tuh-e paw
         tuh adingpaw te Pachia kalan a pyakuh paw nynh thua, Israel`ae ngaengannaw kha a ngaehoi
         paw thua zah Thyaa Muisaw a tungvaw a um.
         26 Te aning tuh Bawipaw kya-e Kri a muih makhia chih la ngaw khyh cite Thyaa Muisaw
         nynh amaw kha a la phypya.
         27 Te aning tuh Muisaw liate tempal voidu kya a thua; te a nung te a paaw nynh Kawbya
         phung thyhte a hanlan cyipya lan cite Imua Jesu kha he a teekhae`ae tuh,
         28 Simeon nynh Imua kha a kuih kya dua zah Pachia kha hythuapya zah,
         29 “Lesae huapaw Bawipaw, na bya thyhhawte atu na seepaw hynh daebabilan yn pousah ccavae;
         30 Pawccecize na khumnaw kha ka mit nynh phe a muih vae,
         31 Tuh-e tuh ccungccaw balyn muihnaw malang na paccynpaw;
         32 Zenta`ae a awsah cih paw awnaw te na ccungccaw Israel`ae hanlan phuenaw nynh thua,”
         cite a ho.
         33 Amaw konglang a ho`ae paw uccaw`ae kya Josef te a nung tuh mih ngaeangthua.
         34 -
         35 Te Simeon nynh minmin kha hythuapya`ae zah a nung Meri kha, “Dotua, e Imua tuh Israel`ae
         patae khuliaku nawlan te thoku nawlan, ccungccaw patae thinlung-tuanaw`ae kha a langsaku
         nawlan thethya oun ho cih`ae paw muihsanaw hanlan paccynde paw nynh thua. Oute thaloi
         nynh na hiinnaw-muisaw kha mah ae thuin cih,” a cipya.
         36 Te Asher phin, Fanuel ccanung Anna acikuh paw profehnung lukheit a um. Aning tuh
         a kum phe tang vae, te vawpaw a hoinaw te kum sari cia a vawpaw ryte a umkheih`ae.
         37 Te aning tuh a kum sungtarya kum pali cia numae zah sawsangnaw te loohaesungnaw te
         khuazi khuadae Pachia rya kha laah zah tempal kyate a pou lei nung nynh thua.
         38 Te aning mah khahlya khe yn tee zah Bawipaw kalan lungtuabya a ho, te Jerusalem kya
         sawkhawnaw a ngaehoi`ae paw balyn kalan khe kha-e imohpaw kong kha a hopya`ae.
         39 Te a nung te a paaw nynh Bawipaw Kawbya thyhhawte pawpaw balyn kha phe a cyih`ae
         koute Galilee pee mimaw mih khua Nazareth lang a ki`ae.
         40 Te Imua tuh lethung zah muisaw kya a thawsae, hawnaw te phe abeih; te Pachia thawccinaw
         tuh a tungvaw a um.
         41 Te a nung te a paaw tuh Kawtaw Poi kya kum takyh Jerusalem lang leih a cceih`ae.
         42 Te Jesu tuh kum haw laening he acihte Kawtaw Poi phung thyhhawte minmin tuh Jerusalem
         lang a cceihthung`ae.
         43 Te poi nin`ae he athang te a nung te a paaw tuh a ki`ae, Imohpaw Jesu tuh Jerusalem
         kya zya a umhy ung, te Josef te a nung nynh kha-e kha nyh khyh`ae.
         44 Thuasalama minmin nynh a kikheih`ae paw kya nynh a umbua cih cite tua`ae zah nin
         kheit laanccia cia a cceih`ae; te mih vaeccaw`ae te a nyhkuh`ae paw kya a ccung`ae.
         45 Te minmin nynh amaw kha he a muih vae khyh`ae tuh Jerusalem lang bua ki`ae zah a
         ccung`ae.
         46 Ou tuhcihte nin thung a ccung`ae koute, minmin nynh amaw kha tempal kya ccangpatu`ae
         laku dahung zah mih bya kha ngae zah minmin bya a khia`ae paw kha a muih`ae.
         47 Te amaw bya a thae`ae paw balyn nynh a thaethyanaw te a byakhungnaw kya mih ngaeangthua.
         48 Te minmin nynh amaw kha he a muih`ae tuh mih ngaeangthua; te a nung nynh, “Ka Ccapaw,
         pawccemou kaening hynh hynhte nae cyi? Dotua, na paaw te kae tuh thinphang te nang
         kha kae ccung,” a cipya.
         49 Te aning nynh minmin kha, “Pawccemou kae tuh nae ccung oh? Ka Paaw rya ka law lan
         accan cipaw na nyh khyh oh tou?” a cipya`ae.
         50 Te minmin nynh mih kya a hopya`ae paw bya kha thaethya khyh`ae.
         51 Te aning tuh a nung ry a paaw ryte cceihbung`ae zah Nazareth kya a thua`ae. Aning
         tuh minmin kaw a ngae; thuasalama a nung nynh hynh-e uccaw`ae kong balyn kha a thinlung
         kya a ccykeku.
         52 Te Jesu tuh a pynsaw lethung zah hawnaw kya a kaethung, te Pachia te ccungccaw kya
         maehoynaw a mue.

1 Te Tiberias Sizar uknaw kum haw laepangaw lya, Pontias Pilat tuh Judah pee uktu thua
         zah Herod tuh Galilee pee kya tetrach thua zah a neitaw Filip tuh Iturea pee te Trakhonitis
         pee kya tetrarch thua zah Lysanias tuh Abilene pee kya tetrach thua zah,
         2 Annas te Kaiafas tuh ranpibawi lupi`ae athua`ae lya, rangkaw kyakhe Pachia bya tuh
         Zakharia ccapaw Johan kalan yn thua.
         3 Te Johan tuh Jordan vaw pepan ram balyn kya yn thua zah seinaw ngaethyanaw hanlan
         ngaesikunaw te asekuhpaw baptisma kong kha a ho.
         4 Profeh Isaiah bya`ae kha ccauh kya azeiku thyhhawte, a hopaw tuh: “Rangkaw kya a
         sia paw lukheitpaw roi nynh, ‘BAWIPAW laanpi kha paccynpah oh, a laanpi kha lawbabinlan
         raepah oh.
         5 Hunghua miakaw kha bia thua cih zah mua alepaw te mua taraw miakaw tingbung athua
         cih, te akoupaw laanpi`ae kha dingsah athua cih zah doungih-doungae a um paw laanpi`ae
         kha hoysah, nginsah athua cih.
         6 Te ccungccaw balyn nynh Pachia kya-e khumnaw kha a muih cih`ae,’ a ci,” a ci.
         7 Oute Johan nynh amaw kyae baptisma-in lan oun thua`ae paw ccungccaw zapi kha, “Pou
         fuparepaw ciihan`ae, yn thua vae cih paw thinrianaw kyate ccue khylan hung nynh mou
         nanning kha raering ae pya oh?
         8 Tukeiccu ngaesikunaw te angaekuhpaw athae kha thaetua oh, te naemaw te naemaw kya,
         ‘Kaening nynh paaw lang Abraham kae hoi,’ cite mazi ci nan oh, pawccecize nanning
         kae hopya oh, Pachia tuh hynh-e lung`ae balyn hynh Abraham ccaaw`ae lang a tangsah
         khopaw nynh thua.
         9 Te atu mah hae tuh thingku leihpaw kya nungde athua vae, tukeiccu ahoypaw athae thae
         leipaw thingku miakaw tuh nge thua zah maee lungkhu lang phung athua,” a ci.
         10 Te ccungccaw`ae nynh, “Tuhte lanze pawmou kae cyih cih?” cite Johan kha a khia`ae.
         11 Aning nynh khung`ae zah minmin kha, “Angki zung ning a hoi paw nynh a hoi leipaw
         kha pyabua sah, te aepaw a hoi paw nynh tuh-e hawte cyih sah,” a cipya`ae.
         12 Oute nguntokhoi`ae paw mah baptisma-in lan oun thua`ae zah amaw kha, “Ccangpatupaw,
         pawmou kae cyih cih?” cite a khia`ae.
         13 Te aning nynh minmin kha, “Nanning kaw ae pya oh paw laelan la khoi nan oh,” a cipya`ae.
         14 Te tuhhawte rhawkaw`ae nynh amaw kha, “Pawmou kae cyih cih?” cite a khia`ae. Te aning
         nynh minmin kha, “Hung ccungccaw sanmah la luade nan oh, hung sanmah ahme lei lante
         seibede nan oh, te na mue oh paw amee khate nae lungryachih sah,” a cipya`ae.
         15 Te ccungccaw`ae nynh Johan hynh Kri thua vema, thua khyh vema cipaw mih balynte ngaehoinaw
         te mih thinlung kya a tua`ae lyakhe;
         16 Johan nynh minmin balyn kha khung`ae zah a hopaw tuh: “Kae nynh nanning kha tui kya
         baptisma kae insah oh; thuasalama kamaw laeze athung huapaw Lukheit yn thua cciamang,
         tuh-e paw a ccukoh rui phoupya lan san kae tuh ka ngaekuh khyh; aning nynh nanning
         kha Thyaa Muisaw kya te maee kya baptisma ae insah cih oh.
         17 A zawnawpaw pahraw tuh a kuih kya um zah a sarahmin kha thyaapapinglan a cciccae
         cih, te chanvui kha a byng lungkhu lang a ruin cih, thuasalama asipaw tuh a chih kho
         leipaw maee te a rua cih,” a ci.
         18 Te ccangpaw bya patae te thuihei`ae zah thehoypaw kha ccungccaw`ae kalan a hopya`ae.
         19 Thuasalama tetrarch Herod kha a neitaw Filip zu Herodia konglang te Herod nynh a
         cyi paw ahoy leipaw balyn kha Johan nynh seinaw a muihsaku keiccuze,
         20 Herod nynh a seinaw balyn vawlan, e hynh biachihte Johan kha thunginn kya a saw.
         21 Te tuhcihte ccungccaw`ae balyn tuh baptisma-in`ae zah Jesu mah baptisma-in bua. Te
         saw he a sang tuh vaawran hungkuh zah,
         22 Thyaa Muisaw tuh vafu hawte pyn lante yn langkuh zah Jesu tungvaw a ccuh, te vaawran
         kyate roi yn ccae zah, “Nang tuh na kya ka lungrythua paw ka sungsahpaw ka Ccapaw
         nynh na thua,” a ci.
         23 Te Jesu kum sungthung loukaw acih tetuh ryalaw a tho. Ccungccaw`ae nynh Josef ccapaw
         cite a tua`ae; Josef tuh Heli ccapaw,
         24 Heli tuh Matthat ccapaw, Matthat tuh Levi ccapaw, Levi tuh Melkhi ccapaw, Melkhi
         tuh Janna ccapaw, Janna tuh Josef ccapaw,
         25 Josef tuh Mattathias ccapaw, Mattathias tuh Amos ccapaw, Amos tuh Nahum ccapaw, Nahum
         tuh Esli ccapaw, Esli tuh Naggai ccapaw,
         26 Naggai tuh Maath ccapaw, Maath tuh Mattathias ccapaw, Mattathias tuh Semei ccapaw,
         Semei tuh Josef ccapaw, Josef tuh Judah ccapaw,
         27 Judah tuh Joanna ccapaw, Joanna tuh Rhesa ccapaw, Rhesa tuh Zerubbabel ccapaw, Zerubbabel
         tuh Shealtiel ccapaw, Shealtiel tuh Neri ccapaw;
         28 Neri tuh Melkhi ccapaw, Melkhi tuh Addi ccapaw, Addi tuh Kosam ccapaw, Kosam tuh
         Elmodam ccapaw, Elmodam tuh Er ccapaw,
         29 Er tuh Joshua ccapaw, Joshua tuh Eliazar ccapaw, Eliazar tuh Jorim ccapaw, Jorim
         tuh Matthat ccapaw, Matthat tuh Levi ccapaw,
         30 Levi tuh Simeon ccapaw, Simeon tuh Judah ccapaw, Judah tuh Josef ccapaw, Josef tuh
         Jonan ccapaw, Jonan tuh Eliakim ccapaw,
         31 Eliakim tuh Melea ccapaw, Melea tuh Menan ccapaw, Menan tuh Mattatha ccapaw, Mattatha
         tuh Nathan ccapaw, Nathan tuh David ccapaw,
         32 David tuh Jessi ccapaw, Jessi tuh Obed ccapaw, Obed tuh Boaz ccapaw, Boaz tuh Salmon
         ccapaw, Salmon tuh Nahshon ccapaw;
         33 Nahshon tuh Amminadab ccapaw, Amminadab tuh Ram ccapaw, Ram tuh Hezron ccapaw, Hezron
         tuh Farez ccapaw, Farez tuh Judah ccapaw,
         34 Judah tuh Jakob ccapaw, Jakob tuh Isaak ccapaw, Isaak tuh Abraham ccapaw, Abraham
         tuh Terah ccapaw, Terah tuh Nahor ccapaw,
         35 Nahor tuh Serug ccapaw, Serug tuh Reu ccapaw, Reu tuh Peleg ccapaw, Peleg tuh Eber
         ccapaw, Eber tuh Shelah ccapaw,
         36 Shelah tuh Kainan ccapaw, Kainan tuh Arphasad ccapaw, Arphasad tuh Shem ccapaw, Shem
         tuh Noah ccapaw, Noah tuh Lamek ccapaw,
         37 Lamek tuh Methuselah ccapaw, Methuselah tuh Enok ccapaw, Enok tuh Jared ccapaw, Jared
         tuh Mahalalel ccapaw, Mahalalel tuh Kainan ccapaw,
         38 Kainan tuh Enos ccapaw, Enos tuh Seth ccapaw, Seth tuh Adam ccapaw, Adam tuh Pachia
         ccapaw nynh thua.

1 Te Jesu tuh Thyaa Muisaw te beih zah Jordan vaw kyate a ki, te Muisaw nynh rangkaw
         langkhe a cciakhae.
         2 Nin sungpali cia diabolos nynh a tuh-ou. Te tuh-e nin`ae kya aning tuh pawpaw sanmah
         ae khyh, te tuh-e nin`ae he athang tuh a vuelaw vae.
         3 Te diabolos nynh amaw kha, “Pachia Ccapaw na thua lanze e lung hynh sanlou lang a
         tang ccaw kawpya,” a cipya.
         4 Te Jesu nynh khung zah, “ ‘Ccungccaw tuh sanlou kyalya te hiin lan khyh, thuasalama
         Pachia bya miakaw te nynh a hiin cih,’ cite Ccathyaa kya azeikuh,” a cipya.
         5 Te diabolos nynh Jesu kha ahangpaw mua kalan cciakhae thung zah ccyh sosoh kya laephipi
         peenaw`ae balyn kha marya a muihsah.
         6 Te diabolos nynh Jesu kha, “Kawhoinaw balynte mih phu-enaw tuh kamaw kalan pya athua
         vae keiccu, ka pya ry paw ccungccaw kha ka pya, te nang kha hynh-e kawhoinaw balyn
         hynh marya kae pya cih.
         7 Tukeiccu kamaw hynh nae beik lanze hynh-e`ae balyn tuh na kya-e athua cih,” a cipya.
         8 Te Jesu nynh khung zah, “Setan, ka nuhlang thungkuh! Pawccecize, ‘Na Pachia BAWIPAW
         kha na beik cih, amaw kyalya kha rya na lawpah cih,’ cite Ccathyaa kya azeikuh,” a
         ci.
         9 Te Setan nynh Jesu kha Jerusalem lang cciakhae zah tempal avawlan paccy kya nung
         zah amaw kha, “Pachia Ccapaw na thua lanze, namaw te namaw e kyate toikubung tua.
         10 Pawccecize Ccathyaa kya, ‘Nang khynsah khylan, a vaaw ccungccaw`ae kha nang na hanlan
         kawpya cih`ae.
         11 Na ccu kha lung kya na thuhku khyh nawlan minmin nynh mih kuih te ae dua cih`ae,’
         cite azeikuh,” a cipya.
         12 Te Jesu nynh khung zah, “ ‘BAWIPAW na Pachia kha nang nynh na syntaw lan khyh,’ cite
         Ccathyaa nynh a ci,” a cipya.
         13 Te diabolos nynh tuh-ounaw miakaw kha he a thangsah te Jesu kyate ccyh sosoh a poutaw.
         14 Te Jesu tuh Muisaw thungnaw te Galilee lang ki zah amaw the tuh tuin ram pepan balyn
         po athaan.
         15 Te Jesu nynh sinakok`ae kyakhe ccangpah`ae zah ccungccaw balyn nynh thehoysah`ae.
         16 Te Jesu tuh a lethungnaw khua, Nazareth kyakhe thua zah leih a cyimae hawte, Sabbath
         nin kya sinakok lungkhu lang tee zah Ccathyaa ria lan a thadyn.
         17 Te profeh Isaiah ccaleih kha amaw kalan a pya`ae. Te Jesu nynh ccaleih kha he a kia
         tuh hynhte azeikunaw kya a muih:
         18 “BAWIPAW Muisaw tuh kamaw tungvaw a um, pawccemacize aning nynh ryachi`ae kha thehoypaw
         hopya khylan kamaw kha satho phe yn thuh vae; thinlung a koi`ae paw dansah khylan,
         ccungccaw`ae nynh a kyng`ae paw kalan sawkhawnaw kong hopya khylan, te mitmoh`ae kha
         ngawmuihnaw kong hopya khylan, vawsaw teing`ae paw kha luesah khylan,
         19 BAWIPAW kya-e ngaehoi lan um paw kum kha hopya khylan, kamaw kha phe oun saw vae,”
         acikuh.
         20 Te aning nynh ccaleih kha kue zah a ccytupaw kha a pya, oute a dahung. Te sinakok
         kya um`ae paw balyn mit nynh amaw kha riri a do`ae.
         21 Te Jesu nynh tho zah minmin kha, “Atunin hynh-e Ccathyaa tuh nae nakaring kya na
         thae oh hawte phe accing vae,” a cipya`ae.
         22 Te ccungccaw balyn nynh amaw kha ccaekiakhan`ae zah a khalang kyate a toikuh paw
         thawccinaw bya`ae kya mih ngaeangthua. Te minmin nynh, “E paw hynh Josef ccapaw thua
         khyh tou?” a ci`ae.
         23 Te Jesu nynh minmin kha, “Nanning nynh, ‘Sibawipaw, namaw te namaw kha dansakuh tua!
         Kapernaum khua kya na cyipaw kae thae hawkhate hynhe namaw na khua kya mah cyi tua,’
         cite e phungtangbya hynh kamaw kalan nae ho ccaccing cih oh,” a cipya`ae.
         24 Te Jesu nynh, “Byaccaccing kae hopya oh, profeh hung sanmah amaw khua kya tuh maehoynaw
         mue boi khyh.
         25 Thuasalama thanccingte kae hopya oh, Elijah ccyh lya kum thung te sataruh cia vaawran
         thuakaw khaw thua zah ram balyn kya myarya ccakangcci lya, Israel ram kya numae`ae
         patae a um`ae.
         26 Thuasalama tuh-e`ae lukheit kalan san Elijah kha saw thua khyh, thuasalama Sidon
         ram e Zarephath khua kya um paw numaenung kalan rou nynh saw athua.
         27 Te profeh Elisha ccyh lya Israel ram kya vaethyakaepaw patae a um`ae, thuasalama
         Siria paw Naaman laelan hung sanmah thyaasah thua khyh,” a ci.
         28 Te sinakok kya a um`ae paw balyn nynh hynh-e bya`ae kha he a thae`ae tuh myarya mih
         thinria.
         29 Te thokuh`ae zah Jesu kha khua kyate dee`ae zah tuh-e khua a saahnaw`ae mua zung,
         chiadung lante dae dawleihkuh lang tu lan cite a cciakhae`ae.
         30 Thuasalama Jesu tuh minmin ngaelaku te po pou zah po a cceih.
         31 Oute Galilee ram e Kapernaum khua lang cceihbung zah Sabbath nin kya a ccangpya`ae.
         32 Te kawhoinaw te bya a ho keiccuze ccungccaw`ae tuh a ccangpyanaw kya mih ngaeangthua.
         33 Atu sinakok kya athyaa leipaw raerangsaro muisaw a hoi paw ccungccaw lukheit a um.
         Te aning nynh,
         34 “Kae makhaete kae um sah! Nazareth paw Jesu, nang ryte kaening pawmou kae sekuh?
         Nang tuh kaening ro khylan tou nae thua? Nang tuh hung nynh na thua cipaw ka ny, Pachia
         kya-e Athyaapaw nynh na thua!” cite thawte a sia.
         35 Te Jesu nynh pe zah, “Yccae nan kha-e paw lungkhu kyate pou,” a cipya. Te raerangsaro
         nynh kha-e paw kha ccungccaw`ae laku kya phe vuasakuh zah maw muihsah leite a kyate
         phe a pou.
         36 Te ccungccaw`ae balyn tuh mih ngaeangthua zah, “E bya hynh pawtecihpaw bya mou! Pawccecize
         kawhoinaw te thungnaw ryte athyaa leipaw muisaw`ae kha kawpya zah minmin phe a pou`ae,”
         cite mimaw laku kya a hokuh`ae.
         37 Te a thungpang tuh tuh-e ram pepan e ahmin takyh kya balyn po athaan.
         38 Te Jesu tuh sinakok kyate thokuh zah Simon inn lungkhu lang a tee. Te Simon a zu
         nung tuh myarya a nge ling zah minmin nynh a hanlan Jesu kha a ngiapya`ae.
         39 Te Jesu nynh kha-e nung pe khe thadyn zah ngelingpaw kha a pe, te kha-e nung tuh
         phe dan, te nopinung tuh vaekheihmawte thokuh zah minmin elan ryalawpah vae`ae.
         40 Te khuanin he ccah tuh ccinaw aphuinphuin te a ccih`ae paw ngeccih`ae balyn kha amaw
         kalan oun cciakhae`ae, te Jesu nynh tuhe` ae milu raveih tungvaw khe a kuih khang
         zah minmin kha a dansah`ae.
         41 Te raerangsaro`ae nynh mah, “Nang tuh Pachia Ccapaw Kri nynh na thua,” cite sia`ae
         zah ccungccaw patae kyate a pou`ae. Te Jesu nynh minmin kha pe`ae zah bya ho lan kaw
         ua khyh`ae, pawccecize minmin nynh aning tuh Kri nynh thua cipaw kha a ny`ae.
         42 Te khua he yn dae tuh, Jesu tuh pou zah rangkaw langkhe a cceih. Te ccungccaw`ae
         nynh amaw kha ccung`ae zah amaw kalan a thua`ae, te minmin kyate a pou khyh nawlan
         a kang`ae.
         43 Te Jesu nynh minmin kha, “Pachia peenaw kong hynh ccangpaw khua`ae kalan mah ka ho
         hahe cih, pawccecize tuh-e khylan nynh kamaw tuh saw ka thua,” a cipya`ae.
         44 Te Galilee pee e sinakok`ae kyakhe phung a ho.

1 Ou tuhcihte Jesu tuh Kenesaret kuaapi pe thadyn zah ccungccaw`ae nynh Pachia bya
         ngae khylan amaw kha phang lungnuaku`ae lyakhe,
         2 kuaapi akin lang a um paw kohlung ccangning kha a muih; thuasalama ngasaw kyngtu`ae
         tuh kohlung kyate pou`ae zah mih mia`ae kha a sing`ae.
         3 Te Jesu tuh kohlung ccangning lakuze ccangkheit, Simon kya-e lungkhu langkhe tee
         zah kuaapi akin kyate ccapyh nuesaku lan Simon kha a ngia. Te kohlung kya dahung zah
         ccungccaw`ae kha a ccangpya`ae.
         4 Te bya a hopaw he a thangsah te, Simon kha, “Akhunaw langkhe zaw lah ngasaw kyng
         khylan nae mia`ae kha vuatua oh,” a cipya.
         5 Te Simon nynh amaw kha khung zah, “Bawipaw, khuazi zidae kae vua zah ccangkheit san
         kae kyng khyh; thuasala zemah na bya thyhte mia ka vua cih,” a cipya.
         6 Te minmin nynh tuhte he a vua`ae tuh myarya alungpaw ngasaw`ae kha bung`ae zah mih
         mia tuh vyavya a pae vae.
         7 Te minmin nynh ccangpaw kohlung kya um`ae paw miavuakheih`ae paw kha oun cceih`ae
         sah lah oun bawng`ae ccaw cite mih kuih te a ko`ae. Te minmin tuh oun thua`ae zah
         kohlung ccangning te vya phungkuh lan ngasaw kha phe a bia`ae.
         8 Kha-e kha Simon Piter nynh he a muih tuh, Jesu ccukharu kin khe bakhung zah, “Pou
         Bawipaw, kae tuh a seipaw ccungccaw nynh ka thua, ka kyate beih pou,” a cipya.
         9 Pawccecize Simon te amaw ryte umkheih`ae paw balyn tuh a kyng`ae paw ngasaw`ae kya
         mih ngaeangthua keiccu nynh thua.
         10 Te Simon ryte a mungkuh`ae paw Zebedi ccaaw`ae James te Johan mah mih ngaeangthua.
         Te Jesu nynh Simon kha, “Rih nan, atu kyate nang tuh ccungccaw`ae nynh na kyng vae
         cih,” a cipya.
         11 Te mih kohlung`ae kha laerang lang he thuakhae`ae tuh marya cciataw`ae zah amaw kha
         a zui`ae.
         12 Ou tuhcihte Jesu tuh khua khuakheit kya a um lyakhe, dotua oh, vaethyaccinaw te phe
         abeihpaw ccungccapaw nynh Jesu kha he a muih tuh bakhung zah, “Bawipaw, na ry lan
         thua ze, kae hynh nae thyaasah kho,” cite a ngiaku.
         13 Te Jesu nynh a kuih dyng zah kha-e paw kha hae zah, “Ka ry, nang thyaa ccavae,” a
         cipya. Te vaekheihmawte vaethyaccinaw tuh phe athyaa.
         14 Te Jesu nynh, “E kong hynh hung ccungccaw san la hopah nan cite kaw a pya, thuasalama
         la cceih lah ranpibawi kalan namaw kha la muihsakuh, te Mawsi kawbya thyhhawte minmin
         kalan ccaekia lang, nang thyaasah na thua paw hanlan silawkunaw kha la rae,” cite
         bya a tawsya.
         15 Te amaw the tuh houhouh thaan zah ccungccaw zapi pi nynh amaw bya thae khylan te
         mih ccinaw kyate dan khylan oun sueluakuh`ae.
         16 Te Jesu tuh rangkaw langkhe leih cceih zah saw a sang he.
         17 Ou tuhcihte nin kheit tuh, Jesu nynh a ccangpya`ae lyakhe, Jerusalem kya te Judah
         pee te Galilee pee e khua`ae balyn kyate oun thua`ae paw Farasi`ae te kawbya ccangpatu`ae
         tuh a dahung`ae, te minmin dansah khylan Bawipaw thungnaw tuh a langkuh.
         18 Te dotua, ccungccaw`ae nynh kuihccuchihpaw ccungccapaw kha inawpaw te oun puih`ae
         zah amaw malang khe nung khylan teekhaenaw kha a ccungku`ae.
         19 Te ccungccaw zapi keiccuze teekhaenaw he a muih vae khyh`ae tuh, innccukaly lang
         kaekhae`ae zah innccukaly kha kia`ae zah ngeccih kha inawpaw ryte ccungccaw`ae laku
         Jesu malang khe a sawbung`ae.
         20 Te Jesu nynh mih zynnaw kha he a muih tuh, ngeccih paw kha, “Ccungccapaw, na seinaw`ae
         ngaethya athua vae,” a cipya.
         21 Te kawbya ccangpatu`ae te Farasi`ae nynh, “Pachia sarya paw bya ho paw e paw tuh
         hungmou? Pachia kyalya laelan hungmou seinaw a ngaethya kho?” cite a hokuh`ae.
         22 Thuasalama Jesu nynh mih tuanaw kha he a nyh tuh minmin kha, “Nae thinlung kya pawccemou
         tuhte na tuaku oh?
         23 ‘Na seinaw tuh ngaethya athua vae,’ cipya paw tou azoihua, tukhyhze, ‘Thokuh lah
         cceih,’ cipya paw tou azoihua?
         24 Thuasalama Ccungccaw Ccapaw tuh laephi vawlan seinaw ngaethya lan kaw a hoi cipaw
         na ny nawlan oh,” cipah`ae zah, kuihccuchihpaw kha, “Nang kae hopya, thokuh lah na
         iphae kha lawkuh lah na inn lang cceih ccavae,” a cipya.
         25 Te tuh-e paw tuh minmin malang vaekheihmawte thokuh zah a inawpaw kha lawkuh zah
         Pachia kha phu-esahte a inn lang a cceih.
         26 Te ccungccaw`ae balyn tuh mih ngaeangthua zah rinaw te phe beih`ae zah, “Atunin ngaeang
         lan um paw uccaw`ae phe ah muih vae oh,” ci`ae zah Pachia kha phu-esah`ae.
         27 Te e uccaw`ae koute Jesu tuh pou zah ngunto khoinaw kya a dahung paw, Levi acikuh
         paw, ngunto khoitupaw kha a muih; te Jesu nynh, “Kamaw yn zui,” a cipya.
         28 Te aning nynh pawpaw balyn kha cciataw te thokuh zah amaw kha a zui.
         29 Te Levi nynh a inn kya Jesu elan poi pi kha a tuapya, te tuin kya ngunto khoitu`ae
         patae te ccangpaw ccungccaw`ae um`ae zah Jesu te zuitu`ae ryte aepaw a koihkheih`ae.
         30 Te kawbya ccangpatu`ae te Farasi`ae nynh zuitu`ae kha, “Pawccemou nanning nynh ngunto
         khoitu`ae te misei`ae ryte na aekheih oh zah na niakheih oh?” cite a seisah`ae.
         31 Te Jesu nynh minmin kha, “A dan`ae paw nynh sibawi peki khyh`ae; thuasalama a ccih`ae
         paw nynh a peki`ae.
         32 Kae tuh a ding`ae paw ko khylan kae thua khyh, thuasalama misei`ae nynh a ngaesiku
         ccaw`ae cite nynh kae thua,” cite a khung`ae.
         33 Te minmin nynh amaw kha, “Johan zuitu`ae tuh pei looh-aesung`ae zah sawsangnaw a
         rae`ae. Tuhhawte Farasi`ae zuitu`ae mah a cyihbua`ae, thuasalama nang na zuitu`ae
         tuh pawccemou ae`ae zah a nia`ae?” cite a khia`ae.
         34 Te Jesu nynh, “Zudy ccangvaepaw ryte a um`ae lya zudy ccangvaepaw a uno`ae kha looh-ae
         na sungsah kho cih oh tou?
         35 Thuasalama, zudy ccangvaepaw kha a uno`ae kyate lawpya nin ccyh yn thua cih, te tuin
         nin`ae kya minmin tuh looh-ae a la sung cih`ae,” a cipya`ae.
         36 Te minmin kha tousenaw phungpaw ccangkheit a hopya`ae: “Hung nynh sanmah uccaw arynpaw
         kha uccaw athawpaw te bia boi khyh, tuhte a bia lanze uccaw athawpaw nynh arynpaw
         kha phe siasahkuh cih, bianawpaw athawpaw tuh uccaw arynpaw te ccawkuhthya khyh.
         37 Te hung nynh sanmah misutui athawpaw kha arynpaw misu-saving bung kya ruin boi khyh,
         tuhte a ruin lanze misutui athawpaw nynh misu-saving bung kha phae pawsah cih zah
         misutui pung azu cih, te misu-saving bung mah phe aroh cih.
         38 Thuasalama misutui athawpaw tuh athawpaw misusaving bung lungkhu lang ruin hahe lanpaw
         nynh thua, oute nynh paryhte akhyn`ae.
         39 Arynpaw misutui kha phe a neih koute tuh hung nynh sanmah athawpaw misutui kha taloi
         ry he khyh, pawccecize, ‘Arynpaw nynh athuahua,’ a ci,” cite a hopya`ae.

1 Ou tuhcihte masaty Sabbath athang koute, vaeningnaw Sabbath nin kya Jesu tuh loo
         kya po cceih zah, a zuitu`ae nynh looh avui kha zukuh`ae zah mih kuih te noi`ae zah
         a ae`ae.
         2 Te Farasi`ae abang nynh minmin kha, “Sabbath nin kya kawbya nynh cyi lan a ua leipaw
         kha pawccemou nanning nynh na cyi oh?” a ci`ae.
         3 Te Jesu nynh, “David nynh amaw ryte um`ae paw ry mih vuelaw lya a cyi paw kha na
         ria boi khyh oh tou?
         4 Pachia inn lungkhu lang tee zah ranpibawi laelan hung nynh sanmah ae lan kawbya nynh
         a ua leipaw Pachia malang nungpyapaw sanlou kha lawkuh zah a ae, te amaw ry um`ae
         paw kha mah a pyabua`ae paw kha na ria boi khyh oh tou?” cite a khung`ae.
         5 Te Jesu nynh minmin kha, “Ccungccaw Ccapaw tuh Sabbath Bawipaw mah athua,” a cipya`ae.
         6 Ou tuhcihte ccangpaw Sabbath nin kya Jesu tuh sinakok lungkhu lang tee zah a ccangpya`ae,
         te tuin kya a ranglang kuih achihpaw ccungccapaw lukheit a la um.
         7 Te kawbya ccangpatu`ae te Farasi`ae nynh Jesu tungvaw seibenaw ccungpya khylan, Sabbath
         nin kya kha-e paw kha yn dansah ta, yn dansah khyh ta cite a dokhaw`ae.
         8 Thuasalama Jesu nynh mih tuanaw kha phe nyh zah a kuih achihpaw ccungccapaw kha,
         “Thokuh lah e kya thadyn,” a cipya. Te aning tuh thokuh zah a thadyn.
         9 Oute Jesu nynh, “Nanning kha ccangkheit kae khia tua cih oh: Sabbath nin kya ahoypaw
         cyi lan kawbya nynh a ua tou? Tukhyhze ahoy leipaw cyi lan tou a ua? Hiinnaw kha so
         khum lan a ua tou? Tukhyhze chia lan tou a ua?” cite a khia`ae.
         10 Te minmin balyn pepan khe do zah, Jesu nynh kha-e paw kha, “Na kuih kha dyngtua,”
         a cipya. Te aning nynh a kuih kha dyng zah hawkheit lang hawte phe ahoy vae.
         11 Te minmin tuh thinrianaw te phe beih`ae zah Jesu kha pawte cyi lan cipaw lukheit
         te lukheit byahokuh`ae.
         12 Ou tuhcihte tuin nin`ae kya Jesu tuh sawsang lan mua lang cceih zah zi balyn Pachia
         kalan sawsangnaw a mang.
         13 Te khua he dae te a zuitu`ae kha amaw kalan ko`ae zah, luhaw laening kha a po`ae,
         minmin kha locceihtu`ae cite min a phu`ae.
         14 Tuh-e`ae tuh: Piter cite min a phu paw Simon te a neitaw Andru, James te Johan, Filip
         te Bartholomew,
         15 Matthai te Thomas, Alfeas ccapaw James, Zelot acikuh paw Simon,
         16 James ccapaw Judas, te Jesu a pheetupaw Judas Iskaria nynh thua`ae.
         17 Te minmin ryte Jesu tuh mua kyate rungbung zah bialae kyakhe, a bya ngae khylan te
         mih ccinaw dan khylan Judah pee balyn kyate, Jerusalem kyate, rili kin um paw Tai
         khua te Sidon khua kyate oun thua`ae paw ccungccaw zapi te a zuitu`ae pataepi ry,
         18 te athyaa leipaw muisaw nynh vawsaw a pya`ae paw ryte a thadyn`ae. Te minmin tuh
         dansah athua`ae.
         19 Te Jesu kyate thungnaw pou zah ccungccaw`ae a dan`ae keiccuze ccungccaw zapi balyn
         nynh amaw kha hae khylan a ccung`ae.
         20 Te Jesu nynh a zuitu`ae kalan khe dothung zah, “Nanning ryachi`ae, hythuaccoupaw
         nynh na thua oh, pawccecize Pachia peenaw tuh nae kya-e nynh thua.
         21 Atu vuelaw`ae paw nanning, hythuaccoupaw nynh na thua oh, pawccecize nae vue sosah
         athua cih. Atu a rah`ae paw nanning, hythuaccoupaw nynh na thua oh, pawccecize nae
         nuin cih oh.
         22 Ccungccaw Ccapaw keiccuze ccungccaw`ae nynh ae hua oh zah mih kyate ae phia oh zah
         sarisarya ae nung oh zah nae the ae thyasah vae oh ze, nanning tuh hythuaccoupaw nynh
         na thua oh.
         23 Kha-e nin kya nanning lungtua oh lah lungpawnaw hanlan thohkuh oh! Pawccecize vaawran
         kya nae ryalaw mee tuh ale ccaccing; pawccecize kha-e hawte nynh mih minpaaw`ae nynh
         mah profeh`ae kha a la cyi`ae.
         24 “Thuasalama a hoirung`ae paw nanning, paw ngaethya lan na um oh babang. Pawccecize
         nanning tuh ngaengannaw kha phe na mue vae oh.
         25 Vueso`ae paw nanning, paw ngaethya lan na um oh babang. Pawccecize nae vuelaw cih.
         Atu a nuin`ae paw nanning, paw ngaethya lan na um oh babang. Pawccecize nae rah nae
         khui cih oh.
         26 Ccungccaw`ae balyn nynh thehoy ae ho vae oh ze nanning tuh paw ngaethya lan na um
         oh babang. Pawccecize mih minpaaw`ae nynh ahme leipaw profeh`ae kha khate a la cyi`ae.
         27 “Thuasalama ka bya a thae`ae paw nanning kae hopya oh, nae rhaw`ae kha sungsah oh
         lah nanning ae hua oh paw kha ahoypaw cyipah oh.
         28 Nanning thya ae law oh paw kha hythuapya oh lah nanning ae sarya oh paw hanlan sawsangpah
         oh.
         29 Te na mae hawkheit lang ae bia paw kha ccanglang kha mah tuapakuh; te na angkiccua
         ae lawpah paw kha na angkile lawku lan mah la kang nan.
         30 Nang ae ngiakuh paw ccungccaw miakaw kha pya lah na uccaw a lawkuh paw ccungccaw
         kha bua ngia nan vae.
         31 Te naemaw nae kya ccungccaw`ae nynh cyih`ae sah cite na ry oh hawte ming`ae kalan
         mah cyih bua oh.
         32 “Pawccecize nanning ae sungsah oh paw kha na sungsahru oh ze, paw thehoysahnaw mou
         na mue cih oh? Misei`ae nynh heize mimaw a sungsah`ae paw kha a sungsahru`ae khaw.
         33 Te nae kya hoynaw a rae`ae paw kalan hoynaw na raeru oh ze, paw thehoysahnaw mou
         na mue cih oh? Misei`ae nynh heize tuh-e hawte a cyibua`ae khaw.
         34 Te bua yn pyaru cih cite na ngaehoi oh paw ccungccaw`ae kha phua na koisaku oh ze
         paw thehoysahnaw mou na mue cih oh? Misei`ae nynh heize patae bua mueru lan cite misei`ae
         kha a koisaku`ae khaw.
         35 Thuasalama nanning nae rhaw`ae kha sungsah oh lah ahoypaw kha cyih oh, te pawpaw
         sanmah ngaehoi leite phua kha koisakuh oh; te nae ryalaw mee tuh ale cih zah nanning
         tuh Ahang Huaccepaw Pachia ccaaw`ae na thua cih oh. Pawccecize Pachia tuh lungtuabya
         ho lan a nyhthya leipaw te mihoy leipaw kalan thawcci thyapaw nynh thua.
         36 Tukeiccu nae Paaw nynh mah ngaethya-umsanaw a hoi hawte nanning mah ngaethya-umsanaw
         hoi oh.
         37 “Ming`ae kha byapia nan oh lah nanning byapia na thua lan khyh oh, ming`ae kha seibe
         nan oh lah nanning seibe na thua lan khyh oh, ming`ae seinaw kha ngaethya oh lah nae
         seinaw ngaethya athua ru cih.
         38 Ming`ae kha pyabua oh lah nanning pyaru na thua cih oh, phe dybiate phe ryhbiate
         ahoyte toupah oh, te phe aleikuh lante ccungccaw`ae nynh nae by phe thua lang ae pyaru
         cih oh. Pawccecize na tounaw oh paw ccaccei khate nanning kha mah bua toupya ru na
         thua cih oh,” a cipya`ae.
         39 Te Jesu nynh minmin kha tousenaw phungpaw ccangkheit hynhte a hopya`ae: “Mitmohpaw
         nynh mitmohpaw kha cciakhae kho cih ta? Mih luning te paryh hunghua lungkhu lang ccah
         lan khyh`ae ta?
         40 Siaimua tuh a ccangpatu laeze thyahua khyh, thuasalama phe ccing lang ccangpya athua
         paw siaimua miakaw tuh a ccangpatupaw hawte athua cih.
         41 Te namaw na mit kya um paw thingpyng kha tuaku leite, pawccemou na unopaw mit kya
         um paw athupaw taraw kha na dopya?
         42 Namaw na mit kya um paw thingtung kha muihku leite, pawccemou na unopaw kha, ‘Ka
         unopaw na mit kya-e athupaw taraw kha kae la khoipah,’ cite na ho kho? Pou cyihruh
         paw, namaw mit kya-e ccungthy kha masaty khoikuh ty lah oute na unopaw mit kya-e athupaw
         taraw kha khoipya lan ahoyte na muih cih.
         43 “Pawccecize ahoypaw thingku nynh ahoy leipaw athae thae khyh, ahoy leipaw thingku
         nynh zemah ahoypaw athae thae khyh.
         44 Pawccecize thingku miakaw tuh amaw athae te ny athua. Pawccecize ccungccaw`ae nynh
         hingpaw ku kyate thaeku lo boi khyh`ae, tahty ku kyate mah misu thae lo boi khyh`ae.
         45 Ahoypaw ccungccaw nynh a thinlung kya-e ahoypaw sisua bung kyate ahoypaw uccaw kha
         a pousah, te ahoy leipaw ccungccaw nynh a thinlung kya-e ahoy leipaw sisua bung kyate
         ahoy leipaw uccaw kha a pousah; pawccecize thinlung kya-e phe beihpaw thyhte khalang
         nynh leih a ho.
         46 “Te ka ho paw kha na cyih lei oh pite, pawccemou, ‘Bawipaw, Bawipaw,’ cite nae ko
         oh?
         47 Hunghung zemah kamaw kalan yn cceih zah ka ho paw kha thae zah a cyih paw tuh hung
         te mou aloku cipaw kae muihsah cih oh:
         48 Aning tuh phe khutheih lang tungkhu ccou zah lung vawlan tungpi bing zah inn a sak
         paw ccungccaw te nynh aloku; te tuileih tho zah tui nynh kha-e inn kha thawte asoh
         zemah hy khyh, pawccecize lung vawlan abingku keiccu nynh thua.
         49 Thuasalama ka bya kha thae zah a zui leipaw ccungccaw tuh tungpi bing leite laephi
         vawlan inn sak paw ccungccaw te nynh aloku; kha-e kha tui nynh thawte he asoh tuh
         vaekheihmawte phe apu, te kha-e inn tuh khaleih aroh,” a ci.

1 Te ccungccaw`ae thaenaw kya a bya ho paw balyn kha he a thangsah koute Jesu tuh Kapernaum
         khua lungkhu lang a tee.
         2 Te rhawbawipaw lukheit a ryalawpatu tuh ccih zah a chih vae cih, aning tuh a bawipaw
         nynh kou sungsahpaw nynh thua.
         3 Te Jesu kong kha rhawbawipaw nynh he a thae tuh, a rya lawpatu a dansah ccaw cite
         ngia khylan Jew piccang`ae kha Jesu kalan a saw`ae.
         4 Te minmin nynh Jesu kalan he thua`ae te, “Aning tuh e hynh cyipya lan angaekuhpaw
         nynh thua a cipya`ae.
         5 Pawccecize aning tuh kaening minphuin hynh sungsah zah kaening elan sinakok oun saahpah
         paw nynh thua,” cite Jesu kha thawte a ngia`ae.
         6 Oute Jesu tuh minmin ryte a cceihbua. Te inn kyate asaw leinaw kya he a thua tuh
         rhawbawipaw nynh a ban`ae kha Jesu kalan saw`ae zah, “Bawipaw, namaw te namaw kha
         vawsaw pyakuh nan; pawccecize ka inn lungkhu lang nang tee lante kae tuh ka ngaekuh
         khyh.
         7 Tuhhawte kamaw te kamaw mah nang na kalan ccia lan ka ngaekuh cite ka tuakuh khyh,
         thuasalama bya kawkheit ho lah ka rya yn lawpatu tuh a dan cih.
         8 Pawccecize kae mah kawhoinaw zakaw a um paw ccungccaw lukheit nynh ka thua, ka kuihkaw
         rhawkaw`ae ka hoi zah lukheit kha, ‘Cceih,’ ka ci ze a cceih; te ccangpaw kha, ‘Rang,’
         ka ci ze yn thua; te ka rya yn lawpatu kha, ‘E hynh cyih,’ ka ci ze a cyih,” cite
         a hosapya`ae.
         9 E bya`ae kha Jesu nynh he a thae tuh a ngaeangthua zah nuhlang maeleihkuh zah amaw
         a zui`ae paw ccungccaw`ae kha, “Nanning kae hopya oh, hynhcih alepaw zynnaw tuh Israel`ae
         kya heize ka muih boi khyh,” a cipya`ae.
         10 Te rhawbawipaw nynh yn saw`ae paw tuh inn lang ki`ae zah accihpaw ryalawpatu tuh
         phe a dan vae paw kha a muih`ae.
         11 Ou tuhcihte awkhualan Jesu tuh Nain acikuh paw khua kalan cceih zah a zuitu`ae patae
         te ccungccaw patae nynh a zui`ae.
         12 Te Jesu tuh khua koikua pe he a thua tuh, dotua, lukheit kyalya paw, numaenung ccapaw,
         achihpaw ccungccapaw oun cciakhae`ae paw a um, te khuapi kya-e ccungccaw patae tuh
         numaenung ryte oun cceih`ae.
         13 Te Bawipaw nynh kha-e nung kha he a muih tuh ngaethyaumsanaw hoi zah amaw kha, “Rah
         nan,” a cipya.
         14 Te Jesu nynh naekuh zah taang kha a hae; te kha-e a puih`ae paw tuh a thadyn`ae.
         Te Jesu nynh, “Ccangvaepaw, nang kae hopya, thokuh,” a ci.
         15 Te achihpaw ccungccaw tuh dahung zah bya yn ho vae. Te Jesu nynh kha-e paw kha a
         nung kalan a pya.
         16 Te mih balynte mih ri mih kaw thua zah Pachia kha thehoysah`ae. Abang nynh, “Aening
         laku alesaepaw profeh nynh yn langkuh vae,” a ci`ae. Te abang nynh, “Pachia nynh a
         ccungccaw`ae kha yn paebua vae,” a ci`ae.
         17 Te amaw konglang hynh-e thungpang tuh Judah ram balyn te a pepan e ram`ae balyn kalan
         po athaan.
         18 Te Johan zuitu`ae nynh hynh-e uccaw`ae balyn kong kha Johan marya a hopya`ae.
         19 Te Johan nynh a zuitu`ae luning kha ko`ae zah Jesu kalan saw`ae zah, “Nang hynh yn
         thua lanpaw tuh na thua tou? Tukhyhze mingccangpaw tou kae la ngaehoi cih?” cite a
         khiasah`ae.
         20 Tuh-e ccungccaw`ae nynh Jesu kalan he a thua`ae te, minmin nynh, “Baptisma pyatu
         Johan nynh kaening hynh na kalan oun saw zah, ‘Nang hynh yn thua lanpaw tuh na thua
         tou? Tukhyhze mingccangpaw tou kae la ngaehoi ung cih,’ cite bya oun khiasah,” a cipya`ae.
         21 Te tuin ccyh kya Jesu nynh ccungccaw patae kha mih ccihawnaw kyate thuasah, ahoy
         leipaw ccinaw kyate thuasah, ahoy leipaw muisaw`ae kyate thuasah a dansah`ae. Te mitmoh`ae
         patae kha ngawmuihsah`ae.
         22 Oute Jesu nynh minmin kha, “La cceih oh lah nanning nynh na muih oh paw te na thae
         oh paw uccaw`ae kha Johan la hopah oh. Mitmoh`ae nynh ngawmuih vae`ae, ccukhou`ae
         nynh a cceih vae`ae, vaethyakae`ae paw a dan`ae, nawpang`ae nawthae`ae, a chih`ae
         paw thosah athua vae`ae, ryachi`ae kalan thehoypaw kha hopya athua vae.
         23 Te kae ka keiccuze a maeleihkuh leipaw ccungccaw tuh hythuaccoupaw nynh thua,” a
         cipya`ae.
         24 Te Johan nynh a saw`ae paw he a pou`ae te, Jesu nynh Johan konglang ccungccaw zapi
         kalan a hopya`ae paw tuh: “Nanning nynh paw do khylan mou rangkaw langkhe na ccia
         oh? Khivae nynh a he paw phaeku do khylan tou?
         25 Tukhyhze paw do khylan mou na ccia oh? Nebaleihpaw uccaw a lawkuh paw ccungccapaw
         do khylan tou? Dotua oh, lyccaccu lang uccaw lawkuh`ae zah kou hoy lang um`ae paw
         tuh siapharan inn kya nynh a um he`ae.
         26 Thuasalama paw do khylan mou na ccia oh? Profeh lukheit do khylan tou? Athua, nanning
         kae hopya oh, profeh lukheit lae heize alesae huapaw nynh thua.
         27 “Ccathyaa kya, ‘Dotua, na malang na ccianaw ae paccynpah cih paw ka zeccuetu kha
         na malang ka saw,’ cite azeikuh paw kha kha-e paw kha nynh a honuathepaw athua.
         28 “Pawccecize nanning kae hopya oh, nopi`ae nynh a saah`ae paw ccungccaw`ae laku Baptisma
         pyatu Johan laeze alesae huapaw profeh lukheit san um khyh; thuasalama Pachia peenaw
         kya adih huaccepaw ccungccaw tuh aning laeze a lesaehua,” a ci.
         29 Te amaw bya kha ccungccaw`ae balyn nynh he a thae`ae tuh, ngunto khoitu`ae nynh heize
         Johan kya-e baptisma kha inte Pachia kha thyaaccousah`ae.
         30 Thuasalama Farasi`ae te kawbya thya`ae paw tuh mih hanlan Pachia khuakhannaw kha
         ei`ae zah Johan kya-e baptisma kha in khyh`ae.
         31 Te Bawipaw nynh, “E ccungccaw`ae hynh pawtemou ka losakuh cih? Minmin hynh pawtemou
         aloku`ae?
         32 Minmin tuh kungkunaw hmin kya dahung`ae zah lukheit te lukheit kokuh`ae zah, ‘Phyly
         kae tupah oh zah na law khyh oh, michi law kae sahpah oh zah mah na rah khyh oh rei,’
         cite a cih`ae paw imua`ae te nynh aloku`ae.
         33 “Pawccecize Baptisma pyatu Johan tuh sanlou mah ae leite misutui mah nia leite yn
         thua zah nanning nynh, ‘Aning tuh khozi bahkuhpaw nynh thua,’ na ci oh.
         34 Ccungccaw Ccapaw tuh aete niate yn thua zah nanning nynh, ‘Dotua oh, aemoh paw te
         misu-sanphing khu! Misei`ae te ngunto khoitu`ae banpaw khu!’ na ci oh.
         35 Thuasalama hawnaw tuh amaw a ccaaw`ae balyn nynh thyaaccousah athua,” a ci.
         36 Te Farasipaw lukheit nynh amaw ryte looh-aekheih lan Jesu kha a ko. Te Jesu tuh Farasipaw
         inn lang cceih zah ae lan a dahung.
         37 Te dotua, tuh-e khua kya um paw nopinung, miseinung nynh Farasipaw inn kya ae lan
         Jesu a dahung cipaw kha he a nyh tuh mynkhuhpaw satho alabasta lung tuihinbu bukheit
         kha ccyng zah,
         38 Jesu nuhlang a ccu leihpaw khe thadyn zah a rah, te a ccu kha a mitphi te singpah
         zah a lu kya-e a sang te a fupya, te a ccu kha myng zah satho a thuh.
         39 Te aepaw a kopah paw Farasipaw nynh kha-e kha he a muih tuh, “E ccungccapaw hynh
         profeh athua lanze amaw a hae paw nopinung hynh hung nynh thua cipaw te pawtecihpaw
         cipaw phe a nyh cih; pawccecize e nung tuh miseinung nynh thua,” a ciku.
         40 Te Jesu nynh, “Simon, kae hopya ry paw ccangkheit a um,” a cipya. Te Simon nynh,
         “Ccangpatu, ho ccaleih,” a ci.
         41 Jesu nynh, “Phuasawtupaw lukheit la um zah a laeba umtu`ae luning a um`ae; lukheitpaw
         nynh denari phua zapangaw laeba um zah mingccangpaw tuh sungpangaw laeba um.
         42 Te minmin nynh pyaru lanpaw kharyh he hoi khyh`ae tuh kha-e paw nynh paryh mawte
         phe a ngaethya`ae. Tukeiccu yn hopya tua, kha-e luning`ae kyaze hung nynh mou phuasawtupaw
         kha a sungsah hua cih?” cite a khia.
         43 Simon nynh khung zah, “Alunghua a ngaethya paw ccungccapaw kha nynh thua cih cite
         ka tua,” a ci. Te Jesu nynh, “Hmerarihlan nynh bya na pia,” a cipya.
         44 Te Jesu nynh nopinung kalan maeleihkuh zah Simon kha, “E nopinung hynh na muih tou?
         Kae tuh na inn lungkhu lang ka tee zah ka ccu singkunaw lanpaw tui nae pya khyh, thuasalama
         e nung nynh ka ccu hynh a mitphi te yn singpah zah a sang te yn fupya vae.
         45 Nang tuh kae hynh nae myng khyh, thuasalama e nung tuh inn kalan he ka tee ccyh te
         ka ccu hynh apaekuh lei lan po a myng.
         46 Nang tuh ka lu hynh satho nae thuh khyh, thuasalama e nung nynh ka ccu hynh mynkhuhpaw
         satho te phe yn thuhpya.
         47 Tukeiccu nang kae hopah, e nung a seinaw`ae pataepi kha ngaethya athua vae keiccu
         aning tuh pataepi a sungsah; thuasalama ccapyhpaw seinaw ngaethya athua paw ccungccaw
         nynh tuh ccapyh nynh a sungsah,” a cipya.
         48 Te Jesu nynh kha-e nung kha, “Na seinaw`ae tuh ngaethya athua vae,” a cipya.
         49 Te amaw ryte ccaboi kya a dahungkheih`ae paw nynh mimaw te mimaw kya, “Seinaw balyn
         a ngaethya paw hynh-e paw tuh hungmou?” cite a hokuh`ae.
         50 Te Jesu nynh nopinung kha, “Na zynnaw nynh phe ae khum vae, daebabilan la cceih ccavae,”
         a cipya.

1 Ou tuhte, tuh-e koute, Jesu tuh Pachia peenaw kong thehoypaw kha hote, phyte khuapi
         te khua taraw kalan po khua a ccung. Te zuitu`ae luhaw laening tuh amaw ryte a mungkuh`ae.
         2 Te ahoy leipaw muisaw`ae kyate, te ccihawnaw`ae kyate a dan`ae paw nopi`ae abang,
         raerangsaro`ae lusari a kyate a pou paw Magdalin a ci`ae paw Meri,
         3 te Herod kya-e synriatu Chuza a zu Joanna, te Susanna te mih uccaw`ae khate Jesu
         a bawng`ae paw ccangpaw nopi`ae patae a umbua`ae.
         4 Te ccungccaw patae tuh khua takyh kyate amaw kalan oun thua`ae zah pynkheihlan he
         sueluakuh`ae tuh Jesu nynh tousenaw phungpaw ccangkheit a hopya`ae. A hopaw tuh:
         5 “Ccaciivuatu lukheit nynh a ccacii vua lan a cceih; te he a vua tuh ccacii abang
         tuh laanpi kin ccah zah ccu te syde thua zah vawlae-e pavaw`ae nynh phe a tuh kou`ae.
         6 Te abang tuh lung vawlan ccah zah ccahe a kei takaw mawte laedahpaw a um khyh keiccu
         karae arou.
         7 Te abang tuh hingpaw`ae laku ccah zah hingpaw`ae ryte pokheih`ae zah hingpaw`ae nynh
         varyn a reihde`ae.
         8 Te abang tuh laehoy kya ccah zah a po, te leih zakheit athae a thae,” a ci. Te hynh-e
         kong he a ho koute, “Thae nawlan nakaring a hoi paw ccungccaw tuh thaesah!” cite a
         sia.
         9 Te a zuitu`ae nynh, “Hynh-e tousenaw phungpaw asuilan tuh pawmou?” cite amaw kha
         a khia`ae.
         10 Te Jesu nynh, “Pachia peenaw kya-e byakhupaw`ae kong ny lan nanning tuh pya na thua
         oh; thuasalama mingccang`ae tuh, ‘mang muih`ae zah nyh khyh`ae, te mang thae`ae zemah
         a thaethya khyh`ae,’ keiccuze tousenaw phungpaw te hopya athua.
         11 “Atu tousenaw phungpaw tuh e hynh nynh thua: Ccacii tuh Pachia bya nynh thua.
         12 Laanpi kin ccah`ae paw tuh Pachia bya a thae`ae paw nynh thua, te minmin nynh oun
         zyn cih`ae zah khumnaw oun muesei cih`ae cite diabolos nynh yn cceih zah mih thinlung
         kyate Pachia bya phe a lawpya`ae paw kha nynh thua.
         13 Lung vawlan ccah`ae paw tuh Pachia bya kha he a thae`ae te lungtuate a lawkuh`ae
         paw nynh thua, te tuh-e`ae tuh sosoh hung zyn`ae zah tuh-ounaw ccyh kya phe khuliakuh`ae
         paw, atynpaw tharui a hoi lei`ae paw kha nynh thua.
         14 Te hingpaw`ae laku ccah`ae paw tuh Pachia bya kha a thae kou`ae te cceih`ae zah thinphangnaw
         hoirungnaw te laephi hiin hoysanaw`ae nynh varyn ve`ae zah piccangthua lan athae thae
         lei`ae paw kha nynh thua.
         15 Thuasalama laehoy kya ccah`ae paw tuh Pachia bya kha he a thae`ae te athyaapaw, ahoypaw
         thinlung te ccykekuh`ae zah lungsaenaw te athae thae`ae paw kha nynh thua.
         16 “Hung nynh sanmah maeekhua he a tyh te kee te khung khyh, ikhung kaw lang mah nung
         khyh, thuasalama oun tee`ae paw nynh awnaw kha a muih ccaw`ae cite maee awnawpaw vawlan
         nynh a nung.
         17 Pawccecize alangkuh lei lanpaw aphirupaw uccaw pawsang um khyh, ny lei lanpaw te
         muih lei lanpaw thuru khopaw uccaw pawsang um khyh.
         18 Tukeiccu nanning pawtemou na thae oh cipaw raeringkuh oh, pawccecize hunghung zemah
         a hoi paw ccungccaw tuh houh pyachih athua cih, te hunghung zemah a hoi leipaw ccungccaw
         tuh a hoi vosi cipaw hei kha lawpya athua cih,” bua a ci.
         19 Oute a nung te a neitapaw`ae tuh amaw kalan oun thua`ae zah ccungccaw zapi alung
         keiccuze a kalan naekuh kho khyh`ae.
         20 Te ccungccaw abang nynh, “Na nung te na neitapaw`ae namaw ae muih ry`ae zah atolang
         nynh phang thadyn`ae,” cite amaw kha a hopya`ae.
         21 Te Jesu nynh minmin kha khung`ae zah, “Ka nung te ka neitapaw`ae tuh Pachia bya thae`ae
         zah a zui`ae paw hynh-e`ae hynh nynh thua,” a ci.
         22 Ou tuhcihte nin kheit tuh Jesu nynh a zuitu`ae ryte kohlung lungkhu lang tee`ae zah
         minmin kha, “Kuaapipi khuraw lang khuin zua oh sih,” a cipya`ae. Te minmin tuh kohlung
         te a cceih vae`ae.
         23 Thuasalama kohlung te he a cceih`ae tuh Jesu tuh a ih, te kuaapipi vawlan khise yn
         tho zah kohlung tuh tui te phe beih zah minmin tuh vawsawpi a tung`ae.
         24 Te zuitu`ae nynh amaw kalan cceih`ae zah a tho`ae; te, “Bawipaw, Bawipaw, aening
         ah chih vae cih oh,” cite a hopya`ae. Te Jesu nynh thokuh zah khise te tuileih atho
         paw kha a pe`ae, te tuileih te khise tuh dae zah daebabi vae.
         25 Te Jesu nynh minmin kha, “Nae zynnaw tuh teisangmou?” a cipya`ae. Te minmin tuh rih`ae
         zah mih ngaeangthua, te, “E paw hynh pawtecihpaw ccungccaw aa mou! Khisang te tui
         balyn kawpya zah minmin nynh a kaw a ngae`ae!” cite lukheit te lukheit a hokuh`ae.
         26 Te minmin tuh Galilee ram te arawsekuhpaw Kadarene ram lang a thua`ae.
         27 Te Jesu nynh laerang lang he thua tuh ccyhsaepi cia raerangsaro nynh bahkuh zah angki
         kiku leite, innvaw mah um leite, shawku kya leih um paw, tuin khua e ccungccapaw nynh
         yn tungku.
         28 Jesu kha he a muih tuh, raerae sia zah amaw malang khe bakhung zah, “Ahang Huaccepaw
         Pachia Ccapaw Jesu, nang kha paw kae cyi mou? Kae hynh vawsaw beih yn pya nan cite
         kae ngiaku,” cite thawte a sia.
         29 Pawccecize Jesu nynh athyaa leipaw muisaw kha kha-e paw kyate pou lan kaw phe a pya
         vae. Pawccecize kha-e muisaw nynh kha-e paw kha leih a kyng he; te kha-e paw kha sivarui
         te ccukhiinawpaw te khii`ae zah khia kya a nung`ae; te aning nynh a khiinaw`ae paw
         kha thoh pae zah raerangsaro nynh rangkaw langkhe leih a dee he keiccu nynh thua.
         30 Te Jesu nynh, “Na min hungmou?” cite a khia. Te aning nynh, “Legion,” a ci; pawccemacize
         raerangsaro`ae patae tuh amaw lungkhu langkhe a tee`ae keiccu nynh thua.
         31 Te raerangsaro`ae nynh mimaw kha akhunaw lungkhu lang ccia lan kaw a pya khyh nawlan
         Jesu kha a ngiaku`ae.
         32 Te tuin kya mua vawlan voh`ae phu kheit rangpaekuh`ae paw a um, te minmin nynh khae`
         ae lungkhu lang tee lan kaw a ua nawlan amaw kha a ngiaku`ae. Te Jesu nynh kaw a ua`ae.
         33 Oute raerangsaro`ae tuh ccungccapaw kyate pou`ae zah voh`ae lungkhu lang a tee`ae;
         te voh phu tuh apangnaw kyate kuaapi lungkhu lang thawmawte ccuebung`ae zah pung a
         phungkuh`ae.
         34 Te voh a laetu`ae nynh kha-e acyikuh paw kha he a muih`ae tuh, ccue`ae zah kha-e
         kong kha khuapi kya te khua taraw lang balyn a ho`ae.
         35 Oute ccungccaw`ae nynh acyikuh paw kha do khylan oun cceih`ae zah Jesu kalan oun
         thua`ae, te a kyate raerangsaro`ae a pou paw ccungccapaw tuh Jesu ccu leihpaw khe
         dahung zah uccaw a lawku paw te a thinlung akyh vae paw kha he muih`ae tuh a rih`ae.
         36 Raerangsaro`ae bahkuhpaw ccungccapaw tuh pawcihte nynh a dan cipaw kha a muih`ae
         paw ccungccaw`ae nynh oun thua`ae paw kha a hopyabua`ae.
         37 Oute Kadarene ram kya um`ae paw ccungccaw zapi balyn nynh eih rih kaesy`ae zah mih
         kyate a pou nawlan Jesu kha a ngia`ae; te Jesu tuh kohlung lungkhu lang tee zah phe
         a ki.
         38 Te a kyate raerangsaro a pou vae paw ccungccapaw nynh Jesu ryte umbua lan a ngiaku.
         Thuasalama Jesu nynh,
         39 “Namaw na inn lang la ki lah Pachia nynh na hanlan pawcih alepaw uccaw`ae nynh ae
         cyipya cipaw kha la ho,” cite hopah zah a saw. Te aning nynh cceih zah Jesu nynh pawcih
         alepaw uccaw`ae kha nynh a hanlan a cyipya cipaw kha khuapi balyn kya a hopya`ae.
         40 Ou tuhcihte Jesu he a ki tuh, ccungccaw zapi nynh amaw kha a cciadue`ae, pawccecize
         minmin balyn nynh amaw kha a ngaw`ae keiccu nynh thua.
         41 Te, dotua, sinakok uktu, Jairu acikuh paw ccungccapaw lukheit yn thua zah Jesu ccu
         leihpaw khe bakhung zah a inn lang ccia lan amaw kha a ngiaku.
         42 Pawccecize aning nynh kum haw laening loukaw acih vae paw, ccanung lukheit kyalya
         hoi zah tuh-e nung tuh vyavya a chih. Thuasalama Jesu he a cceih tuh ccungccaw`ae
         nynh phang lungnuaku`ae.
         43 Te kum haw laening cia chii lua ccinaw hoi zah a hoi paw balyn sibawi`ae kya marya
         thangkuh salamah hung kyate san a dan kho vae leipaw nopinung lukheit nynh,
         44 amaw nuhlang khe yn thua zah a boei dung kha zya a hae; te vaekheihmawte a chii lua
         paw tuh phe akang.
         45 Te Jesu nynh, “Hungmou yn hae?” a ci. Ccungccaw`ae balyn nynh kae nyh khyh he a ci`ae
         tuh Piter te amaw ryte a umkheih`ae paw nynh, “Bawipaw, ccungccaw zapi nynh phang
         ae lungnuakuh`ae zah ae bekuh`ae pite, nang nynh, ‘Hungmou yn hae?’ na ci,” cite a
         cipya`ae.
         46 Te Jesu nynh, “Lukhakheit nynh phe yn hae, pawccecize ka kyate thungnaw a pou paw
         kha ka ny,” a ci.
         47 Te nopinung nynh kae hynh ka thurukuh kho vae lan khyh cipaw kha he a nyh tuh thyngkute
         cceih zah amaw malang khe bakhung zah pawkeiccu nynh ka hae cipaw te vaekheihmawte
         phe a dannawpaw kong kha ccungccaw balyn malang khe a hopya.
         48 Te Jesu nynh, “Ka ccanung, na thawmuin sah, na zynnaw nynh phe ae dansah vae, daebabilan
         la cceih ccavae,” a cipya.
         49 Tuhte a ho cciamang lya tuin sinakok uktupaw inn kyate ccungccaw lukheit yn thua
         zah amaw kha, “Na ccanung kha phe chih vae, Ccangpatupaw kha vawsaw pya nan vae,”
         a cipya.
         50 Thuasalama Jesu nynh kha-e kha he a thae tuh, “Rih nan, zyn kyalya zyn lah na ccanung
         tuh a dan cih,” cite sinakok uktupaw kha a hopya.
         51 Te inn kya he a thua tuh, Piter, James te Johan, te imohnung a nung te a paaw laelan
         hung sanmah inn lungkhu lang tee lan Jesu nynh ua khyh`ae.
         52 Te inn lungkhu e ccungccaw`ae balyn nynh rah`ae zah a khui`ae; thuasalama Jesu nynh,
         “Rah nan oh, imohnung tuh chih khyh, thuasalama a i,” a ci.
         53 Te a chih cipaw phe ny`ae paw thua zah minmin nynh Jesu kha saryate a nuinse`ae.
         54 Te Jesu nynh minmin balyn kha pousah`ae zah imohnung kha a kuih te kyng zah, “Imohnung,
         thokuh,” cite a ko.
         55 Te a muisaw tuh bua thua zah, imohnung tuh vaekheihmawte po a thokuh; te amaw kha
         aepaw pya oh cite kaw a pya`ae.
         56 Te a paaw te a nung tuh mih ngaeangthua, thuasalama Jesu nynh acyikuh paw kha hung
         ccungccaw sanmah na hopah lan khyh oh cite minmin kha byatawsya`ae.

1 Oute Jesu nynh a zuitu`ae luhaw laening kha pynkheihlan ko`ae zah raerangsaro`ae
         balyn tungvaw thungnaw te ccinaw`ae dansah nawlan minmin kha kawhoinaw a pya`ae.
         2 Te aning nynh Pachia peenaw kong ho khylan te ngeccih`ae dansah khylan minmin kha
         a saw`ae.
         3 Te minmin kha, “Nae khuaccungnaw hanlan pawsang mah phukuh nan oh, hoitang, zaw,
         sanlou, phua mah phukuh nan oh.
         4 Te pawtecihpaw inn kya na tee oh thua zemah tuin kyakhe la um oh lah kha-e kyate
         la pou oh.
         5 Te hunghung zemah nanning kha innccung ae doih oh thua ze, kha-e khua kyate he na
         pou oh te minmin arawsetu ccaekia lang nae ccu kyate vuiping kha la pheihkuh oh,”
         cite a hopya`ae.
         6 Te minmin tuh pou`ae zah thehoypaw kha hote ahmin takyh kya ngeccih dansah biate
         khua takyh langkhe khua a ccung`ae.
         7 Atu Jesu nynh a cyipaw balyn kha Herod tetrach nynh a thae tuh a ngaeangthua, pawccemacize
         ccungccaw abang nynh Johan tuh a chih`ae paw kyate phe a thothui vae cite a ho`ae.
         8 Te abang nynh Elijah nynh yn langkuh vae a ci`ae, te mingccang`ae nynh arynpaw profeh`ae
         lukhakheit nynh bua yn thothui vae a ci`ae.
         9 Te Herod nynh, “Johan tuh kae nynh a lu phe ka paesah vae`ae, thuasalama hynhcihte
         a thungpang ka thae paw tuh-e paw tuh hungmou athua?” a ci. Tukeiccu Jesu kha muih
         lan a ccung.
         10 Te locceihtu`ae nynh he oun ki`ae tuh mimaw nynh a cyi`ae paw balyn kha amaw kha
         a hopya`ae. Te Jesu nynh minmin kha ko`ae zah Bethsaida acikuh paw khua te asekuhpaw
         rangkaw langkhe mih makhaete a cciakhae`ae.
         11 Te ccungccaw zapi nynh kha-e kha he a nyh`ae tuh amaw kha a zui`ae, te Jesu nynh
         minmin kha lehkhan`ae zah mih kalan Pachia peenaw kong kha a hopya`ae, te dansah ahopaw
         ccungccaw`ae kha a dansah`ae.
         12 Te khuazi lan he cih tuh, luhaw laening nynh oun thua`ae zah amaw kha, “Ccungccaw`ae
         hynh hin pepan e khuapi`ae kalan te khua taraw`ae kalan cceih`ae sah lah ryanaw te
         aepaw a mueku ccaw`ae minmin hynh saw`ae; pawccecize aening tuh e rangkaw kya nynh
         ah um oh,” cite a hopya`ae.
         13 Thuasalama Jesu nynh, “Minmin kha ae lanpaw pya oh,” a cipya`ae. Te minmin nynh,
         “Kaening nynh kae cceih cih zah e ccungccaw`ae balyn hanlan aepaw kae re khyh lanze,
         sanlou phe pangaw te ngasaw zawning laelan pawsang kae hoi khyh,” a ci`ae.
         14 Pawccecize tuin kya pise piccang`ae thungpangaw loukaw a um`ae. Te a zuitu`ae kha,
         “Phu kheit kya sungpangaw ccite minmin kha dahungsah oh,” a cipya`ae.
         15 Te zuitu`ae nynh ou tuhte cyih`ae zah minmin balyn kha a dahungsah`ae.
         16 Oute Jesu nynh sanlou phe pangaw te ngasaw zawning kha laah zah vaawran lang dothung
         zah lungtuabya a ho, te eih zah ccungccaw zapi malang nyapya lan a zuitu`ae kha a
         pya`ae.
         17 Te minmin balyn tuh ae`ae zah mih vue phe so kou, te alaepaw a eihpaw kha kee haw
         laening a khuin`ae.
         18 Te ou tuhte Jesu tuh a makhaete sawsang lyakhe, a zuitu`ae oun thuabua`ae zah minmin
         kha, “Ccungccaw`ae nynh kamaw hynh hung oun ci`ae mou?” cite a khia`ae.
         19 Te minmin nynh, “Baptisma pyatu Johan ae ci`ae, thuasalama abang nynh Elijah ae ci`ae,
         te mingccang`ae nynh langmaw lya-e profeh lukhakheit nynh bua a thothui vae ae ci`ae,”
         cite a khung`ae.
         20 Jesu nynh minmin kha, “Thuasalama nanning nynh so kae hynh hung nae ci oh mou?” cite
         a khia`ae. Piter nynh, “Nang tuh Pachia kya-e Kri nynh na thua,” a ci.
         21 Te Jesu nynh kha-e uccaw kha hung sanmah a hopya khyh nawlan`ae minmin kha kawpya`ae
         zah tyntetyn lang byataw`ae.
         22 Te, “Ccungccaw Ccapaw tuh patae yn teing hahe cih, te piccang`ae, alepaw ranpibawi`ae
         te kawbya ccangpatu`ae nynh oun vua cih`ae, oun theih cih`ae, te nin thungnaw kya
         yn thothui cih,” cite a hopya`ae.
         23 Te mih balyn kyakhe, “Lukhakheit nynh kamaw hynh yn zui ry lan thua ze, amaw te amaw
         kha yn vuakuh sah lah nin takyh a vaelantung kha puihkuh sah, te kamaw yn zui sah.
         24 Pawccecize hunghung zemah a hiinnaw kha a khumkuh ry paw tuh a hiinnaw kha a shung
         cih, thuasalama hunghung zemah kamaw keiccuze a hiinnaw kha a shung paw tuh a hiinnaw
         kha a khumkuh cih.
         25 Pawccecize ccungccaw lukheit nynh laephipi hynh khaleih a mue ze so amaw te amaw
         kha a shung lanze, tukhyhze ro athua ze, a hanlan pawmou athane?
         26 Pawccecize hunghung zemah kamaw te ka bya kha a mae yn thyakhae paw tuh Ccungccaw
         Ccapaw nynh amaw phu-enaw, a Paaw phu-enaw te athyaapaw vaaw ccungccaw`ae phu-enaw
         ry he yn thua te kha-e paw kha a maethyakhae ru cih.
         27 Thuasalama nanning kha byaccaccing kae hopya oh, Pachia peenaw kha a muih`ae cia
         chinaw a tytua cih lei`ae paw ccungccaw abang e kya a um`ae,” cite a hopya`ae.
         28 Ou tuhcihte e bya a ho koute nin tarya loukaw he acih tuh Jesu nynh Piter, Johan
         te James kha cciakhae`ae zah sawsang lan mua langkhe a cceihthung.
         29 Te saw he a sang tuh a mae muinsan tuh rulaekuh zah a uccaw arawpaw tuh phaephae
         a ah.
         30 Te, dotua, ccungccaw luning tuh amaw ryte byahokuh`ae; tuh-e`ae tuh Mawsi te Elijah
         nynh thua`ae.
         31 Minmin tuh phu-enaw te oun langkuh`ae zah Jerusalem kya Jesu nynh a ccingsah vae
         cih paw a chi lanpaw kong kha a ho`ae.
         32 Thuasalama Piter te a ban`ae tuh a ngawphukuh`ae; te he a thaekuh`ae tuh, Jesu phu-enaw
         te amaw ryte a thadyn`ae paw ccungccaw luning kha a muih`ae.
         33 Ou tuhte minmin nynh amaw kyate he phiakuh`ae tuh Piter nynh Jesu kha, “Bawipaw,
         e kya um paw tuh kaening elan ahoy; te bu ccangthung kae sak sah, na hanlan ccangkheit,
         Mawsi hanlan ccangkheit te Elijah hanlan ccangkheit,” cite paw nynh ka ho cipaw ny
         leite a hopya.
         34 Tuhte a ho cciamang lya, maeking yn langkuh zah minmin kha pung a khung`ae, te maeking
         lungkhu lang a tee`ae tuh minmin tuh a rih`ae.
         35 Te maeking kyate roi yn ccae zah, “E paw tuh ka sungsahpaw ka Ccapaw nynh thua, amaw
         bya kha la ngae oh,” a ci.
         36 Te roi he adae kou tuh Jesu makhae nynh a muih vae`ae. Te zuitu`ae nynh khahlya a
         muih`ae paw kha hung kya sanmah ho leite daetedae lang nynh a um`ae.
         37 Ou tuhcihte, awkhualan minmin tuh mua kyate he oun rungbung`ae tuh ccungccaw patae
         nynh amaw kha a cciadue`ae.
         38 Te, dotua, ccungccaw zapi kyate lukheitpaw nynh sia zah, “Ccangpatupaw, ka ccapaw
         nae dopya nawlan kae ngiaku, pawccecize aning tuh lukheit kyalya paw ka ccaaw nynh
         thua.
         39 Te, dotua, muisaw nynh kyng zah vaekheihmawte raerae leih a sia, te a taraphue phe
         thua lan a reih, te phe ccihtheih lang tua zah a kyate poutaw lan kou arusah.
         40 Te kha-e kha dee lan na zuitu`ae ka ngia`ae zah minmin nynh dee kho khyh`ae,” cite
         a hopya.
         41 Te Jesu nynh khung zah, “Pou zyn lei`ae te a ccouseikuh`ae paw ciihan`ae, hohse cia
         mou nae kya ka um ung cih zah kae ngaesangpah ung cih oh? Na ccapaw tuh hynhlang yn
         cciakhae,” a ci.
         42 Te imohpaw nynh he a cceih tuh raerangsaro nynh laephi kya khulia zah karaehosah.
         Te Jesu nynh athyaa leipaw muisaw kha pe zah imohpaw kha a dansah, te a paaw kalan
         bua a pya.
         43 Te ccungccaw`ae balyn tuh Pachia a lesaenaw kya mih ngaeangthua. Thuasalama Jesu
         nynh a cyipaw balyn kya ccungccaw miakaw mih ngaeangthua lyakhe, Jesu nynh a zuitu`ae
         kha,
         44 “Hynh-e bya`ae hynh nae nakaring lungkhu lang tee sah, pawccecize Ccungccaw Ccapaw
         tuh ccungccaw`ae kuih kalan ah a thua vae cih,” a cipya`ae.
         45 Thuasalama hynh-e a bya hopaw tuh minmin kyate thuru thua zah minmin nynh nyhthya
         khyh`ae zah thaethya khyh`ae, te tuh-e a bya hopaw konglang minmin nynh amaw khia
         lan mah phe a rih`ae.
         46 Oute zuitu`ae laku hungmou alesae huacce cih cipaw eikunaw a um.
         47 Te Jesu nynh mih thinlung-tuanaw kha nyte imua lukheit kha laah zah amaw pe khe a
         nung,
         48 te minmin kha, “Hunghung zemah hynh-e imua taraw hynh ka min te a lawkuh paw tuh
         kamaw kha yn lawkuh paw nynh thua, te hunghung zemah kamaw kha yn lawkuh paw tuh kamaw
         yn sawtupaw kha a lawkuh paw nynh thua. Pawccecize nanning balyn lakuze adih huaccepaw
         tuh alesaepaw athua cih,” cite a hopya`ae.
         49 Te Johan nynh, “Bawipaw, lukheitpaw nynh na min te raerangsaro a dee paw kha kaening
         nynh kae muih, te aning tuh kaening ryte a zuiku bua khyh keiccu kaening nynh kae
         khee,” a cipya.
         50 Te Jesu nynh, “Kha-e paw kha khee nan oh, pawccecize aening kha oun rawse leipaw
         tuh aening kalan a pang paw nynh thua,” a cipya.
         51 Ou tuhcihte amaw kha vaaw lang lawthung lan accyh he azaw tuh, Jesu tuh Jerusalem
         lang ccia lan phang a noukuh.
         52 Te zeccuetu`ae kha a malang a saw`ae, te minmin nynh cceih`ae zah amaw hanlan paccyn
         lan Samaria`ae khua khuakheit lungkhu lang a tee`ae.
         53 Jerusalem lang po suhlue lan a nouku keiccu kha-e khuaccaw`ae nynh amaw kha thua
         sah khyh`ae.
         54 Te a zuitu`ae James te Johan nynh kha-e kha he muih`ae tuh, “Bawipaw, Elijah nynh
         a cyi hawte, minmin hynh marya usah khylan vaawran kyate maee ccawsah bung lan kawpya
         lan nae ry ta?” cite a khia`ae.
         55 Thuasalama Jesu nynh maeleihkuh zah, “Nanning tuh pawtahawpaw muisaw kya-e nynh kae
         thua cipaw na nyhkuh khyh oh.
         56 Pawccecize Ccungccaw Ccapaw tuh ccungccaw`ae hiinnaw ro khylan yn thua khyh, thuasalama
         khum khylan nynh yn thua,” cite minmin kha a pe`ae. Te minmin tuh ccangpaw khua kalan
         khe a cceih`ae.
         57 Ou tuhcihte minmin tuh laanpi kya a ccia`ae lyakhe, ccungccaw lukheit nynh, “Bawipaw,
         na ccianaw miakaw lang kae zui cih,” cite a cipya.
         58 Te Jesu nynh, “Rang-ui`ae nynh laekarung a hoi`ae, te vawlae-e pavaw`ae nynh bu a
         hoi`ae, thuasalama Ccungccaw Ccapaw tuh a lu nungnaw san hoi khyh,” a cipya.
         59 Te Jesu nynh mingccangpaw kha, “Kamaw yn zui,” a cipya. Thuasalama aning nynh, “Bawipaw,
         masaty ka la cceih sah lah ka paaw kha ka la uh hin sah,” a ci.
         60 Jesu nynh, “A chih`ae paw nynh mih michi`ae kha la uh`ae sah, thuasalama nang tuh
         cceih lah Pachia peenaw kong kha la ho,” a cipya.
         61 Te mingccangpaw nynh mah, “Bawipaw, namaw kae zui cih, thuasalama masaty ka la cceih
         sah lah ka inn kya um`ae paw kha ka la beihsya hin`ae,” a cipya.
         62 Te Jesu nynh, “Hung zemah, thuetung kha kyng zah nuhlang a maeleihkuh paw tuh Pachia
         peenaw hanlan ngaekuh khyh,” a cipya.

1 E uccaw`ae koute Bawipaw nynh ccangpaw sungsari kha mah khang`ae zah amaw a cceih
         vae cihnaw lang khua takyhte ahmin takyh langkhe, minmin kha luning luning ccite amaw
         malang khe a saw`ae.
         2 Oute minmin kha, “Loohrue lanpaw tuh alung ccaccing, thuasalama loohruetu`ae tuh
         azya, tukeiccu nanning nynh, loohruetu Bawipaw nynh a loohruenaw lungkhu lang ryalahtu`ae
         yn saw nawlan sawsang oh.
         3 Nanning la cceih oh; dotua oh, suizaw`ae laku tuu`ae saw hawte nanning kha kae saw
         oh.
         4 Phuabu thuasah, sohrae thuasah, ccukoh thuasah phukuh nan oh, te laanpi kya hung
         ccungccaw sanmah la beih nan oh.
         5 “Te pawpaw inn kya na tee oh thua zemah, ‘E inn kya daenaw um sah,’ cite masaty la
         ho oh.
         6 Te daenaw ccapaw tuh tuin kya a um lanze, na ho oh paw daenaw tuh tuin kya a um cih,
         a um khyh lanze nae kalan bua yn ki cih.
         7 Te tuh-e inn kyakhe um oh lah ae pya oh paw kha la ae oh lah neih oh, pawccecize
         ryalahtu tuh a ryalaw mee mue lan accan. Inn kheit kyate inn kheit kalan la cceih
         nan oh.
         8 “Te pawpaw khua lungkhu lang na tee oh zah ae thuasah oh ze, nae malang ae nyapya
         oh paw kha la ae oh.
         9 Te khe kya a um paw ngeccih`ae kha la dansah oh lah minmin kha, ‘Pachia peenaw tuh
         nae kalan yn naekuh vae,’ cite la hopah oh.
         10 Thuasalama pawpaw khua lungkhu lang na tee oh zah ae thuasah khyh oh ze, tuh-e khua
         kya-e laanpi`ae kalan khe po la cceih oh lah,
         11 ‘Kaening kya abekuhpaw nae khua-e vuiping ccaccei hynh nanning rawsete kae pheihku,
         tuhzemah Pachia peenaw tuh nanning kalan yn naekuh vae cipaw hynh la nyh ccaccing
         oh,’ cite minmin kha la hopah oh.
         12 Thuasalama tuh-e Nin kya tuh-e khua hanlan laeze Sodom khuapi hanlan ngaesang kho
         a um hua cih cipaw nanning kae hopya oh.
         13 “Khorazin, nang tuh paw ngaethya lan na um babang! Bethsaida, nang tuh paw ngaethya
         lan na um babang! Pawccecize nanning kya acyikuh paw khuaruaru ryalawnaw`ae hynh Tai
         khua te Sidon khua kyakhe a la cyiku lanze, minmin tuh buri uccaw lawkute buhaw kya
         dahungte khawlya mawte phe a la ngaesikuh vae cih`ae.
         14 Thuasalama byapianaw kya nanning hanlan laeze Tai te Sidon hanlan ngaesang kho a
         um hua cih.
         15 Te Kapernaum, nang tuh vaawran phe thua lang hangthung na thua zemah Hades lang sawbung
         na thua cih.
         16 “Nae bya a ngae paw tuh kamaw bya a ngae paw nynh thua, te nanning ae ei oh paw tuh
         kamaw kha yn ei paw nynh thua, te kamaw yn ei paw tuh kamaw yn sawtupaw kha a ei paw
         nynh thua,” cite a hopya`ae.
         17 Te sungsari`ae tuh lungtuate bua oun ki`ae zah, “Bawipaw, na min liate raerangsaro`ae
         nynh heize kae kaw te a um`ae,” cite a hopya`ae.
         18 Te Jesu nynh, “Khozawlaekuhpaw hawte Setan tuh vaawran kyate a ccawbung paw kha ka
         muih.
         19 Dotua oh, nanning tuh fupaw`ae te zekang`ae syde kho nawlan te nae rhawpaw tae kho
         nawlan kawhoinaw balyn kae pya oh, te pawpaw nynh sanmah nanning kha maw ae muesah
         lan khyh oh.
         20 Tuhzemah muisaw`ae nynh nae kaw te a um`ae paw, tuh-e kyakhe nae lungtua nan sah,
         thuasalama nae min tuh vaawran kya zei athua paw kyahin nae lungtua sah,” a cipya`ae.
         21 Tuh-e ccyh kya Jesu tuh Muisaw kya lungtua zah, “Vaawran te laephi Bawipaw, Pou Apang,
         nang nynh ahawpaw te athyapaw ccungccaw kyate e uccaw`ae hynh phe na thuru zah imua`ae
         kalan phe na phy vae keiccu na kalan lungtuabya kae ho. Athua nyng, Apang, hynhte
         acyikuh paw tuh na mitmuihnaw kya ahoypaw nynh thua.
         22 Pawpaw balyn tuh Apang nynh kamaw kalan marya yn ah vae, te Paaw laelan hung ccungccaw
         nynh sanmah Ccapaw hynh hung nynh thua cipaw nyh khyh, te Paaw hynh hung nynh thua
         cipaw kha Ccapaw te Ccapaw nynh a phypya ry paw ccungccaw laelan hung nynh san nyh
         khyh,” a ci.
         23 Te Jesu nynh a zuitu`ae kalan maeleihkuh zah, “Atu na muih oh paw uccaw`ae a muih
         paw mit`ae tuh hythuaccou`ae paw nynh thua.
         24 Pawccecize nanning kae hopya oh, profeh`ae patae te siapharan`ae patae nynh na muih
         oh paw hynh muih a ry`ae zemah muih khyh`ae, te na thae oh paw hynh thae a ry`ae zemah
         thaebua khyh`ae,” cite mih makhaete a hopya`ae.
         25 Te, dotua, kawbya thyapaw lukheit nynh thadyn zah, “Ccangpatupaw, zungzae hiinnaw
         rhoccou khylan pawmou ka cyi cih?” cite Jesu kha a syntawtua.
         26 Jesu nynh, “Kawbya kya pawmou azeikuh? Pawtemou na ria?” a cipya.
         27 Te aning nynh khung zah, “ ‘BAWIPAW na Pachia kha na thinlung balyn te, na hiinnawmuisaw
         balyn te, na thawzung balyn te, te na tuanaw balynte na sungsah cih; te na innpaw
         kha namaw toulou hawte na sungsah cih,’ acihkuh,” a cipya.
         28 Te Jesu nynh, “Na hopaw tuh athua, tuhte la cyih lah na hiin cih,” a cipya.
         29 Thuasalama, aning nynh amaw te amaw kha thyaaccousaku ry zah Jesu kha, “Te ka innpaw
         tuh hungmou?” a ci.
         30 Te Jesu nynh khung zah, “Ccungccapaw lukheit tuh Jerusalem kyate Jeriko khua lang
         cceihbung zah damiah`ae laku phe a phungkuh, te damiah`ae nynh a uccaw kha phae`ae
         zah a bua`ae, te vya chih lante nung`ae zah phe cciataw`ae.
         31 Te kha-e laanpi kyakhe ranpibawi lukheit cceihbung zah kha-e paw kha he a muih tuh
         ccanglang te phe a sibia.
         32 Te tuhhawte Levi paw lukheit nynh tuh-e kya he a thua tuh kha-e paw kha do zah ccanglang
         te sibia zah phe a cciataw.
         33 Thuasalama Samariapaw lukheit tuh khuaccung zah tuh-e paw umnaw kyakhe a thua; te
         he a muih tuh ngaethya-umsanaw a hoi.
         34 Te ccianua zah a vaemaw kha chitui te misutui bupah zah uccaw te a hepya, te amaw
         a saring tungvaw khe khang zah balah-inn langkhe cciakhae zah a dooih.
         35 Te awkhualan ccia lan he cih tuh denari kianing kha thuakuh zah balah-inn ngawtupaw
         kha pya zah, ‘E paw hynh la dooih lah tuhlae na thangpaw kha bua kae thua te kae pyaru
         cih,’ a cipya.
         36 “Tuh-e luthung`ae lakuze hungmou tuh-e damiah`ae laku a phungkuh paw ccungccapaw
         a innpaw athua ngaw cite na tua?” a ci.
         37 Te kawbyathyapaw nynh, “Tuh-e paw tungvaw ngaethyaumsanaw a hoi paw nynh athua,”
         a ci. Te Jesu nynh, “La cceih lah nang mah tuh-e hawte la cyihbua,” a cipya.
         38 Ou tuhcihte Jesu te a zuitu`ae tuh khuaccung`ae zah khua khuakheit kya he a tee tuh
         Martha acikuh paw nopinung lukheit nynh Jesu kha a inn lang a thuasah.
         39 Te Martha nynh Meri acikuh paw a neitanung lukheit a hoi. Tuh-e nung tuh Jesu ccu
         leihpaw khe dahung zah a bya kha a ngae.
         40 Thuasalama Martha tuh thohae ryasuh paw te a thinlung sokhaekuh, te Jesu kalan cceih
         zah, “Bawipaw, ka neitanung nynh ka makhaete oun thohae sah paw hynh pawlang nae riapah
         khyh tou? Tukeiccu kamaw rya bawng lan hopah,” a cipya.
         41 Te Jesu nynh khung zah, “Martha, Martha, nang tuh uccaw patae konglang na lungvawsaw
         zah na thinphang.
         42 Thuasalama ahoboupaw uccaw ccangkheit rou nynh a um; tuh-e ahoypaw apung kha Meri
         nynh phe a poku vae, tuh-e apung tuh a kyate lawpya thua vae lan khyh,” a ci.

1 Ou tuhcihte ahmin sang kheit kya Jesu nynh sawsang zah he a thangsah tuh, a zuitu`ae
         lukheit nynh, “Bawipaw, Johan nynh mah a zuitu`ae kha a ccangpya`ae hawte, kaening
         hynh sawsang lan oun ccangpabua,” a cipya.
         2 Te Jesu nynh minmin kha, “Nanning saw he na sang vae oh ze: ‘Vaawran kya um paw kaening
         Paaw, na min sawtuanaw um sah. Na peenaw thua ccavae sah. Vaawran kya na rynaw acyikuh
         hawte laephi vawlan cyikuh bua sah.
         3 Nin takyh kae aepaw looh kha atunin kaening yn pyabua.
         4 Te kae tungvaw a sei`ae paw miakaw kha kaening nynh mah kae ngaethya`ae keiccu kae
         seinaw kha oun la ngaethyabua. Te kaening hynh tuh-ounaw lungkhu lang oun cciakhae
         nan, thuasalama mihoy leipaw kyate oun khungtua,’ cite la ho oh,” a cipya`ae.
         5 Oute Jesu nynh minmin kha, “Nanning laku lukhakheit nynh ruiban hoi zah ziraccyng
         khe a banpaw kalan cceih zah, ‘Ka ban, sanlou phethung yn ccoibua hin.
         6 Pawccecize, ka banpaw lukheit tuh a khuaccungnaw kyate ka kya yn thua zah loohdang
         lanpaw, pawsang mah ka hoi khyh,’ a cipya.
         7 “Te inn lungkhu a um paw nynh, ‘Mithyhmitpaw yn nung nan vae; atu thuakaw phe khawkuh
         vae, te ka ccaaw`ae mah kamaw ryte ikhung kya phe ih vae`ae, ka tho kho vae khyh zah
         kae pya kho vae khyh,’ cite a khung cih.
         8 Nanning kae hopya oh, tuh-e paw nynh tho leite um zah a pya khyh zemah, a banpaw
         athua keiccu umtaw leite banban pei a ngiaku keiccu tuh tho ngaw zah ahobou zeih kha
         a pya cih.
         9 “Te nanning kae hopya oh, ngia oh lah pya na thua cih oh, ccung oh lah na muih cih
         oh, khua oh lah hungpya na thua cih oh.
         10 Pawccecize a ngia paw miakaw tuh a mue, te a ccung paw tuh a muih, te thuakaw a khua
         paw tuh hungpya athua cih.
         11 “Nanning lakuze paaw athua paw lukhakheit nynh, a ccapaw nynh sanlou a ngiaku ze
         lung kha pya ngaw ta? Tukhyhze ngasaw a ngiaku ze ngasaw hanpaw fuparepaw kha pya
         ngaw ta?
         12 Tukhyhze awtui kha a ngiaku ze zekang kha pya ngaw ta?
         13 Nanning nynh na hoy lei oh pite, ahoypaw lasung`ae kha nae ccaaw`ae pya lan na ny
         oh lanze, vaawran um paw nae Paaw nynh amaw kalan a ngiakuh`ae paw kha Thyaa Muisaw
         kha pawcihmou houh a pya cih`ae?” cite a hopya`ae.
         14 Te bya ho kho leipaw raerangsaro kha Jesu nynh a dee. Ou tuhte raerangsaro he a pou
         tuh bya ho kho leipaw tuh bya a ho vae, te ccungccaw zapi tuh mih ngaeangthua.
         15 Thuasalama ccungccaw abang nynh, “Aning nynh khozi`ae uktupaw Beelzebub liate nynh
         khozi`ae kha a dee,” a ci`ae.
         16 Te abang nynh amaw kha syntaw khylan vaawran kyate muihsanaw kha a ngia`ae.
         17 Thuasalama, Jesu nynh mih tuanaw kha phe nyh zah minmin kha, “Amaw te amaw aphiakuhpaw
         peenaw miakaw tuh aroh cih, te amaw te amaw aphiakuhpaw innbyn tuh a khuliakuh cih.
         18 Te Setan mah amaw te amaw a phiaku lanze pawtemou a peenaw tuh atyn kho cih? Pawccemacize
         nanning nynh kamaw kha Beelzebub liate nynh raerangsaro`ae a dee nae ci oh.
         19 Te kae nynh Beelzebub liate raerangsaro`ae kha ka dee lanze, hung liate mou nae ccaaw`ae
         nynh minmin kha a dee`ae? Tukeiccu minmin tuh nanning byapiatu`ae athua cih`ae.
         20 Thuasalama kae nynh Pachia kuihdung liate raerangsaro`ae kha ka dee lanze, Pachia
         peenaw tuh nanning kya athua ccaccing vae.
         21 “A thawsaepaw ccungccaw nynh zunghe ryte a inn kha a ngaw lya tuh a uccaw`ae akhyn.
         22 Thuasalama amaw laeze a thawsae huapaw nynh he yn thua vae tetuh amaw kha phe a tae
         cih, te a doliakupaw a zunghe balyn kha a kyate a lawpah cih zah a lua paw uccaw`ae
         kha pung a nee cih.
         23 Kae ryte a um leipaw ccungccaw tuh kamaw yn rawsepaw nynh thua, te kae ryte a sueluakuh
         bua leipaw ccungccaw tuh a phiakuhpaw nynh thua.
         24 “Athyaa leipaw muisaw nynh ccungccapaw kyate he pou tuh arounaw hmin`ae lang po a
         cceih, hae-ungnaw kha ccungkuh zah muihkuh khyh, aning nynh, ‘Ka poutawnaw ka inn
         lang ka ki cih,’ a ci.
         25 Te he a thua tuh, kha-e inn tuh phe la phikuh zah a paccaankuh`ae paw kha a muih.
         26 Oute aning tuh cceih zah amaw laeze houh athahhua`ae paw ccangpaw muisaw lusari`ae
         kha a hoeibua`ae; te minmin tuh tee`ae zah kha-e paw kya a um`ae; te kha-e ccungccapaw
         kya-e nyalang acyihkuh paw tuh masaty e laeze houh seihua vae,” cite a hopya`ae.
         27 Ou tuhcihte, e uccaw`ae kong a ho lyakhe, kha-e phu kya-e nopinung lukheit nynh sia
         zah Jesu kha, “Nang ae saah paw vue te nang ae kua paw matei tuh hythuaccoupaw nynh
         thua,” a cipya.
         28 Thuasalama Jesu nynh, “Athua, Pachia bya kha thae zah a zui`ae paw tuh houh hythuaccou`ae
         paw nynh thua,” a ci.
         29 Te ccungccaw`ae pataepi a sueluakuh`ae lyakhe, Jesu nynh tho zah, “E ccungccaw`ae
         tuh ahoy leipaw ciihan nynh thua`ae, minmin nynh muihsanaw kha a ngiaku`ae; te profeh
         Jonah kya-e muihsanaw laelan ccangpaw muihsanaw tuh pya thua lan khyh`ae.
         30 Pawccecize Jonah tuh Nineveh`ae hanlan muihsanaw athua hawte, Ccungccaw Ccapaw mah
         e ccungccaw`ae hanlan muihsanaw athua cih.
         31 Byapianaw kya Deilang-e siapharannung tuh e ciihan kya-e ccungccaw`ae ryte yn thokuh
         cih zah minmin kha seibe cih`ae, pawccecize aning tuh laephi athangnaw langte Solomon
         hawnaw bya kha thae khylan yn thua; te dotua, Solomon laeze alesae huapaw tuh e kya
         nynh a um.
         32 Byapianaw kya Nineveh khua-e ccungccaw`ae tuh hynh-e she kya-e ccungccaw`ae ryte
         oun thokuh cih`ae zah hynh e she kya-e ccungccaw`ae kha sei oun be cih`ae, pawccecize
         minmin tuh Jonah phunghonaw kya phe a ngaesikuh`ae; te dotua, Jonah laeze a lesae
         huapaw tuh e kya nynh a um.
         33 “Hung ccungccaw nynh sanmah maeekhua kha he a tyh vae ze muih leinaw kya nung boi
         khyh, kee khung he khyh, thuasalama oun tee paw ccungccaw`ae nynh a awpaw kha a muih
         ccaw`ae cite maee awnawpaw vawlan nynh a nung.
         34 Pyn kya-e awnaw tuh mit nynh thua, tukeiccu na mit he ahoy vae ze na pyn balyn mah
         awnaw te phe beih, thuasalama na mit he ahoy vae khyh ze, na pyn balyn mah mohnaw
         te phe beih.
         35 Tukeiccu na kya um paw awnaw tuh mohnaw athua khyh nawlan la raeringkuh.
         36 Te na pyn balyn tuh mohnaw um leite awnaw te phe bia lanze, maeekhua a awpaw nynh
         awnaw ae pya hawte, na pyn khaleih tuh awnaw te phe beih cih,” a ci.
         37 Te tuhte a ho lya, Farasipaw lukheit nynh Jesu kha aepaw a kopya; te Jesu tuh cceih
         zah ae lan a dahung.
         38 Te zerya a ae maw a kuih a singkuty khyh paw kha Farasipaw nynh he a muih tuh a ngaeangthua.
         39 Te Bawipaw nynh, “Atu nanning Farasi`ae tuh banang te pake kha avawlan kyalya nynh
         na sing oh, thuasalama nae lungkhu tuh karangkunaw te hoyleinaw te nynh phe bia.
         40 Nanning mingaee`ae! Avawlan a raetu nynh alungkhu kha mah rae bia khyh tou?
         41 Thuasalama na hoi oh paw uccaw`ae kha ryachi`ae pyabua oh; te dotua, pawpaw balyn
         tuh nae hanlan athyaapaw nynh thua.
         42 “Thuasalama Farasi`ae, nanning paw ngaethya lan na um oh babang! Pawccecize, nanning
         nynh hangmae te pucinan te enaw-ekan`ae balyn kha pumhaw pumkheit na pya oh zah Pachia
         atazaenaw te a sungsanawpaw kha phe na kawtaw oh; e`ae hynh na cyi lan oh ccan zah
         ccangpaw mah cyi leite na um lan oh paw thua khyh.
         43 “Farasi`ae, nanning paw ngaethya lan na um oh babang! Pawccecize nanning tuh sinakok
         kya ahoy huaccepaw dahungnaw kha na ry oh zah kungkunaw kya sawtuate beihku na ry
         oh.
         44 “Kawbya ccangpatu`ae te Farasi`ae, cyihruh`ae, paw ngaethya lan na um oh babang!
         Pawccecize nanning tuh alang leipaw shawkhu te nynh na loku oh. Kha-e avawlan cceih`ae
         paw ccungccaw`ae nynh shawkhu a um paw hei kha nyh khyh`ae,” a cipya.
         45 Oute kawbya thya`ae paw kyaze lukheitpaw nynh khung zah, “ Ccangpatupaw, tuhte na
         hopaw tuh kaening mah nae sarya paw nynh thua,” a cipya.
         46 Te Jesu nynh, “Nanning, kawbya thya`ae paw mah paw ngaethya lan na um oh babang!
         Pawccecize nanning nynh phu lan myarya aripaw phupaw kha ccungccaw`ae na khang oh
         zah naemaw tuh nae kuihdung ccangkheit te san na tung khyh oh.
         47 “Nanning paw ngaethya lan na um oh babang! Pawccecize nanning nynh profeh`ae shawku
         kha na raepah oh zah nae minpaaw`ae nynh minmin kha a chia`ae.
         48 Thanccingte nanning nynh nae minpaaw`ae cyisahnaw kha nae nawccah cipaw alang; pawccecize
         minmin nynh profeh`ae kha phe a chia ccaccing`ae, te nanning nynh shawku`ae kha na
         raepya oh.
         49 Tukeiccu Pachia kya-e hawnaw nynh mah, ‘Minmin kalan profeh`ae te locceihtu`ae kha
         ka saw cih`ae, te minmin nynh abang kha theih ngaw`ae zah abang kha a tua-a sah cih`ae,’
         a ci.
         50 Ou tuhte laephipi athonaw kyate alua paw profeh`ae balyn chii mee kha hynh-e ciihan`ae
         kya ngia athua nawlan.
         51 Abel chii kyate tho zah silawhang te tempal laku kya a chia`ae paw Zakharia chii
         kyacia ngia athua cih`ae. Byaccaccing kae hopya oh, hynh-e tuh e ccungccaw`ae kya
         ngia athua cih.
         52 “Kawbya thya`ae paw, paw ngaethya lan na um oh babang! Pawccecize nanning nynh nynawpaw
         toh kha phe na law oh; naemaw mah na tee khyh oh zah a tee`ae paw kha mah phang na
         khaw oh,” a ci.
         53 Tuhte hynh-e uccaw`ae kong a hopya`ae lyakhe, kawbya ccangpatu`ae te Farasi`ae nynh
         bya patae yn hosei ccaw cite Jesu kha thinriasah khylan thawte a ei`ae.
         54 A khalang kyate yn pou paw kha kyngpya lan zah seibe khylan amaw kha phang a dokhaw`ae.

1 Tuin ccyh lya, riatae lei ccungccaw zapi pi tuh pynkheihlan sueluakuh`ae zah lukheit
         te lukheit sydekute a um`ae lyakhe, Jesu nynh tho zah a zuitu`ae kha, “Cyiruhnawpaw
         Farasi`ae ransi kha la raeringkuh oh.
         2 Pawccecize langsaku lei lante bong paw pawsang um khyh; ny lei lante thuruh paw mah
         um khyh.
         3 Tukeiccu amohnaw kya na ho oh paw miakaw kha a awnaw kya thae athua cih; te alungkhu
         e akhaan kya nakaring kya na ho oh paw kha innccukaly kyate siakhae athua cih.
         4 “Te ka ban oh, nanning kae hopya oh, pyn kha theih`ae zah tuhkoute pawsang cyih kho
         vae lei`ae paw raw kha rih nan oh.
         5 Thuasalama hungmou ri lan accan cipaw kae hopah cih oh; pyn a theih koute kehenna
         maee lungkhu lang vua lan kawhoinaw a hoitupaw raw kha rih oh; athua, nanning kae
         hopya oh, amaw raw kha rih oh.
         6 “Ccithya sapangaw kha daw phuapia pianing lang khaw a zua`ae? Te kha-e ccithya sakheit
         sanmah Pachia nynh ning khyh.
         7 Thuasalama nae lu kya-e nae sang`ae heize marya ria athua. Tukeiccu rih nan oh; nanning
         tuh ccithya`ae patae laeze nae phutehua.
         8 “Nanning kae hopya oh, hunghung zemah ccungccaw`ae malang kamaw kha ccaekia yn khan
         paw tuh, Ccungccaw Ccapaw nynh Pachia kya-e vaaw ccungccaw`ae malang kha-e paw kha
         ccaekia a khan cih.
         9 Thuasalama ccungccaw`ae malang kamaw kha yn vua paw ccungccaw tuh Pachia kya-e vaaw
         ccungccaw`ae malang vua ru athua cih.
         10 Te hunghung zemah Ccungccaw Ccapaw rawsete bya kawkheit a ho paw tuh ngaethya athua
         cih; thuasalama Thyaa Muisaw kha rawsete a sarya paw ccungccaw tuh ngaethya thua lan
         khyh.
         11 “Te nanning kha sinakok`ae kalan, te uktu`ae te kawhoitu`ae kalan he ae thuakhae
         vae oh ze pawtemou ka khung cih, pawmou ka khung cih, tukhyhze pawmou ka ho cih cipaw
         nae lungvawsaw nan sah.
         12 Pawccecize Thyaa Muisaw nynh kha-e ccyh ccaccei kyakhe na ho lan oh accanpaw kha
         ae ccangpah cih oh,” cite a hopya`ae.
         13 Te ccungccaw zapi kyate lukheitpaw nynh Jesu kha, “Ccangpatupaw, rho uccaw yn nee
         bua nawlan ka upaw hynh hopah,” a cipya.
         14 Te Jesu nynh, “Ccungccapaw, hung nynh mou kae hynh nanning tungvaw byapiatu lang,
         tukhyhze rho neetu lang yn khang?” a cipya.
         15 Te Jesu nynh, “Nae lungkyh sah lah karangkunaw hynh raeringkuh oh; pawccecize ccungccaw
         lukheit hiinnaw tuh phe beih lang a hoi paw uccaw`ae kyakhe um khyh,” a cipya`ae.
         16 Te Jesu nynh minmin kha tousenaw phungpaw ccangkheit a hopya`ae: “Mihoipaw lukheit
         kya-e lorang tuh looh myarya a voi.
         17 Te a thinlung kya tuakuh zah, ‘Ka looh nungnaw ka hoi vae khyh zah pawmou ka cyih
         cih?’ a ciku.
         18 “ ‘Te hynhte ka cyih cih, ka ccung-inn`ae kha ka phou cih zah ale huapaw ka sak cih,
         te tuin kya ka looh`ae te ka uccaw`ae balyn kha ka nung cih.
         19 Te ka hiinnawmuisaw kha, “Ka hiinnaw-muisaw, nang tuh kum patae hanlan uccaw patae
         kha ccakhungpya na thua vae, hung um ccavae, ae lah neih, te lungtuate um, ka cipah
         cih,” ’ a ci.
         20 “Thuasalama tuhte a tuaku lyakhe, Pachia nynh kha-e paw kha, ‘Mingaeepaw, atu khuazi
         ccacceimaw na hiinnaw-muisaw kha lawpya athua cih, te na ccakhung paw uccaw`ae kha
         hung elan mou a tang cih?’ a cipya.
         21 “Tukeiccu amaw hanlan sisua a ccakhungkuh paw ccungccaw tuh tuh-e paw te nynh aloku,
         te aning tuh Pachia malang a hoirungpaw thua khyh,” a ci.
         22 Te Jesu nynh a zuitu`ae kha, “Tukeiccu nanning kae hopya oh, nae hiinnaw hanlan pawmou
         ka ae cih cite nae thinphang nan sah, nae pyn hanlan mah pawmou ka lawku cih cipaw
         nae thinphang nan sah.
         23 Pawccecize hiinnaw tuh aepaw laeze sunghua zah pyn tuh uccaw laeze asunghua.
         24 Va-aw`ae kha tuatua oh, pawccecize minmin tuh ccaciivuakuh khyh`ae zah looh mah rue
         khyh`ae, sua-inn mah hoi khyh`ae zah byng mah hoi khyh`ae, te Pachia nynh minmin kha
         looh a dang`ae, pavaw`ae laeze nanning tuh pawcihmou houh nae phutehua?
         25 Te nanning lakuze hungmou thinphangnaw liate amaw ahangnaw kha dung kheit a hangchih
         sahkuh khopaw um?
         26 Tuh-e adih huapaw uccaw san na cyikuh kho khyh oh lanze, pawccemou ccangpaw uccaw
         hanlan nae thinphang?
         27 “Lilipaw`ae pawcihte nynh a lethung`ae cipaw kha tuatua oh; minmin tuh loopho khyh`ae,
         law mah su khyh`ae; tuhzemah nanning kae hopya oh, Solomon a phu-enaw balyn nynh heize
         lilipaw ccangkheit tuhte ccaankuh kho khyh.
         28 Atunin um zah awkhualan tahkuamaee lungkhu lang phung athua paw rangkaw e lonua heize
         Pachia nynh tuhte a ccaan lan thua ze, nanning kha tuh-e laeze houh ae ccaan lan khyh
         oh tou? Pou zyn zya`ae?
         29 Pawmou kae ae cih, tukhyhze pawmou kae nia ngaw cite ccung nan oh; lungriathae te
         mah um nan oh.
         30 Pawccecize laephipi-e minphuin`ae nynh e uccaw`ae balyn hynh a ccung`ae paw nynh
         thua, te nanning nae Paaw nynh e uccaw`ae hynh nae hanlan aho cipaw phe a ny.
         31 Thuasalama nanning tuh Pachia peenaw palia kha ccung oh; te e uccaw`ae balyn tuh
         pyachih na thua cih oh.
         32 “Tuuphu taraw`ae, rih nan oh; pawccecize peenaw kha nanning pya lanpaw tuh nae Paaw
         a lungrythua paw nynh thua.
         33 “Na hoi oh paw kha zua oh lah ryachi`ae kha pyabua oh, te apue kho leipaw phuabu
         kha raekuh oh, miruh nynh a thuanua kho leinaw te laehaw nynh a ro kho leinaw, vaawran
         kyakhe athang kho leipaw sisua kha ccykuh oh.
         34 Pawccecize nae sisua umnaw kya nae thinlung mah a umbua cih.
         35 “Nae cce kha taesung sungkuh oh lah, nae maeekhua kha awkuh oh.
         36 Te zudy poi kyate mih bawipaw yn ki ngaw zah he yn thua te, thuakaw kha he a khua
         tuh vaekheihmawte thuakaw hungpya khylan cite a ngaw`ae paw see`ae hawte naemaw mah
         la um oh.
         37 See`ae nynh phang a ngaw`ae paw kha mih bawipaw nynh he yn thua te a muih ze, tuh-e
         see`ae tuh hythuaccou`ae paw nynh thua; byaccaccing kae hopya oh, mih bawipaw nynh
         taesung a sungkuh cih zah minmin kha ccaboi kya koihsah ngaw`ae zah amaw ccaccei nynh
         loohdang cih`ae.
         38 Te khuazi santari ccyhningnaw kya thuasah, ccyhthungnaw kya thuasah, a bawipaw nynh
         yn thua zah ou tuhte a muih lanze, tuh-e see`ae tuh hythuaccou`ae paw nynh thua.
         39 Thuasalama e hynh nyh oh, inn hoitupaw nynh paw ccyh kya nynh miruhpaw yn thua cih
         cipaw kha phe a ny lanze, a inn kha a kiabia khyh nawlan phe a ngaw cih cipaw na ny
         oh.
         40 Tukeiccu nanning mah raeringkuh oh; pawccecize na ngaehoi khyh oh ccyh lyakhe Ccungccaw
         Ccapaw tuh yn thua cih,” a cipya`ae.
         41 Te Piter nynh, “Bawipaw, e tousenaw phungpaw hynh kaening hanlan tou na ho, tukhyhze
         ccungccaw balyn hanlan tou?” cite a khia.
         42 Te Bawipaw nynh, “Accyh zaw vae ze mih hanpaw looh neesah lan, a inn kya um`ae paw
         tungvaw uktu lang, a bawipaw nynh a khang lanpaw, zyn lan um paw te ahawpaw synriatu
         tuh hungmou?
         43 Tuh-e see nynh tuhte a cyi paw kha a bawipaw nynh he yn thua lya a muih ze, tuh-e
         see tuh hythuaccoupaw nynh thua.
         44 Byaccaccing kae hopya oh, a bawipaw nynh kha-e paw kha a hoi paw balyn tungvaw uktu
         lan a khang cih.
         45 Thuasalama tuh-e see nynh a thinlung kyate, ‘Ka bawipaw yn thua lanpaw tuh aro ung
         cih,’ ci zah see pise`ae te nopi`ae kha bua`ae zah, ae zah neih zah a rui lya,
         46 tuh-e see nynh a ngawdae khyh nin kya te a tua khyh ccyh lya, a bawipaw tuh yn thua
         lanze, kha-e paw kha ccangning lang thoh bae cih zah a hanpaw kha zyn leitu`ae ryte
         a nungpah cih.
         47 “Te a bawipaw rynaw kha nyh zah a paccynkuh leipaw, a bawipaw rynaw a cyipah leipaw
         see tuh ccungbua patae a mue cih.
         48 Thuasalama a bawipaw rynaw kha nyh khyh zah ccungbua lan accanpaw a cyih paw see
         tuh ccungbua ccapyh nynh a mue cih. Pawccecize patae pya athua paw ccungccaw tuh patae
         a sangru cih; te pataepi a ccysah`ae paw ccungccaw miakaw tuh patae a ngiaru cih`ae.
         49 “Kae tuh laephi vawlan maee saw khylan nynh kae thua; te ka ry paw tuh, kha-e kha
         phe la rua ccavae sah ci nynh thua!
         50 Thuasalama ka in lanpaw baptisma ka hoi ung, tuh-e accing mawlaezung tuh pawcih babang
         mou ka lungriathae!
         51 Laephi vawlan daenaw pya khylan nynh kae tuh kae thua cite tou na tua oh? Nanning
         kae hopya oh, tuhte thua khyh; thuasalama phiakunaw khylan nynh kae thua.
         52 Pawccecize atu kyate tho ngaw zah inn innkheit kya ccungccaw lupangaw`ae tuh luthung
         nynh luning kha rawsete, luning nynh luthung kha rawsete a phiakuh cih`ae.
         53 Paaw nynh ccapaw kha rawsete, ccapaw nynh paaw kha rawsete, te nung nynh ccanung
         kha a rawsete, ccanung nynh nung kha rawsete, te ninnung nynh monung kha rawsete,
         monung nynh ninnung kha rawsete a phiakuh cih`ae,” a ci.
         54 Oute Jesu nynh ccungccaw zapi kha mah, “Nanning nynh niccaw langte maeking a pouthung
         paw kha na muih vae oh ze, ‘Khua yn rah cih,’ na ci oh; te khua arah sasaw.
         55 Te deilang te khivae azaw paw kha he na muih vae oh ze, ‘Khuanin yn so cih,’ na ci
         oh; te khuanin aso sasaw.
         56 Cyihruh`ae! Nanning nynh laephi mitmae te vaawlui mitmae kha na phiathya oh; thuasalama
         pawccemou atu e ccyh hynh na thaethya khyh oh?
         57 “Athua, pawccemou naemaw ccaccei nynh so ahmepaw kha bya na pia khyh oh tou?
         58 Nang ae rawsetupaw ryte byapiatu kalan na cciakheih lya oh laanpi kyakhe, ccawku
         kho nawlan thawte la zuakuh; tukhyh lanze byapiatu kalan ae cciakhae cih zah byapiatu
         nynh thung uktu kalan ae ah cih, te thung uktu nynh thung ae saw cih.
         59 Nang kae hopya, na rung lanpaw daw phuapia phe accing lang na pya makhia thung kyate
         na pou lan khyh,” cite a hopya`ae.

1 Tuh-e ccyh lya, Galilee`ae mih chii kha mih silawkunaw`ae paw ryte Pilat nynh pung
         a pyde pya`ae cipaw kong Jesu a hopah`ae paw ccungccaw abang a um`ae.
         2 Te Jesu nynh tho zah, “Tuh-e Galilee`ae tuh tuhte a teing`ae keiccuze ccangpaw Galilee`ae
         balyn laeze a seihua`ae paw cite tou na tua oh?
         3 Nanning kae hopya oh, tuhte thua khyh; thuasalama nanning mah na ngaesiku khyh oh
         ze, tuh-e hawte nae balynte marya na chih mamin cih oh.
         4 Tukhyhze, Siloam kya innhangpaw nynh mih tungvaw tingthin`ae zah phe chia`ae paw
         luhaw laetarya`ae kha Jerusalem kya a um`ae paw ccungccaw`ae balyn laeze a seihua`ae
         paw cite tou na tua oh?
         5 Nanning kae hopya oh, tuhte thua khyh; thuasalama nanning mah na ngaesiku khyh oh
         ze, tuh-e hawte nae balynte marya na chih mamin cih oh,” a cipya`ae.
         6 Jesu nynh e tousenaw phungpaw hynh mah a ho: “Ccungccapaw lukheit nynh a misu khokhu
         kyakhe thaeku kukheit a la lin; te yn cceih zah kha-e ku kya a thae kha fui zah muih
         khyh.
         7 Oute misu khokhu ngawtupaw kha, ‘Dotua, kum thung lungkhu hynh-e thaeku ku kalan
         kae cceih zah athae ka ccung zah ka muih khyh; nge ccavae; pawccemou laephi hynh a
         thangsah han?’ cite a hopya.
         8 “Te aning nynh khung zah, ‘Bawipaw, atunin kum tuh hynh mawte umhin sah, a pepan
         lae ka thualeipah cih zah ia ka pungnua ung cih.
         9 Te athae yn thae ze, ahoy; te yn thae vae khyh ze, khahkoute nge vae,’ a cipya,”
         a ci.
         10 Te Jesu nynh Sabbath nin kya sinakok ccangkheit kyakhe a ccangpya`ae.
         11 Te, dotua, kum haw laetarya cia nyaakhaekunaw muisaw a hoi paw nopinung lukheit a
         um; tuh-e nung tuh a ke karae ky zah kharyh law kho khyh.
         12 Te Jesu nynh kha-e nung kha he a muih tuh ko zah, “Nopinung, na nyakhaekunaw kyate
         na lue vae,” a cipya.
         13 Te kha-e nung tungvaw a kuih khang zah vaekheihmawte a ke tuh phe alaw vae; te aning
         nynh Pachia kha phu-esah.
         14 Tuhte Jesu nynh Sabbath nin kya a dansah keiccuze, sinakok uktu nynh thinria te tho
         zah ccungccaw`ae kha, “Ccungccaw`ae nynh ryalaw lawkunaw lanpaw nin taruh a um, ou
         kha-e nin`ae kyakhe oun cceih oh lah dannaw kha oun mue oh, Sabbath nin kya tuh mue
         nan oh,” a cipya`ae.
         15 Oute Bawipaw nynh khung zah, “Cyiruhpaw! Nanning milu raveih nynh Sabbath nin kya
         nae tangnuapaw, khyh ze nae lann kha a inn kyate na supah oh zah tui nia lan na cciakhae
         khyh oh tou?
         16 Te, dotua, kum haw laetarya cia Setan nynh phang a hee paw, Abraham ccanung athua
         paw, e nopinung hynh hynh-e khiinaw kyate Sabbath nin kya supya lan ccan khyh tou?”
         a ci.
         17 Te hynhte he a ho tuh, amaw rawsetu`ae balyn tuh maethya pung bongkuh`ae; te ccungccaw`ae
         balyn tuh Jesu nynh a cyipaw phu-e lan um paw uccaw`ae hanlan mih lungtua.
         18 Oute Jesu nynh, “Pachia peenaw tuh pawtemou aloku? Te pawtemou ka touse cih?
         19 Ccungccapaw lukheit nynh lawkuh zah a khokhu lungkhu lang a vua paw mungngia mung
         te nynh aloku; kha-e a mung tuh lethung zah a kupi lang phe a tang, te vawlae-e pavaw`ae
         nynh kha-e aran`ae kyakhe bu a luaku`ae,” a ci.
         20 Te Jesu nynh bua tho zah, “Pachia peenaw tuh pawtemou ka touse cih?
         21 Tuh-e tuh, nopinung lukheit nynh laah zah vaepoi kawthung kya a phing paw, tuh-e
         vaepoi phe a thosah paw ransi te nynh aloku,” a ci.
         22 Te Jesu tuh khuapi`ae te khua taraw`ae kalan po cceih zah ccangpya biate Jerusalem
         langkhe khuaccung.
         23 Oute ccungccaw lukheit nynh, “Bawipaw, khumnaw a mue`ae paw tuh azya`ae tou?” cite
         a khia. Te Jesu nynh,
         24 “Abypaw koikua kyate tee lan zuakuh oh; pawccecize, nanning kae hopya oh, ccungccaw
         patae nynh kha-e kya tee lan oun ccung cih`ae zah tee kho lan khyh`ae.
         25 Inn hoitupaw nynh vaekheit thokuh zah thuakaw kha phe a khaw koute, nanning nynh
         atolang khe na thadyn oh zah na khua oh, te, ‘Bawipaw, Bawipaw thuakaw oun hungpah,’
         na ci oh; te aning nynh nanning kha, ‘Nanning paw kyate nae thua oh paw cipaw kae
         nynh khyh oh,’ ae cipah cih oh.
         26 Oute nanning nynh, ‘Namaw ry kae ae zah kae neihbua, kae khua laanpi`ae kya nae ccangpah,’
         nae ci cih oh.
         27 Thuasalama aning nynh, ‘Nanning kae hopya oh, nanning paw kya-e cipaw kae nyh khyh
         oh; ccouseikunaw ryalahtu`ae nanning balyn kamaw kyate pou oh,’ ae cipah cih oh.
         28 Nanning nynh Abraham, Isaak te Jakob te profeh`ae balyn kha Pachia peenaw kya na
         muih oh zah naemaw tuh atolang dae vua na thua oh paw kha he nae muih oh tuh rawkhuinaw
         te hawzynaw oun um cih.
         29 Te minmin tuh nithua, niccaw, palung lang, deilang te oun thua cih`ae zah Pachia
         peenaw kya oun dahung cih`ae.
         30 Te, dotua, masaty athua cih`ae paw nyathyakou`ae um zah nyathyakou athua cih`ae paw
         masaty`ae a um,” a ci.
         31 Tuh-e nin kya Farasi`ae abang oun thua`ae zah Jesu kha, “Toikuh lah e kyate pou,
         pawccecize Herod nynh chia lan ae ry,” a cipya`ae.
         32 Te Jesu nynh minmin kha, “Nanning la cceih oh lah kha-e rang-ui kha, ‘Dotua, kae
         nynh raerangsaro`ae kha ka dee zah atunin te awkhualan ka dansah`ae, te nin thungnaw
         kya kae tuh ccingsah ka thua cih,’ cite la hopah oh.
         33 Tuhzemah atunin, awkhualan te sarakheih kae tuh solei ka cceih ung cih; pawccecize
         Jerusalem atolang khe profeh lukheit a chi lanpaw tuh thua kho khyh.
         34 “Pou Jerusalem, Jerusalem, profeh`ae a theih paw, te na kalan oun saw`ae paw ccungccaw`ae
         kha lung te a deih paw nang! Awpinung nynh a taw`ae kha a sake kawlan a suelua`ae
         hawte na ccaaw`ae kha pynkheihlan suelua lan pei ka ry zah nang nynh na ry khyh!
         35 Dotua oh, nae inn tuh nanning umnaw kho lei lante a um han; te byaccaccing kae hopya
         oh, ‘BAWIPAW min liate oun thua paw tuh hythuaccoupaw nynh thua!’ cite nanning nynh
         na ho mawlaezung oh nanning nynh kamaw hynh nae muih vae lan khyh oh,” a cipya`ae.

1 Ou tuhcihte Sabbath nin kya Jesu nynh aepaw ae lan Farasi lupipaw lukheit inn lungkhu
         lang he a tee tuh minmin nynh a dophi`ae.
         2 Te, dotua oh, tuipoipaw ccinaw a hoi paw ccungccaw lukheit a malang khe a um.
         3 Te Jesu nynh tho zah kawbya thya`ae paw te Farasi`ae kha, “Sabbath nin kya dansah
         lan kawbya nynh a ua tou?” cite a khia`ae.
         4 Te minmin tuh daebabilan zya um`ae. Te Jesu nynh kha-e paw kha laah zah a dansah,
         te a cciasah.
         5 Te minmin kha, “Nanning lakuze a vaetua, tukhyhze a lann kha Sabbath nin kya hunghua
         lungkhu lang a ccaw ze palou thua leite a um paw hungmou a um cih?” cite a khia`ae.
         6 Te minmin nynh hynh-e uccaw`ae kya mah bua khung kho khyh`ae.
         7 Te ko paw ccungccaw`ae nynh ahoy huaccepaw dahungnaw a poku`ae paw kha he a muih
         tuh, minmin kha Jesu nynh tousenaw phungpaw ccangkheit a hopya`ae:
         8 “Nang kha zudy poi kalan lukhakheit nynh ae kobua ze ahoy huaccepaw dahungnaw kya
         la dahung nan, na dahung lanze, nang laeze sawtua lan um paw ccungccapaw kha kha-e
         paw nynh a kobua ze,
         9 nang te kha-e paw a kotupaw nynh na kalan yn cceih ngaw zah, ‘E paw hynh dahungnaw
         pya,’ ae cipya ze, nang tuh maethya te ane huapaw dahungnaw lawku lan yn ccan vae
         cih.
         10 Thuasalama nang kha ae kobua`ae ze, cceih lah ane huapaw dahungnaw kyakhe la dahung;
         ou khate nang ae kotupaw he yn thua vae ze, namaw kha, ‘Ka ban, ahang huapaw kalan
         khe dahung,’ ae cipya ccaw; oute tuh namaw ryte na dahungkheih oh paw malang khe nang
         tuh sawtuanaw na mue vae cih.
         11 Pawccecize hunghung zemah amaw te amaw a hangthungkuh paw tuh sawbung athua cih,
         te amaw te amaw zakawsangsakuhpaw tuh hangthung athua cih,” a ci.
         12 Oute Jesu nynh amaw a kotupaw kha mah, “Nang nynh awkhua loohdangkunaw, tukhyhze
         zete loohdangkunaw na rae vae ze, na ban`ae, na uno`ae, na vaeccaw`ae, a hoirung`ae
         paw innpaw`ae kha la ko nan`ae; tuhte na ko`ae ze minmin nynh mah bua ae ko ru cih`ae
         zah amee phe ae sangru cih`ae.
         13 Thuasalama nang nynh poi na tua vae ze, ryachi`ae, kuihccu mitnaw ccing lei`ae paw,
         ccukhou`ae te mitmoh`ae kha la ko`ae.
         14 Oute nang tuh hythuaccoupaw na thua cih. Pawccecize minmin nynh ae sangru kho khyh`ae
         keiccu, a ding`ae paw thothuinaw kya nang tuh amee sangru na thua cih,” a cipya.
         15 Te amaw ryte aenaw kya a dahungkheih`ae paw lukheit nynh e bya`ae kha he a thae tuh
         Jesu kha, “Pachia peenaw kya sanlou a ae cih paw ccungccaw tuh hythuaccoupaw nynh
         thua!” a cipya.
         16 Oute Jesu nynh tuh-e paw kha, “Ccungccapaw lukheit nynh zerya poipi kha rae zah ccungccaw
         patae a ko.
         17 Te ko athua`ae paw kha, ‘Rang ccavae oh, pawpaw balyn atu paccyn athua vae,’ cite
         hosapya lan zerya ae ccyh kyakhe a seepaw kha a saw.
         18 “Thuasalama minmin balyn nynh pung a seisah`ae. Masaty e paw nynh, ‘Laekua kuakheit
         ka re zah do lan ka ccia phe aho ung, beih yn ngaethya hin,’ a cipya.
         19 “Te mingccangpaw nynh, ‘Tangnua toi pangaw ka re zah syntawtua lan ka la cceih ung
         cih, yn ngaethya hin,’ cite a ngiaku.
         20 “Te mingccangpaw nynh, ‘Zu phe ka hoi ung, tukeiccu kae cceih kho la khyh,’ a ci.
         21 “Tukeiccu tuh-e seepaw nynh oun thua zah kha-e`ae kong kha a bawipaw kalan a hopya.
         Oute inn hoitupaw tuh a thinria zah a seepaw kha, ‘Khuapi e laanpi`ae te laan laku`ae
         langkhe la cceih kanmaw lah ryachi`ae, te kuihccu mitnaw ccing lei`ae paw, te ccukhou`ae
         te mitmoh`ae kha hynhlang oun cciakhae`ae,’ a cipya.
         22 “Te a seepaw nynh, ‘Bawipaw, kaw nae pya thyhhawte phe ka cyi vae, tuhzemah akhaan
         mang accung ung,’ a ci.
         23 “Te a bawipaw nynh a seepaw kha, ‘Laanpi lepaw`ae te ku`ae kalan la cceih lah ka
         inn phe abia ccaw ccungccaw`ae kha tee lan oun nangse`ae.
         24 Pawccecize nang kae hopya, ko paw ccungccaw`ae hung nynh sanmah ka zerya hynh tangtua
         lan khyh`ae,’ a cipya,” cite a hopya.
         25 Te ccungccaw zapi pi tuh amaw ryte a cceih`ae. Te Jesu nynh maeleihkuh zah minmin
         kha,
         26 “Ccungccaw lukhakheit nynh kamaw kalan yn cceih zah a paaw, a nung, a zu, a ccaaw`ae,
         a uno`ae, a ccia`ae, te amaw hiinnaw hei kha a hua khyh lanze aning tuh ka zuitu lang
         thua kho lan khyh.
         27 Te hunghung zemah a vaelantung puihku leite kamaw yn zui paw tuh ka zuitu thua kho
         lan khyh.
         28 “Pawccecize nanning lakuze lukhakheit nynh innhangpaw innkheit sak lan a paccynku
         ze, kha-e phe thangsah lan, phua azaw lan hoi ta, cipaw ny khylan masaty dahung leite
         a um cih tou?
         29 Tukhyh lanze innhangpaw atung-accaw kha phe a bing koute kha-e kha a thangsah kho
         khyh ze, kha-e a muih`ae paw balyn nynh amaw kha sarya ngaw`ae zah,
         30 ‘E ccungccapaw tuh sak lan mang tho zah thangsah kho khyh,’ cite a ci cih`ae.
         31 “Tukhyhze, siapharan lukheit nynh ccangpaw siapharanpaw kha rhawtuk lan a nouku ze,
         ccungccaw thungkuin te oun thokuh paw siapharanpaw kha ccungccaw thunghaw te ka dou
         kho ngaw ta cipaw masaty dahungty leite, tuakuty leite um ngaw ta?
         32 A dou kho lan khyh ze, kha-e siapharanpaw laan sawpi a um lyakhe, zeccuetu kha saw
         zah ccawkunaw kha a ngiaku.
         33 Tukeiccu, tuhhawte nanning laku hunghung zemah a hoi paw balyn khaleih a cciataw
         leipaw tuh ka zuitu lang thua kho lan khyh.
         34 “Loi tuh ahoy; thuasalama loi nynh a enaw kha phe azo lanze pawtemou esah kho thua
         ung cih?
         35 Kha-e loi tuh laephi hanlan mah, athupaw pumnaw hanlan mah hoy vae khyh; ccungccaw`ae
         nynh ccaring a vua vae`ae. Thae nawlan nakaring a hoi paw nynh tuh thae sah!” a ci.

1 Oute ngunto khoitu`ae balynte misei`ae nynh amaw bya ngae khylan amaw kalan oun naekuh`ae.
         2 Te Farasi`ae te kawbya ccangpatu`ae nynh, “E ccungccapaw hynh misei`ae kha lehkhan
         zah minmin ryte a aekheih,” cite a ccokuh`ae.
         3 Te Jesu nynh e tousenaw phungpaw hynh minmin kha a hopya`ae:
         4 “Nanning kya tuu zakheit a hoi paw ccungccaw nynh sakheit kha a zosah lanze, sungtakua
         satakua kha rangkaw khe cciataw zah azopaw kha a muih makhia ccung khyh tou?
         5 Te kha-e kha he a muih vae ze lungtuate a raw vawlan khe a khangku.
         6 Te innvaw he a thua tuh a ban`ae te innpaw`ae kha pynkheihlan ko`ae zah minmin kha,
         ‘Lung oun tuakhae oh, pawccecize azopaw ka tuu kha phe ka muih vae,’ a cipya`ae.
         7 Nanning kae hopya oh, tuhhawte ngaesikunaw aho leipaw adingpaw ccungccaw`ae sungtakua
         lutakua tungvaw laeze a ngaesikuh paw misei lukheit tungvaw vaawran kya lungtuanaw
         houh a um hua cih.
         8 “Tukhyhze, nopinung lukheit nynh ngunphua piahaw hoi zah, piakheit phe a zosah lanze
         maeekhua kha awkuh zah a muih makhia inn kha phi zah ahoyte ccung khyh tou?
         9 Te he a muih tuh a ban`ae te innpaw`ae kha pynkheihlan ko`ae zah, ‘Lung oun tuakhae
         oh, pawccecize ka zosah paw phuapia kha phe ka muih vae,’ cite a hopya`ae.
         10 Tuhhawte, nanning kae hopya oh, a ngaesikuh paw misei lukheit tungvaw Pachia kya-e
         vaaw ccungccaw`ae umnaw kya lungtuanaw a um,” a ci.
         11 Te Jesu nynh, “Ccungccapaw lukheit nynh ccapaw luning a hoi.
         12 Te asoipaw nynh a paaw kha tho zah, ‘Apang, rho uccaw`ae kyaze ka ccou lan accanpaw
         ka hanpaw kha yn pya ccavae,’ a cipya. Te aning nynh a hoi paw uccaw`ae kha minmin
         a nee`ae.
         13 “Te nin eih aro mawze, asoipaw ccapaw nynh a uccaw balyn kha lawkuh zah asawnaw ram
         lang khuaccung zah tuin ram kya a uccaw`ae kha keisukeilae phya a mang.
         14 Te a hoi paw balyn marya a mang kou tuh tuh-e ram kya myarya ccakangccih zah aning
         tuh a ryachi vae.
         15 Te tuh-e ram kya-e ccungccapaw lukheit kalan cceih zah a la umbua, te aning nynh
         amaw kha voh`ae loohdang lan a loo lungkhu lang a saw.
         16 Te aning tuh voh`ae nynh a ae`ae paw bia kaloh`ae hei kha a vue phe so lang ae a
         ry zemah hung ccungccaw nynh sanmah looh pya khyh`ae.
         17 “Te amaw te amaw he yn nyhkuh tuh, ‘Ka paaw kya vaeluakuh`ae paw patae tuh sanlou
         ae tae lei a hoi`ae, te kae tuh vuelaw te ka chih vae cih!
         18 Ka thokuh cih zah ka paaw kalan ka cceih cih zah amaw kha, “Apang, Pachia malang
         te na malang phe ka sei vae.
         19 Te kae tuh na ccapaw cite ko lan ka ngaekuh vae khyh, na kya vaeluakuh`ae paw lukheit
         hawte yn nungbua,” ka cipah cih,’ a ciku.
         20 “Te thokuh zah a paaw kalan a cceih. Thuasalama laan sawpi a thua lyakhe a paaw nynh
         he a muih tuh ngaethya-umsanaw hoi zah ccuenua zah a nging kya pum zah a myng.
         21 Te a ccapaw nynh, ‘Apang, Pachia malang te na malang phe ka sei vae, te na ccaaw
         cite ko lan kharyh ka ngaekuh vae khyh,’ a cipya.
         22 “Thuasalama a paaw nynh a see`ae kha, ‘Ahoy huaccepaw uccaw kha oun laah oh lah amaw
         hynh lawsakuh oh, te a kuih kya kuihpu kha pusah oh lah a ccu kya ccukoh nawsah oh.
         23 Te athopaw tohlaw kha hynhlang oun cciakhae oh lah theih oh, te ah ae cih oh zah
         lungtuanaw ah rae cih oh.
         24 Pawccecize hynh-e ka ccapaw tuh a chih, te bua a hiin, aning tuh azo, te bua muih
         athua vae,’ a cipya`ae. Te minmin tuh lungtuanaw a tho vae`ae.
         25 “Te a ccapaw atawccapaw tuh loo kya a la um, te yn cceih zah inn pe he a thua tuh
         tyngdaw te lawpaw roi kha a thae.
         26 Te see`ae lukheit kha ko zah tuhe tuh pawmou cite a khia.
         27 Te aning nynh, ‘Na neitapaw kha phe yn thua vae, te na paaw nynh amaw kha ngedante
         bua a muihthui keiccuze, athopaw tohlaw kha a chiapya,’ a cipya.
         28 “Te aning tuh a thinria zah inn lungkhu lang tee vae khyh, tukeiccu a paaw nynh yn
         toikuh zah a soihbia.
         29 Te aning nynh tho zah a paaw kha, ‘Dotua, kum patae cia na rya ka laah, na kawpyapaw
         mah vaekheit san kae ei boi khyh, tuhzemah ka ban`ae ryte lungtuanaw kae rae ccaw
         cite mia taraw sakheit san nae pya boi khyh.
         30 Thuasalama ohhuanung`ae ryte na hoi paw uccaw marya a mang kou paw e na ccapaw tuh
         he yn thua mawte, athopaw tohlaw kha a hanlan na chiapya,’ a ci.
         31 “Te a paaw nynh, ‘Ka ccapaw, nang tuh kamaw ryte tyty na um, te ka hoi paw balyn
         tuh na kya-e nynh thua.
         32 Lungtuanaw ah rae lan oh ccan zah lungpaw lan accan, pawccecize e na neitapaw tuh
         chih zah atu a hiinthui vae, te zo zah atu muih thui athua vae,’ a cipya,” a ci.

1 Te Jesu nynh a zuitu`ae kha mah a hopya`ae paw tuh: “Mihoipaw lukheit nynh synriatu
         lukheit a hoi, tuh-e synriatu nynh a bawipaw uccaw`ae kha phya a mang kou cite a bawipaw
         kalan seibe`ae.
         2 Te a bawipaw nynh kha-e paw kha ko zah, ‘Na konglang ka thae paw tuh pawtemou? Synriatu
         rya na lawnawpaw ccazing kha yn pya, pawccecize synriatu na thua kho vae lan khyh,’
         a cipya.
         3 “Oute synriatu nynh a thinlung kya, ‘Pawmou ka cyih vae cih? Ka bawipaw nynh synriatuthuanaw
         kha ka kyate phe yn lawpya vae, lae thae lan ka thae kho khyh, ngiaku lan ka maethah.
         4 Synriatuthuanaw kyate he ka ccaw vae ze ming`ae nynh mih inn lang oun thuasah nawlan`ae
         pawte cyi lan cipaw ka nyku vae,’ a ci.
         5 “Te a bawipaw kya-e laeba um`ae paw miakaw kha ko`ae zah, lukheitpaw kha, ‘Ka bawipaw
         kya hozeihmou laeba na um?’ cite a khia.
         6 “Te aning nynh, ‘Chitui bath zakheit,’ a ci. Te aning nynh, ‘Na ccazing kha lawkuh
         lah arangte dahung lah sungpangnaw cite zeikuh,’ a cipya.
         7 “Oute mingccangpaw kha, ‘Nang so hozeihmou lae na um?’ cite a khia. Te tuh-e paw
         nynh, ‘Chanvui kor zakheit,’ a ci. Te aning nynh, ‘Na ccazing kha lawkuh lah sungtarya
         cite zeikuh,’ a cipya.
         8 Te atazae leipaw synriatu nynh hawrarih lante a cyi keiccu a bawipaw nynh thehoysah.
         Pawccecize hynh-e laephi ccungccaw`ae tuh mimaw mih she kya awnaw ccungccaw`ae laeze
         ahawhua`ae.
         9 Te nanning kae hopya oh, he na shung vae oh ze zungzae umnaw lungkhu lang nanning
         ae lehkhan lan oh paw ruiban`ae kha ading leipaw phuasui khate raekuh oh.
         10 Pyhtaripaw uccaw kya zyn lan um paw tuh pataepi kya mah zyn lan um paw nynh thua,
         te pyhtaripaw uccaw kya atazae leipaw tuh pataepi kya mah atazae leipaw nynh thua.
         11 Tukeiccu ading leipaw phuasui kya nanning nynh zyn lan na um khyh oh ze, ahmepaw
         hoirungnaw kha hung nynh mou nae kalan ae ah cih oh?
         12 Te mingccangpaw ccungccaw uccaw kya nanning nynh zyn lan na um khyh oh ze, hung nynh
         mou nae uccaw kha ae pya cih oh?
         13 “See hung nynh sanmah bawi luning rya la kho khyh; pawccecize bawi lukheit kha a
         hua lanze lukheit kha a sungsah cih, tukhyhze lukheit kalan a pang ze lukheit kha
         pawlangria leite a nung cih. Pachia te phuasui kha paryh na ryaa kho khyh oh,” a cipya`ae.
         14 Te phua a ry`ae paw Farasi`ae nynh mah kha-e bya`ae balyn kha thae`ae zah Jesu kha
         a nuinse`ae.
         15 Te Jesu nynh minmin kha, “Nanning tuh ccungccaw`ae malang naemaw te naemaw na dingsakuh
         oh paw nynh na thua oh; thuasalama Pachia nynh nae thinlung kha a ny; pawccecize ccungccaw`ae
         laku myarya ahang lante tua paw uccaw tuh Pachia malang luathua-ae-ui lang um paw
         nynh thua.
         16 “Kawbya te profeh`ae tuh Johan kyacia hanlan nynh thua. Johan ccyh kyate vae tuh
         Pachia peenaw thehoypaw kha ho thua vae zah ccungccaw miakaw nynh kha-e peenaw lungkhu
         lang a nangkuh`ae.
         17 Kawbya kya-e ccafang taraw ccangkheit azo laeze vaawran te laephi zo azoihua.
         18 “Hunghung zemah a zu kha maah zah ccangpaw nopi kha zu lang a hoi paw tuh milae zu
         a seikhaepaw nynh thua; te a vawpaw nynh a mya paw nopinung kha zu lang a hoi paw
         tuh milae zu a seikhaepaw nynh thua.
         19 “Sekakungpaw uccaw te uccaw nebaleihpaw leih lawkuh zah myarya hoysahte nin takyh
         leih um paw mihoipaw lukheit a um.
         20 Te milae a ngiakuh paw, Lazaruh acikuh paw lukheit um zah aning tuh vaemaw te a pyn
         kya phe beih zah mihoipaw sakoih zung khe phang a huekuh.
         21 Te mihoipaw ccaboi kyate accah paw loohmoi`ae kha ae lan a ry; tuhlaeze ui`ae nynh
         oun cceih`ae zah a vaemaw`ae kha a lya`ae.
         22 “Ou tuhcihte Lazaruh tuh chih zah vaaw ccungccaw`ae nynh Abraham by vawlan a cciakhae`ae.
         Mihoipaw mah chih zah a u`ae.
         23 Te Hades kya myarya accih lang teingte, dothung zah asawpi e Abraham te a by vawlan
         um paw Lazaruh kha a muih.
         24 Te sia zah, ‘Apang Abraham, thaw beih yn ccih lah Lazaruh kha beih yn sawpah, a kuihdung
         kha tui kya yn dungsah lah ka lae hynh yn kyaasahpya ccaw, pawccecize kae tuh hynh-e
         maeephu kya myarya accih lang ka teing,’ a ci.
         25 “Thuasalama Abraham nynh, ‘Ka ccapaw, laephi vaw na hiin ccyh lya ahoypaw uccaw`ae
         kha na mue, te tuhhawte Lazaruh tuh athahpaw uccaw`ae kha a mue cipaw kha liathuitua;
         thuasalama atu aning tuh ngaengansah athua vae, te nang tuh myarya accih lan teingsah
         na thua.
         26 Te tuh-e`ae balyn laeze, kaening te nanning alaku kya myarya akhupaw hunghua pi kha
         rae athua vae. Tukeiccu e kyate nanning kalan a zua ry`ae paw nynh zua kho khyh`ae,
         khahlang te kaening kalan a zua ry`ae paw mah zua kho khyh`ae,’ a cipya.
         27 “Te mihoipaw nynh, ‘Tuhte lanze, apang, ka paaw inn lang Lazaruh kha yn la sawpah
         cite kae ngia.
         28 Pawccecize kae tuh uno lu pangaw ka hoi, minmin nynh hynh-e vawsaw teingnaw hmin
         lungkhu lang oun thuabua khyh ccaw`ae, aning nynh minmin kha a hopya`ae ccaw,’ a ci.
         29 “Abraham nynh, ‘Minmin tuh Mawsi te profeh`ae mang a hoi`ae, minmin bya kha la ngae`ae
         sah,’ a cipya.
         30 “Thuasalama aning nynh, ‘Apang Abraham, tuhte thua khyh; chinaw kyate lukheit nynh
         thothui zah minmin kalan a ccia lanze, minmin tuh a ngaesikuh cih`ae,’ a ci.
         31 “Te Abraham nynh, ‘Minmin nynh Mawsi te profeh`ae bya kha a ngae khyh`ae ze lukheit
         nynh a chih`ae paw kyate a tho zemah minmin tuh soih kho um lae vae lan khyh`ae,’
         a cipya,” cite a hopya`ae.

1 Oute Jesu nynh zuitu`ae kha, “Maeleihsakunaw um leite thua kho lan khyh, thuasalama
         maeleihsakunaw a thuasah paw ccungccaw tuh paw ngaethya lan um babang!
         2 Hynh-e imua taraw`ae lukhakheit kha a maeleihsaku lae tuh a nging kyakhe mianawpaw
         lung ccangkheit kha sae`ae sah lah rili lungkhu lang ccaring vua lanze a hanlan ahoyhua
         cih.
         3 “Naemaw te naemaw kha raeringkuh oh; na uno nynh na tungvaw a cyisei ze amaw kha
         la pe, te a ngaesiku ze la ngaethya.
         4 Te nin kheit lungkhu na tungvaw vae sari sei zah nin kheit lungkhu vae sari na kalan
         yn ki zah, ‘Ka ngaesikuh,’ ae cipya ze na la ngaethya cih,” a cipya`ae.
         5 Te locceihtu`ae nynh Bawipaw kha, “Kae zynnaw oun lungsapah,” a ci`ae.
         6 Te Bawipaw nynh, “Nanning nynh mungngia mung mungkheit cia zynnaw na hoi oh ze hynh-e
         thaeku ku hynh, ‘Na tharui kyate phohkuh lah rili lungkhu lang la bingkuh,’ na cipya
         oh ze kha-e nynh nae kaw phe ae ngae cih oh.
         7 “Thuasalama nanning lakuze lukhakheit nynh see lukheit hoi zah kha-e see nynh lei
         a thue ze thuasah, tukhyhze saring a ring ze thuasah, loo kyate he yn thua vae ze,
         ‘Rang lah ae lan dahung kanmaw,’ cite hung nynh mou na ci cih oh?
         8 Thuasalama kha-e see kha, ‘Ka hanlan zerya yn hyngpah, te na tae kha cciakuh lah
         phe ka ae kou, phe ka neih kou cia aepaw kha yn dang, ou tuhkoute nynh nang na ae
         na neih ung cih,’ cite na cipah lan khyh oh tou?
         9 Kawpya thyhhawte see nynh a cyipya keiccu, kha-e see kha a bawipaw nynh a kalan lungtuabya
         hopah cih ta? Lungtuabya hopah cih cite ka tua khyh.
         10 Tuhhawte nanning mah ryalaw ae naw oh paw balyn kha he na cyi vae oh ze, ‘Aening
         tuh angae-aduakuh leipaw see`ae nynh ah thua oh, ah cyi lan oh paw rya kyalya nynh
         ah cyi oh,’ na ci cih oh,” cite a hopya`ae.
         11 Ou tuhcihte Jesu tuh Jerusalem lang cceih zah Samaria te Galilee laku kyate po a
         cceih.
         12 Te khua khuakheit lungkhu lang a tee tuh, asawpi lang a thadyn`ae paw, vaethyakae`ae
         paw ccungccaw luhaw nynh amaw kha a cciadue`ae.
         13 Te minmin nynh mih roi saw`ae zah, “Bawipaw Jesu kaening hynh ngaethya oun umsah!”
         a ci`ae.
         14 Te Jesu nynh he a muih`ae tuh minmin kha, “Cceih oh lah naemaw te naemaw kha ranpibawi`ae
         kalan la dosakuh oh,” a cipya`ae. Ou tuhcihte minmin nynh he a cceih`ae tuh mih vaethya
         phe athyaa kou.
         15 Te minmin lakuze lukheitpaw nynh a vaethya phe athyaapaw kha he a muihkuh tuh, ki
         zah roi accae lante Pachia kha phuesah zah,
         16 Jesu ccu leihpaw khe bakhung zah lungtuabya a ho; te tuh-e paw tuh Samariapaw nynh
         thua.
         17 Te Jesu nynh tho zah, “Vaethya athyaa`ae paw kha luhaw thua khyh ta? Lutakua`ae so
         teisangmou a um`ae?
         18 Hynh-e minphuin ccangpaw holeite Pachia phu-e pya lan oun ki paw muih lan um khyh
         rei,” a ci.
         19 Te Jesu nynh kha-e paw kha, “Thokuh, la cceih ccavae, na zynnaw nynh phe ae dansah
         vae,” a cipya.
         20 Te Farasi`ae nynh Pachia peenaw tuh hotuhmou yn thua cih cite Jesu kha he a khia`ae
         tuh, Jesu nynh khung`ae zah, “Pachia peenaw tuh mitmuihnaw te yn thua khyh.
         21 ‘E kyahin dotua!’ ‘Khuin kya dotua!’ cite mah oun ci lan khyh`ae; pawccecize dotua
         oh, Pachia peenaw tuh nanning lungkhu nynh a um,” a ci.
         22 Te Jesu nynh zuitu`ae kha, “Nanning nynh Ccungccaw Ccapaw nin`ae kya-e nin kheit
         kha muih lan na ry oh ccyh yn thua cih zah na muih lan khyh oh.
         23 Te, ‘E kyahin do! Tukhyhze khuin kya khuin do!’ ae cipah cih oh; la cceih nan oh
         lah zui nan oh.
         24 Pawccecize khozaw nynh vaawlui sang kheit kaw te laekuh zah ccanglang vawlui kaw
         lang a aw hawte nynh Ccungccaw Ccapaw mah amaw nin ccyh kya athua cih.
         25 Thuasalama aning tuh masaty patae a teing hahe cih zah hynh-e ciihan`ae nynh oun
         vua cih`ae.
         26 “Te Noah ccyh lya a la cyiku hawte Ccungccaw Ccapaw ccyh kya mah oun cyikuh cih.
         27 Noah nynh sanphalung lungkhu lang phe a tee nin kyacia, ccungccaw`ae tuh ae`ae, neih`ae,
         zu hoeikuh`ae, zudykuh`ae, te tuipayn thua zah minmin balyn kha marya a ro`ae.
         28 “Tuhhawte nynh Lot she lya mah a la cyiku; ccungccaw`ae tuh a ae`ae, a neih`ae, uccaw
         a re`ae, a zua`ae, thingthae ccou`ae, inn sak`ae.
         29 Thuasalama Lot nynh Sodom khua kyate a pou nin ccaccei khe vaawran kyate maee te
         kemaee khuarah zah minmin balyn kha marya a ro`ae.
         30 “Ou tuhhawte nynh Ccungccaw Ccapaw he yn langku nin kya yn cyikuh cih.
         31 Tuh-e nin kya, inn tungvaw um paw ccungccaw nynh inn lungkhu um paw a uccaw`ae lawku
         khylan rungbung nan vae sah; te lei kya um paw ccungccaw mah tuhhawte inn lang ki
         nan vae sah.
         32 Lot a zu kha liathuitua oh.
         33 Hunghung zemah a hiinnaw khumku khylan a ccungkuh paw tuh hiinnaw kha a shung cih,
         te hunghung zemah a hiinnaw kha a shung paw tuh a hiinnaw kha a khynsah cih.
         34 Nanning kae hopya oh, tuh-e khuazi kya ikhung ccangkheit kya ccungccaw luning um`ae
         paw kha, lukheit law athua cih zah lukheitpaw kha cciataw athua cih.
         35 Pynkheihlan sungmia`ae paw nopi luning kha, lukheit law athua cih zah lukheit cciataw
         athua cih.
         36 Lei kya a um`ae paw ccungccaw luning kha, lukheit law thua cih zah lukheit kha cciataw
         athua cih,” a cipya`ae.
         37 Te minmin nynh khung`ae zah, “Teilangmou law athua cih`ae Bawipaw?” cite a khia`ae.
         Te Jesu nynh, “Michihrua a umnaw kya, langtaw`ae mah pynkheihlan a sueluakuh bua cih`ae,”
         a cipya`ae.

1 Te Jesu nynh ccungccaw`ae tuh lungthang leite zungzae sawsang lan accan cite minmin
         kha tousenaw phungpaw ccangkheit a hopya`ae.
         2 A hopaw tuh: “Khuapi khuakheit kya Pachia rawrih khyh zah ccungccaw mah pawlangria
         leipaw byapiatu lukheit a um.
         3 Te tuh-e khuapi kya numaenung lukheit a la um. Te aning nynh tuh-e paw kalan cceih
         zah, ‘Kamaw yn rawsetupaw kha ccae yn liapah,’ a cipya.
         4 “Te aning nynh khaw cia cyipya leite a um; thuasalama ou tuhkoute byapiatu nynh amaw
         te amaw kya, ‘Pachia raw mah ka rih khyh zah ccungccaw mah pawlang ka ria khyh zemah,
         5 hynh-e numaenung nynh vawsaw yn pya keiccu tuh a hanlan ccae ka liapah cih, tukhyh
         lanze banban pei yn cceih cih zah phe yn bangsah cih,’ a ciku,” a ci.
         6 Te Bawipaw nynh, “Atazae leipaw byapiatu nynh a hopaw kha thae oh.
         7 Te khaw cia a ngaesang zemah, Pachia nynh amaw kalan khuazi khuadae a sia`ae paw,
         amaw nynh a po`ae paw kha ccaeliapya leite um ngaw ta?
         8 Nanning kae hopya oh, minmin kha arang mawte ccaeliapah cih`ae. Thuasalama Ccungccaw
         Ccapaw he yn thua vae ze aning nynh laephi vawlan zynnaw hynh muih ung vema?” a ci.
         9 Te Jesu nynh mimaw te mimaw kha a ding`ae paw lang riakuh`ae zah mingccang`ae a dothatheih`ae
         paw kalan khe e tousenaw phungpaw hynh a ho:
         10 “Ccungccaw luning nynh sawsang lan tempal kalan a cceihthung`ae; lukheit tuh Farasipaw
         thua zah lukheit tuh ngunto khoitu nynh thua.
         11 Farasipaw nynh thadyn zah a makhaete hynhte sawsangku, ‘Pou Pachia, kae tuh ccungccaw
         uccaw a luade`ae paw, atazae lei`ae paw, milae zu a seikhae`ae paw, te hynh-e ngunto
         khoitupaw hawte mah ka thua khyh keiccu, na kalan lungtuabya kae ho.
         12 Lonaw nawkheit ze vaening looh-ae ka sung, ka hoi paw abalyn kya-e pumhaw pumkheit
         ka pya,’ a ci.
         13 “Te ngunto khoitu tuh asawnaw langkhe thadynte, a mit mah vaawran lang dothung ngan
         leite, thuasalama a by kha tukuh zah, ‘Pou Pachia, miseipaw kae hynh ngaethya yn umsah!’
         a ci.
         14 “Nanning kae hopya oh, tuh-e paw tuh Farasipaw laeze thyaaccoute a inn lang a ki;
         pawccecize amaw te amaw a hangthungkuh paw miakaw tuh sawbung athua cih; te amaw te
         amaw kha zakawsangsakuhpaw tuh hangthung athua cih,” a ci.
         15 Te Jesu nynh a hae ccaw`ae cite nosi`ae kha mah amaw kalan oun cciakhae`ae; thuasalama
         zuitu`ae nynh kha-e kha he a muih`ae tuh minmin kha a pe`ae.
         16 Thuasalama Jesu nynh minmin kha ko`ae zah, “Imua taraw`ae kha ka kalan oun cceih`ae
         sah, kang nan oh; pawccecize Pachia peenaw tuh khatahaw`ae paw elan nynh thua.
         17 Byaccaccing kae hopya oh, hunghung zemah Pachia peenaw kha imua taraw hawte a lawku
         khyh ze, tuh-e peenaw lungkhu lang tee lan khyh,” a ci.
         18 Te uktu lukheit nynh Jesu kha, “Ccangpatu hoypaw, zungzae hiinnaw rho ka ccou nawlan
         pawmou ka cyi cih?” cite a khia.
         19 Te Jesu nynh, “Pawccemou kamaw hynh ahoypaw cite nae ko? Pachia lukheit laelan ahoypaw
         hung sanmah um khyh.
         20 ‘Milae zu seikhae nan,’ ‘Ccungccaw theih nan,’ ‘Ruh nan,’ ‘Ahme leipaw ccaekia lang
         tang nan,’ ‘Na paaw te na nung kha sawtua,’ acikuh paw kawpyapaw`ae kha na nyh khaw!”
         a cipya.
         21 Te aning nynh, “Tuh-e`ae balyn tuh ka dih lya mawte phe ka zui kou vae,” a ci.
         22 Te Jesu nynh tuh-e bya he a thae tuh kha-e paw kha, “Ccangkheit na bou ung, na hoi
         paw balyn kha zua lah ryachi`ae kha la nee`ae, te vaawran kya sisua na hoi cih, oute
         rang lah kamaw yn zui,” a cipya.
         23 Te aning nynh hynh-e bya kha he a thae tuh myarya a ngaethah, pawccecize aning tuh
         myarya a hoirungpaw nynh thua.
         24 Te kha-e paw myarya a ngaethyapaw kha Jesu nynh he a muih tuh, “A hoirung`ae paw
         nynh Pachia peenaw lungkhu lang tee lanpaw tuh pawcihmou aru!
         25 Pawccecize mihoipaw nynh Pachia peenaw lungkhu lang a tee lanpaw lae tuh kalauk nynh
         phynbang khu kya tee lan a zoihua,” a ci.
         26 Te tuh-e a thae paw ccungccaw`ae nynh, “Tuhte lanze hungmou khumnaw a mue kho cih?”
         a ci`ae.
         27 Te Jesu nynh, “Ccungccaw hanlan athua kho leipaw kha Pachia hanlan tuh athua kho,”
         a ci.
         28 Oute Piter nynh, “Dotua, kaening tuh pawpaw balyn marya kae cciataw zah namaw kha
         kae zui,” a ci.
         29 Te Jesu nynh, “Byaccaccing kae hopya oh, Pachia peenaw keiccuze inn thuasah, nungpaaw`ae
         thuasah, uteno`ae thuasah, zu thuasah, te ccaaw`ae thuasah a cciataw paw tuh,
         30 atu ccyh kya aleih patae mue leite um lan khyh, te yn thua lanpaw she kya zungzae
         hiinnaw mue leite um lan khyh,” a cipya`ae.
         31 Oute Jesu nynh zuitu luhaw laening kha ccanglang cciakhae`ae zah, “Dotua oh, aening
         tuh Jerusalem lang nynh ah ccia oh, te Ccungccaw Ccapaw te asekuh lante profeh`ae
         nynh a zei`ae paw balyn tuh marya accing cih.
         32 Pawccecize aning tuh Zenta`ae kalan pya athua cih, sarya athua cih, te dothatheih
         athua cih zah tuin te thoi athua cih.
         33 Te a tua a sah cih`ae zah a theih cih`ae, te nin thungnaw kya bua a thothui cih,”
         a cipya`ae.
         34 Te minmin nynh hynh-e`ae hynh ccangkheit san thaethya khyh`ae, te hynh-e bya hopaw
         tuh minmin kyate thuru athua, minmin nynh a hopaw uccaw`ae kong kha nyh khyh`ae.
         35 Ou tuhcihte Jesu tuh Jeriko te anaekunaw lang he a thua tuh, mitmohpaw lukheit tuh
         ngiakute laanpi pe a dahung.
         36 Te ccungccaw zapi a ccia`ae paw kha he a thae tuh, “Tuh-e tuh pawmou?” cite a khia.
         37 Te minmin nynh Nazareth paw Jesu nynh yn cceih cite a hopya`ae.
         38 Te aning nynh, “David Ccapaw, Jesu kae hynh ngaethya yn umsah!” cite a sia.
         39 Te malang a cceih`ae paw nynh zya a dae ccaw cite kha-e paw kha a sianua`ae, thuasalama
         aning nynh, “David Ccapaw, kae hynh ngaethya yn umsah!” cite houh a sia.
         40 Te Jesu tuh thadyn zah kha-e paw kha oun cciakhae oh cite kawpya`ae, te a pe lang
         he a naekuh te Jesu nynh,
         41 “Na hanlan pawmou cyisah nae ry?” cite a khia. Te aning nynh, “Bawipaw, ngawmuih
         nynh ka ry,” a ci.
         42 Te Jesu nynh, “Ngawmuih ccavae, na zynnaw nynh phe ae dansah vae,” a cipya.
         43 Te vaekheihmawte ngawmuih zah Pachia kha phu-esah biate amaw kha a zui; te ccungccaw`ae
         balyn nynh kha-e kha he a muih`ae tuh Pachia kha thehoysah`ae.

1 Te Jesu tuh Jeriko khua lang tee zah po a cceih.
         2 Te dotua, ngunto khoitu`ae lakuze lupi athua paw, Zakia acikuh paw um zah aning tuh
         a hoirung.
         3 Te aning nynh Jesu tuh hungmou thua cite muih a ry; te ccungccaw alung keiccuze muih
         kho khyh, pawccemacize aning tuh ane.
         4 Te malang ccue khaw zah Jesu muih khylan thaeku ku kalan a kae; pawccecize Jesu tuh
         tuhlang po ccia lan acih vae.
         5 Te tuh-e hmin kya Jesu he a thua tuh dothung zah kha-e paw kha a muih. Te amaw kha,
         “Zakia, rangsakuh lah yn rungbung, atunin na inn kya ka thua cih,” a cipya.
         6 Te Zakia nynh arangte rungbung zah lungtuate amaw kha a thuasah.
         7 Te ccungccaw`ae nynh kha-e kha he a muih`ae tuh, “Miseipaw lukheit a mikhiapaw lang
         thua lan nynh phe a ccia vae,” cite mih balynte a ccohkuh`ae.
         8 Te Zakia nynh thadyn zah Bawipaw kha, “Bawipaw, dotua, ka uccaw`ae akhankuh kha ryachi`ae
         ka pya`ae, te lukhakheit kya-e uccaw ccangkhakheit kha ahme lei lante phe ka lawpyaku
         ze, leih pali ka pyaru,” a cipya.
         9 Te Jesu nynh, “E paw mah Abraham ccapaw athua thyhhawte, atunin hynh-e inn kya khumnaw
         tuh a thua vae.
         10 Pawccecize Ccungccaw Ccapaw tuh azopaw ccung khylan te khum khylan nynh yn thua,”
         a cipya.
         11 Te hynh-e bya`ae a thae`ae lyakhe, Jesu tuh Jerusalem lang a naeku vae keiccu te
         minmin nynh Pachia peenaw tuh vaekheihmawte yn thua vae cih cite a tua`ae keiccuze
         Jesu nynh tousenaw phungpaw ccangkheit biachih zah a hopya`ae.
         12 Tukeiccu a hopaw tuh: “Bawi lukheit tuh amaw hanlan peenaw kha lawku lan zah bua
         ki lan cite asawnaw ram langkhe a cceih.
         13 A ccia maw, a see`ae luhaw kha ko`ae zah mina phua kiahaw pya`ae zah, ‘Bua kae thua
         cia kung la kunah oh,’ a cipya`ae.
         14 “Thuasalama a ramccungccaw`ae nynh kha-e paw kha a hua`ae, te a nuhlang te ccungccaw
         saw`ae zah, ‘E paw nynh kaening oun uk lanpaw kae ry khyh,’ cite a hosapya`ae.
         15 “Ou tuhcihte, tuh-e bawi tuh peenaw kha yn lawkuh zah he yn ki tuh phua a pyasya`ae
         paw see`ae nynh hozeihmou mue`ae cipaw ny khylan minmin kha amaw kalan a kosah`ae.
         16 “Oute masaty e paw yn thua zah, ‘Bawipaw, na mina phua kha mina ccanghaw amia,’ cite
         a hopya.
         17 “Te aning nynh kha-e paw kha, ‘Ahoy, nang see hoypaw, nang tuh myarya adihpaw uccaw
         kya zyn lan na um keiccuze khuapi khuahaw tungvaw kawhoinaw la hoi,’ a cipya.
         18 “Te luningnaw e paw yn thua zah, ‘Bawipaw, na mina phua kha mina pangaw amia,’ cite
         a hopya.
         19 “Te aning nynh tuhhawte, ‘Nang mah khuapi khuapangaw tungvaw kawhoinaw la hoy,’ a
         cipya.
         20 “Te ccangpaw lukheitpaw yn thua zah, ‘Bawipaw, pavua kya ka tung zah kae ccypya paw
         hynh-e na mina phua hynh do.
         21 Pawccecize, nang tuh na ccyku leipaw kha na lawkuh zah na ccouku leipaw kha na ruekuh
         paw, eih cih kaesypaw ccungccaw na thua keiccu na raw kae rih,’ cite a hopya.
         22 “Te aning nynh, ‘Na khalang kya-e thyhte bya kae pia cih, nang see hoy leipaw, kae
         tuh ka ccyku leipaw kha ka lawkuh zah ka ccouku leipaw ka ruekuh paw, eih cih kaesypaw
         cipaw mang na nyh paw nynh,
         23 pawccemou ka phua tuh bank kya na nung khyh? He kae thua vae ze ka phua tuh phuato
         ryte ka mue cih paw,’ a cipya.
         24 “Te aning nynh a pe thadyn`ae paw kha, ‘A kya-e mina phua kha laah oh lah ccanghaw
         a hoitupaw kha pya oh,’ a cipya`ae.
         25 Te minmin nynh, ‘Bawipaw, aning tuh mina ccanghaw a hoi khaw tou,’ a ci`ae.
         26 Pawccecize nanning kae hopya oh, ‘A hoi paw ccungccaw miakaw kha pyachih athua cih
         zah a hoi leipaw ccungccaw kyate a hoi thypaw kha heize lawpya athua cih.
         27 Thuasalama kae nynh ka uk lanpaw a ry lei`ae paw ka rhaw`ae kha hynhlang oun cciakhae
         oh lah ka malang mawhin theih oh,’ a cipya`ae,” a ci.
         28 Te tuhte he a ho koute Jesu tuh malang cceih zah Jerusalem lang a cceihthung.
         29 Ou tuhcihte Oliv acikuh paw mua leihpaw, Bethfake te Bethani khua pe he a thua tuh
         a zuitu`ae luning kha saw`ae zah,
         30 “Nae malang a um paw khua langkhe la cceih oh, tuin kya na teenaw oh kyakhe, hung
         ccungccaw nynh san a cciku boi leipaw lann taraw a khikuh paw kha na la muih cih oh,
         kha-e kha oun supah oh lah hynhlang oun cciakhae oh.
         31 Te lukhakheit nynh, ‘Pawccemou na supya oh?’ cite ae khia oh ze, ‘Bawipaw nynh a
         peki keiccu,’ cite nae hopah cih oh,” a cipya`ae.
         32 Te a saw`ae paw ccungccaw`ae tuh cceih`ae zah Jesu nynh mih kya a hopya`ae hawkhate
         a muih`ae.
         33 Te lann taraw kha he a supah`ae tuh, a hoitu`ae nynh, “Pawccemou lann taraw kha na
         supya oh?” a ci`ae.
         34 Te minmin nynh, “Bawipaw nynh a peki,” a ci`ae.
         35 Te minmin nynh lann taraw kha Jesu kalan a cciakhae`ae, te minmin nynh lann taraw
         tungvaw mih uccaw`ae kha de`ae zah Jesu kha a tungvaw a ccisaku`ae.
         36 Te he a cceih tuh ccungccaw zapi nynh mih uccaw`ae kha laanpi kya a phaepya`ae.
         37 Te Oliv Mua kyate rungbungnaw pe kya he a thua tuh zuitu`ae zapi khaleih nynh a muih`ae
         paw athungpaw ryalaw`ae balyn hanlan mih lungtua zah Pachia kha roi accae lante thehoysah`ae
         zah,
         38 “BAWIPAW min te yn thua paw Siapharan tuh hythuaccou sah! Vaawran kya daenaw um sah
         lah ahang huaccenaw kya phu-enaw um sah!” cite a sia`ae.
         39 Te ccungccaw zapi laku-e Farasi`ae abang nynh Jesu kha, “Ccangpatupaw, na zuitu`ae
         hynh pe`ae,” cite a hopya`ae.
         40 Te Jesu nynh tho zah, “Nanning kae hopya oh, hynh-e`ae nynh daetedae lang a um`ae
         zemah lung`ae nynh vaekheihmawte a sia cih`ae,” cite a hopya`ae.
         41 Te Jerusalem pe Jesu he a thua tuh khualae kha do zah kha-e elan a rah:
         42 “Nang na kya-e daenaw te asekuhpaw uccaw`ae hynh namaw ccyh kya atunin, nang ccaccei
         nynh na ny lanze ahoy cih paw! Thuasalama atu khae` ae tuh na mit kyate thuru athua.
         43 Pawccecize na rhaw`ae nynh na pepan kya rhawhu ae sahkhaw cih`ae zah ki pali kyate
         nang kha varyn ae koih cih`ae.
         44 Namaw te na lungkhu e na ccaaw`ae kha laephi te phe ngingkuh lang ae nung cih oh.
         Te minmin nynh na kya lung ccangkheit vawlan ccangkheit akhanthykuh lante ae cciatawpah
         lan khyh`ae. Tuhe nin ccyh na tungvaw yn thua cih. Pawccemacize Pachia nynh nang ae
         paebuanaw ccyh kha na ny khyh keiccu,” a ci.
         45 Te tempal voidu lungkhu lang cceih zah tuin kya a zua`ae paw te a re`ae paw kha dee`ae
         zah,
         46 minmin kha, “ ‘Ka inn tuh sawsangnaw inn nynh thua,’ cite azeikuh; thuasalama nanning
         nynh miruh`ae karung lang phe na rae oh,” a cipya`ae.
         47 Te Jesu nynh nin takyhte tempal kya a ccangpya`ae. Thuasalama alepaw ranpibawi`ae
         te kawbya ccangpatu`ae te ccungccaw`ae kyaze lupi`ae nynh amaw kha chia lan a ccung`ae.
         48 Tuhzemah ccungccaw`ae balyn nynh amaw bya kha myarya a ngae ry`ae keiccuze, minmin
         nynh cyi khonaw muihkuh khyh`ae.

1 Ou tuhcihte nin kheit tuh Jesu nynh tempal kya ccungccaw`ae kha ccangpah`ae zah thehoypaw
         a ho lyakhe, alepaw ranpibawi`ae te kawbya ccangpatu`ae tuh piccang`ae ryte oun thua`ae
         zah,
         2 amaw kha, “Paw kawhoinaw te mou e uccaw`ae hynh na cyi? Tukhyhze hung nynh mou hynh-e
         kawhoinaw hynh nang ae pya? Kaening oun hopya tua,” a ci`ae.
         3 Te Jesu nynh minmin kha, “Kae mah bya ccangkheit kae khia cih oh zah nae hopah cih
         oh.
         4 Johan kya-e baptisma kha vaawran kyate tou, tukhyhze ccungccaw`ae kyate tou?” cite
         a khia`ae.
         5 Te minmin nynh mimaw te mimaw hokuh`ae zah, “Aening nynh, ‘Vaawran kyate,’ ah ci
         oh ze, aning nynh, ‘Pawccemou te amaw kha na zyn khyh oh?’ he oun ci cih.
         6 Thuasalama, ‘Ccungccaw`ae kyate,’ ah ci oh ze, ccungccaw`ae balyn nynh lung te oun
         deih cih`ae, pawccecize minmin nynh Johan tuh profeh nynh thua cite a zyn`ae,” a ciku`ae.
         7 Oute minmin nynh, “Paw kyate cipaw kae nyh khyh,” cite a ci`ae.
         8 Te Jesu nynh, “Kae mah paw kawhoinaw te nynh e uccaw`ae hynh ka cyi cipaw kae hopah
         lan khyh oh,” a cipya`ae.
         9 Oute Jesu nynh ccungccaw`ae kha hynh-e tousenaw phungpaw hynh a hopya`ae: “Ccungccaw
         lukheit nynh misu khokhu kha rae zah misu ryalahtu`ae kha a hohsaku`ae, te asawnaw
         ram lang khaw ro lang khua a ccung.
         10 Te athae lo ccyh kya misu ryalahtu`ae nynh khokhu e misu thae abang kha oun pya ccaw`ae
         cite mih kalan ryalahtu lukheit a saw; thuasalama misu ryalahtu`ae nynh kha-e paw
         kha bua`ae zah kuih ccakaete a kisah`ae.
         11 Te ccangpaw ryalahtu kha bua a saw, te minmin nynh kha-e paw kha mah vaemaw phe mue
         lan bua`ae zah maethya kou um lang tua`ae zah kuih ccakaete bua a kisah`ae.
         12 Te luthungnaw bua a saw ki, te minmin nynh kha-e paw kha mah vaemaw phe mue lan bua`ae
         zah dae a vua`ae.
         13 “Te khokhu hoitupaw nynh, ‘Pawtepei ka cyih cih? Ka sungsahpaw ka ccapaw nynh ka
         saw vae cih, minmin nynh amaw kha he oun muih vae`ae ze a saw poh tua kho`ae,’ a ci.
         14 “Thuasalama misu ryalahtu`ae nynh amaw kha he a muih`ae tuh, ‘E paw tuh rhoccoutu
         nynh thua; rang oh, amaw kha theih oh sih lah a rho uccaw tuh ah kya-e lang a tang
         ccaw,’ cite mimaw laku a hokuh`ae.
         15 Tukeiccu minmin nynh amaw kha khokhu kyate atolang dae vua`ae zah phe a chia`ae.
         Tukeiccu khokhu hoitupaw nynh minmin kha pawtemou a cyih cih`ae?
         16 Khokhu hoitupaw tuh yn thua cih zah tuh-e misu ccoutu`ae kha phe theih cih`ae zah
         misu khokhu kha mingccang`ae kalan nynh a pya vae cih,” a ci. Te ccungccaw`ae nynh
         kha-e kha he a thae`ae tuh, “Tuhte tuh thua nan sah!” a ci`ae.
         17 Te Jesu nynh minmin kha do`ae zah, “ ‘Lung-inn saktu`ae nynh a nue`ae paw lung tuh
         aki lang-e abapi huapaw lung lang oun tang,’ cite azeikuh paw kha pawmou a hory?
         18 “Hunghung zemah kha-e lung vawlan a ccah paw tuh phe akinkuh cih; thuasalama hunghung
         zemah kha-e lung nynh a ccawthin paw tuh palae tui lang a mia cih,” a ci.
         19 Tuh ccyh lya alepaw ranpibawi`ae te kawbya ccangpatu`ae nynh kha-e tousenaw phungpaw
         kha kaening nynh oun honua cipaw a nyku`ae keiccuze amaw kha kyng lan a ccung`ae;
         tuhzemah minmin nynh ccungccaw`ae raw a rih`ae.
         20 Te minmin nynh Jesu kha dokhaw`ae zah a hopaw a bya kha kyngpya khylan, te ram uktu
         thungnaw te kawhoinaw kalan ah khylan cite adingpaw ccungccaw`ae lang a tang`ae paw
         dophitu`ae kha amaw kalan a saw`ae.
         21 Te dophitu`ae nynh Jesu kha, “Ccangpatupaw, nang tuh hmerarihlan na ho zah na ccangpya
         cipaw kae ny, ccungccaw laesanaw na hoi khyh, Pachia kya-e ccianaw kha hmerarihlan
         na ccangpya cipaw kae ny.
         22 Kaening nynh Sizar kalan ngunto pya lan accan tou? Ccan khyh tou?” cite a khia`ae.
         23 Thuasalama Jesu nynh mih thyaruhnaw kha phe nyh zah minmin kha, “Pawccemou nae syntawtua
         oh?
         24 Denari kiakheit kha yn dosatua oh. Kha-e kya hung muinsan te hung kya-e ccawzeipyapaw
         mou a um?” a ci. Minmin nynh, “Sizar kya-e,” cite a khung`ae.
         25 Te Jesu nynh, “Sizar uccaw`ae kha Sizar kalan pya oh lah Pachia uccaw`ae kha Pachia
         kalan pya oh,” a cipya`ae.
         26 Te minmin nynh a bya kha ccungccaw`ae malang kyngpah kho khyh`ae, te a khung`ae paw
         bya kha mih ngaeangthua zah daetedae lang zya um`ae.
         27 Oute thothuinaw um khyh cite a ei`ae paw Sadusi`ae nynh Jesu kalan oun thua`ae zah
         amaw kha,
         28 “Ccangpatupaw, ‘Zu a hoi vae paw ccungccaw nynh ccaaw hoi leite phe a chi lanze,
         kha-e a upaw ciihan azo khyh nawlan a zu kha a neitapaw nynh a umkhae cih,’ cite Mawsi
         nynh kaening kha oun zeipya.
         29 Atu uteno lusari acih`ae paw a um`ae. Atawccapaw nynh zuhoi zah ccaaw saah leite
         phe a chih.
         30 Te luningnaw nynh kha-e nung kha a zu lang umkhae zah ccaaw leite phe bua a chih.
         31 Te luthungnaw nynh kha-e nung kha bua a umkhae, te tuhhawte lusarinaw nynh mah a
         umkhae, te minmin tuh ccaaw saah leite phe chih kou`ae.
         32 Tuh-e`ae balyn koute tuh-e nopinung mah phe a chih.
         33 Tukeiccu thothuinaw kya tuh-e nung tuh minmin lakuze hung zu lang mou a tang cih?
         Pawccecize lusari mawte kha-e nung kha zu lang phe a umkhae`ae,” cite a khia`ae.
         34 Te Jesu nynh minmin kha khung`ae zah, “Atu she e ccaaw`ae tuh zuvaw tang`ae zah zuvaw
         tangnaw a rae`ae.
         35 Thuasalama nyalang e she kha thuasah, te a chih`ae paw kyate thothuinaw kha thuasah
         ccou lan angaekuh cite tua athua`ae paw nynh tuh zuvaw tang vae khyh`ae zah zuvaw
         tangnaw mah rae vae khyh`ae.
         36 Minmin tuh kharyh chih kho vae khyh`ae, pawccecize minmin tuh vaaw ccungccaw`ae te
         nynh aloku vae`ae, thothuinaw ccaaw`ae athua vae`ae thyhte Pachia ccaaw`ae nynh athua
         vae`ae.
         37 Te a chih`ae paw a thothui`ae cipaw tuh Mawsi nynh Bawipaw kha, ‘Abraham Pachia,
         Isaak Pachia te Jakob Pachia,’ cite thabu kya a ko lyakhe phe a langsaku vae.
         38 Pawccecize Pachia tuh a chih`ae paw Pachia thua khyh, thuasalama a hiin`ae paw Pachia
         nynh thua, pawccecize ccungccaw balyn tuh amaw kya nynh a hiin`ae,” a ci.
         39 Oute kawbya ccangpatu`ae abang nynh tho`ae zah, “Ccangpatupaw, na ho paw kou ahoy,”
         a ci`ae.
         40 Tuhkoute tuh minmin nynh byakhia ngan vae khyh`ae.
         41 Te Jesu nynh minmin kha, “Pawtemou kawbya ccangpatu`ae nynh Kri tuh David Ccapaw
         nynh thua a ci`ae?
         42 -
         43 Te Sam Ccauh kya David amaw ccaccei nynh, ‘BAWIPAW nynh ka Bawipaw kha, “Na rhaw`ae
         kha na ccusy lang kae raepya makhia, nang tuh ka ranglang khe dahung,” a cipya,’ a
         ci.
         44 Tukeiccu David nynh Kri kha ‘Bawipaw’ cite a ko lanze, pawtemou aning tuh a Ccapaw
         athua cih?” cite a khia`ae.
         45 Oute ccungccaw`ae balyn nynh a thaenaw`ae khe, Jesu nynh a zuitu`ae kha,
         46 “Kawbya ccangpatu`ae kha raeringkuh oh. Minmin tuh uccaw ccuabalaepaw kikute innlaepae
         ry`ae zah kungkunaw kya sawtuate byabeihku a ry`ae, te sinakok`ae kya ahoy huaccepaw
         tungkhung`ae kya dahung ry`ae zah poi kya ahoy huaccepaw akhaan kya um a ry`ae.
         47 Minmin tuh numae`ae inn kha luade`ae zah cyisakuthya nawlan asaepi sawsang`ae; minmin
         tuh ale huapaw detahnaw kha a mue cih`ae,” cite a hopya`ae.

1 Te Jesu nynh ngawdo zah mihoi`ae nynh sisua bung lungkhu lang mih lungsing`ae a sang`ae
         paw kha a muih.
         2 Te a ryachipaw numaenung lukheit mah tuh-e kya daw phuapia pianing a sang paw kha
         a muih.
         3 Te Jesu nynh, “Byaccaccing kae hopya oh, hynh-e a ryachipaw numaenung nynh minmin
         balyn laeze alunghua a sang vae.
         4 Pawccecize minmin balyn tuh mih hoirungpaw pataepi kya-e kha Pachia hanlan lungsing
         lang a sang`ae, thuasalama aning tuh a ryachi pite a vuekuaku nawlan a hoithypaw balyn
         kha marya a sang vae,” a ci.
         5 Te ccungccaw abang nynh tempal tuh apuithyapaw lung`ae te a hlu`ae paw uccaw`ae ryte
         paccaan athua paw kong kha a ho`ae; te Jesu nynh,
         6 “Hynh-e uccaw`ae atu na muih oh paw hynh lung ccangkheit vawlan ccangkheit san a
         khangthykuh paw um vae leite, marya tingsah bung ccyh yn thua cih,” a ci.
         7 Te minmin nynh amaw kha, “Ccangpatupaw, tuh-e uccaw`ae tuh hotuhmou yn cyikuh cih?
         Te tuh-e uccaw`ae yn thua nin ccyh yn nae vae ze paw muihsanaw mou yn langkuh cih?”
         cite a khia`ae.
         8 Te Jesu nynh, “Nanning ling na thua khyh nawlan oh la raeringkuh oh, pawccecize ccungccaw
         patae nynh ka min te oun thua cih`ae zah, ‘Kae tuh Kri nynh ka thua,’ cite te, ‘Accyh
         anae vae,’ oun ci cih`ae; tukeiccu minmin nuhlang la zuikuh nan oh.
         9 Te nanning nynh rhawtukkunaw kong te rhawtukkunaw lanpaw kong kha na thae vae oh
         ze la rih nan oh, pawccecize hynh-e uccaw`ae tuh masaty yn thuaty cih, thuasalama
         athangnaw taloi thua la lan khyh,” a ci.
         10 Oute Jesu nynh minmin kha, “Minphuin phuinkheit te phuinkheit, ram ramkheit te ramkheit
         yn rawkuh cih`ae.
         11 Te khyzawvawkaw kya myarya arupaw innruisuekunaw, ccakangnaw te khuarang ccinaw yn
         thua cih, te vaawran kyate ri lan um paw uccaw te alepaw muihsanaw yn langkuh cih.
         12 “Thuasalama tuh-e`ae balyn acyikuh maw, kae ka min keiccuze ccungccaw`ae nynh ae
         kyng cih oh zah ae tua ae sah cih oh, sinakok kalan ae cciakhae cih oh zah thunginn
         lungkhu lang ae phang cih oh, siapharan`ae te uktu`ae malang ae thuakhae cih oh.
         13 Te tuh-e tuh nae hanlan ccaekia lan a tang cih.
         14 Tukeiccu pawtemou kae khung cih cipaw na tuakuty khyh nawlan oh nae thinlung kya
         la rya ccavae sah.
         15 Pawccecize nanning ae rawsetu oh paw balyn nynh a ei kho lei`ae paw te a khee kho
         lei`ae paw hawnaw te ho khonaw kha kae nynh kae pya cih oh.
         16 Te nanning kha nungpaaw`ae, uteno`ae te vaeccaw`ae te ruiban`ae nynh ae phee cih
         oh, te nanning abang kha minmin nynh ae chiasah cih oh.
         17 Te kae ka min keiccuze ccungccaw balyn nynh nanning kha ae hua cih oh.
         18 Thuasalama nae lu kya-e nae sang ccangkheit sanmah roh lan khyh.
         19 Na ngaesangnaw oh liate nae hiinnaw-muisaw kha mue oh.
         20 “Te Jerusalem khuapi kha rhawkaw`ae nynh a koih`ae paw he nae muih vae oh ze, kha-e
         ronaw tuh anae vae cipaw la nyh ccavae oh.
         21 Oute Judah ram kya a um`ae paw nynh mua lang ccue`ae sah, te khuapi lungkhu a um`ae
         paw nynh pou`ae sah, te khua taraw kya um`ae paw nynh khuapi lungkhu lang tee nan`ae
         sah.
         22 Pawccecize Ccathyaa kya azeikuh paw balyn accing nawlan tuh-e nin tuh ccaeliarunaw
         nin nynh athua.
         23 Tuh-e nin ccyh kya ccaawpoi paw te mateizu paw imua a hoi paw nopi`ae tuh paw ngaethya
         lan um babang! Pawccecize Judah ram kya alepipaw vawsawrunaw yn thua cih zah hynh-e
         ccungccaw`ae tungvaw bungpawnaw yn thua cih.
         24 Te minmin tuh ahepaw thaloi te khulia athua cih`ae zah minphuin balyn kalan see lang
         tang lan cciakhae athua cih`ae; te Jerusalem tuh Zenta`ae ccyh azaw mawlaezung Zenta`ae
         nynh a syde cih`ae.
         25 “Te khuanin kya, sawpaw kya te awsi`ae kya muihsanaw yn langkuh cih, te laephi vawlan
         minphuin`ae kya vawsawrunaw te muihsanaw oun um cih, rili te tuileih`ae oun tho cih.
         26 Laephi vawlan oun cyikuh lanpaw uccaw`ae kha ngaehoi paw te ccungccaw`ae thinlung
         tuh rinaw keiccuze thawzung oun thang cih; pawccecize vaawran kya-e thungnaw`ae tuh
         oun hy cih.
         27 Oute minmin nynh Ccungccaw Ccapaw tuh alepaw phu-enaw te thungnaw ryte maeking kya
         yn rung paw kha oun muih cih`ae.
         28 Te hynh-e uccaw`ae he yn cyiku takaw vae ze nae lu`ae kha hangthung oh lah dothung
         oh, pawccecize nanning sawkhawnaw tuh anae vae,” a cipya`ae.
         29 Te Jesu nynh minmin kha tousenaw phungpaw ccangkheit a hopya`ae: “Thaeku ku te thingku`ae
         balyn kha dotua oh.
         30 Anaw he yn toih paw kha na muih vae oh ze hawning ccyh tuh anae vae cipaw na ny oh.
         31 Ou tuh-e hawte, hynh-e uccaw`ae yn cyikupaw he nae muih vae oh ze, Pachia peenaw
         tuh anae vae cipaw kha la nyh ccavae oh.
         32 “Byaccaccing kae hopya oh, hynh-e uccaw`ae balyn acyiku kou makhia atu-e ccungccaw`ae
         zo lan khyh`ae.
         33 Vaawran te laephi tuh azo cih, thuasalama ka bya`ae tuh zo lan khyh.
         34 “Te naemaw te naemaw kha la raeringkuh oh, tukhyh lanze ccyhkhakheit kya, eih rui
         lan niapaw te, ruinaw te, hynh-e hiinnaw elan thinphangnaw te nae thinlung tuh a vawsaw
         cih, te tua lei pite tuh-e Nin tuh nae tungvaw yn thua cih.
         35 Pawccecize laephi vawlan khaleih kya a um paw ccungccaw balyn tungvaw khe kaang hawte
         tuh-e Nin tuh yn thua cih.
         36 Tukeiccu nanning tuh yn thua vae cih paw hynh-e uccaw`ae balyn kyate lue lan angaekuh`ae
         paw na thua nawlan oh, te Ccungccaw Ccapaw malang thadyn lan angaekuh`ae paw na thua
         nawlan oh zungzae sawsang oh lah la ngaw oh,” a ci.
         37 Oute khuadae ccyh kya Jesu nynh tempal kyakhe a ccangpya`ae, te khuazi ccyh kya pou
         zah Oliv acikuh paw mua kyakhe a rya.
         38 Te awkhua takawte ccungccaw`ae balyn nynh amaw bya kha ngae khylan amaw kalan tempal
         voidu lungkhu lang oun thua`ae.

1 Te Kawtaw Poi a ci`ae paw, Ransi py leipaw Sanlou Poi tuh anae vae.
         2 Te alepaw ranpibawi`ae te kawbya ccangpatu`ae nynh ccungccaw`ae raw a ri`ae keiccuze
         Jesu kha pawtemou chia lan cipaw a ccung`ae.
         3 Te Setan nynh locceihtu luhaw laening kyaze lukheit athuabua paw Judas Iskaria lungkhu
         langkhe a tee.
         4 Te kha-e paw nynh alepaw ranpibawi`ae te tempal ngawtu`ae kalan cceih zah Jesu kha
         pawtemou kae phee cih cipaw minmin kha bya hokhae`ae.
         5 Te minmin tuh mih lungtua zah phua kae pya cih cite byakinpyaku`ae.
         6 Te aning nynh mah byakinkuh zah ccungccaw zapi a um khyh`ae lyakhe Jesu kha minmin
         kalan ah khylan ccyhhoypaw kha a ccungku vae.
         7 Oute Kawtaw Poi elan tuutaw chia lan accan nin Ransi py leipaw Sanlou Poi nin ccyh
         tuh a thua vae.
         8 Te Jesu nynh Piter te Johan kha, “Aening ah ae ccaw oh, la cceih oh lah Kawtaw Poi
         kha ah hanlan la paccyn oh,” cite hopah`ae zah a saw`ae.
         9 Te minmin nynh amaw kha, “Pawkyamou nae paccynsah ry?” cite a khia`ae.
         10 Te Jesu nynh, “Dotua oh, khua lungkhu lang he na tee oh te tui re yn phu paw ccungccaw
         lukheit nynh ae la tungkuh cih oh, aning nynh a teenaw inn lungkhu lang amaw kha la
         zui oh.
         11 Te nanning nynh inn hoitu kha, ‘Ccangpatu nynh ka zuitu`ae ryte Kawtaw Poi kae aenaw
         lanpaw mikhia khaan tuh teisangmou a um? ae ci,’ cite la hopah oh.
         12 Te aning nynh phe paccynty paw akopaw palung khaan kha ae la muihsah cih oh, tuin
         kyakhe la paccyn oh,” a cipya`ae.
         13 Te minmin nynh cceih`ae zah Jesu nynh mih kya a hopya`ae hawte a muih`ae, te minmin
         nynh Kawtaw Poi dangkunaw kha a paccyn`ae.
         14 Te accyh he azawte Jesu tuh locceihtu luhaw laening ryte ccaboi kya a dahung`ae.
         15 Te Jesu nynh minmin kha, “Ka teing maw hynh-e Kawtaw Poi hynh nanning ryte aekheih
         lan myarya ka peki.
         16 Pawccecize, nanning kae hopya oh, Pachia peenaw kya Kawtaw Poi accing makhia e poi
         hynh ka ae boi vae lan khyh,” a cipya`ae.
         17 Te banang kha laah zah lungtuabya a ho koute, “E banang hynh lawkuh oh lah naemaw
         kha neekuh oh.
         18 Pawccecize nanning kae hopya oh, Pachia peenaw yn thua makhia cia, misutui kya-e
         niapaw hynh ka neih vae lan khyh,” a ci.
         19 Te sanlou kha laah zah lungtuabya a ho, te eih zah minmin kha pya`ae zah, “E tuh
         nanning hanlan pya paw ka pyn nynh thua, kamaw liathui nawlan e hynh mang oh,” a ci.
         20 Tuhhawte zerya a ae`ae koute, banang kha mah lah zah, “E banang tuh nanning hanlan
         luasah paw ka chiise kya-e byakin thawpaw nynh thua.
         21 Thuasalama, dotua oh, kamaw yn ahtupaw kuih tuh ccaboi vawlan kamaw ryte a pukheih.
         22 Te laerui-awde athua vae thyhhawte Ccungccaw Ccapaw tuh a cceih ccaccing cih; thuasalama
         Ccungccaw Ccapaw a pheetupaw tuh paw ngaethya lan um babang!” a ci.
         23 Te zuitu`ae nynh hynh-e uccaw tuh hung nynh mou yn cyih vae cih cipaw mimaw te mimaw
         laku oun khiakuh vae`ae.
         24 Te zuitu`ae laku hungmou alehua lang tua athua cih cite mimaw kya eikunaw mah a um.
         25 Te Jesu nynh minmin kha, “Zenta siapharan`ae nynh uknaw kaw te a uk`ae, te mih tungvaw
         kawhoinaw a langsakutu`ae paw kha hoynaw oun raepatu cite a ko`ae.
         26 Thuasalama nanning tuh tuhte na cyih lan khyh oh; thuasalama nanning laku ale huapaw
         ccungccaw tuh ano huapaw hawte thua sah; te cciakhaetu athua paw nynh ryalawpatu hawte
         thua sah.
         27 Pawccecize aepaw a koih paw ccungccaw tou alehua? Tukhyhze a thohae paw tou alehua?
         Aepaw a koih paw alehua khazaw? Thuasalama kae tuh nanning laku a thohae paw hawte
         nynh ka thua.
         28 Nanning tuh tuh-ounaw ka tungnaw kya kamaw ryte po na umbua oh paw nynh na thua oh.
         29 Te ka Paaw nynh peenaw ccangkheit yn pya hawte, kae nynh nanning kha peenaw kae pya
         oh.
         30 Ka peenaw kya, ka ccaboi kya nanning nynh na ae bua, na nia bua nawlan oh, te Israel
         phin haw laening kha byapiate suitungkhung vawlan na dahungbua nawlan oh kaw kae pya
         oh,” a cipya`ae.
         31 Te Bawipaw nynh, “Simon, Simon, dotua, chanvui kha pasaryh te ryh hawte nanning kha
         ryh lan Setan nynh ae peki oh.
         32 Thuasalama na zynnaw aro khyh nawlan na hanlan saw kae sangpah; te ka kalan nae paleihku
         vae ze na uno`ae kha varyn la tynsah`ae,” a cipya.
         33 Te Piter nynh amaw kha, “Bawipaw, namaw ryte tuh thunginn lungkhu lang thuasah, chinaw
         kalan thuasah ccia lan paccynkute ka um,” a cipya.
         34 Te Bawipaw nynh, “Piter, nang kae hopya, nang nynh kamaw hynh ka nyh khyh cite vaethung
         nae vua maw, atunin awkhungpaw yn khua la lan khyh,” a cipya.
         35 Te Jesu nynh zuitu`ae kha, “Phuabu, sohrae, ccukoh phuku leite nanning kae saw lya
         oh kha, ccangkhakheit na ho na bou oh paw um tou?” cite a khia`ae. Te minmin nynh,
         “Pawsang um khyh,” a ci`ae.
         36 Oute Jesu nynh minmin kha, “Thuasalama atu tuh phuabu a hoi paw nynh kha-e kha ccyngkuh
         sah lah sohrae a hoi paw mah tuhhawte ccyngkuh sah, te thaloi a hoi leipaw nynh a
         uccaw kha zua sah lah thaloi kha rekuh sah.
         37 Pawccecize, nanning kae hopya oh, ‘Aning tuh kawbya zui leitu`ae ryte riakheih athua,’
         cite azeikuh paw tuh kamaw tungvaw yn ccing cih, pawccecize ka konglang te asekuhpaw
         uccaw`ae tuh accing cih,” a cipya`ae.
         38 Te minmin nynh, “Bawipaw, dotua, e kya thaloi zung ning a um,” a ci`ae. Te Jesu nynh
         minmin kha, “Azaw vae,” a cipya`ae.
         39 Te Jesu tuh yn pou zah leih a cyi hawte, Oliv Mua lang a cceih, te a zuitu`ae nynh
         mah amaw kha a zui`ae.
         40 Te ahmin kya he a thua tuh, minmin kha, “Nanning tuh-ounaw lungkhu lang na tee khyh
         nawlan oh sawsang oh,” a cipya`ae.
         41 Te minmin kyate lung oi khing loukaw asawnaw langkhe phiatawkuh`ae zah ccukharutung
         zah sawsang paw tuh:
         42 “Apang, na rynaw athua ze, hynh-e banang hynh ka kyate oun lawpah; tuhzemah kamaw
         rynaw thua leite, namaw rynaw kha cyikuh sah,” a ci.
         43 Te vaawran langte vaaw ccungccapaw nynh amaw kalan yn langkuh zah amaw kha thawzung
         a pya.
         44 Te myarya a lungriathae pawte aning tuh thawmawte houh sawsang; te a vaesaw tuh laephi
         kalan accah paw chii hawte nynh thua.
         45 Te sawsangnaw kyate thokuh zah a zuitu`ae kalan he a thua tuh mih ngaethyanaw keiccuze
         minmin a i`ae paw kha a muih.
         46 Te minmin kha, “Pawccemou nanning na i oh? Tuh-ounaw lungkhu lang na tee khyh nawlan
         oh, tho oh lah sawsang oh,” a cipya`ae.
         47 Te tuhte a ho cciamang lyatuin dotua, ccungccaw zapi oun thua`ae, te luhaw laening
         kyaze lukheit athua paw, Judas acihkuh paw nynh minmin kha oun cciakhae`ae zah Jesu
         kha myng lan amaw kalan yn naeku.
         48 Thuasalama Jesu nynh, “Judas, Ccungccaw Ccapaw hynh nang nynh myngte tou na phee?”
         cite a khia.
         49 Te Jesu ryte um`ae paw nynh yn cyikuh lanpaw kha he a muih`ae tuh, Jesu kha, “Bawipaw,
         kaening nynh thaloi te kae bae cih`ae tou?” cite a khia`ae.
         50 Te lukheitpaw nynh ranpibawi paw a seepaw kha thoh bae zah a ranglang nakua thoh
         apae.
         51 Te Jesu nynh tho zah, “Azaw vae,” a ci. Te Jesu nynh kha-e paw a nakua kha hae zah
         a dansah.
         52 Oute Jesu nynh amaw kalan oun thua`ae paw alepaw ranpibawi`ae, tempal ngawtu`ae,
         te piccang`ae kha, “Miruhpaw kyng lan a ci`ae hawte thaloi ry tungbang ryte tou nae
         ccianua oh?
         53 Tempal kya nanning ryte nin takyh ka um he lyaze kamaw kha kyng lan na zuakuh khyh
         oh; thuasalama atu tuh nanning ccyh te mohnaw kya-e kawhoinaw ccyh nynh athua,” a
         cipya`ae.
         54 Oute minmin nynh Jesu kha kyng`ae zah ranpibawi lupi paw inn langkhe a cciakhae`ae.
         Te Piter nynh asawpi te a zui.
         55 Te minmin nynh inn maepaw angaelung kyakhe maee tua`ae zah pynkheihlan he a dahung`ae
         tuh Piter mah minmin laku a dahungbua.
         56 Te Piter nynh maee pe a dahung paw kha ryalawpatu liaccanung nynh he a muih tuh ahoy
         mawte do zah, “E paw mah Jesu ryte a mungkuh`ae paw nynh thua,” a ci.
         57 Te Piter nynh, “Nopinung, amaw kha ka nyh khyh,” cite Jesu kha a vua.
         58 Te khuekheih aro koute mingccangpaw nynh Piter kha muih zah, “Nang mah minmin kya
         a umbua paw nynh na thua,” a cipya. Te Piter nynh, “Ccungccapaw, ka thua khyh!” a
         ci.
         59 Te suimilan ccangkheit loukaw aro koute mingccangpaw lukheit nynh, “Thanccingte e
         paw mah Jesu ryte a mungkuh`ae paw nynh thua, pawccecize aning tuh Galileepaw nynh
         thua,” cite zynkute a ho.
         60 Te Piter nynh, “Ccungccapaw, paw nynh na ho cipaw ka nyh khyh,” a ci. Te tuhte a
         ho cciamang lya, vaekheihmawte awkhungpaw a khua.
         61 Te Bawipaw nynh maeleihkuh zah Piter kha a do. Te, ‘Awkhungpaw a khua mawze, nang
         nynh vaethung nae vua cih,’ cite Bawipaw nynh a hopya paw bya kha Piter nynh a liathui
         vae.
         62 Te Piter tuh atolang pou zah thawmawte a rah.
         63 Te Jesu a kyng`ae paw ccungccaw`ae nynh amaw kha sarya`ae zah a bua`ae.
         64 Te minmin nynh a mae kha phang bong`ae zah a mae kya a bia`ae, te, “Nang ae bia paw
         hynh hungmou? Hotua!” cite a khia`ae.
         65 Te minmin nynh amaw kha sarisarya lante ccangpaw uccaw kong patae a honua`ae.
         66 Te khua he adae tuh, ccungccaw piccang`ae, alepaw ranpibawi`ae te kawbya ccangpatu`ae
         nynh sueluakuh`ae zah Jesu kha kungsi zung lungkhu lang cciakhae`ae zah,
         67 “Nang tuh Kri na thua lanze oun hopah,” a ci`ae. Te Jesu nynh minmin kha, “Nanning
         kha kae hopya oh ze, na zyn lan khyh oh.
         68 Te kae nynh mah kae khia oh ze, nae khung lan khyh oh zah saw mah nae saw lan khyh
         oh.
         69 Thuasalama atu koute Ccungccaw Ccapaw tuh Pachia kya-e thungnaw ranglang kya nynh
         a dahung vae cih,” a cipya`ae.
         70 Oute minmin balyn nynh, “Tuhte lanze nang tuh Pachia Ccapaw tou?” a ci`ae. Te Jesu
         nynh, “Ka thua cipaw na ho oh latu,” a cipya`ae.
         71 Te minmin nynh, “Paw ccaekia mou ahopaw a um ung? Pawccecize amaw a khalang kya-e
         aening ccaccei nynh phe ah thae vae oh,” a ci`ae.

1 Te ccungccaw zapi khaleih nynh thokuh`ae zah Jesu kha Pilat kalan a cciakhae`ae.
         2 Te minmin nynh tho`ae zah, “E paw nynh ah minphuin phe a cciakhaesei paw kha kae
         muih, te Sizar kalan ngunto pya lan a khee, amaw te amaw hynh Kri, Siapharan nynh
         ka thua a ciku,” cite amaw kha seibe`ae.
         3 Te Pilat nynh, “Nang hynh Jew`ae Siapharan na thua tou?” cite Jesu kha a khia. Te
         Jesu nynh khung zah, “Na ho hawte nynh thua,” a ci.
         4 Oute Pilat nynh alepaw ranpibawi`ae te ccungccaw`ae kha, “E Ccungccapaw nynh a cyiseimenaw
         ka muih khyh,” a cipya`ae.
         5 Te minmin tuh mih thin houh khykuh zah, “Aning nynh Galilee kyate tho zah hynh-e
         hmin kyacia, Judah ram balyn po ccangpah`ae zah ccungccaw`ae kha lungtho lan a hy`ae,”
         a ci`ae.
         6 Pilat nynh Galilee cipaw he a thae tuh tuh-e paw tuh Galileepaw thua ta thua khyh
         ta cipaw a khia.
         7 Herod kawhoinaw zakaw kya a um paw nynh thua cipaw ccahe a nyh tuh, Jesu kha Herod
         kalan a saw; tuh-e ccyh lya Herod mah Jerusalem kya nynh a um.
         8 Te Herod nynh Jesu kha he a muih tuh myaryamaw a lungtua, pawccecize Jesu konglang
         kha patae thae vae zah langmawpi te Jesu kha muih lan a ry vae paw nynh thua; te Jesu
         nynh a rae paw muihsanaw ccangkhakheit kha muih lan a ngaehoi.
         9 Oute Herod nynh Jesu kha bya patae a khia; thuasalama Jesu nynh kaw kheit san khung
         khyh.
         10 Te alepaw ranpibawi`ae te kawbya ccangpatu`ae nynh thadyn`ae zah Jesu kha thawmawte
         seibe`ae.
         11 Te Herod te a rhawkaw`ae nynh Jesu kha pawlangria leite a sarya`ae, te lyccaccupaw
         uccaw kha lawsakuh`ae zah Pilat kalan bua a saw`ae.
         12 Te tuh-e nin ccaccei kya Pilat te Herod tuh hoyccaw lang a tang`ae; pawccecize langmaw
         tuh lukheit te lukheit a la rhawkuh`ae paw nynh thua.
         13 Te Pilat nynh alepaw ranpibawi`ae, uktu`ae te ccungccaw`ae kha pynkheihlan ko`ae
         zah,
         14 “Nanning nynh e Ccungccapaw hynh ccungccaw`ae a cciakhaeseipaw hawte ka kalan nae
         cciakhae oh; te dotua oh, nae malang khe akaw-aleih bya ka khia zah nanning nynh sei
         na be oh paw konglang te hynh-e Ccungccapaw kya seimenaw ka muih khyh.
         15 Herod nynh mah muih khyh, pawccecize Herod kalan nanning kae sawsah vae oh; te dotua
         oh, chi lan accanpaw Jesu nynh a cyi paw kharyh um khyh.
         16 Tukeiccu amaw hynh de ka tah cih zah ka luesah cih,” a cipya`ae.
         17 Pawccecize tuh-e Kawtaw Poi kya ccungccaw`ae kalan lukhakheit kha a sawpya aho.
         18 Te minmin balyn nynh, “E Ccungccapaw tuh theih lah kaening kalan Barabbas kha oun
         sawpah,” cite vaekheihmawte a sia`ae.
         19 Tuh-e Barabbas tuh khualae kya rhawkunaw a rae keiccu, te ccungccaw a chia keiccuze
         thung a ccah paw nynh thua.
         20 Te Pilat nynh Jesu kha a luesah ry keiccuze minmin kha bua a hopya`ae.
         21 Thuasalama minmin nynh, “Amaw kha khiade, khiade!” cite a sia`ae.
         22 Te Pilat nynh minmin kha, “Pawccemou? Paw hoyleinaw mou a rae? Chinaw aphah paw seimenaw
         amaw kya ka muih khyh, tukeiccu amaw hynh de kae tah sah lah kae luesah,” cite vaethungnaw
         bua a ci.
         23 Thuasalama minmin nynh Jesu tuh khiade thuasah cite roi accae lante thawmawte a ngia`ae.
         Te minmin roi te alepaw ranpibawi`ae roi nynh phe a tae.
         24 Te Pilat nynh minmin nynh a ngia`ae hawte thuasah cite bya a pae.
         25 Te khualae rhawkunaw a pousah keiccu te ccungccaw chianaw keiccuze thung a ccah paw,
         minmin nynh a ngiaku`ae paw kha Pilat nynh a sawpya`ae; thuasalama Jesu kha mih rynaw
         kalan a ah.
         26 Te minmin nynh Jesu kha he cciakhae`ae tuh, khua taraw langte yn cceih paw, Sairin
         ram e paw Simon acikuh paw kha kyng`ae zah a tungvaw khe vaelantung kha khang`ae zah
         Jesu nuhlang te a puihsah`ae.
         27 Te ccungccaw aphupi nynh amaw kha a zui`ae; te amaw elan a rah a khui`ae paw nopi`ae
         mah a um`ae.
         28 Thuasalama Jesu nynh minmin kalan maeleihkuh zah, “Jerusalem ccanung`ae, kae ka hanlan
         rah nan oh, thuasalama naemaw hanlan te nae ccaaw`ae hanlan palia rah oh.
         29 Pawccecize, dotua oh, ‘Atinpaw, ccaawsaah boi leipaw vue`ae te imua nynh a zu boi
         leipaw matei`ae tuh hythuaccou`ae paw nynh thua,’ cite oun ho cih`ae paw nin`ae tuh
         yn thua cih.
         30 Oute minmin nynh, mua`ae kha, ‘Kaening hynh oun tingthin oh,’ oun cipah cih`ae zah
         mua taraw`ae kha, ‘Kaening hynh oun nethin oh,’ oun cipah cih`ae.
         31 Pawccecize, ahinpaw thingku kya hynh-e uccaw`ae hynh minmin nynh a cyi`ae lanze aroupaw
         thingku kya pawmou acyikuh cih?” a ci.
         32 Te ccungccahoy lei`ae luning kha mah Jesu ryte chia khylan a cciakhae bua`ae.
         33 Te Kalvari acikuh paw ahmin kya he a thua`ae tuh, tuin kya Jesu ryte tuh-e ccungccahoy
         lei`ae kha, a ranglang lukheit, a voilang lukheit a khiade`ae.
         34 Oute Jesu nynh, “Apang, minmin hynh ngaethya`ae, pawccecize paw nynh kae cyi cipaw
         nyh khyh`ae,” a ci. Te minmin nynh ccungthy dung`ae zah a uccaw kha a neeku`ae.
         35 Te ccungccaw`ae tuh phang dote a thadyn`ae. Te minmin ryte uktu`ae nynh mah nuinse`ae
         zah, “Aning nynh ming`ae kha a khum`ae; aning tuh Pachia nynh popaw Kri athua lanze
         amaw te amaw kha khumkuh sah,” a ci`ae.
         36 Te rhawkaw`ae nynh mah amaw kha a sarya`ae, amaw kalan oun cceih`ae zah misutui ariapaw
         kha pya`ae zah,
         37 “Nang tuh Jew`ae Siapharan na thua ze, namaw te namaw kha khumkuh tua,” a ci`ae.
         38 Te, “E PAW TUH JEW‘AE SIAPHARAN NYNH THUA,” cite Greek, Latin, Hebru ccaw te ccawzeipyapaw
         kha mah a luki khe a tawpya`ae.
         39 Te ccungccahoy lei`ae luning lakuze lukheitpaw nynh, “Nang tuh Kri na thua ze namaw
         te namaw kha khumkuh lah kaening hynh mah yn khum,” cite Jesu kha sarisarya a ci.
         40 Thuasalama lukheitpaw nynh kha-e paw kha khung zah, “Nang tuh e paw te phe alokuhpaw
         detahnaw kya mang na um pite Pachia raw na rih khyh tou?
         41 Aening tuh ah cyisahnaw thyhte angaekuh lante amee ah mue paw thua zah accanpaw nynh
         thua; thuasalama e Ccungccapaw tuh pawsang mah a cyisei paw um khyh,” cite a pe.
         42 Te aning nynh Jesu kha, “Bawipaw, na peenaw lungkhu lang he na thua vae ze kae hynh
         oun ning nan vae ii,” a cipya.
         43 Te Jesu nynh, “Byaccaccing kae hopya, atunin nang tuh kamaw ryte Paradis kya na umbua
         vae cih,” a cipya.
         44 Te tuh-e ccyh tuh ninthu suimilan haw laening loukaw thua zah zete suimilan ccangthung
         cia laephipi balyn tuh pung amoh.
         45 Te khuanin phe amoh; te tempal kya zokhawpaw boei tuh zung ning lang aseikuh.
         46 Te Jesu nynh thawte a sia koute, “Apang, ka muisaw hynh na kuih kya kae ah,” a ci.
         Tuhte he a ho koute a hy athang.
         47 Acyikuh paw kha rhawbawipaw nynh he a muih tuh, “Thanccingte, e paw tuh adingpaw
         Ccungccaw nynh thua!” cite Pachia kha phu-esah.
         48 Te tuh-e kya a thua paw ccungccaw`ae balyn nynh, khe kya acyikuh paw balyn kha do`ae
         zah mih by kha tukuh`ae zah a ki`ae.
         49 Te amaw ryte a nyhkuh`ae paw balynte Galilee kyate amaw oun zui`ae paw nopi`ae tuh
         asawpi langkhe thadyn`ae zah acyikuh paw kha a do`ae.
         50 Te dotua oh, Josef acikuh paw, kungsi memba lukheit um zah aning tuh ahoypaw te adingpaw
         ccungccaw nynh thua.
         51 Aning tuh kungsi memba`ae khuakhannaw te cyisahnaw kya a nawccahbua khyh; Jew`ae
         khuapi, Arimathia khua paw thua zah amaw mah Pachia peenaw a ngaehoi paw nynh thua.
         52 E paw nynh Pilat kalan cceih zah Jesu rhua kha a ngiaku.
         53 Te Jesu rhua kha sahbung zah boeirawpaw te a lung, te lung kya a karyn`ae paw, hung
         ccungccaw sanmah a ccynaw boi lei`ae paw, shawkhu kyakhe a ccy.
         54 Te tuh-e nin tuh Paccynku nin thua zah Sabbath nin thuanaw anae vae.
         55 Te Galilee kyate amaw ryte oun cceihkheih`ae paw nopi`ae mah zuikuh bua`ae zah a
         rhua kha pawcihte nynh a ccy`ae cipaw shaw kyakhe phe a dobua`ae.
         56 Te minmin tuh ki`ae zah amynthuapaw zimuin te mynkhuhpaw satho kha a paccyn`ae. Te
         kawpyapaw thyhte Sabbath nin kya tuh a hae-ung`ae.

1 Te lonaw nawkheit kyaze masaty nin awkhua takaw khe, tuh-e nopi`ae tuh ccangpaw nopi`ae
         ryte, a paccyn`ae paw amynthuapaw kha ccyng`ae zah shaw kalan khe a cceih`ae.
         2 Te minmin nynh shaw kyate lung a nuekuh paw kha a muih`ae.
         3 Te minmin nynh a lungkhu lang tee`ae zah Bawipaw Jesu rhua kha muih vae khyh`ae.
         4 Ou tuhte minmin tuh tuh-e konglang myarya mih ngaeangthua lyakhe, dotua oh, phaephae
         ahpaw uccaw a lawkuh`ae paw ccungccaw luning tuh mih pe khe a thadyn`ae.
         5 Te nopi`ae tuh rih`ae zah laephi kalan mih mae phang a tebing`ae lyakhe, tuh-e`ae
         nynh, “Pawccemou a chih`ae paw laku khe a hiinpaw kha nanning nynh na ccung oh?
         6 Aning tuh e kya um vae khyh, phe a tho vae! Galilee pe kya a um lyaze nanning ae
         hopya oh paw,
         7 ‘Ccungccaw Ccapaw tuh misei`ae kuih kalan pya athua cih zah khiade athua cih, te
         nin thungnaw kya bua a tho cih,’ a cipaw kha liathuitua oh,” cite a hopya`ae.
         8 Te nopi`ae nynh a bya kha a liathui vae`ae.
         9 Te shaw kyate ki`ae zah hynh-e uccaw`ae balyn kha luhaw laekheit kalan te tuhlaepaw
         zuitu`ae balyn kalan a hopya`ae.
         10 Hynh-e uccaw`ae kong locceihtu`ae kalan a hopah`ae paw tuh: Meri Magdalin, Joanna,
         James a nung Meri, te minmin ryte a um`ae paw ccangpaw nopi`ae nynh thua`ae.
         11 Te mih bya`ae kha phungpaw huataw olante tua`ae zah locceihtu`ae nynh zyn khyh`ae.
         12 Thuasalama Piter tuh thokuh zah shaw kalan khe a ccue; te baling zah arawpaw uccaw
         amaw te a um paw kha a muih, te acyikuh paw kha a ngaeangthua zah a inn lang phe a
         ki.
         13 Te dotua, zuitu`ae luning tuh tuh-e nin kya Jerusalem kyate me sari loukaw asawpaw
         Emmaus acikuh paw khua langkhe a cceih`ae.
         14 Te minmin tuh acyikuh paw uccaw`ae balyn kong kha lukheit te lukheit a hokuh`ae.
         15 Te ou tuhte minmin nynh pynkheihlan byaruakute byahoku`ae lyakhe, Jesu tuh yn naekuh
         zah minmin ryte a cceihbua.
         16 Thuasalama mih mit tuh phang khaw thua zah amaw kha nyh khyh`ae.
         17 Te Jesu nynh minmin kha, “Na cceih lalia lang oh te lukheit te lukheit na hoku oh
         paw nae bya tuh pawtecihpaw mou? Pawccemou nae ngae a thya?” cite a khia`ae.
         18 Te minmin kyaze Klopas acikuh paw nynh khung zah, “Nang hynh Jerusalem kya mikhia
         tou hung na thua, te atu loukaw tuin kya acyikuh paw uccaw`ae kha na nyh khyh tou?”
         a ci.
         19 Te Jesu nynh minmin kha, “Paw uccaw`ae mou?” cite a khia`ae. Te minmin nynh, “Nazareth
         paw Jesu kong. Aning tuh Pachia malang te ccungccaw balyn malang cyisahnaw kya te
         bya kya athungpaw Profeh nynh thua.
         20 Te amaw kha alepaw ranpibawi`ae te kaening oun uktu`ae nynh a chi ccaw cite seibe
         khylan ah`ae zah phe khiade`ae.
         21 Thuasalama aning tuh Israel`ae kha oun sawkhaw vae cih paw nynh thua cite kaening
         nynh kae la ngaehoi; te hynh-e balyn laeze hynh-e uccaw`ae acyikunaw te atunin hynh
         nin thungnaw nynh thua.
         22 Te kaening kae phu kya-e, awkhua takawte shaw kalan a thua`ae paw, nopi`ae abang
         nynh kae ngaeang oun thuasah`ae.
         23 Minmin nynh a rhua kha he muih vae khyh`ae tuh oun ki`ae zah Jesu tuh phe a hiin
         vae cite a hopah`ae paw vaaw ccungccaw`ae kya-e vizin kha mah kae muih cite oun hopya`ae.
         24 Te kaening ry a um`ae paw abang nynh shaw kalan khe cceih`ae zah nopi`ae nynh a ho`ae
         hawkhate a muih`ae; thuasalama Jesu tuh muih khyh`ae,” cite a hopya`ae.
         25 Oute Jesu nynh minmin kha, “Pou mingaee`ae, profeh`ae nynh a hosya`ae paw balyn zyn
         lan thinlung khysung`ae paw!
         26 Kri tuh hynh-e uccaw`ae hynh teing lan te a phu-enaw lungkhu lang tee lan ccan khyh
         tou?” a cipya`ae.
         27 Te Mawsi kyate tho zah Profeh`ae balyn nynh azei`ae paw, amaw kong te asekuhpaw Ccathyaa
         balyn kha minmin kalan ccaeteccae lang a hopya`ae.
         28 Te minmin a ccianaw lang`ae khua kya vyavya a thua`ae tuh, Jesu tuh po suhlue lan
         acih paw hawte a umsaku.
         29 Thuasalama minmin nynh, “Kae kya umbua hin, pawccecize khuanin vyavya nae vae, khua
         yn zi vae cih,” cite thawmawte a kang`ae. Te aning tuh minmin ryte um lan a teebua.
         30 Te ou tuhcihte minmin ry ccaboi kha ccahe a koih`ae tuh Jesu nynh sanlou kha laah
         zah hythua a pya, te eih zah minmin kha a pya`ae.
         31 Te mih mit tuh oun aw vae zah amaw kha a ny vae`ae; te aning tuh mih muihnaw kyate
         phe azo.
         32 Te minmin nynh, “Laanpi kya aening bya oun hopya lya te Ccathyaa oun ccaesapya lya
         kha aening ah thinlung kya u mawte oun u khazaw?” cite lukheit te lukheit a hokuh`ae.
         33 Te tuh-e suimilan ccyh kya minmin tuh thokuh`ae zah Jerusalem lang a ki`ae; te luhaw
         laekheit te minmin ryte pynkheihlan a sueluakuh`ae paw, ming`ae kha a muih`ae.
         34 Tuh-e`ae nynh, “Bawipaw tuh phe a thothui ccaccing vae, te Simon kalan phe a langkuh
         vae!” a ci`ae.
         35 Te minmin nynh laanpi kya acyikuh paw uccaw`ae kong te sanlou a ia lya minmin nynh
         amaw a ny`ae paw kong kha a ho`ae.
         36 Te tuhte minmin nynh a ho`ae lyakhe Jesu amaw ccaccei tuh minmin ngaelaku khe thadyn
         zah minmin kha, “Daenaw nae kya um sah,” a cipya`ae.
         37 Thuasalama minmin nynh khozithurae hynh sang phe kae muih vae cite tua`ae zah ohsikuh`ae
         zah a rih`ae.
         38 Te Jesu nynh minmin kha, “Pawccemou nae lungvawsaw? Pawccemou nae thinlung kya lunghiinnaw
         a um?
         39 Ka kuih te ka ccu hynh dotua oh! Kamaw sou ka thua, oun haetua oh lah oun dotua oh;
         pawccecize muisaw nynh tuh, kae nynh ka hoi paw na muih oh hawte, ngesaw te ru`ae
         hoi khyh,” a cipya`ae.
         40 Te tuhte he a ho koute, a kuih te a ccu kha a dosah`ae.
         41 Te minmin tuh mih ngaeangthua zah mih lungtua keiccu a zyn kho la khyh lya`ae khe,
         Jesu nynh, “E kya ae lanpaw ccangkhakheit na hoi oh tou?” cite a khia`ae.
         42 Te minmin nynh aruakuhpaw ngasaw pae kheit te khoilutui kha a pya`ae.
         43 Te Jesu nynh kha-e kha lawkuh zah mih malang khe a ae.
         44 Te Jesu nynh minmin kha, “Mawsi Kawbya kya thuasah, Profeh`ae ccauh kya thuasah,
         Sam kya thuasah kamaw te asekuh lante azeikuh paw miakaw tuh marya accing hahe cih
         cite nanning ryte ka um lyaze nanning kae hopya oh paw bya`ae tuh hynh-e`ae hynh nynh
         thua,” a cipya`ae.
         45 Oute minmin nynh Ccathyaa kha a thaethya ccaw`ae cite mih thinlung-tuanaw kha a hungpya`ae.
         46 Te minmin kha, “Hynhte azeikuh, te hynhte Kri tuh a teing ho zah nin thungnaw kya
         a chih`ae paw kyate a thothui aho.
         47 Te ngaesikunaw te seinaw`ae ngaethyanaw tuh Jerusalem kyate tho ngaw zah minphuin`ae
         balyn kalan amaw min liate ho athua cih.
         48 Te nanning tuh hynh-e uccaw`ae kong ccaekia`ae nynh na thua oh.
         49 Dotua oh, ka Paaw kya-e Byakinpyakupaw kha nae tungvaw ka saw; thuasalama vaawran
         kyate thungnaw kha pya na thua oh makhia Jerusalem khuapi kyakhe la umhin oh,” a cipya`ae.
         50 Te Jesu nynh zuitu`ae kha Bethani khua phe thua lang cia a cciakhae`ae, te a kuih
         kha hangthung zah minmin kha hythuapya`ae.
         51 Ou tuhte, minmin kha hythuapya`ae lyakhe aning tuh minmin kyate phia thua zah vaawran
         langkhe lawthung athua vae.
         52 Te minmin nynh amaw kha beiksya`ae zah lungtuanaw alepi te Jerusalem lang a ki`ae.
         53 Te Pachia kha thehoysah te, phu-esah te tempal kya pei a um`ae. Amen.JohnJohnJohnJohnJohn

1 Athotakaw lya Bya a um, te Bya tuh Pachia ryte a um`ae, te Bya tuh Pachia nynh thua.
         2 Tuh-e Bya tuh athotakaw lya Pachia ryte a um`ae.
         3 Tynre balyn tuh amaw liate nynh rae athua, te rae paw hynh amaw leite ccangkheit
         san a raekuh paw um khyh.
         4 Amaw kya tuh hiinnaw a um, te hiinnaw tuh ccungccaw`ae awnaw nynh thua.
         5 Te awnaw tuh mohnaw kya a aw, thuasalama mohnaw nynh kha-e kha nyhthya khyh.
         6 A min Johan cikuh paw, Pachia kyate saw paw ccungccaw lukheit a um.
         7 Tuh-e paw tuh ccungccaw`ae balyn nynh amaw liate a zyn nawlan`ae, Awnaw kong ccaekiakhan
         khylan, ccaekia lang nynh yn thua.
         8 Aning tuh tuh-e Awnaw thua khyh, thuasalama tuh-e Awnaw kong ccaekiakhan khylan saw
         paw nynh thua.
         9 Tuh-e Awnaw tuh ahmepaw Awnaw nynh thua, tuh-e nynh laephipi kalan thuate ccungccaw
         miakaw kha a awsah.
         10 Aning tuh laephipi kya um zah laephipi tuh amaw liate rae athua, tuhzemah laephipi
         nynh amaw kha nyh khyh.
         11 Aning tuh amaw ccungccaw`ae kalan yn thua, thuasalama amaw ccungccaw`ae nynh amaw
         kha lehkhan khyh`ae.
         12 Thuasalama amaw kha lehkhan`ae paw miakaw, amaw min a zyn`ae paw ccaccei kha Pachia
         ccaaw`ae lang thuanaw kaw aning nynh a pya`ae.
         13 Minmin tuh chiisaw te saah paw thua khyh`ae, pynsaw rynaw te saah paw thua khyh`ae,
         ccungccapaw rynaw te saah paw mah thua khyh`ae, thuasalama Pachia rynaw thyhte saah
         paw nynh thua`ae.
         14 Te Bya tuh pynsaw lang yn tang, Paaw nynh lukheit kyalya a saah paw a phu-enaw kha
         kaening nynh kae muih. Aning tuh thawccinaw te byaccing te phe beih.
         15 Johan nynh tuh-e paw kong kha ccaekiakhan zah, “E paw tuh, ‘Kamaw koute yn thua cih
         paw ccungccapaw tuh kamaw laeze a lesaehua, pawccecize aning tuh kamaw laeze a umty,’
         cite a kong ka hopaw kha nynh thua,” cite thawte a sia.
         16 Te amaw ccingnaw kyate thawccinaw tungvaw thawccinaw kha aening balyn nynh ah mue
         oh.
         17 Pawccecize Kawbya tuh Mawsi liate pya athua, thuasalama thawccinaw te byaccing tuh
         Jesu Kri liate nynh oun thua.
         18 Hung ccungccaw nynh sanmah ccyhkhakheit kya san Pachia kha muih boi khyh, Paaw by
         vawlan a um paw, lukheit kyalya saah paw Ccapaw rou nynh amaw kha yn langsapya.
         19 Te hynh-e tuh Jew`ae nynh, “Nang hungmou?” cite Johan kha khia khylan, ranpibawi`ae
         te Levi`ae kha Jerusalem kyate a saw lya`ae ze Johan kya-e ccaekia nynh thua.
         20 Te aning nynh vuankhan zah eikuh khyh, thuasalama, “Kae tuh Kri ka thua khyh,” cite
         a khung`ae.
         21 Te minmin nynh amaw kha, “Tuhte lanze nang tuh hungmou? Elijah na thua tou?” cite
         a khia`ae. Te aning nynh, “Ka thua khyh,” a ci. “Nang tuh tuh-e Profeh tou?” cite
         bua a khia`ae. Te aning nynh, “Ka thua khyh,” a ci.
         22 Oute minmin nynh amaw kha, “Nang tuh hungmou? Kaening oun saw`ae paw kalan kae la
         hopya ccaw`ae namaw te namaw kha hung na ciku mou?” cite a khia`ae.
         23 Johan nynh, “ ‘BAWIPAW a ccianaw kha lawbabinlan raepah oh,’ cite profeh Isaiah nynh
         a ho vae hawte, kae tuh rangkaw kya a sia paw lukheitpaw roi nynh ka thua,” a ci.
         24 Te a saw`ae paw ccungccaw`ae tuh Farasi`ae nynh thua`ae.
         25 Te minmin nynh Johan kha khia`ae zah, “Nang tuh tuh-e Kri na thua khyh, Elijah mah
         na thua khyh, tuh-e Profeh mah na thua khyh lanze, pawccemou nang nynh baptisma na
         insah`ae?” a cipya`ae.
         26 Johan nynh minmin kha khung`ae zah, “Kae nynh tui kya baptisma ka insah`ae, thuasalama
         nanning laku a thadyn paw, nanning nynh na ny lei oh paw Lukheit a um.
         27 Aning tuh kamaw koute yn thua paw, kae laeze a lesae huapaw nynh thua, amaw ccukoh
         rui phoupya lan san kae tuh ka ngaekuh khyh,” a ci.
         28 Hynh-e uccaw`ae hynh Jordan vaw khuraw lang, Johan nynh baptisma insahnaw Bethabara
         khua kya nynh acyiku.
         29 Awkhualan Johan nynh Jesu a kalan yn ccia paw kha muih zah, “Dotua oh, laephipi seinaw
         cciakhaetupaw Pachia Tuutaw khu!
         30 ‘Kamaw koute yn thua cih paw Ccungccapaw tuh kae laeze a lesae huapaw nynh thua,’
         cite a konglang ka hopaw kha-e paw lahyn athua, pawccecize aning tuh kae laeze a umty.
         31 Te amaw kha ka la nyh khyh, thuasalama aning tuh Israel`ae kalan langsapyaku athua
         cih cite ka ny, tukeiccu kae tuh tui kya baptisma insahte kae thua,” a ci.
         32 Te Johan nynh hynhte ccaekiakhan, “Vafu hawte vaawran kyate yn rungbung paw Muisaw
         kha ka muih, te kha-e nynh amaw tungvaw khe a hae-ung.
         33 Te amaw kha ka la nyh khyh, thuasalama tui kya baptisma-insah lan kamaw yn sawtupaw
         nynh kae kha, ‘A tungvaw Muisaw rungbung zah a hae-ung paw na muih paw ccungccapaw,
         kha-e paw tuh Thyaa Muisaw kya baptisma insahtupaw nynh thua,’ cite yn hopya.
         34 Te kae nynh ka muih zah e paw tuh Pachia Ccapaw nynh thua cite ccaekia ka khan,”
         a ci.
         35 Bua awkhualan Johan te a zuitu`ae luning a thadyn`ae koute,
         36 Johan nynh Jesu a ccia paw kha do zah, “Dotua oh, Pachia Tuutaw khu!” a ci.
         37 Te zuitu`ae luning nynh a hopaw kha thae`ae zah Jesu kha a zui`ae.
         38 Te Jesu nynh maeleikuh zah minmin nynh a zui`ae paw kha a muih, te minmin kha, “Pawmou
         na ccung oh?” cite a khia`ae. Minmin nynh, “Rabbi” (tuh-e tuh he leih lanze Ccangpatu
         cipaw nynh thua), “Teisangmou na um?” a ci`ae.
         39 Jesu nynh minmin kha, “Rang oh lah oun dotua oh,” a cipya`ae. Minmin nynh cceih`ae
         zah a umnaw kha a muih`ae, te tuin nin amaw ryte a umkheih`ae, pawccecize khahlya
         kha suimilan ccanghawnaw loukaw acih vae.
         40 Johan nynh a hopaw thae`ae zah Jesu zui`ae paw luning lakuze lukheit tuh Simon Piter
         neitapaw Andru nynh thua.
         41 Aning nynh masaty amaw a upaw Simon kha muih zah amaw kha, “Messiah” (Kri cite asuilan
         leih athua paw) “kha kaening nynh phe kae muih vae,” a cipya.
         42 Te Simon kha Jesu kalan a cciakhae. Te Jesu nynh amaw kha he a muih tuh, “Nang tuh
         Jonah ccapaw Simon nynh na thua, nang tuh Sefas” (Lungtung cite asuilan leih athua
         paw) “cite ko na thua cih,” a cipya.
         43 Awkhualan Jesu tuh Galilee pee lungkhu lang ccia ry zah Filip kha a muih, te, “Kamaw
         yn zui,” a cipya.
         44 Filip tuh Andru te Piter`ae mih khua, Bethsaida paw nynh thua.
         45 Filip nynh Nathania kha muih zah, “Mawsi nynh Kawbya kya zei zah profeh`ae nynh a
         konglang a zei`ae paw Josef ccapaw, Nazareth paw Jesu kha kaening nynh phe kae muih
         vae,” cite a hopya.
         46 Te Nathania nynh, “Nazareth lungkhu te ahoypaw uccaw ccangkhakheit pou kho ngaw tou?”
         cite a khung. Filip nynh, “Rang lah yn dotua,” a cipya.
         47 Jesu nynh amaw kalan Nathania yn ccia paw kha muih zah, “Dotua oh, a kya thyaruhnaw
         a um leipaw Israelpaw ccaccing khu!” cite a konglang a ho.
         48 Nathania nynh amaw kha, “Pawtemou nang nynh kae hynh nae ny?” a ci. Jesu nynh khung
         zah, “Filip nynh nang ae ko maw, thaeku ku kaw na um lyakha phe kae muih vae,” a cipya.
         49 Nathania nynh, “Rabbi, nang tuh Pachia Ccapaw, nang tuh Israel Siapharan nynh na
         thua!” cite a khung.
         50 Jesu nynh khung zah, “ ‘Thaeku ku kaw phe kae muih vae,’ cite kae hopya keiccu tou
         nae zyn? Hynh-e uccaw`ae laeze ale huapaw nae muih ung cih,” a cipya.
         51 Te Jesu nynh, “Byaccaccing, byaccaccing nang kae hopya, atu koute vaawran ahungkuhpaw
         kha nae muih cih zah Pachia kya-e vaaw ccungccaw`ae nynh Ccungccaw Ccapaw tungvaw
         a rungbung`ae paw te a kaethung`ae paw kha nae muih cih,” a cipya.

1 Te nin thungnaw kya Galilee pee Kana khua kya zudy poi a um; te Jesu a nung tuin
         kya a umbua.
         2 Te Jesu te a zuitu`ae mah paryhte zudy poi kalan a kobua`ae.
         3 Te misutui he thang tuh, Jesu a nung nynh amaw kha, “Minmin misutui hoi vae khyh`ae,”
         a cipya.
         4 Jesu nynh, “Nopinung, nang te kae nynh e kya pawmou ah sekuh bua? Ka ccyh thua loh
         khyh,” a cipya.
         5 A nung nynh thohae`ae kha, “Aning nynh nanning kalan ae hopya oh paw miakaw kha cyih
         vae oh lou,” cite a hopya`ae.
         6 Te tuin kya Jew`ae ccikankunawpaw phung thyhte, zungkheit ze galan kawkuin, sungthung
         accung paw, tui nungnawpaw lungre retaruh a nung`ae.
         7 Jesu nynh thohae`ae kha, “Lungre`ae kha tui bia oh,” a cipya`ae. Te minmin nynh kha-e`ae
         kha arae phe thua lan tui a bia`ae.
         8 Te Jesu nynh minmin kha, “Atu sua oh lah thohae piccangpaw kalan cciakhae oh,” a
         cipya`ae. Te minmin nynh a cciakhae`ae.
         9 Thohae piccangpaw nynh misutui lang rae athua paw tui kha he a niatua tuh, kha-e
         kha paw kyate yn thua cipaw nyh khyh, (thuasalama tui sua`ae paw thohae`ae nynh tuh
         phe ny`ae), thohae piccangpaw nynh zudy ccangvaepaw kha ko zah,
         10 amaw kha, “Ccungccaw miakaw nynh atakaw lya tuh athuapaw misutui kha a nee`ae, te
         ccungccaw`ae phe a byn`ae koute tuh athua leipaw kha nynh a ruin he`ae, thuasalama
         nang tuh athuapaw misutui kha atu cia phe na nung,” a cipya.
         11 Hynh-e muihsanaw`ae athotakawnaw hynh Jesu nynh Galilee pee Kana khua kyakhe rae
         zah a phu-enaw kha a langsapya`ae, te a zuitu`ae nynh amaw kha a zyn`ae.
         12 Hynh-e koute Jesu tuh a nung ry, a neitapaw`ae te a zuitu`ae ryte Kapernaum khua
         lang a cceihbung`ae, te tuin kya nin patae um khyh`ae.
         13 Te Jew`ae Kawtaw Poi tuh nae vae zah Jesu tuh Jerusalem lang a cceihthung.
         14 Te tempal voidu kya vaetua tangnua`ae, tuu`ae te valaele`ae a zua`ae paw te phuaru`ae
         paw a dahung`ae paw kha a muih.
         15 Te adihpaw liarue`ae khate bua`ae zah tuu`ae te tangnua`ae te minmin balyn kha tempal
         voidu kyate phe a dee`ae, te phuaru`ae paw phua kha phya phaepah`ae zah ccaboi`ae
         kha phe buleihpya`ae.
         16 Te valaele zua`ae paw kha, “E uccaw`ae hynh e kyate cciakhae oh, ka Paaw inn hynh
         kungkunaw inn lang rae nan oh,” a cipya`ae.
         17 Oute a zuitu`ae nynh, “Na inn kya-e duanaw rynaw thinlung nynh kamaw kha phe yn ae,”
         cite azeikuh paw kha a liathui vae`ae.
         18 Oute Jew`ae nynh tho`ae zah Jesu kha, “Nang nynh e uccaw`ae hynhte na cyi paw hynh
         kaening kalan paw muihsanaw mou nae langsapyaku ngaw?” cite a khia`ae.
         19 Jesu nynh khung`ae zah minmin kha, “E tempal hynh roh oh lah nin thung lungkhu ka
         thosah cih,” a cipya`ae.
         20 Oute Jew`ae nynh, “Hynh-e tempal saknaw kya sungpali kum taruh aro, te nang nynh
         e hynh nin thung kya phe nae sakthui cih tou?” a ci`ae.
         21 Thuasalama Jesu nynh tuh amaw pyn athua paw tempal kha nynh a ho.
         22 Tukeiccu a chih`ae paw kyate Jesu he thothui te a zuitu`ae nynh e bya, Jesu nynh
         mih kalan a hopya`ae paw kha a liathui`ae, te minmin nynh Ccathyaa te Jesu nynh a
         hosyapaw bya kha a zyn`ae.
         23 Atu Jerusalem khua Kawtaw Poi kya Jesu a um lya, poi nin kya, ccungccaw patae nynh
         Jesu nynh a rae paw muihsanaw kha muih`ae zah amaw min kha a zyn`ae.
         24 Thuasalama Jesu nynh amaw te amaw kha minmin kalan ahkuh khyh, pawccemacize ccungccaw
         balyn kha marya a ny.
         25 Te ccungccaw lungkhu paw nynh a um cipaw kha phe a ny keiccuze, ccungccaw konglang
         hung nynh sanmah ccaekiakhan lan hosah khyh.

1 Jew`ae uktu, Nikodemas cikuh paw Farasipaw ccungccaw lukheit a um.
         2 Tuh-e paw nynh khuazi khe Jesu kalan yn thua zah, “Rabbi, nang tuh Pachia kyate yn
         thua paw ccangpatu nynh na thua cipaw ka ny, pawccecize Pachia nynh a umkhae khyh
         lanze hynh-e na rae paw muihsanaw`ae hynh hung ccungccaw nynh sanmah rae kho lan khyh,”
         cite a hopya.
         3 Jesu nynh khung zah, “Byaccaccing, byaccaccing nang kha kae hopya, ccungccaw lukheit
         nynh a puithui khyh lanze Pachia peenaw kha muih kho lan khyh,” a cipya.
         4 Nikodemas nynh, “A kum phe tang vae paw ccungccaw nynh pawtemou bua a pui kho ung
         cih? A nung vuebua lungkhu lang vaeningnaw bua a tee kho ung cih tou? Te bua pui kho
         ung ngaw zaw?” cite a khung.
         5 Jesu nynh khung zah, “Byaccaccing, byaccaccing nang kae hopya, ccungccaw lukheit
         nynh tui te Muisaw te a pui khyh lanze Pachia peenaw lungkhu lang tee kho lan khyh.
         6 Pynsaw kyate pui paw tuh pynsaw thua zah Muisaw kyate pui paw tuh muisaw nynh thua.
         7 ‘Nanning na puithui hahe oh aho,’ cite kae hopya paw hynh na ngaeangthua nan sah.
         8 Khisang nynh a rynaw lang azaw he, te nang nynh kha-e roi kha na thae, thuasalama
         paw kyate nynh yn thua cipaw te teilang nynh a ccia cipaw na nyh kho khyh, Muisaw
         kyate a pui paw miakaw tuh tuh-e hawte nynh athua,” a cipya.
         9 Nikodemas nynh khung zah, “Hynh-e uccaw`ae tuh pawtemou athua kho cih?” a ci.
         10 Jesu nynh khung zah, “Nang tuh Israel`ae ccangpatu na thua pite hynh-e uccaw`ae hynh
         na nyh khyh tou?
         11 Byaccaccing, byaccaccing nang kae hopya, kaening tuh kae ny paw kha kae ho zah kae
         muih paw kha ccaekia kae khan, thuasalama kae ccaekia kha nanning nynh na lehkhan
         khyh oh.
         12 Laephi uccaw`ae kong hynh nanning kae hopah oh zah na zyn lei oh pite vaawran e uccaw`ae
         kong kae hopya oh ze pawtemou na zyn vae cih oh?
         13 Te hung ccungccaw sanmah vaawran kalan a kaethung paw um khyh, thuasalama vaawran
         kya a um paw, vaawran kyate yn rungbung paw Ccungccaw Ccapaw rou nynh a kae.
         14 Te Mawsi nynh fupaw kha rangkaw kya a saethung hawte Ccungccaw Ccapaw mah saethung
         athua cih.
         15 Ou tuhte hunghung zemah amaw a zyn paw tuh aro vae khyh nawlan, thuasalama zungzae
         hiinnaw a hoi nawlan nynh thua.
         16 “Pawccecize hunghung zemah Pachia Ccapaw a zyn paw tuh aro vae khyh ccaw, thuasalama
         zungzae hiinnaw a hoi ccaw cite Pachia nynh laephi ccungccaw`ae kha myarya a sungsah
         pawte a hoithypaw a Ccapaw kha oun pya.
         17 Pawccecize Pachia nynh laephi ccungccaw`ae kha byapia khylan a Ccapaw kha laephipi
         kalan yn saw khyh, thuasalama amaw liate laephi ccungccaw`ae hynh khum athua`ae ccaw
         cite nynh yn saw.
         18 Amaw a zyn paw ccungccaw tuh byapia thua vae khyh, thuasalama a zyn leipaw tuh byapia
         phe athua vae, pawccemacize Pachia nynh a hoithypaw Ccapaw min kha a zyn khyh keiccu
         nynh thua.
         19 Te byapianaw tuh hynhte nynh thua; awnaw tuh laephipi kalan yn thua zah ccungccaw`ae
         nynh awnaw laeze mohnaw kha a ryhua`ae, pawccemacize mih ryalaw`ae tuh aseipaw athua
         keiccu.
         20 Pawccecize ahoy leipaw a cyih paw miakaw nynh awnaw kha a hua, a cyisahnaw`ae kha
         yn langsakuh sei cih cite awnaw kalan mah yn thua khyh.
         21 Thuasalama byaccing kha a cyih paw ccungccaw nynh tuh a cyisahnaw`ae tuh Pachia hanlan
         ryalawpaw nynh thua cite langsaku khylan awnaw kalan nynh yn thua,” a cipya.
         22 Hynh-e uccaw`ae koute Jesu te a zuitu`ae tuh Judah ram lungkhu lang oun thua`ae zah
         tuin kya minmin ryte um`ae zah ccungccaw`ae kha baptismainsah` ae.
         23 Te Johan mah Salim khua te anaekunaw Enon kyakhe baptisma insah`ae. Pawccemacize
         tuin kya tuh tui alung; te ccungccaw`ae nynh oun thua`ae zah baptisma in`ae.
         24 Pawccecize Johan tuh thunginn lungkhu lang saw thua loh khyh.
         25 Oute Johan a zuitu`ae abang te Jew`ae laku ccikankunaw kong lante byaeikunaw yn pou.
         26 Te Johan zuitu`ae nynh Johan kalan cceih`ae zah, “Rabbi, Jordan vaw khuraw lang namaw
         ryte na um oh zah namaw nynh a kong ccaekia na khan paw, dotua, kha-e paw nynh baptisma
         insah`ae, te ccungccaw`ae balyn nynh amaw kalan oun thua`ae,” cite a hopya`ae.
         27 Johan nynh khung`ae zah, “Vaawran kyate pya athua khyh lanze, ccungccaw lukheit nynh
         pawsang mah mue kho lan khyh.
         28 ‘Kae tuh Kri ka thua khyh,’ thuasalama, ‘Amaw malang saw paw nynh ka thua,’ cite
         ka hopaw kya, naemaw ccaccei hynh kamaw ccaekia`ae nynh na thua oh.
         29 Akaepaw liaccanung a hoitu tuh zudy ccangvaepaw nynh thua, thuasalama zudy ccangvaepaw
         pe thadyn zah zudy ccangvaepaw roi a thae paw a banpaw tuh amaw roi a thae keiccuze
         myarya a lungtua; tuhhawte e ka lungtuanaw tuh accing.
         30 Aning tuh a kaethung cih, thuasalama kae tuh ka nyaabung cih.
         31 “Vaawran langte yn thua paw tuh pawpaw balyn kyaze lupihua nynh thua; laephi kya-e
         ccungccaw tuh laephi ccungccaw thua zah laephi uccaw kong nynh a hothya. Vaawran kyate
         yn thua paw ccungccaw tuh pawpaw balyn kyaze lupihua nynh thua.
         32 Te aning nynh a muih paw te a thae paw kha ccaekiakhan zah a ccaekiakhan paw kha
         hung ccungccaw nynh san lehkhan khyh`ae.
         33 A ccaekia kha lehkhan vae paw ccungccaw`ae nynh tuh Pachia tuh ahme cite kha-e kha
         tazeih phe a khia`ae.
         34 Pawccecize Pachia nynh yn saw paw ccungccaw nynh tuh Pachia kya-e bya`ae kha nynh
         a ho; pawccecize Pachia nynh kha-e paw kha tou kho um lei lan Muisaw kha a pya.
         35 Paaw nynh Ccapaw kha sungsah zah pawpaw balyn kha a kuih lungkhu lang marya a ah
         vae.
         36 Ccapaw kha a zyn paw ccungccaw tuh zungzae hiinnaw kha a hoi, te Ccapaw kha a zyn
         leipaw ccungccaw tuh hiinnaw kha muih lan khyh, thuasalama Pachia thinrianaw kha a
         tungvaw atyn,” a ci.

1 Tukeiccu Johan laeze ccungccaw alunghua kha Jesu nynh zuitu lang tangsah`ae zah baptisma
         insah`ae cipaw kha Farasi`ae nynh phe thae vae`ae cite Bawipaw nynh he a nyh tuh,
         2 (Jesu amaw ccaccei nynh baptisma-insah khyh`ae, thuasalama a zuitu`ae nynh baptisma
         insah`ae),
         3 Judah pee kha cciataw zah Galilee ram lungkhu lang Jesu tuh bua a pou.
         4 Te Jesu tuh Samaria ram kha po a cciabia aho.
         5 Oute Jakob nynh a ccapaw Josef a pya paw laekua pe, Samaria ram kya-e Sikha cikuh
         paw khua kyakhe a thua.
         6 Tuin kya Jakob tuisung a um. Jesu tuh a khuaccungnaw kyate phe a bang keiccuze tuisung
         pe tuin a dahung. Accyh tuh suimilan ccangtaruhnaw loukaw athua vae.
         7 Tuh-e kalan Samaria nopinung lukheit tui the lan yn thua zah Jesu nynh, “Nia lanpaw
         tui yn pyabua,” a cipya.
         8 Pawccecize a zuitu`ae tuh aepaw re khylan khua lungkhu lang phe a la cceih`ae.
         9 Oute Samaria nopinung nynh, “Pawtemou nang Jewpaw na thua paw nynh kae Samaria nopinung
         ka thua paw kya-e nia lanpaw nae ngiakupaw tuh?” a ci. Pawccecize Jew`ae tuh Samaria`ae
         ryte ccuepekunaw hoi khyh`ae.
         10 Jesu nynh khung zah, “Nang nynh Pachia lasung hynh na la ny lanze thuasah, te, ‘Nia
         lanpaw tui yn pyabua,’ cite nang ae hopatupaw hynh na ny lanze thuasah, amaw kya-e
         hynh nang nynh phe na ngiakuh paleih cih zah aning nynh hiinnaw tui kha ae pya cih
         paw lahyn,” a cipya.
         11 Nopinung nynh, “Bawihaepaw, tui thenaw lanpaw pawsang na hoi khyh, te tuisung tuh
         akhu; paw kyate mou nang nynh tuh-e hiinnaw tui kha na hoi?
         12 Nang tuh hynh-e tuisung kaening oun pyatupaw, a ccaaw`ae te a saring`ae mah hynh-e
         kya-e a nia`ae hawte amaw mah a neihbua paw kaening minpaaw Jakob laeze na lesaehua
         tou?” a cipya.
         13 Jesu nynh khung zah, “Hunghung zemah hynh-e tui a neih paw tuh tui bua a haw cih.
         14 Thuasalama kae nynh ka pya cih paw tui a neih paw ccungccaw tuh a tuihaw boi vae
         lan khyh; thuasalama kae nynh ka pya cih paw tui tuh kha-e paw kya zungzae hiinnaw
         hanlan aphyhthung paw tuidy athua cih,” a cipya.
         15 Nopinung nynh, “Bawihaepaw, ka tuihaw vae khyh ccaw, tui the lan hynhlang mah ka
         ccia vae khyh ccaw tuh-e tui tuh yn pyabua,” a cipya.
         16 Jesu nynh, “La cceih, na vawpaw kha yn ko lah hynhlang yn thuakhae,” a cipya.
         17 Nopinung nynh khung zah, “Vawpaw ka hoi khyh,” a ci. Jesu nynh, “ ‘Vawpaw ka hoi
         khyh,’ na cipaw tuh akyhpaw nynh na ho.
         18 Pawccecize nang tuh vawpaw lu pangaw na hoi vae, te atu na hoi paw hynh na vawpaw
         thua khyh, hynh-e kya nang tuh hmerarihlan nynh na ho,” a cipya.
         19 Nopinung nynh, “Bawihaepaw, nang tuh profeh lukheit nynh na thua cipaw ka tuasethya.
         20 Kaening kae minpaaw`ae tuh hynh-e mua kya nynh a la beik`ae; te nanning Jew`ae nynh
         tuh ccungccaw nynh beik lan accannaw hmin tuh Jerusalem kya nynh thua na ci oh,” a
         ci.
         21 Jesu nynh, “Nopinung, kamaw hynh yn zyn, nanning nynh hynh-e mua kya mah thua vae
         leite, Jerusalem kya mah thua vae leite Paaw kha nae beik vae cih oh paw accyh tuh
         yn thua cciamang.
         22 Nanning nynh na ny lei oh paw kha na beik oh, kaening tuh kae ny paw kha kae beik,
         pawccecize khumnaw tuh Jew`ae kyate nynh yn thua.
         23 Thuasalama ahmepaw a beiktu`ae paw nynh Paaw kha muisaw te thuasah, byaccing te thuasah
         oun beik cih`ae paw ccyh tuh yn thua cih. Tuh-e ccyh tuh atu yn thua cciamang. Pawccecize
         Paaw nynh khahtahawpaw ccungccaw`ae kha amaw beiktu`ae lang a ccung.
         24 Pachia tuh Muisaw nynh thua; te amaw a beik paw ccungccaw`ae nynh muisaw te thuasah,
         byaccing te thuasah a beik`ae aho hahe,” a ci.
         25 Nopinung nynh, “Messiah (Kri cikuh paw) yn thua vae cih cipaw ka ny; he yn thua te
         kaening kha pawpaw balyn pung oun hopah vae cih,” a cipya.
         26 Jesu nynh, “Na kalan bya a hopaw kae hynh Messiah nynh ka thua,” a cipya.
         27 Tuh ccyh lya a zuitu`ae oun thua`ae zah nopinung ryte byahoku`ae paw kha mih ngaeangthua.
         Tuhzemah hung nynh sanmah, “Pawmou na peki?” Tukhyhze, “Pawccemou kha-e nung ryte
         bya na hoku oh?” cite khia khyh`ae.
         28 Oute nopinung nynh a dawre kha phe cciataw zah khua lungkhu langkhe cceih zah ccungccaw`ae
         kha,
         29 “Ka cyi boi paw balyn marya yn hopah paw Ccungccapaw hynh rang oh lah oun dotua oh,
         tuh-e paw tuh Kri thua lan khyh tou?” a cipya`ae.
         30 Oute ccungccaw`ae nynh khua lungkhu te pou`ae zah amaw kalan oun thua`ae.
         31 Tuh ccyh lyatuin zuitu`ae nynh amaw kha, “Rabbi, ae hin,” cite a soihbia`ae.
         32 Thuasalama Jesu nynh minmin kha, “Nanning nynh na ny lei oh paw ae lanpaw looh ka
         hoi,” a cipya`ae.
         33 Tukeiccu zuitu`ae nynh, “Ccungccaw lukhakheit nynh ae lanpaw phe a ccyngpya vae vosi?”
         cite lukheit te lukheit a hokuh`ae.
         34 Jesu nynh minmin kha, “Ka looh tuh kamaw yn sawtupaw rynaw cyipya lanpaw te a ryalaw
         thangsah lanpaw hynh nynh thua.
         35 ‘Sawpaw sapali a um ung, tuhkoute loohrue ccyh yn thua vae cih,’ na ci khyh oh tou?
         Dotua oh, nanning kae hopya oh, dothung oh lah loo`ae khu dotua oh, pawccecize kha-e`ae
         tuh loohrue lan phe azaw vae.
         36 Te loohruepaw ccungccaw tuh ryalaw mee kha mue zah zungzae hiinnaw a thuasah paw
         athae apaw kha a ccakhung; ou tuhte, ccaciivua paw ccungccaw te loohruepaw ccungccaw
         pynkheihlan paryh mih lungtua ccaw.
         37 Ou tuhte, ‘Lukheitpaw nynh ccaciivua zah mingccangpaw nynh loohrue,’ cite a hokuh
         paw bya tuh e kyahin akyh.
         38 Naemaw nynh rya na law leinaw oh kya looh na rue ccaw oh cite nanning kha kae saw
         oh; ccangpaw ccungccaw`ae nynh ryalah`ae zah nanning tuh minmin mih ryalawnaw lungkhu
         lang na tee oh,” a cipya`ae.
         39 Te, “Kae nynh ka cyi boi paw balyn pung yn hopya,” cite ccaekiakhan paw nopinung
         bya liate kha-e khua kya-e Samaria`ae patae nynh Jesu kha a zyn`ae.
         40 Tukeiccu Samaria`ae nynh amaw kalan he thua`ae tuh mimaw ryte a umhin ccaw cite amaw
         kha a ngia`ae; te Jesu tuh tuin kya nin ning a um.
         41 Te ccungccaw houh alunghua nynh amaw bya keiccuze a zyn`ae.
         42 Nopinung kha, “Atu kaening kae zyn paw tuh nang nynh na hopaw keiccu thua vae khyh;
         pawccecize kaemaw ccaccei nynh a hopaw hynh phe kae thae vae zah e paw tuh laephi
         ccungccaw`ae Khumtu athua paw, Kri ccaccing nynh thua cipaw kae ny,” a cipya`ae.
         43 Te nin ning acih koute Jesu tuh tuin kyate pou zah Galilee pee lang a cceih.
         44 Pawccecize, profeh lukheit tuh amaw umnaw ram kya sawtuanaw mue khyh cite Jesu amaw
         ccaccei nynh ccaekiakhan vae.
         45 Oute Jesu tuh Galilee lang he a thua tuh Galilee ccungccaw`ae nynh amaw kha lehkhan`ae,
         pawccecize minmin mah poi kalan cceihbua`ae zah Jerusalem khua poi kya Jesu nynh a
         cyi paw balyn kha phe a muih bua`ae.
         46 Tukeiccu Jesu tuh tui kha misutui lang a raenaw hmin Galilee pee Kana khua lang bua
         a thua. Te Kapernaum khua kya a ccapaw accihpaw bawi lukheit a um.
         47 Tuh-e paw nynh Judah pee kyate Galilee pee lungkhu lang Jesu yn thua cipaw he a thae
         tuh, a kalan cceih zah a ccapaw kha dansah khylan cciabung lan thawte a ngia, pawccecize
         a ccapaw tuh a chih vae cih.
         48 Oute Jesu nynh, “Muihsanaw`ae te ngaeangnaw`ae hynh nanning nynh na muih khyh oh
         lanze kharyh na zyn lan khyh oh,” a ci.
         49 Tuh-e bawi nynh amaw kha, “Bawihaepaw, ka ccaaw a chi maw beih yn cceihbung,” a cipya.
         50 Jesu nynh, “La cceih ccavae, na ccapaw mang a hiin,” a cipya. Te tuh-e paw nynh Jesu
         nynh a kalan a hopaw bya kha zyn zah phe a cceih.
         51 Te aning tuh a cciabung cciamang lyakhe, a see`ae nynh oun cciadue`ae zah, “Na ccapaw
         mang a hiin,” cite a hopya`ae.
         52 Oute aning nynh minmin kha a ccapaw ahoyhua ccyh kha a khia`ae. Te minmin nynh, “Inkhawnin
         suimilan ccangsarinaw ccyh kya a ngelingpaw phe ahoy vae,” a cipya`ae.
         53 Tukeiccu a paaw nynh, ou tuh-e ccyh ccaccei kya nynh, Jesu nynh amaw kha, “Na ccapaw
         mang a hiin,” a cipya ccyh athua cipaw a ny; te amaw ccaccei te a innbyn khaleih nynh
         a zyn`ae.
         54 Hynh-e tuh Jesu nynh Judah pee kyate Galilee pee lungkhu lang he yn thua te bua a
         rae paw vaeningnaw muihsanaw nynh thua.

1 Hynh-e koute Jew`ae poi ccangkheit a um, te Jesu tuh Jerusalem lang a cceihthung.
         2 Jerusalem kya Tuu koikua pe Hebru bya te Bethesda acikuh paw kuaa ccangkheit a um,
         tuh-e kuaa kyatuin saeleih dawkuhpaw ccangpangaw a um.
         3 Tuh-e saeleihdawkuhpaw`ae kya a mitmohpaw, ccukhoupaw, te a ngesawroupaw, te ccinaw
         hoi paw ccungccaw pataepi nynh tui yn theku lanpaw kha ngawte a huekuh`ae.
         4 Pawccecize, vaaw ccungccapaw nynh ccyhkhakheit kya kuaa lungkhu langkhe rungbung
         zah tui kha a piasah; ou tuhte tui he a pia koute masaty a phungkuh paw ccungccaw
         tuh pawpaw tahawpaw ccinaw a hoi zemah phe a dan.
         5 Te sungthung kum tarya cia a ccih paw ccungccapaw lukheit tuin kya a la um.
         6 Kha-e paw phang a huekupaw kha Jesu nynh he muih zah khaw cia a um vae hynhsan cipaw
         he a nyh tuh, “Na dan ry tou?” cite a khia.
         7 Ngeccih paw nynh, “Bawihaepaw, tui kha piasah he athua vae ze kuaa lungkhu lang kae
         yn phungbua lanpaw hung ccungccaw san ka hoi khyh, thuasalama he ka ccia lya mingccangpaw
         nynh ka malang phe a phungku,” cite a khung.
         8 Jesu nynh, “Thokuh, na iphae kha lawkuh lah cceih ccavae,” a cipya.
         9 Te vaekheihmawte tuh-e paw tuh dansah athua vae, te a iphae kha lawkuh zah a cceih
         vae. Tuh-e nin tuh Sabbath nin nynh thua.
         10 Tukeiccu Jew`ae nynh dansah athua paw ccungccapaw kha, “Sabbath nin nynh thua, na
         iphae puihku lan ccan khyh,” a cipya`ae.
         11 Thuasalama aning nynh, “Kamaw yn dansah paw ccungccapaw nynh, ‘Na iphae kha lawkuh
         lah cceih ccavae,’ yn cipya,” cite a khung`ae.
         12 Oute minmin nynh amaw kha, “ ‘Na iphae kha lawkuh lah cceih ccavae,’ ae cipah paw
         tuh hungmou?” cite a khia`ae.
         13 Thuasalama dansah athua paw ccungccapaw nynh hung nynh thua cipaw nyh khyh; pawccecize
         tuin kya ccungccaw zapi a um`ae lyakhe Jesu tuh zya a pou vae.
         14 Tuhkoute Jesu nynh kha-e paw kha tempal voidu kya muih zah amaw kha, “Dotua, nang
         tuh phe na dan vae; houh athah huapaw uccaw na tungvaw a thua khyh nawlan la sei nan
         vae,” a cipya.
         15 Tuh-e ccungccapaw tuh pou zah amaw kha a dansah paw tuh Jesu nynh thua cite Jew`ae
         kha a hopya`ae.
         16 Te kha-e uccaw`ae kha Sabbath nin kya phe a cyi keiccuze, Jew`ae nynh Jesu kha a
         tua-a sah`ae, te chia lan a nouku`ae.
         17 Thuasalama Jesu nynh minmin kha, “Ka Paaw tuh atu cia ryalah, te kae mah rya ka lah,”
         cite a khung`ae.
         18 Tukeiccu Jew`ae nynh amaw kha chia lan cite houh a nounuaku`ae, pawkeiccumacize,
         “Sabbath nin a ro kyalya thua leite Pachia kha mah a Paaw cikuh zah tuhte amaw te
         amaw kha Pachia ryte a nginsaku,” a ci`ae.
         19 Oute Jesu nynh minmin kha, “Byaccaccing, byaccaccing, nanning kae hopya oh, Ccapaw
         nynh amaw te amaw pawsang mah cyih kho khyh, thuasalama Paaw nynh a cyi paw a muih
         paw rou nynh a cyi kho; pawccecize Paaw nynh a cyi paw miakaw kha Ccapaw nynh mah
         khahawte a cyibua.
         20 Pawccecize Paaw nynh Ccapaw kha sungsah zah amaw ccaccei nynh a cyipaw balyn kha
         Ccapaw marya a muihsah, te nanning nae ngaeangthua nawlan hynh-e`ae laeze ale huapaw
         ryalaw`ae kha Ccapaw kha a muihsah ung cih.
         21 Pawccecize Paaw nynh a chih`ae paw kha thosah zah a hiinsah`ae hawte, ou tuhhawte
         Ccapaw nynh mah a ry paw ccungccaw`ae kha a hiinsah`ae.
         22 Pawccecize Paaw nynh hung ccungccaw sanmah byapia khyh, thuasalama byapianaw miakaw
         kha Ccapaw kalan khaleih a ah.
         23 Ou tuhcihte ccungccaw balyn nynh Paaw kha sawtua`ae hawte Ccapaw mah sawtua ccaw`ae
         cite. Ccapaw sawtua leipaw ccungccaw tuh Ccapaw a sawtupaw Paaw kha sawtua leipaw
         nynh thua.
         24 “Byaccaccing, byaccaccing nanning kae hopya oh, ka bya thae zah kamaw yn sawtupaw
         a zyn paw ccungccaw tuh zungzae hiinnaw a hoi, te byapia thua vae lan khyh; thuasalama
         chinaw kyate hiinnaw kalan phe a khung vae.
         25 Byaccaccing, byaccaccing kae hopya oh, achihpaw ccungccaw`ae nynh Pachia Ccapaw roi
         oun thae cih`ae zah roi a thae`ae paw nynh oun hiin cih`ae ccyh, tuh-e ccyh tuh atu
         hynh yn thua cciamang.
         26 Pawccecize Paaw nynh amaw te amaw kya hiinnaw a hoi hawte, Ccapaw nynh amaw te amaw
         kya hiinnaw a hoi nawlan kaw a pya.
         27 Te aning tuh Ccungccaw Ccapaw thua keiccuze byapianaw tungvaw kawhoinaw kha mah amaw
         kha a pya.
         28 “E uccaw kya nae ngaeangthua nan sah; pawccecize shaw`ae kya a um`ae paw balyn nynh
         amaw roi kha oun thae cih`ae zah,
         29 oun pou cih`ae paw accyh tuh yn thua cih; ahoypaw a cyih`ae paw tuh hiinnaw thothuinaw
         kalan, te ahoy leipaw a cyih`ae paw tuh seibyapianaw thothuinaw kalan a pou cih`ae.
         30 Kae tuh kamaw te kamaw liate pawsang ka cyih kho khyh, kae tuh ka thae thyhte nynh
         bya ka pia; te ka byapianaw tuh ahme, pawccemacize kae tuh kamaw rynaw kha ka ccung
         khyh, thuasalama kamaw yn sawtupaw Paaw rynaw nynh ka ccung.
         31 “Kae nynh kamaw konglang kha ccaekia ka khan lanze ka ccaekia tuh kyh khyh.
         32 Kamaw konglang ccaekiakhantu mingccangpaw a um, te aning nynh kae ka konglang ccaekiakhan
         paw ccaekia tuh akyh cipaw ka ny.
         33 “Nanning nynh ccungccaw`ae kha Johan kalan na saw oh, te aning nynh byaccing hanlan
         ccaekia a khan.
         34 Thuasalama kae tuh ccungccaw kyate ccaekia ka mue khyh, thuasalama nanning tuh khum
         na thua ccaw oh cite nynh hynh-e uccaw`ae hynh ka ho.
         35 Johan tuh aruapaw te a awpaw maeekhua nynh thua: te nanning tuh amaw awnaw kyakhe
         sosoh hoysah lan na ry oh.
         36 “Thuasalama kae tuh Johan kya-e laeze ale huapaw ccaekia ka hoi; pawccecize Paaw
         nynh phe thangsah lan kamaw yn pya paw ryalaw`ae kha kae nynh ka law, kha-e ka ryalaw`ae
         nynh kae tuh Paaw nynh a saw paw cipaw ccaekia a khan.
         37 Te kamaw yn sawtupaw Paaw amaw ccaccei nynh mah kamaw konglang ccaekia a khan. Nanning
         nynh amaw roi kha vaekheit san na thae boi khyh oh, amaw muinsan mah na muih boi khyh
         oh.
         38 Te amaw bya nanning kya tyn khyh; pawccecize aning nynh a saw paw kha na zyn khyh
         oh.
         39 “Nanning nynh Ccathyaa kha thawte na ccung oh, pawccecize kha-e`ae kya nynh zungzae
         hiinnaw kae hoi cite na tuaku oh, te Ccathyaa`ae tuh kamaw konglang ccaekiakhan paw
         nynh thua.
         40 Te hiinnaw hoi khylan nanning nynh kamaw kalan nae thua ry khyh oh.
         41 “Kae tuh ccungccaw`ae kyate phu-enaw ka ccou khyh.
         42 Thuasalama nanning kya Pachia sungsanaw na hoi khyh oh cipaw ka ny.
         43 Kae tuh ka Paaw min liate kae thua zah nanning nynh leh nae khan khyh oh, mingccangpaw
         nynh amaw min liate yn thua lanze, kha-e paw kha leh nae khan cih oh.
         44 Lukheit te lukheit kyate thehoynaw kha na ccou oh zah Pachia kyalya kyate yn thua
         paw thehoynaw na peki lei oh paw nanning nynh pawtemou na zyn kho cih oh?
         45 “Paaw malang kae nynh nanning kha sei kae be cih oh cite tuakuh nan oh, nanning kha
         sei ae be oh paw lukheit a um, tuh-e paw tuh nanning nynh na ngaehoiku oh paw Mawsi
         kha nynh thua.
         46 Pawccecize, Mawsi kha na zyn oh lanze, kae hynh phe nae zyn cih oh paw, pawccecize
         aning tuh kamaw konglang nynh a zei.
         47 Thuasalama aning nynh a zei paw kha nanning nynh na zyn khyh oh ze, pawtemou ka bya`ae
         hynh na zyn rou cih oh?” a ci.

1 Hynh-e uccaw`ae koute Jesu tuh Tiberias Rili cikuh paw Galilee Rili khuhlangraw a
         zua.
         2 Te ccungccaw zapi nynh amaw kha a zui`ae, pawkeiccumacize minmin nynh ngeccih`ae
         tungvaw Jesu nynh a cyi paw muihsanaw kha a muih`ae keiccu.
         3 Te Jesu tuh mua vawlan khe kae zah tuin kya a zuitu`ae ryte a dahung`ae.
         4 Te Jew`ae poi athua paw, Kawtaw Poi tuh anae vae.
         5 Oute Jesu nynh ngawdo zah ccungccaw zapi a kalan oun thua`ae paw kha he a muih tuh
         Filip kha, “Hynh-e`ae nynh a ae ccaw`ae teilangmou sanlou ah re cih oh?” a cipya.
         6 Te hynh-e a hopaw tuh Filip kha syntaw khylan nynh a ho, pawccecize paw nynh ka cyi
         vae cih cipaw amaw ccaccei nynh phe a ny paw nynh thua.
         7 Filip nynh amaw kha khung zah, “Hynh-e`ae milu raveih nynh ccapyh cci a mue nawlan`ae
         denari phuapia zaning mee sanlou tuh minmin hanlan zaw lan khyh,” a ci.
         8 Amaw zuitu lukheit athua paw, Simon Piter a neitapaw Andru nynh,
         9 “Barli sanlou phe pangaw te ngasaw taraw zawning a hoi paw imohpaw e kya mang a um;
         thuasalama hynhzeih ccungccaw laku kya e`ae nynh pawlangmou tang cih?” a cipya.
         10 Te Jesu nynh, “Ccungccaw`ae kha dahungsah oh,” a ci. Tuin kya lonua patae asae, tukeiccu
         milu lante thungpangaw loukaw acih paw ccungccaw`ae tuh a dahung`ae.
         11 Te Jesu nynh sanlou`ae kha laah zah lungtuabya he ho koute a zuitu`ae kalan ne`ae
         zah zuitu`ae nynh a dahung`ae paw kha a nee`ae. Te tuhhawte ngasaw`ae kha ccungccaw`ae
         nynh a ry`ae zeih a nee`ae.
         12 Ccungccaw`ae phe a byn`ae te Jesu nynh a zuitu`ae kha, “Pawsang avae khyh ccaw, alaepaw
         a eihpaw kha ccakhung oh,” a cipya`ae.
         13 Tukeiccu zuitu`ae nynh ccungccaw`ae nynh a ae`ae paw kyate alaepaw kha ccakhung`ae
         zah barli sanlou phe pangaw kya-e a eihpaw, alaepaw tuh adihpaw kee haw laening phe
         abeih.
         14 Ou tuhte Jesu nynh a rae paw muihsanaw kha kha-e ccungccaw`ae nynh he muih`ae tuh,
         “E paw tuh laephipi kalan yn thua cih paw Profeh ccaccing nynh thua,” a ci`ae.
         15 Ccungccaw`ae nynh oun thua vae cih`ae zah amaw kha siapharan lang tang lan oun nangde
         cih`ae cipaw Jesu nynh phe a ny keiccuze, Jesu tuh a makhaete mua muakheit kalan bua
         a cceih.
         16 Te zete he thua tuh a zuitu`ae tuh rili kalan a cceihbung`ae.
         17 Te kohlung lungkhu lang tee`ae zah Kapernaum khua lang rili kha a zua`ae. Te phe
         moh vae zah Jesu tuh minmin kalan thua loh khyh.
         18 Te myarya arupaw khisang azaw keiccuze, tuileih a tho.
         19 Tukeiccu minmin nynh me thung, me pali loukaw cia he a zaw`ae te, Jesu nynh rili
         vawlan yn cceih zah kohlung kalan yn naekupaw kha a muih`ae, te minmin tuh a rih vae`ae.
         20 Thuasalama Jesu nynh minmin kha, “Kamaw nynh ka thua, rih nan oh,” a cipya`ae.
         21 Oute minmin nynh amaw kha lungtuate kohlung lungkhu lang a teesah`ae, te kohlung
         tuh minmin a ccianaw`ae lang varan lang sosoh mawte phe thua kanmaw.
         22 Tuh-e nin koute rili hawkheit lang raw kya a thadyn paw ccungccaw`ae nynh a zuitu`ae
         nynh a teenaw`ae paw kohlung ccangkheit laelan ccangpaw kohlung um vae khyh cipaw,
         te Jesu tuh a zuitu`ae ryte kohlung lungkhu lang teebua khyh, thuasalama a zuitu`ae
         makhae nynh a cceih`ae cipaw kha he a muih`ae tuh,
         23 tuhzemah Bawipaw nynh lungtuabya ho koute sanlou a la ae naw`ae te anaekunaw hmin
         kalan Tiberias khua kyate ccangpaw adihpaw kohlung`ae oun thua`ae.
         24 Ccungccaw`ae nynh Jesu tuh tuin kya um khyh cipaw, te a zuitu`ae mah um khyh`ae cipaw
         kha he a muih`ae keiccuze minmin mah kohlung lungkhu lang tee`ae zah Jesu kha ccung
         khylan Kapernaum khua lang oun thua`ae.
         25 Te minmin nynh Jesu kha rili hawkheit langraw kya he muih`ae tuh, “Rabbi, e kya hotuhmou
         na thua?” cite a khia`ae.
         26 Jesu nynh minmin kha khung`ae zah, “Byaccaccing, byaccaccing nanning kae hopya oh,
         muihsanaw`ae na muih oh keiccuze nanning nynh kamaw hynh nae ccung khyh oh, thuasalama
         nanning nynh sanlou`ae na ae oh zah nae vueso keiccu nynh nae ccung oh.
         27 Arohthyapaw aepaw hanlan ryalah nan oh, thuasalama Ccungccaw Ccapaw nynh nanning
         ae pya cih oh paw zungzae hiinnaw kalan cia atynpaw aepaw hanlan ryalah oh; pawccecize
         amaw kha Paaw Pachia nynh tazeih phe khia vae paw nynh thua,” a ci.
         28 Oute minmin nynh amaw kha, “Pachia nynh a ry paw ryalaw kae law nawlan, pawmou kae
         cyih cih?” cite a khia`ae.
         29 Jesu nynh minmin kha, “Pachia nynh yn saw paw amaw kha na zyn oh paw, kha-e kha nynh
         Pachia nynh a ry paw ryalaw tuh athua,” cite a khung`ae.
         30 Tukeiccu minmin nynh, “Kaening nynh kae muih zah nang kae zyn nawlan paw muihsanaw
         mou nae langsapyaku? Paw rya mou na law?
         31 ‘Pachia nynh minmin ae lanpaw sanlou kha vaawran kyate a pya`ae,’ cite azeiku hawte,
         kaening kae minpaaw`ae nynh manna kha rangkaw kya a ae`ae,” a ci`ae.
         32 Oute Jesu nynh minmin kha, “Byaccaccing, byaccaccing kae hopya oh, Mawsi nynh kha-e
         sanlou kha vaawran kyate nanning ae pya khyh oh, thuasalama ka Paaw nynh vaawran kyate
         accaccingpaw sanlou kha nanning ae pya oh.
         33 Pawccecize Pachia kya-e sanlou tuh vaawran kyate yn rungbung zah laephi ccungccaw`ae
         kalan hiinnaw a pyatupaw nynh thua,” a cipya`ae.
         34 Oute minmin nynh, “Bawipaw, tuh-e sanlou tuh pei oun pya,” a ci`ae.
         35 Te Jesu nynh minmin kha, “Kae tuh hiinnaw sanlou nynh ka thua. Kamaw kalan yn thua
         paw ccungccaw tuh a vuelaw boi vae lan khyh, te kamaw yn zyn paw ccungccaw tuh a tuihaw
         boi vae lan khyh.
         36 Thuasalama nanning nynh kamaw hynh phang nae muih oh zemah nae zyn khyh oh cite kae
         hopya vae oh.
         37 Paaw nynh kamaw yn pya paw ccungccaw`ae balyn nynh kamaw kalan oun thua cih`ae; te
         kamaw kalan yn thua paw ccungccaw tuh kharyh ka dee boi lan khyh.
         38 Pawccecize kae tuh kamaw rynaw kha cyi khylan vaawran kyate kae rungbung khyh, thuasalama
         kamaw yn sawtupaw rynaw cyi khylan nynh kae rungbung.
         39 Te kamaw yn sawtupaw Paaw a rynaw tuh, kamaw yn pya paw ccungccaw`ae balyn kha lukheit
         san ka zosah khyh nawlan, thuasalama nyathyakou nin kya minmin kha bua thosathui khylan
         nynh thua.
         40 Te kamaw yn sawtupaw a rynaw tuh, Ccapaw kha muih zah amaw kha a zyn paw miakaw nynh
         zungzae hiinnaw a hoi ccaw`ae cipaw nynh thua; te nyathyakou nin kya kha-e paw kha
         kae nynh ka thosah cih,” a ci.
         41 Oute, “Kae tuh vaawran kyate yn rungbung paw sanlou nynh ka thua,” cite a ho keiccuze,
         Jew`ae nynh amaw kong kha byalung`ae.
         42 Te minmin nynh, “E paw tuh Josef ccapaw Jesu thua khyh tou? A paaw te a nung tuh
         ah ny oh paw khaw? Pawtemou, ‘Kae tuh vaawran kyate kae rungbung paw,’ a ciku?” a
         ci`ae.
         43 Tukeiccu Jesu nynh khung`ae zah, “Naemaw te naemaw laku ccohkuh nan oh.
         44 Kamaw yn sawtupaw Paaw nynh a soih khyh lanze hung ccungccaw sanmah kamaw kalan thua
         kho lan khyh, te yn thua paw ccungccaw kha nyathyakou nin kya ka thosah cih.
         45 ‘Te minmin balyn tuh Pachia nynh a ccangpya`ae paw thua cih`ae,’ cite Profeh`ae ccauh
         kya azeikuh. Tukeiccu Paaw kya-e thae zah a ccangkuh paw ccungccaw miakaw nynh kamaw
         kalan oun thua`ae.
         46 Pachia kyate yn thua paw aning nynh Paaw kha a muih, aning laelan hung ccungccaw
         nynh san Paaw kha muih khyh.
         47 Byaccaccing, byaccaccing nanning kae hopya oh, kamaw yn zyn paw ccungccaw tuh zungzae
         hiinnaw a hoi.
         48 Kae tuh hiinnaw sanlou nynh ka thua.
         49 Nae minpaaw`ae nynh rangkaw kya manna kha a ae`ae, thuasalama phe chih`ae.
         50 E tuh ccungccaw lukhakheit nynh ae sah lah a chi vae khyh ccaw cite vaawran kyate
         yn rungbung paw sanlou nynh thua.
         51 Kae tuh vaawran kyate yn rungbung paw ahiinpaw sanlou nynh ka thua, ccungccaw lukhakheit
         nynh hynh-e sanlou hynh a ae lanze zungzae a hiin vae cih; te kae nynh ka pya lanpaw
         sanlou tuh ka ngesaw nynh thua; tuh-e tuh laephi ccungccaw`ae hiinnaw hanlan nynh
         thua,” cite minmin kha a hopya`ae.
         52 Tukeiccu Jew`ae nynh, “Pawtemou e ccungccapaw nynh amaw ngesaw kha aening ae lan
         yn pya kho cih?” cite mimaw te mimaw laku thawte a eikuh`ae.
         53 Oute Jesu nynh minmin kha, “Byaccaccing, byaccaccing nanning kae hopya oh, Ccungccaw
         Ccapaw a ngesaw kha na ae khyh oh zah a chii kha na nia khyh oh lanze nanning kya
         hiinnaw na hoi khyh oh.
         54 Hunghung zemah ka ngesaw kha ae zah ka chii a neih paw tuh zungzae hiinnaw a hoi,
         te kha-e paw kha nyathyakou nin kya ka thosah cih.
         55 Pawccecize ka ngesaw tuh aepaw ccaccing thua zah ka chii tuh niapaw ccaccing nynh
         thua.
         56 Ka ngesaw kha ae zah ka chii a neih paw ccungccaw tuh kamaw kya um zah kae mah a
         kya ka um.
         57 Ahiinpaw Paaw nynh kamaw hynh yn saw zah Paaw liate kae ka hiin hawte, kamaw yn ae
         paw ccungccaw tuh kamaw liate a hiin cih.
         58 E tuh vaawran kyate yn rungbung paw sanlou nynh thua, nae minpaaw`ae nynh manna a
         ae`ae pite a chi`ae hawte thua leite, hynh-e sanlou a ae paw ccungccaw tuh zungzae
         a hiin vae cih,” a cipya`ae.
         59 E uccaw`ae kong hynh Jesu nynh Kapernaum khua kya a ccangpya`ae lya sinakok kya nynh
         a ho.
         60 Tukeiccu a zuitu`ae patae nynh e kong he a thae`ae tuh, “E bya tuh arupaw byaho nynh
         thua, hung nynh mou a thaethya kho cih?” a ci`ae.
         61 A zuitu`ae nynh tuh-e kong a ccohku`ae paw kha Jesu nynh a lung te he a nyh tuh minmin
         kha, “Hynh-e bya nynh nanning nae lung ae thangsah oh tou?
         62 Ccungccaw Ccapaw nynh langmaw a umnaw kalan a kaethung paw kha na muih oh lanze pawte
         thua ngaw?
         63 Hiinnaw a pyatu tuh Muisaw nynh thua, pynsaw tuh pawsang ccungkia khyh; nanning kalan
         ka ho paw bya`ae hynh muisaw thua zah hiinnaw mah athua.
         64 Thuasalama nanning laku a zyn leipaw abang a um,” a cipya`ae. Pawccecize Jesu nynh
         atakaw lya mawte a zyn lei`ae paw tuh hung`ae nynh thua`ae cipaw te hung nynh amaw
         kha yn phee cih cipaw kha phe a ny vae.
         65 Te Jesu nynh, “Tukeiccu ka Paaw nynh kawpya khyh lanze hung ccungccaw sanmah kamaw
         kalan yn thua kho lan khyh cite nanning kalan phe kae hopya vae oh,” a ci.
         66 Tuh-e ccyh kyate a zuitu`ae patae tuh nuhlang ki`ae zah amaw ryte cceihkheih vae
         khyh`ae.
         67 Oute Jesu nynh zuitu luhaw laening kha, “Nanning so na cceihbua ry oh tou?” a cipya`ae.
         68 Oute Simon Piter nynh khung zah, “Bawipaw, hung kalan mou kae cceih cih? Nang nynh
         zungzae hiinnaw bya`ae na hoi.
         69 Te kaening nynh nang tuh Kri, a hiinpaw Pachia Ccapaw nynh na thua cipaw kae zyn
         zah kae ny,” a ci.
         70 Jesu nynh minmin kha khung`ae zah, “Nanning luhaw laening hynh kamaw nynh kae po
         khyh oh tou? Tuhzemah nanning lakuze lukheit tuh diabolos nynh thua,” a ci.
         71 A honuapaw tuh Simon ccapaw, Judas Iskaria nynh thua; pawccecize aning tuh luhaw
         laening kyaze lukheit mang athua pite amaw kha a phee vae cih paw nynh thua.

1 Hynh-e uccaw`ae koute Jesu tuh Galilee pee kya khua a ccung; pawccecize Jew`ae nynh
         amaw kha chia lan cite a ccung`ae keiccu Judah pee kya khuaccung ry khyh.
         2 Atu Jew`ae Bu Poi tuh anae vae.
         3 Tukeiccu a neitapaw`ae nynh Jesu kha, “Na zuitu`ae nynh mah na cyi paw ryalaw`ae
         kha a muih bua ccaw`ae, e kyate toikuh lah Judah pee lungkhu lang cceih ccavae.
         4 Pawccecize amaw te amaw kha oun nyh`ae sah cite a ccungkuh paw ccungccaw nynh tuh
         pawsang mah aphirute cyih boi khyh. Nang nynh e uccaw`ae hynh na cyi lan thua ze,
         laephi ccungccaw`ae kalan namaw te namaw kha langku tua,” a cipya`ae.
         5 Pawccecize amaw a neitapaw`ae nynh heize amaw kha zyn khyh`ae.
         6 Oute Jesu nynh minmin kha, “Ka ccyh thua loh khyh, thuasalama nanning ccyh tuh pei
         paccynku athua.
         7 Laephi ccungccaw`ae nynh nanning ae hua kho khyh oh, thuasalama kamaw tuh oun hua`ae,
         pawkeiccumacize mih ryalawnaw`ae tuh aseipaw nynh thua cite kae nynh ccaekia ka khan
         keiccu.
         8 Tuh-e poi kalan nanning la cceih oh, kae tuh tuh-e poi kalan ka cceih loh lan khyh,
         pawccecize ka ccyh phe ccing lan thua loh khyh,” a cipya`ae.
         9 Hynh-e bya`ae hynh minmin kalan a ho koute Jesu tuh Galilee pee kya a um ung.
         10 Thuasalama a neitapaw`ae nynh he cceihthung`ae tuh Jesu mah poi kalan a cceihthung
         bua, thuasalama alangkuh lei lante aphiru lante nynh a ccia.
         11 Oute Jew`ae nynh poi kya amaw kha ccung`ae zah, “Jesu tuh teisangmou a um?” a ci`ae.
         12 Te amaw te asekuh lante ccungccaw zapi laku kya byalungnaw patae a um; pawccecize
         ccungccaw abang nynh, “Aning tuh ccungccahoypaw nynh thua,” a ci`ae. Mingccang`ae
         nynh, “Ccungccahoypaw thua khyh, thuasalama aning nynh ccungccaw`ae kha a hyngpya`ae,”
         a ci`ae.
         13 Tuhzemah Jew`ae rawri`ae keiccuze hung ccungccaw nynh sanmah amaw kong kha alangkuh
         lante ho khyh`ae.
         14 Atu tuh-e poi akhankuh loukaw he acihte Jesu nynh tempal voidu lungkhu lang cceih
         zah a ccangpya`ae.
         15 Te Jew`ae tuh mih ngaeangthua zah, “E ccungccapaw hynh a ccangkuh lei pite pawtepei
         ccaw a thya?” a ci`ae.
         16 Jesu nynh minmin kha khung`ae zah, “Ka ccangpyanaw tuh kamaw kya-e thua khyh, thuasalama
         kamaw yn sawtupaw kya-e nynh thua.
         17 Ccungccaw lukheit nynh Pachia rynaw kha a cyi ry lanze, ka ccangpyanaw kong kha a
         nyh cih, kha-e tuh Pachia kya-e tou? Tukhyhze kamaw kya-e tou ka ho cipaw a nyh cih.
         18 Amaw te amaw kya-e a ho paw ccungccaw tuh amaw phu-enaw nynh a ccungku; thuasalama
         a sawtupaw phuenaw a ccung paw ccungccaw tuh ahmepaw thua zah dingleinaw amaw kya
         um khyh.
         19 Mawsi nynh nanning kha Kawbya ae pya khyh oh tou? Tuhzemah nanning lakuze hung nynh
         san Kawbya kha na zui khyh oh rei? Pawccemou kamaw hynh chia lan nanning nynh nae
         ccung oh?” a ci.
         20 Ccungccaw`ae nynh khung`ae zah, “Nang tuh raerangsaro bahkuhpaw hynh sang na thua,
         nang chia khylan hungmou ae ccung?” a ci`ae.
         21 Jesu nynh khung`ae zah, “Kae nynh ryalaw ccangkheit ka laah zah nanning balyn nae
         ngaeangthua.
         22 Mawsi nynh nanning kha vindung awkunaw ae pya oh; kha-e tuh Mawsi kyate yn tho paw
         thua khyh, thuasalama minpaaw`ae kyate nynh a tho; te nanning nynh Sabbath nin kya
         ccungccapaw kha vindung na aw oh.
         23 Mawsi Kawbya tuh ro athua khyh nawlan, ccungccapaw lukheit tuh Sabbath nin kya vindung
         a awkuh lanze, kae nynh Sabbath nin kya ccungccaw lukheit ka dansah keiccu tou nanning
         nynh ka tungvaw nae thinria?
         24 Muihnaw te byapia nan oh, thuasalama adingpaw byapianaw te byapia oh,” a cipya`ae.
         25 Oute Jerusalem khua e ccungccaw abang nynh, “E paw tuh minmin nynh chia lan cite
         a ccung`ae paw kha thua khyh tou?
         26 Te dotua oh, aning tuh rawhoyte byaho, thuasalama minmin nynh paw bya san khung khyh`ae.
         Uktu`ae nynh, e paw tuh Kri ccaccing nynh thua cipaw hynh nyh ccaccing`ae vema?
         27 Tuhzemah kaening nynh e paw tuh paw kyate yn thua paw cipaw kae ny; thuasalama Kri
         tuh he yn thua vae ze, paw kyate nynh yn thua cipaw hung ccungccaw nynh san nyh lan
         khyh,” a ci`ae.
         28 Oute Jesu nynh tempal kya a ccangpya`ae lyakhe thawte sia zah, “Nanning nynh kamaw
         hynh nae ny oh, te paw kyate nynh kae thua cipaw mah nae ny oh; kae tuh kamaw ka rynaw
         te kae thua khyh, thuasalama kamaw yn sawtupaw tuh ahmepaw nynh thua, amaw kha nanning
         nynh na nyh khyh oh.
         29 Thuasalama kae tuh amaw kha ka ny; pawccecize kae tuh amaw kyate nynh kae thua, te
         aning nynh kamaw hynh yn saw,” a ci.
         30 Oute minmin nynh Jesu kha kyng lan a ccung vae`ae; thuasalama hung ccungccaw nynh
         san amaw kha kyng khyh`ae, pawkeiccumacize amaw ccyh zaw loh khyh.
         31 Te ccungccaw patae nynh amaw kha zyn`ae zah, “Kri he yn thua vae ze, hynh-e ccungccapaw
         nynh a rae paw hynh-e muihsanaw`ae lae muihsanaw alunghua yn rae cih vema?” a ci`ae.
         32 Amaw konglang ccungccaw`ae nynh tuhte pei ccohku`ae paw kha Farasi`ae nynh a thae`ae;
         te Farasi`ae te alepaw ranpibawi`ae nynh amaw kha kyng khylan tempal ngawtu`ae kha
         a saw`ae.
         33 Oute Jesu nynh minmin kha, “Kae tuh nanning ryte sosohtari nynh ka um, oute kamaw
         yn sawtupaw kalan ka cceih cih.
         34 Nanning nynh kamaw hynh nae ccung cih oh zah nae muih lan khyh oh, te ka umnaw kalan
         nae thua kho lan khyh oh,” a cipya`ae.
         35 Oute Jew`ae nynh mimaw te mimaw laku, “Aening nynh ah muih khyh nawlan oh aning tuh
         teilangmou a cceih vae cih? Greek`ae laku um`ae paw a phiakuh`ae paw Jew`ae kalan
         aning nynh cceih ngaw zah Greek`ae kha ccangpah ngaw`ae tou?
         36 ‘Nanning nynh kamaw hynh nae ccung cih oh zah nae muih lan khyh oh; te ka umnaw kalan
         nae thua kho lan khyh oh,’ cite aning nynh a hopaw hynh paw a horynaw mou athua?”
         cite a hoku`ae.
         37 Tuh-e poi, alesaepaw nin, nyathyakou nin kya, Jesu nynh thadyn zah, “Ccungccaw lukhakheit
         nynh a tuihaw lanze kamaw kalan rang sah lah neih sah.
         38 Kamaw yn zyn paw ccungccaw tuh, Ccathyaa nynh a ho hawte, a lungkhu langte ahiinpaw
         tuidy alua cih,”cite thawte a sia.
         39 Thuasalama hynh-e a hopaw tuh amaw zyn`ae paw nynh a mue vae cih`ae paw Muisaw kha
         nynh a honuathe; pawccecize Thyaa Muisaw kha pya thua loh khyh, pawkeiccumacize Jesu
         tuh phuesah thua loh khyh.
         40 Tukeiccu ccungccaw patae nynh hynh-e bya he thae`ae tuh, “E paw tuh profeh ccaccing
         nynh thua,” a ci`ae.
         41 Mingccang`ae nynh, “E paw tuh Kri nynh thua,” a ci`ae. Thuasalama abang nynh, “Kri
         tuh Galilee kyate yn pou ngaw zaw?
         42 Kri tuh David ciihan kyate, David umnaw khua, Bethlehem kyate nynh yn pou cih cite
         Ccathyaa nynh ho khyh tou?” a ci`ae.
         43 Tukeiccu amaw keiccuze ccungccaw`ae laku phu phiakunaw a um.
         44 Te ccungccaw abang nynh amaw kha kyng lan a ry`ae; thuasalama hung ccungccaw nynh
         san amaw kha kyng khyh`ae.
         45 Oute tempal ngawtu`ae tuh alepaw ranpibawi`ae te Farasi`ae kalan oun thua`ae; te
         minmin nynh, “Pawccemou amaw kha nae cciakhae khyh oh?” cite tempal ngawtu`ae kha
         a khia`ae.
         46 Tempal ngawtu`ae nynh, “E paw nynh a ho hawte hung ccungccaw nynh sanmah bya ho boi
         khyh,” cite a khung`ae.
         47 Oute Farasi`ae nynh, “Nanning so phe ae hyngpyabua vae oh tou?
         48 Uktu`ae te Farasi`ae nynh amaw zyn paw lukheit san a um tou?
         49 Thuasalama Kawbya a nyh lei`ae paw tuh-e ccungccaw zapi tuh thyalaw athua`ae,” cite
         a khung`ae.
         50 Farasi`ae kyaze lukheit athua paw, langmaw lya khuazi Jesu kalan a thua paw Nikodemas
         nynh minmin kha,
         51 “Ccungccaw nynh a ho paw kha a thaety leite, a cyi paw a nyhty leite, ccungccaw kha
         aening ah Kawbya nynh byapia tou?” a cipya`ae.
         52 Minmin nynh, “Nang so Galilee paw tou na thua? Galilee kyate profeh lukheit san pou
         boi khyh cipaw kha ccung lah dotua,” cite a khung`ae.
         53 Te ccungccaw miakaw mih inn raveih lang phe cceih`ae.

1 Thuasalama Jesu tuh Oliv Mua kalan a cceih.
         2 Te awkhua takawte tempal voidu kalan bua cceih zah ccungccaw`ae balyn nynh amaw kalan
         oun thua`ae; te Jesu tuh dahung zah minmin kha a ccangpya`ae.
         3 Te kawbya ccangpatu`ae te Farasi`ae nynh a vawpaw thua leipaw pise ryte a seipaw
         nopinung lukheit kha kyng`ae zah amaw kalan oun cciakhae`ae, te minmin nynh kha-e
         nung kha angaelaku kya he a nung`ae koute,
         4 Jesu kha, “Ccangpatupaw, hynh-e nopinung hynh a vawpaw thua leipaw pise ryte a sei
         cciamang lya kyng paw nynh thua.
         5 Te Kawbya kya khatahawpaw nopi`ae kha lung te deih lan Mawsi nynh kaw oun pya, thuasalama
         nang pawte na ho cih?” a cipya`ae.
         6 Hynh-e minmin nynh a ho`ae paw tuh amaw kha seibe khylan a syntawnaw`ae paw nynh
         thua. Thuasalama Jesu nynh baling zah a kuihdung te laephi kya ccaw a zei. A thae
         leipaw hawte nynh a um.
         7 Minmin nynh amaw kha pei he khia`ae tuh, Jesu nynh thokuh zah minmin kha, “Nanning
         lakuze seinaw a hoi leipaw ccungccaw nynh kha-e nung kha masaty lung te deih sah,”
         a cipya`ae.
         8 Te bua baling zah lae vawlan ccaw a zei ki.
         9 Te kha-e bya a thae`ae paw minmin tuh athya-ahoy nynawpaw thinlung nynh mih seinaw
         kha nysakuh`ae zah kum tang huapaw kyate tho zah nyathyakou um paw kyacia lukheit
         koute lukheit phya cceih`ae; te Jesu tuh a makhaete cciataw`ae zah nopinung tuh angaelaku
         kya phang thadyn.
         10 Jesu nynh he thokuh tuh nopinung laelan hung sanmah muih vae khyh, te kha-e nung
         kha, “Nopinung, nang sei ae be`ae paw teisangmou um`ae? Hung nynh san seibya ae pia
         khyh`ae tou?” a cipya.
         11 Nopinung nynh, “Hung nynh san yn pia khyh, Bawipaw,” a ci. Te Jesu nynh, “Kae nynh
         mah nang hynh seibya kae pia khyh; la cceih lah la sei nan vae,” a cipya.
         12 Oute Jesu nynh, “Kae tuh laephipi awnaw nynh ka thua; kamaw yn zui paw ccungccaw
         tuh mohnaw kya cceih lan khyh, thuasalama hiinnaw kya-e awnaw kha a hoi cih,” cite
         bua a hopya`ae.
         13 Tukeiccu Farasi`ae nynh amaw kha, “Nang tuh namaw konglang namaw nynh ccaekia na
         khan; na ccaekia tuh kyh khyh,” a cipya`ae.
         14 Jesu nynh minmin kha khung`ae zah, “Kae nynh kamaw konglang ccaekia ka khan zemah
         ka ccaekia tuh akyh; pawccecize kae tuh paw kyate nynh kae thua cipaw ka nyh zah teilang
         nynh ka ccia cipaw ka ny; thuasalama nanning nynh kae paw kyate nynh kae thua cipaw
         te teilang nynh ka ccia cipaw na nyh khyh oh.
         15 Nanning tuh ccungccaw lante nynh bya na pia oh; kae tuh hung sanmah bya ka pia khyh.
         16 Tuhzemah kae tuh bya ka pia ze, ka byapianaw tuh ahme, pawccecize kae tuh ka makhae
         thua khyh, thuasalama kae tuh kamaw yn sawtupaw ka Paaw ryte nynh kae um.
         17 Nae Kawbya kya mah ccungccaw luning ccaekia tuh akyh cite azeikuh.
         18 Kae tuh kamaw konglang ccaekiakhan paw lukheit ka thua, te kamaw yn sawtupaw Paaw
         nynh kamaw konglang ccaekiakhan,” a ci.
         19 Oute minmin nynh amaw kha, “Na Paaw tuh teisangmou um?” cite a khia`ae. Jesu nynh,
         “Nanning nynh kamaw mah nae nyh khyh oh, ka Paaw mah na nyh khyh oh; kamaw hynh phe
         nae la ny oh thua ze, ka Paaw mah phe na nyh cih oh paw,” a ci.
         20 Jesu nynh e bya`ae hynh tempal voidu kya a ccangpya`ae lya phua nungnaw kyakhe nynh
         a ho; te hung ccungccaw nynh san amaw kha kyng khyh`ae, pawccecize amaw ccyh zaw loh
         khyh.
         21 Oute Jesu nynh minmin kha, “Kae ka la cceih cih zah nanning nynh kamaw kha nae ccung
         cih oh, te nae seinaw kya na chih cih oh, ka ccianaw lang nae thua kho lan khyh oh,”
         bua a cipya`ae.
         22 Oute Jew`ae nynh, “ ‘Ka ccianaw lang nae thua kho lan khyh oh,’ a cipaw tuh amaw
         te amaw tou a theihkuh cih?” a ci`ae.
         23 Te Jesu nynh minmin kha, “Nanning tuh akaw lang-e nynh na thua oh, kae tuh luki lang-e
         nynh ka thua; nanning tuh hynhe laephipi kya-e nynh na thua oh; kae tuh hynh-e laephipi
         kya-e ka thua khyh.
         24 Tukeiccu nanning kha, ‘Nae seinaw kya na chih cih oh,’ cite kae hopya oh; pawccecize
         kae tuh aning nynh ka thua cipaw na zyn khyh oh ze, nae seinaw kya na chih cih oh,”
         a cipya`ae.
         25 Oute minmin nynh amaw kha, “Nang tuh hungmou?” a ci`ae. Te Jesu nynh minmin kha,
         “Kae tuh atakaw lya mawte nanning kae hopya oh hawte nynh ka thua.
         26 Nanning konglang ka ho lanpaw te byapia lanpaw patae a um; thuasalama kamaw yn sawtupaw
         tuh ahme, te amaw kyate ka thae paw uccaw`ae kha nynh laephi ccungccaw`ae kalan ka
         ho,” a cipya`ae.
         27 Paaw kong kha nynh Jesu nynh minmin kha a hopya`ae cipaw minmin nynh nyh khyh`ae.
         28 Oute Jesu nynh minmin kha, “Ccungccaw Ccapaw kha nanning nynh he nae saethung vae
         oh te, kae tuh aning nynh ka thua cipaw nae nyh cih oh, kamaw kaw te pawsang ka cyih
         khyh cipaw kha nae nyh cih oh; thuasalama ka Paaw nynh yn ccangpya hawte nynh hynhe`
         ae hynh ka ho.
         29 Te kamaw yn sawtupaw tuh kamaw ryte nynh a um, Paaw nynh ka makhaete yn nungsya khyh,
         pawccecize amaw lungrythua paw uccaw`ae kha nynh kae tuh pei ka cyi he,” a cipya`ae.
         30 E bya`ae hynh Jesu nynh he a ho tuh ccungccaw patae nynh amaw kha a zyn`ae.
         31 Oute Jesu nynh amaw zyn`ae paw Jew`ae kha, “Nanning nynh ka bya kya na tyn oh ze,
         ka zuitu`ae ccaccing na thua cih oh.
         32 Te nanning nynh byaccing kha nae nyh cih oh zah byaccing nynh nanning kha ae luesah
         cih oh,” a cipya`ae.
         33 Minmin nynh amaw kha, “Kaening tuh Abraham ciihan kae thua zah hung ccungccaw kya-e
         seetangnaw kya san kae um boi khyh; pawcihtemou nang nynh, ‘Nanning tuh luesah na
         thua cih oh,’ nae cipaw tu?” cite a khung`ae.
         34 Jesu nynh minmin kha khung`ae zah, “Byaccaccing, byaccaccing kae hopya oh, hunghung
         zemah seinaw ryalah paw tuh seinaw see nynh athua.
         35 Te see tuh inn kya zungzae um boi khyh; thuasalama ccapaw tuh zungzae a um.
         36 Tukeiccu Ccapaw nynh nanning kha ae luesah oh ze, nanning tuh na lue ccaccing cih
         oh.
         37 Nanning tuh Abraham ciihan nynh na thua oh cipaw ka ny; thuasalama kamaw chia lan
         nae ccung oh, pawkeiccumacize ka bya nanning kya umnaw hoi khyh.
         38 Kae tuh ka Paaw kya ka muih paw uccaw kha nynh ka ho; te nanning tuh nae paaw kya
         na muih oh paw kha na cyi oh,” a ci.
         39 Minmin nynh khung`ae zah amaw kha, “Abraham tuh kaening paaw nynh thua,” a cipya`ae.
         Jesu nynh minmin kha, “Nanning tuh Abraham ccaaw`ae na thua oh ze, Abraham ryalaw`ae
         khaw na lahbua cih oh.
         40 Thuasalama Pachia kya-e ka thae paw byaccing kha nanning kalan ae hopah oh paw, Ccungccapaw
         kamaw hynh chia lan atu nanning nynh nae ccung oh; Abraham tuh hynhte cyih khyh.
         41 Nanning tuh nae paaw cyisahnaw nynh na cyi oh,” a cipya`ae. Oute minmin nynh amaw
         kha, “Kaening tuh ohhuakunaw kyate a pui paw kae thua khyh, kaening nynh Paaw lukheit
         kae hoi, tuh-e tuh Pachia nynh thua,” a cipya`ae.
         42 Jesu nynh, “Pachia tuh nae Paaw a la thua ze, kamaw hynh nae sungsah cih oh; pawccecize
         kae tuh Pachia kyate kae pou zah kae thua, kamaw kaw te kae thua khyh, thuasalama
         Pachia nynh kamaw hynh yn saw.
         43 Pawccemou nanning nynh ka bya hynh na thaethya khyh oh? Nanning nynh ka bya na thae
         kho khyh oh keiccu nynh thua.
         44 Nanning tuh nae paaw diabolos kya-e nynh na thua oh, te nae paaw rynaw kha nanning
         nynh na cyi ry oh. Aning tuh atakaw lya mawte ccungccaw theihtupaw thua zah byaccing
         kya tyn khyh. Pawccecize amaw kya byaccing um khyh. Hyngbya he a ho vae ze amawthuanaw
         kha nynh a ho; pawccecize aning tuh mihyngpaw thua zah hyngbya paaw nynh athua.
         45 Te byaccing hynh kae hopya keiccu oh, nanning nynh kamaw nae zyn khyh oh.
         46 Nanning lakuze hung nynh mou kamaw hynh seinaw yn nysakuh? Te kae nynh byaccing ka
         ho lanze pawccemou nanning nynh kamaw hynh nae zyn khyh oh?
         47 Pachia kya-e ccungccaw nynh tuh Pachia bya`ae kha a ngae, nanning tuh Pachia kya-e
         na thua khyh oh keiccu a bya`ae kha na ngae khyh oh,” a cipya`ae.
         48 Oute Jew`ae nynh amaw kha khung`ae zah, “Nang tuh Samariapaw nynh na thua cipaw te
         raerangsaro bahkuhpaw nynh na thua cipaw hmerarihlan kae hopah khyh tou?” a ci`ae.
         49 Jesu nynh khung`ae zah, “Kae tuh raerangsaro bahkuhpaw ka thua khyh, thuasalama ka
         Paaw hynh saw ka tua, te nanning nynh kamaw hynh saw nae tua khyh oh.
         50 Kae tuh kamaw phu-enaw ka ccung khyh; phu-enaw ccung zah byapia paw lukheit a um.
         51 Byaccaccing, byaccaccing kae hopya oh, ccungccaw lukhakheit nynh ka bya hynh a ngae
         lanze chinaw tung boi vae lan khyh,” a ci.
         52 Oute Jew`ae nynh amaw kha, “Nang tuh raerangsaro bahkuhpaw cipaw atu kae ny. Abraham
         tuh a chih, te profeh`ae mah chih`ae, te nang nynh, ‘Ccungccaw lukhakheit nynh ka
         bya a ngae lanze chinaw tung boi vae lan khyh,’ na ci.
         53 Nang tuh a chih vae paw kaening paaw Abraham laeze na lesaehua tou? Profeh`ae mah
         chih`ae; namaw te namaw hynh hunglangmou na riakuh?” a ci`ae.
         54 Jesu nynh khung`ae zah, “Kamaw te kamaw phu-e ka pyaku ze, ka phu-enaw tuh accakaepaw
         nynh thua, kamaw phu-e yn pya paw tuh ka Paaw nynh thua; amaw kha nanning nynh, ‘Aning
         tuh kaening Pachia,’ na ci oh.
         55 Tuhzemah nanning nynh amaw kha na nyh khyh oh, thuasalama kae tuh amaw kha ka ny;
         te kae nynh, ‘Amaw kha ka nyh khyh,’ ka ci lanze, kae tuh nanning hawte mihyngpaw
         nynh ka thua cih, thuasalama kae tuh amaw kha ka nyh zah a hopaw kha ka ngae.
         56 Nanning nae paaw Abraham nynh kamaw ninsaw kha muih lan myarya a lungtua; te kha-e
         kha muih zah a lungtua,” a ci.
         57 Oute Jew`ae nynh amaw kha, “Nang tuh kum sungpangaw na cih loh leite Abraham tuh
         phe na muih tou?” a ci`ae.
         58 Jesu nynh, “Byaccaccing, byaccaccing kae hopya oh, Abraham a la um mawze kae tuh
         ka um,” a cipya`ae.
         59 Oute minmin nynh amaw kha deih lan lung`ae a khuinnuaku`ae; thuasalama Jesu nynh
         amaw te amaw rekuh zah minmin ngaelaku te cceih zah tempal voidu kyate po a pou.

1 Te Jesu nynh po a cceih tuh a pui takawte a mitmohpaw ccungccapaw lukheit kha a muih.
         2 Te a zuitu`ae nynh amaw kha, “Rabbi, e paw nynh mitmohte a pui paw hynh, hung nynh
         sei keiccu mou, amaw tou a sei, tukhyhze a nung te a paaw tou sei`ae?” cite a khia`ae.
         3 Jesu nynh khung`ae zah, “E ccungccapaw mah sei khyh, a nung te a paaw mah sei khyh`ae,
         thuasalama Pachia ryalaw`ae amaw kya langsaku ry keiccu nynh thua.
         4 Ninthu ccyh lya kamaw yn sawtupaw ryalaw`ae kha ka laah cih; hung ccungccaw nynh
         san ryalaw kho khyh ccyh khuazi yn thua cih.
         5 Laephipi kya kae ka um lungkhu balyn kae tuh laephipi awnaw nynh ka thua,” a ci.
         6 Tuh-e he a ho koute Jesu nynh laephi kha a tuinthoi zah tuin kyate ccingccua kha
         rae zah mitmohpaw mit kha ccingccua a thuhpya.
         7 Te amaw kha, “La cceih, Siloam kuaa kya la singkuh,” a cipya. (Siloam cipaw asuilan
         tuh ‘Saw’ cipaw nynh thua). Tukeiccu aning nynh cceih zah a singku, te ngawmuihte
         a ki.
         8 Tukeiccu a innpaw`ae te aning tuh mitmohpaw nynh thua cipaw langmaw lya a muih`ae
         paw ccungccaw`ae nynh, “E paw hynh leih dahung zah a ngiakuh he paw kha thua khyh
         tou?” a ci`ae.
         9 Ccungccaw abang nynh, “Kha-e paw nynh thua,” a ci`ae; mingccang`ae nynh, “Kha-e paw
         nynh alo,” a ci`ae; thuasalama amaw nynh, “Kae tuh aning nynh ka thua,” a ci.
         10 Tukeiccu minmin nynh amaw kha, “Pawcihtemou na mit a aw?” a ci`ae.
         11 Aning nynh khung`ae zah, “Jesu acikuh paw ccungccapaw nynh ccingccua rae zah ka mit
         kya yn thuhpya, te, ‘Siloam kuaa kalan la cceih lah la singkuh,’ yn cipya, te ka cceih
         zah ka singkuh, te ngaw ka muih,” a ci.
         12 Oute minmin nynh, “Aning tuh teisangmou a um?” cite a khia`ae. Aning nynh, “Ka nyh
         khyh,” a ci.
         13 Minmin nynh langmaw lya a mitmohpaw kha Farasi`ae kalan a cciakhae`ae.
         14 Te Jesu nynh ccingccua rae zah kha-e paw mit a awsah lyakha Sabbath nin nynh thua.
         15 Oute Farasi`ae nynh mah kha-e paw kha pawcihtemou ngaw na muih cite bua a khia`ae.
         Aning nynh minmin kha, “Aning nynh ka mit kya ccingccua yn thuhpah zah ka singbiakuh,
         te ngaw ka muih,” a cipya`ae.
         16 Tukeiccu Farasi`ae abang nynh, “Tuh-e ccungccapaw tuh Pachia kyate yn thua paw thua
         khyh, pawccemacize Sabbath nin sung khyh,” a ci`ae. Mingccang`ae nynh, “Pawcihtemou
         miseipaw lukheit nynh khatahawpaw muihsanaw a rae kho cih?” a ci`ae. Te minmin laku
         kya phiakunaw a um.
         17 Minmin nynh mitmohpaw kha, “Na mit ae awsah keiccu tuh-e paw tuh pawtemou na tua?”
         cite bua a khia`ae. Mitmohpaw nynh, “Aning tuh Profeh lukheit nynh thua,” a ci.
         18 Thuasalama ngaw bua a muih paw a nung te a paaw kha a ko makhia`ae tuh kha-e paw
         tuh a mitmoh zah ngaw bua a muih paw nynh thua cite Jew`ae nynh zyn khyh`ae.
         19 Te minmin nynh a nung te a paaw kha, “E paw hynh a pui lya mawte a mitmoh na ci oh
         paw nae ccapaw thua tou? Tuhte lanze atu pawcihtemou ngaw a muih?” cite a khia`ae.
         20 A nung te a paaw nynh minmin kha khung`ae zah, “E paw tuh kae ccapaw nynh thua cipaw
         te a pui lya mawte a mitmoh cipaw kae ny.
         21 Thuasalama pawcihte nynh atu ngaw a muih cipaw kae nyh khyh, hung nynh a mit awsah
         cipaw mah kae nyh khyh; aning tuh piccangthua vae, amaw kha khia oh, amaw hanlan amaw
         nynh yn hokuh cih,” a ci`ae.
         22 A nung te a paaw nynh Jew`ae rawri`ae keiccu nynh e bya`ae hynh a ho`ae; pawccecize
         Jesu tuh Kri nynh thua cite lukhakheit nynh ccaekiakhan lanze tuh-e paw tuh sinakok
         kyate dee lan cite Jew`ae nynh nawccawnaw phe a rae vae`ae.
         23 Tukeiccu nynh a nung te a paaw nynh, “Aning tuh piccangthua vae, amaw kha khia oh,”
         a ci`ae.
         24 Tukeiccu mitmohpaw kha minmin nynh bua ko`ae zah, “Pachia hynh phu-enaw pya, kha-e
         paw tuh miseipaw nynh thua cipaw kaening nynh kae ny,” a ci`ae.
         25 Aning nynh khung`ae zah, “Aning tuh miseipaw athua te thua khyh ka nyh khyh, ccangkheit
         ka ny paw tuh, kae tuh ka mit a la moh, atu ngaw ka muih vae,” a ci.
         26 Oute minmin nynh, “Aning nynh na tungvaw pawmou a cyi? Na mit pawcihtemou ae awsah?”
         cite bua a khia`ae.
         27 Aning nynh, “Nanning phe kae hopya vae oh, te na ngae khyh oh, pawccemou bua na thaery
         oh? Nanning so a zuitu`ae lan na tang ry oh tou?” cite a khung`ae.
         28 Oute minmin nynh amaw kha sarya`ae zah, “Nang nynh amaw zuitu na thua, thuasalama
         kaening tuh Mawsi zuitu`ae nynh kae thua.
         29 Pachia nynh Mawsi kalan byahopya cipaw kae ny, thuasalama e paw tuh paw kyate nynh
         yn thua cipaw kae nyh khyh,” a ci`ae.
         30 Tuh-e ccungccapaw nynh khung`ae zah, “Aning nynh ka mit phe yn awsah pite, aning
         tuh paw kyate nynh yn thua cipaw na ny khyh oh paw tuh ngaeang lan um paw uccaw nynh
         thua.
         31 Pachia nynh misei`ae bya tuh thaepah khyh`ae cipaw aening ah nyh oh; thuasalama lukhakheit
         nynh Pachia kha beik zah a rynaw kha a cyi lanze, kha-e paw kha Pachia nynh a thaepya.
         32 Mitmohte a pui paw ccungccapaw mit kha ccungccaw lukhakheit nynh phe awsah cipaw
         laephipi thotakaw te thae boi lan um khyh.
         33 E ccungccapaw tuh Pachia kyate yn thua paw a la thua khyh lanze, aning nynh pawsang
         mah cyi kho lan khyh,” a ci.
         34 Minmin nynh khung`ae zah, “Nang tuh seinaw`ae kya khaleih na pui paw nynh na thua,
         nang nynh tou kaening nae ccangpah?” a ci`ae. Te minmin nynh amaw kha phe a dee`ae.
         35 Farasi`ae nynh mitmohpaw kha phe dee`ae cipaw Jesu nynh a thae; te Jesu nynh mitmohpaw
         kha he a muih tuh, “Pachia Ccapaw kha na zyn tou?” cite a khia.
         36 Aning nynh, “Bawipaw, kae nynh amaw kha ka zyn lanpaw aning tuh hungmou?” cite a
         khung.
         37 Te Jesu nynh, “Nang nynh amaw kha phe na muih vae, te nang ryte atu bya hopaw hynh
         aning nynh thua,” a cipya.
         38 Te aning nynh, “Bawipaw, ka zyn!” ci zah amaw kha a beik.
         39 Te Jesu nynh, “Ngawmuih lei`ae paw kha ngawmuihsah khylan, te ngawmuih`ae paw kha
         mitmohsah khylan, kae tuh byapia khylan nynh hynh-e laephipi kalan kae thua,” a ci.
         40 Te Jesu ryte a um`ae paw Farasi`ae abang nynh hynh-e bya`ae hynh thae`ae zah amaw
         kha, “Kaening so kae mitmoh tou?” cite a khia`ae.
         41 Jesu nynh, “Nanning tuh nae mit a la moh lanze seinaw na hoi cih lei oh paw, thuasalama
         atu nanning nynh, ‘Ngaw kae muih,’ na ci oh; keiccuze nae seinaw tuh phang a um.

1 “Byaccaccing, byaccaccing kae hopya oh, tuu khiaa lungkhu lang sakoih kyate tee leite,
         ccangpaw kyate a kae paw ccungccaw tuh miruh te damiah nynh thua.
         2 Thuasalama sakoih kyate a tee paw tuh tuu`ae a ringtu nynh thua.
         3 Kha-e paw kha sakoih ngawtupaw nynh sakoih a hungpya, te tuu`ae nynh a roi a syntaw`ae,
         te a tuu`ae kha mih min te ko`ae zah a poukhae`ae.
         4 Te a tuu`ae kha he a poukhae vae ze, mih malang khe cciapah`ae zah tuu`ae nynh amaw
         kha a zui`ae, pawccecize minmin nynh a roi kha a syntaw`ae.
         5 Te mikhiapaw kha minmin nynh zui lan khyh`ae, thuasalama kha-e paw kha a ccuetaw
         cih`ae, pawccecize minmin nynh mikhiapaw roi kha nyh khyh`ae,” a ci.
         6 E tousenaw hynh Jesu nynh minmin kha a hopya`ae, thuasalama aning nynh a hopya`ae
         paw kha paw kong nynh athua cipaw minmin nynh thaethya khyh`ae.
         7 Oute Jesu nynh minmin kha bua hopah`ae zah, “Byaccaccing, byaccaccing kae hopya oh,
         kae tuh tuu`ae teenaw sakoih nynh ka thua.
         8 Kamaw malang oun thuaty`ae paw balyn tuh miruh`ae te damiah`ae nynh thua`ae, thuasalama
         tuu`ae nynh minmin roi kha ngaepah khyh`ae.
         9 Kae tuh sakoih nynh ka thua, ccungccaw lukhakheit nynh kamaw kyate a tee lanze, aning
         tuh khum athua cih. Te aning tuh a tee, a pou cih zah rangpaw a muihkuh cih.
         10 Miruh tuh ru khylan, chia khylan te syro khylan rou nynh yn thua; kae tuh tuu`ae
         nynh hiinnaw a hoi ccaw`ae cite, te kha-e kha phe beih lang a hoi ccaw`ae cite nynh
         kae thua.
         11 “Kae tuh ahoypaw tuuringtu nynh ka thua; ahoypaw tuuringtu nynh tuh a hiinnaw kha
         tuu`ae hanlan a pyaku.
         12 Thuasalama tuuringtu athua leipaw, tuu`ae a hoitu athua leipaw, hohpaw ccungccaw
         nynh tuh suizaw yn thua paw he a muih vae ze, tuu`ae kha cciataw zah phe a ccuetaw,
         te suizaw nynh tuu`ae kha kyng`ae zah pung phiasaku`ae.
         13 Hohpaw ccungccaw nynh tuh a ccuetaw he, pawccemacize aning tuh hohpaw athua keiccu
         tuu`ae hanlan tua khyh.
         14 “Kae tuh ahoypaw tuuringtu nynh ka thua, te ka tuu`ae kha ka nyh zah ka tuu`ae nynh
         mah kamaw kha oun ny`ae.
         15 Kamaw kha ka Paaw nynh yn ny hawte, kae nynh mah ka Paaw kha ka ny, te ka hiinnaw
         kha tuu`ae hanlan ka pyaku.
         16 Te hynh-e tuu khiaa kya a umbua leipaw ccangpaw tuu`ae kha ka hoi, minmin kha mah
         ka cciakhae hahe cih`ae zah minmin nynh ka roi a ngae cih`ae; te tuuringtu lukheit
         zakaw tuuphu phukheit lang oun tang cih`ae.
         17 Kae nynh ka hiinnaw kha ka pyakuh zah ka hiinnaw kha bua ka lawkuh cih keiccuze ka
         Paaw nynh kamaw kha yn sungsah.
         18 Hung ccungccaw nynh san kha-e hiinnaw kha ka kyate yn lawpah khyh, thuasalama kamaw
         lungryte nynh kha-e kha ka pyaku. Ka hiinnaw kha pyaku lan kawhoinaw te kha-e kha
         bua lawku lan kawhoinaw ka hoi. Hynh-e kawpyapaw hynh ka Paaw kyate nynh ka mue,”
         a ci.
         19 Hynh-e bya`ae keiccuze Jew`ae laku phiakunaw bua a um.
         20 Te minmin lakuze ccungccaw patae nynh, “Aning tuh raerangsaro bahkuh zah angaee,
         pawccemou amaw bya kha na ngae oh?” a ci`ae.
         21 Abang nynh, “E bya`ae tuh raerangsaro bahkuhpaw bya`ae thua khyh, raerangsaro nynh
         mitmohpaw mit kha a awsah kho cih tou?” a ci`ae.
         22 Te khoccihsaw lyakhe Jerusalem kya Tempal Ahnaw Poi um zah,
         23 Jesu tuh tempal voidu lungkhu Solomon saeleih dawkuhpaw kya a cceih.
         24 Oute Jew`ae nynh amaw kha phang koihlu`ae zah, “Hohse cia mou nang nynh kaening hynh
         lunghiinnaw nae hoisah ung cih? Nang tuh Kri na thua lanze ccaerarihlan oun hopah,”
         a ci`ae.
         25 Jesu nynh minmin kha khung`ae zah, “Nanning phe kae hopya vae oh, te na zyn khyh
         oh; ka Paaw min te ka cyipaw ryalaw`ae nynh kamaw kong ccaekiakhan`ae.
         26 Thuasalama nanning tuh ka tuuphu lungkhu e na thua khyh oh keiccu nae kalan ka ho
         vae hawte nanning nynh nae zyn khyh oh.
         27 Ka tuu`ae nynh ka roi kha ngae`ae zah minmin kha ka ny`ae, te minmin nynh kamaw kha
         oun zui`ae.
         28 Te minmin kha zungzae hiinnaw ka pya`ae, te minmin tuh kharyh roh boi vae lan khyh`ae,
         hung nynh sanmah minmin kha ka kuih kyate yn lua kho vae lan khyh.
         29 Minmin kha kamaw kalan yn pyatupaw ka Paaw tuh hunghung balyn laeze a lesaehua, te
         hung nynh sanmah minmin kha ka Paaw kuih kyate lua kho lan khyh.
         30 Kae te ka Paaw tuh ccangkheit nynh kae thua,” a ci.
         31 Oute Jew`ae nynh amaw kha deih lan cite lung bua a khuinnuaku`ae.
         32 Jesu nynh khung`ae zah, “Ka Paaw kya-e ahoypaw ryalaw patae kha nanning phe kae langsapyaku
         vae oh, khae` ae kyaze pawtecihpaw ryalaw keiccu mou nanning nynh lung te deihbia
         lan nae ci oh?” a ci.
         33 Jew`ae nynh amaw kha khung`ae zah, “Ahoypaw ryalaw keiccu nang kha kae deih lan khyh,
         thuasalama Pachia thethyasabya na ho keiccu, te nang tuh ccungccaw mang na thua pite
         namaw te namaw Pachia lang na tangsaku keiccu nynh kae deih cih,” a ci`ae.
         34 Jesu nynh minmin kha khung`ae zah, “Nae Kawbya kya, ‘Nanning tuh pachia`ae nynh na
         thua oh, ka ci,’ cite zeikuh khyh tou?
         35 Pachia bya mih kalan a thua paw minmin kha aning nynh pachia`ae a ci lanze, (te Ccathyaa
         tuh roh kho lan khyh).
         36 Paaw nynh phe a thyaasah vae paw te laephipi kalan a saw vae paw amaw kha, ‘Kae tuh
         Pachia Ccapaw nynh ka thua,’ ka ci keiccuze, nanning nynh, ‘Nang tuh Pachia thethyasabya
         na ho,’ nae ci oh tou?
         37 Ka Paaw ryalaw`ae kha ka law khyh lanze, kamaw hynh oun zyn nan oh.
         38 Thuasalama ka law lanze, kamaw hynh nae zyn khyh oh zemah ryalaw`ae kha zyn oh, ou
         tuhte Paaw tuh kamaw kya um zah kae tuh amaw kya ka um paw kha nae nyh cih oh zah
         nae zyn oh ccaw,” a ci.
         39 Tukeiccu minmin nynh amaw kha kyng lan bua a ccung`ae, thuasalama mih kuih kyate
         phe a lue.
         40 Te Jesu tuh Jordan vaw khuraw langkhe bua cceih zah Johan nynh masaty baptisma insahnaw
         kyakhe a um.
         41 Te ccungccaw patae amaw kalan oun thua`ae zah, “Johan nynh muihsanaw kharyh langsakuh
         khyh; thuasalama hynh-e Ccungccapaw konglang Johan nynh a hopaw balyn tuh marya ahme,”
         a ci`ae.
         42 Te tuin kyakhe ccungccaw patae nynh amaw kha a zyn`ae.

1 Meri te a unung Martha`ae khua, Bethani khua paw Lazaruh cikuh paw lukheitpaw tuh
         a la ccih.
         2 Accihpaw Lazaruh a ccianung tuh Bawipaw kha mynkhuhpaw sathothuhpah zah a ccu kha
         a sang te a fupah paw Meri nynh thua.
         3 Tukeiccu a ccianung`ae nynh Bawipaw kalan ccungccaw saw`ae zah, “Bawipaw, dotua,
         na sungsahpaw ccungccapaw tuh accih,” cite a hosapya`ae.
         4 Jesu nynh tuh-e bya he a thae tuh, “Hynh-e ccinaw tuh chinaw phah lanpaw thua khyh;
         thuasalama Pachia phu-enaw hanlan, ou tuhte Pachia Ccapaw phu-e ccou nawlan nynh thua,”
         a ci.
         5 Jesu nynh Martha, a neitanung, te Lazaruh kha a sungsah`ae.
         6 Tukeiccu Jesu nynh Lazaruh accih cipaw he a thae te, tuin a umnaw kya maw khe nin
         ning bua a um ung.
         7 Ou tuhkoute Jesu nynh a zuitu`ae kha, “Judah ram lang bua cceih ccavae oh sih,” a
         cipya`ae.
         8 Zuitu`ae nynh, “Rabbi, Jew`ae nynh atumaw khaw nang kha lung te deih lan ae ccung`ae,
         te tuhlang tuh ccia lan bua na cih tou?” a cipya`ae.
         9 Jesu nynh, “Khuadae kya suimilan haw laening um khyh tou? Ccungccaw lukhakheit nynh
         khuadae kya a ccia ze thykuh khyh, pawkeiccumacize hynh-e laephipi kya-e awnaw liate
         ngaw a muihkuh.
         10 Thuasalama ccungccaw lukhakheit nynh khuazi kya a ccia ze a thykuh, pawkeiccumacize
         amaw kya awnaw um khyh,” cite a khung`ae.
         11 Hynh-e`ae kong hynh Jesu nynh a ho, te he a ho koute, “Ah banpaw Lazaruh tuh a ih,
         tuhzemah amaw kha tho khylan kae ka cceih cih,” a cipya`ae.
         12 Oute a zuitu`ae nynh, “Bawipaw, aning tuh a i lanze, phe yn hoy cih,” a ci`ae.
         13 Tuhzemah Jesu nynh tuh Lazaruh a chinaw kong kha nynh a ho, thuasalama minmin nynh
         tuh a i ccaccing paw nynh a ho cite a tua`ae.
         14 Oute Jesu nynh, “Lazaruh tuh a chih vae,” cite ccaerarihlan a hopya`ae.
         15 “Te nanning nynh na zyn nawlan oh, tuin kya kae ka la um khyh paw tuh nae hanlan
         ka lungtua, atu amaw kalan aening cceih oh sih,” a ci.
         16 Oute Didymas acikuh paw Thomas nynh, “Bawipaw ryte ah chibua ccaw oh, aening mah
         cceihbua oh sih,” cite zuitu a ruiban`ae kha a hopya`ae.
         17 Oute Jesu he yn thua tuh, Lazaruh kha shaw lungkhu a ccynaw`ae te nin pali phe acih
         vae cipaw a ny.
         18 Atu Bethani khua tuh Jerusalem te anaekuh, me ning loukaw nynh asaw.
         19 Te Martha te Meri tuh mih raepaw a chi keiccu minmin kha umkhae khylan Jew`ae patae
         oun thua`ae.
         20 Oute Martha nynh Jesu yn thua cipaw he a thae tuh, cceih zah Jesu kha a duehaw; thuasalama
         Meri tuh innvaw nynh phang a dahung.
         21 Oute Martha nynh, “Bawipaw, e kya nang na um lanze, ka rae paw a chih cih leipaw.
         22 Thuasalama atumaw Pachia kalan nang nynh na ngia paw miakaw tuh Pachia nynh ae pya
         cih cipaw ka ny,” cite Jesu kha a hopya.
         23 Jesu nynh, “Na rae paw bua yn tho cih,” a cipya.
         24 Martha nynh, “Nyathyakou nin kya, thothuinaw kya aning tuh bua yn tho cih cipaw tuh
         ka ny,” cite a khung.
         25 Jesu nynh, “Kae tuh thothuinaw te hiinnaw nynh ka thua; kamaw yn zyn paw ccungccaw
         tuh a chi zemah bua a hiin cih.
         26 Te kamaw yn zyn zah a hiinpaw ccungccaw miakaw tuh chih boi vae lan khyh. Hynh-e
         bya hynh na zyn tou?” cite a khia.
         27 Martha nynh, “Ou, Bawipaw, nang tuh laephipi kalan yn thua paw, Pachia Ccapaw, Kri
         nynh na thua cipaw ka zyn,” cite a khung.
         28 Te tuhcihte he a ho koute, Martha nynh cceih zah a neitanung Meri kha aphiru lante
         zya ko zah, “Ccangpatupaw yn thua vae, te nang kha ae ko,” a cipya.
         29 Tuh-e bya kha Meri nynh he a thae tuh, arangte thokuh zah Jesu kalan a cceih.
         30 Jesu tuh tuh-e ccyh lya khualae lungkhu lang yn thua loh khyh, thuasalama Martha
         te a tungkunaw`ae kya nynh a um ung.
         31 Innvaw kya Meri a umkhae`ae paw Jew`ae nynh, Meri nynh arangte thokuh zah a ccia
         paw kha he muih`ae tuh, “Shawku lang raw khylan nynh a ccia,” cih`ae zah amaw kha
         a zui`ae.
         32 Oute Meri nynh Jesu a umnaw kyakhe thua zah amaw kha he a muih tuh, a ccu leihpaw
         khe bakhung zah, “Bawipaw, e kya nang na um ze, ka raepaw a chih cih leipaw,” cite
         a hopya.
         33 Meri te amaw ryte oun thua`ae paw Jew`ae nynh a raw`ae paw kha Jesu nynh he a muih
         tuh myarya a thinlungccih zah a lungvawsaw.
         34 Te, “Teisangmou Lazaruh kha na ccy oh?” a ci. Minmin nynh, “Bawipaw, rang lah yn
         dotua,” a ci`ae.
         35 Jesu a rah.
         36 Oute Jew`ae nynh, “Dotua oh, Lazaruh kha pawcih babang mou a sungsah!” a ci`ae.
         37 Te abang nynh, “Mitmohpaw a mit a awsah paw e Ccungccapaw nynh Lazaruh kha chi leite
         umsah kho khyh tou?” a ci`ae.
         38 Tuhkoute Jesu tuh a thinlungccih ki zah shaw kalan a thua. Tuh-e shaw tuh lungkarung
         thua zah lung te phang a fu`ae.
         39 Jesu nynh, “Lung kha nue oh,” a ci. Te achihpaw a ccianung Martha nynh amaw kha,
         “Bawipaw, atu tuh phe thuh vae cih, pawccecize a chinaw te nin pali acih vae,” cite
         a hopya.
         40 Jesu nynh Martha kha, “Na zyn lanze Pachia phu-enaw na muih cih cite nang kha kae
         hopah khyh tou?” a cipya.
         41 Oute minmin nynh achihpaw a ccynaw`ae kyate lung kha a nue`ae. Te Jesu nynh dothung
         zah, “Apang, ka bya nae thaepya vae keiccu na tungvaw ka lungtua.
         42 Te ka bya hynh nang nynh pei leih nae thaepya cipaw ka ny; thuasalama ka pe thadyn
         paw ccungccaw`ae nynh kamaw tuh nang nynh na saw paw cipaw kha a zyn ccaw`ae cite,
         minmin khylan nynh hynhte ka ho,” a ci.
         43 Te hynhcihte Jesu nynh he a ho koute, “Lazaruh, yn pou!” cite thawte a sia.
         44 Te achihpaw ccungccapaw tuh yn pou zah a kuih te a ccu kha shaw uccaw te phang vekuh.
         A mae mah pavua te phang khiidekuh. Te Jesu nynh, “Amaw kha phoupah oh lah cceih sah,”
         a ci.
         45 Oute Meri kalan oun thua`ae paw Jew`ae patae nynh Jesu nynh a cyi paw uccaw kha muih`ae
         zah amaw kha a zyn`ae.
         46 Thuasalama ccungccaw abang tuh Farasi`ae kalan cceih`ae zah Jesu nynh a cyi paw uccaw
         kong kha a hopya`ae.
         47 Oute alepaw ranpibawi`ae te Farasi`ae nynh Sanhedrin kungsi meting ko`ae zah, “Aening
         nynh pawte cyi lan? Pawccecize e paw nynh muihsanaw`ae patae a langsaku vae.
         48 Amaw kha hynhcihte aening nynh ah sawphah oh lanze, ccungccaw balyn nynh amaw kha
         oun zyn cih`ae, te Rom`ae nynh oun thua cih`ae zah ah umnaw oh te ah minphuin hynh
         phe oun lawpah cih`ae,” a ci`ae.
         49 Te minmin lakuze tuh-e kum kya ranpibawi lupi lukheit athua paw Kaiafas nynh, “Nanning
         pawsang kharyh na nyh khyh oh.
         50 Minphuin khaleih aro khyh nawlan, ccungccaw lukheit nynh ccungccaw`ae hanlan a chi
         lanpaw tuh aening hanlan ahoyhua cipaw mah na tuase khyh oh,” a cipya`ae.
         51 Te hynh-e bya hynh amaw kaw te ho khyh, thuasalama tuh-e kum kya ranpibawi athua
         thyhhawte, Jesu tuh kha-e minphuin hanlan yn chih vae cih cipaw te,
         52 kha-e minphuin hanlan kyalya thua leite, phe a phiakuh`ae paw Pachia ccaaw`ae kha
         pynkheihlan suelua khylan, yn chih cih cipaw profehbya a ho paw nynh thua.
         53 Oute kha-e nin kyate vae tuh amaw kha chia lan minmin tuh khuakhankuh vae`ae.
         54 Tukeiccu Jesu tuh Jew`ae laku phe alangkuh lante cceih vae khyh, thuasalama tuin
         kyate rangkaw te anaekunaw Efrim cikuh paw khua lungkhu lang cceih zah tuin kya a
         zuitu`ae ryte a um`ae.
         55 Te Jew`ae Kawtaw Poi tuh nae vae zah ccungccaw patae nynh Kawtaw Poi maw mimaw te
         mimaw ccikanku khylan khua taraw kyate Jerusalem lang oun cceihthung`ae.
         56 Oute minmin nynh Jesu kha a ccung`ae; te tempal kin thadyn`ae zah, “Pawcihte na tua
         oh? Aning tuh poi kalan yn thuabua lan khyh tou?” cite mimaw te mimaw a hokuh`ae.
         57 Te alepaw ranpibawi`ae te Farasi`ae nynh, “Ccungccaw lukhakheit nynh Jesu kha teikya
         nynh um cipaw a ny lanze amaw kha kyng khylan, minmin kalan a thaesah cih,” cite kaw
         phe a pya vae`ae.

1 Oute Kawtaw Poi azaw maw nin taruh ary kya, phe chih zah a chih`ae paw kyate a thosah
         paw Lazaruh umnaw Bethani khua khe Jesu yn thua.
         2 Tuin kya minmin nynh amaw kha zerya paccynpah`ae zah Martha tuh a thohae; thuasalama
         Lazaruh tuh Jesu ryte ccaboi kya a dahung`ae paw kya a umbua.
         3 Oute Meri nynh myarya aphutepaw, accipaw spaiknard satho pound kheit kha lawkuh zah
         Jesu ccu kha thuh zah a ccu kha a sang te a fupya; te inn tuh satho myn te phe abeih.
         4 Oute a zuitu`ae lukheit athua paw, Jesu kha a phee vae cih paw, Simon ccapaw Judas
         Iskaria nynh,
         5 “Pawccemou hynh-e spaiknard satho hynh denari phua zathung lang a zua khyh, te ryachi`ae
         kha a pya khyh?” a ci.
         6 Hynhte a hopaw tuh ryachi`ae hanlan a tua keiccu thua khyh, thuasalama aning tuh
         miruhpaw athua keiccu phua bawng kha ccy zah kha-e lungkhu lang a sang`ae paw kha
         leih a lawku keiccu nynh thua.
         7 Oute Jesu nynh, “E nung hynh khamawte um sah; ka rhua ccy nin hanlan hynh-e hynh
         a cyi paw nynh thua.
         8 Pawccecize ryachi`ae tuh nanning kya pei a um he`ae, thuasalama kae tuh nanning kya
         pei ka um lan khyh,” a ci.
         9 Oute Jew ccungccaw`ae patae nynh Jesu tuh tuin kya a um cipaw a ny`ae, te minmin
         nynh Jesu a um keiccu kyalya thua leite a chih`ae paw kyate a thosah paw Lazaruh kha
         mah muih khylan cite oun thua`ae.
         10 Thuasalama alepaw ranpibawi`ae nynh Lazaruh kha mah chia lan cite khuakhanku`ae.
         11 Pawkeiccumacize amaw keiccuze Jew`ae patae nynh pou`ae zah Jesu kha a zyn`ae.
         12 Tuh-e nin koute poi kalan oun thua`ae paw ccungccaw patae nynh Jesu Jerusalem lang
         yn thua cipaw he a thae`ae tuh,
         13 saruitah ku ange`ae kha ccyngkute Jesu kha duehaw lan cceih`ae zah, “Hosanna! BAWIPAW
         min te yn thua paw Israel Siapharan tuh hythuaccou sah!” cite a sia`ae.
         14 Te Jesu nynh anopaw lann kha he a muih tuh a tungvaw a cciku; tuh-e tuh;
         15 “Zion ccanung rih nan; dotua, na Siapharan tuh anopaw lann tungvaw ccikute yn thua
         cciamang,” cite azeiku hawkhate nynh thua.
         16 Hynh-e uccaw`ae kong hynh a zuitu`ae nynh atakaw lya tuh thaethya khyh`ae, thuasalama
         Jesu phu-esah he athua vae te, hynh-e uccaw`ae tuh amaw konglang azeikuh paw cipaw
         te hynh-e uccaw`ae tuh ccungccaw`ae nynh amaw kalan nynh a cyi`ae cipaw kha minmin
         nynh a liathui vae`ae.
         17 Tukeiccu Jesu nynh shaw lungkhu kya-e Lazaruh kha ko zah a chih`ae paw kyate a thosah
         lyaze amaw ryte a um`ae paw ccungccaw`ae nynh amaw kong kha ccaekiakhan`ae.
         18 Kha-e muihsanaw kha aning nynh phe a langsaku cipaw a thae`ae keiccu ccungccaw`ae
         nynh amaw kha a cciadue`ae.
         19 Tukeiccu Farasi`ae nynh mimaw te mimaw laku, “Nanning nynh na tae vae lan khyh oh
         cipaw hynh nykuh oh, dotua oh, laephipi tuh amaw nuhlang nynh a zuiku vae!” cite a
         hoku`ae.
         20 Te Pachia beik khylan cite poi kalan oun thua`ae paw laku Greek`ae abang a umbua`ae.
         21 Tukeiccu kha-e`ae nynh Galilee pee, Bethsaida khua paw Filip kalan oun thua`ae zah,
         “Bawihaepaw, kaening nynh Jesu kha kae muih ry,” cite a ngia`ae.
         22 Filip nynh cceih zah Andru kha a hopya; te Andru te Filip nynh Jesu kha bua a hopya`ae.
         23 Te Jesu nynh minmin kha khung`ae zah, “Ccungccaw Ccapaw kha phu-esah nawlan accyh
         athua vae.
         24 Byaccaccing, byaccaccing kae hopya oh, chanvui ccacii nynh laephi lungkhu lang ccah
         khyh zah a chi khyh lanze amawte nynh phang a um; thuasalama a chi lanze athae patae
         a poukhae.
         25 Amaw hiinnaw kha a sungsahpaw ccungccaw tuh kha-e kha a shung cih; te hynh-e laephipi
         kya amaw hiinnaw kha a hua paw ccungccaw tuh kha-e kha zungzae hiinnaw hanlan a ccykuh
         cih.
         26 Ccungccaw lukhakheit nynh kamaw kha rya yn lawpya ze, kamaw hynh yn zui sah; te kamaw
         ka umnaw kya, rya yn lawpatu mah a umbua cih; lukhakheit nynh kamaw kha rya yn lawpya
         ze, kha-e paw kha ka Paaw nynh sawtuanaw a pya cih.
         27 “Atu ka hiinnaw-muisaw a lungriathae, te pawcihte ka ho cih? ‘Apang, hynh-e ccyh
         kyate yn khum,’ thuasalama e konglang nynh e ccyh kalan ka thua.
         28 Apang, na min hynh phu-esah,” a ci. Oute tuin kya vaawran kyate roi yn ccae zah,
         “Phe phu ka esah vae, te bua phu ka esah ung cih,” a ci.
         29 Tukeiccu tuin kya a thadyn`ae paw ccungccaw zapi nynh kha-e roi kha thae`ae zah,
         “Kholung thyh,” cite a ho`ae; abang nynh, “Vaaw ccungccapaw nynh amaw kalan byaho,”
         a ci`ae.
         30 Jesu nynh khung`ae zah, “Kamaw hanlan hynh-e roi tuh yn thua khyh, thuasalama nanning
         hanlan nynh yn thua.
         31 Atu hynh-e laephipi tuh byapia athua, atu hynh-e laephipi uktu tuh ccaring dee athua
         cih.
         32 Te kae tuh laephi kyate saethung ka thua vae ze, ccungccaw`ae balyn kha kamaw kalan
         ka dungbua cih`ae,” a ci.
         33 Hynh-e bya a hopaw tuh pawtahawpaw chinaw te nynh ka chih vae cih cipaw kha a langsapya`ae
         paw nynh thua.
         34 Ccungccaw`ae nynh amaw kha khung`ae zah, “Kri tuh zungzae atyn cih cite Kawbya kyate
         kaening nynh kae thae, te pawcihtemou nang nynh, ‘Ccungccaw Ccapaw tuh saethung yn
         thua cih,’ na cipaw tu? Tuh-e Ccungccaw Ccapaw tuh hungmou?” a ci`ae.
         35 Oute Jesu nynh, “Sosohtari kya awnaw tuh nanning kya a um, awnaw na hoi lya oh hin
         cceih oh, tukhyhze mohnaw nynh ae kyng sei cih oh, pawccecize mohnaw kya a cceih paw
         ccungccaw tuh teilang nynh ka ccia cipaw nykuh khyh.
         36 Awnaw na hoi lya oh hin awnaw ccaaw`ae na thua oh ccaw, awnaw kha zyn oh,” a cipya`ae.
         Jesu nynh hynh-e`ae a ho koute minmin kyate pou zah zya a rekuh.
         37 Jesu nynh muihsanaw`ae patae kha minmin malang a langsaku zemah minmin nynh amaw
         kha zyn khyh`ae.
         38 Profeh Isaiah nynh, “Bawipaw, kaening nynh kae hopaw bya kha hung nynh mou a zyn?
         BAWIPAW kuihthaw tuh hung kalan mou langsapyakute a um?” cite a hopaw bya accing nawlan
         nynh thua.
         39 Tukeiccu minmin nynh zyn kho khyh`ae; pawkeiccumacize Isaiah nynh bua a hopaw tuh;
         40 “Minmin nynh mih mit te a muih khyh nawlan`ae, mih thinlung te a thaethya khyh nawlan`ae,
         mih mit kha mohsah`ae zah mih thinlung kha a khungsah`ae, tukhyh lanze phe paleihkuh
         cih`ae zah phe ka dansah cih`ae paw,” a ci.
         41 Isaiah nynh Bawipaw phuenaw kha he muih zah amaw konglang a ho lyakhe nynh hynhe
         bya`ae hynh a ho.
         42 Tuhzemah uktu`ae patae nynh heize amaw kha a zyn`ae; thuasalama Farasi`ae keiccuze
         minmin nynh kae zyn cite ccaekiakhan khyh`ae. Ccaekiakhan`ae ze sinakok kyate phe
         a dee cih`ae.
         43 Pawccecize minmin tuh ccungccaw`ae nynh thehoysapaw kha Pachia nynh thehoysapaw laeze
         a ryhua`ae.
         44 Jesu nynh thawte sia zah, “Kamaw yn zyn paw ccungccaw tuh kamaw kyalya yn zyn paw
         thua khyh, thuasalama kamaw yn sawtupaw kha a zyn paw nynh thua.
         45 Te kamaw yn muih paw ccungccaw tuh kamaw yn sawtupaw kha a muih.
         46 Kamaw yn zyn paw miakaw nynh mohnaw kya pei a um khyh nawlan`ae kae tuh awnaw hawte
         laephipi kalan kae thua.
         47 “Te ccungccaw lukhakheit nynh ka bya thae zah a zyn khyh ze, amaw kha bya ka pia
         khyh; pawccecize kae tuh laephi ccungccaw`ae byapia khylan kae thua khyh, thuasalama
         laephi ccungccaw`ae khum khylan nynh kae thua.
         48 Kamaw kha yn vua zah ka bya a lawkuh leipaw ccungccaw kha byapia cih paw a um; ka
         hopaw ka bya ccaccei nynh amaw kha nyathyakou nin kya byapia cih.
         49 Pawccecize kamaw kaw te bya ka ho khyh, thuasalama kamaw yn sawtupaw ka Paaw nynh
         ka ho lanpaw te ka ccae lanpaw kha kaw phe yn pya vae.
         50 Te a kawpyapaw tuh zungzae hiinnaw nynh thua cipaw ka ny, tukeiccu ka hopaw miakaw
         tuh ka Paaw nynh kamaw kalan yn hopya thyhte nynh ka ho,” a ci.

1 Kawtaw Poi a thua maw, Jesu nynh hynh-e laephipi kyate Paaw kalan a pou nawlan accyh
         azaw vae cipaw he a nyh tuh, laephipi kya a um`ae paw amaw a ccungccaw`ae kha sungsah`ae
         zah athangnaw cia minmin kha a sungsah`ae.
         2 Te zerya a ae`ae koute Jesu kha phee lan diabolos nynh Simon ccapaw Judas Iskaria
         thinlung lungkhu lang phe a sang vae.
         3 Paaw nynh pawpaw balyn kha amaw kuih lungkhu lang marya a pya vae paw kha thuasah,
         aning tuh Pachia kyate yn thua paw kha thuasah, te Pachia kalan a ccia lanpaw kha
         thuasah Jesu nynh a ny pawte,
         4 zerya aenaw kyate thokuh zah avawlan e uccaw`ae kha khakuh zah fukunawpaw pavua kha
         lawkuh zah a cce kya a veku.
         5 Tuhkoute tui kha pakekhupaw lungkhu lang ccae zah a zuitu`ae ccu kha a singpya`ae,
         te a cce kya a vekupaw fukunawpaw pavua khate a fupya`ae.
         6 Te Simon Piter kya he a thua tuh, Piter nynh, “Bawipaw, nang nynh ka ccu nae sing
         cih tou?” a ci.
         7 Te Jesu nynh khung zah, “Ka cyi paw hynh atu nang nynh na nyh khyh, thuasalama nyalang
         nae nyh cih,” a cipya.
         8 Piter nynh amaw kha, “Nang nynh ka ccu kharyh nae sing lan khyh!” a cipya. Jesu nynh
         khung zah, “Nang kha kae sing khyh ze, nang tuh kamaw te na sekuh bua lan khyh,” a
         cipya.
         9 Simon Piter nynh, “Bawipaw, ka ccu kyalya thua leite ka kuih te ka lu kha mah yn
         sing bia,” a cipya.
         10 Jesu nynh, “Tui phe singkuh vae paw ccungccaw tuh khaleih phe thyaa vae zah a ccu
         kyalya nynh sing aho vae; te nanning tuh na thyaa vae oh, thuasalama nae balynte tuh
         na thyaa khyh oh,” a cipya.
         11 Pawccecize hung nynh amaw kha yn phee cih cipaw phe a ny vae; tukeiccu nynh, “Nae
         balynte tuh na thyaa khyh oh,” a ci.
         12 Te mih ccu`ae kha phe a sing koute, a uccaw kha lawkuh zah bua a dahung, te, “Nanning
         kya ka cyi paw hynh na nyh oh tou?
         13 Nanning nynh kamaw hynh Ccangpatu cite, Bawipaw cite nae ko oh; te na ho oh paw tuh
         akyhpaw nynh thua, pawccecize kae tuh ka thua sasaw.
         14 Oute nae Bawipaw te Ccangpatu ka thua pite, kae nynh nae ccu`ae kha kae singpya oh
         ze, nanning mah lukheit te lukheit nae ccu`ae na singpyaku oh aho.
         15 Pawccecize nanning kya ka cyi hawte nanning nynh mah na cyibua oh ccaw cite dosuinku
         lanpaw phe kae pyasya vae oh.
         16 Byaccaccing, byaccaccing kae hopya oh, see tuh a bawipaw laeze lehua khyh, saw paw
         ccungccaw mah a sawtupaw laeze lehua khyh.
         17 Hynh-e uccaw`ae kong hynh na nyh oh zah na cyi oh lanze nanning tuh hythuaccoupaw
         nynh na thua oh.
         18 “Nanning balynte asekuh lante ka ho khyh, ka po`ae paw kha ka ny`ae, thuasalama Ccathyaa
         accing nawlan, ‘Kamaw ryte sanlou a aekheih paw nynh kamaw kha rawsete a ccu yn hangnua,’
         cikuh paw Ccathyaa accing nawlan nynh thua.
         19 Tuh-e he yn cyiku vae ze kae tuh aning nynh ka thua cipaw nae zyn nawlan oh, kha-e
         acyiku maw atu nanning kae hopya oh.
         20 Byaccaccing, byaccaccing kae hopya oh, ka saw paw lehkhan paw ccungccaw tuh kamaw
         kha yn lehkhan; te kamaw yn lehkhan paw ccungccaw tuh kamaw yn sawtupaw kha a lehkhan
         paw nynh thua,” a cipya`ae.
         21 Jesu nynh tuhte he a ho koute, a muisaw a lungvawsaw zah, “Byaccaccing, byaccaccing
         kae hopya oh, nanning laku-e lukheit nynh kamaw hynh yn ah cih,” cite ccaekiakhan
         zah a ho.
         22 Oute zuitu`ae tuh lukheit te lukheit dokuh`ae zah hung vema a honuathe cite a tuakuh`ae.
         23 Zuitu`ae laku Jesu nynh a sungsahpaw lukheitpaw tuh Jesu by kya phang a ngeikuh.
         24 Tukeiccu hung vema a honuathe cipaw kha a khia ccaw cite Simon Piter nynh kha-e paw
         kha syntawnaw a pya.
         25 Oute Jesu by kya a ngeikuh paw nynh, “Bawipaw, aning tuh hungmou athua?” cite Jesu
         kha a khia.
         26 Jesu nynh, “Aning tuh sanlou paekia kha moh he ka dung te ka pya cih paw ccungccaw
         nynh athua,” cite a khung. Te sanlou paekia kha moh dung zah kha-e kha Simon ccapaw
         Judas Iskaria kha a pya.
         27 Te sanlou paekia kha Judas nynh a lawkuh koute Setan nynh a lungkhu lang a tee vae.
         Te Jesu nynh, “Na cyi paw kha arangte cyih,” a cipya.
         28 Pawkeiccumou e bya hynh kha-e paw kalan a ho cipaw kha ccaboi kya a ae`ae paw laku
         lukheit nynh sanmah nyh khyh`ae.
         29 Pawccecize Judas Iskaria tuh phua bu a ccytu thua keiccuze, Jesu nynh amaw kha, “Poi
         kya ah hanlan ahopaw uccaw`ae kha la re,” a cipya, tukhyhze ryachi`ae kha ccangkhakheit
         a pya ccaw cite nynh, hynhte a hopya cite abang nynh a tua`ae.
         30 Oute Judas Iskaria tuh sanlou paekia kha he a lawkuh koute vaekheihmawte po a pou;
         tuh-e ccyh tuh khuazi nynh thua.
         31 Tuhte aning he a pou tuh Jesu nynh, “Atu Ccungccaw Ccapaw tuh phu-esah thua vae zah
         Pachia mah Ccungccaw Ccapaw liate phu-esah athua vae.
         32 Pachia tuh Ccungccaw Ccapaw liate phu-esah thua ze, Pachia nynh mah aning kha amaw
         ccaccei kya phu-esah cih, te aro mawze Ccungccaw Ccapaw kha phu-esah cih.
         33 “Ccaaw taraw`ae, kae tuh nanning ryte sosoh taraw nynh ka um cih. Nanning nynh kamaw
         kha nae ccung cih oh, te, ‘Ka ccianaw lang nanning nae thua kho lan khyh oh,’ cite
         Jew`ae kha ka hopya vae`ae hawte, atu nanning mah kae hopya oh.
         34 “Nanning lukheit te lukheit sungsakuh oh. Kae nynh nanning kae sungsah oh hawte nanning
         mah lukheit te lukheit na sungsaku nawlan oh athawpaw kawpyapaw kha nanning kae pya
         oh.
         35 Nanning nynh lukheit te lukheit sungsakunaw na hoi oh ze, kha-e liate ccungccaw`ae
         balyn nynh nanning tuh kamaw zuitu`ae cipaw ae nyh cih oh,” a cipya`ae.
         36 Simon Piter nynh, “Bawipaw, teilangmou na cceih cih?” cite a khia. Jesu nynh, “Ka
         ccianaw lang atu nang nynh nae zui kho lan khyh, thuasalama nyalang nang nynh nae
         zui cih,” cite a khung.
         37 Piter nynh amaw kha, “Bawipaw, pawccemou atu nang kae zui kho lan khyh? Na hanlan
         ka hiinnaw ka pyakuh cih,” a cipya.
         38 Jesu nynh khung zah, “Ka hanlan na hiinnaw tuh na pyakuh cih tou? Byaccaccing, byaccaccing
         kae hopya, nang nynh kamaw hynh vaethung nae vua cia awkhungpaw yn khua la lan khyh.

1 “Nae thinlung vawsaw nan sah, Pachia kha zyn oh lah kamaw mah oun zyn oh.
         2 Ka Paaw inn kya umnaw khaan patae a um; a um khyh lanze um khyh cipaw phe kae hopah
         vae cih oh. Nanning hanlan umnaw paccyn khylan ka la cceih cih.
         3 Te kae nynh ka cceih zah nanning hanlan umnaw he kae paccyn vae ze, bua kae thua
         cih zah nanning kha kamaw kalan kae hoeibua cih oh, ou khate kamaw ka umnaw kya nanning
         mah na umbua ccaw oh.
         4 Te teilang nynh ka ccia cipaw na nyh oh zah ccianaw kha na ny oh,” a ci.
         5 Thomas nynh, “Bawipaw, teilang nynh na ccia cipaw kae nyh khyh, te pawtemou ccianaw
         tuh kae nyh kho cih?” a cipya.
         6 Jesu nynh, “Kae tuh laanpi byaccing te hiinnaw nynh ka thua; kamaw leite tuh hung
         ccungccaw nynh sanmah Paaw kalan thua kho khyh.
         7 “Nanning nynh kamaw hynh phe nae ny oh ze, ka Paaw kha mah phe na nyh cih oh paw;
         te atu kyate Paaw kha na nyh oh zah amaw kha phe na muih vae oh,” a ci.
         8 Filip nynh, “Bawipaw, Paaw kha kaening oun muihsah lah tuh-e tuh kaening hanlan azaw
         vae,” a cipya.
         9 Jesu nynh, “Nanning ryte kae tuh khaw cia ka um vae, te kamaw hynh nae nyh loh khyh
         oh tou Filip? Kamaw phe yn muih vae paw ccungccaw tuh Paaw kha mah phe a muih vae;
         te pawcihtemou nang nynh, ‘Paaw kha kaening oun muihsah,’ na cipaw tuh?
         10 Kae tuh Paaw kya ka um zah Paaw tuh kamaw kya a um cipaw hynh na zyn khyh tou? Nanning
         kalan ka hopaw bya`ae hynh kamaw kaw te ka ho khyh, thuasalama kamaw kya a um paw
         Paaw nynh ryalaw a lah.
         11 Kae tuh Paaw kya ka um cipaw te Paaw tuh kamaw kya a um cipaw hynh oun zyn oh, tukhyh
         zemah kha-e ryalaw`ae keiccu kamaw hynh oun zyn oh.
         12 Byaccaccing, byaccaccing kae hopya oh, kamaw yn zyn paw ccungccaw tuh ka cyi paw
         ryalaw`ae kha a cyihbua cih; te hynh-e`ae lae alepaw ryalaw kha mah a cyi cih; pawkeiccumacize
         kae tuh ka Paaw kalan ka cceih cih.
         13 Te Paaw tuh Ccapaw kya phu-e a ccou nawlan nanning nynh ka min te nae ngia oh paw
         miakaw kha kae cyipah cih oh.
         14 Nanning nynh ka min te ccangkhakheit nae ngia oh ze, nae ngia oh paw kha kae cyipah
         cih oh.
         15 “Nanning nynh kamaw hynh nae sungsah oh ze ka kawpyapaw`ae hynh zui oh.
         16 Te kae nynh Paaw kha kae ngia cih zah aning nynh ccangpaw Pangkhaetu kha nanning
         ae pya cih oh, ou tuhte aning tuh nanning ryte zungzae a um ccaw.
         17 Aning tuh byaccing nysatupaw Muisaw nynh thua, tuh-e Muisaw tuh laephi ccungccaw`ae
         nynh ccou kho khyh`ae, pawkeiccumacize amaw kha muih khyh`ae zah nyh khyh`ae; thuasalama
         nanning nynh amaw kha na ny oh, pawccecize aning tuh nanning ryte um zah nanning kya
         a um cih.
         18 Ngawraw`ae hawte nanning kha kae cciataw lan khyh oh; nanning kalan bua kae thua
         cih.
         19 Sosoh acih koute laephi ccungccaw`ae nynh kamaw hynh oun muih vae lan khyh`ae, thuasalama
         nanning nynh tuh nae muih cih oh, pawkeiccumacize kae tuh ka hiin, nanning mah na
         hiinbua cih oh.
         20 Tuh-e nin kya kae tuh ka Paaw kya ka um paw te nanning kamaw kya na um oh paw, te
         kae nanning kya ka um paw kha nanning nynh nae nyh cih oh.
         21 Ka kawpyapaw`ae kha hoi zah kha-e`ae a zui paw ccungccaw tuh kamaw yn sungsahpaw
         nynh thua, te kamaw yn sungsahpaw kha ka Paaw nynh a sungsah cih, te kae nynh mah
         ka sungsah cih zah kamaw kha a kalan ka muihsakuh cih,” a ci.
         22 Iskaria athua leipaw, ccangpaw Judas nynh amaw kha, “Bawipaw, namaw kha laephi ccungccaw`ae
         muihsaku leite pawcihtemou kaening kha nae muihsakuh vae cih?” a cipya.
         23 Jesu nynh khung zah, “Ccungccaw lukhakheit nynh kamaw yn sungsah lanze, ka bya`ae
         kha a ngae cih; te ka Paaw nynh amaw kha a sungsah cih, te kaening nynh amaw kalan
         kae thua cih zah amaw ryte umnaw kae raekuh cih.
         24 Kamaw yn sungsah leipaw ccungccaw nynh tuh ka hopaw bya kha ngae khyh, te na thae
         oh paw bya hynh kamaw kya-e thua khyh, thuasalama kamaw yn sawtupaw ka Paaw kya-e
         nynh thua.
         25 “Nanning ryte phang ka um lya hynh-e uccaw`ae kong hynh nanning kae hopya vae oh.
         26 Thuasalama ka min liate Paaw nynh yn saw lanpaw Pangkhaetu, Thyaa Muisaw nynh pawpaw
         balyn ae ccangpah cih oh zah nanning kae hopya oh paw miakaw kha ae liathuisah cih
         oh.
         27 Daenaw nanning kya kae cciatawpya oh, ka kya-e daenaw kha nanning kae pya oh; laephi
         ccungccaw`ae nynh a pya`ae hawte nanning kae pya khyh oh. Nae thinlung vawsaw nan
         sah lah ri mah rih nan sah.
         28 “ ‘Kae ka la cceih cih zah nanning kalan bua kae thua cih,’ cite kae hopya oh paw
         kha phe na thae vae oh. Nanning nynh kamaw hynh nae sungsah oh ze, ‘Paaw kalan ka
         cceih cih,’ ka ci keiccu tuh nae lungtua cih; pawccecize ka Paaw tuh kae laeze a lesaehua.
         29 Te kha-e he yn cyiku vae ze, nanning nynh na zyn nawlan oh, kha-e acyiku maw atu
         nanning kha phe kae hopya vae oh.
         30 Atu koute kae tuh nanning ryte bya patae ka ho vae lan khyh, pawccecize hynh-e laephipi
         uktupaw tuh yn thua cciamang, tuhzemah aning nynh kamaw kya pawsang mah kaw hoi khyh.
         31 Thuasalama kae nynh Paaw kha ka sungsah cipaw te, Paaw nynh kamaw kha kaw yn pya
         thyhhawte kae nynh ka cyi cipaw kha laephi ccungccaw`ae nynh a ny nawlan`ae nynh thua.
         Thokuh oh, e kyate cceih ccavae oh sih.

1 “Kae tuh misu ku ccaccing nynh ka thua, te ka Paaw tuh khokhu dooihtupaw nynh thua.
         2 Kamaw kya athae thae leipaw aran miakaw kha aning nynh phya bae kou, te athae thae
         paw aran miakaw kha houh a thae nawlan teihpah zah a ccikanpya.
         3 Kae hopya oh paw bya liate atu nanning tuh na thyaa vae oh.
         4 Kamaw kya tyn oh lah kae mah nanning kya ka tyn cih. Aran nynh misu ku kya atyn khyh
         lanze amaw te amaw athae thae kho khyh hawte, nanning mah kamaw kya na tyn khyh oh
         ze na thae kho lan khyh oh.
         5 “Kae tuh misu ku, nanning tuh aran`ae; kamaw kya atynpaw ccungccaw tuh kae mah amaw
         kya ka tyn, kha-e paw tuh athae patae thae; pawccecize kamaw leite nanning nynh pawsang
         na cyih kho khyh oh.
         6 Ccungccaw lukheit nynh kamaw kya atyn khyh lanze aning tuh aran hawte ccaring vua
         athua, te karae arou; khahtahawpaw aran`ae kha ccungccaw`ae nynh suelua`ae zah maee
         lungkhu lang moh phung`ae, te maee nynh pung a u.
         7 Nanning nynh kamaw kya na tyn oh zah ka bya`ae nynh nanning kya atyn ze, na ry oh
         paw kha nae ngia cih oh zah kha-e kha nanning hanlan cyipya athua cih.
         8 Nanning nynh athae patae na thae oh liate ka Paaw tuh phu-esah athua, ou tuhte nanning
         tuh ka zuitu`ae na thua cih oh.
         9 “Paaw nynh kamaw kha yn sungsah hawte nanning kha kae sungsah oh; ka sungsanaw kyahin
         tyn oh.
         10 Kae nynh ka Paaw kawpyapaw`ae kha ka zui zah a sungsanaw kya ka tyn hawte nanning
         nynh ka kawpyapaw`ae hynh na zui oh ze ka sungsanaw kya na tyn cih oh.
         11 Nanning kya ka lungtuanaw a um nawlan te nae lungtuanaw phe accing nawlan nynh hynh-e
         bya`ae hynh kae hopya oh.
         12 Ka kawpyapaw tuh e hynh nynh thua, kae nynh nanning kae sungsah oh hawte nanning
         mah lukheit te lukheit sungsakuh oh.
         13 Ccungccaw lukheit nynh a ban`ae hanlan a hiinnaw pyakupaw, hynh-e lae ale huapaw
         sungsakunaw tuh hung ccungccaw nynh sanmah hoi khyh.
         14 Kaw kae pya oh paw miakaw kha nanning nynh na cyi oh ze nanning tuh ka ban`ae nynh
         na thua oh.
         15 Atu te nanning hynh see`ae kae ci vae khyh oh; pawccecize see nynh tuh a bawipaw
         nynh a cyi paw kha nyh khyh; thuasalama nanning kha ka ban`ae kae ci vae oh; pawccecize
         ka Paaw kyate ka thae paw balyn kha nanning kalan marya kae nysah oh.
         16 Nanning nynh kamaw hynh nae pokuh khyh oh; thuasalama kae nynh nanning kha kae po
         oh; te nanning nynh na cceih oh zah athae na thae nawlan oh, te nanning nae thae tuh
         atyn nawlan, te nanning nynh ka min te Paaw kya-e na ngiaku oh paw miakaw aning nynh
         ae pya nawlan oh nanning kha kae khang vae oh.
         17 Nanning lukheit te lukheit na sungsaku nawlan oh hynh-e`ae hynh kaw kae pya oh.
         18 “Laephi ccungccaw`ae nynh nanning kha ae hua oh ze, nanning kha ae hua maw oh khe
         kamaw kha oun hua`ae cipaw la nyh oh.
         19 Nanning tuh laephipi kya-e na thua oh ze, laephipi nynh amaw kya-e tuh a sungsah
         cih; thuasalama nanning tuh laephipi kya-e na thua khyh oh keiccu, te kae nynh laephipi
         kyate phe kae po vae oh, tukeiccu nynh laephipi nynh nanning kha ae hua oh.
         20 ‘See tuh a bawipaw laeze lehua khyh,’ cite kae hopya oh paw ka bya kha liathui oh.
         Minmin nynh kamaw kha oun tua oun sah`ae ze nanning kha mah ae tua ae sah cih oh;
         minmin nynh ka bya kha a ngae`ae ze nanning bya kha mah a la ngae cih`ae.
         21 Thuasalama kamaw min keiccuze minmin nynh hynh-e`ae balyn hynh nanning kalan a la
         cyi cih`ae, pawkeiccumacize minmin nynh kamaw yn sawtupaw kha nyh khyh`ae.
         22 Kae nynh kae thua khyh zah mih kalan ka la ho khyh zetuh minmin tuh seinaw la hoi
         lan khyh`ae paw, thuasalama atu mih seinaw hanlan a dansaku nawlan`ae paw hoi khyh`ae.
         23 Kamaw yn hua paw ccungccaw tuh ka Paaw kha mah a hua paw nynh thua.
         24 Hung ccungccaw nynh sanmah a cyi leipaw ryalaw`ae kha minmin laku kae nynh phe ka
         la cyi khyh ze, minmin tuh seinaw la hoi lan khyh`ae paw, thuasalama atu minmin nynh
         phe muih vae`ae zah kamaw te ka Paaw kha paryh oun hua`ae.
         25 Thuasalama, ‘Akong um leite kamaw hynh minmin nynh oun hua`ae,’ cite mih Kawbya kya
         azeikuh paw bya accing nawlan nynh hynh-e hynh acyikuh.
         26 “Thuasalama Paaw kyate nanning kalan kae nynh kae saw lanpaw, Paaw kyate yn pou paw,
         byaccing Muisaw athua paw, Pangkhaetu tuh he yn thua vae ze, aning nynh kamaw kong
         kha ccaekia yn khan cih.
         27 Te atakaw te kamaw ryte na um oh keiccuze nanning mah ccaekia na la khan cih oh.

1 “Nanning nae lungthang khyh nawlan hynh-e bya`ae hynh kae hopya oh.
         2 Minmin nynh nanning kha sinakok kyate ae dee cih oh; athua, nanning ae theih oh paw
         ccungccaw nynh Pachia rya nynh ka law cite a tuaku ccyh tuh yn thua vae cih.
         3 Te minmin nynh Paaw kha nyh khyh`ae zah kamaw mah oun ny khyh`ae keiccuze hynh-e
         uccaw`ae hynh oun cyih cih`ae.
         4 Thuasalama accyh he yn thua te hynh-e`ae kong kha phe kae hopya vae oh cipaw nanning
         nynh na liathui nawlan oh hynhe` ae hynh nanning kae hopya vae oh. Te kae tuh nanning
         ryte ka um keiccuze atakaw lyakha hynh-e`ae hynh nanning kae hopah khyh oh.
         5 “Thuasalama atu kamaw yn sawtupaw kalan ka cceih cih; te nanning lakuze hung nynh
         sanmah, ‘Teilangmou na cceih cih?’ cite kamaw hynh nae khia khyh oh.
         6 Thuasalama hynh-e uccaw`ae kong nanning kalan phe kae hopya vae oh keiccuze nae thinlung
         kya ngaethyanaw phe abeih.
         7 Tuhzemah byaccing kha nanning kae hopya oh, nanning thanenaw hanlan ka la cceih cih;
         pawccecize kae nynh ka ccia khyh ze Pangkhaetu nanning kalan yn thua lan khyh, thuasalama
         ka ccia ze amaw kha nae kalan kae saw cih.
         8 Te aning he yn thua te, aning nynh laephi ccungccaw`ae kha seinaw kong, dingnaw kong
         te byapianaw kong kha oun nysakuh cih`ae.
         9 Minmin nynh kamaw kha yn zyn khyh`ae keiccuze seinaw kong kha a nysakuh cih`ae.
         10 Kae nynh ka Paaw kalan ka cceih cih zah nanning nynh kamaw hynh nae muih vae lan
         khyh oh keiccuze dingnaw kong kha a nysakuh cih`ae.
         11 Hynh-e laephipi uktupaw tuh byapia athua vae keiccuze byapianaw kong kha a nysakuh
         cih`ae.
         12 “Nanning kalan ho lanpaw patae ka hoi ung, thuasalama nanning nynh kha-e`ae kha atu
         na lawkuh kho loh khyh oh.
         13 Tuhzemah byaccing kya-e Muisaw he yn thua te nanning kha byaccing balyn lungkhu lang
         ae cciakhae cih oh, pawccecize aning nynh amaw a kaw te yn ho lan khyh; thuasalama
         aning nynh a thae paw miakaw kha yn ho cih; te yn thua lanpaw uccaw`ae kha ae hopah
         cih oh.
         14 Aning nynh kamaw kha phu-enaw yn pya cih, pawccecize aning nynh kamaw kya-e kha yn
         lawkuh cih zah kha-e kha nanning kalan ae hopah cih oh.
         15 Paaw nynh a hoi paw uccaw balyn tuh kamaw kya-e cci nynh thua; tukeiccu, ‘Aning nynh
         kamaw kya-e kha yn lawkuh cih zah kha-e kha nanning kalan ae hopah cih oh,’ cite kae
         hopya oh.
         16 “Sosoh cihte nanning nynh kamaw hynh nae muih vae lan khyh oh; te sosoh cihte nanning
         nynh kamaw hynh bua nae muih cih oh, pawkeiccumacize kae tuh ka Paaw kalan ka cceih
         cih,” a ci.
         17 Oute amaw zuitu`ae abang nynh, “ ‘Sosoh cihte nanning nynh kamaw hynh nae muih vae
         lan khyh oh, te sosoh cihte nanning nynh kamaw hynh bua nae muih cih oh, pawkeiccumacize
         kae tuh ka Paaw kalan ka cceih cih,’ cite aening kalan hynh-e a ho paw hynh pawmou
         a hory?” cite mimaw te mimaw laku a hokuh`ae.
         18 Tukeiccu minmin nynh, “Aning nynh, ‘Sosoh cihte,’ cite hynh-e a hopaw hynh pawmou
         a hory? A hopaw bya hynh ah nyh khyh oh,” a ci`ae.
         19 Minmin nynh amaw kha byakhia a ry`ae cipaw Jesu nynh phe nyh zah minmin kha, “ ‘Sosoh
         cihte nanning nynh kamaw hynh nae muih vae lan khyh oh, te sosoh cihte nanning nynh
         kamaw hynh bua nae muih cih oh,’ cite ka hopaw kong naemaw te naemaw tou na khiakuh
         oh?
         20 Byaccaccing, byaccaccing kae hopya oh, nanning tuh nae rah nae khui cih oh, thuasalama
         laephi ccungccaw`ae tuh mih lungtua cih; te nanning tuh nae ngaethah cih, thuasalama
         nae ngaethyanaw tuh lungtuanaw lang yn tang cih.
         21 Nopinung nynh neitangia he cci vae ze ngaethyanaw a hoi, pawccemacize amaw ccyh phe
         azaw vae, thuasalama imua ccahe yn pui vae tetuh a vawsawnaw kha kharyh liathui vae
         khyh, pawccecize laephipi kalan ccungccaw lukheit a pui paw lungtuanaw keiccu nynh
         thua.
         22 Tukeiccu nynh nanning mah atu ngaethyanaw na hoi oh; thuasalama kae nynh nanning
         kha bua kae muih cih oh zah nae lung oun tua cih, te nae lungtuanaw kha hung ccungccaw
         nynh san nae kyate ae lawpah lan khyh oh.
         23 Te tuh-e nin kya nanning nynh kamaw hynh pawsang nae khia vae lan khyh oh. Byaccaccing,
         byaccaccing kae hopya oh, ka min te nanning nynh Paaw kalan nae ngiaku oh paw miakaw
         kha aning nynh ae pya cih oh.
         24 Atu cia nanning nynh ka min te pawsang na ngia khyh oh, nae lungtuanaw phe accing
         nawlan ngia oh lah na mue cih oh.
         25 “Hynh-e uccaw`ae hynh nanning kalan tousenaw bya te nynh kae hopya oh; thuasalama
         nanning kalan tousenaw bya te kae hopya vae khyh oh ccyh yn thua cih, thuasalama Paaw
         kong kha ccaerarihlan kae hopah cih oh.
         26 Tuh-e nin kya nanning nynh ka min te nae ngia cih oh; te nanning hanlan Paaw kalan
         kae ngiapah cih oh cite nanning kae hopah khyh oh;
         27 pawccecize Paaw amaw ccaccei nynh nanning kha ae sungsah oh, pawkeiccumacize nanning
         nynh kamaw hynh nae sungsah oh zah kae tuh Pachia kyate nynh kae thua cipaw kha na
         zyn oh.
         28 Kae tuh Paaw kyate kae pou zah laephipi kalan kae thua vae; laephipi kyate bua ka
         pou cih zah Paaw kalan ka cceih ung cih,” a cipya`ae.
         29 A zuitu`ae nynh amaw kha, “Dotua, atu nang tuh tousenaw bya mang vae leite ccaerarihlan
         nynh na ho.
         30 Nang tuh pawpaw balyn na nyh zah hung ccungccaw nynh sanmah nang hynh byakhia ho
         vae khyh cipaw atu kae ny vae. Hynh-e liate nang tuh Pachia kyate nae thua paw cipaw
         kaening nynh kae zyn,” a cipya`ae.
         31 Jesu nynh minmin kha khung`ae zah, “Atu na zyn oh tou?
         32 Dotua oh, nanning milu raveih nynh naemaw umnaw raveih lang nae phiakuh cih oh zah
         ka makhaete nae ccuetaw cih oh paw ccyh tuh yn cceih zah atu yn thua vae; tuhzemah
         kae tuh ka makhae thua khyh, pawkeiccumacize kamaw kha Paaw nynh yn umkhae.
         33 “Nanning nynh kamaw kya daenaw na hoi nawlan oh hynh-e bya`ae hynh nanning kae hopya
         oh, laephipi kya nanning nynh vawsawnaw na la tung cih oh; thuasalama nae thawmuin
         sah; laephipi tuh phe ka tae vae,” a ci.

1 Hynh-e bya`ae hynh he a ho koute Jesu nynh vaawran lang dothung zah, “Apang, accyh
         phe azaw vae; na Ccapaw nynh namaw kha phu ae esah nawlan na Ccapaw hynh phu-esah.
         2 Ccungccaw balyn tungvaw kya kawhoinaw kha amaw phe na pya vae hawte, nang nynh Ccapaw
         kalan na pya`ae paw ccungccaw miakaw kha Ccapaw nynh zungzae hiinnaw a pya nawlan
         Ccapaw hynh phuesah.
         3 Te zungzae hiinnaw tuh e hynh nynh thua, ahmepaw Pachia nang kyalya te nang nynh
         na saw paw Jesu Kri hynh minmin nynh a ny`ae paw kha nynh thua.
         4 Laephi vawlan namaw kha kae nynh phu phe kae esah vae; ka cyi lanpaw, nae pya paw
         ryalaw kha phe ka thangsah vae.
         5 Te Pou Apang, laephipi a um mawze namaw ryte ka hoi vae paw phuenaw khate namaw ccaccei
         nynh atu phu yn esah.
         6 “Laephipi kyate nang nynh kamaw nae pya paw ccungccaw`ae kalan na min kha phe ka
         langsah vae, minmin tuh na kya-e thua`ae zah kamaw kha nae pya; minmin nynh na bya
         kha a ngae`ae.
         7 Nang nynh kamaw nae pya paw balyn tuh namaw kyate nynh yn thua cipaw kha atu minmin
         nynh phe a ny vae`ae.
         8 Pawccecize nang nynh kamaw nae pya paw bya`ae kha kae nynh minmin kha ka pya`ae,
         te minmin nynh a lawku`ae, te kae tuh namaw kyate ka thua paw cipaw phe nyh ccaccing`ae
         zah kae tuh namaw nynh nae saw cipaw minmin nynh a zyn`ae.
         9 Minmin hanlan saw ka sang; laephi ccungccaw`ae hanlan saw ka sang khyh; thuasalama
         nang nynh kamaw nae pya paw ccungccaw`ae hanlan nynh saw ka sang, pawccecize minmin
         tuh namaw kya-e nynh thua`ae.
         10 Te kamaw kya-e balyn tuh namaw kya-e thua zah na kya-e tuh ka kya-e nynh thua, te
         minmin kya kae tuh phu-esah ka thua.
         11 Te atu te kae tuh laephipi kya ka um vae lan khyh, thuasalama minmin tuh laephipi
         kya nynh um`ae, te kae tuh namaw kalan kae cceih cih. Athyaapaw Apang, aening tuh
         ccangkheit ah thua hawte, nang nynh kamaw nae pya paw ccungccaw`ae nynh ccangkheit
         athua nawlan`ae minmin kha namaw min kya khynsah`ae.
         12 E laephipi kya minmin ryte ka um lyaze minmin kha na min kya ka khynsah`ae; ronaw
         ccapaw holeite nang nynh nae pya`ae paw ccungccaw`ae kha ka khynsah`ae zah hung sanmah
         ka zosah khyh, ou tuhte Ccathyaa accing nawlan.
         13 “Te atu na kalan kae cceih vae cih zah minmin nynh kamaw kya-e lungtuanaw hynh mimaw
         kya phe beih lang a hoi nawlan`ae hynh-e uccaw`ae kong hynh laephipi kya ka ho.
         14 Na bya kha minmin phe ka pya vae`ae; te laephi ccungccaw`ae nynh minmin kha a hua`ae,
         pawkeiccumacize kae tuh laephipi kya-e ka thua khyh hawte minmin mah laephipi kya-e
         thua khyh`ae.
         15 Laephipi kyate minmin hynh nang nynh na law ccaw`ae cite kae ngia khyh, thuasalama
         ahoy leipaw kyate minmin kha na khynsah ccaw`ae cite nynh kae ngia.
         16 Kae tuh laephipi kya-e ka thua khyh hawte minmin mah laephipi kya-e thua khyh`ae.
         17 Na byaccing liate minmin hynh thyaasah`ae. Na bya tuh byaccing nynh thua.
         18 Nang nynh kamaw hynh laephipi kalan nae saw hawte kae nynh mah minmin hynh laephipi
         kalan ka saw`ae.
         19 Te byaccing liate minmin mah thyaasah athua nawlan`ae, minmin hanlan kamaw te kamaw
         kha ka thyaasaku.
         20 “Hynh-e`ae hanlan kyalya saw ka sang khyh, thuasalama minmin mih bya liate kamaw
         oun zyn cih`ae paw hanlan mah saw ka sang.
         21 Nang nynh kamaw hynh nae saw cipaw laephi ccungccaw`ae nynh a zyn nawlan`ae, Apang,
         nang tuh kamaw kya na um zah kae tuh namaw kya ka um hawte, minmin mah aening kya
         pynkheit athua nawlan`ae, minmin balyn tuh pynkheit athua nawlan`ae saw ka sang.
         22 Te aening tuh pynkheit ah thua hawte, minmin mah pynkheit athua nawlan`ae nang nynh
         nae pya vae paw phuenaw kha kae nynh minmin ka pya`ae.
         23 Minmin tuh pynkheit kya ccingsah athua nawlan`ae, kae minmin kya ka um zah nang kamaw
         kya na um, te nang nynh kamaw hynh nae saw cipaw te nang nynh kamaw hynh nae sungsah
         hawte minmin mah na sungsah`ae cipaw laephi ccungccaw`ae nynh a ny nawlan`ae, saw
         ka sang.
         24 Apang, nang nynh kamaw nae pya paw ka phu-enaw kha minmin nynh a muih bua ccaw`ae,
         nang nynh kamaw nae pya paw ccungccaw`ae mah ka umnaw kya kamaw ryte a umbua ccaw`ae
         ci ka ry, pawccecize laephipi atho mawze nang nynh kamaw hynh phe nae sungsah vae.
         25 Pou adingpaw Apang! Laephi ccungccaw`ae nynh namaw hynh ae nyh khyh`ae, thuasalama
         kae nynh namaw kha kae nyh zah nang nynh kamaw hynh nae saw cipaw hynh-e`ae nynh a
         ny`ae.
         26 Nang nynh kamaw nae sungsanawpaw sungsanaw tuh minmin kya a um nawlan, te kae minmin
         kya ka um nawlan, na min kha minmin kalan kae nynh phe ka nysah vae`ae zah bua ka
         nysah cih`ae,” a ci.

1 Hynh-e bya`ae hynh Jesu nynh he a ho koute, a zuitu`ae ryte Kedron vaw khuraw lang
         a zua`ae, tuin kya khokhu ccangkheit um zah a zuitu`ae ry tuh-e lungkhu lang a tee`ae.
         2 Te amaw a pheetupaw Judas Iskaria mah tuh-e ahmin kha a nyh; pawccecize Jesu tuh
         a zuitu`ae ryte khalang khe pei leih a tungkuh he`ae.
         3 Oute Judas tuh alepaw ranpibawi`ae te Farasi`ae nynh oun saw`ae paw tempal ngawtu`ae
         te rhawkawphu phukheit kha oun cciakhae`ae zah maeekhua ry, maeeccaw ry zunghe`ae
         ryte khalang khe oun thua`ae.
         4 Jesu nynh amaw tungvaw yn thua lanpaw uccaw balyn kha marya a ny keiccu cceih zah
         minmin kha, “Hungmou na ccung oh?” cite a khia`ae.
         5 Minmin nynh, “Nazareth paw Jesu,” cite a khung`ae. Jesu nynh minmin kha, “Kae tuh
         tuh-e paw nynh ka thua,” a cipya`ae. Te amaw a pheetupaw Judas Iskaria mah minmin
         ryte a thadyn bua.
         6 Minmin kha, “Kae tuh tuh-e paw nynh ka thua,” cite he a hopah`ae tuh, minmin tuh
         nuhlang thungkuh`ae zah laephi kya a khuliakuh`ae.
         7 Oute Jesu nynh, “Hungmou na ccung oh?” cite minmin kha bua a khia`ae. Te minmin nynh,
         “Nazareth paw Jesu nynh kae ccung,” a ci`ae.
         8 Jesu nynh, “Kae tuh tuh-e paw nynh ka thua cite phe kae hopya vae oh, tukeiccu nanning
         nynh kamaw hynh nae ccung oh ze, hynh-e ccungccaw`ae tuh la cceih`ae sah,” cite a
         khung`ae.
         9 “Nang nynh kamaw nae pya paw ccungccaw`ae kha hung sanmah ka zosah khyh`ae,” cite
         amaw nynh a hopaw bya accing nawlan nynh hynhte a ho.
         10 Oute Simon Piter nynh a ccyngkupaw thaloi kha thuakuh zah ranpibawi a seepaw kha
         thoh bae zah a ranglang nakua thoh pae. Tuh-e seepaw a min tuh Malkhas acikuh.
         11 Oute Jesu nynh Piter kha, “Na thaloi kha a bu lungkhu lang sang, ka Paaw nynh kamaw
         yn pya paw banang tuh ka neih lan khyh tou?” a cipya.
         12 Oute rhawkawphu`ae, rhawbawi`ae te Jew`ae kya-e tempal ngawtu`ae nynh Jesu kha kyng`ae
         zah a khii`ae.
         13 Te Annas kalan masaty a cciakhae`ae, pawccecize Annas tuh tuh-e kum kya ranpibawi
         lupi Kaiafas a zu paaw nynh thua.
         14 Atu Kaiafas tuh ccungccaw`ae hanlan ccungccaw lukheit nynh a chi lanze ahoyhua cite
         Jew`ae kalan khuakhankhaetu kha nynh thua.
         15 Te Simon Piter te ccangpaw zuitu lukheit nynh Jesu kha a zui`ae; tuh-e zuitu tuh
         ranpibawi lupi nynh a ny paw thua zah Jesu ryte ranpibawi lupi umnaw maepaw lungkhu
         lang a tee`ae.
         16 Thuasalama Piter tuh thuakaw pe atolang khe a thadyn. Tukeiccu ranpibawi lupi nynh
         a ny paw tuh-e ccangpaw zuitu tuh pou zah thuakaw a ngawtu nopinung kha hopah zah
         Piter kha a teekhae.
         17 Oute thuakaw a ngawtu nopinung nynh Piter kha, “Nang so hynh-e ccungccapaw zuitu`ae
         kyaze lukheit na thuabua khyh tou?” cite a khia. Piter nynh, “Ka thua khyh,” a ci.
         18 Te see`ae te tempal ngawtu`ae tuh maeehue maeetuakuh`ae zah tuin kya a thadyn`ae;
         pawccecize tuh ccyh lya tuh akyaa, te minmin tuh maee ekuh`ae, te Piter tuh minmin
         ryte thadyn zah maee ekuhbua.
         19 Oute ranpibawi lupi nynh Jesu kha a zuitu`ae konglang te a ccangpyanaw konglang bya
         a khia.
         20 Jesu nynh, “Laephi ccungccaw`ae kalan alangkuh lante phe ka ho vae; Jew`ae pynkheihlan
         pei leih tungkunaw`ae sinakok kya, te tempal voidu kya pei ka ccangpah`ae zah aphiru
         lante pawsang mah ka ho khyh.
         21 Pawccemou kamaw hynh nae khia? Kae nynh minmin kalan paw nynh ka ho cipaw kha kamaw
         kya-e a thae paw ccungccaw`ae kha khia`ae; dotua, minmin nynh ka hopaw kha a ny`ae,”
         cite a khung.
         22 Te tuhte he a ho tuh a pe thadyn paw tempal ngawtu lukheit nynh, “Nang nynh ranpibawi
         lupi kha tuhte cceih na khung ii?” cite Jesu kha a kuihphe te a bia.
         23 Jesu nynh, “Kae nynh ahoy leipaw ka ho ze ahoy khyhnaw kong ccaekia yn langsapah;
         thuasalama ahoypaw ka ho ze pawccemou nang nynh nae bia?” cite a khung.
         24 Te Annas nynh Jesu kha phang a hee`ae mawte ranpibawi lupi Kaiafas kalan a ky.
         25 Tuh ccyh lya Simon Piter tuh thadyn zah maee a ekuh. Tukeiccu minmin nynh, “Nang
         mah amaw zuitu`ae kyaze lukheit na thuabua khyh tou?” cite a khia`ae. “Ka thua khyh,”
         cite Piter nynh bua a ci.
         26 Piter nynh a nakua thoh pae lang a bae paw, vaeccaw athua paw ranpibawi see`ae lukheit
         nynh, “Nang tuh Jesu ryte khokhu kya na um oh paw kha kae muih khyh ngaw ii?” a ci.
         27 Oute Piter nynh bua a ei, te vaekheihmawte awkhungpaw a khua.
         28 Oute minmin nynh Jesu kha Kaiafas kyate Byapianaw Khaan lang a cciakhae`ae; te tuh
         ccyh tuh awkhua takaw nynh thua, te mimaw tuh Kawtaw Poi toobua lan a nouku`ae pawte
         phe kae thusei cih cite Byapianaw Khaan lungkhu lang teebua khyh`ae.
         29 Tukeiccu Pilat nynh minmin kalan toikuh zah, “Hynh-e ccungccapaw tungvaw paw seibenaw
         mou na hoi oh?” a ci.
         30 Minmin nynh khung`ae zah, “Aning tuh ccungccahoy leipaw athua khyh lanze na kalan
         kaening nynh kae ah lan khyh,” a cipya`ae.
         31 Oute Pilat nynh minmin kha, “Amaw hynh nanning nynh lawkuh oh lah nae kawbya thyhte
         amaw kha byapia oh,” a cipya`ae. Tukeiccu Jew`ae nynh, “Kaening tuh hung ccungccaw
         sanmah chianaw kaw kae hoi khyh,” cite a khung`ae.
         32 Tuhte a ho`ae paw tuh, Jesu nynh pawtahawpaw chinaw te nynh amaw kha ka chih vae
         cih cipaw a muihsah paw, Jesu nynh a hopaw bya accing nawlan nynh thua.
         33 Oute Pilat tuh Byapianaw Khaan lungkhu lang bua tee zah Jesu kha ko zah, “Nang hynh
         Jew`ae Siapharan na thua tou?” cite a khia.
         34 Jesu nynh, “Hynh-e bya hynh namaw lungte na ho paw tou? Tukhyhze mingccang`ae nynh
         tou kamaw kong hynh nang ae hopah`ae?” cite a khung.
         35 Pilat nynh, “Kae tuh Jew paw lukheit ka thua tou? Na ccungccaw`ae te alepaw ranpibawi`ae
         nynh nang kha kamaw kalan ae ah`ae, nang nynh pawmou phe na cyi?” cite a khia.
         36 Jesu nynh, “Ka peenaw tuh hynh-e laephipi kya-e thua khyh, ka peenaw tuh hynh-e laephipi
         kya-e athua ze kae tuh Jew`ae kalan ah ka thua khyh nawlan ka ccungccaw`ae nynh rhaw
         phe oun tukpah cih`ae; thuasalama atu ka peenaw tuh hynh-e kya thua khyh,” cite a
         khung.
         37 Tukeiccu Pilat nynh amaw kha, “Tuhte lanze nang tuh siapharan tou na thua?” a cipya.
         Jesu nynh, “Siapharan nynh ka thua cipaw na ho latu. Byaccing kalan ccaekiakhan khylan
         kae tuh kae pui zah hynh-e khylan nynh laephipi kalan kae thua. Byaccing te asekuhpaw
         ccungccaw miakaw nynh ka bya hynh a ngae,” cite a khung.
         38 Pilat nynh, “Byaccing tuh pawmou?” cite a khia. Te hynh-e a ho koute Pilat tuh Jew`ae
         kalan bua cceih zah minmin kha, “Amaw nynh a cyiseimenaw kharyh ka muih khyh.
         39 “Thuasalama Kawtaw Poi kya ccungccaw lukheit kha nanning kalan kae luesahpya he oh
         paw aphung kha na hoi oh; tukeiccu Jew`ae Siapharanpaw hynh nanning kalan kae luesahpya
         oh ze na ry oh tou?” a cipya`ae.
         40 Oute minmin balyn nynh, “Hynh-e paw kae luesah ry khyh, thuasalama Barabbas nynh
         kae luesah ry,” cite bua sia`ae. Tuh-e Barabbas tuh damiah nynh athua.

1 Oute Pilat nynh Jesu kha lawsah`ae zah liarue te a buasah`ae.
         2 Te rhawkaw`ae nynh hingpaw lukhung kha khepah`ae zah a lu vawlan khungsah`ae, te
         minmin nynh sekakungpaw boeikhua kha a tungvaw zingsah`ae zah
         3 “Jew`ae Siapharanpaw salan kae pya!” a ci`ae. Te minmin nynh mih kuih te amaw kha
         a bia`ae.
         4 Tukeiccu Pilat nynh bua toikuh zah, “Dotua oh, amaw kya cyiseimenaw kharyh ka muih
         khyh cipaw nanning nynh na ny nawlan oh amaw hynh nae kalan kae cciakhae,” a cipya`ae.
         5 Oute Jesu tuh hingpaw lukhung khungkuh zah sekakungpaw boeikhua zingkute yn pou.
         Te Pilat nynh minmin kha, “E ccungccapaw hynh la do oh!” a cipya`ae.
         6 Tukeiccu alepaw ranpibawi`ae te tempal ngawtu`ae nynh Jesu kha he muih`ae tuh, “Amaw
         kha khiade oh, amaw kha khiade oh!” cite a sia`ae. Pilat nynh minmin kha, “Nanning
         nynh amaw hynh lawkuh oh lah khiade oh, kae tuh amaw kya cyiseinaw kharyh ka muih
         khyh,” a cipya`ae.
         7 Jew`ae nynh, “Kaening nynh kawbya ccangkheit kae hoi, te kae kawbya liate aning tuh
         chi lan accan, pawkeiccumacize aning nynh amaw te amaw kha Pachia Ccapaw a ciku,”
         cite a khung`ae.
         8 Tukeiccu Pilat nynh tuh-e bya he a thae tuh houh a rih.
         9 Te Byapianaw Khaan lungkhu lang bua tee zah Jesu kha, “Nang hynh paw kyate mou nae
         thua?” cite a khia. Thuasalama Jesu nynh kaw kheit san khung khyh.
         10 Oute Pilat nynh amaw kha, “Kamaw kalan bya na ho khyh tou? Kae tuh nang khiadenaw
         kaw te luesanaw kaw ka hoi paw hynh na nyh khyh tou?” a cipya.
         11 Jesu nynh, “Vaaw langte nang hynh kawpya athua khyh ze nang nynh ka tungvaw kya paw
         kaw sanmah na hoi kho khyh, tukeiccu nang na kalan kamaw yn ah paw ccungccaw tuh ale
         huapaw seinaw a hoi,” cite a khung.
         12 Te tuin ccyh kyate tho zah Pilat nynh Jesu kha luesanaw a ccung; thuasalama Jew`ae
         nynh, “E ccungccapaw hynh nang nynh na luesah lan thua ze, nang tuh Sizar banpaw na
         thua khyh; hunghung zemah amaw te amaw siapharan lang a tangsakuhpaw tuh Sizar kha
         rawsete bya ho paw nynh thua,” cite a sia`ae.
         13 Tukeiccu Pilat nynh tuh-e bya he a thae tuh Jesu kha poukhae zah Hebru bya te Gabbatha
         cikuh zah, ‘Lungphae’ a ci`ae paw, byapianaw tungkhung kya a dahung.
         14 Te tuh-e ccyh tuh Kawtaw Poi hanlan paccynnaw nin thua zah suimilan taruhnaw loukaw
         nynh thua, te Pilat nynh Jew`ae kha, “Nae Siapharanpaw hynh dotua oh!” a cipya`ae.
         15 Thuasalama minmin nynh, “Amaw kha poukhae oh, amaw kha poukhae oh, amaw kha khiade
         oh!” cite a sia`ae. Pilat nynh, “Nae Siapharanpaw tuh ka khiade cih tou?” cite a khia`ae.
         Alepaw ranpibawi`ae nynh, “Sizar laelan kaening siapharan kae hoi khyh!” cite a khung`ae.
         16 Tukeiccu Pilat nynh Jesu kha khiade khylan rhawkaw`ae kalan a ah. Te minmin nynh
         Jesu kha lawkuh`ae zah a cciakhae`ae.
         17 Te Jesu tuh a vaelantung puihkute ‘Luru hmin’ a ci`ae paw ahmin kalan a cceih, tuh-e
         hmin tuh Hebru bya te ‘Golgotha’ cikuh.
         18 Tuin kya minmin nynh Jesu kha ccangpaw ccungccaw luning ryte a khiade`ae, te a voilang
         lukheit a ranglang lukheit, Jesu tuh angaelaku nynh a um.
         19 Te Pilat nynh ccawtawpya paw ccangkheit zei zah vaelantung vawlan khe a taw. Ccawtawpya
         paw kya azeikuh paw tuh, “JEW`AE SIAPHARAN, NAZARETH PAW JESU,” ci nynh thua.
         20 Oute hynh-e ccawtawpya paw hynh Jew`ae patae nynh a ria`ae. Pawccecize Jesu a khiadenaw`ae
         ahmin tuh khua kyate anaekuh, te tuh-e ccawtawpyapaw tuh Hebru bya, Greek bya, Latin
         bya te zei athua.
         21 Oute Jew`ae kyaze alepaw ranpibawi`ae nynh Pilat kha, “ ‘Jew`ae Siapharanpaw,’ cite
         zei nan, thuasalama aning nynh, ‘Kae tuh Jew`ae Siapharan nynh ka thua,’ a ci, cite
         zei,” a cipya`ae.
         22 Pilat nynh, “Phe ka zei vae paw tuh phe ka zei vae,” cite a khung`ae.
         23 Oute rhawkaw`ae nynh Jesu kha he a khiade`ae koute a uccaw`ae kha lawkuh`ae zah zung
         pali lang phia`ae zah lukheit ze zungkheit cci te a neeku`ae, te a angkiccua kha mah
         a khah`ae; tuh-e angkiccua tuh asuikunaw um leite alu te alia cia akuakuhpaw nynh
         thua.
         24 Tukeiccu minmin nynh, “E tuh phia nan oh sih, thuasalama hungmou a ccou cih cipaw
         ccungthy dung oh sih,” cite lukheit te lukheit a hokuh`ae. Tuh-e tuh, “Minmin nynh
         ka uccaw kha a neeku`ae, te ka uccaw kya minmin nynh ccungthy a dung`ae,” cite Ccathyaa
         nynh a hopaw accing nawlan nynh thua. Tukeiccu nynh rhawkaw`ae nynh hynhte a cyi`ae.
         25 Tuh ccyh lya Jesu vaelantung pe khe Jesu a nung, a nung neitanung, Kleofas zu Meri,
         te Meri Magdalin a thadyn`ae.
         26 Tukeiccu Jesu nynh a nung te amaw nynh a sungsahpaw zuitu a thadyn`ae paw kha he
         a muih tuh, a nung kha, “Nopinung, na ccapaw kha la do!” a cipya.
         27 Oute zuitu kha, “Na nung kha la do!” a cipya. Te tuh-e suimilan ccyh kyate tuh-e
         zuitu nynh a nung kha amaw a inn lang a cciakhae.
         28 Hynh-e koute, pawpaw balyn tuh atu marya accing vae cipaw Jesu nynh nyte, Ccathyaa
         accing nawlan, “Ka tuihaw,” a ci.
         29 Te tuin kya ariapaw misutui phe beihpaw lungre zungkheit a um, te minmin nynh phuesi
         tungkheit kha ariapaw misutui lungkhu lang moh dung`ae zah hyssop aran kya hede`ae
         zah Jesu a mung kalan a nungde`ae.
         30 Tukeiccu Jesu nynh ariapaw misutui kha a lyatua koute, “Athang vae,” a ci; te a lu
         tuh ting zah a muisaw kha a ah vae.
         31 Tuh-e nin tuh Paccynku Nin thua zah awkhualan Sabbath nin tuh nin lesaepaw athua
         keiccuze, Jew`ae nynh michi rhua`ae kha Sabbath nin kya tuh vaelantung vawlan phang
         a um vae khyh ccaw cite, mih ccu`ae kha khyasah lan te mih rhua`ae kha law athua ccaw
         cite Pilat kha a ngiaku`ae.
         32 Oute rhawkaw`ae nynh oun thua`ae zah Jesu ryte a khiade`ae paw lukheitpaw ccu kha
         a khya`ae, te ccangpaw ccu kha mah a khya`ae.
         33 Thuasalama minmin nynh Jesu kya he thua`ae tuh phe chih vae cipaw kha muih`ae zah
         a ccu kha khya vae khyh`ae.
         34 Thuasalama rhawkaw`ae kyaze lukheit nynh a naw kya ccoi te thuin zah chii te tui
         palou a pou.
         35 Te kha-e a muih paw ccungccaw nynh ccaekiakhan, te a ccaekia tuh ahme, te nanning
         nynh na zyn nawlan oh aning nynh a hopaw tuh ahme cipaw kha aning nynh a ny.
         36 Pawccecize hynh-e uccaw`ae acyikupaw tuh, “Amaw a ru ccangkheit san khya thua lan
         khyh,” acikuh paw Ccathyaa accing nawlan nynh thua.
         37 Te ccangpaw kya Ccathyaa nynh, “A thuin`ae paw ccungccapaw kha ccungccaw`ae nynh
         oun do cih`ae,” bua a ci.
         38 Te hynh-e koute, Jew`ae rawri keiccu aphiru lante Jesu zuitu athua paw, Arimathia
         khua paw Josef nynh Jesu rhua kha lawku lan Pilat kha a ngiaku, te Pilat nynh a ua.
         Tukeiccu aning nynh cceih zah Jesu rhua kha a lawku.
         39 Te langmaw lya khuazi Jesu kalan a thua paw Nikodemas mah pound zakheit loukaw aripaw
         mura te aloe a pydekuhpaw mynkhuhpaw kha yn ccyng zah tuhlang yn thuabua.
         40 Oute minmin nynh Jesu rhua kha laah`ae zah Jew`ae rhuaccykunaw phung thyhte, mynkhuhpaw
         ryte boei nebaleihpaw te a rhua kha a lung`ae.
         41 Atu Jesu a khiadenaw`ae hmin kya khokhu ccangkheit a um, te tuh-e khokhu kya ccungccaw
         lukheit san a ccynaw boi loh lei`ae paw athawpaw shaw ccangkheit a um.
         42 Jew`ae Paccynku Nin athua keiccu te shaw tuh anae keiccu tuin kyakhe Jesu rhua kha
         minmin nynh a ccy`ae.

1 Lonaw nawkheit kyaze masaty nin awkhua takaw, phang amoh ung lyakhe Meri Magdalin
         tuh shaw kalan yn thua zah a fu`ae paw lung kha shaw kyate phe a nuekuh paw kha a
         muih.
         2 Oute Meri tuh ccue zah Simon Piter te Jesu nynh a sungsahpaw ccangpaw zuitu kalan
         thua zah minmin kha, “Ccungccaw`ae nynh Bawipaw rhua kha shaw kyate phe a law vae`ae,
         te paw kya nynh amaw kha a nung`ae cipaw kae nyh khyh,” a cipya`ae.
         3 Tukeiccu Piter te tuh-e ccangpaw zuitu tuh thokuh`ae zah shawku kalan a cceih`ae.
         4 Te mih luning te paryh ccue`ae zah ccangpaw zuitu nynh Piter kha po thoih zah shaw
         kalan masaty a thua.
         5 Te baling zah a do tuh nebaleihpaw boei phang a um paw kha a muih, tuhzemah a lungkhu
         lang tee khyh.
         6 Oute Simon Piter tuh yn dekuh bua zah yn thua, te shaw lungkhu lang po tee zah uccaw
         rawpaw amaw te phang a um paw kha a muih.
         7 Te a lu henawpaw pavua tuh nebaleihpaw boei ryte pynkheihlan um leite a makhaete
         phang bikuh paw kha a muih.
         8 Oute shaw kalan masaty a thua paw, tuh-e ccangpaw zuitu mah teebua zah a muih tuh
         a zyn.
         9 Pawccecize aning tuh a chih`ae paw kyate bua a tho hahe cih cipaw Ccathyaa kha minmin
         nynh la nyh loh khyh`ae.
         10 Oute zuitu`ae tuh mimaw mih inn lang bua a ki`ae.
         11 Thuasalama Meri tuh shaw atolang khe rawte phang thadyn, te a rah lalia lante baling
         zah shaw lungkhu lang a do.
         12 Te Jesu rhua a ccynaw`ae kyakhe, a lu lang lukheit, a ccu lang lukheit, vaaw ccungccaw`ae
         luning nynh arawpaw uccaw lawkute a dahung`ae paw kha a muih.
         13 Te minmin nynh Meri kha, “Nopinung, pawccemou na raw?” a cipya`ae. Meri nynh, “Ccungccaw`ae
         nynh ka Bawipaw kha phe a law vae`ae, te pawkya nynh a nung`ae cipaw ka ny khyh keiccu
         nynh ka raw,” cite a khung`ae.
         14 Te tuhte aning nynh he a ho koute, nuhlang khe maeleihkuh zah Jesu a thadyn paw kha
         a muih, tuhzemah Jesu nynh thua cipaw nyh khyh.
         15 Jesu nynh, “Nopinung, pawccemou na raw? Hungmou na ccung?” a cipya. Meri nynh khokhu
         ngawtupaw vosi cite tua zah amaw kha, “Bawihaepaw, hynh-e kyate amaw kha phe na cciakhae
         vae thua ze, teisangmou na nung kamaw hynh beih yn hopah lah kae nynh amaw kha ka
         lawkuh cih,” a cipya.
         16 Jesu nynh, “Meri!” cite a ko. Meri nynh maeleihkuh zah amaw kha, “Rabboni!” a ci,
         (tuh-e tuh Ccangpatu cipaw nynh thua).
         17 Jesu nynh, “Yn tung nan hin, pawccecize kae tuh ka Paaw kalan ka kaethung loh khyh,
         thuasalama ka neitaw`ae kalan la cceih lah, kae tuh ka Paaw te nanning nae Paaw, ka
         Pachia te nanning nae Pachia kalan ka kaethung cih cipaw kha minmin kha la hopah`ae,”
         a cipya.
         18 Meri Magdalin nynh cceih zah Bawipaw kha phe ka muih vae cipaw, te Bawipaw nynh hynh-e
         bya`ae hynh ka kalan yn hopya cipaw kha zuitu`ae kalan a hopya`ae.
         19 Oute lonaw kyaze masaty nin athua paw tuh-e nin kya zete he athua tuh, Jew`ae rawri
         keiccuze zuitu`ae pynkheihlan a sueluakunaw`ae kya thuakaw`ae kha pung he a khaw`ae
         tuh, Jesu yn thua zah angaelaku khe thadyn zah minmin kha, “Daenaw nae kya um sah,”
         a cipya`ae.
         20 Te tuhte he a ho te, a kuih te a naw kha minmin kalan a muihsah`ae. Oute zuitu`ae
         nynh Bawipaw kha he muih`ae tuh mih lungtua.
         21 Oute Jesu nynh minmin kha, “Daenaw nae kya um sah; ka Paaw nynh kamaw hynh yn saw
         hawte, nanning kha kae saw oh,” bua a cipya`ae.
         22 Te hynh-e he a ho koute, Jesu nynh minmin tungvaw hysaw zah, “Nanning nynh Thyaa
         Muisaw hynh mue oh;
         23 nanning nynh ccungccaw lukhakheit seinaw`ae kha na ngaethya oh ze, mih seinaw`ae
         tuh ngaethya athua, nanning nynh lukhakheit seinaw`ae kha na tynsah oh ze, mih seinaw`ae
         tuh phang atyn,” a cipya`ae.
         24 Thuasalama luhaw laening kyaze lukheit athua paw Didymas cikuh paw Thomas tuh Jesu
         a thua lya zuitu`ae ryte umbua khyh.
         25 Tukeiccu ccangpaw zuitu`ae nynh, “Kaening nynh Bawipaw kha phe kae muih vae,” cite
         a hopya`ae. Thuasalama aning nynh, “A kuih kya-e thingkhia vaemaw ka muih khyh ze,
         thingkhia vaemaw lungkhu lang ka kuihdung te ka putua khyh ze, a naw lungkhu lang
         ka kuih te ka putua khyh ze ka zyn lan khyh,” a ci.
         26 Te nin tarya acih koute a zuitu`ae tuh inn lungkhu lang bua um`ae zah Thomas mah
         minmin ryte a umbua, thuakaw`ae tuh phang khawkuh pite Jesu yn thua zah angaelung
         khe thadyn zah, “Daenaw nanning kya um sah,” a ci.
         27 Oute aning nynh Thomas kha, “Na kuihdung kha hynhlang yn putua lah ka kuih`ae hynh
         dotua, te na kuih kha hynhlang yn dyng lah ka naw lungkhu lang putua, te zyn leite
         um nan, thuasalama zyn ccavae,” a cipya.
         28 Te Thomas nynh, “Ka Bawipaw te ka Pachia,” cite amaw kha a khung.
         29 Jesu nynh, “Thomas, nang tuh kamaw hynh nae muih keiccuze na zyn, kamaw hynh yn muih
         leite a zyn`ae paw tuh hythuaccou`ae paw nynh thua,” a cipya.
         30 Te hynh-e ccauh kya azeikuh leipaw ccangpaw muihsanaw`ae patae kha mah Jesu nynh
         a zuitu`ae mitmuihnaw kya a langsaku ccaccing.
         31 Thuasalama Jesu tuh Kri, Pachia Ccapaw nynh thua cipaw nanning nynh na zyn nawlan
         oh, te tuhte na zyn oh zah amaw min liate nanning nynh hiinnaw na hoi ccaw oh cite
         nynh hynh-e`ae tuh zei athua.

1 Hynh-e`ae koute Tiberias rili pe khe Jesu nynh zuitu`ae kalan amaw te amaw kha bua
         a langkuh, te a langkupaw tuh hynhcihte nynh athua:
         2 Simon Piter te Didymas cikuh paw Thomas, te Galilee pee Kana khuapaw Nathania, te
         Zebedi ccaaw`ae, te ccangpaw a zuitu`ae luning pynkheihlan la um`ae.
         3 Simon Piter nynh minmin kha, “Ngasaw kyng lan ka cceih cih,” a cipya`ae. Minmin nynh,
         “Kaening mah kae cceihbua cih,” a ci`ae. Minmin tuh cceih`ae zah kohlung lungkhu lang
         vaekheihmawte a tee`ae, te kha-e khuazi tuh zawkheit san kyng khyh`ae.
         4 Thuasalama khua he yn dae tuh Jesu tuh varan langkhe phang thadyn; thuasalama zuitu`ae
         nynh Jesu nynh thua cipaw nyh khyh`ae.
         5 Oute Jesu nynh minmin kha, “Ka ccaaw oh, ae lanpaw ccangkhakheit san na hoi oh tou?”
         cite a khia`ae. Minmin nynh, “Kae hoi khyh,” cite a khung`ae.
         6 Te Jesu nynh minmin kha, “Kohlung ranglang khe mia kha vua oh lah na kyng cih oh,”
         a cipya`ae. Tukeiccu minmin nynh mia kha vua`ae zah ngasaw eih lung keiccu mih mia
         kha sue kho vae khyh`ae.
         7 Tukeiccu Jesu nynh a sungsah paw tuh-e zuitu nynh Piter kha, “E tuh Bawipaw nynh
         thua,” a cipya. Tukeiccu Simon Piter nynh Bawipaw nynh thua cipaw he a thae tuh avawlan
         e angki kha kikuh zah, (pawccecize ryalaw lya angki phe phaeku), rili lungkhu lang
         a sakuh bung.
         8 Te ccangpaw zuitu`ae tuh ngasaw`ae kha mia ryte oun dungbia`ae zah kohlung taraw
         te oun thua`ae, pawccecize minmin tuh varan langte eih sawkuh khyh`ae, dung zaning
         loukaw nynh a sawkuh`ae.
         9 Varan lang he oun thua`ae tuh tuin kya maeehue maee-e, te kha-e vawlan ngasaw ruakuh
         paw, te sanlou kha a muih`ae.
         10 Jesu nynh minmin kha, “Atu na kyng oh paw ngasaw abang kha oun cciakhae oh,” a cipya`ae.
         11 Simon Piter nynh kohlung kalan kae zah alepaw ngasaw zakheit sungpangaw zawthung
         te phe beihpaw mia kha varan langkhe a dung, te ngasaw patae aci zemah mia tuh pae
         khyh.
         12 Jesu nynh minmin kha, “Rang oh lah awkhua looh hynh oun ae oh,” a cipya`ae. Bawipaw
         nynh athua cipaw kha a ny`ae keiccu zuitu`ae kyaze hung nynh sanmah, “Nang hungmou
         na thua?” cite khia ngan vae khyh`ae.
         13 Oute Jesu nynh yn thua zah sanlou kha laah zah minmin kha a pya`ae, tuhhawte ngasaw
         kha mah a pya`ae.
         14 Hynh-e tuh Jesu a chih`ae paw kyate a thothui koute a zuitu`ae kalan amaw a langkupaw
         vaethungnaw nynh thua.
         15 Awkhua looh kha a ae`ae koute Jesu nynh Simon Piter kha, “Jonah ccapaw, Simon, hynh-e`ae
         nynh oun sungsah`ae laeze kamaw hynh nae sungsah tou?” cite a khia. Simon nynh, “Ou,
         Bawipaw, nang kae sungsah cipaw namaw phang na nyh,” a ci. Jesu nynh, “Ka tuutaw`ae
         kha looh la dang`ae,” a cipya.
         16 Jesu nynh, “Jonah ccapaw, Simon, kamaw hynh nae sungsah tou?” cite vaeningnaw bua
         a khia. Simon nynh amaw kha, “Ou, Bawipaw, nang kae sungsah cipaw namaw phang na nyh,”
         a cipya. Jesu nynh, “Ka tuu`ae kha la dooih`ae,” a cipya.
         17 Jesu nynh, “Jonah ccapaw, Simon, kamaw hynh nae sungsah tou?” cite vaethungnaw bua
         a khia. Bawipaw nynh, “Kamaw hynh nae sungsah tou?” cite vaethung cia a khia keiccu
         Piter a thinlungccih. Te Piter nynh amaw kha, “Bawipaw, nang tuh pawpaw balyn marya
         na ny, nang kae sungsah cipaw namaw phang na nyh,” a cipya. Jesu nynh, “Ka tuu`ae
         kha looh la dang`ae.
         18 Byaccaccing, byaccaccing kae hopya, na no lya tuh namaw te namaw na cciakuh cih zah
         na rynaw lang na cceih cih, thuasalama he nae taw vae tetuh na kuih`ae kha na zo cih
         zah ming`ae nynh ae hede cih`ae zah na ry leinaw lang ae cciakhae cih`ae,” a cipya.
         19 Jesu nynh hynh-e a hopaw tuh pawtahawpaw chinaw te nynh Piter nynh Pachia kha phu
         yn esah cih cipaw a langsapya paw nynh thua. Te hynhte he a ho koute, Jesu nynh Piter
         kha, “Kamaw hynh yn zui,” a cipya.
         20 Oute langmaw lya zerya aenaw kya Jesu by kha ngeikuh zah, “Bawipaw, nang ae phee
         cih paw tuh hungmou?” cite a khiatu, Jesu nynh a sungsahpaw zuitu mah yn zuiku bua
         paw kha Piter nynh maeleihkuh zah a muih.
         21 Kha-e paw kha Piter nynh he a muih tuh Jesu kha, “Bawipaw, hynh-e paw so pawcihte
         athua cih?” cite a khia.
         22 Jesu nynh, “Kamaw kae thua cia aning kha ka umsah ry ung ze, nang te pawmou asekuh?
         Nang tuh kamaw hynh yn zui,” a cipya.
         23 Oute hynh-e bya tuh uteno`ae laku kya, “Tuh-e zuitu tuh chih lan khyh a ci,” cite
         athaan; thuasalama aning tuh chih lan khyh cite Jesu nynh a kalan ho khyh, thuasalama,
         “Kamaw kae thua cia aning kha ka umsah ry ung ze, nang te pawmou asekuh?” cite rou
         nynh a ho.
         24 Hynh-e`ae kong ccaekiakhan paw tuh tuh-e zuitu thua zah hynh-e`ae kong a zeitu nynh
         thua, te a ccaekia tuh ahme cipaw kaening nynh kae ny.
         25 Te Jesu nynh a cyi paw ccangpaw uccaw mah patae a um ung, kha-e`ae kha khaleih zei
         athua ze, zeinaw lanpaw ccauh`ae kha laephipi nynh heize ccung kho lan khyh cite nynh
         ka tua. Amen.ActsActsActsActsActs

         2 Pou Theophilas, Jesu nynh a popaw locceihtu`ae kalan Thyaa Muisaw liate kaw a pya`ae
         koute, amaw lawthung athua nin cia, a cyi paw te a ccangpyapaw balyn kha langmaw lya-e
         ccaw kya phe ka zei vae.
         3 A teing koute kha-e locceihtu`ae kalan khe a sei kho leipaw ccaekia`ae patae te amaw
         a hiinnawpaw kong kha a langsapya`ae, nin sungpali cia minmin nynh a muih`ae, te Pachia
         peenaw te asekuhpaw uccaw`ae kong kha a hopya`ae.
         4 Te locceihtu`ae ryte pynkheihlan sueluakuh`ae zah minmin nynh Jerusalem kyate a pou
         khyh nawlan`ae, thuasalama Paaw kya-e Byakinpyakupaw kha a ngaw nawlan`ae minmin kha
         kawpya`ae. “Tuh-e tuh, nanning nynh ka kyate phe na thae vae oh;
         5 pawccecize Johan nynh tui kya baptisma a insah ccaccing`ae, thuasalama nanning tuh
         atu te nin patae aro maw Thyaa Muisaw kya baptisma-insah nae thua cih oh,” a cipya`ae
         paw kha nynh thua.
         6 Tukeiccu locceihtu`ae nynh pynkheihlan he sueluakuh`ae tuh amaw kha, “Bawipaw, atu
         lyahin nang nynh peenaw kha Israel`ae kalan bua na pyathui cih`ae tou?” cite a khia`ae.
         7 Te Jesu nynh minmin kha, “Paaw nynh amaw kawhoinaw kya a nung paw ccyh te kumvaelori
         tuh nanning nynh ny ho khyh.
         8 Thuasalama Thyaa Muisaw nanning tungvaw he yn thua te nanning nynh thungnaw kha nae
         mue cih oh; te nanning tuh Jerusalem kya, Judea ram balyn kya, Samaria ram kya te
         laephi adianaw kyacia kamaw ccaekia`ae na la thua cih oh,” a cipya`ae.
         9 Te hynh-e bya`ae he a ho koute minmin nynh a do`ae cciamang lyakhe Jesu tuh lawthung
         thua zah maeking nynh minmin mitmuihnaw kyate amaw kha zya a law.
         10 Khahte lawthung athua paw Jesu kha locceihtu`ae nynh vaawran lang riri a do`ae cciamang
         lyakhe ccungccaw luning nynh arawpaw uccaw kha lawkute minmin pe khe oun thadyn`ae.
         11 Te kha-e`ae nynh, “Galilee ccungccaw`ae, pawccemou nanning nynh vaawran langkhe na
         dothung oh? Hynh-e paw Jesu, nanning kyate vaawran lang lawthung athua paw na muih
         oh hawte ou khahcihte bua yn thua cih,” a cipya`ae.
         12 Oute minmin tuh Jerusalem kyate Sabbath ninkheit laanccia asawpaw Oliv cikuh paw
         mua kyate Jerusalem lang a ki`ae.
         13 Te minmin nynh he thua`ae tuh Piter, James, Johan, Andru, Filip, Thomas, Bartholomew,
         Matthai, Alfeas ccapaw James, Simon Zelot, te James neitaw Judas tuh a thuanaw`ae
         inn palung khaan langkhe a kaethung`ae.
         14 Hynhe` ae balyn tuh Jesu a nung Meri te a neitaw`ae ry, nopi`ae ryte lunglokute sawsangnaw
         kya thawte a pyakuh`ae.
         15 Te tuh-e ccyh kya milu lante zakheit lukuin loukaw acih`ae paw zuitu`ae laku Piter
         nynh thadyn zah,
         16 “Uteno`ae, Jesu a kyng`ae paw kha a cciakhaetu Judas konglang Thyaa Muisaw nynh David
         khalang kyate a hoty paw Ccathyaa hynh accing aho.
         17 Pawccecize aning tuh aening ryte riabua thua zah hynh-e Pachia ryalaw hynh a muebua.
         18 “Atu kha-e paw nynh cyiseimenaw amee te laekua sang kheit a re; te a lutabing lante
         ccahbung zah a vue ngaelung te phae paw zah a ring balyn pung toikuh.
         19 Te tuh-e kong Jerusalem kya a um`ae paw balyn nynh pung a ny`ae, tukeiccu mimaw mih
         bya te kha-e laekua kha, ‘Akeldama,’ a ci`ae, asuilan tuh, ‘Chii laekua,’ cipaw nynh
         thua.
         20 “Pawccecize Sam ccauh kya hynhte azeikuh: ‘Aning umnaw hmin tuh ccungccaw um leinaw
         lang tangsah lah hung ccungccaw nynh san khe kya um nan sah’; te, ‘Amaw ryalaw kha
         mingccangpaw nynh lawkuh sah,’ cite azeikuh.
         21 -
         22 “Tukeiccu Johan nynh baptisma insahnaw kyate tho zah Jesu tuh aening kyate lawthung
         athua nin cia, Bawipaw Jesu nynh aening laku tee zah pou te a um ccyh lya, aening
         ryte po a mungkuh bua`ae paw hynh-e ccungccaw`ae kyaze lukheit tuh amaw thothuinaw
         kong ho lan aening ryte ccaekia athua hahe aho,” a ci.
         23 Te minmin nynh ccungccaw luning, Jastas cite minphu`ae paw Barsabas cite a ko`ae
         paw Josef te Matthias kha a po`ae.
         24 Te minmin nynh, “Ccungccaw balyn thinlung a nyhtu, Bawipaw, nang nynh hynh-e luning`ae
         kyaze hungmou na po cipaw oun langsapakuh cite sawsang`ae.
         25 Ou khate Judas nynh amaw ungnaw lang ccia khylan cyiseimenaw liate phe a ccuetaw
         paw hynh-e ryalawnaw te locceihtuthuanaw kha na popaw ccungccaw nynh a muebua ccaw,”
         cite sawsang`ae.
         26 Te minmin nynh ccungthy kha dung`ae zah ccungthy tuh Matthias nynh a mue; te aning
         tuh locceihtu luhaw laekheit ryte riabua athua vae.

1 Te Pentikos nin he thua tuh minmin balyn tuh ahmin sang kheit kya pynkheihlan pung
         a um`ae.
         2 Te myarya arupaw khise hawte roi ccangkheit tuh vaawran langte vaekheihmawte tuin
         kya yn thua zah minmin a umnaw`ae kha-e inn kyakhe phe abeih.
         3 Te maee lo zah akuekuhpaw lae`ae tuh minmin kya oun langkuh zah milu raveih tungvaw
         kya accah.
         4 Te minmin balyn tuh Thyaa Muisaw te phe beih`ae zah Muisaw nynh honaw a pya`ae thyhhawte
         minmin nynh ccangpaw bya te a ho`ae.
         5 Te tuh-e ccyh lya vaawran zakaw um paw minphuin miakaw kyaze Pachia kalan a pyakuh`ae
         paw Jew`ae tuh Jerusalem kya a la um`ae.
         6 Tuh-e roi tuh he accae te ccungccaw zapi tuh pynkheihlan oun thua`ae zah zuitu`ae
         nynh a ho`ae paw kha mimaw mih bya raveihte a thae`ae keiccuze mih ngaeangthua.
         7 Te minmin balyn tuh mih ngaeangthua, mih khuaruaru zah, “Dotua oh, hynh-e`ae balyn
         tuh Galilee bya a ho`ae paw thua khyh`ae tou?
         8 Te pawcihtemou aening nynh ah puikhae oh paw ahmaw bya raveihte ah thae oh paw tuh?
         9 Parthian`ae, Medes`ae, Elamit`ae te Mesopotamia ram kya, Judah ram kya, Kapadosia
         ram kya, Pontas ram kya, Asia ram kya,
         10 Frikia ram kya, Pamfilia ram kya, Izip ram kya, te Libia ram kya, Sirene pepan kya
         um`ae paw te Rom ram kya-e mikhia`ae, Jew`ae te beiknaw kalan a tee thaw`ae paw,
         11 Kretan`ae te Arab`ae nynh a ho`ae paw bya`ae hynh aening nynh ahmaw bya te ah thae
         oh paw tuh khuaruaru lan um paw Pachia ryalaw nynh athua,” cite lukheit te lukheit
         a hokuh`ae.
         12 Tukeiccu minmin balyn tuh mih khuaruaru, mih ngaeangthua zah, “Hynh-e hynh paw suilan
         mou?” cite lukheit te lukheit a hokuh`ae.
         13 Ccungccaw abang nynh, “Hynh-e ccungccaw`ae tuh athawpaw misutui te nynh phe bia`ae,”
         cite sarisarya lante a ci`ae.
         14 Thuasalama Piter nynh luhaw laekheit ryte thadynte a roi saw zah minmin a hopya`ae
         paw tuh: “Judah ccungccaw`ae, nanning te Jerusalem kya na um oh paw nae balynte hynh-e
         hynh nyh oh lah ka bya hynh oun ngaepya tua oh.
         15 Pawccecize hynh-e ccungccaw`ae tuh nanning nynh na tua oh hawte rui khyh`ae, pawccecize
         atu tuh awkhua suimilan ccangthungnaw rou nynh acih ung.
         16 Thuasalama hynh-e tuh profeh Joel nynh a la hosyapaw kha nynh athua. A ho paw tuh:
         17 ‘Pachia nynh, nyathya nin kya hynhcihte yn cyikuh cih, minphuin balyn tungvaw kya
         ka Muisaw kha ka bu cih; te nae ccapaw`ae te nae ccanung`ae nynh profehbya ho cih`ae,
         te nae ccangvae`ae nynh vizin oun muih cih`ae, te nae pawpi`ae nynh maan oun sah cih`ae.
         18 Tuh-e ccyh kya ka seepaw`ae te ka seenung`ae tungvaw ka Muisaw ka bu cih zah minmin
         nynh profehbya ho cih`ae.
         19 Te luki lang vaawlui kya ngaeangnaw ka langsah cih zah akaw lang laephi vawlan chii,
         maee te maeekhuh muihsanaw`ae ka langsah cih.
         20 BAWIPAW kya-e alesaepaw te ri lan umpaw nin a thua maw khuanin tuh mohnaw lang tang
         cih zah sawpaw tuh chii lang yn tang cih.
         21 Te ou tuhcihte hunghung zemah BAWIPAW min a ko paw ccungccaw tuh khum athua cih,’
         a ci.
         22 “Israel ccungccaw`ae, hynh-e bya`ae hynh ngaetua oh; naemaw nynh mah na ny oh hawte,
         Nazareth paw Jesu tuh nanning laku kya Pachia nynh nawccawkhaepaw ccungccaw nynh thua,
         amaw liate nynh nanning laku kya Pachia nynh ngaeang lan um paw ryalaw`ae, khuaruarunaw`ae
         te muihsanaw`ae kha a langsaku.
         23 Pachia kya-e nytynaw te paccynty paw khuakhannaw liate Jesu tuh ah athua, nanning
         nynh na kyng oh zah kawbya zui lei`ae paw kuih te na khiade oh zah phe na chia oh.
         24 Aning tuh chinaw kya-e ccinaw nynh phang kyngde lan athua kho khyh keiccuze kha-e
         ccinaw kyate Pachia nynh supah zah amaw kha phe a thosah vae.
         25 Pawccecize amaw konglang te David nynh a hopaw tuh: ‘Ka mitmaevaw kya BAWIPAW kha
         pei ka muih, pawccecize kae ka pia khyh nawlan aning tuh ka ranglang kya a um.
         26 Tukeiccu ka thinlung a lungpaw zah ka lae tuh a lungtua; tuhlaeze ka ngesaw mah ngaehoinaw
         kya a hae-ung cih.
         27 Pawccecize nang nynh ka hiinnaw-muisaw kha Hades kya na nungsya lan khyh zah, namaw
         kya-e Athyaapaw kha mah na thuhsah lan khyh.
         28 Nang nynh kamaw kha hiinnaw laanpi phe nae nysah vae. Na umnaw kya kamaw kha lungtuanaw
         te phe nae biasah cih,’ a ci.
         29 “Uteno`ae, ciihan kyaze paaw athua paw David kong hynh rhawhoyte kae hopya tua oh,
         David tuh chih zah u athua, te a shawku tuh aening kya atunin cia phang a um.
         30 Aning tuh profeh athua keiccu, pynsaw lante amaw ciihan lungkhu te Kri kha Pachia
         nynh yn thosah cih zah amaw suitungkhung vawlan dahungsah lan amaw kya Pachia nynh
         byakankupaw byakan kha phe a ny.
         31 Hynh-e hynh muihty te, Kri thothuinaw kong kha, a muisaw tuh Hades kya cciataw thua
         khyh, a ngesaw nynh mah thuhnaw kha muih khyh, cite a ho.
         32 Hynh-e Jesu hynh Pachia nynh phe thosah vae, hynh-e konglang kaening balyn tuh ccaekia`ae
         nynh kae thua.
         33 Tukeiccu aning tuh Pachia ranglang khe hangthung thua vae zah byakinpyakupaw Thyaa
         Muisaw kha Paaw kyate phe mue vae zah atu nanning nynh na muih oh zah na thae oh paw
         hynh-e hynh phe a bu vae.
         34 -
         35 “Pawccecize David tuh vaawran lang kae khyh; thuasalama David nynh amaw a hokupaw
         tuh: ‘ “Na rhaw`ae kha na ccusy lang kae raepya makhia cia, nang tuh ka ranglang khe
         dahung,” cite BAWIPAW nynh ka Bawipaw kha a cipya.’
         36 “Tukeiccu nanning nynh na khiade oh paw Jesu ccaccei kha Pachia nynh Bawi lang te
         Kri lang phe a rae vae cipaw kha Israel minphuin balyn nynh ccaerarihlan nyh oh,”
         cite Piter nynh a ci.
         37 Atu hynh-e bya kha minmin nynh he a thae`ae tuh mih bung kya sua`ae zah Piter te
         ccangpaw locceihtu`ae kha, “Uteno`ae, pawmou kae cyih cih?” cite a khia`ae.
         38 Oute Piter nynh minmin kha, “Nae seinaw ngethya athua nawlan, ngaesikuh oh lah nanning
         milu raveihte Jesu Kri min kya baptisma-in oh, ou khate Thyaa Muisaw lasung kha na
         mue cih oh.
         39 Pawccecize byakinpyakupaw tuh nanning hanlan, nanning nae ccaaw`ae hanlan te asaw
         lang um`ae paw kya ah Bawipaw Pachia nynh a ko`ae paw balyn hanlan nynh thua,” a cipya`ae.
         40 Te ccangpaw bya patae te ccaekiakhan zah, “Thinlung kyh leipaw hynh-e ciihan kyate
         khumnaw muebua oh,” cite thawte a hy`ae.
         41 Oute a bya kha lungtuate a lawkuh paw ccungccaw`ae tuh baptisma-in`ae; te tuh-e nin
         kya ccungccaw thungthung loukaw biachih athua.
         42 Te minmin tuh locceihtu`ae ccangpyanaw kya te vaeccawkunaw kya, sanlou ianaw kya
         te sawsangnaw kya tynkaring lang po a umbua`ae.
         43 Te ccungccaw miakaw nynh rinaw a hoi`ae, te ngaeangnaw patae te muihsanaw`ae kha
         locceihtu`ae nynh a langsaku`ae.
         44 Te a zyn`ae paw balyn tuh pynkheihlan um`ae zah pawpaw balyn kha a hoikheih`ae.
         45 Te mih hoi paw te mih uccaw`ae kha zua`ae zah ccungccaw miakaw kalan ahobou thyhte
         a nee`ae.
         46 Te minmin tuh tempal kya nin takyh pynkheihlan sueluakuh`ae zah inn kheit koute inn
         kheit sanlou iathungku te, thinlung pynkheit te, lungtuate mih looh kha leih a ae`ae.
         47 Pachia kha thehoysah`ae zah ccungccaw`ae balyn malang maehoynaw kha a mue`ae. Te
         Bawipaw nynh khumnaw mue`ae paw kha nin takyhte kriccawbu kalan a biachih.

1 Zete suimilan ccangtakuanaw sawsang ccyh lyakhe Piter te Johan tuh tempal kalan pynkheihlan
         a cceihthung`ae.
         2 Te a nung vue kya mawte a ccukhoupaw ccungccapaw lukheit kha oun puih`ae; tempal
         lungkhu lang a tee`ae paw kha bawngnaw ngiaku khylan ‘Puithya’ acikuh paw sakoih pe
         khe kha-e paw kha nin takyh leih a nung`ae.
         3 Tempal lungkhu lang tee lan cih vae`ae paw Piter te Johan kha kha-e paw nynh he a
         muih tuh, ‘Yn pyabua oh’ cite a ngiaku`ae.
         4 Te Piter nynh Johan ryte kha-e paw kha rirido zah, “Kaening hynh oun dotua,” a cipya.
         5 Te aning nynh minmin kyate ccangkhakheit ka mue vae cih cite ngaehoite minmin kha
         a do.
         6 Oute Piter nynh, “Phua te sui ka hoi khyh; thuasalama ka hoi paw kha nang kae pya;
         Nazareth paw Jesu Kri min te thokuh lah cceih,” a cipya.
         7 Te a ranglang kuih te kyng zah a tho; te vaekheihmawte a ccu te a ccukhilua ru`ae
         tuh thawzung a mue`ae.
         8 Te aning tuh thohkuh zah a thadyn, te cceih zah minmin ryte tempal lungkhu lang a
         tee`ae; laanpi cciate, thohkute Pachia kha thehoysah.
         9 Tuhte cciabiate Pachia thehoysah te a um paw kha ccungccaw balyn nynh a muih`ae.
         10 Te minmin nynh aning tuh tempal voidu kya Puithya Sakoih zung khe bawngnaw ngiaku
         lan leih dahung paw nynh athua cipaw kha a nyh`ae, te amaw kya acyikuh paw kong kha
         mih khuaruaru zah mih ngaeangthua.
         11 Te dansah athua vae paw ccukhoupaw nynh Piter te Johan kyakhe phang a bekuh tuh ccungccaw
         balyn nynh myarya ngaeangthua te mih kalan Solomon maepaw acikuh paw maepaw langkhe
         pynkheihlan a ccue`ae.
         12 Te kha-e kha Piter nynh he a muih tuh ccungccaw`ae kha, “Israel ccungccaw`ae, nanning
         pawccemou hynh-e hynh nae ngaeangthua? Hynh-e paw hynh kaening nynh kaemaw thungnaw
         te, Pachia phe kae zyn keiccuze kae cciasah khopaw hawte nanning nynh kaening hynh
         pawccemou raerae nae do oh?
         13 Abraham, Isaak te Jakob Pachia, ah minpaaw`ae Pachia nynh a Ccapaw Jesu kha phu-esah
         vae; kha-e Jesu kha nanning nynh Pilat kalan na ah oh zah aning nynh saw lan he a
         noukuh tuh nanning nynh amaw kha saw lan phe na ei oh.
         14 Thuasalama nanning nynh Athyaapaw te Adingpaw kha na vua oh zah ccungccaw theihtupaw
         kha nae kalan sawpya lan na ngiaku oh.
         15 Te hiinnaw Bawipaw kha nanning nynh na chia oh, kha-e Bawipaw kha Pachia nynh a chih`ae
         paw kyate phe a thosah vae, ou kha-e konglang kaening tuh ccaekia`ae nynh kae thua.
         16 Te Jesu min zynnaw liate, tuh-e amaw min nynh na muih oh zah na ny oh paw hynh-e
         paw hynh a thawsae sah. Athua, amaw kyate mue paw zynnaw nynh nanning balyn malang
         hynh-e paw hynh accingpaw dannaw kha a pya.
         17 “Te atu mah, uteno`ae, nanning ae uk oh paw uktu`ae nynh a cyi`ae hawte nanning nynh
         mah na ny khyh oh keiccu nynh na cyi oh cipaw ka ny.
         18 Thuasalama Kri tuh a teing cih cite langmaw lya Pachia nynh a profeh`ae balyn khalang
         kyate a langsaty paw kha, hynhte a ccingsah paw nynh thua.
         19 Tukeiccu Bawipaw mitmuihnaw kyate thawzung thawsanaw ccyh yn thuasah nawlan, nae
         seinaw khawsungpya athua nawlan te,
         20 nanning hanlan a khang vae paw Jesu Kri kha Pachia nynh yn saw nawlan ngaesikuh oh
         lah lung paleihkuh oh.
         21 Laephipi thotakaw te amaw kya-e athyaapaw profeh`ae khalang kyate Pachia nynh a hosyapaw
         uccaw balyn bua nungthuinaw a thua mawlaezung vaawran nynh kha-e Kri kha a lehkhan
         cih.
         22 Pawccecize Mawsi nynh ah minpaaw`ae kalan, ‘BAWIPAW nae Pachia nynh nae uno`ae kyate
         kamaw yn lopaw Profeh lukheit kha nanning hanlan yn pousah cih. Aning nynh nanning
         kalan a hopaw miakaw kha na la ngae cih oh.
         23 Te ou tuhte kha-e Profehbya a ngae leipaw ccungccaw miakaw tuh amaw ccungccaw`ae
         laku kyate khaleih ro athua cih,’ a cipya`ae.
         24 “Athua, profeh Samuel kyate tho zah amaw koute a ho paw profeh`ae balyn nynh mah
         a la ho`ae hawte hynh-e nin`ae kong hynh a hoty`ae.
         25 Nanning tuh profeh`ae ccaaw nynh na thua oh; te Pachia nynh Abraham kalan, ‘Na ciihan
         kyate laephi kya-e minphuin balyn nynh hythuaccou cih`ae,’ cite a hopaw, ah minpaaw`ae
         ryte a rae paw byakin te asekuh`ae paw nynh na thua oh.
         26 Nanning milu raveih nynh cyiseinaw kyate na paleihku oh paw kya, nanning kha hythuapya
         khylan, Pachia nynh a Ccapaw Jesu kha thosah zah masaty nanning kalan yn saw,” cite
         Piter nynh a hopya`ae.

1 Te locceihtu`ae nynh ccungccaw`ae kalan a hopya`ae lyakhe ranpibawi`ae, tempal ngawtu`ae
         te Sadusi`ae tuh oun thuabua`ae zah,
         2 locceihtu`ae nynh ccungccaw`ae kha ccangpah`ae zah Jesu liate a chih`ae paw kyate
         thothuinaw kong a ho`ae keiccuze myarya mih lungvaw a saw.
         3 Te minmin nynh locceihtu`ae kha kyng`ae zah tuhlya khuazi vae keiccuze minmin kha
         awkhualan cia thunginn kya a nung`ae.
         4 Tuhzemah mih phunghopaw kha a thae paw ccungccaw patae nynh a zyn`ae; tuhte a zyn`ae
         paw tuh milu lante thungpangaw loukaw acih`ae.
         5 Ou tuhte awkhualan he athua tuh uktu`ae, piccang`ae, te kawbya ccangpatu`ae,
         6 te ranpibawi lupi Annas, te Kaiafas, Johan, Alexanda te ranpibawi ciihan`ae balyn
         tuh Jerusalem kya pynkheihlan a sueluakuh`ae.
         7 Te minmin nynh Piter te Johan kha angaelung kya nung`ae zah, “Paw thungnaw te mou,
         tukhyhze hung min liate mou nanning nynh hynh-e hynh na cyi oh?” cite a khia`ae.
         8 Oute Piter tuh Thyaa Muisaw te phe beih zah minmin kha, “Ccungccaw uktu`ae te Israel
         piccang`ae nanning,
         9 a cyikuh kho leipaw ccungccapaw hanlan rae paw ahoypaw ryalaw keiccu, pawcihte nynh
         aning tuh a dan cipaw keiccu, atunin kaening tuh akaw-aleih bya nae khia oh athua
         lanze;
         10 nanning nynh na khiade oh zah Pachia nynh a chih`ae paw kyate a thosah paw Nazareth
         paw Jesu Kri min liate, amaw liate nynh hynh-e ccungccapaw tuh nanning malang ngedan
         te a thadyn cipaw hynh nanning balynte Israel ccungccaw`ae balyn nynh nyh oh.
         11 Hynh-e tuh, ‘Nanning inn saktu`ae nynh na nue oh paw lung, aki lang-e abapi huapaw
         lung lang yn tang paw kha nynh thua.’
         12 Mingccangpaw kya khumnaw kharyh um khyh; pawccecize Jesu min laelan aening oun khum
         kho lanpaw vaawran zakaw ccungccaw`ae laku ccangpaw min um khyh,” cite a hopya`ae.
         13 Atu Piter te Johan kya-e rawthungnaw kha minmin nynh muih`ae zah minmin tuh ccawthya
         lei`ae, huataw ccungccaw`ae cipaw kha he nyh`ae tuh mih ngaeangthua. Te minmin luning
         tuh Jesu ryte po umkheih`ae paw cipaw kha bua a nythui`ae.
         14 Te dansah athua paw ccungccapaw nynh minmin ryte phang a thadyn paw kha a muih`ae
         tuh rawsete pawsang ho kho vae khyh`ae.
         15 Thuasalama locceihtu`ae kha kungsi zung kyate pou lan kaw a pya`ae koute minmin nynh
         mimaw laku byahokuh`ae.
         16 “Hynh-e ccungccaw`ae hynh pawte ah cyih cih oh? Minmin kyate raerae alangkuh paw
         muihsanaw kha Jerusalem kya um`ae paw balyn kalan phe langkuh vae zah aening nynh
         kha-e kha ah ei kho vae khyh oh.
         17 Thuasalama kha-e kha ccungccaw`ae laku kya houh apazaeku khyh nawlan, atu te hung
         ccungccaw sanmah hynh-e min te a hopya vae khyh ccaw`ae minmin kha thawte ah khee
         ngaw oh,” cite a hokuh`ae.
         18 Te minmin nynh locceihtu`ae kha ko`ae zah Jesu min liate kharyh a ho khyh nawlan`ae
         te a ccangpya khyh nawlan`ae kawpya`ae.
         19 Thuasalama Piter te Johan nynh minmin kha, “Pachia kawngae laeze nanning kawngae
         hua lanpaw tuh Pachia malang akyh cih tou, kyh lan khyh tou cipaw naemaw nynh byapia
         oh.
         20 Pawccecize kaening tuh kae muih paw te kae thae paw uccaw`ae kong kha ho leite kae
         um kho khyh,” cite a khung`ae.
         21 Te minmin nynh locceihtu`ae tungvaw detahnaw lanpaw pawsang he muih khyh`ae tuh furawsya
         ki`ae zah phe a cciasah`ae. Pawccecize kha-e acyikuh paw hanlan ccungccaw balyn nynh
         Pachia kha thehoysah`ae keiccu nynh thua.
         22 Pawccecize hynh-e dannaw muihsanaw a tungvaw kya alangkuh paw ccungccapaw tuh kum
         sungpali lae acih vae.
         23 Te he a cciasah`ae te locceihtu`ae tuh mimaw mih phu kalan cceih`ae zah alepaw ranpibawi`ae
         te piccang`ae nynh mih kalan a hopya`ae paw balyn kha a thaesah`ae.
         24 Te minmin nynh kha-e kha he a thae`ae tuh, pynkheih lante Pachia kalan roisaw`ae
         zah, “Bawipaw, nang tuh vaawran te laephi te rili te kha-e kya um paw balyn a raetupaw
         Pachia nynh na thua.
         25 Nang nynh na seepaw David khalang kyate, ‘Pawccemou minphuin`ae nynh mih bungpaw
         zah ccungccaw`ae nynh ccakaepaw uccaw kong hynh a pheeku`ae?
         26 Laephi siapharan`ae nynh thadyn`ae zah uktu`ae nynh BAWIPAW te a Kri kha rawsete
         pynkheihlan a sueluakuh`ae,’ cite phe na hoty vae.
         27 -
         28 “Langmaw lya na kuih nynh cyi lan cite a paccynpaw te na eenaw nynh cyi lan a la
         paccyn vae paw miakaw kha cyi khylan, satho phe na thuh vae paw, athyaapaw na Ccapaw
         Jesu kha Herod te Pontias Pilat nynh Zenta`ae te Israel ccungccaw`ae ryte e khuapi
         kyahin pynkheihlan sueluakuh`ae zah a rawse`ae paw tuh thangccingpaw nynh thua.
         29 Te pou Bawipaw, atu minmin kya-e furawnaw hynh dotua. Na bya hynh rawhoy te kae ho
         kho nawlan rawthungnaw oun pyabua.
         30 Athyaapaw na Ccapaw Jesu min liate muihsanaw te ngaeangnaw`ae a langku nawlan, ngeccih
         dansah khylan na kuih yn dyngtua,” cite sawsang`ae.
         31 Te minmin sawsang`ae koute pynkheihlan a sueluakunaw`ae ahmin tuh ahy; te minmin
         balyn tuh Thyaa Muisaw te beih`ae zah Pachia bya kha rawhoy te a ho`ae.
         32 Te a zyn`ae paw ccungccaw zapi tuh thinlung ccangkheit te hiinnaw-muisaw ccangkheit
         hoi`ae zah hung nynh sanmah a uccaw ccangkhakheit kha kamaw kya-e ci vae khyh; thuasalama
         pawpaw balyn kha a mangkheih`ae.
         33 Te Bawipaw Jesu thothuinaw kong kha locceihtu`ae nynh alepipaw thungnaw te ccaekiakhan`ae
         zah alepipaw thawccinaw tuh minmin balyn tungvaw kya a um.
         34 Minmin laku ahoboupaw ccungccaw hung sanmah um khyh; pawccecize laekua hoi`ae paw
         te inn hoi`ae paw balyn nynh kha-e`ae kha zua`ae zah, a zuanaw`ae paw amee kha oun
         ccyng`ae.
         35 Locceihtu`ae ccu leihpaw khe a pung`ae; te lukhakheit hanlan ahobou thyhte ccungccaw
         miakaw kha a nee`ae.
         36 Te Barnabas cite locceihtu`ae nynh minphu`ae paw, (tuh-e asuilan tuh thawzungpyanaw
         ccapaw cipaw), Saiparas ram e paw Levi ciihan paw Joses tuh,
         37 a hoi paw laekua kha zua zah kha-e a zuanaw mee phua kha yn ccyng zah locceihtu`ae
         ccu leihpaw khe a nung.

1 Thuasalama Ananias cikuh paw ccungccapaw nynh a zu Sapphira ryte a hoi`ae paw laekua
         kha a zua`ae.
         2 Te amee abang kha a zu mah a nyhbua lante a nungkubang. Te abang kha yn ccyng zah
         locceihtu`ae ccu leihpaw khe a nung.
         3 Te Piter nynh, “Ananias, Thyaa Muisaw kha hyngpya khylan te laekua na zuanaw mee
         abang nungkubang khylan pawccemou Setan nynh na thinlung kha phe ae biasah?
         4 Kha-e kha na zua maw, na kya-e thua khyh tou? Kha-e kha na zua koute namaw kaw khya
         khyh tou? Pawccemou na thinlung kya hynhcihte na poi? Ccungccaw`ae kha na hyngpah
         khyh lahyn, thuasalama Pachia lakha na hyngpya,” a ci.
         5 Te Ananias tuh hynh-e bya he a thae tuh khuliakuh zah phe a chih; te hynh-e kong
         a thae`ae paw ccungccaw balyn tuh myarya a rih`ae.
         6 Te ccangvae`ae nynh thokuh`ae zah Ananias kha ah lung`ae koute poukhae`ae zah a u`ae.
         7 Te tuh-e koute suimilan ccangthung loukaw he aro koute a zu tuh paw nynh acyiku cipaw
         ny leite yn tee.
         8 Te Piter nynh, “Laekua kha tuhzeih mawte tou na zua oh? Kamaw hynh yn hopya tua,”
         a cipya. Te aning nynh, “Athua, tuhzeih mawte nynh kae zua,” a ci.
         9 Oute Piter nynh amaw kha, “Bawipaw Muisaw syntaw khylan pawcihtemou pynkheihlan nae
         lung aloku? Dotua, na vawpaw a uh`ae paw mih ccu tuh thuakawzung nynh a um ung, te
         nang kha mah ae cciakhae cih`ae,” a cipya.
         10 Oute Sapphira tuh Piter ccu leihpaw khe vaekheihmawte khuliakuh zah phe a chih; te
         ccangvae`ae nynh tee`ae zah a chi paw kha he muih`ae tuh cciakhae`ae zah a vawpaw
         pe khe a uubua`ae.
         11 Te hynh-e kong a thae paw ccungccaw patae te kriccawbu balyn tuh myarya a rih`ae.
         12 Te locceihtu`ae kuih liate ccungccaw`ae laku muihsanaw`ae te khuaruarunaw`ae patae
         langsaku athua. Te minmin balyn tuh Solomon Maepaw kya pynkheihlan a um`ae.
         13 Te tuhlaepaw hung ccungccaw sanmah minmin kalan pykuh bua ngan khyh`ae; thuasalama
         ccungccaw`ae nynh minmin kha kou a hothung`ae.
         14 Te nopi ry, pise ry ccungccaw zapi zyntu`ae kha Bawipaw kalan houhouh biachih athua.
         15 Piter nynh po yn ccia vae ze a mynlyh nynh san lukhakheit tungvaw kya a khaw ccaw
         cite ngeccih`ae kha laanpi lang oun cciakhae`ae zah ikhung te iphae vawlan a nung`ae.
         16 A pepan e khua`ae kyate ccungccaw zapi mah Jerusalem lang oun thua`ae zah ngeccih`ae
         te athyaa leipaw muisaw`ae nynh vawsaw pya`ae paw kha oun cciakhae`ae; te minmin balyn
         tuh marya dansah athua`ae.
         17 Oute ranpibawi lupi te amaw ryte umkheih`ae paw, Sadusi`ae balyn tuh thokuh`ae zah
         thinrianaw te phe beih`ae.
         18 Te locceihtu`ae kha kyng`ae zah ranzae thunginn lungkhu khe a saw`ae.
         19 Thuasalama khuazi khe Bawipaw kya-e vaaw ccungccapaw nynh thunginn thuakaw`ae kha
         hung zah minmin kha poukhae`ae zah,
         20 “Cceih oh, tempal kya thadyn oh lah hynh-e hiinnaw bya`ae balyn hynh ccungccaw`ae
         kalan hopah oh,” a cipya`ae.
         21 Te minmin nynh kha-e kha he a thae`ae tuh awkhua takaw khe tempal lungkhu lang tee`ae
         zah a ccangpya`ae. Thuasalama ranpibawi lupi te amaw ryte umkheih`ae paw nynh oun
         thua`ae zah kungsi`ae te Israel ccungccaw`ae kya-e piccang`ae balyn kha ko`ae zah
         locceihtu`ae kha mih kalan cciakhae khylan ccungccaw`ae kha thunginn lang a saw`ae.
         22 Thuasalama tempal ringtu`ae nynh thunginn kya thua`ae zah zuitu`ae kha he muih vae
         khyh`ae tuh ki`ae zah,
         23 “Thunginn tynkaringlan akhawkuh paw kha kae muih ccaccing, te thung a ngawtu`ae mah
         thuakaw malang atolang khe a la thadyn`ae; thuasalama thuakaw he kae hung tuh a lungkhu
         kya hung ccungccaw sanmah kae muih khyh!” cite a ho`ae.
         24 Atu ranpibawi lupi, te tempal ngawtu lupi te alepaw ranpibawi`ae nynh kha-e kong
         kha he thae`ae tuh paw vema yn cyikuh cih cite mih khuaruaru.
         25 Oute ccungccaw lukheit yn thua zah, “Dotua oh, nanning nynh thunginn kya na saw oh
         paw ccungccaw`ae tuh tempal kya thadyn`ae zah ccungccaw`ae kha a ccangpya`ae!” cite
         minmin kha a hopya`ae.
         26 Oute tempal ngawtu lupi tuh tempal ngawtu`ae ryte cceih`ae zah locceihtu`ae kha reihi-
         reih-ae nung leite a cciakhae`ae; pawccecize ccungccaw`ae nynh lung te oun deihsei
         cih`ae cite a rih`ae.
         27 Te minmin kha cciakhae`ae zah kungsi`ae malang khe a nung`ae. Te ranpibawi lupi nynh,
         28 “Hynh-e min te na ccangpah lan khyh oh cite tyntetyn lang nanning kha kaw kae pya
         khyh oh tou? Te dotua oh, nanning nynh Jerusalem kya nae doctrine te phe na biasah
         oh zah hynh-e Ccungccapaw chii hynh kaening tungvaw thuasah lan na paccynku oh!” cite
         minmin kha a khia`ae.
         29 Oute Piter te ccangpaw zuitu`ae nynh, “Ccungccaw`ae bya laeze Pachia bya hynh kaening
         tuh kae ngae hua aho.
         30 Nanning nynh thing vawlan na sae oh zah na chia oh paw Jesu kha aening ah minpaaw`ae
         Pachia nynh phe thosah vae.
         31 Israel`ae kha ngaesikunaw te seingaethyanaw pya khylan Pachia nynh amaw kha uktu
         Bawi lang te Khumtu lang khang zah a ranglang khe phe a hangthung vae.
         32 Te kaening tuh hynh-e uccaw`ae konglang a ccaekia`ae nynh kae thua; te Pachia nynh
         amaw kaw a ngae paw ccungccaw`ae kha a pya paw Thyaa Muisaw mah ccaekia nynh athuabua,”
         a ci`ae.
         33 Tuh-e bya he thae`ae tuh mih bungpaw zah minmin kha chia lan khuakhanku`ae.
         34 Oute ccungccaw`ae balyn nynh sawtua`ae paw, kawbya ccangpatu, Kamaliel acikuh paw,
         Farasipaw nynh kungsi kya thadyn zah locceihtu`ae kha atolang sosoh pousah lan kawpya`ae.
         35 Te ccungccaw`ae kha, “Israel ccungccaw`ae nanning, hynh-e ccungccaw`ae tungvaw cyi
         lan na paccynku vae oh paw hynh hoyte tuakuh oh.
         36 Pawccecize anuhlang lya Theudas acikuh paw nynh thokuh zah amaw te amaw kha ccungccaw
         lukheit nynh ka thuabua cite a pooku. Te ccungccaw zapali loukaw amaw kalan a mungkuh
         bua`ae. Aning tuh chia thua zah amaw kawngae`ae paw balyn tuh pung phiakuh`ae zah
         pawlang tang khyh`ae.
         37 Tuh-e paw koute milu ccazing law ccyh lyakhe Judas acikuh paw Galilee paw nynh thokuh
         zah ccungccaw patae kha amaw nuhlang a zuisahku`ae. Aning mah phe chih zah amaw a
         zui`ae paw balyn mah pung phiakuh`ae.
         38 Te atu nanning kha kae hopya oh, hynh-e ccungccaw`ae hynh sibia oh lah mimaw um lan
         um`ae sah; pawccecize hynh-e khuakhannaw te hynh-e ryalawnaw tuh ccungccaw`ae kya-e
         athua ze pawlang tang lan khyh.
         39 Thuasalama e tuh Pachia kya-e athua lanze nanning nynh na roh kho lan khyh oh; naemaw
         kha Pachia rawsetu`ae lang poh nae tang sei paleih oh zya,” cite a hopya`ae.
         40 Te tuh-e bya tuh minmin nynh mih nawccah; te minmin nynh locceihtu`ae kha ko`ae zah
         a bua`ae koute Jesu min te phung na ho vae lan khyh oh cite kawpya`ae zah minmin kha
         a cciasah`ae.
         41 Locceihtu`ae tuh Jesu min hanlan maethyanaw teing lan angaekuh`ae cite oun tuabua`ae
         cikuh`ae zah kungsi`ae mitmuihnaw kyate lungtuate a pou`ae.
         42 Te Jesu tuh Kri nynh thua cite tempal kya te inn takyh kya ccangpyanaw te phunghonaw
         kha nin takyh dae khyh`ae.

1 Te tuh-e ccyh lya zuitu`ae he a pungthung`ae tuh Helenih`ae nynh Hebru`ae kha rawsete
         ccohnuakunaw yn pou; pawccecize Helenih`ae mih numae`ae kha nin takyh looh pyanaw
         kya pyabua khyh`ae cite a ccohnuaku`ae.
         2 Oute locceihtu luhaw laening nynh zuitu`ae patae kha ko`ae zah, “Aening nynh Pachia
         bya hynh cciataw te ccaboi rya hynh ah law lan oh ccan khyh.
         3 Tukeiccu uteno`ae, Thyaa Muisaw te, hawnaw te phe beihpaw, thehoyccoupaw ccungccaw
         lusari kha nanning laku ccung oh, hynh-e ryalaw hanlan minmin kha ah khang oh ccaw.
         4 Thuasalama aening tuh sawsangnaw kalan te Pachia bya ryalawnaw kalan hynh pei ah
         pyakuh ngaw oh,” a ci`ae.
         5 Te tuh-e bya nynh ccungccaw zapi khaleih kha lungrythuasah. Te minmin nynh zynnaw
         te, Thyaa Muisaw te, phe beihpaw Stifen, te Filip, Prokhoras, Nikanor, Timon, Parmenas,
         te Antiok khua paw Jew beiknaw kalan a paleikuh paw Nikolas kha a po`ae.
         6 Khae` ae kha locceihtu`ae malang a nung`ae; te locceihtu`ae nynh sawsangpah`ae zah
         mih kuih kha minmin tungvaw a khan`ae.
         7 Te Pachia bya tuh pazaekuh zah zuitu`ae tuh Jerusalem kya houh pungthung`ae; te ranpibawi`ae
         patae pi nynh zynnaw kaw a ngae`ae.
         8 Te Stifen tuh zynnaw te, thungnaw te, phe beihpaw thua zah myarya alepaw khuaruaru
         ngaeangnaw te muihsanaw kha ccungccaw`ae laku kya a langsaku.
         9 Oute a lue`ae paw kya-e Sinakok a ci`ae paw kyate Sairenia`ae, Alexandria`ae, Silisia
         ram e te Asia ram e ccungccaw`ae abang nynh thokuh`ae zah Stifen ryte a eikuh`ae.
         10 Tuhzemah Stifen nynh a honawpaw hawnaw te Muisaw kha minmin nynh khee kho khyh`ae.
         11 Oute, “Hynh-e paw nynh Mawsi te Pachia kha alue lante bya a ho paw kaening nynh phe
         kae thae,” cite a ho lanpaw ccungccaw`ae kha minmin nynh aphiru lante zya a soih`ae.
         12 Te minmin nynh ccungccaw`ae, piccang`ae te kawbya ccangpatu`ae kha a hy`ae; te Stifen
         kha ccianua`ae zah a kyng`ae, te kungsi zung lang a cciakhae`ae.
         13 Te minmin nynh ahme leipaw ccaekia`ae kha konua`ae zah, kha-e`ae nynh, “Hynh-e paw
         nynh hynh-e athyaapaw hmin te Kawbya hynh alue lante bya pei a ho;
         14 pawccecize, ‘Nazareth paw hynh-e Jesu nynh hynh-e hmin hynh yn roh cih zah Mawsi
         nynh aening oun pya paw phungbya kha yn rulae cih,’ cite hynh-e paw nynh a hopaw kha
         kaening nynh phe kae thae,” a ci`ae.
         15 Te kungsi zung kya a dahung`ae paw balyn nynh Stifen kha rirido`ae tuh a mae kha
         vaaw ccungccapaw mae hawte a muih`ae.

1 Te ranpibawi lupi nynh, “Tuh-e bya`ae tuh tuhte thua tou?” cite a khia.
         2 Te Stifen nynh, “Uteno`ae te paaw`ae, la ngaetua oh: Ah minpaaw Abraham nynh Haran
         kya a um maw, Mesopotamia ram kya a um lyaze phu-enaw Pachia nynh a kya langkuh zah,
         3 ‘Na umnaw ram kyate pou lah na puithua`ae kha poutaw`ae lah kae nynh kae muihsah
         cih paw ram kalan khe cceih,’ a cipya.
         4 “Oute Abraham tuh Kaldian ram kyate toikuh zah Haran kyakhe a um; te tuin kyate a
         paaw he chih tuh atu nanning na umnaw oh hynh-e ram kalan hin Pachia nynh a nuesaku.
         5 Te e ram kya ccuphelyh sanmah Pachia nynh amaw kha rho lang pya khyh; tuhzemah Abraham
         nynh ccaaw lukheit san a saah mawze amaw te a ciihan`ae hanlan e ram hynh rho lang
         kae pya cih cite Pachia nynh bya phe kinpyaku vae.
         6 Te Pachia nynh hynhte a ho: A ciihan`ae tuh ram ccangpaw kya a khia a vekuh cih`ae,
         te minmin tuh seetangnaw kalan cciakhae athua cih`ae zah kum zapali cia ming`ae nynh
         a tua a sah cih`ae.
         7 ‘Te minmin seetangnaw kya a nung`ae paw minphuin kha kae nynh bya ka pia cih,’ Pachia
         nynh a ci; ‘ou tuhkoute minmin tuh a pou cih`ae zah hynh-e hmin kya kamaw kha rya
         yn lawpah cih`ae,’ a ci.
         8 Te Pachia nynh vindung awkunaw te asekuhpaw byakinnaw kha Abraham kalan a pya. Tukeiccu
         Abraham nynh Isaak kha saah zah nin taryanaw kya vindung awpya, te Isaak nynh Jakob
         a saah, te Jakob nynh ciihan kyaze phinthonaw paaw`ae luhaw laening kha a saah.
         9 “Te ciihan kyaze paaw`ae nynh eiungnaw hoi`ae zah Josef kha Izip ram lang a zua`ae.
         Thuasalama Pachia tuh Josef ryte um zah,
         10 a vawsawnaw balyn kyate amaw kha luesah zah Izip siapharan Pharoh malang maehoynaw
         te hawnaw kha a pya; te Pharoh nynh Izip ram uktu lang te a innbyn balyn uktu lang
         Josef kha a khang.
         11 “Oute Izip ram balyn te Kanaan ram balyn kya ccakangnaw te alepipaw vawsawnaw um
         zah ah paaw`ae tuh ae lanpaw hoi vae khyh`ae.
         12 Thuasalama Jakob nynh Izip ram kya looh a um cipaw he a thae tuh ah minpaaw`ae kha
         masaty a saw`ae.
         13 Te vaeningnaw kya Josef nynh a u`ae kha a nysaku`ae; te Josef puithua`ae kha Pharoh
         kalan a nysah`ae.
         14 Oute Josef nynh a paaw Jakob kha byataw zah a puithua`ae balyn sungsari lu pangaw
         kha amaw kalan a kobua`ae.
         15 Te Jakob tuh Izip ram lang cceihbung zah tuin kya amaw te ah minpaaw`ae tuh phe chih`ae.
         16 Te minmin kha Shekem khua lan cciakhae`ae zah Shekem kyaze paaw athua paw Hamor a
         ccaaw`ae kya-e Abraham nynh phua te a re paw shawku kyakhe a ccy`ae.
         17 “Thuasalama Pachia nynh Abraham kya byakinpyakupaw byakinnaw ccyh thuanaw he anae
         tuh kha-e ccungccaw`ae tuh Izip ram kya pungthung`ae zah,
         18 Josef kha a nyh leipaw ccangpaw siapharan alangkuh cia a pungthung`ae.
         19 Kha-e paw nynh aening ah puithua`ae kha phee`ae zah mih ccaaw taraw`ae kha a chi
         ccaw`ae cite ccaring na vua cih oh cite ah minpaaw`ae kha a tua a sah`ae.
         20 “Ou tuh-e ccyh lya tuin myarya apuithyapaw Mawsi tuh pui zah a paaw inn kya sathung
         cia a kua`ae.
         21 Te aning kha ccaring he vua`ae te Pharoh ccanung nynh khuinkuh zah amaw a ccapaw
         lang a kuaku.
         22 Te Mawsi tuh Izip ccungccaw`ae kya-e hawnaw balyn kha marya ccangkuh zah byahonaw
         kya te ryalawnaw kya a thungpaw nynh thua.
         23 “Te aning nynh kum sungpali he accing tuh Israel ccungccaw`ae a uno`ae kalan pae
         rynaw thinlung yn hoi.
         24 Te a unopaw lukheit kha Izippaw nynh a tua a sah paw kha he a muih tuh pangkhaw zah
         a hanlan ccaeliarupya, te Izippaw kha phe a buatheih.
         25 Te Pachia nynh minmin kha hynh-e paw kuih liate yn luesah cih`ae cipaw kha a uno`ae
         nynh mang a nyhthya cih`ae cite Mawsi nynh a tuaku; thuasalama minmin nynh nyhthya
         khyh`ae.
         26 Te awkhualan mimaw te mimaw a pekuh`ae paw kalan khe cceih zah, ‘Ccungccaw`ae pi
         hynh lou, nanning tuh uteno khaw na thua oh, pawccemou naemaw te naemaw na peku oh?’
         cite minmin kha a phia`ae.
         27 “Thuasalama a innpaw paw kha atazae leite a cyihtupaw nynh Mawsi kha daetu zah, ‘Hung
         nynh mou nang hynh kaening tungvaw uktu lang te byapiatu lang ae khang?
         28 Inkhawnin Izippaw na chia hawte kamaw hynh chia lan nae ry tou?’ a ci.
         29 “Tuh-e bya kha Mawsi nynh he a thae tuh ccue zah Midian ram kyakhe mikhiapaw lang
         a tang, tuin kya ccapaw luning a saah.
         30 “Te kum sungpali he aro tuh Sinai Mua kin rangkaw khe thabu kya aruapaw maeesoi kyakhe
         Bawipaw kya-e vaaw ccungccapaw tuh Mawsi kalan a langkuh.
         31 Kha-e kha Mawsi nynh he a muih tuh a ngaeangthua zah a pe lante do lan cite he a
         naekuh tuh Bawipaw kyate roi nynh a kalan yn ccae zah,
         32 ‘Kae tuh na minpaaw`ae Pachia, Abraham Pachia, Isaak Pachia te Jakob Pachia nynh
         ka thua,’ a cipya. Te Mawsi tuh thyngkuh zah do ngan vae khyh.
         33 Oute BAWIPAW nynh, ‘Na phanah kha na ccu kyate khahkuh, pawccecize na thadynnaw hmin
         tuh athyaapaw laekua nynh thua.
         34 Izip ram kya um`ae paw ka ccungccaw`ae kya-e vawsaw riathaenaw kha phe ka muih ccaccing
         vae, te minmin nynh a siaruanaw`ae paw roi kha phe ka thae vae zah minmin kha thua
         khylan nynh kae rungbung; atu rang lah nang kha Izip ram lang kae saw cih,’ a cipya.
         35 “ ‘Hung nynh mou nang hynh uktu lang te byapiatu lang ae khang?’ cite minmin nynh
         a nue`ae paw kha-e Mawsi ccaccei kha Pachia nynh uktu lang te luesatu lang thabu kya
         yn langkuh paw vaaw ccungccapaw liate a saw paw nynh thua.
         36 Aning nynh Israel ccungccaw`ae kha poukhae`ae zah Izip ram kya, Rili Se kya te rangkaw
         kyakhe kum sungpali lungkhu khuaruaru ngaeangnaw te muihsanaw kha a langsapya`ae.
         37 “Tuh-e paw tuh Israel ccungccaw`ae kalan, ‘BAWIPAW nae Pachia nynh nae uno`ae kyate
         kamaw alopaw Profeh lukheit kha nanning hanlan yn pousah cih, amaw bya kha na ngae
         cih oh,’ cite a hotupaw Mawsi nynh athua.
         38 “Aning tuh rangkaw kya pumkunaw kya thuasah, Sinai Mua kya amaw kalan bya a hopah
         paw vaaw ccungccapaw ryte thuasah, aening ah minpaaw`ae ryte thuasah a la um paw,
         aening kalan pya lanpaw ahiinpaw byaphy kha a mue paw nynh thua.
         39 Amaw bya kha aening ah minpaaw`ae nynh la ngae khyh`ae, thuasalama phe a nue`ae.
         Te mih thinlung kyate Izip ram lang bua ki a ry`ae keiccu,
         40 Aaron kha, ‘Kaening malang a cceih lanpaw pachia`ae kha kaening hanlan yn raepah;
         Izip ram kyate kaening oun cciakhaetupaw hynh-e Mawsi kya pawcihte nynh acyiku cipaw
         kae nynh vae khyh,’ cite a hopya`ae.
         41 Te tuh-e nin kya minmin nynh vaetua tohlaw kha rae`ae zah kha-e zohtuh kalan silawkunaw
         a rae`ae. Mimaw mih kuih te a rae`ae paw kya mih lungpaw.
         42 Profeh`ae ccauh kya, ‘Pou Israel ccungccaw`ae, nanning nynh rangkaw kya kum sungpali
         cia na chia oh paw saring`ae te silawkunaw`ae kha kamaw kalan tou nae pya oh?
         43 Nanning nynh Moloh e bu te nae pachia Remphan kya-e awsi, beik lan na raeku oh paw
         azuh`ae kha phe na lawku vae oh; tukeiccu kae mah nanning kha Babilon khuapi khunglang
         kae cciakhae cih oh,’ cite azeikuh hawte, Pachia nynh paleihtawkuh`ae zah vaawran
         kya-e uccaw`ae kha beik khylan minmin kha phe a vua vae`ae.
         44 “Mawsi nynh a muih paw pungsan thyhte ccaekia te asekuhpaw beikbuu kha na rae cih
         cite Pachia nynh Mawsi kha a hopya hawte, rangkaw kya ccaekia te asekuhpaw beikbuu
         kha aening ah minpaaw`ae nynh a hoi`ae.
         45 Nuhlang te a thua`ae paw aening ah paaw`ae nynh kha-e beikbuu kha Zenta`ae nynh a
         peenaw`ae ram lungkhu lang Joshua ryte a teekhae`ae. Kha-e Zenta`ae kha Pachia nynh
         David she kyacia aening ah minpaaw`ae kyate a deepya`ae.
         46 David tuh Pachia kya-e maehoynaw kha mue zah Jakob Pachia umnaw lanpaw ahmin muepya
         lan a peki.
         47 Thuasalama Solomon nynh Pachia hanlan tempal kha a sak.
         48 “Tuhzemah Ahang Huaccepaw Pachia tuh kuih te rae paw tempal kya um khyh.
         49 “ ‘Vaawran tuh ka suitungkhung thua zah laephi tuh ka ccusynaw nynh thua; pawtahawpaw
         inn mou nanning nynh nae sakpah cih oh?’ BAWIPAW nynh a ci. ‘Tukhyhze ka hae-ungnaw
         ahmin tuh pawtahawpaw mou athua?
         50 Hynh-e`ae balyn tuh ka kuih nynh a rae paw thua khyh tou? a ci,’ cite profeh nynh
         a ho hawte nynh thua.
         51 “Lungkhung`ae zah thinlung kya te nakaring kya vindung awkuh lei`ae paw nanning!
         Thyaa Muisaw kha pei na rawse oh; nae minpaaw`ae nynh a cyi`ae hawte nanning mah na
         cyibua oh.
         52 Nae minpaaw`ae nynh hung profeh kha mou tuasah leite a nung`ae? Adingpaw Ccungccapaw
         yn thuanaw lanpaw kong a hopaty`ae paw kha minmin nynh phe chia`ae; atu nanning tuh
         kha-e Adingpaw a pheetu`ae te a theihtu`ae nynh na thua oh.
         53 Nanning tuh vaaw ccungccaw`ae paccynpyanaw liate kawbya kha na mue oh zemah na zui
         khyh oh,” cite Stifen nynh a ci.
         54 Minmin nynh hynh-e bya`ae kha he a thae`ae tuh mih bungpaw zah Stifen kha mih hawzynua`ae.
         55 Thuasalama Stifen tuh Thyaa Muisaw te phe beih zah vaawran langkhe riridothung zah
         Pachia phu-enaw te Pachia ranglang a thadyn paw Jesu kha a muih.
         56 Te Stifen nynh, “Dotua oh, vaawran ahungkuhpaw te Ccungccaw Ccapaw nynh Pachia ranglang
         a thadyn paw kha ka muih,” a ci.
         57 Oute minmin nynh roi accae lante thawte sia`ae zah mih nakaring kha huhkuh`ae zah
         pynkheih lante Stifen kha a ccuenua`ae,
         58 te khuapi atolang khe ccaring vua`ae zah lung te a deih`ae. Te ccaekia`ae nynh mih
         uccaw`ae kha Saul acikuh paw ccangvaepaw ccu leihpaw khe a pung`ae.
         59 Te minmin nynh lung te a deih`ae lyakhe, Stifen nynh Bawipaw kha ko zah, “Bawipaw
         Jesu, ka muisaw hynh yn lawpah,” a ci.
         60 Te a ccukharutung zah, “Bawipaw, hynh-e seinaw hynh minmin kya ccuinpah nan`ae,”
         cite roi accae lante a sia. Te hynh-e he a ho koute zya a ih vae.

1 Te Stifen a chianaw`ae kya Saul mah a nawccahbua. Tuh ccyh lya Jerusalem kya um paw
         kriccawbu kya alepipaw tuasahnaw a um; te locceihtu`ae holeite, kriccaw`ae balyn tuh
         Judah pee te Samaria pee kya po phiariphiarae pung a um`ae.
         2 Te beiknaw lante a zuakuhpaw ccungccaw`ae nynh Stifen kha uh`ae zah a hanlan thawmawte
         a raw a khui`ae.
         3 Saul nynh tuh kriccawbu thawte ronaw kha a rae. Inn takyh lungkhu lang tee zah nopi`ae,
         pise`ae kha sue`ae zah thunginn kya a sang`ae.
         4 Tukeiccu phiariphiarae um`ae paw nynh ahmin takyh lang cceih`ae zah Pachia bya kha
         a ho`ae.
         5 Oute Filip tuh Samaria khuapi lang cceihbung zah Kri thehoypaw kha a hopya`ae.
         6 Te ccungccaw zapi nynh thae`ae zah Filip nynh a langsakupaw muihsanaw`ae kha he muih`ae
         tuh a hopaw bya kha pynkheihlan a ngae`ae.
         7 Pawccecize athyaa leipaw muisaw bahkuhpaw ccungccaw`ae lungkhu te athyaa leipaw muisaw`ae
         tuh raerae sia`ae zah a pou`ae; te kuihccuchihpaw patae te a ccukhou`ae paw patae
         tuh a dan`ae.
         8 Te tuh-e khuapi kya alepipaw lungtuanaw a um.
         9 Thuasalama Simon acikuh paw ccungccapaw lukheit nynh tuh-e khuapi kya langmaw lya
         mitleihthyanaw la pia he zah amaw tuh alesaepaw ccungccaw nynh ka thua la cikuh zah
         Samaria khuapi kya-e ccungccaw`ae kha mih ngaeang la thuasah`ae.
         10 Te adih huapaw kyate alehua paw kyacia, minmin balyn nynh amaw kalan khe mih nawtua`ae
         zah, “E ccungccapaw tuh Pachia kya-e alepaw thungnaw nynh thua,” cite a ho`ae.
         11 Te mitleihthyanaw te minmin kha khaw cia mih ngaeangthuasah vae`ae keiccuze minmin
         nynh amaw kalan mih nawtua`ae.
         12 Thuasalama Filip nynh Pachia peenaw konglang te Jesu Kri min kong a hopaw kha minmin
         nynh he a zyn`ae tuh nopi ry, pise ry baptisma-in`ae.
         13 Oute Simon amaw mah a zyn bua vae; te baptisma-in koute Filip kya zuikuh bua zah
         alangkuh paw khuaruaru lan um paw ryalaw`ae te muihsanaw`ae kha muih zah a ngaeang
         myarya thua.
         14 Te Jerusalem kya um paw locceihtu`ae nynh Pachia bya kha Samaria`ae nynh phe ccoubua
         vae`ae cipaw kha he a thae`ae tuh Piter te Johan kha minmin kalan a saw`ae.
         15 Tuh-e`ae nynh he thua`ae tuh Samaria`ae nynh Thyaa Muisaw a ccoubua ccaw`ae cite
         mih hanlan sawsangpya`ae.
         16 Pawccecize minmin tuh Bawipaw Jesu min kya kyalya baptisma-in`ae zah minmin kyaze
         hung tungvaw sanmah Thyaa Muisaw ccah bang loh khyh.
         17 Oute Piter te Johan nynh mih kuih kha mih tungvaw khang`ae zah minmin nynh Thyaa
         Muisaw kha a mue`ae.
         18 Te locceihtu`ae kuih khangnaw liate Thyaa Muisaw tuh mue athua cipaw kha Simon nynh
         he a muih tuh minmin kha phua pya`ae zah,
         19 “A tungvaw kuih ka khang paw miakaw nynh Thyaa Muisaw a ccoubua nawlan kae mah hynh-e
         kawhoinaw kha yn pyabua oh,” a cipya`ae.
         20 Thuasalama Piter nynh, “Pachia lasung tuh phua te re kho lan cite na tuaku keiccuze
         na phua tuh namaw ryte rohsah!
         21 Nang tuh hynh-e kya na sekuh bua khyh; pawccecize na thinlung tuh Pachia mitmuihnaw
         kya hme khyh.
         22 Tukeiccu hynh-e na hoyleinaw kong hynh ngaesikuh lah na thinlung-tuanaw kha ngaethya
         na thua nawlan Pachia kalan sawsangkuh.
         23 Pawccecize nang tuh khyanaw kya-e sanyngkhaw kya te hoyleinaw kya-e seetangnaw kya
         nynh na um cipaw ka ny,” a cipya.
         24 Oute Simon nynh, “Hynh-e na hopaw uccaw`ae hynh ka tungvaw kya ccangkheit san a thua
         khyh nawlan nanning nynh ka hanlan Bawipaw kalan saw oun sangpah bua oh,” cite a khung.
         25 Te minmin nynh ccaekiakhan`ae zah Bawipaw bya kha he a ho`ae koute Jerusalem lang
         ki`ae zah Samaria`ae khua patae kya thehoypaw kha a ho`ae.
         26 Te Bawipaw kya-e vaaw ccungccapaw nynh Filip kha, “Thokuh lah Jerusalem kyate Gaza
         lang a cceihbung paw rangkaw laanpi khate alia langkhe cceihbung,” cite a hopya. Tuh-e
         tuh rangkaw nynh thua.
         27 Te Filip tuh thokuh zah a cceih. Te dotua, Ethiopia siapharannung Kandas kuihkaw
         alepipaw kawhoinaw hoitu, siapharannung sisua balyn dooihtu tingreihkuh paw Ethiopiapaw
         tuh Pachia beik lan cite Jerusalem lang cceih zah,
         28 he a ki lyakhe, amaw vaetualee kyakhe dahung zah profeh Isaiah ccauh kha a ria.
         29 Te Muisaw nynh Filip kha, “Cceih, naekuh lah hynh-e vaetualee kalan kaebua,” a cipya.
         30 Te Filip nynh a kalan khe ccue zah, tuh-e paw nynh profeh Isaiah ccauh a ria paw
         kha he a thae tuh, “Na ria paw kha nang nynh na thaethya tou?” cite a khia.
         31 Te aning nynh, “Ccungccaw lukhakheit nynh yn hopya khyh lanze pawtemou kae nynh ka
         thaethya kho cih?” a ci. Te aning nynh Filip kha amaw ryte dahungkheih lan yn kaebua
         cite a ko.
         32 Kha-e paw nynh a ria paw Ccathyaa tuh: “Sawtheihtupaw kalan a cciakhae`ae paw tuu
         hawte amaw kha a cciakhae`ae; te tuutaw nynh a mingngotupaw malang sia leite a um
         hawte aning tuh a mung kha a myh.
         33 Zakaw a sangsakunaw kya ming`ae nynh atazae lei lante amaw kha byapia`ae; amaw hiinnaw
         kha laephi kyate lawpya athua keiccuze hung nynh mou a ciihan`ae kha a thaesah vae
         cih?” a cikuh.
         34 Tuh-e tingreihkuh paw nynh, “Hynh-e hynh profeh nynh hungmou a honuathe? Amaw tou?
         Tukhyhze mingccangpaw tou a honuathe? Beih yn hopah,” cite Filip kha a khia.
         35 Oute Filip nynh kha-e Ccathyaa khate tho zah Jesu kong kha a hopya.
         36 Minmin nynh tuhte laanpi kya he a cceih`ae tuh tui umnaw sang kheit kya a thua`ae;
         te tingreihkuh paw nynh, “Dotua, hynh-e kya tui phang um; baptisma-in lan pawnynh
         mou kamaw hynh yn khaw?” a ci.
         37 Te Filip nynh, “Nang nynh na thinlung balynte na zyn thua ze na in kho,” a cipya.
         Te aning nynh, “Jesu Kri tuh Pachia Ccapaw cipaw ka zyn,” cite a khung.
         38 Te vaetualee kha thadyn sah lan kawpya zah minmin paryhte, Filip te tingreihkuh paw,
         tui lungkhu lang cceihbung`ae zah Filip nynh kha-e paw kha baptisma-in sah.
         39 Te minmin nynh tui kyate he oun pou`ae tuh Bawipaw kya-e Muisaw nynh Filip kha po
         zoukhae zah tingreihkuh paw nynh muih vae khyh; te aning tuh a ccianaw laanpi kya
         lungtuate a cceih.
         40 Thuasalama Filip tuh Azotas khua kyakhe langkuh zah tuin kyate Sisaria khua kyacia
         khua takyh kalan khe cciate thehoypaw kha a ho.

1 Te Saul tuh Bawipaw zuitu`ae kha rawsete furawnaw te chianaw kha hy lang sue zah
         ranpibawi lupi kalan khe cceih zah,
         2 pise zemah, nopi zemah e Ccianaw kya-e lukhakheit kha a muih ze kyng lan zah Jerusalem
         lang cciakhae khylan cite Damaskas khua kya um paw sinakok uktu`ae kalan pya lanpaw
         ccaw`ae kha amaw kyakhe a ngiaku.
         3 Te tuhte khuaccung zah Damaskas khua pe yn thua; te vaawran kyate awnaw nynh amaw
         po voilu lan vaekheihmawte phaephae a ah.
         4 Te aning tuh laephi kya a khuliakuh; te, “Saul, Saul, pawccemou nang nynh kamaw hynh
         nae tua nae sah?” cite a hopah paw roi kha a thae.
         5 Te Saul nynh, “Bawipaw, nang tuh hungmou?” cite a khung. Te Bawipaw nynh, “Kae tuh
         na tua na sah paw Jesu nynh ka thua; ccungzuing kha na sy lanze na hanlan arupaw nynh
         thua,” a cipya.
         6 Te aning nynh thyngkute a ngaeangthua zah, “Bawipaw, pawmou nae cyisah ry?” a ci.
         Te Bawipaw nynh, “Thokuh lah khualae lungkhu langkhe cceih lah na cyi lanpaw kha ae
         la hopah cih`ae,” a cipya.
         7 Te amaw ryte khuaccung`ae paw ccungccaw`ae tuh yccae leite a thadyn`ae, roi kha a
         thae`ae zemah hung ccungccaw san muih khyh`ae.
         8 Te Saul tuh laephi kyate thokuh zah a mit he dae tuh hung sanmah muih kho vae khyh;
         te minmin nynh a kuih te kyng`ae zah Damaskas khua lungkhu lang a cciakhae`ae.
         9 Te aning tuh nin thung cia ngawmuih khyh zah looh mah ae khyh, tui mah neih khyh.
         10 Te Damaskas khua kya Ananias acikuh paw zuitu lukheit a um; Bawipaw nynh kha-e paw
         kalan vizin kyate, “Ananias,” cite a ko. Te aning nynh, “Bawipaw, dotua e kya mang
         ka um,” a ci.
         11 Te Bawipaw nynh, “Thokuh lah Adingpaw cite minphu`ae paw laanpi langkhe cceih lah
         Judas inn kyakhe Tarsuh khua paw Saul acikuh paw kha la ccung, pawccecize aning tuh
         sawsang cciamang.
         12 Ananias acikuh paw nynh yn tee zah a mit ngawmuih nawlan amaw tungvaw a kuih khang
         paw kha vizin kyate phe a muih vae,” a cipya.
         13 Oute Ananias nynh, “Bawipaw, kha-e paw nynh Jerusalem kya na mithyaa`ae tungvaw hoyleinaw
         kha pawcih nynh a rae cipaw kha ccungccaw patae nynh a ho`ae paw ka thae.
         14 Te na min a ko paw balyn kha kyng kho nawlan, e kya kawhoinaw kha alepaw ranpibawi`ae
         kyate a mue,” a ci.
         15 Thuasalama Bawipaw nynh, “La cceih, pawccecize aning tuh Zenta`ae, siapharan`ae te
         Israel ccungccaw`ae malang kamaw min ccaekiakhan khylan kamaw nynh ka popaw uccaw
         nynh thua.
         16 Pawccecize aning tuh kamaw min keiccuze pawcih nynh vawsaw teing cih cipaw kae nynh
         amaw kha ka langsapah cih,” a cipya.
         17 Te Ananias tuh cceih zah inn lungkhu lang a tee; te a kuih kha Saul tungvaw khang
         zah, “Ka neitaw Saul, nae ccia lya laanpi kya na kalan yn langkuh paw Bawipaw Jesu
         ccaccei nynh, nang ngaw na muih nawlan te Thyaa Muisaw te phe na bia nawlan kamaw
         hynh yn saw,” a cipya.
         18 Te vaekheihmawte Saul mit kyate ngasawkaleih akhuakuh paw hawte thua zah ngawmuih
         vae, te thokuh zah baptisma-in.
         19 Te aning tuh aepaw ae zah a thaw yn sae vae. Oute Saul tuh Damaskas khua kya um paw
         zuitu`ae ryte nin khaw cia a umkheih`ae.
         20 Te Paul nynh sinakok kyakhe, “Jesu tuh Pachia Ccapaw nynh thua,” cite Kri kong kha
         palou a ho kanmaw vae.
         21 Te a hopaw kha a thae paw balyn nynh mih ngaeangthua zah, “E paw hynh Jerusalem kya
         Bawipaw min te sawsang`ae paw kha a rohtu te minmin kha hee lan zah alepaw ranpibawi`ae
         kalan cciakhae khylan cite hynhlang yn cceihtupaw kha thua khyh tou?” a ci`ae.
         22 Thuasalama Saul tuh a thaw houhouh sae zah hynh-e Jesu tuh Kri ccaccing nynh thua
         cite he a ccaesah tuh Damaskas khua kya um paw Jew`ae kha mih ngaeangthuasah`ae.
         23 Te nin patae aro koute Jew`ae nynh Saul kha chia lan cite khuakhanku`ae.
         24 Thuasalama kha-e mih khuakhannaw kha Saul nynh phe a ny. Te minmin nynh Saul kha
         kae chia ccaw cite koikua kha khuazi, khuadae pei a ngaw`ae.
         25 Tukeiccu zuitu`ae nynh Saul kha khuazi khe laah`ae zah sua kya phang`ae zah khua
         lungrua vawlan te a sawbung`ae.
         26 Te Saul nynh Jerusalem lang he a thua tuh zuitu`ae kalan mungku bua lan a noukuh;
         thuasalama minmin balyn nynh aning tuh zuitu nynh athua cipaw zyn khyh`ae zah amaw
         kha a rih`ae.
         27 Thuasalama Barnabas nynh amaw kha hoei zah locceihtu`ae kalan a cciakhae. Te aning
         nynh Bawipaw kha laanpi kya pawcihte nynh a muih cipaw, Bawipaw nynh a kalan byahopya
         paw te aning nynh Damaskas kya Jesu min te rawhoy te phungho cipaw kha a hopya`ae.
         28 Te Saul tuh Jerusalem kya locceihtu`ae ryte teekheih`ae zah a poukheih vae`ae.
         29 Te Saul nynh Bawipaw Jesu min te rawhoy te phung a ho; te Helenih`ae ryte bya a eikuh`ae;
         te minmin nynh Saul kha chia lan a nouku`ae.
         30 Kha-e kha uteno`ae nynh he nyh`ae tuh Saul kha Sisaria khua lang cciakhae bung`ae
         zah Tarsuh khua lang a saw`ae.
         31 Oute Judah ram, Galilee ram te Samaria ram balyn kya kriccawbu`ae tuh daenaw hoi`ae
         zah tynsathung athua`ae. Te Bawipaw rawrinaw kya te Thyaa Muisaw ngaengansanaw kyakhe
         um`ae zah a pungthung`ae.
         32 Ou tuhcihte Piter tuh ahmin takyh kalan po khuaccung zah Luda khua kya a um paw mithyaa`ae
         kalan po a thua.
         33 Te tuin kya kum tarya cia a iphae kya huekuh zah a kuihccuchihpaw Aenias acikuh paw
         ccungccapaw kha a muih.
         34 Te Piter nynh, “Aenias, Jesu Kri nynh nang kha ae dansah, thokuh lah na iphae kha
         kuekuh,” a cipya. Te aning tuh vaekheihmawte po a thokuh.
         35 Te Luda khua te Saron khua kya um`ae paw balyn nynh khae paw kha muih`ae zah Bawipaw
         kalan a paleihkuh`ae.
         36 Joppa khua kya Tabitha acikuh nung zuitu lukheit a um; Tabitha cipaw asuilan tuh
         Dorkas cipaw nynh thua. Tuh-e nopinung tuh ahoypaw ryalaw te thuasah, pyanaw cyisahnaw
         te thuasah phe beihpaw nynh thua.
         37 Te tuh-e nin ccyh lya aning tuh ccih zah phe a chih; tui he a sing`ae koute palung
         khaan kyakhe a nung`ae.
         38 Te Luda khua tuh Joppa khua te anaekuh paw thua zah tuh-e khua kya Piter a um cipaw
         kha zuitu`ae nynh he thae`ae tuh Piter nynh mih kalan arangte yn ccia ccaw cite ccungccaw
         luning kha Piter kalan saw`ae zah a kosah`ae.
         39 Oute Piter tuh thokuh zah minmin ryte a cceih`ae. He a thua tuh palung khaan lang
         a kaekhae`ae; te numae`ae balyn nynh a pe khe thadynte rah`ae zah minmin ryte Dorkas
         nynh a um lyaze a kua paw angki te uccaw`ae kha a muihsah`ae.
         40 Thuasalama Piter nynh minmin balyn kha pung a pousah`ae; te ccukharutung zah sawsang.
         Te kha-e a rhua kalan khe maeleihkuh zah, “Tabitha, tho,” a ci. Te kha-e nung nynh
         a mit kha dae zah Piter kha he a muih tuh thokuh zah a dahung.
         41 Te Piter nynh a kuih kha pya zah po a tho; te mithyaa`ae te numae`ae kha ko`ae zah
         a hiin vae paw kha-e nung kha a muihsah`ae.
         42 Te kha-e kong kha Joppa khua kya po a ny`ae, te ccungccaw patae nynh Bawipaw kha
         a zyn`ae.
         43 Ou tuhcihte Piter tuh Joppa khua kyakhe Simon acikuh paw saphua uccaw raetupaw ryte
         nin patae cia a umkheih`ae.

1 Sisaria khua kya Itali rhawkawphu acikuh paw kyaze rhawkaw zakheit uktu rhawbawipaw
         Kawnelia acikuh paw ccungccapaw lukheit a um.
         2 Tuh-e paw tuh amaw inn kya um`ae paw balyn ryte Pachia kalan a zuakuhpaw te Pachia
         rawrihpaw thua zah ccungccaw`ae kha patae pya zah Pachia kalan tyty sawsangpaw nynh
         thua.
         3 Nin kheit tuh zete suimilan ccangtakuanaw loukaw khe Pachia kya-e vaaw ccungccapaw
         nynh a kalan yn cceih zah, “Kawnelia!” cite a ko paw kha aning nynh vizin kya ccaerarihlan
         phe a muih.
         4 Te vaaw ccungccapaw kha riri he a do tuh rih zah, “Bawipaw, e tuh pawmou?” cite a
         khia. Te vaaw ccungccapaw nynh, “Na sawsangnaw te ryachi`ae na bawngnawpaw tuh liathuinaw
         lante Pachia malang phe a thua vae.
         5 Atu Joppa khua langkhe ccungccaw`ae kha saw lah Piter acikuh paw Simon kha kokuh.
         6 Aning tuh saphua raetupaw Simon inn kya nynh a thua, a inn tuh rili kin nynh a um.
         Aning nynh na cyi lanpaw kha ae la hopah cih,” a cipya.
         7 Te bya a hopah paw vaaw ccungccapaw he a pou koute, Kawnealia nynh a inn kya-e see`ae
         luning te amaw kha pei ryalawpah`ae paw kyaze Pachia kalan a zuakuhpaw rhawkapaw kha
         a ko`ae.
         8 Te kha-e uccaw`ae kong balyn kha a hopah`ae koute minmin kha Joppa khua lang a saw`ae.
         9 Awkhualan minmin tuh cceih`ae zah khua kalan he oun naekuh`ae tuh, Piter tuh suimilan
         ccangtaruhnaw khe sawsang khylan inn tungvaw langkhe a kae.
         10 Te myarya a vuelaw zah aepaw a ae ry; thuasalama aepaw a dopya`ae lyakhe Piter tuh
         ngawphukuh zah,
         11 vaawran ahungkuhpaw te arae sangpali kya a khii`ae paw alepipaw boeiphae alopaw uccaw
         tuh amaw kalan yn rungbung zah laephi kalan yn sawbung`ae paw kha a muih.
         12 Tuh-e uccaw kya ccupali asae paw laephi kya-e rangsaw`ae phin, sarepaw`ae phin te
         vue te a vaw`ae paw phin balyn, te vawlae-e pavaw`ae phin a um.
         13 Te roi ccangkheit a kalan yn thua zah, “Piter, thokuh, theih lah ae,” a cipya.
         14 Thuasalama Piter nynh, “Bawipaw, thua kho lan khyh. Pawccecize huatawpaw te athyaa
         leipaw uccaw`ae hynh vaekheit sanmah ka ae boi khyh,” a ci.
         15 Te vaeningnaw roi nynh, “Pachia nynh phe a thyaasah vae paw kha nang nynh huatawpaw
         ci nan,” a cipya.
         16 Hynhcihte vaethung cia acyikuh koute tuhe uccaw tuh vaawran lang bua lawthung athua.
         17 Piter nynh a muih paw vizin hynh paw suilan mou athua ngaw cite he a tuaku cciamang
         lyakhe, Kawnelia nynh yn saw`ae paw ccungccaw`ae tuh Simon inn kha oun zaahbia`ae
         zah sakoih malang khe a thadyn`ae.
         18 Te Piter cite min thawpaw a hoi paw Simon kha e kya a thua tou cite khia lan a ko`ae.
         19 Piter nynh vizin kong a tua cciamang lyakhe, Muisaw nynh, “Dotua, ccungccaw luthung
         nynh nang kha ae ccung`ae.
         20 Tukeiccu thokuh lah rungbung, lunghiinnaw kharyh hoi leite minmin ryte cceihbua,
         pawccecize minmin tuh kamaw nynh kae saw`ae paw nynh thua,” a cipya.
         21 Oute Piter tuh Kawnelia nynh yn saw`ae paw ccungccaw`ae kalan khe rungbung zah, “Dotua
         oh, kae tuh nanning nynh na ccung oh paw nynh ka thua, paw konglang mou nanning nae
         thua oh?” a ci.
         22 Te minmin nynh, “Pachia rawrih zah Jew minphuin balyn laku thehoyccoupaw te adingpaw,
         rhawbawipaw Kawnelia tuh nang kha amaw inn lang kosah lan zah na bya thae khylan athyaapaw
         vaaw ccungccapaw nynh phe a hopya vae,” a cipya`ae.
         23 Te Piter nynh minmin kha inn lungkhu lang ko`ae zah tuin kya a thuasah`ae. Te awkhualan
         Piter tuh minmin ryte cceihbua zah Joppa khua e uno`ae abang mah a zuikuh bua`ae.
         24 Te awkhualan koute minmin tuh Sisaria khua lungkhu lang a tee`ae. Te Kawnelia nynh
         minmin kha la ngaw`ae zah a vaeccaw`ae te a ruiban`ae kha a kobua`ae.
         25 Te Piter he yn tee tuh Kawnelia nynh cciadue zah a ccu leihpaw khe bakhungte a beik.
         26 Thuasalama Piter nynh aning kha tho zah, “Thadyn, kae mah ccungccaw nynh ka thua,”
         a cipya.
         27 Te Kawnelia ryte byahokuh`ae zah he a tee tuh ccungccaw patae pynkheihlan a um`ae
         paw kha a muih.
         28 Te Piter nynh, “Jew ccungccaw lukheit hanlan minphuin ccangpaw kalan ccia lanpaw
         te kungku lanpaw tuh aphung thua khyh cipaw nanning nynh na ny oh. Tuhzemah hung ccungccaw
         kha sanmah huatawpaw, thyaa khyh cite ka ci vae khyh nawlan Pachia nynh kae kha phe
         yn langsapya vae.
         29 Tukeiccu kae kha he oun ko`ae tuh mya leite kae cceih; tukeiccu pawkeiccumou kamaw
         hynh nae kosah oh cipaw kae khiatua ry oh?” a cipya`ae.
         30 Te Kawnelia nynh, “Nin pali aro vae, atu suimilan ccyh kyacia kae tuh looh-ae ka
         sung; suimilan ccangtakuanaw ccyh kya ka inn kyakhe saw ka sang, te dotua, uccaw phaephae
         ahpaw alawkuh paw ccungccapaw nynh ka malang khe thadyn zah,
         31 ‘Kawnelia, na sawsangnaw tuh thaepya thua zah ryachi`ae na bawngnawpaw tuh Pachia
         malang syntaw athua vae.
         32 Tukeiccu Joppa khua lang ccungccaw saw lah Piter acikuh paw Simon kha kokuh; aning
         tuh rili kin kya saphua raetupaw Simon inn kya nynh a thua. Aning nynh he yn thua
         vae ze nang kha ae hopah cih,’ yn cipya.
         33 Tukeiccu kae nynh arangte na kalan kae saw`ae, te nang nynh nae thua paw tuh kou
         hoy lan na cyi vae. Tukeiccu Pachia nynh nang ae hopya paw balyn kha ngae khylan kaening
         balyn tuh atu Pachia malang kae thua vae,” a ci.
         34 Oute Piter nynh a khalang kha aw zah, “Thanccing langte Pachia tuh ccungccaw maedo
         khyh cipaw ka ny.
         35 Thuasalama minphuin takyh kya amaw kha rawrih zah ahmepaw rya a lah paw ccungccaw
         tuh amaw nynh lehkhan.
         36 Pawpaw balyn kyaze Bawi athua paw, Jesu Kri liate daenaw thehoypaw kha hote, Israel
         ccungccaw`ae kalan Pachia nynh a saw paw bya,
         37 Johan nynh a ho paw baptisma koute Galilee ram kyate tho zah Judah ram balyn kya
         po thaesah athua paw kha-e bya kha nanning nynh na ny oh.
         38 Tuh-e tuh Pachia nynh Thyaa Muisaw te thuasah, thungnaw te thuasah Nazareth paw Jesu
         kha satho a thuh; Pachia nynh a umkhae keiccuze aning tuh ahoypaw rya kha lawte, diabolos
         nynh vawsaw a pya`ae paw balyn kha dansah te khua a ccung cipaw na ny oh.
         39 Te kaening tuh Jew`ae ram kya te Jerusalem kya Jesu nynh a cyi paw uccaw`ae balyn
         konglang ccaekia`ae nynh kae thua; amaw kha minmin nynh thing vawlan saete a chia`ae.
         40 Amaw kha Pachia nynh nin thungnaw kya thosah zah a muihsah`ae;
         41 ccungccaw balyn kha muihsah khyh`ae, thuasalama Pachia nynh a poty vae paw ccaekia`ae
         athua paw, a chih`ae paw kyate a thothui koute amaw ryte aekheih`ae zah a neihkheih`ae
         paw, kaening kha nynh oun muihsah.
         42 Te aning tuh a chihpaw te a hiinpaw byapiatu lang cite Pachia nynh sathothuhpaw nynh
         athua cipaw ccaekiakhan khylan te ccungccaw`ae kha hopya khylan kaening hynh aning
         nynh kaw oun pya.
         43 Hunghung zemah amaw kha a zyn paw tuh amaw min liate seingaethyanaw kha a mue cih
         cite profeh`ae balyn nynh amaw kong kha ccaekiakhan`ae,” a ci.
         44 Piter nynh tuh-e bya a ho cciamang lyakhe bya a thae`ae paw ccungccaw`ae balyn tungvaw
         khe Thyaa Muisaw accah.
         45 Te Zenta`ae tungvaw kya mah Thyaa Muisaw lasung tuh ccaenua athuabua keiccuze Piter
         ryte oun cceihkheih`ae paw vindung awkuh`ae paw zyntu`ae tuh mih ngaeangthua.
         46 Pawccecize khae` ae nynh bya ccangpaw te ho`ae zah Pachia phu-esah`ae paw kha minmin
         nynh a thae`ae.
         47 Oute Piter nynh, “Aening hawte Thyaa Muisaw a muebua`ae paw e ccungccaw`ae nynh baptisma-in
         khyh nawlan`ae hung nynh mou tui kha a khee kho cih?” a ci.
         48 Te Bawipaw min kya baptisma-in lan minmin kha kawpya`ae. Oute nin sosoh a umhin ccaw
         cite Piter kha a kangku`ae.

1 Te Judah ram kya um`ae paw locceihtu`ae te uteno`ae nynh Zenta`ae mah Pachia bya
         lehkhan bua vae`ae cipaw kha a thae`ae.
         2 Te Piter tuh Jerusalem kya he yn thua tuh vindung awkuh`ae paw nynh,
         3 “Nang tuh vindung awkuh leipaw ccungccaw`ae kalan na cceih zah minmin ryte na aekheih
         oh,” cite a seisah`ae.
         4 Thuasalama Piter nynh kha-e konglang kha athonaw te atue te hynhte a hopya`ae:
         5 “Kae tuh Joppa khua kya saw ka sang lyakhe, ka ngawphukuh zah alepipaw boeiphae alopaw
         uccaw ccangkheit tuh vaawran kyate kipali kyate oun sahbung`ae zah ka kalan yn thua
         paw kha vizin kya ka muih.
         6 Kha-e kha riri ka do zah he ka tua tuh, ccupali asaepaw laephi kya-e lorangsaw`ae
         te sarepaw`ae te vue te a vaw`ae paw phin te vawlae-e pavaw`ae kha ka muih.
         7 Te, ‘Piter, thokuh, theih lah ae,’ cite kamaw yn hopah paw roi kha ka thae.
         8 Thuasalama kae nynh, ‘Thua kho lan khyh, Bawipaw! Pawccecize huatawpaw te athyaa
         leipaw uccaw`ae hynh vaekheit sanmah ka khalang lungkhu lang tee boi khyh,’ ka ci.
         9 Thuasalama vaawran kyate roi nynh, ‘Pachia nynh phe a thyaasah vae paw kha nang nynh
         huatawpaw ci nan,’ cite bua yn khung.
         10 Hynhcihte vaethung cia acikuh koute khae` ae balyn kha vaawran lang bua lawthung
         athua.
         11 Te dotua, tuh-e ccyh lya tuin Sisaria khua kyate kamaw kalan oun saw`ae paw ccungccaw`ae
         luthung tuh ka umnaw inn malang oun thua`ae.
         12 Te lunghiinnaw kharyh hoi leite, minmin ryte cciakheih lan Muisaw nynh kae kha yn
         hopya. Tuhlaeze hynh-e uno`ae lutaruh nynh kamaw ryte cceihbua`ae zah tuh-e ccungccapaw
         inn lungkhu lang kae tee.
         13 Te vaaw ccungccapaw nynh a inn malang thadyn zah Kawnelia kha, ‘Joppa khua lang ccungccaw`ae
         saw lah Piter acikuh paw Simon kha kosah`ae.
         14 Tuh-e paw nynh nang te na inn kya um`ae paw balyn nynh khumnaw na mue nawlan oh paw
         bya kha ae hopah cih oh,’ cite a hopya paw kha aning nynh kaening kha bua yn hopya.
         15 Te kae nynh phung he ka ho tuh, atakaw lya aening tungvaw a ccaw hawte Thyaa Muisaw
         tuh minmin tungvaw kyakhe a ccahbua.
         16 Oute, ‘Johan nynh tuh tui kya baptisma-insah ccaccing`ae, thuasalama nanning tuh
         Thyaa Muisaw te baptisma-insah na thua cih oh,’ cite Bawipaw nynh a ho paw a bya kha
         kae nynh ka liathui vae.
         17 Bawipaw Jesu Kri a zyn`ae paw aening kha Pachia nynh lasung oun pya hawte minmin
         kha mah a pyabua`ae paw nynh thua; Pachia kha khee kho nawlan kae tuh pawtecihpaw
         ccungccaw mou ka thua?” cite Piter nynh a ci.
         18 Hynh-e uccaw`ae kong minmin nynh he a thae`ae tuh zyadae`ae zah, “Tuhte lanze Pachia
         nynh Zenta`ae kha mah hiinnaw muesabua lan ngaesikunaw a pyabua`ae latu,” cite Pachia
         kha phu-esah`ae.
         19 Oute Stifen konglang te atho paw vawsaw riathaenaw keiccuze phiariphiarae a um`ae
         paw ccungccaw`ae tuh Finisia, Saiparas, te Antiok khua phe thua lang cia cceih`ae
         zah Bawipaw bya kha hung kalan sanmah ho leite, Jew`ae kalan kyalya nynh a hopya`ae.
         20 Te kha-e`ae kyaze abang tuh Saiparas te Sairenia khua e ccungccaw`ae thua`ae zah
         Antiok khua kya he a thua`ae te Greek bya a ho`ae paw kalan Bawipaw Jesu kong kha
         a hopya`ae.
         21 Te Bawipaw kuih tuh minmin ryte um zah ccungccaw patae nynh zyn`ae zah Bawipaw kalan
         a paleihkuh`ae.
         22 Te kha-e thungpang kha Jerusalem kya um paw kriccawbu nynh he a thae tuh Antiok khua
         lang po a ccia ccaw cite minmin nynh Barnabas kha a saw`ae.
         23 Aning nynh he a thua tuh Pachia thawccinaw kha muih zah a lungtua, te eenaw a hoi
         paw thinlung te Bawipaw kya po atyn nawlan`ae minmin balyn kha thawzungpya`ae.
         24 Pawccecize aning tuh ccungccahoypaw thua zah Thyaa Muisaw te thuasah, zynnaw te thuasah
         phe beihpaw nynh thua. Te ccungccaw pataepi kha Bawipaw kalan biachih athua`ae.
         25 Oute Barnabas tuh Saul kha ccung khylan Tarsuh khua lang a cceih.
         26 Te he a muih tuh Antiok khua lang a cciakhae. Ou tuhcihte minmin tuh kum kheit lungkhu
         kriccawbu ryte umkheih`ae zah ccungccaw patae kha leih a ccangpya`ae. Te Antiok khua
         kyakhe nynh zuitu`ae kha Kriccaw`ae cite masaty ko athua`ae.
         27 Te tuh-e nin`ae kya profeh`ae abang tuh Jerusalem kyate Antiok khua lang oun thua`ae.
         28 Te minmin lakuze Akabus acikuh paw lukheit nynh thadyn zah, “Laephipi balyn kya myarya
         alepaw ccakangnaw yn thua vae cih,” cite Muisaw liate a hoty. Ou tuh-e ccakangnaw
         tuh Sizar siapharan Klaudias ccyh lya nynh athua.
         29 Oute zuitu`ae, luraveih nynh a taeningnaw thyhte Judah ram kya um`ae paw uno`ae kha
         bawngnaw kybua lan`ae cite byapaeku`ae.
         30 Tuhte minmin nynh cyih`ae zah Barnabas te Saul kyate kha-e kha kriccaw piccang`ae
         kalan a ky`ae.

1 Tuh-e ccyh lya Herod siapharan nynh kriccawbu kya-e abang kha vawsaw pya khylan a
         kyng`ae.
         2 Te aning nynh Johan a upaw James kha thaloi te phe a chia.
         3 Te kha-e nynh Jew`ae lungrythuasah cipaw kha he a muih tuh Piter kha mah ranoih a
         kyngsah`ae. Tuh lya tuh ransi py leipaw sanlou poi nin nynh thua.
         4 Te Piter kha kyngsah`ae zah Kawtaw Poi koute ccungccaw`ae kalan thuakhae lan cite
         tuakuh zah Piter kha a ngawtu`ae rhawkaw haw laetaruh kuih kalan ah zah thunginn kya
         a saw.
         5 Tukeiccu Piter tuh thunginn kya a um; thuasalama kriccawbu nynh amaw hanlan apaekuh
         lei lante Pachia kalan sawsangnaw te a ngiapya`ae.
         6 Te Herod nynh Piter kha pousah lan a cidyn, kha-e khuazi khe, Piter tuh sivarui zung
         ning te hee`ae zah rhawkaw luning laku khe a i; thuakaw ngawtu`ae nynh thuakaw malang
         te thunginn kha a ngaw`ae.
         7 Te Bawipaw kya-e vaaw ccungccapaw tuh yn langkuh zah thunginn kya phaephae yn aw;
         te Piter a napang kha phah bia zah, “Arangte tho kanmaw!” cipah zah Piter kha a tho.
         Te sivarui`ae tuh Piter kuih kyate pung accah.
         8 Te vaaw ccungccapaw nynh Piter kha, “Taesung sungkuh lah na phanah kha nawkuh,” a
         cipya. Te Piter nynh a ho hawte a cyi. Te vaaw ccungccapaw nynh, “Na boei kha zingkuh
         lah kamaw hynh yn zui,” a cipya.
         9 Te Piter nynh cceih zah amaw kha a zui, tuhzemah vaaw ccungccapaw nynh a cyi paw
         tuh thanccingpaw nynh thua cipaw nyh khyh, thuasalama vizin nynh ka muih cite nynh
         a tuaku.
         10 Minmin nynh ccangkheitnaw te ccangningnaw a ngawtu`ae kha he a lue`ae te khua lungkhu
         lang a tee paw sivaw koikua kalan a thua`ae tuh, tuh-e koikua tuh amaw hung lan ahungkuh;
         te minmin tuh toikuh`ae zah laanpi ccangkheit kya a ccia lya`ae khe vaaw ccungccapaw
         tuh vaekheihmawte Piter kyate phe a pou.
         11 Te Piter nynh he a nyhkuh tuh, “Atu Bawipaw nynh a vaaw ccungccapaw yn saw zah Herod
         kuih kyate thuasah, Jew`ae balyn nynh ngaehoinaw kyate thuasah kamaw hynh phe yn luesah
         vae cipaw ccaerarihlan atu phe ka ny,” a ciku.
         12 Te kha-e kong kha a tua lyakhe, ccungccaw patae nynh pynkheihlan sueluakuh`ae zah
         sawsangnaw`ae, Marka acikuh paw, Johan a nung Meri inn lang yn thua.
         13 Te Piter nynh koikua kalan e thuakaw kha he a khua tuh Rhoda cikuh paw nopinung taraw
         nynh nawngae lan yn cceih.
         14 Te Piter roi cipaw he a nyh tuh a lungtua pawte thuakaw kha hung vae leite ccue kanmaw
         zah, “Koikua malang Piter phang thadyn,” cite a hopya`ae.
         15 Te minmin nynh, “Nang tuh na ngae,” cite kha-e nung kha a ci`ae. Thuasalama aning
         nynh, “Thanccingpaw nynh thua,” cite thawte a ho. Te minmin nynh, “Piter a vaaw ccungccapaw
         nynh athua cih,” a ci`ae.
         16 Thuasalama Piter nynh banban pei khua zah minmin nynh thuakaw kha he hung`ae tuh
         amaw kha muih`ae zah mih ngaeang pung thua.
         17 Thuasalama Piter nynh minmin kha zya a dae ccaw`ae cite a kuih te piapah`ae zah Bawipaw
         nynh amaw kha pawcihte nynh a poukhae cipaw kha minmin kalan a hopya`ae. Te Piter
         nynh, “Cceih oh lah hynh-e`ae kong hynh James te uno`ae kha la hopah oh,” a ci. Oute
         toikuh zah ccanglang khe a cceih.
         18 Te khua he yn dae tuh Piter kya acyikuh paw konglang khate rhawkaw`ae laku ngaluinngaluin
         ccaenaw alepi a um.
         19 Te Herod nynh Piter kha ccung zah he muih khyh tuh a ngawtu`ae kha akaw-aleih byakhia`ae
         zah minmin tuh chia lan accan cite kaw a tho. Te Herod tuh Judah ram kyate Sisaria
         khua lang cceihbung zah tuin kya a um.
         20 Te Herod tuh Tai khua e ccungccaw`ae te Sidon khua e ccungccaw`ae elan myarya a thinria;
         thuasalama minmin nynh pynkheihlan a kalan oun thua`ae zah Blastas acikuh paw siapharanpaw
         kya-e ryaccinkhantu kha zya hykuh`ae zah a lungdae nawlan a ngiasah`ae. Pawccecize
         mih ram tuh siapharanpaw ram nynh a kuabua paw nynh thua.
         21 Te a khya`ae paw nin kyakhe Herod tuh siapharan uccaw te ccaankuh zah a suitungkhung
         vawlan dahungte minmin kha byahopya`ae.
         22 Te ccungccaw`ae nynh, “E roi tuh ccungccaw roi thua khyh, pachia roi nynh thua,”
         cite a sia`ae.
         23 Te Pachia kha phu-e a pya khyh keiccuze Bawipaw kya-e vaaw ccungccapaw nynh vaekheihmawte
         Herod kha a bua; te aning tuh zangpaw`ae nynh ae`ae zah phe a chih.
         24 Thuasalama Pachia bya tuh lethung zah houh a pungthung.
         25 Te Barnabas te Saul tuh mih ryalaw phe a thangsah`ae koute Jerusalem kyate ki`ae
         zah Marka acikuh paw Johan kha mah a hoeibua`ae.

1 Antiok khua kya a um paw kriccawbu kya profeh`ae te ccangpatu`ae a la um`ae. Tuhe`
         ae tuh: Barnabas, Nika cite a ko`ae paw Simeon, Sairenia pee e paw Lusias, tetrarch
         Herod ryte a lethung kheih`ae paw Manaen, te Saul nynh thua`ae.
         2 Minmin nynh Bawipaw rya kha lah`ae zah looh-ae he sung`ae tuh, Thyaa Muisaw nynh,
         “Ka konua`ae paw ryalaw law khylan Barnabas te Saul kha kamaw hanlan accangte oun
         phiapah oh,” a ci.
         3 Te minmin nynh looh-aesung`ae zah sawsang`ae, te minmin tungvaw mih kuih khang`ae
         zah minmin kha a saw`ae.
         4 Tuhte minmin tuh Thyaa Muisaw nynh a saw`ae thyhte Selusia khua lang cceih`ae zah
         tuin kyate Saiparas tuikoih kalan sanphalung te a cceih`ae.
         5 Te Salamis khua kya a um`ae lyakhe minmin nynh Jew`ae sinakok kyakhe Pachia bya kha
         a ho`ae; te minmin bawngtu lang Johan kha mah a hoeibua`ae.
         6 Te minmin nynh tuikoih kya po cceih`ae zah Pafo khua he thua`ae tuh, nawthyapaw ahme
         leipaw profeh, Barjesu acikuh paw Jew paw lukheit kha a muih`ae.
         7 Tuh-e paw tuh ram uktupaw, myarya ahawpaw Serkias Paulu ryte nynh a um`ae; Paulu
         nynh Pachia bya kha thae a ry keiccuze Barnabas te Saul kha a koku`ae.
         8 Thuasalama nawthyapaw Elimas (pawccecize tuh-e tuh a min asuilan nynh thua) nynh
         ram uktupaw kha zynnaw kyate paleihsaku khylan zuakuh zah locceihtu`ae kha a rawse`ae.
         9 Oute Paul cite mah a ko`ae paw Saul tuh Thyaa Muisaw te phe beih zah kha-e paw kha
         rirido zah,
         10 “Thyaruhnaw balyn, hyngpyanaw balynte phe beihpaw diabolos ccapaw, dingnaw`ae balyn
         rhawpaw lou, nang tuh Bawipaw kya-e ahmepaw laanpi kha rosah leite na ung kho khyh
         tou?
         11 Atu maw, dotua, Bawipaw kuih tuh na tungvaw a thua cih, te nang tuh na mitmoh cih
         zah ccyh sosoh khuanin na muih lan khyh,” a cipya. Te vaekheihmawte a mit pung zi
         zah a tungvaw mohnaw a thua; te a kuih te a dungbua lanpaw ccungccaw kha a zaahku.
         12 Oute ram uktupaw nynh kha-e acyikuh paw kha he a muih tuh zyn zah Bawipaw kya-e ccangpyanaw
         kha a ngaeangthua.
         13 Paul te a cceihkheih`ae paw tuh Pafo khua kyate rili kalan sahkuh`ae zah Pamfilia
         ram Perka khua khe he thua`ae tuh, Johan tuh minmin kyate pou zah sanphalung te Jerusalem
         lang a ki.
         14 Thuasalama minmin tuh Perka khua kyate toikuh`ae zah Pisidia ram kya Antiok khua
         khe a thua`ae, te Sabbath nin kya sinakok lungkhu lang tee`ae zah a dahung`ae.
         15 Te Kawbya te Profeh`ae ccauh kha a ria`ae koute sinakok uktu`ae nynh ccungccaw`ae
         kha oun saw`ae zah, “Uteno`ae, nanning nynh ccungccaw`ae thawzungpya lanpaw bya na
         hoi oh ze, hopah oh,” cite a hosapya`ae.
         16 Te Paul nynh thadyn zah a kuih te piapah`ae zah, “Israel ccungccaw`ae te Pachia rawrih`ae
         paw nanning, ngaetua oh:
         17 Hynh-e Israel ccungccaw`ae Pachia nynh aening ah minpaaw`ae kha po`ae zah Izip ram
         kya mikhia`ae hawte a um`ae lyakhe a hangthung`ae, te athungpaw a kuih te minmin kha
         kha-e ram kyate a poukhae`ae.
         18 Te ccyh kum sungpali loukaw cia rangkaw kyakhe minmin ozia kha phang a ngaesang.
         19 Te Kanaan ram kya-e minphuin`ae phin sari kha phe a ropah kou`ae te, kha-e`ae mih
         ram kha ccungthy dungte Israel`ae kha a nee`ae.
         20 “Te tuh-e`ae koute profeh Samuel alangku maw kum zapali sungpangaw loukaw cia byapiatu`ae
         kha Pachia nynh mih hanlan a pya`ae.
         21 Tuhkoute minmin nynh siapharan kha ngiakuh`ae zah Pachia nynh Kish ccapaw Saul, Benjamin
         ciihan paw kha minmin hanlan kum sungpali cia a pya`ae.
         22 Te kha-e paw kha he a nue koute David kha mih siapharan lang a khanpya`ae; David
         konglang te Pachia nynh ccaekiakhan zah a hopaw tuh: ‘Ka rynaw balyn a ccingsah cih
         paw, ka thinlung yn tung paw ccungccapaw, Jessi ccapaw David kha phe ka muih vae,’
         a ci.
         23 Hynh-e ccungccapaw ciihan kyate, byakinpyakupaw thyhte Pachia nynh Khumtu Jesu kha
         Israel`ae hanlan phe a langsaku vae.
         24 Amaw yn thua maw, Johan nynh ngaesikunaw te asekuhpaw baptisma kong kha Israel ccungccaw
         balyn kalan phe a hoty vae.
         25 Te Johan nynh a ryalaw a thangsah dyn khe, ‘Kae hynh hung cite mou nae tua oh? Kae
         tuh kha-e paw ka thua khyh. Thuasalama dotua oh, kamaw nuhlang yn cceih paw Lukheit
         a um; kha-e paw a ccukoh khahpya lan sanmah kae tuh ka ngaekuh khyh,’ cite a ho.
         26 “Abraham ciihan athua paw uteno`ae, te nanning laku kyaze Pachia rawrih`ae paw, nanning
         kalan nynh hynh-e khumnaw bya tuh saw athua.
         27 Pawccecize Jerusalem kya um`ae paw te mih uktu`ae nynh amaw kha thuasah, Sabbath
         nin takyh kya a ria`ae paw profeh`ae bya kha thuasah a ny khyh`ae keiccuze, amaw kha
         seibenaw`ae liate minmin nynh profeh`ae bya kha a ccingsah`ae.
         28 Amaw kya chi lan accansah paw cyiseinaw ccangkheit san a muih lei`ae pite, Pilat
         nynh a chia ccaw cite minmin nynh a ngia`ae.
         29 Te amaw konglang azeikuh paw balyn kha minmin nynh phe a ccingsah`ae koute amaw rhua
         kha vaelantung kyate lah`ae zah shaw lungkhu a ccy`ae.
         30 Thuasalama Pachia nynh amaw kha a chih`ae paw kyate a thosah.
         31 Te aning tuh Galilee ram kyate Jerusalem lang amaw ryte a cceihkheih`ae paw kalan
         nin patae cia a langkuh, tuh-e`ae tuh ccungccaw`ae kalan amaw ccaekia`ae nynh thua`ae.
         32 Te minpaaw`ae kalan a rae paw byakinpyakupaw te asekuhpaw thungpang hoypaw kha kaening
         nynh nae kalan kae hopya oh.
         33 Sam ccangningnaw kya, ‘Nang tuh ka Ccapaw nynh na thua, atunin nang kha phe kae saah
         vae,’ cite azeiku hawte; Pachia nynh Jesu kha bua a thosathuinaw liate ah minpaaw`ae
         kya byakinpyakupaw kha mih ccaaw`ae aening hanlan a ccingsah.
         34 Te ronaw kalan kharyh a ki vae khyh nawlan, amaw kha a chih`ae paw kyate a thosah
         cipaw kha hynhcihte bua a ho; ‘David kya-e phe ariapaw thawccinaw kha nanning kae
         pya cih oh,’ a ci.
         35 Tukeiccu ccangpaw Sam kya mah, ‘Namaw kya-e Athyaapaw kha ronaw kalan thua lan na
         ua lan khyh,’ cite bua a ho.
         36 “David tuh amaw she lungkhu Pachia rynaw kha phe a rae koute, phe i zah a minpaaw`ae
         kya phe a ccybua`ae keiccu ronaw kalan phe a thua.
         37 Thuasalama Pachia nynh bua a thosah paw aning tuh ronaw kalan thua vae khyh.
         38 Tukeiccu uteno`ae, tuh-e Bawipaw liate nynh seinaw`ae ngaethyanaw kong kha nanning
         kalan hopya athua cipaw te,
         39 Mawsi Kawbya nynh thyaa ae ccousah kho khyh oh paw kyate, a zyn paw ccungccaw miakaw
         tuh amaw liate pawpaw balyn kyate thyaaccou`ae cipaw hynh nanning nynh nyh oh.
         40 Tukeiccu, profeh`ae kya ho athua paw uccaw kha nae tungvaw a thua khyh nawlan raeringkuh
         oh; a ho paw tuh:
         41 ‘Ccungccaw sarya`ae paw nanning, dotua oh, nae ngaeangthua sah lah roh oh! Pawccecize
         nanning ccyh lya ryalaw ccangkheit kha kae nynh ka law, kha-e ryalaw kha ccungccaw
         lukheit nynh nanning kalan ae hopya oh zemah nanning nynh kharyh na zyn lan khyh oh,’
         acikuh,” cite Paul nynh a hopya`ae.
         42 Te Jew`ae tuh sinakok kyate he a pou`ae te, Zenta`ae nynh kha-e bya`ae kha malang
         Sabbath nin kya bua nae hopah ung cih oh cite a ngiaku`ae.
         43 Pumkunaw he athang te Jew`ae patae te Jew beiknaw kalan a tee thaw`ae paw, beiknaw
         lante azuakuh`ae paw nynh Paul te Barnabas kha a zui`ae; kha-e`ae nynh minmin kha
         hopah`ae zah Pachia thawccinaw kya atyn nawlan`ae a hy`ae.
         44 Te malang Sabbath nin kya Pachia bya kha ngae khylan a khuapi balynte vya ccing lang
         pynkheihlan oun thua`ae.
         45 Thuasalama Jew`ae nynh ccungccaw zapi kha he muih`ae tuh eiungnaw te phe beih`ae;
         te Paul nynh a ho paw kha rawse`ae zah a ei`ae, alue lante byaho`ae.
         46 Oute Paul te Barnabas nynh, “Pachia bya hynh masaty nanning hopya lan accanpaw nynh
         thua; thuasalama nanning nynh kha-e kha na vua oh zah zungzae hiinnaw tuh kae ngaekuh
         khyh cite bya na piaku oh keiccu, do oh, kaening tuh Zenta`ae kalan kae maeleihkuh
         vae.
         47 Pawccecize Bawipaw nynh, ‘Laephi athangnaw cia nang tuh khumnaw hanlan na thua nawlan,
         Zenta`ae hanlan awnaw lang nang kha phe kae khang vae,’ cite kaening kha kaw phe oun
         pya vae,” cite rawhoy te a ho`ae.
         48 Te kha-e bya kha Zenta`ae nynh he thae`ae tuh mih lungtua zah Bawipaw bya kha phuesah`
         ae; te zungzae hiinnaw hanlan khang athuapaw miakaw nynh a zyn`ae.
         49 Te Bawipaw bya tuh ram balyn kya khaleih apazaekuh.
         50 Thuasalama beiknaw lante a zuakuh`ae paw, sawtua lan um paw nopi`ae, te khualae e
         pise lupi`ae kha Jew`ae nynh hy`ae zah Paul te Barnabas tuasahnaw kha a pousah`ae;
         te mih ram kyate a deesah`ae.
         51 Thuasalama Paul te Barnabas nynh mih ccu kya-e laenoi kha pheihnuakuh`ae zah Ikoniam
         khua langkhe a cceih`ae.
         52 Te zuitu`ae tuh lungtuanaw ryte Thyaa Muisaw te phe beih`ae.

1 Ou tuhcihte Ikonia khua kya minmin luning tuh paryhte Jew`ae sinakok lungkhu lang
         tee`ae zah phungho`ae; oute Jew`ae te Greek`ae ccungccaw zapipi nynh a zyn`ae.
         2 Thuasalama a zyn leipaw Jew`ae nynh Zenta`ae kha hy`ae zah uno`ae kha rawse khylan
         mih thinlung kha ahoy leipaw lan a rae`ae.
         3 Tukeiccu minmin tuh khaw cia um`ae zah Bawipaw liate rawhoy te phung a ho`ae, Bawipaw
         nynh a thawccinaw bya hanlan ccaekia pya`ae zah muihsanaw te khuaruaru ngaeangnaw
         kha minmin kyate a langsaku.
         4 Thuasalama khualae e ccungccaw zapi tuh thoh phiakuh`ae zah abang tuh Jew`ae kalan
         pang`ae zah abang tuh locceihtu`ae kalan a pang`ae.
         5 Te Zenta`ae te Jew`ae nynh mih uktu`ae ryte locceihtu`ae kha zia lan`ae zah lung
         te deih lan`ae cite vaekheihte oun ccuenua`ae cipaw kha,
         6 locceihtu`ae nynh he nyh`ae tuh Lykonia ram kya um paw Lystra khua te Derbe khua
         lang, te tuin pepan um paw khua lang a ccue`ae.
         7 Tuin kya thehoynaw kha a ho`ae.
         8 Te Lystra khua kya a nung vue kya mawte a ccukhoupaw, laanpi kharyh cceih boi leipaw,
         ccungccapaw lukheit tuh la dahung zah,
         9 Paul nynh a hopaw bya kha a thae. Paul nynh kha-e paw kha rirido zah, phe dan lan
         ciate aning nynh zynnaw a hoi cipaw he a nyh tuh,
         10 “Na ccu te lawbabinlan thadyn,” cite roi accae lante a hopya. Te aning tuh thokuh
         zah laanpi a cceih.
         11 Te Paul nynh a cyi paw kha ccungccaw`ae nynh he muih`ae tuh, “Khozi-pachia`ae nynh
         ccungccaw`ae alo lante aening kalan oun rungbung`ae,” cite Lykonia bya te mih roi
         saw`ae zah a ho`ae.
         12 Te minmin nynh Barnabas kha Zeus cite ko`ae zah Paul tuh phunghotu lupi athua keiccuze
         Herme cite a ko`ae.
         13 Te tuh-e khua malang a um paw tempal a hoitu Zeus a ranpibawi nynh vaetua tangnua`ae
         te haetapawsi`ae kha koikua kalan yn cciakhae, ccungccaw zapi ryte silawkunaw rae
         lan cite a ry`ae.
         14 Kha-e kha locceihtu`ae Barnabas te Paul nynh he a thae`ae tuh mih uccaw`ae kha ccahrae
         sei`ae zah ccungccaw`ae laku lang ccue`ae zah,
         15 “Ccungccaw oh, pawccemou hynhte na cyi oh? Kaening mah nanning hawte ccungccaw`ae
         nynh kae thua, nanning nynh hynh-e accakaepaw uccaw`ae kyate vaawran te laephi, rili
         te kha-e`ae kya um paw miakaw balyn raetu, a hiinpaw Pachia kalan na paleihku oh ccaw
         cite kaening tuh nae kalan thehoypaw kae hopaw nynh kae thua.
         16 Langmaw lya tuh Pachia nynh minphuin`ae balyn kha mimaw mih laanpi kya ccia lan a
         la ua`ae.
         17 Tuhzemah ahoypaw oun cyipya paw kya amaw a um paw kha ccaekia langsaku leite um khyh,
         vaawran kyate khua oun rawsapya zah thingthae-eccang a pousah paw kumvaelori kha oun
         pya, ah thinlung kha aepaw te oun byngsah zah lungtuanaw te phe oun biasah,” cite
         thawmawte a sia`ae.
         18 Te hynh-e byaho`ae paw khate mih kalan silawkunaw a rae khyh nawlan`ae ccungccaw
         zapi kha minmin nynh kou ru lante a khee kho`ae.
         19 Te Jew`ae abang tuh Antiok te Ikonia khua`ae kyate tuhlang oun thua`ae zah ccungccaw
         zapi kha hy`ae zah Paul kha lung te a deih`ae, phe chih vae cite tua`ae zah khua atolang
         khe a sue`ae.
         20 Tuhzemah zuitu`ae nynh a pe phang thadynlu`ae lyakhe, Paul tuh thokuh zah khua lungkhu
         lang bua a tee. Awkhualan tuh Barnabas ryte Derbe khua lang a cceih`ae.
         21 Tuh-e khua kya thehoypaw kha he ho`ae zah ccungccaw patae kha zuitu`ae lang a rae`ae
         koute, minmin tuh Lystra khua, Ikonia khua te Antiok khua lang bua a ki`ae.
         22 Zuitu`ae thinlung kha thawzung pyate, zynnaw kya atyn nawlan`ae minmin kha hyte,
         “Aening tuh vawsawrunaw patae tungbiate nynh Pachia peenaw lungkhu lang ah tee hahe
         cih oh,” cite a hopya`ae.
         23 Te kriccawbu takyh kya piccang`ae kha khang`ae zah looh-aesung te sawsang`ae koute,
         minmin nynh a zyn`ae paw Bawipaw kalan minmin kha a ah`ae.
         24 Te minmin tuh Pisidia ram kha po a khung`ae koute Pamfilia ram lungkhu lang a thua`ae.
         25 Te minmin nynh Perka kya Bawipaw bya kha a ho`ae koute Attalia khua lang a cceihbung`ae.
         26 Te tuin kyate minmin nynh phe a lyng vae`ae paw ryalaw hanlan Pachia thawccinaw kalan
         mimaw kha a ahnaw`ae Antiok khua langkhe sanphalung te a cceih`ae.
         27 He thua`ae zah kriccawbu`ae kha pynkheihlan he suelua`ae koute Pachia nynh minmin
         ryte a cyi paw balyn, te Zenta`ae elan zynnaw thuakaw kha pawcihte nynh a hungpya`ae
         cipaw kha bua a hopyathui`ae.
         28 Te tuin kya minmin tuh zuitu`ae ryte khaw cia a umkheih`ae.
         
            

         
      
   
      
         15
1 Te Judah ram kyate Antiok lang oun thua`ae paw ccungccaw abang nynh, “Mawsi phungbya
         thyhhawte vindung aw na thua khyh oh ze khumpaw na thua kho lan khyh oh,” cite uteno`ae
         kha a ccangpya`ae.
         2 Tukeiccu Paul te Barnabas tuh tuh-e`ae ryte lungloku leinaw alepi hoi`ae zah eikunaw
         he a hoi`ae tuh, uteno`ae nynh Paul, Barnabas te minmin kyaze ccangpaw uno`ae abang
         tuh tuh-e konglang, locceihtu`ae te piccang`ae kalan Jerusalem lang cciathung lan
         accan cite byapae`ae.
         3 Te kriccawbu nynh laanpi langkhe saw`ae zah Paul te Barnabas tuh Finisia te Samaria
         ram kha po a khung`ae, Zenta`ae rulaekunaw kong kha a hopya`ae; te uteno`ae balyn
         kha myarya mih lungtuasah`ae.
         4 Te minmin Jerusalem kya he thua`ae tuh locceihtu`ae, pastor`ae te kriccawbu nynh
         lehkhan`ae, te Pachia nynh minmin mangte a cyi paw balyn kha minmin nynh bua a hopya`ae.
         5 Thuasalama Farasi`ae phu kyate a zyn`ae paw abang nynh thadyn`ae zah, “Zenta`ae kha
         vindung ah aw oh ho zah Mawsi Kawbya zui lan kaw ah pya oh aho,” a ci`ae.
         6 Oute locceihtu`ae te pastor`ae tuh tuh-e kong tuakheih lan a sueluakuh`ae.
         7 Te eikunaw patae he a um tuh Piter nynh thadyn zah, “Uteno`ae, Zenta`ae nynh ka khalang
         kyate thehoypaw bya a thae nawlan`ae te a zyn nawlan`ae anuhlang lyakhe aening laku
         Pachia nynh yn po cipaw kha na ny oh.
         8 Te thinlung a nyh paw Pachia nynh Thyaa Muisaw kha aening oun pya hawte minmin kha
         mah pyate minmin hanlan ccaekia a langsah.
         9 Te zynnaw liate mih thinlung kha ccikan te, aening te minmin laku laesanaw umsah
         khyh.
         10 Tukeiccu atu aening nynh mah thuasah, ah minpaaw`ae nynh mah thuasah ah phu kho lei
         oh paw taphu kha zuitu`ae nging vawlan khang lante pawccemou Pachia kha na syntaw
         oh?
         11 Thuasalama Bawipaw Jesu Kri thawccinaw liate minmin tuh khum athua`ae hawte aening
         mah khum ah thuabua cih oh cite ah zyn oh,” cite a hopya`ae.
         12 Oute ccungccaw zapi balyn tuh daebabilan um`ae zah Barnabas te Paul nynh mimaw kha
         Pachia nynh mangte ngaeang lan um paw ryalaw`ae te khuaruarunaw`ae Zenta`ae laku a
         langsakupaw kong a ho`ae paw kha a ngae`ae.
         13 Te minmin tuh daetedae lang a um`ae koute, James nynh tho zah, “Uteno oh, ka ho paw
         hynh oun ngaepya tua oh:
         14 amaw min hanlan Zenta`ae kyate ccungccaw phinkheit kha poh thua khylan Pachia nynh
         masaty Zenta`ae kha pawcihte nynh a pae`ae cipaw kha Simeon nynh phe a ho vae.
         15 Te tuh-e bya te profeh`ae bya tuh accawkuh, Ccathyaa kya hynhte azeikuh hawte:
         16 ‘Hynh-e koute kae tuh bua kae ki cih zah phe a pu vae paw David bu kha bua ka sakthui
         cih, te kha-e aronahpaw kha bua ka sakthui cih zah bua ka thadynsah cih;
         17 Ou tuhte kamaw min liate ko athua`ae paw, Zenta`ae balyn mah athua`ae paw tuhlaepaw
         ccungccaw`ae nynh BAWIPAW kha a ccung`ae ccaw cite, hynh-e uccaw`ae balyn a raetupaw
         BAWIPAW nynh a ci,’ cite azeikuh.
         18 “Laephipi thotakaw te Pachia nynh a ryalaw balyn kha marya a ny.
         19 Tukeiccu kae nynh ka hory paw tuh, Zenta`ae laku kyate Pachia kalan oun paleihkuh`ae
         paw kha aening nynh vawsaw pya nan oh sih.
         20 Thuasalama zohtuh`ae nynh a nungsisaku`ae paw kha thuasah, ohhuakunaw kha thuasah,
         nging-o te a chia`ae paw kha thuasah, chii kha thuasah minmin nynh a sung nawlan`ae
         aening nynh ccaw ky oh sih.
         21 Pawccecize Mawsi nynh langmaw lya mawte khua takyh kya a kawbya a ho`ae paw kha phe
         a hoi vae keiccu, Sabbath nin takyh sinakok`ae kya a kawbya tuh ria athua,” a ci.
         22 Oute mimaw phu kyaze po athua`ae paw, uteno`ae lakuze cciakhaetu`ae Barsabas acikuh
         paw Judas te Sailas kha Antiok khua lang Paul te Barnabas ryte saw lan a ci`ae paw
         bya nynh locceihtu`ae, piccang`ae te kriccawbu khaleih kha mih lunghoysah.
         23 Te ccaw zei`ae zah minmin kyate a ky`ae paw tuh, “Locceihtu`ae, piccang`ae te uteno`ae
         nynh Antiok khua kya te Siria ram te Silisia ram kya na um oh paw Zenta`ae na thua
         oh paw uteno`ae kha kae beihlang oh!
         24 Kaening nynh kaw kae pya lei`ae paw, kaening kyate oun cceih`ae paw ccungccaw abang
         nynh nanning kha, ‘Vindung na awku oh ho zah Kawbya na zui oh aho,’ cipaw bya khate
         nanning kha vawsaw ae pya oh, nae lungria ae thaesah oh cipaw kaening nynh kae thae
         pawte,
         25 -
         26 ah Bawipaw Jesu Kri min hanlan mih hiinnaw chihchih hiinhiin acih`ae paw ccungccaw`ae,
         kae sungsahpaw Paul te Barnabas ryte, popaw ccungccaw`ae kha nanning kalan saw lan
         kaening nynh lunglokute kae tungkuh zah ahoy kae ci.
         27 Tukeiccu kaening nynh Judas te Sailas hynh nae kalan kae saw`ae, minmin nynh kha-e
         uccaw`ae kong kha mih khalang te ae la hopah cih oh.
         28 Pawccecize hynh-e ahopaw uccaw`ae laelan nanning tungvaw khe ari huapaw phupaw khang
         lanpaw tuh Thyaa Muisaw hanlan te kaening hanlan ahoypaw thua khyh.
         29 Tuh-e ahopaw uccaw`ae tuh: nanning nynh zohtuh kalan silawnawpaw`ae kha thuasah,
         chii kha thuasah, nging-ote a chia`ae paw kha thuasah, ohhuakunaw kha thuasah la sung
         oh. Kha-e`ae kha na sungku oh ze, kou ahoypaw nynh thua. Ngedan te.” cite a zei`ae.
         30 Tuhte minmin kha he a cciasah`ae tuh Antiok khua lang a thua`ae; te ccungccaw zapi
         kha pynkheihlan a suelua`ae koute ccaky kha a pya`ae.
         31 Kha-e ccaw kha minmin nynh he a ria`ae tuh thawzung pyanawpaw athua keiccu mih lungtua.
         32 Te Judas te Sailas mimaw mah profeh`ae athua`ae thyhte bya pataepi te uteno`ae kha
         thawzungpya`ae zah lungthawsaesah`ae.
         33 Te minmin tuh tuin kya ccyh khuekheih a um`ae koute uteno`ae nynh locceihtu`ae kalan
         ngaengante a kisah`ae.
         34 Tuhzemah Sailas tuh tuin kya umhy lanze ahoy cih cite a tuaku.
         35 Paul te Barnabas mah Antiok khua kya um`ae zah ccangpaw ccungccaw`ae patae ryte Bawipaw
         bya kha ccangpah`ae zah a hopya`ae.
         36 Te nin khaw aro koute Paul nynh Barnabas kha, “Aening nynh Bawipaw bya ah honaw khua
         takyh kya um`ae paw uteno`ae nynh pawcihtemou a um`ae cipaw ah dotua ccaw ki sih lah
         paebua sih`ae,” a cipya.
         37 Te Barnabas nynh Marka acikuh paw Johan kha mimaw ryte hoeibua lan phe a la tuaku
         vae.
         38 Thuasalama Paul nynh Pamfilia ram kyate, minmin kyate ki zah ryalawnaw kalan minmin
         ry a cceihbua vae leipaw Marka kha hoeibua lan ccang khyh cite varyn a tuaku.
         39 Tuhte minmin laku lungloku leinaw tuh eih ru keiccu lukheit te lukheit phiakuh`ae
         zah Barnabas nynh Marka kha hoei zah Saiparas tuikoih kalan kohlung te a cceih`ae.
         40 Te uteno`ae nynh Paul kha Bawipaw thawccinaw kalan he ah`ae te Paul nynh Sailas kha
         pokuh zah a pou.
         41 Te kriccawbu`ae kha thawzung pyate Siria te Silisia ram lang po a cceih.

1 Oute Paul tuh Derbe khua te Lystra khua lang a thua. Te dotua, tuin kya Timote acikuh
         paw zuitu lukheit a la um. A nung tuh a zyn paw Jew nopinung nynh thua, thuasalama
         a paaw tuh Greek paw nynh thua.
         2 Timote tuh Lystra khua te Ikonia khua kya um`ae paw uteno`ae nynh thehoyccousah`ae
         paw nynh thua.
         3 Paul nynh kha-e paw kha amaw ryte cciasabua lan a ry. Te a paaw tuh Greek minphuin
         athua paw kha tuh-e ram kya um`ae paw Jew`ae balyn nynh phe a ny`ae keiccuze Timote
         kha hoei zah vindung a aw pya.
         4 Te minmin nynh khua`ae kalan po cceih`ae zah Jerusalem kya um`ae paw locceihtu`ae
         te piccang`ae nynh byapaenaw`ae paw ccaw`ae kha a zui ccaw`ae cite po a nebia`ae.
         5 Ou tuhte kriccawbu`ae tuh zynnaw kya tynsah thua`ae zah nin takyh milu akaethung.
         6 Te Frikia te Galati ram kha po he a cceih`ae tuh Asia ram kya Pachia bya ho lanpaw
         kha Thyaa Muisaw nynh phe a khee`ae.
         7 Te Mysia ram kalan he thua`ae tuh Bithynia ram lungkhu lang ccia lan a noukuh`ae,
         thuasalama Muisaw nynh ua khyh`ae.
         8 Te minmin tuh Mysia ram kha po cciakhung`ae zah Troas khua lang a thua`ae.
         9 Te khuazi khe Paul kalan vizin yn langkuh. Mesidonia paw lukheit nynh thadyn zah,
         “Mesidonia ram lang po yn cceih lah kaening hynh oun bawng,” cite Paul kha a ngia.
         10 Te vizin kha a muih koute, Mesidonia ram lang ccia lan palou kae paccynkuh vae; minmin
         kalan thehoypaw ho khylan Bawipaw nynh kaening kha oun ko cite kae tuakuh.
         11 Tukeiccu Troas khua kyate kohlung te kae thokuh zah Samothrasia tuikoih kalan dingrarihlan
         kae cceih zah awkhualan tuh Neapolis khua kya kae thua.
         12 Te tuin kyate Mesidonia ram sang kheit kya abapihua paw khua, Rom koloni athua paw,
         Filipi khua kya kae thua zah tuin kya nin khaw cia kae um.
         13 Te Sabbath nin kya kaening tuh khua akhunglang sawsangnaw leih raenaw`ae vawkhu kin
         langkhe kae cceih zah kae dahung, te tuhlang oun thua`ae paw nopi`ae kha kae hopya`ae.
         14 Te sekakungpaw uccaw a zuatu, Thiatira khua e Lidia acikuh paw nopinung lukheit tuh
         Pachia a beik paw thua zah kaening kong kha yn thae; te Paul nynh a ho paw uccaw`ae
         kha hoyte ngae khylan Bawipaw nynh kha-e nung thinlung kha a hung.
         15 Te kha-e nung te a innbyn`ae tuh baptisma-in kou`ae te, aning nynh, “Kae tuh Bawipaw
         hanlan zyn lan um paw cite nae tua oh ze ka inn lang rang oh lah umhin oh,” cite kaening
         kha thawte oun ngia. Te kaening kha thawte oun kang.
         16 Ou tuhte kaening tuh sawsangnaw kalan kae ccia lya, malang e konglang hothyanaw a
         hoi paw muisaw bahkuhpaw seenung taraw lukheit nynh kaening kha yn cciadue. Malang
         yn cyikuh lanpaw kong a hotynaw liate a bawi a zua`ae kha patae a muepya`ae.
         17 Kha-e nung nynh Paul te kaening kha yn zui zah, “Hynh-e ccungccaw`ae tuh aening kha
         khumnaw laanpi oun muihsah`ae paw, ahang huaccepaw Pachia see`ae nynh thua`ae,” cite
         thawte a sia.
         18 Te aning nynh khate nin patae cia a cyi. Thuasalama Paul nynh thinlung ccite nuhlang
         maeleihkuh zah muisaw kha, “Kha-e nung lungkhu te pou, Jesu Kri min te kaw kae pya,”
         a cipya. Te tuh-e suimilan ccyh kya mawtuin aning tuh po a pou.
         19 Te kha-e nung a bawi`ae nynh a muenaw`ae paw ngaehoinaw tuh um vae khyh cipaw kha
         he muih`ae tuh Paul te Sailas kha kyng`ae zah uccaw zuanaw hmin kalan kawhoitu`ae
         kalan khe a dung`ae.
         20 Te minmin kha khuabawi`ae kalan cciakhae`ae zah, “Hynh-e ccungccaw`ae tuh Jew`ae
         mang athua`ae pite ah khua kha myarya vawsaw oun pya`ae.
         21 Te Rom`ae athua paw aening nynh lawku lan accan leipaw te zui lan accan leipaw phung`ae
         kha oun ccangpya`ae,” cite a hopya`ae.
         22 Te minmin kha rawsete ccungccaw zapi tuh pynkheihlan a thokuh`ae, te khuabawi`ae
         nynh mih uccaw`ae kha ccarae sei`ae zah minmin kha tungbang te bua lan kawpya`ae.
         23 Te minmin nynh avae patae a bua`ae koute minmin kha thunginn lungkhu lang sah`ae
         zah ahoyte ring lan thung uktupaw kha byatawsya`ae.
         24 Khate byatawsya`ae thyhte thung uktupaw nynh minmin kha alungkhu-e thunginn lungkhu
         lang phang`ae zah mih ccu kha tunglua te phang khii`ae.
         25 Te ziraccyng khe Paul te Sailas nynh sawsang`ae zah Pachia thehoysanaw lawsah`ae;
         te thungccah`ae nynh a ngae`ae.
         26 Te tua lei pite thawte innruisuekuh zah thunginn leihpaw tuh pung ahy; te vaekheihmawte
         thuakaw`ae balyn pung hungkuh zah thungccah`ae miakaw kya-e sivarui`ae tuh pung phoukuh.
         27 Te thung uktupaw tuh a inaw kyate yn thaekuh zah thunginn thuakaw`ae pung ahungkuhpaw
         kha he a muih tuh thungccah`ae pung ccue vae cih`ae cite tua zah amaw te amaw chiaku
         lan vae cite a thaloi kha a thuaku.
         28 Thuasalama Paul nynh, “Namaw te namaw kha vawsaw pyakuh nan, pawccecize kae balynte
         e kya pung kae um,” cite thawte sia zah a hopya.
         29 Oute thung uktu nynh maee kha kokhae`ae zah arangte tee zah Paul te Sailas malang
         thyngkute a bakhung.
         30 Te minmin kha poukhae`ae zah, “Bawihaepaw oh; khumnaw mue khylan pawmou ka cyi cih?”
         cite a khia`ae.
         31 Te minmin nynh, “Bawipaw Jesu Kri kha zyn lah nang tuh khum na thua cih, te na innbyn`ae
         mah khum athua cih`ae,” a cipya`ae.
         32 Te minmin nynh kha-e paw te a inn kya um`ae paw balyn kha Bawipaw bya a hopya`ae.
         33 Te aning nynh Paul te Sailas kha tuh-e khuazi, tuh-e suimilan ccyh kya mawtuin cciakhae`ae
         zah mih vaemaw kha a singpya`ae; te aning te a innbyn`ae balyn tuh palou baptisma-in`ae.
         34 Te aning nynh minmin kha a inn lungkhu lang hoei`ae zah looh a dang`ae; te a innbyn`ae
         balyn ryte Pachia a zyn`ae pawte kou a lungtua.
         35 Te khua he yn dae tuh khuabawi`ae nynh palih bawi`ae kha saw`ae zah, “Kha-e ccungccaw`ae
         kha cceih`ae sah,” a cipya`ae.
         36 Te thung uktu nynh kha-e bya kha Paul kalan hopah zah, “Khuabawi`ae nynh nanning
         kha la saw ccavae oh cite ccungccaw`ae oun saw`ae, tukeiccu atu pou oh lah daebabilan
         la cceih ccavae oh,” a cipya.
         37 Thuasalama Paul nynh, “Rom`ae athua paw kaening hynh ahoyte akaw-aleih byakhia leite
         minmin nynh zapi malang oun bua`ae zah thunginn lungkhu lang oun saw`ae; te atu aphirute
         tou hung oun saw cih`ae? Tuhte ccei soh! Mimaw ccaccei oun cceih`ae sah lah kaening
         hynh oun thua`ae sah,” cite minmin kha a hopya`ae.
         38 Te palih bawi`ae nynh kha-e bya kha khuabawi`ae kalan a hopya`ae; te Paul te Sailas
         tuh Rom`ae nynh thua`ae cipaw minmin nynh he a thae`ae tuh a rih vae`ae.
         39 Te khuabawi`ae tuh oun cceih`ae zah minmin kha thawte bohkuh`ae zah a poukhae`ae;
         te kha-e khua kyate pou lan a ngia`ae.
         40 Te Paul te Sailas tuh thunginn kyate pou`ae zah Lidia inn lang a tee`ae; te minmin
         nynh uteno`ae kha he muih`ae tuh thawzungpya`ae zah a pou`ae.

1 Te Paul te Sailas tuh Amfipolis khua te Apollonia khua kha po khung`ae zah Thesalonika
         khua lang a thua`ae, tuh-e kya Jew`ae sinakok ccangkheit a um.
         2 Te Paul tuh leih a cyimae hawte, minmin kalan teebua zah Sabbath nin ninthung cia
         minmin ryte Ccathyaa kya-e kha a hokuh`ae.
         3 Kri tuh a teing ho zah a chih`ae paw kyate bua a thothui aho cite ccaesapah`ae zah
         a langsapya`ae. Te, “Nae kalan kae nynh ka hopaw hynh-e Jesu tuh Kri nynh athua,”
         cite a hopya`ae.
         4 Te abang ccungccaw tuh zyn`ae zah Paul te Sailas ryte a mungkuh bua`ae; te beiknaw
         lante azuakuh`ae paw Greek ccungccaw zapipi te abapi huapaw nopi`ae patae mah a mungkuh
         bua`ae.
         5 Thuasalama a zyn leipaw Jew`ae nynh mih eiung zah kungkunaw hmin kya-e ccungccahoy
         lei`ae kha a hoeinua`ae, te a khia a vekuh`ae paw kha suelua`ae zah khualae balyn
         kha siarisiarae a umsah`ae; te Jason a inn kha koih`ae zah minmin kha ccungccaw`ae
         malang poukhae lan a ccung`ae.
         6 Minmin kha he muih khyh`ae tuh Jason te uno`ae abang kha khua uktu`ae kalan dung`ae
         zah, “Laephipi kubuleih`ae paw hynh-e ccungccaw`ae tuh hynhlang mah oun thua`ae.
         7 Jason nynh minmin kha thuasah`ae, te minmin balyn nynh, ‘Jesu acikuh paw ccangpaw
         Siapharan a um,’ ci`ae zah Sizar siapharan awda`ae kha a rawse`ae,” cite thawte a
         sia`ae.
         8 Te minmin nynh kha-e bya a thae`ae paw ccungccaw`ae te khua uktu`ae kha lungvawsawsah`ae.
         9 Te Jason te mingccang`ae kyate aamahkhan pyakunawpaw a lawkuh`ae koute minmin kha
         a cciasah`ae.
         10 Te uteno`ae nynh vaekheihmawte Paul te Sailas kha khuazi khe Beria khua lang a saw`ae;
         tuh-e khua kya he thua`ae te Jew`ae sinakok lungkhu lang a tee`ae.
         11 Beria khuaccaw`ae tuh Thesalonika khuaccaw`ae laeze mih lung-ua hua, minmin tuh pekinaw
         thinlung te Pachia bya kha lawkuh`ae zah tuh-e uccaw`ae tuh akyh vema, kyh khyh vema
         cipaw kha nin takyhte Ccathyaa te a dokhia`ae.
         12 Tukeiccu minmin kyaze ccungccaw patae nynh a zyn`ae; sawtua lan um paw Greek nopi`ae
         te pise`ae patae mah a zyn`ae.
         13 Thuasalama Thesalonika khua kya-e Jew`ae nynh Beria khua kya Paul nynh Pachia bya
         a ho cipaw he a nyh`ae tuh, tuhlang tuin cceih`ae zah ccungccaw`ae kha a hy`ae.
         14 Oute uteno`ae nynh vaekheihmawte Paul kha rili kalan ccia lan a saw`ae; thuasalama
         Sailas te Timote tuh tuin kya a um ung`ae.
         15 Te Paul a saw`ae paw nynh Athen khua kyacia a saw`ae; te Sailas te Timote kha arangte
         a kalan oun cceih`ae sah cipaw kawpyapaw a mue`ae koute minmin tuh a ki`ae.
         16 Paul nynh Sailas te Timote kha Athen khua kya a ngaw`ae lyakhe, kha-e khua tuh zohtuh`ae
         te phe abeih cipaw kha he a muih tuh a lung vawsaw.
         17 Tukeiccu sinakok kyakhe Jew`ae te Pachia beik`ae paw ccungccaw`ae kha thuasah, kungkunaw
         hmin kya leih a tungkuh`ae paw kha thuasah nin takyh bya a hokhae`ae.
         18 Oute Epikurian te Stoik filosofa`ae abang tuh Paul te a khungkuh`ae. Te abang nynh,
         “E paw katua-katua ccohkuh paw hynh pawmou a hory?” a ci`ae. Paul nynh Jesu te thothuinaw
         kong kha a hopya`ae keiccuze mingccang`ae nynh, “Aning tuh ramccangpaw pachia`ae kong
         a hopatupaw nynh alo,” a ci`ae.
         19 Te minmin nynh Paul kha hoei`ae zah Areopakas lang cciakhae`ae zah, “Nang nynh na
         hopaw hynh-e ccangpyanaw athawpaw hynh kaening nynh kae nybua ze so?
         20 Pawccecize nang nynh kae nakaring te thae boi leipaw uccaw`ae kha nae thuakhae; tukeiccu
         hynh-e uccaw`ae asuilan tuh pawmou athua cipaw kae nyhry,” cite a hopya`ae.
         21 Pawccecize Athen khuaccaw`ae balynte tuin kya um`ae paw mikhia`ae tuh athawpaw thungpang
         ho lanpaw te ngae lanpaw kya laelan mih ccyh kha thangsah he khyh`ae.
         22 Oute Paul tuh Areopakas kungsi kyakhe thadyn zah, “Athen ccungccaw`ae, pawpaw balyn
         kya nanning tuh beiknaw kou na peki oh cipaw ka ny.
         23 Pawccecize po ka cceih zah na beik oh paw kha he ka do tuh, ‘NY LEIPAW PACHIA KALAN,’
         cite ccawtawkuh paw silawhang ccangkheit kha ka muih. Tukeiccu nanning nynh ny leite
         na beik oh paw Pachia kong kha kae nynh kae hopya oh.
         24 Laephipi te tuin kya um paw uccaw balyn a raetupaw Pachia, aning tuh vaawran te laephi
         Bawipaw athua thyhhawte kuih te rae paw tempal`ae kya um khyh.
         25 Aning tuh ccungccaw balyn kha hiinnaw, hy te pawpaw balyn a pyatupaw athua thyhhawte,
         pawsang mah a hanlan ho khyh zah ccungccaw`ae kuih te lawpyaku mah a hanlan ho khyh.
         26 Te aning nynh laephi vawlan balyn um lan ccungccaw phin miakaw kha chii phinkheit
         kyate a rae; te mih ccyh ccangsapaw kha thuasah, mih umnaw ramri kha thuasah a khyapya`ae.
         27 Ou tuhte ccungccaw`ae nynh Bawipaw kha a ccung`ae ccaw cite, amaw tuh aening lu raveihte
         ah sawkuh khyh oh zemah, amaw kha zah`ae sah lah a muih`ae ccaw cite.
         28 Pawccecize aening tuh amaw kya nynh ah hiin oh, ah pia oh zah ah um oh; nanning lakuze
         ccawphuatu`ae abang nynh, ‘Aening mah amaw ciihan nynh ah thua oh,’ cite a phua`ae
         hawte nynh thua.
         29 Ou tuhte Pachia kya-e ciihan ah thua oh keiccu, ccungccaw cyithyanaw te tuanaw liate
         rae paw sui, khyh ze phua, khyh ze lung te nynh Pachiathuanaw tuh aloku cite aening
         nynh ah tua lan oh ccang khyh.
         30 Te hynh-e nynaw hoi khyh ccyh kha Pachia nynh a muih leipaw olante a um pya`ae, thuasalama
         atu tuh ahmin takyh kya um paw ccungccaw`ae balyn kha ngaesiku lan kaw a pya`ae.
         31 Pawccemacize, Pachia nynh phe a khang vae paw Ccungccapaw liate laephi ccungccaw`ae
         kha dingnaw kya byapia cih paw nin, nin kheit kha phe a khyade vae. A chih`ae paw
         kyate amaw kha a thosahnaw liate ccungccaw balyn hanlan zyn lan um paw ccaekia kha
         phe a pya vae,” cite Paul nynh a ho.
         32 Te minmin nynh a chih`ae paw thothuinaw kong kha he a thae`ae tuh abang nynh a sarya`ae;
         mingccang`ae nynh, “Hynh-e kong hynh kaening nynh na bya bua kae ngae ung cih,” a
         ci`ae.
         33 Ou tuhkoute Paul tuh minmin laku kyate phe a pou vae.
         34 Tuhzemah ccungccaw abang tuh Paul kalan pang`ae zah a zyn`ae; tuh-e`ae kya Dionisias
         cikuh paw Areopakas memba paw, Damaris cikuh paw nopinung lukheit te ccangpaw ccungccaw`ae
         a umbua`ae.

1 Hynh-e`ae koute Paul tuh Athen khua kyate pou zah Korin khua kyakhe a thua.
         2 Te Jew`ae balyn tuh Rom khuapi kyate marya a pou cih`ae cite Klaudias siapharanpaw
         nynh kawpya keiccuze, aro mawze Itali ram kyate a la thua paw, Pontas ram kya a pui
         paw Akuila acikuh paw Jew paw te a zu Prisilla kha Paul nynh muih`ae zah minmin kyakhe
         a thua.
         3 Te Paul tuh alokuhpaw ryalaw a lah paw athua keiccu minmin kya umbua zah rya a lahbua;
         pawccecize mih ryalaw tuh anuekuh thya paw ryabuu a raetu`ae nynh thua`ae.
         4 Te Sabbath nin takyh Paul nynh sinakok kya bya hokhae`ae zah Jew`ae te Greek`ae kha
         a hy`ae.
         5 Thuasalama Sailas te Timote Mesidonia ram kyate he oun thua`ae tuh Muisaw nynh Paul
         kha a lungthosah zah Jesu tuh Kri nynh thua cite Jew`ae kalan ccaekiakhan vae.
         6 Te Jew`ae nynh rawse`ae zah alue lante bya he honua`ae tuh, Paul nynh a uccaw kha
         thyng zah, “Nae chii tuh naemaw nae lu vawlan thua vae sah, kae tuh ka thya; atu kyate
         kae tuh Zenta`ae kalan nynh ka cceih vae cih,” cite minmin kha a cipya`ae.
         7 Te tuin kyate Paul tuh pou zah Pachia a beik paw, Jastas acikuh paw ccungccapaw inn
         lungkhu langkhe a tee; tuh-e paw inn tuh sinakok te phang abekuh.
         8 Te sinakok uktupaw Krispas tuh amaw innbyn`ae balyn ryte Bawipaw kha a zyn`ae, te
         Korin khuaccaw`ae patae mah thae`ae zah a zyn`ae, te baptisma-in`ae.
         9 Oute khuazi khe Bawipaw nynh Paul kalan vizin te bya hopah zah, “Rih nan, thuasalama
         ho ccaleih lah dae nan.
         10 Pawccecize kae na kya ka um zah nang kha vaemaw muesah lan hung nynh san ae zia lan
         khyh; pawccecize hynh-e khua kya ccungccaw patae ka hoi,” a cipya.
         11 Te Paul nynh minmin kha Pachia bya ccangpyate kum kheit sataruh cia khe kya a um.
         12 Te Kalio tuh Akhai ram mangki lang a tang lya, Jew`ae nynh lungnging te Paul kha
         rawse`ae zah byapianaw tungkhung malang thuakhae`ae zah,
         13 “Hynh-e paw nynh Kawbya te arawsekuh lante Pachia kha beik khylan ccungccaw`ae a
         soih`ae,” cite a hopya`ae.
         14 Te Paul nynh a khalang aw lan he a noukuh tuh, Kalio nynh Jew`ae kha, “Pou Jew`ae,
         hynh-e tuh aseipaw uccaw te ahoy leipaw uccaw athua lanze nanning kha kae ngaesangpya
         nawlan oh akonglang a um cih.
         15 Thuasalama hynh-e tuh bya konglang, min konglang te nae kawbya konglang te byakhianawpaw
         athua zetuh naemaw te naemaw la piakuh oh; pawccecize tuhtahawpaw konglang kae byapia
         lan ka ry khyh,” cite a hopya`ae.
         16 Te minmin kha byapianaw tungkhung kyate pung a dee`ae.
         17 Oute Greek`ae balyn nynh sinakok uktupaw Sosthene kha kyng`ae zah byapianaw tungkhung
         malang khe a bua`ae. Te Kalio tuh kha-e uccaw`ae kha pawlangria leite hung a ung.
         18 Te Paul tuh tuin kya khaw a um ung. Te uteno`ae kyate akhue lawkuh zah tuin te Siria
         ram lang Prisilla te Akuila ryte sanphalung te a cceih`ae. Byakinkunaw phe a rae keiccuze
         Kenkhrea khua kyakhe a sang phe a ngokusya.
         19 Te Efesa khua a thua`ae tuh Paul nynh minmin kha tuin kya a cciataw`ae; thuasalama
         amaw tuh sinakok lungkhu lang tee zah Jew`ae ryte byahokuh`ae.
         20 Te minmin nynh mimaw ryte khaw umkheih lan Paul kha he a ngia`ae tuh Paul tuh a nawccah
         khyh.
         21 Thuasalama minmin kha beihsya`ae zah, “Atu yn um lanpaw hynh-e poi kha pawpawte thua
         zemah Jerusalem kya nynh ka la mangbua cih; thuasalama Pachia rynaw athua ze nanning
         kalan bua kae ki cih,” a cipya`ae. Te Efesa kyate sanphalung te a cceih.
         22 Te aning tuh Sisaria khua kya he a thua tuh khualae lang kaethung zah kriccawbu kha
         a beih`ae, te Antiok lang a cceihbung.
         23 Te tuin kya azawlya a um koute Paul tuh pou zah Galati ram kyate Frikia ram kya po
         khuaccung zah zuitu`ae balyn kha thawzungpya`ae.
         24 Te Alexandria khua kya a pui paw, byaho kou apuakuh paw, Ccathyaa kou nyh paw, Apollos
         cikuh paw Jew paw lukheit tuh Efesa khua lang yn thua.
         25 Tuh-e ccungccapaw tuh Bawipaw laanpi kya thuihei paw nynh athua; muisaw kya lungthawsae
         paw thua zah aning nynh Bawipaw kya-e uccaw`ae kong kha ho zah hmerarihlan a ccangpya;
         tuhzemah Johan baptisma kong rou kha nynh a ny.
         26 Te aning nynh sinakok kyakhe rawhoyte yn ho vae. Akuila te Prisilla nynh a hopaw
         kha he a thae`ae tuh, kha-e paw kha mih kalan hoei`ae zah Pachia laanpi kha houh ahme
         lante a ccaesapya`ae.
         27 Te aning nynh Akhai ram lang po he a cceih ry tuh amaw kha lehkhan ccaw`ae cite uteno`ae
         nynh zuitu`ae kalan ccawzeipya`ae; te aning nynh he a thua tuh thawccinaw liate a
         zyn`ae paw kha patae a bawng`ae;
         28 pawccecize Jesu tuh Kri nynh thua cipaw kha Ccathyaa kyate langsapyate ccungccaw
         zapi malang Jew`ae kha rawhoy te phe a ei kho`ae.

1 Ou tuhcihte Apollos tuh Korin khua kya a um lyakhe, Paul tuh thalang-e ram kha po
         yn cciakhung zah Efesa khua kya yn thua, te zuitu`ae abang kha a muih`ae.
         2 Te minmin kha, “He na zyn lya oh te Thyaa Muisaw na mue vae oh tou?” cite a khia`ae.
         Te minmin nynh, “Thyaa Muisaw a um cipaw heize kae thae boi khyh,” cite a khung`ae.
         3 Te Paul nynh, “Tuhte lanze paw baptisma mou na in oh?” cite a khia`ae. Te minmin
         nynh, “Johan kya-e baptisma,” a ci`ae.
         4 Oute Paul nynh, “Johan nynh tuh ngaesikunaw te asekuhpaw baptisma kha insah`ae zah
         amaw koute yn thua lanpaw kha a zyn`ae ccaw cite ccungccaw`ae kha a hopya`ae, tuh-e
         paw tuh Kri Jesu kha nynh thua,” a cipya`ae.
         5 Minmin nynh he a thae`ae tuh, Bawipaw Jesu min kya baptismain` ae.
         6 Te Paul nynh minmin tungvaw a kuih he a khang tuh Thyaa Muisaw minmin tungvaw yn
         thua; te minmin tuh bya ccangpaw te ho`ae zah profehbya a ho`ae.
         7 Tuh-e ccungccaw`ae tuh abalynte luhaw laening loukaw acih`ae.
         8 Te Paul tuh sinakok lungkhu lang tee zah sawpaw sathung cia Pachia peenaw te asekuhpaw
         uccaw`ae kong kha hokhae`ae zah soihbiate rawhoy te a ho.
         9 Thuasalama ccungccaw abang tuh mih lungkhung zah zyn khyh`ae, ccungccaw zapi malang
         kha-e Ccianaw kong kha thethya he a ho`ae tuh Paul tuh minmin kyate pou zah zuitu`ae
         kha a poukhae`ae, te Tirannas kya-e siainn kyakhe nin takyh bya hokhae`ae.
         10 Te tuhcihte kum ning cia aro, tukeiccu Asia ram kya um paw ccungccaw balyn, Jew`ae
         mah Greek`ae mah Bawipaw Jesu bya kha a thae`ae.
         11 Te Pachia nynh Paul kuih mangte acyikuh boi leipaw athungpaw ryalawnaw`ae kha a langsaku.
         12 Ou tuhte Paul a pyn kya-e pavua, tukhyhze taeccia uccaw ccangkhakheit kha ngeccih`ae
         kalan ccyngpah`ae zah ccinaw`ae tuh minmin kyate phe a pou, te ahoy leipaw muisaw`ae
         mah phe toikuh`ae.
         13 Oute ahoy leipaw muisaw`ae adeethya`ae paw, a khia a vekuh`ae paw Jew`ae abang nynh,
         “Paul nynh a hopaw Jesu liate nanning kha kae dee oh,” cite ahoy leipaw muisaw`ae
         nynh a ccungnua`ae paw tungvaw khe Bawipaw Jesu min kha konua lan a lawku`ae.
         14 Jew ranpibawi alepaw Skeva cikuh paw ccaaw`ae lusari a la um`ae, minmin nynh tuhte
         a cyih`ae.
         15 Te ahoy leipaw muisaw nynh, “Jesu tuh ka nyh, Paul mah ka nyh, thuasalama nanning
         tuh hungmou na thua oh?” cite a khung`ae.
         16 Te ahoy leipaw muisaw bahkuhpaw ccungccapaw nynh minmin tungvaw thohnuakuh`ae zah
         phe a tae`ae, te phe a risah`ae keiccu, minmin tuh kha-e inn kyate sasete ccue`ae
         zah vaemaw a muebia`ae.
         17 Te hynh-e tuh Efesa kya um`ae paw Jew`ae te Greek`ae balyn nynh marya a ny`ae; te
         minmin balyn nynh rih`ae zah Bawipaw Jesu min kha phu-esah`ae.
         18 Te a zyn paw ccungccaw patae oun thua`ae zah mih cyisahnaw`ae kha langsakuh`ae zah
         seiphykuh`ae.
         19 Mitleihthya`ae paw patae nynh mah mih ccauh`ae kha marya oun ccyng`ae zah ccungccaw
         balyn malang khe maee te a rua`ae. Kha-e ccauh`ae mee kha tua`ae zah ngunphua thung
         sungpangaw mee acih cipaw a muih`ae.
         20 Ou tuhte Pachia bya tuh thungnaw te lethung zah a tae.
         21 Hynh-e`ae acyikuh koute, Paul nynh Mesidonia ram te Akhai ram kha po he a khung koute
         Jerusalem lang ccia lan a thinlung kya noukuh zah, “Tuin kya he ka thua koute Rom
         khuapi mah ka muih hahe aho cih,” a ci.
         22 Tukeiccu amaw ryalawpah`ae paw luning, Timote te Erastas kha Mesidonia ram lang a
         saw`ae, thuasalama amaw tuh Asia ram kya sosoh a umhy ung.
         23 Tuh ccyh lya tuh-e Ccianaw konglang te byalungnaw alepi apou.
         24 Pawccecize Demetrias cikuh paw phualaeetupaw lukheit nynh Artemis khozinung kya-e
         phua-inn taraw`ae kha rae zah phualaeetu`ae kha patae leih a muesah`ae.
         25 Tuh-e paw nynh phualaeetu`ae te tuhtahawpaw ryalah paw ccungccaw`ae kha ko`ae zah,
         “Ccungccaw oh, hynh-e ryalawnaw kya nynh aening muenaw tuh a um cipaw na ny oh.
         26 Te hynh-e Paul nynh, ‘Kuih te rae paw tuh pachia thua khyh,’ cite ho zah Efesa khua
         kya kyalya thua leite Asia ram balyn mah ccungccaw patae kha soih`ae zah a paleihsaku`ae
         paw kha na muih oh zah na thae oh.
         27 Ou tuhte aening phualaeepaw thyanaw hynh ccakaepaw lang yn tang cih cipaw thinphang
         lan a um kyalya thualeite alesaepaw khozinung Artemis kya-e tempal mah pawlangria
         vae lan khyh`ae zah Asia ram balynte laephipi nynh a beik`ae paw amaw phu-e lesaenaw
         mah yn roh cih cipaw thinphang lan a um,” cite a hopya`ae.
         28 Minmin nynh tuh-e bya kha he a thae`ae tuh myarya mih bungpaw zah, “Efesa`ae kya-e
         Artemis tuh alesaepaw nynh thua!” cite a sia`ae.
         29 Te khualae balyn tuh byalungnaw te phe beih zah Paul ryte khuaccungkheih`ae paw Mesidonia
         ccungccaw`ae Kaias te Aristarkhas kha kyng`ae zah poidonaw inn lungkhu langkhe lungngingte
         po a teekhae`ae.
         30 Te Paul nynh ccungccaw`ae kalan teebua lan he a noukuh tuh zuitu`ae nynh ua khyh`ae.
         31 Te Asia ram kyaze lupi athua`ae paw, Paul a ruiban`ae abang nynh poidonaw inn lungkhu
         lang amaw te amaw a phungkuh bua khyh nawlan a kalan ccungccaw saw`ae zah a soihbiasah`ae.
         32 Ccungccaw sueluakuh`ae paw tuh keisukeilae pung a um keiccuze abang nynh ccangte
         sia`ae zah abang nynh phinccang lante a sia`ae, alunghua tuh pawkeiccu nynh pynkheihlan
         kae thua cipaw mah nyh khyh`ae.
         33 Te Jew`ae nynh Alexanda kha malang toisakuh`ae zah ccungccaw zapi kyate a poukhae`ae.
         Alexanda nynh a kuih kha dyngpah`ae zah ccungccaw`ae kalan amaw hanlan hokunaw rae
         lan a ry.
         34 Thuasalama minmin nynh aning tuh Jew paw cipaw he a nyh`ae tuh mih balyn mawte, “Efesa`ae
         kya-e Artemis tuh alesaepaw nynh thua!” cite suimilan ccangning loukaw cia roi kheit
         lante thawte a sia`ae.
         35 Te khua ccazipaw nynh ccungccaw`ae kha a daesah`ae koute, “Efesa ccungccaw`ae, Efesa
         khua tuh alesaepaw Artemis khozinung a tempal te Zeus pachia kyate yn ccah paw zohtuh
         a ringtu nynh thua cipaw hynh a nyh leipaw hungmou a um?
         36 Hynh-e uccaw`ae kong hynh ei kho leipaw athua keiccu, daetedae lang na um oh ho zah
         na rangsah lan oh ccan khyh.
         37 Pawccecize tempal uccaw mah a luade`ae paw thua khyh zah nae khozinung mah thethyaho`ae
         paw athua leipaw hynh-e ccungccaw`ae hynh nanning nynh hynhlang nae thuakhae oh.
         38 Tukeiccu Demetrias thuasah, amaw ryte um`ae paw phualaeetu`ae nynh thuasah lukhakheit
         tungvaw byalungnaw a hoi`ae ze byapia zung um zah vuethoh`ae mah a um; mimaw te mimaw
         thuakhaekuh`ae sah.
         39 Thuasalama nanning nynh ccangpaw akong hory paw na hoi oh ze, aphung thyhte khuapumkunaw
         kya nynh byapae lanpaw athua.
         40 Pawccecize atunin e byalungnaw keiccu aening hynh byakhianaw kya oun ko cih`ae cipaw
         ri lan a um, pawccecize hynh-e atazae leipaw sueluakunaw hanlan aening nynh ah hoku
         lan oh paw oun hoi lan khyh oh,” a ci.
         41 Hynhte he a ho koute a pumkuh`ae paw kha phe a pousah`ae.

1 Tuh-e byalungnaw adae koute Paul nynh zuitu`ae kha amaw kalan ko`ae zah a beihsya`ae
         koute Mesidonia ram lang ccia lan a thokuh.
         2 Te tuh-e pee kya po cceih zah zuitu`ae kha thawzung pyanaw bya patae a hopah`ae koute
         Greece ram lang a thua.
         3 Te tuin kya sawpaw sathung a um. Te Siria ram lang sanphalung te ccia lan vae cite
         he a noukuh tuh Jew`ae nynh phee lan a nounuaku`ae keiccu Mesidonia ram langte ki
         lan a tuaku vae.
         4 Te Beria khua paw Sopater, Thesalonika khua paw Aristarkhas te Sekundus, Derbe khua
         paw Kaias te Timote, te Asia ram kya-e Taichikas te Trofimas tuh Paul kya Asia ram
         lang a cceihbua`ae.
         5 Hynh-e ccungccaw`ae tuh malang la cceihty`ae zah Troas khua kyakhe kaening kha oun
         la ngaw`ae.
         6 Te Ransi phing leipaw Sanlou Poi he athang koute kaening tuh Filipi khua kyate sanphalung
         te kae cceih zah nin pangaw cihte minmin umnaw`ae Troas khua kae thua, tuin kya nin
         sari kae um.
         7 Te lonaw kyaze masaty nin kya zuitu`ae nynh sanlou ia lan pynkheihlan he oun thua`ae
         tuh, Paul tuh awkhualan thoku lan phe a noukuh vae keiccuze minmin kha phung hopah`ae
         zah ziraccyng cia po a pia.
         8 Te minmin nynh pynkheihlan a sueluakunaw`ae palung khaan kya maeekhua patae a aw`ae.
         9 Te Utikhas cikuh paw ccangvaepaw tuh thanlang-aw kin kya dahung zah bubu a la ngawphukuh;
         Paul nynh khaw cia phung he ho tuh, tuh-e paw tuh a ngawphukuh lante khaan thungnaw
         kyate boh ccah zah phe chihpaw kha a khuin`ae.
         10 Te Paul tuh rungbung zah kha-e paw tungvaw a bakhung thing, te varyng pum zah, “Nae
         lungvawsaw nan sah, pawccecize a hiinnaw tuh amaw kya phang a um,” a ci.
         11 Te Paul tuh bua kaethung zah sanlou kha eih zah a ae`ae, te khua phe dae lang cia,
         khaw cia bya a ho koute phe a pou.
         12 Te minmin nynh ccangvaepaw kha a hiin te cciakhae`ae zah myarya mih ngaengan.
         13 Te kaening tuh sanphalung kalan kae cceihty zah Assos khua kalan sanphalung te kae
         cceih, tuin e Paul kha hoeibua lan vae cite kae noukuh; pawccecize aning tuh ccu te
         ccia lan cite phe a la noukuh vae keiccu khahcihte a paccynpaw athua.
         14 Aning tuh kaening ryte Assos khua kya he kae tungkuh tuh amaw kha kae hoeibua zah
         Mitylen khua lang kae cceih.
         15 Te tuin kyate sanphalung te kae cceih zah awkhualan tuh Khios tuikoih te adekunaw
         kya kae thua. Te ccangpaw nin kya Samos tuikoih kya kae thua zah Trokilliam tuikoih
         pe kae hae-ung. Te ccangpaw nin kya Miletas khua kae thua.
         16 Paul nynh Pentikos Nin kya athua kho ze Jerusalem kya phe thua lante a rangsaku keiccuze
         Asia ram kya khaw aro ry khyh pawte Efesa khua kha po cciakhung lante phe a tuakuty
         vae.
         17 Te Miletas khua kyate Paul nynh Efesa khua lang ccungccaw saw zah kriccawbu kya-e
         pastor`ae kha a ko`ae.
         18 Te minmin nynh a kalan he oun thua`ae tuh Paul nynh, “Asia ram lungkhu lang kae thua
         takaw nin kyate nanning ryte ka um lungkhu balyn pawcihte nynh ka um cipaw nanning
         nynh na ny oh,
         19 zakawsangsakunaw thinlung balyn te, mitphi patae lua te, Jew`ae kya-e pheenaw keiccu
         ka tungvaw thua paw syntawnaw`ae kha teingbiate Bawipaw rya ka law paw kha na ny oh.
         20 Nae hanlan athane paw, pawsang mah ka thuru bang khyh, ccungccaw zapi kya thuasah,
         inn kheit koute inn kheit thuasah nanning kha kae hopah oh zah kae ccangpya oh.
         21 Pachia kalan ngaesikunaw kong te ah Bawipaw Jesu Kri kya zynnaw kong kha Jew`ae kalan
         te Greek`ae kalan mah ccaekia ka khan paw kha mah na ny oh.
         22 Te atu, dotua, kae tuh Muisaw liate hede ka thua zah Jerusalem lang ka cceih, tuin
         kya ka tungvaw paw nynh yn thua cih cipaw ka nyh khyh.
         23 Heedenawpaw te vawsaw riathaenaw nynh kamaw kha phang yn ngaw cite Thyaa Muisaw nynh
         khua takyh kya kamaw kong ccaekiakhan paw rou nynh ka ny.
         24 Thuasalama Pachia thawccinaw te asekuhpaw thehoypaw kha ccaekiakhan khylan Bawipaw
         Jesu kyate ka mue paw ryalaw athua paw te ka ryalaw kha lungtuate ka thang kho nawlan
         kha-e vawsaw riathaenaw`ae kha pawlang ka ria vae khyh zah ka hiinnaw mah ka duakuh
         vae khyh.
         25 “Te atu, kae nynh ka cceih zah Pachia peenaw kong kae hopya oh paw nanning balyn
         nynh ka mae hynh nae muih vae lan khyh oh cipaw ka ny.
         26 Tukeiccu kae tuh ccungccaw balyn chii kyate ka thya cipaw atu nin nanning kalan ccaekia
         ka khan.
         27 Pawccecize Pachia khuakhannaw balyn kha nanning kalan phy lan ka syngkuh khyh.
         28 Tukeiccu naemaw te naemaw raeringkuh oh lah Pachia nynh amaw a chii te a re paw Pachia
         kriccawbu kha dooih khylan Thyaa Muisaw nynh nanning kha dooihtu`ae lang ae khangnua
         oh paw tuuphu`ae balyn kha mah la raering oh.
         29 Pawccecize kamaw phe ka pou koute rehahanpaw suizaw`ae nynh tuuphu`ae kha haangbang
         leite nanning laku lang oun tee cih`ae cipaw hynh ka ny.
         30 Zuitu`ae kha mih kalan soih khylan ahme leipaw bya a ho paw ccungccaw`ae kha naemaw
         ccaccei kyate mah oun pou cih`ae.
         31 Tukeiccu raeringkuh oh lah kum thung lungkhu khuazi khuadae mitphi ryte ccungccaw
         miakaw kha raeringpya lan ka dae khyh paw kha la ning nan oh.
         32 “Te uteno`ae, atu nanning kha Pachia kalan te amaw thawccinaw bya kalan kae ah oh;
         tuh-e nynh nanning kha ae lethungsah kho oh zah thyaasah athua vae`ae paw balyn ryte
         nanning kha rho uccaw ae pya kho oh.
         33 Kae tuh hung ccungccaw kya-e phua, sui, uccaw`ae mah ka dua bang khyh.
         34 Athua, hynh-e ka kuih`ae nynh kamaw elan ahoboupaw hanlan te kamaw ryte um`ae paw
         hanlan ryalawpya cipaw naemaw ccaccei nynh phe na ny oh.
         35 Hynh hawte ryalaw lawte thawzungzya`ae paw kha nanning nynh na bawng oh aho cipaw
         nanning kalan marya kae langsapya vae oh. Te, ‘Mue paw laeze pya paw nynh hythua a
         um hua,’ cite Bawipaw Jesu nynh a hopaw bya kha la liathui oh,” cite Paul nynh a hopya`ae.
         36 Te tuhte he a ho koute a ccukharutung zah minmin balyn ryte sawsang`ae.
         37 Te minmin balyn tuh thawmawte rah`ae zah Paul a nging kha pum`ae zah a myng`ae,
         38 amaw mae kha nae muih vae lan khyh oh cite a hopaw bya keiccu mih ngae houh athah.
         Te Paul kha sanphalung kyacia a dohaw`ae.

1 Ou tuhcihte minmin ryte kae phiakuh koute sanphalung te kae cceih, dingrarihlan kae
         cceih zah Kos tuikoih kya kae thua, awkhualan tuh Rhodes tuikoih kya kae thua, te
         tuin kyate Patara khua kya kae thua.
         2 Te Finisia ram lang cceih paw sanphalung kha kae muih zah kae ccikuh bua zah kae
         cceihbua.
         3 Saiparas tuikoih kha he kae muih tuh voilang khe kae cciataw zah Siria ram lang kae
         cceih zah Tai khua kya a hae-ung, pawccecize sanphalung nynh a phupaw uccaw kha tuin
         kya saw lan a cih.
         4 Te zuitu`ae kha kae muih`ae zah tuin kya nin sari kae um. Jerusalem lang a cciathung
         khyh nawlan minmin nynh Paul kha Muisaw liate a hopya`ae.
         5 Te nin sari he aro te kae pou zah he kae cceih tuh minmin balyn nynh mih zu mih ccaaw`ae
         ryte khua khunglang cia oun dohaw`ae. Te rili kin kya ccukharutungte saw kae sang.
         6 Lukheit koute lukheit kae beihkuhsya zah kaening tuh sanphalung vawlan kae kae, te
         minmin tuh inn lang a ki`ae.
         7 Te Tai khua kyate kae khuaccungpaw he kae thangsah tuh Tolemai khua kya kae thua,
         te uteno`ae kha kae beih`ae zah minmin ryte nin kheit kae umkheih.
         8 Te awkhualan nin kya Paul ryte kae pou zah Sisaria khua kya kae thua, te evangelist
         lusari kyaze lukheit athua paw Filip inn lungkhu lang kae tee zah amaw ryte kae um.
         9 Tuh-e paw nynh profehbya ho`ae paw liaccady ccanung lu pali a hoi.
         10 Te tuin kya nin patae kae um tuh Akabus cikuh paw profeh lukheit Judah ram kyate
         yn thua.
         11 Te kaening kalan he yn thua tuh Paul kya-e taesung kha lawkuh zah a kuih te a ccu
         kha heekuh zah, “ ‘Hynh-e taesung a hoi paw ccungccapaw hynh Jerusalem kya Jew`ae
         nynh hynh hawte a khii cih`ae zah Zenta`ae kuih kalan a ah cih`ae,’ cite Thyaa Muisaw
         nynh a ho,” a ci.
         12 Te tuh-e bya tuh he kae thae tuh kaening ry tuh-e hmin kya um`ae paw ry, Jerusalem
         lang a ccia khyh nawlan Paul kha kae soihbia.
         13 Oute Paul nynh tho zah, “Pawccemou na rah oh zah ka thinlung nae koisah oh? Bawipaw
         Jesu min hanlan Jerusalem kya khiiku lanpaw kyalya thua leite chi lan heize paccynkute
         ka um,” a ci.
         14 Te hopya kho he a um khyh tuh kaening tuh zya kae dae zah, “Bawipaw rynaw thyhte
         thua vae sah,” kae ci.
         15 Tuh-e koute kae uccaw`ae kha kae lawkuh zah Jerusalem lang kae cceihthung.
         16 Sisaria khua e zuitu`ae abang mah kaening ryte a cceihbua`ae, te minmin nynh kaening
         kae thua cihnaw Mnason cikuh paw Saiparaspaw, a kum tang vae paw zuitu kha oun hoeibua`ae.
         17 Te Jerusalem kya he kae thua tuh uteno`ae nynh lungtuate leh oun khan`ae.
         18 Awkhualan Paul tuh kaening ryte James kalan cceihbua zah kriccaw piccang`ae balyn
         a la um`ae.
         19 Te Paul nynh minmin kha beih`ae zah amaw a ryalawnaw liate Pachia nynh Zenta`ae laku
         a cyipaw kha marya a hopya`ae.
         20 Te minmin nynh tuh-e he a thae`ae tuh Bawipaw kha phu-esah`ae, te Paul kha, “Kae
         neitaw, a zyn paw Jew`ae milu athung asang hozeih nynh a um`ae cipaw kha na muih,
         te minmin balyn tuh Kawbya kalan a zuakuh`ae paw nynh thua`ae.
         21 Te Zenta`ae laku um`ae paw Jew`ae balyn nynh mih ccaaw`ae vindung aw ho vae khyh,
         aphung thyhte mah zui ho vae khyh cite na cipah`ae zah Mawsi kawbya kha vua khylan
         na ccangpya`ae cipaw na kong kha minmin nynh phe a thae vae`ae.
         22 Tukeiccu pawte cyi lan? Ccungccaw zapi tuh oun sueluakuh mamin cih`ae, pawccecize
         nang na thua cipaw kha phe a thae cih`ae.
         23 Tukeiccu hynh-e nang kae hopya paw hynh cyih. Byakinkunaw phe a rae vae`ae paw ccungccaw
         lupali kae hoi`ae.
         24 Minmin kha cciakhae`ae lah minmin ryte ccikankuh oh, mih sang a ngoku ccaw`ae amee
         kha la pyapah`ae; ou tuhte ccungccaw`ae balyn nynh na konglang a thae`ae paw kha accakaepaw
         nynh thua cipaw a ny ccaw`ae, te namaw mah kawbya na zui zah kawbya thyhte na um cipaw
         kha oun nyh cih`ae.
         25 Thuasalama a zyn paw Zenta`ae konglang tuh khahtahawpaw kha zui ho khyh, zohtuh kalan
         silawnaw`ae paw, chii, ngingmae te chia paw te ohhuakunaw kyate rou nynh mimaw te
         mimaw kha a sungku`ae aho cite ccaw kae zei zah bya phe kae pae vae`ae,” cite a hopya`ae.
         26 Oute Paul nynh kha-e ccungccaw`ae kha a cciakhae`ae, te awkhualan khe minmin ryte
         amaw kha a ccikankuh koute, ccikankunaw nin tuh phe accing vae cipaw kha thaesah khylan`ae
         tempal lungkhu lang a tee, tuh-e ccyh kya nynh minmin lu raveih hanlan silawkunaw
         tuh rae lanpaw athua.
         27 Te nin sari vyavya he acihte Asia ram kyate oun thua`ae paw Jew`ae nynh Paul kha
         tempal kya he muih`ae tuh ccungccaw`ae balyn kha hy`ae zah a kyng`ae,
         28 “Israel ccungccaw`ae oun bawng oh, hynh-e paw tuh ah ccungccaw`ae kha thuasah, Kawbya
         kha thuasah, te hynh-e hmin kha thuasah, rawsete ahmin takyh kya ccungccaw balyn kha
         a ccangpah paw nynh thua, te tuhlaeze Greek`ae kha mah tempal lungkhu lang teekhae`ae
         zah hynh-e athyaapaw hmin hynh phe a thusah vae,” cite a sia`ae.
         29 (Pawccecize langmaw lya khua lungkhu khe Paul ryte Efesa khuapaw Trofimas kha minmin
         nynh muih`ae zah kha-e paw kha tempal lungkhu lang Paul nynh a teekhae cite a tua`ae
         keiccu nynh thua).
         30 Khualae balyn ngaluinngaluin accae; te ccungccaw`ae nynh pynkheihlan oun ccue`ae
         zah Paul kha kyng`ae zah tempal voidu kyate po poukhae`ae, te vaekheihmawte thuakaw`ae
         kha phe a khaw`ae.
         31 Te minmin nynh Paul kha chia lan cite a nounuaku`ae lyakhe Jerusalem khua balyn kya
         byalungnaw a um cipaw thungpang kha rhawkaw thungkheit uk paw rhawbawipaw nynh he
         a thae tuh,
         32 rhawkaw`ae te rhawkaw zakheit uktupaw rhawbawi`ae kha arangte ko`ae zah minmin kalan
         a ccuenua bung`ae. Te minmin nynh rhawbawipaw te rhawkaw`ae kha he muih`ae tuh Paul
         kha bua vae khyh`ae.
         33 Oute rhawbawipaw nynh Paul pe langkhe cceih zah a kyng, sivarui ccangning te khii
         lan kawpya`ae; te aning tuh hungmou, pawmou a cyi cipaw kha a khia`ae.
         34 Te ccungccaw zapi laku abang nynh ccangte sia`ae zah abang nynh ccanglang te a sia`ae
         keiccu, rhawbawipaw nynh accaccingpaw kha a ny kho khyh keiccuze Paul kha rhawkaw
         inn lungkhu lang phang oh cite kawpya`ae.
         35 Te nawkui kya he a thua tuh ccungccaw`ae myarya so`ae keiccuze rhawkaw`ae nynh Paul
         kha hang`ae zah a cciakhae`ae.
         36 Pawccecize ccungccaw zapi nynh, “Theih oh!” cite sia`ae zah a zuibia`ae.
         37 Te rhawkaw inn lungkhu lang teedyn khe Paul nynh, “Nang kha bya kae hopya ze?” cite
         rhawbawipaw kha a khia. Rhawbawipaw nynh, “Greek bya na hothya tou?
         38 Nang hynh anuhlang lyaze ccungccaw na rawse zah damiah thung pali kha rangkaw lang
         a cciakhae paw Izip ccungccapaw kha na thua khyh tou?” cite a khia.
         39 Thuasalama Paul nynh, “Kae tuh Silisia ram, Tarsuh khua kya a pui paw Jew paw nynh
         ka thua, anyaa leipaw khuapi kya um paw nynh ka thua, e ccungccaw`ae kalan byahonaw
         kaw yn pyabua, kae ngiaku,” a cipya.
         40 Rhawbawipaw nynh kaw pya zah Paul tuh nawkui vawlan thadyn zah ccungccaw`ae kha a
         kuih te syntawnaw a pya`ae. Te khaw cia daebabilan he a um`ae te Paul nynh Hebru bya
         te hynhte a ho:

1 “Uteno`ae te paaw`ae, nanning kalan atu ka thungkhawkunawpaw bya hynh la ngaetua
         oh,” a ci.
         2 Te Hebru bya te a ho paw kha minmin nynh he a thae`ae tuh houh daebabilan a um`ae.
         Te Paul nynh,
         3 “Kae tuh Silisia ram Tarsuh khua kya a pui paw Jew ccungccaw nynh ka thua, tuhzemah
         hynh-e khua kya ka lethung zah Kamaliel ccu leihpaw kya paaw`ae kawbya phung thyhte
         phe ccing lan a ccangpya`ae paw te atunin nanning balyn hawte Pachia kalan myarya
         a zuakuhpaw nynh ka thua.
         4 Pise mah nopi mah ka hee`ae zah thunginn lungkhu lang ka saw`ae; hynh-e Ccianaw kha
         chinaw phe phah lang cia ka tua ka sah.
         5 Tuhte ranpibawi lupi te piccang`ae phu balyn mah kae ka ccaekia`ae nynh thua`ae,
         minmin kyate uteno`ae kalan a ky`ae paw ccaw kha kae mah ka ccyng zah Damaskas khua
         kya um`ae paw, kha-e beiknaw a beik`ae paw kha detah khylan sivarui te hee lan`ae
         zah Jerusalem lang ky lan`ae cite Damaskas lang ka cceih.
         6 “Ou tuhte kae tuh khua ka ccung zah Damaskas khua lang vyavya ka thuadyn, ninthuccyng
         loukaw khe, vaawran kyate alepipaw awnaw tuh vaekheihmawte ka pepan khe phae yn aw.
         7 Te kae tuh laephi kalan ka khuliakuh zah, ‘Saul, Saul, pawccemou nang nynh kamaw
         hynh nae tua nae sah?’ cite a hopaw roi kha ka thae.
         8 Te kae nynh, ‘Bawipaw, nang tuh hungmou?’ cite ka khung. Te aning nynh, ‘Kae tuh
         nang nynh na tua na sah paw Nazareth paw Jesu nynh ka thua,’ yn cipya.
         9 “Te kamaw ryte a cceihbua`ae paw nynh awnaw kha phe muih bua ccaccing`ae zah a rih`ae,
         thuasalama ka kalan bya ho paw kha-e paw roi kha minmin nynh thaebua khyh`ae.
         10 Te kae nynh, ‘Bawipaw, pawmou ka cyih cih?’ ka ci. Te Bawipaw nynh, ‘Thokuh lah Damaskas
         khua lungkhu langkhe cceih, tuin kya na cyi lanpaw balyn kha ae hopah cih`ae,’ yn
         cipya.
         11 Te tuh-e awnaw phu-enaw keiccuze kae tuh ngaw he ka muih kho khyh tuh, kamaw ryte
         a cceihbua`ae paw nynh mih kuih te oun cciakhae`ae zah Damaskas khua lungkhu lang
         ka thua.
         12 “Te tuin kya um`ae paw Jew`ae balyn nynh thehoyccousah`ae paw, Kawbya thyhte kou
         a zuakuhpaw ccungccapaw Ananias nynh,
         13 ka kalan yn thua zah ka pe thadyn zah, ‘Ka neitaw Saul, ngawmuih ccavae,’ yn cipya.
         Tuh-e suimilan ccyh kya amaw kha ka dothung zah ka muih.
         14 Te aning nynh, ‘Nang nynh Pachia rynaw kha na ny nawlan, te Midingpaw kha na muih
         nawlan, te amaw khalang kya-e roi kha na thae nawlan cite ah minpaaw`ae Pachia nynh
         nang kha phe ae po vae.
         15 Pawccecize na muih paw te na thae paw kha ccungccaw`ae balyn kalan ho lan nang tuh
         amaw ccaekia na thua cih.
         16 Te atu pawccemou phang na ngaw? Thokuh lah baptismain, te Bawipaw min kha kote na
         seinaw`ae kha la singkuh,’ yn cipya.
         17 “Ou tuhcihte Jerusalem lang bua ka ki zah tempal voidu lungkhu kya saw ka sang cciamang
         lyakhe, kae tuh phe ka la ngawphukuh zah,
         18 kamaw kha, ‘Rangsakuh lah Jerusalem kyate arangte pou; pawccecize kamaw konglang
         nang nynh ccaekia na khan paw kha minmin nynh lehkhan lan khyh`ae,’ cite yn hopatupaw
         kha ka muih.
         19 Te kae nynh, ‘Bawipaw, nang ae zyn`ae paw kha sinakok miakaw kya ka bua`ae zah thung
         ka saw`ae cipaw kha minmin nynh a ny`ae.
         20 Te namaw e sawlangchia athua paw Stifen a chii lua lyakha kae mah a pe ka thadynbua
         zah a chinaw kya ka nawccahbua, te amaw theih`ae paw mih uccaw`ae kha a ngawpah`ae
         paw nynh ka thua,’ ka ci.
         21 Te aning nynh, ‘La cceih; pawccecize nang kha Zenta`ae kalan e kyate asawnaw lang
         kae saw cih,’ yn cipya,” cite Paul nynh a ci.
         22 Te minmin nynh kha-e bya kha he a ho cia a ngaepya`ae, oute mih roi saw`ae zah, “Tuhtahawpaw
         ccungccaw tuh laephi kyate ccaring vua oh; pawccecize aning tuh hiin lan ngaekuh khyh!”
         a ci`ae.
         23 Ou tuhte minmin nynh a sia`ae, mih uccaw phaekuh`ae zah vuiping kha he a theithung`ae
         tuh,
         24 rhawbawi lupi nynh Paul kha pawccemou tuhte a sianua`ae cipaw ny khylan, rhawkaw-inn
         lungkhu lang phang oh lah ziabua te byakhia thuasah cite kaw a pya`ae.
         25 Te minmin nynh saphuarui te he a hee`ae tuh Paul nynh a pe a thadyn paw rhawbawipaw
         kha, “Rom ccungccaw athua paw te seibe lan um leipaw ccungccaw hynh nanning nynh ziabua
         lan accan tou?” a cipya.
         26 Tuh-e tuh rhawbawipaw nynh he a thae tuh cceih zah rhawbawi lupi kha, “Na cyi dyn
         khe raeringkuh vae lou; pawccecize hynh-e paw tuh Rom ccungccapaw nynh athua,” cite
         a hopya.
         27 Oute rhawbawi lupi nynh yn cceih zah Paul kha, “Nang hynh Rom ccungccapaw na thua
         tou? Oun hopah,” a cipya. Paul nynh, “Ka thua,” a ci.
         28 Te rhawbawi lupi nynh, “Phua patae pyate nynh kae tuh Rom ccungccawthuanaw hynh ka
         mue,” a ci. Te Paul nynh, “Thuasalama kae tuh puinaw kyate nynh ka mue,” a ci.
         29 Oute Paul kha byakhia lan acih`ae paw tuh a kyate vaekheihmawte phe pou`ae; te aning
         tuh Rom paw nynh athua cipaw kha thuasah, te amaw a khiidepaw kha thuasah rhawbawi
         lupi nynh he a nyh tuh a rih vae.
         30 Awkhualan, Jew`ae nynh pawkeiccumou Paul kha seibe`ae cipaw phe ria lan a ny ry keiccuze
         rhawbawi lupi nynh Paul kha supah zah alepaw ranpibawi`ae te kungsi`ae balyn kha tungku
         lan kawpya`ae, te Paul kha cciakhae bung zah mih malang khe a nung.

1 Te Paul nynh kungsi`ae kha rirido`ae zah, “Uteno`ae kae tuh atunin cia Pachia malang
         mawtemaw nykunaw thinlung ahoypaw te nynh ka hiin,” a ci.
         2 Te ranpibawi lupi Ananias nynh Paul a mung kha bua oh cite a pe thadyn`ae paw kha
         kawpya`ae.
         3 Oute Paul nynh, “Arawpaw sithuh`ae paw lungrua! Pachia nynh nang kha ae bua vae cih.
         Pawccecize nang tuh kae kha Kawbya thyhte byapia lan khaw na dahung, te Kawbya te
         arawsekuh lante kae kha bua lan kaw na pya`ae tou?” a ci.
         4 Te a pe thadyn`ae paw nynh, “Nang nynh Pachia kya-e ranpibawi lupi kha na sang tou?”
         a ci`ae.
         5 Oute Paul nynh, “Uteno`ae, aning tuh ranpibawi lupi cipaw ka nyh khyh; pawccecize,
         ‘Na ccungccaw`ae uktupaw kha a thethya na ho lan khyh,’ cite azeikuh,” a ci.
         6 Thuasalama tuh-e`ae kya phu kheit tuh Sadusi`ae thua zah ccangpaw phu tuh Farasi`ae
         nynh thua cipaw kha Paul nynh he a nyh tuh, “Uteno`ae, kae tuh Farasipaw nynh ka thua,
         Farasipaw ccapaw nynh ka thua, a chih`ae paw thothuinaw te ngaehoinaw kong keiccu
         nynh kae tuh byapia ka thua,” cite kungsi`ae kyakhe thawte a sia.
         7 Ou tuhte he a ho tuh Farasi`ae te Sadusi`ae laku byaeikunaw yn pou zah ccungccaw
         zapi tuh phe phiakuh`ae.
         8 Pawccecize Sadusi`ae nynh tuh thothuinaw um khyh, vaaw ccungccaw um khyh, muisaw
         mah um khyh a ci`ae; thuasalama Farasi`ae nynh tuh paryh a um a ci`ae.
         9 Te siaruanaw pipi yn pou. Te Farasi`ae kalan a pang`ae paw kawbya ccangpatu`ae nynh
         thokuh`ae zah thawte a ei`ae: “Hynh-e paw kya a seipaw kharyh kae muih khyh. Muisaw
         nynh thuasah, vaaw ccungccaw nynh thuasah a kalan byahopya lan thua ze, Pachia hynh
         rawsete dou nan oh sih,” a ci`ae.
         10 Te thawmawte eikunaw he a um tuh, ccungccaw`ae nynh Paul kha oun sue cih`ae zah phe
         oun paethungku cih`ae cite rhawbawi lupi nynh a thinphang keiccuze rhawkaw`ae kha
         cciabung lan te minmin laku kyate Paul kha thawte poukhae lan zah rhawkawinn lungkhu
         lang teekhae lan kaw a pya`ae.
         11 Te awkhualan khuazi kya Bawipaw nynh Paul pe khe thadyn zah, “Paul, na thawmuin sah;
         pawccecize Jerusalem kya kamaw kong ccaekia na khan hawte Rom khuapi kya mah ccaekia
         na khan ung cih,” a cipya.
         12 Te khua he adae tuh Jew`ae abang nynh aphu te um`ae zah, “Aening nynh Paul kha ah
         chia mawlaezung oh ae lei lan zah tui mah nia lei lan,” cite mimaw te mimaw kha thyalawkute
         byakanku`ae.
         13 Tuh-e pheenaw a rae`ae paw ccungccaw`ae tuh milu sungpali lae acih`ae.
         14 Te minmin nynh alepaw ranpibawi`ae te piccang`ae kalan oun thua`ae zah, “Paul kae
         chia makhia pawsang mah kae ae lan khyh cite kaemaw te kaemaw thyalawkute bya phe
         kae kanku vae.
         15 Tukeiccu awkhualan rhawbawi lupi nynh Paul kha nanning kalan yn cciakhae ccaw, amaw
         kha houh aria lan byakhia aho vae cih paw olante oun cih oh lah, nanning nynh kungsi`ae
         ryte rhawbawi lupi kha oun hopah oh; te Paul tuh nanning kalan yn thua maw khe kaening
         tuh amaw kha chia lan paccynkute kae um vae,” cite a hopya`ae.
         16 Te Paul a ccianung ccapaw nynh kha-e minmin nynh a buih`ae paw kong kha he a thae
         tuh cceih zah rhawkaw-inn lungkhu lang tee zah Paul kha phe a hopya.
         17 Oute Paul nynh rhawbawi lukheit kha ko zah, “Hynh-e ccangvaepaw taraw hynh rhawbawi
         lupi kalan la cciakhae, pawccecize amaw kha a hopya lanpaw uccaw a um,” a cipya.
         18 Tukeiccu rhawbawipaw nynh kha-e ccangvaepaw kha rhawbawi lupi kalan cciakhae zah,
         “Thungccahpaw Paul nynh kae kha a kalan yn ko zah, nang na kalan ccangkheit hopya
         lanpaw a hoi paw e ccangvaepaw hynh na kalan beih la cciakhae cite yn naw,” a cipya.
         19 Oute rhawbawi lupi nynh ccangvaepaw tuh a kuih te kyng zah a makhaete zya cciakhae
         zah, “Pawmou hopya lan nae ry paw tuh?” cite a khia.
         20 Te aning nynh, “Nang nynh awkhualan Paul kha kungsi`ae kalan nae cciakhae ccaw cite,
         Jew`ae nynh Paul kha houh aria lan byakhia aho ung paw olante namaw kha ngia lan cite
         mih naw phe accah vae`ae.
         21 Thuasalama nang nynh minmin kha ngaepah nan`ae; pawccecize Paul kha kae chia mawlaezung
         ae paw kae ae lan khyh zah tui kae neih lan khyh cite mimaw te mimaw thyalawkute byakankuh`ae
         paw Jew`ae sungpali lae nynh Paul kha phang a buih vae`ae; te na kyate byakinpyakupaw
         kha ngaw`ae zah atu paccynkute a um vae`ae,” a cipya.
         22 Tukeiccu rhawbawi lupi nynh ccangvaepaw kha pousah zah, “Hynh-e uccaw nae hopya cipaw
         hynh hung ccungccaw sanmah la hopah nan vae lou,” cite byatawsya.
         23 Te aning nynh rhawbawi`ae luning kha ko`ae zah, “Sisaria khua lang ccia lan rhawkaw
         zaning te marang ccikuhpaw sungsari te ccoi kyng`ae paw zaning kha atu awkhua suimilan
         ccangthungnaw kya pou lan paccyn oh.
         24 Te Paul a cciku lanpaw saring kha khangpah oh lah ram uktu Felik kalan khyndadyhlan
         cciakhae oh,” cite a hopya`ae.
         25 Te aning nynh hynhcihte ccaw ccangkheit a zei:
         26 “Klaudias Lysias nynh, ahoy huaccepaw ram uktu Felik, nang kha kae beihlang.
         27 Hynh-e ccungccapaw hynh Jew`ae nynh kyng`ae zah chia lan vae cite he a nouku`ae lyakhe;
         aning tuh Rom ccungccapaw nynh thua cipaw kae nynh ka ny pawte, rhawkaw`ae ryte kae
         cceih zah amaw hynh kae luesah.
         28 Te pawkeiccumou minmin nynh amaw hynh seibe`ae cipaw ka ny ry pawte, amaw hynh kungsi`ae
         kalan ka thuakhae.
         29 Chi lan accanpaw seinaw, thungsaw lan accanpaw seinaw keiccu seibe`ae paw thua leite,
         mimaw kawbya te asekuhpaw byakhianaw`ae keiccu nynh seibe`ae cipaw kha ka ny.
         30 Te Jew`ae nynh e paw hynh phang a buih`ae cipaw kha he oun hopah`ae tuh, na kalan
         palou kae ky zah amaw seibetu`ae kha mah paw kong nynh seibe`ae cipaw na malang a
         la ho ccaw`ae cite kaw kae pya`ae. Ngedan te,” cite ccaw a ky.
         31 Oute rhawkaw`ae tuh kawpya athua hawte Paul kha thua`ae zah khuazi khe Antipatris
         khua lang a cciakhae`ae.
         32 Awkhualan marang ccikuh paw ccungccaw`ae kha Paul ryte ccia lan cciataw`ae zah mimaw
         tuh rhawkaw-inn lang phe a ki`ae.
         33 Te marang ccikuh`ae paw nynh Sisaria khua kya he thua`ae tuh ram uktu kalan ccaky
         kha a pya`ae; Paul kha mah a malang khe a ah`ae.
         34 Te ram uktu nynh ccaky kha he a ria koute paw pee kya-e mou na thua cite Paul kha
         a khia. Te aning tuh Silisia pee kya-e paw cipaw he a nyh tuh,
         35 “Nang sei ae betu`ae paw he oun thua`ae te na kong tuh ka thae cih,” a cipya. Te
         Paul kha Herod Byapianaw Khaan kya ngaw lan kawpya`ae.

1 Te nin pangaw acih koute ranpibawi lupi Ananias tuh piccang`ae ry, Tertullas cikuh
         paw byahothya paw ryte Sisaria khua lang a cceihbung`ae; minmin nynh Paul kha rawsete
         ram uktu kha a hopya`ae.
         2 -
         3 Te Paul kha he a ko`ae te Tertullas nynh tho zah hynhte seibe: “Aphu-e huapaw Felik,
         namaw liate nynh kaening tuh alepipaw daenaw kha kae mue zah malang elan na muih khonaw
         liate nynh hynh-e minphuin tuh kaethungnaw a um cipaw kha muihte, ahmin takyh kya
         balyn lungtuabya hote kha-e kha kae ccou.
         4 Tuhzemah na hanlan ngaemyng phe um paw ka thua khyh nawlan adynnaw te kae ho cih
         paw bya hynh lungsaenaw te nae la ngaepya nawlan kae ngiaku.
         5 Pawccecize Nazareth`ae beiknaw phu kya cciakhaetu lang tang zah laephipi ahmin takyh
         kya Jew`ae balyn kha phiakunaw rae lan a hytupaw hynh-e ccungccahoy leipaw hynh kaening
         nynh kae muih.
         6 Aning tuh tempal thethyasah lan a zuakuhpaw nynh thua, te kaening nynh kae kyng zah
         kaemaw kawbya thyhhawte byapia lan kae ry.
         7 Thuasalama rhawbawi lupi Lysias nynh rhawkaw`ae ryte oun thua`ae zah kae kuih kyate
         po cciakhaede zah,
         8 amaw seibetu`ae kha na kalan ccia lan kaw oun pya; te amaw hynh akaw-aleih bya nae
         khia cih zah kaening nynh sei kae benawpaw balyn tuh namaw marya phe nae nyh kho cih,”
         a cipya.
         9 Te Jew`ae nynh mah tuh-e bya`ae tuh thanccingpaw nynh thua cite nawccawkhae`ae.
         10 Oute ram uktu nynh Paul kha bya ho lan kuih te syntawnaw a langsapah koute Paul nynh,
         “Nang tuh hynh-e minphuin kya kum patae cia byapiatu na thua paw ka ny pawte kamaw
         hanlan lungpaw thawmuinte ka hokuh ngan,
         11 pawccemacize Pachia beik khylan Jerusalem lang ka cciathung paw hynh nin haw laening
         rou nynh aro ung cipaw phang na nyh mamin cih.
         12 Tempal voidu lungkhu hung ccungccaw te sanmah kae eikupaw minmin nynh oun muih boi
         khyh`ae, sinakok kya thuasah, khua lungkhu thuasah ccungccaw`ae keisukeilae um lan
         mah ka hy`ae paw oun muih boi khyh`ae.
         13 Atu minmin nynh kamaw sei oun be`ae paw mah ccaekia langsakuh kho lan khyh`ae.
         14 Thuasalama minmin nynh ahme leipaw ccangpyakunaw a ci`ae paw Ccianaw thyhte kae paaw`ae
         Pachia kha kae nynh ka beik cipaw na malang vuan ka khanku. Kawbya kya azeikuh paw
         te Profeh`ae ccauh kya azeikuh paw balyn kha ka zyn.
         15 Te adingpaw te ading leipaw paryh chinaw kyate thothuinaw a um vae cih cite minmin
         nynh a ngaehoi`ae hawte kae mah Pachia kya ngaehoinaw a hoi paw nynh ka thua.
         16 Hynh-e keiccu, Pachia malang thuasah, ccungccaw`ae malang thuasah aluepaw cyiseinaw
         um leite mawtemaw nykunaw thinlung ka hoi kho nawlan thawte pei ka zuakuh.
         17 “Kum patae aro koute, atu ka minphuin`ae kalan ryachi`ae bawngnawpaw te Pachia kalan
         hlupaw ccyng khylan nynh kae tuh kae thua.
         18 Khahlya tempal voidu lungkhu kya ka ccikankupaw kha Asia ram kyate oun thua`ae paw
         Jew`ae abang nynh phe oun muih`ae, ccungccaw zapi um khyh, keisukeilae um paw mah
         um khyh.
         19 Minmin nynh kamaw kya seibe lanpaw a um lanze na malang ccaccei oun be lan`ae paw
         nynh thua.
         20 -
         21 Tukhyhze, kae kungsi`ae malang ka thadyn lyakha, minmin laku ka thadyn zah, ‘A chih`ae
         paw thothuinaw konglang te nynh kae tuh atunin nanning nynh akaw-aleih bya nae khia
         oh paw athua,’ cite ka sia paw bya kawkheit laelan, ahoy leipaw ccangkhakheit ka cyipaw
         ka tungvaw a muih`ae lanze, atu hynh-e kya a um`ae paw nynh hotua`ae sah,” cite Paul
         nynh a ci.
         22 Tuh-e bya`ae kha Felik nynh he a thae tuh, tuh-e Ccianaw kha houh a nyhthya paw athua
         thyhhawte, kha-e kha nungbia ung zah, “Rhawbawi lupi Lysias yn thua te nynh nae bya
         hynh kae pia ung cih oh,” a cipya`ae.
         23 Te Paul kha ring khylan te luenaw pya khylan, te a ruiban`ae nynh ccangkhakheit cyipya
         lanpaw khyh ze a kalan paebua lanpaw kha a khee khyh nawlan rhawbawipaw kha kaw a
         pya.
         24 Te nin sosoh aro koute, Felik tuh Jew nopinung athua paw a zu Drusilla ryte he oun
         thua`ae tuh Paul kha a kosah`ae, te Kri kya zynnaw konglang bya kha a ngae.
         25 Te Paul nynh dingnaw kong, mawtemaw sungkunaw kong te yn thua vae cih paw byapianaw
         kong kha he a hopah`ae tuh Felik tuh rih zah, “Atu tuh la ki hin, accanthyapaw ccyh
         he kae mue te bua kae ko cih,” cite Paul kha a cipya.
         26 Aning nynh yn luesah ccaw cite Paul nynh phua yn pya be mah cite a ngaehoi keiccuze
         Paul kha pei leih kosah`ae zah bya leih hokhae.
         27 Thuasalama kum ning acih koute Porsias Festas nynh Felik ryalaw kha a mue; te Felik
         nynh Jew`ae lunghoynaw a rae ry pawte Paul kha thungsawsya.

1 Festas tuh tuh-e pee kalan he a thua te, nin thung acih koute Sisaria kyate Jerusalem
         lang a cceihthung.
         2 Oute ranpibawi lupi te Jew`ae kyaze piccang lupi`ae nynh Paul kha rawsete bya hopya`ae.
         3 Minmin nynh Paul kha laanpi kya buih lan zah chia lan cite a paccynku`ae keiccuze
         Jerusalem lang bua yn sawpya ccaw cite thohkhannaw a ngiaku`ae.
         4 Thuasalama Festas nynh, “Paul tuh Sisaria kya nynh thunginn kya a um, te kamaw mah
         aro mawze tuhlang ka cceih vae cih.
         5 Tukeiccu nanning lakuze a cceihbua khopaw nynh kamaw ryte cceihbua oh lah Paul kya
         seinaw a um lanze sei na be cih oh,” cite a khung`ae.
         6 Te minmin ryte nin haw lae he a um koute Sisaria khua lang a cceihbung. Te awkhualan
         tuh byapianaw tungkhung vawlan dahung zah Paul kha oun cciakhae`ae sah cite kawpya`ae.
         7 Te Paul he yn thua tuh Jerusalem kyate oun thua`ae paw Jew`ae nynh a pe khate koihlu`ae
         zah ccaekia a langsaku kho lei`ae paw, alepaw seinaw patae kha Paul tungvaw a khang`ae.
         8 Paul nynh a hanlan khungkuh zah, “Kae tuh Jew`ae kawbya kya mah ka sei khyh, tempal
         voidu lungkhu kya mah ka sei khyh, Sizar siapharan kya mah ka sei khyh, pawpaw kya
         sanmah ka sei khyh,” a ci.
         9 Thuasalama Festas nynh Jew`ae lunghoynaw a rae ry pawte, Paul kha, “Jerusalem lang
         cciathung lan zah tuin kya hynh-e`ae kong ka malang byapiaku lan na ry tou?” cite
         a khia.
         10 Oute Paul nynh, “Kae tuh Sizar kya-e byapianaw tungkhung malang nynh ka thadyn, tuin
         kya nynh byapia lan mah ka ccan; namaw nynh hoyte phe na ny thyhhawte Jew`ae kya pawsang
         ka seinaw um khyh.
         11 Kae tuh a seipaw ka thua ze, tukhyhze chi lan ccangpaw seinaw ka rae lanze, chi lan
         ka eikuh lan khyh; thuasalama hynh-e`ae nynh sei yn be`ae paw tuh kharyh akyh khyh
         lanze, hung nynh sanmah kae hynh minmin kalan yn ah kho khyh`ae. Sizar kalan azu ka
         khan,” a ci.
         12 Oute Festas nynh kungsi`ae ryte phe a hokuh`ae koute, “Nang tuh Sizar kalan ii azu
         na khan? Sizar kalan sou na la cceih cih,” a cipya.
         13 Te nin sosoh aro koute, Siapharan Akrippa te a zu Bernis tuh Festas kha beih khylan
         Sisaria khua lang oun thua`ae.
         14 Te minmin tuh tuin kya khaw um`ae koute Festas nynh Paul konglang kha siapharan kalan
         hynhte a hopya: “Felik nynh thungsawsya paw ccungccapaw lukheit a um.
         15 Kae Jerusalem kya ka um lya alepaw ranpibawi`ae te Jew piccang`ae nynh kha-e paw
         kong kha oun hopah`ae zah amaw kha rawsete byapia lan oun ngia`ae.
         16 Kae nynh, ‘Seibe`ae paw ccungccaw tuh seibetu`ae ryte hawiliakute a tungku`ae maw,
         te a tungvaw seibe`ae paw konglang a hoku maw tuh hunghung zemah ronaw kalan ah thua
         lan khyh cite Rom`ae phung a um,’ cite ka khung`ae.
         17 Tukeiccu minmin nynh hynhlang he oun thua`ae te aro lei lante, awkhualan kya kae
         tuh byapianaw tungkhung vawlan ka dahung zah tuh-e paw kha thuakhae lan kaw ka pya`ae.
         18 Amaw kha rawsete seibetu`ae nynh thadyn`ae zah kae nynh ka tua paw seibenaw kha ccangkheit
         san thuakhae khyh`ae.
         19 Thuasalama mimaw beiknaw kong te Jesu cikuh paw, tuh-e paw tuh chih zah bua a hiinthui
         cite Paul nynh a ho paw kong kha byaeikunaw`ae a hoi`ae.
         20 Te tuh-e byaeikunaw kong kha kae nynh ka nythya khyh keiccuze, Jerusalem lang ccia
         lan zah hynh-e kong hynh byapiaku lan ry ngaw ta ry ngaw khyh ta cipaw Paul kha ka
         khia.
         21 Thuasalama Aukastas nynh byapae ccaw cite Paul nynh azukhan keiccuze, Sizar kalan
         amaw kha ka ky mawlaezung balyn tuh thungsaw thuasah cite kaw ka pya`ae,” a cipya.
         22 Oute Akrippa nynh Festas kha, “Kae kamaw mah tuh-e paw bya tuh thaebua lan ka ry,”
         a cipya. Felik nynh, “Awkhualan na thae cih,” a cipya.
         23 Te awkhualan Akrippa te Bernis tuh lyccaccu lante oun thua`ae zah rhawbawi lupi`ae
         ry, khua kya-e minthaanpaw ccungccaw`ae ryte Byapianaw Khaan lungkhu lang tee`ae zah
         Festas kaw te Paul kha oun teekhae`ae.
         24 Te Festas nynh, “Siapharanpaw Akrippa te e kya kaening ry na um oh paw ccungccaw`ae
         balyn, hynh-e ccungccapaw hynh na muih oh, Jerusalem kya thuasah, e khua kya thuasah
         Jew`ae zapi balyn nynh hynh-e paw kong kamaw hynh thawte oun ngia`ae zah aning tuh
         hiin lan kharyh ngaekuh khyh cite a sia`ae.
         25 Thuasalama kae nynh chi lan accanpaw seinaw a cyi paw kharyh um khyh cipaw he ka
         muih tuh amaw ccaccei nynh mah Aukastas kalan azu a khan pawte a kalan ky lan bya
         ka pae.
         26 Kha-e paw konglang phe riapaw kae nynh ka bawipaw kalan ka zei lanpaw um khyh. Tukeiccu
         nynh amaw hynh nanning malang kae poukhae, abapi lante Siapharanpaw Akrippa nang na
         malang, akaw-aleih bya phe na khia oh koute kae nynh zei lanpaw ka hoi ccaw cite nynh
         kae poukhae.
         27 Pawccecize thungccahpaw lukheit kha rawsete seibe`ae paw langsapya leite saw lanpaw
         tuh angaekuh cite ka tua khyh,” a ci.

1 Oute Akrippa nynh Paul kha, “Namaw hanlan na hokuh kho vae,” a cipya. Oute Paul nynh
         a kuih kha dyng zah a hanlan hynhte a hoku:
         2 “Siapharanpaw Akrippa, Jew ccungccaw`ae nynh kae sei oun be`ae paw kong balynte asekuh
         lante atunin na malang kamaw hanlan hoku khonaw ka mue vae cih keiccu ka vehoy cite
         ka tuaku.
         3 Abapi lante nang tuh Jew`ae phung te Jew`ae byakhianaw te asekuhpaw balyn kya myarya
         na thya cipaw ka ny keiccu ka vehoy cite ka tuaku. Tukeiccu lungsaete nae la ngaepya
         nawlan kae ngiaku.
         4 “Atakaw lya mawte ka minphuin`ae laku Jerusalem kya ka um zah ka ngawphue lyate ka
         hiinnaw ozia kha Jew`ae balyn nynh pung a ny`ae paw nynh thua.
         5 Kae beiknaw kyaze kae tuh asi-asah aru huapaw phu Farasi lukheit ka thua paw kha
         minmin nynh ccaekiakhanry`ae ze atakaw lya mawte phe oun ny`ae paw nynh thua.
         6 Te kae minpaaw`ae kalan Pachia nynh a rae paw byakinpyakupaw ngaehoinaw keiccu nynh
         atu kae tuh ka thadyn zah bya oun pia`ae paw athua.
         7 Tuh-e byakinpyakupaw kha mue lan cite ngaehoi`ae zah kae minphuin phin haw laening
         nynh Pachia rya kha khuazi khuadae a law`ae. Siapharanpaw Akrippa, tuh-e ngaehoinaw
         kong keiccu nynh kae tuh Jew`ae nynh sei oun be`ae.
         8 Pachia nynh a chih`ae paw kha a thosah cipaw tuh pawccemou nanning nynh zyn kho um
         leipaw lante na tua oh?
         9 “Nazarethpaw Jesu min te arawsekuh lante uccaw patae ka cyi aho cite kae mah ka la
         tuaku ccaccing.
         10 Tuh-e kha Jerusalem kya ka la cyi, te alepaw ranpibawi`ae kyate kawhoinaw kha ka
         mue zah mithyaa`ae patae kha thunginn kya ka saw`ae; te minmin kha he a chia vae`ae
         ze minmin kha rawsete ka nawccahbua.
         11 Pachia alue lante bya ho ccaw`ae cite minmin kha ka suase`ae zah sinakok takyh kyakhe
         minmin kha pei de ka tah`ae; te minmin tungvaw myarya ka thinria zah ramccangpaw khua`ae
         kyacia minmin kha ka tua ka sah`ae.
         12 “Tuhte alepaw ranpibawi`ae kyate kawhoinaw te kawpyanaw ryte Damaskas khua lang he
         ka cceih tuh,
         13 Pou siapharanpaw, ninthuccyng lya laanpi kyakhe vaawran kyate awnaw kha ka muih,
         tuh-e tuh khuanin a awpaw laeze awhua zah kae, te kae cceihkheih`ae paw kae pepan
         kya phaephae a aw.
         14 Te kae balynte laephi kalan he kae khuliakuh tuh kamaw kalan a hopaw roi ccangkheit
         ka thae zah Hebru bya te, ‘Saul, Saul, pawccemou nang nynh kamaw hynh nae tua nae
         sah? Ccungzuing sy lanpaw tuh na hanlan arupaw nynh thua,’ cite yn hopya.
         15 Te kae nynh, ‘Bawipaw, nang tuh hungmou?’ ka ci. Te aning nynh, ‘Kae tuh nang nynh
         na tua na sah paw Jesu nynh ka thua.
         16 Thuasalama thokuh lah na ccu te thadyn tua; pawccecize nang kha ka ryalahtu lang
         rae khylan, te na muih paw hynh-e uccaw`ae kong te na kalan kae langsakuh cih paw
         uccaw`ae kong ccaekiakhantu lang rae khylan nynh kae tuh na kalan kae langku.
         17 Nang kha Jew ccungccaw`ae kyate thuasah, Zenta`ae kyate thuasah kae luesah cih, minmin
         kalan atu nang kha kae saw;
         18 mih mit awsah khylan, mohnaw kyate awnaw kalan paleihsaku khylan, Setan kawhoinaw
         kyate Pachia kalan paleihsaku khylan, mih seinaw`ae ngaethyanaw a muebua nawlan`ae,
         te kamaw kya zynnaw liate thyaasah athua`ae paw laku rho uccaw a muebua nawlan`ae
         nang kha kae saw,’ yn cipya.
         19 “Tukeiccu Siapharanpaw Akrippa, vaawran kyate yn thua paw tuh-e vizin kya kae tuh
         kawngae leipaw ka thua khyh.
         20 Thuasalama Damaskas kya um`ae paw kalan masaty ka ho, te Jerusalem kya, oute Judah
         pee kya balyn, te Zenta`ae kalan balyn, minmin nynh a ngaesiku nawlan`ae te Pachia
         kalan paleihku khylan, ngaesikunaw te angaekuhpaw ryalaw law khylan ka hopya`ae.
         21 Hynh-e`ae konglang keiccuze Jew`ae nynh kamaw kha tempal voidu kya oun kyng`ae zah
         chia lan oun nounuaku`ae.
         22 -
         23 Tuhzemah Pachia kyate bawngnaw ka mue keiccu nynh atu nin cia ka hiinbua ung. Kri
         tuh a teing cih cite, aning tuh a chih`ae paw kyate masaty a tho paw athua cih cite,
         te Jew ccungccaw`ae kalan te Zenta`ae kalan awnaw bya kha a thaesah cih`ae cite profeh`ae
         te Mawsi nynh oun cyikuh lanpaw a ho`ae paw laelan ccangpaw kha ho leite, adihpaw
         te alepaw ccungccaw`ae kalan ccaekiakhante ka um,” a ci.
         24 Tuhte Paul nynh amaw hanlan bya he a hokuh tuh, Festas nynh roi accae lante, “Paul,
         nang tuh na lungccing vae khyh. Patae na ccangkupaw nynh phe ae ngaesah vae!” a cipya.
         25 Thuasalama Paul nynh, “Aphu-e huapaw Festas, kae tuh ka ngae khyh lahyn; thuasalama
         byaccing bya te lungkyhpaw bya`ae nynh ka ho.
         26 Pawccecize siapharanpaw nynh hynh-e`ae hynh phe a ny paw nynh thua, amaw malang khe
         kae nynh rawhoy te ka ho; pawccecize hynh-e uccaw tuh akin-akae kya cyi paw thua khyh
         keiccu hynh-e`ae tuh aning nynh a ny leipaw um khyh cipaw phe ka ny.
         27 Siapharanpaw Akrippa, profeh`ae bya kha na zyn tou? Na zyn cipaw ka ny,” a ci.
         28 Te Akrippa nynh Paul kha, “Kriccaw thua lan vyathy nae zynsah,” a cipya.
         29 Te Paul nynh, “Hynh-e sivarui`ae holeite, nang kyalya thua leite atunin ka bya a
         thae`ae paw balyn mah kamaw hawte vyathy kyalya thua leite kamaw hawte phe na thua
         ccaccing nawlan oh Pachia kalan saw ka sang,” a cipya.
         30 Te tuhte he a ho koute siapharanpaw, ram uktupaw te Bernis, te minmin ryte a dahungkheih`ae
         paw tuh thokuh`ae zah,
         31 ccanglang he a pou`ae te, “Hynh-e ccungccapaw hynh chi lan accanpaw, tukhyhze thungccaw
         lan accanpaw pawsang a cyi paw um khyh,” cite mimaw te mimaw laku a hokuh`ae.
         32 Oute Akrippa nynh Festas kha, “Hynh-e ccungccapaw hynh Sizar kalan azukhan khyh lanze
         phe luesah lanpaw,” cite a hopya.

1 Oute kaening tuh Itali ram lang sanphalung te ccia lan cite bya he pae`ae tuh, minmin
         nynh Paul te ccangpaw thungccah`ae kha Aukastas rhawkawphu kyaze rhawbawipaw, Julias
         kalan khe a ah`ae.
         2 Te Adramyttium sanphalung lungkhu lang kae tee zah Asia ram rili kin lang po ccia
         lan vae cite eenaw te kae thokuh. Mesidoniapaw, Thesalonika khua-e paw Aristarkhas
         tuh kaening ryte a cceihbua.
         3 Te awkhualan tuh Sidon khua kya kae thua. Te Julias nynh Paul kha thawccih zah a
         ban`ae kalan ccia lan te minmin dooihnaw mue lan luenaw a pya.
         4 Te tuin kyate he kae thokuh tuh khivae nynh arawsekuh lante azaw keiccuze Saiparas
         tuikoih rekunaw kalan kae cceih.
         5 Te Silisia ram te Pamfilia ram e rili vawlan po kae cceih zah Lysia ram e Myra khua
         kya kae thua.
         6 Te tuin kya rhawbawipaw nynh Itali ram lang yn cceih paw Alexandria sanphalung kha
         muih zah tuh-e kya kaening kha oun teesah.
         7 Te byabyate nin patae he kae cceih tuh vawsawte Kanidas khua pe kae thua, khivae
         nynh po ccia lanpaw oun ua khyh pawte, Salmone khua te arawsekuhpaw Krete tuikoih
         rekunaw kalan kae cceih.
         8 Kha-e kha vawsawte kae lue koute, Lasia khuapi pe, ‘Puithya Hae-ungnaw’ cikuh paw
         ahmin kya kae thua.
         9 Ccyh khaw he aro te, Looh-aesung nin tuh phe athang vae keiccuze atu sanphalung te
         khuaccungpaw tuh ri lan um paw athua pawte, Paul nynh ccungccaw`ae kha tuanaw pya`ae
         zah,
         10 “Ccungccaw`ae, atu e khuaccungpaw tuh sanphalung te uccaw`ae kyalya thua leite, ah
         hiinnaw mah shungnaw te ronaw pipi oun tung vae cih oh cipaw ka ny,” a cipya`ae.
         11 Tuhzemah rhawbawipaw nynh Paul bya laeze sanphalung a mungtu te a hoitu bya kha a
         zynhua.
         12 Te tuh-e sanphalung hae-ungnaw tuh khoccihsaw hanlan accanthya khyh keiccu, Finisia
         lang phya kho ze phya lan, tuin kya khoccihsaw um lan cite ccungccaw alunghua nynh
         bua ccia lan tuanaw pya`ae. Finisia tuh Krete tuikoih kya um paw sanphalung hae-ungnaw
         thua zah niccaw-deilang te niccawthalang nynh a hawi.
         13 Te deilang e khivae nynh byabyate he yn zaw tuh mih eenaw phe kae mue vae cite tuakuh`ae
         zah, sanphalung kha supah`ae zah Krete tuikoih pe lang a cciasah`ae.
         14 Thuasalama khaw aro mawze Euroklydon cikuh paw myarya rupaw khise yn tho zah sanphalung
         kha yn mung vae.
         15 Te sanphalung nynh khivae kha taening kho vae khyh zah khivae nynh po he a cciakhae
         tuh kaening mah khivae zawnaw lang yn mungbia vae.
         16 Te Klauda cikuh paw tuikoih taraw pe a ccue lya, kohlung taraw kha myarya thawbang
         te kae khynsah.
         17 Kohlung kha sanphalung kalan a khang`ae koute liarue`ae kha mang`ae zah sanphalung
         kha a khiide`ae; te Syrtis tuideinaw kya yn khangkuh sei cih cite a ri`ae pawte sanphalung
         boeidaw kha khah`ae zah khivae nynh hung mungbia vae.
         18 Khise nynh myarya oun hebia pawte awkhualan tuh sanphalung kya-e phupaw`ae kha a
         vuabang`ae.
         19 Te nin thungnaw kya sanphalung uccaw`ae kha kae kuih te kae vua vae.
         20 Te nin khaw cia khuanin te awsi`ae langkuh vae khyh`ae zah khise zawpaw po aru ung
         keiccu kae lue cih cite kae ngaehoi paw balyn tuh phya azo vae.
         21 Thuasalama aepaw ae leite khaw kae um koute, Paul nynh minmin ngaelung te thadyn
         zah, “Ccungccaw`ae, nanning nynh ka bya kha na la ngae oh zah Krete kyate ah ccia
         khyh oh ze hynh-e sungnaw te ronaw pipi kyate phe ah lue cih oh paw.
         22 Te atu zemah lungngaengante um oh; pawccecize sanphalung holeite hung ccungccaw sanmah
         a hiinnaw a shung paw um lan khyh.
         23 Pawccemacize kamaw yn hoitupaw te kae nynh ka beik paw Pachia kya-e vaaw ccungccapaw
         nynh atu khuazi kya ka pe yn thadyn zah,
         24 ‘Paul, rih nan, nang tuh Sizar malang thuakhae na thua cih. Te dotua, nang ryte sanphalung
         kya na cceihkheih oh paw balyn kha Pachia nynh phe ae pya vae,’ cite yn hopya.
         25 Tukeiccu, ccungccaw`ae ngaengante um oh; pawccecize kae yn hopya thyhhawte yn cyikuh
         cih cite Pachia kha ka zyn.
         26 Tuhzemah tuikoih ccangkhakheit vawlan aening kha oun lae mamin cih,” cite a hopya`ae.
         27 Thuasalama zi haw laepali he cih tuh kaening kha Adria rili kya oun khiakhaekuh bungthung
         lya, ziraccyng loukaw khe, laerou kalan kae naekuh vae cite sanphalung ryalahtu`ae
         nynh a tua`ae.
         28 Tui kha he a toutua`ae tuh lang kuin akhupaw kha a muih`ae; te rakyh asawnaw lang
         he a cceih`ae te bua toutua`ae zah lang haw laepangaw akhupaw kha a muih`ae.
         29 Oute lungpi kha phe kae diasei cih cite rih`ae zah sanphalung nuhlang te sivawhinpi
         ccangpali kha tui lungkhu lang a saw`ae, te khuadae ccaw vae cite sawsang`ae.
         30 Te sanphalung ryalahtu`ae nynh sanphalung kyate zya ccue lan noukuh`ae zah kohlung
         kha rili lungkhu lang he sahbung`ae tuh, sanphalung malang te sivawhinpi`ae a sah`ae
         paw olante a umsaku`ae.
         31 Paul nynh rhawbawipaw te rhawkaw`ae kha, “Hynh-e sanphalung ryalahtu`ae nynh sanphalung
         kya a um khyh`ae ze, nanning na lue kho lan khyh oh,” cite a hopya`ae.
         32 Oute rhawkaw`ae nynh kohlung rui`ae kha phya bae`ae zah phe a ccawsah`ae.
         33 Te khua vyavya yn dae tuh, Paul nynh ccungccaw`ae balyn kha looh ae lan thawte hopah`ae
         zah, “Nanning nynh phang na ngaw oh zah aepaw leite, pawsang ae leite na um oh paw
         atunin nin haw laepalinaw nynh thua vae.
         34 Tukeiccu aepaw ae ccavae oh cite kae ngia oh, pawccecize aepaw tuh nae ngedannaw
         hanlan nynh thua; pawccecize nanning laku hung sanmah a sangrua ccangkheit khuakuh
         lan khyh,” a cipya`ae.
         35 Tuhte he a ho koute Paul nynh sanlou kha lawkuh zah minmin balyn malang khe Pachia
         kalan lungtuabya hote sanlou kha eih zah a ae vae.
         36 Oute minmin balyn mah mih lungngaengan zah looh a ae bua vae`ae.
         37 Tuh-e sanphalung kya a um`ae paw kae balynte zaning sungsari lu taruh kae cih.
         38 Te minmin nynh phe byn lan a ae`ae koute chanvuiphaw kha rili lungkhu lang vua`ae
         zah sanphalung kha phupaw a zawsah pya`ae.
         39 Te khua he yn dae tuh kha-e lorang kha nyh khyh`ae; thuasalama akouleihnaw sang kheit
         kya sanphalung umnaw a um paw kha a muih`ae, athua kho ze tuhlang khe sanphalung kha
         cciasah lan cite a paccynku`ae.
         40 Te sivawhinpi`ae kha supah`ae zah rili kyakhe a cciataw`ae, te zawnawpaw khiidenawpaw
         liarue`ae kha phou`ae zah malang e boeidaw kha a dawpya`ae, oute varan langkhe khivae
         a mungsah bia`ae.
         41 Te rili sanning te atungkunaw hmin kya mangthua`ae tuh minmin nynh sanphalung kha
         varan lang a khangsakuh`ae, te sanphalung malang tuh varan lang kha mohdia zah phang
         abingkuh tuh nuekuh kho vae khyh; thuasalama anuhlang tuh rili tuileih eih aru keiccuze
         phe a khya.
         42 Te thungccah`ae nynh tui oun zeih cih`ae zah oun lue cih`ae cite mih thinphang paw
         te rhawkaw`ae nynh thungccah`ae kha chia lan cite a paccynku`ae.
         43 Thuasalama rhawbawipaw nynh Paul kha a luesah ry pawte minmin paccynkunaw kha khee
         zah tuizeih khopaw nynh masaty toikuh`ae sah lah varan lang zua`ae sah;
         44 te tuhlaepaw nynh thingphe`ae te sanphalung akhyanahpaw thing`ae te zua`ae sah cite
         kaw a pya`ae. Ou tuhte minmin balyn tuh khyndadyhlan laerou kalan pung a zua`ae.

1 Tuhte he a zua`ae te tuh-e tuikoih tuh Malta tuikoih nynh thua cipaw minmin nynh
         a ny`ae.
         2 Te tuin kya-e ccungccaw`ae nynh kaening kha thawccinaw alepi oun langsapya`ae; pawccecize
         tuhlya khuarah zah eih akyaa keiccuze maee oun tuapah`ae zah kaening balyn kha oun
         thuasah`ae.
         3 Te Paul nynh ccungparei`ae ccekheit khui zah maee vawlan he a phungbia tuh maee aso
         keiccuze fupaw sakheit yn pou zah Paul kuih kya phang vekuh.
         4 Te tuin kya-e ccungccaw`ae nynh Paul kuih kya fupaw phang vekuh paw kha he a muih`ae
         tuh; “E ccungccapaw tuh ccungccaw theihtupaw nynh athua mamin cih, rili kyate a lue
         zemah hiin khylan Dingnaw nynh ua vae khyh,” cite mimaw te mimaw a hokuh`ae.
         5 Tuhzemah Paul nynh fupaw kha maee lungkhu lang valah he zah ccapyh sanmah vaemaw
         mue khyh.
         6 Tuhzemah aning tuh pung yn phin vae cih, tukhyhze vaekheihmawte yn khuliakuh cih
         zah phe yn chih cih cite minmin nynh phang a do`ae. Thuasalama khaw cia do`ae zah
         Paul tuh pawtua um khyh paw kha a muih`ae tuh mih lung paleih`ae zah, “Aning tuh khozipachia
         nynh thua,” a ci`ae.
         7 Tuh-e lorang kya Publias acikuh paw, tuikoih kya khuabawi paw laephi a um; tuh-e
         khuabawi paw nynh kaening kha oun thuasah zah nin thung cia hoyte oun dooih.
         8 Ou tuhlya, Publias a paaw tuh ngelingpaw te chii te toikupaw te a la ikhaekuh. Te
         Paul nynh a kalan tee zah a tungvaw a kuih khangte sawsangpah zah phe a dan.
         9 Hynh-e he acyihkuh koute, tuh-e tuikoih kyaze ccinaw hoi`ae paw mingccang`ae mah
         oun thua`ae zah phe a dan`ae.
         10 Tuh-e`ae nynh kaening kha sawtuanaw patae oun pya`ae, te kaening he kae thokuh tuh
         kae hanlan ahoboupaw miakaw kha oun phusaku`ae.
         11 Te sawpaw sathung acih koute, kha-e tuikoih kyakhe khoccihsaw phe a thangsah paw,
         Apheipaw Uno`ae pungsan akepaw Alexandria sanphalung khate kaening tuh bua kae thokuh.
         12 Te Sirakus khua kya kae thua zah tuin kya nin thung kae um.
         13 Te tuin kyate po kae ve zah Rezium khua kya kae thua; nin kheit kae um koute deilang
         e khivae yn zaw zah nin ningnaw kya Puteoli khua kya kae thua.
         14 Tuin kya uteno`ae kha kae muih`ae zah minmin nynh nin sari um lan oun ngia`ae thyhte
         kae um. Tuhkoute Rom khuapi lang kae cceih.
         15 Te Rom khua e uteno`ae nynh kaening the kha he a thae`ae tuh kaening kha cciadue
         khylan Appias Kungkunaw khua te Balah-inn Innthung khua phe thua lang cia oun cceih`ae.
         Te Paul nynh minmin kha he a muih`ae tuh Pachia kha thehoysah zah a thawmuin.
         16 Te Rom khuapi kya he kae thua tuh rhawbawipaw nynh thungccah`ae kha a ngawtupaw lupipaw
         kalan a ah`ae, thuasalama Paul tuh a makhaete amaw a ngawtupaw rhawkapaw ryte um lan
         a ua.
         17 Ou tuhte nin thung acih koute Paul nynh Jew`ae piccang`ae kha pynkheihlan a ko`ae.
         Te minmin nynh pynkheihlan he oun thua`ae te, Paul nynh minmin kha, “Uteno`ae, ah
         ccungccaw te arawsekuh lante thuasah, ah paaw`ae phung te arawsekuh lante thuasah
         pawsang ka cyi paw a um lei pite nynh thung oun sah`ae zah Jerusalem kyate Rom ccungccaw`ae
         kuih kalan oun ah`ae.
         18 Rom ccungccaw`ae nynh kamaw kha akaw-aleih bya he oun khia`ae tuh luesah oun ry`ae;
         pawccecize kamaw kya chinaw aphah paw seinaw um khyh.
         19 Thuasalama Jew`ae nynh kha-e kha he a ei`ae tuh Sizar kalan azukhan lan ka umkhaekuh
         kho vae khyh, tuh-e tuh ka minphuin`ae kha seibe lanpaw ccangkhakheit ka hoi cipaw
         thua khyh.
         20 Hynh-e keiccu nynh nanning kha kae ko oh, nanning muih khylan te nanning ryte byahoku
         khylan nynh kae ko oh; Israel`ae ngaehoinaw keiccu nynh kae tuh hynh-e sivarui te
         oun khii`ae,” a ci.
         21 Te minmin nynh, “Nang te asekuh lante Judah ram kyate ccaw`ae kae mue khyh, oun thua`ae
         paw uno`ae hung nynh sanmah na thethya a phy paw, a ho paw mah um khyh.
         22 Thuasalama na tua paw kha paw nynh thua cipaw thaetua kae ry; pawccecize hynh-e beiknaw
         tuh ahmin takyh kya a rawse`ae paw beiknaw nynh thua cipaw kae ny,” cite a khung`ae.
         23 Te minmin nynh nin kheit kha khyapah`ae zah Paul a ryanaw kalan ccungccaw patae oun
         thua`ae. Paul nynh minmin kha Pachia peenaw kong ccaekiakhanpya`ae, Jesu konglang
         minmin kha zynsah khylan Mawsi Kawbya kya-e te Profeh`ae bya kha awkhua te zete cia
         a hopya`ae.
         24 Te abang nynh kha-e bya a hopaw kha zyn`ae zah abang tuh zyn khyh`ae.
         25 Tuhte mimaw te mimaw laku mih lung he lokuh khyh tuh phe a pou`ae; tuhlya Paul nynh
         bya kawkheit a hopya`ae paw tuh: “Thyaa Muisaw nynh ah minpaaw`ae kalan profeh Isaiah
         kyate hmerarihlan a hopaw tuh:
         26 ‘Hynh-e ccungccaw`ae kalan khe cceih lah, “Nanning nynh thae paw tuh mang na thae
         cih oh zah na thaethya lan khyh oh; muihpaw tuh mang na muih cih oh zah na nyhthya
         lan khyh oh.
         27 Pawccecize hynh-e ccungccaw`ae thinlung tuh marae moh, mih nakaring tuh karae rua
         zah mih mit phe masi`ae; tuhkhyh lanze mih mit te ngawmuih cih`ae zah mih nakaring
         te a thae cih`ae. Te mih thinlung te a thaethya cih`ae, te phe rulaekuh cih`ae zah
         kae nynh phe ka dansah cih`ae paw,” cite hopah`ae,’ a ci.
         28 “Tukeiccuze Pachia kya-e khumnaw tuh Zenta`ae kalan ky phe thua vae zah minmin nynh
         a thae vae cih`ae cipaw hynh nanning nyh ccavae oh!” cite Paul nynh a ci.
         29 Te hynh-e bya`ae kha he a ho koute, Jew`ae tuh pou`ae zah mimaw te mimaw laku thawte
         eikunaw a hoi`ae.
         30 Te Paul tuh amaw nynh a hohkupaw inn kya kum ning phe ccing lang um zah amaw kalan
         oun thua`ae paw balyn kha a thuasah`ae.
         31 A kheetu um leite, rawhoy te Pachia peenaw kha hopyate, Bawipaw Jesu Kri kong kha
         ccangpyate nynh a um.RomansRomansRomansRomansRomans

1 Locceihtu cite ko athua paw, Jesu Kri seepaw, Paul tuh Pachia thehoypaw hanlan thoh
         phia athua.
         2 Tuh-e thehoypaw tuh athyaapaw Ccathyaa`ae kya amaw profeh`ae liate langmawpi te bya
         phe la kinty vae`ae.
         3 Tuh-e tuh pynsaw lante David ciihan lang rae athua paw, aening ah Bawipaw, Pachia
         Ccapaw Jesu Kri konglang nynh athua.
         4 Te a chih`ae paw kyate thothuinaw liate, thyaanaw kya-e Muisaw lante, thungnaw ryte
         aning tuh Pachia Ccapaw cite phy athua.
         5 Minphuin`ae balyn laku zynnaw kalan kawngaenaw hanlan te Jesu a min hanlan, amaw
         liate kaening tuh thawccinaw te locceihtuthuanaw kha kae mue.
         6 Tuh-e`ae laku nanning mah Jesu Kri kya-e kopaw nynh na thuabua oh.
         7 Pachia nynh sungsah`ae paw, mithyaa`ae cite ko na thua oh paw, Rom khuapi kya na
         um oh paw balyn kalan ah Paaw Pachia te Bawipaw Jesu Kri kyate thawccinaw te daenaw
         tuh nae kya la um vae sah.
         8 Nanning nae zynnaw tuh laephipi khaleih po athaan keiccuze nanning balyn hanlan Jesu
         Kri liate ka Pachia kalan masaty lungtuabya ka ho.
         9 Pawccecize ka sawsangnaw kya nanning kha apaekuh lei lante pei kae lia oh cipaw tuh
         a Ccapaw kya-e thehoypaw honaw kya ka muisaw te rya ka lawpyapaw Pachia tuh ka ccaekia
         nynh thua.
         10 Atu eih aro maw Pachia rynaw liate yn ccangthya ze nanning kalan thua kho nawlan,
         khuaccungnaw ka hoi kho nawlan saw ka sangkuh.
         11 Pawccecize nanning nynh varyn na tyn nawlan oh, muisaw lasung abang kha nanning kae
         neethung ccaw oh cite nanning kha myarya kae muihry oh.
         12 Tuh-e tuh nanning kya-e zynnaw te kae ka kya-e zynnaw paryh liate nanning ryte pynkheihlan
         ka ngaengan bua ccaw cipaw nynh thua.
         13 Uteno`ae, kae nynh ccangpaw Zenta`ae kyate athae abang ka mue hawte; nanning kyate
         mah athae abang ka mue ccaw cite nanning kalan ccia lan pei ka noukuh paw hynh nanning
         ny leite na um lan oh paw ka ry khyh, thuasalama atu cia yn khaw paw pei a um.
         14 Kae tuh Greek`ae kalan te apuathopaw ccungccaw`ae kalan, ahawpaw kalan, te angaeepaw
         kalan paryh laeba umtu nynh ka thua.
         15 Tukeiccu, kae ka kya a um thyhte, Rom khuapi kya na um oh paw nanning kalan mah thehoypaw
         hopya lan kae tuh paccynkute ka um.
         16 Pawccecize kae tuh Kri kya-e thehoypaw hanlan ka maethah khyh; pawccecize hynh-e
         tuh Jew`ae hanlan masaty, te Greek`ae hanlan mah, a zyn paw ccungccaw miakaw hanlan
         khumnaw mue nawlan Pachia kya-e thungnaw nynh thua.
         17 Pawccecize, “Adingpaw ccungccaw tuh zynnaw liate nynh a hiin cih,” cite azeiku hawte,
         tuh-e zynnaw kya nynh Pachia kya-e dingnaw tuh zynnaw kyate zynnaw kalan langsapya
         athua vae.
         18 Pawccecize byaccing kha dingleinaw kya a ccyngkuh paw ccungccaw`ae kya-e dingleinaw
         te Pachia pawlangria leinaw balyn kha rawsete Pachia thinrianaw tuh vaawran kyate
         yn langkuh.
         19 Pawkeiccumacize ny lan accanpaw Pachia konglang tuh minmin kyakhe phe langsah athua
         vae, pawccecize Pachia nynh kha-e kha minmin kalan phe a langsapya vae`ae.
         20 Pawccecize, a rae paw uccaw`ae liate Pachia kya-e zungzae thungnaw te Pachiathuanaw
         athua paw, muih kho leipaw Pachia uccaw`ae kha laephipi raenaw kyate tho zah ccaerarihlan
         muih thua vae zah thaethya phe athua vae, tukeiccuze minmin tuh ngaethya kho thua
         lan khyh`ae.
         21 Pawkeiccumacize, minmin nynh Pachia phang nyh`ae pite, Pachia kha phu-esah lan accan
         thyhte phu-esah khyh`ae; Pachia kalan lungtuabya ho khyh`ae, thuasalama accakaepaw
         tuanaw kha hoi`ae zah angaeepaw mih thinlung tuh phe amoh.
         22 Mimaw te mimaw kha hawsakuh`ae zah mingaee`ae lang nynh a tang`ae,
         23 te arohthya leipaw Pachia kya-e phu-enaw kha arohthyapaw ccungccaw muinsan lang,
         pavaw`ae te ccupali sae paw lorangsaw`ae te avawpaw lorangsaw`ae muinsan lang minmin
         nynh a rulae`ae.
         24 Tukeiccu Pachia nynh mah minmin kha mimaw te mimaw kya mih pyn kha thethyasah khylan
         mih thinlung kya-e duanaw thyhte athyaa leipaw kalan minmin kha phe a ah`ae.
         25 Minmin tuh Pachia kya-e byaccing kha hyngbya lang phe a rulae`ae paw te Raetu Pachia
         laeze rae paw uccaw kha a beik`ae paw nynh athua`ae. Tuh-e Raetu Bawipaw tuh zungzae
         thehoysah athua. Amen.
         26 Hynh-e keiccu Pachia nynh minmin kha maethyaziachi lan um paw ryduanaw kalan phe
         a ah`ae, pawccecize mih nopi`ae ccaccei nynh mah aphungpaw te arawsekuh lante aphung
         thua leite mih kya-e kha a mang`ae.
         27 Te tuhhawte pise`ae nynh mah nopi kya-e mang paw aphungpaw kha cciatawte, lukheit
         te lukheit kalan ryduanaw maee rua zah pise te pise nynh maethya lan ung paw rya kha
         a law`ae; te mimaw mih cciaseinaw thyhte seidetahnaw kha a mue`ae.
         28 Te minmin nynh Pachia maw kharyh a ny ry khyh`ae keiccu, angaekuh leipaw uccaw`ae
         cyi khylan Pachia nynh minmin kha duarynawpaw thinlung kalan a ah`ae thyhte; minmin
         tuh,
         29 dingleinaw, ohhuakunaw, hoyleinaw, karangkunaw, othyanaw, eiungnaw, ccungccaw chianaw,
         eikunaw, lingkunaw, ming`ae do ry leinaw, thethyahonaw tuh-e`ae balynte phe beih`ae
         zah,
         30 ccungccaw thanho`ae paw, Pachia a huatu`ae, ccungccaw pawlangria lei`ae paw, a tansakuh`ae
         paw, a pookuh`ae paw, ahoy leipaw uccaw raetu`ae, nungpaaw kawngae lei`ae,
         31 thaethyanaw hoi lei`ae paw, kawbya rohtu`ae paw, aphungpaw thyhte sungsanaw hoi lei`ae
         paw, lung-umtungpah`ae paw, ngaethya-umsanaw hoi lei`ae paw nynh thua`ae.
         32 Hynhtahawpaw uccaw`ae a cyih`ae paw tuh chi lan accan`ae cipaw Pachia byapianaw kha
         phang a nyh`ae pite khahtahawpaw kha a cyi`ae apiaze, khahtahawpaw a cyih`ae paw tungvaw
         kya mih lungrythua.

1 Tukeiccu ming`ae byapiatupaw, pou ccungccapaw, nang tuh hung ccungccaw na thua zemah
         ngaethya kho na thua lan khyh; pawccecize nang nynh bya na pianua paw uccaw ccacceimaw
         kha namaw nynh bua na cyibua keiccu, ming`ae bya na pianaw`ae kya namaw te namaw sei
         na bekuhpaw nynh na thua.
         2 Thuasalama Pachia byapianaw tuh byaccing thyhte khahtahawpaw uccaw`ae a rae`ae paw
         te arawsekuh cipaw kaening nynh phe kae ny ccaccing.
         3 Te khahtahawpaw uccaw`ae a cyih`ae paw kha bya na pia zah kha-e ccaccei bua a cyih
         bua paw, pou ccungccapaw, nang tuh Pachia byapianaw kyate ka lue cih cite tou na tuaku?
         4 Tukhyhze Pachia a hoynawpaw nynh nang kha ngaesikunaw kalan ae cciakhae cipaw ny
         leite, a hoynawpaw te a ngaesangnaw, te a lungsaenaw`ae kha nang nynh pawlangria leite
         tou na ung?
         5 Thuasalama na lungkhungnaw te ngaesiku ry leinaw thinlung keiccu, Pachia kya-e adingpaw
         byapianaw langsapyaku nin, thinrianaw nin kya namaw hanlan thinrianaw kha na ccyku.
         6 Pachia nynh ccungccaw miakaw kha a cyisahnaw thyhte cyinaw mee kha a pya cih.
         7 Ahoypaw ryalaw kha pei lah zah phu-enaw, sawtuanaw te chi kho leinaw a ccung`ae paw
         tuh zungzae hiinnaw kha a pya cih`ae.
         8 Thuasalama eikumang`ae zah byaccing kawngae leite ding leinaw kawngae`ae paw tuh
         bungpawnaw te thinrianaw kha a tung cih`ae.
         9 Masaty Jew`ae, ou tuhkoute Greek`ae mah hoyleinaw a cyih paw ccungccaw miakaw tungvaw
         kya tuh runaw te vawsaw riathaenaw kha a tung cih`ae.
         10 Thuasalama masaty Jew`ae, ou tuhkoute Greek`ae mah ahoypaw ryalah paw ccungccaw miakaw
         kha phu-enaw, sawtuanaw te daenaw kha a pya cih`ae.
         11 Pawccecize Pachia kya ccungccaw laesahnaw cipaw um khyh.
         12 Pawccecize Kawbya leite a sei`ae paw miakaw tuh Kawbya leite a roh cih`ae; te Kawbya
         kya a sei`ae paw miakaw mah Kawbya liate byapia athua cih`ae.
         13 Pawccecize Kawbya a thae`ae paw hynh Pachia malang a ding`ae paw thua khyh, thuasalama
         Kawbya a zui`ae paw kha nynh thyaaccousah athua cih`ae.
         14 Pawccecize Kawbya hoi lei`ae paw Zenta`ae nynh Kawbya hoi lei`ae pite Kawbya kya
         um paw uccaw`ae kha aphung lante a zui`ae tuh kha-e kha mih hanlan kawbya lang oun
         tang.
         15 Tuh-e nynh mih thinlung kya azeikuh paw Kawbya ryalawnaw kha a langsaku, mimaw nykunaw
         thinlung nynh mah ccaekiakhan zah mih tuanaw nynh mah lukheit te lukheit kha seibekuh`ae,
         tukhyhze athungkhawku`ae.
         16 Kae nynh ka hopaw thehoypaw thyhte Pachia nynh Jesu Kri liate ccungccaw`ae kya-e
         aphiru cyisahnaw`ae kha bya yn pia cih nin kya tuhte byapia cih.
         17 Dotua, nang tuh Jew paw cite ko na thua zah Kawbya kya na doliakuh paw te Pachia
         kya na pookuh paw nynh na thua.
         18 Pachia rynaw kha na nyh zah Kawbya te thuihei na thua thyhte phe ahoytheih paw uccaw`ae
         kha na phiathya,
         19 te nang tuh mitmoh`ae kha laanpi cciakhaetu, te mohnaw kya um`ae paw kha awnaw muihsatu
         nynh ka thua.
         20 Te mingaee`ae kha a thuiheitu, imua`ae kha a ccangpatu, Kawbya kya um paw byaccing
         te nynaw a hoi paw nynh ka thua cite na zynku lanze,
         21 tukeiccu mingccang`ae a ccangpatupaw nang, pawccemou namaw te namaw na ccangpyaku
         khyh? Ccungccaw tuh ru lan ccan khyh cite phunghopaw nang, namaw so na ruh tou?
         22 Ccungccaw tuh milae zu seikhae lan ccan khyh cite a ho paw nang, namaw so milae zu
         na seikhae tou? Zohtuh kha luathua-aeui lang a ria paw nang, namaw so zohtuh-tempal
         uccaw kha na luade tou?
         23 Kawbya liate a pookuh paw nang, kawbya ronaw liate Pachia tuh the na thyaasah tou?
         24 Pawccecize, “Nanning keiccuze Pachia min tuh Zenta`ae laku kya thethya ccousah athua,”
         cite a zeiku hawte nynh thua.
         25 Pawccecize, nang nynh Kawbya kha na zui lanze, vindung awkupaw tuh athane ccaccing;
         thuasalama nang tuh Kawbya a rohtu na thua ze, na vindung awkupaw tuh vindung awku
         leipaw lang nynh phe a tang.
         26 Tukeiccu vindung awkuh leipaw nynh Kawbya kya-e dingnaw kha a zui lanze, a vindung
         awku leipaw tuh vindung awkupaw lang riapya thua lan khyh tou?
         27 Te pynsaw lante vindung awkuh leipaw nynh aphung lante Kawbya kha a ccingsah lanze,
         azeikuh paw Kawbya te vindung awkupaw mang a hoi pite Kawbya kha a ccingsah leipaw
         nang kha bya ae pia lan khyh tou?
         28 Pawccecize atolang te kyalya Jew athua paw tuh Jew paw ccaccing thua khyh; ngesaw
         kya atolang te kyalya vindung awkupaw mah vindung awkupaw ccaccing thua khyh;
         29 thuasalama alungkhu langte Jew athua paw nynh Jew paw ccaccing athua, te vindung
         awkupaw mah kawbya kya thua khyh, Muisaw kya thinlung kyate vindung awkupaw nynh athua;
         tuh-e paw thehoysanaw tuh ccungccaw`ae kya-e thua khyh, thuasalama Pachia kya-e nynh
         athua.

1 Tuhte lanze, Jewthuanaw nynh paw thanenaw mou a ung? Tukhyhze vindung awkupaw nynh
         pawmou accungkia?
         2 Ccungkianaw patae a um. Abapi lante Jew`ae kalan nynh Pachia kya-e bya`ae tuh pya
         athua.
         3 Minmin abang nynh a zyn khyh`ae paw tuh pawte ho lan? Minmin a zyn leinaw`ae nynh
         Pachia kya-e zyn lan umnaw kha thanesah leite um ngaw ta?
         4 Tuhte thua khyh. “Athua, na hopaw kya nang tuh na ding zah bya ae pia vae`ae ze nang
         tuh na tae,” cite azeiku hawte Pachia tuh ading, thuasalama ccungccaw miakaw tuh ahyngpaw
         nynh thua.
         5 Thuasalama aening ah dingleinaw oh nynh Pachia kya-e dingnaw kha a langsaku lanze,
         pawte ah ho cih oh? Aening kha thin oun rianuapaw Pachia tuh ding khyh tou? (Hynhte
         ka hopaw tuh ccungccaw hawte nynh ka ho.)
         6 Tuhte thua khyh. Tuhte athua lanze Pachia nynh laephi ccungccaw`ae hynh pawtemou
         byapia cih?
         7 Pawccecize kae ka hyngnaw liate Pachia kya-e byaccing tuh a phu-enaw kalan houh a
         lungsathung ze, kae kha miseipaw hawte pawccemou bya oun pia`ae?
         8 Te, “Ahoypaw a langku nawlan ahoy leipaw kha cyih oh sih,” cite ccungccaw abang nynh
         kaening kha thethya oun ccousahry`ae pawte, nanning nynh na ho oh oun ci`ae. Kae ho
         thyhte a ho cih`ae tou? Tuhte a ho`ae paw tuh seibe lan accan`ae.
         9 Tuhte lanze pawcihte? Aening Jew`ae tuh minmin laeze ah hoyhua oh tou? Ccapyh sanmah
         ah hoyhua khyh oh; pawccecize Jew`ae te Greek`ae balyn tuh paryhte seinaw marya hoi`ae
         cite langmaw phe kae langsaku vae.
         10 Hynhte azeiku hawte, “Adingpaw hung san um khyh, lukheit sanmah um khyh.
         11 A thaethya paw hung san um khyh, Pachia kha a ccung paw hung san um khyh.
         12 Ccungccaw`ae balyn tuh laanpi pung me vae`ae, mih balyn mawte ccungkia vae khyh`ae,
         ahoypaw a cyih paw hung san um khyh, lukheit sanmah um khyh.
         13 Mih lotharue tuh ahungkuhpaw shawku nynh thua, mih lae te pheenaw a mang`ae, fuparepaw
         sy tuh mih mung lungkhu a um.
         14 Mih khalang tuh thyalawnaw bya te byakhahpaw te nynh phe abia.
         15 Mih ccu tuh chii luasah lan a khyrang;
         16 mih ccianaw laanpi kya ronaw te runaw a um.
         17 Te daenaw laanpi kha minmin nynh nyh khyh`ae.
         18 Mih mitdae kya Pachia rawrinaw cipaw kharyh um khyh,” cite azeikuh.
         19 Kawbya nynh a hopaw miakaw tuh Kawbya zakaw a um`ae paw hanlan nynh a ho cipaw ah
         ny oh, ou tuhte khalang miakaw nynh bya ho ngan lei lante laephi ccungccaw`ae balyn
         tuh Pachia malang seibe athua`ae.
         20 Tukeiccu Kawbya cyisahnaw liate hung ccungccaw sanmah Pachia malang thyaaccou kho
         lan khyh; pawccecize Kawbya liate nynh seinaw kha nyku athua.
         21 Thuasalama atu Kawbya te Profeh`ae bya nynh ccaekiakhan`ae thyhhawte Kawbya te asekuh
         leipaw Pachia kya-e dingnaw tuh phe yn langkuh vae.
         22 Tuh-e dingnaw tuh Jesu Kri kha zynnaw liate a zyn paw ccungccaw balyn hanlan te tuh-e`ae
         balyn tungvaw kya a um paw Pachia kya-e dingnaw ccaccei kha nynh athua; pawccecize
         laesakunaw cipaw kharyh um khyh.
         23 Pawccecize ccungccaw balyn nynh phe sei vae`ae zah Pachia phu-enaw kalan phah kho
         vae khyh`ae.
         24 Kri Jesu kya um paw sawkhawnaw liate Pachia thawccinaw keiccu nynh alakaw te thyaaccouku.
         25 -
         26 Pachia nynh a ngaesangnaw liate langmaw-e seinaw`ae ngaethyanaw hanlan, a dingnaw
         kha langsaku khylan, atu ccyh lya a dingnaw kha phy khylan, Jesu a zyn paw ccungccaw
         kha thyaaccousatupaw thua khylan te amaw tuh adingpaw athua nawlan, Jesu chii kha
         zynnaw liate kha-e Kri kha lungdaesapaw silawkunaw lang Pachia nynh phe a khang vae.
         27 Tuhte lanze pookunaw tuh pawkyamou? Pookunaw lanpaw umbua khyh. Paw kawbya te mou
         a nue? Cyisahnaw kawbya te tou? Thua khyh, thuasalama zynnaw kya-e kawbya liate nynh
         a nue.
         28 Tukeiccu ccungccaw tuh Kawbya cyisahnaw um leite zynnaw liate nynh thyaaccouku cite
         kae thangsah.
         29 Pachia tuh Jew`ae Pachia kyalya tou? Zenta`ae Pachia so thuabua khyh tou? Athua,
         Zenta`ae Pachia mah athuabua.
         30 Vindung awkupaw kha zynnaw liate, te vindung awku leipaw kha zynnaw liate thyaa a
         ccousah cih paw tuh Pachia ccangkheit nynh thua.
         31 Tuhte lanze zynnaw liate aening nynh Kawbya tuh thanesah leite tou a ung oh? Tuhte
         thua khyh, Kawbya kha ah tynsah oh paw nynh thua.

1 Tuhte lanze pawtemou ah ho cih oh? Aening ah minpaaw Abraham tuh pynsaw lante paw
         thanenaw mou a mue?
         2 Abraham tuh cyisahnaw liate thyaaccou athua ze, a pooku lanpaw a hoi, thuasalama
         Pachia malang hoi khyh.
         3 Pawccecize Ccathyaa nynh pawtemou a ho? “Abraham nynh Pachia kha zyn zah a zynnaw
         kha a hanlan dingnaw lang riapya athua,” a ci.
         4 Ryalah paw ccungccaw tuh thawccinaw liate cite riapakuh khyh, thuasalama atekuhpaw
         ryalaw mee nynh a ccou.
         5 Thuasalama ryalah leipaw, Pachia nyh leipaw ccungccaw kha thyaaccousatupaw kha a
         zyn paw tuh, kha-e a zynnaw kha dingnaw lang riapya athua.
         6 Tuhhawte cyisahnaw um leite Pachia nynh dingnaw a bebua paw ccungccapaw kya-e hythuanaw
         kong kha David nynh a ho paw tuh:
         7 “A cyiseimenaw`ae ngaethya athua`ae paw te mih seinaw`ae khawpya athua`ae paw tuh
         lungtua`ae paw nynh thua`ae.
         8 BAWIPAW nynh sei a be leipaw ccungccapaw tuh hythuaccoupaw nynh thua,” a ci.
         9 Tuhte lanze, hynh-e hythuanaw tuh vindung awkuh`ae paw tungvaw kyalya tou a thua?
         Tukhyhze vindung awkuh lei`ae paw tungvaw so thuabua khyh tou? Pawccecize, Abraham
         hanlan a zynnaw kha a dingnaw lang riapya athua ah ci oh.
         10 Tuhte lanze tuh-e tuh pawcihtemou riapya athua? Vindung a awku maw tou, tukhyhze
         vindung a awkuh koute tou? A awkuh koute riapya paw thua khyh, a awku maw riapya paw
         nynh thua.
         11 Vindung awkupaw syntawnaw leite a zyn paw ccungccaw`ae kha dingnaw lang riapya nawlan
         thuasah, Abraham tuh a zyn paw ccungccaw`ae balyn paawthuanaw lang thuasah,
         12 te vindung awkuh`ae paw paaw kyalya thua leite, ah minpaaw Abraham nynh vindung a
         awku mawze a hoi paw zynnaw ccusy a zui`ae paw, vindung awkuh lei`ae paw paaw mah
         athua nawlan thuasah, Abraham nynh vindung awku mawze a hoi paw zynnaw kya-e dingnaw
         tazeih athua paw vindung awkupaw kya-e syntawnaw kha a mue.
         13 Pawccecize aning tuh laephipi rhoccoutu a thua cih cite byakinpyakupaw tuh Abraham
         kalan mah thuasah, a ciihan`ae kalan mah thuasah Kawbya liate thua khyh, thuasalama
         zynnaw kya-e dingnaw liate nynh athua.
         14 Pawccecize Kawbya te asekuh`ae paw nynh rhoccoutu`ae athua ze, zynnaw tuh alakaw
         vae, byakinpyakupaw mah paw ccungkia vae khyh.
         15 Pawkeiccumacize Kawbya nynh tuh thinrianaw kha a thuakhae; thuasalama Kawbya um leinaw
         tuh cyiseimenaw um khyh.
         16 Tukeiccu byakinpyakupaw tuh Kawbya te asekuh`ae paw hanlan kyalya thua leite, aening
         balyn paaw athua paw Abraham kya-e zynnaw te asekuh`ae paw hanlan mah athuabua nawlan,
         Abraham ciihan`ae balyn kalan phe ria nawlan, thawccinaw liate nynh dingnaw tuh a
         ccouku cipaw aria nawlan zynnaw liate nynh a mueku.
         17 “Nang kha minphuin pataepi paaw lang phe kae rae vae,” cite azeiku hawte; a chih`ae
         paw a thosatu te a um loh leipaw uccaw`ae kha a um vae paw hawte a ho paw Pachia,
         amaw nynh a zyn paw Pachia ccaccei malang Abraham tuh aening balyn paaw nynh athua.
         18 “Na ciihan tuh tuhhawte nynh athua cih,” cite a hopya paw bya thyhhawte Abraham nynh
         kae tuh minphuin pataepi paaw lang ka tang cih cite ngaehoinaw hoi lan accan lei pite
         zyn zah a ngaehoi.
         19 Te zynnaw kya thawzya leite, amaw kum tuh kum zakheit loukaw a ci vae zemah amaw
         pyn kha a chih vae paw hawte tuakuh khyh zah a zu Sarah vuebua mah phe a chih vae
         cite tua khyh.
         20 Zyn leinaw liate Pachia nynh byakinpyakupaw kha lunghiinnaw hoi khyh, thuasalama
         zynnaw kya thawsae zah Pachia kha phu-enaw a pya.
         21 Pachia nynh bya yn kinpyakupaw tuh yn ccingsapya kho cite varyn a zyn.
         22 Tukeiccu, “A zynnaw kha a hanlan dingnaw lang riapya athua.”
         23 Tuhte “A hanlan riapya athua” cite Abraham elan kyalya azeikuh paw thua khyh.
         24 Thuasalama aening hanlan mah azeikuh paw nynh thua. A chih`ae paw kyate ah Bawipaw
         Jesu a thosatupaw kha aening nynh ah zyn oh ze kha-e zynnaw kha aening dingnaw lang
         riapya athua cih.
         25 Bawipaw Jesu tuh aening seimenaw keiccuze ccungccaw`ae kalan a ah`ae, te aening thyaaccounaw
         hanlan bua thosathui athua.

1 Tukeiccu zynnaw liate thyaaccou ah thua vae oh zah ah Bawipaw Jesu Kri liate aening
         tuh Pachia te ccawkunaw ah hoi oh.
         2 Aening ah thadynnaw oh kya hynh-e thawccinaw lungkhu lang amaw zynnaw liate nynh
         aening naeku khonaw ah hoi oh, te Pachia kya-e phu-enaw kha ngaehoinaw liate aening
         ah lungtua.
         3 Te hynh-e kya kyalya thua khyh, vawsawrunaw kya mah aening ah lungtua; pawccecize
         vawsawrunaw nynh ngaesangnaw kha a thuakhae.
         4 Te ngaesangnaw nynh tungpaw muihpaw kha thuakhae zah, tungpaw muihpaw nynh ngaehoinaw
         kha a thuakhae;
         5 Ngaehoinaw nynh maethyanaw kha poukhae khyh, pawkeiccumacize aening kalan pya athua
         paw Thyaa Muisaw liate aening ah thinlung lungkhu lang Pachia sungsahnaw kha ccaenua
         phe athua vae.
         6 Pawccecize aening tuh thawzung leite ah um ccyh lya oh, accyh he zaw lyakhe Kri tuh
         Pachia nyh lei`ae paw hanlan a chih.
         7 Pawccecize adingpaw ccungccaw hanlan a chipah cih paw ccungccaw kou akhing cih, tuhzemah
         ccungccahoypaw hanlan a chih ngan paw poh um ccamah ny lei.
         8 Thuasalama aening tuh misei`ae ah thua cciamang lya oh khe, Kri nynh aening hanlan
         a chi paw tuh Pachia nynh aening kha pawcih nynh oun sungsah cipaw oun langsapyaku.
         9 Tuhlae lanze, atu amaw chii liate thyaaccoukuh vae zah amaw liate Pachia thinrianaw
         kyate aening tuh ah lue vae cih oh.
         10 Pawccecize aening tuh rhaw`ae ah thua lya oh khe, a Ccapaw chinaw liate Pachia kalan
         ah ccawkuthui vae oh thua ze, tuhlae lanze phe ah ccawkuthui vae oh pawte amaw hiinnaw
         liate aening tuh khum ah thua vae cih oh.
         11 Te tuh-e kyalya thua leite, ah Bawipaw Jesu Kri liate aening tuh ccawkuthuinaw atu
         phe ah mue vae oh zah amaw liate Pachia kya lungtuanaw ah hoi oh.
         12 Pawccemacize ccungccapaw lukheit liate seinaw tuh laephipi lungkhu lang tee zah seinaw
         liate chinaw a tee thyhhawte, ccungccaw balyn tuh pung aseikuh vae keiccuze chinaw
         nynh marya pung yn thuanua vae.
         13 Pawccecize Kawbya pya athua maw balyn laephipi kya seinaw tuh phe a um vae; thuasalama
         Kawbya a um maw e seinaw tuh riapya thua loh khyh.
         14 Tuhzemah Adam kyate Mawsi kyacia chinaw nynh phe a uk vae; Adam nynh kawngae khyh
         hawte a sei bua lei`ae paw tungvaw mah phe a uk, tuh-e Adam tuh nyalang yn thua vae
         cih paw kya-e langsakupaw muinsan nynh athua.
         15 Thuasalama cyiseimenaw te alakaw te mue paw lasung tuh lokuh khyh. Pawccecize ccungccaw
         lukheit cyiseimenaw keiccu ccungccaw patae tuh a chi`ae lanze, tuhlae lanze, Pachia
         kya-e thawccinaw te ccungccaw lukheit athua paw Jesu Kri liate thawccinaw lasung tuh
         ccungccaw patae hanlan houh alung.
         16 Te a seipaw ccungccapaw lukheit liate yn thua paw te thawccinaw lasung tuh lokuh
         khyh, pawccecize ccungccapaw lukheit liate byapianaw nynh seibenaw kha a thuakhae,
         thuasalama thawccinaw lasung tuh cyiseimenaw pataepi mawte thyaaccousanaw nynh thua.
         17 Pawccecize ccungccapaw lukheit seinaw keiccuze, tuh-e paw liate chinaw nynh a uk
         lanze, tuhlae lanze, thawccinaw phe beih lang a ccou`ae paw te dingnaw lasung a ccou`ae
         paw nynh tuh lukheitpaw Jesu Kri liate hiinnaw kya houh a uk cih`ae.
         18 Tukeiccu lukheitpaw cyiseimenaw keiccu ccungccaw`ae balyn tuh seibyapianaw a tungkuh,
         tuhhawte lukheitpaw dingnaw liate ccungccaw`ae balyn tungvaw kya hiinnaw te asekuhpaw
         thyaaccounaw a muekuh.
         19 Pawccecize ccungccapaw lukheit nynh kawngae leinaw liate ccungccaw patae tuh misei`ae
         lang tangsah athua`ae hawte lukheitpaw kawngaenaw liate ccungccaw patae tuh miding`ae
         lang tangsah athua cih`ae.
         20 Tuhlae lanze, cyiseimenaw houh alung nawlan nynh Kawbya tuh yn tee, thuasalama seinaw
         alungnaw kya thawccinaw houh alunghua;
         21 tuh-e tuh, seinaw nynh chinaw kya a uk hawte ah Bawipaw Jesu Kri liate thawccinaw
         nynh dingnaw liate zungzae hiinnaw kya a uknaw lanpaw nynh thua.
         
            

         
      
   
      
         6
1 Tuhte lanze pawcihte ah ho cih oh? Thawccinaw houh alung ccaw cite seinaw tou banban
         pei ah rae cih oh?
         2 Tuhte thua khyh. Seinaw kalan a chih vae`ae paw aening tuh pawcihtemou tuh-e kyatuin
         ah hiin ung cih oh?
         3 Kri Jesu lungkhu lang baptisma-in vae`ae paw aening balyn tuh a chinaw lungkhu lang
         baptisma- inkuh vae cipaw na nyh khyh oh tou?
         4 Tukeiccu a chinaw lungkhu lang baptisma-inkunaw liate aening tuh amaw ryte ah uhkuh
         bua oh. Ou tuhte Kri tuh Paaw phu-enaw thungnaw liate a chih`ae paw kyate thosathui
         athua hawte, aening mah hiinnaw athawpaw kya ah cciabua nawlan oh nynh thua.
         5 Pawccecize a chinaw kya alokuh lante aening tuh pynkheihlan ah bingkuh bua oh athua
         ze, a thothuinaw kya mah pynkheihlan phe lokuh lante ah bingkuh bua cih oh.
         6 Aening ah ccungccaw rynpaw kha amaw ryte khiade athua paw tuh sei pyn hynh ro khylan
         nynh thua cipaw ah ny oh, ou tuhte aening nynh seinaw rya ah law vae khyh nawlan oh.
         7 Pawccecize a chih vae paw ccungccaw tuh seinaw kyate phe a lue vae.
         8 Atu aening tuh Kri ryte ah chi oh thua ze, amaw ryte ah hiin cih oh cite mah ah zyn
         oh.
         9 Pawccecize, Kri tuh a chih`ae paw kyate thosah he athua te chih lae vae khyh, chinaw
         nynh a tungvaw kya uknaw kaw hoi kho vae khyh cipaw ah ny oh.
         10 Pawccecize Kri nynh a chi paw tuh seinaw hanlan vaekheit rou nynh a chi, thuasalama
         a hiinpaw tuh Pachia hanlan nynh a hiin.
         11 Tuhhawte nanning mah seinaw kalan tuh phe kae chih ccaccing cite tuakuh oh, thuasalama
         Pachia kalan tuh ah Bawipaw Kri Jesu liate kae hiin cite naemaw te naemaw kha la tuakuh
         oh.
         12 Tukeiccu, nae pynsaw ryduanaw kawngaenaw khylan a chihthyapaw nae pyn kya seinaw
         nynh la uk nan vae sah.
         13 Nae pyn kya-e`ae mah seinaw hanlan ding leinaw zunghe lante la pyakuh nan oh; thuasalama
         a chih`ae paw kyate bua a hiin`ae paw ccungccaw`ae hawte naemaw te naemaw kha Pachia
         kalan pyakuh oh lah nae pyn kya-e`ae kha mah dingnaw zunghe lante Pachia kalan pyakuh
         oh.
         14 Pawccecize nanning tuh Kawbya zakaw na um vae khyh oh, thuasalama thawccinaw zakaw
         nynh na um oh; tukeiccu seinaw nynh nanning tungvaw kawhoinaw hoi vae lan khyh.
         15 Tuhte lanze pawcihtemou? Aening tuh Kawbya zakaw ah um vae khyh oh, thuasalama thawccinaw
         zakaw ah um vae oh keiccu tuh ah sei cih oh tou te? Tuhte thua khyh.
         16 Nanning nynh chinaw te asekuhpaw seinaw kalan na pyakuh oh zemah, tukhyhze dingnaw
         te asekuhpaw kawngaenaw kalan na pyakuh oh zemah, lukhakheit kalan naemaw te naemaw
         kha see`ae lang na pyaku oh lan thua ze, nanning tuh tuh-e paw a kaw na ngae oh paw
         see`ae nynh kae thua cipaw na nyhkuh khyh oh tou?
         17 Thuasalama Pachia kalan lungtuabya ho lan accan. Pawccecize nanning tuh seinaw kya-e
         see`ae nynh na la thua oh paw, thuasalama atu tuh nae kalan phy athua paw doctrine
         kha nae thinlung kyate phe na lawku vae oh.
         18 Seinaw kyate luesah phe na thua vae oh thyhte, nanning tuh dingnaw see`ae lang nynh
         na tang vae oh.
         19 Nae pynsaw lante na ccing khyh oh keiccu nynh ccungccaw phung lante kae hopya oh;
         pawccecize nae pyn kya-e`ae kha seimenaw hanlan, athyaa leipaw kalan te seimenaw kalan
         see`ae lang na la pyakuh oh hawte atu mah nae pyn kya-e`ae kha thyaanaw hanlan, dingnaw
         kalan see`ae lang pyakuh oh.
         20 Pawccecize nanning tuh seinaw see`ae na la thua lya oh kha dingnaw kyate na la lue
         oh.
         21 Tuhte lanze atu nanning nynh nae maethyakhaekupaw tuh-e uccaw`ae kya paw thanenaw
         mou na mue oh? Pawccecize tuh-e uccaw`ae athangnaw tuh chinaw nynh thua.
         22 Thuasalama atu nanning tuh seinaw kyate luesah na thua oh zah Pachia see`ae lang
         na tang oh thyhte thyaanaw hanlan thanenaw kha na mue oh, te athangnaw lang zungzae
         hiinnaw kha na mue cih oh.
         23 Pawccecize seinaw mee tuh chinaw nynh thua; thuasalama Pachia kya-e lasung tuh ah
         Bawipaw Kri Jesu liate zungzae hiinnaw nynh thua.

1 Kawbya a nyh`ae paw uno`ae, nae kalan kae hopya oh. Kawbya nynh ccungccaw lukheit
         tungvaw a hiin lungkhu balyn uknaw kaw a hoi cipaw kha nanning na nyh khyh oh tou?
         2 Pawccecize vawpaw a hoi vae paw nopinung tuh a vawpaw a chi makhia Kawbya liate a
         vawpaw kalan hede athua; thuasalama a vawpaw tuh a chi lanze a vawpaw te asekuhpaw
         kawbya kyate aning tuh a lue.
         3 Tukeiccu tuh a vawpaw phang a hiin lyakhe, ccangpaw pise kha a umkhae lanze aning
         tuh vawpaw tungvaw ohhuakuhnung cite ko athua cih; thuasalama a vawpaw tuh a chi lanze,
         aning tuh kawbya kyate a lue, tukeiccu pise ccangpaw a umkhae zemah vawpaw tungvaw
         ohhuakuhnung thua vae khyh.
         4 Ou tuhhawte ka uno`ae, nanning mah Kri pyn liate Kawbya kya chisah na thua oh, pawtecize
         a chih`ae paw kyate a thothuipaw, mingccangpaw Kri kalan zu lang na tang nawlan oh,
         te Pachia hanlan athae ah thae nawlan oh nynh thua.
         5 Pawccecize aening tuh pynsaw kya ah um lya oh tuh seinaw te asekuhpaw ryduanaw`ae
         nynh Kawbya liate oun thokuh zah chinaw hanlan athae poukhae khylan aening ah pyn
         kya-e`ae kya rya a lah he.
         6 Thuasalama atu tuh Kawbya kya-e arynpaw kya thua vae leite, Muisaw kya-e athawpaw
         kya aening nynh rya ah law nawlan oh aening tuh ah chih oh zah phang oun khiidepaw
         Kawbya kyate phe ah lue vae oh.
         7 Tuhte lanze pawcihte ah ho cih oh? Kawbya tuh a sei tou? Tuhte thua khyh! Kawbya
         leite tuh seinaw hynh ka la nyh lan khyh, thuasalama Kawbya liate nynh ka ny. Pawccecize
         Kawbya nynh, “Na dua lan khyh,” cite a la ho khyh ze, kae tuh duanaw kong hynh ka
         la nyh lan khyh.
         8 Thuasalama seinaw nynh kawpyapaw liate akhue mue zah duanaw aphuinphuin balyn kha
         kae ka kya a poukhae; pawccecize Kawbya leite seinaw tuh a chih.
         9 Langmaw lya Kawbya leite nynh kae tuh ka la hiin, thuasalama kawpyapaw he yn thua
         tuh seinaw nynh a hiin vae, kae tuh ka chih.
         10 Hiinnaw hanlan khang paw tuh-e kawpyapaw tuh chinaw a thuakhae paw kha ka muih.
         11 Pawccecize seinaw tuh kawbya liate akhue mue zah kae kha yn ling, te kha-e liate
         kae kha phe yn chia.
         12 Tukeiccuze Kawbya tuh athyaa, te kawpyapaw mah athyaa, ding zah ahoy.
         13 Tuhte lanze tuh-e ahoypaw nynh kae ka hanlan chinaw tou yn raepya? Tuhte thua khyh!
         Thuasalama seinaw nynh seinaw kha a langsaku ccaw cite ahoypaw uccaw liate kae ka
         kya chinaw rya kha a law; tuh-e tuh seinaw hynh kawpyapaw liate tuh myarya a seipaw
         lang a tang nawlan nynh thua.
         14 Pawccecize Kawbya tuh muisaw lante asekuhpaw nynh thua cipaw ah ny oh; thuasalama
         kae tuh pynsaw ccungccaw, seinaw see tang khylan zua paw nynh ka thua.
         15 Pawccecize ka cyi paw kha ka thaethyapaw thua khyh. Ka cyi ry paw kha ka cyih khyh,
         thuasalama ka hua paw kha nynh ka cyi.
         16 Tuhte ka ry leipaw kha ka cyi lan thua ze Kawbya tuh ahoy cite Kawbya kalan ka nawccah.
         17 Tuhte lanze atu kha-e a cyih paw tuh kae ka thua vae khyh, thuasalama kae ka kya
         um paw seinaw nynh a cyih.
         18 Pawccecize kae ka kya, ka pynsaw kya ahoypaw kharyh um khyh cipaw ka ny; pawccecize
         kae ka kya cyirynaw a um, thuasalama ahoypaw kha pawcihte nynh cyi lan cipaw ka muih
         khyh.
         19 Pawccecize ka cyi ry paw ahoypaw kha ka cyih khyh, thuasalama ka cyi ry leipaw ahoy
         leipaw kha nynh ka cyi.
         20 Ka cyi ry leipaw kha atu ka cyi lan thua ze, kha-e a cyih paw tuh kae ka thua vae
         khyh, thuasalama ka kya um paw seinaw nynh a cyih.
         21 Tuhte ahoypaw ka cyi ry lya ahoy leipaw yn cyisah paw ka kya a um cite kawbya ccangkheit
         ka muih.
         22 Pawccecize kae tuh alungkhu lang-e ka ccungccaw lante Pachia Kawbya kya ka lungrythua.
         23 Thuasalama ka pyn kya-e`ae kya, ka thinlungtuanaw kya-e kawbya kha doute a rawsepaw
         te ka pyn kya-e`ae kya um paw seinaw kawbya kalan, seetangnaw lungkhu lang kae kha
         yn cciakhae paw ccangpaw kawbya kha ka muih.
         24 Pawcih ngaethya lan um paw babang mou kae hynh! Hynh-e chinaw pyn kyate hung nynh
         mou kae hynh yn luesah cih?
         25 Ah Bawipaw Jesu Kri liate yn luesatupaw Pachia kha ka thehoysah. Ou tuhte ka thinlung
         tetuh Pachia Kawbya rya kha ka lah, thuasalama ka pynsaw lante seinaw kawbya rya nynh
         ka law.

1 Tukeiccu atu Kri Jesu kya a um`ae paw ccungccaw`ae tuh seibenaw um vae khyh, minmin
         tuh pynsaw rynaw thyhte hiin vae khyh`ae, thuasalama Muisaw rynaw thyhte nynh a hiin`ae.
         2 Pawccecize Kri Jesu kya um paw hiinnaw kya-e Muisaw kawbya nynh seinaw kawbya kyate
         thuasah, chinaw kawbya kyate thuasah kae kha phe yn luesah vae.
         3 Pawccecize pynsaw liate Kawbya tuh thawzya zah a cyi kho leipaw kha Pachia nynh cyipya
         khylan, a seithyapaw pynsaw muinsan lante seinaw hanlan amaw a ccapaw kha yn saw zah
         pynsaw kyakhe seinaw kha sei a be.
         4 Tuhte pynsawthuanaw thyhte a hiin lei`ae paw, thuasalama Muisaw rynaw thyhte a hiin`ae
         paw aening kya Kawbya kya-e dingnaw tuh accing nawlan nynh thua.
         5 Pawccecize pynsawthuanaw thyhte a hiin`ae paw nynh tuh pynsaw te asekuhpaw uccaw`ae
         kha nynh a tua`ae; thuasalama Muisawthuanaw thyhte a hiin`ae paw nynh tuh Muisaw uccaw`ae
         kha nynh a tua`ae.
         6 Pynsaw tuanaw tuh chinaw nynh thua, thuasalama muisaw tuanaw tuh hiinnaw te daenaw
         nynh thua.
         7 Pawkeiccumacize pynsaw tuanaw tuh Pachia te arawsekuh, pawccecize pynsaw tuanaw tuh
         Pachia Kawbya kha zui khyh, zui mah zui kho khyh.
         8 Tukeiccu pynsaw kya um`ae paw nynh tuh Pachia lung tung kho khyh`ae.
         9 Thuasalama Pachia Muisaw tuh nanning kya a um lan thua ze, nanning tuh pynsaw kya
         na um khyh oh, Muisaw kya nynh na um vae oh. Atu lukhakheit nynh Kri kya-e Muisaw
         kha a hoi khyh lanze, aning tuh Kri te sekuh khyh.
         10 Te Kri tuh nanning kya a um lanze, pyn tuh seinaw keiccuze a chih, thuasalama Muisaw
         tuh dingnaw keiccuze a hiin.
         11 Thuasalama Jesu kha a chih`ae paw kyate a thosatupaw, a Muisaw kha nanning kya a
         um lanze, Kri kha chinaw kyate a thosatupaw nynh nanning kya a um paw amaw Muisaw
         liate a chihthyapaw nae pyn kha ae hiinsah cih oh.
         12 Tukeiccu uteno`ae, aening tuh pynsawthuanaw thyhte hiin khylan pynsaw kalan lae um`ae
         paw ah thua vae khyh oh.
         13 Pawccecize pynsaw thyhte na hiin oh athua ze na chih vae cih oh; thuasalama Muisaw
         liate pyn kya-e cyisahnaw kha na chisah oh ze na hiin cih oh.
         14 Pawccecize Pachia kya-e Muisaw nynh a cciakhae`ae paw miakaw tuh Pachia ccaaw`ae
         nynh thua`ae.
         15 Pawccecize nanning nynh a rihthya paw seetangnaw kya-e muisaw kha bua na mue khyh
         oh, thuasalama ccaawthuanaw Muisaw kha phe na mue vae oh, ou tuh-e te nynh, “Abba,
         Apang,” cite ah ko oh.
         16 Aening tuh Pachia ccaaw`ae nynh ah thua oh cipaw Muisaw amaw ccaccei nynh aening
         muisaw ryte ccaekia a khan.
         17 Te ccaaw`ae ah thua oh ze rhoccoutu`ae nynh ah thua vae oh, Pachia kya-e rhoccoutu`ae
         te Kri ryte rhoccoukheihtu`ae nynh ah thua oh; amaw ryte ah teingkheih oh ze, pynkheihlan
         phu-esah ah thuabua cih oh.
         18 Pawccecize aening kya yn langkuh vae cih paw phu-enaw te atu lya e teingnaw`ae tuh
         khingkhia lan sanmah ngaekuh khyh cite nynh ka tua.
         19 Pawccecize rae paw uccaw`ae nynh Pachia ccaaw`ae oun langku nawlan`ae paw kha myaryasangkae
         ngaehoinaw te phang a ngawdae`ae.
         20 Pawccecize rae paw uccaw`ae tuh accakaepaw lang nynh rae athua`ae. Tuhte raeku a
         ry`ae paw thua khyh; thuasalama a raetupaw nynh ngaehoinaw kya tuhcihte a rae keiccu
         nynh tuhte athua`ae.
         21 Pawkeiccumacize rae paw uccaw`ae maw mah ronaw seetangnaw kyate Pachia ccaaw`ae kya-e
         aphu-epaw luenaw lungkhu lang poh thua athua cih`ae.
         22 Pawccecize rae paw uccaw`ae balyn tuh atu cia pynkheihlan hawkhaekuh`ae zah neitangia
         teing`ae cipaw ah ny oh.
         23 Minmin kyalya thua leite, Muisaw thae`ae kya-e masaty a hoi`ae paw aening kha mah
         ccaawthuanaw athua paw ah pyn sawkhawnaw kha ngaehoibiate ahmaw lungkhu kya ah hawkhaekuh
         oh.
         24 Pawccecize aening tuh ngaehoinaw liate khum ah thua oh; thuasalama phe muih vae paw
         ngaehoinaw tuh ngaehoi paw thua vae khyh; pawccecize lukhakheit nynh phe a muih vae
         paw uccaw kha pawccemou a ngaehoi ung cih?
         25 Thuasalama aening nynh ah muih lei oh paw kha ah ngaehoi oh ze, kha-e kha aening
         nynh lungsaete ah ngaw oh.
         26 Tuhhawte aening ah ccing leinaw oh kya Muisaw nynh mah yn bawng; pawccecize sawsang
         lan ah ccang oh thyhte, pawcihte nynh sawsang lan cipaw ah nyh khyh oh; thuasalama
         aening sawsang lan bya te ho kho leipaw hawkhaekunaw khate Muisaw amaw ccaccei nynh
         aening hanlan yn ngiapya.
         27 Thinlung a ccungtupaw nynh tuh Muisaw tuanaw kha a ny; pawkeiccumacize Muisaw nynh
         mithyaa`ae hanlan Pachia rynaw thyhte a ngiapya`ae.
         28 Pachia kha a sungsah`ae paw, amaw a eenaw thyhte a ko paw ccungccaw`ae hanlan pawpaw
         balyn tuh pynkheihlan ahoy lante cci nynh acyiku cipaw aening nynh ah ny oh.
         29 Pawccecize Pachia nynh a Ccapaw kha uteno`ae pataepi lakuze ccatawccaaw lang atang
         ccaw cite Pachia nynh phe a nyty paw ccungccaw`ae kha a Ccapaw muinsan te aloku nawlan
         phe a syntawty`ae.
         30 Tuhte phe a syntawty paw minmin kha ko mah a ko`ae; te a ko`ae paw kha thyaaccousah`ae;
         te thyaaccousah`ae paw kha phu-e ccousah bua`ae.
         31 Tuhte lanze hynh-e uccaw`ae kya pawcihte ah ho cih oh? Pachia tuh aening ryte a um
         ze hung nynh mou aening kha oun rawse kho ung cih?
         32 Amaw a Ccapaw heize hang leite aening balyn hanlan oun pyatupaw Pachia nynh Ccapaw
         ryte pawpaw balyn kha alakaw te aening pya leite ung ngaw tou?
         33 Pachia nynh a po`ae paw kha hung nynh mou sei a be cih? Thyaaccousatupaw tuh Pachia
         nynh thua.
         34 Seibetupaw tuh hungmou? Chih zah a chi kyalya thua leite bua a thothuipaw, Pachia
         a ranglang ccaccei kya a um paw, aening hanlan oun ngiapatupaw tuh Kri ccaccei nynh
         thua.
         35 Kri kya-e sungsanaw kyate hung nynh mou aening kha oun phiasakuh cih? Vawsawrunaw
         nynh tou? Thinlungccinaw nynh tou? Tuasakunaw nynh tou? Ccakangnaw nynh tou? Ccakaete
         umnaw nynh tou? Ronaw nynh tou? Zunghe nynh tou oun phiasakuh cih?
         36 “Nang na keiccuze kaening tuh a nin ninlang oun chiabia`ae; chia lan a nungde`ae
         paw tuu`ae lang nynh kaening kha oun ria`ae,” cite a la zeiku hawte nynh thua.
         37 Oun phia kho lanpaw um khyh. Aening kha oun sungsahtupaw amaw liate, aening tuh hynh-e
         uccaw`ae balyn kya, taetu`ae pasing nynh ah thua oh.
         38 Pawccecize chinaw thuasah, hiinnaw thuasah, vaaw ccungccaw`ae thuasah, lupithuanaw
         thuasah, thungnaw thuasah, atu a um paw uccaw`ae thuasah, oun thua vae cih paw uccaw`ae
         thuasah;
         39 ahangnaw thuasah, akhunaw thuasah, ccangpaw rae paw uccaw thuasah, ah Bawipaw Kri
         Jesu kya um paw Pachia kya-e sungsakunaw kyate aening kha oun phia kho lan khyh cite
         kae ka lungtyn.

1 Kri kya byaccing nynh ka ho, ka hyng khyh. Kamaw nykunawpaw thinlung nynh mah Thyaa
         Muisaw ryte kamaw kalan te ccaekiakhan paw tuh:
         2 Kae tuh alepipaw lungriathaenaw ka hoi zah ka thinlung kya ngaethyanaw apaekuh lei
         lan ka hoi.
         3 Pawccecize pynsaw lante ka puipaw vaeccaw`ae athua paw ka uno`ae hanlan kamaw te
         kamaw tuh Kri kyate thyalawnaw ccou lan cia heize ka ry.
         4 Tuh-e`ae tuh Israel`ae nynh thua`ae. Te ccaawthuanaw, phu-enaw, byakin`ae, te Kawbya
         pyanaw, te Pachia ryalawnaw, te byakinpyakupaw`ae te asekuh`ae paw,
         5 minpaaw`ae te asekuh`ae paw nynh thua`ae. Pynsaw lante Kri tuh minmin kyate nynh
         yn thua. Tuh-e Kri tuh tynre balyn kyaze kawhoitu thua zah zungzae hythuapyatu Pachia
         nynh thua. Amen.
         6 Tuhzemah Pachia bya tuh atyn leipaw hawte ka hopaw thua khyh. Pawccecize Israel athua`ae
         paw balyn hynh Israel marya thua khyh`ae.
         7 Abraham kyate a tho`ae paw balyn mah Abraham ccaaw`ae marya thua khyh`ae; thuasalama,
         “Na ciihan tuh Isaak kya rou nynh ko athua cih,” acihkuh.
         8 Tuhte a hopaw tuh pynsaw ccaaw`ae tuh Pachia ccaaw`ae thua khyh cinawpaw nynh thua;
         thuasalama byakinpyakupaw kya-e ccaaw`ae kha nynh ciihan lan ria athua.
         9 Byakinpyakupaw kya-e bya tuh hynhte acikuh: “Atu kae hopya ccyh yn thua te kae kae
         thua cih zah Sarah nynh ccapaw yn hoi cih,” a ci.
         10 Tuh-e kyalya thua khyh, Rebeka nynh lukheitpaw, ah paaw Isaak liate ccaaw a poi lyakhe,
         11 ccaaw`ae a pui maw`ae, ahoypaw te athahpaw mah a rae maw`ae khe, Pachia paccynnaw
         tuh ryalawnaw liate thua khyh, thuasalama a kotupaw nynh a ponaw thyhte athua nawlan,
         12 Rebeka kalan khe, “Atawccapaw nynh asoipaw see lang yn tang cih,” cite a hopya.
         13 Tuhhawte, “Jakob tuh ka sungsah, thuasalama Esau tuh ka hua,” cite azeikuh.
         14 Tuhte lanze pawcihte ah ho cih oh? Pachia tuh taza khyh tou? Tuhte thua khyh.
         15 Pawccecize Pachia nynh Mawsi kalan, “Ngaethya ka umsah ry paw kha ngaethya ka umsah
         cih zah thaw ka cciry paw kha thaw ka ccih cih,” cite a hopya.
         16 Tukeiccu a ry paw ccungccaw kya-e thua khyh, a ccue paw ccungccaw kya-e mah thua
         khyh, thuasalama ngaethyaumsanaw a langsakutupaw Pachia kya-e nynh thua.
         17 Pawccecize Ccathyaa nynh Faro kalan a ho paw tuh, “Ka thungnaw kha nang na kya langsaku
         khylan, te ka min hynh laephipi kya balyn po thaansah khylan, hynh-e paccynnaw elan
         nynh nang kha kae hangthung,” a cipya.
         18 Tukeiccu Pachia nynh ngaethya-umsah ry paw kha ngaethya-umsah zah lungkhungsah ry
         paw kha a lungkhungsah.
         19 Tuhte lanze, “Pawccemou Pachia nynh cyiseimenaw yn muihpya? Hung nynh mou a rynaw
         kha a khee boi?” cite nae cipah cih tou.
         20 Pachia kha rawsete a khung paw, pou ccungccapaw, nang tuh hungmou na thua? Rae paw
         uccaw nynh a raetupaw kha, “Pawccemou hynhcihte nae rae,” cite a hopah cih tou?
         21 Ang raetupaw nynh anglae tungvaw kya kawhoi khyh tou? Anglae pumkheit mawkhate zung
         kheit kha ang hoypaw lang, te zung kheit kha anghoy leipaw lang raenaw kaw hoi khyh
         tou?
         22 Pachia nynh amaw thinrianaw kha langsaku lan te a thungnaw kha nysah lan`ae mang
         a ry pite, ronaw hanlan a paccyn vae paw a thinrianua paw ang`ae kya lungsaenaw pipi
         te phang a ngaesang lanze pawmou ho lan ung?
         23 Te Pachia nynh phu-enaw hanlan a paccynty vae paw, ngaethyaumsanaw ccou`ae paw ang`ae
         tungvaw kya a phu-enaw kya-e hoirungnaw kha langsaku khylan a cyi paw nynh thua.
         24 Tuh-e ang`ae tuh Jew`ae kyate kyalya thua khyh, thuasalama Pachia nynh Zenta`ae kyate
         oun ko paw aening so ah thua khyh oh tou?
         25 Hosia kya mah Pachia nynh, “Ka ccungccaw`ae athua leipaw kha, ‘Ka ccungccaw`ae,’
         cite ka ko cih`ae zah ka sungsah nung athua leipaw kha, ‘Ka sungsah,’ cite ka ko cih.”
         26 “Ou tuhcihte, ‘Nanning tuh ka ccungccaw`ae na thua khyh oh,’ cite a honaw`ae kyakhe,
         minmin tuh a hiinpaw Pachia ccaaw`ae cite ko athua cih`ae,” cite a ho.
         27 Israel`ae te asekuh lante Isaiah nynh mah, “Israel ccaaw`ae milu tuh rili kya-e laesia
         hawte athua zemah, alaepaw rou nynh khum athua cih`ae.
         28 Pawccecize ryalaw kha a thangsah cih; dingnaw kya adynsah cih; pawkeiccumacize BAWIPAW
         nynh adynpaw ryalaw kha laephi vawlan a rae cih,” cite a sia.
         29 Tuhhawte Isaiah nynh langmaw lya, “Sabaoth BAWIPAW nynh aening hanlan ccacii kha
         yn hangpya khyh lanze aening tuh Sodom khuapi hawte ah thua cih oh zah Komorah khuapi
         te phe ah lokuh vae cih oh,” cite a ho.
         30 Tuhte lanze pawcihte ah ho cih oh? Dingnaw kha a zui lei`ae paw Zenta`ae nynh dingnaw
         kha phe a phya vae`ae, tuh-e dingnaw tuh zynnaw kya-e nynh thua.
         31 Thuasalama dingnaw kawbya a zui`ae paw Israel`ae nynh dingnaw kawbya kha phah khyh`ae.
         32 Pawccemou? Pawkeiccumacize zynnaw liate zui khyh`ae, thuasalama Kawbya cyisahnaw
         liate a zui`ae keiccu nynh thua. Pawkeiccumacize kha-e thykupawkunawpaw lung kya phe
         thykuh`ae.
         33 “Dotua oh! Thykupawkunawpaw lung te seisanawpaw lung kha Zion mua kya ka nung, te
         hunghung zemah amaw kha a zyn paw tuh maethya ccou vae lan khyh,” cite azeikuh hawte
         nynh thua.

1 Uteno`ae, Israel`ae hanlan ka thinlung kya-e ka rynaw te Pachia kalan ka sawsangnaw
         tuh minmin nynh khumnaw a ccoubua ccaw`ae ci nynh thua.
         2 Pawccecize minmin tuh Pachia kalan lungzuanaw a hoi`ae, thuasalama nythyanaw thyhte
         thua khyh cipaw minmin elan ccaekia ka khan.
         3 Pawccecize minmin tuh Pachia kya-e dingnaw kha ny lei pite, mimaw kya-e dingnaw kha
         tynsah khylan a zuaku`ae keiccu Pachia kya-e dingnaw kalan mimaw te mimaw kha pyakuh
         vae khyh`ae.
         4 Pawccecize a zyn paw ccungccaw miakaw hanlan Kri tuh dingnaw lang Kawbya accingnaw
         nynh thua.
         5 Pawccecize Mawsi nynh, “Kha-e`ae a cyih paw ccungccaw tuh kha-e`ae liate nynh a hiin
         cih,” cite Kawbya te asekuhpaw dingnaw kong kha a zei.
         6 Thuasalama zynnaw te asekuhpaw dingnaw kong tuh hynhte nynh a ho. “ ‘Hungmou vaawran
         lang a kaethung cih?’ cite na thinlung kya ho nan,” (Tuh-e tuh Kri kha sawbung khylan
         hungmou a kaethung cih cirypaw nynh thua)
         7 tukhyhze, “ ‘Hungmou akhunaw lang a rungbung cih?’ cite mah na thinlung kya ho nan,”
         (Tuh-e tuh Kri kha a chih`ae paw kyate bua poukhae khylan hungmou a rungbung cih cirypaw
         nynh thua) a ci.
         8 Thuasalama paw a ci mou? “Bya tuh nang te anaekuh, na khalang kya te na thinlung
         kya anaekuh,” a ci. (Tuh-e tuh kaening nynh kae hopaw, zynnaw bya hynh nynh thua.)
         9 Pawtecize Bawipaw Jesu kha na khalang te ccaekia na khan zah amaw tuh a chih`ae paw
         kyate Pachia nynh phe a thosah vae cite na zyn lanze, nang tuh khum na thua cih.
         10 Pawccecize dingnaw hanlan ccungccaw nynh thinlung kya a zyn, te khumnaw hanlan khalang
         te ccaekiakhannaw a rae.
         11 Pawccecize Ccathyaa nynh, “Hunghung zemah amaw a zyn paw balyn tuh maethya ccou vae
         lan khyh,” a ci.
         12 Pawccecize Jew te Greek phin laku laesanaw um vae khyh, pawccecize ccungccaw balyn
         luki Bawipaw lukheit rou nynh a um. Amaw kha a ko`ae paw balyn hanlan aning tuh myarya
         a hoirung.
         13 Pawccecize, “Hunghung zemah BAWIPAW min a ko paw miakaw tuh khumnaw a mue cih.”
         14 Tuhzemah minmin nynh a zyn lei`ae paw kha pawcihtemou a ko cih`ae? Te minmin nynh
         a konglang a thae lei`ae paw kha pawcihtemou a zyn cih`ae? Te phunghotu um leite pawcihtemou
         minmin nynh a thae cih`ae?
         15 Te minmin kha a saw khyh`ae lanze minmin nynh pawcihtemou phungho cih`ae? Tuhhawte,
         “Daenaw kong thehoypaw phungho`ae paw te ahoypaw kong lungtua lan um paw thehoypaw
         oun phu`ae paw mih ccu tuh pawcih babang apuithya!” cite azeikuh.
         16 Thuasalama minmin balyn nynh thehoypaw kha ngae khyh`ae. Pawccecize Isaiah nynh,
         “Bawipaw, kaening nynh kae ho paw kha hung nynh mou a zyn?” cite a ho.
         17 Tukeiccu zynnaw tuh thaenaw kyate nynh yn thua, te thaenaw tuh Pachia bya kyate nynh
         thua.
         18 Thuasalama, minmin tuh la thae loh khyh`ae tou? ka ci. Phe a thae ccaccing vae`ae.
         “Minmin mih roi tuh laephi balyn kyacia phe thua vae zah mih bya tuh laephipi athangnaw
         kyacia phe thua vae,” a ci.
         19 Thuasalama kae nynh, “Israel`ae nynh nyh khyh`ae tou?” ka ci. Masaty Mawsi nynh,
         “Ria bua athua leipaw minphuin liate nanning kha eiungnaw kae hoisah cih oh zah angaeepaw
         minphuin liate nae thin kae riasah cih oh,” cite a la ho.
         20 Thuasalama Isaiah tuh myarya a rawhoy zah, “Kamaw kha oun ccung lei`ae paw nynh kae
         kha phe oun muih vae`ae; ka konglang oun khia lei`ae paw kalan kae phe ka langkuh
         vae,” cite a ho.
         21 Thuasalama Israel`ae kalan Isaiah nynh, “Kawngae leipaw te a ei khopaw minphuin kalan
         khe ninlang ka kuih ka dyng,” cite a ho.

1 Tuhte lanze, Pachia nynh a ccungccaw`ae kha ccaring vua vae tou? ka ci. Tuhte thua
         khyh! Pawccecize kae mah Israel lukheit nynh ka thua, Abraham ciihan, Benjamin phin
         nynh ka thua.
         2 Pachia nynh phe a nyty vae paw a ccungccaw`ae kha ccaring vua khyh. Elijah konglang
         Ccathyaa nynh a hopaw kha na nyh khyh oh tou? Israel`ae te arawsekuh lante aning nynh
         Pachia kalan a ngiakupaw tuh pawtemacize,
         3 “BAWIPAW, minmin nynh na profeh`ae kha phe theih`ae zah na silawhang`ae kha phya
         a ro vae`ae, te ka makhae nynh alaepaw ka um vae, te ka hiinnaw kha oun ccung`ae,”
         a ci.
         4 Thuasalama Pachia nynh a kalan a khung paw tuh: “Baal pachia kalan ccukharutung lei`ae
         paw ccungccaw thungsari kha kamaw hanlan phang ka haangkuh bang ung,” a cipya.
         5 Ou tuhhawte atu ccyh lya mah thawccinaw liate ponaw thyhte a po`ae paw alaepaw a
         um.
         6 Te thawccinaw liate athua ze, ryalawnaw liate kharyh thua vae khyh; athua lanze thawccinaw
         tuh thawccinaw thua vae lan khyh. Thuasalama cyisahnaw liate athua lanze thawccinaw
         liate thua vae khyh; athua lanze cyisahnaw tuh cyisahnaw thua vae khyh.
         7 Tuhte lanze pawcihtemou? Israel`ae nynh a ccung`ae paw kha mue khyh`ae, thuasalama
         po`ae paw nynh kha-e kha a mue`ae, te tuhlaepaw`ae tuh mih mit pung moh`ae.
         8 Tuh-e tuh, “Mit`ae nynh ngawmuih khyh nawlan`ae, te nakaring`ae nynh nawthae khyh
         nawlan`ae Pachia nynh minmin kha ngawthuanawpaw muisaw kha a pya`ae, atunin cia,”
         cite azeiku hawte nynh thua.
         9 Te David nynh, “Mih ccaboi tuh mih hanlan kaang lang te tahphung lang tang sah, thykupawku
         nawlan te ccaeliaru nawlan tang sah.
         10 Mih mit tuh ngawmuih kho lei lan moh sah lah mih ke tuh pei ky sah,” a ci.
         11 Tuhte lanze Israel`ae tuh a khuliaku ccaw`ae cite phe thykuh`ae tou? ka ci. Tuhte
         thua khyh. Thuasalama minmin eiungnaw lang minmin cyiseimenaw liate khumnaw tuh Zenta`ae
         kalan yn thua vae.
         12 Atu Israel`ae cyiseimenaw tuh laephipi hoirungnaw lang yn tang zah minmin nyaabungnaw
         tuh Zenta`ae hoirungnaw lang a tang ze, minmin ccingnaw tuh pawcihmou houh alung cih!
         13 Tuhzemah kae tuh Zenta`ae locceihtu ka thua thyhhawte, ka ryalawnaw kha ka hothung
         zah Zenta`ae nanning kae hopya oh.
         14 Ccangkhakheit te ka vaeccaw`ae kha mih lungthonaw ka rae zah minmin abang kha khumnaw
         ka ccousah bua ccaw`ae ci nynh thua.
         15 Pawccecize minmin kha ccaring vuanawpaw tuh laephi ccungccaw`ae ccawkuthuinaw lang
         a tang ze, minmin kha bua lehkhannaw tuh a chih`ae paw kyate hiinthuinaw lang thua
         lan khyh tou?
         16 Te masaty ccathae tuh athyaa ze vaepoi balyn mah athyaa cih; te atharui tuh athyaa
         ze aran`ae mah athyaa bua cih.
         17 Te aran`ae abang kha khya`ae zah rangkaw e oliv thingku athua paw, nang kha minmin
         kya ae piade`ae zah aran`ae ryte pynkheihlan oliv thingku kya-e atharui te athotui
         kha na ccoubua lanze,
         18 a khya`ae paw aran`ae tungvaw la ponuakuh nan, thuasalama na pooku lan thua ze, nang
         nynh atharui kha na phu khyh, thuasalama atharui nynh nynh nang kha ae phu.
         19 Tuhte lanze nang nynh, “Kae kha yn piade nawlan`ae nynh aran`ae kha a khya`ae,” na
         ci ngaw rei.
         20 Athua rou; zyn leinaw keiccuze minmin tuh khya`ae zah nang tuh zynnaw liate na thadyn.
         Tansakuh nan, rinaw palia kha hoi.
         21 Pawccecize Pachia nynh a umty paw aran`ae hei kha a haang khyh lanze nang mah ae
         haanglae lan khyh.
         22 Tukeiccu Pachia a hoynaw te phe ccihtheihpaw byapianaw kha dotua; a khuliakuh`ae
         paw tungvaw phe ccihtheihpaw byapianaw kha a thuasah, thuasalama nang tuh a hoynaw
         kya na tyn ze Pachia kya-e hoynaw kha na kalan a thuasah cih, tuhzemah a hoynaw kya
         na tyn khyh lanze nang mah thoh bae na thua cih.
         23 Te minmin mah zyn leinaw kya pei a tyn khyh`ae ze piade bua athua cih`ae; pawccecize
         minmin kha bua piade lan Pachia tuh a cyih kho.
         24 Pawccecize rangkaw amaw po lan popaw oliv thingku kyate nang kha thoh ae bae`ae zah
         ahoypaw oliv thingku kya athuanaw te accawkuh lei pite piade na thua lanze, a umtypaw
         aran`ae athua paw minmin kha mimaw oliv thingku kya houh piade thua lan khyh`ae tou?
         25 Pawccecize uteno`ae, naemaw na tuakunaw oh kya na hawsaku khyh nawlan oh, Zenta`ae
         kya-e ccingnaw a tee makhia Israel`ae abang kya mohnaw tuh a thua, tuh-e mohnaw athua
         paw, hynh-e byakhupaw hynh ny leite na um lan oh paw kha ka ry khyh.
         26 Tuhcihte azeiku hawte Israel`ae balyn tuh khumnaw mue cih`ae; “Zion mua kyate Luesatupaw
         yn thua cih zah aning nynh Pachia pawlangria leinaw kha Jakob ciihan`ae kyate a nuepah
         cih`ae.
         27 Te mih seinaw`ae kha he ka lawpah`ae te hynhe tuh minmin hanlan kamaw byakin nynh
         athua,” cite azeikuh.
         28 Thehoypaw te asekuh lante nanning keiccuze minmin tuh rhaw`ae nynh thua`ae, thuasalama
         Pachia ponaw te asekuh lante tuh minpaaw`ae keiccuze minmin tuh sungsah`ae paw nynh
         thua`ae.
         29 Pawccecize Pachia kya-e lasung`ae te Pachia konaw tuh rulae kho leipaw nynh thua.
         30 Pawccecize langmaw lya nanning tuh Pachia kawngae lei`ae na la thua oh salamah atu
         tuh minmin kawngae leinaw liate ngaethya-umsanaw kha na ccou oh hawte,
         31 tuhhawte nanning na ccou oh paw ngaethyaumsanaw liate minmin mah ngaethya-umsanaw
         a ccoubua nawlan`ae nynh minmin mah atu kawngae khyh`ae.
         32 Pawccecize Pachia nynh ccungccaw balyn tungvaw kya ngaethya-umsanaw kha a hoi nawlan
         minmin balyn kha kawngae leinaw kya pung a khung`ae.
         33 Pachia kya-e hawnaw te nynaw paryh tuh myarya khu zah eih ko kaesy ccarei! A byapianaw`ae
         tuh thaethya kho um khyh zah a ccianaw`ae tuh muih kho um khyh ccarei!
         34 “Pawccecize BAWIPAW a tuanaw-thinlung kha hung nynh mou phe a nyh? Tukhyhze hungmou
         amaw khuakhankhaetu lang a tang boi?”
         35 “Tukhyhze Pachia nynh bua a pyaru nawlan hung nynh mou amaw kha masaty a pya tou?”
         36 Pawccecize pawpaw tynre balyn tuh amaw kyate, amaw liate, amaw hanlan nynh thua.
         Amaw kya phu-enaw zungzae umsah. Amen.

1 Tukeiccu uteno`ae, nae pyn kha ahiinpaw, athyaapaw te Pachia kalan douccahpaw silawku
         nawlan na pyaku nawlan oh Pachia kya-e ngaethya-umsanaw liate nanning kha kae ngia
         oh; tuh-e pyakupaw rya tuh nanning nynh na cyi lan oh accanpaw rya nynh thua.
         2 Te nanning nynh hynh-e she kya-e muinsanke nan oh, thuasalama ahoypaw uccaw, ry lan
         um paw, accingpaw uccaw cihkuh`ae paw, Pachia rynaw tuh paw hynh nynh thua cipaw na
         langsaku thya nawlan oh, nae thinlung bua thawsanaw liate muinsan rulaekuh oh.
         3 Pawccecize nanning laku ccungccaw miakaw nynh amaw te amaw kha a tuaku lan accannaw
         laelan la tuakuh nan sah, thuasalama Pachia nynh milu raveih kha zynnaw tounawpaw
         a pya thyhte amaw kha kou ngaekuh lante a tuaku nawlan, ka mue paw thawccinaw liate
         nanning kha kae hopya oh.
         4 Pawccecize aening nynh pyn pynkheit kya pyn kyae` ae patae ah hoi oh zah pyn kya-e`ae
         balyn tuh alokuhpaw ryalaw cci a hoi khyh`ae hawte,
         5 tuhhawte patae cih`ae paw aening mah Kri kya pyn kheit ah thua oh zah lu raveihte
         pyn kya-e`ae nynh ah thua oh.
         6 Tuhte aening yn pyapaw thawccinaw thyhte alokuh leipaw lasung`ae kha ah mue oh zah
         profehbyahonaw a mue paw nynh zynnaw a hoi zeihte profehbya ho sah.
         7 Beiknaw ryalawnaw a mue paw nynh ryalawnaw kya tyn sah, te a ccangpatu nynh ccangpyanaw
         kya tyn sah,
         8 a hytupaw nynh hynaw rya kha lah sah, a pyatupaw nynh hysanaw te pya sah, a uktupaw
         nynh zuakunaw te uk sah, ngaethya-umsanaw a langsatupaw nynh lungtua thawmuinte langsah
         sah.
         9 Sungsakunaw kya tuh cyiruhnaw um nan sah. Athahpaw kha luathua-ae-ui lang ria oh
         lah ahoypaw kha varyn bekuh oh.
         10 Uteno`ae, u te neitaw sasaw hawte lukheit te lukheit kha thawccikute sungsakuh oh;
         sawtuakunaw kya lukheit te lukheit sawtuakuh hua oh;
         11 thawzung thuanaw kya thawnaw leite thinlung thanccingte Bawipaw rya kha lah oh;
         12 ngaehoinaw kya lungtua oh; vawsawrunaw kya lungsae oh; sawsangnaw kya pei tyn oh;
         13 mithyaa`ae kha mih hobounaw kya la bawngbua oh; mikhia dooihnaw kha kou hoy lante
         la rae oh.
         14 Nanning ae tua ae sah oh paw kha hythuapya oh, hythuapya oh lah thyalaw nan oh.
         15 Lungtua`ae paw ryte lungtuabua oh lah a rah`ae paw ryte la rah bua oh.
         16 Lukheit te lukheit lunglokute la um oh. Tuanaw-thinlung kya tansakuh nan oh, thuasalama
         a nyaa`ae paw ryte vaeccawtang oh. Naemaw tuakunaw kya hawsakuh nan oh.
         17 Hunghung sanmah athahpaw hanlan athahpaw te ccaeliaru nan oh, ccungccaw balyn mitmuihnaw
         kya ahoypaw uccaw tuanaw hoi oh.
         18 Athua kho lanze, naemaw kya ccawkunaw a um thyhhawte, ccungccaw`ae balyn ryte ccawkute
         la um oh.
         19 Sungsah`ae paw, naemaw nynh naemaw hanlan ccaeliaru nan oh, thuasalama Pachia thinrianaw
         hanlan nungpah oh, pawccecize Bawipaw nynh, “Ccaeliarunaw tuh kamaw kya-e, kamaw nynh
         ka liaru cih,” a ci cite azeikuh.
         20 Tukeiccu, “Nang na rhawpaw kha a vuelaw ze looh la dang; a tuihaw ze nia lanpaw kha
         la pya; pawccecize tuhte na cyinaw kya nang nynh kha-e paw lu vawlan maee-e`ae kha
         na pungpah cih.”
         21 Athahpaw khate la taesakuh nan, thuasalama athahpaw kha ahoypaw te la tae.

1 Uknaw lante kawhoi`ae paw kalan ccungccaw miakaw nynh kawngae`ae sah. Pawccecize
         Pachia kyate laelan tuh kawhoinaw cipaw um khyh, kawhoinaw`ae tuh Pachia nynh khang
         paw nynh thua.
         2 Tukeiccu hunghung zemah kawhoinaw kha a rawsepaw tuh Pachia khangnaw kha a rawsepaw
         nynh thua, te tuhte a rawsepaw tuh mimaw tungvaw seibyapianaw a ing cih`ae.
         3 Pawccecize uktu`ae tuh ahoypaw ryalah`ae paw hanlan ri lanpaw thua khyh, thuasalama
         ahoy leipaw ryalah`ae paw nynh a ri lan`ae paw nynh thua. Kawhoi`ae paw kha ri leite
         tou na um ry? Ahoypaw rya kha lah lah kawhoinaw kyate thehoysanaw kha na ccou cih.
         4 Pawccecize aning tuh nang na hoynaw hanlan Pachia kya-e ryalahtu nynh thua. Thuasalama
         ahoy leipaw rya na law ze la rih; pawccecize aning tuh thaloi kha alakaw lang ccyng
         khyh; pawccecize ccungccaw tungvaw thinrianaw thuakhae zah ccaeliarutupaw Pachia kya-e
         ryalahtu nynh thua.
         5 Tukeiccuze thinrianaw keiccu kyalya nanning nynh kaw na ngae lan oh paw thua khyh,
         thuasalama ahmaw te ahmaw nykunaw thinlung keiccu mah kaw na ngae lanpaw nynh thua.
         6 Hynh keiccuze nanning mah ngunto pya oh, pawccecize uktu`ae tuh Pachia ryalahtu`ae
         thua`ae zah hynh-e mih ryalaw hanlan mimaw kha pei pyakuh`ae paw nynh thua.
         7 Tukeiccu ccungccaw miakaw kha mue lan a ccan`ae thyhte la pya oh; ngunto accanpaw
         kha ngunto pya oh; ngunkhoi accanpaw kha ngunkhoi pya oh, rawri lan accanpaw kha rawrih
         oh; sawtua lan accanpaw kha sawtua oh.
         8 Lukheit te lukheit sungsaku lanpaw laelan hung kalan sanmah laeba um nan oh; pawccecize
         mingccangpaw a sungsahpaw ccungccaw tuh Kawbya kha phe a ccingsah vae.
         9 Pawccecize, “Milae zu la seikhae nan,” “Ccungccaw la theih nan,” “La ruh nan,” “Ahme
         leipaw ccaekia la khan nan,” “Milae uccaw la dua nan,” cikuh paw laelan ccangpaw kawpyapaw
         a um lan zemah, “Na innpaw kha namaw na sungsaku hawte la sungsah,” cikuh paw hynh-e
         kawpyapaw nynh marya a khung.
         10 Sungsakunaw nynh tuh a innpaw kya ahoy leipaw rae boi khyh. Tukeiccu sungsakunaw
         tuh Kawbya ccingnaw nynh thua.
         11 Te, accyh kha nybiate, atu tuh inaw kyate tho ccyh phe zaw vae; pawccecize aening
         ah zyn lya oh laeze khumnaw tuh atu nynh aening kalan anaeku hua.
         12 Khuazi tuh vyavya thang zah khuadae thua lan cih vae, tukeiccu aening nynh mohnaw
         ryalaw`ae kha vua ccavae oh sih lah awnaw rhawuccaw kha lawkuh ccavae oh sih.
         13 Zu-ae hoysanaw, ruinaw, ohhuakurynaw, ccouseikunaw, ziakubuakunaw, te eiungkunaw,
         hynh-e`ae kya um leite, ninthu ccyh hawte aening nynh kou ngaekuh lante hiin oh sih.
         14 Thuasalama Bawipaw Jesu Kri khate ccaankuh oh lah pynsaw ryduanaw ccingsah khylan
         pynsaw hanlan uapah nan oh.

1 Zynnaw kya thawzyapaw ccungccaw kha lehkhan oh, thuasalama lunghiin lan um paw eikunaw
         kha raekhae nan oh.
         2 Pawccecize aepaw miakaw tuh ae lan accan cite lukheit nynh a zyn, thuasalama thawzyapaw
         nynh tuh enaw-ekan rou kha a ae.
         3 Marya a ae paw nynh a ae leipaw kha dothatheih nan sah, te a ae leipaw nynh a ae
         paw kha byapia nan sah, pawccecize Pachia nynh kha-e paw kha lehkhan vae paw nynh
         thua.
         4 Ming`ae seepaw kha byapiatupaw nang tuh hungmou na thua? Aning tuh a thadyn zemah
         amaw a bawipaw hanlan, a khuliaku zemah amaw a bawipaw hanlan khaw. Athua, aning tuh
         thadynsah athua cih, pawccecize Pachia nynh aning kha a thadynsah kho.
         5 Ccungccaw lukheit nynh nin kheit tuh ccangpaw nin laeze asunghua cite a tua, mingccangpaw
         nynh nin miakaw tuh phe lokuh lante a tua. Ccungccaw miakaw nynh amaw thinlung kya
         phe ccaesakuh sah.
         6 Ninsaw kha a sung paw ccungccaw tuh Bawipaw maedote nynh a sung, ninsaw kha a sung
         leipaw ccungccaw mah Bawipaw maedote nynh a sung khyh; a ae paw ccungccaw mah Bawipaw
         maedote nynh a ae, pawccecize Pachia kalan lungtuabya a ho; te a ae leipaw ccungccaw
         mah Bawipaw maedote ae khyh zah Pachia kalan lungtuabya a ho.
         7 Pawccecize aening kyaze hung sanmah amaw hanlan kyalya a hiinpaw um khyh, hung sanmah
         amaw hanlan chih khyh.
         8 Pawccecize aening tuh ah hiin oh zemah Bawipaw hanlan nynh ah hiin oh; ah chi oh
         zemah Bawipaw hanlan nynh ah chi oh; tukeiccu ah hiin oh zemah, ah chi oh zemah aening
         tuh Bawipaw kya-e nynh ah thua oh.
         9 Pawccecize Kri tuh a chihpaw te a hiinpaw paryh Bawipaw lang a tang ccaw cite chih
         zah a thothui, te a hiin.
         10 Thuasalama pawccemou nang nynh na uno kha bya na pia? Pawccemou na uno kha pawlangria
         leite na um? Pawccecize aening balyn tuh Kri a byapianaw tungkhung malang pung ah
         thadyn cih oh paw nynh thua.
         11 Pawccecize, “BAWIPAW nynh ka hiin thyhhawte ka malang ccungccaw miakaw ccukharutung
         cih`ae zah mimaw mih lae te Pachia kalan ccaekiakhan cih`ae a ci,” cite azeikuh.
         12 Tukeiccu aening luraveih tuh ahmaw cyisahnaw ccazing thyhte Pachia kalan ah thuakhae
         cih oh.
         13 Tukeiccu aening lukheit te lukheit kharyh byapiakuh nan vae oh sih, thuasalama hynhte
         palia bya la pae oh; hung nynh sanmah a uno ccianaw kya thykupawkunaw, tukhyhze khuliasakunaw
         kha nungkhaw nan sah.
         14 Pawpaw aepaw sanmah huataw tetuh thu khyh cipaw kae nynh Bawipaw Jesu liate ka zynkuh
         zah ka ny; thuasalama ccangkhakheit kha thyaa khyh cite a tua paw ccungccaw hanlan
         tuh kha-e kha a hanlan athu.
         15 Thuasalama na uno tuh na aepaw keiccu a thinlungcci lanze nang tuh sungsakunaw thyhte
         na hiin khyh. Kri nynh a hanlan a chipya paw kha nang nynh na aepaw te la roh nan.
         16 Ou tuhte nae kya-e ahoypaw kha athahpaw hawte thethya la hosah nan`ae.
         17 Pawccecize Pachia peenaw tuh aepaw te niapaw kya um khyh, thuasalama Thyaa Muisaw
         kya dingnaw, daenaw te lungpawnaw kya nynh a um.
         18 Pawccecize hynhcihte Kri rya a lah paw ccungccaw tuh Pachia malang douccah zah ccungccaw`ae
         nynh nawccawkhae`ae paw nynh thua.
         19 Tukeiccu daenaw a thuasah paw te lukheit te lukheit thawzung lang tangsah paw uccaw`ae
         kha aening nynh deesui oh sih.
         20 Pachia ryalaw kha aepaw keiccuze roh nan. Aepaw balyn tuh athyaa ccaccing; thuasalama
         ming`ae khuliasaku nawlan te a ae paw ccungccaw hanlan tuh ahoy leipaw nynh thua.
         21 Na uno a khuliasakuhpaw, a maeleihsakuhpaw, te a thawzyasahpaw athua zetuh, saw ae
         paw te misutui nia paw mah ae khyh ze, nia khyh ze, pawpaw san cyi khyh ze nynh ahoy.
         22 Zynnaw na hoi tou? Na hoi ze Pachia malang namaw hanlan hoi. Amaw nynh a cyi paw
         kya amaw te amaw kha seibekuh khyh zah lungccingkhaekuhpaw ccungccaw tuh lungtua paw
         nynh thua.
         23 Thuasalama lunghiinnaw a hoi paw ccungccaw tuh a ae lanze, zynnaw leite a ae keiccu
         seibe athua; pawccecize zynnaw leite cyipaw miakaw tuh seinaw nynh thua.

1 Oute thawsae`ae paw aening nynh thawzya`ae paw kya-e thawzyanaw kha ah ngaesang oh
         aho, ahmaw te ahmaw lungrythuasaku lanpaw thua khyh.
         2 Aening luraveih nynh ah innpawpaw hoynaw hanlan, tynsathung nawlan aning kha lungrythuasah
         oh sih.
         3 Pawccecize Kri nynh heize amaw lungrythuasakuh khyh. Thuasalama, “Nang ae sarya`ae
         paw kya-e saryanaw bya`ae tuh kae ka tungvaw kya nynh accaw,” cite azeiku hawte nynh
         athua.
         4 Pawccecize Ccathyaa kya a um paw ngaesangnaw te ngaengannaw liate aening nynh ngaehoinaw
         ah hoi nawlan oh langmaw lya-e azeikuh paw miakaw tuh aening thuiheinaw hanlan nynh
         zei athua.
         5 Ngaesangnaw te ngaengansahnaw Pachia nynh Kri Jesu rynaw thyhte lukheit te lukheit
         lunglokunaw ae pya vae oh sah.
         6 Ou tuhte nanning nynh ah Bawipaw Jesu Kri a Paaw athua paw Pachia ccaccei kha lunglokute
         pynkheihlan roisaw te phu na esah nawlan oh nynh thua.
         7 Tukeiccu Kri nynh mah Pachia kya-e phu-enaw kalan aening kha leh oun khan hawte nanning
         mah lukheit te lukheit lehkhankuh oh.
         8 Atu Jesu Kri tuh Pachia kya-e byaccing liate minpaaw`ae kalan pyapaw byakinpyakupaw`ae
         kha ccingsah khylan, vindung awkuh`ae paw kya-e ryalahtu nynh thua cite ka ho.
         9 Te Zenta`ae nynh Pachia ngaethya-umsanaw hanlan Pachia kha phu-esah nawlan`ae nynh
         thua; tuh thyhhawte, “Hynh-e keiccu Zenta`ae laku nang kha kae thehoysah cih zah na
         min kya law ka sah cih,” cite azeiku hawte.
         10 Te, “Zenta`ae nanning, amaw ccungccaw`ae ryte lungtua oh,” cite bua a ho.
         11 Te, “Zenta`ae, nanning balyn BAWIPAW kha thehoysah oh, nanning ccungccaw`ae balyn
         amaw kha thehoysah oh,” bua a cikuh.
         12 Te Isaiah nynh, “Jessi kya-e atharui yn pou cih zah Zenta`ae kha uk khylan yn langkuh
         cih paw, amaw kha Zenta`ae nynh a ngaehoikuh cih`ae,” bua a ci.
         13 Atu nanning nynh Thyaa Muisaw thungnaw liate, ngaehoinaw kya phe na bia nawlan oh,
         ngaehoinaw Pachia nynh lungtuanaw te phe ae biasah oh sah lah zynnaw kya daenaw te
         ae la biasah oh sah.
         14 Te ka uno`ae, nanning tuh hoynaw te phe na beih oh, nynaw balynte phe na beih oh
         zah lukheit te lukheit na thuiheikuh kho oh cipaw nanning konglang kae mah phe ka
         nyh ccaccing.
         15 Tuhzemah uteno`ae Pachia nynh kae yn pya paw thawccinaw liate nanning kha tuasah
         thui khylan houh rawhoy te nae kalan ccaw kae zei paw tuh,
         16 Thyaa Muisaw liate thyaasah athua paw, Zenta`ae kya-e silawkunaw tuh douccaw nawlan,
         kae tuh Pachia thehoypaw rya kha lawbiate, Zenta`ae hanlan Jesu Kri ryalahtu ka thua
         nawlan nynh thua.
         17 Tukeiccu Pachia kalan te asekuhpaw uccaw`ae kya Kri Jesu liate kae ka pookunaw lanpaw
         a um.
         18 Pawccecize Zenta`ae nynh bya te thuasah, cyisahnaw te thuasah kawngae nawlan`ae,
         Kri nynh muihsanaw te khuaruarunaw`ae kha kae ka kyate a cyi paw laelan, pawsang mah
         ka ho ngan khyh.
         19 Pachia Muisaw thungnaw liate nynh kae tuh Jerusalem kyate tho zah Ilyrikam ram pepan
         kyacia Kri thehoypaw kha phe ccing lang ka ho.
         20 Ccangpaw ccungccaw nynh bing zah a thonaw tungvaw kae nynh ka sak khyh nawlan, Kri
         min a phy boi leinaw`ae hmin kya thehoypaw bya ho lan thawte ka zuakuh.
         21 Thuasalama, “Amaw konglang a hopya lei`ae paw ccungccaw`ae nynh a muih cih`ae zah
         a thae lei`ae paw nynh a thaethya cih`ae,” cite azeiku hawte nynh thua.
         22 Hynh keiccu nanning kalan ccia lanpaw yn khaw paw patae a um.
         23 Thuasalama atu tuh hynh-e hmin`ae kya ryalawnaw kaw ka hoi vae khyh zah nanning kalan
         ccia lan kou ka ry paw mah kum patae aro vae hawte,
         24 Spain ram lang khua he kae ccung vae ze nanning kalan kae cceih cih; pawccecize ka
         khuaccungnaw kya nanning kha kae muih cih oh. Te nanning ryte sosoh ah umkheih oh
         koute, nanning nynh tuh-e kalan bua nae saw cih oh cite ka ngaehoi.
         25 Thuasalama atu tuh mithyaa`ae ryalawpya khylan Jerusalem lang ka la cceih cih.
         26 Pawccecize Mesidonia ram e ccungccaw`ae te Akhai ram e ccungccaw`ae tuh Jerusalem
         kya um`ae paw mithyaa`ae laku ryachi`ae paw hanlan neethungbuanaw kha rae`ae zah mih
         lungrythuakhaekuh.
         27 Minmin tuh tuhte a cyi`ae paw kya mih lungrythua ccaccing, te minmin tuh Jew`ae kalan
         lae um`ae paw nynh thua`ae. Pawccecize Zenta`ae nynh Jew`ae kya-e muisaw uccaw`ae
         kha a ccoubua`ae ze pynsaw uccaw`ae kya mah Jew`ae hanlan a cyipya`ae aho.
         28 Tukeiccu hynh-e rya hynh he ka thangsah zah a hlu`ae paw kha he ka ccysya koute,
         nanning kalan te Spain ram lang kae cceih cih.
         29 Te nanning kalan he kae thua vae ze, Kri thehoypaw te asekuhpaw hythuanaw phe beihpaw
         ryte nynh kae thua cih cipaw ka ny.
         30 Atu uteno`ae ah Bawipaw Jesu Kri liate, Muisaw sungsanaw liate nanning nynh kamaw
         ryte pynkheihlan sawsangnaw kya na zuakuh oh zah kamaw hanlan Pachia kalan saw na
         sang nawlan oh kae ngia oh;
         31 ou tuhte Judah pee kya-e kawngae lei`ae paw kyate kae ka lue nawlan, te Jerusalem
         khuapi hanlan ka hoi paw ka ryalaw kha mithyaa`ae nynh oun lawpyaku nawlan`ae nynh
         thua;
         32 Pachia rynaw thyhte lungtuanaw ryte nanning kalan kae thua nawlan, te nanning ryte
         bua ka lungpaw nawlan sawsang oh.
         33 Daenaw Pachia tuh nanning balyn ryte atu la um sah. Amen.

1 Kenkhrea khua kya a um paw kriccawbu kya-e ryalawpatu nung athua paw, kaening ccianung
         Fibi kha nanning kalan kae nynh kae sawpya oh.
         2 Pawtecize mithyaa`ae nynh cyi lan angaekuh hawte nanning nynh amaw kha Bawipaw kya
         leh la khan oh lah bawngnaw ahobounaw miakaw kya nanning kyate la bawng oh, pawccecize
         aning tuh ccungccaw patae bawngtu te kamaw mah yn bawngtu nynh thua.
         3 Kri Jesu kya kamaw yn bawngtu`ae Prisilla te Akuila kha la beihlang oh.
         4 Minmin tuh kamaw hiinnaw hanlan mimaw mih nging kha a pyakuh`ae paw nynh thua; minmin
         kalan kae kyalya nynh lungtuabya ka ho khyh, Zenta kriccawbu`ae balyn nynh mah lungtuabya
         ho`ae.
         5 Mih inn kya um paw kriccawbu kha mah la beihlang oh. Akhai ram kyate Kri kalan masaty
         athae athua paw ka sungsahpaw Epainetan kha la beihlang oh.
         6 Kaening tungvaw ryalaw myarya oun lawpah paw Meri kha la beihlang oh.
         7 Kamaw ryte thungccah`ae paw kamaw vaeccaw`ae athua paw Andronikan te Junia kha la
         beihlang oh. Minmin tuh locceihtu`ae laku minthaan`ae paw nynh thua`ae, kamaw laeze
         Kri kya umty paw mah athua`ae.
         8 Bawipaw kya ka sungsahpaw Ampliatan kha la beihlang oh.
         9 Kaening ry Kri kya ryalahtu, Urbanan te ka sungsahpaw Stakhung kha la beihlang oh.
         10 Kri kya nawccawkhaepaw Apelen kha la beihlang oh. Aristobulo innbyn`ae kha la beihlang
         oh.
         11 Ka vaeccaw athua paw Herodia kha la beihlang oh. Bawipaw kya um`ae paw Narkissu innbyn`ae
         kha la beihlang oh.
         12 Bawipaw kya a ryalah`ae paw Trufaena te Trufosa kha la beihlang oh. Bawipaw kya thawte
         ryalah paw, sungsahpaw Persida kha la beihlang oh.
         13 Bawipaw kya popaw Rufas te a nung athua paw ka nung kha la beihlang oh.
         14 Asukrito, Flegon, Herme, Patroba, Herme, te minmin ryte um`ae paw uteno`ae kha la
         beihlang oh.
         15 Filoloko te Julia, Neria te a ccianung, te Olumpa te minmin ryte um`ae paw mithyaa`ae
         balyn kha la beihlang oh.
         16 Athyaapaw myngkunaw te lukheit te lukheit la beihkuh oh. Kri kya-e kriccawbu`ae balyn
         nynh nanning kha ae beihlang oh.
         17 Uteno`ae nanning nynh na ccangku vae oh paw doctrine te arawsekuh lante, bu phianaw
         te seimenaw a thuasah paw ccungccaw`ae kha na syntaw nawlan oh atu kae ngia oh; te
         minmin kha la sibia oh.
         18 Pawccecize khahtahawpaw ccungccaw`ae tuh ah Bawipaw Jesu Kri rya kha lah khyh`ae,
         thuasalama mimaw vuebua hanlan nynh a law`ae; ahoypaw bya`ae te anepaw bya`ae khate
         ccungccahoy`ae thinlung kha a ling he`ae.
         19 Pawccecize nae kawngaenaw tuh ccungccaw balyn kalan po athaan. Tukeiccu nanning hanlan
         ka lungtua, thuasalama nanning nynh ahoypaw kya nae lunghaw nawlan te ahoy leipaw
         kya seinaw hoi lei`ae paw na thua nawlan oh ka ry.
         20 Te daenaw Pachia nynh aro maw Setan kha nae ccu kaw yn miade cih. Ah Bawipaw Jesu
         Kri kya-e thawccinaw tuh nanning kya la um sah. Amen.
         21 Kamaw ry rya kae lahkheihpaw Timote, te Lukia, te Jason te Sawsipater te ka vaeccaw`ae
         nynh nanning kha ae beihlang oh.
         22 Hynh-e ccaky a zeitupaw kae, Terti nynh Bawipaw kya nanning kha kae beihlang oh.
         23 Kamaw thuasah, kriccawbu khaleih thuasah mikhia dooihtu Kaias nynh nanning kha ae
         beihlang oh. Khuapi suaccytu Erastas te nae uno Kuartas nynh ae beihlang oh.
         24 Ah Bawipaw Jesu Kri kya-e thawccinaw tuh nanning balyn kya la um sah. Amen.
         25 -
         26 Laephipi thotakaw te thuru athua paw, thuasalama atu langsaku athua vae paw, akhupaw
         kya-e byaphy thyhte, zungzae tynpaw Pachia kya-e kawpyapaw thyhte, profeh`ae kya-e
         Ccathyaa`ae liate, zynnaw te asekuhpaw kawngaenaw hanlan minphuin`ae balyn kha phe
         nysah athua vae thyhte Jesu Kri kong phunghonaw te kamaw nynh ka hopaw thehoypaw thyhte
         nanning kha ae tynsah kho oh paw,
         27 amaw makhae kyalya ahawpaw Pachia tuh Jesu Kri liate zungzae cia phu-esah. Amen.1 Corinthians1 Corinthians1 Corinthians1 Corinthians1 Corinthians

1 Pachia rynaw liate Jesu Kri kya-e locceihtu cite ko athua paw Paul te ka unopaw Sosthene
         nynh,
         2 Korin khuapi kya a um paw kriccawbu kalan te Kri Jesu kya thyaasah athua paw, mithyaa`ae
         cite ko athua`ae paw kalan te ahmin takyh kya Jesu Kri min a ko`ae paw balyn kalan
         ccaw kae ky oh. Jesu Kri tuh minmin Bawipaw te aening Bawipaw paryh athua.
         3 Ah Paaw Pachia kyate, Bawipaw Jesu Kri kyate thawccinaw te daenaw tuh nae tungvaw
         la um vae sah!
         4 Jesu Kri liate nanning pya athua paw Pachia thawccinaw hanlan, nanning liate ka Pachia
         kalan zungzae lungtuabya ka ho.
         5 -
         6 Kri kya-e ccaekia tuh nanning kya tynsah athua thyhhawte, nanning tuh amaw liate
         pawpaw kya balyn, ho khonaw kya balyn, nynaw kya balyn hoirungsah na thua oh.
         7 Tukeiccu nanning tuh ah Bawipaw Jesu Kri yn thua lanpaw kha ngaehoite phang na ngaw
         lya oh lasung na shung oh paw um khyh.
         8 Ah Bawipaw Jesu Kri nin kya nanning tuh ccaenaw na hoi khyh nawlan oh amaw nynh nanning
         kha athangnaw cia ae tynsah cih oh.
         9 Pachia tuh zyn lan um paw nynh thua. Amaw liate nynh nanning tuh a Ccapaw, ah Bawipaw
         Jesu Kri kya-e vaeccawkunaw kalan ko na thua oh.
         10 Uteno`ae, nanning laku phiakunaw a um khyh nawlan, nanning balyn nynh phe alokuhpaw
         bya na ho nawlan oh; thuasalama alokuhpaw thinlung kya, te alokuhpaw tuanaw kya pynkheihlan
         phe na ccing nawlan oh, ah Bawipaw Jesu Kri min liate nanning kha kae ngia oh.
         11 Pawccecize, ka uno`ae nanning laku eikunaw a um cite Khaloi innbyn`ae kyate nanning
         konglang kamaw kalan phe yn thaesah vae`ae.
         12 Atu nanning lu raveih nynh, “Kae tuh Paul zuitu nynh ka thua,” “Kae tuh Apollos zuitu
         nynh ka thua,” “Kae tuh Sefas zuitu nynh ka thua,” “Kae tuh Kri zuitu nynh ka thua,”
         na ci oh pawte nynh e hynh ka ho.
         13 Kri tuh a phiakuh tou? Paul tuh nanning hanlan khiade`ae ta? Tukhyhze Paul min kya
         nanning baptisma na in oh tou?
         14 Krispas te Kaias laelan nanning kyaze hung sanmah baptisma kae insah khyh oh pawte
         Pachia kalan lungtuabya ka ho.
         15 Tukhyh lanze Paul nynh amaw min kya baptisma a insah cite a ho paw a um sei cih.
         16 Te Stefanas innbyn`aekheih baptisma ka insah`ae, tuhlaelan mingccang`ae baptisma
         ka insah paw hung sanmah ka nyh khyh.
         17 Pawccecize Kri nynh kae hynh baptisma-insah khylan yn saw khyh, thuasalama thehoypaw
         ho khylan nynh yn saw. Tuhzemah Kri a vaelantung tuh paw ccungkia leipaw athua khyh
         nawlan hawnaw bya`ae te yn hosah khyh.
         18 Pawccecize vaelantung kong phunghopaw tuh aroh`ae paw hanlan ngaeenaw bya nynh thua,
         thuasalama khum athua`ae paw aening hanlan hynh-e tuh Pachia kya-e thungnaw nynh thua.
         19 Pawccecize, “Ahaw`ae paw hawnaw kha ka roh cih zah a thaethya`ae paw thaethyanaw
         kha accakaepaw lang ka tangsah cih,” cite azeikuh.
         20 Ahawpaw tuh teisangmou a um? Kawbya ccangpatu tuh teisangmou a um? Hynh-e she kya-e
         bya a eikuh khopaw tuh teisangmou a um? Pachia nynh hynh-e laephipi kya-e hawnaw tuh
         ngaeenaw lang rae khyh tou?
         21 Pawccecize tuhkoute Pachia kya-e hawnaw kya, laephi ccungccaw`ae nynh hawnaw liate
         Pachia kha nyh khyh`ae, phunghopaw kya-e ngaeenaw liate a zyn`ae paw ccungccaw`ae
         kha khum lan Pachia a lungrythua.
         22 Pawccecize Jew`ae nynh muihsanaw a ngia`ae, te Greek`ae nynh hawnaw kha a ccung`ae.
         23 Thuasalama kaening tuh a khiade`ae paw Kri kha nynh kae ho, tuh-e tuh Jew`ae hanlan
         thykupawkunaw thua zah Zenta`ae hanlan ngaeenaw nynh thua.
         24 Thuasalama ko`ae paw Jew`ae te Greek`ae paryh hanlan Kri tuh Pachia kya-e thungnaw,
         te Pachia kya-e hawnaw nynh thua.
         25 Pawkeiccumacize Pachia kya-e ngaeenaw tuh ccungccaw`ae hawnaw laeze ahawhua, te Pachia
         kya-e nyaanaw tuh ccungccaw`ae thawsaenaw laeze a thawsaehua.
         26 Pawccecize uteno`ae, nanning konawpaw konglang hynh tuaku tua oh; pynsaw lante ahawpaw
         ccungccaw`ae patae, athungpaw ccungccaw`ae patae, sawtua`ae paw patae tuh ko thuabua
         khyh`ae.
         27 Thuasalama Pachia nynh ahawpaw maethyasah khylan laephipi kyaze angaeepaw uccaw`ae
         kha a po`ae, te Pachia nynh athungpaw maethyasah khylan laephipi kyaze anyaapaw uccaw`ae
         kha a po`ae.
         28 Te a um paw uccaw`ae hynh accakaepaw lang tangsah khylan, Pachia nynh laephipi kyaze
         pawlang um leipaw uccaw`ae, pawlangria lei`ae paw, te a um leipaw uccaw`ae kha a po`ae.
         29 Ou tuhte amaw malang hung ccungccaw nynh sanmah a pooku khyh nawlan.
         30 Thuasalama amaw liate nynh nanning tuh Kri Jesu kya na um oh. Kri amaw tuh aening
         hanlan hawnaw, dingnaw, thyaasahnaw te sawkhaw nawlan Pachia nynh phe a rae vae.
         31 Ou tuhte, “A pookuh paw ccungccaw tuh BAWIPAW kyakhe pookuh sah,” cite azeiku hawte
         nynh thua.

1 Te uteno`ae kae nynh nae kalan kae thua lya, Pachia kya-e ccaekia nanning kae hopya
         oh lyakha, myarya byahothyanaw te, hawnaw te, kae thua khyh.
         2 Pawccecize Jesu Kri te amaw tuh a khiade`ae cipaw laelan, nanning laku pawsang mah
         ny vae lei lante bya phe ka pae vae.
         3 Te kae tuh nanning ryte ka um lyakha, nyaanaw te, rinaw te, myarya thyngkunaw te
         nynh ka um.
         4 -
         5 Te nae zynnaw tuh ccungccaw`ae hawnaw kya athua khyh nawlan, thuasalama Pachia kya-e
         thungnaw kya athua nawlan, ka byaho te ka phungho tuh ccungccaw hawnaw te asekuhpaw
         soihnawpaw bya`ae khate thua khyh, thuasalama Muisaw kya-e langsakunaw kya te thungnaw
         kya-e nynh thua.
         6 Tuhzemah piccang athua vae`ae paw laku kaening nynh hawnaw bya kha nynh kae ho. Tuhzemah
         hynh-e she kya-e hawnaw kha thua khyh, accakaepaw lang a tang`ae paw hynh-e she kya-e
         bawi`ae hawnaw kha mah thua khyh.
         7 Thuasalama byakhupaw kya-e Pachia hawnaw kha nynh kae ho, tuh-e tuh laephipi a um
         maw, aening phu-enaw hanlan Pachia nynh phe a paccynde vae paw thuru athua paw hawnaw
         kha nynh thua.
         8 Tuh-e hawnaw tuh hynh-e she kya-e uktu`ae hung nynh sanmah nyh khyh`ae, phe a la
         ny`ae thua ze, phu-enaw Bawipaw kha minmin nynh a la khiade cih lei`ae paw.
         9 Thuasalama, “Pachia nynh amaw a sungsah`ae paw hanlan a paccynpaw uccaw`ae kha mit
         nynh muih khyh, nakaring nynh thae khyh, ccungccaw thinlung lungkhu lang mah tee khyh,”
         cite azeiku hawte nynh thua.
         10 Thuasalama Pachia nynh khae` ae kha amaw Muisaw liate aening kalan phe yn phypya
         vae. Pawccecize Muisaw nynh tuh pawpaw balyn kha marya a zaah, athua, Pachia kya-e
         byakhupaw kha mah phe a zaah.
         11 Pawccecize ccungccaw uccaw`ae kha ccungccaw kya a um paw ccungccaw muisaw laelan
         hung nynh mou a nyh? Tuhhawte Pachia uccaw`ae kha Pachia Muisaw laelan hung nynh san
         nyh khyh.
         12 Atu Pachia nynh alakaw te oun pya paw uccaw`ae kha ah ny nawlan oh aening nynh laephipi
         kya-e muisaw kha ah mue khyh oh, thuasalama Pachia kyate yn thua paw Muisaw kha nynh
         ah mue oh.
         13 Tuh-e uccaw`ae tuh mah ccungccaw hawnaw nynh ccangpyapaw bya`ae te kae ho khyh, thuasalama
         Thyaa Muisaw nynh ccangpyapaw bya thyhte, muisaw uccaw`ae kha muisaw bya te khingkhia
         te nynh kae ho.
         14 Thuasalama laephi ccungccaw nynh tuh Pachia kya-e Muisaw uccaw`ae kha mue khyh; pawccecize
         kha-e paw hanlan kha-e uccaw`ae tuh ngaeenaw nynh thua. Kha-e uccaw`ae kha ny mah
         nyh kho khyh, pawccemacize kha-e uccaw`ae tuh muisaw lante nynh phiathya athua.
         15 Thuasalama muisaw ccungccaw nynh tuh pawpaw balyn kha akaw-aleih byakhia kho, tuhzemah
         amaw kha hung ccungccaw nynh san akawaleih byakhia kho khyh.
         16 Pawccecize, “Bawipaw kha a thuihei nawlan, hung ccungccaw nynh mou BAWIPAW thinlung
         kha a nyh?” Thuasalama aening tuh Kri thinlung kha ah hoi oh.

1 Te uteno`ae, kae nynh nanning kha muisaw ccungccaw`ae hawte kae hopah kho khyh oh,
         thuasalama pynsaw ccungccaw`ae hawte, Kri kya imua taraw`ae kalan hopya hawte nynh
         kae hopya oh.
         2 Nanning kha samatei te nynh kae kua oh, looh tangpaw kae dang khyh oh; pawccecize
         atu cia kha-e kha na ae kho khyh oh, atu mah na ae kho la khyh oh.
         3 Pawccecize nanning tuh pynsaw ccungccaw`ae nynh na thua ung oh. Pawccecize nanning
         laku eiungkunaw, peku maekunaw, te phiakunaw`ae phang a um paw tuh pynsaw ccungccaw`ae
         na thua khyh oh tou? Laephi ccungccaw`ae hawte khaw na umbua oh?
         4 Pawccecize lukheit nynh, “Kae tuh Paul zuitu nynh ka thua,” ci zah mingccangpaw nynh,
         “Kae tuh Apollos zuitu nynh ka thua,” a ci; tuhte na ci oh paw tuh pynsaw ccungccaw`ae
         na thua khyh oh tou te?
         5 Paul tuh hungmou athua? Apollos tuh hungmou athua? Bawipaw nynh ccungccaw miakaw
         kha a pya thyhhawte, kaening tuh nanning kha zynnaw kalan ae thuakhae oh paw Pachia
         ryalahtu`ae nynh kae thua.
         6 Kae nynh ka lin, Apollos nynh tuibu, thuasalama Pachia nynh a lesahthung.
         7 Tukeiccu a lintupaw hynh pawsang thua khyh, tuibupaw mah pawsang thua khyh, thuasalama
         a lesathungtupaw Pachia rou nynh a cyih kho.
         8 Atu a lintupaw te tuibupaw tuh pynkheihpaw nynh thua, te milu raveih nynh amaw a
         ryalawnaw thyhte a ryalaw mee kha a mue cih.
         9 Pawccecize kaening tuh Pachia ryte pynkheihlan ryalahtu`ae nynh kae thua, nanning
         tuh Pachia loo nynh na thua oh, te Pachia kya-e sak paw inn nynh na thua oh.
         10 Kamaw pya athua paw Pachia thawccinaw thyhte, ahawpaw innsakthya paw inn saktu lukheit
         hawte kae nynh innthonaw kha phe ka bing vae. Te mingccangpaw nynh kha-e vawlan a
         sak. Thuasalama kha-e vawlan pawcihte nynh ka sak cipaw ccungccaw miakaw nynh raeringkuh
         sah.
         11 Pawccecize Jesu Kri athua paw, phe abingkuh vae paw innthonaw laelan ccangpaw innthonaw
         kha hung ccungccaw nynh sanmah bing kho vae khyh.
         12 Atu lukhakheit nynh kha-e innthonaw vawlan khe sui te, phua te, aphutepaw lung`ae
         te, thing te, lonuaku te, ccatanphue te a sak lanze;
         13 milu raveih ryalaw tuh ccaerarihlan alangkuh cih; pawccecize tuh-e Nin nynh kha-e
         kha pung a langsakuh cih. Pawkeiccumacize kha-e kha maee te langsaku athua cih; te
         milu raveih ryalaw kha pawtahawpaw ryalaw nynh thua cipaw maee nynh a syntaw cih.
         14 Lukhakheit nynh kha-e innthonaw vawlan a sak paw a ryalaw tuh atyn lanze, aning tuh
         ryalaw mee a mue cih.
         15 Lukhakheit ryalaw tuh maee nynh phe a u lanze, aning tuh phe a shung cih; thuasalama
         maee kyate lue hawte amaw te amaw tuh khum athua cih.
         16 Nanning tuh Pachia kya-e tempal na thua oh paw te Pachia Muisaw nanning kya a um
         paw kha na nyh khyh oh tou?
         17 Lukhakheit nynh Pachia kya-e tempal kha a nungsisaku lanze, khe-e paw kha Pachia
         nynh a roh cih. Pawccecize Pachia kya-e tempal tuh athyaa; tuh-e tempal tuh nanning
         nynh na thua oh.
         18 Hung nynh sanmah amaw te amaw kha lingkuh nan sah. Nanning laku lukhakheit nynh hynh-e
         she kya ka haw cite a tuaku lanze, aning tuh ahaw ccaw, angaeepaw lang tangsah.
         19 Pawccecize hynh-e laephipi kya-e hawnaw tuh Pachia malang ngaeenawpaw nynh thua.
         Pawccecize, “Pachia nynh ahaw`ae paw kha mimaw thyaruhnaw kyakhe a kyng`ae,” cite
         azeikuh.
         20 Te, “Ahaw`ae paw mih tuanaw tuh pawlang um khyh cipaw BAWIPAW nynh a ny,” cite bua
         azeikuh.
         21 Tukeiccu hung nynh san ccungccaw`ae kya pookuh nan sah. Pawccecize pawpaw balyn tuh
         nae kya-e nynh thua.
         22 Paul athua zemah, Apollos athua zemah, Sefas athua zemah, laephipi athua zemah, hiinnaw
         athua zemah, chinaw athua zemah, a um paw uccaw`ae athua zemah, oun thua vae cih paw
         uccaw`ae athua zemah, pawpaw balyn tuh nae kya-e nynh thua.
         23 Te nanning tuh Kri kya-e nynh na thua oh; te Kri tuh Pachia kya-e nynh thua.

1 Tukeiccu Kri kya-e ryalawpatu`ae te Pachia byakhupaw`ae synriatu`ae hawte ccungccaw
         nynh kaening hynh yn tua sah.
         2 Tuhlaeze synriatu`ae kya e hynh aho, synriatu tuh zyn lan um paw athua cih.
         3 Thuasalama nanning nynh bya nae pia lan oh paw, tukhyhze ccungccaw byapianaw nynh
         bya yn pia lanpaw tuh ka hanlan myarya adihpaw uccaw nynh thua. Thanccingte, kae nynh
         kamaw te kamaw hei bya ka piakuh khyh.
         4 Pawccecize kamaw te kamaw arawsepaw pawsang ka nyh khyh, tuhzemah kae tuh tuh-e liate
         thyaa ka ccou khyh; thuasalama kae yn sihseitupaw tuh Bawipaw nynh thua.
         5 Tukeiccu mohnaw kya-e thurupaw uccaw`ae kha awnaw kalan a thuakhae cih paw te thinlung
         kya-e tuakunaw`ae a langsakuh cih paw Bawipaw yn thua mawlaezung accyh azaw maw pawsang
         byapia nan oh. Oute ccungccaw miakaw nynh Pachia kyate thehoysanaw kha a ccou cih`ae.
         6 Uteno`ae, azeikuh paw Ccathyaa kha alue lante tua khyh nawlan kaening kya na ccangku
         nawlan oh, nanning kyaze hung nynh sanmah mingccangpaw kha rawsete lukheit hanlan
         a pooku khyh nawlan, nanning hanlan nynh hynh-e uccaw`ae hynh kamaw kalan te Apollos
         kalan tousenaw lante ka paleih.
         7 Pawccecize mingccangpaw te alokuh lei lante nang kha hung nynh mou ae rae? Te na
         mue leipaw na hoi paw pawmou a um? Te na mue lan thua ze, na mue leipaw olante pawccemou
         na poku?
         8 Atu nanning tuh phe beih lang na hoi vae oh! Na hoirung vae oh! Kaening kae um khyh
         lya siapharan`ae hawte na uk oh; kaening mah nanning ryte kae uk bua nawlan, nanning
         nynh phe la uk ccaccing oh lah ci ka ry.
         9 Pawccecize chia lan seibe`ae paw ccungccaw`ae hawte kaening locceihtu`ae hynh nyathyakou
         Pachia nynh phe oun langsaku vae cite nynh ka tua. Pawccecize kaening tuh laephipi
         kalan, vaaw ccungccaw`ae kalan te ccungccaw`ae kalan nuinthua lan um paw dopaw nynh
         kae thua.
         10 Kaening tuh Kri keiccuze mingaee`ae nynh kae thua, thuasalama nanning tuh Kri kya
         ahawpaw nynh na thua oh. Kaening tuh anyaa`ae paw nynh kae thua, thuasalama nanning
         tuh nae thawsae. Nanning tuh sawtua lan um paw nynh na thua oh, thuasalama kaening
         tuh dothatheih paw nynh kae thua.
         11 Atu ccyh cia hei kaening tuh kae vuelaw, kae tuihaw, kae uccaw apue, oun zia oun
         bua`ae zah inn leite nynh kae um.
         12 Kaemaw kae kuih`ae te thawte rya kae lah. Oun sang oun ruin vae`ae ze hythua kae
         pya`ae; oun tua oun sah vae`ae ze phang kae ngaesang.
         13 Thethya oun ccousah`ae ze kae soihbiaku`ae. Kaening tuh laephipi kya-e athu-anangpaw
         hawte thuasah, pawpaw balyn kya-e athupaw`ae hawte thuasah atu cia kae thua.
         14 Hynh-e`ae hynh nanning maethyasah khylan ka zei khyh, thuasalama ka sungsahpaw ccaaw`ae
         hawte raeringkunaw nynh kae pya oh.
         15 Pawccecize Kri kya ccangpatu`ae thung haw na hoi oh zemah paaw`ae patae na hoi khyh
         oh; pawccecize thehoypaw liate Kri Jesu kya nanning kha kae nynh phe kae saah vae
         oh.
         16 Tukeiccu kamaw hynh oun dosuinkuh oh cite nanning kha kae ngia oh.
         17 Hynh-e keiccu nynh Bawipaw kya zyn lan um paw, ka sungsahpaw ka ccapaw Timote kha
         nanning kalan kae saw. Teiteikya balyn kriccawbu takyh kya ka ccangpya hawte, Kri
         kya ka hiinzia kha aning nynh ae la liathuisah cih oh.
         18 Kae tuh nanning kalan kae thua vae lei lanpaw olante abang nynh tua`ae zah a tansaku`ae.
         19 Thuasalama Bawipaw nynh a ry ze nae kalan taloi kae thua cih. Te a tansakuh`ae paw
         bya kha ka nypah lan khyh`ae, thuasalama mih thungnaw kha nynh ka nyh cih.
         20 Pawccecize Pachia peenaw tuh bya kya um khyh, thuasalama thungnaw kya nynh a um.
         21 Pawmou na ry oh? Nae kalan tungbang te tou kae thua cih? Tukhyhze sungsakunaw te,
         nebaleihpaw thinlung te tou kae thua cih?

1 Nanning laku ohhuakunaw a um cite ccungccung athaan. Ccungccaw lukheit nynh a paaw
         zu a umkhae cipaw, tuhtahawpaw ohhuakunaw tuh Zenta`ae laku heize thae boi lan um
         khyh.
         2 Te nanning nynh na tansakuh oh zah khate a cyih paw ccungccaw kha nanning laku kyate
         dae dee athua nawlan, na rah na khui khyh oh.
         3 Pawccecize kae tuh pynsaw lante nanning ryte ka um khyh zemah muisaw lante ka um,
         nanning ryte ka um paw hawte, kha-e cyisahnaw a cyih paw kha-e paw kha bya phe ka
         pia vae.
         4 Ah Bawipaw Jesu Kri min kya nanning pynkheihlan he na sueluakuh vae oh ze, kae ka
         muisaw a umbua, ah Bawipaw Jesu Kri thungnaw liate,
         5 kha-e paw a muisaw tuh Bawipaw Jesu nin kya khum athua nawlan, a pynsaw tuh ro athua
         ccaw amaw kha Setan kalan ah oh cite bya ka pia.
         6 Nanning na pooku oh paw tuh hoy khyh. Ccapyhtaripaw ransi nynh vaepoi khaleih a thosah
         cipaw na nyh khyh oh tou?
         7 Tukeiccu nanning tuh ransi py leipaw na thua oh hawte, athawpaw vaepoi na thua nawlan
         oh, arynpaw ransi kha marya cciccae oh. Pawccecize aening Kawtaw Poi athua paw Kri
         tuh aening hanlan silawnaw phe thua vae.
         8 Tukeiccu arynpaw ransi ryte thua leite, athah-aruhpaw te ahoy leipaw ransi ryte thua
         leite, thuasalama thinlung thanccingte, byaccing te ransi py leipaw poi kha tua oh
         sih.
         9 Ka ccaky kya a ohhuakuh`ae paw ryte na mungku khyh nawlan oh nae kalan phe ka zei
         vae.
         10 Tuhzemah hynh-e laephipi kya-e a ohhuakuh`ae paw ry, akarangkuh`ae paw ry, ccungccaw
         a luade`ae paw ry, zohtuhbeik`ae paw ryte kharyh na umkheih ngaw khyh oh cite ka hory
         paw thua khyh. Tuhte ka ho lanze nanning tuh laephipi kyate na pou oh aho vae cih.
         11 Thuasalama atu uno cite ko athua paw lukhakheit tuh a ohhuakuhpaw, tukhyhze a karangkuhpaw,
         tukhyhze zohtuhbeikpaw, tukhyhze ccungccaw a sang a ruinpaw, tukhyhze aruipaw, tukhyhze
         ccungccaw a luadepaw athua ze, khahtahawpaw ccungccaw ryte na mungkuh lan khyh oh,
         ae mah na aekheih lan khyh oh cite kae nynh nae kalan phe ka zei vae.
         12 Atolang e ccungccaw`ae kha mah byapia lanpaw tuh kae nynh pawmou ka se? Alungkhu
         e ccungccaw`ae kha nanning nynh bya na pia khyh oh tou?
         13 Thuasalama atolang-e ccungccaw`ae kha Pachia nynh byapia cih`ae. Tukeiccu kha-e ccungccahoy
         leipaw kha naemaw laku kyate dae dee oh.

1 Nanning lukheit te lukheit byathan na hoi vae oh ze mithyaa`ae malang thuakhaeku
         leite ading lei`ae paw malang thuakhaeku lan hungmou a zynkuhpaw a um?
         2 Laephipi hynh mithyaa`ae nynh byapia cih`ae cipaw na nyh khyh oh tou? Te laephipi
         tuh nanning nynh bya na pia cih oh athua lanze, adih huapaw byathan`ae kha byapia
         lan na ccan khyh oh tou?
         3 Vaaw ccungccaw`ae kha aening nynh byapia lan cipaw na nyh khyh oh tou? Hynh-e hiinnaw
         te asekuhpaw uccaw`ae kha pawcihmou byapia lan houh ah ccan oh?
         4 Tuhte hynh-e hiinnaw te asekuhpaw uccaw`ae kha byapia lanpaw na hoi oh ze, kriccawbu
         kya pawlang um hua lei`ae paw kha byapia lan la khang oh.
         5 Nae maethya ccaw cite nynh tuhte ka ho. Nanning laku ahawpaw ccungccaw lukheit san
         um khyh tou? A uteno`ae laku byapia kho lanpaw lukheit san um khyh tou?
         6 Thuasalama uteno nynh uteno kha zyn leitu`ae malang a thuakhae ccarei!
         7 Tukeiccu atu nanning nynh lukheit te lukheit byapiaku lan na cciakhaeku oh paw tuh
         phe na cyisei mawrou oh. Pawccemou cyiseinaw kha na ua paleih khyh oh? Pawccemou hyngpyakupaw
         kha nanning nynh na teing paleih khyh oh?
         8 Thua khyh, naemaw mah na cyihsei oh zah ming`ae kha na hyngpya oh, te nae uno`ae
         kalan khate na cyi oh.
         9 Ading leipaw ccungccaw`ae tuh Pachia peenaw kha rhoccou lan khyh`ae cipaw na nyh
         khyh oh tou? Lingsakuh nan oh. A ohhuakuh`ae paw, zohtuhbeik`ae paw, milae zu milae
         vawpaw a seikhae`ae paw, nopi lang raekute a sei`ae paw, pise te pise a sei`ae paw,
         10 miruh`ae, a karangkuh`ae paw, a rui`ae paw, ccungccaw a sang a ruin`ae paw, ccungccaw
         a luade`ae paw mah Pachia peenaw rhoccou lan khyh`ae.
         11 Te nanning kyaze abang tuh khatahaw`ae paw nynh na la thua oh. Thuasalama atu Bawipaw
         Jesu min kya te ah Pachia kya-e Muisaw liate nanning tuh singpya na thua vae oh, thyaasah
         na thua vae oh zah thyaaccou na thua vae oh.
         12 Pawpaw balyn tuh ka hanlan cyi kho athua, thuasalama pawpaw balyn tuh marya athane
         paw thua khyh. Pawpaw balyn tuh ka hanlan cyi kho athua, thuasalama ccangkhakheit
         thungnaw zakaw ka um sae lan khyh.
         13 Aepaw tuh vue hanlan thua zah vue tuh aepaw hanlan nynh thua. Thuasalama Pachia nynh
         kha-e`ae kha paryh mawte a roh cih. Atu pyn tuh ohhuakunaw hanlan thua khyh, thuasalama
         Bawipaw hanlan nynh thua, te Bawipaw tuh pyn hanlan nynh thua.
         14 Te Pachia nynh Bawipaw kha a thosah, te aening kha mah amaw kya-e thungnaw liate
         oun thosah bua cih.
         15 Nae pyn tuh Kri pyn kya-e`ae nynh thua cipaw na nyh khyh oh tou? Oute Kri pyn kya-e`ae
         kha ka laah cih zah ohhuanung pyn kya-e`ae lang ka rae cih tou? Tuhte ccei soh.
         16 Pawte? Ohhuanung te a kyngkuh paw tuh tuh-e nung ryte pyn kheit nynh athua vae`ae
         cipaw na nyh khyh oh tou? Pawccecize Pachia nynh, “Minmin luning tuh ngesaw kheit
         lang a tang cih`ae,” a ci.
         17 Thuasalama Bawipaw te a kyngkuh paw tuh amaw ryte muisaw ccangkheit nynh athua vae`ae.
         18 Ohhuakunaw kha ccuetaw oh. Ccungccaw nynh a cyi paw seinaw miakaw tuh pyn atolang
         e nynh thua, thuasalama ohhuakunaw a rae paw tuh amaw a pyn kha rawsete a seipaw nynh
         thua.
         19 Pawte? Nae pyn tuh Pachia kyate na mue oh paw nae kya a um paw Thyaa Muisaw tempal
         nynh thua cipaw, te nanning tuh naemaw kya-e na thua khyh oh cipaw hynh na nyh khyh
         oh tou?
         20 Pawccecize nanning tuh amee te re paw nynh na thua oh. Tukeiccu Pachia kya-e athua
         paw nae pyn kya thuasah, nae muisaw kya thuasah Pachia kha phu-esah oh.

1 Atu nanning nynh kamaw kalan nae zei oh paw uccaw te asekuh lante: Pise nynh nopi
         tung leipaw tuh ahoypaw nynh thua.
         2 Tuhzemah, ohhuakunaw kha sibia khylan pise miakaw nynh amaw zuhoi sah lah nopi miakaw
         nynh amaw vawpaw hoi sah.
         3 Vawpaw nynh a zu nynh accanpaw rynawpaw kha langsapah sah; tuhhawte zu nynh mah vawpaw
         kha cyipah sah.
         4 Zu nynh amaw pyn kya kawhoinaw hoi khyh, thuasalama vawpaw nynh a hoi. Tuhhawte vawpaw
         nynh mah amaw pyn kya kawhoinaw hoi khyh, thuasalama zu nynh a hoi.
         5 Nanning nynh naemaw te naemaw kha loohaesungnaw kalan te sawsangnaw kalan na pyaku
         nawlan oh, ccyh sosoh nawccawpaw kya laelan, lukheit te lukheit kangkuh nan oh; te
         nanning na sungku kho leinaw oh keiccu Setan nynh ae tuh-ou khyh nawlan oh pynkheihlan
         bua um oh.
         6 Thuasalama hynh-e hynh kawpyapaw liate thua leite, akhue-ua paw liate nynh ka ho.
         7 Pawccecize pise`ae balyn tuh kamaw hawte thua`ae sah ci ka ry. Thuasalama ccungccaw
         miakaw nynh, Pachia nynh pya paw, amaw lasung a hoi. Lukheit nynh hynhtahawpaw lasung
         hoi zah mingccangpaw nynh khahtahawpaw a hoi.
         8 Tukeiccu zu vawpaw a hoi lei`ae paw kalan te numae`ae kalan kae nynh ka ho paw tuh:
         Kae hawte minmin nynh a um`ae zetuh mih hanlan ahoy.
         9 Thuasalama minmin nynh a sungku kho khyh`ae ze, zu vawpaw hoi`ae sah; pawccecize
         sahpaw eih ry te phang um paw lae tuh zu vawpaw hoi paw ahoyhua.
         10 Te zu vawpaw a hoi`ae paw kalan kae nynh kaw ka pya`ae, tuhzemah kae ka thua khyh,
         thuasalama Bawipaw nynh kawpya`ae: Zu nynh a vawpaw kha poutaw nan sah.
         11 Thuasalama aning nynh a poutaw lanze vawpaw hoi leite um sah, tukhyhze a vawpaw te
         bua ccawkuhthui`ae sah. Te vawpaw nynh a zu kha maah nan sah.
         12 Thuasalama mingccang`ae kalan, Bawipaw nynh thua leite, kae nynh ka hopaw tuh: Uno
         lukhakheit nynh a zyn leipaw zuhoi zah kha-e a zu nynh a vawpaw ryte umkheih lan a
         ry ze, aning nynh a zu kha maah nan sah.
         13 Tuhhawte nopi lukheit nynh a zyn leipaw vawpaw hoi zah kha-e a vawpaw nynh a zu ryte
         umkheih lan a ry ze, aning nynh a vawpaw kha maah nan sah.
         14 Pawccecize a zyn leipaw vawpaw tuh zu liate thyaasah thua zah a zyn leipaw zu tuh
         vawpaw liate thyaasah athua. Tukhyh lanze nae ccaaw`ae tuh thyaa lan khyh`ae, thuasalama
         atu minmin tuh athyaa`ae.
         15 Thuasalama a zyn leipaw nynh a poutaw ze, pou ccaleih sah. Rae lukheit, khyh ze ccia
         lukheit tuh tuhtahawpaw kya seetangnaw zakaw um lanpaw thua khyh. Thuasalama Pachia
         nynh aening tuh daenaw kalan nynh yn ko.
         16 Pawccecize, Pou zu, na vawpaw kha nang nynh na khum cih, na khum lan khyh cipaw pawtemou
         na ny? Tukhyhze, Pou vawpaw, na zu kha nang nynh na khum cih, na khum lan khyh cipaw
         pawtemou na ny?
         17 Thuasalama Pachia nynh ccungccaw miakaw kha a neethung thyhhawte, Bawipaw nynh ccungccaw
         miakaw kha a ko thyhhawte, aning nynh tuhte um sah. Te kriccawbu`ae balyn kha kae
         nynh tuhte kaw ka pya.
         18 Vindung awkuh paw kha ko paw a um zaw? Vindung awkuh leipaw lang tang nan sah. Vindung
         awkuh leipaw kha ko paw a um zaw? Vindung awkuh paw lang tang nan sah.
         19 Vindung awkupaw paw ccungkia khyh zah vindung awku leipaw mah paw ccungkia khyh.
         Thuasalama Pachia kya-e kawpyapaw`ae zui paw nynh azici.
         20 Ccungccaw miakaw nynh amaw konaw kya, kha-e konaw kyakhe khamawte po tyn sah.
         21 Nang tuh see phang na thua pite ko na thua tou? Kha-e hanlan na thinphang nan sah;
         thuasalama nang tuh luesah kho na thua ze, kha-e luenaw kha mangkuh.
         22 Pawccecize, Bawipaw kya ko athua paw ccungccaw tuh see mang athua pite Bawipaw kya-e
         a luepaw ccungccaw nynh thua. Tuhhawte ko athua paw ccungccaw mah mang alue pite Kri
         kya-e see nynh thua.
         23 Nanning tuh amee te re vae paw nynh na thua oh; ccungccaw`ae see lang tang nan vae
         oh.
         24 Uteno`ae, ccungccaw miakaw nynh amaw konaw, kha-e kyakhe Pachia ryte po um sah.
         25 Atu zu, vawpaw a hoi lei`ae paw te asekuh lante Bawipaw kya-e kawpyapaw ka hoi khyh;
         tuhzemah kae tuh Bawipaw a ngaethya-umsanaw kya zyn lan um paw lukheit ka thua hawte
         tuanaw kae pya oh.
         26 Tuhte atu lya-e vawsawnaw keiccuze pise lukheit nynh tuhmawte po a um lanze, tuh-e
         tuh ahoypaw nynh thua cite ka tua.
         27 Nang tuh zu te hede na thua tou? Suku lan ccungkuh nan. Nang tuh zu kyate supya na
         thua tou? Zu kha ccungkuh nan vae.
         28 Thuasalama nang tuh zu na hoi lanze, na sei khyh; te liaccady nynh vawpaw a hoi ze,
         aning tuh sei khyh. Tuhzemah khate zu, vawpaw a hoi paw tuh pynsaw kya vawsawnaw a
         tung cih`ae, thuasalama nanning kha kae haang ry oh.
         29 Thuasalama uteno`ae, e hynh kae hopya oh, accyh tuh adyn vae; tukeiccu atu te vae
         tuh zu a hoi`ae paw nynh zu a hoi lei`ae paw hawte um`ae sah;
         30 a rah`ae paw nynh a rah lei`ae paw hawte, te lungtua`ae paw nynh lungtua lei`ae paw
         hawte, te uccaw a re`ae paw nynh a hoi lei`ae paw hawte;
         31 te hynh-e laephipi a mang`ae paw nynh alue lan a mang lei`ae paw hawte um`ae sah;
         pawccecize hynh-e laephipi muinsan tuh azo avae cciamang.
         32 Thuasalama nanning tuh lungriathae leite na um lan oh ka ry. Zuhoi leipaw nynh tuh
         Bawipaw hynh pawtemou a lungry ka tung cih cite Bawipaw te asekuhpaw uccaw`ae kha
         nynh a tua.
         33 Thuasalama zuhoi paw nynh tuh a zu kha pawtemou a lungry ka tung cih cite laephi
         uccaw`ae kong kha nynh a tua.
         34 Vawpaw a hoi paw te liaccady laku mah alaenaw a um. Vawpaw a hoi leipaw nopi nynh
         tuh a pyn kya te a muisaw kya athyaa nawlan Bawipaw kya-e uccaw`ae kha nynh a tua.
         Thuasalama vawpaw a hoi paw nopi nynh tuh pawtemou ka vawpaw a lungry ka tung cih
         cite laephi uccaw`ae kong kha nynh a tua.
         35 Te hynhte ka hopaw tuh nanning kha khia kya kae saw oh ccaw cite thua khyh, nae hanlan
         athane nawlan nynh ka ho. Te kou angaekuh lante na um nawlan oh te lungronaw um leite
         nanning nynh Bawipaw kha rya na lawpya nawlan oh nynh hynhte ka ho.
         36 Thuasalama pisepaw lukhakheit nynh a liaccanung tungvaw dohoy lei lante nynh ka um
         cite a tuaku ze, tuh-e nung a liaccawnaw kum tuh alia vae lanze, vawpaw hoi aho vae
         thua ze, a ry hawte cyih sah. Aning tuh sei khyh; minmin tuh zuvaw lang tang`ae sah.
         37 Tuhzemah a thinlung kya varyn atynpaw, zuhoi hosah leite, amaw rynaw tungvaw kaw
         hoi zah a ccangvaethuanaw kha tuhte po tynsah lan cite a thinlung kya phe a tuakuh
         paw ccungccaw tuh kou hoy lang nynh a cyi.
         38 Tukeiccu zuhoi paw ccungccaw tuh kou hoy lang nynh a cyi. Thuasalama zuhoi leipaw
         ccungccaw tuh houh hoy lang nynh a cyi.
         39 Zu tuh a vawpaw a hiin lungkhu balyn kawbya liate hede athua. Thuasalama a vawpaw
         tuh a chi lanze, amaw nynh a ry paw pise zu lang tang khylan, Bawipaw kya kyalya nynh
         aning tuh alue.
         40 Thuasalama aning tuh vawpaw hoi leite khamawte a um lanze a lungtua huapaw nynh thua
         cite nynh ka tua. Te kae mah Pachia kya-e Muisaw ka hoi cite ka tuakuh.

1 Atu zohtuh`ae kalan pyapawuccaw` ae konglang te, aening balyn nynaw ah hoi oh cipaw
         ah ny oh. Nynaw tuh a tansakuh, thuasalama sungsakunaw nynh thawzung atynsah.
         2 Te lukhakheit nynh ccangkhakheit ka nyh cite a tuaku lanze, ny lan accan hawte pawsang
         nyh loh khyh.
         3 Thuasalama lukhakheit nynh Pachia kha a sungsah lanze kha-e paw tuh Pachia nynh a
         ny paw nynh thua.
         4 Tukeiccu zohtuh kalan silawnaw`ae paw uccaw`ae aenaw konglang te, laephipi kya zohtuh
         tuh pawsang thua khyh cipaw te Pachia ccangkheit laelan ccangpaw um lae vae khyh cipaw
         kha ah ny oh.
         5 Pawccecize (pachia`ae patae te bawi`ae patae a um paw hawte), vaawran kya thuasah,
         laephi vawlan thuasah pachia`ae a ci`ae paw a la um heize mah,
         6 aening hanlan tuh Paaw, Pachia ccangkheit rou nynh a um. Amaw kyate nynh pawpaw balyn
         tuh a um, te aening tuh amaw hanlan nynh thua. Te Bawipaw lukheit Jesu Kri rou nynh
         um. Amaw liate nynh pawpaw balyn tuh a um, aening mah amaw liate nynh ah um oh.
         7 Tuhzemah tuh-e nynaw tuh ccungccaw miakaw kya um khyh. Abang ccungccaw nynh zohtuh
         nynawpaw thinlung te atu cia zohtuh kalan pyapaw kha a ae`ae. Te mimaw nykunawpaw
         thinlung tuh a thawzya keiccu a nungsisakuh`ae.
         8 Thuasalama aepaw nynh aening hynh Pachia malang maehoy yn pya khyh. Pawccecize ah
         ae oh zemah houh ahoyhua lae khyh oh; ah ae khyh oh zemah houh athah-aruhhua lae khyh
         oh.
         9 Thuasalama nanning kya-e hynh-e luenawpaw kha thawzya`ae paw hanlan thypawku nawlan
         a tang khyh nawlan la raeringkuh oh.
         10 Pawccecize nynaw mang na hoi paw nang nynh zohtuh nungnaw kya aepaw na koih paw kha
         lukhakheit nynh ae muih lanze, amaw nykunawpaw thinlung thawzyapaw ccungccaw nynh
         zohtuh`ae kalan pyapawuccaw` ae kha ae lan a rawthung lan khyh tou?
         11 Te na nynaw keiccuze, Kri nynh a hanlan a chipya paw, thawzyapaw uno tuh arohhang
         cih tou?
         12 Thuasalama nanning nynh uteno`ae kha rawsete tuhte he na sei oh tuh, thawzyapaw mimaw
         nykunawpaw thinlung kha vaemaw na muesah oh, tetuh Kri rawsete na sei vae oh.
         13 Tukeiccu, aepaw nynh ka uno kha a maeleihsaku lanze, ka uno kha ka maeleihsaku khyh
         nawlan saw kharyh ka ae boi vae lan khyh.

1 Kae tuh locceihtu ka thua khyh tou? Kae tuh a luepaw ka thua khyh tou? Ah Bawipaw
         Jesu Kri kha kae nynh phe ka muih khyh tou? Nanning tuh Bawipaw kya ka ryalaw na thua
         khyh oh tou?
         2 Kae tuh mingccang`ae kalan locceihtu ka thua khyh zemah, lunghiinnaw um leite nanning
         kalan locceihtu ka thua. Pawccecize nanning tuh Bawipaw kya kae locceihtu ka thuanawpaw
         syntawnaw nynh na thua oh.
         3 Kamaw hynh akaw-aleih bya oun khia`ae paw kalan ka khungnaw`ae paw bya tuh hynhte
         nynh thua:
         4 Kaening tuh ae lan, nia lan kaw kae hoi khyh tou?
         5 Ccangpaw locceihtu`ae hawte, Bawipaw a neitaw`ae te Sefas hawte, kaening so a zyn
         paw zu lukheit hoeiku bua lan kaw kae hoibua khyh tou?
         6 Tukhyhze Barnabas te kae kyalya tou ryalaw law leite um lan kaw kae hoibua khyh?
         7 Hungmou amaw kya-e thangkute rhawkaw rya a lah paw a um? Hungmou misu khokhu ccou
         zah kha-e athae ae leite a um? Tukhyhze hungmou tuuphu kha ring zah tuu matei kha
         nia leite a um?
         8 Hynh-e uccaw`ae hynh ccungccaw huataw lukheit hawte tou kae nynh hung ka ho? Tukhyhze
         tuh-e hawte kawbya nynh soh ho bua khyh tou?
         9 Pawccecize Mawsi Kawbya kya hynhte azeikuh, “Ccatan a tin paw tangnuapaw`ae mung
         kha na baccyh lan khyh,” acikuh. Pachia nynh tangnuapaw`ae kha tuapah tou?
         10 Tukhyhze kha-e kha aening hanlan balyn so Pachia nynh ho ta? Lunghiinnaw hoi leite
         aening hanlan nynh aho. Leithue paw ccungccaw nynh ngaehoinaw te a thue nawlan, te
         ngaehoinaw te ccatan tin paw nynh a ngaehoinaw kha a muebua paw athua nawlan nynh
         hynh-e tuh azeiku.
         11 Kaening nynh muisaw uccaw`ae kha nanning kya phe kae ccou zah nae kya-e pynsaw uccaw`ae
         kha kae rue lanze, alepaw uccaw thua zaw?
         12 Mingccang`ae nynh nanning tungvaw kha-e kaw kha a muebua`ae ze, kaening tuh houh
         muebua lan kae ccan khyh tou? Tuhzemah kaening tuh kha-e kaw kha kae mang khyh; thuasalama
         Kri thehoypaw kha phang kae khaw sei khyh nawlan pawpaw balyn kha phang kae ngaesang.
         13 Athyaapaw uccaw`ae hanlan ryalah`ae paw tuh tempal voidu kya-e kha nynh a ae`ae cipaw,
         te silawhang kya ryalah`ae paw tuh silawhang kya-e kha nynh a ccoubua`ae cipaw kha
         na nyh khyh oh tou?
         14 Ou tuhhawte thehoypaw a ho`ae paw tuh thehoypaw honaw kyate nynh a hiin cih`ae cite
         Bawipaw nynh kaw phe a pya vae.
         15 Thuasalama hynh-e`ae hynh kharyh ka mang khyh, kamaw hynh tuhte nae cyipya oh ccaw
         cite mah hynh-e`ae kong hynh ka zei khyh. Pawccecize ka pookunawpaw kha lukhakheit
         nynh accakaepaw lan a tangsah lae tuh ka chi lanze ka hanlan ahoyhua.
         16 Pawccecize thehoypaw kha ka ho zemah pooku lanpaw pawsang ka hoi khyh. Pawccecize
         cyi lan ahopaw kha ka tungvaw kya khang athua. Athua, thehoypaw kha ka ho khyh lanze,
         kae tuh pawcih ngaethya lan um paw pei ka thua cih!
         17 Pawccecize kae nynh e rya hynh lungthote ka law ze, ryalaw mee ka hoi; thuasalama
         ka rynaw kha rawsete ka law lanze, kae tuh yn zyn zah synriatu ryalaw yn ah paw nynh
         thua.
         18 Tuhte lanze ka ryalaw mee tuh pawmou? Thehoypaw he ka ho vae ze, Kri thehoypaw kha
         amee ho leite ka ho nawlan, thehoypaw honaw kya ka kawhoinaw kha alue lante ka mang
         khyh nawlan ka law paw kha nynh thua.
         19 Pawccecize kae tuh ccungccaw balyn kyate ka lue zemah ccungccaw`ae kha houh ka mue
         nawlan, ccungccaw balyn hanlan kamaw te kamaw kha see lang nynh ka raekuh.
         20 Te Jew`ae kha ka mue`ae ccaw cite Jew`ae kya kae tuh Jew paw lukheit hawte nynh ka
         thua; Kawbya zakaw um`ae paw kha ka mue`ae ccaw cite Kawbya zakaw um`ae paw kya kae
         tuh Kawbya zakaw um paw hawte nynh ka thua.
         21 (Pachia malang kawbya leite a um leipaw, Kri malang kawbya zakaw um paw ka thua zemah),
         kawbya leite um`ae paw kha ka mue nawlan, kawbya leite um`ae paw kya kae tuh kawbya
         leite um paw hawte nynh ka um.
         22 Thawzya`ae paw kha ka mue nawlan, thawzya`ae paw kya kae tuh thawzyapaw hawte nynh
         ka um. Ccungccaw abang kha aphuinphuin te ka khum ccaw cite ccungccaw balyn hanlan
         kae tuh atyn-are nynh ka thua.
         23 Nanning ryte thehoypaw a neethungkuh bua paw ka thua nawlan, thehoypaw khylan nynh
         tuhte kae nynh ka cyi.
         24 Ccuetaekunaw kya a ccue`ae paw tuh mih balynte nynh a ccue`ae, thuasalama lukheit
         nynh tae mee lasung kha a mue cipaw na nyh khyh oh tou? Na muebua nawlan oh ou tuhte
         ccuebua oh.
         25 Taekunaw kya a taekuh bua paw miakaw nynh tuh tynre balyn kya a sungkuh. Anaanarohthyapaw
         haetapaw lukhung mue khylan nynh khate a cyi`ae. Thuasalama aening tuh anaanarohthya
         leipaw lukhung mue khylan nynh thua.
         26 Tukeiccu kae ka ccuebua, hung ka ccue huataw khyh; kae ka thungkuh bua, khivae athungpaw
         hawte ka thung khyh.
         27 Thuasalama mingccang`ae kha ka hopah`ae koute, kamaw tuh dae a nue`ae paw ka thuasei
         khyh nawlan, ka pyn hynh ka reihkuh zah ka taekuh.

1 Tuhlaeze uteno`ae, ah minpaaw`ae balyn tuh maeking kaw la um`ae zah mih balynte rili
         kha po la zua`ae,
         2 maeking kya te rili kya mih balynte Mawsi kya baptismain` ae,
         3 mih balynte phinkheitpaw muisaw looh kha la ae`ae,
         4 mih balynte phinkheitpaw muisaw tui kha a la neih`ae cipaw kha ny leite na um lan
         oh paw ka ry khyh. Pawccecize minmin nuhlang te azuikuh paw kha-e muisaw Lungpi kyate
         a pou paw muisaw tui kha nynh a nia`ae, te tuh-e Lungpi tuh Kri nynh thua.
         5 Thuasalama minmin kyaze alunghua tungvaw kya Pachia a lungrythua khyh, tukeiccu mih
         rhua`ae tuh rangkaw kya phiariphiarae pung a um.
         6 Minmin nynh ahoy leipaw uccaw`ae kha a dua`ae hawte aening nynh ah dua khyh nawlan
         oh, atu hynh-e`ae tuh aening hanlan dosuinku lanpaw nynh thua`ae.
         7 “Ccungccaw`ae tuh ae lan te nia lan dahung`ae zah zue khylan bua a thokuh`ae,” cite
         azeikuh hawte; minmin abang tuh zohtuhbeik`ae paw athua`ae hawte nanning thuabua nan
         oh.
         8 Minmin abang tuh ohhuakunaw rae`ae zah nin kheit lungkhu thungkuin thungthung phe
         khuliakuh`ae zah a chi`ae hawte, aening tuh ohhuakunaw rae nan oh sih.
         9 Minmin abang nynh Pachia syntaw`ae zah fupaw nynh phe a ro`ae hawte, aening tuh Kri
         kha syntaw nan oh sih.
         10 Minmin abang nynh ccae-ihccaethua-um`ae zah a rohtupaw nynh phe a ro`ae hawte, nanning
         tuh ccae-ihccaethua umbua nan oh.
         11 Aening dosuinku lanpaw lang nynh hynh-e`ae balyn tuh minmin kya acyikuh. She athangnaw
         nynh a thuanua paw aening thuiheinaw hanlan nynh kha-e`ae tuh zei athua.
         12 Tukeiccu ka thadyn cite a tuakuh paw nynh tuh a khuliaku sei khyh nawlan raeringkuh
         sah.
         13 Ccungccaw nynh a tung he paw tuh-ounaw rou kha nynh na tungbua oh. Thuasalama Pachia
         tuh zyn lan um paw athua thyhhawte, na taening lei oh paw tuh-ounaw kha nae kya thuasah
         lan khyh. Thuasalama na teing kho nawlan oh tuh-ounaw ryte poutawnawpaw laanpi kha
         mah amaw nynh ae raepah cih oh.
         14 Tukeiccu ka sungsah`ae, zohtuhbeik paw kha ccuetaw oh.
         15 Ahawpaw ccungccaw`ae kalan ho hawte nynh kae hopya oh. Ka hopaw hynh nanning nynh
         la tuasekuh oh.
         16 Hythua ah pya oh paw hythuanaw banang tuh Kri chii kya-e zerya mangnaw kha thua khyh
         tou? Ah ia oh paw sanlou tuh Kri pyn kya-e zerya mangnaw kha thua khyh tou?
         17 Pawccecize aening tuh patae ah ci oh zemah sanlou phe kheit te pyn pynkheit nynh
         ah thua oh; pawccecize aening balyn tuh kha-e sanlou phe kheitpaw kha nynh ah mangkheih
         oh.
         18 Pynsaw lante Israel athua`ae paw kha dotua oh; silawnaw`ae paw a ae`ae paw minmin
         tuh silawhang kya-e a neethungkuh bua`ae paw thua khyh`ae tou?
         19 Tuhte lanze ka hory paw tuh pawmou? Zohtuh tuh ccangkhakheit nynh thua ka ci tou?
         Tukhyhze zohtuh kalan pyapaw tuh ccangkhakheit nynh thua ka ci tou?
         20 Thuasalama Zenta`ae nynh silawnaw`ae paw tuh Pachia kalan thua leite raerangsaro`ae
         kalan nynh silaw`ae cipaw kha nynh thua. Te raerangsaro`ae ryte vaeccawtangnaw na
         hoi lan oh paw kha ka ry khyh.
         21 Bawipaw kya-e banang te raerangsaro`ae banang kha na neih kho khyh oh; Bawipaw kya-e
         ccaboi te raerangsaro`ae kya-e ccaboi kha na mangkheih kho khyh oh.
         22 Bawipaw kha a thinriasah lan aening nynh ah hy ry oh tou? Aening tuh amaw laeze ah
         thawsaehua tou?
         23 Pawpaw balyn tuh ka hanlan cyi kho athua, thuasalama pawpaw balyn tuh marya athanepaw
         thua khyh; pawpaw balyn tuh ka hanlan cyi kho athua, thuasalama pawpaw balyn nynh
         tynsahthung khyh.
         24 Hung ccungccaw nynh sanmah amaw hanlan ccungkuh nan sah; thuasalama ccungccaw miakaw
         nynh mingccang`ae hoy nawlan ccung sah.
         25 Ahmaw nykunaw thinlung keiccu byakhia leite, saw zuanaw kya a zua`ae paw miakaw kha
         ae oh;
         26 pawccecize, “Laephi te kha-e kya um`ae paw balyn tuh BAWIPAW kya-e nynh thua.”
         27 A zyn lei`ae paw lukhakheit nynh nanning kha ae kobua oh zah ccia lan na ry oh ze,
         ahmaw nykunaw thinlung keiccu byakhia leite nae malang a nya`ae paw miakaw kha ae
         oh.
         28 Thuasalama lukhakheit nynh, “E tuh zohtuh`ae kalan pyapaw nynh thua,” cite ae hopya
         oh ze, khate ae hopah paw keiccu te ahmaw nykunaw thinlung keiccu kha-e kha ae nan
         oh; pawccecize, “Laephi te kha-e kya um`ae paw balyn tuh BAWIPAW kya-e nynh thua.”
         29 “Ahmaw nykunaw thinlung,” ka cipaw hynh namaw kya-e kha ka hory paw thua khyh, thuasalama
         mingccang`ae kya-e kha nynh ka hory. Pawccemou ccungccaw ccangpaw kya-e nykunaw thinlung
         nynh kamaw ka luenaw kha bya yn pia lanpaw tuh?
         30 Thuasalama lungtuabya hote ka ae lanze, lungtuabya hote ka mang paw kha-e keiccu
         pawccemou kae tuh thethya oun ho`ae?
         31 Tukeiccu na ae oh zemah thuasah, na nia oh zemah thuasah, pawpaw na cyi oh zemah,
         pawpaw balyn tuh Pachia phu-e nawlan cyih oh.
         32 Jew`ae kha thuasah, Greek`ae kha thuasah, Pachia kriccawbu kha thuasah lungrosanaw
         pya nan oh.
         33 Ccungccaw`ae nynh khumnaw a muebua`ae ccaw cite, kae nynh kamaw elan amia ccungku
         leite, ccungccaw patae elan amia ka ccung zah pawpaw kya balyn ccungccaw balyn lung
         ka hoysah hawte, cyih bua oh.

1 Kae nynh Kri kha ka dosuinku hawte nanning mah kamaw hynh oun dosuinkuh oh.
         2 Uteno`ae, nanning nynh pawpaw kya balyn kamaw kha nae liathui oh zah nanning kalan
         kae ahpya oh paw thyhhawte phungzae`ae kha na zui oh pawte kae thehoysah oh.
         3 Thuasalama pise miakaw lu tuh Kri thua zah nopi lu tuh pise nynh thua cipaw te Kri
         lu tuh Pachia nynh thua cipaw kha kae nysah ry oh.
         4 Pise miakaw nynh a lu phang bongkute sawsang ze thuasah, profehbyaho ze thuasah,
         amaw a lu kha thethyasah paw nynh thua.
         5 Thuasalama nopi miakaw nynh a lu bongku leite sawsang ze thuasah, profehbya ho ze
         thuasah, amaw a lu kha thethyasah paw nynh thua; pawccecize tuhte a cyi lanze aning
         tuh a lu phe naepaw te nynh aloku.
         6 Pawccecize nopi nynh a lu kha a bongku khyh ze, a sang ngokuh sah; thuasalama nopi
         lukheit hanlan sang ngokupaw, lu naekupaw tuh maethya lan um ze, a lu kha bongkuh
         sah.
         7 Pise tuh Pachia kya-e muinsan te a phuenaw athua keiccuze a lu bongku lan ccan ccaccing
         khyh. Thuasalama nopi tuh pise kya-e phu-enaw nynh thua.
         8 Pawccecize pise tuh nopi kyate thua khyh; thuasalama nopi tuh pise kyate nynh thua.
         9 Pise tuh nopi hanlan rae paw mah thua khyh; thuasalama nopi tuh pise hanlan rae paw
         nynh thua.
         10 Tukeiccu vaaw ccungccaw`ae keiccuze nopi nynh amaw a lu vawlan kawhoinaw syntawnaw
         a hoi aho.
         11 Tuhzemah Bawipaw kya nopi leite pise um khyh, pise leite nopi mah um khyh.
         12 Pawccecize nopi tuh pise kyate athua hawte, pise mah nopi liate nynh a um; thuasalama
         pawpaw balyn tuh Pachia kyate nynh thua.
         13 Nopi lukheit nynh lu bongku leite Pachia kalan sawsangpaw tuh angaekuh tou, ngaekuh
         khyh tou? Naemaw te naemaw va tuasekuh oh.
         14 Pise lukheit nynh a sang a hangku ze, a hanlan maethyaum cipaw phung mawhei nynh
         nanning kha ae ccangpah khyh oh tou?
         15 Thuasalama nopi lukheit nynh a sang a hangku ze, a hanlan phu-enaw nynh thua. Pawccecize
         nopi sang tuh amaw bongkunawpaw nynh thua.
         16 Thuasalama lukhakheit nynh a ei ry ze, tuhtahawpaw phung ah hoi khyh oh, Pachia kya-e
         kriccawbu`ae mah hoi khyh`ae.
         17 Nanning nynh ahoy huapaw hanlan thua leite, houh ahoy leipaw elan na sueluaku oh
         keiccu, atu hynh-e thuiheinaw pyanaw kya, nanning kha kae thehoysah khyh oh.
         18 Pawccecize masaty lanze, nanning nynh kriccawbu kya na sueluaku vae oh ze, nae laku
         phiakunaw a um cite ka thae. Athua ze athua cih cite ka zyn.
         19 Pawccecize nanning laku nawccawkhaepaw ccungccaw`ae kha langsaku khylan, nanning
         laku bu phiakunaw mah a um cih.
         20 Tukeiccu nanning nynh ahmin sang kheit kya he na sueluaku vae oh ze, tuh-e tuh Bawipaw
         zerya mang khylan na sueluaku oh paw thua khyh.
         21 Pawccecize aenaw kya nanning lu raveih nynh naemaw aepaw kha na lawkuty oh; lukheit
         tuh a vuelaw zah mingccangpaw tuh a rui.
         22 Pawmou na cyi oh? Aenaw lanpaw te nianaw lanpaw inn na hoi khyh oh tou? Tukhyhze
         Pachia kriccawbu kha pawlangria leite na um oh zah pawsang hoi lei`ae paw kha mae
         na thyasah oh tou? Nae kalan pawte ka ho cih? Hynh-e kya kae thehoysah cih oh tou?
         Kae thehoysah khyh oh.
         23 Pawccecize nanning kalan kae ahpya oh paw hynh Bawipaw kyate ka mue paw nynh thua:
         Bawipaw Jesu nynh amaw a phee lya`ae kha-e khuazi khe sanlou kha laah zah,
         24 lungtuabya a ho koute, sanlou kha eih zah, “Hynh-e sanlou tuh nanning hanlan ia athua
         paw ka pyn nynh thua, lawkuh oh lah ae oh; kamaw liathui nawlan e hynh ae oh,” a ci.
         25 Tuhhawte zerya a mang kou`ae te banang kha mah laah zah, “Hynh-e banang tuh ka chii
         kya athawpaw byakin nynh thua. E hynh na nia oh takyhte kamaw liathui nawlan neih
         oh,” a ci.
         26 Pawccecize nanning nynh hynh-e sanlou kha leih na ae oh zah hynh-e banang kha leih
         na nia vae oh ze, Bawipaw a chinaw kha amaw yn thua cia na phy oh paw nynh thua.
         27 Tukeiccu hunghung zemah Bawipaw sanlou te banang kha angaekuh lei lante ae zah a
         neih paw ccungccaw tuh Bawipaw a pyn te a chii kya seinaw a hoi paw nynh thua.
         28 Thuasalama ccungccaw miakaw nynh amaw te amaw kha phe tuakuhty sah, te sanlou kha
         ae sah lah banang kha mah neih sah.
         29 Pawccecize angaekuh lei lante ae zah a neih paw ccungccaw tuh Bawipaw pyn kha a nythya
         khyh keiccuze amaw tungvaw seibyapia nawlan ae zah a neih paw nynh thua.
         30 Hynh-e keiccu nanning laku ccungccaw patae tuh thawzya`ae zah dan khyh`ae. Te patae
         tuh a chih`ae.
         31 Pawccecize aening nynh ahmaw te ahmaw kha bya ah piaku oh ze, aening tuh bya oun
         pia vae lan khyh`ae.
         32 Thuasalama aening tuh bya oun pia vae`ae ze, laephi ccungccaw`ae ryte seibe ah thua
         khyh nawlan oh Bawipaw nynh aening kha phe oun thuihei vae.
         33 Tukeiccu ka uteno`ae ae lan pynkheihlan he na thua vae oh ze, lukheit te lukheit
         la ngawkuh bua oh.
         34 Te he na pumku vae oh ze byapianaw kalan ae thuakhae khyh nawlan oh, lukhakheit nynh
         a vuelaw ze, amaw inn kya la ae sah. Te tuhlaepaw tuh he kae thua te kou angaekuh
         lante kae khan cih.

1 Uteno`ae nanning nynh muisaw lasung`ae konglang ny leite na um lan oh paw ka ry khyh.
         2 Nanning tuh Zenta`ae na la thua oh paw, ae la cciakhae oh zah byahothya leipaw e
         zohtuh`ae kalan ae la thuakhae oh paw kha na ny oh.
         3 Tukeiccu Pachia Muisaw liate a ho paw ccungccaw hung nynh sanmah Jesu kha thyalaw
         kho khyh, te Thyaa Muisaw liate holeite hung nynh sanmah Jesu tuh Bawipaw nynh thua
         cite ho kho khyh cipaw kha kae nysah oh.
         4 Lasung`ae aphuinphuin a um, thuasalama Muisaw ccangkheit nynh a um.
         5 Pachia ryalawnaw aphuinphuin a um, thuasalama Bawipaw lukheit nynh a um.
         6 Te ryalawpaw aphuinphuin a um, thuasalama pawpaw kya balyn marya ryalah paw Pachia
         ccangkheit rou nynh a um.
         7 Thuasalama ccungccaw balyn thanenaw hanlan Muisaw kya-e langsapyakunaw kha milu raveih
         pya athua.
         8 Pawccecize Muisaw liate lukheitpaw kha hawnaw bya pya athua; kha-e Muisaw liate mingccangpaw
         kha nynaw bya pya athua.
         9 Kha-e Muisaw liate mingccangpaw kha zynnaw pya athua; kha-e Muisaw liate mingccangpaw
         kha dansanaw lasung`ae pya athua.
         10 Mingccangpaw kha ngaeangnaw ryalaw khonaw a pya, mingccangpaw kha profehbya ho khonaw
         a pya, mingccangpaw kha muisaw`ae phiathyanaw a pya; mingccangpaw kha bya`ae aphuinphuin
         hothyanaw a pya, mingccangpaw kha bya`ae asuilan leihthyanaw a pya.
         11 Thuasalama hynh-e`ae balyn hynh kha-e Muisaw ccangkheit nynh ryalawpaw nynh thua,
         a ry hawte milu raveih kha lukheitcci te a neethung`ae.
         12 Pawccecize pyn tuh pynkheit thua zah pyn kya-e`ae patae a hoi, thuasalama tuh-e pyn
         pynkheit kya-e`ae balyn tuh patae mang ci`ae zemah pyn tuh pynkheit athua hawte, tuh-e
         hawte nynh Kri mah athua.
         13 Pawccecize Jew`ae athua zemah, Greek`ae athua zemah, see`ae athua zemah, a luepaw
         athua zemah, Muisaw ccangkheit liate aening balyn tuh pyn pynkheit lungkhu lang baptisma-in
         sah ah thua oh; te ah balynte Muisaw ccangkheit lungkhu lang niasah lan rae athua
         oh.
         14 Pawccecize pyn tuh pyn kya-e ccangkheit kyalya thua khyh, thuasalama patae a um.
         15 Ccu nynh, “Kae tuh kuih ka thua khyh keiccu, kae tuh pyn kya-e ka thuabua khyh,”
         a ci lanze, tuhte a ci keiccu pyn kya-e thuabua khyh tou?
         16 Te nakua nynh, “Kae tuh mit ka thua khyh keiccu, kae tuh pyn kya-e ka thuabua khyh,”
         a ci lanze, tuhte a ci keiccu pyn kya-e thuabua khyh tou?
         17 Pyn khaleih tuh mit athua lanze pawkyamou thaenaw tuh a um vae cih? Pyn khaleih tuh
         nakua athua lanze paw kyate mou amyn tuh a sue vae cih?
         18 Thuasalama atu Pachia nynh pyn kya miakaw kha amaw a lungry hawte mimaw thathyhte
         pung a nung.
         19 Te minmin balyn tuh pyn kya-e ccangkheit kyalya athua lanze, pyn tuh pawkyamou a
         um vae cih?
         20 Atu pyn kyae` ae tuh patae um zemah pyn tuh pynkheit rou nynh a um.
         21 Te mit nynh kuih kha, “Nang kae peki khyh,” ci kho lan khyh. Tuhhawte lu nynh ccu
         kha, “Nang kae peki khyh,” ci kho lan khyh.
         22 Tuhlaeze, thawzya huapaw alopaw pyn kya-e`ae tuh houh ahoboupaw nynh thua`ae.
         23 Te pyn kyaze sawtua lan eih um khyh cite ah tua oh paw kha houh sawtuanaw ah pya
         oh; te ah pyn kyaze dohoy leipaw kha houh puithya lan ah ccaan oh.
         24 Thuasalama ah pyn kyaze dohoypaw kha tuh ccaan ho vae khyh. Thuasalama pyn kyaze
         sawtuanaw aboupaw kha sawtuanaw alehua pyate Pachia nynh pyn kha a rae;
         25 ou tuhte pyn kya laesakunaw kharyh a um khyh nawlan; thuasalama pyn kya-e`ae nynh
         alokuhpaw dooihkunaw a hoi`ae ccaw cite nynh tuhte a rae.
         26 Te pyn kya-e ccangkheit nynh a teing vae ze, pyn kya-e`ae balyn pung a teing bua`ae;
         pyn kya-e ccangkheit tuh sawtua athua ze, pyn kya-e`ae balyn pung mih lungtuabua.
         27 Atu nanning tuh Kri pyn nynh na thua oh; te lu raveihte a pyn kyae` ae nynh na thua
         oh.
         28 Te Pachia nynh hynh-e`ae kha kriccawbu kya a khang`ae; tuh-e`ae tuh: masaty locceihtu`ae,
         ccangningnaw profeh`ae, ccanthungnaw ccangpatu`ae, tuhkoute athungpaw ryalaw`ae, ou
         tuhkoute ngeccih dansanaw lasung`ae, ming`ae bawngnaw`ae, ukthyanaw`ae, bya aphuinphuin
         hothyanaw`ae kha a pya`ae.
         29 Mih balynte locceihtu`ae thua zaw? Mih balynte profeh`ae thua zaw? Mih balynte ccangpatu`ae
         thua zaw? Mih balynte athungpaw ryalaw lahtu`ae thua zaw?
         30 Mih balynte ngeccih dansanaw lasung`ae a hoi`ae zaw? Mih balynte bya aphuinphuin
         ho`ae zaw? Mih balynte byaleih`ae zaw?
         31 Thuasalama ahoy huaccepaw lasung`ae kha myaryasangkae pekikuh oh. Te houh ahoy huaccepaw
         ccianaw kha kae muihsah ung cih oh.

1 Ccungccaw`ae bya te vaaw ccungccaw`ae bya kha ka ho salamah sungsakunaw ka hoi khyh
         ze, kae tuh dawkhua roiccaepaw te langchi khuapaw hawte nynh ka thua.
         2 Te kae nynh profehbyaho khonaw lasung ka hoi zah byakhupaw`ae balyn te nynaw balyn
         kha ka thaethya zemah thuasah; te mua`ae phe ka nue kho lan cia zynnaw balyn ka hoi
         zemah, sungsakunaw ka hoi khyh ze kae tuh accakaepaw nynh ka thua.
         3 Te ka hoi paw balyn kha ryachi`ae loohdang nawlan khaleih ka pya zemah thuasah, te
         ka pyn hynh maee te uku lan ka pyaku zemah, sungsakunaw ka hoi khyh ze, tuh-e nynh
         kae pawsang yn thanesah khyh.
         4 Sungsakunaw tuh a lungsae zah thawccithya; sungsakunaw tuh eiung khyh; sungsakunaw
         tuh pookuh khyh, tansakuh khyh;
         5 umtuzia dothah lante um khyh, amaw thanenaw hanlan ccungkuh khyh, zoikadeih lang
         a thinria khyh, ahoy leipaw kha tua khyh;
         6 atazae leipaw kya a lungtua khyh, thuasalama byaccing kya nynh a lungtua;
         7 pawpaw balyn kha a ngaesang kho, pawpaw balyn kha a zyn, pawpaw balyn kha a ngaehoi,
         pawpaw balyn kha phang a ngaesang.
         8 Sungsakunaw tuh athang ci um boi khyh. Thuasalama profehbyaho khonaw`ae a um zemah
         azo cih; bya aphuinphuin hothyanaw a um zemah adae cih; nynaw a um zemah phe azo cih.
         9 Pawccecize aening tuh abangasung nynh ah ny oh, abangasung nynh profehbya ah ho oh.
         10 Thuasalama accingpaw he yn thua vae te tuh, abang-asung paw kha tuh phya zosah athua
         vae cih.
         11 Ka imua lya, imua hawte nynh bya ka ho, imua hawte nynh ka ny, imua hawte nynh ka
         tua; thuasalama piccang he ka thua vae tuh imua uccaw`ae kha phya ka vua kou vae.
         12 Pawccecize atu aening tuh muinsado kya valyvaly te nynh ah muih oh; thuasalama tuin
         vae tuh mitmae hawiliakute muih lan vae. Atu kae tuh abang-asung nynh ka ny, thuasalama
         tuin vae tuh kamaw hynh ny ka thua hawte kae mah ka nyh vae cih.
         13 Te atu zynnaw, ngaehoinaw, sungsakunaw, hynh-e ccangthung hynh atyn; thuasalama hynh-e`ae
         kyaze abapi huaccepaw tuh sungsakunaw nynh thua.

1 Sungsakunaw kha pei zui oh lah muisaw lasung`ae kha peki oh, abapi lante profehbya
         na ho nawlan oh peki oh.
         2 Pawccecize ccangpaw bya a ho paw ccungccaw tuh ccungccaw`ae kalan ho khyh, thuasalama
         Pachia kalan nynh a ho. Pawccecize a hopaw kha hung nynh sanmah thaethya khyh; tuhzemah
         byakhupaw`ae kha muisaw kya nynh a ho.
         3 Thuasalama profehbya hopaw tuh thawzung tynsanaw, thawte hynawpaw te ngaengansanaw
         bya kha ccungccaw`ae kalan nynh a ho.
         4 Ccangpaw bya a ho paw tuh amaw te amaw nynh thawzung tynsaku. Thuasalama profehbya
         hopaw tuh kriccawbu kha thawzung a tynsah.
         5 Nanning balyn nynh ccangpaw bya`ae ho oh ci ka ry, thuasalama nanning nynh profehbya
         na ho nawlan oh houh ka ry. Pawccecize ccangpaw bya`ae a ho paw nynh kriccawbu thawzung
         tynsah nawlan asuilan aleih khyh ze aning laeze profehbya ho paw tuh aphutehua.
         6 Uteno`ae, atu kae nynh ccangpaw bya hote nae kalan kae thua zemah, byaphy liate,
         khyhze nynaw liate, tukhyhze profehbyahonaw liate, tukhyhze ccangpyakunaw liate kae
         hopya khyh oh ze nae hanlan pawmou athane cih?
         7 Te hiinnaw hoi leipaw uccaw`ae phyly khyhze tintang hei kha, roiccaesah vae`ae ze
         roiccaesah paw alaenaw um khyh ze, phyly tou a tu`ae, tukhyhze tintang tou a khua`ae
         cipaw kha pawtemou ny kho a um cih?
         8 Pawccecize mungkae nynh akyh leipaw roi khate accae lanze, hung nynh mou rhawtuk
         lan a paccynkuh cih?
         9 Tuhhawte nanning mah thaethya lan azoipaw bya`ae khate na ho khyh oh ze, na ho oh
         paw kha pawtemou a nyh cih`ae? Khivae kalan nynh hung na ho han cih oh.
         10 Laephipi kya bya`ae aphin patae a um cih, te kha-e`ae kyaze ccangkheit sanmah asuilan
         hoi leite um khyh.
         11 Tukeiccu bya asuilan kha kae nynh ka ny khyh ze, kha-e bya a ho paw hanlan kae tuh
         ramccangpaw nynh ka thua vae cih, a hotupaw mah kae ka hanlan ramccangpaw nynh athua
         cih.
         12 Tuhhawte nanning mah muisaw lasung`ae myarya a peki paw na thua oh hawte, kriccawbu
         thawzung tynsanaw elan houh mue lan ccung oh.
         13 Tukeiccu ccangpaw bya a ho paw nynh kha-e kha asuilan aleih kho nawlan sawsangkuh
         sah.
         14 Pawccecize kae nynh ccangpaw bya te saw ka sang ze, ka muisaw nynh sawsang, thuasalama
         ka thaethyanaw tuh pawlang um khyh.
         15 Tuhte lanze pawte? Kae tuh muisaw te saw ka sang cih zah thaethyanaw te mah saw ka
         sang cih; muisaw te law ka sah cih zah thaethyanaw te mah law ka sah cih.
         16 Tukhyh lanze, nang nynh muisaw te hythua na pya ze, a nyhbua lei`ae paw phu kya a
         umbua paw ccungccaw nynh, nang nynh lungtuabya na ho paw kha paw nynh na ho cipaw
         a thaethya khyh ze pawcihtemou “Amen” a cithya cih?
         17 Pawccecize nang nynh tuh ahoyte lungtuabya na ho ccaccing, thuasalama mingccangpaw
         tuh thawzung tynsah thuabua khyh.
         18 Nanning balyn laeze kae tuh ccangpaw bya`ae ka ho keiccu ka Pachia kalan lungtuabya
         ka ho.
         19 Tuhzemah kriccawbu kya ccangpaw bya te bya thung haw ka ho laeze, mingccang`ae kha
         mah ka ccangpya nawlan`ae, ka thaethyanaw te bya kaw pangaw ho ka ry hua.
         20 Uteno`ae, thaethyanaw kya imua`ae thua nan oh; tuhzemah athah-aruhpaw tuanaw kya
         imua taraw`ae thua oh, thuasalama thaethyanaw kya tuh piccang`ae thua oh.
         21 Mawsi Kawbya kya hynhte azeikuh: “Ccangpaw bya te, ccangpaw mung te hynhe ccungccaw`ae
         kalan bya ka ho cih, tuhzemah minmin nynh ka hopaw hynh ngaelae lan khyh`ae,” cite
         Bawipaw nynh a ci.
         22 Tukeiccu ccangpaw bya`ae tuh a zyn`ae paw hanlan thua khyh, a zyn lei`ae paw hanlan
         muihsanaw nynh thua; thuasalama profehbya hopaw tuh a zyn lei`ae paw hanlan thua khyh,
         a zyn`ae paw hanlan nynh thua.
         23 Tukeiccu kriccawbu khaleih nynh sang kheit kya pynkheihlan na thua oh zah nae balynte
         ccangpaw bya na ho oh ze, a thaethya lei`ae paw te a zyn lei`ae paw nynh oun teebua`ae
         ze, minmin nynh nanning kha na ngae vae oh ae ci lan khyh oh tou?
         24 Thuasalama nae balynte profehbya na ho oh ze, a zyn leipaw, tukhyhze a thaethya leipaw
         lukheit nynh yn teebua ze, nae balynte a seinaw na muihsakuh oh zah aning kha na zynsah
         bua oh.
         25 Ou tuhte a thinlung kya-e aphiru`ae kha langsapyaku athua vae cih; oute aning nynh
         bakhungte Pachia kha a beik vae cih zah Pachia tuh nae kya a um ccaccing cite a ho
         vae cih.
         26 Uteno`ae, tuhte lanze pawtemou? Nanning nynh pynkheihlan na thua he vae oh ze, Sam
         law a mue paw, ccangpyanaw a mue paw, ccangpaw bya a mue paw, byaphy a mue paw, asuilan
         leihthyanaw a mue paw lu raveih na um oh. Pawpaw balyn tuh thawzung tynsah nawlan
         cyi thua sah.
         27 Lukhakheit nynh ccangpaw bya a ho ze, luning, khyh ze alunghua luthung cih`ae sah,
         te lukheit koute lukheit ho`ae sah; te lukheit nynh asuilan leih sah.
         28 Thuasalama asuilan a leihtu a um khyh lanze tuh-e paw tuh kriccawbu kya daebabilan
         um sah lah amaw te amaw kalan te Pachia kalan palia ho sah.
         29 Profeh`ae luning khyh ze luthung nynh ho`ae sah lah mingccang`ae nynh hoyte tuase`ae
         sah.
         30 A pe dahung paw mingccangpaw kalan ccangkhakheit phypya athua ze, masaty a ho paw
         kha daebabilan umhin sah.
         31 Pawccecize balynte ccangku kho athua nawlan, balynte thawzungpya athua nawlan, nanning
         balyn nynh lukheit koute lukheit profehbya na ho kho oh.
         32 Te profeh`ae kya-e muisaw`ae tuh profeh`ae zakaw nynh a um.
         33 Pawccecize mithyaa`ae kya-e kriccawbu`ae balyn kya athua hawte, Pachia tuh nua-ihnua-aepaw
         a umsah paw thua khyh, thuasalama daenaw umsah paw nynh thua.
         34 Kriccawbu`ae kya nae nopi`ae tuh daetedae lang um`ae sah; pawccecize minmin tuh bya
         ho lan kaw ua thua khyh. Thuasalama Kawbya nynh mah a ho hawte zakawsangsakuh`ae sah.
         35 Te minmin nynh ccangkhakheit a ccangkury`ae ze, innvaw kya mih vawpaw`ae kha khiakuh`ae
         sah; pawccecize nopi`ae nynh kriccawbu kya bya ho lanpaw tuh maethya lan um paw nynh
         thua.
         36 Pachia bya tuh nanning kyate tou yn pou? Tukhyhze nanning kalan kyalya tou yn thua?
         37 Lukhakheit nynh amaw te amaw kha profeh lukheit nynh ka thua, tukhyhze muisaw ccungccaw
         nynh ka thua cite a tuaku lanze, nae kalan ka zei`ae paw hynh Bawipaw kya-e kawpyapaw`ae
         nynh thua cipaw kha la nyh sah.
         38 Thuasalama lukhakheit nynh a ny khyh lanze, ny lei mawte la um sah.
         39 Tukeiccu, uteno`ae, profehbyaho lanpaw hynh thawmawte peki oh lah ccangpaw bya`ae
         ho lanpaw kha la khee nan oh.
         40 Pawpaw balyn tuh ccipapya lante, kou angaekuhlante cyi thua sah.

1 Tuhlaeze, uteno`ae, phe kae hopya vae oh paw thehoypaw kha nanning bua kae hopya
         oh; kha-e kha nanning nynh mah na lawkuh oh zah kha-e kya na thadyn oh;
         2 kae hopya oh paw bya kha nanning nynh accakae paw kya na zyn khyh oh zah varyn na
         kyngku oh thua ze, nanning tuh kha-e thehoypaw liate khum na thua oh.
         3 Pawccecize kae nynh mah ka mue paw kha nanning kalan masaty kae hopyabua oh; tuh-e
         tuh: Ccathyaa thyhte Kri tuh aening seinaw hanlan a chih cipaw;
         4 te aning tuh u thua zah Ccathyaa thyhte nin thungnaw kya bua a thothui cipaw;
         5 te Sefas nynh amaw kha a muih koute luhaw laening nynh a muih`ae cipaw kha nynh thua.
         6 Tuhkoute, uteno`ae zapangaw lae nynh amaw kha vaekheihte a muih`ae. Tuh-e`ae kyaze
         alunghua tuh atu cia a hiin ung`ae; thuasalama abang tuh phe ih vae`ae.
         7 Tuhkoute James nynh amaw kha a muih; oute locceihtu`ae balyn nynh a muih`ae.
         8 Te nyathyakou, accyh phe alue vae paw kya a pui paw hawte athua paw kae nynh mah
         amaw kha ka muih.
         9 Pawccecize kae tuh Pachia kya-e kriccawbu kha a tua a sah paw ka thua keiccuze locceihtu
         cite ko lan angaekuh bua leipaw, locceihtu`ae lakuze anyaa huapaw nynh ka thua.
         10 Thuasalama Pachia thawccinaw liate nynh kae tuh ka thua thyhte kae ka thua. Te kae
         yn pya paw a thawccinaw tuh alakaw thua khyh. Thuasalama locceihtu`ae balyn laeze
         kae tuh thawte rya ka lah hua, tuhzemah kae ka thua khyh, thuasalama kae ka kya a
         um paw Pachia thawccinaw nynh thawte ryalah.
         11 Tukeiccu kae thuasah, minmin thuasah, tuhte kaening nynh phung kae ho, te nanning
         nynh na zyn oh.
         12 Atu Kri tuh a chih`ae paw kyate a thothui cite Kri kong kha ho athua ze, a chih`ae
         paw thothuinaw um khyh cite nanning lakuze abang nynh pawccemou a ci`ae?
         13 Thuasalama a chih`ae paw thothuinaw a um khyh lanze, Kri tuh thothui khyh cinawpaw
         nynh thua.
         14 Te Kri tuh a thothui khyh lanze, kaening nynh phung kae ho paw tuh accakaepaw, te
         nanning zynnaw mah accakaepaw nynh thua vae.
         15 Athua, kaening tuh Pachia kya-e ahme leipaw ccaekia`ae lang nynh oun muih vae`ae;
         pawccemacize, a chih`ae paw tuh a thothui khyh`ae ccaccing ze, Pachia nynh Kri kha
         thosah khyh cinawpaw, Pachia nynh Kri kha a thosah vae cite kaening nynh Pachia kong
         ccaekia kae khan.
         16 Pawccecize a chih`ae paw tuh a thothui khyh`ae ze, te Kri tuh thothui vae khyh.
         17 Te Kri tuh a thothui khyh ze, nanning zynnaw tuh accakaepaw nynh thua vae; nanning
         tuh nae seinaw`ae kya nynh phang na um ung oh.
         18 Oute Kri kya a ih vae`ae paw mah arohhang vae`ae.
         19 Atu e hiinnaw kya kyalya aening nynh Kri kya ngaehoinaw ah hoi oh lanze, ccungccaw`ae
         balyn kyaze aening tuh ngaethya-um huacce`ae paw nynh ah thua cih oh.
         20 Thuasalama atu Kri tuh a chih`ae paw kyate thothui zah a ih vae`ae paw kyaze masaty
         athae lang phe a tang vae.
         21 Pawccecize ccungccaw liate chinaw tuh yn thua hawte, a chih`ae paw thothuinaw mah
         ccungccaw liate nynh yn thua.
         22 Pawccecize Adam kya ccungccaw balyn a chi`ae hawte, Kri kya ccungccaw balyn hiinsah
         athua cih`ae.
         23 Thuasalama ccungccaw miakaw amaw ccyh kya a thua cih; Kri tuh masaty athae nynh thua,
         tuhkoute Kri he yn thua vae ze, Kri kya-e ccungccaw`ae a tho cih`ae.
         24 Oute Kri nynh uknaw balyn, te kawhoinaw balyn, te thungnaw kha marya he a tae koute,
         peenaw kha Paaw Pachia kalan he a ah koute laephi she athangnaw yn thua vae cih.
         25 Pawccecize rhaw`ae balyn kha a ccuphe kaw a nung kou cia, Kri nynh a uk hahe cih.
         26 Ro athua cih paw nyathyakou rhaw tuh chinaw nynh thua.
         27 Pawccecize, “Pachia nynh pawpaw balyn kha Kri ccuphe kaw marya a nung.” Thuasalama,
         “Pawpaw balyn kha amaw zakaw a nung,” cite a ho paw kya, pawpaw balyn amaw zakaw a
         nungtupaw tuh umbua khyh cipaw alangkuh.
         28 Te pawpaw balyn tuh Kri zakaw umsah he athua te, pawpaw balyn kha amaw zakaw a nungtupaw
         Pachia tuh tynre balyn kya tynre athua nawlan Ccapaw amaw mah Paaw a zakaw umsah athuabua
         cih.
         29 Tukhyh lanze, a chih`ae paw tuh kharyh a tho khyh`ae ze, a chih`ae paw hanlan baptisma-in`ae
         paw tuh pawte cyih vae cih`ae? A chih`ae paw hanlan pawccemou minmin nynh baptisma-in`ae
         te?
         30 Te pawccemou kaening so suimilan ccyh takyh vawsawrunaw kya kae thadyn?
         31 Ah Bawipaw Kri Jesu kya ka hoi paw, nanning kya ka pookunaw liate kae tuh nin takyhte
         ka chih cite tyntetyn lang ka ho ngan.
         32 Efesa khuapi kya ccungccaw cyisahnaw lante kae tuh sarepaw`ae ryte kae douku ze so,
         ka hanlan pawmou athane cih? A chih`ae paw tuh a thothui khyh`ae ze, “Aening ae oh
         sih lah neih oh sih, pawccecize awkhualan ah chih cih oh!” ci hawte nynh thua vae.
         33 La lingsakuh nan oh: “Ahoy leipaw ry mungkupaw nynh ahoypaw ziazae kha a rosah.”
         34 Dingnaw kalan tho ccavae oh lah sei nan vae oh; pawccecize abang nynh Pachia nynaw
         hoi khyh`ae. E hynh nae maethya ccaw cite nynh ka ho.
         35 Thuasalama, “A chih`ae paw nynh pawtemou a tho cih`ae? Pawtahawpaw pyn te mou minmin
         nynh oun langkuh cih`ae?” cite lukhakheit nynh a ci cih.
         36 Nang mingaeepaw, na ccou paw ccacii nynh a chi khyh lanze, hiin lan khyh.
         37 Te ccacii na tu vae ze, yn um lanpaw a pyn kha na tu khyh, thuasalama chanvui thuasah,
         ccangpaw ccacii thuasah ccacii maw kha nynh na tu.
         38 Thuasalama Pachia nynh a ry hawte pyn kha a pya, ccacii miakaw kha amaw aphin thyhte
         pyn kha a pya.
         39 Ngesaw balyn tuh alokuhpaw ngesaw cci thua khyh; thuasalama ccungccaw ngesaw phin
         kheit, rangsaw`ae ngesaw phin ccangpaw, ngasaw`ae ngesaw phin ccangpaw, te pavaw`ae
         ngesaw phin ccangpaw nynh thua.
         40 Vaawran te asekuhpaw pyn`ae um zah laephi te asekuhpaw pyn`ae mah a um. Thuasalama
         vaawran te asekuhpaw phu-enaw tuh phin kheit thua zah laephi te asekuhpaw phuenaw
         tuh phin ccangpaw nynh thua.
         41 Khuanin phu-enaw phin kheit, sawpaw phu-enaw ccangpaw, te awsi`ae phu-enaw mah ccangpaw
         nynh thua; pawccecize awsi ccangkheit te ccangkheit phu-enaw kya alae.
         42 Tuh-e hawte nynh a chih`ae paw thothuinaw mah athua. Pyn tuh aroh khopaw kya ccou
         thua zah aroh kho leipaw kya nynh thosathui athua.
         43 Sawtua leinaw kya ccou thua zah phu-enaw kya thosathui athua. Nyaanaw kya ccou thua
         zah thungnaw kya thosathui athua.
         44 Puikhaepaw pyn kha ccou athua, muisaw pyn kha thosathui athua; puikhaepaw pyn um
         zah muisaw pyn a um.
         45 Tukeiccu, “Masaty ccungccaw Adam tuh a hiinpaw ccungccaw lang yn tang,” cite azeikuh.
         Nyathyakou Adam tuh hiinnaw a pya paw muisaw nynh thua.
         46 Tuhzemah muisaw pyn hynh masaty thua khyh, thuasalama puikhaepaw pyn nynh a umty,
         tuhkoute nynh muisaw pyn tuh a um.
         47 Masaty ccungccaw tuh laephi kyate thua zah laenoi te rae paw nynh thua; luningnaw
         ccungccaw tuh vaawran kyate a um paw Bawipaw nynh thua.
         48 Laephi ccungccaw`ae tuh laephi ccungccapaw hawte nynh thua`ae. Vaawran e`ae mah vaawran
         kya-e paw hawte nynh thua`ae.
         49 Te aening tuh laephi muinsan ah ke oh hawte, vaawran ccungccapaw muinsan mah ah ke
         cih oh.
         50 Uteno`ae, chiisaw nynh tuh Pachia peenaw kha rhoccou kho lan khyh cite atu e hynh
         kae hopya oh; aroh khopaw nynh aroh kho leipaw kha rhoccou kho lan khyh.
         51 Dotua oh, byakhupaw ccangkheit kae hopah oh: Aening ah balynte marya i lei lan, thuasalama
         aening balyn tuh
         52 nyathyakou mungkae yn ccae te, sosohtari kya, mitsiphalah kya marya rulae ah thua
         cih oh. Pawccecize mungkae roi yn ccae cih zah a chih`ae paw kha aroh kho leipaw kya
         thosathui thua cih`ae zah aening tuh rulae ah thua cih oh.
         53 Pawccecize hynhe aroh khopaw nynh aroh kho leipaw khate a ccaanku hahe ho zah hynh-e
         a chih khopaw nynh a chih kho leipaw khate a ccaanku hahe aho.
         54 Tukeiccu hynh-e aroh khopaw nynh aroh kho leipaw khate he a ccaankuh te, hynh-e a
         chih khopaw nynh a chih kho leipaw khate he a ccaankuh vae te tuh, “Chinaw tuh taenaw
         nynh po a laang vae,” cite azeikuh paw Ccathyaa tuh accing vae cih.
         55 “Pou chinaw, na zunghe tuh teisangmou a um? Pou Hades, na taenaw tuh teisangmou a
         um?”
         56 Chinaw kya-e zunghe tuh seinaw nynh thua; te seinaw kya-e thawzung tuh kawbya nynh
         thua.
         57 Thuasalama ah Bawipaw Jesu Kri liate aening taenaw yn pyatupaw Pachia kalan lungtuabya
         ho thua sah.
         58 Tukeiccu ka sungsahpaw uteno`ae, Bawipaw kya nae ryalaw tuh alakaw thua khyh cipaw
         kha nyte, tynkaring lang, nue kho um lei lante um oh lah Bawipaw rya kha pei lah oh.

1 Atu mithyaa`ae hanlan khoipyapaw kong lante, Galati ram e kriccawbu`ae kalan kaw
         ka pya vae`ae hawte nanning mah la cyih bua oh.
         2 He kae thua te khoi lanpaw a um vae khyh ccaw, lonaw kyaze masaty nin khe nanning
         milu raveih nynh hythua na ccou oh thyhte nae kya-e kha ccangte la nung oh lah la
         khoi oh.
         3 Te he kae thua te hunghung zemah ccaw te naw na ccawkhae oh paw kha nae lasung cciakhae
         khylan Jerusalem lang ka saw cih`ae.
         4 Te kae mah ccia lan accan ze, minmin tuh kamaw ryte a cceihbua cih`ae.
         5 Atu Mesidonia ram po he ka khung koute nanning kalan kae thua cih (pawccecize Mesidonia
         ram kha po kae khung cih).
         6 Te ka khuaccungnaw kya, teiteilang ka ccia zemah nanning nynh nae cciakhae ccaw oh,
         nae kya ka um ze ka um cih, tukhyhze khoccihsaw hei nanning ry po ka um kho.
         7 Pawccecize laanpi kya atu nanning kha hung kae muih ry khyh oh; thuasalama Bawipaw
         nynh yn ua ze, nanning ryte khaw umkheih lan ka ngaehoi.
         8 Thuasalama Pentikos poi kyacia Efesa khua kya kae um ung cih.
         9 Pawccecize alepipaw te athanepaw thuakaw tuh kamaw elan hungpya athua, te rawsetu`ae
         mah patae a um.
         10 Te Timote nae kalan yn thua ze rinaw um leite aning tuh nanning ry a umbua ccaw la
         raeringkuh oh; pawccecize aning tuh kae hawte Bawipaw ryalaw a lah paw nynh thua.
         11 Tukeiccu hung nynh sanmah amaw kha dothatheih nan sah. Thuasalama aning nynh kamaw
         kalan yn thua nawlan, a khuaccungnaw kya daebabilan amaw kha oun saw oh; pawccecize
         uteno`ae ryte yn thua lanpaw amaw kha phang ka ngaw.
         12 Te kae unopaw Apollos konglang tuh uteno`ae ryte nae kalan yn thuabua ccaw cite thawte
         amaw kha ka hopah, thuasalama atu ccyh lya tuh aning nynh thua lan kharyh ry khyh;
         tuhzemah accyh he yn ccanthya te yn thua cih.
         13 Raeringkute ngawdo oh, zynnaw kya tynkaring lang thadyn oh, pise`ae hawte nae rawthung
         sah, nae thawsae sah.
         14 Pawpaw balyn kha nanning nynh sungsakunaw te cyih oh.
         15 Uteno`ae, Stefanas a innbyn`ae tuh Akhai ram kyaze masaty thae paw athae`ae thua
         zah minmin tuh mithyaa`ae kya-e ryalawnaw kalan mimaw te mimaw kha a pyakuh`ae cipaw
         na ny oh.
         16 Khatahaw`ae paw kalan, te kaening ryte ryalaw thawte a lah`ae paw miakaw kalan nanning
         nynh naemaw te naemaw kha na pyaku nawlan oh thawte kae ngia oh.
         17 Stefanas, Fortunatas te Akhaikus oun thua`ae paw kong ka lungtua. Pawccecize nanning
         kalan te na bou oh paw kha minmin nynh a pya`ae.
         18 Pawccecize minmin nynh ka muisaw te nae muisaw kha bua thawmuinsah`ae. Tukeiccu khahtahawpaw
         ccungccaw`ae kha nanning nynh la luung oh.
         19 Asia ram-e kriccawbu`ae nynh nanning kha ae beihlang oh. Akuila te Prisilla nynh
         mih innbyn kya um paw kriccawbu ryte Bawipaw kya nanning kha thinlung ccaccingte ae
         beihlang oh.
         20 Uteno`ae balyn nynh nanning kha ae beihlang oh. Athyaapaw myngkupaw te lukheit te
         lukheit beihlangkuh oh.
         21 Kae Paul kya-e beihlangnaw tuh kamaw ka kuih te nynh ka zei.
         22 Lukhakheit nynh Bawipaw Jesu Kri kha a sungsah khyh lanze, aning tuh thyalaw thua
         sah. Maranatha.
         23 Ah Bawipaw Jesu Kri kya-e thawccinaw tuh nae kya la um sah.
         24 Kri Jesu kya kae sungsanaw oh paw tuh nae balyn tungvaw la um sah. Amen.2 Corinthians2 Corinthians2 Corinthians2 Corinthians2 Corinthians

1 Pachia rynaw liate Jesu Kri locceihtu athua paw Paul, te kae unopaw Timote nynh Korin
         khuapi kya a um paw Pachia kya-e kriccawbu kya te Akhai ram balyn kya um paw mithyaa`ae
         balyn kya ry:
         2 Ah Paaw Pachia te Bawipaw Jesu Kri kyate thawccinaw te daenaw tuh nae kya la um sah!
         3 Ngaethya-umsanaw Paaw te ngaengansanaw balyn Pachia athua paw, ah Bawipaw Jesu Kri
         a Paaw, Pachia tuh thehoy te um sah.
         4 Pachia nynh aening ahmaw ngae oun ngansanawpaw, ngaengansahnaw khate vawsawnaw a
         tung`ae paw kha aening nynh ngae ah ngansah nawlan oh, ah vawsawnaw balyn kya aening
         kha ngae oun ngansah.
         5 Pawccecize Kri kya-e teingnaw tuh aening kya myarya alung hawte, Kri liate aening
         kya-e ngaengannaw mah myarya alung.
         6 Te kaening tuh vawsaw kae teing zemah, tuh-e tuh nae ngaengannaw hanlan te khumnaw
         hanlan nynh thua. Kaening nynh kae teingpaw, kha-e teingnaw`ae phang ngaesangnaw tuh
         accungkiapaw nynh thua. Tukhyhze kaening tuh ngaengansah kae thua ze, tuh-e tuh nae
         ngaengannaw hanlan te khumnaw hanlan nynh thua.
         7 Te nanning hanlan kaening ngaehoinaw tuh tynkaring. Nanning tuh teingnaw a neethungkuh
         bua`ae paw nynh na thua oh cipaw kae ny hawte, ngaengannaw mah a neethungkuh bua`ae
         paw nynh na thua oh.
         8 Pawccecize uteno`ae, Asia ram kya kaening kya yn thua paw vawsawnaw kha nanning ny
         leite na um lan oh paw kae ry khyh. Tou kho um lei lan, thawzung nynh taening lei
         lan, hiinnaw heize ngaehoi um vae lei lan kaening tuh phuripaw nynh oun ne.
         9 Kaening nynh kaemaw te kaemaw kae doliaku khyh nawlan, thuasalama a chih`ae paw a
         thosah paw Pachia kha kae doliaku nawlan, kaemaw tuh chi lan byapae vae paw nynh kae
         thua.
         10 Tuh-e Pachia nynh khacih alepaw chinaw kyate kaening kha oun luesah zah atu mah oun
         luesah. Amaw nynh bua oun luesah ung cih cite amaw kha kae doliakuh.
         11 Ccungccaw patae nynh kaening oun pya`ae paw lasung hanlan, ccungccaw patae nynh kaening
         ccelang lungtuabya a ho nawlan`ae nanning nynh mah sawsangnaw te pynkheihlan nae bawng
         oh.
         12 Pawccecize kaening kae pookunaw tuh e hynh nynh thua, pynsaw hawnaw te thua leite,
         thuasalama Pachia thawccinaw liate, lungthyaanaw te, te thanccingte Pachia rawrinaw
         te nynh laephipi kyahin kae um cipaw tuh kaemaw nykunawpaw thinlung nynh ccaekiakhan;
         nanning kya khate nynh houh kae um.
         13 Pawccecize nanning nynh na ria oh zah phe na thaethya vae oh paw laelan, ccangpaw
         uccaw kha nanning kalan kae zei khyh; athangnaw cia hei nanning nynh khaleih na thaethya
         cih oh cite ka ngaehoi.
         14 Nanning nynh kaening hynh abang te nae thaethya vae oh hawte, Bawipaw Jesu nin kya
         nanning tuh kaening kae pookunaw na thua oh hawte, kaening mah nanning na pookunaw
         oh paw nynh kae thua.
         15 Te nanning nynh vaeningnaw thanenaw na hoi ccaw oh cite hynh-e zynkunaw kya, kae
         tuh nanning kalan thuaty lan ka tuakuh.
         16 Te nanning kha po cciakhung lan zah Mesidonia ram lungkhu lang ccia lan, te Mesidonia
         ram kyate nanning kalan bua thua lan zah nanning nynh Judah ram lang ka khuaccungnaw
         kya nae cciakhae ccaw oh cite ka tuakuh.
         17 Tukeiccu tuhte ka tuaku lyakha zawphalae lang tou ka cyi? Tukhyhze ka paccynkupaw
         uccaw kha kamaw kya Athua, Athua, ci lante Thua khyh, Thua khyh, hung ci lan cite
         ccungccaw lante tou ka paccynku?
         18 Thuasalama Pachia tuh zyn lan um paw athua thyhte, nae kya kae hopaw bya tuh, Athua
         te Thua khyh cipaw thua khyh.
         19 Pawccecize kaening, kamaw, Silvanas te Timote nynh kae hopaw Pachia Ccapaw Jesu Kri
         tuh Athua, Thua khyh, cipaw thua khyh, thuasalama amaw kya tuh Athua ci mawcci.
         20 Pawccecize amaw kya Pachia kya-e byakinkupaw balyn tuh Athua, ci thua zah aening
         liate Pachia phuenaw hanlan amaw kya tuh Amen, ci nynh thua.
         21 Atu nanning ryte kaening kha Kri kya oun tynsah paw te aening satho oun thuh paw
         tuh Pachia nynh thua.
         22 Tuh-e Pachia nynh aening kha tazeih phe oun khia vae pyatypaw lante Thyaa Muisaw
         kha ah thinlung kya phe yn pya vae.
         23 Tuhlaeze nanning kha vawsaw kae pya ry khyh oh pawte nynh kae tuh Korin khuapi kalan
         kae thua vae khyh cipaw ka hiinnaw-muisaw tungvaw ccaekia lang Pachia kha ka koku.
         24 Nae zynnaw vawlan uknaw kaw kae hoi paw thua khyh, thuasalama nae lungtuanaw elan
         ryalahkheihtu`ae nynh kae thua; pawccecize zynnaw liate nynh nanning tuh na thadyn
         oh.

1 Thuasalama ngaethyanaw ryte nanning kalan bua kae thua lan khyh cite kamaw te kamaw
         bya phe ka paeku vae.
         2 Pawccecize kae nynh nanning kha ngae kae thyasah oh ze, kae nynh ngae ka thyasah
         paw nanning laelan hungmou kae lung yn tuasah paw tuh?
         3 Te he kae thua vae ze, lungtuanaw hoi lan ka ccan paw ccungccaw`ae kyate ngaethyanaw
         ka hoi sei khyh nawlan nynh hynh-e ccaccei hynh nae kalan ka zei; ka lungtuanaw tuh
         nae balyn lungtuanaw nynh thua cipaw nae balyn kya zynkunaw ka hoi.
         4 Pawccecize vawsawnaw pataepi kyate, lungriathaenaw kyate, mitphi patae ryte nynh
         nae kalan ka zei, nae thinlung cci ccaw cite ka zei khyh, thuasalama nanning kha pawcih
         nynh kae sungsah oh cipaw na ny oh ccaw cite nynh ka zei.
         5 Thuasalama lukhakheit nynh thinlungccinaw a pousah lanze, kamaw hynh thinlung yn
         ccisah khyh, thuasalama nae balynte azawnaw thinlung ae ccisah oh; ou tuhte nae balyn
         tungvaw eih a reipaw ka thua khyh nawlan.
         6 Ccungccaw lunghua nynh a pya`ae paw detahnaw tuh khahtahawpaw ccungccaw hanlan azaw.
         7 Phin ccang lante, nanning nynh kha-e paw kha ngaethya paleih oh lah soihbia paleih
         oh; tukhyh lanze khahtahawpaw ccungccaw kha eih ngaethyanaw nynh phe a laangsei cih.
         8 Tukeiccu kha-e paw na sungsanaw oh paw kha nanning nynh la langsapah oh cite kae
         ngia oh.
         9 Pawccecize pawpaw balyn kya nanning tuh kaw na ngae oh ta cipaw ka ny ry keiccu nynh
         hynhte ka zei.
         10 Nanning nynh ccangkhakheit na ngaethya oh paw ccungccaw kha kae nynh mah ka ngaethya;
         pawccecize kae nynh ccangkhakheit kha ka ngaethya ze, kha-e paw kha Kri malang nanning
         liate nynh ka ngaethya.
         11 Tukhyh lanze, Setan nynh aening kya ccyhhoypaw kha a lawkuh sei cih; pawccecize a
         thyaruhnaw kha ny leite ah um khyh oh.
         12 Tuhlaeze, Kri thehoypaw ho lan Troas khua lang he ka thua tuh Bawipaw nynh kae kha
         thuakaw yn hungpya.
         13 Ka neitaw Titu kha ka muih khyh keiccuze ka lungdae khyh; te minmin kha akhue ka
         dyhkuh`ae zah tuin kyate Mesidonia lang ka cceih.
         14 Atu Kri kya taenaw kalan aening kha pei yn cciakhae paw te ahmin takyh kya aening
         liate amaw nynaw mynkhuhpaw a langsakuh paw Pachia kalan lungtuabya ho thuasah.
         15 Pawccecize kaening tuh khum athua`ae paw kya thuasah, aroh`ae paw kya thuasah, Pachia
         kalan Kri kya-e mynkhuhpaw nynh kae thua.
         16 Lukheitpaw hanlan chinaw kyacia chinaw kya-e mynkhuhpaw nynh kae thua; mingccangpaw
         hanlan hiinnaw kyacia hiinnaw kya-e mynkhuhpaw nynh kae thua. E uccaw`ae hanlan hungmou
         a zaw paw a um?
         17 Pawccecize kaening tuh ccungccaw patae hawte, Pachia bya kha amia lang a zuakuh`ae
         paw kae thua khyh; thuasalama Pachia kya-e`ae hawte thinlung thanccingte, Kri kya
         Pachia malang nynh kae ho.

1 Kaening tuh kaemaw te kaemaw tou bua kae thehoysakuh? Tukhyhze nanning kalan thehoysanawpaw
         ccaw`ae khyh ze nanning kyate thehoysanawpaw ccaw`ae kha, mingccang`ae abang hawte
         kaening kae peki tou?
         2 Nanning tuh kae thinlung kya azeikuh paw ccaw, ccungccaw balyn nynh nyh`ae zah a
         ria`ae paw, kaening ccaw nynh na thua oh.
         3 Ccatui te zei paw na thua khyh oh, thuasalama a hiinpaw Pachia Muisaw te zei paw
         nynh na thua oh; lung ccalung kya zei na thua khyh oh, thuasalama thinlung kya-e ngesaw
         ccalung kya zei paw na thua oh zah kaening ryalawnaw liate raerae alangkuh lan phy
         paw Kri kya-e ccaw nynh na thua oh.
         4 Te kaening tuh Kri liate Pachia kalan tuhtahawpaw doliakunaw kae hoi.
         5 Ccangkhakheit kha kaemaw kyate oun thua paw tuaku lan kaemaw te kaemaw phe kae ccing
         cipaw thua khyh, thuasalama kaening kya-e ccingnaw tuh Pachia kyate nynh thua.
         6 Tuh-e Pachia nynh byakin thaw kya-e ryalahtu`ae olante kaening kha phe oun rae vae;
         ccaw kya-e thua khyh, thuasalama Muisaw kya-e nynh thua; pawccecize ccaw nynh tuh
         a chia, thuasalama Muisaw nynh tuh hiinnaw a pya.
         7 Thuasalama azo avae paw Mawsi mitmae phu-enaw keiccuze, Israel ccungccaw`ae nynh
         a mae kha riri a do kho lei lan`ae cia, lungphe vawlan khiate zei paw, chinaw ryalawnaw
         tuh a phu-e lan thua ze,
         8 Muisaw ryalawnaw tuh houh phu-esah thua lan khyh tou?
         9 Pawccecize seibenaw rylawnaw nynh phuenaw a hoi lanze, dingnaw ryalawnaw tuh phu-enaw
         te houh abeih cih.
         10 Pawccecize tuh-e phe beihpaw phu-enaw keiccu, langmaw phu-esah a la thua paw hei
         kha phu-enaw hoi vae khyh.
         11 Pawccecize azo avae paw nynh a phu-e lanze, po atynpaw tuh houh a phu-e.
         12 Tuhte khahtahawpaw ngaehoinaw kae hoi keiccuze kaening tuh rawhoy te nynh kae ho.
         13 Te azo lyaccya paw uccaw athangnaw kha Israel`ae nynh riri a do kho khyh`ae ccaw
         cite a mae a khungkuhpaw Mawsi hawte kae thua khyh.
         14 Thuasalama mih tuanaw-thinlung tuh phe amoh; pawccecize atunin cia Byakin Ryn rianaw
         kya tuh-e khungkupaw tuh lawpya leite phang a um ung; tuh-e khungkupaw tuh Kri kya
         nynh zosah athua.
         15 Thuasalama atunin cia hei Mawsi kawbya kha he a ria vae `ae ze, mih thinlung kha
         khungkupaw nynh phang a bong ung.
         16 Tuhzemah lukheit nynh Bawipaw kalan he a paleihkuh tuh khungkupaw kha lawpya athua
         vae.
         17 Te Bawipaw tuh Muisaw nynh thua; te Bawipaw kya-e Muisaw a umnaw tuh luenaw a um.
         18 Thuasalama aening balyn tuh lyngpyapaw mitmae lyngpya te muinsado kya do hawte, Bawipaw
         phu-enaw kha ah do oh; Bawipaw Muisaw liate rulaepaw hawte, aening tuh phu-enaw kyate
         phu-enaw kalan alokuhpaw muinsan lungkhu lang rulae ah thua cciamang oh.
         
            

         
      
   
      
         4
1 Tukeiccu kaening tuh ngaethya umsanaw kha kae ccou hawte, hynh-e ryalawnaw hynh kae
         hoi thyhte kae lungthang khyh.
         2 Thuasalama thyaruhnaw te hiin leite, Pachia bya kha ccungccaw ling nawlan mang leite,
         maethya lan um paw thuruh paw uccaw`ae kha phya kae vua vae. Thuasalama byaccing langsapyakunaw
         liate, Pachia malang ccungccaw miakaw mawtemaw nykunaw kalan kaemaw te kaemaw kha
         kae ahkuh.
         3 Thuasalama kaening kya-e thehoypaw tuh phang khung athua heize, tuh-e tuh azo lya
         ccya`ae paw kalan nynh phang khungpya athua.
         4 Pachia muinsan athua paw, Kri kya-e aphu-epaw thehoypaw awnaw nynh a zyn lei`ae paw
         kya a aw khyh nawlan, kha-e`ae tuanawthinlung kha atu she e pachia nynh phe amohsah.
         5 Pawccecize kaening nynh kaemaw kong kha kae ho khyh, thuasalama Kri Jesu tuh Bawipaw
         nynh athua cipaw, te Jesu keiccuze kaening tuh nanning see`ae nynh kae thua cipaw
         kha kae ho.
         6 Pawccecize mohnaw kyate awnaw awsah khylan, kawpyatupaw Pachia nynh Jesu Kri mae
         kya Pachia kya-e phuenaw nynawpaw awnaw kha pya khylan, ah thinlung kya phe a awsah
         vae.
         7 Thuasalama thungnaw kya-e lesae huaccenaw tuh kaening kya-e thua leite, Pachia kya-e
         athua nawlan, laephi ang`ae kya hynh-e sisua hynh kaening nynh kae hoi.
         8 Hawlang hawlang te vawsaw kae tung, tuhzemah phe miade kae thua khyh; kae lungvawsaw,
         thuasalama kae lungthang khyh;
         9 oun tua oun sah`ae, thuasalama ccaring vuasya kae thua khyh; oun khulia`ae zemah
         ro kae thua khyh.
         10 Jesu a hiinnaw kha mah kae pyn kya a langku ccaw cite Bawipaw Jesu a chinaw kha kae
         pyn kya pei kae phubia.
         11 Pawccecize Jesu a hiinnaw kha mah a chihthyapaw kae pynsaw kya a langku ccaw cite,
         Jesu keiccuze a hiin`ae paw kaening kha chinaw kalan pei oun thuakhae`ae.
         12 Tukeiccu kaening kya tuh chinaw nynh ryalah, thuasalama nanning kya tuh hiinnaw nynh
         ryalah.
         13 Te, “Kae tuh ka zyn, tukeiccu nynh ka ho,” cite azeiku thyhte, alokuhpaw zynnaw muisaw
         kha kae hoi pawte, kaening mah kae zyn, tukeiccu nynh kae ho.
         14 Bawipaw Jesu kha a thosatupaw nynh Jesu liate kaening kha mah oun thosabua cih zah
         nanning ryte amaw kalan oun umsah bua cih cite kae ny.
         15 Pawccecize ccungccaw patae nynh lungtuabya honaw liate, Pachia phu-enaw hanlan, paepaeluipaw
         thawccinaw tuh phe abia ccaw cite, pawpaw balyn tuh nanning hanlan nynh thua.
         16 Tukeiccu kae lungthang khyh. Atolang-e kae ccungccaw tuh rohsah lazemah, alungkhu
         lang-e ccungccaw tuh nin kheit koute nin kheit thawsah athua.
         17 Pawccecize sosoh kyalya teing athua paw, zawbahaepaw kae kya-e vawsawnaw nynh myaryasangkae
         akhingccipaw zungzae phu-enaw kha kae hanlan houh oun raepya.
         18 Tukeiccu muih paw uccaw`ae kha kae do khyh, thuasalama muih leipaw uccaw`ae kha nynh
         kae do; pawccecize muih paw uccaw`ae tuh sosoh nynh atyn, thuasalama muih leipaw uccaw`ae
         tuh zungzae atyn.

1 Pawccecize a laephi inn, hynh-e bu hynh ro athua lanze, kuih te rae leipaw inn, Pachia
         nynh sak paw inn, zungzae atynpaw vaawran kya ah hoi oh cipaw ah ny oh.
         2 Pawccecize vaawran a um paw aening umnawpaw ryte ccaanku lanpaw kha myarya ah peki
         oh pawte, e laephi inn kya aening tuh ah hawkhaekuh oh.
         3 Tuhte phe ah ccaanku vae oh ze, aening tuh ah sahse te oun muih vae lan khyh`ae.
         4 Pawccecize e bu kya ah um oh paw aening tuh phupaw nynh phang oun ne pawte ah hawkhaekuh
         oh; uccaw te ah ccaankuh ry khyh oh keiccu thua khyh; thuasalama a chihthyapaw kha
         hiinnaw nynh po a laang ccaw cite, aening tuh houh ccaan ah thua oh.
         5 Atu hynh-e uccaw ccaccei hanlan aening oun paccyntupaw tuh Pachia nynh thua. Tuh-e
         Pachia nynh Muisaw athua paw pyatypaw kha mah phe oun pya vae.
         6 Tukeiccu aening tuh pyn inn kya ah um lya oh tuh, Bawipaw kya ah um khyh oh cipaw
         kha nybiate, pei ah zynku oh.
         7 Pawccecize aening tuh zynnaw liate nynh ah hiin oh, muihnaw liate ah hiin khyh oh.
         8 Pyn kya um vae leite, Bawipaw ryte umkheih lanpaw kha ah ry oh zah ah zynku oh.
         9 Tukeiccu aening tuh ah um oh zemah, ah um vae khyh oh zemah, amaw lungrythuasah lanpaw
         kha nynh ah paccynku oh.
         10 Pawccecize ahoypaw thuasah, athahpaw thuasah pynsaw kya a cyi paw thathyhte milu
         raveih nynh a cyi paw kha a mue nawlan, aening balyn tuh Kri byapianaw tungkhung malang
         marya ah langkuh hahe cih oh.
         11 Tukeiccu Bawipaw rawrinaw kha nybiate, ccungccaw`ae kha kae soih`ae; thuasalama kaening
         tuh Pachia nynh hoyte ny paw nynh kae thua, naemaw nykunaw thinlung kya ny paw mah
         kae thua cite ka zyn.
         12 Pawccecize nanning kalan kaemaw te kaemaw kha bua kae thehoysakuh khyh. Thuasalama
         thinlung kya thua leite mitmuihnaw kya a pookuh`ae paw kha na khung kho nawlan oh,
         kaening hanlan na pooku nawlan oh ccyhhoypaw kha kae pya oh.
         13 Pawccecize kaening tuh lungkyh lei`ae paw kae thua ze, Pachia hanlan nynh thua, tukhyhze
         kaening tuh lungkyh`ae paw kae thua ze, nanning hanlan nynh thua.
         14 Pawccecize, ccungccaw lukheit nynh ccungccaw balyn hanlan a chi lanze, ccungccaw
         balyn tuh a chih`ae cite;
         15 te a hiin`ae paw nynh atu te mimaw hanlan hiin vae leite, mih hanlan chih zah bua
         a thothuipaw hanlan a hiin ccaw `ae cite nynh aning tuh ccungccaw balyn hanlan a chi
         cite kae tua pawte, Kri kya-e sungsakunaw nynh kaening kha umkhaeku kho lei lan rya
         oun naw.
         16 Tukeiccu atu te vae tuh hung ccungccaw sanmah pynsaw lante kae nyh vae khyh; pynsaw
         lante Kri kha kae la ny zemah atu te vae tuh tuhte kae nyh vae khyh.
         17 Tukeiccu lukhakheit tuh Kri kya a um lanze, aning tuh raethawpaw ccungccaw nynh thua;
         arynpaw uccaw`ae tuh marya azo vae; dotua, pawpaw balyn tuh athawpaw lang oun tang
         vae.
         18 Te pawpaw balyn tuh Pachia kyate nynh thua; amaw kalan aening kha Jesu Kri liate
         bua oun ccawsakuthui zah bua ccawkuthuinawpaw ryalaw kha kaening oun pya;
         19 tuhe tuh, Pachia tuh Kri kya um zah, laephi ccungccaw`ae mih cyiseinaw`ae kha ccuinpya
         vae leite, minmin kha amaw kalan bua a ccawsakuthui`ae cipaw kha nynh thua, te bua
         ccawsakuthuinawpaw bya kha kaening kalan phe oun ahpya vae.
         20 Oute atu kaening tuh Kri hanlan locceihtu`ae nynh kae thua; kaening liate Pachia
         nynh ae hy oh paw hawte, nanning tuh Pachia kalan bua ccawkuthui oh cite Kri ccelang
         kaening nynh nanning kha kae ngia oh.
         21 Pawccecize aening tuh Kri kya Pachia dingnaw ah thua nawlan oh, seinaw a nyh leipaw
         amaw kha Pachia nynh aening hanlan a seipaw lang a rae.

1 Te kaening, amaw ry pynkheihlan ryalahtu`ae nynh mah Pachia thawccinaw kha alakaw
         lang na ccou han khyh nawlan oh nanning kha kae ngia oh.
         2 Pawccecize Pachia nynh hynhte a ho: “Lehkhan lan accan ccyh kya nang kha phe kae
         thaepya vae, te khumnaw nin kya nang kha phe kae bawng vae,” a ci; dotua, atu hynh
         lehkhan lan accan ccyh nynh thua; dotua, atu hynh khumnaw nin nynh thua.
         3 Kae ryalawnaw tuh ccae athua khyh nawlan, ming`ae khuliakunaw kha pawpaw kya sanmah
         kae rae khyh.
         4 Thuasalama pawpaw kya balyn, kaening tuh Pachia ryalahtu`ae kae thuanawpaw kha kaemaw
         nynh kae langsaku: Pataepi phang ngaesangnaw kya, vawsawnaw`ae kya, ahobounaw`ae kya,
         lungvawsawnaw`ae kya;
         5 ziabuanaw`ae kya, thungsawnaw`ae kya, keisukeilae umnaw`ae kya, arupaw ryalawnaw`ae
         kya, i leite umnaw kya, haedante umnaw kyakhe,
         6 thinlung thyaanaw liate, nynaw liate, khaw teingnaw liate, thawccithyanaw liate,
         Thyaa Muisaw liate, thanccingpaw sungsakunaw liate,
         7 byaccing kyae bya liate, Pachia kya-e thungnaw liate, ranglang kuih te voilang kuih
         kya dingnaw kya-e zunghe liate,
         8 sawtuanaw te sawtua leinaw liate, ahoy leipaw te ahoypaw thaesanaw liate; hyngbya
         ho`ae paw hawte kae thua zemah, ahme`ae paw thua te;
         9 a ny lei`ae paw hawte kae thua zemah, marya a ny`ae paw thua te; a chih`ae paw hawte
         kae thua zemah, dotua oh, kaening tuh kae hiin; detah`ae paw hawte kae thua zemah,
         a chia lei`ae paw;
         10 ngaethah`ae paw hawte kae thua zemah pei lungtua`ae paw; ryachi`ae hawte kae thua
         zemah ccungccaw patae a hoirungsah`ae paw; pawsang a hoi lei`ae paw hawte kae thua
         zemah, pawpaw balyn a hoi`ae paw nynh kae thua. Hynh-e`ae kya Pachia ryalahtu`ae nynh
         kae thua cipaw kha kae langsaku.
         11 Pou Korin`ae! Kaening nynh nanning kha ccaerarihlan kae hopya vae oh, kae thinlung
         kha kobalae lang kae hungpya oh.
         12 Kaening nynh kae khawsung khyh oh, thuasalama naemaw rynaw te nynh na khawsungku
         oh.
         13 Atu kha-e kha pyaru nawlan, nanning mah nae thinlung hung oh, tuh-e tuh ccaaw`ae
         hawte nynh kae hopya oh.
         14 Zyn leitu`ae ryte anginkuh lei lante pynkheihlan taphu phukheih nan oh. Pawccecize
         dingnaw nynh kawbya einaw ryte paw vaeccawkunaw mou a hoi? Te awnaw nynh mohnaw ryte
         paw ccawkunaw mou a hoi?
         15 Te Kri nynh Belial ryte paw nawccawnaw mou a hoi? Tukhyhze zyntu nynh zyn leitu ryte
         paw bawngku buanaw mou a hoi?
         16 Te Pachia kya-e tempal nynh zohtuh`ae ryte paw nawccawnaw mou a hoi? Pawccecize Pachia
         nynh: “Minmin kya kae ka um cih zah minmin laku ka cceih cih. Kae tuh mih Pachia ka
         thua cih zah minmin tuh ka ccungccaw`ae a thua cih`ae,” a ci hawte, nanning tuh a
         hiinpaw Pachia kya-e tempal nynh na thua oh.
         17 Tukeiccu, “Minmin laku kyate pou oh lah phiakuh oh; athyaa leipaw kha hae nan oh,
         te nanning kha kae ccou cih oh, Bawipaw nynh a ci.”
         18 Te, “Kae tuh nae Paaw ka thua cih zah nanning tuh ka ccapaw`ae te ka ccanung`ae na
         thua cih oh, cite Tynre cyih khotu BAWIPAW nynh a ci.”

1 Tukeiccu sungsah`ae, tuh-e byakinpyakupaw`ae ah hoi oh thyhte, Pachia rawrinaw kya
         thyaanaw kha ccingsah te, pynsaw te muisaw nungsikunaw balyn kyate ahmaw te ahmaw
         hynh ccikankuh oh sih.
         2 Kaening hynh thinlung oun hungpah oh; kaening tuh hung ccungccaw kya sanmah kae cyihsei
         khyh, hung sanmah kae rosah khyh, hung sanmah kae hyngpah khyh.
         3 Hynhte ka hopaw tuh nanning kha seibe khylan ka ho khyh; pawccecize nanning ryte
         chikheih lan te hiinkheih lan, nanning tuh kae thinlung kya na um oh cite langmaw
         lya phe kae hopya vae oh.
         4 Nae kalan bya hopaw ka rawhoinaw tuh ale raria, nanning keiccu myarya ka pookuh;
         ngaengannaw te phe ka beih. Vawsawrunaw kae teingnaw kya balyn kae tuh myarya ka lungtua.
         5 Pawccecize Mesidonia ram lungkhu lang he kae thua te kae pynsaw hae-ungnaw hoi khyh,
         thuasalama hawlang hawlang te vawsaw kae tung; atolang tuh doukunaw a um, alungkhu
         lang tuh rawrinaw a um.
         6 Tuhzemah lungthawthang`ae paw kha ngaengansah paw Pachia nynh Titu yn thuanaw liate
         kaening kha ngae oun ngansah;
         7 te Titu yn thuanaw liate kyalya thua khyh, thuasalama nanning nynh myarya na pekinaw
         oh paw, na raw na khuinaw oh paw, kamaw hanlan myarya na zuakunaw oh paw kong kha
         aning nynh he oun hopah tuh, nae kya aning tuh ngaengansah athuanawpaw, thawzungpyanaw
         liate ngaengansah kae thua; tukeiccu kae tuh houh ka lungtua.
         8 Pawccecize ka ccaky te nanning kha ngae kae la thyasah oh hei ze, ka la ngaesiku
         zemah, atu ka ngaesikuh vae khyh; pawccecize kha-e ccaky nynh nanning kha ngae ae
         thyasah oh zemah sosoh rou nynh ngae ae thyasah oh cipaw ka muihthya.
         9 Atu ka lungtua paw tuh nanning kha ngaethyasah na thua oh keiccu thua khyh, thuasalama
         nae ngaethyanaw nynh ngaesikunaw kalan ae cciakhae oh paw te nynh ka lungtua. Pawccecize
         pawpaw kya sanmah kaening keiccu nanning nynh zonaw vaenaw na tung khyh nawlan oh,
         Pachia rynaw thyhte nynh nanning tuh ngaethyasah na thua oh.
         10 Pawccecize Pachia rynaw thyhte athua paw ngaethyanaw nynh tuh bua ngaethyakhaeku
         aho vae leipaw, khumnaw kalan a thuakhae paw ngaesikunaw kha a pousah; thuasalama
         laephipi e ngaethyanaw nynh tuh chinaw kha nynh a pousah.
         11 Pawccecize hynh-e uccaw ccaccei hynh dotua oh, nanning tuh Pachia rynaw thyhte nae
         ngaethah cipaw tuh: taemyasawkunaw, naemaw te naemaw kya lungthyaanaw, atazae leipaw
         kya thinrianaw, rawrinaw, myarya pekinaw, thawte zuapyakunaw, seibe lan um leinaw`ae
         kha nae kya a pousah. Hynh-e uccaw kya nanning tuh na thyaa oh cipaw pawpaw balyn
         kya phe na langsaku vae oh.
         12 Tukeiccu nae kalan ccaw ka zei zemah a cyihseipaw hanlan ka zei khyh, cyiseinaw a
         teingpaw hanlan mah ka zei khyh, thuasalama Pachia malang kaening nynh kae dooihnaw
         oh paw nae kya alangku nawlan nynh ka zei.
         13 Tukeiccu nae ngaengannaw kya kaening mah ngaengansah kae thua. Te nanning balyn liate
         Titu muisaw tuh bua thawmuinsah athua keiccuze, Titu kya-e lungtuanaw hanlan kaening
         tuh myaryamaw kae lungtua.
         14 Pawccecize nanning konglang amaw kya ccangkhakheit phe ka pooku vae ze, ka maethah
         khyh; thuasalama byaccing kya nanning kalan pawpaw balyn kha nae kya phe ka ho vae
         hawte, tuhhawte Titu malang kae pokunaw tuh mah thanccingpaw nynh thua.
         15 Te rawrinaw te thyngkute amaw na lawku oh paw, nae balyn kawngaenaw kha aning nynh
         he a liathui tuh, nanning ae sungsanaw oh paw tuh houh ale.
         16 Tukeiccu pawpaw balyn kya nanning kya zynkunaw ka hoi pawte kae tuh ka lungtua.

1 Tuhlaeze uteno`ae, Mesidonia ram e kriccawbu`ae kya pya athua paw Pachia thawccinaw
         kha kaening nynh nanning kae nysah bua oh;
         2 minmin tuh mih vawsawnaw kyaze alepipaw syntawnaw kya mih lungtuanaw phe abia paw,
         te myarya mih ryachiccih pite mih hysanaw kya-e hoirungnaw`ae kya phe abia paw kha
         kae nysah bua oh.
         3 Pawccecize cyi khonaw thyhte, athua, cyi khonaw laelan hysah te pya rynaw a hoi`ae
         cite kae nynh ccaekia ka khan;
         4 mih lasung kha kae lawku nawlan te mithyaa`ae ryalawpyanaw kya kaening bawngku bua
         nawlan, arangte kaening kha thawmawte oun ngia`ae.
         5 Te kaening nynh kae la ngaehoi laelan, Pachia rynaw thyhte mimaw te mimaw kha Bawipaw
         kalan masaty pyakuh`ae zah kaening kalan mah a pyakuh`ae.
         6 Tukeiccu Titu nynh nanning kya phe a tho vae hawte, kha-e thawccinaw kha nanning
         kya mah phe a thangsah nawlan, kaening nynh amaw kha thawte kae ngia.
         7 Tuhte nanning tuh zynnaw kya, byahonaw kya, nynaw kya, thawte zuakunaw kya, te kaening
         nae sungsanaw oh kya, pawpaw kya miakaw na hoirung oh hawte, hynh-e thawccinaw kya
         mah hoirungbua oh.
         8 Kawpyapaw liate ka ho khyh, thuasalama mingccang`ae nynh thawte zuakunaw liate, nanning
         kya-e sungsakunaw tuh thanccingpaw athua te thua khyh paw kha nynh kae syntaw ho.
         9 Pawccecize, amaw ryachinaw liate nanning na hoirung nawlan oh, aning tuh a hoirung
         zemah nanning keiccuze a rya yn chi cite ah Bawipaw Jesu Kri kya-e thawccinaw kha
         na ny oh.
         10 Te hynh-e kya tuanawroihnaw kae pya oh. Inkhawkum cyi lan na ry oh zah phe na tho
         vae oh paw rya kha po cyi lanpaw kyalya thua leite;
         11 kha-e na cyi oh paw kha atu phe na thangsah hahe lan oh paw tuh nae hanlan ahoypaw
         nynh thua; cyi ry lan paccynkunaw a um hawkhate, na hoi oh paw kyate phe thangsanaw
         mah a um cih.
         12 Pawccecize pya rynaw thinlung masaty a um lanze, ccungccaw nynh a hoi leipaw thyhte
         thua leite, a hoi paw thyhte a pya paw kha ccoupya athua.
         13 Pawccecize mingccang`ae kha luesah lan zah nanning kha phurisah lan cite ka hory
         paw thua khyh;
         14 thuasalama a nginkunaw liate, atu lya nanning paepaelui lan na hoi oh paw nynh minmin
         hobounaw kha a pyabua nawlan, te minmin paepaelui lan hoi paw nynh mah nanning hobounaw
         kha a pyabua nawlan, ou tuhte nginkunaw a um nawlan nynh ka hory.
         15 Ccathyaa kya, “Pataepi a ccakhungkuh paw nynh alaepaw hoi lae khyh, pyhtari a ccakhungkuh
         paw nynh hobounaw hoi khyh,” cite azeiku hawte nynh thua.
         16 Thuasalama nanning hanlan ka hoi paw te alokuhpaw thanccingte tuapyanaw kha Titu
         thinlung lungkhu lang a phangtupaw Pachia kalan lungtuabya ho thua sah.
         17 Pawccecize kae hynawpaw kha nawccaw kyalya thua leite, houh a zuakuhpaw athua pawte
         amaw lungthote nae kalan a cceih.
         18 Te thehoypaw honaw kya, kriccawbu`ae balyn kya thehoy po a ccou paw uno lukheit kha
         Titu ryte kaening nynh kae saw;
         19 tuh kyalya thua khyh, thuasalama hynh-e lasung ry, kaening ryte khuaccungkheih lan
         kriccawbu`ae nynh a po`ae paw mah athua. Tuh-e lasung tuh Bawipaw amaw phu-e nawlan,
         te a paccynkuh paw nae thinlung kha langsaku khylan kaening nynh kae nee.
         20 Hynh-e myarya alungpaw lasung kae neethungnaw kyahin, hung ccungccaw nynh sanmah
         kaening hynh yn ccae khyh nawlan kae raeringkuh.
         21 Bawipaw mitmuihnaw kya kyalya thua leite, ccungccaw`ae mitmuihnaw kya mah ahmepaw
         uccaw kha kae pyabua paw nynh thua.
         22 Te minmin ryte kae unopaw kha kaening nynh kae saw. Aning tuh uccaw patae kya myarya
         a zuakuhpaw nynh thua cipaw pei kae langsaku he, thuasalama atu nae tungvaw zynkunaw
         alepi a hoi keiccuze houh a zuakuhpaw nynh thua.
         23 Titu kong kha lukhakheit nynh a khia ze, aning tuh kamaw ryte kae mungkuhpaw, te
         nanning te asekuh lante rya kae lahkheihpaw nynh thua. Tukhyhze kae uno`ae kong a
         khiapaw a um ze, minmin tuh kriccawbu`ae kya-e locceihtu`ae, Kri kya-e phu-enaw nynh
         thua`ae.
         24 Tukeiccu minmin kalan te kriccawbu`ae malang nae kya-e sungsakunaw ccaekia te nanning
         hanlan kae pookunawpaw kha langsapah oh.

1 Mithyaa`ae hanlan ryalawpyanaw te asekuh lante nae kalan ccaw zei lanpaw tuh ka hanlan
         ccungkiapaw thua khyh.
         2 Pawccecize na bawngrynaw oh paw kha ka ny, kha-e hanlan inkhawkum te Akhai ram um`ae
         paw tuh paccynkute a um vae`ae cite Mesidonia`ae kalan nanning kong ka pookuh; te
         nae kya-e rynaw pipi nynh ccungccaw patae kha myarya lungthosah`ae.
         3 Tuhzemah nanning kong kae pookunawpaw tuh e kya alakaw athua khyh nawlan, phe ka
         ho vae hawte nanning nynh na paccynku nawlan oh cite uno`ae kha nae kalan kae nynh
         kae saw`ae.
         4 Tukhyh lanze, Mesidonia`ae nynh kamaw ryte mang oun thuabua`ae zah nanning paccynku
         leite na um oh paw kha oun muih`ae ze, nanning nae maethah cih cipaw thua leite, rawhoy
         te kae pookupaw kya kaening kae maethahsei cih.
         5 Tukeiccu langmaw bya phe na kinku vae oh paw, hysah te lasung pya paw kha na la paccynty
         nawlan oh nae kalan cciaty lan, uno`ae kha hy aho cite ka tuaku. Tuhte kha-e lasung
         tuh pya lan hysah leipaw uccaw hawte thua leite, hysahnaw te paccynty paw athua nawlan
         nynh thua.
         6 Thuasalama pyhtari ccacii a vua paw nynh tuh pyhtari nynh a rue cih, te pataepi ccacii
         a vua paw tuh pataepi a rue cih, cipaw hynh nyh oh.
         7 Ccungccaw miakaw nynh a thinlung kya a tuaku hawte pya sah, hysah leinaw te pya nan
         sah, pya khyh ze hoy khyh cipaw thinlung te pya nan sah, pawccecize lungthote a pyatupaw
         kha Pachia nynh a sungsah.
         8 Te pawpaw balyn kya nanning tuh ahobou lei lan khaleih pei na hoi oh zah, ahoypaw
         ryalaw miakaw hanlan paepaelui lan na hoi nawlan oh, thawccinaw balyn kha nae hanlan
         phe biasah lan Pachia tuh a cyih kho.
         9 “Aning nynh phe apazaesaku vae; aning nynh ryachi`ae kha phe a pya vae`ae; a dingnaw
         tuh zungzae cia a tyn,” cite azeiku hawkhate nynh thua.
         10 Atu ccaciivuatupaw hanlan ccacii kha pya zah looh hanlan sanlou a pyatupaw nynh ccacii
         na vua oh paw kha ae pungsathungpah oh sah lah nae dingnaw athae`ae kha ae lungsathungpah
         oh sah.
         11 Hysanaw te na pya nawlan oh nanning tuh pawpaw kya balyn hoirungsah na thua oh, tuh-e
         nynh kaening liate Pachia kalan lungtuabya a hosah cih`ae.
         12 Pawccecize hynh-e ryalaw neethungnaw nynh mithyaa`ae hobounaw kyalya kha a pyabua
         paw thua leite, Pachia kalan lungtuabya ho paw patae kha mah phe a biasah.
         13 Hynh-e ryalawnaw langsakunaw liate, Kri thehoypaw na lawku oh paw kawngaenaw elan
         te ccungccaw balyn kha hysah te na neethung oh paw elan, minmin nynh Pachia kha phu-esah`ae.
         14 Nae kya um paw myarya asungpaw Pachia thawccinaw keiccuze, nae hanlan saw a sang`ae
         tuh nanning kha myarya ae ngae oh.
         15 Ho kho um leipaw a lasung hanlan Pachia kalan lungtuabya ho thua sah!

1 Nanning na umnaw oh kya zakawsangsakuhpaw, thuasalama na um leinaw oh kya nanning
         kalan a rawthungpaw, kae, Paul kamaw nynh Kri kya-e nevyalyanaw te thawcci lungnenaw
         liate nanning kha kae ngia oh.
         2 Thuasalama kaening kha pynsaw rynaw thyhte a hiin`ae paw hawte kaening kha oun tua`ae
         paw ccungccaw abang kha rawse lan, zynkunaw te rawhoysaku lan ka tuakupaw kha he kae
         thua vae ze raw ka hoysaku vae khyh nawlan kae ngia oh.
         3 Pawccecize kaening tuh pynsaw lante kae hiin zemah, pynsaw rynaw thyhte kaening nynh
         rhaw kae dou khyh.
         4 Pawccecize kaening rhawdounawpaw zunghe`ae tuh pynsaw zunghe`ae thua khyh, thuasalama
         khuarhawhohung` ae kha tingsah bung nawlan Pachia kya-e a thawsaepaw zunghe`ae nynh
         thua.
         5 Kha-e zunghe`ae tuh eikunaw`ae thuasah, te Pachia nynaw a rawsepaw amaw te amaw a
         tansakuhpaw, ahangpaw uccaw miakaw kha thuasah sawbung nawlan, tuanaw miakaw kha Kri
         kawngae sah khylan seetangnaw kalan a thuakhae paw nynh thua.
         6 Te nanning kawngaenaw tuh he accing te kawngae lei`ae paw balyn kha detah khylan
         paccynkute kae um.
         7 Nanning nynh atolang alangku thyhte tou uccaw`ae kha na do oh? Lukhakheit nynh Kri
         kya-e nynh ka thua cite amaw te amaw a zynku lanze, aning tuh Kri kya-e athua hawte
         kaening mah Kri kya-e nynh kae thua cipaw, hynh-e hynh aning nynh bua tuabia sah.
         8 Pawccecize, nanning ro nawlan thua leite, nanning tynsathung nawlan Bawipaw nynh
         kaening oun pya paw kae kya-e kawhoinaw kong kha kae nynh houh ka pokhaeku zemah,
         ka maethyakhaekuh lan khyh.
         9 Ccaky`ae khate nanning kha ae fu ae raw oh paw ka thuasei zya.
         10 Pawccecize, minmin nynh, “A ccaky`ae tuh a khingcci zah a thung, thuasalama a pyn
         phang umnaw kya tuh a nyaa, te a byaho pawlang um khyh,” a ci`ae.
         11 Kaening tuh kaemaw kae um khyh lya ccaky kya um paw bya thyhte kae thua hawte, kaemaw
         kae umnaw zemah kae cyisahnaw kya khahawte nynh kae thua mamin, cipaw kha khahtahawpaw
         ccungccaw nynh tuabia sah.
         12 Pawccecize mimaw te mimaw thehoysakuh`ae paw ryte kaemaw hynh kae riakuh bua ngan
         khyh, kae khinkhiakuh ngan khyh. Thuasalama mimaw te mimaw kha toukuh`ae zah, mimaw
         te mimaw a khinkhiakuh`ae paw, minmin tuh haw khyh`ae.
         13 Tuhzemah po alue lante kaening nynh kae pookuh lan khyh, thuasalama Pachia nynh kaening
         oun pya paw a loori lungkhu nynh kae pooku, tuh-e a loori nynh nanning kha phe ae
         khungbia oh.
         14 Pawccecize nanning kalan kae phah leipaw olante hawte, kaemaw te kaemaw kha po alue
         lang kae dyngkuh khyh; pawccecize Kri thehoypaw ryte nynh nae kalan po kae thua.
         15 Kaening nynh po alue lante, ccangpaw ccungccaw`ae ryalaw kya kae pookuh khyh; thuasalama
         nae zynnaw tuh a kaethung thyhte, nanning liate kaening tuh kae kya-e a loori kya
         myarya kosah kae thua cih cite ngaehoinaw kae hoi.
         16 Ou tuhte nanning na umnaw oh khunglang kaening nynh thehoypaw kae ho nawlan te ccangpaw
         ccungccaw nynh phe a cyity vae paw a loori kya kae pooku khyh nawlan nynh thua.
         17 Thuasalama, “A pookuhpaw ccungccaw tuh BAWIPAW kyakhe pookuh sah.”
         18 Pawccecize amaw te amaw thehoysakuhpaw kha tuh Bawipaw nynh nawccawkhaepaw thua khyh,
         thuasalama Bawipaw nynh thehoysah paw rou kha nynh nawccawkhaepaw athua.

1 Ka ngaeenaw kyahin nanning nynh sosoh oun ngaesangpah oh ci ka ry, te nae ngaesangpya
         ccaccing oh.
         2 Pawccecize kae tuh Pachia lante thawsianaw khate nae hanlan ka thawsia. Pawccecize
         kae nynh nanning kha athyaapaw liaccady hawte Kri kalan kae pya ccaw oh cite vawpaw
         lukheit kalan nanning kha phe kae chiapya vae oh.
         3 Thuasalama fupaw nynh a thyaruhnaw liate Evi kha a ling hawte, phinkhakheit lante,
         nae thinlung-tuanaw`ae tuh Kri kya um paw thinlung thyaanaw kyate oun rohsei cih cipaw
         ka thinphang.
         4 Pawccecize nae kalan yn thua paw nynh, kaening nynh kae ho leipaw ccangpaw Jesu kong
         kha a ho lanze, tukhyhze nanning nynh na ccou lei oh paw, phin ccangpaw muisaw kha
         na ccou oh ze, tukhyhze nanning nynh na lawku lei oh paw phin ccangpaw thehoypaw kha
         na lawku oh ze, kou hoy lang la ngaesang oh.
         5 Pawccecize abapi huapaw locceihtu`ae laeze kae tuh kharyh ka nyaahua khyh cite ka
         tuaku.
         6 Kae tuh byahonaw kya a thya leipaw ka thua zemah, nynaw kya tuh tuhte ka thua khyh.
         Thuasalama kaening tuh nanning laku pawpaw balyn kya khaleih kae langkuh.
         7 Nanning hangthung na thua ccaw oh cite kamaw te kamaw zakawsangsaku te, Pachia thehoypaw
         nae kalan alakaw te kae hopya oh keiccu, kae tuh seinaw ka rae tou?
         8 Nanning hanlan ryalawpya khylan ccangpaw kriccawbu`ae kya-e uccaw kha lawkute kae
         nynh ka lua`ae.
         9 Kae tuh nanning ryte ka um lya, ka ho ka bou lyakha, hung sanmah ria ka thaesah khyh;
         pawccecize kae ka ho ka bou paw kha Mesidonia langte oun thua`ae paw uno`ae nynh phe
         oun pya`ae. Pawpaw balyn kya nanning kha phurisah paw ka thua khyh nawlan kamaw te
         kamaw ka raeringkuh, tuhte po ka raeringkuh cih.
         10 Kri kya-e byaccing tuh kamaw kya a um thyhhawte, Akhai pee`ae lungkhu kya hung nynh
         sanmah hynh-e ka pookunawpaw hynh oun khee lan khyh.
         11 Pawccemou? Nanning kha kae sungsah khyh oh keiccu tou? Pachia a nyh.
         12 Thuasalama ccyhhoypaw a muery`ae paw nynh kaening hawte ming`ae nynh oun tuabua`ae
         sah cite a pookunaw`ae kya, minmin nynh ccyhhoypaw a mue khyh nawlan`ae, ka cyipaw
         kha po ka cyih ung cih.
         13 Pawccecize khatahaw`ae paw tuh ahme leipaw locceihtu`ae, ccungccaw a phee`ae paw
         ryalahtu`ae, Kri kya-e locceihtu`ae lang mimaw te mimaw muinsan a rulaekuh `ae paw
         nynh thua`ae.
         14 Te ngaeangthua lanpaw thua khyh! Pawccecize Setan nynh mah amaw te amaw kha awnaw
         kya-e vaaw ccungccaw olante a muinsan kha a rulaeku.
         15 Tukeiccu a ryalahtu`ae nynh mah dingnaw ryalahtu`ae hawte mih muinsan rulaeku`ae
         paw tuh ngaeang lanpaw thua khyh; minmin athangnaw tuh mih ryalawnaw`ae thyhte nynh
         athua cih.
         16 Hung nynh sanmah kamaw hynh mingaeepaw hawte yn tua nan sah cite bua ka ho. Tuhte
         yn tua paw a um ze, kae nynh ccapyh ka pooku nawlan, kamaw hynh mingaeepaw hawte oun
         ccou oh.
         17 Ka hopaw hynh Bawipaw rynaw thyhte ka ho khyh, thuasalama hynh-e rawhoinawpaw pookunaw
         kya ngaeeccaccu lang nynh ka ho.
         18 Ccungccaw patae nynh pynsaw lante a pooku`ae pawte kae mah ka pokuh bua cih.
         19 Pawccecize naemaw tuh na haw oh pawte nanning nynh mingaee`ae kha lungtuate na ngaesangpya
         oh.
         20 Lukhakheit nynh nanning kha seetangnaw lungkhu lang ae cciakhae oh ze, lukhakheit
         nynh phe ae ae oh ze, lukhakheit nynh ae luade oh ze, lukhakheit nynh ae poonuaku
         oh ze, lukhakheit nynh nae mae kya ae bia oh ze, nanning nynh na ngaesang oh.
         21 Kaening tuh myarya kae la nyaa cipaw kae maethyanaw kha nynh ka ho. Thuasalama lukhakheit
         nynh ccangkhakheit kya a zynku lanze, kae mah ka zynkuh bua cite ngaeeccaccu lang
         nynh ka ho.
         22 Minmin tuh Hebru`ae thua tou? Kae mah ka thua. Minmin tuh Israel`ae thua tou? Kae
         mah ka thua. Minmin tuh Abraham ciihan`ae thua tou? Kae mah ka thua.
         23 Minmin tuh Kri kya-e ryalahtu`ae thua tou? Kae tuh houh ka thua cite mingaeepaw hawte
         nynh ka ho. Thawmawte houh ryalah paw, ziabuanaw riatae lei a tungpaw, atu te atu
         thung a ccah paw, chinaw rhaw`ae te atu te atu a tungkuh `ae paw nynh ka thua.
         24 Jew`ae nynh vae sungpali accing nawlan vaekheit ary lante oun bua`ae paw, vae pangaw
         ka tung.
         25 Ruising te oun bua`ae paw vaethung acih; lung te vaekheit oun deih`ae, sanphalung
         ronaw vaethung ka tung; zi kheit te nin kheit rili lungkhu ka um.
         26 Atu te atu khua ka ccung, tui kya-e vawsawrunaw, damiah`ae kya-e vawsawrunaw, ka
         ccungccaw`ae kya-e vawsawrunaw, Zenta`ae kya-e vawsawrunaw, khualipi kya vawsawrunaw,
         rangkaw kya vawsawrunaw, rili kya vawsawrunaw, ahme leipaw uno`ae laku vawsawrunaw
         kha ka tung.
         27 Bangnaw te kou arupaw ryalaw, atu te atu i leite um paw, vuelawnaw te tuihawnaw,
         atu te atu looh-ae leite um paw, akyaapaw kya te uccaw leite um paw kha ka tung.
         28 Kha-e atolang e uccaw`ae laelan, kriccawbu`ae balyn hanlan thawte ka thawsianawpaw
         nin takyh ka tungvaw a um.
         29 Kae ka nyaa khyh ze, hungmou anyaa? Kae ka lungkhu maee lang rua leite, hungmou a
         maeleihsakuh paw a um?
         30 Ka pooku lan accan lanze, kamaw ka nyaanaw`ae konglang kha nynh ka pookuh cih.
         31 Kae tuh ka hyng khyh cipaw kha zungzae thehoysah athua paw, ah Bawipaw Jesu Kri a
         Paaw, Pachia nynh phe a ny.
         32 Damaskas khuapi kya, Aretas siapharanpaw kuihkaw ram uktupaw nynh rhawkawphu ryte
         Damaskas khuapi a ngaw lyakhe, kamaw kha kyng lan yn ry.
         33 Te kae kha sua lungkhu oun phang`ae zah thanlang-aw kyate, khua lungrua kyate oun
         sahbung`ae zah ram uktupaw kuih kyate phe ka lue.

1 Ka hanlan pooku lanpaw tuh athanepaw thua khyh. Bawipaw kya-e vizin te byaphy kong
         kha ka ho ung cih.
         2 Kum haw laepali lae aro vae lyakhe Kri kya um paw ccungccaw lukheit tuh vaawran khaan
         thungnaw kalan lawthung athua paw kha ka ny, pyn ryte ta, tukhyhze pyn umbia leite
         ta cipaw ka nyh khyh, Pachia nynh a nyh.
         3 -
         4 Te kha-e ccungccapaw tuh Paradis lungkhu lang lawthung thua zah ccungccaw lukheit
         hanlan ho lan accan leipaw te ho kho leipaw bya`ae kha aning nynh a thae. Ou khahtahawpaw
         ccungccaw kha ka ny. Pyn ryte ta, tukhyhze pyn umbia leite ta cipaw ka nyh khyh, Pachia
         nynh a nyh.
         5 Khahtahawpaw ccungccaw kha ka pokhaekuh cih, tuhzemah kamaw ka nyaanaw kya laelan
         kamaw te kamaw tuh ka pookuh lan khyh.
         6 Pawccecize pooku lan ka ry zemah kae tuh mingaeepaw ka thua lan khyh. Pawccecize
         kae tuh byaccing nynh ka ho cih. Thuasalama ccungccaw lukheit nynh kamaw yn muihpaw
         laelan, kamaw kong a thae paw laelan kamaw hynh yn tuasei khyh nawlan kae tuh ho leite
         ka sungkuh.
         7 Te myarya alungpaw byaphy`ae liate tou kho lei lan cia ka tansaku sei khyh nawlan
         ka ngesaw kya hingpaw kha pya ka thua, tou kho lei lang cia ka tansaku sei khyh nawlan
         Setan kya-e locceihtupaw nynh kamaw kha vawsaw yn pya.
         8 Hynh-e uccaw hynh kamaw kyate a pou ccaw cite Bawipaw kalan vaethung ka ngiakuh.
         9 Te Bawipaw nynh kamaw kha, “Ka thawccinaw tuh na hanlan azaw; pawccecize ka thungnaw
         tuh nyaanaw kya phe ccingsah athua,” yn cipya. Tukeiccu Kri thungnaw tuh kamaw tungvaw
         atyn nawlan, ka nyaanaw`ae kya nynh lungtuate houh ka pookuh vae cih.
         10 Tukeiccu Kri hanlan teingpaw nyaanaw`ae kya, sarisaryanaw`ae kya, ryachinaw`ae kya,
         yn tua yn sahnaw`ae kya, vawsawnaw`ae kya nynh ka lungrythua. Pawccecize kae he ka
         nyaa tuh, kae tuh ka thawsae.
         11 Pookunaw kya kae tuh mingaeepaw lang nynh ka tang; nanning nynh tuhte nae nangse
         oh. Pawccecize nanning nynh kae hynh thehoysah lan ka ccan, pawccecize kae tuh pawsang
         ka thua khyh zemah lupi huapaw locceihtu`ae laeze ka nyaahua khyh.
         12 Lungccuanaw te, muihsanaw kya, khuaruarunaw te athungpaw ryalaw`ae kya, locceihtu
         ka thuanawpaw muihsanaw tuh nanning laku langsapya athua ccaccing vae.
         13 Kae tuh nae kya phuripaw ka thua khyh paw laelan, ccangpaw kriccawbu`ae laeze pawkyamou
         nanning tuh na nyaahua oh? Hynh-e ka menaw hanlan oun ngaethya oh!
         14 Dotua oh, vaethungnaw nae kalan bua thua lan ka paccynkuh. Te nanning hanlan phuripaw
         ka thua lan khyh; pawccecize nae kya-e uccaw kha ka ccungkuh khyh, thuasalama naemaw
         kha nynh kae ccung oh. Pawccecize ccaaw`ae nynh nungpaaw`ae hanlan uccaw ccypya lan
         ccan khyh, thuasalama nungpaaw`ae nynh ccaaw`ae hanlan a ccypah`ae.
         15 Te kae nynh nanning kha houhouh kae sungsah oh zah nanning nynh nae sungsahnaw oh
         tuh ryryh azyabung zemah, nae muisaw hanlan ka hoi paw kha myarya lungtuate ka thangkuh
         cih zah kamaw mah ka thangkuh ung cih.
         16 Thuasalama tuhte athua ze la thuasah, nanning kha kae nynh phupaw kae risah khyh
         oh. Tuhzemah a pheethyapaw ka thua thyhte, pheenaw te nynh nanning kha kae kyng oh.
         17 Nae kalan kae saw`ae paw lukhakheit liate, nae kya-e amia kae nynh ka lawkuh tou?
         18 Titu kha nae kalan ccia lan ka ngia zah amaw ryte uno lukheit kae nynh kae saw. Titu
         nynh nae kya-e ae lawpakuh oh tou? Kaening tuh alokuhpaw thinlungtuanaw te kae cceih
         kheih khyh tou? Alokuhpaw laanpi kha kae zui kheih khyh tou?
         19 Kaening nynh kaemaw te kaemaw hynh nae malang kae dangsaku cite tou bua nae tua oh?
         Kri kya Pachia malang nynh kaening bya kae ho. Thuasalama kou sungsah`ae paw, nanning
         tynsathungnaw hanlan nynh pawpaw balyn kha kae cyi.
         20 Pawccecize kae he kae thua vae ze, nanning kha ka ry hawte kae muih lan khyh oh paw
         te kae kha na ry oh hawte nae muih lan khyh oh paw ka thinphang; nae kya eikunaw,
         eiungkunaw, thinrianaw, peku maekunaw, thanhokunaw, milae thethyahonaw, tansakunaw,
         keisukeilae umnaw a um sei cih cipaw thuasah;
         21 kae he bua kae thua vae ze nungsikunaw, ohhuakunaw, sahpaw eih rynaw te phe sei`ae
         zah a ngaesikuh lei`ae paw patae hanlan ka raw ka khui nawlan, ka Pachia nynh kamaw
         kha nanning laku zakaw yn sangsah cih cipaw thuasah ka thinphang.

1 Hynh-e hynh nae kalan kae kae thua paw vaethungnaw nynh athua cih. “Ccaekia luning,
         tukhyhze luthung khalang liate bya miakaw tuh tynsah athua cih.”
         2 Kae nynh langmaw phe kae hopya vae oh, te vaeningnaw nae kya ka um paw hawte kae
         hopyaty vae oh; te atu nae kya ka um leite, kae bua kae thua lanze hung sanmah ka
         haang lan khyh cite langmaw a sei`ae paw te tuhlaepaw balyn kalan ccaw kae zei.
         3 Nae kya a nyaa leipaw, thuasalama athungpaw Kri nynh kamaw kya bya ho ta cipaw ccaekia
         kha na ccung oh keiccu tuh kae haang lan khyh oh.
         4 Pawccecize nyaanaw kya amaw tuh khiade athua zemah, Pachia thungnaw liate aning tuh
         bua a hiin. Te kaening mah amaw kya kae nyaa, thuasalama Pachia thungnaw liate kaening
         tuh amaw ryte nae kalan kae hiin cih.
         5 Zynnaw kya na um oh ta, na um khyh oh ta cipaw naemaw te naemaw sihseikuh oh. Naemaw
         te naemaw syntawkuh oh. Ccing khyh cite nue paw na thua khyh oh ze, Jesu Kri tuh nae
         kya a um cipaw naemaw te naemaw na nyhkuh khyh oh tou?
         6 Thuasalama kaening tuh ccing khyh cite nue paw kae thua khyh cipaw na nyh cih oh
         cite ka zyn.
         7 Atu nanning nynh ahoy leipaw kha kharyh na cyi khyh oh ccaw cite Pachia kalan saw
         ka sang. Kaening tuh nawccawkhaepaw nynh kae thua cite langsaku ry paw thua khyh,
         thuasalama kaening tuh nawccawkhae lei`ae paw hawte kae la thua zemah nanning nynh
         ahoypaw uccaw kha na cyi ccaw oh cite nynh saw ka sang.
         8 Pawccecize byaccing rawsete kaening tuh pawsang mah kae cyih kho khyh, thuasalama
         byaccing hanlan nynh kae cyi.
         9 Pawccecize kaening he kae nyaa zah nanning nae thawsae vae ze, kae lungtua; te nanning
         na ccing nawlan oh hei saw kae sangpya oh.
         10 Tukeiccu ka um khyh lya hynh e uccaw`ae hynh nae kalan ka zei. Ka um lanze ronaw
         hanlan thua leite, tynsathungnaw hanlan Bawipaw nynh kamaw yn pya paw kawhoinaw thyhte
         rehahannaw kha ka mangsei cih.
         11 Nyathyakou, uteno`ae ngedan te. Marya ccing oh. Ngaengante um oh, tuanaw-thinlung
         ccangkheit te um oh, daebabilan um oh; te sungsakunaw te daenaw Pachia tuh nanning
         ry a um cih.
         12 Athyaapaw myngkupaw khate lukheit te lukheit beihlangkuh oh.
         13 Mithyaa`ae balyn nynh nanning kha ae beihlang oh.
         14 Bawipaw Jesu Kri thawccinaw, Pachia sungsanaw, te Thyaa Muisaw vaeccawkunaw tuh nae
         balyn tungvaw kya la um sah. Amen.GalatiansGalatiansGalatiansGalatiansGalatians

1 Ccungccaw`ae kya-e locceihtu athua leipaw, ccungccaw liate mah athua leipaw, thuasalama
         a chih`ae paw kyate Jesu kha a thosatupaw Paaw Pachia te Jesu Kri liate locceihtu
         athua paw Paul,
         2 te kamaw ryte a um`ae paw uteno`ae balyn nynh Galati pee e kriccawbu`ae kha kae beihlang
         oh.
         3 Paaw Pachia te ah Bawipaw Jesu Kri kyate thawccinaw te daenaw tuh nanning kya la
         um sah.
         4 Ah Paaw Pachia rynaw thyhte hynh-e atu e ahoy leipaw she kyate aening kha luesah
         khylan cite, aening seinaw`ae hanlan Jesu nynh amaw te amaw kha a pyaku.
         5 Tuh-e Paaw kalan phu-enaw tuh zungzae te zungzae la um sah. Amen.
         6 Kri kya-e thawccinaw liate nanning ae kotu oh paw kyate ccangpaw thehoypaw kalan
         na paleihkuh kanmaw vae oh cipaw ka ngaeangthua.
         7 Tuh-e thehoypaw tuh thehoypaw ccaccing thua khyh; thuasalama nanning kha vawsaw pya
         ae ry oh zah Kri thehoypaw kha ahme leipaw lang a paleihry`ae paw ccungccaw abang
         a um.
         8 Thuasalama kaening zemah thuasah, tukhyhze vaawran kyate vaaw ccungccaw nynh zemah
         thuasah, nanning kalan kaening nynh phe kae hopya vae oh paw thehoypaw laelan ccangpaw
         thehoypaw kha a ho paw a um lanze aning tuh thyalaw thua sah.
         9 Nanning nynh phe na lawku vae oh paw thehoypaw laelan ccangpaw thehoypaw kha nanning
         kalan a ho paw a um ze, tuh-e paw tuh thyalaw thua sah, cite langmaw lya phe kae ho
         vae hawte, atu kae nynh bua ka ho.
         10 Pawccecize atu kae tuh ccungccaw kya-e maehoynaw tou ka ccungku? Tukhyhze Pachia
         kya-e tou? Tukhyhze kae tuh ccungccaw`ae lungrythuasah lan tou ka ccungku? Pawccecize
         kae nynh ccungccaw`ae lungrythuasah lan ka ccungku lanze, kae tuh Kri seepaw ka thua
         vae lan khyh.
         11 Thuasalama uteno`ae, kae nynh ka ho paw thehoypaw tuh ccungccaw kya-e thua khyh cipaw
         nanning kha kae nysah ry oh.
         12 Pawccecize kha-e thehoypaw kha kae nynh ccungccaw kyate ka mue khyh, kha-e kha hung
         nynh san yn ccangpah khyh`ae, thuasalama Jesu Kri kya-e byaphy liate nynh ka mue.
         13 Pawccecize athang vae paw ccyh kya, Jew`ae beiknaw kya ka cyisahnaw kong kha nanning
         nynh phe na thae vae oh; Pachia kya-e kriccawbu kha tou kho um lei lan ka tua ka sah
         zah ro lan ka la zuakuh.
         14 Ka minpaaw`ae kya-e phungzae`ae kha myaryamaw houh pangkhaete ka minphuin`ae kya
         kamaw te kae kum akhinkuh`ae paw patae laeze Jew`ae beiknaw kya ka la zuakuh hua.
         15 -
         16 Thuasalama Zenta`ae laku kya Jesu Kri thehoypaw kong kha ho khylan ka nung vue kyate
         kamaw yn phiatu te a thawccinaw liate yn kotupaw Pachia nynh kamaw kya a Ccapaw kong
         phy lan a lungry he thua tuh, chiisaw te khua ka rua kanmaw khyh.
         17 Kamaw laeze langmaw locceihtu athuaty`ae paw kalan Jerusalem lang mah ka cceihthung
         khyh; thuasalama Arabia ram lungkhu lang nynh ka ccia, oute Damaskas lang bua ka ki.
         18 Tuhkoute kum thung aro koute Piter te tungku khylan Jerusalem lang ka cceihthung,
         te amaw ryte nin haw laepangaw kae umkheih.
         19 Thuasalama Bawipaw a neitaw James holeite ccangpaw locceihtu`ae hung sanmah ka muih
         khyh.
         20 Atu nanning kalan ka zei`ae paw hynh, dotua oh, Pachia malang ka hyng paw thua khyh.
         21 Tuhkoute Siria te Silisia ram`ae lungkhu lang ka thua.
         22 Te Kri kya um paw Judea pee e kriccawbu`ae kalan kae tuh ka mitmae langkute ny ka
         thua khyh.
         23 Thuasalama minmin nynh, “Langmaw lya aening oun tua oun sahtupaw nynh langmaw amaw
         nynh a ro paw zynnaw kha atu amaw nynh a ho ki vae,” cite kyalya nynh a thae`ae.
         24 Oute minmin nynh kamaw keiccuze Pachia kha thehoysah`ae.

1 Oute kum haw laepali aro koute kae tuh Titu kha ka hoeibua zah Barnabas ryte Jerusalem
         lang bua kae cceihthung.
         2 Te byaphy liate ka cceihthung zah Zenta`ae laku ka hopaw thehoypaw khate minmin kha
         ka ccuepe`ae, thuasalama kae nynh ka cyi vae paw te ka cyi lei lanpaw kha pawpawte
         mah alakaw lang athua khyh nawlan sawtua lan um`ae paw kalan nynh ka makhaete ka hopya`ae.
         3 Thuasalama kamaw ryte kae um paw Titu tuh Greek paw lukheit mang athua pite vindung
         awku lan nangse khyh`ae.
         4 Te Kri Jesu kya kaening nynh kae hoi paw luenaw kha dophi lan zah kaening kha seetangnaw
         kalan thuakhae khylan cite ny leipaw ccungccaw`ae nynh aphiru lante oun thuakhae`ae
         paw ahme leipaw uteno`ae keiccu nynh tuhte a cyi`ae.
         5 Ahmepaw thehoypaw tuh nanning kya po atyn ccaw cite, kaening nynh sosoh sanmah ahme
         leipaw uteno`ae kalan kae ahkuh khyh.
         6 Thuasalama hynh-e`ae kyaze sawtua lan um`ae paw, minmin tuh hung ccungccaw athua`ae
         zemah, ka hanlan pawtua um khyh. Pachia tuh ccungccaw maedo khyh, pawccecize minmin
         te tungkupaw nynh ka phungho kha pawsang biachih khyh`ae.
         7 Thuasalama arawsekuh lante, vindung awkuh`ae paw hanlan thehoypaw kha Piter kalan
         a pya hawte, vindung awkuh lei`ae paw hanlan thehoypaw kha kamaw kalan pya athua paw
         kha minmin nynh he nyh`ae zah,
         8 (Pawccecize vindung awkuh`ae paw kalan Piter kha locceihtu thua lan ryalahtupaw nynh
         Zenta`ae kalan kae kha locceihtu thuasah lan ka kya mah ryalah kalang),
         9 rungpi hawte a tua`ae paw James, Sefas te Johan nynh kamaw pya athua paw thawccinaw
         kha he nyh`ae tuh, mimaw tuh vindung awkuh`ae paw kalan ccia lan zah kaening tuh Zenta`ae
         kalan cciasah khylan ranglang kuih nawccawkhaenaw kha kamaw te Barnabas kha oun pya`ae.
         10 Kaening nynh ryachi`ae kae ning lei lanpaw rou kha minmin nynh oun rypya`ae, tuh-e
         tuh kae nynh mah lungthote cyi lan ka nungdekupaw nynh thua.
         11 Thuasalama Antiok khua kalan Piter he yn thua tuh, aning tuh ccae lan a um keiccu
         a maedo leite ka pe.
         12 Pawccecize ccungccaw abang nynh James kyate oun thua maw`ae ze Piter tuh Zenta`ae
         ryte a aekheih`ae; thuasalama minmin he oun thua`ae tuh, Piter tuh vindung awkuh`ae
         paw rawri keiccuze nuhlang thungkuh zah Zenta`ae kyate phe a phiakuh.
         13 Te ccangpaw Jew`ae tuh Piter ryte alokuh lante a cyiruh`ae; ou tuhte minmin cyiruhnaw
         nynh Barnabas kha mah mih kalan phe a pangsah bua.
         14 Thuasalama minmin nynh thehoypaw kya-e byaccing thyhte hmerarihlan hiin khyh`ae cipaw
         he ka muih tuh, mih balyn malang Piter kha, “Nang nynh Jew ccungccaw na thua pite
         Jew`ae hawte um leite, Zenta`ae phung thyhte na um lanze, pawccemou nang nynh Zenta`ae
         kha Jew`ae phung thyhte um lan na nangse`ae?
         15 “Pynsawthuanaw lante aening tuh Jew`ae ah thua oh zah Zenta`ae misei`ae ah thua khyh
         oh.
         16 Te ccungccaw lukheit tuh Kawbya cyisahnaw`ae liate thyaaccoukuh khyh, thuasalama
         Jesu Kri zynnaw liate nynh thyaaccouku cipaw ah ny oh. Kri zynnaw liate aening tuh
         thyaaccou oh ccaw cite, Kawbya cyisahnaw`ae liate thua leite, Jesu Kri kha aening
         nynh phe ah zyn vae oh. Pawccecize Kawbya cyisahnaw`ae liate hung ccungccaw sanmah
         thyaaccou kho thua lan khyh.
         17 “Thuasalama Kri liate thyaaccouku ccaw cite aening nynh ah ccung cciamang lya oh
         heize, ahmaw te ahmaw mah misei`ae cite ah muihku oh lanze, tukeiccu Kri tuh seinaw
         ryalahtu tou a thua? Tuhte thua khyh!
         18 Pawccecize kae nynh phe ka ro vae paw uccaw kha bua ka sakthui lanze, kamaw te kamaw
         kha kawbya rohtupaw lang a raekuh paw nynh ka thua.
         19 Pawccecize Pachia hanlan ka hiin kho nawlan, Kawbya liate kae tuh Kawbya kalan ka
         chih.
         20 Kae tuh Kri ryte khiade ka thua, tuhzemah ka hiin ung. Tuhzemah kae ka hiin khyh,
         thuasalama kae ka kya Kri nynh a hiin. Atu pynsaw kya kae ka hiin paw hiinnaw tuh
         kamaw hynh yn sungsah zah kae ka hanlan amaw te amaw a pyakuh paw Pachia Ccapaw zynnaw
         liate nynh ka hiin.
         21 Pachia thawccinaw kha kae nynh ka vua khyh, pawccecize dingnaw tuh Kawbya liate a
         ccouku lanze, Kri tuh alakaw lang nynh a chihhang vae,” ka cipya.

1 Pou Galati mingaee`ae, phe a khiade vae`ae paw Jesu Kri kha nanning laku ccaerarihlan
         langsapya athua vae te, byaccing kha nanning nynh na zyn khyh nawlan oh hung nynh
         mou nanning kha phe ae mua oh?
         2 Hynh-e kyalya hynh nynh nanning kyate ny ka ry: Kawbya cyisahnaw`ae liate tou nanning
         nynh Muisaw kha na mue oh? Tukhyhze zynnaw kya-e thaenaw liate tou na mue oh?
         3 Myaryamaw na ngaee oh ang tou? Muisaw kya rya phe na tho vae oh pite, pynsaw liate
         tou atu nanning tuh ccingsah na thua oh?
         4 Uccaw patae kha alakaw lang tou na teing hang oh? Alakaw lang tou a tanghang cih?
         5 Tuhlaeze nanning kha Muisaw ae pya oh zah nanning laku thungnaw ryalahtupaw nynh
         kha-e kha Kawbya cyisahnaw`ae te tou a cyi? Tukhyhze zynnaw kya-e thaenaw liate tou
         a cyi?
         6 Tuhhawte, “Abraham nynh Pachia kha zyn zah kha-e kha a hanlan dingnaw lang riapya
         athua.”.
         7 Tukeiccu zynnaw a hoi`ae paw, minmin tuh Abraham ccaaw`ae nynh thua`ae cipaw nyh
         oh.
         8 Pachia nynh Zenta`ae kha zynnaw liate thyaaccousah cih`ae cite Ccathyaa nynh phe
         muihty zah, “Nang na kya minphuin`ae balyn nynh hythuaccou cih`ae,” cite Abraham kalan
         thehoypaw kha phe a hoty vae.
         9 Tukeiccu zynnaw a hoi`ae paw tuh a zyn paw Abraham ryte hythuaccou`ae paw nynh thua`ae.
         10 Pawccecize Kawbya cyisahnaw a doliakuh`ae paw miakaw tuh thyalawnaw zakaw nynh um`ae;
         pawccecize, “Kawbya ccauh kya cyi lan azeikuh paw balyn kha pei a zui leipaw ccungccaw
         miakaw tuh thyalaw thua sah,” cite azeikuh.
         11 Thuasalama Pachia malang hung ccungccaw sanmah Kawbya liate thyaaccoupaw um khyh
         cipaw tuh ccaerarihlan lang alangkuh. Pawccecize, “Adingpaw ccungccaw tuh zynnaw liate
         nynh a hiin cih,” a cikuh.
         12 Kawbya tuh zynnaw te sekuh khyh. Thuasalama Ccathyaa nynh, “Kawbya`ae a zui paw ccungccaw
         tuh Kawbya`ae liate nynh a hiin cih,” a ci.
         13 Pawccecize, “Thing kya sae athua paw ccungccaw miakaw tuh thyalawpaw nynh thua,”
         cite azeikuh hawte, Kri tuh aening keiccuze thyalawnaw a ccou paw thua zah Kawbya
         kya-e thyalawnaw kyate aening kha phe oun sawkhaw vae.
         14 Ou tuhte Abraham nynh a mue paw hythuanaw tuh Jesu Kri liate Zenta`ae kalan a thuabua
         nawlan, aening nynh zynnaw liate byakinpyakupaw te asekuhpaw Muisaw kha ah mue nawlan
         oh.
         15 Uteno`ae, ccungccaw`ae phung thyhte nynh ka ho. Ccungccaw lukheit kya-e byakin heize
         tynsah athua lanze, hung ccungccaw nynh san roh vae khyh, bia mah biachih vae khyh.
         16 Byakinpyakupaw`ae kha Abraham te a ciihan hanlan nynh raepya athua. Pataepaw hawte,
         “Ciihan`ae hanlan,” cite Pachia nynh ho khyh; thuasalama lukheitpaw hawte, “Na ciihan
         hanlan,” cite nynh a ho, tuh-e paw tuh Kri nynh thua.
         17 E hynh kae hopya oh; Kri kya Pachia nynh phe a tynsah vae paw byakin kha kum zapali
         sungthung alue koute a um paw Kawbya nynh roh kho vae khyh; byakinpyakupaw kha accakaepaw
         lang Kawbya nynh tangsah kho khyh.
         18 Pawccecize rho uccaw tuh Kawbya kya-e athua lanze, byakinpyakupaw kya-e thua vae
         khyh, thuasalama Pachia nynh byakinpyakupaw liate nynh Abraham kha rho uccaw a pya.
         19 Tuhte lanze pawkeiccumou Kawbya tuh yn thua? Byakinpyakupaw raepya athua paw kalan
         Ciihan a thua cia, cyiseinaw`ae keiccu nynh Kawbya tuh biachih athua. Vaaw ccungccaw`ae
         liate nynh kha-e kha ccawkunaw raetupaw kuih liate pya athua.
         20 Te ccawkunaw raetupaw tuh lukheit hanlan rou thua khyh, thuasalama Pachia tuh ccangkheit
         nynh thua.
         21 Tuhte lanze Kawbya tuh Pachia kya-e byakinpyakupaw te arawsekuh tou? Tuhte thua khyh.
         Pawccecize hiinnaw phe a pya khopaw Kawbya kha pya a la thua vae ze, thanccing lante
         dingnaw tuh Kawbya liate nynh athua vae cih.
         22 Thuasalama a zyn paw ccungccaw`ae kha Jesu Kri zynnaw liate byakinpyakupaw kha pya
         athua nawlan, Ccathyaa nynh ccungccaw balyn kha seinaw zakaw pung oun khung.
         23 Thuasalama zynnaw yn thua maw, aening tuh Kawbya zakaw nynh khung ah thua oh, nyalang
         yn langkuh vae cih paw zynnaw kalan phe oun la khawsung`ae.
         24 Tukeiccu aening tuh zynnaw liate thyaaccou ah thua nawlan oh, Kawbya tuh aening kha
         Kri kalan thuakhae khylan, aening yn ccangpatu nynh thua.
         25 Thuasalama zynnaw he yn thua koute, aening tuh yn ccangpatu zakaw ah um vae khyh
         oh.
         26 Pawccecize Kri Jesu zynnaw liate nanning balyn tuh Pachia ccaaw`ae nynh na thua oh.
         27 Pawccecize Kri lungkhu lang baptisma-in vae`ae paw nanning balyn tuh Kri kha phe
         na lawkuh vae oh paw nynh thua.
         28 Kri kya Jew paw ci um vae khyh, Greek paw ci um vae khyh, a luepaw ci um vae khyh,
         see ci um vae khyh, pise ci um vae khyh, nopi ci um vae khyh; pawccecize Kri Jesu
         kya nanning balyn tuh ccangkheitpaw nynh na thua vae oh.
         29 Te nanning tuh Kri kya-e na thua oh lanze, nanning tuh Abraham ciihan nynh na thua
         vae oh, te byakinpyakupaw thyhte rhoccoutu`ae nynh na thua vae oh.

1 Atu kae hopya oh, rhoccoutu tuh uccaw balyn kha a hoitupaw mang athua zemah, imua
         athua lungkhu balyn tuh see lukheit te alaenaw um khyh.
         2 Thuasalama a paaw nynh a khyapaw ccyh azaw mawlaezung tuh dooihtu`ae te ringtu`ae
         zakaw nynh a um ung.
         3 Tuhhawte aening mah imua`ae ah thua lya oh tuh laephipi e atakaw ccangpyanaw kya-e
         seetangnaw zakaw kya nynh ah la um oh.
         4 -
         5 Thuasalama accyh ccingnaw he yn thua tetuh Kawbya zakaw um`ae paw kha sawkhaw khylan,
         ccaaw`ae kya-e ccaawthuanaw kha aening nynh ah ccoubua nawlan oh, nopinung vue kya
         poisah zah Kawbya zakaw yn puisah paw a Ccapaw kha Pachia nynh yn saw.
         6 Te nanning tuh ccaaw`ae na thua oh keiccuze, “Abba, Apang!” cite a kosah paw, a Ccapaw
         kya-e Muisaw kha nanning nae thinlung`ae lungkhu lang Pachia nynh phe a saw vae.
         7 Tukeiccu nang tuh see na thua vae khyh, thuasalama ccapaw nynh na thua vae, te ccapaw
         na thua vae lanze Kri liate Pachia kya-e rhoccoutu nynh na thua vae.
         8 Tuhzemah langmaw nanning nynh Pachia na la ny khyh oh lyakha, pachia athua lei`ae
         paw kha nanning nynh aphungpaw lante rya na lawpya oh.
         9 Thuasalama atu nanning nynh Pachia kha phe na ny vae oh, tukhyhze Pachia nynh phe
         ae ny vae oh paw nynh a thawzyapaw, anyaapaw huhan`ae kalan pawccemou bua na paleihku
         oh? Pawccemou tuh-e kalan see lang bua tang khylan nanning nynh na ry ung oh?
         10 Nanning nynh nin`ae te sawpaw`ae, kumvaelori`ae te kum`ae kha na tuasethya oh.
         11 Kae tuh nanning kya alakaw lang nynh ryalaw phe ka law hang vae cite nanning keiccu
         ka thinphang.
         12 Uteno`ae, kae tuh nanning hawte ka thua keiccu, kae hawte nanning thuabua oh cite
         kae ngia oh; nanning nynh ka tungvaw kharyh na cyihsei khyh oh.
         13 Kae nynh ka pynsaw nyaanaw ryte nae kalan thehoypaw masaty ka ho cipaw kha nanning
         nynh na ny oh.
         14 Ka pynsaw kya ka tungpaw syntawnaw kha nanning nynh pawlangria leite na um khyh oh,
         kamaw mah nae deebia khyh oh; thuasalama Pachia kya-e vaaw ccungccapaw hawte thuasah,
         Jesu Kri hawte thuasah kamaw kha nae lehkhan oh.
         15 Tuhte lanze nanning nynh hythuanaw na ccou oh paw tuh pawmou athua? Pawccecize, athua
         kho ze nanning nynh nae mit`ae kha poh khoiku lan zah kamaw kha phe pya lan hei na
         ry oh cite langmaw nanning konglang ccaekia ka khan.
         16 Tukeiccu atu kae nynh byaccing kha nanning kae hopya oh keiccu kae tuh nae rhawpaw
         lang tou ka tang?
         17 Minmin nynh nanning ae lungmung oh paw tuh, nae hanlan ahoypaw elan thua khyh; ou
         nanning nynh minmin kha na lungmungru nawlan oh, te minmin nynh nanning kha kamaw
         kyate phiasaku lan ae ry oh paw te nynh thua.
         18 Thuasalama nanning ryte kae ka um lya kyalya ahoypaw kha myarya na lungmung lan oh
         paw thua khyh, ahoypaw kha pei na lungmung lan oh paw nynh thua.
         19 Kri kha nanning kya phe a raekuh lan cia ccaawpuinaw neitangia bua ka teingpya`ae
         paw ka ccaaw taraw`ae,
         20 atu nanning ryte um lan ka ry zah ka byaho rulaeku lan ka ry, pawccecize nanning
         kya lunghiinnaw ka hoi.
         21 Kawbya zakaw a umry`ae paw nanning, Kawbya kha phe na thae vae oh khaw? Yn hopya
         tua oh.
         22 Pawccecize Abraham nynh ccaaw`ae luning a hoi, lukheit tuh seenung ccaaw, lukheit
         tuh a luepaw nopinung ccaaw nynh thua cite Ccathyaa nynh a ho.
         23 Seenung ccaaw tuh pynsaw lante a pui paw nynh thua, thuasalama a luepaw nopinung
         ccaaw tuh byakinpyakupaw liate a puipaw nynh thua.
         24 Tuh-e`ae kong tuh tousenawpaw nynh thua: Pawccecize hynh-e nopi luning`ae tuh byakin`ae
         ccangning nynh thua; Hakar athua paw byakin ccangkheit tuh Sinai Mua kyate thua zah
         see ccaaw`ae kha a pousah.
         25 Pawccecize hynh-e Hakar tuh Arabia ram kya um paw Sinai Mua nynh thua, te atu um
         paw Jerusalem te nynh aloku. Amaw a ccaaw`ae ryte seetangnaw kya nynh um`ae.
         26 Thuasalama luki lang a um paw Jerusalem tuh aening balyn kya-e ah nung athua paw,
         a luepaw nopinung nynh thua.
         27 Pawccecize, “Ccaawsaah leipaw a tinnung nang, na lungtua sah; neitangia a teing lei
         nung nang, roisaw lah sia; pawccecize a cciataw vae`ae paw nopinung nynh vawpaw a
         hoi paw nopinung laeze ccaaw`ae patae a hoihua,” cite azeikuh.
         28 Uteno`ae, atu aening tuh Isaak hawte byakinpyakupaw kya-e ccaaw`ae nynh ah thua oh.
         29 Thuasalama pynsaw lante a pui paw ccaaw nynh Muisaw liate a pui paw ccaaw kha a tua
         a sah hawte, tuhawmawte nynh atu mah athua.
         30 Tuhzemah Ccathyaa nynh paw a ci mou? “Seenung te a ccapaw kha dae dee`ae; pawccecize
         seenung a ccapaw nynh a luepaw nopinung ccapaw ryte rhoccoutu lang tangkheih lan khyh,”
         a ci.
         31 Tukeiccu uteno`ae, aening tuh seenung ccaaw`ae ah thua khyh oh, thuasalama a luepaw
         nopinung ccaaw`ae nynh ah thua oh.

1 Tukeiccu Kri nynh aening phe oun luesah vae paw luenaw kyakhe tynkaring lang thadyn
         oh, seetangnaw kya-e taphu khate bua bawkuh nan vae oh.
         2 Dotua oh, kae Paul nynh nanning kae hopya oh paw tuh, nanning tuh vindung awkuh`ae
         paw na thua oh ze, Kri tuh nanning hanlan pawsang athanenaw um khyh.
         3 Pawccecize vindung awkuh paw ccungccaw miakaw kalan ccaekia bua ka khan paw tuh kha-e
         paw tuh Kawbya khaleih zui lan laeba umtupaw nynh thua.
         4 Kawbya liate thyaaccou`ae paw nanning miakaw hanlan Kri tuh nae hanlan pawlang tang
         vae khyh; nanning tuh thawccinaw kyate phe na khuliakuh vae oh.
         5 Pawccecize aening tuh zynnaw liate dingnaw kya-e ngaehoinaw kha Muisaw liate nynh
         phang ah ngaw oh.
         6 Pawccecize Jesu Kri kya vindung awkupaw thuasah, vindung awku leipaw mah thuasah
         pawsang thane khyh; thuasalama sungsakunaw liate ryalah paw zynnaw nynh athane.
         7 Nanning tuh kou hoy lang na ccue vae oh, byaccing kha nanning nynh na ngae khyh nawlan
         oh hung nynh mou nanning kha ae khee oh?
         8 Hynh-e soihnawpaw tuh nanning ae ko oh paw kyate yn thua khyh.
         9 Ditaripaw ransi nynh vaedi khaleih kha pung a thosah.
         10 Nanning lungccang na hoi lan khyh oh cite Bawipaw liate nae kya zynkunaw ka hoi.
         Thuasalama nanning vawsaw ae pyatu oh paw ccungccaw tuh hunghung athua zemah byapianaw
         kha a ing cih.
         11 Uteno`ae, kae nynh vindung awkunaw kong kha ka ho ung lanze, pawccemou tuasahkunaw
         kha pei ka teing ung? Tuhte ka ho lanze, vaelantung kya-e thykupawkunaw tuh phe adae
         cih.
         12 Nanning vawsaw ae pya oh paw ccungccaw`ae kha thoh bae`ae sah ci hei ka ry!
         13 Pawccecize uteno`ae, nanning tuh luenaw kalan ko na thua vae oh, tuhzemah pynsaw
         ccyhhoypaw hanlan luenaw kha mang nan oh, thuasalama sungsakunaw liate lukheit te
         lukheit ryalawpakuh oh.
         14 Pawccecize Kawbya balyn tuh, “Na innpaw kha namaw hawkhate na sungsah cih,” acikuh
         paw hynh-e bya kyahin phe accing.
         15 Thuasalama nanning nynh lukheit te lukheit na teikuh oh zah na laangku oh ze, lukheit
         te lukheit na roku khyh nawlan oh la raeringkuh oh!
         16 Te kae nynh, Muisaw te hiin oh lah pynsaw duanaw kha nanning nynh na ccingsah lang
         khyh oh, kae cipya oh.
         17 Pawccecize pynsaw rynaw tuh Muisaw rynaw te rawsekuh zah Muisaw rynaw mah pynsaw
         rynaw te arawsekuh. Hynhe` ae tuh ccangkheit te ccangkheit arawsekuh`ae; tukeiccu
         nanning nynh na cyi ry oh paw kha na cyih khyh oh.
         18 Thuasalama nanning kha Muisaw nynh ae cciakhae oh ze, nanning tuh Kawbya zakaw na
         um vae khyh oh.
         19 Pynsaw cyisahnaw`ae tuh raerae a langkuh. Tuh-e`ae tuh: milae zu milae vawpaw seikhaepaw,
         ohhuakunaw, nungsikunaw, sahpaw eih rynaw;
         20 zohtuhbeiknaw, ccungccaw nawthyanaw, huakunaw, byalungnaw, ccungingkunaw, thinria
         bungpawnaw, ahmaw hanlan kyalya tuakunaw, lungnging leinaw, ahme leipaw ccangpyakunaw,
         21 eiungnaw, ccungccaw chianaw, ruinaw, aeniapoituakunaw, te khahtahawpaw cyisahnaw`ae
         nynh thua. Khahtahawpaw uccaw`ae a cyih paw ccungccaw`ae tuh Pachia peenaw kha rhoccou
         lan khyh`ae cite langmaw lya ka ho vae hawte, kha-e`ae kong kha nanning kae hopyaty
         oh.
         22 Thuasalama Muisaw thae tuh sungsakunaw, lungpawnaw, daenaw, lungsaenaw, tuathyanaw,
         hoynaw, lungzinaw,
         23 nevyalyanaw, sungku khonaw nynh thua. Khahtahawpaw a rawsepaw kawbya um khyh.
         24 Kri kya-e ccungccaw`ae nynh tuh pynsaw te pynsaw rynaw te duanaw`ae kha phe a khiade
         vae`ae.
         25 Aening nynh Muisaw kya ah hiin oh thua ze, Muisaw kya mah cceih oh sih.
         26 Lukheit te lukheit ccyaku te, lukheit te lukheit eiungkute accakaepaw pookunaw kha
         aening nynh peki nan oh sih.

1 Uteno`ae, ccungccaw lukheit tuh seinaw kya phe a phungku lanze, muisaw ccungccaw`ae
         nanning nynh nevyalyapaw thinlung te khahtahawpaw ccungccaw kha a umtynaw kya bua
         umsah oh; namaw mah tuhounaw na tung khyh nawlan la raeringkuh.
         2 Lukheit te lukheit kya-e aripaw phupaw`ae kha duekute nanning nynh Kri kya-e kawbya
         kha la ccingsah oh.
         3 Pawccecize ccungccaw lukheit nynh pawsang athua leite thanccingpaw maman lante a
         tuaku lanze, amaw te amaw kha a lingkuh paw nynh thua.
         4 Te ccungccaw miakaw nynh amaw a ryalaw kha sihseikuh sah, te mingccangpaw kya thua
         leite amaw makhae kyakhe aning tuh lungpawnaw a hoi cih.
         5 Pawccecize ccungccaw miakaw nynh amaw a phupaw kha a phukuh cih.
         6 Bya a ccangkuh paw ccungccaw nynh a ccangpatupaw kha ahoypaw uccaw balyn khate neethungbua
         sah.
         7 Lingsakuh nan oh, Pachia tuh pawlangria leite nung kho thua khyh; pawccecize ccungccaw
         lukheit nynh ccaciivua paw kha, a vua thyhte kha-e kha bua a rue cih.
         8 Pawccecize a pynsaw hanlan ccaciivua paw nynh pynsaw kya-e aroh paw kha a rue cih;
         thuasalama Muisaw hanlan ccaciivua paw nynh tuh Muisaw kya-e zungzae hiinnaw kha a
         rue cih.
         9 Te ahoypaw ryalawnaw kya thawbang lungthang nan oh sih; pawccecize tuhte ah lungthawthang
         khyh ze, accyh he yn zawte aening nynh ah ruekuh cih oh.
         10 Tukeiccu aening nynh ccyhhoypaw ah mue oh thyhte, ccungccaw balyn hanlan ahoypaw
         cyipah oh sih. Abapi lante zynnaw kya-e innbyn`ae hanlan ahoypaw cyipah oh sih.
         11 Pawcih alepaw ccaw kha nynh kamaw ka kuih te nanning kalan ka zei cipaw na muih oh!
         12 Mimaw mih pynsaw maehoynaw a langsakuh ry`ae paw ccungccaw patae nynh nanning kha
         vindung awku lan ae nangse oh; tuhte a cyi`ae paw tuh Kri kya-e vaelantung keiccuze
         a tua a sahnaw`ae paw kha minmin nynh kae teing sei cih cite a tuaku`ae keiccu nynh
         thua.
         13 Pawccecize vindung awkuh`ae paw mimaw mah Kawbya kha zui khyh`ae. Thuasalama nanning
         nae pynsaw kya a pookury`ae pawte nynh nanning kha vindung awkuh`ae sah ci ae ry oh.
         14 Ah Bawipaw Jesu Kri kya-e vaelantung kya laelan kae nynh ka pooku lanpaw kharyh um
         khyh; tuh-e vaelantung liate laephipi tuh kae ka hanlan khiade thua vae zah kae mah
         laephipi hanlan khiade ka thua vae.
         15 Pawccecize Kri Jesu kya tuh vindung awkupaw thuasah, vindung awku leipaw thuasah
         pawsang thane khyh, thuasalama raethawpaw kha nynh athane.
         16 Hynh-e upadi phung thyhte a zui`ae paw ccungccaw`ae balyn tungvaw kya thuasah, Pachia
         kya-e Israel`ae kya thuasah, daenaw te ngaethya-umsanaw tuh la um vae sah.
         17 Atu liate hung ccungccaw nynh sanmah kamaw hynh vawsaw yn pya nan vae sah; pawccecize
         Bawipaw Jesu kya-e vaemaw daelaepaw kha ka pyn kya a phubia paw nynh ka thua.
         18 Uteno`ae, ah Bawipaw Jesu Kri kya-e thawccinaw tuh nae thinlung kya la um vae sah.
         Amen.EphesiansEphesiansEphesiansEphesiansEphesians

1 Pachia rynaw thyhte Jesu Kri kya-e locceihtu athua paw Paul nynh Efesa khua kya a
         um`ae paw mithyaa`ae te Kri Jesu kya zyn lan um`ae paw kalan kae beihlang oh.
         2 Ah Paaw Pachia te Bawipaw Jesu Kri kyate thawccinaw te daenaw tuh nae kya la um vae
         sah.
         3 Kri kya vaawran te asekuhpaw muisaw hythuanaw`ae balyn ryte aening kha hythua oun
         pyatupaw ah Bawipaw Jesu Kri a Paaw Pachia ccaccei tuh thehoy te um sah.
         4 Tuhhawte Pachia malang aening tuh sungsakunaw kya ah thyaa nawlan oh te ccaenaw a
         hoi leipaw ah thua nawlan oh, laephipi athotakaw mawze aening kha Kri kya phe oun
         po vae hawte.
         5 A lungrythuasahpaw amaw a rynaw thyhte, Jesu Kri liate amaw kalan ccaaw`ae hawte
         ccaawthuanaw khylan aening kha langmawpi te phe oun la paccynde vae.
         6 A Sungsahpaw Ccapaw kya aening oun lehkhannawpaw tuh a phuepaw a thawccinaw kha thehoysah
         khylan nynh thua.
         7 Ccapaw a thawccinaw hoirungnaw thyhte, a chii liate seinaw`ae ngaethyanaw athua paw
         sawkhawnaw kha amaw kya aening nynh ah mue oh.
         8 Tuh-e thawccinaw kha hawnaw balynte thaethyanaw te aening kalan paepaelui lan oun
         raepya vae.
         9 Amaw nynh phe a paccynkuty vae paw ahoypaw a lungrythuanaw thyhte Pachia nynh a rynaw
         kya-e byakhupaw kha aening kalan phe yn nysah vae.
         10 Ou tuhte accyh`ae accingnaw kya-e ccyhphianaw kya, aning nynh vaawran kya um paw
         te laephi kya um paw paryhte Kri amaw ccaccei kyakhe pawpaw balyn kha pynkheihlan
         sang kheit kya pung a suelua nawlan nynh thua.
         11 Amaw a khuakhannaw thyhte pawpaw balyn kha a cyihtupaw Pachia nynh amaw a eenaw thyhte
         langmawpi te phe a paccynde vae thyhte Kri kyakhe aening mah rhoccounaw kha ah mue
         oh.
         12 Ou tuhte Kri kha masaty a ngaehoikuh`ae paw aening tuh amaw phu-enaw thehoysah paw
         ah thua nawlan oh nynh thua.
         13 Nanning mah nae kya-e khumnaw thehoypaw athua paw byaccing bya kha na thae oh koute
         amaw kha na zyn oh, nanning nynh amaw kha na zyn oh koute Pachia nynh byakinpyakupaw
         Thyaa Muisaw khate nanning tuh tazeihkhia na thua vae oh.
         14 Pachia nynh a re vae paw, a hoi paw uccaw kha a sawkhaw makhia cia, tuh-e Muisaw
         tuh aening rho uccaw kya-e pyatypaw nynh thua, tuh-e tuh a phu-enaw kha thehoysah
         nawlan nynh thua.
         15 Tukeiccu Bawipaw Jesu na zynnaw oh paw te mithyaa`ae balyn na sungsanaw oh paw kha
         he ka thae tuh,
         16 nanning hanlan dae leite lungtuabya ka ho zah nanning kha ka sawsangnaw kya tyty
         kae lia oh.
         17 Saw ka sang paw tuh: ah Bawipaw Jesu Kri a Pachia, phu-enaw Paaw nynh hawnaw muisaw
         te amaw kya-e nynaw byaphy kha nanning ae pya nawlan oh,
         18 thaethya nawlan nae thinlung mit ae awsapya nawlan oh, amaw konawpaw ngaehoinaw tuh
         paw nynh thua cipaw na ny nawlan oh, te mithyaa`ae kya um paw amaw kya-e rho uccaw
         phuenaw hoirungnaw tuh paw nynh thua cipaw na ny nawlan oh,
         19 te amaw kya-e myarya athungpaw thungnaw kya-e ryalawnaw thyhte, a zyn`ae paw aening
         kalan amaw kya-e a thawsaepaw thungnaw tuh hohcih nynh ale cipaw na ny nawlan oh,
         saw kae sangpya oh.
         20 Kri kha a chih`ae paw kyate thosah zah vaawran kya amaw a ranglang khe a dahungsah
         lya, kha-e thungnaw te nynh Kri kya Paaw nynh rya a law.
         21 Alupihuanaw balyn, cyi khonaw balyn, thungnaw balyn, te ukkunaw balyn kya ahanghua
         lante a dahungsah, te atu she kyalya thua leite yn thua vae cih paw she kyacia minphukuh
         paw min miakaw balyn kya ahanghua lante a nung.
         22 Te pawpaw balyn kha Kri a ccuphe kaw marya nung zah pawpaw balyn kyaze lu lang amaw
         kha kriccawbu hanlan a pya.
         23 Tuh-e kriccawbu tuh pawpaw kya pawpaw balyn phe biasah paw amaw ccingnaw athua paw
         a pyn nynh athua.

1 Te ccouseikunaw`ae te seinaw`ae kya a chih vae`ae paw nanning kha Pachia nynh ae
         hiinsah oh.
         2 Langmaw lya nanning tuh hynh-e laephipi ccianaw thyhte kha-e`ae kya na la hiin oh,
         khivae kya-e thungnaw uktu bawi paw rynaw thyhte, kawngae lei`ae paw ccaaw`ae kya
         atu ryalah paw muisaw rynaw thyhte na la hiin oh.
         3 Tuh-e`ae laku aening balyn mah langmaw lya pynsaw rynaw te thinlung rynaw kha ccingsah
         te ah pynsaw duanaw`ae kya ah la ciakuh bua oh. Mingccang`ae hawnaw te, aening mah
         thuanaw lante thinrianaw a ccou`ae paw ccaaw`ae nynh ah la thua oh.
         4 Thuasalama ngaethya-umsanaw te phe beihpaw Pachia nynh aening kha myarya alepaw a
         sungsanaw te oun sungsah keiccu,
         5 seinaw kya ah chi oh lyakhe, Kri ryte pynkheihlan aening kha oun hiinsah vae, (thawccinaw
         liate nanning tuh khum na thua vae oh),
         6 te pynkheihlan oun thosah zah Kri Jesu kya vaawran hmin`ae kya pynkheihlan oun dahungsah
         vae.
         7 Ou tuhte yn thua lanpaw she kya myaryamaw alungpaw a thawccinaw kha a tuathyanaw
         liate Kri Jesu kya aening kalan oun langsapya nawlan nynh thua.
         8 Pawccecize thawccinaw keiccuze zynnaw liate nanning tuh khum na thua vae oh. Naemaw
         te naemaw liate thua khyh, Pachia lasung nynh thua.
         9 Ryalawnaw liate thua khyh, tukhyh lanze lukhakheit nynh phe a pookuh sei cih.
         10 Pawccecize aening tuh amaw nynh oun rae paw, ahoypaw ryalaw`ae law khylan Kri Jesu
         kya rae paw nynh ah thua oh. Tuh-e ahoypaw ryalaw`ae kya aening nynh ah hiin nawlan
         oh Pachia nynh phe a la paccynty vae.
         11 Tukeiccu langmaw lya, pynsaw kya kuih te rae paw vindung awkunaw a ccou`ae paw nynh
         nanning kha vindung awkuh lei`ae paw ae ci oh paw te pynsaw lante nanning tuh Zenta`ae
         na la thua oh paw kha liathui oh.
         12 Tuh ccyh lya nanning tuh Kri leite na la um oh paw, Israel khuaram toonaw kyate khycce`ae
         na la thua oh paw, byakinpyakupaw kya-e byakin`ae kyate mikhia`ae na la thua oh paw,
         ngaehoinaw hoi lei`ae paw, te laephipi kya Pachia leite na la um oh paw kha liathui
         oh.
         13 Thuasalama langmaw lya kou na la sawkuh oh paw nanning kha Kri chii liate Kri Jesu
         kya atu tuh naesaku na thua vae oh.
         14 Pawccecize amaw tuh aening bua ccawkunaw nynh thua. Aning nynh alaku-e arihkhawpaw
         lungrua kha pung tingsabung zah minphuin phinning kha phinkheit lang phe a rae vae.
         15 Ccangpyakunaw`ae kya a um paw, kawpyapaw`ae Kawbya athua paw rhawkunaw kha amaw pynsaw
         kya phe a rosah vae; minphuin phinning kha amaw kya athawpaw ccungccaw ccangkheit
         lang rae khylan nynh bua ccawkunaw kha a rae.
         16 Te aning nynh minphuin phinning kha pyn pynkheit kya Pachia te bua ccawsakuthui khylan
         nynh rhawkunaw kha vaelantung liate phe a maemih.
         17 Te Kri nynh yn thua zah asawnaw kya um`ae paw nanning kalan te anaenaw kya um`ae
         paw kalan daenaw thehoypaw kha a ho.
         18 Pawccecize amaw liate Muisaw ccangkheit liate aening paryh tuh Paaw kalan thua khonaw
         ah hoi oh.
         19 Tukeiccu atu nanning tuh mikhia`ae te minphuinccang`ae na thua vae khyh oh, thuasalama
         mithyaa`ae ryte khuaccaw`ae nynh na thua vae oh, Pachia innbyn kya-e`ae nynh na thua
         vae oh.
         20 Nanning tuh locceihtu`ae te profeh`ae athua paw lung-inn athonaw vawlan sakthyh paw
         nynh na thua oh, Jesu Kri amaw tuh abapi huapaw alukipaccy lung nynh thua.
         21 Amaw kya sak paw inn balyn tuh rekuhmamia lang sak thua zah Bawipaw kya athyaapaw
         tempal lang a lethung.
         22 Muisaw liate Pachia a um nawlan nanning kha mah amaw kya pynkheihlan sak na thua
         oh.

1 Tuh-e keiccuze kae Paul tuh nanning Zenta`ae hanlan Jesu Kri keiccu thungccahpaw
         nynh ka thua.
         2 Nanning thanenaw hanlan kamaw pya athua paw Pachia thawccinaw kya-e dooihnawrya kong
         kha nanning nynh phe na thae mamin vae cih oh.
         3 Tuh-e tuh, byaphy liate Pachia nynh byakhupaw kha kamaw phe yn nysah vae (dyntari
         te ccaw phe kae zei vae hawte,
         4 kha-e kha nanning nynh he na ria oh te, Kri kya-e byakhupaw kya ka nynaw kha nanning
         nynh na thaethya nawlan oh cite),
         5 kha-e byakhupaw kha amaw kya-e athyaapaw locceihtu`ae te profeh`ae kalan Muisaw liate
         atu lya phe a phypya`ae hawte, ccangpaw she kya ccungccaw ccaaw`ae kalan la phypah
         khyh`ae.
         6 Tuh-e tuh, thehoypaw liate Zenta`ae mah rhoccoubua`ae paw thua nawlan, phe alokuhpaw
         pyn kya-e thua nawlan, te Kri kya a byakinpyakupaw kya-e a neethungkuh bua`ae paw
         thua nawlan nynh thua.
         7 Amaw thungnaw kya-e ccungkiapaw ryalawnaw liate, kamaw pya athua paw Pachia kyae
         thawccinaw lasung thyhte, kae tuh kha-e thehoypaw ryalahtu lang kae tang.
         8 Tou kho um leipaw Kri kya-e hoirungnaw kha Zenta`ae kalan ka ho nawlan, mithyaa`ae
         balyn kyaze anyaa huapaw laeze houh anyaa huapaw kamaw kha hynh-e thawccinaw kha pya
         ka thua.
         9 Pawpaw balyn Jesu Kri liate a raetupaw Pachia kya laephipi athotakaw kyate phisi
         athua paw kha-e byakhupaw kya-e vaeccawtangnaw tuh pawhynh nynh thua cipaw ccungccaw`ae
         balyn kha muihsah khylan hynh-e thawccinaw kha pya ka thua.
         10 Tuhte muihsah rynawpaw tuh Pachia hawnaw aphuinphuin kha vaawran e uktu`ae kalan
         te kawhoitu`ae kalan kriccawbu liate atu nysah bua athua nawlan nynh thua.
         11 Tuh-e tuh ah Bawipaw Kri Jesu kya Pachia nynh zungzae atynpaw eenaw thyhte a ccingsahpaw
         nynh thua.
         12 Kri zynnaw liate zynkute rawhoynaw te Pachia kalan thua khonaw kha amaw kya ah hoi
         oh.
         13 Tukeiccu nanning kya-e phuenaw athua paw, nanning hanlan ka teingpaw vawsawnaw`ae
         keiccuze nae lungthang khyh nawlan kae ngia oh.
         14 Hynh-e keiccu nynh ah Bawipaw Jesu Kri a Paaw kalan ccukharu ka tung.
         15 Amaw kyate nynh vaawran kya te laephi kya innbyn khaleih tuh minphu athua.
         16 Saw ka sang paw tuh: amaw phu-enaw kya-e hoirungnaw thyhte Pachia nynh nanning kha
         ae pya nawlan oh, amaw Muisaw thungnaw liate alungkhu lang-e ccungccapaw kha thawzung
         te thawsaesah athua nawlan,
         17 te zynnaw liate Kri tuh nanning thinlung kya a um nawlan; te sungsakunaw kya nanning
         tuh tharuisaw te bingku na thua vae oh thyhte,
         18 mithyaa`ae balyn ryte Kri kya-e sungsanaw akopaw, asaepaw, akhupaw te ahangpaw kha
         na nythya nawlan oh,
         19 nynaw po aluepaw Kri kya-e sungsanaw kha na ny nawlan oh; ou tuhte nanning tuh Pachia
         kyae ccingnaw balyn ryte phe na bia nawlan oh saw ka sang.
         20 Atu aening kya ryalah paw thungnaw thyhte, aening nynh ah ngia oh paw balyn, tukhyhze
         ah tua oh paw balyn laeze myaryamaw alunghua lante a cyih khopaw Pachia tuh,
         21 Kri Jesu liate kriccawbu kya she balyn kya zungzae te zungzae cia phu-esah. Amen.

1 Tukeiccu Bawipaw keiccuze thungccahpaw kae Paul nynh ko na thua oh paw nanning kha,
         kha-e konaw te angaekuh lante na hiin nawlan oh kae ngia oh.
         2 Pawpaw balyn kya zakawsangsakunaw te, lungnenaw te, ngaesangnaw te, sungsakunaw kya
         lukheit te lukheit ngaethyaku te,
         3 ccawkunaw te sueluakunaw kya Muisaw kya-e lungngingnaw kha tynsah khylan thawte zuakuh
         oh.
         4 Nanning konaw kya-e ngaehoinaw tuh ccangkheit kyalya athua hawte, pyn pynkheit, Muisaw
         ccangkheit,
         5 Bawipaw ccangkheit, zynnaw ccangkheit, baptisma ccangkheit,
         6 pawpaw balyn Paaw athua paw Pachia ccangkheit nynh a um. Tuh-e Pachia tuh pawpaw
         balyn luki a um paw, teitei balyn kya a um paw, te nanning balyn kya a um paw nynh
         thua.
         7 Thuasalama Kri kya-e lasung tounawpaw thyhte aening lu raveih tuh thawccinaw kha
         pya ah thua oh.
         8 Tukeiccu, “Aning nynh ahangnaw lang he a kaethung tuh, kyngte thungsaw`ae paw kha
         a cciakhae`ae, te ccungccaw`ae kha lasung a pya`ae,” cite a ho.
         9 (Atu, “Aning tuh a kaethung,” a cipaw tuh pawmou a hory? Masaty laephi anehuanaw
         kalan mah a rungbung paw kha nynh thua.
         10 Yn rungbung paw aning tuh pawpaw balyn kha phe biasah khylan, vaawran`ae balyn luki
         lang a kaethung paw aning maw kha nynh thua.)
         11 Te amaw ccaccei nynh ccungccaw abang kha locceihtuthuanaw, te abang kha profehthuanaw,
         abang kha evangelistthuanaw, abang kha pastor te ccangpatuthuanaw a pya`ae,
         12 tuhte a pya`ae paw tuh Kri pyn kha tynsathung khylan, ryalawnaw kya-e ryalaw hanlan
         mithyaa`ae kha paccyn khylan,
         13 aening balyn nynh zynnaw kya lunglokunaw te Pachia Ccapaw nynaw lunglokunaw kya ah
         thua oh cia, Kri kya-e ccingnaw pynrua tounawpaw athua paw, piccangthua vae paw ccungccaw
         athuakuh cia ah thua nawlan oh;
         14 ou tuhte ccungccaw`ae nynh hyngpyanaw liate, a cyisakuh thyapaw thyaruhnaw te a pheethyapaw
         pheenaw kya ccangpyanaw khivae miakaw nynh po cciakhae`ae zah nuhlang malang ahekuh`ae
         paw imua`ae kharyh ah thua vae khyh nawlan oh,
         15 thuasalama sungsakunaw kya byaccing kha hote, aening tuh lu athua paw Kri kya pawpaw
         kya balyn ah lethung nawlan oh,
         16 amaw kyate atungkunaw miakaw nynh thawpya zah pyn balyn tuh rekuhmamia lang tungkuh`ae
         zah akyngkuh`ae, pyn kya-e raveih nynh ccungkia lang rya a law`ae thyhte, sungsakunaw
         kya kha-e pyn kha tynsathung nawlan pyn kha a lethungsah.
         17 Tukeiccuze tuhlaepaw Zenta`ae nynh accakaepaw mih tuanaw-thinlung kya a hiin`ae hawte
         nanning nynh na hiinbua khyh nawlan oh e hynh ka ho zah Bawipaw kya ccaekia ka khan.
         18 Minmin kya nythyanaw kharyh a um khyh keiccu, mih thinlung mitmoh keiccu, mih thaethyanaw
         tuh karae amoh, Pachia kya-e hiinnaw kyate phe a phiakuh vae`ae.
         19 Minmin tuh maethya ny leite, eih duanaw te nungsikunaw tynre kha cyi khylan mimaw
         te mimaw kha myarya ohhuakurynaw kalan a ahkuh`ae.
         20 Thuasalama nanning tuh Kri kong kha tuhte na ccangkuh khyh oh;
         21 byaccing tuh Jesu kya a um hawte, amaw kong kha nanning nynh phe na thae vae oh zah
         amaw nynh phe ae ccangpya vae oh lanze,
         22 langmaw nae ozia te asekuh lante a hyngthyapaw ryduanaw thyhte phe aroh vae paw arynpaw
         ccungccaw kha nanning nynh na vua nawlan oh,
         23 te nae tuanaw-thinlung muisaw kha thawsahte na um nawlan oh,
         24 te ahmepaw dingnaw kya te thyaanaw kya Pachia hawmawte rae athua paw, athawpaw ccungccaw
         kha nanning nynh na lawku nawlan oh nynh thua.
         25 Tukeiccu hyngbya kha nungbiate, “Nanning lu raveih nynh nae innpaw`ae ryte byaccing
         kha ho oh,” pawccecize aening tuh lukheit te lukheit pyn kyae` ae nynh ah thua oh.
         26 “Nae thinria zemah sei nan oh:” nae bungpawnaw khate khuanin ccawsah nan oh.
         27 Diabolos kha umnaw ua nan oh.
         28 Aruhpaw ccungccaw nynh kharyh ruh nan vae sah, thuasalama ahoboupaw ccungccaw kha
         pyabua lanpaw a hoi nawlan, amaw a kuih te ahoypaw ryalaw kha zuakute lah sah.
         29 Anungsikuhpaw bya kaw kheit san nae khalang kyate pou nan sah. Thuasalama a thaetu`ae
         kha Pachia thawccinaw a neethungbua nawlan, tynsathungnaw hanlan athanepaw ahoypaw
         bya palia pousah oh.
         30 Sawkhawnaw nin hanlan nanning tazeih ae khianaw oh paw, Pachia Thyaa Muisaw kha thinlungccisah
         nan oh.
         31 Thinlung kya phang poi paw balyn, bungpawnaw, thinrianaw, sianuakupaw, te thethya
         hokupaw, milae rosahrynawpaw balyn kha nae kyate dae vua oh.
         32 Te lukheit te lukheit thawccihkuh thya oh lah ngaethya-umsakuh oh, Kri kya Pachia
         nynh nanning kha ae ngaethya vae oh hawte lukheit te lukheit ngaethyakuh oh.
         
            

         
      
   
      
         5
1 Tukeiccu kou sungsahpaw ccaaw`ae na thua oh hawte, Pachia dosuinkuh`ae paw thua oh.
         2 Kri nynh aening kha yn sungsahpawte, Pachia malang mynkhuhpaw pyapaw te silawku nawlan
         amaw te amaw kha aening halan a pyaku hawte, sungsakunaw kya hiin oh.
         3 Thuasalama mithyaa`ae elan angaekuh hawte ohhuakunaw, thyaa leinaw tynre, tukhyhze
         karangkunaw kha nanning laku ho ci um boi nan vae sah;
         4 nungsikunaw, angaekuh leipaw ccyasakupaw, ngaeeccaccu lang bya hopaw mah um nan vae
         sah, thuasalama lungtuabya palia la ho oh.
         5 Pawccecize, a ohhuakuhpaw, athyaa leipaw, zohtuhbeiktu athua paw a karangkuhpaw ccungccaw
         tuh Kri te Pachia peenaw kya rho uccaw kharyh hoibua khyh cipaw kha na ny oh.
         6 Ccakaepaw bya`ae khate hung ccungccaw nynh san ae la ling nan oh sah; pawccecize
         khahtahawpaw uccaw`ae keiccu nynh Pachia thinrianaw tuh kawngae leipaw ccaaw`ae tungvaw
         kya a thua.
         7 Tukeiccu nanning tuh minmin ryte la mungkuh bua nan oh.
         8 Pawccecize langmaw lya nanning tuh mohnaw nynh na la thua oh, thuasalama atu tuh
         Bawipaw kya awnaw nynh na thua vae oh; tukeiccu awnaw ccaaw`ae hawte hiin oh.
         9 Pawccecize Muisaw athae tuh hoynaw tynre kya, dingnaw te byaccing kya nynh a um.
         10 Bawipaw lungrythua paw uccaw kha ccangku lan zuakuh oh.
         11 Te athae thae leipaw mohnaw ryalaw`ae ryte vaeccawtang nan oh, thuasalama kha-e`ae
         kha seinaw muihsakuh oh.
         12 Pawccecize minmin nynh aphiru lante a cyi`ae paw kha-e uccaw`ae kong kha ho lan heize
         maethya lan um paw nynh thua.
         13 Thuasalama awnaw liate langsapya athua paw seinaw miakaw tuh ccaerarihlan muih kho
         athua, pawccecize pawpaw balyn a langsakuh thya paw tuh awnaw nynh thua.
         14 Tukeiccu Pachia nynh, “A ih paw nang, tho ccavae, a chih`ae paw kyate tho lah Kri
         nynh nang kha awnaw ae pya cih,” a ci.
         15 Tukeiccu angaeepaw hawte thua leite, thuasalama ahawpaw hawte myarya raeringkute
         hiin oh.
         16 Ninsaw`ae tuh ahoy vae khyh keiccuze accyh kha mangkuh thya oh.
         17 Tukeiccu ngaee nan vae oh, thuasalama Bawipaw rynaw tuh paw nynh thua cipaw kha thaethya
         ccavae oh.
         18 Te azaw ci um leipaw misutui te rui nan oh, thuasalama Muisaw te phe beih oh.
         19 Sam law`ae, thehoysanaw law`ae te muisaw law`ae khate lukheit te lukheit byahokuh
         oh lah nae thinlung kya ahoypaw roi sawbiate Bawipaw kalan law sah oh.
         20 Ah Bawipaw Jesu Kri min te Paaw Pachia kalan pawpaw balyn hanlan lungtuabya pei ho
         oh.
         21 Pachia rawri sawtuanaw liate lukheit te lukheit ahkuh oh.
         22 Zu`ae, Bawipaw kalan ahkupaw hawkhate, nae vawpaw`ae kalan ahkuh oh.
         23 Pawccecize Kri tuh kriccawbu lu athua hawte, vawpaw tuh zu lu nynh athua; te Kri
         tuh pyn Khumtu nynh athua.
         24 Tukeiccu kriccawbu nynh Kri kalan a ahku hawte zu`ae nynh pawpaw kya balyn mih vawpaw`ae
         kalan ahkuh`ae sah.
         25 Kri nynh kriccawbu kha sungsah zah amaw kha kha-e hanlan a pyaku hawte, vawpaw`ae
         nae zu`ae kha sungsah oh.
         26 Kri nynh bya athua paw tui te singpyanaw liate kriccawbu kha thyaasah nawlan te a
         ccikan nawlan;
         27 akalyhkuhpaw khyh ze, akhinkuhpaw, tukhyhze khahtahawpaw ccangkhakheit sanmah a um
         leipaw, aphu-epaw kriccawbu kha amaw kalan thuakhae khylan; ou tuhte kriccawbu tuh
         athyaa nawlan te ccaenaw um khyh nawlan amaw kha a pyaku.
         28 Tukeiccu vawpaw`ae nynh mimaw mih pyn a sungsah`ae hawmawte mih zu`ae kha a sungsah`ae
         aho. A zu a sungsahpaw tuh amaw kha a sungsakuh paw nynh thua.
         29 Pawccecize amaw a ngesaw a hua paw hung sanmah um khyh, thuasalama Bawipaw nynh kriccawbu
         kha a dooih a kua hawkhate, amaw pyn kha a dooih a kua.
         30 Pawccecize aening tuh amaw ngesaw kya-e, amaw ru`ae kya-e, te amaw a pyn kya-e`ae
         nynh athua oh.
         31 “Hynh-e keiccuze pise nynh a nung te a paaw kha a cciataw cih zah a zu kalan a bekuh
         cih, te minmin luning tuh ngesaw kheit lang a tang cih`ae.”
         32 E tuh myarya byakhupaw nynh thua. Thuasalama Kri te kriccawbu kong kha nynh ka ho.
         33 Tuhzemah nanning lu raveih nynh naemaw na sungsaku oh hawkhate nae zu`ae kha mah
         sungsah oh. Te zu nynh vawpaw kha sawtua sah.

1 Imua`ae, Bawipaw kya nae nung nae paaw`ae kawngae oh, pawccecize tuh-e tuh ahmepaw
         nynh thua.
         2 Byakinpyakupaw te asekuhpaw masaty kawpyapaw tuh: “Na nung te na paaw kha sawtua,”
         acikuh,
         3 “ou tuhte na hanlan ahoy nawlan, te laephi vawlan asaepi na hiin nawlan nynh thua.”
         4 Te nanning paaw`ae, nae ccaaw`ae kha thinriasah nan oh, thuasalama Bawipaw kya-e
         ccangpyanaw te thuiheinaw khate minmin kha cciakhae thung oh.
         5 See`ae, Kri kawngae hawte, rawrinaw te thyngkute, thinlung thanccingte, pynsaw lante
         nae bawizua`ae kawngae oh.
         6 Ccungccaw lungrythuasahpaw hawte, mitmuihnaw kya kyalya kawngaepaw thua leite, thuasalama
         Kri kya-e see`ae hawte, thinlung kyate Pachia rynaw kha cyite,
         7 ccungccaw`ae kalan ryalawpyapaw hawte thua leite, Bawipaw ryalawpah paw hawte, ahoypaw
         thinlung khate ryalawpah oh.
         8 See athua zemah, a luepaw athua zemah, lukhakheit nynh ahoypaw kha a cyi ze, kha-e
         kha Bawipaw kyate a mue cih cipaw nyh oh.
         9 Te nanning bawizua`ae, furawnaw kha sungku te, nae see`ae kha tuhhawte cyih bua oh.
         Nanning nae Bawipaw mah vaawran kya a um cipaw te amaw tuh hung ccungccaw sanmah maedo
         khyh cipaw kha nyh oh.
         10 Nyathyakou ka uno`ae, Bawipaw kya te a thawsaenaw thungnaw kya nae thawsae sah.
         11 Diabolos hyngpyanaw kha na dou kho nawlan oh Pachia kya-e rhawuccaw khaleih kha lawkuh
         oh.
         12 Pawccecize aening tuh ngesaw te chii a hoi paw rhaw te ah doukuh oh paw thua khyh,
         thuasalama ahang huaccepaw`ae ryte, thungnaw`ae ryte, hynh-e she mohnaw kya-e uktu`ae
         ryte, vaawran um paw ahoy leipaw muisaw`ae ryte nynh ah doukuh oh.
         13 Tukeiccu Pachia kya-e rhawuccaw khaleih kha lawkuh oh, ou tuhte athah-aruhpaw nin
         kya nanning nynh na douku kho nawlan oh, pawpaw balyn phe na thangsah kho nawlan oh
         te na thadynnua kho nawlan oh.
         14 Tukeiccu, byaccing athua paw taesung khate nae cce kha cciaku te, te dingnaw athua
         paw bykhawphua kha zingku te;
         15 te daenaw athua paw thehoypaw paccynkunaw kha ccukoh lang kohkute;
         16 kha-e`ae balyn laelan, zynnaw athua paw rhawphua kha ccyngkute varyn thadyn oh; kha-e
         zynnaw te nynh ahoy leipaw lukheitpaw kya-e maee lang ruapaw thee`ae balyn kha nanning
         nynh na the kho cih oh.
         17 Te khumnaw athua paw sivawlukhung te Pachia bya athua paw Muisaw thaloi kha ccyngkuh
         oh.
         18 Sawsangnaw phin balynte, ngianaw balynte Muisaw kya sawsang zungzae oh; te mithyaa`ae
         balyn hanlan taemyasawkunaw balynte, ngianaw balynte ngawrando oh.
         19 Te thehoypaw kya-e byakhupaw kha nysah khylan`ae, ka khalang hynh rawhoy te ka aw
         kho nawlan, ho khonaw kha kamaw pya ka thua nawlan, kae ka hanlan mah sawsang oh.
         20 Tuh-e thehoypaw hanlan kae tuh saw paw kosale ka thua zah kha-e keiccuze sivarui`ae
         te khii ka thua; tukeiccu ho lan ka ccang hawte kha-e kha rawhoy te ka ho kho nawlan
         saw oun sangpabua oh.
         21 Thuasalama kamaw kya acyihkuh paw konglang kha nanning nynh na ny nawlan oh, sungsahpaw
         uno te Bawipaw kya zyn lan um paw ryalahtu athua paw Taichikas nynh pawpaw balyn kha
         nanning marya ae la nysah cih oh.
         22 Alokuhpaw eenaw hanlan amaw kha nae kalan kae saw, ou tuhte nanning nynh kaening
         konglang kha na ny nawlan oh, te aning nynh nae thinlung kha ngaengansah khylan nynh
         kae saw.
         23 Paaw Pachia te Bawipaw Jesu Kri kyate daenaw te zynnaw ryte sungsakunaw tuh uteno`ae
         kyakhe la um sah.
         24 Ah Bawipaw Jesu Kri kha thinlung thanccingte a sungsah`ae paw balyn kya thawccinaw
         tuh la um sah. Amen.PhilippiansPhilippiansPhilippiansPhilippiansPhilippians

1 Jesu Kri see`ae Paul te Timote nynh Filipi khua um`ae paw, Jesu Kri kya-e mithyaa`ae
         balyn, dooihtu`ae te kriccaw piccang`ae nae kalan kae beihlang oh.
         2 Ah Paaw Pachia te Bawipaw Jesu Kri kya-e thawccinaw te daenaw tuh nanning tungvaw
         kya la um sah.
         3 Nanning liathuinaw takyh kya ka Pachia kalan lungtuabya ka ho.
         4 Nanning balyn hanlan ka sawsangnaw takyh kya lungtuate ngiapyanaw kha pei ka rae.
         5 Pawccecize, thehoypaw kya nanning na umbuanaw oh paw tuh masaty nin kyate atu cia,
         6 nanning kya ahoypaw ryalaw phe a tho vae paw Pachia nynh Jesu Kri nin a thua cia
         kha-e kha a ccingsah cih cite hynh-e uccaw kong kya zynkunaw ka hoi.
         7 Nanning balyn kong tua lanpaw tuh ka hanlan accanpaw nynh thua. Pawkeiccumacize thehoypaw
         kong thung ka ccawnaw`ae kya thuasah, thehoypaw elan ka thungkhawkunaw kya thuasah,
         thehoypaw ka tynsanaw kya thuasah nanning balyn tuh kamaw ry thawccinaw a neethungkuh
         bua`ae paw na thua oh keiccu nanning tuh ka thinlung kya na um oh.
         8 Pawccecize Jesu Kri thawccinaw te nanning balyn kha pawcih babang nynh kae ngae oh
         cipaw Pachia tuh ka ccaekia nynh thua.
         9 Te saw ka sang paw tuh nynaw kya te phiathyanaw balyn kya nanning sungsanaw tuh houhouh
         alungthung nawlan,
         10 ahoy huaccepaw uccaw`ae kha nanning nynh nae nawccawkhae nawlan, nanning nynh thinlung
         thanccing na thua nawlan oh, te Kri nin kyacia ccaenaw um leipaw na thua nawlan oh,
         11 Pachia phu-e nawlan te thehoysah nawlan, Jesu Kri liate athua paw dingnaw kya-e athae`ae
         khate phe na bia nawlan oh saw ka sang.
         12 Thuasalama uteno`ae, ka tungvaw acyikuh paw uccaw`ae tuh thehoypaw houh apazaeku
         nawlan nynh acyiku cipaw kha nyh oh ci ka ry.
         13 Ou tuhte Kri keiccu kae oun khiinaw`ae paw tuh siapharan inn ngawtu`ae khaleihte
         tuhlaepaw`ae kalan balyn a langkuh.
         14 Te Bawipaw kya uteno`ae alunghua tuh, kamaw oun khiinaw`ae paw keiccu zynkunaw oun
         hoi`ae zah Pachia bya ho lan rawthungnaw houh hoi vae`ae.
         15 Ccungccaw abang nynh eiungnaw te peku maekunaw lante Kri kong kha a ho ccaccing`ae.
         Abang nynh mah ahoypaw rynaw lante a ho`ae.
         16 A hoty`ae paw nynh thinlung ccaccingte thua leite, eikurynaw te, kamaw oun khiinaw`ae
         kya vawsawnaw khyngchih khylan tuakute mimaw elan eenaw te Kri kong kha a ho`ae.
         17 Thuasalama nyalang a ho`ae paw nynh kae tuh thehoypaw thungkhawnaw hanlan khang paw
         nynh thua cipaw nybiate sungsakunaw te nynh a ho`ae.
         18 Tuhte lanze pawte? Pawpawte a ho`ae zemah, cyisakunaw te thua zemah, tukhyhze thanccingte
         thua zemah, Kri kong tuh ho athua. Te tuh-e kya kae ka lungtua. Ou, ka lung bua tua
         ung cih.
         19 Pawccecize nanning sawsangnaw liate thuasah, Jesu Kri Muisaw bawngnaw liate thuasah,
         tuh-e`ae tuh kamaw ka lue nawlan yn tang cih cipaw ka ny.
         20 Kae nynh myaryasangkae ka ngaehoi paw ngaehoinaw thyhte pawpaw kya sanmah kae tuh
         ka maethah lan khyh. Thuasalama ka raw pei hoy hawte, rawhoynaw balyn ryte hiinnaw
         te tou, tukhyhze chinaw te tou, atu mah Kri tuh ka pyn kya langsaku athua cih.
         21 Pawccecize kae ka hanlan ka hiin paw tuh Kri nynh thua, te chi lanpaw tuh amia.
         22 Thuasalama pynsaw kya kae ka hiin ze, tuh-e tuh ka ryalaw kya-e athae nynh thua,
         tuhzemah kae nynh pawmou ka poku cih cipaw ka nyh khyh.
         23 Pawccecize kae tuh ccangning laku areihkunaw kya nynh ka um. Pou lan zah Kri ryte
         umkheih lan rynaw ka hoi, tuh-e tuh myarya ahoy huapaw nynh thua.
         24 Tuhzemah pynsaw kya kae ka hiin ung lanpaw tuh nanning hanlan houh ahopaw nynh thua.
         25 Te hynh-e zynkunaw hynh hoite, nanning lethungnaw hanlan te nae zynnaw kya-e lungtuanaw
         hanlan kae tuh ka um cih zah nanning balyn ryte ka um ung cih cipaw ka ny.
         26 Ou tuhte nanning kalan bua kae thuanaw liate, nae kya-e lungtuanaw tuh Jesu Kri kya
         houh alung nawlan.
         27 Pawpawte thua zemah nanning nae umtu ziazae tuh Kri kya-e thehoypaw te, angaekuh
         lante thuasah. Ou tuhte kae kae thua zah nanning kae muih oh ze thuasah, tukhyhze
         kae ka um khyh ze thuasah, nanning tuh thehoypaw te asekuhpaw zynnaw hanlan tuanaw
         pynkheihlan na zuakuh oh zah muisaw ccangkheit kya tynkaring lang na thadyn oh cipaw
         nanning kong kha kae nynh ka thae nawlan.
         28 Te pawpaw kya sanmah nae rhaw`ae raw kha rih nan oh. Tuh-e tuh minmin hanlan ronawpaw
         a langsakuh paw muihsanaw nynh thua, thuasalama nanning hanlan tuh khumnaw nynh thua,
         tuh-e tuh Pachia kya-e nynh thua.
         29 -
         30 Pawccecize kamaw kya na muih oh paw te atu na thae oh paw alokuhpaw rhawdounaw kha
         na hoi oh thyhte, amaw kha zyn lanpaw kyalya thua leite, thuasalama amaw hanlan teingbia
         lanpaw kha Kri ccelang nanning kalan pya athua.

1 Tukeiccu Kri kya thawzungpyakunaw ccangkhakheit a um ze, sungsakunaw kya-e ngaengannaw
         ccangkhakheit a um ze, Muisaw kya-e vaeccawkunaw ccangkhakheit a um ze, te tuapyanaw
         thinlung te ngaethyaumsakunaw ccangkhakheit a um ze,
         2 nanning nae lunglokute alokuhpaw sungsakunaw hoibiate, nawccawkheihnaw te, te tuanawthinlung
         ccangkheit hoibiate, nanning nynh ka lungtuanaw kha oun ccingsah oh.
         3 Peku maekurynaw te, tukhyhze accakaepaw pookunaw te pawsang mah cyih nan oh, thuasalama
         lu raveih nynh mingccang`ae kha amaw laeze ahoy huapaw lante zakawsangsakunaw thinlung
         te tua sah.
         4 Ccungccaw miakaw nynh maw rya kyalya kha roihku leite mingccang`ae rya kha mah roihbia
         sah.
         5 Kri Jesu kya a um paw hynh-e tuanaw-thinlung hynh nanning kya mah la um sah.
         6 Kri tuh Pachia muinsan phang a ke pite, Pachia ryte nginku khylan kha-e kha luadeku
         lante tuakuh khyh.
         7 Thuasalama amaw te amaw kha accakaepaw lang a raeku. Amaw tungvaw see muinsan kha
         lawkuh zah ccungccaw alo lante yn pui.
         8 Ccungccaw muinsan kya muih athua, amaw te amaw kha zakawsangsakuh zah chinaw kyacia,
         vaelantung kya-e chinaw ccaccei kyacia kaw a ngae.
         9 Tukeiccu Pachia nynh mah amaw kha kou hangthung zah min balyn laeze alesae huapaw
         min kha amaw a pya.
         10 Ou tuhte vaawran um`ae paw, laephi vaw um`ae paw te lae kaw um`ae paw miakaw nynh
         Jesu min kya ccukharu a tung cih`ae zah,
         11 Paaw Pachia phu-e nawlan khalang miakaw nynh Jesu Kri tuh Bawipaw nynh thua cite
         a ci cih`ae.
         12 Tukeiccu ka sungsah`ae paw, kamaw ka um lya kyalya thua leite, nanning nynh kaw pei
         na ngae oh hawte, atu kamaw ka um khyhnaw kya houh kawngae te, rinaw te thyngkunaw
         te naemaw khumnaw elan ryalah oh.
         13 Pawccecize amaw lungrythuapaw ahoypaw kha ry lan te cyi lan nanning kya ryalah paw
         tuh Pachia nynh thua.
         14 Ccohku leite, eiku leite pawpaw balyn kha cyih oh.
         15 Ou tuhte a lungkou paw te a ccouseikuh paw minphuin`ae laku kya nanning tuh ccaenaw
         um leipaw, seibe lan um leipaw, thuihei aho leipaw, Pachia ccaaw`ae na thua nawlan
         oh, kha-e`ae laku laephipi kya nanning tuh awnaw`ae hawte na aw oh.
         16 Hiinnaw bya kha varyn kyngkuh oh; ou tuhte kae tuh alakaw lang ka ccuehang khyh cipaw,
         alakaw lang rya ka lahhan khyh cipaw kha Kri nin kya ka lungtua nawlan nynh thua.
         17 Athua, nae zynnaw ryalawnaw te silawnaw vawlan kae tuh nia lan pyapaw-uccaw ka thua
         heize, ka lungtua zah nanning balyn ryte ka lungtua cih.
         18 Tuhhawte nanning mah lungtua oh, kamaw ryte lungtua oh.
         19 Thuasalama aro mawze Timote kha nanning kalan saw lan Bawipaw Jesu kha ka doliakuh,
         ou tuhte nanning kong kha he ka nyh te kae mah ka ngaengan nawlan.
         20 Pawccecize aning nynh nanning thanenaw hanlan lungthyaa te dooih rynaw a hoi hawte
         alokuhpaw tuanaw a hoi paw ccungccaw hung san ka hoi khyh.
         21 Pawccecize ccungccaw balyn nynh Jesu Kri kya-e uccaw`ae kha ccung khyh`ae, mimaw
         kya-e nynh a ccungku`ae.
         22 Thuasalama ccapaw nynh paaw ryte rya a law hawte, Timote tuh thehoypaw ryalaw kya
         kamaw ryte ryalah paw nynh thua cipaw amaw kya-e ccaekia langsakupaw kha na ny oh.
         23 Tukeiccu kamaw kya pawte nynh acyiku cipaw ccahe ka nyh tuh, amaw kha nae kalan palou
         saw lan ka ngaehoi.
         24 Thuasalama kae kamaw mah aro mawze nae kalan kae thua cih cite Bawipaw kha ka doliakuh.
         25 Tuhzemah ryalaw kya kamaw te kae mungkuhpaw, kamaw kya a zuikuh bua paw, rhawkaw
         hawte athua paw, ka ho ka bounaw kya rya yn lawpatupaw, nanning nae zeccuetu athua
         paw ka neitaw Epafroditas kha nanning kalan saw lan aho cite ka tuaku.
         26 Pawccecize aning tuh kou accih cipaw kha nanning nynh phe na thae oh keiccu, aning
         nynh nanning balyn kha ae ngae oh zah a lungria kou thae.
         27 Pawccecize aning tuh vya chih lang a ccih ccaccing; thuasalama Pachia nynh amaw kha
         ngaethya a umsah. Amaw kyalya ngaethya a umsah paw thua leite, ngaethyanaw vawlan
         ngaethyanaw ka hoi khyh nawlan kamaw mah ngaethya yn umsah.
         28 Tukeiccu amaw kha he bua na muih oh te nae lungtua nawlan, te kae mah ka ngaethyapaw
         a zyahua nawlan nynh thawte zuakute amaw kha kae saw.
         29 Tukeiccu lungtuanaw balyn ryte Bawipaw kya amaw kha lehkhan oh; te khatahaw`ae paw
         kha sawtua-muintuanaw la pya oh.
         30 Pawccecize nanning nynh kamaw nae dooihnaw oh na bou oh paw kha ccingsapya khylan
         aning tuh a hiinnaw kha duaku leite, Kri ryalaw keiccuze vya a chibia.

1 Nyathyakou lang ka horypaw tuh ka uteno`ae, Bawipaw kya lungtua oh. Phe alokuhpaw
         nanning kalan bua zei lanpaw tuh ka hanlan pawtua um khyh, thuasalama kha-e tuh nae
         hanlan khynnaw nynh athua.
         2 Ui`ae kha la raeringkuh oh, ahoy leipaw ryalahtu`ae kha la raeringkuh oh, mih ngesaw
         a awkuh`ae paw kha la raeringkuh oh.
         3 Pawccecize aening tuh Muisaw kya Pachia beik`ae paw, Kri Jesu kya lungtua`ae paw,
         te pynsaw kya zynkunaw a hoi lei`ae paw, vindung awkuh`ae paw nynh ah thua oh.
         4 Tuhzemah kae mah pynsaw kya zynkunaw ka hoi paw nynh ka thua. Mingccangpaw lukhakheit
         nynh pynsaw kya doliaku lanpaw ka hoi cite a tuaku lanze, kae tuh houh ka hoi;
         5 nin taryanaw kya vindung awkuh paw, Israel minphuin, Benjamin ciihan, Hebru`ae kyaze
         Hebrupaw, Kawbya te asekuh lante Farasipaw;
         6 eih rynaw thinlung te asekuh lante kriccawbu a tua a sah paw; Kawbya kya um paw dingnaw
         te asekuh lante ccaenaw um leipaw nynh ka thua.
         7 Thuasalama ka hanlan athanepaw kha-e`ae kha Kri keiccuze shungnawpaw lang nynh ka
         tua vae.
         8 Athua, ka Bawipaw Jesu Kri nynaw ahoy huaccepaw elan pawpaw balyn kha mah shungnawpaw
         lang ka tua, kae nynh Kri kha ka mue nawlan amaw hanlan pawpaw balyn kha marya ka
         shung zah kha-e`ae kha ia lang nynh ka ria,
         9 te kae tuh amaw kya muih ka thua nawlan, Kawbya kya a um paw kamaw dingnaw kha ka
         hoi khyh, thuasalama Kri zynnaw liate a muekuh paw dingnaw, zynnaw liate athua paw
         Pachia kya-e dingnaw kha nynh ka hoi.
         10 Ou tuhte kae nynh amaw kha thuasah, a thothuinaw kya-e thungnaw kha thuasah, a teingnaw
         neethungku buanaw kha thuasah ka ny nawlan, a chinaw kya amaw ka lobua nawlan,
         11 a chih`ae paw kyate thothuinaw kalan pawpawte zemah ka phyabua nawlan ka ry.
         12 Phe ka phahbua vae cipaw thua khyh; phe ka ccing vae cipaw mah ka thua khyh; thuasalama
         Kri Jesu nynh yn kyngnuathepaw hanlan kae nynh kha-e kha ka kyng nawlan ka deesui.
         13 Uteno`ae phe ka kyng vae cite kamaw te kamaw ka tuakuh khyh, thuasalama ka cyi paw
         ccangkheit tuh nuhlang-e uccaw`ae kha ningte, malang um paw uccaw`ae kha phyate,
         14 Kri Jesu kya luki lang-e Pachia konaw te asekuhpaw zuakunaw te mue paw lasung hanlan
         eenaw kuetung kalan ka ccuebua.
         15 Tukeiccu piccang athua vae paw miakaw nynh khahtahawpaw tuanaw-thinlung kha hoi oh
         sih; te ccangkhakheit kya nanning nynh ccanglang te na tua oh ze, kha-e maw kha Pachia
         nynh nae kalan ae phypah cih oh.
         16 Tuhzemah phe ah phya vae oh paw kalan khe, alokuhpaw phung thyhte cceih oh sih, alokuhpaw
         tuanawthinlung hoi oh sih.
         17 Uteno`ae, kamaw thydokuh`ae paw thua oh, dosuinku lanpaw kaening hynh nae hoi vae
         oh thyhte, ou khate a hiin`ae paw kha la dokuh oh.
         18 Pawccecize ccungccaw patae tuh Kri kya-e vaelantung rhaw`ae nynh thua`ae, tuhte a
         hiin`ae cipaw, minmin kong kha langmaw pei kae hopah vae oh zah atu mitphi te kae
         hopya ki oh.
         19 Kha-e`ae athangnaw tuh ronaw nynh thua, mih pachia tuh mih vuebua nynh thua, mih
         phu-enaw tuh mih maethyanaw kya nynh thua, laephi uccaw`ae kha nynh mih thinlung kya
         a um.
         20 Thuasalama aening ram ccungccawthuanaw tuh vaawran kya nynh thua. Tuin kyate yn thua
         lanpaw Khumtu Bawipaw Jesu Kri kha aening nynh mah ah ngaw oh.
         21 Pawpaw balyn kha amaw zakaw nung lan aning tuh a cyih kho, kha-e liate a ryalawnaw
         thyhte a nyaapaw aening pyn hynh aphu-epaw amaw pyn alo lante yn rulae cih.

1 Tukeiccu ka lungtuanaw te ka suilukhung na thua oh paw, kou ka sungsah`ae zah kou
         ka ngae`ae paw, ka uno`ae, Bawipaw kya tynkaring lang thadyn oh, kou ka sungsah`ae
         paw.
         2 Bawipaw kya tuanawthinlung aloku nawlan`ae Euodia kha thawte ka ngia zah Syntykhe
         kha mah thawte ka ngia.
         3 Te ahmepaw ryalahkheihtu nang kha mah kae ngia; kamaw ry, Klement ry, te hiinnaw
         ccauh kya mih min um`ae paw tuhlaepaw kamaw ry ryalahkheihtu`ae ryte, thehoypaw ryalawnaw
         kya ryalahbua`ae paw nopi`ae kha la bawng`ae.
         4 Bawipaw kya pei lungtua oh. Bua kae ho hin, lungtua oh!
         5 Nae lungnenaw kha ccungccaw`ae balyn nynh nyh`ae sah. Bawipaw tuh nae pe a um.
         6 Pawpaw elan sanmah nae thinphang nan sah; thuasalama pawpaw balyn kya lungtuabya
         hote, sawsangnaw te ngianaw liate na ngiaku ry oh paw kha Pachia kalan nysah oh.
         7 Te thaethyanaw balyn nynh a phya kho leipaw Pachia kya-e daenaw nynh Jesu Kri liate
         nae thinlung`ae te nae tuanaw`ae kha ae khynsah cih oh.
         8 Nyathyakou lang uteno`ae, ahmepaw, sawtua lan um paw, adingpaw, athyaa-accipaw, ry
         lan um paw, thehoyccousah lan um paw; ccangkhakheit tuh aphute lanze, thehoysah lan
         angaeku lanze, kha-e`ae kha nae thinlung kya la tua oh.
         9 Te nanning nynh kamaw kya phe na ccangkuh vae oh zah phe na lawku vae oh paw, phe
         na thae vae oh zah na muih vae oh paw, kha-e`ae kha la cyih oh, te daenaw Pachia tuh
         nanning kya a um cih.
         10 Thuasalama atu nyathya kya kamaw nae dooihnaw oh paw tuh paepae bua alui pawte kae
         tuh Bawipaw kya myarya ka lungtua; nae la dooih oh zemah ccyhhoypaw na la mue khyh
         oh.
         11 Ka ho ka bou keiccuze ka hopaw thua khyh, pawccecize kae tuh pawtahawpaw kya ka um
         zemah lungccingkhaeku lan phe ka ccangku vae.
         12 Nyaasaku zia ka thya zah hoirung zia ka thya; vueso lan thuasah, vuelaw lan thuasah,
         hoirung lan te ryachi teing lan, teitei balyn kya te pawpaw balyn kya kae tuh ccangpya
         ka thua vae.
         13 Kamaw thawzung yn pyatupaw Kri liate pawpaw balyn kha ka cyi kho.
         14 Tuhzemah ka vawsawnaw na neethungku bua oh paw tuh kou hoy lang phe na cyi vae oh.
         15 Thehoypaw hopaw athotakaw lya, Mesidonia ram kyate he ka pou lyakha, pyanaw te muenaw
         kya nanning holeite teitei-e kriccawbu nynh sanmah kamaw ryte neethungkuh bua khyh
         cipaw kha nanning Filipi`ae nynh mah na ny oh.
         16 Pawccecize Thesalonika khua ka um lya heize, ka hanlan ahoboupaw kha vaekheit kyalya
         thua leite, bua nae ky oh.
         17 Lasung kha ka ccungkupaw thua khyh, thuasalama na ccykunaw oh kya paepae aluipaw
         amia kha nynh kae ccungpya oh.
         18 Thuasalama kae tuh pawpaw balyn ka hoi zah ka hoirung. Amynkhuhpaw, Pachia lungrythuasahpaw,
         douccahpaw silawkunaw athua paw, nanning nynh nae ky oh paw uccaw`ae kha Epafroditas
         kyate ka mue zah phe beih lang ka hoi.
         19 Thuasalama ka Pachia nynh a phu-enaw kya a hoirungnaw thyhte nanning kya-e ahoboupaw
         balyn kha Kri Jesu liate ae pya cih oh.
         20 Atu ah Paaw Pachia tuh zungzae te zungzae cia phu-esah. Amen.
         21 Kri Jesu kya um paw mithyaa`ae balyn kha la beihlang oh. Kamaw ryte a um`ae paw uteno`ae
         nynh nanning kha ae beihlang oh.
         22 Mithyaa`ae balyn nynh ae beihlang oh, abapi lante Sizar inn kya um`ae paw nynh ae
         beihlang oh.
         23 Ah Bawipaw Jesu Kri kya-e thawccinaw tuh nae balyn kya la um sah. Amen.ColossiansColossiansColossiansColossiansColossians

1 Pachia rynaw liate Jesu Kri kya-e locceihtu athua paw kae, Paul te kae unopaw Timote
         nynh,
         2 Kolosa kya um`ae paw mithyaa`ae te Kri kya zyn lan um paw uteno`ae kalan kae beihlang
         oh. Ah Paaw Pachia te Bawipaw Jesu Kri kyate thawccinaw te daenaw tuh nae kya la um
         sah!
         3 -
         4 Nanning nynh Kri Jesu na zyn oh cipaw te mithyaa`ae balyn kha na sungsah oh cipaw
         kha kaening nynh he kae thae tuh nanning hanlan pei sawsang te, ah Bawipaw Jesu Kri
         a Paaw athua paw Pachia kalan lungtuabya kae ho.
         5 Thehoypaw kya-e byaccing bya kha langmaw lya nanning nynh na thae oh pawte, vaawran
         kya nanning hanlan nungpya athua paw ngaehoinaw kha na hoi oh.
         6 Tuh-e thehoypaw tuh laephipi balyn kya po pazaeku vae hawte nanning kalan mah yn
         thua. Byaccing kya Pachia kya-e thawccinaw na nyh oh zah kha-e na thae oh nin kyate
         nanning kya mah athae thae hawte, teitei kya balyn athae kha a poukhae.
         7 Kae sungsahpaw rya kae lahkheihtupaw, Epafras kyate nanning mah phe na ccangkuh vae
         oh thyhte, aning tuh nanning hanlan Kri kya-e zyn lan um paw ryalahtu nynh thua.
         8 Muisaw kyate na sungsakunaw oh paw kong kha kaening kalan aning nynh oun hopya.
         9 Hynh-e keiccu kaening mah kha-e kae thae nin te nanning hanlan saw pei kae sangpah
         oh, te hawnaw balyn kya amaw rynaw nynaw te muisaw lante thaethyanaw te phe na bia
         nawlan oh saw kae sangpya oh.
         10 Ou tuhte ahoypaw ryalaw miakaw kya pung liate, Pachia nynaw kya lethungte pawpaw
         balyn kya a lungrythua lante Bawipaw te angaekuh lante na hiin nawlan oh;
         11 lungtuanaw ryte pawpaw kya balyn ngaesang kho nawlan te lungsae nawlan, alesaepaw
         a thungnaw thyhte, thawzung khaleih te thawsaesah na thua nawlan oh saw kae sangpya
         oh.
         12 Mithyaa`ae kya-e rho uccaw kha awnaw kya a neethungkuh bua`ae paw lang aening yn
         raetupaw Paaw kalan lungtuabya kae ho.
         13 Amaw nynh mohnaw kawhoinaw kyate aening kha poh oun thua zah a sungsahpaw a Ccapaw
         kya-e peenaw lungkhu lang aening kha oun teesah.
         14 Ccapaw a chiise liate nynh seingaethyanaw athuapaw sawkhawnaw kha aening ah mue oh.
         15 Ccapaw tuh muih kho leipaw Pachia muinsan nynh thua, rae paw balyn kyaze ccatawccaaw
         nynh thua.
         16 Pawccecize vaawran kya um paw, te laephi vaw um paw, muih khopaw te muih kho leipaw,
         suitungkhung`ae te ukkunaw`ae, lupi huacce thuanaw`ae te kawhoinaw`ae, pawpaw balyn
         tuh amaw liate rae thua`ae zah amaw hanlan nynh thua.
         17 Te pawpaw balyn a um mawze aning tuh um zah pawpaw balyn tuh amaw liate nynh a um.
         18 Aning tuh kriccawbu athua paw pyn kya-e lu nynh thua. Pawpaw balyn kya aning tuh
         ahang huaccepaw athua nawlan, athotakawnaw thua zah a chih`ae paw kyaze ccatawccaaw
         nynh thua.
         19 Pawccecize pawpaw balyn ccingnaw tuh Ccapaw kya a um lanpaw kha Paaw a lungrythua.
         20 Laephi kya um paw uccaw`ae thuasah, vaawran kya um paw uccaw`ae thuasah pawpaw balyn
         kha Ccapaw liate Pachia te bua ccawsakuthui khylan a vaelantung kya-e a chiise liate
         rhaw daenaw kha a rae.
         21 Te langmaw lya nanning tuh Pachia te na la ccawkuh lei oh paw, ahoy leipaw ryalaw`ae
         keiccuze nae tuanaw-thinlung kya rhaw`ae nynh na la thua oh paw,
         22 tuhzemah atu tuh nanning kha athyaapaw, ccaenaw um leipaw, douccahpaw lante amaw
         malang thuakhae khylan chinaw liate amaw pyn kya phe ae ccawsakuthui vae oh.
         23 Nanning nynh zynnaw kya na bingkuh oh zah pia leite po na tyn oh ze, te vaawran zakaw
         um paw rae paw miakaw kalan ho athua vae paw, nanning nynh phe na thae vae oh paw,
         thehoypaw kya-e ngaehoinaw kyate na nueku khyh oh ze, amaw kalan ae thuakhae cih oh;
         kae Paul tuh tuh-e thehoypaw hanlan ryalahtu lang rae paw nynh ka thua.
         24 Nanning hanlan vawsaw ka teingnaw kya atu ka lungtua. Te kriccawbu athua paw amaw
         pyn hanlan Kri vawsaw teingnaw kya aboupaw kha ka pynsaw kya ka ccingsah.
         25 Pachia bya ccingsah khylan nanning hanlan kamaw pya athua paw Pachia kya-e synriatuthuanaw
         thyhte kae tuh kha-e kriccawbu hanlan ryalahtu lang rae ka thua.
         26 Tuh-e byakhupaw tuh she`ae kya te ciihan`ae kya thuru a la thua, thuasalama atu tuh
         amaw mithyaa`ae kalan langsapya athua vae.
         27 Zenta`ae laku hynh-e byakhupaw kya-e phu-enaw hoirungnaw kha mithyaa`ae nysah lan
         Pachia nynh a ry; tuh-e byakhupaw hoirungnaw tuh phuenaw kya-e ngaehoinaw athua paw,
         nanning kya a um paw Kri kha nynh thua.
         28 Kri Jesu kya accingpaw lang ccungccaw miakaw kha kaening nynh kae thuakhae nawlan,
         ccungccaw miakaw kha raeringnaw pyate, hawnaw balyn ryte ccangpyate Kri kong kha kaening
         nynh kae ho.
         29 Hynh-e eenaw hanlan kae mah rya ka lah, kamaw kya myarya athung lante ryalah paw
         a ryalawnaw thyhte thawte ka zuakuh.

1 Nanning hanlan, te Laodisia khua kya um`ae paw hanlan, te pynsaw kya ka mae oun muih
         boi lei`ae paw patae hanlan, pawcih alepaw rawsekunaw nynh ka hoi cipaw na ny oh ka
         ry.
         2 Ou tuhte sungsakunaw kya pynkheihlan kheleku te, Paaw kya-e te Kri kya-e athua paw,
         Pachia kya-e byakhupaw nynaw kalan te thaethyanaw kya-e khaleih lungngaengankhaekunaw
         kalan phya khylan mih thinlung`ae tuh thawzungpya athua nawlan ka ry.
         3 Kri kya hawnaw sisua`ae te nynaw sisua`ae balyn tuh thuru athua.
         4 Hung ccungccaw nynh san soihpaw bya`ae te nanning kha ae ling khyh nawlan oh e hynh
         kae hopya oh.
         5 Pawccecize kae tuh pynsaw lante nanning ryte ka umbua khyh zemah muisaw kya nanning
         ryte ka um. Nanning nynh angaekuh lante na cyi oh paw te Kri kya nae zynnaw a tynkaringpaw
         kha ka muih zah ka lungtua.
         6 Tukeiccu Kri Jesu Bawipaw kha nanning nynh phe na lawku vae oh hawte, amaw kya hiin
         ccavae oh.
         7 Amaw kya na bingkuh oh zah tynsathung na thua oh, te nanning tuh ccangpya na thua
         vae oh hawte, zynnaw kya tyn oh lah lungtuabya hote zynnaw kya phe biate amaw kya
         hiin oh.
         8 Kri ccangpyanaw thyhte thua leite, ccungccaw`ae phung thyhte zui zah laephipi e atakaw
         phung`ae thyhte a zui paw, laephi thyahawnaw te accakaepaw lingkunaw`ae khate hung
         ccungccaw nynh san ae ro khyh nawlan oh la raeringkuh oh.
         9 Pawccecize Pachiathuanaw ccingnaw balyn tuh Kri kya nynh pynsaw lante a um.
         10 Lupi huaccenaw te kawhoinaw balyn kyaze lu athua paw, amaw kya nanning tuh ccingsah
         na thua oh.
         11 Kri kya-e vindung awkunaw liate pynsaw kya-e seinaw pyn kha khahku te, kuih te rae
         leipaw vindung awkunaw khate nanning mah amaw kya vindung aw na thua oh.
         12 Baptisma kya Kri ryte na uhkuh bua oh. Kri kha a chih`ae paw kyate a thosah paw Pachia
         kya-e ryalawnaw zynnaw liate amaw ryte nanning mah na thothui bua oh.
         13 Te nae seinaw kya te pynsaw vindung awku leinaw kya na chih oh paw nanning kha Kri
         ryte pynkheihlan Pachia nynh ae hiinsah oh, na cyiseimenaw oh balyn kha ae ngaethya
         oh.
         14 Aening oun rawsepaw te ah rhawpaw athua paw, kuih te zei paw kawpyapaw`ae kha marya
         a the; te kha-e kha cciakhae zah vaelantung kya phe a khiade vae.
         15 Lupi huaccenaw`ae te kawhoinaw`ae kha marya khah zah raerae alangkuh lan maethyasah`ae,
         te vaelantung liate kha-e`ae kha phe a tae kou.
         16 Tukeiccu aenaw kya, nianaw kya, athyaapaw nin sungnaw kya, sawpaw adiapaw sungnaw
         kya, tukhyhze Sabbath nin sungnaw kya, hung nynh san bya ae la pia nan oh sah.
         17 Kha-e`ae tuh yn thua vae cih paw uccaw`ae kya-e mynlyh nynh thua`ae; thuasalama accaccingpaw
         tuh Kri kya-e nynh thua.
         18 Ahme leipaw zakawsangsakunaw kya te vaaw ccungccaw`ae beiknaw kya lungrythua te,
         hung nynh san nae ryalaw mee kha ae la ling nan oh sah; tuh-e paw tuh a pynsaw tuanaw-thinlung
         liate accakaepaw kya a tansakuh paw, a muih leipaw uccaw`ae kalan a teenua paw,
         19 lu kha varyn a kyngkuh leipaw nynh thua. Lu kyate pyn balyn tuh kuaa thua zah rukhua
         atungkunaw`ae kyate pynkheihlan a khelekuh`ae, Pachia kya-e lethungnaw te a lethung`ae.
         20 -
         21 Tukeiccu laephipi kya-e atakaw phung`ae kyate nanning tuh Kri ryte na chi vae oh
         thua ze, laephipi kya phang na um oh paw hawte, pawccemou, “Hae nan, tangtua nan,
         kyng nan,” acikuh paw phungbya`ae kalan na ahku oh?
         22 Kha-e`ae balyn tuh ccungccaw`ae ccangpyanaw te kawpyapaw`ae thyhte, mangnaw ryte
         azo cih paw uccaw`ae te asekuhpaw nynh thua.
         23 Kha-e`ae tuh mawtemaw raekupaw beiknaw kya, te ahme leipaw zakawsangsakunaw kya hawnaw
         langkunaw a hoi ccaccing, te pyn kha pawlangria khyh; tuhzemah pynsaw lung rynaw kha
         rawsete pawpaw lang um khyh`ae.

1 Oute nanning tuh Kri ryte phe na thothui bua vae oh thua ze, Pachia ranglang Kri
         dahungnaw kya um paw vaawran lang-e uccaw`ae kha ccung oh.
         2 Vaawran lang-e uccaw`ae kya nae tuanaw-thinlung kha nung oh, laephi uccaw`ae kya
         nung nan oh.
         3 Pawccecize nanning tuh na chih oh zah nae hiinnaw tuh Kri ryte Pachia kya thuru athua.
         4 Aening hiinnaw athua paw, Kri he yn langkuh te, nanning mah phu-enaw kya amaw ryte
         nae langkuh bua vae cih oh.
         5 Tukeiccuze ohhuakunaw, nungsikunaw, sungku kho leipaw rynaw, ahoy leipaw duanaw,
         zohtuhbeiknaw athua paw karangkunaw cikuh`ae paw laephi vawlan um paw nae pyn kya-e`ae
         kha chisah oh.
         6 Khahtahawpaw uccaw`ae keiccu nynh Pachia thinrianaw tuh kawngae leipaw ccaaw`ae tungvaw
         khe a thua.
         7 Kha-e`ae kya na um lya oh, nanning mah kha-e`ae kya nynh na la hiin oh.
         8 Thuasalama atu hynh-e`ae balyn: thinrianaw, bungpawnaw, thinlung hoy leipaw, thethyahonaw,
         nae khalang kyate anungsikuhpaw bya hopaw kha la vua oh.
         9 Ccungccaw rynpaw te a cyisahnaw`ae kha phe na vua vae oh thyhte lukheit te lukheit
         hyngpakuh nan oh.
         10 Te amaw a raetupaw muinsan lonaw thyhte, nynaw kya thawsathui athua paw ccungccaw
         thawpaw kha phe na lawkuh vae oh paw nynh na thua oh.
         11 Tuh-e thawsathuinaw kya Greek ci um khyh, Jew ci um khyh, vindung awkuhpaw ci um
         khyh, vindung awkuh leipaw ci um khyh, barbariapaw ci um khyh, Saithiapaw ci um khyh,
         see ci um khyh, a luepaw ci um khyh; thuasalama Kri tuh pawpaw tynre thua zah pawpaw
         tynre kya balyn a um.
         12 Tukeiccuze Pachia nynh popaw, athyaapaw te sungsahpaw na thua oh hawte, ngaethya-umsanaw,
         thawccikunaw, zakawsangsakunaw, lungnenaw, lungsaenaw kha lawkuh oh.
         13 Lukhakheit nynh mingccangpaw kha rawsete byaeikunaw a hoi lanze, lukheit te lukheit
         ngaesangpyakute, lukheit te lukheit ngaethyakute, Kri nynh nanning kha ae ngaethya
         vae oh hawte, khahawte nanning mah la cyih bua oh.
         14 Hynh-e`ae balyn laelan ccingnaw kya-e sueluakunaw athua paw sungsakunaw kha lawkuh
         oh.
         15 Te Pachia kya-e daenaw nynh nae thinlung kha ae la uk oh sah; tuh-e khylan nynh nanning
         mah pyn pynkheit kya ko na thua oh; te lungtuabya hothya oh.
         16 Kri bya tuh hawnaw tynre te nanning kya phe beih lang la um sah. Bawipaw kalan nae
         thinlung kya thawccinaw ryte law sahte, sam law`ae, thehoynaw law`ae te muisaw law`ae
         kya lukheit te lukheit ccangpyakute raeringnaw pyakuh oh.
         17 Te bya na ho oh zemah, ryalaw na law oh zemah, Bawipaw Jesu min liate pawpaw balyn
         kha cyih oh lah amaw liate Paaw Pachia kalan lungtuabya ho oh.
         18 Zu`ae, Bawipaw kya angaekuhpaw athua hawte naemaw te naemaw kha nae vawpaw`ae kalan
         ahkuh oh.
         19 Vawpaw`ae, nae zu`ae kha sungsah oh lah mih tungvaw eih rua ro paw thua nan oh.
         20 Ccaaw`ae, pawpaw balyn kya nae nungpaaw`ae kaw la ngae oh. Pawccecize hynh-e tuh
         Bawipaw a lungry paw nynh thua.
         21 Paaw`ae, nae ccaaw`ae kha thinriasah nan oh, mih lung oun rohsei cih.
         22 See`ae, ccungccaw`ae lungrythuasahpaw hawte thua leite, mitmuihnaw lante kyalya thua
         leite, Pachia rawrite, thinlungphei leite pynsaw lante nae bawi nae zua`ae kaw kha
         pawpaw balyn kya la ngae oh.
         23 Ccungccaw`ae rya a lah paw hawte thua leite, Bawipaw rya a lah paw hawte pawpaw na
         cyi oh zemah thinlung ccaccingte cyih oh.
         24 Rho uccaw athua paw ryalaw mee kha Bawipaw kyate na mue cih oh cipaw kha nyh oh.
         Pawccecize nanning tuh Kri Bawipaw rya nynh na law oh.
         25 Thuasalama aseipaw rya a lah paw ccungccaw tuh a cyi paw hanlan kha pyaru athua cih;
         laesakunaw cipaw um khyh.

1 Bawizua`ae, nanning mah vaawran kya um paw Bawi kae hoi cipaw nyte, atazaepaw te
         atekuhpaw ryalaw mee kha nae see`ae kha pya oh.
         2 Sawsangnaw kalan tyty pyakuh oh lah lungtuabya hote ngaw oh.
         3 Kri kya-e byakhupaw kha kae ho nawlan, ho khonaw thuakaw kha Pachia nynh oun hungpya
         nawlan kaening hanlan mah saw oun la sangpah oh; kha-e byakhupaw keiccuze kae tuh
         sivarui te khii ka thua.
         4 Kae nynh ho lan ka ccan thyhte kha-e byakhupaw kha ka langsaku nawlan, saw oun la
         sangpah bua oh.
         5 Accyh kha sawkhawku te, atolang-e ccungccaw`ae kya hawnaw te la um oh.
         6 Ccungccaw miakaw kha pawcihte nynh khung lan cipaw na ny nawlan oh, nae byaho tuh
         thawccinaw ryte loi te pei la ekhaekuh sah.
         7 Bawipaw kya zyn lan um paw te rya kae lahkheihpaw, sungsahpaw ka neitaw Taichikas
         nynh ka konglang balyn kha nae kalan ae la hopah cih oh.
         8 Ou kha-e eenaw khylan nynh amaw kha nae kalan kae saw. Ou tuhte aning nynh nae konglang
         kha a ny nawlan te nae thinlung kha ngaengansah nawlan nynh kae saw.
         9 Nanning kyaze lukheit athua paw, zyn lan um paw te sungsahpaw ka neitaw Onesimas
         ryte kae saw`ae. Minmin nynh e kya acyikuh paw balyn kha ae nysah cih oh.
         10 Kamaw ryte thung kae ccahkheih paw Aristarkhas te Barnabas a ccianung ccapaw Markas
         te Justas acikuh paw Jesu nynh nanning kha ae beihlang oh. Markas konglang nanning
         bya kae tawsya vae oh. Nae kalan yn thua ze amaw kha leh la khan oh.
         11 Minmin tuh vindung awkuh`ae paw nynh thua. Minmin kyalya nynh Pachia peenaw hanlan
         rya kae lahkheihtu`ae te kamaw ngae yn ngansatu`ae athua.
         12 Nanning lakuze lukheit athua paw, Kri seepaw Epafras nynh ae beihlang oh. Nanning
         nynh phe ccing lan na thadyn nawlan oh, te Pachia rynaw balyn kya phe na bia nawlan
         oh aning nynh nae hanlan thawte saw pei ae sangpya oh.
         13 Nanning hanlan te Laodisia khua um`ae paw, te Hierapolis khua kya um`ae paw hanlan
         aning tuh lungthonaw alepi a hoi cipaw kae nynh ccaekia ka khan.
         14 Sungsahpaw sibawi Luka te Demas nynh ae beihlang oh.
         15 Laodisia khua kya um`ae paw uno`ae te Nymphas te a inn kya um paw kriccawbu kha la
         beihlang oh.
         16 Te hynh-e ccaky hynh nanning laku he na ria oh koute Laodisia kriccawbu kya mah la
         riasah bua oh. Te tuhhawte Laodisia kyate mue paw ccaky kha mah nanning nynh la riabua
         oh.
         17 Te Arkhippas kha, “Bawipaw kya na mue paw ryalaw kha na thangsah nawlan, la raeringkuh,”
         cite la hopah oh.
         18 E beihlangnaw hynh Paul ka kuih te nynh ka zei. Kamaw oun khiinaw`ae paw kha la liathui
         oh. Thawccinaw tuh nae kya la um sah. Amen.1 Thessalonians1 Thessalonians1 Thessalonians1 Thessalonians1 Thessalonians

1 Paul, Sailas te Timote nynh Paaw Pachia te Bawipaw Jesu Kri kya a um paw Thesalon
         khua e kriccawbu kha kae beihlang oh. Ah Paaw Pachia te Bawipaw Jesu Kri kya-e thawccinaw
         te daenaw tuh nae kya la um sah!
         2 Nanning balyn hanlan Pachia kalan lungtuabya pei kae ho, kae sawsangnaw kya nanning
         kha pei kae hobia oh.
         3 Ah Paaw Pachia malang, nae zynnaw kya-e na cyisahnaw oh, te sungsakunaw kya-e na
         zuakunaw oh, te ah Bawipaw Jesu Kri kya ngaehoinaw kya-e ngaesangnaw kha tyty kae
         liathui.
         4 Sungsahpaw uteno`ae, Pachia kya-e nanning ponaw kha kae ny.
         5 Pawccecize kaening kya-e thehoypaw tuh nae kalan bya kyalya te yn thua khyh, thuasalama
         nanning hanlan kaening tuh pawtecihpaw ccungccaw`ae nynh kae thua cipaw kha na ny
         vae oh hawte, thungnaw te Thyaa Muisaw te phe ny ccaccingnaw ryte nynh yn thua.
         6 Te nanning tuh vawsawnaw patae teingbiate, Thyaa Muisaw kya-e lungtuanaw ryte Pachia
         bya kha na lawkuh oh zah kaening thydokuh`ae paw te Bawipaw thydokuh`ae paw nynh na
         thua oh.
         7 Tukeiccuze Mesidonia ram te Akhai ram kya a zyn`ae paw balyn hanlan nanning tuh dosuinku
         lan um`ae paw nynh na thua oh.
         8 Pawccecize nanning kyate Bawipaw bya roi tuh Mesidonia ram te Akhai ram kya kyalya
         ccae khyh, thuasalama Pachia na zynnaw oh paw tuh ahmin takyh kya mah pung pazaekuh
         vae, tukeiccu kaening nynh pawpaw sanmah kae ho ho vae khyh.
         9 Pawccecize kaening nynh nae kalan pawcihte nynh kae tee cipaw kaening konglang kha
         minmin nynh a ho`ae, te hiin zah ahmepaw Pachia ryalawpya khylan zohtuh`ae kyate Pachia
         kalan pawcihte nynh na paleihku oh cipaw,
         10 yn thua lanpaw thinrianaw kyate aening kha yn luesatupaw Jesu, Pachia nynh a chih`ae
         paw kyate a thosah paw, vaawran kyate yn thua cih paw a Ccapaw ngaw lanpaw kha a ho`ae.

1 Uteno`ae, nae kalan kaening nynh kae tee paw tuh accakaepaw thua khyh cipaw kha naemaw
         ccaccei nynh na ny oh.
         2 Nanning nynh na ny oh hawte kaening tuh Filipi khua kya langmaw kae teing zah maethya
         oun law`ae koute rawsenaw pataepi ryte Pachia kha doliakute, Pachia thehoypaw kha
         nanning kalan rawhoy te kae ho.
         3 Pawccecize kae hynaw oh paw tuh lingkunaw, nungsikunaw te pheekunaw kyate thua khyh.
         4 Thuasalama thehoypaw kha zyn lan um lante ho khylan Pachia nynh nawccawkhaepaw kae
         thua thyhte, ccungccaw`ae lungrythuasahpaw hawte thua leite, kae thinlung oun syntawtupaw
         Pachia lungry thyhte nynh kae ho.
         5 Pawccecize nanning nynh na ny oh hawte, kaening nynh lunglebya ho paw kha vaekhakheit
         san kae mang boi khyh, a karangku nawlan cyiruhnaw thinlung mah kae hoi khyh, Pachia
         tuh kae ccaekia nynh thua.
         6 Kri kya-e locceihtu`ae kae thua hawte, hoku lanpaw kae hoi zemah, ccungccaw`ae kya
         phu-enaw kha kae ccungkuh khyh, nanning kya mah, mingccang`ae kya mah kae ccungkuh
         khyh.
         7 Thuasalama oihtunung nynh a ccaaw`ae kha a oihsah`ae hawte nanning laku kaening tuh
         kae nevyalya.
         8 Nanning tuh kou sungsah lan na um oh keiccuze myarya kae ngae oh, Pachia thehoypaw
         kyalya kha thua leite, kae hiinnaw hei kha neethung lan kae lungrythua.
         9 Pawccecize uteno`ae, kae ryalaw te thawbangte rya kae law paw kha na ny oh. Nanning
         lukhakheit hanlan sanmah phuripaw kae thua khyh nawlan, khuazi khuadae ryalawku biate
         Pachia thehoypaw kha nae kalan kae hopya oh.
         10 A zyn`ae paw nanning laku kaemaw te kaemaw kha thyaararih lang, dingrarih lante ccaenaw
         um lei lante pawcihte nynh kae hiin cipaw nanning tuh ccaekia`ae nynh na thua oh,
         te Pachia mah ccaekia nynh thua.
         11 Paaw nynh a ccaaw`ae kya a cyi hawte, kaening nynh nanning milu raveih kha pawcihte
         nynh kae hy oh, thawzung kae pya oh zah bya kae tawsya oh cipaw kha na ny oh.
         12 Ou tuhte a peenaw lungkhu lang te a phu-enaw kalan ae ko oh paw Pachia te angaekuh
         lante nanning nynh na hiin nawlan oh nynh thua.
         13 Kaening kyate na thae oh paw Pachia bya kha nanning nynh he na lawkuh oh te, ccungccaw`ae
         bya hawte na lawkuh khyh oh, thuasalama byaccing thua zah a zyn`ae paw nanning kya
         mah amawccih lante ryalah paw Pachia bya hawte na lawku oh keiccuze, hynh-e hanlan
         apaekuh lei lan Pachia kalan lungtuabya kae ho.
         14 Pawccecize uteno`ae, nanning tuh Kri Jesu kya um paw, Judah pee e Pachia kriccawbu`ae
         thydokuh`ae paw lang na tang oh. Pawccecize minmin nynh Jew`ae kya-e a teing`ae hawte,
         nanning mah naemaw ccungccaw`ae kya-e khahtahawpaw uccaw`ae kha na teing bua oh.
         15 Kha-e Jew`ae nynh Bawipaw Jesu te mih profeh`ae kha paryh a chia`ae, te kaening kha
         oun tua oun sah`ae; te minmin nynh Pachia kha lunghoysah khyh`ae, te ccungccaw balyn
         kha a rawse`ae.
         16 Zenta`ae nynh khumnaw a muebua khyh ccaw`ae cite thehoypaw ho lan kaening kha oun
         khee`ae zah mih seinaw kha pei a biachihkuh`ae, tukeiccuze Pachia thinrianaw tuh minmin
         tungvaw khe khaleih accah.
         17 Thuasalama uteno`ae, kaening tuh thinlung kyate thua leite, pyn lante nanning te
         sosoh ah phiakuh oh pawte nae mitmae muih khylan myarya kae peki zah thawmawte kae
         zuakuh.
         18 Tukeiccu kaening tuh nae kalan thua lan kou kae ry. Kae, Paul mah atu te atu ka zuaku
         tua. Thuasalama Setan nynh kaening kha phe oun khee.
         19 Kaening ngaehoinaw, tukhyhze lungtuanaw, tukhyhze lungpawnaw suilukhung tuh pawmou
         athua? Ah Bawipaw Jesu Kri yn thua te, amaw malang e nanning ccaccei kha na thua khyh
         oh tou?
         20 Pawccecize nanning tuh kae phu-enaw te lungtuanaw nynh na thua oh.

1 Tukeiccu kaening nynh he kae ngaesang kho khyh tuh, Athen khua kya kae makhaete umhy
         lanpaw tuh ahoy cite kae tua.
         2 Te Kri thehoypaw kya rya kae lahkheihtu, Pachia rya a lahtupaw, kae neitaw Timote
         kha, nanning tynsathung khylan te nae zynnaw konglang te nanning kha thawzungpya khylan,
         3 hynh-e vawsawnaw`ae keiccuze hung sanmah na pia khyh nawlan oh kae saw; pawccecize
         kaening tuh hynh-e`khylan khang paw nynh kae thua cipaw naemaw ccaccei nynh na ny
         oh.
         4 Pawccecize kaening tuh nae kya kae um lyaze, vawsawnaw kae teing vae cih cite langmaw
         phe kae hopyaty vae oh. Ou tuhhawte acyikuh paw kha na ny oh.
         5 Hynh-e keiccuze he ka ngaesang kho khyh tuh nae zynnaw kha ny khylan Timote kha kae
         saw. Tukhyh lanze tuhoutu nynh ccangkhakheit te nanning kha he ae tuh-ou oh tuh kae
         ryalaw kha alakaw lang a tangsei cih.
         6 Thuasalama atu nae kyate kaening kalan Timote he yn thua tuh nae zynnaw te sungsakunaw
         thungpang hoypaw kha oun phupah zah, kaening tungvaw ahoypaw liathuinaw pei na hoi
         oh cipaw, te kaening nynh nanning kha kae muihry oh hawte kaening kha myarya muih
         nae ry oh cipaw oun hopya.
         7 Tukeiccu uteno`ae, kae vawsawnaw balyn kya, te kae riathaenaw balyn kya nae zynnaw
         nynh kae ngae oun ngansah.
         8 Pawccecize Bawipaw kya tynkaring na thadyn oh zetuh, atu kaening tuh kae hiin.
         9 Ah Pachia malang nanning keiccuze kae lungtuanawpaw lungtuanaw balyn hanlan, nanning
         elan pawtahawpaw lungtuabya mou Pachia kalan bua kae ho kho ung cih?
         10 Nae mae kha kae muih oh ccaw cite, te nae zynnaw kya aboupaw kha kae ccingsapya oh
         ccaw cite khuazi khuadae thawte saw kae sangpah oh.
         11 Atu ah Pachia, Paaw amaw te ah Bawipaw Jesu Kri nynh kae laanpi tuh nae kalan oun
         paccynpah vae sah.
         12 Te nae kya kae cyi hawte, Bawipaw nynh ae pungthungsah oh sah lah ccungccaw balyn
         kya te lukheit te lukheit kya sungsakunaw te phe ae biasah vae oh sah.
         13 A mithyaa`ae balyn ryte ah Bawipaw Jesu Kri yn thua vae ze, ah Pachia te Paaw malang
         thyaanaw kya ccaenaw um lei lante nae thinlung kha amaw nynh ae tynsah vae oh sah.

1 Tuhlaeze uteno`ae, nanning nynh pawcihte nynh hiin lan accan, Pachia kha pawcihte
         nynh a lungrythuasah lan accan cipaw kha kae kyate phe na mue vae oh hawte, houhouh
         na bia nawlan oh, Bawipaw Jesu liate kaening nynh kae ngia oh zah kae hy oh.
         2 Pawccecize pawtahawpaw kawpyapaw`ae kha nynh Bawipaw Jesu liate kaening nynh kae
         pya oh cipaw kha na ny oh.
         3 Pawccecize nanning thyaasanaw Pachia rynaw tuh e hynh nynh thua: nanning nynh ohhuakunaw
         kha na sungku nawlan oh,
         4 nanning milu raveih nynh amaw pyn kya-e kha thyaasanaw te sawtuanaw kya pawcihte
         nynh hoi lan cipaw na ny nawlan oh,
         5 Pachia nyh leipaw Zenta`ae hawte myarya ohhuakurynaw kya um leite;
         6 hynh-e kong kya hung nynh san ccyhhoypaw a lawku khyh nawlan, te unopaw kha a hyngpya
         khyh nawlan Pachia nynh a ry. Pawccemacize kaening nynh phe kae hopah tou vae oh zah
         ccaekia phe kae khang vae hawte, Bawipaw tuh khahtahawpaw a cyih`ae paw balyn kha
         ccaeliatu nynh thua.
         7 Pawccecize Pachia nynh athyaa leipaw kalan aening kha oun ko khyh, thuasalama thyaanaw
         kalan nynh oun ko.
         8 Tukeiccu hynh-e pawlangria leipaw ccungccaw tuh ccungccaw kha pawlangria khyh paw
         thua leite, a Thyaa Muisaw oun pyatu Pachia kha pawlangria khyh paw nynh thua.
         9 Thuasalama uteno sungsakunaw konglang te kae nynh nae kalan zei ho vae khyh. Pawccecize
         nanning tuh lukheit te lukheit sungsaku lan Pachia nynh a ccangpya vae paw nynh na
         thua oh.
         10 Te Mesidonia ram kya um`ae paw uteno`ae balyn tungvaw kya nanning nynh khahcihte
         na cyipya ccaccing oh. Thuasalama uteno`ae, nanning nynh houhouh na pungthung nawlan
         oh kaening nynh thawte kae ngia oh.
         11 Kaening nynh kaw kae pya vae oh hawte, daebabilan na umthya nawlan oh, te naemaw
         ryalaw kha nae kuih te na law nawlan oh kae ngia oh;
         12 atolang e ccungccaw`ae kya kou ngaekuh lante na hiin nawlan oh, te pawpaw sanmah
         na bou vae khyh nawlan oh kae ngia oh.
         13 Thuasalama uteno`ae, ngaehoinaw a hoi leipaw mingccang`ae nynh mih ngaethya hawte
         nae ngaethya khyh nawlan a ih`ae paw konglang kha nanning nynh ny leite na um lan
         oh paw kha ka ry khyh.
         14 Pawccecize Jesu tuh chih zah bua a thothui cite aening nynh ah zyn lan oh ze, tuhhawte
         Jesu kya a i`ae paw kha mah amaw ryte Pachia nynh a cciakhae cih`ae.
         15 Bawipaw bya liate nanning kha e hynh kae hopya oh, Bawipaw yn thua cia, ah hiinhy
         oh paw aening nynh a ih vae`ae paw kha ah thoih lan khyh oh.
         16 Pawccecize Bawipaw amaw tuh siaruanaw ryte lupi athua paw vaaw ccungccapaw roi ryte,
         Pachia mungkae roi ryte vaawran te yn rungbung cih zah Kri kya a chih`ae paw tuh masaty
         oun tho cih`ae.
         17 Oute ah hiinhy oh paw aening tuh khivae kya Bawipaw te tungku khylan, minmin ryte
         pynkheihlan maeking kya hangthung ah thua cih oh, ou tuhte aening tuh Bawipaw ryte
         po umkheih lan vae.
         18 Tukeiccu hynh-e bya`ae hynhte lukheit te lukheit thawzung pyakuh oh.

1 Thuasalama uteno`ae accyh te kumvaelori kong tuh kae nynh nae kalan zei ho vae khyh.
         2 Pawccecize Bawipaw nin tuh khuazi kya miruh hawte nynh yn thua cih cipaw kha naemaw
         nynh ccaerarihlan na ny oh.
         3 “ Daenaw te khynnaw a um,” a ci`ae lyakhe, ccaaw a poipaw nopinung tungvaw neitangia
         nynh a thuanua hawte, minmin tungvaw ronaw nynh vaekheihmawte a thuanua cih`ae zah
         minmin tuh lue lan khyh`ae.
         4 Thuasalama uteno`ae, tuh-e nin nynh miruh hawte nanning tungvaw ae thuanua bua lan
         khyh oh, pawccecize nanning tuh mohnaw kya na um khyh oh.
         5 Nanning balyn tuh awnaw ccaaw`ae te khuadae ccaaw`ae nynh na thua oh. Aening tuh
         khuazi ccaaw`ae ah thua khyh oh, mohnaw kya-e mah ah thua khyh oh.
         6 Tukeiccu mingccang`ae nynh a i`ae hawte, aening ih nan oh sih, thuasalama aening
         tuh raeringku oh sih lah kyhrarihlan um oh sih.
         7 Pawccecize a ih`ae paw tuh khuazi nynh a i`ae, te a rui`ae paw mah khuazi nynh a
         rui`ae.
         8 Thuasalama khuadae ccaaw`ae ah thua oh paw aening tuh kyhrarihlan ung oh sih, zynnaw
         te sungsakunaw kya-e bykhaw saphua te khumnaw kya-e ngaehoinaw sivawlukhung khate
         ccaankuh oh sih.
         9 Pawccecize Pachia thinrianaw kha teing khylan Pachia nynh aening kha yn khang khyh.
         Thuasalama ah Bawipaw Jesu Kri liate khumnaw mue khylan nynh yn khang.
         10 Aening tuh ah thaeku oh zemah, ah i oh zemah, amaw ryte pynkheihlan um khylan, aening
         hanlan nynh Kri tuh a chi.
         11 Tukeiccu nanning nynh leih na cyi oh hawkhate, naemaw te naemaw kha thawzungpyakuh
         oh lah lukheit te lukheit tynsakuh oh.
         12 Uteno`ae, nanning laku ryalah`ae paw, Bawipaw kya nanning luki a um`ae paw, te nanning
         ae thuihei oh paw kha saw la tua oh cite kae ngia oh.
         13 Te mih ryalawnaw liate minmin kha sungsakunaw kya myarya ahang lante la tua oh. Naemaw
         te naemaw laku la ccawkuh oh.
         14 Uteno`ae, atu nanning kha kae ngia oh; mih ry thyhte a le`ae paw kha raeringnaw la
         pya oh, lungthawzya`ae paw kha thawzung la pya oh, thawzya`ae paw kha la bawng oh,
         ccungccaw balyn kya nae lung la sae sah.
         15 Hunghung nynh sanmah lukhakheit kha ahoy leipaw hanlan ahoy leipaw te liaru nan sah,
         thuasalama naemaw laku te ccungccaw balyn kya ahoypaw kha pei la zui oh.
         16 Pei lungtua oh.
         17 Apaekuh lei lan sawsang oh.
         18 Atyn-are balyn kya lungtuabya ho oh; pawccecize tuh-e tuh Kri Jesu kya nae hanlan
         Pachia rynaw nynh thua.
         19 Muisaw kha daesah nan oh.
         20 Profehbya ho paw kha pawlangria leite um nan oh.
         21 Pawpaw balyn kha syntaw oh, ahoypaw uccaw kha tynkaring lang kyngkuh oh.
         22 Ahoy leipaw miakaw kha sibia oh.
         23 Te daenaw Pachia amaw ccaccei nynh nanning kha marya ae la thyaasah vae oh sah; te
         ah Bawipaw Jesu Kri yn thua te, nae muisaw, nae thinlung te nae pyn khaleih kha ccaenaw
         um lei lan ae la khynsah vae oh sah.
         24 Nanning ae kotu oh paw tuh zyn lan um paw nynh thua, kha-e kha mah a cyih cih.
         25 Uteno`ae, kaening hanlan saw oun sangpah oh.
         26 Athyaapaw myngkunaw khate uteno`ae balyn kha la beihlang oh.
         27 E ccaky hynh athyaapaw uteno`ae balyn kalan la riapah oh cite Bawipaw liate kae nynh
         nanning kha bya kae tawsya oh.
         28 Ah Bawipaw Jesu Kri thawccinaw tuh nae kya la um sah. Amen.2 Thessalonians2 Thessalonians2 Thessalonians2 Thessalonians2 Thessalonians

1 Paul, Sailas te Timote nynh ah Paaw Pachia te Bawipaw Jesu Kri kya um`ae paw Thesalon
         kriccawbu kalan kae beihlang oh.
         2 Ah Paaw Pachia te Bawipaw Jesu Kri kyate thawccinaw te daenaw tuh nae kya la um vae
         sah.
         3 Uteno`ae, nae zynnaw tuh myarya lethung zah nanning kyaze milu raveih nynh lukheit
         te lukheit na sungsakunaw oh tuh paepae alui keiccuze kaening nynh cyi lan accan hawte
         nanning hanlan Pachia kalan lungtuabya pei kae ho.
         4 Ou tuhte nanning ae tua ae sahnaw oh kya te nae vawsawnaw kya na ngaesang oh zah
         nae lungsaenawpaw te nae zynnawpaw elan Pachia kya-e kriccawbu`ae kya nanning hanlan
         kae pookuh.
         5 Tuh-e tuh Pachia peenaw te angaekuh`ae paw cite nanning kha ria na thua nawlan oh,
         Pachia kya-e adingpaw byapianaw kha a langsakuh paw nynh thua. Tuh-e peenaw hanlan
         nynh nanning mah na teing oh.
         6 Nanning vawsaw ae pya oh paw ccungccaw`ae kha vawsawnaw pyaru lanpaw tuh Pachia hanlan
         atazaepaw nynh thua.
         7 Te Bawipaw Jesu nynh athungpaw a vaaw ccungccaw`ae ryte vaawran kyate he yn langku
         vae ze, vawsaw na teing oh paw nanning kha kaening ryte hae-ungnaw pya khylan,
         8 Pachia a nyh lei`ae paw tungvaw te ah Bawipaw Jesu Kri thehoypaw kha a ngae lei`ae
         paw tungvaw kya aruapaw maee khate ccaeliaru paw tuh a hanlan atazaepaw nynh thua.
         9 Tuh-e ccungccaw`ae tuh Bawipaw a umnaw kyate, te a thungnaw kya-e phu-enaw kyate
         phiate zungzae ronaw khate detah athua cih`ae,
         10 nanning laku kae ccaekia kha na zyn oh keiccuze, a mithyaa`ae kya phu-esah athua
         nawlan te a zyn`ae paw balyn laku ngaeang thehoysah athua nawlan, tuh-e nin kya Kri
         he yn thua te tuhte detah athua cih`ae.
         11 Tukeiccu hynh-e konaw te angaekuh lante ah Pachia nynh nanning kha ae riabua nawlan
         oh, te a hoynaw kya-e ahoypaw lungrythuanaw balyn kha a ccingsah nawlan, te zynnaw
         kya-e ryalaw kha thungnaw khate a ccingsah nawlan kaening mah nanning hanlan saw pei
         kae sang.
         12 Ou tuhte ah Pachia te Bawipaw Jesu Kri thawccinaw thyhte, ah Bawipaw Jesu Kri min
         tuh nanning kya phu-esah athua nawlan, te nanning kha amaw kya phu-esah na thuabua
         nawlan oh.

1 Atu uteno`ae, ah Bawipaw Jesu Kri yn thuanaw lanpaw te asekuh lante thuasah, te amaw
         kalan aening pynkheihlan ah sueluaku oh paw konglang te thuasah,
         2 Kri kya-e nin tuh phe a thua vae paw lante, kaening kyate oun thua paw olante, muisaw
         te thuasah, tukhyhze bya te thuasah, tukhyhze ccaky te thuasah, taloi nae bungzou
         khyh nawlan, tukhyhze nae lungvawsaw khyh nawlan nanning kha kae ngia oh.
         3 Hung ccungccaw nynh zemah pawpawte sanmah ae la ling nan oh sah. Tuh-e nin a thua
         maw, zynnaw kyate khuliakunaw masaty a umty cih, te seinaw ccungccapaw athua paw ronaw
         ccapaw kha yn langkuh cih.
         4 Tuh-e paw nynh Pachia cite ko athua paw, tukhyhze beik athua paw kha rawse zah amaw
         te amaw kha kha-e balyn laelan a hangthungku, Pachia nynh ka thua cite amaw te amaw
         kha langku te, Pachia tempal kyakhe Pachia hawte nynh a dahung.
         5 Nae kya ka um lyaze kha-e kong tuh phe kae hopya vae oh cipaw kha na syntaw vae khyh
         oh tou?
         6 Te aning tuh amaw ccyh kya yn langku nawlan, atu paw nynh a khee ung cipaw na ny
         oh.
         7 Pawccecize kawbya pawlangria leinaw kya-e byakhupaw tuh rya a lah cciamang vae. Tuhzemah
         atu a kheetupaw kha dae law athua makhia, kha-e kha po a khee ung cih.
         8 Oute tuh mihoy leipaw tuh yn langkuh vae cih. Kha-e paw kha Bawipaw nynh a khalang
         kya-e hyte phe a maemih cih zah amaw yn thuanaw kya-e phaephae ahpaw khate phe a roh
         cih.
         9 Tuh-e mihoy leipaw yn thuanaw lanpaw tuh Setan ryalawnaw te asekuhpaw thungnaw balyn
         ryte, muihsanaw`ae ryte, te ahyngpaw khuararunaw`ae ryte,
         10 te ading leipaw lingnaw balyn ryte aroh cih`ae paw kya nynh yn thua cih. Pawkeiccumacize
         minmin nynh khumnaw mue khylan byaccing kya-e sungsakunaw kha a lawku khyh`ae keiccu
         nynh thua.
         11 Hynh-e keiccu minmin nynh hyngbya kha a zyn ccaw`ae cite Pachia nynh mih tungvaw
         khe tynkaringpaw zynseinaw kha a sawnua cih`ae.
         12 Ou tuhte byaccing kha zyn leite, dingleinaw kya a lungrythua paw balyn tuh seibe
         athua nawlan`ae nynh thua.
         13 Thuasalama Bawipaw nynh a sungsah`ae paw uteno`ae, Muisaw nynh thyaasanaw liate,
         te byaccing kha zynnaw liate nanning tuh khumnaw mue khylan Pachia nynh atakaw lya
         mawte phe ae po vae oh keiccuze, nanning hanlan Pachia kalan lungtuabya pei kae ho
         lanpaw nynh thua.
         14 Nanning nynh ah Bawipaw Jesu Kri kya-e phu-enaw kha na ccoubua nawlan oh, kaening
         kya-e thehoypaw liate, kha-e khumnaw kalan nanning kha Pachia nynh ae ko oh.
         15 Tukeiccuze uteno`ae, tynkaring lang thadyn oh lah kae bya te thuasah, kae ccaw te
         thuasah kae ccangpya oh paw kha varyn kyngkuh oh.
         16 Aening kha oun sungsah zah thawccinaw liate zungzae ngaengannaw te ahoypaw ngaehoinaw
         oun pyatupaw, ah Paaw Pachia te ah Bawipaw Jesu Kri amaw ccaccei nynh,
         17 nae thinlung kha ngae ae ngansah oh sah lah ahoypaw bya te ahoypaw ryalaw miakaw
         kya ae la tynsah vae oh sah.

1 Nyathyakou uteno`ae, Bawipaw bya tuh nanning kya phu-esah athua hawte, teitei balyn
         pung pazaekuh kanmaw zah phu-esah athua nawlan kaening hanlan saw oun la sangpah oh.
         2 Acyih rarou paw, ahoy leipaw ccungccaw`ae kyate kaening hynh yn luesah nawlan saw
         oun la sangpah bua oh; pawccecize ccungccaw balyn nynh zynnaw hoi khyh`ae.
         3 Thuasalama Bawipaw tuh zyn lan um paw nynh thua. Amaw nynh nanning kha ae tynsah
         cih oh zah mihoy leipaw kyate ae thungkhaw cih oh.
         4 Te nanning kaw kae pya oh paw kha atu na cyih oh zah bua na la cyih ung cih oh cite
         nanning konglang te Bawipaw kya zynkunaw kae hoi.
         5 Te Pachia sungsanaw lungkhu lang te Kri kya-e lungsaenaw lungkhu lang Bawipaw nynh
         nae thinlung kha ae la cciakhae oh sah.
         6 Uteno`ae kaening kyate a mue`ae paw phung thyhte hiin leite angae-aduakuh lei lante
         a hiin`ae paw uteno miakaw kyate la phiakuh oh cite ah Bawipaw Jesu Kri min te nanning
         kha kaw kae pya oh.
         7 Pawccecize naemaw ccaccei nynh kaening kha pawcihte nynh dosuinku lan`ae cipaw na
         ny oh. Pawccecize kaening tuh nanning kyakhe angae-aduakuh lei lante kae um khyh.
         8 Ccungccaw lukhakheit kya-e looh kha mah alakaw te kae aepah khyh; thuasalama nanning
         lukhakheit kya san phuripaw kae thua khyh nawlan, phe kae bang lang khuazi khuadae
         thawte rya kae lawkuh.
         9 Tuhte rya kae lawku paw tuh nanning kya-e lawku lan kaw kae hoi khyh keiccu cipaw
         thua khyh, thuasalama nanning nynh kaening hynh dosuinku khylan nae zui oh ccaw cite
         nynh thua.
         10 Pawccecize nanning ryte ah umkheih oh lyakha, lukhakheit nynh rya a law khyh lanze,
         aepaw mah ae nan sah cite kaw phe kae pya vae oh.
         11 Pawccecize angae-aduakuh lei lante hiin zah ryalaw kharyh law leite, pei a ccukuh
         bua`ae paw ccungccaw abang nanning laku a um cite kae thae.
         12 Khatahaw`ae paw tuh daebabilan ryalawkuh`ae sah lah mimaw looh kha ae`ae sah cite
         ah Bawipaw Jesu Kri liate kaw kae pya`ae zah thawte kae hy`ae.
         13 Thuasalama uteno`ae, nanning tuh ahoypaw ryalawpaw kya nae lungthawthang nan sah.
         14 Hynh-e ccaky kya-e kae bya hynh lukhakheit nynh a ngae khyh lanze, kha-e paw kha
         la syntaw oh lah a maethya nawlan la mungkuh nan oh.
         15 Tuhzemah rhaw lukheit hawte tuh la tua nan oh, uno lukheit hawte raeringnaw la pya
         oh.
         16 Atu daenaw Bawipaw amaw ccaccei nynh ccianaw miakaw kya nanning kha daenaw pei ae
         la pya vae oh sah. Bawipaw tuh nae balyn kya la um sah.
         17 Kae beihlangnaw oh paw hynh Paul kamaw kuit ccaccei te nynh ka zei; tuh-e tuh ka
         ccaky takyh kya muihsanaw nynh thua.
         18 Ah Bawipaw Jesu Kri thawccinaw tuh nae balyn kya la um vae sah. Amen.1 Timothy1 Timothy1 Timothy1 Timothy1 Timothy
         
            

         
      
   
      
         1 Timothy
123456
   
      
         1
1 Aening oun Khumtu Pachia kawpyapaw liate, te aening ngaehoinaw athua paw Bawipaw
         Jesu Kri liate, Jesu Kri locceihtu athua paw kae, Paul nynh,
         2 zynnaw kya ka ccapaw ccaccing na thua paw Timote nang kha kae beihlang. Ah Paaw Pachia
         te ah Bawipaw Jesu Kri kyate thawccinaw, ngaethya-umsanaw te daenaw tuh na tungvaw
         la um sah.
         3 -
         4 Ccungccaw abang nynh ccangpaw doctrine`ae kha a ccangpya`ae. Minmin nynh phungpaw
         huataw`ae te athangthya leipaw thokeinaw phungpaw`ae kha a ngaery`ae. Kha-e uccaw`ae
         nynh eikunaw kha a thuakhae. Zynnaw te Pachia lante asekuhpaw tynsathungnaw kha thawpya
         khyh`ae. Tukeiccu ccungccaw abang nynh tuhhawte a cyibua khyh nawlan`ae kaw na pya
         kho nawlan, Mesidonia ram lang ka ccia lyaze, Efesa khua khe na umhy ccaw cite nang
         kha kae ngia.
         5 Kawpyapaw kya-e athangnaw tuh, athyaapaw thinlung kyate, ahoypaw mawtemaw nykunaw
         kyate, te cyiruhnaw um leipaw zynnaw kyate yn thua paw sungsakunaw nynh thua.
         6 Tuh-e kyate ccungccaw abang nynh phe cciataw`ae zah accakaepaw byahokupaw kalan phe
         paleihkuh vae`ae.
         7 Minmin tuh mimaw nynh a ho`ae paw toulou kha nyh khyh`ae, paw kong nynh kae ho cipaw
         san a nyh lei`ae pite kawbya ccangpatu`ae lang tang a ry`ae.
         8 Thuasalama ccungccaw lukheit nynh Kawbya kha angaekuh lante a mang lanze, Kawbya
         tuh ahoy cipaw aening nynh ah ny oh.
         9 Kawbya tuh adingpaw ccungccaw hanlan rae paw thua khyh, thuasalama kawbya pawlangria
         lei`ae paw te kawngae lei`ae paw hanlan, Pachia pawlangria lei`ae paw te misei`ae
         hanlan, athyaa lei`ae paw te maethya nyh lei`ae paw hanlan, paaw`ae te nung`ae theihtu`ae
         hanlan, ccungccaw theihtu`ae hanlan,
         10 a ohhuakuh`ae paw hanlan, pise te pise a sei`ae paw hanlan, ccungccaw ruh`ae paw
         hanlan, mihyng`ae hanlan, ahme leite ccaesakuh`ae paw hanlan, te akyhpaw ccangpyakunaw
         te arawsekuhpaw uccaw hanlan nynh kawbya tuh rae athua cipaw mah ah ny oh.
         11 Tuh-e akyhpaw ccangpyakunaw te nynh thehoyccoupaw Pachia kya-e aphuepaw thehoypaw
         tuh accawkuh. Tuh-e thehoypaw tuh kae ka kya pya athua.
         12 Kae hynh thawzung yn pyatupaw ah Bawipaw Jesu Kri kha ka thehoysah. Kae hynh zyn
         lan um paw lang yn riabua zah a ryalawnaw lungkhu lang yn nungbua.
         13 Kae tuh langmaw lya Pachia alue lante byahotupaw, ccungccaw a tua a sahtupaw, ccungccaw
         saryatupaw nynh ka thua. Thuasalama kha-e kha zyn leinaw kya ny leite ka la cyi paw
         athua keiccuze, ngaethya-umsanaw kha ka mue.
         14 Ah Bawipaw kya-e thawccinaw tuh Jesu Kri kya um paw zynnaw te sungsakunaw ryte myaryasangkae
         alung.
         15 Kri Jesu tuh misei`ae khum khylan nynh laephipi kalan yn thua cipaw tuh zyn lan um
         paw bya thua zah khaleih lawku lan accanpaw nynh thua. Tuh-e misei`ae laku kae tuh
         a sei huaccepaw nynh ka thua.
         16 Tuhzemah zungzae hiinnaw hanlan atu koute amaw a zyn vae cih paw ccungccaw`ae nynh
         dosuinkupaw thua khylan, Jesu Kri nynh kamaw kya khaw cia teingnaw balyn kha masaty
         a langsaku nawlan, kae tuh ngaethyaumsanaw kha ka mue.
         17 Atu zungzae atynpaw, a chih kho leipaw, muih kho um leipaw Siapharan, a makhae kyalya
         ahawpaw Pachia tungvaw sawtuanaw te phu-enaw tuh zungzae te zungzae cia um sah. Amen.
         18 Ka ccapaw Timote, nang na konglang te yn thua paw profehbya thyhte nang nynh ahoypaw
         rhaw kha na dou nawlan, hynh-e kawpyapaw hynh nang kha kae pya.
         19 Zynnaw te ahoypaw mawtemaw nykunaw kha varyn la kyngkuh. Ccungccaw abang nynh kha-e
         zynnaw kha phe vuasya`ae zah minmin tuh arohpaw sanphalung hawte nynh thua`ae.
         20 Tuh-e`ae laku Hymenaeas te Alexanda a umbua`ae. Minmin nynh saryapawbyaho vae khyh
         nawlan`ae, a ccangku ccaw`ae cite minmin kha Setan kalan phe ka ah vae`ae.

1 Tukeiccu, masaty lang ngiapyanaw, sawsangpyanaw, muisaw lante bohpyanaw te lungtuabya
         hopaw kha ccungccaw balyn hanlan la raepah`ae,
         2 aening nynh Pachia nyh paw hiinnaw kya te sawtua lan um paw hiinnaw kya daenaw te
         ah hiin kho nawlan oh, te daebabipaw hiinnaw ah hoi kho nawlan oh siapharan`ae te
         kawhoitu`ae paw balyn hanlan saw la sangpah oh cite kae ngia.
         3 Pawccecize hynh-e cyisahnaw tuh aening oun Khumtu Pachia malang ahoypaw te angaekuhpaw
         nynh thua.
         4 Ccungccaw balyn nynh khumnaw mue`ae sah lah byaccing kha nyh`ae sah cite Pachia nynh
         a ry.
         5 Pawccecize Pachia ccangkheit nynh a um. Te Pachia te ccungccaw`ae laku Ccawkunaw
         Raetu Ccungccapaw Kri Jesu lukheit nynh a um.
         6 Amaw nynh ccungccaw balyn sawkhaw nawlan amaw kha a pyaku. Accyh azaw paw kya ccaekia
         khan khylan,
         7 tuh-e khylan kae tuh phunghotu lang, locceihtu lang, te zynnaw te byaccing kha Zenta`ae
         ccangpatu lang khang paw nynh ka thua. Kri kya byaccing nynh ka ho, ka hyng khyh.
         8 Tukeiccu athyaapaw kuih`ae kha hangthung te, thinrianaw te lunghiinnaw hoi leite
         pise`ae nynh teitei balyn sawsang`ae sah cite ka ry.
         9 Tuh-e hawte, nopi`ae nynh mah uccaw lawkunaw kya, maethyaum leipaw boeining lawku
         te, ahoypaw ozia te kou angaekuh lante mimaw te mimaw kha ccaankuh`ae sah ci ka ry.
         Akhekuhpaw sang, sui, te pale`ae, te amee rupaw uccaw te ccaankuh nan`ae sah.
         10 Thuasalama Pachia rawrinaw a hoi paw nopi`ae hanlan ahoypaw cyisahnaw`ae khate ccaankuh`ae
         sah ci ka ry.
         11 Nopi nynh tuh kawngaenaw balynte daebabilan ccangkuh sah.
         12 Thuasalama nopi nynh ccangpya lan, pise tungvaw kaw hoi lan ka ua khyh, daebabilan
         zya um sah.
         13 Pawccecize Adam kha nynh masaty rae athua, oute nynh Evi kha rae athua.
         14 Te Adam kha hyngpya thua khyh; thuasalama nopinung kha tuh hyngpya thua zah phe a
         sei.
         15 Tuhzemah nopi`ae nynh maeethyaum leipaw boeining lawkute zynnaw kya, sungsakunaw
         kya, te thyaanaw kya a tyn`ae lanze, ccaawpuinaw kya khum athua cih`ae.

1 Ccungccaw lukheit nynh kriccawbu cciakhaetu lang a ry lanze ahoypaw ryalaw kha a
         ry paw nynh thua cipaw tuh akyhpaw bya nynh thua.
         2 Oute kriccawbu cciakhaetu tuh ccaenaw um leipaw athua hahe cih, zu lukheit vawpaw
         athua cih, a yhkuh khopaw athua cih, a lungccing paw athua cih, a ozia hoypaw athua
         cih, mikhia dooihthya paw athua cih, a ccangpah khopaw athua cih;
         3 misutui a rang leipaw, peku maeku mang leipaw, phua elan a karangkuh leipaw, a lungnepaw,
         milae uccaw a dua leipaw athua cih;
         4 amaw a innbyn kha kou hoy lang a uk paw, a ccaaw`ae nynh sawtua rawrinaw khaleihte
         kawngaepyanaw a hoi`ae paw athua cih;
         5 (pawccecize ccungccaw lukheit nynh amaw a innbyn kha pawcihte nynh uk lan cipaw a
         ny khyh lanze, pawtemou Pachia kya-e kriccawbu kha a dooih kho cih?);
         6 a zyn thawpaw thua lan khyh, tuhte athua ze, a tansakuh sei cih zah diabolos hawte
         detahnaw lungkhu lang a phungkuhsei cih.
         7 Tuhlaeze, atolang e ccungccaw`ae laku thehoyccoupaw athua cih. Tukhyh lanze saryanaw
         lungkhu lang te diabolos kya-e kaang lungkhu lang a phungkuhsei cih.
         8 Tuhhawte kriccaw piccang`ae mah sawtua lan um paw athua cih`ae, a lae phei paw thua
         lan khyh, misutui eih neih paw thua lan khyh, phua elan a karangkuhpaw thua lan khyh`ae.
         9 Accipaw mawtemaw nykunaw kya zynnaw byakhupaw kha varyn a kyngkuh paw athua cih`ae.
         10 Te minmin tuh masaty syntaw thua`ae sah. Oute ccaenaw um khyh`ae cipaw muih athua
         tetuh kriccaw piccang rya kha lah ccavae`ae sah.
         11 Tuhhawte mih zu`ae mah sawtua lan um paw athua cih`ae, ming`ae thethya ho`ae paw
         thua lan khyh`ae, a yhkuh khopaw, pawpaw balyn kya zyn lan um paw athua cih`ae.
         12 Kriccaw piccang`ae tuh zu lukheit vawpaw athua cih`ae. Mih ccaaw`ae te mih innbyn
         kha kou hoy lang a uk paw athua cih`ae.
         13 Pawccecize kriccaw piccang ryalaw kha kou hoy lang a lah paw tuh mimaw elan ahoypaw
         thadynnaw kha a muekuh`ae paw te Kri Jesu kya um paw zynnaw kya rawhoynaw alepi a
         muekuh`ae paw nynh thua.
         14 Aro mawze na kalan thua lan ngaehoite hynh-e uccaw`ae kong hynh kae nynh na kalan
         kae zei.
         15 Thuasalama khaw kae ro lan thua ze, byaccing kya-e atungpi te abingkunaw athua paw,
         a hiinpaw Pachia kya-e kriccawbu athua paw, Pachia inn kya namaw te namaw kha pawcihte
         nynh ka um cih cipaw na nyku ccaw cite hynh-e`ae hynh na kalan kae zei.
         16 Te ahmepaw beiknaw kya-e byakhupaw tuh alepaw uccaw nynh thua cipaw eiku lanpaw um
         khyh. Pachia tuh pynsaw lante phe yn langkuh vae. Muisaw liate thyaaccousah athua
         vae. Vaaw ccungccaw`ae nynh phe muih vae`ae. Zenta`ae kya ho athua vae. Laephipi kya
         amaw kha phe zyn vae`ae. Phu-enaw vaawran lang lawthung phe athua vae.

1 Nyalang ccyh kya ccungccaw abang nynh zynnaw kha a poutaw cih`ae, lingthyapaw muihsaw`ae
         te raerangsaro`ae ccangpyanaw kha a ngae cih`ae cite atu Muisaw nynh raerae alangkuh
         lang a ho.
         2 Kha-e`ae nynh cyiruhnaw kya hyngbya kha a ho`ae, mimaw nykunaw thinlung kha alingpaw
         sivaw khate phe pinsakuh`ae.
         3 Zu te vaw tangnaw kha oun khee cih`ae, byaccing kha nyh zah a zyn`ae paw nynh lungtuabya
         hote ae lan accanpaw, Pachia nynh a rae paw, aepaw phin`ae kha sung lan kaw oun pya
         cih`ae.
         4 Pawccecize, Pachia nynh a rae paw miakaw tuh ahoypaw nynh thua. Lungtuabya hote lawku
         lanze pawpaw mah sung lan ccan khyh.
         5 Pawccecize Pachia bya liate thuasah, sawsangnaw liate thuasah pawpaw balyn tuh thyaasah
         athua.
         6 E uccaw`ae kong hynh nang nynh uteno`ae kha na hopya lan`ae athua ze, nang tuh Jesu
         Kri ryalahtu hoypaw na thua cih. Namaw nynh phe na zui vae paw, ahoypaw doctrine te
         zynnaw bya`ae khate nang tuh na kuakuh cih.
         7 Thuasalama atawpaw nopi`ae nynh tuanawte a ho`ae paw phungpaw`ae kha la vua lah Pachia
         lante hiinnaw kya namaw te namaw la leihcinh.
         8 Pawccecize pynsaw lante leihcinh paw tuh ccapyh nynh athane. Thuasalama Pachia lante
         hiinnaw tuh atu e hiinshe te yn thua vae cih paw hiinshe kya-e byakinkupaw kha a hoi
         paw thua keiccuze pawpaw balyn hanlan athanepaw nynh thua.
         9 Hynh-e bya tuh zyn lan umpaw bya thua zah khaleih lawku lan accanpaw nynh thua.
         10 Hynh-e keiccuze aening tuh rya ah lah oh zah saryanaw kha ah teing oh. Pawkeiccumacize
         aening tuh ccungccaw balyn Khumtu athua paw, abapi lante a zyn`ae paw Khumtu athua
         paw, a hiinpaw Pachia kha a doliakuh`ae paw nynh ah thua oh.
         11 Hynh-e uccaw`ae kong hynh kawpya`ae lah la ccangpah`ae.
         12 Na kum ano keiccu hung nynh san ae la dothatheih nan`ae sah. Thuasalama nang tuh
         bya kya, ozia kya, sungsakunaw kya, muisaw kya, zynnaw kya, thyaapapingnaw kya, zyntu`ae
         nynh dosuinkupaw la thua.
         13 Kae kae thua makhia ccathyaa ria paw, ming`ae hybuanaw, te ccangpyanaw kha thawte
         la rae.
         14 Pastor`ae nynh na tungvaw mih kuih he khan`ae te profehbyahonaw thyhte nang kha muisaw
         lasung pya na thua. Kha-e lasung kha mang lan la maah nan.
         15 Na kaethungnaw kha ccungccaw balyn kya alangku nawlan, e uccaw`ae hynh pei la tua
         lah thawte la zuakuh.
         16 Namaw te namaw thuasah, na ccangpyanaw thuasah la raeringkuh lah kha-e`ae kyakhe
         pei la tyn. Pawccecize khate na cyinaw liate namaw kha thuasah, na hopaw a thae`ae
         paw kha thuasah paryhte na khum cih`ae.

1 Kum tang huapaw kha la pe nan, thuasalama paaw hawte thawte la soihbia. Kum nohua
         paw pise`ae kha u te neitaw hawte,
         2 kum tang huapaw nopi`ae kha nung`ae hawte, kum nohua paw nopi`ae kha ccia`ae hawte
         lungthyaanaw balynte la soihbia`ae.
         3 Numae ccaccing athua paw numae`ae kha saw la tua`ae.
         4 Thuasalama numae lukhakheit nynh ccaaw`ae, tukhyhze mintaw`ae a hoi lanze, innvaw
         kya Pachia sawtuanaw langsaku khylan, te mih nungpaaw`ae dooih ru khylan minmin tuh
         masaty innvaw khe ccangkuhty`ae sah. Pawccecize tuh-e tuh Pachia malang ahoypaw te
         nawccaw lan um paw nynh thua.
         5 Numae ccaccing thua zah a makhaete a um paw nopi tuh Pachia kha doliakuh zah sawsangnaw
         te ngianaw kyakhe nynh khuazi khuadae po a tyn.
         6 Thuasalama pynsaw hoysanaw kya a hiinpaw numaenung tuh phang a hiin pite a chihpaw
         nynh thua.
         7 Minmin tuh ccaenaw a um khyh ccaw`ae, kha-e uccaw`ae kong kha kaw la pya`ae.
         8 Thuasalama lukhakheit nynh amaw ccungccaw`ae kha a dooih khyh lanze, abapi lante
         amaw a innbyn`ae kha a dooih khyh lanze, zynnaw kha phe a vua paw nynh thua, zyn leitu
         laeze houh athah huapaw nynh thua.
         9 Kum sungtaruh kaw e numae tuh numae ccazing kya teebua nan sah, pise lukheit zu po
         a la thua paw,
         10 ahoypaw ryalaw`ae hanlan thehoyccousah`ae paw; imua`ae kha a kua ze, mikhia`ae kha
         a thuasah`ae ze, mithyaa`ae ccu kha a singpya ze, riathae`ae paw kha lunghoysah ze,
         ahoypaw ryalaw miakaw kha thawmawte a zui ze, ccazing kya la teebua sah.
         11 Thuasalama kum ano huapaw numae`ae kha tuh la nue`ae. Pawccecize ohhuakurynaw he
         a hoi`ae tuh Kri kha rawsete vawpaw bua a hoiry`ae,
         12 masaty-e mih zynnaw kha a vua vae`ae keiccuze minmin tuh seibenaw a mue`ae.
         13 Tuhlaeze, inn kheit kyate inn kheit kalan pae`ae zah thawnawpaw kha a ccangku`ae.
         Mih thawnaw kyalya thua leite thanry`ae paw mah thua`ae zah ho lan accan leipaw a
         ho paw, a ccukuh bua paw nynh athua`ae.
         14 Tukeiccuze a rhawtupaw nynh saryanaw lanpaw kha ccyhhoy a pya khyh nawlan, kum anohua`ae
         paw numae`ae tuh vawpaw la hoi`ae sah, ccaaw la saah`ae sah, innlo la dooih`ae sah
         cite ka ry.
         15 Pawccecize abang tuh Setan nuhlang phe a paleihkuh vae`ae.
         16 A zyn paw pise, tukhyhze a zyn paw nopi nynh numae`ae a hoi ze, mimaw nynh minmin
         kha dooih`ae sah lah kriccawbu kha tavuin pya thua nan sah. Ou tuhte numae ccaccing`ae
         kha kriccawbu nynh a dooih nawlan.
         17 Ahoyte a uk`ae paw pastor`ae, abapi lante phunghonaw kya te ccangpyanaw kya ryalah`ae
         paw tuh sawtuanaw leih ning te ccou lan angaekuh`ae cite tua lanpaw nynh thua.
         18 Pawccecize Ccathyaa nynh, “Ccatan a tin paw tangnuapaw a mung kha na bucceih lan
         khyh,” a ci. Te, “Ryalahtupaw tuh a ryalaw mee mue lan accan,” bua a ci.
         19 Ccaekia luning, tukhyhze luthung a um khyh ze, pastor sei a benaw`ae kha nawccawpah
         nan`ae.
         20 Mingccang`ae nynh mah a ri ccaw`ae, a sei`ae paw kha ccungccaw balyn malang khe pe`ae.
         21 Lukheit laeze lukheit maedo huanaw kharyh hoi leite, laesanaw te pawpaw sanmah na
         cyi khyh nawlan, Pachia te Bawipaw Jesu Kri malang thuasah, popaw vaaw ccungccaw`ae
         malang thuasah e uccaw`ae hynh nang nynh na zui nawlan, bya kae tawsya.
         22 Hung ccungccaw tungvaw sanmah na kuih palou la khang nan. Milae seinaw kha mah la
         neethungkuh bua nan, namaw te namaw kha la thyaasakuh.
         23 Na vue elan te leih na ccinawpaw hanlan, tui kyalya kha la neih nan, thuasalama misutui
         beihtaraw kha la mangbia.
         24 Ccungccaw abang seinaw tuh raerae alangkuh, mih seinaw`ae tuh byapianaw kalan laanmawty
         vae. Ccungccaw abang seinaw tuh nyalang te nynh alangku.
         25 Tuhhawte ccungccaw abang kya-e ahoypaw ryalaw tuh raerae alangkuh, te alangkuh loh
         leipaw ahoypaw ryalaw`ae mah phisi kho thua lan khyh.

1 Pachia a min te a ccangpyanaw kha thethyaccou khyh nawlan, taphu kaw um paw see`ae
         miakaw nynh tuh mih bawi`ae kha myarya sawtua lan accan cite tua`ae sah.
         2 Te zyntu bawi`ae a hoi paw see`ae nynh uteno athua`ae keiccuze pawlangria leite um
         nan`ae sah. Thuasalama thanenaw a ccou`ae paw tuh zyntu`ae te sungsah`ae paw athua`ae
         keiccu mih bawi`ae kha houh ryalawpah`ae sah. Hynh-e uccaw`ae hynh la ccangpah`ae
         lah la hy`ae.
         3 Lukhakheit nynh ccanglangte a ccangpya lan thua ze, te ah Bawipaw Jesu Kri bya athua
         paw phe riapaw bya`ae kha a nawccaw khyh lan thua ze, te Pachia lante ccia paw te
         accawkuhpaw ccangpyakunaw kha a nawccaw khyh lan thua ze,
         4 aning tuh pawsang ny leite a tansakuhpaw nynh thua. Thuasalama aning tuh byalungnaw
         te byaeikunaw kya a lungzua paw nynh thua. Tuh-e`ae kyate eiungnaw, peku maekunaw,
         thethyahonaw, ahoy leipaw lunghiinnaw,
         5 ahoy leipaw tuanaw-thinlung kyate ccungccaw`ae ry thawte eikunaw kha a pou, te byaccing
         cipaw um khyh, Pachia lante ccia paw tuh muenawpaw nynh thua cite a tua`ae. Khahtahawpaw
         ccungccaw`ae kyate namaw kha la phiakuh.
         6 Thuasalama lungryachikhaekunaw ryte Pachia lante ccia paw tuh alepipaw muenaw nynh
         thua.
         7 Pawccecize laephipi lungkhu lang aening nynh pawsang mah ah thuakhae khyh oh; pawsang
         mah ah poukhae kho lan khyh oh cipaw phe aria.
         8 Te aepaw te boeining-sungpue ah hoi oh paw khate ah lungryachikhaeku lanpaw nynh
         thua.
         9 Thuasalama hoirung a ry`ae paw tuh tuh-ounaw lungkhu lang, kaang lungkhu lang, ngaeenaw
         patae te ronaw thuakhae paw ryduanaw lungkhu lang nynh a phungkuh cih`ae. Tuh-e`ae
         nynh ccungccaw`ae kha ronaw te zonaw kya a phungsaku`ae.
         10 Pawccecize phua rynaw tuh ahoy leipaw phin balyn kyaze atharuipi nynh thua. Kha-e
         kha ccungccaw abang nynh he a dua`ae tuh zynnaw kyate phe a cceihsei vae`ae, te mimaw
         te mimaw kha ngaethyanaw pataepi khate a thuinkuh`ae.
         11 Thuasalama, pou Pachia ccungccapaw, nang tuh kha-e uccaw`ae kha ccuetaw lah dingnaw,
         Pachia lante ccia paw, zynnaw, sungsakunaw, ngaesangnaw, nevyalyanaw kha la zui.
         12 Zynnaw kya-e ahoypaw rhawtuknaw kha la tuk, zungzae hiinnaw kha varyn kyngkuh. Kha-e
         kalan nang tuh ko na thua zah ccaekia patae malang ahoypaw ccaekia phe na khang vae.
         13 Pawpaw balyn hiinnaw a pyatupaw Pachia malang te Pontias Pilat malang ahoypaw ccaekia
         a khangtupaw Kri Jesu malang, nang kha bya kae tawsya paw tuh:
         14 Ah Bawipaw Jesu Kri yn langkuh cia nang nynh athupaw beku leite, seibe lanpaw a um
         lei lante, kawpyapaw kha la zui cipaw nynh thua.
         15 Tuh-e langkunaw kha Pachia nynh amaw accyh kya yn langsakuh cih. Aning tuh thehoyccoupaw,
         a makhae kyalya Athungpaw, siapharan`ae Siapharan te bawi`ae Bawipaw nynh thua.
         16 Amaw rou nynh chi kho leinaw a hoi, hung ccungccaw nynh san a naeku kho leipaw awnaw
         kya a um paw nynh thua; amaw kha hung ccungccaw nynh san muih boi khyh zah muih kho
         khyh; sawtuanaw te zungzae thungnaw tuh amaw kya um sah. Amen.
         17 Atu she kya a hoirung`ae paw kha a tansaku khyh nawlan`ae, atyn leipaw hoirungnaw
         kha a doliaku khyh nawlan`ae, thuasalama ah lungtua nawlan pawpaw balyn phe beih lang
         oun pyatupaw, a hiinpaw Pachia kha a doliaku nawlan`ae kawpya`ae.
         18 Minmin nynh ahoypaw ryalaw kya a hoirung ccaw`ae, pyabua lan a paccynku ccaw`ae,
         neethungbua lan a ry ccaw`ae ahoypaw rya law lan kawpya`ae.
         19 Zungzae hiinnaw kha a phyabua nawlan`ae, yn thua vae cih paw ccyh elan mimaw hanlan
         ahoypaw atungpi kha a ccakhungkuh cih`ae.
         20 Pou Timote, na kya ae ahsya`ae paw kha la ring. Anungsikuhpaw te accakaepaw byahokupaw,
         te akyh lei lante nynaw a ci`ae paw, arawsekuh`ae paw kha la sibia.
         21 Kha-e akyh leipaw nynaw kha lawku bua te ccungccaw abang nynh zynnaw kha phe a poutaw
         vae`ae. Thawccinaw tuh na kya la um vae sah. Amen.2 Timothy2 Timothy2 Timothy2 Timothy2 Timothy
         
            

         
      
   
      
         2 Timothy
1234
   
      
         1
1 Kri Jesu kya a um paw hiinnaw kya-e byakinpyakupaw thyhte, Pachia rynaw liate Jesu
         Kri kya-e locceihtu athua paw Paul nynh,
         2 kou ka sungsahpaw ka ccapaw, Timote: Paaw Pachia te ah Bawipaw Jesu Kri kyate thawccinaw,
         ngaethya-umsanaw te daenaw tuh na kya la um sah.
         3 Khuazi khuadae ka sawsangnaw kya nang kha apaekuh lei lang kae liathui hawte, ka
         minpaaw`ae ka tawpaw`ae nynh rya a la lawpya`ae hawte, athyaapaw mawtemaw nykunaw
         thinlung te rya ka lawpyapaw Pachia kalan lungtuabya ka ho.
         4 Na mitphi kha ka tuathui tuh lungtuanaw te phe ka bia nawlan nang kha muih lan myarya
         kae ry.
         5 Na minnung Lois te na nung Eunis kya masaty a la um paw zynnaw hawte, cyiruhnaw um
         leipaw na zynnaw kha ka liathui; te kha-e zynnaw tuh nang na kya mah a um cipaw ccaerarihlan
         ka ny.
         6 Tukeiccu ka kuih khangnaw liate na kya um paw Pachia lasung kha houh na ruasah nawlan,
         nang kha kae nysah thui ry.
         7 Pawccecize Pachia nynh rawthyanaw muisaw kha aening oun pya khyh, thuasalama thungnaw,
         sungsakunaw, te mawtemaw yhku khonaw muisaw kha nynh oun pya.
         8 Tukeiccu ah Bawipaw kya-e ccaekia kha thuasah, amaw keiccu thung a ccah paw kamaw
         kha thuasah mae oun thyakhae nan; thuasalama Pachia thungnaw liate thehoypaw hanlan
         teingnaw kha la neethungkuh bua.
         9 Tuh-e Pachia nynh aening kha phe oun khum vae zah athyaapaw konaw te phe oun ko vae.
         Tuh-e tuh aening ah ryalawnaw thyhte thua khyh, thuasalama amaw a eenaw te laephipi
         atho mawze Kri Jesu kya aening pya athua paw a thawccinaw thyhte nynh aening kha oun
         ko.
         10 Tuh-e thawccinaw tuh aening oun Khumtu Jesu Kri yn langkunaw liate atu alangkuh vae.
         Tuh-e Jesu nynh chinaw kha phe zosah zah hiinnaw te chi kho leinaw kha thehoypaw liate
         awnaw kalan a thuakhae.
         11 Tuh-e thehoypaw phunghotu lang, locceihtu lang te Zenta`ae ccangpatu lang kae tuh
         khang ka thua.
         12 Kha-e keiccu nynh hynh-e vawsawnaw`ae hynh kae mah ka teing. Tuhzemah ka maethah
         khyh. Pawccecize hung nynh ka zyn cipaw kha ka ny. Te amaw kalan kae nynh ka ah paw
         uccaw kha tuh-e nin kyacia a khynsah kho cipaw ka ny.
         13 Kri Jesu kya a um paw zynnaw te sungsakunaw te asekuhpaw, kamaw kyate phe na thae
         vae paw dosuinku lan um paw ahmepaw bya kha varyn la kyngkuh.
         14 Nang na kalan ahpya athuapaw, ahoypaw uccaw kha, aening kya a um paw Thyaa Muisaw
         liate la khynsah.
         15 Asia ram kya a um`ae paw balyn nynh kamaw kha phe oun cciataw vae`ae cipaw nang nynh
         phe na ny. Tuh-e`ae kya Fykelas te Hemokene a umbua`ae.
         16 Onesiphoras innbyn kha Bawipaw nynh ngaethya-umsanaw la pya`ae sah. Pawccecize aning
         tuh kamaw kha thaw pei yn muinsah he paw nynh thua. Kamaw sivarui te yn khii`ae paw
         kha mah mae yn thyakhae khyh.
         17 Thuasalama Rom khuapi kya a um lya kamaw kha thawmawte yn la ccung zah phe yn muih.
         18 Tuh-e nin kya Bawipaw ngaethya-umsanaw kha aning nynh a mue nawlan Bawipaw nynh la
         pyabua vae sah. Efesa khua kya kamaw hanlan pawcih nynh yn cyipya cipaw kha nang nynh
         phe na ny ccaccing.

1 Tukeiccu, ka ccapaw, nang tuh Kri Jesu kya a um paw thawccinaw kyakhe na thaw la
         sae sah.
         2 Te ccaekia`ae patae laku kamaw kyate phe na thae vae paw uccaw`ae kha, zyn lan um
         paw ccungccaw`ae te ming`ae kha mah bua a ccangpah kho cih`ae paw kalan khe kha-e
         kha la ahpah`ae.
         3 Tukeiccuze Jesu Kri kya-e rhawkaw hoypaw hawkhate, nang tuh vawsawnaw kha la ngaesang.
         4 Rhawkaw nynh tuh amaw kha rhawkaw lang a potupaw lungrythuasah khylan amaw te amaw
         kha hynh-e hiinnaw kya-e uccaw`ae khate khawsakuh boi khyh.
         5 Lukhakheit nynh khungtaekunaw kya khungtaekuh bua zah aphung thyhte khungtaeku khyh
         ze, haetapaw lukhung kha mue khyh.
         6 Thawte reihkuhpaw loophopaw tuh masaty looh a mue paw athua hahe cih.
         7 Ka hopaw kha hoyte la tua, te Bawipaw nynh pawpaw balyn kya thaethyanaw kha ae pya
         vae sah.
         8 David ciihan athua paw Jesu Kri tuh kae nynh ka hopaw thehoypaw thyhte a chih`ae
         paw kyate a thothui cipaw kha la liathui.
         9 Kha-e thehoypaw hanlan kae tuh ahoy leipaw ryalahtu hawte sivarui te khiinaw hei
         kha vawsaw ka teing; thuasalama Pachia bya tuh khii kho thua khyh.
         10 Tukeiccuze popaw ccungccaw`ae nynh mah Kri Jesu kya a um paw khumnaw kha zungzae
         phu-enaw ryte a muebua nawlan`ae, minmin hanlan pawpaw balyn kha ka ngaesang.
         11 Hynh-e tuh zyn lan um paw bya nynh thua: Pawccecize amaw ryte ah chi oh ze, amaw
         ryte ah hiinbua cih oh.
         12 Aening ah teing oh ze, amaw ryte ah uk bua cih oh; amaw kha ah vua oh ze, aning nynh
         mah aening kha yn vua cih.
         13 Aening tuh zyn lan ah um khyh oh zemah, aning tuh zyn lan um paw nynh thua, amaw
         te amaw kha vuakuh kho khyh.
         14 Hynh-e uccaw`ae kong hynh la tuasathui`ae. Athane leipaw te a thaetu`ae kha arosah
         paw bya kong kha minmin nynh a peku khyh nawlan`ae Bawipaw malang bya tawsya `ae.
         15 Byaccing bya kha hmerarihlan phiathyate, maethya aho leipaw ryalahtu lukheit hawkhate,
         Pachia malang nawccawkhaepaw na thua nawlan, namaw te namaw kha langsaku khylan thawte
         zuakuh.
         16 Thuasalama anungsikuhpaw, accakaepaw ccohkupaw kha la sungkuh. Pawccecize kha-e`ae
         nynh Pachia lante zuaku leinaw kalan houh ae kaethungsah cih.
         17 Te mih bya tuh khensa ccinaw hawte apazaekuh cih. Tuh-e`ae laku Hymenaeas te Filetas
         a umbua`ae.
         18 Minmin nynh thothuinaw tuh phe athang vae paw nynh thua a ci`ae keiccuze byaccing
         kyate phe a cceihsei vae`ae, te ccungccaw abang zynnaw kha phe a buleihpya`ae.
         19 Tuhzemah Pachia kya-e atynpaw atungpi tuh a thadyn; hynh-e tazeihkhiapaw a hoi, “Bawipaw
         nynh amaw a ccungccaw`ae kha a ny,” te, “Kri min a phukuhpaw ccungccaw miakaw nynh
         tuh hoyleinaw kha poutaw sah,” acihkuh.
         20 Thuasalama inn lepipaw kya sui ang`ae te phua ang`ae kyalya um khyh. Thing ang`ae
         te lae ang`ae mah a umbua. Abang tuh sawtuanaw hanlan thua zah abang tuh sawtua leinaw
         hanlan nynh thua.
         21 Tukeiccuze ccungccaw lukhakheit nynh anungsikuhpaw uccaw kyate amaw te amaw kha a
         ccikanku lanze, aning tuh sawtuanaw hanlan mang lan um paw ang, thyaasah athuapaw,
         Bawipaw nynh mang lan asypaw, ahoypaw ryalaw miakaw hanlan paccynpaw athua cih.
         22 Ngawphue ryduanaw kha mah la ccuetaw, thuasalama athyaapaw thinlung hoi`ae paw, Bawipaw
         a ko`ae paw ryte dingnaw, zynnaw, sungsakunaw te daenaw kha la deesui.
         23 Thuasalama angaeepaw te pawsang ny leipaw byakhianaw kha la sibia. Kha-e nynh tuh
         peku maekunaw kha nynh a thuakhae cipaw kha na ny.
         24 Bawipaw ryalawpatu nynh tuh pekuh maekuh hahe lan khyh. Thuasalama ccungccaw balyn
         kya a nevyalya cih, a ccangpah kho cih zah a lungsae cih,
         25 amaw a rawse`ae paw kha lungnenaw te a thuihei cih`ae, byaccing kha a ny nawlan`ae
         ngaesikunaw kha Pachia nynh minmin kha a pya ze yn pya cih`ae,
         26 te minmin nynh tuathya nythyanaw kha a hoi ccaw`ae cite, te diabolos nynh a rynaw
         kha raesah khylan a kyngnaw`ae paw kaang kyate a lue cih`ae.

1 Nyathyakou nin tuh vawsawrunaw ccyh yn thua cih cipaw kha la nyh.
         2 Pawccecize ccungccaw`ae tuh mimaw a sungsakuh`ae paw, phua a sungsah`ae paw, a pookuh`ae
         paw, a tansakuh`ae paw, Pachia thethyaho`ae paw, nung te paaw kawngae lei`ae paw,
         lungtuabya a hothya lei`ae paw, athyaa lei`ae paw,
         3 sungsanaw hoi lei`ae paw, ccungccaw ngaethya lei`ae paw, milae thanho`ae paw, a syngkuh
         kho lei`ae paw, eih re kaesy`ae paw, ahoypaw a hua`ae paw,
         4 lungzi lei`ae paw, paw peki lei`ae paw, alysakuh`ae paw, Pachia sungsahpaw laeze
         hoysanaw a ryhua`ae paw,
         5 Pachia lante a cceih paw olante a umsaku`ae zemah kha-e thungnaw kha a vua`ae paw
         nynh thua`ae. Khahtahawpaw ccungccaw`ae kha la sibia`ae.
         6 Pawccecize tuhtahawpaw ccungccaw`ae tuh inn`ae lungkhu lang tee`ae zah seinaw nynh
         phang ne`ae paw, zoikadeih lang ling kho um paw nopi`ae kha see lang kyng`ae zah duanaw
         aphuinphuin te a cciakhae`ae paw nynh thua`ae.
         7 Tuh-e`ae tuh pei a ccangkuh`ae pite byaccing nynaw kya a phah kho lei`ae paw nynh
         thua`ae.
         8 Jannes te Jambres nynh Mawsi kha a dou`ae hawte kha-e ccungccaw`ae nynh byaccing
         kha a dou`ae. Minmin tuh thinlung arohpaw ccungccaw`ae thua`ae zah zynnaw konglang
         te a nue`ae paw nynh thua`ae.
         9 Thuasalama kha-e luning`ae a ngaeenaw`ae tuh phe alangku vae hawte hynh-e`ae mih
         ngaeenaw mah ccungccaw balyn malang a langkuh cih. Tukeiccu minmin tuh khalaeze lethung
         kho vae lan khyh`ae.
         10 Thuasalama ka ccangpyanaw, ka hiinnaw ozia, ka eenaw, ka zynnaw, khaw ka teingnaw,
         sungsakunaw, ka ngaesangnaw,
         11 Antiok khua kya, Ikoniam khua kya, Lystra khua kya ka tungpaw yn tua yn sahnaw`ae,
         vawsawrunaw`ae tuh pawtahawpaw tuasakunaw`ae kha nynh ka teing cipaw marya na ny;
         thuasalama kha-e`ae balyn kyate Bawipaw nynh kamaw kha yn luesah.
         12 Athua, Kri Jesu kya Pachia rawrinaw te a hiinry`ae paw ccungccaw balyn nynh tuh tuasakunaw
         kha a teing cih`ae.
         13 Thuasalama athahpaw ccungccaw`ae te ccungccaw pei a hyngpah`ae paw tuh houhouh athahpaw
         lang a tang cih`ae. Ming`ae kha a phee cih`ae zah mimaw mah phee athua cih`ae.
         14 Thuasalama nang tuh phe na ccangku vae paw te phe na zyn ccaccing vae paw uccaw`ae
         kyakhe po la tyn, pawccecize hung kyate nynh na ccangku cipaw kha na ny.
         15 Te na imua lya mawte nang tuh Ccathyaa kha phe na ny vae, kha-e Ccathyaa nynh Kri
         Jesu kya um paw zynnaw liate khumnaw mue lan nang kha ae hawsah kho.
         16 Ccathyaa balyn tuh Pachia hysawnua paw nynh thua. Tuh-e Ccathyaa tuh ccangpyakunaw
         hanlan, seimuihsakunaw hanlan, raethuinaw hanlan, dingnaw kya thuiheikunaw hanlan
         athanepaw nynh thua.
         17 Ou tuhte Pachia ccungccapaw tuh accing nawlan, ahoypaw ryalaw balyn hanlan khaleih
         paccynpaw athua nawlan nynh thua.

1 Tukeiccu Pachia malang te Bawipaw Jesu Kri malang kae nynh bya kae tawsya. Tuh-e
         Bawipaw nynh amaw yn langkunaw kya, te a peenaw kya a hiin`ae paw te a chih`ae paw
         kha byapia vae cih.
         2 Pachia bya kha la ho! Accyh thua zemah, accyh thua khyh zemah la paccynkuh, lungsaenaw
         pipi ryte, thuiheinaw ryte mih seinaw kha la muihsakuh`ae, la pe`ae lah la hy`ae.
         3 Pawccecize ccungccaw`ae nynh ahmepaw ccangpyakunaw kha a ngaery khyh`ae ccyh yn thua
         cih, thuasalama azeipaw nakaring`ae keiccuze mimaw rynaw thyhte mimaw te mimaw kha
         ccangpatu`ae lang oun sueluakuh cih`ae.
         4 Te minmin nynh mih nakaring`ae kha byaccing kyate oun paleih cih`ae zah phungpaw
         huataw`ae kalan oun paleihkuh cih`ae.
         5 Thuasalama nang tuh pawpaw balyn kya la raeringkuh, riathaenaw`ae kha la ngaesang,
         evangelist ryalaw kha la lah, na ryalawpaw kha la ccingsah.
         6 Pawccecize kae tuh nia lan pyapaw-uccaw hawte atu phang paccyn ka thua vae, te ka
         pou nawlan paw accyh tuh anae vae.
         7 Kae nynh ahoypaw rhawtukkunaw kha phe ka tuk vae. Ccuetaekunaw kha phe ka thangsah
         vae. Zynnaw kha phe ka tynsah vae.
         8 Atu te vae tuh dingnaw suilukhung kha kamaw hanlan nungpya athua vae. Tuh-e kha adingpaw
         byapiatu, Bawipaw nynh tuh-e nin kya kamaw kha yn pya cih. Kamaw kyalya thua khyh,
         thuasalama amaw yn langku lanpaw a ngaehoi`ae paw balyn kha mah a pya cih`ae.
         9 Kamaw kalan aro maw thua lan thawte yn zuakuh.
         10 Pawccecize Demas nynh hynh-e atu she hynh sungsahte, kamaw kha phe oun vuasya vae,
         te aning tuh Thesalonika khua lang phe a pou vae. Kresen tuh Galati kalan, Titu tuh
         Dalmatia kalan phe pou vae`ae.
         11 Luka kyalya nynh kamaw ryte a um. Marka kha yn kobua lah namaw ryte oun cceih oh.
         Pawccecize aning tuh kamaw hanlan ryalawnaw kya accungkia.
         12 Te Tykhikas kha Efesa lang phe ka saw vae.
         13 Troas khua um paw Karpus kya ka cciataw paw angkiccua kha he nae ccia vae ze yn phubia,
         te ccaleih`ae, abapi lante saving-ccaleih`ae kha yn phubia.
         14 Sohinlaeetupaw, Alexanda nynh kamaw tungvaw athahpaw patae a cyi; Bawipaw nynh kha-e
         paw kha amaw a ryalaw thyhte amee pyaru vae sah.
         15 Amaw kha nang nynh la raeringkuh, pawccecize aning nynh kae ccangpyanaw`ae kha thawmawte
         a rawse.
         16 Masaty ka thungkhawkunaw kya hung sanmah kamaw yn pangkhae khyh, thuasalama mih balynte
         phe oun vuasya`ae; kha-e hanlan mih tungvaw seibe thua nan sah.
         17 Tuhzemah ou tuhte kamaw liate phunghopaw tuh khaleih phy athua nawlan te Zenta`ae
         balyn nynh marya a thae ccaw`ae cite kamaw kha Bawipaw nynh yn pangkhae zah thawzung
         yn pya. Te kae tuh chindeih khalang kyate luesah ka thua.
         18 Bawipaw nynh ahoy leipaw ryalaw miakaw kyate kamaw kha yn luesah cih zah a vaawran
         peenaw kalan khyndadyhlan yn nung cih. Amaw kya phu-enaw tuh zungzae te zungzae cia
         um sah. Amen.
         19 Priska te Akuila, te Onesiphoras innbyn kha la beihlang`ae.
         20 Erastas tuh Korin khua kya nynh a um; thuasalama Trofimas tuh a cci keiccu Miletas
         kya nynh phe ka cciataw.
         21 Khoccihsaw athua maw kamaw kalan thua lan thawte yn zuakuh. Eubulas, Puden, Linas,
         Klaudia te uteno`ae balyn nynh nang kha ae beihlang`ae.
         22 Bawipaw Jesu Kri tuh na muisaw ryte la um sah. Thawccinaw tuh na kya la um sah. Amen.TitusTitusTitusTitusTitus

1 Pachia nynh a po`ae paw zynnaw thyhte, te Pachia lante ccia paw te accawkuhpaw byaccing
         nynaw thyhte, Pachia seepaw te Jesu Kri kya-e locceihtu athua paw, Paul nynh,
         2 zungzae hiinnaw ngaehoinaw kya a hyng kho leipaw Pachia nynh accyh atho mawze byakinpyaku
         vae paw,
         3 thuasalama accyh he azawte phunghonaw liate a bya kha phe a langsaku vae, kha-e kha
         aening oun Khumtu Pachia kya-e kawpyapaw thyhte kamaw kya pya athua.
         4 Ranzae zynnaw lante ka ccapaw ccaccing athua paw Titu: Paaw Pachia te aening oun
         Khumtu Bawipaw Jesu Kri kyate thawccinaw, ngaethya-umsanaw te daenaw tuh na kya la
         um vae sah.
         5 Ahobou ung paw uccaw`ae kha nang nynh kou hoy lang na la law ccaw cite, nang kha
         kaw phe kae pya vae hawkhate, khua takyh kya kriccaw piccang`ae na khang ccaw cite
         nynh, nang kha Krete tuikoih kyakhe kae cciataw;
         6 na khang lanpaw ccungccaw tuh ccaenaw um leipaw athua ze, zu lukheit vawpaw athua
         ze, a ccaaw`ae tuh zyn lan um`ae paw thua`ae zah, a ccouseikuh`ae paw cite, nawngae
         lei`ae paw cite a ccae lei`ae paw athua ze khang lanpaw nynh thua.
         7 Pawccecize kriccawbu cciakhaetu tuh Pachia kya-e synriatu athua hawte ccaenaw um
         leipaw, amaw rynaw te um leipaw, a thindyn leipaw, misutui a rang leipaw, peku maeku
         a mang leipaw, phua elan a karangkuh leipaw,
         8 tuhkoute mikhia dooihthya paw, ahoypaw a sungsah paw, a tuathya paw, hmerarihpaw,
         thyaararihpaw, a sungkuh khopaw;
         9 ahmepaw ccangpyanaw khate ming`ae kha a hy kho nawlan`ae te kha-e ccangpyanaw a rawse`ae
         paw kha mih seinaw a muihsaku kho nawlan`ae, aning tuh ccangpya a thua vae thyhhawte
         zyn lan um paw bya kha varyn a kyngkuh paw athua hahe cih.
         10 Pawccecize nawngae lei`ae, accakaepaw byahotu`ae te lingtu`ae patae a um`ae. Abapi
         lante vindung awkuh`ae paw nynh thua`ae.
         11 Tuh-e`ae mih khalang tuh phang fu athua hahe cih, minmin nynh ahme leipaw muenaw
         a ry`ae keiccuze, ccangpya lan accan leipaw kha ccangpah`ae zah innbyn mawte phe a
         buleih`ae.
         12 Mimaw kyaze minphuin kheit athua paw, mih profeh lukheit nynh, “Krete ccungccaw`ae
         tuh pei a hyng`ae paw, arepaw rangsaw`ae, thawnaw`ae paw aemoh`ae nynh thua`ae,” a
         ci.
         13 Hynh-e bya hopaw tuh ahmepaw nynh thua. Tukeiccu minmin tuh zynnaw kya atyn nawlan`ae
         phe ccihtheih lang la pe`ae.
         14 Byaccing kyate a paleihkuh paw ccungccaw kawpyapaw`ae te Jew`ae phungpaw huataw`ae
         kha pawlang a ria khyh nawlan`ae nynh thua.
         15 Athyaapaw ccungccaw`ae hanlan tuh pawpaw balyn marya athyaa, thuasalama anungsikuhpaw
         te a zyn lei`ae paw hanlan tuh pawsang mah thyaa khyh. Thuasalama mih tuanaw-thinlung
         te mimaw nykunawpaw thinlung heize anungsikuh.
         16 Minmin nynh Pachia kae nyh cite ho`ae salamah mih cyisahnaw kyate Pachia kha a vua`ae;
         pawccecize minmin tuh luathua-ae-ui lang um`ae paw, kawngae lei`ae paw, te ahoypaw
         ryalaw miakaw kya ccungkia lei`ae paw nynh thua.

1 Thuasalama nang tuh akyhpaw ccangpyanaw te angaekuhpaw bya kha la ho.
         2 Ou tuhte pawpi`ae tuh a lungkyhpaw, sawtua lan um paw, ngaesangnaw a hoi paw, zynnaw
         kya, sungsakunaw kya, lungsaenaw kya atynpaw athua nawlan`ae la ccangpah`ae.
         3 Tuhhawte nungpi`ae kha mah umtu ziazae kya sawtua lan um paw athua nawlan`ae, milae
         thanthya a ho`ae paw athua khyh nawlan`ae, misutui eih a rang paw athua khyh nawlan`ae,
         ahoypaw uccaw`ae ccangpatu`ae athua nawlan`ae la ccangpah`ae.
         4 Ou tuhte nungpi`ae nynh kum nohua`ae paw nopi`ae kha, mih vawpaw`ae sungsahpaw, mih
         ccaaw`ae sungsahpaw,
         5 a tuathya paw, athyaapaw, innlo a dooihthya paw, ahoypaw, mih vawpaw`ae kawngae`ae
         paw athua nawlan`ae a thuihei ccaw`ae; ou tuhte Pachia bya tuh thethyaccousah athua
         khyh nawlan nynh thua.
         6 Tuhhawte kum anopaw pise`ae kha a tuathya`ae paw thua nawlan la hy`ae.
         7 Pawpaw balyn kya ahoypaw ryalaw`ae khate dosuinkupaw lang la langpakuh`ae. Ccangpyakunaw
         kya ccirarihnaw, lungzinaw, thanccing thuanaw te,
         8 seibe kho a um leipaw accipaw byaho kha la mang. Ou tetuh ae rawsetupaw nynh na konglang
         athahpaw uccaw a ho lanpaw hoi vae leite maethya a bongkuh vae cih.
         9 See`ae nynh pawpaw kya balyn mih bawi`ae kawngae nawlan`ae, mih lunghoysah nawlan`ae,
         bua a khungru khyh nawlan`ae,
         10 a rupya khyh nawlan`ae, thuasalama pawpaw kya balyn aening oun Khumtu Pachia ccangpyanaw
         kha minmin nynh a paccaan nawlan`ae, ahoypaw zyn lan umnaw balyn kha a langsaku nawlan`ae
         la hy`ae.
         11 Pawccecize khumnaw yn thuakhae paw Pachia kya-e thawccinaw tuh ccungccaw`ae balyn
         kya phe a langkuh vae.
         12 Pachia pawlangria leipaw te laephi lante ryduanaw`ae kha vuate, aening tuh kyhrarih
         lante, dingrarih lante, Pachia lante zuakute hynh-e atu she kya ah hiin lan oh paw
         nynh thua cite tuh-e thawccinaw nynh yn ccangpya.
         13 Lungtua lan um paw ngaehoinaw te alesaepaw Pachia athua paw, aening Khumtu Jesu Kri
         kya-e aphu-epaw langkunaw kha ah ngaehoi oh paw nynh thua.
         14 Tuh-e Jesu Kri tuh cyiseimenaw balyn kyate aening kha sawkhaw khylan, te amaw elan
         ccungccaw`ae kha ccikan khylan, tuh-e a ccikan paw ccungccaw`ae nynh ahoypaw cyisahnaw
         kha mih lungzua nawlan amaw te amaw kha aening hanlan a pyaku.
         15 Hynh-e uccaw`ae hynh kawhoinaw balyn khate la hopah`ae, la hy`ae lah la pe`ae. Hung
         ccungccaw nynh sanmah pawlangria leite ae la um nan`ae sah.

1 Uktu`ae te kawhoitu`ae nynh oun uknaw`ae kha nawccaw lan, kawngae lan, te ahoypaw
         ryalaw miakaw kya paccynku khylan,
         2 hung ccungccaw kong sanmah thethyaho khyh nawlan, peku maeku khyh nawlan, nevyalyapaw
         thua nawlan, ccungccaw`ae balyn kya lungnenaw kha langsakute a um nawlan`ae minmin
         kha la nysathui`ae.
         3 Pawccecize langmaw lya tuh aening mah mingaee`ae, kawngae lei`ae, ming`ae nynh a
         phee`ae paw, ryduanaw aphuinphuin te hoysanaw`ae see nynh ah la thua oh, ahoy leipaw
         te eiungnaw kya hiinte, ming`ae nynh a hua`ae paw te lukheit te lukheit a huakuh`ae
         paw nynh ah la thua oh.
         4 Thuasalama aening oun Khumtu Pachia kya-e thawccithyanaw te sungsanaw tuh ccungccaw`ae
         kya he yn langkuh tuh,
         5 aening nynh ah rae oh paw dingnaw cyisahnaw`ae liate thua leite, thuasalama amaw
         ngaethyaumsanaw thyhte bua saahthuinaw kya-e singpyanaw liate, te Thyaa Muisaw thawsathuinaw
         liate nynh aening kha yn khum.
         6 Aening oun Khumtu Jesu Kri liate kha-e Muisaw kha aening tungvaw kya phe beih lang
         yn bu.
         7 Ou tuhte a thawccinaw liate thyaaccousah ah thua oh koute, zungzae hiinnaw ngaehoinaw
         thyhte aening tuh rhoccoutu`ae ah thua nawlan oh nynh thua.
         8 E tuh zyn lan um paw bya thua zah hynh-e uccaw`ae hynh nang nynh atu te atu la ho
         ci ka ry. Ou tuhte Pachia a zyn`ae paw nynh ahoypaw cyisahnaw kya tyn lan a raeringku
         nawlan`ae nynh thua. E uccaw`ae tuh ccungccaw`ae hanlan hoy zah athanepaw nynh thua.
         9 Thuasalama ngaeepaw byakhiakunaw`ae, thokeinaw`ae kong, byaeikunaw`ae, kawbya kong
         peku maekunaw`ae kha la sibia. Pawccecize kha-e`ae tuh ccungkia khyh zah athane leipaw
         nynh thua.
         10 Phiasakunaw a rae paw ccungccaw kha vaekheit, vaening thuiheinaw na pya koute tuh
         la dee ccavae.
         11 Khahtahawpaw ccungccaw tuh amaw te amaw seibekuhpaw, a lungzi leipaw te a seipaw
         nynh thua cipaw na ny oh.
         12 Artemas, khyh ze Tykhikas kha na kalan he kae saw te, Nikopolis khua cia ka kalan
         thua khonawte yn zuakuh. Pawccecize khoccihsaw lungkhu tuin kya um lante phe ka tuaku
         vae.
         13 Kawbya a thya`ae paw Zenas te Apollos kha mih khuaccungnaw kya mih hanlan pawsang
         ahobou khyh nawlan zuapahkuh`ae lah la cciakhae`ae.
         14 Te aening ah ccungccaw`ae mah athae thae leipaw athua khyh nawlan`ae, mih hanlan
         ahoboupaw kya mang lanpaw a hoi nawlan`ae, ahoypaw ryalaw pei law lan la ccangkuh`ae
         sah.
         15 Ka kya a umbua`ae paw balyn nynh nang kha ae beihlang`ae. Zynnaw kya aening oun sungsah`ae
         paw kha la beih`ae. Thawccinaw tuh nae balyn kya la um vae sah. Amen.PhilemonPhilemonPhilemonPhilemonPhilemon

1 Jesu Kri keiccu thung a ccah paw Paul te kae unopaw Timote nynh kou sungsahpaw te
         rya kae lahkheihpaw Filemon kalan,
         2 te kae sungsahpaw Apphia te rhawkaw kae thuakheih paw Archippus kalan te na innbyn
         kya um paw kriccawbu kalan ccaw kae ky oh.
         3 Ah Paaw Pachia te Bawipaw Jesu Kri kyate thawccinaw te daenaw tuh nae kya la um sah.
         4 Ka sawsangnaw kya nang kha pei sangpya biate ka Pachia kalan lungtuabya ka ho.
         5 Pawccecize nang nynh Bawipaw Jesu kalan te mithyaa`ae balyn kalan na hoi paw na kya-e
         sungsakunaw te zynnaw kha ka thae pawte,
         6 Kri Jesu liate na kya um paw ahoypaw uccaw miakaw nynaw liate na zynnaw kya-e hoiccaw
         tangnaw tuh ccungkia thanepaw lang a tang nawlan saw kae sangpya.
         7 Pawccecize na sungsanaw kya ngaengansanaw te lungtuanaw alepi kaening kae hoi. Pawkeiccumacize
         ka unopaw, nang na liate mithyaa`ae thinlung tuh bua lungpawsah athua.
         8 Tukeiccu nang kawpya lan accanpaw kha Kri liate kae tuh kou ka zynku zemah,
         9 a kum tang vae paw lukheit athua paw, te atu mah Jesu Kri keiccu thungccahpaw Paul
         nynh sungsakunaw keiccuze kae ngia paleih.
         10 Thung yn sawnaw`ae kya ka saah paw, ka ccapaw Onesimas hanlan nang kha kae ngia.
         11 Langmaw lya aning tuh na hanlan ccungkia khyh, thuasalama atu tuh na hanlan te ka
         hanlan ccungkia vae.
         12 Amaw kha na kalan bua kae saw. Tukeiccu nang nynh amaw kha leh la khan, tuh-e tuh
         kamaw ka thinlung kya-e nynh thua.
         13 Thehoypaw keiccuze thung ka ccaw lungkhu aning nynh nang na ccelang kae kha rya yn
         lawpya nawlan amaw kha ka kya ka umsah ry paw nynh thua.
         14 Thuasalama na hoynawpaw tuh nangsepaw keiccu hawte thua leite, lungthote athua nawlan
         na nawccaw leite pawsang ka cyihry khyh.
         15 Pawccecize aning nynh na kyate sosoh taraw a la toikupaw tuh amaw kha nang nynh zungzae
         na hoi nawlan athua kho ci lante nynh a um.
         16 Atu tuh see lukheit hawte thua vae leite, see laeze ahang lante la ccou ccavae. Abapi
         lante kamaw hanlan sungsahpaw uno nynh athua vae, te pynsaw lante thuasah, Bawipaw
         kya thuasah na hanlan pawcihmou houh sungsahpaw thua lan accan.
         17 Tukeiccu nang nynh kamaw hynh ah mungkuhpaw lukheit lante nae tua ze amaw kha kamaw
         hawte la ccou.
         18 Na tungvaw phe a cyisei ze, tukhyhze ccangkhakheit lae ae um ze, kha-e kha kae nynh
         laeba ka um paw lang la tua.
         19 E hynh kae, Paul nynh kamaw ka kuih te ka zei paw nynh thua, kha-e kha kae pyaru
         cih. Tuhzemah nang nynh kamaw kya namaw te namaw heize laeba nae um cipaw kha kae
         hopah khyh.
         20 Athua, ka unopaw, na kyate lungpawnaw kha Bawipaw kya yn muesahbua, Bawipaw min te
         nang nynh ka thinlung kha bua lungpawsah.
         21 Nang nynh kaw na la ngae cih cite zynkunaw ka hoi pawte e ccaw hynh na kalan kae
         zei. Ka hopaw laehei nang nynh na la cyih cih cipaw ka ny.
         22 Te ka thuanaw lanpaw kha mah yn la paccynpah; pawccecize nae sawsangnaw liate nae
         kalan bua thuasah ka thua cih cite ka ngaehoi.
         23 Kri Jesu kya kamaw ryte thung kae ccahkheih paw Epafras nynh nang kha ae beihlang.
         24 Te kamaw ry rya kae lahkheihtu`ae Marka, Aristarkhas, Demas te Luka nynh ae beihlang`ae.
         25 Ah Bawipaw Jesu Kri kya-e thawccinaw tuh nae muisaw kya la um vae sah. Amen.HebrewsHebrewsHebrewsHebrewsHebrews

1 Langmaw lyaze profeh`ae kyate ah minpaaw`ae kalan khe avae pataepi aphuinphuin te
         bya ho paw Pachia nynh,
         2 hynh-e nyathyakou nin ccyh kya vae tuh amaw a Ccapaw kyate nynh aening kalan khe
         bya yn hopya vae. Kha-e Ccapaw kha pawpaw balyn rhoccoutu lang phe a khang vae. Amaw
         liate nynh laephipi hynh mah a rae.
         3 Tuh-e Ccapaw tuh Pachia phu-enaw awnawpaw te Pachiathuanaw muinsan langsakunawpaw
         nynh thua. Athungpaw a bya liate nynh pawpaw balyn kha po a tynsah. Aening seinaw`ae
         kha amaw ccaccei nynh he yn thyaasapah koute ahangnaw kya Lesaenaw ranglang khe a
         dahung vae.
         4 Vaaw ccungccaw`ae laeze houh ahoy huaccepaw min kha rhoccounaw liate a mue keiccuze,
         Ccapaw tuh vaaw ccungccaw`ae laeze patae alesaehua.
         5 Pawccecize, “Nang tuh ka Ccapaw nynh na thua, atunin nang kha phe kae saah vae,”
         cite thuasah; te bua, “Kae tuh a Paaw ka thua cih zah aning tuh ka Ccapaw athua cih,”
         cite thuasah, vaaw ccungccaw`ae kyaze hung kalan mou Pachia nynh a ho boi?
         6 Te, masaty saah paw ccaaw kha laephi kalan he yn cciakhae lyaze, “Pachia vaaw ccungccaw`ae
         balyn nynh amaw kha beik`ae sah,” a ci.
         7 Te vaaw ccungccaw`ae konglang kha Pachia nynh, “A vaaw ccungccaw`ae kha muisaw lang
         rae zah a ryalawpatu`ae kha maeesoi lang a rae,” a ci.
         8 Thuasalama Ccapaw konglang tuh, “Pou Pachia, na suitungkhung tuh zungzae te zungzae
         cia atynpaw nynh thua. Dingnaw hoitang tuh na peenaw hoitang nynh thua.
         9 Dingnaw kha na sungsah zah kawbya pawlangria leinaw kha na hua. Tukeiccuze pou Pachia,
         na Pachia nynh nang kha na ruiban`ae luki lungtuanaw satho kha phe ae thuh vae,” a
         ci.
         10 Te, “Pou BAWIPAW, atakaw lyate nang nynh laephi athonaw kha na bing, te vaawran`ae
         tuh na kuih te na rae`ae paw nynh thua.
         11 Minmin tuh aroh cih`ae, thuasalama nang tuh na tyn zungzae. Te boeiningsungpue nynh
         apue hawte kha-e`ae tuh apue cih`ae.
         12 Te minmin kha uccaw zungkheit hawte na bi cih`ae zah minmin tuh a rulaekuh cih`ae.
         Thuasalama nang tuh na rulaekuh khyh zah na kum`ae tuh thang lan khyh,” a ci.
         13 Thuasalama, “Na rhaw`ae kha na ccusy lang kae raepya makhia tuh, ka ranglang khe
         dahung,” cite vaaw ccungccaw`ae lakuze hung kalan san a ho boi tou?
         14 Minmin balyn tuh khumnaw rho a ccou vae cih`ae paw kya ryalawpya khylan saw paw ryalawpatu
         muisaw`ae thua khyh`ae tou?

1 Tukeiccuze aening nynh ah thae oh paw kha houh ah tua ah roih hahe lan oh paw nynh
         thua, tuhkhyh lanze po cciakhae`ae paw ah thuasei cih oh.
         2 Pawccecize vaaw ccungccaw`ae liate hopaw bya tuh rulae kho thua khyh zah cyiseimenaw
         miakaw te kawngae leinaw nynh cyisahnaw mee atazaepaw detahnaw kha a mue`ae lanze,
         3 Bawipaw nynh masaty lya mawte a ho paw khumnaw, te amaw bya a thae`ae paw liate aening
         kya tynsah athua paw, myarya alepaw khumnaw kha aening nynh pawlang ah ria khyh oh
         ze, pawcihtemou ah lue cih oh?
         4 M u i h s a n a w ` a e, khuaruarunaw`ae, te ngaeang lan um paw ryalaw aphuinphuin
         te Thyaa Muisaw nynh amaw rynaw thyhte a pya paw lasung`ae ryte Pachia nynh ccaekia
         a khan.
         5 Pawccecize aening nynh ah ho oh paw, yn thua vae cih paw laephipi tuh Pachia nynh
         vaaw ccungccaw`ae kaw kya nung khyh.
         6 Thuasalama Ccathyaa sangkheit kya lukheitpaw nynh, “Ccungccaw tuh paw thua zah te
         mou nang nynh na tua na lia? Tukhyhze, ccungccaw ccapaw tuh paw thua zah te mou nang
         nynh na la dooih?
         7 Amaw kha vaaw ccungccaw`ae laeze ccapyh anehua lante na rae; amaw kha phu-enaw te
         sawtuanaw kha na khungsaku, na kuih te na rae paw uccaw`ae luki khe amaw kha na nung.
         8 Pawpaw balyn kha amaw a ccu kawlang marya na nung,” cite ccaekiakhan zah a ho. Pawccecize
         pawpaw balyn kha amaw zakaw marya a nung cipaw tuh amaw zakaw a nung leipaw pawsang
         um khyh cipaw nynh thua. Thuasalama pawpaw balyn amaw zakaw marya a nung paw kha atu
         aening nynh ah muih loh khyh oh.
         9 Thuasalama Pachia thawccinaw liate ccungccaw miakaw hanlan chinaw tangtua khylan,
         vaaw ccungccaw`ae laeze ccapyh anehua lante rae athua paw Jesu kha aening nynh ah
         muih oh. Chinaw a teing keiccuze aning tuh phu-enaw te sawtuanaw khate khungsah athua.
         10 Pawccecize ccaaw`ae patae kha phu-enaw kalan a cciakhaenaw kya, pawpaw balyn tuh
         amaw liate um zah amaw hanlan athua paw, mih khumnaw lupi kha teingnaw liate ccingsah
         athua nawlan, Pachia hanlan angaekuhpaw nynh thua.
         11 Pawccecize a thyaasahtu te thyaasah athua paw balyn tuh paryhte ccangkheitpaw nynh
         thua`ae. Tukeiccu aning nynh minmin kha uno`ae cite ko lan a maethyakhaekuh khyh.
         12 Aning nynh, “Ka uno`ae kalan na min kha ka siakhae cih, pumkunaw kya namaw thehoysanaw
         law kha ka sah cih,” acikuh.
         13 Te, “Amaw kha ka doliakuh cih,” bua acikuh. Te, “Kae te Pachia nynh kamaw yn pya
         paw imua`ae tuh e kya kae um,” bua acikuh.
         14 Tukeiccuze imua`ae tuh chii te saw kha a neethungkuh bua`ae paw athua`ae keiccuze,
         Kri amaw mah tuhhawte chii te saw kha a neethungkuh bua, ou tuhte chinaw tungvaw thungnaw
         a hoitupaw diabolos kha, chinaw liate aning nynh ro khylan,
         15 te chinaw rawri`ae keiccuze mih hiin lungkhu balyn seetangnaw kya um`ae paw kha luesah
         khylan nynh thua.
         16 Pawccecize Kri nynh vaaw ccungccaw`ae kha bawng khyh`ae, thuasalama Abraham ciihan
         kha nynh a bawng.
         17 Tukeiccu ccungccaw seinaw`ae hanlan lungdaesanaw rae khylan, Pachia te asekuhpaw
         uccaw`ae kya Kri tuh thawccithyapaw te zyn lan um paw Ranpibawi Lupi athua nawlan,
         pawpaw balyn kya amaw a uno`ae hawte rae athua lanpaw tuh accanpaw nynh thua.
         18 Amaw nynh tuh-ounaw kha phe a teing vae keiccuze, tuh-ounaw a teing`ae paw kha bawng
         lan a cyih kho.

1 Tukeiccuze vaawran te asekuhpaw konaw a neethungkuh bua`ae paw, athyaapaw uteno`ae,
         aening nynh ccaekia ah khan oh paw Locceihtu te Ranpibawi Lupi athua paw Kri Jesu
         kong kha tuatua oh.
         2 Mawsi nynh Pachia inn balyn kya zyn lan a um hawte, Jesu Kri mah amaw a khangtupaw
         kya zyn lan um paw nynh thua.
         3 Inn saktupaw tuh inn laeze sawtuanaw a hoihua thyhhawte, Jesu tuh Mawsi laeze phu-enaw
         mue lan angaekuh huapaw nynh thua.
         4 Pawccecize inn miakaw tuh ccungccaw lukhakheit nynh sak paw nynh thua, thuasalama
         pawpaw balyn a saktupaw tuh Pachia nynh thua.
         5 Nyalang ho athua cih paw uccaw`ae kya-e ccaekia lang, see lukheit hawte Mawsi tuh
         Pachia inn balyn kya zyn lan um paw ccaccing nynh thua.
         6 Thuasalama Kri tuh amaw a inn kya Ccapaw lukheit hawte zyn lan um paw nynh thua.
         Zynkunaw te ngaehoinaw kya-e lungtuanaw kha athangnaw cia tynkaring lang ah kynku
         oh ze, aening tuh amaw a inn nynh ah thua oh.
         7 Tukeiccuze Thyaa Muisaw nynh, “Atunin amaw roi kha na thae lan oh ze,
         8 rangkaw kya syntaw nin kya a rawse`ae lya hawte, nae thinlung kha khungsah nan oh.
         9 Nae minpaaw`ae nynh kamaw kha yn tuhou` ae, yn syntaw`ae, te ka ryalaw`ae kha kum
         sungpali cia a muih`ae.
         10 Tukeiccuze kae tuh kha-e ciihan kya ka thinlungccih zah, ‘Mih thinlung tuh palei
         cceihsei zah ka ccianaw kha nyh khyh`ae,’ ka ci.
         11 Tukeiccu ka thinrianaw kya, ‘Minmin tuh ka haeungnaw lungkhu lang tee lan khyh`ae,’
         cite bya ka kinku,” a ci.
         12 Uteno`ae, nanning lukhakheit kya a hiinpaw Pachia kyate poutawnawpaw ahoy leipaw
         zyn leinaw thinlung a um khyh nawlan la raeringkuh oh.
         13 Thuasalama, “Atunin,” cite ho athua lungkhu balyn lukheit te lukheit nin takyhte
         thawzung la pyakuh oh. Tukhyh lanze seinaw kya-e lingnaw liate nanning nae lungkhungsei
         cih.
         14 Pawccecize aening nynh atakaw-e ah zynkunaw oh kha athangnaw cia tynkaring lang ah
         kyngku oh lanze, aening tuh Kri ryte a neethungkuh bua`ae paw nynh ah thua vae oh;
         15 tuhte ah thua oh paw tuh, “Atunin amaw roi kha na thae oh lanze, rawsenaw kya hawte
         nae thinlung khung nan sah,” cite ho athua lyakhe ah thinlung khung khyh ze nynh thua.
         16 Pawccecize phang a thae`ae pite amaw a rawse`ae paw tuh hung`ae mou? Mawsi nynh Izip
         ram kyate yn cciakhae`ae paw balyn kha thua khyh`ae tou?
         17 Thuasalama kum sungpali lungkhu hung kya mou aning tuh a thinria? Mih rhua rangkaw
         kya a huekuh`ae paw, a sei`ae paw kya thua khyh tou?
         18 Te a haeungnaw lungkhu lang minmin tuh tee lan khyh`ae cite hung kalan mou aning
         nynh ccaesaku? Kawngae lei`ae paw kalan thua khyh tou?
         19 Tukeiccu zyn leinaw keiccuze minmin tuh tee kho khyh`ae cipaw ah muih oh.

1 Tukeiccu, amaw hae-ungnaw lungkhu lang teenaw lanpaw byakinpyakupaw phang a um pite,
         nanning kyaze lukhakheit nynh kha-e kha phya kho leite a um lanpaw tuh, aening rikhae
         oh sih.
         2 Pawccecize minmin kalan mah hopya a la thua hawte, aening kalan thehoypaw tuh hopya
         athua vae; thuasalama a thae`ae paw nynh zynnaw te a lawku khyh`ae keiccuze, ho athua
         paw bya tuh minmin hanlan thane khyh.
         3 Pawccecize a zyn`ae paw aening tuh kha-e hae-ungnaw lungkhu lang ah tee oh. Laephipi
         athonaw kyate ryalaw`ae tuh phe athang vae zemah, “Ka thinrianaw kya ccae ka sah hawte,
         ‘Ka haeungnaw lungkhu lang minmin nynh tee lan khyh`ae,’ ” cite a ho hawte nynh thua.
         4 Pawccecize sangkheit kya nin sarinaw kong kha hynhte a ho, “Te nin sarinaw kya Pachia
         tuh a ryalaw`ae balyn kyate a hae-ung,” a ci.
         5 Te tuh-e kya, “Minmin nynh ka hae-ungnaw lungkhu lang tee lan khyh`ae,” bua a ci.
         6 Tukeiccu, ccungccaw abang hanlan tuh kha-e hae-ungnaw lungkhu lang tee khonaw phang
         a um, te masaty thehoypaw hopya athua`ae paw minmin tuh kawngae leinaw keiccuze tee
         khyh`ae.
         7 “Atunin a roi kha na thae oh lanze nae thinlung khung nan sah,” cite langmaw lya
         a la ho vae hawte, ccyh khaw aro koute David kya, “Atunin” cite nin nin kheit kha
         a khyapya.
         8 Pawccecize Joshua nynh minmin kha hae-ungnaw a la pya`ae ze, tuh-e koute nin ccangpaw
         kong kha Pachia nynh la ho vae lan khyh.
         9 Tukeiccu Pachia ccungccaw`ae hanlan hae-ungnaw tuh a um ung.
         10 Pawccecize Pachia nynh a ryalaw kyate a hae-ung hawte, Pachia kya-e hae-ungnaw lungkhu
         lang a tee paw ccungccaw tuh amaw ryalaw`ae kyate phe a haeung vae.
         11 Tukeiccu kawngae leinaw kya-e alokuhpaw dosuinku lanpaw thyhte hung sanmah a khuliakuh
         khyh nawlan, tuh-e hae-ungnaw lungkhu lang tee khylan aening thawte zuakuh oh sih.
         12 Pawccecize Pachia bya tuh ahiinpaw, athungpaw, te kynning mawte ahepaw thaloi laeze
         ahe huapaw nynh thua; hiinnawmuisaw te muisaw, kincui, te ru atungkunaw`ae phianaw
         cia hei a thuin khopaw, te thinlung kya-e tuanaw`ae te paccynkunaw`ae aphiathya paw
         nynh thua.
         13 Amaw malang a langkuh leipaw rae paw uccaw pawsang um khyh. Thuasalama ahmaw konglang
         ah phypakuh cih oh paw amaw mitmuihnaw kya pawpaw balyn sahsete um zah raerae a langkuh.
         14 Oute vaawran lang po a khung vae paw, alesaepaw Ranpibawi Lupi, Pachia Ccapaw Jesu
         ah hoi oh keiccu tuh ah ccaekiakhannaw kha tynkaring lang kyngkuh oh si.
         15 Pawccecize aening ah nyaanaw oh kya thawccihthya leipaw Ranpibawi Lupi kha aening
         nynh ah hoi khyh oh, thuasalama aning tuh aening hawte pawpaw balyn lante tuh-ou a
         la thua, thuasalama sei leite nynh a um.
         16 Tukeiccu ahoboupaw ccyh kya bawng kho nawlan, aening nynh ngaethyaumsanaw te thawccinaw
         ah mue nawlan oh, thawccinaw kya-e suitungkhung kalan rawhoy te cceih oh sih.

1 Ccungccaw laku kyate popaw ranpibawi lupi miakaw tuh seinaw hanlan silawkunaw te
         lasung`ae kha pya khylan, Pachia lante asekuhpaw uccaw`ae kya ccungccaw`ae hanlan
         khang paw nynh thua.
         2 Amaw mah nyaanaw nynh phang ave paw athua keiccuze, aning tuh a nyhthya lei`ae paw
         tungvaw te a cceihsei`ae paw tungvaw ngaethya-umsanaw a hoi kho.
         3 Te hynh-e keiccuze ccungccaw`ae hanlan te amaw hanlan, aning tuh seinaw hanlan silawpya
         lan ahopaw nynh thua.
         4 Hynh-e sawtuanaw hynh hung ccungccaw nynh sanmah amaw kalan lawkuh khyh, thuasalama
         Aaron a ko hawte Pachia nynh a ko paw ccungccaw nynh a lawkuh.
         5 Tuhhawte Kri mah Ranpibawi Lupi thua khylan amaw te amaw kha phu-esakuh khyh, thuasalama,
         “Nang tuh ka Ccapaw, atunin nang kha phe kae saah vae,” a cih paw nynh amaw kha phuesah.
         6 Ccathyaa ccanglang kya, “Melkhizedekthuanaw thyhte, nang tuh zungzae ranpibawi nynh
         na thua,” cite mah a ho.
         7 Aning tuh pynsaw lante a um lya chinaw kyate amaw kha a khum khopaw kalan thawte
         rawnaw te mitphi ryte, sawsangnaw te ngianaw kha a rae, te aning tuh Pachia rawri
         keiccuze thaepya athua.
         8 Aning tuh Ccapaw mang athua zemah, a teingpaw uccaw`ae liate kawngaenaw kha a ccangkuh.
         9 Te accingpaw lang rae athua koute, amaw kawngae`ae paw balyn hanlan aning tuh zungzae
         khumnaw athotupaw lang yn tang.
         10 “Melkhizedekthuanaw thyhte,” Ranpibawi Lupi lante Pachia nynh phe a ko vae paw nynh
         thua.
         11 Amaw kong ho lanpaw patae kae hoi zemah nanning nynh na thaethya khyh oh keiccu tuh
         ccaesahpya lan aru.
         12 Pawccecize atu nanning tuh ccangpatu`ae lang hei tang phe na zaw vae oh zemah, Pachia
         bya`ae athonaw kha bua ccangpyaku na ho ung oh. Te looh tangpaw thua leite samatei
         bua aho ung paw nynh na thua oh.
         13 Pawccecize samatei kyalya a neih ung paw ccungccaw miakaw tuh dingnaw bya kha nythyanaw
         hoi khyh, pawccecize aning tuh imua nynh thua ung.
         14 Thuasalama looh tangpaw tuh piccang`ae hanlan nynh thua, tuh-e`ae tuh ahoypaw te
         athahpaw paryh phiathya khylan mih nythyanaw a mangkuh thya`ae paw nynh thua.

1 Tukeiccuze Kri konglang atakaw ccangpyakunaw`ae kha cciataw te, piccangthuanaw kalan
         aening cceih oh sih. Achihpaw ryalaw kyate ngaesikunaw kong, Pachia zynnaw kong,
         2 baptisma ccangpyakunaw kong, kuih khang paw kong, a chih`ae paw thothuinaw kong,
         te zungzae byapianaw kong ccangpyakunaw lungbing kha bua bing vae leite piccangthuanaw
         kalan cceih oh sih.
         3 Te Pachia nynh oun ua lanze, hynh-e hynh aening nynh a cyih cih oh.
         4 Pawccecize vaekheit awsah athua vae`ae paw, vaawrane lasung phe a tangtua vae`ae
         paw, te Thyaa Muisaw kya-e a neethungkuh bua vae`ae paw,
         5 te Pachia kya-e ahoypaw bya te yn thua vae cih paw she kyae thungnaw`ae phe a tangtua
         vae`ae paw,
         6 kha-e`ae nynh a khuliaku`ae lanze, Pachia Ccapaw kha mimaw hanlan athaw lante a khiade`ae
         paw thua zah raerae alangkuh lang maethyasah`ae paw athua keiccuze minmin kha ngaesikunaw
         kalan bua thawsathui lanpaw tuh thua kho khyh.
         7 Pawccecize laelung nynh amaw vawlan palei leih accah paw khuatui kha neih zah kha-e
         vawlan ryalahtupaw hanlan thingthae-eccang kha a pousahpya, te kha-e laelung tuh Pachia
         kyate hythuanaw kha a ccou.
         8 Thuasalama hingpaw te thabu a pousah paw laelung tuh nue athua, te thyalawnaw kalan
         a naekuh vae, kha-e athangnaw tuh maee te rua lanpaw nynh thua vae.
         9 Thuasalama sungsah`ae paw, hynhcihte nae kya kae ho zemah, nanning nynh khumnaw te
         azuikuh paw uccaw, nanning te asekuhpaw ahoyhuapaw uccaw`ae kha na cyih cih oh cite
         kae zynkuh.
         10 Pawccecize amaw min hanlan na cyi oh paw, mithyaa`ae hanlan nanning nynh rya phe
         na lawpya vae oh paw te rya na lawpya ung oh paw kya, nae ryalaw te sungsahkunaw kya-e
         nae cyisahnaw kha phe ning lante Pachia tuh ading leipaw thua khyh.
         11 Te na ngaehoinaw oh kha phe aria nawlan, alokuhpaw thawte zuakunaw kha athangnaw
         cia nanning lu raveih nynh na langsaku nawlan oh kou kae ry.
         12 Ou tuhte nanning tuh nae thawnaw khyh nawlan, thuasalama byakinpyakupaw`ae kha zynnaw
         te ngaesangnaw liate rhoccou`ae paw thydokuh`ae paw na thua nawlan oh kae ry.
         13 Pawccecize Pachia nynh Abraham kha bya he a kinpakuh tuh, amaw lae ale huapaw min
         phya lanpaw a um khyh keiccu, amaw te amaw kha ccaesakuh zah,
         14 “Thanccingte nang kha hythua kae pya ccaccing cih zah kae pungthungsah ccaccing cih,”
         a ci.
         15 Tukeiccu aning nynh lungsaete a ngaesang koute byakinpyakupaw kha a mue.
         16 Pawccecize ccungccaw`ae nynh tuh ale huapaw min phyate ccae leih sahku`ae, te byakinkupaw
         nynh tuh hopaw kha tynsah zah byaeikunaw balyn kha a thangsah.
         17 Tuhte Pachia nynh a byakinpyakupaw rhoccoutu`ae kya arulaekuh kho leipaw a khuakhannaw
         kha ccaerarihlan langsaku a ry keiccu a byakinkupaw liate a tynsah.
         18 Aening khynnaw ah mue vae oh paw nynh tuh ah malang nungpya athua paw ngaehoinaw
         kha ah kynku kho nawlan oh, alepipaw thawzung pyanaw ah hoi kho nawlan oh, a hanlan
         hyng lanpaw athua kho leipaw Pachia nynh arulaekuh kho leipaw uccaw ccangning kya
         hynhte a cyi.
         19 Kha-e ngaehoinaw kha zokhawpaw boei lungkhu lang phe a tee paw, phe ria zah tynkaringpaw
         hiinnawmuisaw kya-e sivawhinpi hawte aening nynh ah hoi oh.
         20 Melkhizedekthuanaw thyhte zungzae Ranpibawi Lupi athua paw Jesu, aening hanlan zeccuetupaw
         tuh tuh-e kalan phe a tee vae.

1 Pawccecize tuh-e Melkhizedek, Salem siapharan, Ahang Huaccepaw Pachia kya-e ranpibawi
         nynh siapharan`ae chianaw kyate yn ki paw Abraham kha cciadue zah hythua a pya.
         2 Abraham nynh mah amaw kha luadepaw uccaw`ae balyn kya-e pumhaw pumkheit kha a pya.
         Masaty a min asuilan tuh “Dingnaw siapharan,” nynh thua, tuhkoute Salem siapharan
         mah athua, tuh-e tuh “Daenaw siapharan,” cipaw nynh thua.
         3 Aning tuh paaw hoi khyh, nung hoi khyh, thokeinaw hoi khyh, umnaw atho nin hoi khyh
         zah hiinnaw athangnaw mah hoi khyh, thuasalama Pachia Ccapaw alo lante rae thua zah
         po atynpaw ranpibawi nynh thua.
         4 E ccungccapaw tuh pawcih nynh alesae cipaw kha tuatua oh. Ciihan kyaze paaw athua
         paw Abraham nynh heize amaw kha luadepaw uccaw`ae kya-e pumhaw pumkheit kha a pya.
         5 Ranpibawithuanaw a hoi`ae paw Levi ccaaw`ae nynh mih uno`ae athua paw, ccungccaw`ae
         tuh Abraham ciihan athua`ae zemah minmin kyate pumhaw pumkheit kha Kawbya thyhte lawku
         lan kawpyapaw a hoi`ae.
         6 Thuasalama a thokeinaw kha Levi kyate suih athua leipaw Melkhizedek tuh Abraham kya-e
         pumhaw pumkheit kha ccou zah aning nynh byakinpyakupaw a mue paw Abraham kha hythua
         a pya.
         7 Te anyaa huapaw kha alesae huapaw nynh hythua a pya cipaw tuh eiku lanpaw um khyh.
         8 Te e kya a chihthyapaw ccungccaw`ae nynh pumhaw pumkheit kha a ccou`ae; thuasalama
         khuhlang tuh po a hiin cite ccaekia khanpya athua paw nynh pumhaw pumkheit kha a ccou.
         9 Te pumhaw pumkheit a ccou paw Levi nynh mah Abraham kyate pumhaw pumkheit a pyabua
         cite ho lanpaw a um.
         10 Pawccecize Melkhizedek nynh Abraham te a tungku lyakha Levi tuh a paaw pyn lungkhu
         nynh a um ung.
         11 Tukeiccuze, Levi kyate a tho paw ranpibawithuanaw kaw khe ccungccaw`ae nynh Kawbya
         kha a mue`ae keiccuze, ccingnaw tuh Levi kyate a tho paw ranpibawithuanaw liate athua
         lanze, Aaronthuanaw thyhte ko leite, Melkhizedekthuanaw thyhte ccangpaw ranpibawi
         yn pou lanpaw tuh pawmou aho ung?
         12 Pawccecize ranpibawithuanaw tuh rulae athua keiccuze Kawbya mah rulae aho vae.
         13 Pawccecize e uccaw`ae nynh a honuathepaw ccungccaw tuh ccangpaw phuin nynh thua.
         Tuh-e phuin kyate hung ccungccaw nynh san silawhang kya ryalawpah boi khyh.
         14 Pawccecize ah Bawipaw tuh Judah phuin kyate nynh yn langku cipaw tuh phe aria. Tuhe
         phuin tuh ranpibawithuanaw te asekuh cipaw Mawsi nynh kharyh ho khyh.
         15 Te Melkhizedek alo lante ccangpaw ranpibawi alangku lanze, tuh-e tuh houh ariapaw
         nynh thua.
         16 Tuh-e paw tuh pynsaw lante kawpyapaw, kawbya thyhte ranpibawi thua khyh, thuasalama
         athang kho leipaw hiinnaw kya-e thungnaw thyhte nynh athua.
         17 Pawccecize Pachia nynh, “Nang tuh Melkhizedekthuanaw thyhte, zungzae ranpibawi nynh
         na thua,” cite ccaekia a khan.
         18 Pawccecize, voihaw lante, langmaw-e kawpyatypaw tuh a thawzyanaw te accungkia khyhnaw
         keiccuze vua athua,
         19 pawccecize Kawbya nynh pawsang ccingsah khyh; hawkheit lante, ahoy huapaw ngaehoinaw
         kha thuakhae athua, tuh-e ngaehoinaw liate aening tuh Pachia kalan ah naekuh oh.
         20 Te ccaesakunaw um leite aning tuh ranpibawi lang tangsah thua khyh.
         21 Pawccecize minmin tuh ccaesakunaw um leite ranpibawi`ae lang yn tang`ae paw nynh
         thua. Thuasalama aning tuh, “BAWIPAW tuh ccaesakuh zah ngaesikuh vae lan khyh, ‘Nang
         tuh Melkhizedekthuanaw thyhte zungzae ranpibawi nynh na thua,’ ” cite amaw kha ccaesakunaw
         te a cipatupaw liate nynh ranpibawi lang yn tang.
         22 Tuh-e ccaesakunaw liate Jesu tuh ahoy huapaw byakin kya-e aamahkhan lang yn tang.
         23 Te ranpibawi`ae tuh patae a um`ae, pawkeiccumacize po tynnaw kyate chinaw nynh a
         khaw`ae keiccuze nynh thua.
         24 Thuasalama Jesu tuh zungzae atyn keiccuze, arulaekuh kho leipaw ranpibawithuanaw
         kha a hoi.
         25 Amaw liate Pachia kalan oun cceih`ae paw hanlan ngiapyanaw rae khylan aning tuh zungzae
         a hiin keiccuze minmin kha athangnaw cia khum khylan a cyih kho.
         26 Pawccecize athyaapaw, seibe lan accan leipaw, anungsikuh leipaw, misei`ae kyate a
         phiakuhpaw, te vaawran`ae laeze ahanghua lang rae athua paw tuh-e Ranpibawi Lupi tuh
         aening hanlan angaekuhpaw nynh thua.
         27 Tuh-e ranpibawi lupi`ae hawte, masaty amaw seinaw hanlan, oute ccungccaw`ae seinaw
         hanlan nin takyh silawnaw rae ho vae khyh, pawccecize amaw a pyn a pyaku lyakhe, zungzae
         hanlan vaekheit te phe a ccingsah vae.
         28 Pawccecize Kawbya nynh nyaanaw a hoi paw ccungccaw`ae kha ranpibawi lang a khang.
         Thuasalama Kawbya koute yn thua paw ccaesakunaw kya-e bya nynh zungzae accingpaw Ccapaw
         kha a khang.

1 Atu ah ho oh paw uccaw`ae kong abapi tuh: Vaawran`ae kya Lesaenaw suitungkhung ranglang
         a dahung paw, khahtahawpaw Ranpibawi Lupi kha aening ah hoi oh.
         2 Aning tuh ccungccaw nynh sak leipaw, Bawipaw nynh a sak paw beikbuu ccaccing athua
         paw athyaapaw hmin kya-e ryalahtu nynh thua.
         3 Pawccecize ranpibawi lupi miakaw tuh lasung`ae te silawnawpaw khate silawpya khylan
         khang paw nynh thua. Tukeiccu hynh-e paw mah silawpya nawlan ccangkhakheit a hoi aho.
         4 Pawccecize aning tuh laephi vawlan hin a la um lanze, ranpibawi la thua lan khyh,
         pawccecize Kawbya thyhte lasung te silawpah paw ranpibawi`ae a um.
         5 Minmin tuh vaawran te asekuhpaw uccaw pungsan te mynlyh rya nynh a law`ae. Tuh-e
         keiccu Mawsi nynh beikbuu kha sak lan vae cite he a noukuh tuh, “Mua vawlan nang na
         kya langsapya athua paw pungsan thyhhawte pawpaw balyn kha na rae nawlan raeringkuh,”
         cite Pachia nynh Mawsi kha raering a pya.
         6 Thuasalama Jesu tuh ahoy huapaw byakinpyakupaw kya thadynsah athua paw, ahoy huapaw
         byakin kya-e Daenaw Raetu mah athua keiccuze atu aning tuh ahoy huaccepaw ryalaw kha
         phe a mue vae.
         7 Pawccecize masaty e byakin tuh seimenaw a la um khyh lanze, vaeningnaw byakin kha
         ccung la thua vae lan khyh.
         8 Pawccecize ccungccaw`ae kya Pachia nynh seimenaw muihpah`ae zah a ho paw tuh, “ Ngaetua
         oh, nin`ae yn thua cih, BAWIPAW nynh a ci, Israel innbyn te Judah innbyn ryte athawpaw
         byakin ka rae cih nin ccyh yn thua cih,
         9 Izip ram kyate minmin kha kuih te ka sue`ae zah ka cciakhae lya`ae nin kya mih minpaaw`ae
         ryte ka rae paw byakin thyhte thua vae lan khyh. Ka byakin kya minmin nynh atyn khyh`ae
         keiccuze kae mah minmin kha ka dooih khyh`ae, cite BAWIPAW nynh a ci.
         10 Pawccecize tuh-e nin`ae koute Israel innbyn ryte ka rae cih paw byakin tuh e hynh
         nynh thua, cite BAWIPAW nynh a ci. Ka kawbya`ae kha mih tuanawthinlung kya ka sang
         cih zah kha-e`ae kha mih thinlung kya ka zei cih; te kae tuh mih Pachia ka thua cih
         zah minmin tuh ka ccungccaw`ae athua cih`ae.
         11 Te, ‘BAWIPAW kha nyh,’ cite hung ccungccaw nynh sanmah a innpaw kha ccangpah vae
         lan khyh`ae zah ccungccaw miakaw nynh a uno kha ccangpah vae lan khyh`ae. Pawccecize
         adih huapaw kyate tho zah ale huapaw kyacia kamaw kha marya yn nyh vae cih`ae.
         12 Pawccecize minmin ding leinaw kha ngaethya ka umsah cih`ae zah mih seinaw`ae te mih
         cyiseimenaw`ae kha kharyh ka ccykepah vae lan khyh`ae,” a ci.
         13 “Byakin thawpaw,” a cipaw kya masaty byakin kha arynpaw lang phe a tangsah vae. Te
         ryn zah arohthyapaw uccaw tuh zo lan a cih vae.

1 Oute masaty byakin nynh hei Pachia ryalawpyanaw kaw`ae te laephi-e athyaapaw hmin
         kha a hoi ccaccing.
         2 Pawccecize rae paw beikbuu a la um; masaty tuh-e lungkhu kya maeekhua awnawpaw te
         ccaboi, te nungpyapaw sanlou a um`ae, tuh-e khaan tuh athyaapaw hmin a ci`ae.
         3 Te sanningnaw zokhawpaw boei nuhlang Athyaa Huaccepaw Hmin a ci`ae paw khaan a um.
         4 Tuh-e khaan kya sui pakephepaw te sui te po alekuh lang a lae`ae paw byakin kua a
         um, tuh-e lungkhu kyatuin manna a nungnaw`ae paw sui ang, anaw toih paw Aaron hoitang
         te byakin lungphe`ae a um.
         5 Te tuh-e byakin Kua vawlan phu-enaw kya-e cherub`ae nynh ngaethyaumsanaw tungkhung
         kha phang a dawkhaw`ae, kha-e kong kha atu aening nynh phe ccing lan ah ho kho loh
         khyh oh.
         6 Kha-e uccaw`ae kha tuhcihte paccyn he athua tuh, ranpibawi`ae nynh Pachia ryalaw
         kha lawte, beikbuu masaty akhaan lungkhu langkhe leih a tee`ae.
         7 Thuasalama sanningnaw akhaan lungkhu lang tuh ranpibawi lupi rou nynh chii ryte kum
         kheit ze vaekheit kyalya a tee. Amaw te ccungccaw`ae nynh nyku leite a rae`ae paw
         seinaw hanlan kha-e chii te aning nynh si a law.
         8 Masaty beikbuu phang a thadyn lya tuh Athyaa Huaccepaw Hmin lungkhu lang ccianaw
         tuh hungpya thua loh khyh cipaw kha hynhcihte Thyaa Muisaw nynh a muihsah.
         9 Tuh-e beikbuu tuh atu ccyh hanlan muihsanawpaw nynh thua; tuh-e kya Pachia pyapaw
         te silawkunaw`ae paw kha a pya`ae, tuh-e nynh mawtemaw nykunaw te asekuh lante ryalahtupaw
         kha ccingsah kho khyh.
         10 Tuh-e tuh aepaw, niapaw, singkupaw aphuinphuin te pynsaw te asekuhpaw phunglang`ae
         kyalya thua zah raethuinaw ccyh kyacia rou nynh mang athua.
         11 Thuasalama Kri tuh yn thua vae cih paw ahoypaw uccaw`ae kya-e Ranpibawi Lupi hawte
         yn thua zah, kuih te rae leipaw, tuh-e horypaw tuh hynh-e raenaw kya-e athua leipaw,
         lesaehua zah houh accingpaw beikbuu liate,
         12 aening hanlan zungzae sawkhawnaw kha hoite, mia`ae te vaetuataw`ae chii liate thua
         vae leite, amaw a chii liate Athyaa Huaccepaw Hmin lungkhu lang vaekheit rou a tee.
         13 Pawccecize tangnuapaw`ae te mia`ae chii, te maee te u paw vaetua tohlaw buhaw`ae
         khate a thyaa lei`ae paw kha theipaw nynh pynsaw ccikanku nawlan a thyaasah kho lanze,
         14 zungzae tynpaw Muisaw liate Pachia kya ccaenaw um leipaw, amaw te amaw a pyakuh paw,
         Kri chii nynh achihpaw ryalaw kyate a hiinpaw Pachia rya lawpya khylan naemaw nykunaw
         thinlung kha pawcihmou houh a thyaasah kho cih?
         15 Tukeiccuze masaty byakin kaw e cyiseimenaw kya-e sawkhawnaw hanlan chinaw la um vae
         zah, zungzae tynpaw rho uccaw kya-e byakinpyakupaw kha ko athua`ae paw nynh a mue
         nawlan`ae aning tuh athawpaw byakin kya-e Daenaw Raetu nynh thua.
         16 Pawccecize rhosuinaw a umnaw kya tuh rhosuitupaw chinaw a um aho hahe.
         17 Pawccecize rhosuitupaw a chih koute nynh rhosuinaw tuh cyi khonaw a hoi, rhosuitu
         phang a hiin lya tuh rhosuinaw nynh kharyh kaw hoi kho khyh.
         18 Tukeiccu masaty byakin hei kha chii leite tynsah thua khyh.
         19 Pawccecize Mawsi nynh Kawbya thyhte ccungccaw`ae balyn kha kawpyapaw miakaw kha a
         hopah`ae koute vaetuataw chii, te mia chii te tui ryte sekakungpaw tuuming te hyssop
         kha laah zah ccauh te ccungccaw`ae balyn kha thei`ae zah.
         20 “Hynh-e tuh Pachia nynh nanning ae pya oh paw byakin kya-e chii nynh thua,” a ci.
         21 Tuhhawte beikbuu te Pachia ryalawnawpaw uccaw`ae balyn kha mah chii te pung a thei.
         22 Te Kawbya thyhte pawpaw balyn vya thang lan chii liate thyaasah athua, te chii luanaw
         um leite seingaethyanaw um khyh.
         23 Tukeiccu vaawran kya um paw uccaw`ae pungsan kha khahtahawpaw silawnaw`ae te thyaasah
         lanpaw tuh ahobou paw nynh thua, te vaawran te asekuhpaw uccaw`ae tuh kha-e`ae laeze
         ahoy huapaw silawnaw te nynh thyaasah athua.
         24 Pawccecize thanccingpaw pungsan athua paw, kuih te rae paw athyaapaw hmin lungkhu
         lang Kri tuh tee khyh, thuasalama atu aening hanlan Pachia mitmuihnaw kya langku khylan,
         vaawran lungkhu lang nynh a tee.
         25 Tuhzemah ranpibawi lupi nynh amaw chii athua leipaw ryte Athyaa Huaccepaw Hmin lungkhu
         lang kum takyh a tee hawte, Kri nynh amaw te amaw kha pei pyaku lan tee vae khyh.
         26 Tuhte athua lanze, laephipi athotakaw te aning tuh pei a la teing vae cih; thuasalama
         atu she athangnaw kya, amaw silawnaw liate seinaw kha ccaring vua khylan vaekheit
         rou nynh a langku.
         27 Te ccungccaw`ae hanlan vaekheit chi lanpaw tuh laerui-awde paw thua zah tuh-e koute
         byapianaw a um hawte,
         28 Kri nynh ccungccaw patae seinaw kha phu khylan vaekheit kyalya a pyaku. Te amaw kha
         ngaehoite a ngaw paw ccungccaw`ae kha, khum khylan aning tuh seinaw leite vaeningnaw
         bua yn langkuh ung cih.

1 Pawccecize Kawbya tuh yn thua vae cih paw ahoypaw uccaw`ae mynlyh thua zah uccaw`ae
         muinsan ccaccing thua khyh, kum takyhte a pya he`ae paw alokuhpaw silawnaw khate oun
         thua`ae paw kha kharyh ccingsah kho khyh.
         2 A ccingsah kho lanze, silawkunaw kha phe a la umtaw vae cih`ae khaw? Pawkeiccumacize
         a beiktu`ae tuh zungzae hanlan vaekheit te sei thyaasah athua vae`ae ze seinaw nykunawpaw
         la hoi lae vae lan khyh`ae.
         3 Thuasalama kha-e silawnaw kya tuh seinaw bua liathuinaw kum takyhte a um.
         4 Pawccecize tangnuapaw`ae te mia`ae chii nynh seinaw po lawpya lanpaw tuh thua kho
         khyh.
         5 Tukeiccu laephipi lang Kri yn thua lyaze aning nynh, “Silawnaw te pyapawuccaw kha
         nang nynh na ry khyh, thuasalama kamaw hanlan pyn kha phe nae paccynpya vae.
         6 Apynpi te maee te u paw silawkunaw`ae te seinaw hanlan silawnaw`ae kya nang na lungrythua
         khyh.
         7 Oute kae nynh, ‘Ccauh kuekuhpaw kya kamaw konglang azeiku thyhte ngaetua, pou Pachia
         na rynaw rae khylan nynh kae tuh kae thua,’ ka ci,” cite a ho.
         8 Luki langkhe, “Kawbya thyhte silawnaw te pyapawuccaw` ae, te apynpi te maee te u
         paw silawnaw`ae te, seinaw hanlan pyapaw-uccaw`ae kha na ry khyh, kha-e`ae kya na
         lungrythua khyh,” (tuh-e`ae tuh kawbya thyhte pyapaw nynh thua) cite a ho koute,
         9 aning nynh, “Ngaetua, pou Pachia, kae tuh na rynaw rae khylan nynh kae thua,” a ci.
         Vaeningnaw-e kha tynsah khylan masaty-e kha phe a vua.
         10 Tuh-e rynaw liate, Jesu Kri pyn kha zungzae hanlan vaekheit rou pyanaw liate aening
         tuh thyaasah athua vae oh.
         11 Te ranpibawi miakaw tuh nin takyh ryalawpya te a thadyn`ae, te seinaw kharyh a thyaasah
         kho leipaw alokuhpaw silawnaw khate pei silawpya`ae.
         12 Thuasalama hynh-e paw tuh seinaw elan silawnaw ccangkheit kha zungzae hanlan a pya
         koute, Pachia ranglang khe a dahung vae.
         13 Tuh-e ccyh kyate a rhaw`ae kha a ccusy lang rae athua makhia phang a ngaw vae.
         14 Pawccecize pyapaw-uccaw ccangkheit liate thyaasah athua cciamang`ae paw kha aning
         nynh zungzae a ccingsah`ae.
         15 Te Thyaa Muisaw mah kaening kya ccaekia nynh thua; pawccecize langmaw lya,
         16 “Tuh-e nin`ae koute minmin ryte ka rae lanpaw byakin tuh e hynh nynh thua, BAWIPAW
         nynh a ci: ka kawbya`ae kha mih thinlung kya ka sang cih zah kha-e`ae kha mih tuanawthinlung
         kyakhe ka zei cih,” cite a ho koute,
         17 “Mih seinaw`ae te kawbya pawlangria leipaw mih cyisahnaw`ae kha kharyh ka ccykepah
         vae lan khyh`ae,” a ci.
         18 Atu hynh-e seingaethyanaw a umnaw kya, seinaw hanlan pyapaw-uccaw kharyh um vae khyh.
         19 Tukeiccuze uteno`ae, Jesu chii liate Athyaa Huaccepaw Hmin lungkhu lang tee lan rawhoynaw
         ah hoi oh keiccu,
         20 aening hanlan paccynpya athua paw, thaw zah ahiinpaw ccianawlaanpi liate, a pynsaw
         athua paw, zokhawpaw boei liate,
         21 Pachia inn tungvaw Ranpibawi Lupi ah hoi oh keiccu,
         22 ahoy leipaw mawtemaw nykunaw thinlung kyate ah thinlung tuh thei thua vae zah ah
         pyn tuh tui ccipaw te sing athua vae keiccuze phe ariapaw zynnaw te thinlung thanccingte
         aening nynh Pachia kalan naekuh oh sih.
         23 Ngaehoinaw kong ccaekiakhannaw kha hawlang hawlang pu leite varyn kyngkuh oh sih,
         pawccecize bya yn kinpakuh paw tuh zyn lan um paw nynh thua.
         24 Te sungsakunaw te ahoypaw ryalaw kha lungthosah khylan lukheit te lukheit tuapakuh
         oh sih.
         25 Ccungccaw abang nynh leih a cyimae`ae hawte, aening nynh pynkheihlan pumkupaw kha
         umtaw nan oh sih. Thuasalama lukheit te lukheit thawzung pyakuh oh sih. Nin tuh houhouh
         yn naekuh vae cipaw kha na muih oh hawte thawzung houh la pyakuh oh.
         26 Pawccecize byaccing nynaw kha aening nynh phe ah mue oh koute lungrarou te aening
         ah sei oh lanze, seinaw hanlan silawkunaw um lae vae khyh.
         27 Thuasalama ri lan um paw byapianaw yn thua lanpaw te rawsetu`ae kha phe ccung lan
         a u vae cih paw, bungpawnaw maee rou kha nynh a um vae.
         28 Mawsi Kawbya kha pawlangria leipaw ccungccaw tuh ccaekia luning khyhze luthung kaw
         khe ngaethya-umsanaw mue leite a chih.
         29 Pachia Ccapaw kha a ccu kaw syde zah amaw kha thyaasah athua paw byakin kya-e chiise
         kha athyaa leipaw uccaw lang ria zah thawccinaw Muisaw kha a saryapaw ccungccaw tuh
         pawcih alepaw detahnaw kha mou mue lan accan cite nanning nynh na tua oh?
         30 Pawccecize, “Ccaeliarunaw tuh kamaw kya-e nynh thua, kae nynh ccae ka liaru cih,”
         cite Bawipaw nynh a ci. Te, “BAWIPAW nynh a ccungccaw`ae kha byapia cih,” bua a ci,
         cite a hotupaw kha kaening nynh kae ny.
         31 A hiinpaw Pachia kuih lungkhu lang boh ccaw lanpaw tuh ri lan um paw uccaw nynh thua.
         32 Thuasalama nanning awsah na thua oh koute alepaw vawsawnaw kya-e teingnaw na ngaesang
         oh paw, langmaw-e nin`ae kha bua liathuitua oh.
         33 Vaekhakheit vae ze saryanaw`ae te vawsawnaw`ae liate nanning tuh maethyalaw na thua
         oh; te vaekhakheit vae ze nanning tuh tuhcihte a teing`ae paw ryte a mungkuh`ae paw
         nynh na thua oh.
         34 Pawccecize sivarui te yn khiinaw`ae kya nanning nynh thaw nae cci oh, te nanning
         nynh vaawran kya ahoy huapaw te atynpaw uccaw na hoi oh paw kha na nyku oh keiccu
         na hoi oh paw uccaw`ae ae luade oh paw kha lungtuate na ngaesang oh.
         35 Tukeiccuze alepipaw ryalaw mee a hoi paw nae rawhoynaw kha vua nan oh.
         36 Pawccecize Pachia rynaw kha na cyih oh koute byakinpyakupaw na mue nawlan oh ngaesangnaw
         na hoi oh aho.
         37 “Pawccecize sosohtari aro koute yn thua cih paw tuh yn thua vae cih; yn ro vae lan
         khyh.
         38 Te adingpaw ccungccaw tuh zynnaw liate nynh a hiin cih; thuasalama lukhakheit nynh
         nuhlang a sihku lanze ka muisaw tuh kha-e paw kya a lungrythua lan khyh,” a ci.
         39 Thuasalama aening tuh ronaw kalan nuhlang a sihkuh`ae paw ah thua khyh oh, thuasalama
         hiinnaw-muisaw khynnaw kalan zynnaw a hoi`ae paw nynh ah thua oh.

1 Te zynnaw tuh ngaehoi paw uccaw`ae a um ccaccingpaw, muih loh leipaw uccaw`ae phe
         riasapaw kha nynh thua.
         2 Pawccecize kha-e zynnaw liate nynh langmaw-e ccungccaw`ae tuh thehoysanaw kha a ccou`ae.
         3 Laephipi tuh Pachia bya liate nynh rae athua cipaw kha zynnaw liate nynh ah thaethya
         oh; ou tuhte muihpaw uccaw`ae hynh muih khopaw uccaw`ae te rae paw thua khyh`ae.
         4 Zynnaw liate Abel nynh Kain silawnaw laeze ahoy huapaw silawnaw kha Pachia kalan
         a pya. Pachia nynh amaw lasung kong ccaekia he a khan tuh zynnaw liate aning tuh ading
         cite ccaekia a mue. Te aning tuh a chi vae zemah zynnaw liate bya a ho ung.
         5 Enok tuh chinaw a tung vae khyh ccaw cite zynnaw liate lawthung athua. Te, “Pachia
         nynh amaw kha phe a lawthung vae keiccuze aning tuh muih lan um vae khyh.” Pawccecize
         lawthung athua maw, aning tuh Pachia lungrythuasah cipaw ccaekia kha a hoi.
         6 Te zynnaw leite Pachia a lungrythuasah lanpaw tuh thua kho khyh. Pawccecize Pachia
         kalan yn thua paw ccungccaw nynh tuh Pachia tuh a um cipaw te amaw kha thawte a ccung`ae
         paw kha amee pyatu nynh thua cipaw kha a zyn hahe aho.
         7 Noah tuh muih loh leipaw uccaw`ae kong kha Pachia nynh raering a pya koute a innbyn
         khumnaw hanlan Pachia rawrinaw te zynnaw liate sanphalung kha a sak, kha-e zynnaw
         liate laephipi kha seibe zah zynnaw liate athua paw dingnaw rhoccoutu lang yn tang.
         8 Abraham nynh rho lang a ccou vae cih paw ram langkhe ccia khylan ko he athua tuh
         zynnaw liate kaw a ngae; te teilang nynh ka ccia cipaw ny leite a cceih.
         9 Byakinpyakupaw ram kyakhe ccangpaw ram kya hawte zynnaw liate a um. Kha-e byakinpyakupaw
         kha amaw ry rhoccoutu athua`ae paw Isaak te Jakob ryte bu kyakhe a um`ae.
         10 Pawccecize Pachia nynh a sak paw te a rae paw, athonaw a hoi paw khuapi kha aning
         nynh a ngaehoi.
         11 Sarah nynh mah amaw kha byakinpakuhtupaw tuh zyn lan um paw nynh thua cite a tuaku
         keiccuze ccaawpoi kho lan cipaw zynnaw liate thawzung a mue. Te ccaawsaah kho lan
         a kum phe alue vae zemah ccaaw kha a saah.
         12 Tukeiccuze achihpaw hawte athua vae paw lukheitpaw kyate vaawlui e awsi`ae hawte
         alungpaw, te rili kin um paw riatae leipaw laesia hawte ccaaw patae a pui`ae.
         13 Hynh-e ccungccaw`ae balyn tuh byakinpyakupaw kha ccou leite zynnaw hoite phe chih`ae.
         Thuasalama asawpi te kha-e kha muihlang`ae zah a cciadue`ae, te minmin tuh laephi
         vawlan mikhia`ae te khuaccung`ae paw nynh kae thua cipaw ccaerarihlan a nyku`ae.
         14 Pawccecize kha-e uccaw kong a ho`ae paw nynh minmin tuh mimaw ram nynh a ccung`ae
         cite ccaerarihlan a ho`ae.
         15 Te a poutaw`ae paw ram kha minmin nynh palei a tuathui ccaccing`ae lanze, tuh-e kalan
         bua kithui lan ccyhhoypaw phe a hoi cih`ae paw.
         16 Thuasalama minmin nynh ahoy huapaw ram, tuh-e tuh vaawran, kha nynh mih pe a ki.
         Tukeiccuze Pachia tuh mih Pachia cite koku lanpaw kha a maethah khyh. Pawccecize minmin
         hanlan khuapi kha Pachia nynh phe a paccynpya vae`ae.
         17 Abraham tuh syntaw he athua lyakhe, zynnaw liate Isaak kha silawku nawlan a pya;
         te byakinpyakupaw a muetupaw nynh a hoithypaw a ccapaw kha phe a pya.
         18 Amaw kong lante asekuh te, “Isaak kya nynh na ciihan tuh minphu athua cih,” cite
         hopya athua.
         19 Pachia tuh achihpaw heize a thosathui kho cite aning nynh varyn a zyn; aning nynh
         muihsanaw lante a chih`ae paw kyate Isaak kha mah a mue.
         20 Isaak nynh yn thua vae cih paw uccaw`ae kong lante Jakob te Esau kha zynnaw liate
         hythua a pya`ae.
         21 Jakob nynh a chidyn khe Josef ccaaw`ae kha zynnaw liate ccarou hythua a pya`ae, te
         a hoitang dung kyakhe phang ngeikute Pachia kha a beik.
         22 Josef nynh chi lan he cih tuh Israel ccaaw`ae nynh a pou lan`ae paw kong kha zynnaw
         liate hosya zah amaw a ru`ae konglang te bya a tawsya`ae.
         23 Mawsi he a pui tuh apuithyapaw imua nynh thua cipaw kha a muih`ae keiccuze zynnaw
         liate siapharan awda kha ri vae leite a nung te a paaw nynh Mawsi kha zynnaw liate
         sawpaw sathung a thuru`ae.
         24 Mawsi nynh piccang he thua tuh Faro ccanung a ccapaw cite koku lanpaw kha zynnaw
         liate phe a ei.
         25 Seinaw kya-e lungrythuanaw kha sosoh hoysah lanpaw laeze Pachia ccungccaw`ae ryte
         vawsawnaw teing lanpaw kha a poku paleih.
         26 Izip ram kya-e sisua`ae laeze Kri keiccuze saryakunaw tuh asung huapaw hoirungnaw
         nynh thua cite a tuaku. Pawccecize nyalang mue lanpaw ryalaw mee kha nynh a tua.
         27 Siapharan thinrianaw kha ri leite Izip ram kha zynnaw liate a cciataw. Pawccecize
         muih kho leipaw Pachia kha a muih paw hawte aning tuh phang a ngaesang.
         28 Ccatawccaaw`ae a rohtupaw nynh Israel ccatawccaaw`ae kha a tung khyh nawlan, Mawsi
         nynh Kawtaw Poi te chii theipaw kha zynnaw liate a rae.
         29 Israel`ae nynh laerou kya ccia hawte zynnaw liate Rili Se kha po a zuaa`ae. Kha-e
         kha Izip`ae nynh he a zuaabua`ae tuh tui nynh pung a vu`ae.
         30 Jeriko khua lungruapi kha nin sari a voilu`ae koute, zynnaw liate lungruapi tuh pung
         ating.
         31 Ohhuanung Rahab tuh dophitu`ae kha ahoyte innccung a thuasah`ae keiccuze zynnaw liate
         aning tuh kawngae lei`ae paw ryte chihbua khyh.
         32 Tuhlaelan pawmou ka ho ung cih? Gideon kong, Barak kong, Samson kong, Jefthah kong,
         David kong, Samuel te profeh`ae kong ho lan ccyh ka zaw lan khyh.
         33 Tuh-e`ae tuh peenaw`ae kha zynnaw liate a tae`ae, dingnaw rya kha a law`ae, byakinpyakupaw
         a mue`ae, chindeih`ae khalang kha a myhsah`ae,
         34 maee thungnaw kha a the`ae, thaloi haw kyate a lue`ae, thawzyanaw kyate a thawsaepaw
         lang rae athua`ae, rhawdounaw kya a rawthungpaw lang a tang`ae, ramccangpaw rhawkaw`ae
         a ccuesah`ae paw nynh thua`ae.
         35 Nopi`ae nynh mih michi`ae kha hiinnaw kalan bua thosahnaw te a mue`ae, te mingccang`ae
         tuh ahoy huapaw thothuinaw kha mue khylan minmin nynh luesanaw kha lawku leite tuasahnaw
         kha a teing`ae.
         36 Te mingccang`ae tuh saryanaw te ziabuakunaw kha a teing`ae, athua, sivarui te khii`ae
         zah thungsaw`ae.
         37 Lung te a deih`ae, thing-aw te phaebua`ae, a syntaw`ae, thaloi te a chia`ae, tuuphua
         te miaphua kha kikuh`ae zah a khiakuh`ae; boeining leite ae van ae leite a um`ae,
         vawsaw a teing`ae, ming`ae nynh a tua-a sah`ae;
         38 laephipi tuh minmin te ngaekuh khyh. Minmin tuh rangkaw kya, mua`ae kya a la khiakuh`ae,
         lungkarung te laekarung`ae kya a la um`ae.
         39 Te minmin balyn tuh zynnaw liate thehoynaw a ccou`ae zemah byakinpyakupaw kha mue
         khyh`ae.
         40 Minmin tuh aening leite ccingsah athua khyh nawlan`ae Pachia nynh ahoy huapaw uccaw
         kha aening hanlan phe oun paccynpya vae.

1 Tukeiccu aening mah ccaekia athua paw maeking pi nynh phang oun koihlu keiccuze,
         zoikadeih lang kaang oun kaesah paw seinaw te phupaw miakaw kha ccanglang dae nung
         oh sih lah aening malang a um paw ccuetaekunaw kyakhe lungsaenaw te ccue oh sih.
         2 Aening zynnaw athotu te ccingsatupaw Jesu kha rirido te ccue oh sih. Aning tuh maethyanaw
         kha pawlangria leite amaw malang nungpya athua paw lungtuanaw hanlan vaelantung kha
         phang ngaesang zah Pachia kya-e suitungkhung ranglang khe a dahung vae.
         3 Pawccecize nanning nae hiinnawmuisaw`ae kya nae thawthang khyh nawlan te nae lungthawzya
         khyh nawlan misei`ae kya-e khahtahawpaw rawsenaw a ngaesangtupaw amaw kha la tuatua
         oh.
         4 Nanning nynh seinaw dounaw kya chii phe lua lan ciate na dou loh khyh oh.
         5 Te ccaaw`ae kya hopya hawte nanning hopya paw hynaw bya kha phe na ning vae oh. Tuh-e
         bya tuh: “Ka ccapaw, BAWIPAW thuiheinaw kha pawlangria leite um nan, amaw nynh ae
         pe vae ze na lungthang nan sah.
         6 Pawccecize BAWIPAW nynh a sungsahpaw kha a thuihei, te aning nynh lehkhan paw ccaaw
         miakaw kha a zia a bua,” acikuh.
         7 Thuiheinaw kha nanning nynh na ngaesang oh lanze, Pachia nynh nanning kha ccaaw`ae
         hawte ae ccuepe oh. Pawccecize paaw nynh a thuihei leipaw ccaaw um zaw?
         8 Thuasalama ccungccaw miakaw nynh a mue`ae paw thuiheinaw kha nanning nynh na muebua
         khyh oh ze, nanning tuh ccaaw ccaccing na thua khyh oh, ccalah nynh na thua oh.
         9 Tuhlaeze aening yn thuihei paw pynsaw lante paaw`ae ah hoi oh, te minmin kha saw
         ah tua oh; muisaw`ae Paaw kaw te tuhlae houh umte ah hiin lan khyh oh tou?
         10 Pawccecize tuh-e paaw`ae nynh mimaw nynh ahoy cite a tua`ae thyhte sosoh nynh yn
         thuihei`ae. Thuasalama Pachia nynh tuh amaw kya-e thyaararihnaw kha a neethungkuh
         bua`ae paw ah thua nawlan oh, aening thanenaw hanlan nynh yn thuihei.
         11 Te thuiheinaw miakaw teing lya tuh lungpaw lan a um paw lo khyh, thuasalama ngaethya
         lan um paw nynh thua; tuhzemah thuiheinaw te kia athua`ae paw hanlan, kha-e nynh nyalang
         tuh daenaw te asekuhpaw dingnaw thae kha a thuakhaepya`ae.
         12 Tukeiccuze balae ting paw kuih`ae te a thawzyapaw ccukharu`ae kha thawsaesah oh.
         13 Te ccukhoupaw ccu akhahku khyh nawlan, dansah athua paleih nawlan, nae ccu hanlan
         laanpi kha dingsah oh.
         14 Ccungccaw balyn ryte ccawkute um paw te thyaanaw kha deesui oh; thyaanaw leite hung
         ccungccaw nynh sanmah Bawipaw kha muih lan khyh.
         15 Pachia thawccinaw kha hung ccungccaw nynh san mue leite a um khyh nawlan, tukhyhlanze
         akhahpaw kyate yn pou paw tharui nynh nanning kha vawsaw ae pya khyh nawlan oh, te
         kha-e liate ccungccaw patae tuh nungsisaku athua cih`ae.
         16 A ohhuakuhpaw a um khyh nawlan, tukhyhze a ccatawccaawthuanaw kha aepaw kawkheit
         lang phe a zuakuhpaw, Esau hawte Pachia pawlangria leipaw na thua khyh nawlan oh raeringkute
         ngawdo oh.
         17 Pawccecize Esau nynh nyalang te hythuanaw kha rhoccou ry zah mitphi te thawmawte
         a ccung zemah ngaesiku nawlan a muihku vae khyh keiccuze aning tuh nue athua vae cipaw
         kha na ny oh.
         18 Pawccecize nanning nynh kuih te tung kho um paw te maee nynh a u paw mua kalan, te
         maeking amanpaw kalan, mohnaw, khise,
         19 mungkae roiccaepaw, bya roi a umnaw kalan khe na thua khyh oh; ou tuhte kha-e roi
         a thae`ae paw nynh bya kha mih kalan bua hopya athua vae khyh nawlan a ngia`ae.
         20 Pawccecize, “Saring nynh heize kha-e mua kha a tung lanze lung te deih athua cih,
         tukhyhze thee te kaw athua cih,” cite kawpyapaw kha minmin nynh ngaesang kho khyh`ae.
         21 Te tuh-e muih paw tuh myarya ri lan um paw thua zah Mawsi nynh, “Myaryasangkae ka
         rih zah ka thyngkuh,” a ci.
         22 Thuasalama nanning tuh Zion Mua kalan, a hiinpaw Pachia khualipi athua paw vaw Jerusalem
         kalan, riatae lei vaaw ccungccaw`ae phu kalan,
         23 vaawran kya min zei athua paw ccatawccaaw kya-e kriccawbu te lungtua lan um paw pumkunaw
         kalan, ccungccaw balyn Byapiatupaw Pachia kalan, phe ccing lang rae athua paw adingpaw
         ccungccaw muisaw`ae kalan,
         24 te byakin thaw kya-e Daenaw Raetu Jesu kalan, te Abel kya-e laeze ahoy huapaw uccaw`ae
         kong a hopaw theipaw chii kalan nynh na thua oh.
         25 A hotupaw kha nanning nynh na ei khyh nawlan oh raeringkuh oh. Pawccecize laephi
         vawlan a hotupaw kha a ei`ae paw minmin tuh detahnaw kha a lue khyh lan`ae ze, vaawran
         kyate a hotupaw kyate ah maeleihku oh lanze pawtemou ah lue kho cih oh.
         26 Tuh ccyh lya amaw roi nynh laephi kha a hysah; thuasalama atu aning nynh, “Tuhzemah
         laephi kyalya thua vae leite, vaawran kha mah vaekheit bua ka hy ung cih,” cite byakinkute
         a ho.
         27 Te hynh-e, “Tuhzemah vaekheit bua,” cipaw nynh a langsakupaw tuh hy kho a um leipaw
         uccaw`ae tuh po a um nawlan, ahy khopaw uccaw`ae, tuh-e tuh rae paw uccaw`ae nuenawpaw
         kha nynh thua.
         28 Tukeiccuze ahy kho leipaw peenaw kha a ccou oh keiccu tuh, sawtuanaw te rawrinaw
         ryte douccah lante Pachia kha rya ah lawpya nawlan oh thawccinaw kha hoi oh sih.
         29 Pawccecize aening ah Pachia tuh aruapaw maee nynh thua.

1 Uteno sungsakunaw kha po tynsah oh.
         2 Mikhia`ae dooihpaw kha la ning nan oh. Pawccecize khate mikhia dooihnaw te abang
         nynh vaaw ccungccaw`ae kha tua lei pite innccung a la thuasah`ae.
         3 Minmin ryte thungccahkheih`ae paw hawte naemaw kha tuakuh oh lah thungccah`ae paw
         kha la ning nan oh. Naemaw mah pyn kya na um oh paw athua hawte, vawsawnaw a teing`ae
         paw kha la ning nan oh.
         4 Ccungccaw balyn laku zu te vaw tangnaw tuh pawpaw balyn kya sawtua lan um paw nynh
         thua, te anungsikuh leipaw ikhung mah sawtua lan um paw nynh thua; thuasalama a ohhuakuh`ae
         paw te milae zu, milae vawpaw ry asei`ae paw tuh Pachia nynh byapia cih`ae.
         5 Nae hiinzia tuh phua duanaw a hoi leipaw thua sah, na hoi oh paw uccaw`ae khate nae
         lungryachih sah. Pawccecize amaw nynh, “Nang kha kae cciataw boi lan khyh zah kae
         vua boi lan khyh,” a ci.
         6 Tukeiccu, “BAWIPAW tuh kamaw yn bawngtu thua zah ka rih vae lan khyh. Ccungccaw nynh
         kamaw kya pawmou a cyihkho cih?” cite aening nynh raw hoite ah ho kho vae cih oh.
         7 Nae kya Pachia bya ae hopah oh paw, nanning ae uk oh paw kha la ning nan oh. Mih
         hiinzia nynh a poukhae paw kha tuabiate, mih zynnaw kha zui oh.
         8 Jesu Kri tuh inkhawnin, atunin, te zungzae cia lae khyh.
         9 Ccangpyakunaw aphuinphuin te alokuh leipaw ccangpyakunaw`ae nynh ae la cciakhaesei
         nan oh sah. Pawccecize aepaw te thua leite, thawccinaw liate thinlung thawsaesah paw
         tuh ahoypaw nynh thua. Aepaw kyalya phang a tua`ae paw tuh kha-e aepaw nynh thanesah
         khyh`ae.
         10 Silawhang kha aening ah hoi oh. Tuh-e kya tuh beikbuu ryalawpatu`ae nynh aenaw kaw
         hoi khyh`ae.
         11 Pawccecize seinaw hanlan ranpibawi lupi nynh athyaapaw hmin lungkhu lang mih chii
         a teekhae paw, saring pyn`ae kha ryabuu atolang khe maee te a rua`ae.
         12 Tukeiccuze Jesu mah amaw a chii te ccungccaw`ae kha thyaasah khylan koikua atolang
         khe a teing.
         13 Tukeiccuze aening nynh amaw kya-e saryanaw kha phubiate ryabuu atolang amaw kalan
         khe cceih oh sih.
         14 Pawccecize e kya aening tuh po atynpaw khualipi ah hoi khyh oh, thuasalama yn thua
         vae cih paw khualipi kha nynh ah ccung oh.
         15 Tukeiccu amaw min kya lungtuabya hote, ah khalang`ae thae athua paw, thehoysanawpaw
         silawkunaw kha amaw liate Pachia kalan pei pya oh sih.
         16 Thuasalama ahoypaw cyi lanpaw te neethungbua lanpaw kha la ning nan oh. Pawccecize
         khahtahawpaw silawnaw`ae kya Pachia tuh a lungry kou thua.
         17 Nanning ae uktu oh paw kaw kha ngae oh lah naemaw kha minmin kalan la pyakuh oh.
         Pawccecize minmin tuh mimaw konglang a phykuh cih`ae paw hawte, nae hiinnawmuisaw
         ae ringpah oh paw nynh thua. Ngaethyanaw te thua leite lungtuanaw te kha-e kha cyih`ae
         sah. Pawccecize tuhte ngaethyanaw te cyi paw tuh nae hanlan athane leipaw nynh thua.
         18 Kaening hanlan saw yn sangpah oh. Kaening tuh mawtemaw nykunaw thinlung ahoypaw kae
         hoi zah pawpaw kya balyn kou hoy lante hiin lan kae ry cipaw kha kae nyku ccaccing.
         19 Thuasalama kae tuh nae kalan taloi bua kae thua nawlan, hynh-e hanlan abapilante
         saw oun sangpah oh cite kae ngia oh.
         20 Atu zungzae atynpaw byakin kya-e chii liate, tuu`ae kya-e alesaepaw Tuuringtu, ah
         Bawipaw Jesu kha a chih`ae paw kyate bua a thuakhaetupaw, daenaw Pachia nynh,
         21 amaw malang a lungrythua paw rya kha Jesu Kri liate nae kya lawte, amaw rynaw kha
         cyi khylan ahoypaw ryalaw miakaw kya nanning kha ae ccingsah vae oh sah. Amaw Jesu
         Kri kya zungzae te zungzae cia phu-enaw um sah. Amen.
         22 Te uteno`ae hynawpaw bya hynh la ngaesang oh cite kae ngia oh; pawccecize nae kalan
         ccaky tuh pyhtari te nynh ka zei.
         23 Ah unopaw Timote kha phe a luesah vae`ae cipaw kha la nyh oh. Aning nynh aro maw
         yn thua lanze amaw ryte nanning kha kae muih cih oh.
         24 Nanning ae uktu oh paw balyn te mithyaa`ae balyn kha la beihlang oh. Itali ram kya
         a um`ae paw nynh nanning kha ae beihlang oh.
         25 Nanning balyn kya thawccinaw la um sah. Amen.JamesJamesJamesJamesJames

1 Pachia te Bawipaw Jesu Kri seepaw kae James nynh pung pazaekuh lang a phiakuh`ae
         paw Israel phin haw laening kha kae beihlang oh.
         2 -
         3 Ka uteno`ae, nae zynnaw kya-e syntawnaw nynh lungsaenaw kha a poukhae cipaw kha nyte,
         syntawnaw`ae aphuinphuin lungkhu lang he na phungku vae oh ze, kha-e kha marya lungtuanaw
         lang la ria oh.
         4 Thuasalama nanning nynh pawsang hobounaw um leite khaleih phe na ccing nawlan oh,
         lungsaenaw nynh amaw kya-e accingpaw ryalaw kha hoi sah.
         5 Nanning laku lukhakheit nynh hawnaw abou lanze, seibe leipaw, ccungccaw balyn kha
         hysate a pyatupaw Pachia kha aning nynh ngiakuh sah, te kha-e kha amaw kalan pya athua
         cih.
         6 Thuasalama lunghiinnaw hoi leite, zynnaw te ngiakuh sah. Pawccecize lunghiinnaw a
         hoi paw tuh khivae nynh mung zah athekuhpaw rili kya-e tuileih te nynh aloku.
         7 Pawccecize tuhte a um paw tuh-e ccungccapaw nynh tuh Bawipaw kyate ccangkhakheit
         ka mue cih cite tuakuh nan sah.
         8 Tuanawthinlung apheipaw ccungccaw tuh a ccianaw balyn kya atyn leipaw nynh thua.
         9 Zakawsang paw uno nynh tuh amaw hangthung athuanaw kyakhe lungtua sah.
         10 Thuasalama mihoipaw nynh tuh amaw sawbungnaw kyakhe lungtua sah. Pawccemacize loo
         kya-e haetapaw hawte aning tuh azo cih.
         11 Pawccecize khuanin nynh asopaw ryte ccahe apaw tuh kha-e nynh lonua kha naansah zah
         kha-e apaw tuh akhuakuh, te apuithyapaw a muinsan tuh azo; tuhhawte mihoipaw mah a
         ccianaw kya aroh cih.
         12 Tuh-ounaw kha a ngaesang paw ccungccaw tuh hythuaccoupaw nynh thua; pawccecize aning
         tuh syntaw he athua koute, Bawipaw nynh amaw a sungsah`ae paw elan byakinpyakupaw
         hiinnaw suilukhung kha a mue cih.
         13 Tuh-ounaw kha a tung vae ze, “Pachia nynh kae tuh yn tuhou,” cite hung ccungccaw
         nynh sanmah ho nan sah; pawccecize Pachia tuh ahoy leipaw liate tuhou kho thua lan
         khyh, amaw nynh mah hung ccungccaw sanmah tuh-ou boi khyh.
         14 Thuasalama ccungccaw miakaw tuh amaw ryduanaw nynh soih zah he a sue vae ze, aning
         tuh ling athua vae.
         15 Oute ryduanaw nynh ccaaw he a poi tuh kha-e nynh seinaw kha a saah. Te seinaw nynh
         he ale tuh chinaw kha a thuakhae.
         16 Ka sungsahpaw uteno`ae, va lingsakuh nan oh.
         17 Ahoypaw lasung miakaw te accingpaw lasung miakaw tuh a luki langte, te awnaw`ae Paaw
         kyate nynh oun thua`ae. Amaw kya tuh rulaekunaw um khyh zah paleihkunaw mynlyh cipaw
         um boi khyh.
         18 Aening tuh amaw nynh a rae`ae paw balyn kyaze masaty a thae`ae phin ah thua nawlan
         oh, amaw a rynaw thyhte byaccing kya-e bya khate aening kha oun saah.
         19 Tukeiccu ka sungsahpaw uteno`ae, ccungccaw miakaw tuh nawthae lan a khyrang sah,
         bya ho lan a khysung sah, thinria lan a khysung sah;
         20 pawccecize ccungccaw thinrianaw nynh Pachia kya-e dingnaw kha poukhae khyh.
         21 Tukeiccu nungsikunaw balynte paepaeluipaw hoyleinaw kha dae nue oh lah, nae hiinnawmuisaw`
         ae a khum khopaw, bing athua paw Pachia bya kha lungnenaw te lawkuh oh.
         22 Naemaw te naemaw kha lingku te, bya a thaetu`ae kyalya thua nan oh, thuasalama a
         cyihtu`ae la thua oh.
         23 Pawccecize lukhakheit tuh bya thaetu thua zah a cyihtu athua khyh ze, aning tuh a
         puikhaepaw a mae kha muinsado kya a dokuh paw ccungccapaw te nynh aloku.
         24 Pawccecize aning nynh amaw te amaw kha dokuh zah po a cceih, te aning tuh pawtecihpaw
         ccungccaw nynh thua cipaw kha phe a ning kanmaw.
         25 Thuasalama luenaw kya-e accingpaw kawbya lungkhu lang do zah kha-e kya po atynpaw
         ccungccaw tuh, a ningthyapaw thaetu thua khyh, thuasalama ryalaw a lahtu nynh thua,
         tuh-e ccungccapaw tuh a cyipaw kya hythuaccoupaw athua cih.
         26 Nanning laku lukhakheit nynh beiknaw lante a zuakuhpaw cite tuakuh zah a lae kha
         a kia khyh lanze, aning tuh amaw a thinlung a lingkuh paw nynh thua. Tuh-e paw beiknaw
         tuh accakaepaw nynh thua.
         27 Paaw Pachia malang accikuhpaw te anungsikuh leipaw beiknaw tuh e hynh nynh thua:
         Ngawraw`ae te numae`ae mih vawsawnaw kya paebua paw te amaw kha laephipi kyate kalouhku
         leite um paw kha nynh thua.

1 Ka uteno`ae, phu-enaw Bawipaw athua paw, ah Bawipaw Jesu Kri zynnaw kya ccungccaw
         laesahnaw la hoi nan oh.
         2 Nanning na pumkunaw oh lungkhu lang ccungccaw lukheit nynh sui kuihpu te apuithyapaw
         uccaw lawkute yn teebua ze, te a ryachipaw mah anyaapaw uccaw lawkute yn teebua ze,
         3 apuithyapaw uccaw te yn ccaankuh paw kha nanning nynh saw na tua oh zah, “E ahoypaw
         hmin kyahin dahung,” na cipah oh zah a ryachipaw kha, “Khuhlang khuin la thadyn,”
         tukhyhze, “Ka ccu nungnaw kyahin yn dahung,” na cipya oh lanze,
         4 naemaw te naemaw laku ccungccaw laesanaw na hoi khyh oh tou? Te nanning tuh athahpaw
         tuanaw`ae ryte byapiatu`ae khaw na thua oh?
         5 Ka sungsahpaw uteno`ae la ngaetua oh; hynh-e laephipi kya-e ryachi`ae kha zynnaw
         kya a hoirung nawlan`ae, te amaw a sungsah`ae paw hanlan byakinpyaku vae paw, peenaw
         rhoccoutu`ae lang Pachia nynh po khyh`ae tou?
         6 Thuasalama nanning nynh ryachi`ae kha pawlangria leite na um oh. A hoirung`ae paw
         nynh nanning kha ae tua ae sah khyh oh zah byapianaw zung malang nanning kha ae sue
         khyh oh tou?
         7 Nanning ae konaw oh paw, aphutepaw min kha minmin nynh thethya ho khyh`ae tou?
         8 “Na innpaw kha namaw te namaw hawkhate na sungsah cih,” acikuh paw Ccathyaa thyhte
         alesaepaw kawbya kha na ccingsah oh ccaccing ze, kou hoy lan na cyih oh paw nynh thua.
         9 Thuasalama maedonaw kha na hoi oh lanze, nanning tuh a sei`ae paw nynh na thua oh.
         Kawbya a lue`ae paw hawte kawbya nynh a sei cite a nysaku`ae paw nynh na thua oh.
         10 Pawccecize hunghung zemah Kawbya khaleih kha zui salamah ccangkheit kya a thyku lanze,
         aning tuh kawbya marya a cyihseipaw nynh thua.
         11 Pawccecize, “Milae zu seikhae nan,” cite a hotupaw nynh, “Ccungccaw theih nan,” cite
         mah a hobia. Atu nang tuh milae zu na seikhae khyh zemah ccungccaw na chia lanze,
         nang tuh kawbya zui leipaw nynh na thua.
         12 Luenaw kya-e kawbya liate byapia athua vae cih`ae paw hawkhate, nanning mah bya ho
         oh lah tuhte cyih oh.
         13 Pawccecize ngaethya-umsanaw a langsakuh leipaw ccungccaw tuh ngaethyaumsanaw leite
         byapianaw kha a mue cih. Ngaethya-umsanaw nynh byapianaw kha phe a tae.
         14 Ka uteno`ae, ccungccaw lukheit nynh zynnaw ka hoi a ci zemah cyisahnaw`ae a hoi khyh
         ze pawmou athane? Kha-e zynnaw nynh amaw kha a khum kho cih tou?
         15 Uno lukheit tukhyhze ccianung lukheit tuh uccaw leite um zah nin takyh aepaw kha
         hoi leite a um lanze,
         16 te nanning kyaze lukheit nynh minmin kha, “Daebabilan la cceih oh, nae khua la lungsah
         lah nae vue la so sah,” a cipya`ae, tuhzemah pyn hanlan ahopaw kha-e uccaw`ae kha
         na pya khyh oh ze, pawmou athane?
         17 Tuhhawte zynnaw mah cyisahnaw um leite, a makhaete tuh achihpaw nynh thua.
         18 Athua, ccungccaw lukheit nynh, “Nang tuh zynnaw na hoi, te kae tuh cyisahnaw`ae ka
         hoi, na cyisahnaw um leite na zynnaw kha yn langsapya tua, te kae tuh ka zynnaw kha
         ka cyisahnaw`ae liate kae langsapah cih,” a ci ze a ci ngaw.
         19 Nang nynh Pachia ccangkheit nynh a um cite na zyn, kou ahoy. Raerangsaro`ae nynh
         mah zyn`ae zah a thyngkuh`ae.
         20 Thuasalama, pou mingaeepaw, cyisahnaw`ae um leite zynnaw tuh a chih cipaw hynh na
         nyhry tou?
         21 Ah minpaaw Abraham nynh silawhang vawlan a ccapaw Isaak kha silawnaw lang he a pya
         tuh, cyisahnaw`ae liate aning tuh thyaaccou khyh tou?
         22 A zynnaw tuh a cyisahnaw`ae ryte pawcihte nynh ryalaw cipaw te cyisahnaw`ae liate
         nynh zynnaw tuh accingpaw lang rae athua cipaw kha na muih ta?
         23 “Abraham nynh Pachia kha zyn zah kha-e kha a hanlan dingnaw lang riapya athua,” acikuh
         paw Ccathyaa tuh phe accing. Te aning tuh Pachia banpaw cite ko athua.
         24 Oute ccungccaw tuh zynnaw kyalya liate thua leite, cyisahnaw`ae liate nynh thyaaccou
         a thua cipaw kha nanning nynh na muih oh.
         25 Tuhhawte ohhuanung Rahab kha mah, zeccuetu`ae kha innccung ua`ae zah minmin kha ccangpaw
         ccianaw kalan phe a saw`ae tuh, cyisahnaw`ae liate aning tuh thyaaccou thua khyh tou?
         26 Pawccecize muisaw um leite pyn tuh a chih, tuhhawte cyisahnaw`ae um leite zynnaw
         mah achihpaw nynh thua.

1 Ka uteno`ae, aening tuh aru huapaw byapianaw kha ah mue cih oh cipaw kha nybiate
         ccangpatu`ae patae la thua nan oh.
         2 Pawccecize aening balyn tuh uccaw patae kya ah thypawkuh oh. Lukhakheit nynh bya
         kya a sei khyh ze, tuh-e paw tuh accingpaw ccungccaw nynh thua. Aning tuh a pyn khaleih
         kha a taekuh khopaw nynh thua.
         3 Dotua oh, marang`ae nynh aening kaw a ngae ccaw`ae cite mih mung kya rangtei kha
         ah teisah oh, te mih pyn khaleih kha ah mae kho oh.
         4 Sanphalung`ae kha mah dotua oh: kha-e`ae tuh myarya le`ae zah khivae arupaw rou nynh
         a mung kho zemah a mungtupaw nynh ditaripaw maenawpaw khate a rynaw langkhe phe a
         mae.
         5 Tuhhawte lae tuh pyn kya-e ditaripaw athua zemah myarya a pookuh thya. Maee-ia taraw
         nynh pawcih alepaw lorang mah a u kho cipaw kha dotua oh!
         6 Te lae tuh maee nynh thua. Seimenaw laephipi nynh thua. Tuhhawte nynh lae tuh ah
         pyn kya-e`ae laku athua, pyn khaleih kha a nungsisaku; te aphungpaw ccianaw kha maee
         vawlan khe a nung; te kha-e kha hell maee vawlan nung athua.
         7 Pawccecize rangsaw`ae phin miakaw, pavaw`ae phin, vue te a vaw`ae paw phin, rili
         kya um paw ngasaw`ae phin kha ngaesah kho thua zah ccungccaw`ae nynh phe a la ngaesah`ae.
         8 Thuasalama lae tuh hung ccungccaw nynh sanmah ngaesah kho khyh, uk kho leipaw athahpaw
         uccaw nynh thua, a chisah khopaw asy te nynh phe abia.
         9 Tuh-e lae te ah Paaw Pachia kha hythua ah pya oh; te tuh-e te Pachia alo lante rae
         athua paw ccungccaw`ae kha thya ah law oh.
         10 Khalang sang kheit kyate hythuanaw te thyalawnaw kha yn pou. Ka uno`ae, tuh-e`ae
         tuh tuhte cyiku lan ccan khyh.
         11 Tuidy ccangkheit nynh tuinaw sang kheit kyate tui epaw te tui khahpaw kha pousah
         ta?
         12 Ka uteno`ae, thaeku ku nynh oliv thae`ae kha thae kho ngaw ta? Misu ku nynh so thaeku
         thae kha thae kho ngaw ta? Tuhhawte tuinaw sangkheit nynh loi tuipaw te tui thuapaw
         kha paryh pousah khyh.
         13 Nanning laku a lunghawpaw te a thaethyapaw ccungccaw tuh hungmou? Aning nynh hawnaw
         kya-e lungnenaw te ahoypaw ozia khate a ryalaw`ae kha langsakuh sah.
         14 Thuasalama nae thinlung kya akhahpaw eiungnaw te peku maekunaw na hoi oh lanze, pookuh
         nan oh lah byaccing kha rawsete hyng nan oh.
         15 Tuh-e hawnaw tuh luki langte yn thua paw thua khyh, thuasalama laephi hawnaw, pynsaw
         te asekuhpaw hawnaw te raerangsaro hawnaw nynh thua.
         16 Pawccecize eiungnaw te peku maekunaw a umnaw tuh keisukeilae umnaw te athahpaw ryalaw`ae
         miakaw nynh a um.
         17 Thuasalama luki lang-e hawnaw tuh masaty accikuh, oute ccawkunaw a umsah, nevyalya,
         soih lan a zoi, ngaethya-umsanaw te phe beih zah ahoypaw athae te phe beih, laesanaw
         um khyh zah cyiruhnaw um khyh.
         18 Te ccawkunaw a rae`ae paw nynh dingnaw thae kha daenaw te ccaciivua`ae.

1 Nanning laku rhawtukkunaw`ae te peku maekunaw`ae tuh paw kyate mou oun thua`ae? Nae
         pyn kya-e`ae kya rhawtukkuh`ae paw naemaw ryduanaw`ae kyate oun thua khyh`ae tou?
         2 Na ry na dua oh zah na hoi khyh oh. Na dua oh zah ccungccaw na chia oh, te na mue
         kho khyh oh. Na puihkuh oh zah rhaw na tukkuh oh. Tuhzemah na mue khyh oh; pawccemacize
         na ngia khyh oh.
         3 Nanning nynh na ngia oh zemah na mue khyh oh; pawccemacize naemaw hoysanaw`ae hanlan
         karyh mang khylan phe na ngiakusei oh keiccu nynh thua.
         4 Milae zu seikhaetu`ae te milae vawpaw seikhaetu`ae! Laephipi te vaeccawkunaw tuh
         Pachia ryte rhawkunaw nynh thua cipaw kha na nyh khyh oh tou? Tukeiccu hunghung zemah
         laephipi ruiban lang a tangry paw tuh Pachia rhawpaw lang a raekuh paw nynh thua.
         5 “Aening kya a um paw Muisaw tuh ccunging lan ciate myarya a ry,” cite Ccathyaa nynh
         a hopaw hynh accakaepaw nynh thua cite tou na tua oh?
         6 Thuasalama aning nynh thawccinaw kha houh lung a pya. Tukeiccu aning nynh, “Pachia
         tuh a pookuh`ae paw kha a rawse, thuasalama zakawsangsakuh`ae paw kha thaw a cci,”
         a ci.
         7 Tukeiccu nanning Pachia kalan pyakuh oh. Diabolos kha rawse oh lah aning tuh nae
         kyate ae ccuetaw cih oh.
         8 Pachia kalan naekuh oh lah aning mah nae kalan a naekuh cih. Misei`ae nae kuih kha
         ccikan oh, lungphei`ae paw nae thinlung kha thyaasah oh.
         9 Ngaethah oh, khui oh lah rah oh. Nae nuinthuanaw tuh rawkhuinaw lang tang sah lah
         nae lungtuanaw tuh ngaethyanaw lang tang sah.
         10 Bawipaw malang naemaw te naemaw zakawsangsakuh oh, lah aning nynh ae hangthung cih
         oh.
         11 Uteno`ae, lukheit te lukheit thethya hokuh nan oh. A uno kha thethya ho zah a uno
         byapia paw ccungccaw tuh kawbya kha thethya ho zah kawbya byapiatu nynh a thua. Thuasalama
         nang nynh kawbya kha bya na pia lanze, nang tuh kawbya kawngaepaw na thua khyh, byapiatu
         nynh na thua.
         12 A khum khopaw te a roh khopaw, Kawbya pyatu lukheit rou nynh a um. Mingccangpaw kha
         byapiatupaw nang tuh hungmou na thua? Awkhualan hanlan Pookuh nan
         13 “Atunin, tukhyhze awkhualan tuhtahawpaw khuapi lungkhu lang ah cceih cih oh zah tuin
         kya kum kheit ah um ngaw oh, ah re cih oh zah ah zua cih oh, te amia mue lan,” cite
         a ho`ae paw nanning, atu ngaetua oh!
         14 Tuhte na ho oh paw kya, awkhualan pawmou yn cyihkuh cih cipaw na nyh khyh oh. Pawccecize
         nae hiinnaw tuh pawmou athua? Nae hiinnaw tuh ccyh sosoh a langkuh koute phe avaepaw
         tuihu kha nynh athua.
         15 Te, “Bawipaw nynh a ry lanze, aening ah hiin cih oh zah hynh-e khyh ze kha-e kha
         ah cyih cih oh,” cite nynh na ho lan oh accan.
         16 Thuasalama atu nanning tuh na tansakunaw oh kya na pookuh oh; khahtahawpaw pookunaw
         balyn tuh ahoy leipaw nynh thua.
         17 Tukeiccu ahoypaw cyi lanpaw kha nyh zah a cyih leipaw tuh a hanlan seinaw nynh thua.

1 Mihoi`ae, atu ngaetua oh, nae tungvaw yn thua lanpaw vawsaw riathaenaw hanlan rah
         oh lah rawkhui oh.
         2 Nae hoirungnaw tuh phe aroh vae, te nae uccaw`ae tuh ari nynh phe a ae.
         3 Nae sui te ngun tuh chihhangkae zah, kha-e chihhangkaepaw nynh nanning kha rawsete
         ccaekia lang a tang cih`ae zah maee hawte nae ngesaw kha a ae cih. Nyathyakou-e nin`ae
         hanlan nynh sisua kha na ccakhungku oh.
         4 Ngaetua oh, nae leikua`ae kya ccatan aw`ae paw ryalahtu`ae kha ryalaw mee pya leite
         phe na hyngpya oh, te mih ryalaw mee nynh a sia`ae. Te loohruetu`ae siaruanaw tuh
         Sabaoth Bawipaw nakaring kalan phe a thua vae.
         5 Laephi vawlan hoysanaw kya na hiin oh zah na hoysah oh. Chia nin lo nin hawkhate
         nae thinlung`ae kha na hoysakuh oh.
         6 Adingpaw kha sei na be oh zah phe na chia oh; aning nynh nanning kha ae rawse ru
         khyh oh.
         7 Tukeiccu uteno`ae, Bawipaw yn thua cia lungsaete la ngaw oh. Dotua oh, loophopaw
         nynh khuatui te hawkhua kha a mue cia, laephi kya-e aphutepaw athae apaw kha lungsaete
         phang a ngawdae.
         8 Nanning mah nae lungsae sah, nae thinlung`ae kha tynsah oh; pawccecize Bawipaw yn
         thuanaw lanpaw tuh anae vae.
         9 Uteno`ae, nanning byapia na thua khyh nawlan oh lukheit te lukheit ccohnuakuh nan
         oh; dotua oh, thuakaw malang byapiatu phang a thadyn.
         10 Ka uteno`ae, Bawipaw min liate a ho`ae paw profeh`ae kha vawsaw teingnaw te lungsaenaw
         hanlan dosuinkupaw lang la lawkuh oh.
         11 Dotua oh, a ngaesang kho`ae paw tuh hythuaccou`ae paw ah ci oh. Joba a ngaesangnaw
         kong kha phe na thae vae oh, te Bawipaw tuh myarya thawccihthyapaw te ngaethya-umsanaw
         a hoi paw nynh thua cipaw kha Bawipaw nynh a thangsahnaw kyakhe phe na muih vae oh.
         12 Thuasalama ka uteno`ae, pawpaw balyn kya ccaesakuh nan oh, vaawran phyate mah ccaesakuh
         nan oh, laephi phyate mah ccaesakuh nan oh, pawpaw byakinkunaw te mah ccaesakuh nan
         oh. Thuasalama byapianaw lungkhu lang na phungku sei khyh nawlan oh, “Athua,” na ci
         oh paw kha “Athua,” ci oh lah “Thua khyh,” na ci oh paw kha “Thua khyh,” ci oh.
         13 Nanning laku vawsaw teingpaw um tou? A um ze sawsang sah. A lungpaw paw um ta? A
         um ze sam law sah sah.
         14 Nanning laku ngeccih um tou? A um ze kriccawbu kya-e pastor`ae kha ko sah lah minmin
         nynh Bawipaw min kya satho kha thuhpah`ae sah lah a tungvaw sawsangpah`ae sah.
         15 Te zynnaw kya-e sawsangnaw nynh ngeccih kha a khum cih zah Bawipaw nynh kha-e paw
         kha a thosah cih. Seinaw kha phe a la rae ze aning tuh ngaethya athua cih.
         16 Lukheit te lukheit na cyisei oh paw kha hopakuh oh; te nanning kha dansah na thua
         nawlan oh lukheit te lukheit sawsangpakuh oh. Adingpaw ccungccaw nynh thawmawte amawccih
         lante sawsangpaw tuh myarya a thanesah.
         17 Elijah tuh aening hawte thuanaw alokuhpaw ccungccaw nynh thua, te aning nynh khuaraw
         khyh nawlan thawte sawsang; te laephi vawlan kum thung te sawpaw sataruh cia khuarah
         khyh.
         18 Te aning nynh bua sawsang zah vaawran nynh khuarawsah, te laephi nynh a thae a pousah.
         19 Uteno`ae, nanning laku lukhakheit tuh byaccing kyate phe cceihsei zah lukhakheit
         nynh amaw kha a paleihsaku lanze,
         20 miseipaw kha a ccianaw menaw kyate a paleihsakuh paw ccungccaw nynh tuh chinaw kyate
         hiinnaw-muisaw kha a khum cih zah seinaw pataepi kha a khawpah cih cipaw kha la nyh
         sah.1 Peter1 Peter1 Peter1 Peter1 Peter

1 Jesu Kri kya-e locceihtu athua paw, Piter nynh Pontas, Galatia, Kapadosia, Asia,
         te Bithynia ram kya phiariphiarae um`ae paw khuaccung`ae paw kalan ccaw kae ky oh.
         2 Kawngaenaw hanlan te Jesu Kri kya-e chii theinaw ccou nawlan, Muisaw kya-e thyaasanaw
         liate, Paaw Pachia nytynaw thyhte po`ae paw: Thawccinaw nae kya la um sah lah daenaw
         la pungthung sah.
         3 Pachia te ah Bawipaw Jesu Kri a Paaw tuh thehoysah thua sah. A chih`ae paw kyate
         Jesu Kri thothuinaw liate ahiinpaw ngaehoinaw hoi nawlan, paepaeluipaw a ngaethyaumsanaw
         thyhte aening kha bua oun saah vae.
         4 Tuh-e tuh nanning hanlan vaawran kya ccypya athua paw arohthya leipaw, anungsikuh
         leipaw, te anaanthya leipaw rho uccaw kha mue khylan nynh thua.
         5 Nyathyakou ccyh kya langsaku khylan paccynpaw, zynnaw liate khumnaw mue nawlan Pachia
         kya-e thungnaw liate nanning tuh ccy na thua oh.
         6 Syntawnaw`ae aphuinphuin liate, aho lanze atu ccyh sosoh nae ngaethya zemah e kyahin
         myarya lungtua oh.
         7 Ou tuhte thanccingpaw nae zynnaw tuh arohthyapaw sui laeze aphute huapaw athua thyhte,
         maee te syntaw athua zemah, Jesu Kri yn langkunaw kya amaw thehoysah nawlan, sawtua
         nawlan te phuesah nawlan muih athua nawlan nynh thua.
         8 Amaw kha na muih lei oh pite na sungsah oh; atu amaw kha na muih khyh oh zemah na
         zyn oh; phe beihpaw phu-enaw te ho kho um leipaw lungtuanaw khate nae lungtua.
         9 Pawccecize nae hiinnaw-muisaw khumnaw athua paw, nae zynnaw kya-e thanenaw kha na
         mue oh keiccu nynh thua.
         10 Nae kalan yn thua lanpaw thawccinaw kong a la phyty`ae paw profeh`ae nynh hynh-e
         khumnaw kong kha la khia`ae zah thawte la ccung`ae.
         11 Kri teingnaw, te tuh-e yn zui lanpaw phu-enaw kha minmin kya um paw Kri Muisaw nynh
         he a langsapaty`ae tuh pawmou a hothery, tukhyhze paw ccyh mou a hothery cipaw kha
         thawte a ccung`ae.
         12 Mimaw hanlan thua leite, thuasalama nanning hanlan nynh rya ae lawpya oh cipaw tuh
         mih kalan phy athua, vaawran kyate saw athua paw Thyaa Muisaw liate nae kalan thehoypaw
         a ho`ae paw liate khae` ae kha atu nae kalan thaesah athua vae. Kha-e uccaw`ae kha
         vaaw ccungccaw`ae nynh rirido lan a ry`ae paw nynh thua.
         13 Tukeiccu nae tuanawthinlung kha varyn cciakuh oh, kyhrarihlan um oh lah Jesu Kri
         langkunaw kya nae kalan thuakhae athua cih paw thawccinaw kha athangnaw cia ngaehoi
         oh.
         14 Na la ny khyh lya oh, langmaw lya-e pynsaw ryduanaw`ae muinsan kha la ke nan vae
         oh, kawngaepaw ccaaw`ae hawkhate um ccavae oh.
         15 Thuasalama nanning ae ko oh paw tuh athyaa thyhhawte, nae umtu ziazae balyn kya nanning
         mah thyaa oh.
         16 Pawkeiccumacize, “Kae tuh ka thyaa keiccu, nanning mah thyaa oh,” cite azeikuh.
         17 Ccungccaw`ae laesahnaw um leite, ccungccaw miakaw a ryalaw thyhte byapia paw, Paaw
         kha na ko na ngiaku oh ze, e kya na um lungkhu oh balyn amaw rawrinaw te la um oh.
         18 Nae minpaaw`ae kyate na mue oh paw accakaepaw nae hiinnawzia kyate, phua te sui tahawpaw
         arohthyapaw uccaw`ae khate nanning tuh sawkhaw na thua khyh oh,
         19 thuasalama ccaenaw um leipaw, athupaw um leipaw, tuutaw hawte athua paw, Kri kya-e
         aphutepaw chii te nynh sawkhaw na thua oh cipaw kha na ny oh.
         20 Tuh-e Kri tuh laephipi atho mawze laerui-awde ty vae paw ccaccing nynh a la thua,
         thuasalama hynh-e nyathyakou ccyh`ae kyahin nanning hanlan yn langkuh.
         21 Nae zynnaw te ngaehoinaw tuh Pachia kya athua nawlan, amaw kha a chih`ae paw kyate
         thosah zah phu-enaw a pyatupaw Pachia kha Kri liate na zyn oh.
         22 Muisaw liate byaccing kawngaenaw kya nae hiinnawmuisaw` ae kha phe na ccikanku vae
         oh thyhte, uteno`ae thanccingte sungsanaw kya, athyaapaw thinlung khate lukheit te
         lukheit thawmawte sungsakuh oh.
         23 Pawccecize arohthyapaw ccacii te thua leite, arohthya leipaw, ahiinpaw te zungzae
         atynpaw Pachia bya liate nynh na puithui oh.
         24 Pawccecize, “Ccungccaw balyn tuh lonua hawte nynh thua. Te ccungccaw phu-enaw balyn
         tuh lonuapaw hawte nynh thua. Lonua tuh anaan, te kha-e apaw tuh akhuakuh.
         25 Thuasalama BAWIPAW bya tuh zungzae atyn.” Te tuh-e tuh thehoypaw liate nanning kalan
         hopya paw bya kha nynh thua.

1 Tukeiccu ahoy leipaw balyn, hyngpyakunaw balyn, thyaruhnaw, eiungnaw, te thanhokunawpaw`ae
         balyn kha ccaring vuate;
         2 apuithawpaw imua`ae hawte, Pachia bya accipaw samatei kha peki oh; ou tuhte kha-e
         liate nanning nynh na lethung nawlan oh,
         3 Bawipaw tuh thawccithyapaw nynh athua cipaw kha phe na tangtua vae oh ccaccing lanze,
         peki oh.
         4 Ccungccaw`ae nynh a nue`ae paw, thuasalama Pachia nynh a popaw, aphutepaw, ahiinpaw
         lung athua paw amaw kalan nae thua oh hawte,
         5 nanning kha mah ahiinpaw lung`ae hawte muisaw lante sak paw inn nynh na thua oh,
         Jesu Kri liate Pachia kalan douccahpaw, muisaw lante silawkunaw`ae kha pya khylan,
         athyaapaw ranpibawi nynh na thua oh.
         6 Tukeiccu Ccathyaa kya, “Dotua oh, popaw lung, aphutepaw, abapi huapaw aki lang-e
         lung kha Zion kya ka nung, te amaw kha a zyn paw ccungccaw tuh maethya ccou vae lan
         khyh,” cite a um.
         7 Tukeiccu a zyn paw nanning hanlan aning tuh aphutepaw nynh thua. Thuasalama a zyn
         lei`ae paw hanlan, “Inn saktu`ae nynh a nue`ae paw lung tuh aki lang-e abapi huapaw
         lung lang yn tang,”
         8 te, “Thykupawkunaw lung, khuliakunaw lungpi,” lang yn tang. Bya kha a ngae khyh`ae
         keiccu nynh athyapawkuh` ae; minmin tuh kha-e hanlan khang paw nynh thua`ae.
         9 Thuasalama nanning tuh mohnaw kyate ngaeang lan um paw amaw kya-e awnaw lungkhu lang
         ae kotu oh paw a hoynaw kha siakhae khylan popaw ccungccaw, bawiphin ranpibawi ciihan,
         athyaapaw minphuin, amaw nynh a hoi paw ccungccaw nynh na thua oh.
         10 Langmaw lya tuh Pachia ccungccaw na la thua khyh oh, thuasalama atu tuh Pachia ccungccaw
         nynh na thua vae oh. Langmaw lya ngaethyaumsanaw na la ccou khyh oh, thuasalama atu
         tuh ngaethyaumsanaw na ccou vae oh.
         11 Sungsah`ae paw, ramccang`ae te mikhia`ae na thua oh keiccu tuh hiinnawmuisaw rhawdou
         paw pynsaw ryduanaw`ae kha na sungku nawlan oh, nanning kha kae hy oh.
         12 Zenta`ae nynh nanning kha ahoy leipaw ryalahtu`ae hawte thethya he ae ho vae oh ze,
         minmin nynh a muih`ae paw ahoypaw nae ryalaw`ae liate Pachia paebuanaw nin kya Pachia
         kha phu-esah nawlan`ae, Zenta`ae laku ahoypaw ozia khate la hiin oh.
         13 Tukeiccu kawhoitu lang ccungccaw nynh a khang`ae paw miakaw kalan Bawipaw keiccuze
         pyakuh oh; lupi huaccepaw hawte athua paw siapharan kalan thuasah,
         14 tukhyhze ahoy leipaw ryalahtu`ae kha detah khylan te ahoypaw ryalahtu`ae kha thehoysah
         khylan, siapharan nynh a saw paw uktu`ae kalan thuasah pyakuh oh.
         15 Pawccecize ahoyte cyinaw liate angaeepaw ccungccaw`ae ngaeenaw kha nanning nynh zya
         na daesah nawlan oh, tuhte cyi paw tuh Pachia rynaw nynh thua.
         16 A luepaw hawte hiin oh, tuhzemah na luenaw oh paw kha ahoy leipaw khawsung nawlan
         mang leite, Pachia ryalawpatu`ae hawte um oh.
         17 Ccungccaw balyn kha sawtua oh. Uno na thua oh paw kha sungsah oh. Pachia kha rawrih
         oh. Siapharan kha sawtua oh.
         18 Ryalawpatu`ae, rinaw khaleihte nae bawizua`ae kalan pyakuh oh. Ahoypaw te nevyalyapaw
         bawizua kalan kyalya thua leite, are-aruapaw bawizua kalan mah pyakuh oh.
         19 Pawccecize ccungccaw lukheit tuh Pachia nynaw keiccuze thinlungccinaw kha atazae
         lei lante ngaesangte teingsah athua lanze, tuh-e tuh thehoysah lan accanpaw nynh thua.
         20 Pawccecize na cyiseinaw oh keiccu ae zia ae bua oh paw kha lungsaete na ngaesang
         oh zeso phu-esah lanpaw pawmou a um? Thuasalama ahoypaw rya na lah oh zah kha-e hanlan
         lungsaete na ngaesang oh ze, tuh-e tuh Pachia malang thehoysah lan accanpaw nynh thua.
         21 Pawccecize tuh-e khylan nynh nanning tuh ko na thua oh. Kri nynh mah aening hanlan
         a teing keiccuze a ccuhnoh kha na zui ccaw oh cite aening kha dosuinku lanpaw yn cciatawpyasya:
         22 “Aning tuh seinaw rae khyh. A khalang kya hyngbya muih lan um khyh.”
         23 Aning tuh he a sarya vae`ae ze, bua sarya ru khyh; he a teing vae ze, aning nynh
         furaw khyh`ae, thuasalama hmerarihlan byapiatupaw kalan amaw kha a ahku.
         24 Ou tuhte seinaw`ae kya a chih`ae paw aening tuh dingnaw hanlan ah hiin nawlan oh
         aning nynh aening seinaw`ae kha amaw a pyn kya thing vawlan yn phupya. A vaemaw`ae
         liate nanning tuh na dan vae oh.
         25 Pawccecize nanning tuh laanpi phe a me paw tuu`ae hawte nynh na la thua oh; thuasalama
         atu tuh Tuuringtu te nae hiinnawmuisaw Dooihtu kalan phe na paleihkuh vae oh.

1 Tuhhawte, zu`ae nanning, nae vawpaw`ae kalan pyakuh oh. Ou tuhte vawpaw lukhakheit
         nynh Pachia bya kha a ngae khyh zemah, bya hopya liate thua leite zu`ae ozia liate
         minmin kha bua mue athua nawlan,
         2 nae kya-e sawtuanaw te athyaapaw nae ozia kha minmin nynh he muih`ae te minmin kha
         bua mue athua nawlan nynh thua.
         3 Na ccaankunaw oh paw tuh, atolang-e ccaankupaw, sangkhekupaw, sui lawkupaw, tukhyhze
         uccaw hoypaw lawkupaw kyalya thua leite,
         4 thuasalama, nevyalyapaw te daebabipaw muisaw kya-e arohthya leipaw puithyanaw khate
         thinlung lungkhu e ccungccapaw kha la ccaan oh. Hynh-e tuh Pachia malang myarya aphutepaw
         nynh thua.
         5 Pawccecize hynhcihte nynh langmaw lya Pachia doliakuh`ae paw, athyaapaw nopi`ae nynh
         mah mih vawpaw`ae kalan pyakute mimaw te, mimaw kha a ccaanku`ae.
         6 Sarah nynh Abraham kawngae zah amaw kha ‘bawipaw’ cite a ko hawkhate, minmin mah
         kawngae`ae; nanning nynh ahoypaw kha na cyih oh zah rinaw hoi leite na um oh ze, nanning
         tuh Sarah ccanung`ae nynh na thua oh.
         7 Tuhhawte vawpaw`ae nanning, nae sawsangnaw tuh akhawpaw a um khyh nawlan zu`ae tuh
         hiinnaw kya-e thawccinaw rhoccoutu`ae athuabua`ae thyhhawte, thawzya huapaw angphe
         hawkhate, zu kha sawtuanaw pyate thaekuthyanaw te pynkheihlan um oh.
         8 Nyathyakou, lukheit te lukheit thawccikunaw hoite, nanning balyn tuanaw-thinlung
         lokuh oh, uteno hawte sungsakuh oh, ngaethya-umsakuh oh, tuapakuh thya oh.
         9 Athahpaw hanlan athahpaw te liaru leite, saryanaw hanlan saryanaw te liaru leite,
         thuasalama hythuanaw te liaru oh. Pawccecize nanning tuh hythuanaw rhoccou khylan
         ko paw nynh na thua oh cipaw kha na ny oh.
         10 Pawccecize, “Hiinnaw kha sungsah ry zah ahoypaw nin`ae muih lan a ry paw ccungccaw
         nynh tuh a lae kha athahpaw kyate syngkuh sah lah a mung kha hyngbya honaw kyate syngkuh
         sah.
         11 Athahpaw kha sibia sah lah ahoypaw kha cyih sah; daenaw kha ccung sah lah kha-e kha
         deesui sah.
         12 Pawccecize BAWIPAW mit tuh adingpaw ccungccaw tungvaw nynh a um. Te mih sawsangnaw`ae
         kha a nakaring`ae nynh a ngaepya. Thuasalama BAWIPAW mitmae nynh athahpaw ryalah`ae
         paw kha a dou.”
         13 Nanning tuh ahoypaw uccaw thydokuh`ae paw na thua oh lanze, hung nynh mou nanning
         kha vawsaw ae pya cih oh?
         14 Thuasalama dingnaw keiccuze na teing oh heize, hythuaccoupaw nynh na thua oh; “Te
         minmin furawnaw kha rih nan oh, lungvaw mah saw nan oh.”
         15 Thuasalama nae thinlung kya Bawipaw Pachia kha sawtua rawrih oh. Nanning kya um paw
         ngaehoinaw konglang ae khia oh paw ccungccaw miakaw kha nevyalyanaw te, rinaw te nae
         zynnaw thungkhawku khylan pei paccynkuh oh.
         16 Ahoy leipaw ryalahtu`ae hawte nanning thethya ae honaw oh kya, Kri kya ahoypaw nae
         ozia kha ahme lei lante nynh sei kae be cite mih maethya nawlan, ahoypaw mawtemaw
         nykunaw thinlung kha hoi oh.
         17 Pawccecize Pachia rynaw athua lanze, athahpaw cyipaw hanlan laeze ahoypaw cyipaw
         hanlan teing lanpaw tuh ahoyhua.
         18 Pawccecize Kri mah seinaw`ae keiccu vaekheit a teing, aening kha Pachia kalan thuakhae
         khylan adingpaw tuh ading lei`ae paw hanlan pynsaw kya chia athua zemah Muisaw liate
         hiinsah athua.
         19 Tuh-e Muisaw liate Kri nynh mah cceih zah thunginn kya um paw muisaw`ae kha a thaesah`ae.
         20 Tuh-e muisaw`ae tuh langmaw Noah she lya, sanphalung sak athua lya, Pachia nynh lungsaenaw
         te phang a ngaw lya`ae kawngae lei`ae paw kha nynh thua`ae, khae sanphalung kya zyataripaw
         ccungccaw lutarya kha tui liate khum athua`ae.
         21 Tuh-e tuh Jesu Kri thothuinaw liate atu aening yn khum paw baptisma muihsanaw nynh
         thua. Tuhe baptisma tuh pynsaw kyate athupaw singpaw kha thua khyh, thuasalama ahoypaw
         mawtemaw nykunaw thinlung kyate Pachia kalan byakinkupaw kha nynh thua.
         22 Tuh-e Kri tuh vaaw ccungccaw`ae, kawhoinaw`ae te thungnaw`ae kha amaw kawngae lan
         a pyasakuh`ae koute vaawran lang cceih zah Pachia ranglang khe a um vae.

1 Ou tuhte aening hanlan Kri nynh pynsaw kya a teing hawte, nanning mah tuhhawte alokuhpaw
         tuanaw-thinlung khate naemaw kha paccaankuh oh. Pawccecize pynsaw kya a teingpaw ccungccaw
         tuh seinaw kyate phe a lue vae.
         2 Ou tuhte a pynsaw kya a hoi ung paw ccyh kha ccungccaw ryduanaw hanlan a hiin vae
         khyh nawlan, thuasalama Pachia rynaw hanlan a hiin nawlan nynh thua.
         3 Pawccecize Zenta`ae rynaw cyi paw athua paw sahpawrynaw, ohhuakurynaw, ruinaw, eih
         hoysakaesynaw, zuaete hoysanaw, luathua-ae-ui lang um paw zohtuhbeiknaw`ae kya ah
         la ciaku lya oh, alia vae paw ah ccyh tuh phe azaw vae.
         4 Tuh-e kya nanning tuh minmin ryte alokuhpaw ozia roh paw hiinnaw kya na umbua khyh
         oh paw kha minmin mih ngaeangthua zah nanning kha thethya ae ho oh.
         5 A hiin`ae paw te a chih`ae paw byapia lan a paccynkuh paw amaw kalan mimaw konglang
         kha a phykuh cih`ae.
         6 Tuh-e keiccu pynsaw kya ccungccaw lante minmin tuh byapia athua nawlan`ae, thuasalama
         Pachia malang muisaw kya a hiin nawlan`ae, a chih`ae paw kalan mah thehoypaw tuh ho
         a la thua.
         7 Thuasalama pawpaw balyn athangnaw tuh anae vae; tukeiccu kyhrararih lang um oh lah
         sawsangnaw elan ngawrando oh.
         8 Pawpaw balyn laeze lukheit te lukheit thawte sungsakunaw hoi oh; pawccecize, “Sungsakunaw
         nynh tuh seinaw pataepi kha a khawpya.”
         9 Ccohku leite, lukheit te lukheit mikhia thuasakuh oh.
         10 Ccungccaw miakaw nynh lasung kha na mue oh hawte, Pachia thawccinaw aphuinphuin kya-e
         ahoypaw synriatu`ae hawte, lukheit te lukheit ryalawpakuh oh.
         11 Jesu Kri liate pawpaw balyn kya Pachia tuh phu-esah athua nawlan, lukhakheit nynh
         phungho lanze Pachia bya thathyhte ho sah, lukhakheit nynh ryalawpya lanze Pachia
         nynh a pya paw cyi khonaw thyhte lawpah sah. Phuenaw te uknawkaw tuh zungzae te zungzae
         cia amaw kya-e nynh thua. Amen.
         12 Sungsah`ae, ccangpaw mazi athua paw uccaw nanning kya acyikuh paw hawte, nanning
         syntaw khylan acyihkuh paw, maee lang ruapaw syntawnaw kha ngaeangthua lante tua nan
         oh.
         13 Thuasalama a phu-enaw langkunaw he yn thua vae ze, myarya lungpawnaw ryte nae lungtuabua
         nawlan nanning tuh Kri teingnaw`ae a neethungkuh bua`ae paw na thua oh thyhhawte lungtua
         oh.
         14 Kri min keiccuze sarya na thua oh ze, lungtua paw nynh na thua oh. Pawccecize phu-enaw
         kya-e Muisaw te Pachia kya-e Muisaw tuh nanning tungvaw a um; minmin kalan te aning
         tuh thethyaho athua, thuasalama nanning kalan te aning tuh phu-esah athua.
         15 Thuasalama nanning kyaze hung sanmah ccungccatheihpaw hawte, tukhyhze miruhpaw hawte,
         tukhyhze ahoy leipaw ryalahtu hawte, tukhyhze ccangpaw ccungccaw`ae kong a ccukuh
         buapaw hawte la teing nan oh.
         16 Tuhzemah lukhakheit nynh Kriccaw athua keiccu a teing lanze a maethah nan sah; thuasalama
         hynh-e hanlan Pachia kha phu-esah sah.
         17 Pawccecize Pachia innbyn kya byapianaw tho lan accyh azaw vae. Te tuh-e tuh aening
         kya masaty a tho lanze, Pachia kya-e thehoypaw a ngae lei`ae paw kya-e athangnaw tuh
         pawcihte athua cih?
         18 Te, “Adingpaw kha kou aru lante khum athua ze, Pachia pawlangria leipaw te miseipaw
         tuh paw kalan alangkuh cih`ae?”
         19 Tukeiccu Pachia rynaw thyhte a teing`ae paw nynh tuh ahoypaw ryalawnaw kya mih hiinnaw-muisaw`ae
         kha zyn lan um paw Raetu kalan khe ahkuh`ae sah.

1 Piccang athuabuapaw, Kri teingnaw`ae kong ccaekia athua paw, te yn langkuh vae cih
         paw phu-enaw a neethungkuh buapaw mah athua paw, kae nynh nanning laku-e piccang`ae
         kha thawte kae hy oh.
         2 Dooihtu`ae hawte nanning laku a um paw Pachia tuuphu`ae kha la dooih oh. Nangsepaw
         liate thua leite, thuasalama lungthote, anungsikuhpaw muenaw hanlan thua leite, thuasalama
         thawmuinte la dooih oh.
         3 Dooih khylan nanning kalan pya athua`ae paw tungvaw kya bawisaku leite, thuasalama
         tuuphu`ae hanlan dosuinku lanpaw la thua oh.
         4 Te Tuuringtu Lupi he yn langku vae ze, nanning tuh anaan kho leipaw phu-enaw suilukhung
         kha na mue cih oh.
         5 Tuhhawte anohua`ae paw nanning, atawhua`ae paw kaw kha ngaepah oh. Athua, nae balynte
         lukheit te lukheit kawngaepahkuh oh, te zakawsangsakunaw khate ccaankuh oh; pawccecize,
         “Pachia nynh a tansakuhpaw kha a rawse, thuasalama zakawsangsakuhpaw kha thaw a cci.”
         6 Tukeiccu accyh he yn zaw vae ze nanning kha Pachia nynh ae hangthung nawlan oh, Pachia
         kya-e a thawsaepaw kuihkaw khe naemaw te naemaw kha zakawsangsakuh oh.
         7 Aning tuh nanning hanlan a tua paw athua keiccu, nae thinphangnaw balyn kha amaw
         tungvaw khaleih ah oh.
         8 Kyhrarihlan um oh; raeringkute um oh; pawkeiccumacize nae rhawpaw diabolos tuh a
         sia a ruapaw chindeih hawte hung vema ka laang cih cite ccungte a khiakuh.
         9 Laephipi kya a um paw nae uno`ae tuh khahtahawpaw riathaenaw`ae kha a teing`ae cipaw
         kha nybiate zynnaw kya varyn tynte diabolos kha la dou oh.
         10 Thuasalama Kri Jesu liate zungzae tynpaw a phu-enaw kalan aening kha yn kotupaw,
         thawccinaw balyn a hoitupaw Pachia nynh sosoh na teing oh koute, nanning kha ae ccingsah
         cih oh, ae thadynsah cih oh, thaw ae saesah cih oh zah ae tynsah cih oh.
         11 Amaw kya phu-enaw te thungnaw tuh zungzae te zungzae cia um sah. Amen.
         12 Nanning kha hybiate, na thadynnaw oh paw hynhe tuh Pachia kya-e ahmepaw thawccinaw
         nynh thua cipaw kha ccaekia langsapyate, Silvanas liate nae kalan ccaw dyntari kae
         zei. Aning tuh nae hanlan zyn lan um paw unopaw nynh thua cite ka tua paw nynh thua.
         13 Babilon khuapi kya um paw, nanning ryte pynkheihlan po athua paw kriccawbu nynh nanning
         kha ae beihlang oh; te ka ccapaw Marka nynh mah ae beihlang oh.
         14 Sungsakunaw kya-e myngkunaw khate lukheit te lukheit beihlangkuh oh. Kri Jesu kya
         na um oh paw nanning balyn kya daenaw la um sah. Amen.2 Peter2 Peter2 Peter2 Peter2 Peter

1 Jesu Kri kya-e locceihtu te seepaw athua paw Simon Piter nynh ah Pachia te Khumtu
         Jesu Kri kya-e dingnaw liate aening kya-e te alokuhpaw, aphutepaw zynnaw a hoi`ae
         paw kalan:
         2 Pachia nynaw te ah Bawipaw Jesu nynaw liate thawccinaw te daenaw tuh nanning kya
         la pungthung sah.
         3 Phu-enaw te hoyhuanaw liate aening yn kotupaw amaw nynaw liate, hiinnaw te Pachia
         lante zuakunaw te asekuhpaw uccaw balyn kha Pachia a thungnaw nynh aening kha phe
         yn pya vae.
         4 Tuh-e`ae liate nanning tuh Pachiathuanaw a neethungkuh bua`ae paw na thua nawlan
         oh, myaryamaw alesaepaw te aphutepaw byakinpyakupaw`ae kha aening pya ah thua oh.
         Ryduanaw liate laephipi kya a um paw ronaw kyate luesah athuakuh koute nynh pya ah
         thua oh.
         5 Te hynh-e khylan thawte zuakute nae zynnaw kya hiinzia hoynaw kha biachih oh, hiinzia
         hoynaw kya nynaw kha biachih oh;
         6 nynaw kya ahmaw sungku khonaw kha biachih oh, ahmaw sungku khonaw kya taemyasawkunaw
         kha biachih oh, taemyasawkunaw kya Pachia lante zuakunaw kha biachih oh;
         7 Pachia lante zuakunaw kya uteno thawccikunaw kha biachih oh, te uteno thawccikunaw
         kya sungsakunaw kha biachih oh.
         8 Pawccecize hynh-e uccaw`ae hynh nanning kya um zah apungthung lanze, ah Bawipaw Jesu
         Kri nynaw kya athae thaesah leite, thanesah leite ae nung lan khyh oh.
         9 Thuasalama hynh-e uccaw`ae ahoboupaw ccungccaw tuh a mitmoh zah asaw lang muih kho
         khyh, te arynpaw a seinaw`ae kyate aning tuh thyaasapya athua vae cipaw kha phe a
         ning.
         10 Tukeiccu uteno`ae, nanning konaw te ponaw kha phe riasaku khylan thawte zuakuh paleih
         oh; pawccecize tuhte na cyi oh lanze nanning tuh na khuliakuh boi lan khyh oh.
         11 Pawccecize hynhcihte nynh ah Bawipaw te oun Khumtu Jesu Kri kya-e zungzae atynpaw
         peenaw lungkhu lang teenaw kha nanning hanlan phe beih lang raepya athua cih.
         12 Tukeiccu kha-e uccaw`ae kha na nyh oh zah atu e byaccing kya tynsah na thua vae oh
         zemah, hynh-e uccaw`ae kong nanning kha pei liathuisah khylan kae tuh ka sawphahkuh
         lan khyh.
         13 Athua, hynh-e bu kya kae ka um lungkhu balyn liathuisanaw te nanning kha lungthosah
         lanpaw tuh akyhpaw cite nynh ka tua.
         14 Ah Bawipaw Jesu Kri nynh kamaw kha phe yn muihsah vae hawte, hynh-e ka bu tuh aro
         mawze ka cciataw hahe cih cipaw ka ny.
         15 Tuhlaeze, kae ka chih koute nanning nynh hynh-e uccaw`ae hynh pei na liathui nawlan
         oh kae thawte ka zuakuh cih.
         16 Pawccecize ah Bawipaw Jesu Kri kya-e thungnaw te yn thuanaw lanpaw kha nanning kalan
         kaening nynh he kae hopya vae oh ze cyiruh-ccaccu lang raenoihpaw phungpaw`ae kha
         kaening nynh kae mang khyh, thuasalama kaening tuh a lesaenaw kong mit te a muih`ae
         paw ccaekia`ae nynh kae thua.
         17 Pawccecize, Paaw Pachia kyate sawtuanaw te phu-enaw kha aning nynh he a mue tuh,
         “E paw tuh ka sungsahpaw ka Ccapaw nynh thua, amaw kya ka lungrythua,” cite Alesae
         Huapaw Phu-enaw kyate amaw kalan roi yn thua.
         18 Te vaawran kyate yn thua paw tuh-e roi kha athyaapaw mua vawlan amaw ryte kaening
         kae um lyakhe kae thae.
         19 Te houh ariapaw profehbya kya-e bya kha mah aening ah hoi ung oh. Khua adae makhia
         nae thinlung kya nizy yn langkuh cia, mohnaw kya a awpaw awnaw hawkhate kha-e bya
         na ngae oh paw tuh nanning nynh kou hoy lang na cyi oh paw nynh thua.
         20 Ccathyaa kya-e profehbya tuh maw rynaw te asuilan leihkupaw kyate thua khyh cipaw
         hynh masaty nyh oh.
         21 Pawccecize profehbya tuh ccungccaw rynaw thyhte yn thua boi khyh, thuasalama Pachia
         kya-e athyaapaw ccungccaw`ae tuh Thyaa Muisaw nynh a cciakhae`ae thyhte nynh a ho`ae.

1 Thuasalama ccungccaw`ae laku ahme leipaw profeh`ae mah a la um`ae, tuhhawte ahme
         leipaw ccangpatu`ae nae laku yn langkuh cih`ae. Minmin nynh ccungccaw arosahthya paw
         ahme leipaw ccangpyakunaw kha aphiru lante yn teekhae cih`ae, te mimaw kha a retupaw
         Bawipaw hei kha a ei`ae keiccu mimaw tungvaw arangpaw ronaw kha a thuakhaekuh`ae.
         2 Te ccungccaw patae nynh mih kya-e ronawpaw kalan ccianaw kha a zui cih`ae zah minmin
         keiccuze byaccing kya-e ccianaw tuh thethyaho athua cih.
         3 Duanaw liate hyngpaw bya`ae khate minmin nynh nanning kha amia ae ccungnawkuh cih
         oh. Langmaw lya mawte minmin byapianaw tuh amaw um lan hung um khyh, te minmin kya-e
         ronaw mah ih khyh.
         4 Pawccecize aseipaw vaaw ccungccaw`ae kha Pachia nynh a haang khyh ze, thuasalama
         hell lungkhu lang boh sah`ae zah byapia khylan nungde zah mohnaw kya-e sivarui te
         phang a khii`ae ze;
         5 te Pachia rawrih lei`ae paw umnaw laephipi vawlan tuipayn a ynsaku lyakha, arynpaw
         laephipi kha a haang khyh ze, thuasalama dingnaw phunghotu Noah ry ccungccaw lutarya
         kha a khum`ae ze;
         6 te Sodom te Komorah khuapi`ae kha dae dawleih te buhaw lang tangsah zah ronaw kalan
         sei a be ze, Pachia rawri leite a hiin vae cih`ae paw hanlan dosuinku nawlan a rae
         ze;
         7 te ccungccahoy lei`ae kya-e anungsikuhpaw ozia nynh lungvaw a sawsah paw adingpaw
         Lot kha a luesah ze,
         8 (pawccecize tuh-e adingpaw ccungccapaw tuh minmin laku a um lya, mih kya-e kawbya
         pawlangria leipaw cyisahnaw`ae kha nin takyh muihte thaete, adingpaw a hiinnaw-muisaw
         tuh lungvawsawsah athua),
         9 Oute Pachia rawrih`ae paw kha tuh-ounaw kyate pawcihte nynh luesah lan cipaw, te
         atazae lei`ae paw kha detah khylan byapianaw nin hanlan pawcihte nynh nungde lan cipaw
         Bawipaw nynh a ny.
         10 Abapi lante athyaa leipaw kya-e ryduanaw kya pynsaw rynaw thyhte a hiin`ae paw te
         kawhoinaw pawlangria lei`ae paw kha pawcihte nynh detah lan cipaw Bawipaw nynh a ny.
         Minmin tuh apuaatho` ae paw, mih ry thyhte a um`ae paw, phu-e`ae paw kha thethya ho
         lan a rih lei`ae paw nynh thua`ae.
         11 Mimaw laeze thunghua`ae zah mih thawsae huapaw vaaw ccungccaw`ae nynh Bawipaw malang
         minmin tungvaw kya saryapaw seibenaw kha rae khyh`ae.
         12 Thuasalama minmin tuh kyng khylan te chia khylan rae athua paw, tuanaw hoi leipaw
         lorangsaw`ae hawte, mimaw nynh a ny lei`ae paw uccaw`ae kong kha thethyaho`ae zah
         mimaw ccouseikunaw kya khaleih aroh cih`ae.
         13 Te dingleinaw kya-e cyinaw mee kha a mue cih`ae. Khuadae ccyh kya hoysapaw kha minmin
         nynh lungrythua nawlan a ria`ae. Nanning ryte poitua lya`ae ming`ae lingnaw te ahoysah`ae,
         minmin tuh akalyhkuhpaw te athupaw abekuhpaw nynh thua`ae.
         14 Lungtyn leipaw ccungccaw`ae kha soih te milae zu milae vawpaw kya seinaw mit te phe
         beih`ae zah sei leite um kho khyh`ae. Mih thinlung nynh karangkunaw kha thya zah minmin
         tuh thyalawpaw ccaaw`ae nynh thua`ae.
         15 Minmin nynh ahmepaw ccianaw kha vuasya`ae zah laanpi phe me vae`ae. Beor ccapaw,
         Balaam ccianaw kha nynh a zui`ae. Balaam tuh dingleinaw mee a ry paw nynh thua.
         16 Thuasalama a cyiseimenaw hanlan aning tuh pe athua. Bya ho leipaw lann nynh ccungccaw
         roi lante bya ho zah kha-e profehpaw a ngaeenaw kha a khee.
         17 Hynh-e`ae tuh tui a um leipaw tuikhua`ae, khisang nynh po cciakhae paw maeking`ae
         nynh thua`ae. Minmin hanlan karaezipaw mohnaw kha zungzae nungpya athua.
         18 Pawccecize a cceihsei`ae paw kyate kou ru lante a lue`ae paw kha apokuh paw accakaepaw
         bya te thuasah, pynsaw ryduanaw`ae te thuasah, ohhuakunaw te thuasah minmin nynh a
         soih`ae.
         19 Ming`ae kha luenaw kong byakinpyaku`ae lyakhe, mimaw te mimaw tuh ronaw see`ae nynh
         thua`ae. Pawccecize ccungccaw lukheit tuh ccangkhakheit nynh a tae lanze, aning tuh
         tuh-e see nynh athua.
         20 Pawccecize Bawipaw te Khumtu Jesu Kri nynaw liate minmin tuh laephipi kyae athu-anangpaw`ae
         kyate phe a lue`ae koute, kha-e`ae kya bua kaangkae`ae zah kha-e`ae nynh a tae`ae
         lanze, nyalang e minminthuanaw tuh atakaw laeze houh a seihua vae.
         21 Pawccecize adingpaw laanpi kha phe a nyh kou`ae te, minmin kalan pya athua paw athyaapaw
         kawpyapaw kyate paleihku lae tuh kha-e adingpaw laanpi kha a la ny khyh`ae ze mih
         hanlan a la hoyhua cih paw.
         22 Thuasalama, “Ui nynh tuh amaw a lua kha bua a kinua,” te, “A singkuh vae paw vohpinung
         nynh a ohkunaw ccingccua kha bua a kinua,” acikuh paw ahmepaw phungtangbya thyhte
         minmin tungvaw kya acyikuh.

1 Sungsah`ae paw, hynh-e vaeningnaw ccaky hynh atu nae kalan ka zei. Ccaky paryh khate
         na liathui nawlan oh athyaapaw nae tuanaw-thinlung kha kae thosah oh.
         2 Langmaw lya athyaapaw profeh`ae nynh a ho`ae paw bya`ae te Bawipaw Khumtu a locceihtu`ae
         athua paw kaening kawpyapaw kha nanning nynh na liathui nawlan oh nynh kae zei.
         3 Masaty ny lanpaw tuh, nyathyakou ccyh kya, mimaw ryduanaw thyhte a hiin`ae paw ccungccaw
         saryatu`ae oun langkuh cih`ae;
         4 te minmin nynh, “Amaw yn thuanaw lanpaw byakinpyakupaw tuh teisangmou? Pawccecize
         minpaaw`ae a i`ae ccyh kyate tho zah pawpaw balyn tuh raenaw athonaw kya hawmawte
         nynh atu mah po acyiku,” a ci`ae.
         5 Pawccecize langmaw lya vaawran`ae tuh Pachia bya liate nynh a la um, te tui akhung
         lang te tui kya nynh laephi hynh Pachia bya liate a um cipaw,
         6 khaccyh lya a la um paw laephipi kha kha-e tui nynh khaleih vu zah phe aroh cipaw
         kha minmin nynh riarou nyhry khyh`ae.
         7 Thuasalama atu a um paw vaawran`ae te laephi hynh, byapianaw nin te Pachia pawlangria
         leipaw ccungccaw`ae ronaw nin kyacia maee te rua khylan kha-e bya liate phang ccy
         athua.
         8 Thuasalama sungsah`ae, Bawipaw hanlan nin kheit tuh kum thungkheit hawte, te kum
         thungkheit tuh nin kheit hawte athua paw hynh-e uccaw ccangkheit hynh ny leite um
         nan oh.
         9 Ccungccaw abang nynh a khysungpaw lante a tua`ae hawte, Bawipaw tuh byakinpyakupaw
         kong lante a khysung khyh. Thuasalama ccungccaw balyn nynh a ngaesiku nawlan`ae, lukheit
         san aro lanpaw a ry khyh keiccu nynh aening kya a lungsae.
         10 Thuasalama Bawipaw nin tuh khuazi kya miruh a thua hawte nynh yn thua cih. Tuh-e
         nin kya vaawran`ae tuh alepipaw siaruanaw khate azo cih, te laephipi raenawpaw uccaw`ae
         tuh myarya asopaw sonaw nynh palae tuisah cih, laephi mah, te laephi kya um paw ryalawnaw`ae
         mah maee nynh pung a u cih.
         11 Oute hynh-e uccaw`ae balyn tuh ro athua cih keiccuze, athyaapaw hiinnawzia te Pachia
         rawrinaw kya pawtahawpaw ccungccaw`ae lang mou thua lan na ccan oh?
         12 Pachia kya-e nin yn thua lanpaw kha ngaehoite na ngaw oh paw thua keiccu tuhte na
         hiin lan oh paw nynh thua. Tuh-e nin keiccu vaawran`ae tuh maee te ro athua cih, te
         myarya asopaw sonaw nynh laephipi raenawpaw uccaw`ae kha pung a tuisah cih.
         13 Tuhzemah aening tuh a byakinpyakupaw thyhte dingnaw a umnaw athawpaw vaawran`ae te
         athawpaw laephi nynh ah ngaw oh.
         14 Tukeiccu sungsah`ae, kha-e uccaw`ae kha na ngaw oh keiccu, nanning tuh athupaw um
         leite, ccaenaw hoi leite, daenaw kya amaw nynh ae muih nawlan oh thawte zuakuh oh.
         15 Aening nynh ah sungsah oh paw, ah unopaw Paul nynh mah amaw kya pya athua paw hawnaw
         thyhte nanning kalan phe a zei vae hawkhate, ah Bawipaw ngaesangnaw tuh khumnaw nynh
         thua cipaw kha la tuathya oh.
         16 Hynh hawte a ccaky`ae balyn kya mah hynh-e uccaw`ae kong hynh a la ho. A ccaky`ae
         kya thaethya lan arupaw uccaw`ae abang a um. A ccangkuh lei`ae paw te atyn lei`ae
         paw nynh ccangpaw Ccathyaa`ae kha mah phe a maeleih`ae hawte mimaw ronaw hanlan phe
         maeleih`ae.
         17 Tukeiccu, sungsah`ae nanning, hynh-e uccaw`ae hynh na nyty vae oh hawte, ccungccahoy
         lei`ae kya-e cyiseinaw khate cciakhaesei na thua khyh nawlan oh, naemaw na tynnaw
         oh kyate na khuliaku khyh nawlan oh nanning mah la raeringkuh oh.
         18 Thuasalama thawccinaw kya, te ah Bawipaw te Khumtu Jesu Kri nynaw kya lethung oh.
         Amaw kya atu te zungzae cia phu-enaw po um sah. Amen.1 John1 John1 John1 John1 John

1 Athotakaw kyate a um vae paw, tuh-e tuh kaening nynh phe kae thae, kae mit te phe
         kae muih, hoyte phe kae do zah kae kuih te phe kae haetua paw hiinnaw Bya te asekuhpaw
         uccaw kha nanning kae hopya oh.
         2 Pawccecize hiinnaw tuh yn langkuh zah kaening nynh phe kae muih vae. Kha-e zungzae
         hiinnaw kong kha ccaekia kae khan zah nanning kalan kae langsapya oh. Kha-e zungzae
         hiinnaw tuh Paaw ryte la um`ae zah kaening kalan yn langkuh.
         3 Nanning mah kaening ryte vaeccawkunaw na hoibua ccaw oh cite kaening nynh phe kae
         muih vae paw te kae thae vae paw kha nanning kalan kae hopya oh. Te thanccingte kae
         kya-e vaeccawkunaw tuh Paaw te a Ccapaw Jesu Kri ryte nynh thua.
         4 Te nae lungtuanaw phe accing nawlan nynh e uccaw`ae hynh nanning kalan kaening nynh
         kae zei.
         5 Hynh-e tuh amaw kyate kae thae paw bya thua zah nanning kalan kae hopya oh. Tuh-e
         bya tuh: Pachia tuh awnaw thua zah amaw kya mohnaw kharyh um khyh.
         6 Aening tuh amaw ryte vaeccawkunaw ah hoi oh cite aening nynh mang ah ho oh zemah
         mohnaw kya ah um oh ze ah hyng oh paw nynh thua, byaccing kya ah zui khyh oh.
         7 Thuasalama Pachia tuh awnaw kya a um hawte, aening nynh awnaw kya ah um oh ze aening
         tuh lukheit te lukheit vaeccawkunaw ah hoi oh, te a Ccapaw Jesu Kri chii nynh seinaw
         balyn kyate aening kha phe oun thyaasah.
         8 Seinaw ah hoi khyh oh cite aening nynh ah ho oh ze ahmaw te ahmaw ah lingkuh oh paw
         nynh thua. Byaccing tuh aening kya um khyh.
         9 Ahmaw seinaw`ae kha aening nynh ah phykuh oh ze seinaw`ae kha ngaethya lan te dingleinaw
         balyn kyate aening kha thyaasah lan Pachia tuh zyn lan um zah adingpaw nynh thua.
         10 Aening nynh ah sei khyh oh cite ah ho oh lanze Pachia kha hyngbya ah be oh paw thua
         zah amaw bya tuh aening kya um khyh.

1 Ka ccaaw taraw`ae, nanning nynh na sei khyh ccaw oh cite hynh-e uccaw`ae hynh nae
         kalan kae nynh kae zei. Te lukhakheit nynh a sei lanze, aening oun hokhawtupaw ah
         hoi oh; amaw tuh Paaw ryte a um`ae paw adingpaw Jesu Kri nynh thua.
         2 Te amaw tuh aening seinaw`ae hanlan lungdaesanawpaw nynh thua. Te aening seinaw`ae
         hanlan kyalya thua khyh, thuasalama laephi ccungccaw`ae balyn seinaw`ae hanlan mah
         athua.
         3 Te aening nynh amaw kha ah ny oh cipaw ah ny nawlan oh paw tuh amaw kawpyapaw`ae
         kha aening nynh ah zui oh ze ah nyh oh.
         4 “Amaw kha ka nyh,” ci zah amaw kawpyapaw`ae a zui leipaw ccungccaw tuh mihyngpaw
         nynh thua. Byaccing kha kha-e paw kya um khyh.
         5 Thuasalama hunghung zemah amaw bya a zui paw tuh Pachia sungsanaw kha a kya accing
         ccaccing. Hynhcihte nynh aening tuh amaw kya ah um oh cipaw ah nyh oh.
         6 Amaw kya ka um cite a ho paw nynh tuh Jesu nynh a hiin hawte aning mah a umbua aho.
         7 Uteno`ae, nanning kalan athawpaw kawpyapaw kha ka zei khyh. Thuasalama nanning nynh
         atakaw kyate na hoi vae oh paw arynpaw kawpyapaw kha nynh ka zei. Arynpaw kawpyapaw
         tuh atakaw kyate nanning nynh phe na thae vae oh paw bya kha nynh thua.
         8 Athawpaw kawpyapaw ccangkheit nae kalan bua ka zei. Tuh-e tuh amaw kya, te nanning
         kya akyhpaw uccaw nynh thua. Pawkeiccumacize mohnaw tuh zo cciamang zah ahmepaw awnaw
         tuh atu phe a aw vae.
         9 Awnaw kya nynh ka um ci zah a uno kha a hua lanze, aning tuh mohnaw kya nynh atu
         cia phang a um ung.
         10 A uno a sungsahpaw ccungccaw tuh awnaw kya tyn zah thysaku-pawsakunaw lanpaw tuh-e
         paw kya um khyh.
         11 Thuasalama a uno a hua paw ccungccaw tuh mohnaw kya um zah mohnaw kya nynh a ccia.
         Kha-e mohnaw nynh a mit phe mohsah keiccuze teilang nynh ka ccia cipaw nyhkuh khyh.
         12 Ccaaw taraw`ae, Bawipaw min liate Pachia nynh nae seinaw`ae kha ae ngaethya vae oh.
         Tukeiccu nynh nanning kalan kae nynh ccaw kae zei.
         13 Paaw`ae, atakaw kyate a um vae paw amaw kha nanning nynh phe na ny vae oh. Tukeiccu
         nynh nanning kalan ccaw ka zei. Ccangvae`ae, nanning nynh mihoy leipaw kha phe na
         tae vae oh. Tukeiccu nynh nanning kalan ccaw ka zei. Ccaaw taraw`ae, nanning nynh
         Paaw kha phe na ny vae oh. Tukeiccu nanning kalan ccaw ka zei.
         14 Paaw`ae, atakaw kyate a um vae paw amaw kha nanning nynh phe na ny vae oh. Tukeiccu
         nanning kalan ccaw phe ka zei vae. Ccangvae`ae, nanning tuh nae thawsae zah Pachia
         bya nae kya atyn keiccuze mihoy leipaw kha phe na tae vae oh. Tukeiccu nanning kalan
         ccaw phe ka zei vae.
         15 Laephipi hynh sungsah nan oh. Laephipi kya a um paw uccaw`ae mah sungsah nan oh.
         Ccungccaw lukhakheit nynh laephipi kha a sungsah lanze Paaw sungsanaw tuh kha-e paw
         kya um khyh.
         16 Pawccecize laephipi kya a um paw uccaw`ae; pynsaw duanaw, mit duanaw, te hiinnaw
         kya-e tansakunaw tuh Paaw kya-e thua khyh`ae, thuasalama laephipi kya-e nynh thua`ae.
         17 Laephipi te laephipi uccaw`ae duanaw tuh azo avae he. Thuasalama Pachia rynaw hawte
         a hiinpaw ccungccaw tuh zungzae atyn.
         18 Ccaaw taraw`ae, atu ccyh tuh nyathyakou ccyh nynh thua. Antikri yn thua cih cite
         nanning nynh phe na thae vae oh hawte, atu ccacceimaw antikri patae um vae`ae. Tukeiccu
         atu ccyh tuh nyathyakou ccyh nynh thua cipaw aening nynh ah ny oh.
         19 Minmin tuh aening kyate a pou`ae, thuasalama minmin tuh aening te sekuh bua khyh`ae.
         Pawccecize minmin tuh aening te asekuh bua`ae lanze, aening ryte po a um cih`ae paw.
         Thuasalama minmin nynh a pou`ae paw tuh minmin balyn tuh aening te sekuh bua khyh`ae
         cipaw a langsaku`ae paw nynh thua.
         20 Thuasalama Athyaapaw Lukheit nynh nanning kha satho phe ae thuh vae oh, te nanning
         nynh pawpaw balyn kha na ny oh.
         21 Nanning nynh byaccing kha na ny khyh oh keiccu nynh nanning kalan ccaw ka zei cipaw
         thua khyh. Thuasalama nanning nynh byaccing kha na nyh oh zah hyngbya tuh byaccing
         te kharyh sekuh khyh cipaw na ny oh keiccu nynh nae kalan ccaw ka zei.
         22 Hungmou mihyngpaw tuh? Jesu tuh Kri thua khyh cite a ei paw ccungccaw tuh mihyngpaw
         nynh thua. Paaw te Ccapaw kha a ei paw ccungccaw tuh antikri nynh thua.
         23 Hunghung zemah Ccapaw a ei paw ccungccaw tuh Paaw kha hoi khyh. Ccapaw kha ccaekia
         a khan paw nynh Paaw kha mah a hoi.
         24 Tukeiccu nanning nynh atakaw kyate phe na thae vae oh paw bya kha nae kya la tynsah
         oh. Atakaw kyate nanning nynh phe na thae vae oh paw bya nynh nae kya a tyn lanze,
         nanning mah Ccapaw kya te Paaw kya na tyn cih oh.
         25 Pachia nynh aening oun kinpyakupaw byakinpyakunaw tuh zungzae hiinnaw nynh thua.
         26 Nanning ling lan ae ry oh paw ccungccaw`ae kong lante asekuhpaw hynh-e uccaw`ae kong
         kha nae kalan ka zei vae.
         27 Thuasalama Pachia kyate na mue oh paw sathothuhnaw tuh nae kya atynpaw zah nanning
         tuh lukhakheit nynh ccangpyaku na ho vae khyh oh. Tuh-e sathothuhpaw nynh pawpaw balyn
         kha nanning ae ccangpya oh, tuh-e tuh akyhpaw thua zah hyngpaw thua khyh. Te tuh-e
         nynh nanning ae ccangpya oh thyhhawte nanning tuh amaw kya na tyn cih oh.
         28 Te ccaaw taraw`ae, atu Ccapaw kya la tyn oh. Ou khate amaw he yn langku vae ze aening
         nynh zynkunaw ah hoi ccaw oh, te he yn thua vae ze amaw malang maethyanaw ah ccou
         khyh ccaw oh, amaw kya tyn oh.
         29 Pachia tuh ading cipaw na ny oh lanze, dingnaw a rae paw ccungccaw miakaw tuh Pachia
         kyate a pui paw nynh thua cipaw na ny oh.

1 Dotua oh, Pachia ccaaw`ae cite ko ah thua nawlan oh, pawtahawpaw sungsanaw babang
         mou Paaw nynh aening kha oun pya! Tukeiccu laephi ccungccaw`ae nynh amaw kha a ny
         khyh`ae keiccuze, aening kha mah oun nyh khyh`ae.
         2 Sungsah`ae, atu aening tuh Pachia ccaaw`ae nynh ah thua oh. Nyalang aening tuh pawte
         nynh ah thua cih oh cipaw langkuh lah khyh. Thuasalama Ccapaw he yn langkuh te aening
         tuh amaw te loku bua lan cipaw ah ny oh. Pawccecize aening nynh amaw kha athua thathyhte
         ah muih vae cih oh.
         3 Te amaw tuh a ccikankuh hawte, amaw kya ngaehoinaw a hoi paw ccungccaw miakaw nynh
         tuh amaw te amaw kha a ccikankuh.
         4 Hunghung zemah a seipaw tuh Kawbya po aluepaw nynh thua. Pawccecize seinaw tuh Kawbya
         po luepaw nynh thua.
         5 Te aening seinaw`ae kha cciakhae khylan Ccapaw tuh yn langkuh cipaw na ny oh. Amaw
         kya tuh seinaw kharyh um khyh.
         6 Hunghung zemah amaw kya atynpaw tuh sei khyh. Hunghung zemah pei a seipaw tuh amaw
         kha muih khyh zah ny mah nyh khyh.
         7 Ccaaw taraw`ae, hung ccungccaw nynh san ae la ling nan oh sah. Kri tuh ading hawte
         dingnaw ryalah paw ccungccaw tuh adingpaw nynh thua.
         8 Aseipaw ccungccaw tuh diabolos kya-e nynh thua, pawccecize diabolos tuh atakaw kyate
         pei a seipaw nynh thua. Diabolos ryalaw`ae kha ro khylan eenaw te nynh Pachia Ccapaw
         tuh yn langku.
         9 Pachia nynh a saah paw ccungccaw miakaw nynh tuh seinaw kha rae khyh. Pawccecize
         Pachia kya-e ccacii kha khae paw kya atyn. Te aning tuh Pachia nynh saah paw athua
         keiccuze sei kho khyh.
         10 Pachia ccaaw`ae te diabolos ccaaw`ae tuh hynhcihte alangkuh: Hunghung zemah dingnaw
         ryalah leipaw tuh Pachia kya-e thua khyh. A uno a sungsah leipaw ccungccaw mah Pachia
         kya-e thua khyh.
         11 Pawccecize atakaw kyate nanning nynh na thae vae oh paw phungbya tuh hynhte nynh
         thua: Aening lukheit te lukheit sungsaku lanpaw nynh thua.
         12 Kain hawte thua nan oh sih, aning tuh mihoy leipaw kya-e thua zah amaw a neitaw kha
         phe a chia. Pawccemou a neitaw kha a chia? Pawccemacize amaw ryalaw`ae tuh hoy khyh
         zah a neitapaw ryalaw`ae tuh ading keiccu nynh thua.
         13 Ka uno`ae, laephi ccungccaw`ae nynh ae hua oh ze nae ngaeangthua nan sah.
         14 Aening nynh uteno`ae kha ah sungsah oh keiccuze, aening tuh chinaw kyate hiinnaw
         kalan ah khung vae oh cipaw ah ny oh. A uno a sungsah leipaw ccungccaw tuh chinaw
         kya nynh atyn.
         15 Hunghung zemah a uno a hua paw tuh ccungccaw theihtu nynh thua. Te ccungccaw theihtu
         miakaw tuh atynpaw zungzae hiinnaw a kya hoi khyh cipaw na ny oh.
         16 Kri nynh amaw hiinnaw kha aening hanlan a pyaku. Ou hynhcihte aening nynh Pachia
         sungsanaw kha ah nythya oh. Te aening mah uteno`ae hanlan ah hiinnaw kha ah pyaku
         lan oh accan.
         17 Thuasalama ccungccaw lukheit nynh e laephi uccaw`ae kha mang a hoi pite a uno a ryachi
         kha muih zah ngaethyaumsanaw a hoi khyh lanze, pawtemou Pachia sungsanaw tuh kha-e
         paw kya a um kho cih?
         18 Ka ccaaw taraw`ae, aening nynh ah bya te kyalya, khalang te kyalya sungsaku lan ccan
         khyh. Thuasalama cyisahnaw te thanccingte sungsaku lan accan.
         19 Ou tuhte ze nynh aening tuh byaccing kya-e nynh ah thua oh cipaw ah nyh oh zah Pachia
         malang ah thinlung zynkunaw ah hoi cih oh.
         20 Pawccecize ah thinlung nynh ahmaw kha sei oun be lanze, Pachia tuh aening thinlung
         laeze lesaehua zah pawpaw balyn pung a nyh paw nynh thua.
         21 Sungsah`ae, ah thinlung nynh ahmaw hynh sei oun be khyh ze, Pachia malang aening
         zynkunaw ah hoi oh.
         22 Te amaw kawpyapaw`ae kha aening nynh ah zui oh zah amaw lungrythua paw ryalaw`ae
         kha ah law oh keiccuze, ah ngiaku oh paw miakaw kha amaw kyate aening nynh ah mue
         oh.
         23 A kawpyapaw tuh e hynh nynh thua: A Ccapaw Jesu Kri min kha aening nynh ah zyn lan
         oh paw te Ccapaw nynh kaw yn pya thyhhawte lukheit te lukheit ah sungsaku lan oh paw
         nynh thua.
         24 Te Pachia kawpyapaw a zui paw ccungccaw tuh Pachia kya tyn zah Pachia mah kha-e paw
         kya atyn. Te aening oun pya paw Muisaw liate nynh Pachia tuh aening kya atyn cipaw
         ah ny oh.

1 Sungsah`ae, muisaw miakaw kha la zyn nan oh. Thuasalama muisaw`ae kha Pachia kya-e
         thua ta, thua khyh ta cipaw la syntaw oh. Pawkeiccumacize ahme leipaw profeh patae
         tuh laephipi lungkhu lang phe cceih vae`ae.
         2 Pachia kya-e Muisaw tuh hynhte na nyh cih oh: Jesu Kri tuh pynsaw lante nynh yn thua
         cite ccaekiakhan paw muisaw miakaw tuh Pachia kya-e nynh thua.
         3 Te Jesu Kri tuh pynsaw lante nynh yn thua cite ccaekiakhan leipaw muisaw miakaw tuh
         Pachia kya-e thua khyh. Tuh-e muisaw tuh antikri kya-e nynh thua. Antikri tuh yn thua
         cih cite nanning nynh phe na thae vae oh. Te atu ccacceimaw tuh-e antikri muisaw tuh
         laephipi kya phe um vae.
         4 Ccaaw taraw`ae, nanning tuh Pachia kya-e nynh na thua oh. Te minmin kha phe na tae
         vae oh. Pawkeiccumacize nanning kya a um paw aning tuh laephipi kya a um paw aning
         laeze alehua keiccu nynh thua.
         5 Minmin tuh laephipi kya-e nynh thua`ae. Tukeiccu minmin nynh laephi te asekuhpaw
         uccaw`ae kong kha a hothya`ae. Te laephi ccungccaw`ae nynh minmin bya kha a ngaepya`ae.
         6 Aening tuh Pachia kya-e nynh ah thua oh. Pachia a nyh paw ccungccaw nynh ah bya kha
         a ngae. Pachia kya-e a thua leipaw ccungccaw nynh tuh aening bya kha ngae khyh. Ou
         hynhcihte ahmepaw muisaw te ahyngpaw muisaw kha aening nynh ah ny oh.
         7 Sungsah`ae, aening lukheit te lukheit sungsakuh oh sih, pawccecize sungsakunaw tuh
         Pachia kya-e nynh thua. Te ming`ae a sungsahpaw miakaw tuh Pachia nynh saah paw thua
         zah Pachia kha a nyh.
         8 Ming`ae a sungsah leipaw ccungccaw tuh Pachia kha nyh khyh. Pawccecize Pachia tuh
         sungsakunaw nynh thua.
         9 Hynhcihte nynh Pachia kya-e sungsakunaw tuh aening kalan a langku. Ccapaw liate aening
         ah hiinbua ccaw oh cite Pachia nynh a hoithypaw a Ccapaw kha laephipi kalan phe oun
         saw vae.
         10 Sungsakunaw tuh hynh-e nynh thua: Aening nynh Pachia ah sungsah oh cipaw thua khyh.
         Thuasalama Pachia nynh aening kha oun sungsah zah a Ccapaw kha aening seinaw`ae hanlan
         lungdaesanawpaw lang cite oun saw.
         11 Sungsah`ae, Pachia nynh aening hynh myarya oun sungsah lanze, aening mah lukheit
         te lukheit sungsaku lan accan.
         12 Pachia kha hung ccungccaw nynh san vaekheit san muih boi khyh. Aening nynh lukheit
         te lukheit ah sungsaku oh ze, Pachia tuh aening kya um zah a sungsanaw kha aening
         kya a ccingsah.
         13 Pachia nynh a Muisaw kha aening phe oun pya vae keiccuze, khahcihte aening tuh Pachia
         kya ah um oh zah Pachia tuh aening kya a um cipaw ah ny oh.
         14 Laephi ccungccaw`ae Khumtu lang cite Paaw nynh Ccapaw kha yn saw cipaw kaening nynh
         phe kae muih zah kha-e kha ccaekia kae khan.
         15 Hunghung zemah Jesu tuh Pachia Ccapaw nynh thua cite ccaekiakhan paw tuh a kya Pachia
         um zah aning mah Pachia kya a um.
         16 Te Pachia nynh aening hanlan a hoi paw sungsahnaw kha aening nynh phe ah nyh vae
         oh zah phe ah zyn vae oh. Pachia tuh sungsakunaw nynh thua, te sungsakunaw kya atynpaw
         ccungccaw tuh Pachia kya atyn. Pachia mah kha-e paw kya atyn.
         17 Byapianaw nin kya aening nynh rawhoynaw ah hoibua nawlan oh, aening laku kya sungsakunaw
         tuh hynhcihte ccingsah athua. Pawkeiccumacize amaw athua hawte aening mah e laephipi
         kya ah thuabua oh.
         18 Sungsakunaw kya tuh rinaw um khyh. Accingpaw sungsakunaw nynh tuh rinaw kha ccaring
         a dee. Pawccecize rinaw nynh tuh riathaenaw kha a thuasah. Rinaw a hoi paw ccungccaw
         tuh sungsakunaw kya ccingsah thua loh khyh.
         19 Pachia nynh aening kha masaty oun sungsah keiccuze, aening nynh amaw kha ah sungsah
         oh.
         20 Ccungccaw lukheit nynh, “Pachia tuh ka sungsah,” ci zah amaw a uno kha a hua lanze,
         aning tuh mihyngpaw nynh thua. Pawccecize phang a muih paw amaw a uno kha a sungsah
         leipaw ccungccaw nynh a muih leipaw Pachia kha pawtemou a sungsah kho cih?
         21 Te Pachia a sungsahpaw nynh tuh amaw a uno kha mah a sungsah hahe cih, acikuh paw
         hynh-e kawpyapaw kha amaw kyate aening ah hoi oh.
         
            

         
      
   
      
         5
1 Hunghung zemah Jesu tuh Kri nynh thua cite a zyn paw miakaw tuh Pachia nynh a saah
         paw nynh thua. A saahtupaw Paaw kha a sungsahpaw miakaw nynh tuh Paaw nynh a saah
         paw ccaaw kha mah a sungsah.
         2 Aening nynh Pachia kha ah sungsah oh zah a kawpyapaw`ae kha ah zui oh pawte Pachia
         ccaaw`ae kha ah sungsah oh cipaw aening ah ny oh.
         3 Pawccecize Pachia sungsah cipaw tuh a kawpyapaw`ae kha aening nynh ah zui oh paw
         hynh nynh thua. Te a kawpyapaw`ae tuh phuripaw thua khyh.
         4 Pawccecize Pachia nynh a saah paw miakaw nynh tuh laephipi kha phe a tae. Te laephipi
         a tae paw taenaw tuh aening ah zynnaw oh hynh nynh thua.
         5 Laephipi a tae paw tuh hungmou? Jesu tuh Pachia Ccapaw nynh thua cite a zyn paw ccungccaw
         kha thua khyh tou?
         6 Tui lante thuasah, chii lante thuasah yn thua paw aning tuh Jesu Kri hynh nynh thua.
         Tui lante kyalya thua khyh, thuasalama tui lante, chii lante nynh yn thua. Te ccaekia
         a khantupaw tuh Muisaw nynh thua, pawccemacize Muisaw tuh byaccing nynh thua.
         7 Pawccecize vaawran kya ccaekiakhan paw luthung a um`ae: Paaw lukheit, Bya lukheit,
         te Thyaa Muisaw lukheit nynh thua`ae. Te hynhe luthung`ae tuh ccangkheit nynh thua.
         8 Te laephi vawlan ccaekiakhan paw ccangthung a um. Tuh-e`ae tuh Muisaw, tui te chii
         nynh thua`ae. Te hynh-e ccangthung`ae tuh ccangkheit kya mih lungnging.
         9 Ccungccaw`ae ccaekia kha aening nynh ah lawkuh oh ze, Pachia ccaekia tuh houh alesaepaw
         nynh thua. Pawccecize hynh-e tuh Pachia nynh a Ccapaw kong ccaekiakhan paw Pachia
         ccaekia nynh thua.
         10 Pachia Ccapaw a zyn paw nynh tuh amaw te amaw kya ccaekia a hoi. Pachia a zyn leipaw
         ccungccaw nynh tuh Pachia kha hyngbya a hosah. Pawkeiccumacize Pachia nynh a Ccapaw
         kong ccaekiakhan paw kha aning nynh a zyn khyh keiccu nynh thua.
         11 Ccaekia tuh e hynh nynh thua: Pachia nynh aening kha zungzae hiinnaw phe oun pya
         vae. Tuh-e hiinnaw tuh a Ccapaw kya nynh a um.
         12 Ccapaw a hoi paw nynh hiinnaw kha a hoi. Pachia Ccapaw kha a hoi leipaw tuh hiinnaw
         kha hoi khyh.
         13 Zungzae hiinnaw na hoi oh paw kha na nyku nawlan oh, te Pachia Ccapaw min kha na
         zyn nawlan oh, Pachia Ccapaw min a zyn`ae paw nanning kalan e uccaw`ae kong hynh kae
         zei.
         14 Te Pachia kya aening rawhoynaw ah hoi oh paw tuh e hynh nynh thua: Aening nynh amaw
         rynaw thyhte ccangkhakheit kha ah ngiaku oh ze, Pachia nynh yn thaepya.
         15 Te aening nynh ah ngiaku oh paw miakaw aning nynh yn thaepya cipaw ah ny oh lanze
         amaw kyate ah ngiaku oh paw kha ah mue oh cipaw ah ny oh.
         16 A uno nynh chinaw kalan a phyasah leipaw seinaw a sei paw kha lukhakheit nynh a muih
         lanze, a hanlan sawsangpah cih. Te chinaw a phyasah leipaw seinaw a rae`ae paw kha
         Pachia nynh hiinnaw a pya cih`ae. Chinaw kalan a phyasah paw seinaw a um. Kha-e seinaw
         hanlan sawsangpah sah cite ka ho khyh.
         17 Dingleinaw balyn tuh seinaw nynh thua. Te chinaw kalan a phyasah leipaw seinaw a
         um.
         18 Hunghung zemah Pachia nynh a saah paw tuh sei khyh cipaw aening ah ny oh. Pachia
         nynh a saah paw nynh tuh amaw te amaw kha a ringkuh. Te mihoy leipaw nynh amaw kha
         tung kho khyh.
         19 Aening tuh Pachia kya-e nynh ah thua oh cipaw te laephipi khaleih tuh mihoy leipaw
         kuih kya nynh a um cipaw ah ny oh.
         20 Te ahmepaw amaw kha ah ny nawlan oh, Pachia Ccapaw tuh phe yn thua vae zah aening
         kha thaethyanaw phe yn pya vae cipaw ah ny oh; te aening tuh ahmepaw amaw kya te a
         Ccapaw Jesu Kri kya nynh ah um oh. Aning tuh ahmepaw Pachia thua zah zungzae hiinnaw
         mah athua.
         21 Ccaaw taraw`ae, zohtuh`ae kha la sibia oh. Amen.2 John2 John2 John2 John2 John

1 A kum tang vae paw kae, Johan nynh, byaccing kya ka sungsah`ae paw, popaw bawinung
         te a ccaaw`ae kalan ccaw kae ky oh. Kae kyalya nynh kae sungsah oh paw thua khyh,
         thuasalama byaccing a nyh`ae paw balyn nynh ae sungsah oh.
         2 Kaening kya um zah kaening ryte zungzae a um cih paw byaccing keiccu nynh nanning
         kha kae sungsah oh.
         3 Paaw Pachia kyate thuasah, Paaw a Ccapaw, Bawipaw Jesu Kri kyate thuasah byaccing
         te sungsakunaw kya thawccinaw, ngaethya-umsanaw te daenaw tuh nae kya la um sah.
         4 Paaw kyate kawpyapaw kha kaening nynh kae mue thyhhawte na ccaaw`ae abang nynh byaccing
         kya a ccia`ae paw kha ka muih tuh myarya ka lungtua.
         5 Bawinung, athawpaw kawpyapaw hynh na kalan kae zei khyh. Thuasalama atakaw kyate
         kae hoi vae paw kawpyapaw kha nynh kae zei. Atu nang kae ngia ry paw tuh aening lukheit
         te lukheit sungsakuh oh sih cipaw nynh thua.
         6 Te a kawpyapaw`ae thyhte aening nynh ah hiin oh paw hynh nynh sungsakunaw cipaw tuh
         athua. Atakaw kyate nanning nynh phe na thae vae oh hawte, kha-e kawpyapaw kya na
         cceih cih oh cipaw kha nynh kawpyapaw tuh athua.
         7 Pawccecize ccungccaw lingtu`ae patae laephipi lungkhu lang phe tee vae`ae. Minmin
         nynh Jesu Kri tuh pynsaw lante yn thua cipaw ccaekiakhan khyh`ae. Khahtahawpaw ccungccaw
         tuh ccungccaw lingtu te antikri nynh thua.
         8 Aening nynh rya ah law oh paw kha ah shung khyh nawlan oh, thuasalama phe ccing paw
         ryalaw mee ah mue nawlan oh, naemaw te naemaw la raeringkuh oh.
         9 Hunghung zemah Kri ccangpyanaw kya tyn khyh zah kawngae leipaw ccungccaw tuh Pachia
         kha hoi khyh. Kri ccangpyanaw kya atynpaw ccungccaw tuh Paaw te Ccapaw kha paryh a
         hoi.
         10 Kha-e ccangpyanaw kha ccyngku leite, ccungccaw lukhakheit nynh nanning kalan yn thua
         lanze nae inn lungkhu lang la thuasah nan oh. Beih mah la beih nan oh.
         11 Pawccecize kha-e paw kha a beih paw ccungccaw tuh kha-e paw kya-e ahoy leipaw cyisahnaw`ae
         a neethungkuh bua paw nynh thua.
         12 Nanning kalan zei lanpaw uccaw`ae patae ka hoi zemah ccanaw te ccatui te zei lan
         ka ry vae khyh. Thuasalama ah lungtuanaw phe abia nawlan nanning kalan kae thua cih
         zah nanning ryte hawiliakute byabeihku lan cipaw ka ngaehoi.
         13 Po athua paw na neitanung a ccaaw`ae nynh nang kha ae beihlang`ae. Amen.3 John3 John3 John3 John3 John

1 A kum tang vae paw kae, Johan nynh, byaccing kya ka sungsahpaw, kou sungsahpaw Kaias
         kalan ccaw kae ky.
         2 Kou sungsahpaw, na hiinnawmuisaw a pungthung hawte, nang tuh pawpaw balyn kya na
         pungthung nawlan te na ngedan nawlan saw kae sangpah.
         3 Pawccecize nang nynh byaccing kya na hiin thyhhawte, nang na kya um paw byaccing
         kong kha uteno`ae nynh oun thua`ae zah ccaekia he khan`ae tuh myarya ka lungtua.
         4 Ka ccaaw`ae nynh byaccing kya a hiin`ae cipaw ka thae paw lungtuanaw laeze ale huapaw
         lungtuanaw ka hoi khyh.
         5 Kou sungsahpaw, nang nynh uteno`ae kya te mikhia`ae kya na cyipya`ae paw miakaw tuh
         zyn lan um lante nynh na cyi.
         6 Minmin nynh nang na kya-e sungsakunaw kong kha kriccawbu malang ccaekiakhan`ae. Nang
         nynh minmin kha mih khuaccungnaw kya Pachia ccaaw te angaekuh lante na saw`ae lanze,
         nang tuh kou hoy lang na cyih cih.
         7 Pawccemacize minmin tuh amaw min hanlan cceih`ae zah Zenta`ae kyate pawsang mah lawkuh
         khyh`ae.
         8 Tukeiccu aening tuh byaccing rya a lahbua`ae paw ah thua nawlan oh khahtahawpaw ccungccaw`ae
         kha aening nynh lehkhan lan accan.
         9 Kriccawbu kalan ccaw phe ka zei vae; thuasalama minmin lakuze lupi huapaw lang tang
         a ry paw Diotrephes nynh kaening kha kaw yn ua khyh.
         10 Tukeiccu kae thua vae ze amaw a cyisahnaw kha a liathui nawlan a cyipaw kha ka dianah
         cih. Aning nynh ahoy leipaw bya`ae te kaening kha sarisarya oun ci. Te tuh-e te a
         lungryachih khyh zah uteno`ae kha mah innccung ua khyh`ae apiaze innccung ua ry`ae
         paw kha mah phe khee`ae zah kriccawbu kyate minmin kha a dee`ae.
         11 Kou sungsahpaw, ahoy leipaw kha kaheihlawkuh nan, thuasalama ahoypaw kha lawkuh.
         Ahoypaw rya a lah paw ccungccaw tuh Pachia kya-e nynh thua, thuasalama ahoy leipaw
         rya a lah paw ccungccaw tuh Pachia kha muih vae khyh.
         12 Ccungccaw miakaw nynh Demetrias a hoynaw kong kha ccaekiakhan`ae, te byaccing nynh
         mah a kong ccaekiakhan. Te kaening nynh mah a kong ccaekia kae khan. Te ccaekia kae
         khan paw tuh akyh cipaw nanning nynh na ny oh.
         13 Kae nynh zei lanpaw uccaw patae ka hoi ung. Thuasalama ccatui te ccaccung te na kalan
         ka zei ry vae khyh.
         14 Thuasalama aro maw nang kha kae muih cih zah hawiliakute lukheit te lukheit byahoku
         lan cite ka ngaehoi. Daenaw na kya la um vae sah. Kae ruiban`ae nynh nang kha ae beihlang`ae.
         Ruiban`ae kha mih min te la beih`ae.JudeJudeJudeJudeJude

1 Jesu Kri seepaw, te James neitapaw, kae Jude nynh, Paaw Pachia liate thyaasah athua`ae
         paw te Jesu Kri kya ccy thua`ae zah ko athua`ae paw kalan ccaw kae ky oh.
         2 Ngaethya-umsanaw, daenaw te sungsakunaw tuh nanning kya la pungthung sah.
         3 Sungsah`ae, aening nynh ah mue kalang oh paw khumnaw kong kha nae kalan zei lan thawte
         he ka zuakuh lyakhe, mithyaa`ae kalan vaekheit te zungzae cia a la pya vae`ae paw
         zynnaw hanlan nanning nynh thawte na dou nawlan oh nanning kha hy khylan nae kalan
         ccaw zei lan aho.
         4 Pawccecize ccungccaw abang tuh nanning laku aphirute zya oun tee vae`ae. Minmin tuh
         langmawpi te seibenaw hanlan syntaw ah thua vae`ae paw, Pachia pawlangria lei`ae paw
         nynh thua`ae. Minmin tuh ah Pachia kya-e thawccinaw kha pynsaw eih ohhuakury nawlan
         a rulae`ae paw, te amakhae kyalya paw Bawipaw Pachia te ah Bawipaw Jesu Kri kha a
         vua`ae paw nynh thua`ae.
         5 Tukeiccu, Bawipaw nynh Israel ccungccaw`ae kha Izip ram kyate phe a khum`ae, tuhkoute
         a zyn lei`ae paw kha phe bua a ro`ae cipaw kha nanning nynh phe na va ny vae oh zemah
         bua kae liathuisah ry oh.
         6 Te masaty e mih thuanaw thyhte a um lei`ae paw, thuasalama mih umnaw phe a cciataw`ae
         paw vaaw ccungccaw`ae kha alesaepaw nin kya-e byapianaw hanlan, mohnaw zakaw khe zungzae
         atynpaw sivarui te Pachia nynh phang a khung`ae.
         7 Tuhhawte Sodom te Komorah, te mih pepan e khuapi`ae mah tuh-e`ae hawkhate mimaw te
         mimaw kha ohhuakunaw kalan pyakuh`ae zah ccaccangpaw ngesaw rynaw kalan a zuiku`ae
         keiccu, zungzae maee te detahnaw kha a teing`ae, ou khate kha-e`ae tuh dosuinkupaw
         lang nung athua`ae.
         8 Tuhhawte hynh-e maansatu`ae mah mih pynsaw kha a nungsisakuh`ae, kawhoinaw kha pawlangria
         khyh`ae; te a lesae`ae paw kha thethya a ho`ae.
         9 Tuhzemah vaaw ccungccaw lupi Mikhael tuh Mawsi a rhua konglang te diabolos ryte doukuh`ae
         zah he a eikuh`ae tuh sanruinpaw seibenaw kha honua ngan khyh, thuasalama, “Bawipaw
         nynh nang kha ae pe sah!” a cipya.
         10 Thuasalama kha-e ccungccaw`ae nynh tuh mimaw nynh a ny lei`ae paw kha-e uccaw`ae
         kong kha thethya a ho`ae; thuasalama nythyanaw a hoi lei`ae paw sarangpaw`ae hawte,
         puikhaepaw nynaw uccaw`ae khate mimaw te mimaw kha a rosaku`ae.
         11 Minmin tuh paw ngaethya lan a um babang! Pawccecize minmin tuh Kain ccianaw kya nynh
         phe a cciabua vae`ae. Te amia mue khylan Balaam cyiseinaw thyhte karangkute dekuh
         bua`ae zah Korah a dounaw kyakhe phe roh`ae.
         12 Minmin tuh nanning ryte poi he a tua`ae tuh na ry oh paw poi`ae kya ri leite, mimaw
         te mimaw kyalya loohdangkuh`ae paw, abekuhpaw athupaw nynh thua`ae. Minmin tuh khivae
         nynh po a cciakhae paw khuatui a um leipaw maeking`ae; vaening a chihpaw, atharui
         kyate phe khohbia`ae paw, athae a um leipaw, tangvaw ccyh-e thingku`ae;
         13 mimaw maethyanaw tuiphua a pousah paw rili kya-e kou rupaw tuileih; po amohpaw mohnaw
         kha zungzae cia paccynpya athua paw azoupaw awsi`ae nynh thua`ae.
         14 -
         15 Te Adam kyate she sarinaw athua paw Enok mah hynh-e`ae kong hynh profehbya a ho.
         A ho paw tuh: “Dotua, Bawipaw tuh, ccungccaw balyn kha byapia khylan, minmin lakuze
         Pachia pawlangria lei`ae paw balyn nynh Pachia pawlangria leite a cyi`ae paw mih cyisahnaw`ae
         balyn kha seinaw muihsaku khylan, te Pachia pawlangria lei`ae paw misei`ae nynh amaw
         kha rawsete a ho`ae paw rehahanpaw mih byaho`ae kha muihsaku khylan, a mithyaa`ae
         thung haw ryte yn thua cih,” a ci.
         16 Tuh-e`ae tuh pei ccohkuh`ae paw, milae seinaw muihpatu`ae, mimaw ryduanaw thyhte
         a hiin`ae paw nynh thua`ae. Te mih khalang nynh tansakupaw bya`ae kha a ho`ae; mimaw
         amia muenaw elan ccungccaw`ae kha thehoysah`ae paw nynh thua`ae.
         17 Thuasalama sungsah`ae, ah Bawipaw Jesu Kri a locceihtu`ae nynh langmaw lya a ho`ae
         paw bya`ae kha nanning nynh la liathui oh.
         18 Nyathyakou ccyh kya, mimaw kya-e Pachia pawlangria leipaw ryduanaw thyhte a hiin`ae
         paw, ccungccaw saryatu`ae yn langkuh cih`ae ae cipya oh paw kha la liathui oh.
         19 Tuh-e ccungccaw`ae tuh ccungccaw a phiasakuh`ae paw, Muisaw hoi leite pynsaw kya
         ahoysah`ae paw nynh thua`ae.
         20 Thuasalama sungsah`ae, nanning tuh naemaw kyae athyaa huaccepaw zynnaw vawlan naemaw
         te naemaw kha tynsathungku te, Thyaa Muisaw kya sawsang te,
         21 zungzae hiinnaw hanlan ah Bawipaw Jesu Kri kya-e ngaethya-umsanaw kha ngaehoite,
         Pachia sungsanaw kyakhe naemaw te naemaw kha ccykuh oh.
         22 Te phiathyanaw kha hoibiate ccungccaw abang kha thawccih oh.
         23 Te pynsaw liate anungsikuhpaw uccaw hei kha huate, mingccang`ae kha maee lungkhu
         te dae sue oh lah rawrinaw te la khum oh.
         24 Atu thykupawkunaw kyate nanning kha khynsah khylan, te myarya lungtuanaw ryte a phu-enaw
         umnaw malang khe, seinaw leite nanning kha thuakhae khylan a cyih khotupaw,
         25 amakhae kyalya ahawpaw aening oun Khumtu Pachia tungvaw, phuenaw te lesaenaw, uknawkaw
         te thungnaw tuh atu te zungzae cia la um sah. Amen.RevelationRevelationRevelationRevelationRevelation

1 Aro mawze yn cikuh hahe cih paw uccaw`ae kha a see`ae kalan langsapya khylan, Pachia
         nynh Jesu kalan a pya paw, Jesu Kri kya-e Byaphy. Te kha-e byaphy kha a vaaw ccungccapaw
         liate a seepaw Johan kalan Jesu nynh ky zah a nysah.
         2 Johan nynh Pachia bya te Jesu Kri kya-e ccaekia te a muih paw balyn kha ccaekiakhan.
         3 Hynh-e profehbya`ae kha a ria paw, te a thae`ae paw, te kha-e kya azeikuh paw uccaw`ae
         kha a zui`ae paw tuh hythuaccou`ae paw nynh thua`ae; pawccecize accyh tuh anae vae.
         4 Kae, Johan nynh Asia ram kya um paw kriccawbu busari kha kae beihlang oh. Atu lya
         a um paw, langmaw a la um vae paw te bua yn thua cih paw amaw kyate thuasah, a suitungkhung
         malang a um`ae paw Muisaw`ae ccangsari kyate thuasah,
         5 te zyn lan um paw ccaekia a thua paw, a chih`ae paw kyate masaty saah paw te laephi
         siapharan`ae uktu bawi athua paw Jesu Kri kyate thuasah, thawccinaw te daenaw tuh
         nanning tungvaw la um sah. Aening kha yn sungsah zah amaw a chii kya aening seinaw`ae
         yn singpah paw,
         6 te a Paaw te Pachia kalan aening kha siapharan`ae lang te ranpibawi`ae lang yn rae
         paw, amaw tungvaw phu-enaw te uknawkaw tuh zungzae te zungzae cia la um sah. Amen.
         7 Dotua oh, Jesu tuh maeking`ae ryte nynh yn thua. Te mit miakaw nynh amaw kha a muih
         cih`ae, te amaw kha po a thuin`ae paw nynh hei amaw kha a muih cih`ae. Te laephi kya-e
         minphuin`ae balyn tuh amaw keiccuze a rah-a khui cih`ae. Ou tuhmawte nynh thua, Amen.
         8 “Kae tuh Alfa te Omega, Athonaw te Athangnaw, atu lya a um paw, langmaw a la um vae
         paw te bua yn thua cih paw, Athung Huaccepaw nynh ka thua,” cite Bawipaw nynh a ci.
         9 Jesu Kri kya-e vawsawrunaw kya, peenaw kya te ngaesangnaw kya nanning ry a mungkuh
         bua paw, nae upaw mah ka thua paw kae, Johan tuh Pachia bya keiccu te Jesu Kri kya-e
         ccaekia keiccuze Patmos cikuh paw tuikoih kyakhe ka um.
         10 Bawipaw Nin kya kae tuh Muisaw kya ka um zah kamaw nuhlang khe mungkae roi hawte,
         myarya accaepaw roi kha ka thae.
         11 Tuh-e roi nynh, “Kae tuh Alfa te Omega, Masaty te Nyathyakou nynh ka thua,” te, “Nang
         nynh na muih cih paw kha ccauh kyakhe zei lah Asia ram kya a um paw kriccawbu busari
         kalan ky`ae, Efesa khua lang, Smyrna khua lang, Perkamos khua lang, Thiatira khua
         lang, Sardis khua lang, Filadefia khua lang te Laodisia khua langkhe ky`ae,” a ci.
         12 Te kamaw ryte bya ho paw roi kha muih khylan ka maeleihkuh. Te he ka maeleihkuh tuh,
         sui maeekhua awnawpaw ccangsari,
         13 te maeekhua awnawpaw ccangsari angaelung khe Ccungccaw Ccapaw alopaw lukheit kha
         ka muih. Tuh-e paw tuh a ccu phe thua lang cia uccaw kha zingkuh zah a by kyakhe sui
         taeccia te a cciakuh.
         14 A lu te a sang tuh tuuming hawte, vuiraw hawkhate araw. Te a mit tuh maeesoi hawte
         nynh thua.
         15 Te a ccu tuh maeesopi kya phe a phung vae`ae paw accipaw sohin nynh alo. Te a roi
         tuh tuiphua patae roiccaepaw nynh alo.
         16 Te a ranglang kuih kya awsi ccangsari a ccyng; te a khalang lungkhu te hawning te
         ahepaw thaloi a pou; te a maesue tuh amaw thawzung kya phaephae ahpaw khuanin hawte
         nynh thua.
         17 Amaw kha he ka muih tuh, a ccu leihpaw khe achihpaw hawte ka khuliakuh. Te a ranglang
         kuih kha ka tungvaw khe khang zah kamaw kha, “Rih nan, kae tuh Masaty te Nyathyakou
         nynh ka thua.
         18 Kae tuh ka la chih zah bua a hiinpaw nynh ka thua; te dotua, kae tuh zungzae cia
         po a hiinpaw nynh ka thua. Amen. Te Hades toh te Chinaw toh kha ka hoi.
         19 Na muih vae paw uccaw`ae, atu lya a um paw uccaw`ae, te atu koute yn cyikuh vae cih
         paw uccaw`ae kha zei.
         20 Ka ranglang kuih kya na muih paw awsi ccangsari kya-e byakhupaw te sui maeekhua awnawpaw
         ccangsari tuh: awsi ccangsari`ae tuh kriccawbu busari kya-e vaaw ccungccaw`ae nynh
         thua; te na muih paw maeekhua awnawpaw ccangsari`ae tuh kriccawbu busari kha nynh
         thua.

1 “Efesa kriccawbu kya-e vaaw ccungccapaw kalan hynhte zei, ‘A ranglang kuih kya awsi
         ccangsari a ccyngtupaw, sui maeekhua awnawpaw ccangsari angaelung kya a cceihtupaw
         nynh hynh-e`ae hynh a ho.
         2 “Na ryalaw`ae, thawte rya na law paw te na ngaesangnaw`ae, te ccungccahoy lei`ae
         kha na ngaesang kho khyh cipaw kha ka ny. Te locceihtu`ae nynh kae thua ci`ae zemah
         akaw-aleih bya na khia`ae zah athua lei`ae paw, mihyng`ae nynh thua`ae cipaw phe na
         muih paw kha thuasah;
         3 taemya phang na sawkuh zah ngaesangnaw na hoi paw te ka min keiccuze thawte rya na
         lah zah na lungthawthang khyh paw kha thuasah ka ny.
         4 Tuhzemah nang rawsete ho lanpaw ka hoi, pawkeiccumacize na kya-e masaty sungsanaw
         kha nang nynh phe na cciataw vae.
         5 Tukeiccu paw kyate nynh ka khuliaku cipaw kha liathui lah ngaesikuh, te masaty-e
         ryalaw`ae kha lah. Tukhyh lanze na kalan arangte kae thua cih zah na ngaesikuh khyh
         ze, na maeekhua awnawpaw kha a umnaw kyate phe kae nuepah cih.
         6 Thuasalama kae nynh mah ka hua paw, Nikolaitan`ae cyisahnaw`ae kha nang nynh na hua
         cite ho lanpaw na hoi.
         7 Kriccawbu`ae kalan Muisaw nynh a ho paw kha nakaring a hoi paw ccungccaw tuh thae
         sah. A taetupaw kha Pachia kya-e Paradis angaelung kya um paw hiinnaw thingku thae
         ae lan kaw ka pya cih.” ’
         8 “Smyrna khua kya um paw kriccawbu kya-e vaaw ccungccapaw kalan hynhte zei, ‘Chih
         zah bua a hiinpaw, Masaty te Nyathyakou athua paw nynh hynhe` ae hynh a ho.
         9 “Na ryalaw`ae, na vawsawnaw, te na ryachinaw kha ka ny. Thuasalama nang tuh a hoirungpaw
         nynh na thua. Te Jew`ae nynh kae thua cite ho`ae zah athua lei`ae paw, thuasalama
         Setan kya-e sinakok athua`ae paw nynh alue lante byaho`ae paw kha mah ka ny.
         10 Na teing vae cih paw uccaw`ae ccangkheit sanmah rih nan. Dotua, nanning tuh syntawnaw
         teing khylan, diabolos nynh nanning kyaze abang kha thunginn lungkhu lang a sang cih`ae,
         te nin haw lungkhu vawsawnaw na tung cih oh. Chinaw kyacia nang tuh zyn lan um paw
         la thua, te hiinnaw suilukhung kha nang kae pya cih.
         11 Kriccawbu`ae kalan Muisaw nynh a ho paw kha nakaring a hoi paw ccungccaw tuh thae
         sah. A taetupaw tuh vaeningnaw chinaw kha teing vae lan khyh.” ’
         12 “Te Perkamos khua kya um paw kriccawbu kya-e vaaw ccungccapaw kalan hynhte zei, ‘Voining
         te ahepaw thaloi a hoi paw nynh hynh-e`ae hynh a ho.
         13 “Na ryalaw`ae te na umnaw kha ka ny, tuh-e kya nynh Setan suitungkhung tuh a um.
         Te kamaw min kha tynkaring lang na kynku cipaw, te Setan a umnaw, nanning laku kya
         chia athuapaw, zyn lan um paw kamaw martyr, Antipas nin ccyh lyakhe nang nynh kamaw
         zynnaw kha na ei khyh cipaw ka ny.
         14 Thuasalama nang rawsete ho lanpaw ccapyh ka hoi. Pawkeiccumacize Israel ccungccaw`ae
         malang thykupawkunaw nungkhaw khylan, zohtuh`ae kalan silawnawpaw uccaw`ae ae khylan,
         te ohhuakunaw raesah khylan Balak a ccangpah paw Balaam ccangpyanaw a ccyngkuh`ae
         paw kha khe kya na hoi`ae,
         15 tukeiccu kae nynh ka hua paw uccaw, Nikolaitan`ae ccangpyanaw a kyngkuh`ae paw kha
         mah na hoi`ae.
         16 Ngaesikuh, tukhyh lanze na kalan arangte kae thua cih zah ka khalang kya-e thaloi
         khate minmin kha rhaw ka tuk cih`ae.
         17 Kriccawbu`ae kalan Muisaw nynh a ho paw hynh nakaring a hoi paw ccungccaw tuh thae
         sah. A taetupaw kha thurupaw manna ae lan kaw ka pya cih, te amaw kha arawpaw lung
         ka pya cih. Te kha-e lung kya athawpaw min azeikuh, kha-e min kha kha-e lung a mue
         paw laelan hung nynh san nyh khyh.” ’
         18 “Te Thiatira khua kya um paw kriccawbu kya-e vaaw ccungccapaw kalan hynhte zei, ‘Maeesoi
         alopaw mit a hoitupaw, accipaw sohin alopaw ccu a hoitupaw, Pachia Ccapaw nynh hynh-e`ae
         hynh a ho.
         19 “Na ryalaw`ae, na sungsanaw, na ryalawpyapaw, na zynnaw, te na ngaesangnaw, te na
         cyisahnaw`ae kha ka ny. Te nyathyakou e na cyisahnaw`ae tuh masaty e lae alung cipaw
         ka ny.
         20 Tuhzemah nang rawsete ho lanpaw ccapyh ka hoi. Pawccemacize ka rya yn lawpatu`ae
         kha ohhuakunaw raesah khylan, zohtuh`ae kalan silawnawpaw kha ae sah khylan, ccangpya
         lan te soih lan, amaw te amaw kha profehnung a cikuh nung, kha-e nopinung Jezebel
         kha nang nynh kaw na ua.
         21 Te a ohhuakunaw konglang te ngaesiku khylan ccyh hohse ka pya zemah aning tuh ngaesikuh
         khyh.
         22 Dotua, amaw kha ccinaw ikhung kalan dae ka vua cih, te amaw ryte a tuaseikuh`ae paw
         kha mih cyisahnaw`ae a ngaesiku khyh`ae lanze, alepipaw vawsawrunaw lungkhu lang ka
         vua cih`ae.
         23 Te a ccaaw`ae kha chinaw te ka theih cih`ae; te kae tuh tuanaw-thinlung te thinlung`ae
         a zaahtu nynh ka thua cipaw kha kriccawbu`ae balyn nynh oun nyh cih`ae; te nanning
         milu raveih kha nae ryalaw`ae thyhte kae pya cih oh.
         24 Thuasalama nanning kalan te Thiatira khua kya um paw tuhlaepaw`ae kalan kae hopya
         oh, minmin nynh a ho`ae hawte, Setan kya-e akhupaw uccaw kha a nyh lei`ae paw, hynh-e
         doctrine a hoi lei`ae paw ccungccaw patae, nae tungvaw ccangpaw phupaw ka khang vae
         lan khyh.
         25 Thuasalama na hoi oh paw kha kae kae thua cia varyn kyngkuh oh.
         26 Te a taetupaw te ka ryalaw`ae kha athangnaw cia a ccykekuh paw tuh minphuin`ae tungvaw
         kawhoinaw kha ka pya cih,
         27 ‘Aning nynh minmin kha sivaw tungbang khate a uk cih`ae; angvohtupaw kya-e ang`ae
         hawkhate minmin tuh palae tui lang a koi cih`ae.’ Kae nynh ka Paaw kyate ka mue hawte,
         kawhoinaw kha ka pya cih.
         28 Te amaw kha nizy-awsi ka pya cih.
         29 Kriccawbu`ae kalan Muisaw nynh a ho paw kha nakaring a hoi paw ccungccaw tuh thae
         sah.” ’

1 “Sardis khua kya um paw kriccawbu kya-e vaaw ccungccapaw kalan hynhte zei, ‘Pachia
         kya-e Muisaw`ae ccangsari te awsi ccangsari a hoitupaw nynh hynh-e`ae hynh a ho, “Na
         ryalaw`ae kha ka ny. Nang tuh na hiin cite min na hoi, zemah na chih cipaw ka ny.
         2 Ahoyte ngawdo. Te chi lan a cih vae paw, a um ung paw uccaw`ae kha thawzungpya`ae;
         pawccecize Pachia malang na ryalaw`ae tuh accing cite ka muih khyh.
         3 Tukeiccu pawcihtemou na mue zah na thae cipaw kha liathui lah varyn kyngkuh, te ngaesikuh.
         Tukeiccu ngaw na do khyh lanze, miruh hawte na kalan kae thua cih zah hotuh ccyh nynh
         na kya kae thua cih cipaw na nyh lan khyh.
         4 Sardis khua ccaccei kyakhe mih uccaw`ae a nungsisakuh lei`ae paw ccungccaw min ccapyh
         na hoi`ae. Minmin tuh angaekuhpaw athua`ae keiccuze, arawpaw uccaw lawkute kamaw ryte
         a cceihbua cih`ae.
         5 A taetupaw tuh arawpaw uccaw kha lawsaku athua cih. Te hiinnaw ccauh kyate amaw min
         kha ka the vae lan khyh. Thuasalama ka Paaw malang te a vaaw ccungccaw`ae malang amaw
         min kha ccaekia ka khan cih.
         6 Kriccawbu`ae kalan Muisaw nynh a ho paw kha nakaring a hoi paw ccungccaw tuh thae
         sah.” ’
         7 “Filadefia khua kya um paw kriccawbu kya-e vaaw ccungccapaw kalan hynhte zei, ‘Athyaapaw,
         ahmepaw, “David kya-e toh a hoitupaw, hung ccungccaw nynh san a khaw kho lei lan a
         hungtupaw, te hung ccungccaw nynh san hung kho lei lan a khawtupaw nynh hynh-e`ae
         hynh a ho.”
         8 “Na ryalaw`ae kha ka ny. Dotua, hung ccungccaw nynh san a khaw kho leipaw, ahungkuhpaw
         thuakaw kha na malang phe ka nung vae. Pawccecize nang tuh thawzung ccapyh nynh na
         hoi, te ka bya kha na ccykekuh zah ka min kha na vua khyh.
         9 Dotua, Jew`ae nynh kae thua ci`ae zah athua lei`ae paw, thuasalama a hyng`ae paw
         kha Setan kyae sinakok lang ka rae cih`ae. Dotua, na ccu malang beik sah khylan, te
         nang kha kae sungsah cipaw nysah khylan minmin kha na kalan kae thuasah cih`ae.
         10 Ka kawpyapaw kha po tynsah lan nang nynh na ccykeku keiccuze, laephi vawlan a um`ae
         paw kha syntaw khylan, laephipi balyn kya yn thua vae cih paw tuhounaw suimilan ccyh
         kyate nang kha kae nynh mah kae khynsah cih.
         11 Dotua, arangte kae thua vae cih. Hung ccungccaw nynh san na suilukhung kha a lawku
         khyh nawlan, na hoi vae paw kha varyn kyngkuh.
         12 A taetupaw kha ka Pachia kya-e tempal kya rungpi lang ka rae cih. Te aning tuh atolang
         kharyh pou vae lan khyh. Te ka Pachia min te ka Pachia kya-e khuapi min kha amaw tungvaw
         khe ka zei cih; tuh-e khuapi tuh ka Pachia kyate vaawran langte yn rungbung paw, Jerusalem
         Thawpaw nynh thua; te athawpaw ka min kha mah amaw tungvaw khe ka zei cih.
         13 Kriccawbu`ae kalan Muisaw nynh a hopaw kha nakaring a hoi paw ccungccaw tuh thae
         sah.” ’
         14 “Laodisia khua kya um paw kriccawbu kya-e vaaw ccungccapaw kalan hynhte zei, ‘Pachia
         kya-e raenaw Athonaw athuapaw, Zyn lan um paw te Ahmepaw Ccaekia, Amen nynh hynh-e`ae
         hynh a ho,
         15 “Na ryalaw`ae kha ka ny. Nang tuh kyaa mah na kyaa khyh, so mah na so khyh cipaw
         ka ny. Nang tuh na kyaa ze kyaa, tukhyhze na so ze so ci ka ry.
         16 Ou tuhte nang tuh kyaa mah kyaa lei, so mah so lei, lalungpaw na thua keiccuze ka
         khalang kyate nang kha kae thoi vae cih.
         17 Nang nynh, ‘Kae tuh ka hoirung zah uccaw`ae ryte ka kaethung, te pawsang mah ka ho
         ka bou vae khyh,’ na ci keiccuze nang tuh myarya a riathaepaw, thawcci lan um paw,
         a ryachipaw, a mitmohpaw, te ccakaete a um paw na thua paw kha na nyku khyh keiccu;
         18 nang kha hynhte tuanaw kae pya: nang tuh na hoirung ccaw, maee kya phe thyaasah vae
         paw sui kha kamaw kya-e rekuh, na ccakaete na um paw maethyanaw kha a langku khyh
         nawlan uccaw na lawku ccaw, arawpaw uccaw kha kamaw kya-e rekuh; te ngaw na muih nawlan
         na mit kha mitccisi na thuhku ccaw, kamaw kya-e rekuh.
         19 Ka sungsahpaw miakaw kha ka pe`ae zah ka thuihei`ae. Tukeiccu na lungthosah lah ngaesikuh.
         20 Dotua, kae tuh thuakawzung khe ka thadyn zah ka khua. Ccungccaw lukhakheit nynh ka
         roi thae zah thuakaw yn hungpya ze, kha-e paw kalan ka tee cih zah amaw ryte ka ae
         cih, te aning mah kamaw ryte a ae cih.
         21 Kae tuh ka tae zah ka Paaw suitungkhung vawlan ka Paaw ryte kae dahung hawte, a taetupaw
         kha ka suitungkhung vawlan kamaw ryte dahung lan kaw ka pya cih.
         22 Kriccawbu`ae kalan Muisaw nynh a ho paw kha nakaring a hoi paw ccungccaw tuh thaesah,”
         ’ ” yn cipya.

1 Hynh-e koute ka do zah vaawran kya thuakaw ahungkuhpaw kha ka muih. Te masaty roi
         ka thae paw tuh kamaw ryte bya ho paw mungkae roi hawkhate nynh thua; tuh-e roi nynh,
         “Hynhlang yn kaethung, lah hynh-e koute yn cyikuh hahe cih paw uccaw`ae kha nang kae
         muihsah cih,” yn cipya.
         2 Te vaekheihmawte kae tuh Muisaw kyakhe ka um. Te dotua, vaawran kya suitungkhung
         ccangkheit nung athua. Te suitungkhung vawlan a dahung paw a um.
         3 Te tuinkya a dahung paw tuh do lanze jasper lung te sardias lung hawte nynh alangku.
         Te suitungkhung po voilu lang muihnaw kya emerald lung hawte athua paw sawdoihpaw
         a um.
         4 Tuh-e suitungkhung po voilu lang ccangpaw suitungkhung`ae ccangkuin laepali a um.
         Tuh-e suitungkhung`ae vawlan piccang`ae lukuin laepali tuh arawpaw uccaw`ae kha lawkute
         a dahung`ae paw kha ka muih. Minmin tuh mih lu kya suilukhung`ae a khungkuh`ae.
         5 Suitungkhung kyate khozawlaepaw, riakawpaw te roiccaepaw`ae a pou; te suitungkhung
         malang Pachia kya-e Muisaw`ae ccangsari athua paw, maeekhua ccangsari a awkuh paw
         a um.
         6 Te suitungkhung malang khe lung-awmito te alokuhpaw muinsado rili a um. Te suitungkhung
         angaelung kya te suitungkhung a pepan kyakhe, a malang te a nuhlang mit`ae te phe
         beihpaw ahiinpaw rangsaw`ae sapali a um.
         7 Te masaty a hiinpaw rangsaw tuh chindeih te nynh aloku. Ccanningnaw ahiinpaw rangsaw
         tuh vaetuataw te nynh aloku. Ccanthungnaw ahiinpaw rangsaw tuh ccungccaw hawte mitmae
         a hoi. Ccanpalinaw ahiinpaw rangsaw tuh azoupaw mosipi te nynh aloku.
         8 Te tuh-e ahiinpaw rangsaw`ae sapali tuh sake ketaruh cci a hoi`ae. Atolang te alungkhu
         lang tuh mit te phe beih`ae. Te minmin nynh, “Langmaw a la um vae paw, te atu a um
         paw, te yn thua lanpaw, Athung Huaccepaw Bawipaw Pachia tuh athyaa, athyaa, athyaa!”
         cite khuazi khuadae hae-ung leite a ho`ae.
         9 Te suitungkhung vawlan a dahung paw, zungzae te zungzae cia a hiinpaw kalan khe kha-e
         ahiinpaw rangsaw`ae nynh phu-enaw te sawtuanaw kha pya`ae zah lungtuabya he a ho`ae
         tuh,
         10 suitungkhung vawlan a dahung paw malang khe piccang`ae lukuin laepali tuh bakhung`ae
         zah zungzae te zungzae cia a hiinpaw kha a beik`ae, te suitungkhung malang khe mih
         suilukhung`ae kha nungsya`ae zah,
         11 “Pou Bawipaw, phuenaw te sawtuanaw te thungnaw kha mue lan nang tuh na ngaekuh; pawccecize
         pawpaw balyn tuh nang nynh phe na rae vae, te na rynaw liate kha-e`ae tuh rae thua`ae
         zah a um`ae,” a ci`ae.

1 Te alungkhu lang te anuhlang ccawzeikuh zah tazeih ccangsari te khia athuapaw ccaleih
         ccangkheit kha suitungkhung vawlan a dahung paw a ranglang kuih kyakhe ka muih.
         2 Te a thawsaepaw vaaw ccungccapaw nynh, “Kha-e ccaleih kia lan te tazeih`ae kha phou
         lan hungmou a ngaekuh?” cite thawte khua-o paw kha ka muih.
         3 Te vaawran kya, laephi kya, laephi kaw kya kha-e ccaleih a kia kho lanpaw te kha-e
         a do kho lanpaw hung ccungccaw sanmah um khyh.
         4 Te kha-e ccaleih kia lan, te ria lan, te kha-e do lan angaekuhpaw hung sanmah muih
         lan a um khyh keiccuze kae tuh thawte ka rah.
         5 Te piccang`ae kyaze lukheitpaw nynh, “Rah nan, dotua Judah phin kya-e Chindeih, David
         Tharuipi nynh ccaleih kha kia lan te kha-e kya-e tazeih ccangsari phou lan phe a tae
         vae,” cite kamaw kha yn hopya.
         6 Te kae nynh ka do zah suitungkhung te ahiinpaw rangsaw`ae sapali angaelung kya te
         piccang`ae angaelung kyakhe phe a chia vae`ae paw hawte athua paw, Tuutaw a thadyn
         paw kha ka muih. Tuh-e Tuutaw tuh laephi balyn kalan saw paw Pachia kya-e Muisaw ccangsari
         athua paw, ki kisari te mit ccangsari a hoi.
         7 Te aning nynh yn thua zah suitungkhung vawlan a dahung paw a ranglang kuih kyate
         ccaleih kha a law.
         8 Te aning nynh ccaleih kha he a laah tuh ahiinpaw rangsaw`ae sapali te piccang`ae
         kuin laepali nynh Tuutaw malang khe a bakhung`ae, minmin lu raveih tuh tintang te
         mithyaa`ae sawsangnaw athua paw mynkhuhpaw te phe beihpaw sui pakekhupaw`ae kha a
         hoi`ae.
         9 Te minmin nynh, “Ccaleih kha law lan te kha-e kya-e tazeih`ae kha kia lan nang tuh
         na ngaekuh, pawccecize nang tuh chia na la thua zah phin miakaw, bya miakaw, ccungccaw
         miakaw, te minphuin miakaw kyate kaening hynh na chiise liate Pachia hanlan nae sawkhaw.
         10 “Te kae Pachia hanlan kaening kha siapharan`ae lang te ranpibawi`ae lang phe nae
         rae vae zah kaening tuh laephi vawlan kae uk vae cih,” cite athawpaw law kha a sah`ae.
         11 Te ka do zah suitungkhung te ahiinpaw rangsaw`ae te piccang`ae pepan khe vaaw ccungccaw`ae
         patae roi kha ka thae. Tuh-e vaaw ccungccaw`ae milu tuh thung haw leih thung haw,
         te athung asang`ae kya-e athung asang`ae zeih acih`ae.
         12 Minmin nynh, “Chia athua vae paw Tuutaw tuh thungnaw, hoirungnaw, hawnaw, thawzung,
         sawtuanaw, phu-enaw te hythuanaw kha ccou lan a ngaekuh!” cite roi accae lante a ho`ae.
         13 Te vaawran kya, laephi vawlan, laephi kaw um paw rae paw miakaw te rili kya um`ae
         paw te kha-e`ae kya um`ae paw balyn nynh, “Hythuanaw, te sawtuanaw te phuenaw te thungnaw
         tuh suitungkhung vawlan a dahung paw kya te Tuutaw kya zungzae te zungzae cia um sah!”
         a ci`ae paw kha ka thae.
         14 Te ahiinpaw rangsaw`ae sapali nynh, “Amen!” a ci`ae. Te piccang`ae lukuin laepali
         nynh bakhung`ae zah zungzae te zungzae cia a hiinpaw kha a beik`ae.

1 Tazeih`ae kyaze ccangkheit kha Tuutaw nynh he a kia tuh kae nynh ka muih, te riakawpaw
         roi hawte ahiinpaw rangsaw`ae sapali kyaze sakheit nynh, “Rang lah yn do,” a cipaw
         roi kha ka thae.
         2 Te ka do zah marang arawpaw sakheit ka muih. Kha-e marang vawlan a ccikuh paw nynh
         li kha a ccyngku. Te amaw kha suilukhung a pya`ae. Te aning tuh rhaw tae laliate,
         te rhaw tae lan po a cceih.
         3 Te aning nynh vaeningnaw tazeih kha he a kia tuh, vaeningnaw ahiinpaw rangsaw nynh,
         “Rang lah yn do,” a cipaw kha ka thae.
         4 Te ccangpaw marang sekakingpaw po a pou. Te laephi kyate daenaw kha a law ccaw cite,
         ccungccaw`ae nynh lukheit te lukheit a chiaku ccaw`ae cite, kha-e vawlan a ccikuh
         paw kha kawpya athua; te alepipaw thaloi kha mah pya athua.
         5 Te ccangthungnaw tazeih kha he a kia tuh ccangthungnaw ahiinpaw rangsaw nynh, “Rang
         lah yn do,” a cipaw kha ka thae. Ka do zah marang amanpaw sakheit ka muih. Te kha-e
         vawlan a ccikuh paw nynh a kuih kyakhe zawccu kha a ccyngku.
         6 Te ahiinpaw rangsaw`ae sapali angaelung kyate, “Denari kiakheit mee lang chanvui
         khoinik kawkheit te denari kiakheit mee lang barli khoinik kawthung a muekuh, te chitui
         te misutui kha rosah nan,” a cipaw roi kha ka thae.
         7 Te ccangpalinaw tazeih kha he a kia tuh ccangpalinaw ahiinpaw rangsaw nynh, “Rang
         lah yn do,” a cipaw roi kha ka thae.
         8 Te ka do zah marang apuapaw sakheit ka muih. Kha-e a ccikuh paw a min tuh Chinaw
         cikuh zah Hades nynh amaw kha a zui. Te laephi pumpali pumkheit vawlan thaloi te chia
         khylan, vuelawnaw te chia khylan, chinaw te chia khylan, te laephi kya-e sarepaw`ae
         te chia khylan minmin kha kawhoinaw a pya`ae.
         9 Ccangpangawnaw tazeih kha he a kia tuh Pachia bya keiccuze, te mimaw ccaekia keiccuze
         a chia`ae paw mih hiinnawmuisaw` ae kha silawhang kaw khe ka muih.
         10 Te minmin nynh, “Thyaa zah ahmepaw, pou Bawipaw, laephi vawlan a um`ae paw tungvaw
         kaening chii mee lang hohse cia mou byapiapya leite, ccaeliarupya leite na um cih?”
         cite thawte a sia`ae.
         11 Minmin lu raveih tuh arawpaw angkiccua kha pya athua`ae. Mimaw hawte chia athuabua
         vae cih`ae paw, mimaw ryte ryalahkheih`ae paw te mih uno`ae milu tuh accing makhia,
         minmin tuh ccyh sosoh a haeung cih`ae cite minmin kha a hopya`ae.
         12 Ccangtaruhnaw tazeih kha he a kia tuh ka do zah alepipaw innruisuekuh paw a um. Te
         khuanin tuh saming te kua paw buri uccaw hawte phe amang, te sawpaw tuh chii hawte
         nynh thua.
         13 Te thaeku ku tuh arupaw khisang nynh he a mung vae ze, accyh zaw leipaw thaeku`ae
         kha a khuaku hawte vaawran e awsi`ae tuh laephi kalan a ccah`ae.
         14 Te ccaleih kha he kue vae ze a sungku hawte, vaawran tuh po a sungkuh. Mua miakaw
         te tuikoih miakaw tuh mimaw ungnaw kyate phe a nuekuh`ae.
         15 Te laephi siapharan`ae, minthaanpaw ccungccaw`ae, a hoirungpaw ccungccaw`ae, rhawbawi`ae,
         alesaepaw ccungccaw`ae, te see miakaw, a luepaw ccungccaw miakaw tuh laekarung`ae
         kya te mua-e lung`ae kyakhe a rekuh`ae.
         16 Te minmin nynh mua`ae te lung`ae kha, “Kaening tungvaw yn ccawthin oh lah suitungkhung
         vawlan a dahung paw mitmae kyate, te Tuutaw thinrianaw kyate kaening hynh yn khaw
         oh!
         17 Pawccecize a thinrianaw kya-e alesaepaw nin tuh yn thua vae, te hungmou a thadyn
         khopaw a um cih?” a cipya`ae.

1 Hynh-e uccaw`ae koute laephi ki kipali kya a thadyn`ae paw vaaw ccungccaw`ae lupali
         kha ka muih. Khisang nynh laephi vawlan, rili vawlan, te thingku kha a mung khyh nawlan
         laephi kya-e khisang`ae sangpali kha phang a kyng`ae.
         2 Te a hiinpaw Pachia kya-e tazeih a hoi paw, nithua langte yn kaethung paw, ccangpaw
         vaaw ccungccapaw kha ka muih. Te kha-e paw nynh laephi te rili kha vawsaw pya khylan
         kaw a mue`ae paw vaaw ccungccaw`ae lupali kalan khe thawte sia zah,
         3 “Ah Pachia see`ae kha mih terui kya tazeih phe ah khia mawlaezung oh, laephi thuasah,
         rili thuasah, thingku`ae kha thuasah vawsaw pya nan oh,” a cipya`ae.
         4 Tazeihkhia athua`ae paw mih milu kha ka thae. Israel ccungccaw`ae kyaze phin balyn
         kyate thung zakheit sungpali thungpali kha tazeihkhia athua`ae.
         5 Judah phin kyate thung haw laening kha tazeihkhia`ae. Reuben phin kyate thung haw
         laening kha tazeihkhia`ae. Gad phin kyate thung haw laening kha tazeihkhia`ae.
         6 Asher phin kyate thung haw laening kha tazeihkhia`ae. Naftali phin kyate thung haw
         laening kha tazeihkhia`ae. Manasseh phin kyate thung haw laening kha tazeihkhia`ae.
         7 Simeon phin kyate thung haw laening kha tazeihkhia`ae. Levi phin kyate thung haw
         laening kha tazeihkhia`ae. Issachar phin kyate thung haw laening kha tazeihkhia`ae.
         8 Zebulun phin kyate thung haw laening kha tazeihkhia`ae. Josef phin kyate thung haw
         laening kha tazeihkhia`ae. Benjamin phin kyate thung haw laening kha tazeihkhia`ae.
         9 Hynh-e koute ka do zah minphuin`ae balyn kya-e phin`ae, ccungccaw`ae te bya`ae hung
         ccungccaw nynh sanmah a ria kho leipaw ccungccaw zapi pi tuh suitungkhung malang te
         Tuutaw malang khe a thadyn`ae. Minmin tuh arawpaw angkiccua kha lawkuh`ae zah mih
         kuih kya saruitah ange`ae kha ccyngbiate,
         10 “Suitungkhung vawlan a dahung paw ah Pachia kya te Tuutaw kya nynh khumnaw tuh a
         um!” cite roi accae lante thawte a sia`ae.
         11 Te suitungkhung pepan, te piccang`ae te ahiinpaw rangsaw`ae sapali pepan khe vaaw
         ccungccaw`ae balyn tuh thadyn`ae zah suitungkhung malang khe bakhung`ae zah Pachia
         kha a beik`ae.
         12 Te, “Amen! Hythuanaw te phu-enaw, hawnaw te lungtuabya honaw, sawtuanaw te thungnaw,
         te thawsaenaw tuh ah Pachia kya zungzae te zungzae cia um sah. Amen,” a ci`ae.
         13 Te piccang`ae kyaze lukheitpaw nynh tho zah, “Arawpaw angkiccuapaw a lawkuh`ae paw
         hynh-e`ae hynh hung`ae mou? Te teitemou minmin tuh oun thua`ae?” cite kamaw kha yn
         khia.
         14 Te kae nynh, “Bawihaepaw, nang nynh na nyh,” ka cipya. Te aning nynh kamaw kha, “Hynhe`
         ae tuh alepipaw vawsawrunaw kyate oun pou`ae paw, te mih angkiccuapaw kha Tuutaw chii
         kya sukuh`ae zah kha-e kha a rawsah`ae paw nynh thua`ae.
         15 Tukeiccu minmin tuh Pachia kya-e suitungkhung malang khe um`ae zah amaw kha a tempal
         kya khuazi khuadae ryalawpya`ae; te suitungkhung vawlan a dahung paw tuh minmin laku
         khe a um cih.
         16 “Minmin tuh mih vuelaw boi vae lan khyh, mih tui mah haw boi vae lan khyh; khuanin
         nynh minmin kha u vae lan khyh`ae, maeeso nynh mah u vae lan khyh`ae.
         17 “Pawccecize suitungkhung angaelung kya a um paw Tuutaw nynh minmin kha a dang cih`ae
         zah, te ahiinpaw tuivanaw kalan minmin kha a cciakhae vae cih`ae, te Pachia nynh mih
         mit kya-e mitphi balyn kha marya a fupah cih`ae,” yn cipya.

1 Te ccangsarinaw tazeih kha he a kia tuh vaawran kya suimilan a khoi loukaw daetedae.
         2 Te Pachia malang a thadyn`ae paw vaaw ccungccaw`ae lusari kha ka muih, te minmin
         kha mungkae ccangsari a pya`ae.
         3 Te ccangpaw vaaw ccungccapaw nynh yn thua zah sui pakephepaw kha ccyngkuh zah silawhang
         pe khe a thadyn. Te suitungkhung malang a um paw sui silawhang vawlan khe mithyaa`ae
         balyn kya-e sawsangnaw ryte thuakhae khylan maee te u paw mynkhuhpaw patae kha kha-e
         paw a pya`ae.
         4 Te maee te u paw mynkhuhpaw a maeekhuh tuh mithyaa`ae kya-e sawsangnaw ryte vaaw
         ccungccapaw kuih kyate Pachia malang a kaethung.
         5 Te vaaw ccungccapaw nynh pakephepaw kha laah zah kha-e kha silawhang kya-e maee khate
         phe a biasah, te laephi vawlan dae a vua; oute roi`ae, kholungthyhpaw, khozawlaekuhpaw,
         te innruisuekuhpaw a um.
         6 Te mungkae ccangsari a hoi`ae paw vaaw ccungccaw`ae lusari tuh mungkae tu lan paccynkute
         a um vae`ae.
         7 Masaty vaaw ccungccapaw nynh mungkae a tu, te hya te chii ryte apykuhpaw maee palu
         a um`ae, te kha-e`ae kha laephi vawlan a sawbung`ae; te thingku`ae pumthung pumkheit
         tuh phya a u, te lonua a hingpaw balyn kha marya a u.
         8 Te vaeningnaw vaaw ccungccapaw nynh mungkae tu zah maee nynh a u paw mua alepipaw
         tuh rili lungkhu lang ccaring vua paw hawte nynh thua; te rili pumthung pumkheit tuh
         chii lang phe atang.
         9 Te rili kya um paw rae paw a hysue`ae paw pumthung pumkheit tuh phe a chih`ae; te
         sanphalung`ae pumthung pumkheit tuh phya aroh.
         10 Te vaethungnaw vaaw ccungccapaw nynh mungkae tu zah maeekhua hawte aruapaw alepipaw
         awsi tuh vaawran kyate a ccah, te kha-e tuh vawpi`ae pumthung pumkheit vawlan te tuivanaw`ae
         vawlan khe accah.
         11 Kha-e awsi min tuh ‘Eccangkary’ acikuh. Te tui`ae pumthung pumkheit tuh eccangkary
         lang phe atang; te tui tuh akhahpaw lang rae athua keiccu, tui keiccuze ccungccaw
         patae a chih`ae.
         12 Te vaepalinaw vaaw ccungccapaw nynh mungkae tu zah khuanin pumthung pumkheit, sawpaw
         pumthung pumkheit, te awsi`ae pumthung pumkheit tuh ziabua athua`ae, te kha-e`ae pumthung
         pumkheit tuh pung amoh; te khuadae pumthung pumkheit tuh aw khyh; khuazi mah tuhhawte
         nynh thua.
         13 Te ka do zah vaawran angaelung kya po azoupaw vaaw ccungccapaw lukheit nynh, “Vaaw
         ccungccaw`ae luthung nynh oun tu vae cih`ae paw ccangpaw mungkae roi`ae keiccuze,
         laephi a too`ae paw hanlan paw ngaethya lan um babang, paw ngaethya lan um babang,
         paw ngaethya lan um babang!” cite thawte a sia paw roi kha ka thae.

1 Vaepangawnaw vaaw ccungccapaw nynh mungkae tu zah awsi ccangkheit tuh vaawran kyate
         laephi kalan accaw paw kha ka muih. Alaethy um leipaw hunghua toh kha kha-e paw kha
         a pya`ae.
         2 Te aning nynh alaethy um leipaw hunghua kha he a hung tuh alepipaw maeephupi kya-e
         maeekhuh hawte hunghua lungkhu te maeekhuh a pouthung; te hunghua kya-e maeekhuh keiccuze
         khuanin te vawlae tuh pung amoh.
         3 Te maeekhuh kyate laephi vawlan tungkhipaw`ae yn pou, te laephi kya-e zekang`ae nynh
         thungnaw a hoi`ae hawte minmin kha thungnaw pya athua`ae.
         4 Te laephi kya-e lonua, ahinpaw uccaw ccangkhakheit sanmah, thingku ccangkhakheit
         sanmah vawsaw pya khyh nawlan`ae, thuasalama mih terui kya Pachia kya-e tazeih a hoi
         leipaw ccungccaw`ae kyalya kha vawsaw pya nawlan`ae minmin kha kawpya athua`ae.
         5 Tazeih khia athua lei`ae paw kha minmin nynh chianaw kaw hoi khyh`ae, thuasalama
         sawpaw sapangaw cia minmin kha thawte a tua-a sah ccaw`ae cite kawpya athua`ae. Minmin
         tuasahnaw tuh zekang nynh ccungccaw a teih vae ze a tua a sahnaw, zekang`ae kya-e
         tuasahnaw te nynh aloku.
         6 Tuh-e nin`ae ccyh kya ccungccaw`ae nynh chinaw kha a ccungkuh cih`ae zah muihkuh
         lan khyh`ae; te chi lan a ry`ae zemah chinaw nynh minmin kha a ccuetaw cih`ae.
         7 Te tuh-e tungkhipaw`ae pungsan tuh rhawtuk lan paccyn`ae paw marang`ae te nynh aloku.
         Mih lu kya sui te rae paw suilukhung a khungkuh`ae paw hawte nynh thua. Mih mitmae
         tuh ccungccaw`ae mitmae te nynh aloku.
         8 Te mih sang tuh nopi`ae sang hawte nynh thua, te mih haw tuh chindeih`ae haw hawte
         nynh thua.
         9 Mih kya-e bykhawkunawpaw tuh sivaw bykhawkunawpaw hawte nynh thua. Te mih sake`ae
         a zaw`ae paw roi tuh rhawtuk lan a ccue`ae paw maranglee`ae patae roi te nynh aloku.
         10 Zekang`ae hawte leihmae a hoi`ae. Mih leihmae kya khoizang`ae a um. Te sawpaw sapangaw
         cia ccungccaw`ae kha vawsaw pya lan thungnaw a hoi`ae.
         11 Te minmin nynh siapharan lukheit a hoi`ae, tuh-e paw tuh alaethy um leipaw hunghua
         kya-e vaaw ccungccapaw nynh thua. Hebru bya te a min tuh Abaddon cikuh zah Greek bya
         te a min tuh Apollyon acikuh.
         12 Ngaethya lan um paw ccangkheit tuh phe alia vae. Dotua, hynh-e koute ngaethya lan
         um paw ccangning yn thua ung cih.
         13 Te vaetaruhnaw vaaw ccungccapaw nynh mungkae tu zah Pachia malang um paw sui silawhang
         kya-e ki kipali kyate roi roikheit ka thae.
         14 Tuh-e roi nynh mungkae a hoitupaw vaetaruhnaw e, vaaw ccungccapaw kha, “Alepipaw
         Eufrates vawpi kya a khii`ae paw vaaw ccungccaw`ae lupali kha supah`ae,” a cipya.
         15 Te ccungccaw`ae pumthung pumkheit kha chia khylan, tuh-e suimilan, tuh-e nin, tuh-e
         sawpaw, tuh-e kum hanlan a paccyn`ae paw vaaw ccungccaw`ae lupali kha a supya`ae.
         16 Te marang ccikuh`ae paw rhawkaw phu milu tuh million zaning acih; te minmin milu
         ria paw kha ka thae.
         17 Ou tuhte vizin kya marang`ae kha ka muih; tuh-e marang`ae tungvaw a ccikuh`ae paw
         tuh maee hawte asepaw, ke hawte amepaw, jacinth lung hawte ahinpaw bykhawnawpaw`ae
         kha a hoi`ae; te marang`ae lu tuh chindeih`ae lu te nynh aloku, te mih khalang lungkhu
         te maee te maeekhuh te kemaee a pou.
         18 Mih khalang lungkhu te a pou paw maee, maeekhuh te kemaee, hynh-e phin thung keiccuze
         ccungccaw`ae pumthung pumkheit tuh phe a chih`ae.
         19 Pawccecize mih thungnaw tuh mih khalang kya te mih leihmae kya nynh a um; pawccecize
         mih leihmae tuh fupaw`ae hawte lu a hoi`ae; kha-e leihmae khate minmin nynh vawsaw
         a pya`ae.
         20 Te hynh-e vawsawnawpi`ae khate chia athua lei`ae paw, alaepaw ccungccaw`ae tuh raerangsaro`ae
         a beik khyh nawlan`ae, te ngawmuih kho leipaw, nawthae kho leipaw te a cceih kho leipaw
         sui zohtuh`ae, ngun zohtuh`ae, sohin zohtuh`ae, lung zohtuh`ae, thingphe zohtuh`ae
         kha minmin nynh a beik khyh nawlan`ae, mih kuih ryalaw`ae kha ngaesikuh khyh`ae.
         21 Te ccungccaw a chia`ae paw, ccungccaw a naw`ae paw, a ohhuakunaw`ae paw te a ru`ae
         paw kha minmin nynh ngaesikuh khyh`ae.

1 Te a thawsaepaw ccangpaw vaaw ccungccapaw tuh maeking kha zingkute vaawran kyate
         yn cciabung paw kha ka muih; te a lu vawlan sawdoihpaw um zah a mitmae tuh khuanin
         hawte thua zah a ccu tuh maee tungpi`ae hawte nynh thua.
         2 A kiakuh paw ccaleih taraw kha a kuih kya a ccyng, te a ranglang ccu kha rili vawlan
         sy zah a voilang ccu kha laephi vawlan a sy.
         3 Te chindeih nynh a sia hawte roiccae lante thawte a sia; he a sia koute kholungthyhpaw
         roi vaesari accae.
         4 Te kholungthyhpaw roi vaesari accae koute, kae tuh ccawzei lan ka noukuh vae; te
         vaawran kyate roi nynh, “Kholungthyhpaw roi vaesari accae paw uccaw kha tazeihkhia
         lah kha-e`ae kha zei nan,” cite kamaw yn hopya paw kha ka thae.
         5 Te rili vawlan te laephi vawlan a thadyn paw ka muih paw vaaw ccungccapaw nynh vaawran
         lang a kuih kha hangthung zah
         6 vaawran te vaawran kya um paw uccaw`ae, laephi te laephi kya um paw uccaw`ae, rili
         te rili kya um paw uccaw`ae a raetupaw, zungzae te zungzae cia a hiinpaw liate ccaesakuh
         zah ccyh ro vae lan khyh,
         7 thuasalama Pachia nynh a see`ae, profeh`ae kalan phe a hopya vae`ae hawte, vaesarinaw
         e vaaw ccungccapaw roi yn ccae cih nin ccyh kya, mungkae he yn tu tetuh Pachia byakhupaw
         tuh accing vae cih, a ci.
         8 Te vaawran kyate ka thae paw roi nynh kamaw kha bua yn hopah zah, “Rili vawlan te
         laephi vawlan a thadyn paw vaaw ccungccapaw kuih kya a kiakuh paw ccaleih taraw khu
         cceih lah yn lah,” yn cipya.
         9 Te vaaw ccungccapaw kalan khe ka cceih zah amaw kha, “Ccaleih taraw kha yn pya,”
         ka cipya. Te aning nynh, “Lawkuh lah ae, na vue kya akhah cih, thuasalama na khalang
         kya tuh khoitui hawte a e cih,” yn cipya.
         10 Te vaaw ccungccapaw kuih kyate ccaleih taraw kha ka lawkuh zah phe ka ae; ka khalang
         kya tuh khoitui hawte e zah, ccahe ka ae kou tuh ka vue kya akhah.
         11 Te aning nynh, “Ccungccaw`ae patae, minphuin`ae, bya`ae te siapharan`ae kalan khe
         profehbya bua na ho hahe cih,” cite kamaw kha yn hopya.

1 Te hoitang alopaw phaeku ccangkheit kha kamaw yn pya; te vaaw ccungccapaw nynh thadyn
         zah, “Thokuh lah Pachia kya-e tempal te silawhang te khe kya a beik`ae paw kha toutua.
         2 Thuasalama tempal atolang e voidu kha tuh cciataw lah tou nan; pawccecize kha-e tuh
         Zenta`ae kalan pya athua vae, te athyaapaw khualipi kha sawpaw sungpali saning cia
         minmin nynh ccu te a syde cih`ae.
         3 Te ka ccaekia luning kha thungnaw ka pya cih`ae zah, te minmin nynh buri uccaw kha
         lawkute nin thungkheit zaning sungtaruh cia profehbya a ho cih`ae,” a ci.
         4 Hynh-e`ae tuh laephi peetu Pachia malang a thadyn`ae paw maeekhua awnawpaw ccangning
         te oliv thingku kuning nynh thua`ae.
         5 Ccungccaw lukhakheit nynh minmin kha vawsaw pya a ry`ae ze mih khalang lungkhu te
         maee pou zah mih rhaw`ae kha po a laang`ae. Te ccungccaw lukhakheit nynh minmin kha
         vawsaw pya a ry`ae ze, tuh-e paw tuh ou tuhcihte chia a thua hahe cih.
         6 Tuh-e`ae tuh mih profehbyaho lya`ae nin ccyh kya khuaraw khyh nawlan vaawran thuakaw
         khaw khonaw kawhoinaw a hoi`ae; te tui`ae kha chii lang tangsah khonaw, a ry takyh
         vae`ae ze vawsawnawpi aphuinphuin te laephi kha vawsaw pya khonaw thungnaw a hoi`ae.
         7 Te minmin nynh ccaekiakhan`ae paw kha he a thangsah`ae tetuh alaethy um leipaw hunghua
         lungkhu te yn kaethung paw sarepaw nynh minmin kha rhawtuk cih`ae zah phe a tae cih`ae,
         te minmin kha phe a theih cih`ae.
         8 Te muisaw lante Sodom te Izip a ci`ae paw, alepipaw khuapi e laanpi kyakhe mih rhua`ae
         tuh a um cih; tuh-e kya nynh ah Bawipaw kha mah a khiade`ae.
         9 Te ccungccaw`ae, phin`ae, bya`ae te minphuin`ae nynh mih rhua`ae kha nin thung khoi
         lungkhu a muih cih`ae, zah shaw kya u lan phe a kang cih`ae.
         10 Te laephi vawlan a um`ae paw tuh mih lungtua cih zah mih lungpaw cih, te lukheit
         te lukheit lasung a kykuh cih`ae; pawccemacize langmaw khae profeh`ae luning nynh
         laephi vawlan a um`ae paw kha phe ccihtheih lang a tua`ae keiccu nynh thua.
         11 Te nin thung khoi acih koute Pachia kyate hiinnaw muisaw nynh minmin lungkhu langkhe
         tee zah minmin tuh mih ccu te a thadyn`ae, te minmin kha a muih`ae paw tuh myarya
         a rih`ae.
         12 Te vaawran kyate alepipaw roi nynh, “Hynhlang yn kaethung oh,” cite a hopya`ae paw
         kha minmin nynh a thae`ae. Te minmin tuh maeking te vaawran lang a kaethung`ae, te
         mih rhaw`ae nynh a muih`ae.
         13 Te tuh-e suimilan ccyh kya thawte innruisuekuh zah khuapi pumhaw pumkheit tuh pung
         ating, te innruisuekunaw kya ccungccaw`ae thungsari a chih`ae, te alaepaw ccungccaw`ae
         tuh rih`ae zah vaawran-e Pachia kha phu-enaw a pya`ae.
         14 Vaeningnaw ngaethya lan um paw tuh phe alia vae. Dotua, vaethungnaw ngaethya lan
         um paw tuh arangte yn thua vae cih.
         15 Te vaesarinaw e vaaw ccungccapaw nynh mungkae tu; te vaawran kya thawte accaepaw
         roi`ae nynh, “Hynh-e laephipi peenaw`ae tuh ah Bawipaw kya-e peenaw lang te a Kri
         kya-e peenaw lang phe tang vae, te aning nynh zungzae te zungzae cia a uk vae cih!”
         cite a ho`ae.
         16 Te Pachia malang mimaw suitungkhung vawlan a dahung`ae paw piccang`ae lukuin laepali
         nynh bakhung`ae zah Pachia kha beik`ae zah,
         17 “Atu a um paw, langmaw a la um vae paw te yn thua lanpaw, Athung huaccepaw, pou Bawipaw
         Pachia, na kalan lungtuabya kae ho; pawccecize alesaepaw na thungnaw kha namaw kalan
         phe na lawkuh vae zah na uk vae.
         18 “Minphuin`ae tuh mih thinria zah na bungpawnaw tuh yn thua vae; a chih`ae paw kha
         byapia khylan mih ccyh tuh yn thua vae. Te namaw rya ae lawpah`ae paw na profeh`ae,
         mithyaa`ae, te na min rawrih`ae paw ccungccaw adih ale`ae kha ryalaw mee na pya nawlan`ae,
         te laephi a roh`ae paw kha na ro nawlan`ae paw accyh tuh yn thua vae,” a ci`ae.
         19 Te vaawran kya Pachia kya-e tempal tuh ahungkuh, te a tempal kyakhe amaw kya-e byakin
         kua kha muih athua. Te khozawlaekuhpaw, roi`ae, kholungthyhpaw, innruisuekuhpaw te
         alepipaw hya ccah paw a um`ae.

1 Te vaawran kya alepipaw muihsanaw a langkuh: nopinung lukheit tuh khuanin khate ccaankuh
         zah a ccu kaw khe sawpaw a um, te a lu vawlan awsi haw laening a um paw suilukhung
         kha a khungku.
         2 Tuh-e nung tuh ccaawpoi, ccaawpui lan cih tuh neitangia accipawte thawte a siakhaekuh.
         3 Te vaawran kya ccangpaw muihsanaw alangkuh. Dotua oh, lu lusari te ki kihaw, te a
         lu`ae vawlan suilukhung ccangsari a hoi paw, alepipaw sekakingpaw nakafupi a um.
         4 Te a leihmae nynh vaawran e awsi`ae pumthung pumkheit kha sue zah kha-e`ae kha laephi
         kalan dae a vua; te ccaawpui lan a cih vae paw nopinung nynh a ccaaw kha ccahe yn
         pui vae ze, kha-e ccaaw kha po laang lan cite nakafupi tuh nopinung malang khe phang
         a thadyn.
         5 Te nopinung nynh sivaw hoitang te minphuin`ae balyn kha a uk vae cih paw imua pise
         kha a saah; te a ccaaw tuh Pachia kalan te a suitungkhung kalan lawthung athua.
         6 Te nin thungkheit zaning sungtaruh cia amaw kha loohdang athua ccaw cite Pachia nynh
         a paccynpya paw umnaw, rangkaw langkhe nopinung tuh phe a ccue.
         7 Te vaawran kya rhawtukkunaw a um; Mikhael te a vaaw ccungccaw`ae nynh nakafupi kha
         rhawtuk`ae, te nakafupi te a vaaw ccungccaw`ae nynh rhawtuk`ae zah,
         8 tae khyh`ae, te vaawran kya minmin hanlan umnaw kharyh muih lan um vae khyh.
         9 Te laephipi khaleih a lingpaw, Diabolos te Setan a ci`ae paw, kha-e langmaw-e fupaw,
         alepipaw nakafupi tuh ccaring vua athua. Aning tuh laephi kalan ccaring vua thua zah
         amaw ryte a vaaw ccungccaw`ae kha vua athua`ae.
         10 Oute vaawran kya roi accaepaw nynh, “Atu khumnaw, te thawzung, te ah Pachia kya-e
         peenaw te a Kri kya-e thungnaw tuh athua vae; pawccecize ah uno`ae seibetupaw, ah
         Pachia malang khuazi khuadae minmin seibetupaw tuh sawbung athua vae.
         11 Te Tuutaw a chii liate, te mih ccaekia bya liate minmin nynh amaw kha a tae`ae; te
         minmin tuh chinaw kyacia mimaw hiinnaw kha sungsakuh khyh`ae.
         12 Tukeiccu, pou vaawran`ae, te kha-e kya um`ae paw nanning lungtua oh! Laephi a too`ae
         paw te rili kya-e`ae elan paw ngaethya lan um babang! Pawccecize diabolos nynh amaw
         tuh ccyh sosoh rou nynh ka hoi vae cipaw kha a ny keiccuze, myarya thinria te, aning
         tuh nae kalan yn rungbung vae,” cite a ho paw kha ka thae.
         13 Te nakafupi nynh laephi kalan amaw tuh vua athua paw kha he a muih tuh ccaaw pise
         a saah paw nopinung kha a tua a sah vae.
         14 Te kha-e nopinung tuh fupaw mitmae kyate a lue nawlan, ccyh kheit, ccyh`ae te ccyh
         akhankuh cia amaw a dooihnaw`ae a umnaw, rangkaw langkhe a zou kho nawlan alepipaw
         mosipi sake kening kha pya athua.
         15 Te kha-e nopinung kha tuileih nynh po a cciakhae ccaw cite, fupaw nynh a khalang
         lungkhu te tuileih tho paw hawte tui kha nopinung nuhlang te a pousah.
         16 Te laephi nynh nopinung kha a bawng, te laephi nynh a khalang kha aw zah nakafupi
         nynh a khalang lungkhu te a pousah paw tuileih kha po a laang.
         17 Te nakafupi tuh nopinung elan myarya a thinria zah Pachia kawpyapaw`ae a zui`ae paw
         te Jesu Kri kya-e ccaekia a hoi`ae paw, alaepaw nopinung ciihan kha rhawtuk khylan
         po a cceih.

1 Te rili kin laesia vawlan khe ka thadyn. Te sarepaw sakheit rili lungkhu te yn pouthung
         paw kha ka muih. Tuh-e sarepaw tuh lu lusari te ki kihaw a hoi; te a ki vawlan suilukhung
         ccanghaw, te a lu`ae vawlan Pachia thethyasah paw min a um.
         2 Te ka muih paw sarepaw tuh kaesing te nynh aloku. A ccu tuh vong ccu te lokuh zah
         a khalang tuh chindeih khalang te nynh aloku. Te nakafupi nynh amaw thungnaw te a
         suitungkhung te alepaw kawhoinaw kha sarepaw kalan a pya.
         3 Te a lu lukheit tuh chikhaeku khopaw vaemaw a mue paw hawkhate nynh thua; te chikhaeku
         khopaw a vaemaw tuh dansah athua. Te laephi ccungccaw`ae balyn tuh mih ngaeangthua
         zah sarepaw nuhlang khe a zuikuh`ae.
         4 Te minmin nynh sarepaw kha kawhoinaw a pyatupaw nakafupi kha a beik`ae; te sarepaw
         kha mah beik`ae zah, “Sarepaw alopaw hungmou a um? Hungmou amaw kha rhawtuk kho cih?”
         a ci`ae.
         5 Te alesaepaw uccaw kong bya ho paw khalang te Pachia thethyasah paw bya ho paw khalang
         kha sarepaw kalan pya athua, te sawpaw sungpali saning po piakuh lang kawhoinaw kha
         mah pya athua.
         6 Te Pachia kha rawsete thethyasahnaw kya, Pachia a min, a bu, te vaawran kya a um`ae
         paw kha thethyasah khylan a khalang kha a aw vae.
         7 Te mithyaa`ae kha rhawtuk khylan, te minmin kha tae nawlan kaw a mue; te phin`ae
         balyn te bya`ae balyn minphuin`ae balyn tungvaw kawhoinaw kha amaw kya pya athua.
         8 Te laephipi athotakaw te chia athua vae paw Tuutaw kya-e Hiinnaw Ccauh kya mih min
         zei athua leipaw, laephi vawlan a um`ae paw balyn nynh sarepaw kha oun beik cih`ae.
         9 Nakaring a hoi paw ccungccaw tuh thae sah.
         10 Seetangnaw kalan ming`ae a cciakhae paw ccungccaw tuh amaw mah seetangnaw kalan a
         cceih cih; te thaloi te ccungccaw a theih paw tuh thaloi te amaw mah chia athua hahe
         cih. Hynhe kyahin mithyaa`ae zynnaw te lungsaenaw tuh a um.
         11 Te ccangpaw sarepaw laephi lungkhu te yn pou paw kha ka muih; te aning tuh tuutaw
         hawte ki kining hoi zah nakafupi hawte nynh bya a ho.
         12 Te tuh- e sarepaw nynh masaty sarepaw kya-e thungnaw balyn kha amaw phang a umnaw
         malang khe phya a mang; te aning nynh laephi te laephi kya um`ae paw kha chikhaeku
         khopaw vaemaw dansah athua vae paw masaty sarepaw kha a beiksah`ae.
         13 Te aning nynh alepipaw muihsanaw kha a langsaku; te ccungccaw`ae muihnaw kya vaawran
         kyate laephi vawlan maee kha a ccawsah bung.
         14 Te masaty e sarepaw malang langsaku lan, amaw pya athua paw muihsanaw`ae liate laephi
         vawlan a um`ae paw kha aning nynh a ling`ae. Thaloi te vaemaw mue zah a hiin ung paw
         sarepaw zohtuh kha raeku lan laephi vawlan a um`ae paw kha a hopya`ae.
         15 Te sarepaw zohtuh nynh bya a ho kho nawlan thuasah, sarepaw zohtuh a beik leipaw
         miakaw tuh chia athua nawlan thuasah, sarepaw zohtuh kha hiinnaw pya khonaw thungnaw
         kha aning tuh pya athua.
         16 Te aning nynh ccungccaw balyn kha, adihpaw mah alepaw mah, a hoirungpaw mah a ryachipaw
         mah, a luepaw mah see mah, mih ranglang kuih kya khyh ze mih terui kya syntawnaw a
         hoisah`ae.
         17 Ou tuhte syntawnaw a hoi paw khyh ze sarepaw min a hoi paw khyh ze a min namba a
         hoi paw laelan hung ccungccaw nynh san a re khyh nawlan, tukhyhze a zua khyh nawlan
         nynh thua.
         18 E kya hawnaw a um. Thaethyanaw a hoi paw ccungccaw nynh sarepaw namba kha ria sah;
         pawccecize e tuh ccungccaw namba nynh thua; te a namba tuh 666 nynh thua.

1 Te kae nynh ka do zah dotua, Tuutaw tuh Zion Mua vawlan khe a thadyn. Te mih terui
         kya a Paaw min azeikuh paw thung zakheit sungpali thungpali tuh amaw ryte a um`ae.
         2 Te tuiphua atoikuh paw patae roi hawte, te myarya accaepaw kholungthyhpaw roi hawte
         vaawran kyate roi kha ka thae. Te tintang khua`ae paw nynh mih tintang a khua`ae paw
         roiccaepaw kha mah ka thae.
         3 Suitungkhung malang, ahiinpaw rangsaw sapali te piccang`ae malang khe minmin nynh
         athawpaw law, hawkhate, law a sah`ae. Te kha-e law kha laephi kyate re athua`ae paw
         thung zakheit sungpali thungpali laelan hung ccungccaw nynh sanmah ccangkuh kho khyh`ae.
         4 Hynh-e`ae tuh ccangvaedy`ae athua`ae keiccu nopi`ae ryte anungsikuh lei`ae paw nynh
         thua. Minmin tuh Tuutaw a ccianaw lang miakaw a zui`ae paw nynh thua. Minmin tuh ccungccaw`ae
         laku kyate re thua`ae zah Pachia hanlan te Tuutaw hanlan masaty athae`ae nynh thua.
         5 Mih khalang kya hyngbya um khyh, pawccecize minmin tuh Pachia suitungkhung malang
         seimenaw hoi khyh`ae.
         6 Te laephi vawlan um`ae paw minphuin miakaw te phin miakaw, te bya te ccungccaw`ae
         kalan hopya lanpaw zungzae atynpaw thehoypaw a hoi paw, vaawran angaelung kya azoupaw
         ccangpaw vaaw ccungccapaw nynh,
         7 “Pachia kha rawrih oh lah amaw kha phu-enaw pya oh; pawccecize a byapianaw ccyh tuh
         yn thua vae; te vaawran, laephi, rili te tuivanaw`ae a raetupaw kha beik oh,” cite
         roi accae lante a ho paw kha ka muih.
         8 Te ccangpaw vaaw ccungccapaw nynh, “Kha-e alesaepaw khualipi Babilon tuh phe a pu
         vae, phe a pu vae, pawkeiccumacize amaw ohhuakunaw kya-e thinrianaw misutui kha minphuin`ae
         balyn pung a niasah`ae keiccu nynh thua,” cite zuikuh zah a ho.
         9 Te vaethungnaw e vaaw ccungccapaw nynh minmin kha zui`ae zah, “Ccungccaw lukhakheit
         nynh sarepaw te kha-e sarepaw zohtuh kha a beik lan thua ze, te kha-e sarepaw kya-e
         syntawnaw kha a terui kya khyh ze a kuih kya a hoi lan thua ze,
         10 tuh-e paw tuh Pachia thinrianaw banang lungkhu lang pyde leite a ccae`ae paw Pachia
         thinrianaw athua paw misutui kha a neih cih; te tuh-e paw tuh athyaapaw vaaw ccungccaw`ae
         malang te Tuutaw malang khe maee te kemaee te thawte a tua a sah cih`ae.
         11 Te minmin tuasanawpaw maeekhuh tuh zungzae te zungzae cia a kaethung; te sarepaw
         te amaw zohtuh kha a beik`ae paw te amaw min syntawnaw a mue`ae paw tuh khuazi khuadae
         hae-ung khyh`ae,” cite roi accae lante a ho.
         12 Hynh-e kya mithyaa`ae lungsaenaw a um; e`ae tuh Pachia kawpyapaw`ae te Jesu zynnaw
         kha a ccykekuh`ae paw nynh thua`ae.
         13 Te vaawran kyate, “ ‘Atu kyate Bawipaw kya a chih`ae paw tuh hythuaccou`ae paw nynh
         thua,’ cite zei,” cite kamaw yn hopah paw roi kha ka thae. Muisaw nynh, “Athua, minmin
         tuh mih ryalaw`ae kyate a hae-ung ccaw vae`ae cite mih ryalaw`ae nynh mimaw kha a
         zuiding`ae paw nynh thua,” a ci.
         14 Te kae nynh ka do tuh, dotua, arawpaw maeking a um. Te Ccungccaw Ccapaw alopaw nynh
         a lu vawlan suilukhung kha khungkuh zah a kuih kya ahepaw rungkou kha ccyngkute kha-e
         maeking vawlan khe a dahung.
         15 Te ccangpaw vaaw ccungccapaw nynh tempal lungkhu te yn pou zah, “Na rungkou kha moh
         sua lah loohrue ccavae, pawccecize laephi kya-e loohrue lanpaw phe avoi vae,” cite
         thawte sia zah maeking vawlan a dahung paw kha a hopya.
         16 Te maeking vawlan a dahung paw nynh a rungkou kha laephi vawlan moh sua zah laephi
         tuh loohrue athua vae.
         17 Te ccangpaw vaaw ccungccapaw tuh vaawran kya a um paw tempal lungkhu te yn pou zah
         aning mah ahepaw rungkou a hoibua.
         18 Te maee tungvaw thungnaw a hoi paw, ccangpaw vaaw ccungccapaw tuh silawhang kyate
         yn pou. Te aning nynh ahepaw rungkou a ccyngkuh paw kalan khe, thawte sia zah, “Ahepaw
         na rungkou kha moh sua lah laephi kya-e misu thae ange`ae kha suelua, pawccecize misu
         thae`ae tuh phe avoi vae,” cite a hopya.
         19 Te vaaw ccungccapaw nynh a rungkou kha laephi vawlan khe moh sua zah laephi kya-e
         misu ku kha a suelua, te kha-e kha Pachia thinrianaw athua paw alepipaw misu mianawpaw
         lungkhu langkhe moh a phang.
         20 Te misu mianawpaw tuh khualipi atolang khe miade athua, te chii tuh marang khawbaw
         phe phah lang farlong thungkheit zataruh asaw lang misu mianawpaw kyate a pou.

1 Te alesaepaw te ngaeang lan um paw ccangpaw muihsanaw kha vaawran kya ka muih. Tuh-e
         tuh nyathyakou e vawsawnawpi ccangsari a hoi`ae paw vaaw ccungccaw`ae lusari nynh
         thua; pawccecize kha-e`ae kya Pachia thinrianaw tuh phe accing.
         2 Te maee te apykuhpaw thawlang rili alopaw kha ka muih. Te sarepaw tungvaw, sarepaw
         zohtuh tungvaw te amaw kya-e syntawnaw tungvaw te a min namba tungvaw taenaw a hoi`ae
         paw nynh Pachia kya-e tintang`ae kha ccyngkute thawlang rili vawlan a thadyn`ae paw
         kha ka muih.
         3 Minmin nynh Pachia seepaw Mawsi law te Tuutaw law kha sah`ae zah, “Athung Huaccepaw
         Bawipaw Pachia, na ryalaw`ae tuh lesae zah ngaeang lan um paw nynh thua; mithyaa`ae
         Siapharan, nang na ccianaw laanpi`ae tuh ding zah ahme.
         4 Pou Bawipaw na raw kha ri leite, na min kha phuesah leite hungmou a um cih? Pawccecize
         nang rou nynh athyaapaw na thua; na byapianaw`ae tuh phe a langku vae keiccuze, minphuin`ae
         balyn nynh yn thua cih`ae zah na malang khe ae beik cih`ae,” a ci`ae.
         5 Te tuh-e koute he ka do tuh, dotua, vaawran kya ccaekiakhankunaw bu kya um paw tempal
         tuh ahungkuh.
         6 Te vawsawnawpi ccangsari a hoi`ae paw vaaw ccungccaw`ae lusari tuh tempal lungkhu
         te oun pou`ae. Minmin tuh accipaw te arawpaw uccaw kha lawkuh`ae zah mih by kya sui
         taeccia khate a cciakuh`ae.
         7 Te ahiinpaw rangsaw`ae sapali kyaze sakheit nynh zungzae te zungzae cia a hiinpaw
         Pachia a thinrianaw te phe beihpaw sui pakekhupaw ccangsari kha vaaw ccungccaw`ae
         lusari kalan khe a pya`ae.
         8 Te tempal tuh Pachia a phu-enaw te a thungnaw kya-e maeekhuh te phe abeih; te vaaw
         ccungccaw`ae lusari kya-e vawsawnawpi ccangsari accing makhia hung ccungccaw sanmah
         tempal lungkhu lang tee kho khyh.

1 Te tempal lungkhu te myarya accaepaw roi nynh, “La cceih oh lah Pachia kya-e thinrianaw
         athua paw pakekhupaw`ae kha laephi vawlan ccae oh,” cite vaaw ccungccaw`ae lusari
         kalan a hopya`ae paw kha ka thae.
         2 Te masaty e paw nynh cceih zah a pakekhupaw kha laephi vawlan khe a ccae; te sarepaw
         kya-e syntawnaw a hoi`ae paw te amaw azuh a beik`ae paw tungvaw kya myarya dothah
         zah luathua-ae-ui lang um paw balyh nynh a thuanua`ae.
         3 Te luningnaw e vaaw ccungccapaw nynh a pakekhupaw kha rili vawlan khe a ccae; te
         rili tuh ccungccaw achihpaw chii hawte chii lang phe atang. Te rili kya um paw a hysuepaw
         miakaw marya a chih`ae.
         4 Te luthungnaw e vaaw ccungccapaw nynh a pakekhupaw kha vapi`ae te tuivanaw`ae vawlan
         khe a ccae; te kha-e`ae tuh chii lang phe atang.
         5 Te tui`ae kya-e vaaw ccungccapaw nynh, “Atu a um paw, langmaw a la um vae paw, te
         yn thua lanpaw, pou Bawipaw, nang tuh na ding, pawccemacize hynh-e`ae kha nang nynh
         bya na pia.
         6 Pawccecize minmin nynh mithyaa`ae chii te profeh`ae chii kha a luasah`ae, te nang
         nynh minmin kha nia lan chii na pya`ae. Pawccecize minmin tuh a accan`ae paw nynh
         thua,” cite a ho paw kha ka thae.
         7 Te ccangpaw vaaw ccungccapaw nynh silawhang lungkhu te, “Athung Huaccepaw Bawipaw
         Pachia, na byapianaw`ae tuh ou tuhmawte kyh zah adingpaw nynh thua,” cite a ho paw
         kha ka thae.
         8 Te lupalinaw e vaaw ccungccapaw nynh a pakekhupaw kha khuanin vawlan khe a ccae;
         te maee te ccungccaw`ae kha u lan amaw kha thungnaw pya athua.
         9 Te myarya asopaw maeeso khate ccungccaw`ae tuh u thua`ae zah hynh-e vawsawnawpi tungvaw
         thungnaw kaw a hoitupaw Pachia min kha thethyasah`ae; te amaw kha phu-e pya lan ngaesikuh
         khyh`ae.
         10 Te lupangawnaw e vaaw ccungccapaw nynh a pakekhupaw kha sarepaw suitungkhung vawlan
         khe a ccae; te a peenaw tuh mohnaw te phe beih vae; te eih cci keiccuze minmin tuh
         mih lae kha a teikuh`ae.
         11 Mih kya-e a ccih paw`ae te mih balyh`ae keiccuze vaawran e Pachia kha thethyasah`ae
         zah mih cyisahnaw`ae kha ngaesikuh khyh`ae.
         12 Te lutaruhnaw e vaaw ccungccapaw nynh a pakekhupaw kha alepipaw vawpi, Eufrates,
         vawlan khe a ccae; te nithua lang-e siapharan`ae ccianaw kha paccynpya khylan, kha-e
         kya-e tui tuh phe akang.
         13 Te nakafupi khalang lungkhu te, sarepaw khalang lungkhu te, ahme leipaw profeh khalang
         lungkhu te buhphaw`ae hawte athyaa leipaw muisaw`ae ccangthung yn pou paw kha ka muih.
         14 Pawccecize minmin tuh muihsanaw`ae a langsakuh paw raerangsaro`ae kya-e muisaw`ae
         nynh thua. Athung Huaccepaw Pachia kya-e kha-e alesaepaw nin kya rhawtukkunaw kalan
         minmin kha suelua khylan minmin tuh laephi te laephipi khaleih kya um paw siapharan`ae
         kalan khe a cceih`ae.
         15 “Dotua, kae tuh miruh hawte nynh kae thua. Ccakaete a ccia khyh nawlan te a maethyanaw
         muihpya athua khyh nawlan, ngawdokuh paw te a uccaw a ccykuh paw tuh hythuaccoupaw
         nynh thua,” a ci.
         16 Te Hebru bya te Armekeddon acikuh paw ahmin kyakhe nynh a suelua`ae.
         17 Te lusarinaw e vaaw ccungccapaw nynh a pakekhupaw kha khivae kyakhe a ccae, te vaawran
         e tempal kya um paw suitungkhung kyate myarya accaepaw roi yn pou zah, “Phe athang
         vae!” a ci.
         18 Te roiccaepaw, kholungthyhpaw, te khozawlaepaw a um; te thawte innruisuekuh paw a
         um, laephi vawlan ccungccaw`ae um takawte tuhcih arupaw te tuhcih alepaw innruisuekuh
         paw tuh um boi khyh.
         19 Te alepipaw khualipi tuh santhung lang phia thua zah minphuin`ae kya-e khuapi`ae
         tuh phe ating. Te Pachia thin phe riatheihnaw athua paw misutui banang kha niasah
         khylan alepipaw Babilon khualipi kha Pachia nynh a liathui vae.
         20 Te tuikoih miakaw tuh pung a ccue kou`ae, te mua`ae tuh muih lan um vae khyh.
         21 Te talent ccangkheit loukaw aripaw alepipaw hya tuh ccungccaw`ae tungvaw khe vaawran
         kyate a ccah. Te vawsawnawpi tuh myaryamaw ale keiccuze, tuh-e hya kya-e vawsawnawpi
         keiccuze ccungccaw`ae nynh Pachia kha thethyasah`ae.

1 Te pakekhupaw ccangsari a hoi paw vaaw ccungccaw`ae lusari kyaze lukheitpaw nynh
         yn thua zah kamaw kha bya yn hopya. Yn hopya paw tuh, “Hynhlang rang, tui`ae patae
         vawlan a dahung paw ohhuanung pi tungvaw byapianaw kha kae muihsah cih;
         2 laephi siapharan`ae nynh ohhuakunaw kha amaw ryte a rae`ae; te laephi a too`ae paw
         tuh amawnung kya-e ohhuakunaw misutui khate pung a rui vae`ae,” yn cipya.
         3 Tuhte kamaw kha Muisaw kya rangkaw langkhe yn cciakhae. Te lu lusari te ki kihaw
         a hoi paw, Pachia thethyasahnaw min`ae te phe beihpaw, sekakungpaw sarepaw vawlan
         a dahung paw nopinung kha ka muih.
         4 Te nopinung tuh asepaw te sekakungpaw uccaw kha lawkuh zah sui, aphutepaw lung`ae
         te pale`ae khate a ccaankuh; a ohhuakunaw kya-e luathua-aeui lang um paw te nungsikunaw
         te phe beihpaw sui banang kha a kuih kyakhe a ccyngbia.
         5 Te a terui kyakhe, “BYAKHUPAW, ALESAEPAW BABILON, OHHUA`AE NUNG TE LAEPHI KYA-E LUATHUA-AE-UI
         LANG UM PAW NUNG,” cite min azeikuh.
         6 Te nopinung tuh mithyaa`ae chii khate, te Jesu keiccu a chia`ae paw martyr`ae chii
         khate phe a rui paw kha ka muih. Te kha-e nung kha he ka muih tuh kae tuh myarya ka
         ngaeangthua.
         7 Te vaaw ccungccapaw nynh, “Pawccemou na ngaeangthua? Kha-e nopinung kya-e byakhupaw,
         te kha-e nung a cciakhae paw lu lusari te ki kihaw a hoi paw sarepaw kya-e byakhupaw
         kha nang kae hopah ung cih.
         8 Na muih paw sarepaw tuh langmaw la um zah atu um khyh, te alaethy um leipaw hunghua
         lungkhu te yn kaethung vae cih zah ronaw lungkhu lang a cceih cih. Te laephi vawlan
         a um`ae paw, laephipi athotakaw te Hiinnaw Ccauh kya mih min zei athua lei`ae paw
         nynh langmaw la um zah atu a um leipaw, te bua yn langkuh cih paw sarepaw kha he yn
         muih`ae tuh mih ngaeangthua vae cih.
         9 “Te e kya hawnaw a hoi paw tuanaw-thinlung a um. Lu lusari tuh nopinung nynh a dahungnawpaw
         mua mua sari nynh thua.
         10 Te siapharan`ae lusari mah a um`ae; lu pangaw tuh phe ccahbung vae`ae, te lukheit
         a um ung; te ccangpaw tuh yn thua loh khyh; he yn thua vae ze, aning tuh ccyh dyntari
         rou nynh atyn cih.
         11 Te langmaw la um zah atu a um leipaw sarepaw tuh lutarya naw e siapharan ccaccei
         nynh thua, te lusarinaw e mah athua, te aning tuh ronaw lungkhu lang nynh a cceih
         cih.
         12 “Te na muih paw ki kihaw tuh peenaw a mue loh leipaw siapharan luhaw nynh thua; thuasalama
         siapharan`ae hawte kawhoinaw kha sarepaw ryte suimilan ccangkheit lungkhu a muekheih`ae.
         13 Tuh-e`ae tuh tuanaw-thinlung ccangkheit hoi`ae paw thua zah mih thungnaw te mih kawhoinaw
         kha sarepaw kalan a pya cih`ae.
         14 “Tuh-e`ae nynh Tuutaw kha rhawtuk cih`ae zah Tuutaw nynh minmin kha phe a tae cih`ae.
         Pawccecize Tuutaw tuh bawi`ae Bawipaw te siapharan`ae Siapharan nynh thua. Te amaw
         ryte a umkheih`ae paw tuh ko athua`ae paw, po athua`ae paw te zyn lan um`ae paw nynh
         thua`ae,” yn cipya.
         15 Te vaaw ccungccapaw nynh, “Ohhuanung nynh a dahungnaw, na muih paw tui`ae tuh ccungccaw`ae
         te ccungccaw zapi te minphuin`ae te bya`ae nynh thua.
         16 Te sarepaw vawlan um paw na muih paw ki kihaw`ae nynh ohhuanung kha a hua cih`ae
         zah a makhaete a nung cih`ae, te ccakaete a nung cih`ae; te a ngesaw kha a ae cih`ae
         zah amaw kha maee te a u cih`ae.
         17 Pawccecize Pachia bya`ae accing mawlaezung, amaw rynaw kha ccingsah khylan, mih lungloku
         nawlan, te mih peenaw kha sarepaw kalan pya khylan, Pachia nynh mih thinlung kya phe
         a sang vae.
         18 Te na muih paw nopinung tuh laephi siapharan`ae tungvaw a uk paw kha-e alepipaw khualipi
         kha nynh thua,” cite kamaw kha yn hopya.

1 Te hynh-e uccaw`ae koute alepipaw thungnaw a hoi paw ccangpaw vaaw ccungccapaw vaawran
         kyate yn rungbung paw kha ka muih. Te amaw phu-enaw khate laephi tuh phaephae a aw.
         2 Te aning nynh roi accae lante thawte sia zah, “Alepipaw Babilon tuh phe a pu vae,
         phe a pu vae, te raerangsaro`ae umnaw lang nynh phe a tang vae, te anungsikuhpaw muisaw
         miakaw elan thunginn lang, te athyaa leipaw te hua lan um paw pavaw miakaw elan rekunaw
         lang nynh a tang vae.
         3 Pawccecize minphuin`ae balyn tuh amaw ohhuakunaw kya-e thinrianaw athua paw misutui
         kha phe a nia vae`ae, te laephi siapharan`ae tuh amaw ryte pung ohhuakuh vae`ae, te
         laephi kungku`ae tuh amaw kya-e phe beihpaw hoirungnaw liate houh a hoirung vae`ae,”
         a ci.
         4 Te vaawran langte ccangpaw roi kha ka thae, tuh-e roi nynh, “Ka ccungccaw`ae, nanning
         tuh kha-e nung kya-e seinaw`ae a neethungkuh bua`ae paw na thua khyh nawlan oh, te
         a vawsawnawpi`ae na muebua khyh nawlan oh, amaw lungkhu te oun pou oh.
         5 Pawccecize a seinaw`ae tuh vaawran kalan phe thua vae zah a tazae leinaw`ae kha Pachia
         nynh phe a liathui vae.
         6 Aning nynh nanning kha ae liaru oh hawte amaw kha liaru oh; a cyisahnaw`ae thyhte
         leih ning liaru oh; aning nynh a pyde paw banang kyakhe leih ning pydepah oh.
         7 Aning nynh amaw te amaw kha myarya phu-esahkuh zah eih hoysah kaesy lang a um hawkhate,
         tuasahnaw te ngaethyanaw kha amaw pya oh; pawccecize aning nynh a thinlung kyakhe,
         ‘Kae tuh siapharan nung hawte nynh ka um, numae ka thua khyh, ngaethyanaw tuh ka tung
         lan khyh,’ a ciku.
         8 Tukeiccu amaw a vawsawnawpi`ae, chinaw, rawkhuinaw te ccakangnaw nynh ninkheit kya
         a thuanua cih zah aning tuh maee nynh pung a u cih; pawccecize amaw kha byapiatupaw
         Bawipaw Pachia tuh a thawsaepaw nynh thua.
         9 “Te amaw ryte ohhuakuh`ae zah eih hoysah kaesy lang amaw ry a umkheih`ae paw laephi
         siapharan`ae nynh amaw a rhua unaw`ae paw maeekhuh kha he a muih`ae tuh amaw elan
         a rah a khui vae cih`ae.
         10 Amaw tuasahnaw rawri keiccuze asawpi langkhe thadyn`ae zah, ‘Ezou, ezou, khu-e alepipaw
         Babilon khualipi khulou! Khu-e athungpaw khualipi khulou! Suimilan ccangkheit kya
         na byapianaw tuh yn thua vae rei!’ a ci cih`ae.
         11 “Te laephi kungku`ae tuh amaw elan yn rah yn khui vae cih`ae; pawccecize mih kungkunaw
         kya-e kha hung ccungccaw nynh sanmah kharyh re vae lan khyh`ae.
         12 Mih kungkunaw uccaw`ae sui, ngun, aphutepaw lung`ae, pale`ae, uccaw nebaleihpaw,
         kadipa uccaw, po-uccaw, sekakungpaw uccaw, thyine thingphe aphuinphuin, saepawnua
         te rae paw uccaw aphuinphuin, amynkhuhpaw thing te rae paw uccaw aphuinphuin, sohin
         uccaw, sivaw uccaw te lungrawpaw uccaw,
         13 cinnamon te mynkhuhpaw u paw, zimuin te frankinsens, misutui te oliv satho, chanvui
         akhuipaw, te chanvui, tuanaw-saring`ae te, tuu`ae, marang`ae te maranglee`ae, pyn`ae
         te ccungccaw muisaw`ae kha hung nynh san re vae lan khyh`ae.
         14 “Te na hiinnaw-muisaw nynh kou a dua paw thingthae`ae tuh na kyate phe a pou vae`ae,
         te kou na hoysah paw uccaw te phaephae ahpaw uccaw`ae balyn tuh na kyate phe a pou
         vae`ae, te kha-e`ae kha kharyh na muih vae lan khyh.
         15 Kha-e khuapi liate a hoirung`ae paw, kha-e uccaw`ae khate kungku`ae paw tuh amaw
         tuasahnaw rawrinaw keiccuze, asawpi langkhe a thadyn cih`ae zah rawte, khuite,
         16 ‘Ezou, ezou, nebaleihpaw uccaw, kadipa uccaw te sekakungpaw uccaw lawkuh zah sui
         te aphutepaw lung`ae te, pale`ae te accaankuh paw khu-e alepipaw khualipi khulou!
         17 Khacih alungpaw hoirungnaw`ae tuh suimilan ccangkheit kya ccakaepaw lang phe a tang
         vae rei,’ yn ci cih`ae. Te sanphalung uktu`ae miakaw, sanphalung kya a cceihbua`ae
         paw balyn, sanphalung mung`ae paw, rili kya kungku`ae paw balyn nynh asawpi langkhe
         thadyn`ae zah,
         18 amaw a ruanaw`ae paw maeekhuh kha he a muih`ae tuh, ‘Khu-e alepipaw khualipi te tei-e
         khuapi mou alokuhpaw a um?’ cite a sia`ae.
         19 “Te minmin nynh laenoi kha mih lu vawlan phingkuh`ae zah, ‘Ezou, ezou, rili kya a
         cceih paw sanphalung`ae a hoi`ae paw balyn kha amaw hoirungnaw liate a hoirungsah
         bua paw khu-e khualipi khulou! Suimilan ccangkheit kyamaw phe aroh vae rei,’ cite
         rawte khuite a sia`ae.
         20 “Pou vaawran, te athyaapaw locceihtu`ae te profeh`ae, amaw tungvaw lungtua oh! Pawccecize
         Pachia nynh nanning hanlan amaw kha ccae phe a liaru vae!” a cipaw kha ka thae.
         21 Te a thawsaepaw vaaw ccungccapaw nynh alepipaw sungmia-lung alopaw lung ccangkheit
         kha lawkuh zah rili lungkhu langkhe vua zah, “Hynh hawte Babilon khualipi tuh myarya
         ccih lang dae vuabung athua cih zah kharyh muih thua vae lan khyh.
         22 Tintang a khua`ae paw roi, tyngdaw khua`ae paw roi, phyly tu`ae paw roi, mungkae
         tu`ae paw roi kha na kya kharyh thae um vae lan khyh; te kuih ryalawthya`ae paw ccungccaw
         lukheit san na kya muih lan um vae lan khyh; te sungmia-lung roi mah na kya kharyh
         thae um vae lan khyh.
         23 Maeekhua a awnaw mah na kya kharyh aw vae lan khyh; te zudy ccangvaepaw te akaepaw
         liaccanung roi mah na kya kharyh thae um vae lan khyh; pawccecize na kungku`ae tuh
         laephi kya alesaepaw ccungccaw`ae nynh thua`ae; pawccecize minphuin`ae balyn tuh na
         nawthyanaw liate ling athua`ae.
         24 Te profeh`ae chii, mithyaa`ae chii, te laephi vawlan chia athua`ae paw balyn chii
         tuh khae khuapi kyakhe muih athua`ae,” a ci.

1 Hynh-e koute vaawran kya ccungccaw zapi pi kyate thawte accaepaw roi nynh, “Halleluia!
         Khumnaw, phu-enaw, sawtuanaw te thungnaw tuh, Bawipaw ah Pachia kya-e nynh thua.
         2 “Pawccecize a byapianaw`ae tuh kyh zah ading; pawccecize a ohhuakunaw liate laephi
         a rosah paw ohhuanung pi kha bya phe pia vae; te kha-e nung kuih liate luasah athua
         paw amaw see`ae chii hanlan a tungvaw phe ccaeliaru vae,” a cipaw kha ka thae.
         3 Te minmin nynh, “Halleluia! A maeekhuh tuh zungzae te zungzae cia a kaethung,” bua
         a ci`ae.
         4 Te piccang`ae lukuin laepali te ahiinpaw rangsaw`ae sapali nynh bakhung`ae zah suitungkhung
         vawlan a dahung paw Pachia kha beik`ae zah, “Amen! Halleluia!” a ci`ae.
         5 Te suitungkhung kyate roi yn thua zah, “Nanning Pachia see`ae balynte amaw rawrih`ae
         paw, adihpaw te alepaw balyn nynh paryhte ah Pachia kha thehoysah oh,” a ci.
         6 Te ccungccaw zapi pi roi hawte, tuiphua`ae pataepi roi accaepaw hawte, te myarya
         athungpaw riakawpaw roi hawkhate ka thae. Tuh-e roiccaepaw nynh, “Halleluia! Pawccecize
         Tynre Cyih Khotu Bawipaw Pachia nynh a uk.
         7 Lungtua oh sih lah ah lungpaw sah, te amaw kha phu-enaw pya oh sih; pawccecize Tuutaw
         zudy poi tuh yn thua vae, te a zu tuh amaw te amaw paccynkute a um vae,” a ci.
         8 Te tuh-e nung tuh nebaleihpaw uccaw, athyaapaw te arawpaw uccaw te ccaanku lan kaw
         a mue; pawccecize nebaleihpaw uccaw tuh mithyaa`ae kya-e adingpaw cyisahnaw nynh thua.
         9 Te vaaw ccungccapaw nynh, “ ‘Tuutaw zudy poi kalan kobua athua`ae paw tuh hythuaccou`ae
         paw nynh thua,’ cite zei,” cite kamaw kha yn hopya. Te aning nynh, “Hynh-e bya`ae
         tuh Pachia nynh a hopaw ccaccing nynh thua,” yn cipya.
         10 Te kae tuh amaw kha beik khylan a ccu leihpaw khe ka bakhung. Te aning nynh kamaw
         kha, “Dotua, khahte cyih nan; kae tuh nang ryte ryalahkheihtu nynh ka thua, Jesu kya-e
         ccaekia a hoi`ae paw na uno`ae ryte ryalahkheihtu nynh ka thua, Pachia kha beik! Pawccecize
         Jesu kya-e ccaekia tuh profehbyaho paw kya-e muisaw nynh thua,” yn cipya.
         11 Te vaawran ahungkuhpaw kha ka muih. Te dotua, arawpaw marang a um. Te kha-e marang
         vawlan a ccikuh paw tuh Zyn lan um paw cite, Ahmepaw cite ko athua, te aning nynh
         dingnaw kya byapia zah rhaw a tuk.
         12 A mit tuh maeesoi hawte nynh thua. A lu vawlan suilukhung`ae a khungkuh. Te amaw
         laelan hung ccungccaw nynh san a ny leipaw min azeikuh paw a hoi.
         13 Te chii kya moh dung paw bania-angki kha a kiku. Te a min tuh “Pachia Bya” a cikuh.
         14 Te vaawran e rhawkaw`ae nynh arawpaw marang`ae ccikute, raw zah athyaapaw nebaleihpaw
         uccaw`ae kha lawkute amaw kha a zui`ae.
         15 Te minphuin`ae kha ziabua nawlan ahepaw thaloi tuh a khalang lungkhu te a pou. Aning
         nynh minmin kha sivaw hoitang te a uk cih`ae. Athung Huaccepaw Pachia thinrianaw te
         renaw athua paw misu mianawpaw kha aning nynh a syde cih.
         16 Te a bania vawlan te a phae vawlan khe, “SIAPHARAN`AE SIAPHARAN, TE BAWI`AE BAWIPAW,”
         cite azeikuh paw min kha a hoi.
         17 Te vaaw ccungccapaw lukheit nynh khuanin kya a thadyn paw kha ka muih. Aning nynh
         vawlae angaelung kya a zou`ae paw pavaw`ae balyn kha roi thawte accae lante ko`ae
         zah, “Rang oh lah alesaepaw Pachia kya-e loohdangkunaw kalan naemaw te naemaw oun
         sueluakuh oh;
         18 ou tuhte siapharan`ae ngesaw, rhawbawi`ae ngesaw, a thawsaepaw ccungccaw`ae ngesaw,
         marang`ae ngesaw te marangccikuh`ae paw ngesaw, a luepaw te see, adihpaw te alepaw
         paryh, ccungccaw balyn ngesaw kha na ae ccaw oh oun sueluakuh oh,” cite a sia.
         19 Te sarepaw, te laephi siapharan`ae te mih rhawkaw`ae nynh marang tungvaw a ccikuh
         paw te a rhawkaw`ae kha rhawtuk khylan pynkheihlan oun sueluaku`ae paw kha ka muih.
         20 Te sarepaw kha phe a kyng`ae. Te sarepaw kyae syntawnaw a hoi`ae paw te sarepaw azuh
         a beik`ae paw kha ling`ae zah sarepaw malang muihsanaw a langsakuh paw ahme leipaw
         profeh kha mah amaw ryte a kynbua`ae. Hynh-e luning`ae hynh paryhte a hiin`ae pite,
         kemaee te aruanaw maee tuili lungkhu lang a vua`ae.
         21 Tuhlaepaw kha marang tungvaw a ccikuh paw a khalang lungkhu te yn pou paw thaloi
         khate chia athua`ae; te pavaw`ae balyn nynh minmin ngesaw kha phe byn lan a ae`ae.

1 Te a kuih kya, alaethy um leipaw hunghua toh te alepipaw sivarui a ccyng paw vaaw
         ccungccapaw lukheit vaawran kyate yn rungbung paw kha ka muih.
         2 Te aning nynh langmaw-e fupaw, diabolos te Setan athuapaw nakafupi kha kyng zah kum
         thungkheit lungkhu phang a khii.
         3 Te kum thungkheit phe accing cia minphuin`ae kha kharyh a ling vae khyh ccaw cite
         amaw kha alaethy um leipaw hunghua lungkhu lang vua zah phang khawsung zah avawlan
         tazeih phe a khia. Kum thungkheit accing koute aning tuh ccyh sosoh supya athua cih.
         4 Te suitungkhung`ae te kha-e vawlan a dahung`ae paw kha ka muih. Minmin tuh byapianaw
         kaw a mue`ae. Te sarepaw te amaw azuh kha a beik lei`ae paw, mih terui kya khyh ze
         mih kuih kya sarepaw syntawnaw a hoi lei`ae paw, te Jesu ccaekiakhannaw keiccu te
         Pachia bya keiccuze mih lupae`ae paw mih muisaw`ae kha ka muih; te minmin tuh hiin`ae
         zah Kri ryte kum thungkheit a uk`ae.
         5 Thuasalama tuhlaepaw a chih`ae paw tuh kum thungkheit athang makhia bua hiin khyh`ae.
         Hynh-e thothuinaw tuh masaty thothuinaw nynh thua.
         6 Masaty thothuinaw kya a ungbua paw tuh hythuaccoupaw te athyaapaw nynh thua. Tuhtahawpaw
         ccungccaw tungvaw kya vaeningnaw chinaw nynh kaw hoi vae khyh; thuasalama minmin tuh
         Pachia ranpibawi`ae te Kri ranpibawi`ae athua vae cih`ae zah Kri ryte kum thungkheit
         a uk vae cih`ae.
         7 Te kum thungkheit he athang te Setan tuh thung a ccawnaw kyate supya athua cih zah,
         8 Gog te Magog acikuh paw, laephi kipali kya a um`ae paw minphuin`ae kha ling khylan,
         te rhawtuk lan minmin kha suelua khylan po a cceih cih, minmin namba tuh ria lanze
         rili laesia hawte nynh thua.
         9 Te minmin tuh laephi akonaw vawlan cceihthung`ae zah mithyaa`ae umnaw hmin te sungsahpaw
         khuapi kha po a voilu`ae. Te vaawran lungkhu te Pachia kyate maee ccahbung zah minmin
         kha marya a ro`ae.
         10 Te sarepaw te ahme leipaw profeh a umnaw`ae athua paw, kemaee te maee tuili lungkhu
         langkhe minmin a ling`ae paw diabolos tuh ccaring vua athua, te minmin tuh khuazi
         khuadae zungzae te zungzae cia vawsawnaw pya athua vae cih`ae.
         11 Te alepipaw arawpaw suitungkhung te kha-e vawlan a dahung paw kha ka muih, khae paw
         mitmae kyate laephi te vaawran tuh ccue`ae zah mih hanlan umnaw muih lan um vae khyh.
         12 Te a chih`ae paw, adihpaw te alepaw nynh Pachia malang a thadyn`ae paw kha ka muih;
         te ccauh`ae kha a kia`ae. Te Hiinnaw Ccauh athua paw ccangpaw ccauh kha mah kia athua.
         A chih`ae paw tuh mimaw mih ryalaw`ae thyhte, ccauh`ae kya azeikuh paw uccaw`ae thyhte
         byapia athua`ae.
         13 Te rili nynh a kya um paw a chih`ae paw kha a poukhae, te Chinaw te Michikhua nynh
         mih kya um paw a chih`ae paw kha a poukhae`ae. Te ccungccaw miakaw tuh mih ryalaw`ae
         thyhte byapia athua`ae.
         14 Te Chinaw te Michikhua tuh maee tuili lungkhu lang vua athua`ae. Hynh-e chinaw tuh
         vaeningnaw chinaw nynh thua.
         15 Te Hiinnaw Ccauh kya a min azeikuh paw muih athua leipaw miakaw tuh maee tuili lungkhu
         lang vua athua`ae.

1 Te athawpaw vaawran te athawpaw laephi kha ka muih; pawccecize masaty vaawran te
         masaty laephi tuh phe azo vae, te rili mah um vae khyh.
         2 Te kae, Johan nynh athyaapaw khualipi athua paw, Athawpaw Jerusalem tuh a vawpaw
         hanlan a ccaankuh paw akaepaw liaccanung hawte paccynkute, vaawran lungkhu te Pachia
         kyate yn rungbung paw kha ka muih.
         3 Te vaawran kyate roi accaepaw nynh, “Dotua oh, Pachia kya-e beikbuu tuh ccungccaw`ae
         ryte nynh a um vae, te Pachia tuh minmin ryte a um vae cih, te minmin tuh a ccungccaw`ae
         athua vae cih`ae. Te Pachia amaw tuh minmin ryte a um cih zah mih Pachia athua vae
         cih.
         4 Te Pachia nynh mih mit kyate mitphi balyn kha a fupah cih`ae. Chinaw um vae lan khyh.
         Ngaethyanaw, rawnaw, accihpaw cipaw um vae lan khyh; pawccecize langmaw-e uccaw`ae
         tuh pung azo vae`ae,” cite a ho paw kha ka thae.
         5 Te suitungkhung vawlan a dahung paw nynh, “Dotua oh, pawpaw balyn kha athawpaw lang
         ka rae vae,” a ci. Te aning nynh kamaw kha, “Zei, pawccecize hynh-e bya`ae tuh akyhpaw
         te zyn lan um paw nynh thua,” yn cipya.
         6 Te aning nynh kamaw kha, “Phe athang vae. Kae tuh Alfa te Omega, Athonaw te Athangnaw
         nynh ka thua. A tuihawpaw ccungccaw kha hiinnaw tuivanaw kya-e tui kha alakaw te ka
         pya cih.
         7 A taetupaw tuh pawpaw balyn rhoccou cih, te kae tuh a Pachia ka thua cih zah aning
         tuh ka ccapaw athua cih.
         8 Thuasalama mih rawthah`ae paw, a zyn lei`ae paw, luathua-ae-ui lang um`ae paw, ccungccatheih`ae
         paw, a ohhuakuh`ae paw, nawthya`ae paw, zohtuhbeik`ae paw, a hyng`ae paw balyn tuh
         kemaee te maee ryte aruapaw maee tuili kyakhe nynh mih hanpaw a hoi cih`ae, tuh-e
         tuh vaeningnaw chinaw nynh thua,” yn cipya.
         9 Te nyathyakou e vawsawnawpi ccangsari te phe beihpaw pakekhupaw ccangsari a ccyng`ae
         paw vaaw ccungccaw`ae lusari kyaze lukheit tuh kamaw kalan yn thua. Te kamaw kha bya
         yn beih zah, “Hynhlang rang, Tuutaw zu, akaepaw liaccanung kha kae muihsah cih,” yn
         cipya.
         10 Te aning nynh alepipaw te ahangpaw mua kalan khe kamaw kha Muisaw kya yn cciakhae
         zah alepipaw khualipi, athyaapaw Jerusalem tuh vaawran lungkhu te Pachia kyate yn
         rungbung paw kha yn muihsah.
         11 Tuh-e khualipi tuh Pachia kya-e phuenaw a hoi. A awnaw tuh lungawmito hawte accipaw
         jasper lung hawkhate, aphute huapaw lung te nynh aloku.
         12 Te koikua haw laening um paw alepipaw te ahangpaw khua lungrua a hoi, tuh-e koikua`ae
         kya vaaw ccungccaw`ae haw laening a um, te kha-e koikua`ae kya Israel ccaaw`ae phin
         haw laening min kha zei athua.
         13 Nithua lang koikua ccangthung, palung lang koikua ccangthung, deilang koikua ccangthung,
         te niccaw lang koikua ccangthung a um.
         14 Te khuapi kya-e khua lungrua tuh athonaw lungbing haw laening a um, tuh-e`ae kya
         Tuutaw kya-e locceihtu`ae luhaw laening min a um.
         15 Te kamaw ryte bya a ho paw tuh-e paw tuh khualipi, kha-e kya-e koikua`ae te kha-e
         khua lungrua kha tou nawlan sui phaeku ccangkheit a hoi.
         16 Te khualipi tuh kipali te phe anginkuh. Asaepaw tuh akopaw cih ale. Te aning nynh
         khualipi kha phaeku te tou zah me thungkheit zapangaw acih. Kha-e kya-e asaepaw, akopaw
         te ahangpaw tuh phe nginkuh`ae.
         17 Te kha-e khua lungrua kha tou zah vaaw ccungccapaw kya-e tounawpaw thyhte ccungccaw
         dung te, dung zakheit sungpali dung pali acih.
         18 Kha-e khua lungrua saknawpaw tuh jasper lung nynh thua. Te khualipi tuh ccirarihpaw
         thawlang te alokuhpaw sui ccipaw nynh thua.
         19 Te khuapi kya-e khua lungrua athonaw`ae tuh aphutepaw lung`ae aphuinphuin te nynh
         a ccaan`ae. Masaty athonaw tuh jasper lung, ccangningnaw tuh nila lung, ccangthungnaw
         tuh chalcedony lung, ccangpalinaw tuh emerald lung;
         20 ccangpangawnaw tuh sardonyx lung, ccangtaruhnaw tuh sardias lung, ccangsarinaw tuh
         khrysolite lung, ccangtaryanaw tuh beryl lung, ccangtakuanaw tuh topaz lung, ccanghawnaw
         tuh chrysoprasus lung, haw laekheitnaw tuh jacinth lung, haw laeningnaw tuh amethyst
         lung nynh thua.
         21 Te koikua haw laening`ae tuh pale haw laening nynh thua; koikua ccangkheit cci tuh
         pale ccangkheit cci nynh thua; te khualipi kya-e laanpi tuh awrarihpaw thawlang hawte
         sui ccipaw nynh thua.
         22 Te kha-e khualipi kya tempal ka muih khyh; pawccecize Athung Huaccepaw Bawipaw Pachia
         te Tuutaw tuh kha-e khualipi kya-e tempal nynh thua.
         23 Te kha-e khualipi kya a aw nawlan khuanin ho vae khyh, sawpaw mah ho vae khyh; pawccecize
         Pachia phuenaw nynh kha-e kha a awsah, te Tuutaw tuh kha-e kya-e awnaw nynh thua.
         24 Te khumnaw a mue`ae paw minphuin`ae nynh kha-e khualipi a awnaw kyakhe a pae cih`ae;
         te laephi siapharan`ae nynh mih phu-enaw te sawtuanaw kha kha-e lungkhu lang a thuakhae
         cih`ae.
         25 Te kha-e kya-e koikua kha khuadae ccyh kya kharyh khaw thua vae lan khyh; pawccecize
         tuin kya khuazi mazi um vae lan khyh.
         26 Minphuin`ae kya-e phu-enaw te sawtuanaw kha minmin nynh kha-e lungkhu lang oun thuakhae
         cih`ae.
         27 Kha-e lungkhu lang anungsikuhpaw uccaw teekhae thua lan khyh, luathua-ae-ui lang
         um paw ryalah paw, tukhyhze ahyngpaw tuh kha-e lungkhu lang kharyh tee lan khyh, thuasalama
         Tuutaw kya-e Hiinnaw Ccauh kya min zei athua`ae paw rou nynh a tee cih`ae.

1 Te Pachia suitungkhung te Tuutaw suitungkhung lungkhu te yn pou paw, lungawmito hawte
         accipaw, hiinnaw tui kya-e ccirarihpaw vaw kha vaaw ccungccapaw nynh kamaw kha yn
         muihsah.
         2 Kha-e khuapi-e laanpi ngaelung te kha-e vawpi hawlang hawlang khe thingthae phin
         haw laening athae paw hiinnaw thingku a um. Tuh-e thingku tuh sawpaw takyhte a thae
         a pousah. Te tuh-e thingku anaw tuh minphuin`ae dansanaw hanlan nynh thua.
         3 Thyalawnaw kharyh um vae lan khyh, thuasalama tuh-e khuapi kya Pachia kya-e te Tuutaw
         kya-e suitungkhung a um cih zah Pachia ryalawpatu`ae nynh amaw kha ryalawpah vae cih`ae.
         4 Minmin nynh amaw mitmae kha a muih cih`ae zah amaw min tuh mih terui kya zei athua
         vae cih.
         5 Tuin kya khuazi um vae lan khyh. Minmin tuh maeekhua ho vae lan khyh, khuanin kya-e
         awnaw mah ho vae lan khyh. Pawccecize Bawipaw Pachia nynh minmin kha awnaw a pya `ae,
         te minmin tuh zungzae te zungzae cia a uk vae cih`ae.
         6 Te vaaw ccungccapaw nynh kamaw kha, “Hynh-e bya`ae tuh zyn lan um paw te ahmepaw
         nynh thua,” yn cipya. Athyaapaw profeh`ae mih Bawipaw Pachia nynh aro mawze yn cyikuh
         hahe cih paw uccaw`ae kha a ryalawpatu`ae kalan langsapya khylan a vaaw ccungccapaw
         kha yn saw vae.
         7 “ Dotua oh, kae tuh arangte kae thua vae cih. Hynh-e ccauh kya-e phytypaw bya`ae
         kha a ccykekuh paw ccungccaw tuh hythuaccoupaw nynh thua,” a ci.
         8 Te kae, Johan nynh hynh-e uccaw`ae kha ka muih zah ka thae. Te he ka thae zah he
         ka muih tuh hynh-e uccaw`ae kamaw yn muihsah paw vaaw ccungccapaw ccu leihpaw khe
         beik lan cite ka bakhung.
         9 Oute aning nynh kamaw kha, “Dotua, hynhte cyih nan, pawccecize kae tuh namaw ryte
         ryalahkheihtu nynh ka thua, te na uno`ae profeh`ae te hynh-e ccauh kya-e bya a ccykekuh`ae
         paw ryte ryalahkheihtu nynh ka thua. Pachia palia kha beik,” yn cipya.
         10 Te aning nynh kamaw kha, “Hynh-e ccauh kya-e phytypaw bya`ae kha tazeihkhia nan;
         pawccecize accyh tuh anae vae.
         11 Atazae leipaw ccungccaw tuh tazae leite um ccaleih hin sah, a nungsikuh paw tuh nungsikuh
         ccaleih hin sah, adingpaw tuh ding ccaleih hin sah, athyaapaw tuh thyaa ccaleih hin
         sah,” yn cipya.
         12 “Dotua oh, kae tuh arangte kae thua vae cih. Te ccungccaw miakaw kha a ryalaw thyhte
         pya khylan kamaw kya-e ryalaw mee kha kae ccyngbia.
         13 Kae tuh Alfa te Omega, Athonaw te Athangnaw, Masaty te Nyathyakou nynh ka thua,”
         a ci.
         14 Hiinnaw thingku kya kaw a hoibua nawlan`ae te khualipi lungkhu lang koikua`ae kyate
         a teebua nawlan`ae, a kawpyapaw`ae a zui`ae paw tuh hythuaccou`ae paw nynh thua`ae.
         15 Tuhzemah atolang tuh ui`ae, nawthya`ae paw, a ohhuakuh`ae paw, ccungccaw theihtu`ae,
         zohtuhbeik`ae paw, te hyngbya kha sungsah zah a ho paw miakaw nynh a um`ae.
         16 “Kae, Jesu nynh kriccawbu`ae kya hynh-e uccaw`ae hynh nanning kalan ccaekiakhan sah
         khylan ka vaaw ccungccapaw kha kae saw. Kae tuh David Atharui te a Ciihan nynh ka
         thua, Phaephae ahpaw te Nizy Awsi nynh ka thua,” a ci.
         17 Te Muisaw te akaepaw liaccanung nynh, “Rang!” a ci`ae. Te a thae paw ccungccaw nynh,
         “Rang!” ci sah. Te a tuihawpaw ccungccaw tuh rang sah. Te hunghung zemah a ry paw
         ccungccaw tuh hiinnaw tui kha alakaw te lawkuh sah.
         18 Pawccecize hynh-e ccauh kya-e hotypaw bya`ae a thae paw ccungccaw miakaw kalan kae
         nynh ccaekia ka khan paw tuh: lukhakheit nynh hynh-e uccaw`ae hynh a biachih lanze,
         hynh-e ccauh kya azeikuh paw vawsawnawpi`ae kha Pachia nynh kha-e paw tungvaw a biachih
         cih.
         19 Te lukhakheit nynh hynh-e phytypaw ccauh kyae bya`ae kha a lawbang lanze, Hiinnaw
         Ccauh kyate thuasah, athyaapaw khualipi lungkhu te thuasah, hynh-e ccauh kya zei athua
         paw uccaw`ae kyate thuasah, a hanpaw kha Pachia nynh phe a lawpah ru cih.
         20 Hynh-e uccaw`ae kong ccaekiakhantupaw nynh, “Thanccingte, kae tuh arangte kae thua
         vae cih,” a ci. Amen. Tuhmawte Bawipaw Jesu yn thua ccavae.
         21 Ah Bawipaw Jesu Kri kya-e thawccinaw tuh nae balyn kya la um sah. Amen.
         
            

         
      
   